
Nagami  

'Eba kiavemageta  

Buki de'e i lulu'ivona 'eba velamu faifaina. I veveifufu fwayafwaya bani'odiga i souyeni, tomotoga 'ada 'idewadewa wata me Isileli yadi 'eba velamu faifaina. Buki de'e nageneye nani 'adi 'ailuga bwaikidi faifaidi i veifufu.  

1) Daba 1-11 i veveifufu Yaubada fwayafwaya wata tomotoga i 'idewadiga faifaina. De'e dabanidi nagedie tomotoga kumekumetadi faifaidi i veveifufu bani'odi Adama, Ive, Keni wata Ebeli. We'e Noa yana tutuye fwayafwaya matatabuna Yaubada i 'u'umi wayagata bwaikina 'wainega. I 'a'avana, tamu tutuya tomotoga vanuga bwaikina wata manamanawena i yogoni i laka abame 'ana wagava Babeli.  

2) Daba 12-50 i kikiavemagetaga me Isileli 'adi wauma yana 'eba velamu faifaina. De'e 'wainega 'ana fata me Isileli tubudiavo kumekumetadi ta na 'asetadi bani'odi Ebelamo, Aisake wata Iakobo. We'e Iakobo natunavo 'adi 'aila'a 12, 'waidiega wauma Isileli i souyedi.  

Buki 'ana tokiluma kebu 'ana wagava i da kilumiga wata i da lu'ivoneyeni 'waideye, we'e Buki Tabu 'ana to'aseta bwaikidi i vo, Buki de'e Mosese 'ana kilukiluma 'alo yana buki.”  

Kilumanina me Isileli faifaidi, 'wainega i na 'asetai yadi Yaubada i venua'ivinedi taunidi yana tomotoga wata naninidi i 'i'idewadiga me Isileli faifaidi i na nuanuanidi.  

Mosese Buki de'e i kilumi, malamala 1500 bani'odi i 'a'avana mulieta Iesu i tubuga.  

'Eba Velamu 
 


1 'Eba velamu vauvau 'waineye, Yaubada abama wata fwayafwaya i 'idewadi.  
2 We'e fwayafwaya kebu tamu nani mwadodouna 'ana 'isa'isa bani'odi i da souyeniga wata nage'avana. Dudubala bwaikaotogina malaveta i umai, we'e Yaubada 'Anu'anununa tabwaneamo i lulubewe-vuvueni.  
3 *Mulieta Yaubada i vo, Mageta i na souyeni,” nika mageta i souyeni i awa'ai'aia.  
4 Yaubada magetanina i 'iseni i awave'atumaieni, mulieta Yaubada mageta i 'idia dudubala 'wainega.  
5 Yaubada mageta i goleni 'Aiata we'e dudubala i goleni Lovana. I lovani i nagoga i 'atai, 'aiata kumekumetana 'ana tugusa.   


6 *Mulieta Yaubada i vo, Malaveta kamwaneye 'awasasa'ava i na souyeni bega ufa i na 'idia, 'ifwaidi tabwaneye i na laka we'e 'ifwaidi dibuneye.”  
7 Nika Yaubada 'awasasanina i 'idewai bega ufa dibuneye wata ufa tabwaneye i 'idia. Yana voneye 'ana mogitana i souyeni.  
8 Yaubada 'awasasa'ava i goleni Abama. I lovani i nagoga i 'atai, 'aiata 'ana veluga 'ana tugusa.   


9 Mulieta Yaubada i vona i vo, Ufa matatabuna abama 'ayaneye i na ula vi'ai 'aitamogana 'waineye, fwayafwaya lalana i na vemageta.” Yana voneye 'ana mogitana i souyeni  
10 Yaubada fwayafwaya lalana i goleni Fwayafwaya, we'e ufa i ulaulaga i goleni Eyaga. Yaubada i 'iseni i awave'atumaieni.  
11 Wata Yaubada i vona i vo, Fwayafwaya i na uga, mosomoso ma biladi wata 'ai vuavuaga ma waifeidi i na ve'alatabotabo we'e natudiavo 'adi 'isa'isa bani'odi.” Yaubada yana voneye 'ana mogitana i souyedi.  
12 Fwayafwaya i uga, mosomoso ma biladi we'e natudiavo 'adi 'isa'isa bani'odi, wata 'ai vuavuaga ma waifeidi we'e natudiavo 'adi 'isa'isa bani'odi. Yaubada i 'isediga i awave'atumaiedi.  
13 I lovani i nagoga i 'atai, 'aiata 'ana vetonu 'ana tugusa.   


14 Mulieta Yaubada i vona i vo, Mageta i na souyedi abame bega 'aiata wata lovana i na 'idia, magetanidi 'asa'aiana tutuya 'adi tugusa 'eba 'isa'inana, tutuya koyova wata tutuya 'aile'wa, 'aiata wata malamala faifaidi.  
15 Magetanidi i na 'awaaiaidi abame bega fwayafwaya i na magemageseni.” Yaubada yana voneye 'ana mogitana i souyedi.  
16 Yaubada mageta 'ailuga bwaikidi i 'idewadi, mageta bwaikina 'aiata i na magemageseni, we'e mageta sai'afo bwaikina lovana i na magemageseni. Wata 'ubwana i 'idewadi.  
17-18 Magetanidi Yaubada abame i yatodi bega fwayafwaya i na magemageseni, 'aiata wata lovana i na veveimeyedi, nika 'wainega mageta wata dudubala i na 'idia. Yaubada i 'isedi i awave'atumaiedi.  
19 I lovani i nagoga i 'atai, 'aiata 'ana ve-4 'ana tugusa.   


20 I 'a'avana, Yaubada i vona i vo, 'Aisaya ma yawaidi tulina tulina ufeye wata eyage i na vefueotoga, we'e manuga i na yaveyavega fwayafwaya wata abama 'awasasadie.”  
21 'Aisayanidi Yaubada i 'idewadiga i vefue-'afo'afo ufeye wata eyage ma waumidi tulina tulina, wata 'aisaya bwaikaotogidi i miamianiga eyage i 'idewadi. We'e manuga yavoga tulina tulina wata i 'idewadi. Yaubada i 'isedi i awave'atumaiedi.  
22 Yaubada i vesauluva-'atumaiedi i vo, 'Wa na venatuvea'wa bega 'ami 'aila'a i na vebwaika eyaga nageneye wata manuga 'ami 'aila'a i na vefue fwayafwaya tabwaneye.”  
23 I lovani i nagoga i 'atai, 'aiata 'ana ve-5 'ana tugusa.   


24 I 'a'avana Yaubada i vona i vo, Fwayafwayayega 'aisaya ma yawaidi i na souyedi, bani'odi tauvanuga, walawala'ai wata daledaledi fatala tulina tulina.” Yaubada yana voneye 'ana mogitana i souyedi.  
25 Yaubada 'aisayanidi i 'idewadi, walawala'ai wata tauvanuga fatala tulina tulina 'waidiega, kumanidiavo i daledale wata i yabayaba fwayafwaya 'waineye. Yaubada i 'isedi i awave'atumaiedi.   


26 *I 'a'avana Yaubada i vona i vo, Tomotoga ta na 'idewadi 'ida bani'odiga 'ada 'isa'isa, kumanidiavo i na veveimea 'aisaya eyage wata manuga i yaveyavega 'awasasa'aveye. Nani matatabuna fwayefwayeye i na veveimeyedi, bani'odi 'aisaya tauvanuga, walawala'ai wata daledaledi.”   


27 **Nika Yaubada tomotoganidi i 'idewadi taunina 'ana 'isa'isa bani'odiga.  

Taunina 'ana 'isa'isanina bani'odi i 'idewadi,  

iavetana wata vevinena i 'idewadi.   


28 Yaubada i awave'atumaiedi i vo, 'Wa na venatuvea'wa bega 'ami 'aila'a i na vebwaika fwayafwaya 'wa na luvaia wata 'wa na ve'itulamuyeni. 'Wa na vetoveimea igana eyage, manuga 'awasasa'avaneye, wata nani ma yawaidi matatabudi i miamia fwayefwayeye.”  
29 Wata i vo, 'Wa na 'isedi. Mosomoso ma biladi 'aitamogana 'aitamogana fwayafwaya matatabuna 'waineye wata 'ai vuavuaga ma waifeidi 'aitamogana 'aitamogana a velemi, 'asa'aiana 'ami'ami.  
30 We'e 'aisaya fwayefwayeye, manuga 'awasasa'aveye, 'aisayanidi i daledale, naninidi matatabudi ma yawaidi mosomoso wata welavi 'akonadi a veledi 'waidiega i na 'ani'ani.” Yana voneye 'ana mogitana i souyeni.  
31 Yaubada nani 'aitamogana 'aitamogana i 'idewadiga i 'isedi, matatabudi 'adi 'isa 'atumaiotogidi. I lovani i nagoga i 'atai, 'aiata 'ana ve-6 'ana tugusa.    

 2


1-2 **Side bani'odi abama, fwayafwaya wata naninidi nagedie taiadi i 'idewa'a'avadi, bega 'aiata 'ana ve-7 'waineye Yaubada bei i veawai.  
3 Yana 'idewadewa wata yana folova i ve'a'avaiga, i veawai, begaidi Yaubada 'aiatanina i vesauluva-'atumaieni wata i vetabuya taunina faifaina.   

Yaubada tomogo wata vavine i 'idewadewadi 
 

4 Side bani'odiga 'Auvea Yaubada abama wata fwayafwaya i 'idewadiga 'ana veifufu.   


7 *'Auvea Yaubada tomogo i 'idewai fwayafwaya 'aufofoualina 'wainega, yawaina i yuvedamani i luku kabunineye nika tomogo i tovoi ma yawaina.  
8 I 'a'avana, 'Auvea Yaubada bakula 'ana 'isa 'atumaiotogina i bakuli inala lakavinega 'ana wagava Ideni, nika tomogonina i 'idewaiga i naweni bei i na mia.   
9 *'Auvea Yaubada yana veimea 'wainega, welavi tulina tulina i ve'alatabotabo fwayafwayayega, welavinidi 'adi 'isa 'eba nua'ewa we'e vuagidi 'atumaiotogidi 'eba 'ani. Bakulanina kamwaneye welavi 'ailuga i tovotovoi, tamu 'ana wagava Mia-vagata 'ana Welavi we'e 'ana veluga 'ana wagava 'Aseta 'ana Welavi, 'Atumaina wata Sakoina faifaidi.   


15 'Auvea Yaubada tomogo i naweni bakula Ideni 'waineye i valovei bega i na veto'isave'avina wata bei i na folofolova.  
16-17 We'e 'Auvea Yaubada tomogo i voneni i vo, Bakula nageneye welavi fuedi i tovotovoi 'omu yavuyavumu 'waidiega 'u na 'ani'ani siwe 'Aseta 'ana Welavi, 'Atumaina wata Sakoina faifaidi vuagina kebu 'u na 'aniaga. 'Ai'edi 'u na 'aniaga, 'u na wafaotoga.”   


18 Mulieta 'Auvea Yaubada i vo, Kebu 'ana 'isa 'atumaina tomogo 'aisena i na miamia, 'ana 'au a na 'idewai 'ana to'aivaita.”  
19 'Aisaya wata manuga 'Auvea Yaubada i 'idewadi fwayafwaya 'wainega, matatabudi i miedi Adama 'waineye. Nuanuana i na 'asetai ava'ai wagavaga Adama i na goledi. 'Aisayanidi 'adi wagava Adama i velediga, 'asa'aiana 'adi wagavanidi.  
20 Bega tomogo 'aisaya tauvanuga, walawala'ai wata manuga 'awasasa'aveye, 'aitamogana 'aitamogana 'adi wagava i goledi. We'e Adama 'aisena kebu 'ana 'auga i na 'i'ivaiseni.  
21 Begaidi 'Auvea Yaubada tomogo i luve'enovi nika i 'enowafa. Tutuyanina i 'eno'eno lumalumana i siyo'ei wata 'awasasana vigonega i yatobodai.  
22 Lumalumananina 'Auvea Yaubada tomogo 'wainega i 'ewaiga bega vavine i 'idewai. I 'a'avana vavine i mieni tomogo 'waineye.  
23 Nika tomogo i vona i vo,  

De'e kumanina be'ama yau luluku 'wainega i souyeni,  

Wata vigoku 'wainega bani'odi.  

'Awaie i na goleni 'ana wagava Vavine,  

fai tomogo 'wainega i souyeni.”   


24 *Side lamunanina bega iaveta tamadiavo wata inadiavo 'waidiega i na 'a'awa'ididi, ma'itufa yadi vevinevo taiadi i na luluvetubama nika i na veve'aitamoga.   


25 Tomogo ma yana vavine 'adi 'ailuga konekonedi siwe kebu i da bunumayaga.    

 3

Tomogo wata vavine Yaubada yana veimea i geuya 
 

1 *'Auvea Yaubada 'ana 'idewadewavo 'aisaya walawala'ai 'waidiega 'o'olo yana nuauya bwaikina we'e 'aisaya 'ifwaidi sai'afo. Tamu tutuya 'o'olo vavine i velutolieni i vo, Mogitana Yaubada i vonemu bega welavi matatabudi 'waidiega vuagidi kebu 'u na 'anidiga?”    


2 Nika vavine i tutula i vo, Yaubada i tauyema bega welavi vuagidi bakula de'e 'wainega 'a na 'anidi.  
3 Siwe wata i vonema i vo, Welavinina i tovotovoi bakula kamwaneye kebu 'wa na kiatonoviga wata vuagina kebu 'wa na 'aniaga, i na nunago 'wa na wafa.”   


4 'O'olo vavine i voneni i vo, Kebu tamu sai'afo 'wa na wafaga.  
5 Yaubada i talabodemiga fai i 'asetai tutuyanina vuaganina 'wa na 'ania nuami i na magetai nika 'omi Yaubada bani'odiga, 'atumaina wata sakoina 'wa na 'asetadi.”  
6 Mulieta vavine welavinina i 'iseni, 'ana 'isa 'eba nua'ewa we'e vuagina 'atumaiotogidi 'eba 'ani, nuanuana i na 'ania bega 'aseta wata nuamageta i na veluagai. Begaidi i kadia i 'ania, nika 'ifwaidi yana lamoga i veleni, wata i 'ania.  
7 Tutuyanina i 'ani'a'ava nika 'adi 'ailuga nuadi i magetadi, yadi vekonekone faifaina i bunumayaga, bega welavi lukudi bababadi i agilidi, i 'a'avana i ve'wesenedi tomogodi i velubabaledi.   


8 Lavilavie, yagi'oya 'ana tutuye, tomogo ma yana vavine 'Auvea Yaubada butu'aina i nogai i mimai. Tomogo ma yana vavine i giva welavi 'awasasadie bakula nageneye.  
9 'Auvea  tomogo i goleni i vo, 'Omu ava'aibe?”  
10 I tutula i vo, Yau bakula nageneye butu'aimu a nogai bega a kololo fai konekoneku nika a giva.”  
11 'Auvea i voneni i vo, Aitoi i vonemu konekonemu? Welavinina a talabodeniga, vuagina 'u 'ania?”  
12 Tomogo i vo, Vavinenina 'u velekuga, welavi vuagina i veleku a 'ania.”  
13 *Nika 'Auvea Yaubada vavine i voneni i vo, Awale naninina 'u 'idewai?” Vavine i vo, 'O'olo i vekalieku bega a 'ania.”   

Yaubada tomogo ma yana vavine i vematavulogidi 
 

14 'Auvea Yaubada 'o'olo i voneni i vo,  

Fai sauluva sakoina 'u 'idewaiga,  

'Aisaya tauvanuga wata 'aisaya walawala'ai matatabudi 'waidiega  

'omu 'aisemu 'amu vematavuloga bwaikaotogina a velevelemu.  

Kamomuyega 'u na 'iu'iula,  

we'e fwayafwaya 'aufofoualina 'u na 'ani'ania  

yamu mia tutuya matatabuna 'waineye.   


15 *'Omu wata vavine a na kiavekamogalimi, 'wainega tauni'avami 'wa na vegavia.  

Wata bani'odi 'omu tubumwavo wata vavine tubunavo taiadi i na vegavia.  

Tamu 'waidiega 'unu'unumu i na nikei,  

We'e 'age'edu'eduna 'u na ovai.” *   


16 'Auvea vavine i voneni i vo,  

Veviga venatuna 'waineye a na 'ivebwaiki,  

We'e yamu lamoga 'ana nuanua nuamie i na 'eno'eno  

siwe i na veveimeyemu.”   


17 *Adama 'waineye i vo,  

Fai yamu vavine bonana 'u nogai  

bega welavi vuagina a talabodeniga 'u 'ania,  

'waimuyega fwayafwaya matatabuna i sako  

Bega yamu mia matatabuna 'waineye 'u na vetafewa 'ani'ani 'ana veluaga faifaina.   


18 Domwa lovelovenidi i na ve'alatabotabo fwayefwayeye,  

siwe 'u na bakubakula, 'wainega 'u na 'ani'ani.   


19 'U na folova bwaikina, 'u na ibala  

bega 'ani'ani 'u na veluagai.  

Mulieta 'u na vilamu 'u na vefwayafwaya bega 'u souyemu.  

'Omu fwayafwaya 'aufofoualina, wata bani'odi 'u na vilamu 'u na vefwayafwaya.”   


20 Adama yana vavine i goleni Ive fai taunidi nani ma yawaidi matatabudi inadi.  
21 Nika 'Auvea Yaubada Adama ma yana vavine 'adi talauma 'aisaya bunudiega i 'idewadi bega i ve'wesenedi.  
22 *Mulieta 'Auvea Yaubada i vona i vo, 'Asa'aiana, tomogo 'akonadi 'ida bani'odi, 'atumaina wata sakoina i 'asetadi. Kebu i da lubwaineni Mia-vagata 'ana Welavi vuagina i na 'ania, i na nunago miamia-vagaina i na veluagai.”  
23 Begaidi 'Auvea Yaubada bakula Ideni 'wainega i veugeugedi i souyedi, bega Adama fwayefwayeye i na bakubakula, fwayafwayanina 'wainega Yaubada i 'idewai.  
24 I veugeugediga, ma'itufa anelose toketokedi 'adi wagava Selebimu i yatodi Bakula Ideni 'waineye, we'e yadi kefata 'ala'alaina i luluvivila. Anelosenidi i tovotovoi bakula lilivaneye, we'e inala lakavinega, Mia-vagata 'ana Welavi 'ana 'eda i na tovibodai.    

Keni wata Ebeli 
 

1 Adama yana vavine taiadi i veluaga nika i veinainage, mulieta kwamana iavetana i tubuga i goleni Keni. Ive i vona i vo, 'Auvea yana 'aivaita 'wainega kwamana iavetana i tubuga 'waimega.”  
2 'Ifwaidi tutuya i 'a'avana, natudi 'ana veluga i tubuga i goleni Ebeli, Keni taina. Natudiavo i taulai, Ebeli 'aisaya sifi 'adi to'isave'avina we'e Keni tobakula.  
3 Tamu tutuya 'waineye, Keni 'ani'ani yana bakulayega i miedi bega i na 'anivelenedi 'Auvea 'waineye.  
4-5 *We'e Ebeli yana 'aisaya sifi akavau 'adi tubuga 'atumaidi wata yafayafadi i miedi i 'anivelenedi 'Auvea 'waineye. 'Auvea Ebeli yana 'anivelena i awave'atumaieni, we'e Keni yana 'anivelena kebu i da awave'atumaieni, begaidi Keni i nuasako ma yana luvulewa.  
6 'Auvea Keni i velutolieni i vo, Awale 'u nuasako? Maigimu 'ana 'isa ma yamu luvulewa?  
7 'Ai'edi yamu sauluva 'atumaina wata magemagetana yau a na awave'atumaiemu. We'e 'ai'edi kebu, sakona i lulukamata vita i na velemu 'wa da vo bani'odi 'aisaya kasikasisina i bodaboda nuanuana tomogo i na luvela'ovi. Sakona nuanuana i na veveimeyemu siwe i lubwainemu 'u na vetoketoke-'iaweni.”   


8 *Keni taina Ebeli i voneni i vo, Ta na nago wala'aie ta na yabayaba.” Tutuyanina i le'wa wala'aie nika Keni taina i nikei i wafa.  
9 Mulieta 'Auvea Keni i voneni i vo, Taimu Ebeli, ava'aibe bei?” Keni i tutula i vo, Kebu a da 'asetaiga, yau kebu 'ana to'isave'avinaga.”  
10 *'Auvea i vo, Ava'ai 'u 'idewai? Fwayafwayayega taimu dayagina i taidaida 'waikuye.  
11 Tutuya de'e bega i na nagoga 'amu vematavuloga 'u na 'ewai fwayafwaya 'wainega, we'e fwayafwayanina 'waineye taimu dayagina nimamuyega i lolo i obu, 'wa da vodiga fwayafwaya 'awana i da o'ei dayaganina i da tononi.  
12 Tutuyanina 'u na folofolova fwayafwayanina 'waineye, kebu 'aile'wa 'u na veluagai. Tomotoga 'omu 'adi gavia bega 'u na yaba-vuvua fwayafwaya matatabuna 'waineye.”   


25 Adama yana vavine wata taiadi i veluaga nika i veinainage mulieta i venatuna, kwamana iavetana i tubuga i goleni Seti. Ive i vo, Kwamana de'e Yaubada i velema Ebeli tutulina, kumanina Keni i luvewafai.”   


26 Seti i vebwaika i nagi, yana vavine i venatuna natuna iavetana i tubuga i goleni Inosi. Tutuyanina 'waineye tomotoga i velamu ma yadi subia 'Auvea 'waineye i 'odu'odu.     

Tomotoga yadi sakona i vebwaika 
 

5 *'Auvea i 'iseni tomotoga yadi sauluva sakoidi i vebwaika-'afo'afo fwayefwayeye. Tutuya matatabuna yadi nuanua wata yadi venua'ivina 'aitamogana 'aitamogana 'asa'aiana sakona-vebogi.  
6 Nika 'Auvea nuana i 'uvani wata nuafouna i toke i veviga tomotoga i 'idewadiga fwayefwayeye faifaidi.  
7 Bega 'Auvea i vo, Tutuya de'e tomotoga a 'idewadiga a na 'ewayavuledi fwayafwaya 'wainega, tomotoganidi, 'aisaya bwaikidi, 'aisaya daledaledi wata manuga taiadi, mogitana nuaku a 'uvani a 'idewadiga faifaidi.  
8 Siwe Noa 'aisena yana sauluva tonovina bega 'Auvea i awave'atumaieni.   

Noa ifuifufuna 
 

9 *De'e Noa 'ana wauma ifuifufudi.  

Noa yana sauluva 'atumaina wata magemagetana, 'aiseotogina kumanina kebu tamu yana sakonaga tomia fwayafwaya matatabuna 'waidiega, we'e Yaubada i labilabini.  
10 Noa natunavo iavetadi 'adi 'aitonu Semi, Ami wata Iefeta.  
11 Tutuyanina 'waineye Yaubada mataneye tomia fwayafwaya yadi sauluva sakoina i vebwaika-'afo'afo wata i vevetalaga-vebogi.  
12 Yaubada i 'iseni 'asa'aiana sakona i veveimea fai tomia fwayafwaya matatabudi yadi sauluva i sako-'afo'afo.  
13 Bega Yaubada Noa i voneni i vo, Tutuya de'e 'waineye a nuani tomotoga bei a na ve'ilovedi wata a na luvela'ovidi fai i veve'inikenike bega fwayafwaya matatabuna 'waineye vetalaga i vevebwaika. 'Asa'aiana, tomotoganidi wata fwayafwaya taiadi a na 'u'umidi.   


14 Bega waka tamu 'u na yogoni welavi saifilosi* 'wainega, wakanina nagena, dolena wata 'ayana taiadi koluta† 'wainega 'u na dekuya. Tutudaba 'u na bibini bega 'awasasa i na vefue.  
15 Waka side bani'odi 'u na 'aiyogonayedi. 'Ana vemanawe 140 mita, 'ana vebababa 23 mita wata 'ana velaka 14 mita.  
16 Waka 'ana saila'a 'u na tutuya welavi 'wainega wata tutubweka 'u na yatoi waka i na luvivili saila'a dibuneye, 'ana velaka nimamu 'ana tubwa 'ana vemanawe. 'Awa ma 'ana saiboda 'u na 'idewai bibina lilivaneye, we'e talalia 'aitonu 'u na liadi waka nageneye, tamu dibuneye, tamu kamwaneye wata tamu tabwaneye.   


17 'U na vainenega, tutuya 'ale'usana 'waineye, nani ma yawaidi fwayefwayeye a na luvela'ovidi wayagata bwaikina 'wainega. Nani matatabuna i na ve'alawafawafa.”  
18 Wata Yaubada i vo, Yaku veakutagona a na 'idewai 'omu 'waimuye, 'u na dodoga wakeye, yamu vavine, natumwavo iavetadi ma yadi vevinevo taiadi.  
19 'Aisaya ma yawaidi matatabudi fatala tulina tulina 'waidiega 'ailuga 'u na vedodogidi wakeye. 'Aisayanidi iavetana 'aitamogana wata vevinena 'aitamogana ma yawaidi taiadi 'wa na miamia wakeye.  
20 Manuga, 'aisaya bwaikidi, siaidi wata daledaledi 'u na vedodogidi. 'Aisayanidi ma 'adi 'auvo yavoga tulina tulina 'waidiega i na maia, bega 'u na 'isave'avinidi ma yawaidi i na miamiani.  
21 'U na toke 'ani'ani tulina tulina 'u na 'ewadi, i na 'a'avana 'u na vedodogidi 'omi wata 'aisaya 'ami'ami.”  
22 *Noa nani matatabuna i 'idewadi ava'ai Yaubada i voneyeniga.     

Wayagata bwaikina fwayafwaya i ulai 
 

1 Nani matatabuna i ve'a'avadina, 'Auvea Noa i voneni i vo, 'Omu ma yamu 'aila'avo wakeye 'wa na dodoga fai 'omu 'aisemu yamu sauluva tonovina matakuye tomotoga matatabudi 'waidiega.  
2 'Aisayanidi a awave'atumaiedi* velomu faifaina fatala tulina tulina 'waidiega, iavetadi 7 wata vevinedi 7 'u na 'ewadi we'e 'aisayanidi kebu a da awave'atumaiediga 'ailuga 'ailuga 'u na 'ewadi, iavetadi wata vevinedi.  
3 Wata bani'odi manuga, yavoga tulina tulina 'waidiega, iavetadi 7 wata vevinedi 7 'u na 'ewadi bega 'waidiega i na venatuvea'wa fwayafwaya 'waineye bega yavoga tulina tulina ma yawaidi i na miamia.  
4 'Aiata 7 i na 'a'ava, mulieta a na ve'wei. 'Aiata 40 wata lovana 40 nagedie 'wei bwaikina i na 'wei'wei fwayefwayeye. 'Weinina i na nagoga nani matatabuna ma yawaidi a 'idewadiga fwayefwayeye a na ve'a'avadi.”  
5 Naninidi matatabuna 'Auvea Noa i voneniga, i 'idewa'a'avadi.   


17 'Aiata 40 nagedie wayagata i vevebwaika nika ufa fwayafwaya i ulai i veawana, waka i ulalakai i lu'afueni.    


23 Nani ma yawaidi i miamianiga fwayefwayeye matatabudi 'Auvea i ve'a'avadi, tomotoga, 'aisaya bwaikidi, siaidi i daledale wata manuga, matatabudi i ve'alawafawafa fwayefwayeye. Noa ma yana 'aila'avo, 'aisayanidi waka nageneye taiadi 'aisedi i luvegalaladi.  
24 'Aiata 150 nagedie wayagata fwayafwaya i ulai.    

Wayagata i dakwalili fwayafwaya i lala 
 

1 Yaubada Noa wata 'aisayanidi waka nageneye i nuanidi, bega kaukau i butuya fwayafwaya i na yagivelalai, nika wayagata i velamu i na dakwalili.   

Tutuya manamanawena i 'a'avana, wayagata i dakwalili fwayafwaya i lala.  


15 Yaubada Noa i voneni i vo,  
16 'Wa souyemi waka 'wainega, 'omu, yamu vavine, natumwavo wata yadi vevinevo taiadi.  
17 Tutuyanina 'u na souyemuga 'aisayanidi matatabuna taiadi, bani'odi manuga, 'aisaya bwaikidi wata siaidi i daledale fwayefwayeye. 'U na veyavulidi i na 'a'avana i na venatuvea'wa nika i na vefue fwayafwaya i na luvaia.”   


18 Yaubada i veifufu i 'a'avana, Noa ma yana vavine wata natunavo yadi vevinevo taiadi i souyedi wakayega.  
19 'Aisaya walawala'ai wata 'aisaya tauvanuga, kumanidiavo i yabayaba wata i daledale, manuga i yaveyavega, nani matatabuna i miamianiga fwayefwayeye ma 'adi 'auvo i souyedi wakayega.   


20 I souyedi i 'a'avana, Noa nuanuana 'Auvea i na subiai bega 'eba velomu i didigi i na velomu 'waineye. 'Aisaya wata manuga tulina tulina basenadi i awave'atumaiediga* velomu faifaina, 'ifwaidi i miedi bega i velomuyedi i kabunidi 'waineye.  
21 Magaina 'iwanina 'wainega i sosoana bega taunina 'waineye i vo, Kebu wata tamu tutuya fwayafwaya a na vematavulogi. Avinodi tomotoga i vevenua'ivina sakona faifaina yadi tutuya kwamana 'wainega, siwe kebu wata fwayafwaya a na 'ivesako-vaitugani. We'e mogitana kebu tamu tutuya nani matatabuna ma yawaidi a na luvela'ovidi, bani'odi 'akonadi a 'idewai.  
22 Fwayafwaya 'asa'aiana i na 'eno'eno, tutuya koyova wata tutuya 'aiala, tutuya fayo wata tutuya yauyauta, tutuya 'aikolu wata tutuya 'idi, lovana wata 'aiata, tutuyanidi matatabuna kebu i na 'a'ava.”    

Yaubada yana veakutagona i 'idewai Noa 'waineye 
 

1 *Yaubada Noa ma natunavo i vesauluva-'atumaiedi bega i vonedi i vo, 'Wa na venatuvea'wa 'ami 'aila'a i na vebwaika nika fwayafwaya 'wa na luvaia.  
2 'Aisaya bwaikidi, siaidi daledaledi, manuga wata igana, 'asiau wata tutuya i mimai 'waidie i na kololoyemi we'e 'omi 'wa na veveimeyedi.  
3 Basenadi mosomoso wata 'ai vuavuaga a velemi yami 'eba 'ani. 'Asiau bega i na nunagoga wata 'aisaya a tauyemi, 'waidiega 'wa na 'ani'ani.  
4 *Siwe kebu 'aisaya dayadayagina 'wa na 'aniaga fai dayaga yawaimi lamuna.  
5 'Ai'edi aitoi tamu tomogo i na nikei bega dayagina yana iloilolo 'wainega i na wafa, i lubwaineni to'ainikenina 'ana tutula wata i na wafa. 'Ai'edi tamu 'aisaya tomogo i na ovai i na wafa, 'aisayanina i na nikei i na wafa. Aitoi tomogo iana i na nikei i na wafa, i lubwaineni tomogonina wata i na wafa.   


6 *Yaubada tomotoga i 'idewadi taunina 'ana 'isa'isa bani'odiga.  

Begaidi aitoi tamu iana i na nikei i na wafa, i lubwaineni tomogonina wata i na wafa.   


7 *We'e 'omi 'wa na venatuvea'wa bega 'ami 'aila'a i na vebwaika fwayafwaya 'wa na luvaia.”  
8 I 'a'avana Yaubada Noa ma natunavo i vonedi i vo,  
9 Tutuya de'e yaku veakutagona a 'idewai 'omi wata tubumiavo taiadi 'waimie.  
10 Wata veakutagonanina a na 'idewai 'aisayanidi wakayega 'omi taiadi 'wa souyemiga 'waidie, bani'odi manuga, 'aisaya walawala'ai wata tauvanuga.  
11 Yaku veakutagonanina side bani'odiga. Kebu wata tamu tutuya nani ma yawaidi a na luvewafadiga wayagata 'wainega. 'Asiau bega i na nagoga kebu wayagata 'wainega fwayafwaya a na luvela'ovi.”  
12 Wata Yaubada i vona i vo, De'e yaku veakutagona 'ana 'eba 'isa a na yatoi faifaimi. 'Omi, nani ma yawaidi matatabudi wata lakata i mimaiga taiadi.  
13 Yaku abavole 'akonadi a yatoi waowa 'waineye, kumanina yaku veakutagona tomia fwayafwaya matatabumi 'waimie 'ana tugusa.  
14-15 Tutuyanina waowa a na mieni fwayafwaya tabwaneye nika abavole 'wa na 'iseni, yaku veakutagona a na nuave'avini 'waimie wata nani ma yawaidi fuedi 'waidie. Side bani'odi. Kebu tamu tutuya tomia fwayafwaya matatabumi wayagatayega a na luvela'ovimi.”    

1 De'e Noa natunavo iavetadi Semi, Ami wata Iefeta ifuifufudi. Tutuyanina wayagata i 'a'ava, Noa natunavonidi 'adi 'aitonu ma yadi vevinevo i venatuna nika natudiavo iavetadi i ve'alatubutubuga.    

'Auvea tomotoga yadi bona 'aitamogana i sivilavilai bona fuedi i souyedi 
 

1 Tutuya kumekumetana 'waineye, tomotoga matatabudi fwayefwayeye i miamiani bonadi 'aitamogana 'waidiega i veveifufu.  
2 Tutuyanina 'waineye tomotoganidi i yaba-vuvua i nunago inala yana 'eba lakayega, nika tamu laube'u bwaikina i veluagai bei i vebae'wa 'awalawa Babiloni 'waineye.  
3 Tutuya 'ifwaidi i 'a'avana, ma ediavo i veifufu i vo, 'Wa maia, yada beliki* ta na 'idewadi fwayafwayayega, we'e ta na toke ta na kabunidi nika i na fa'aladewadi.” Bega yadi 'eba 'aiyogona beliki, we'e koluta 'wainega i dekudekudi.  
4 Mulieta i veifufu i vo, 'Wa maia, 'asiau yada 'atamana bwaikina ta na 'idewai, tamu vanuga manamanawena ta na yogoni bega i na laka abame, nika 'ada wagava i na vebwaika bega bei ta na miamiana kebu ta na yavula fwayafwaya matatabuna 'waineye.”    


5 Tamu 'aiata, 'Auvea i obuma 'atamananina bwaikina wata vanuganina i laka abame i yogoniga i na 'isedi.  
6 Nika 'Auvea i vo, E'a, de'e 'aila'a 'aitamogana wata bonadi 'aitamogana 'wainega i veveifufu, begaidi side bani'odi i vevesauluvedi. Yadi folovanina de'e 'eba velamu, i na nagoga bega 'ai'edi ava'ai i na nuaniga i na 'idewaimo, 'waidie kebu vitanaga.  
7 'Asa'aiana! Ta na obu tomotoga yadi bona 'aitamogana ta na sivilavilai i na vetuli bega bona fuedi i na souyedi, 'wainega ma ediavo i na ve'ibavubavu.”  
8-9 Side bani'odiga 'Auvea tomotoga i luveyavulidi i nagoi fwayafwaya matatabuna 'waidie we'e yadi 'atamananina i yogoyogoniga i baileni. Begaidi 'atamananina i goleni Babeli, fai 'Auvea tomia fwayafwaya bonadi i sivilai bona tulina tulina bei i souyedi.   

Tutuya manamanawena i 'a'avana mulieta Noa natuna Semi 'ana wauma 'wainega Ebelamu i tubuga.   

'Auvea Ebelamu i venua'ivineni 
 

1 *Mulieta 'Auvea Ebelamu i voneni i vo, Yamu 'awalawa, yamu 'aila'avo wata tamamu 'u na 'iawedi 'u na nago fwayafwayanina a na vemuga 'waineye.   


2 Tubumwavo fuedi a na velemu bega 'amu 'aila'a i na vebwaikaotoga.  

A na vevesauluva 'atumaina 'waimuye wata  

'Amu wagava a na 'ivebwaikaotogi  

bega 'waimuyega tomotoga fueotogidi yadi 'atumaina i na veluagai.   


3 *Egavo i na vesauluva 'atumaina 'waimuye, yau wata a na vesauluva 'atumaina 'waidie,  

Wata egavo i na vesauluva sakoina 'waimuye, yau a na vematavulogidi.  

We'e tomotoga 'adi 'aila'a tulina tulina fwayefwayeye yadi mia i na ve'atumai 'omu 'waimuyega.”   


4 Ebelamu 'Auvea yana vona i vematayakeyakeni bega i tauya 'atamana bwaikina Elana 'wainega, taina natuna Lota taiadi. Tutuyanina 'waineye Ebelamu 'ana malamala 75 'akonadi i veluagai.  
5 Ebelamu yana vavine Selai wata Lota i vagavaidi, yadi kukua 'atumaidi, yadi 'aisayavo wata yadi tofolova-maimaiga i 'ewadiga Elana 'waineye, matatabudi Elana 'wainega i tauya i nagoga i le'wa 'awalawa Kenani 'ana tugusa 'waineye.   


6 Ebelamu ma yana 'aila'avo 'awalawanina nageneamo i nagoga 'ana tugusa 'atamana Sekemu i souyeni. 'Atamananina 'waineye tamu welavi bwaikina wata tabutabuna i tovotovoi 'ana wagava Mole. We'e me Kenani i miamiani 'awalawanina 'waineye.  
7 *Mulieta 'Auvea i souyeni Ebelamu i voneni i vo, Tubumwavo 'waidie side fwayafwayanina a na veledi.” Fai 'Auvea i souyeni 'waineye begaidi Ebelamu kileu i didigi 'eba velomu 'Auvea 'ana subia faifaina.   


8 I 'a'avana 'atamananina 'wainega i vaganago 'oya siaidi 'waidie, 'atamana 'ailuga Bedeli wata Ai kamwadie yana vadavada i tufeni, Bedeli inala yana 'eba inivayega we'e Ai inala yana 'eba lakayega, bei tamu 'eba velomu i didigi bega i 'odu 'Auvea 'waineye i subiai.  
9 We'e 'atamananina 'wainega Ebelamu i tauya i yaba-vuvua i nunago 'awalawa Negevi weyaginega.   

Ebelamu i nago Itifita 
 

10 Tutuyanina 'waineye loka bwaikina i souyeni 'awalawanina 'waineye, begaidi Ebelamu i tauya i obu Itifita bei i na yogomia fai loka bwaikaotogina.  
11 'Akonadi i velilivana sai'afoga i na luku Itifita yana vavine Selai i vonedi i vo, A 'asetami 'omi 'ami 'isa 'atumaiotogina.  
12 Tutuyanina ta na le'wa me Itifita i na 'isemi i na vo, No'o yana vavine,’ nika yau i na luvewafaku we'e 'omi i na 'ewami.  
13 *Begaidi 'wa na vonedi 'wa na vo, Yau novuna,’ nika 'omi faifaimi yau i na veianeku ma yawaiku a na miamia.”   


14 Tutuyanina Ebelamu i le'wa, me Itifita Selai i 'isedi vavine 'adi 'isa 'atumaiotogina.  
15 Kebu tutuya manamanawenaga Felo* yana toveimea bwaikidi Selai i 'isedi, i nago Felo 'waineye vavinenidi i awave'atumaiedi bega i mai Selai i vagavaidi i nawedi Felo yana vanuge.  
16 Felo Selai faifaidi Ebelamu ma'itufa i veianeni bega nani fuedi i veleni bani'odi sifi, bulumakau, kameli, doniki iavetadi wata vevinedi, wata yana tofolova-maimaiga iavetadi wata vevinedi, naninidi matatabuna i 'anivelenedi Ebelamu 'waineye.   


17 Siwe Ebelamu yana vavine Selai faifaidi, 'Auvea viga sakoidi wata toketokedi Felo wata yana vanuga 'ana tomia matatabudi i veledi.  
18 Nika Felo i veimea Ebelamu i mieni 'waineye bega i velutolieni i vo, Awale 'u vesauluva sakoina 'waikuye? Awale kebu 'u da vonekuga vavine de'e yamu vavine?  
19 Awale 'u vo, Selai novuku?’ Faifainanina a vagavaia a mieni yaku vavine. Siwe 'asa'aiana, yamu vavine side, 'asiauotoga 'u na vagavaidi taiadi 'wa na tauya 'wa na nago.”  
20 Bega Felo yana tofolovavo i luimilidi Ebelamu i veugeugeni, yana vavine wata yadi kukua matatabuna i kwekwedi taiadi i nagoi 'edeye i valovedi.    

Ebelamu wata Lota i 'idi 
 

1 Tutuyanina 'waineye Ebelamu yana vavine Selai wata Lota taiadi yadi kukua matatabuna i 'ewadi Itifitayega i tauya i nagoga i le'wa 'awalawa Negevi.  
2 Ebelamu i ve'ai'aiwabu bwaikina kukua fuedi 'waidiega bani'odiga siliba, golida wata 'aisaya tauvanuga.   


3 Negeviega i tauya i nagoga i le'wa tumala tuatuaina 'waineye bagase bei yana vadavada i tufeni, Bedeli wata Ai kamwadie.  
4 'Awalawanina 'waineye 'eba velomu kumekumetana basenadi i didigiga, nika bei Ebelamu i 'odu 'Auvea 'waineye i subiai.   


5 We'e Lota, kumanina Ebelamu taiadi i yabayaba wata ma yana 'aisayavo sifi, goti, wata bulumakau we'e yana tomotogavo fuedi taiadi.  
6 Ebelamu wata Lota yadi 'aisayavo fueotogidi we'e mosomoso yadi 'eba 'ani kebu bwaikinaga begaidi 'adi 'ailuga kebu 'adi fata 'awalawanina 'waineye i na mia.  
7 Ebelamu yana 'aisayavo 'adi to'isave'avinavo wata Lota yana 'aisayavo 'adi to'isave'avinavo taiadi i ve'ikwayekwayega. We'e 'awalawanina 'waineye me Kenani wata me Felesi i bei i miamiani.   


8 Bola i veve'ikwayekwayega bega Ebelamu Lota i voneni i vo, 'Ida dayaga 'aitamogana, kebu i da lubwaineda ta na ve'ikwayekwayega, wata bani'odi yamu tofolovavo wata yaku tofolovavo.  
9 Bega 'asiau a vevelu'uiemu 'waikuyega 'u na mia'idi. 'Awalawa matatabuna yavuyavuna 'waimuye 'u na venua'ivina. 'Ai'edi 'amu 'atagiega 'u na nagoga, yau 'amu wamayega a na nago, we'e 'ai'edi 'amu 'eliega 'u na nagoga yau ma'itufa 'amu 'atagiega a na nago.”   


10 *Lota i 'isadaba Ufa Iolidani laube'una i vetonovi i nagoga Soa weyaginega, i 'iseni 'awalawa 'atumaina ufa fuedi wata mosomoso 'atumaidi, 'wa da vo 'Auvea yana bakula Ideni 'alo 'awalawa Itifita. We'e tutuyanina 'waineye 'Auvea bola Sodoma wata Gomola kebu i da luvesavovolidi.  
11 Tomotoganidi 'adi 'ailuga i mia'idi, Lota nuanuana Iolidani laube'una bega i obu i nago inala yana 'eba lakayega.  
12 Ebelamu 'asa'aiana 'awalawa Kenani bei i miamia, nika Lota i tauya i obu Iolidani laube'uneye 'atamana bwaikidi 'waidie, we'e Sodoma lilivaneye i vebae'wa.  
13 Me Sodoma yadi sauluva sakoidi, 'Auvea mataneye i sakosakona-vebogi.   


14 Lota 'akonadi i tauya, mulieta 'Auvea Ebelamu i voneni i vo, Bei 'u tovotovoiga 'u na 'isadaba 'u na 'isanago yavalatayega wata bolimanayega, inala yana 'eba lakayega wata yana 'eba inivayega.  
15 *Fwayafwayanina matatabuna 'u 'ise'iseniga a na velemu tubumwavo taiadi 'wa na ve'itulamuyeni yami 'eba veimea i na 'eno-vagata.  
16 Tubumwavo fueotogidi a na velemu, wala'ai 'ana 'ilukulukuta bani'odiga, kebu tamu aitoi 'ana fata i na lu'iawawadi.  
17 'Amu 'anivelena fwayafwayanina 'waikuyega, 'u na nago matatabuna 'u na vai'ali 'ana vebababa wata 'ana vemanawe.”   


18 Mulieta Ebelamu ma yana tomotogavo i tovoi i nago 'awalawa Ebiloni, tamu tomogo 'ana wagava Mamile 'ana welavi bwaikidi wata tabutabudi lilivadie i vebae'wa nika bei 'eba velomu i didigi 'Auvea faifaina.    

Ebelamu Lota i 'ita'ita'ieni 
 

11 'Ifwaidi tutuya i a'ava, kini 'adi 4 ma yadi tolugaviavo taiadi i nagoi Sodoma wata Gomola i tala'avuidi bega yadi kukua wata 'ani'ani i vetuadi.  
12 Ebelamu taina natuna Lota, Sodoma bei i miamiaga, tolugavianidi i 'ive'avini nani matatabuna taiadi i 'ewadi i nawedi.   


13 We'e tamu Lota yana tomotoga 'waidiega i dega i mai Ebelamu kumanina tomogo Ibeliu 'waineye, gavianina faifaina i lu'ivona. We'e tutuyanina 'waineye Ebelamu i miamia Mamile tomogo Amolaiti yana welavi bwaikidi wata tabutabudi lilivadie. We'e Mamile ma tainavo Esikoli wata Aneli Ebelamu taiadi i veiana. Yadi veiananina 'wainega gavia 'ana tutuya 'waineye i luluvetubama nika ma fuedie i vevetalaga.  
14 Ebelamu yana tolugaviavo 'adi 'aila'a 318, matatabudi i tubuga wata i vebwaika yana vanuge. Tutuyanina vala i nogai, Lota 'ana gaviavo i 'ive'avini, yana tolugaviavonidi i goleva'augidi bega mulidie i tala'wavinedi i nagoga 'ana tugusa Dani.  
15 'Akonadi i lovani, Ebelamu yana tolugaviavo i 'ididi yadi 'aila'a tulina tulina 'waidie bega 'adi gaviavo taiadi i vetalaga nika i vetoketoke-'iawedi. Siwe 'ifwaidi i dega bega i lusogiedi i nagoiga 'atamana Oba 'waineye, 'atamananina Damasiko yavalatayega.  
16 Naninidi 'adi gaviavo i 'ewadiga, matatabuna Ebelamu i veviladi, Lota, yana kukua, vevine wata 'ifwaidi tomotoganidi i yogonidiga taiadi.   


17 Tutuyanina Ebelamu i vetoketoke-'iawediga, i vilai i mimai Sodoma 'ana kini i souyeni i yogo'ede'edeni, Laube'u Save 'waineye. 'Atamananina tamu 'ana wagava Kini yana Laube'u.  
18-19 *Mulieta Salema 'ana kini, taunina Yaubada Bwaikaotogina yana tovelomu 'ana wagava Melekisadeki beledi wata oine i miedi, bega Ebelamu i vona-nuakalikalieni i vo,  

Yaubada Bwaikaotogina,  

Abama wata fwayafwaya 'adi to'idewadewa  

I da vevesauluva 'atumaina Ebelamu 'waimuye.   


20 Yaubada Bwaikaotogina ta na subiai fai  

Kininidi 'adi 4 ma yadi tolugaviavo i 'anivelenedi nimamuye, 'u leodi.”  

Mulieta Ebelamu kukuanidi i 'ewadiga i 'idia 'etokwau 10 i yatodi we'e kwau 'aitamogana Melekisadeki i veleni.    

'Auvea yana veakutagona i 'idewai Ebelamu 'waineye 
 

1 Tutuya 'ifwaidi i 'a'avana, Ebelamu i 'isa'isa nika 'Auvea i souyeni 'waineye i voneni, 'wa da vo bani'odi i da 'enoneganega i vo, Kebu 'u na kololo vita bwaikidi 'waidie fai yau yamu babala wata 'amu to'ita'ita'i, 'awaie 'amu tutula bwaikaotogina a na velemu.”  
2-3 Siwe Ebelamu i tutula i vo, E'e 'Auvea Yaubada, tutulanina bwaikina 'u na velekuga, siwe ava'ai 'ana 'atumaina fai yau kebu natukuga, 'awaie a na wafa yaku tofolova Eliesa tomogo Damasiko tutulanina i na 'ewadi i na veimeyedi. 'Auvea 'u na nuani, kebu tamu natuku 'u da velekuga, yaku tofolova-maimaiga kukuanidi 'waikuye matatabudi i na 'ewadi wata i na veimeyedi.”  
4 Nika wata 'Auvea i veifufu 'waineye i vo, De'e tomogonina yamu tofolova-maimaiga kebu tutulimuga, we'e bola taunimu natumu iavetana i na tubuga 'waimuyega, kumanina 'omu tutulimu.”  
5 *'Auvea Ebelamu i vagavaia i souyedi 'atamane i voneni i vo, 'U 'isalaka abame, 'ubwana 'u na 'isadewadi nika 'u na lu'iawawa-wayogedi. 'Asa'aiana 'awaie tubumwavo 'adi 'aila'a fueotogidi, lu'iawawa-wayoga.”  
6 *Ebelamu i vetumagana 'Auvea yana vona 'waineye, yana vetumagananina faifaina i awave'atumaieni i vo, Yana sauluva matatabuna tonovidi matakuye.”  
7 Wata 'Auvea i vo, Yau 'Auvea, kumaniku me Babiloni yadi 'awalawayega we'e 'atamana Ea 'wainega a vagavaimu 'u mai, de'e fwayafwayanina a na velemu 'u na vetoniwakeni.”   


13 *I lovani 'Auvea i voneni i vo, 'U na 'aseta-'atumaia fai 'awaie tubumwavo i na vewakawaka tamu 'awalawa 'waineye bei i na vetofolova-maimaiga, we'e vitanidi bwaikidi i na veveluagadi malamala 400 nagedie.  
14 *Siwe tomotoganidi i na veimeyediga bega i na vetofolova-maimaiga, yau a na vematavulogidi, mulieta tubumwavo yadi tauya 'waineye 'ai'aiwabu bwaikina i na 'ewadi i na souyedi.  
15 We'e 'omu 'u na ve'auvea 'amu malamala i na vefueotoga mulieta ma yamu nuaniwalova 'wainega yawaimu i na 'a'ava i na ve'ufamu.  
16 Tutuya de'e me Amolaiti bei i miamianiga kebu a na lu'wavinediga, nagamidi yadi sakona i na vevebwaika 'ana tugusa yaku 'etowava i na veluagai nika a na vematavulogidi. We'e 'omu tubumwavo i na miamiani tamu 'awalawa 'waineye, lakata 4 i na 'a'avana tubumwavonidi a na veviladi i na maia me Amolaiti yadi fwayafwaya i na 'ewai.”    

Selai wata Ega 
 

1 Tutuyanina Ebelamu i miamia 'awalawa Kenani, yana vavine Selai kebu tamu kwamana i da venatuneni, we'e Selai tamu yadi tofolova-maimaiga vavine Itifita 'ana wagava Ega.  
2 Selai Ebelamu i voneni i vo, 'Auvea kebu i da tauyema 'a na venatuna, bega nuanuama 'u na nago yama tofolova Ega taiadi 'wa na veluaga, mulieta i na venatunaga, kwamananina 'asa'aiana 'a na 'ewai.” Selai yadi nuanuananina Ebelamu i nogai nika i awave'atumaieni.  
3 Ebelamu i miamia Kenani malamala 10 nagedie, i 'a'avana Selai yadi tofolova Ega i vagavaia i 'aniveleneni yadi lamoga Ebelamu 'waineye, tamu yana vavine, we'e Ega kumanina vavine Itifita.  
4 Ebelamu Ega taiadi i veluaga bega i veinainage, siwe tutuyanina Ega 'akonadi i 'asetai i miana ma yadi fwausa Selai i awavesakoyedi.   


15-16 *Ebelamu 'ana malamala 86 i veluagai mulieta Ega i venatuna, Ebelamu natuna i goleni Isimeli.    

Yaubada yana veakutagona 'ana tugusa 
 

1 Tutuyanina Ebelamu 'ana malamala 99 i veluagai nika 'Auvea i souyeni 'waineye i voneni i vo, Yau Yaubada Toketokeotogiku.* Yaku veimea 'u na vevematayakeyakedi wata tutuya matatabuna 'u na vevesauluva-'atumai matakuye.  
2 Yaku Veakutagona a na kiavefa'ali, yau wata 'omu 'waideye, 'amu 'aila'a a na 'ivebwaikaotogi.”  
3 Nika Ebelamu ma yana ve'ililibu i lumata'afufu fwayefwayeye. Yaubada i vo,  
4 'U na nuanuani. Yaku veakutagona 'waimuye side bani'odi a vo, 'Omu 'waimuyega 'aila'a fueotogidi wata bwaikidi i na souyedi.’  
5 *Nagamidi 'amu wagava Ebelamu, 'asiau ma'itufa 'amu wagava a sivedamaneni bega a na golemu Ebelamo† fai a venua'ivinemu 'omu 'aila'a fuedi wata bwaikidi tamadi.  
6 Yaku toketokena 'wainega 'u na venatuvea'wa nika tubumwavo 'adi 'aila'a i na vefueotoga wata i na vebwaika-'afo'afo we'e 'waidiega kini fuedi i na souyedi.  
7 *Yaku veakutagona a na kiavefa'ali 'waimuye wata tubumwavo lakata fueotogidi i mimai 'waidie i na 'eno-vagata. Yau yamu Yaubada wata 'awaie tubumwavo yadi Yaubada.  
8 *'Awalawa Kenani 'asiau bei 'u miamiaga 'omu 'u vewakawaka, siwe fwayafwayanina matatabuna a na velemu bega tubumwavo i na vetoniwakeni yadi 'eba veimea i na 'eno-vagata we'e yau yadi Yaubada.”   


9 Wata Yaubada Ebelamo 'waineye i vo, We'e 'omu, yaku veakutagona 'u na vevematayakeyakeni, 'omu wata tubumwavo lakata 'aitamogana 'aitamogana i mimaiaga taiadi.  
10 *Yaku veakutagonanina side 'omu wata tubumwavo taiadi 'wa na nuanuani iaveta 'aitamogana 'aitamogana bunu 'aibobo i na 'ewa'ewai.  
11 Bunu 'aibobo 'wa na 'ewa'ewai fai kumanina veakutagona yau wata 'omu 'waideye 'ana tugusa.  
12-13 'Asiau i velamu i na nagoga lakata 'aitamogana 'aitamogana 'waidie, kwamana iavetana 'aitamogana 'aitamogana i na tubuga, 'aiata 'ana ve-8 'waineye bunu 'aibobo i na 'ewai. Veimeanina 'omi yami 'aila'a faifaimi, yami tofolova-maimaiga i tubuga yami vanuga 'waidie faifaidi wata kumanidiavo 'wa kimwanedi wakawaka 'waidiega, matatabudi bunu 'aibobo i na 'ewai.  
14 'Ai'edi aitoi iavetaga siwe kebu bunu 'aibobo i na 'ewaiga, tomogonina yana 'aila'a 'wainega 'wa na 'ewayavuleni fai yaku veakutagonanina i geuya.”  
15 Wata Yaubada Ebelamo i voneni i vo, Nagamidi yamu vavine 'adi wagava Selai, 'asiau kebu wata Selai 'u na golegolediga we'e 'adi wagava Sela.  
16 Yau Sela a na vesauluva-'atumaiedi i na veinainage bega natumu iavetana a na velemu 'waidiega. Yaku nuakalikalinina 'wainega 'aila'a bwaikidi wata fuedi i na souyedi 'waidiega we'e 'adi wauma 'wainega kini fuedi i na vetoveimea.”   


17 Ebelamo i 'odu i lumata'afufu i namaga-tumula yana nuanua 'waineye i vo, 'Akonadi a ve'auveaotoga 'aku malamala 100, we'e Sela 'akonadi i vemo'aiotoga 'adi malamala 90, kebu 'ana fata kwamana 'a na veluagai.”  
18 Wata Ebelamo Yaubada 'waineye i vo, Isimeli yamu nuakalikalinina i da 'ewai.”  
19 Nika Yaubada i vo, Kebu, Sela kumanidi yamu vavine mogitana i na venatuna, kwamana iavetana i na venatuneni 'ana wagava 'u na goleni Aisake. Yaku veakutagona a na yato-vagaseni 'waineye wata tubunavo i mimai 'waidie i na 'eno-vagata.  
20 We'e Isimeli faifaina 'akonadi bonamu a nogai bega mogitana wata a na vesauluva-'atumaina 'waineye, natunavo fuedi a na veleni nika 'waidiega tubunavo 'adi 'aila'a i na vebwaikaotoga. Isimeli 'ana wauma 'wainega tamu 'aila'a bwaikina wata toketokena i na souyeni, wata to'edakumeta bwaikidi 'adi 12 i na tubuga i na vetoveimea.  
21 We'e yaku veakutagonanina a na yato-vagaseni Aisake 'waineye, kwamananina Sela i na venatuneni 'waimuye. Weta'i 12 i na 'a'avana sino malamalanina 'waineye, bei kwamana i na tubuga.    

Ebelamo 'ana ulatauvo 'adi 'aitonu 
 

1 Tamu 'aiata Ebelamo i miamia Mamile 'ana welavi lamudie, welavinidi bwaikidi wata tabutabudi. Utukamwana, inala yana luyauyauta 'ana tutuye, yana vadavada 'ana 'eba luku 'waineye i miabui nika 'Auvea i souyeni 'waineye.  
2 *I 'isalaka tomotoga 'adi 'aitonu i 'isedi i tovotovoi. Ebelamo yana vadavada 'wainega i tovoi i lilide i yogo'ede'ededi, ma yana ve'ililibu i 'odu maigina i obu fwayefwayeye.  
3 I vona i vo, Yaku 'auvea, yau yamu tofolova. 'Ai'edi 'atumaina 'waimuye kebu 'u na yogo-vagata, we'e side bei 'u da veawai.  
4 'Wa da maia welavi de'e 'ai'wa'uneye 'wa na veawai nika ufa siaina a na mieni 'age 'ilekoa faifaina.  
5 Fai 'wa maia yaku vanuge, nuanuaku tamu ava'ai siaina a na 'idewai, 'agemie 'wa na yatodi 'wa na vetoketoke nika 'wa na tauya.”  

Bega i tutula i vo, 'Atumaina, ava'ai nuanuamu 'u voneyeniga 'u na 'idewaimo.”   


6 Ebelamo i 'abiwalowaloga i luku vadevadeye, Sela i vonedi i vo, 'Wa na 'abiwalowaloga, falawa 'atumaiotogina ta'ula 'aitonu bwaikidi 'wa na 'ewadi, 'wa na viladi bega beledi 'wa na kabunidi.”   


7 I 'a'avana i lilide i nago yana luvadabaweye, bulumakau veve'anina tubuvauvauna wata 'ana tubuga 'atumaina i 'ewai yana tofolova i veleni bega i 'idewadewa-matayo'oi nika i vetagovi.  
8 Tutuyanina 'ani'ani i 'idewadewa'a'ava, Ebelamo 'aisaya susudi, susu vebi'wabi'wana wata 'aisayanina i vetagoviga i 'ewadi i nawedi 'ana ulatauvo i ve'anidi. Welavi lamudie ulatauvo i 'ani'ani we'e Ebelamo i mimia-kamatadi.   


9 I 'ani'a'avana, tomotoganidi i velutoli i vo, Yamu vavine Sela ava'aibe?” Ebelamo i tutula i vo, Sino vadavada nageneye.”   


10 *Tamu iadi 'waidiega, 'asa'aiana 'Auvea, Ebelamo i voneni i vo, A vona mogitana 'waimuye, weta'i 12 i na 'a'avana sino malamalanina 'waineye, nika a na vilaku a na mai we'e Sela kwamana iavetana i na venatuneni.” Sela vadavada 'awana lilivaneye i miabui Ebelamo mulineye i vavainenega.  
11 Tutuyanina 'waineye Ebelamo 'akonadi i ve'auvea-'afo'afo wata Sela i vemo'aiotoga bega yadi weta'i i 'ailove kebu wata i da 'ewa'ewadiga.  
12 *Begaidi Sela i nogai i namaga-tumula yadi nuanua 'waineye i vo, Yau 'akonadi 'a vetubusako bunu 'ana sosoana i mwea 'waimeye wata 'ama toveimea i ve'auveaotoga bega kebu 'ana fata wata 'a na veluaga-vaitugani.”   


13 Nika 'Auvea Ebelamo i velutolieni i vo, Awale Sela i namaga wata i vo, Yau 'akonadi 'a vemo'ai-'afo'afo kebu 'ama fata 'a na venatunaga.’  
14 *I lubwainemi 'wa na 'asetai, kebu tamu nani vitanaga yau 'Auvea 'waikuye. 'Akonadi a vonemu, weta'i 12 i na 'a'avana sino malamalanina 'waineye nika a na vilaku a na mai we'e Sela kwamana iavetana i na venatuneni.”  
15 Sela i kololo begaidi i ve'ewa i vo, Yau kebu 'a da namagaga.” Siwe 'Auvea i tutula i vo, E'e mogitana 'wa namaga.”   

Ebelamo i velu'ui Me Sodoma faifaidi 
 

16 'Ani i 'a'avana, tomotoganidi 'adi 'aitonu i tovoi i tauya, Ebelamo taiadi i nago 'edeye i na valovedi, we'e i nagoga i le'wa 'eba vematayagina 'atumaina 'waineye bega 'adi fata i na 'isaobu Sodoma weyaginega.  
17 Nika 'Auvea nuaneye i vo, Ava'ai sai'afoga a na 'idewaiga, kebu a na giveni Ebelamo 'wainega.  
18 Ebelamo 'ana wauma i na vebwaika wata i na vetoketoke, tomia fwayafwaya 'adi 'aila'a tulina tulina yadi mia 'ana 'atumaina i na veluagai 'wainega.  
19 Fai kumanina a venua'ivineni bega natunavo wata yadi 'aila'avo i na awave'ede'ededi bega yau 'Auvea i na vevematayakeyakeku yadi sauluva 'atumaidi wata tonovidi 'waidiega, nika ava'ai a vona'awaufeufeniga Ebelamo 'waineye a na 'idewai.”   


20 'Auvea Ebelamo i voneni i vo, Me Sodoma wata me Gomola yadi sakona 'eba bunumayaga 'ana vona-vaitugana bwaikaotogina a nogai.  
21 A na obu tomotoganidi yadi sauluva a na 'isedi bega valadi a na 'asetadewai, mogitana i vevesauluvasako 'alo kebu.”   


22 Tomotoganidi 'adi 'ailuga i tauya i nunago Sodoma weyaginega we'e 'Auvea 'aisena Ebelamo taiadi i miamia.  
23 Nika Ebelamo i vaganago 'Auvea lilivaneye i velutolieni i vo, Nuanuaku a da 'asetai, mogitana tomotoga 'atumaidi 'u na leodi tosakona taiadi?  
24 'Ai'edi tomotoga 'atumaidi 'adi 'aila'a 50 i na miamia 'atamananina 'waineye, tomotoganidi matatabudi taiadi 'u na leodi? 'Ana fata tomotoganidi 'atumaidi 50 'adi 'ita'ita'i faifaina, 'atamananina 'ana tomia matatabudi taiadi 'u na bailedi?  
25 A nuani kebu tamu sai'afo bani'odi 'u na vesauluvayediga, kebu tomotoga 'atumaidi wata tomotoga sakoidi taiadi 'u na vematavulogidi wata kebu taiadi 'u na luvewafadiga. 'Omu kebu yamu sauluva bani'odiga. 'Omu tomia fwayafwaya matatabuma 'ama Tovevonayavuga, 'omu 'aisemu yamu veimea tonovidi wata magemagetadi.”   


26 'Auvea i tutula i vo, 'Ai'edi tomotoga 'atumaidi 'adi 'aila'a 50 Sodoma 'waineye i na miamiaga 'atamananina a na baileni kebu a na luvela'oviga tomotoganidi faifaidi.”   


27 Ebelamo i tutula i vo, Yau nani-'avo'avovo wata kibwaku. Yaku 'Auvea, 'ai'edi ma yaku venuafoufa'ala a na veveifufu-vaitugana 'waimuye 'u da nuatavuniku.  
28 'Ai'edi tomotoga 'adi 'aila'a 45 'atumaidi we'e 50 kebu. 'Ai'edi tomotoga 'atumaidi 'adi 5-nidi kebu 'u na veluagadiga, 'atamananina bola 'u na luvela'ovi?”  

'Auvea i tutula i vo, Kebu 'atamananina a na luvela'oviga 'ai'edi tomotoganidi 'adi 45 'atumaidi.”   


29 Ebelamo wata i vo, 'Ai'edi 40 tomotoga 'atumaidi bani'odi?”  

'Auvea i tutula i vo, 'Ai'edi tomotoga 'atumaidi 'adi 'aila'a 40, kebu 'atamananina 'a na luvela'ovi.”   


30 Ebelamo i vo, Kebu 'u na nuasakoyekuga 'Auvea, nuanuaku wata 'a na veifufu-vaitugana 'waimuye. We'e 'ai'edi tomotoga 30 'atumaidi bani'odi?”  

'Auvea i vo, 'Ai'edi tomotoga 'adi 'aila'a 30 'atumaidi kebu a na 'idewaiga.”   


31 Wata Ebelamo i vo, Nuanuaku yaku venuafoufa'ala faifaina 'u da nuatavuniku, a na veveifufu-vaitugana 'waimuye. Yaku 'Auvea, 'ai'edi tomotoga 'adi 'aila'a 20 'atumaidi, bani'odi yamu nuanua?”  

'Auvea i vona i vo, Kebu 'ana fata 'atamananina a na luvela'oviga 'ai'edi tomotoga 'atumaidi 20 bei i na miamiani.”   


32 Ebelamo i vo, 'Auvea, kebu 'u na nuasakoyekuga, de'e yaku veifufu 'eba ve'a'ava 'waimuye, 'U da nuani, 'ai'edi tomotoganidi 'adi 'aila'a 10 'atumaidi, ava'ai 'u na 'idewai 'waidie?”  

'Auvea i vo, Kebu 'atamananina a na 'ivesakoi 'ai'edi tomotoganidi 'atumaidi 'adi 'aila'a 10 i na miamianaga.”   


33 Tutuyanina i veifufu'a'avana nika 'Auvea i tauya, we'e Ebelamo i vilai i nago yana vadavada 'waineye.    

Lota anelose 'adi 'ailuga i tayegidi yana vanuge 
 

1 Tamu lavilavivau 'waineye anelosenidi 'adi 'ailuga i maia 'atamana Sodoma, we'e Lota i miabui i miamia 'atamananina 'ana 'eba luku 'waineye, nika i 'isanago i 'isedi bega i tovoi i nago 'waidie. Ma yana ve'ililibu i 'odu 'waidie maigina i obu fwayefwayeye.  
2 I 'a'avana i vonedi i vo, Yaku 'auveavo, yau yami tofolova-maimaiga. 'Wa maia ta i nago yaku vanuge. 'Agemi 'wa na lekoadi i na 'a'avana de'e bei 'wa na 'eno. I na 'atai 'awa'awaiogose 'wa na tovoi nika 'wa na tauya.”  

Siwe Lota yana vona i tutuli i vo, Kebu, 'asa'aiana side bei 'a na 'eno 'atamana fouye.”   


3 Lota i lukakada-vaivaituganedi nika i nogayeni, Lota taiadi i nago yana vanuge. Lota beledi yalayalana i kabunidi wata 'ani'ani 'iwanina i 'idewadewadi 'ana ulatauvo faifaidi. Tutuyanina i 'idewadewa'a'avadi nika i ve'ala'ani.   


4 'Ani i 'a'ava mulineye 'ana ulatauvo sai'afoga i na 'ufobala 'eba 'eno 'waidie, nika me Sodoma iaveta i maia Lota yana vanuga i sififineni. Iaveta matatabuotogidi 'atamananina 'wainega, tulaidi wata tubuvauvau i maia Lota yana vanuge.  
5 *Matatabudi i vegolegole Lota 'waineye i vo, Ava'aibe tomotoganidi i maiaga 'waimuye taiadi 'wa miamiaga? 'U na vonedi taiadi 'wa na souyemi 'waimeye, 'ima me Sodoma nuanuama taiadi 'a na 'eno.”   


6 Lota i souyeni i na vonedi we'e yana vanuga 'ana saiboda i sibodai mulineye.  
7 I vonedi i vo, Ekwavo a vevelu'uiemiga, kebu de'e sauluvanina sakoina wata 'eba bunumayaga 'wa na 'idewai 'waidie.  
8 'Wa na nogai. We'e yau natukwavo ne'e'elidi 'adi 'ailuga kebu iaveta taiadi i da veluaga. A na miedi 'waimie bega ava'ai nuanuami 'wa na 'idewai 'waidie. Siwe kebu tamu nani 'wa na 'idewai de'e tomotoganidi 'waidie, fai kumanidiavo yau 'aku ulatauvo yaku vanuge i maia, bega i lubwaineni a na 'isave'avinidi wata a na 'ita'ita'iedi.”   


9 Siwe matatabudi i voneni i vo, 'Omu wakawaka, kebu yama 'awasasa 'u na tovibodai. Aitoi veimea i velemu bega 'u tatalabodema. 'Omu 'a na 'ivekokovimu we'e tomotoganidi ma'itufa sai'afo.”  

Lota i bifeleni mulidie i nago nika i laka igodi vanuga 'ana saiboda i na tutubaia.  
10 Siwe tomotoganidi 'adi 'ailuga Lota i yo'ei i lukuveni we'e vanuga 'ana saiboda i simawai.  
11 *Nika Lota 'ana ulatauvo tosakonanidi matatabudi matadi i kiavedudubalidi bega vanuga 'ana saiboda i yayaisamula-wayogeni.   

Lota Sodoma 'wainega i dega 
 

12 Bola tosakonanidi i vevetafewa 'atamane, we'e tomotoga 'adi 'ailuga Lota i voneni i vo, 'Ai'edi yamu 'aila'avo de'e bei i na miamianiga, bani'odi natumwavo iavetadi wata vevinedi 'alo lawamwavo wata 'ifwaidi yamu tomotogavo taiadi 'wa miamiaga 'atamana de'e 'waineye, matatabumi 'wa na souyemi 'wa na dega.  
13 'Wa na 'abiwalowaloga fai 'atamana de'e 'a na luvela'ovi. 'Auvea 'akonadi tomotoganidi yadi sakona 'eba bunumayaga 'ana vona-vaitugana bwaikaotogina i nogai, i vetunema Sodoma 'a na luvela'ovi.”   


14 Lota natunavo vevinedi veveakutagonidi nagi faifaina bega Lota i nago iavetanidi i vonedi i vo, 'Wa lilide ta na souyeda 'atamana de'e 'wainega, 'Auvea i na 'ivesakoi wata i na luvela'ovi.” Siwe tomotoganidi yadi nuanua i vonaga 'ako Lota i da sasaidibi.  
15 Tutuya 'akonadi i kilikililia anelose 'adi 'ailuga Lota i luneuneni i voneni i vo, 'U lilide, yamu vavine wata natumwavo ne'e'elidi 'adi 'ailuga taiadi 'wa miamianiga 'u na vonedi walogayega 'wa na souya-matayo'oyemi nika kebu yawaimi 'wa na tawedi tutuyanina 'Auvea 'atamana i na 'u'umi.”   


16 *We'e Lota bola i 'ivogavogana nika anelose 'adi 'ailuga, Lota wata yana vavine, natunavo 'adi 'ailuga ne'e'elidi taiadi nimadie i 'abi i 'abiwalowaloga i souyedi 'atamananina 'wainega. Fai 'Auvea to'isanuakalikali begaidi 'ita'ita'i i veluagai.  
17 Tutuyanina i souyediga, tamu anelose i vonedi i vo, Yawaimi 'wa na degedi. Kebu 'wa na sivilami wata kebu 'wa na 'ailove laube'u de'e 'waineye. 'Wa na dega 'oya 'waidie, i na nunago i na bewemi.”  
18 Nika Lota i vonedi i vo, Yaku 'auveavo, kebu.  
19 'Omi mogitana 'wa 'isanuakalikalieku bega 'wa 'ita'ita'ieku, yami 'aivaita bwaikina 'waikuye. Siwe kebu 'aku fata a na vaganago 'oya weyaginega i na nunago 'ako a na veilagi vitanina i na 'edafeleku nika 'edeye a na wafa.  
20 'U da 'isanago 'atamana siaina sai'afo lilivadeye. Nuanuaku bwaikina 'u da tauyeku a da nago 'atamananina siaina 'waineye, 'ana fata 'ita'ita'i bei a na veluagai.”   


21 Anelose i voneni i vo, 'Atumaina, a tauyemu bei 'u na nago, we'e 'atamananina siaina kebu a na luvela'ovi.  
22 Siwe 'u na 'abiwalowaloga 'u na dega, we'e kebu 'aku fata tamu ava'ai a na 'idewaiga 'ana tugusa 'u na le'wa 'atamananina siaina 'waineye.” Begaidi 'atamananina 'ana wagava i goleni Soa, 'ana saivila 'Atamana Siaina.   

Sodoma wata Gomola Yaubada i luvela'ovidi 
 

23 Inala 'akonadi i vulaoga bega i lakalaka, tutuyanina 'waineye Lota i le'wa 'atamana Soa.  
24 *Kebu tutuya manamanawenaga 'Auvea munafagila 'ala'alaidi abamega i vemavugidi i obuma, Sodoma wata Gomola i leodi wata nani matatabuna i luvela'ovidi.  
25 'Atamananidi wata 'atamana 'ifwaidi laube'unina 'waineye i leodi, tomotoga bei i miamiani, wata naninidi i tabotaboga fwayafwayanina 'waineye, matatabuna i 'u'umidi.  
26 *We'e Lota yana vavine mulineye i nunago siwe i siviladi i 'isanago nika i vekileu eyaga i da fa'aliga 'ana 'isa'isa bani'odiga.   


27 Bola awa'awaiogose Ebelamo i lilide i nago 'eba vematayagina 'atumaina, nagami bei 'Auvea taiadi i veifufuga 'waineye.  
28 Nika i 'isaobu Sodoma wata Gomola weyaginega, laube'unina matatabuna 'wainega lufwa bwaikaotogina i lakalaka 'wa da vo libi ta da tunuya i da 'ala'alata.  
29 Siwe Yaubada Ebelamo yana velu'ui Lota faifaina i nuave'avini, tutuyanina 'atamananidi i luvela'ovidiga Lota i 'ita'ita'ieni 'ai 'ala'alata 'wainega, nika laube'unanina bei i miamiaga i degalovei.    

 21

Aisake yana tubuga 
 

1 'Auvea Sela i vesauluva 'atumaina 'waidie nika ava'ai 'Auvea i vona'awaufeufeniga 'ana mogitana i veluagai.  
2 *Ebelamo 'akonadi i ve'auvea we'e Sela i veinainage, i venatuna Ebelamo natuna iavetana i tubuga, Yaubada i vona'awaufeufeniga 'ana mogitana i souyeni.  
3 Ebelamo natuna 'ana wagava i goleni Aisake.  
4 *'Aiata 'ana ve-8 i veluagai Ebelamo Aisake bununa i boboi, bani'odi Yaubada i voneni.  
5 Tutuyanina Aisake i tubuga, Ebelamo 'ana malamala 100 i veluagai.   

Ega ma natudi Isimeli Ebelamo i veugeugedi 
 

8 'Akonadi Aisake i taulai, 'aiatanina 'waineye Sela i na dabai Ebelamo sakali bwaikina i 'idewai.  
9 'Aiatanina 'waineye Sela i 'iseni Isimeli Aisake i veve'oyaneni. Isimeli tamana Ebelamo we'e inana Ega, tamu yana vavine Itifita 'wainega.  
10 *Bega Sela Ebelamo i voneni i vo, Nuanuama vavine ma natudi 'u na veugeugedi, kebu nuanuama kwamananina tamu veuveuta i na 'ewai tutuyanina yawaimu i na 'a'ava. Nuanuama natuku Aisake 'aisena veuveuta matatabuna i na 'ewadi.”   


11 Vonanina Ebelamo i noganogai, nuana i vita bwaikaotogina fai Isimeli yana tubu'edakumeta.  
12 *Siwe Yaubada Ebelamo i voneni i vo, Kebu nuamu i na vita kwamana ma inana faifaidi. Sela yadi nuanuanina 'u na 'idewai fai Aisake 'wainega 'amu 'aila'a i na souyedi.  
13 We'e kwamananina Ega natudi wata 'omu natumu yamu tubu'edakumeta, begaidi kwamananina 'wainega tamu 'aila'a bwaikina i na souyeni.”  
14 I 'atai bola 'awa'awaiogose Ebelamo 'ani'ani i 'idewadewai wata ufa i koia 'aisaya bununa 'waineye Ega i veolidi, i 'a'avana ma natudi i vetauyidi i nago sali'avu'avuyeamo 'awalawa Bedisiba 'waineye.    

Ebelamo 'ana saitonova 
 

1 *Tamu tutuya 'waineye Yaubada Ebelamo yana vetumagana i sitonovi, bega i vegole 'waineye i vo, Ebelamo!” Nika i tutula i vo, Yau side.”  
2 *Wata Yaubada i voneni i vo, Natumu yamu tamogana Aisake, kumanina 'u nuakalikalieni bwaikina, 'u na vagavaia 'wa na nago 'awalawa Molia. Tamu 'oya a na vemu, bei 'u na velomuyeni 'u na kabuni 'waikuye.”   


3 Bola 'awa'awaiogose Ebelamo i tovoi yana doniki i 'idewai, yana tofolova 'adi 'ailuga i vagavaidi natuna Aisake taiadi. Welavi i keia velomu faifaina i vedodogidi doniki kwavuneye nika i tauya i nunagoi 'awalawanina Yaubada i voneyeniga 'waineye.  
4 'Aiata 'ana vetonu 'waineye Ebelamo 'ani'ieyega 'oyanina i 'isanaweni.  
5 Ebelamo yana tofolovavo i vonedi doniki taiadi i na miamia we'e i vo, Yau wata kwamana taiadi sai'afo 'a na vaganago bega 'a na 'odu Yaubada 'waineye wata 'a na vilama 'a na mai 'waimie.”   


6 Ebelamo welavi keikeina ma 'itavina velomu faifaina natuna i vevai, we'e taunina 'ai 'ala'alaina wata 'ilama i 'ewadi nika 'adi 'ailuga i tauya i nago.  
7 Aisake i sivilai tamana i velutolieni i vo, Tamaku?” Ebelamo i vo, Natuku, yau side 'u veifufu.” Aisake i vo, 'U 'iseni, 'ai 'ala'alaina wata 'ilama 'u 'ewadi, we'e ava'aibe sifi siaina ta na velomuyeni ta na kabuni Yaubada faifaina?”   


8 Ebelamo i tutula i vo, Natuku, Yaubada taunina sifi i na veleda bega ta na velomuyeni wata ta na kabuni faifaina.” Nika ma natuna i tauya i nagoi.   


9 *Tutuyanina i le'wa 'awalawanina Yaubada i voneyeniga 'waineye, Ebelamo 'eba velomu i didigi wata welavi i lubayai, nika natuna Aisake i yogoni tabwaneye i ve'enovi.  
10 Nika Ebelamo 'ilama i 'ewai natuna i da luvewafai bega i da velomuyeni.    


11 Tutuyanina 'waineye 'Auvea yana Anelose i vegole abamega, i vo, Ebelamo! Ebelamo!”  

Ebelamo i tutula i vo, Yau side.”   


12 Anelosenina i vo, Kebu natumu 'u na luvewafai wata kebu tamu ava'ai 'u na 'idewai 'waineye. 'Asiau a 'asetai 'omu mogitana ma yamu ve'ililibu Yaubada 'u kololoyeni, fai kebu natumu yamu tamogana 'u da ve'o'oleniga yau 'waikuyega.”   


13 Ebelamo i 'isanago sifi iavetana i 'iseni alana i lu'eweni welavi siaidi 'waidie. I nago sifi i 'ewai i velomuyeni i kabuni Yaubada 'waineye, yana 'anivelena-maimaiga natuna tutulina.   


14 Bega Ebelamo 'atamananina i goleni 'Auvea To'anivelena, begaidi tutuyanina 'wainega i maiga 'asiau tomotoga yadi 'eba vetalatutula i vo, 'Auvea yana 'Oya bei i 'a'anivelena.”   


15-17 **Nika 'Auvea yana anelose i vegole-vaitugana abamega Ebelamo 'waineye i voneni i vo, 'Auvea yana vona side i vo, Fai 'omu 'u ve'ililibuyeku bega natumu yamu tamogana kebu 'u da ve'o'oleniga, yau 'Auvea a vona'awaufaufa tauniku 'aku wagavayega mogitana a na vesauluva 'atumaina 'waimuye. 'Amu wauma a na 'ivefuei, lu'iawawa-wayoga wala'ai 'ana 'ilukulukuta bani'odi wata 'ubwana. We'e 'amu waumanina 'adi gaviavo i na vetoketoke-'iawedi wata yadi 'atamana i na tala'avuidi.  
18 *Fai 'u vematayakeyakeku, 'amu wauma 'wainega tomia fwayafwaya matatabuna 'adi 'aila'a tulina tulina yadi 'atumaina i na veluagai.”   


19 Ebelamo ma natuna i viladi i maia yana tofolovavo 'waidie, bega i viladi i nago Bedisiba, bei Ebelamo i miamiaga.    

Iso wata Iakobo yadi tubuga 
 

19 Ebelamo natuna Aisake wata natunavo ifuifufudi side bani'odi.  
20 Tutuyanina Aisake 'ana malamala 40 i veluagai, nika Libeka i nagia. Libeka tamadi Betueli we'e novuna Lebani. Tomotoganidi me Alami i miamia 'awalawa Mesafotemia 'waineye.  
21 Libeka kakalina kebu tamu natunaga, bega Aisake i velu'ui 'Auvea 'waineye yana vavine faifaidi. 'Auvea yadi velu'ui i nogai, nika Libeka i miana kwakwama 'adi 'ailuga umwadie.  
22 Kwakwamanidi i vetunufelafelagi, nika inadi i nago i velu'ui 'Auvea 'waineye i vo, Ava'ai i sousouyeni 'waimeye?”   


23 *'Auvea yadi velutoli i tutuli i vo,  

Kwakwamanidi 'adi 'ailuga i na tubuga, 'waidiega 'aila'a 'ailuga i na souyedi.  

'Aila'anidi 'adi 'ailuga kebu i na miave'itubamaga.  

Tamu 'aila'a toketokena we'e tamu mweana,  

Tulaina yana 'aila'a i na vetofolova taina yana 'aila'a 'waineye.”   


24 Yadi tutuya i veluagaiga Libeka i venatuna kwakwama 'adi 'ailuga i tubuga.  
25 Kumekumetana i tubuga tomogona yamoyamoina wata 'olo'olona 'wa da vo tamu talauma 'olo'olona, begaidi i goleni Iso.*  
26 Tutuyanina Iso i tubutubuga, taina 'age'edu'eduneye i 'abi, bega i goleni Iakobo.† Aisake 'ana malamala 60 i veluagai, mulieta yana vavine kwakwamanidi 'adi 'ailuga i venatunedi.   

Tubu'edakumeta 'ana veuveuta Iso 'awaie i da veluagaiga, i vekimwaneyeni 
 

27 'Akonadi kwakwama 'adi 'ailuga i taulai Iso toyaubani 'ase'asetana, tutuya fuedi i 'e'etololo wala'aie, we'e Iakobo veve'wadana 'atamane i miamia.  
28 Tutuya fuedi Iso 'wenena i vevetagovi bega tamana i 'ani'ani, begaidi Aisake Iso i nuakalikalieni, ma'itufa Libeka Iakobo i nuakalikalieni.   


29 Tamu tutuya, Iakobo talafwea 'iwanina i vevetago nika Iso wala'aiega i le'wa i lase-'afo'afo.  
30 Iso Iakobo i voneni i vo, A lase-'afo'afo, 'u 'abiwalowaloga siwe talafweanina yamoyamoina 'u na veleku a na 'ani.” Nika bei tamu 'ana wagava i goleni Idomu, 'ana saivila Yamoyamoina.  
31 Iakobo i vo, 'Atumaina, nagami 'amu tubu'edakumeta veuveutanina 'u na veleku.”  
32 Bega Iso iana i voneni i vo, Yau sai'afotoga a na wafa, 'aku tubu'edakumeta veuveutanina kebu faifaina a da nuanuaga, 'ako kebu tamu nani 'atumaina 'wainega a na veluagaiga.”  
33 *Iakobo i voneni i vo, Nagami 'u na vona'awaufaufa 'waikuye.” Iso i vo, A vona mogitana 'waimuye, 'aku veuveuta a 'aniveleneni 'waimuye.”  
34 Mulieta Iakobo Iso 'ani'ani wata talafwea 'iwanina i veleni i 'ani wata i yemu, i 'a'avana i tauya. Iso kebu 'ana veuveuta faifaina i da nuanuaga iana i velenimo.    

Aisake wata Abimeleki 
 

1 Loka bwaikina i souyeni 'awalawa Kenani, bani'odi basenadi Ebelamo yana tutuye. Bega Aisake i nago Gelai, Filisitia yadi kini Abimeleki 'waineye.  
2 Nika 'Auvea i souyeni Aisake 'waineye i voneni i vo, Kebu 'u na obu Itifita, we'e 'awalawanina yau a na vonemuga, bei 'u na mia.  
3 *Side bei Gelai 'u na miamia 'u na vewakawaka de'e 'awalawanina nageneye, we'e yau 'omu taiadi, wata a na vevesauluva 'atumaina 'waimuye. Yau fwayafwaya de'e matatabuna a na velemu tubumwavo taiadi, bani'odi basenadi yaku vona'awaufaufa toketokena tamamu Ebelamo a veleni.  
4 Yau 'amu wauma a na 'ivefuei, lu'iawawa-wayoga wala'ai 'ana 'ilukulukuta bani'odi wata 'ubwana, we'e fwayafwaya de'e matatabuna tubumwavo a na veledi. 'Amu wauma 'wainega tomia fwayafwaya matatabuna 'adi 'aila'a tulina tulina yadi 'atumaina i na veluagai.  
5 Yaku vona'awaufaufanina a na 'idewai 'waimuye fai Ebelamo i vematayakeyakeku. Yaku nuanua, yaku veimea wata yaku awave'eda'eda matatabudi i 'idewadi.”   


6 'Auvea i vona'a'avana, Aisake i miamia Gelai.    

Aisake i nago Bedisiba bei i miana. Tutuyanina i ve'auvea matana i sako, natuna bwasiona 'ana wagava Iakobo tamana i vekalieni. Nuanuana tamana i na vona-nuakalikalieni bega tubu'edakumeta 'ana veuveuta i na eloi tatana 'wainega. Tutuyanina tatana Iso vala i nogai i nuasako-'afo'afo, nuanuana Iakobo i na luvewafai.  

Aisake Iakobo i vona-nuakalikalieni 
 

1 Mulieta Aisake Iakobo i goleni i mai bega i vona-nuakalikalieni wata i awave'ede'edeni i vo, Kebu me Kenani vevine 'waidie 'u na nagiga.  
2 We'e 'u na nago 'awalawa Mesafotemia 'waineye taunimu tubumu Betueli yana 'aila'a 'waidie, bei avumu Lebani natuna vevinena 'waidiega tamu 'u na nagia.  
3 Yaubada Toketokeotogina i da vesauluva 'atumaina 'waimuye wata kwakwama fuedi i na velemu, we'e tubumwavo i na vefue bega 'waidiega 'aila'a fuedi wata bwaikidi i na souyedi.  
4 *Yaubada i vesauluva 'atumaina tubumu Ebelamo 'waineye wata bani'odi i da vesauluva-'atumaina 'waimuye nika i da damana 'amu wauma 'waidie. De'e fwayafwayanina Yaubada Ebelamo i veleni, tutuya de'e bei 'omu 'u vewakawakaga, 'awaie 'awalawanina 'u na ve'itulamuyeni.”   

Iakobo i 'enoneganega Bedeli 'waineye 
 

10 Iakobo i tauya Bedisiba 'wainega i nunago Elana.  
11 Tutuyanina inala i simwanuya i le'wa tamu 'awalawa 'waineye bei i vebae'wa, fai 'akonadi i lovani. Iakobo kileu i 'ewai i 'unugaloyeni i 'enova.  
12 *I 'eno'enova nika i 'enoneganegayega, i veni wanala bababana wata 'atumaina fwayafwayayega i laka abame. Yaubada yana anelosevo i lakalaka wata i obuobuma wanalanina 'waineamo.  
13 *Tabwaneye 'Auvea i tovotovoi i voneni i vo, Yau 'Auvea, tubumu Ebelamo yana Yaubada wata tamamu Aisake yana Yaubada. Fwayafwayanina bei 'u 'eno'enoga a na 'aniveleneni 'omu wata tubumwavo 'waimie 'wa na ve'itulamuyeni.  
14 *'Awaie tubumwavo i na vefue lu'iawawa-wayoga, wala'ai 'ana 'ilukulukuta bani'odi. 'Wa na yavula 'wa na nagoi 'awalawa fuedi 'waidie, bani'odiga 'ifwaimi inala yana 'eba inivayega, 'ifwaimi inala yana 'eba lakayega, 'ifwaimi yavalatayega wata 'ifwaimi bolimanayega. Tomia fwayafwaya matatabudi 'adi 'aila'a tulina tulina yadi 'atumaina i na veluagai 'omu wata tubumwavo 'waimiega.  
15 Yau 'omu taiadi a na ve'isabodebodemu, ava'aibe 'u na nagoga, yau a na vevilamu 'u na mai de'e fwayafwayanina 'waineye. Kebu a na 'iawemuga, we'e mogitana ava'ai a vona'awaufaufaga a na 'idewai 'waimuye.”   


16 Tutuyanina Iakobo 'enovayega i tovoi i vo, Mogitana 'Auvea de'e 'awalawanina 'waineye i miamia siwe kebu a da 'aseta-'atumaiaga.”  
17 Iakobo i kololo bega i vo, De'e 'awalawanina 'eba nuavogana, Yaubada yana vanuga, 'asa'aiana abama 'ana 'eba luku.”    


18 I 'atai, 'awa'awaiogose Iakobo i tovoi, kileunina 'wainega i 'unugaloga i 'ewai, i vetovoia nika ma yana ve'ililibu bunama i 'ewai i iwagi yana 'eba nuave'avina faifaina.  
19 Iakobo 'awalawanina 'ana wagava i goleni Bedeli,* we'e nagami 'ana wagava Losi.   


20-21 I 'a'avana, Iakobo vona'awaufaufa toketokena i 'i'idewai 'Auvea 'waineye i vo, 'Ai'edi 'u na ve'isabodebodeku yaku nago 'waineye, 'ai'edi 'ani'ani wata kaleko 'u na veleveleku wata 'ai'edi a na vilaku ma yaku 'atumaina tamaku yana vanuge, 'omu mogitana yaku Yaubada.  
22 De'e kileunina a vetovoia yama 'eba nuave'avina, bei tomotoga ma yama ve'ililibu 'a na 'odu'odu 'waimuye. Nani matatabuna 'u na velekuga, a na 'idia 'etokwau 10 a na yatodi we'e kwau 'aitamogana a na 'aniveleneni 'waimuye.”    

Iakobo i tauya i nago Elana 'waineye, bei Lebani natunavo vevinedi Lea wata Litieli i nagidi. Malamala 14 nagedie Iakobo i 'abivaivai vevinenidi 'adi tutula faifaidi. Lea tamu yadi tofolova-maimaiga vevinena 'ana wagava Silifa Iakobo i veleni tamu yana vavine, we'e Litieli tamu yadi tofolova-maimaiga vevinena 'ana wagava Bilani Iakobo i veleni yana vavine. Mulieta Yaubada Iakobo i voneni i vo, Lawamu yana 'atamana 'u na 'iaweni 'u na vilamu 'u na nago tamamu yana 'atamane.”  

We'e yana mainina 'waineye Iakobo i kololo i vo, I na nunago Iso yana 'aila'avo 'edeye i na daba bega yaku vevinevo wata natukwavo taiadi i na nikema.”  

Tutuyanina 'adi 'ailuga i veluaga, Iso kebu i da nuasakoga Iakobo 'waineye wata kebu taiadi i da vetalaga.  

Yaubada Iakobo i vona-nuakalikalieni 
 

9-10 *Iakobo 'akonadi i vilai Mesafotemiayega we'e i miamia Bedeli, bei Yaubada i souya-vaituganeni Iakobo 'waineye nika i vona-nuakalikalieni i vo, 'Omu 'amu wagava Iakobo, we'e 'asiau bega i na nagoga kebu i na golemu Iakobo, 'amu wagava Isileli.” Nika Yaubada wagavanina Isileli i goleni*  
11 *Wata Yaubada i vo, Yau Yaubada Toketokeotogiku. 'U na venatuvea'wa nika 'amu 'aila'a i na vefueotoga wata 'waimuyega 'aila'a fuedi wata bwaikidi i na souyedi, we'e tubumwavo 'ifwaidi i na ve-kini.  
12 Fwayafwayanina basenadi Ebelamo wata Aisake a veledi, 'awaie a na velemu, 'omu wata tubumwavo 'waimie 'wa na ve'itulamuyeni.”  
13 Yaubada i veifufu i 'a'avana, 'awalawanina 'wainega i 'iaweni i laka.   


14 *Bei Iakobo Yaubada taiadi i veifufuga kileu i sivetovoia nika oine i iwagi yana 'anivelena Yaubada 'waineye wata ma yana ve'ililibu bunama i iwagi kileunina 'waineye yana 'eba nuave'avina faifaina.  
15 Mulieta 'awalawanina i goleni Bedeli† fai bei Yaubada Iakobo taiadi i veifufu.   

Litieli yawaidi i 'a'ava 
 

16 Iakobo ma yana 'aila'avo 'awalawa Bedeli i 'iaweni, i nunagoi sai'afo 'ani'ie Efaleti 'wainega Litieli i vebutudi siwe tutuya manamanawena i vetafewedi.  
17 Bola i vevetafewa tamu to'ivevauvau i vonedi i vo, Kebu 'wa na kolologa sai'afoga tamu natumi iavetana i na tubuga.”  
18 'Akonadi kwamana i tubuga Litieli i goleni 'ana wagava Benoni‡ nika yawaidi i 'awatagoni, we'e tamana kwamananina i goleni Beniamina.§  
19 Litieli 'akonadi yawaidi i 'a'ava mulieta i ve'ufadi 'edanina i nunago Efaleti lilivaneye, we'e 'atamananina tamu 'ana wagava Bedeliema.  
20 Iakobo kileu i didigi Litieli 'adi taumata 'waineye yadi 'eba nuave'avina, we'e 'asiau bola i 'eno'eno.   

Iakobo natunavo 
 
Iakobo natunavo 'adi 'aila'a 12 side 'adi wagava bani'odiga.  


23 Lea natudiavo,  

Lubeni, Iakobo yana tubu'edakumeta,  

Simioni, Livai, Iuda, Isaka wata Sebuloni.   


24 Litieli natudiavo,  

Iosefa wata Beniamina.   


25 Litieli yadi tofolova-maimaiga 'adi wagava Bilani, natudiavo,  

Dani wata Nafitalai.   


26 Lea yadi tofolova-maimaiga 'adi wagava Silifa, natudiavo,  

Gada wata Asa.  

De'e Iakobo natunavo, tutuyanina i miamia Mesafotemia i tubuga.   

Aisake yawaina i 'a'ava 
 

27 *Iakobo i vilai i mai tamana Aisake 'waineye, i miamiani Mamile, Kiliati-alaba lilivaneye. Kiliati-alaba tamu 'ana wagava Ebiloni, bei basenadi Ebelamo ma natuna Aisake i mia.  
28 I miamia Aisake 'ana malamala 180 i veluagai.  
29 'Akonadi i ve'auvea-'afo'afo nika yawaina i 'a'ava bega i nago tubunavo taiadi i veluaga. I 'a'avana, natunavo Iso wata Iakobo i ve'ufai.    

Iosefa 'ana 'enoneganega 
 

1 Iakobo i miamia Kenani 'waineye, basenadi bei tamana i vewakawaka.  
2 Iakobo ma natunavo ifuifufudi side bani'odi.  

Iosefa i vetubuau 'ana malamala 17, 'aisaya sifi wata goti i 'i'isave'avinidi gidegideye tatanavo taiadi, kumanidiavo tamana yana vevinevo Bilani wata Silifa natudiavo. Yadi sauluva sakoina valana Iosefa i lu'ivoneyeni tamadi 'waineye.   


3 Iakobo natuna Iosefa i nuakalikalieni bwaikina we'e tatanavo 'ifwaidi sai'afo, fai yana ve'auvea 'waineye kwamananina i tubuga. Tamana talauma 'ana 'isa 'atumaiotogina i 'idewai Iosefa i veleni.  
4 Tatanavo i 'iseni i 'asetai tamadi Iosefa i nuakalikalieni bwaikina we'e tatanavo 'ifwaidi sai'afo, begaidi tatanavo i vedumwe'ai'aieni i luluvuleweni, kebu nuanuadi taiadi i na veveifufuga.   


5 Tamu lovana 'waineye Iosefa i 'enoneganega bega 'ana 'enoneganeganina i veifufuyeni tatanavo 'waidie. Tutuyanina tatanavo i nogai, kamodi i ogala nika i toke i vedumwe'ai'aieni.  
6 Iosefa i vonedi i vo, Nuanuaku 'aku 'enoneganega 'wa na vinenegeni.  
7 I veku yada tanoga 'waineye witi ta 'i'ifafafa, nika a 'iseni yaku fafa ma 'itavina i luafwalagi i tovotovoi, we'e 'omi yami 'itava matatabuna yaku 'itava i miafifineni ma yadi ve'ililibu i 'odu'odu 'waineye.”    


8 Tatanavo i voneni i vo, Igodi 'omu nuanuamu 'u na vetoveimea 'waimeye?” 'Ana 'enoneganega i noganogai wata ava'ai i voneyeniga, begaidi tatanavo i vematakilekileni.   

Iosefa tatanavo i vekimwaneyeni 
 

12 Tamu 'aiata Iosefa tatanavo i nagoi Sekemu tamadi yana 'aisayavo i 'i'isave'avinidi.  
13 Iakobo natuna Iosefa i voneni i vo, Nuanuaku 'u na nago Sekemu tatamwavo 'aisaya i 'i'isave'avinidi 'u na fogedi.”  

Iosefa i vo, Tamaku 'atumaina, a na nago.”   


14 Tamana i vo, 'U na nago tatamwavo 'u na fogedi bega 'u na 'asetai yada 'aisayavo taiadi 'atumaidi 'alo kebu? Valadi 'u na mieni 'u na voneku.” Nika Iosefa i tauya Ebiloni Laube'uneamo i nago i le'wa Sekemu.   


15 Tamu tomogo Iosefa i veluagai i yabayaba 'awalawanina 'waineye i velutolieni i vo, Ava'ai 'u lulualeni?”   


16 Iosefa i vo, Tatakwavo a lulualedi. 'U da 'asetai, ava'aibe tatakwavo 'aisayavo i 'i'isave'avinidi?”   


17 Tomogonina i vo, 'Akonadi 'awalawa de'e i 'iaweni, fai a nogai i vo, Ta na tauya de'e bega ta na nagoi 'awalawa Dotani.” Iosefa i tauya tatanavo mulidie i nagoga nika i veluagadi Dotani.   


18 Tutuyanina i 'isanaweni i mimai sai'afoga i na le'wa 'waidie, nika 'aise'avadi givagivayega i veifufu taidi 'ana 'ainike faifaina.  
19 Ma ediavo i vo, 'Wa 'isanaweni, to'enoneganega i mimai 'waideye.  
20 'Wa tovoi ta na nikei ta na taweni i na obu ovuye, i na 'a'avana ta na nago tamada 'waineye ta na veifufu ta na vo, 'Aisaya walawala'ai kasikasisina i ovai.’ 'Ai'edi i na wafaga kebu tamu sai'afo 'ana 'enoneganeganidi 'adi mogitana i na souyedi.”   


21-22 We'e Lubeni enavo yadi veifufu i nogai nuanuana Iosefa i na 'ita'ita'ieni. Bega i vonedi i vo, Kebu ta na luvewafaiga wata nimadega kebu dayagina i na ilolo, we'e side bei sali'avu'avuye ta na taweni i na obu ovuye.” Lubeni bani'odi i voneyediga fai nuanuana Iosefa i na 'ita'ita'ieni tainavo 'waidiega bega i na vevilai tamana 'waineye.   


23-24 Tutuyanina Iosefa i le'wa, tatanavo i 'ive'avini 'ana talauma 'ana 'isa 'atumaina i sita'ia, i taweni i obu ovuye, ovunina lalana wata nage'avana.   


25 Nika i miabui i velamu i na ve'ala'ani, i 'isanago me Isimeli 'ifwaidi i 'isanawedi i mimai 'awalawa Giliadi 'wainega. Tomotoganidi tovekimwane ma yadi 'aisayavo kameli, kwavudie 'ani'ani 'ana 'eba 'ive'iwana wata vane magaidi 'atumaiotogidi i vedodoga, i obuobu Itifita vekimwane faifaina.   


26 Nika luda i vona enavo 'waidie i vo, Ava'ai 'ana 'atumaina taida ta na luvewafai wata vovona ta na giveni?  
27 Kebu ta na nikeiga fai taida, 'ida dayaga 'aitamogana, we'e ta na vekimwaneyeni me Isimeli 'waidie.” Nika Iuda yana nuanuananina enavo i awave'atumaieni.  
28 *Tutuyanina tovekimwanenidi* i le'wai, tatanavo i nago Iosefa i silakai ovuyega i mieni i vekimwaneyeni 'waidie 'ana tutula siliba 20, nika me Isimeli i 'ewai i naweni Itifita.   


29 Tutuyanina Lubeni yabayega i le'wa, i nago ovunina Iosefa bei i miamiaga i 'isa'avai. Lubeni nuana i vekalikalia nika taunina 'ana talauma i silabu'i.  
30 I vilai i mai tainavo 'waidie i vo, Iosefa no'o kebu, ovu nage'avana, bani'odi a na veifufuyedi?”   


31 Nika 'aisaya goti i nikei dayaginega Iosefa 'ana talauma i lusamasamali.  
32 I 'a'avana talaumanina i 'ewai i naweni tamadi 'waineye i veni i vo, De'e talaumanina 'a veluagai, 'u da 'iseni, de'e natumu 'ana talauma 'alo aitoi?”   


33 Tamadi i 'isa'inanai mogitana Iosefa 'ana talauma bega i vo, 'Asa'aiana kumanina. A 'asetai 'akonadi 'aisaya walawala'ai i sitototogi i 'ania.”  
34 Ma yana nuavita bwaikina Iakobo 'ana talauma taunina i silabulabu'i, talauma sakoina i ve'weseneni bega tutuya manamanawena natuna faifaina i vevemogai.   


35 Natunavo matatabudi iavetadi wata vevinedi i maia nuanuadi tamadi nuana i na 'iveololoi siwe i baila kebu nuanuana. Bega i vo, Natuku faifaina a na vevemogai i na nagoga 'ana tugusa yawaiku i na 'a'ava.” Yana nuavita natuna faifaina kebu tamu sai'afo i da 'a'ava.    

Iosefa wata Fotifali yana vavine 
 

1 Tutuyanina me Isimeli Iosefa i vagavaia i naweni Itifita, i vekimwaneyeni tamu tomogo 'ana wagava Fotifali 'waineye. Tomogonina i vetomata'ai'ai Felo* yana tolumadu'ai i 'e'edakumesedi Itifita nageneye.  
2 *Iosefa i vetofolova-maimaiga Fotifali faifaina, we'e i miamia yana vanuge, 'Auvea Iosefa i 'i'isave'avini bega yana folova 'atumai'avadi nani matatabuna 'waidie.  
3 Fotifali i 'iseni bega i 'asetai 'Auvea Iosefa taiadi i miamia wata yana 'aivaita 'wainega Iosefa i folova-'atumai nani matatabuna 'waidie.  
4 Fotifali i sosoaneni wata ma 'ana vetumagana bega i silakai yana tofolova kumekumetana, i veto'isave'avina yana vanuga wata yana kukua matatabuna 'waidie.    


5 Tutuyanina 'waineye Fotifali nani matatabuna i 'anivelenedi Iosefa 'waineye i na 'i'isave'avinidi, nika Iosefa faifaina 'Auvea i vevesauluva 'atumaina tomogonina yana 'aila'a wata yana kukua matatabuna 'waidie, yana vanuga nageneye wata yana bakule.  
6 Fotifali nani matatabuna i Iosefa nimaneye i yatodi i na veveimeyedi, kebu tamu ava'ai faifaina i da nuanua, 'ani'ani 'aisena faifaina i vevenua'ivina.  

Iosefa tomogo toketokena wata ma 'ana magisisi.  
7 Mulieta Fotifali yana vavine i nuagiva bunu 'ana nuanua sakoina faifaina, i velu'uieni nuanuadi Iosefa taiadi i na 'eno.   


8 Siwe i baila wata i vonedi i vo, 'Aku toveimea nani matatabuna faifaidi i vetumaganeku a 'i'isave'avinidi, kebu tamu ava'ai faifaina i da nuanua.  
9 Kebu tamu aitoi vanuga de'e 'waineye i da mialaka 'waikuyega, 'aiseotogiku 'aku tauya fai kebu tamu ava'ai i da talabodeni 'waikuyega, we'e 'omi 'aisemi kebu 'aku tauyaga fai yana vavine. Kebu i da lubwaineku sauluva sakoina a na 'idewai bega a na sakona Yaubada mataneye.”  
10 Tutuya fuedi Iosefa i lulukakadeni bunu 'ana nuanua sakoina faifaina siwe Iosefa i baila-'afo'afo.   


11-12 Tamu 'aiata 'waineye kebu tamu aitoi i da miamia vanuge, Iosefa i luku i na folova faifaina, nika bei Fotifali yana vavine Iosefa 'ana talauma i 'ive'avini i vo, Taiadi ta na 'eno.” Iosefa i lufelefeledi i dega i obu 'atamane 'ana talauma'ava i sieloi.   


13-14 Tutuyanina i 'asetai 'akonadi i dega i obu 'atamane, we'e talaumanina nimadie, i vevegolegole yadi tofolova-maimaiga 'ifwaidi i maia 'waidie i vo, 'Wa 'iseni, yama lamoga tomogo Ibeliu i vagavaia i mieni 'waideye siwe i 'ivebunumayagida. I mai yaku tutudaba 'waineye igodi i da 'ive'avinima bunu 'ana nuanua faifaina siwe 'a toke a vegolegole.  
15 I nogai a vevegolegole 'aivaita faifaina, i dega 'ana talauma i 'iaweni.”   


16 Talaumanina i 'ewaiga i kiave'avini 'ana tugusa Fotifali i vilai i mai vanuge.  
17 Bega valanina i veifufuyeni 'waineye i vo, 'Omu tomogo Ibeliu 'u mieniga i luku 'waimeye nuanuana i da 'ivebunumayagima.  
18 Igodi i da 'ive'avinima a toke a vevegolegole 'ana talauma i 'iaweni i dega i obu 'atamane.”   


19 Tutuyanina yana vavine i lu'ivona ava'ai i souyeniga 'waidie, Fotifali i nuasako-'afo'afo.  
20-21 *Bega Iosefa i 'ive'avini i naweni vanuga 'eba yogona 'waineye, bei Felo tosakona i yogoyogonidiga 'waineye.  

Bei vanuga 'eba yogonanina nageneye Iosefa i miamia, 'Auvea i 'i'isave'avini wata ma yana nuakalikali i vevesauluva 'atumaina 'waineye, we'e vanuga 'eba yogona 'ana to'isave'avina i 'iseni i awave'atumaieni.  
22 Bega Iosefa i silakai i vetoveimea enavo 'ifwaidi 'waidie wata i veto'isave'avina nani matatabuna 'waidie.  
23 Vanuga 'eba yogona 'ana to'isave'avina kebu tamu nani faifaina i da nuanua Iosefa yana 'eba veimea 'waineye fai 'Auvea Iosefa taiadi i miamia wata yana 'aivaita 'wainega Iosefa i folova-'atumai nani matatabuna 'waidie.    

Ufa oine 'ana to'anivelena wata 'ani'ani 'ana to'anikabu 
 

1-2 Tamu tutuya Felo 'ana ufa-oine 'ana to'anivelena wata 'ani'ani 'ana to'anikabu i vesauluva-sako Felo 'waineye bega i nuasako yana tofolovavonidi 'waidie.  
3 I yatodi vanuga yogona nageneye bei Iosefa i miamia 'waineye, 'eba yogonanina tovemata'ai'ai yana vanuga bwaikina nageneye.  
4 Tovemata'ai'ainina Iosefa i voneni tofolovanidi 'adi 'ailuga i na 'i'isave'avinidi, tutuya manamanawena bei i miamia.   


5 Bola i miamia vanuga 'eba yogona 'waineye, tamu lovana 'waineye ufa-oine 'ana to'anivelena wata 'ani'ani 'ana to'anikabu Felo faifaina i 'enoneganega, 'adi 'enoneganeganidi 'adi 'aseta tulina tulina.  
6 I 'atai, Iosefa i mai 'waidie, i 'isedi nuafoudi i veviga.  
7 Iosefa i velutoliedi i vo, Awale 'wa nunuavita?”   


8 Iosefa yana vona i tutuli i vo, 'Ama 'ailuga 'a 'enoneganega siwe kebu tamu aitoi 'ana fata 'adi 'aseta mogitana i na vonema.”  

Iosefa i vo, Yaubada 'aisena 'enoneganega 'adi 'aseta i na voneda. 'Ami 'enoneganeganidi 'wa na lu'ivoneyedi 'waikuye.”   


9 Bega ufa-oine 'ana to'anivelena 'ana 'enoneganega Iosefa 'waineye i veifufuyeni i vo, A 'enoneganega i veku, welavi kalefa manawakuye i tovotovoi.  
10 Welavinina didina 'aitonu, i lukulukuta nika idina i fua i nagoga vuagidi walo bwaikidi.  
11 Wata i veku Felo 'ana vedi nimakuye, bega welavinina vuagina a kadidi a tanidi i obu 'ana vedie mulieta oine ma vedina a veleni.”   


12 I vona'a'ava Iosefa i vo, 'Amu 'enoneganega 'ana 'aseta side bani'odi, welavi didina 'aitonu 'ana 'aseta 'aiata 'aitonu.  
13 'Aiatanidi 'aitonu i na 'a'ava i na yavumu vanuga 'eba yogona 'wainega i na silakaimu i na vevilamu yamu folova tuatuaina 'waineye. Bega ufa-oine ma vedina 'u na 'i'idewadewai Felo faifaina 'u na veleveleni basenadi bani'odi.  
14 'Awaie yamu 'atumaina 'u na veluagaiga nuanuaku 'u da nuanuaniku, ava'ai a 'idewai faifaimu 'u na lu'ivoneyeni Felo 'waineye bega i na yavuku a na souyeku vanuga 'eba yogona 'wainega.  
15 Yau tomogo Ibeliu yaku 'awalaweye a miamia nika 'ifwaidi tomotoga i vinagoku i mieku Itifita i vekimwaneyeku. Tutuya de'e a miamia vanuga yogona nageneye, siwe kebu tamu yaku sakonaga bega vita de'e a veluagai.”    


16 Tutuyanina 'ani'ani 'ana to'anikabu i nogai iana 'ana 'enoneganega 'ana 'aseta 'atumaina, Iosefa 'waineye i vo, Yau wata a 'enoneganega side bani'odi i veku. Bayawa 'aitonu ma 'ani'aninidi a gabagabadi.  
17 Tamu bayawa tabwaneye 'ani'ani kabukabunidi tulina tulina nagedie Felo faifaina siwe manuga i maia i 'ani'anidi.”   


18 Iosefa i voneni i vo, 'Amu 'enoneganega 'ana 'aseta side bani'odi i vemu, bayawa 'adi 'aitonu 'ana 'aseta 'aiata 'aitonu.  
19 'Aiatanidi 'aitonu i na 'a'ava Felo i na veimea 'unu'unumu i na silakai 'odomu i na boboi we'e tomogomu i na lutalauleni welavi 'waineye, manuga fuedi i na maia vovomu i na 'ani'ania.”   


20 Iosefa i vona'a'ava, mulieta 'aiata 'aitonu i 'a'ava, Felo yana 'aiata tubuga 'ana 'eba nuave'avina 'waineye sakali bwaikina i 'idewai yana tofolovavo faifaidi. Felo i veimea, ufa-oine 'ana to'anivelena wata 'ani'ani 'ana to'anikabu i miedi 'waineye.  
21 Felo ufa-oine 'ana to'anivelena i silakai i vevilai yana folova tuatuaina 'waineye bega ufa-oine ma vedina i na mimaieni i na veleveleni.  
22 We'e Felo i veimea 'ani'ani 'ana to'anikabu i luvewafai i lutalauleni welavi tabwaneye nika ava'ai Iosefa i voneyeniga 'ana mogitana i souyeni 'waineye.   


23 Ufa-oine 'ana to'anivelena nuana i fani kebu tamu sai'afo Iosefa yana nuanua i da 'idewaiga.    

Felo 'ana 'enoneganega 
 

1-2 Malamala 'ailuga i 'a'ava, mulieta Felo i 'enoneganega. 'Ana 'enoneganega i veni taunina i tovotovoi Ufa Naili lilivaneye, nika 'aisaya bulumakau 'adi 7 tomogodi bikadi wata 'adi tubuga 'atumaidi ufayega i lakama, bega i velamu mosomoso i 'ani'ani.  
3 Mulieta wata 'aisaya bulumakau 'adi 7 lumalumadi i lakama ufayega ma fuedie ufa lilivaneye i tovotovoi.  
4 Nika 'aisayanidi lumalumadi ediavo 'adi 7, kumanidiavo tomogodi bikadi wata 'adi tubuga 'atumaidi i 'anidi. I 'a'avana nika Felo i 'isa.   


5 Wata i 'eno nika i 'enoneganega-vaitugana. 'Enoneganeganina i veni fekafeka 'adi 7 we'e tolobwana 'aitamogana 'waineye, tabodadi wata kumagidi.  
6 Mulieta wata tamu fekafeka i 'etofiala i tabo i laka, tolobwana 'aitamogana we'e fekafeka 'adi 7 nika kaukau yauyaugina bolimanayega i nunuga bega fekafekanidi i yagivebwavudi.  
7 Fekafeka bwavudi 'adi 7 fekafeka tabodadi 'adi 7 i tononidi. I 'a'avana, Felo i 'isa nika i nuani 'ana 'enoneganeganina.    


8 *I 'atai nuana i 'ivi'ivina nika nuana i vogani 'ana 'enoneganeganidi faifaidi bega vala i vetunei me Itifita tove'wasa'wasala wata to'aseta bwaikidi matatabudi i na mai 'waineye. Felo 'ana 'enoneganeganidi i veifufuyedi tomotoganidi 'waidie siwe kebu 'adi fata i na kiavemagetadi 'waineye.   


9 Mulieta ufa-oine 'ana to'anivelena i voneni i vo, 'Asiauotoga yaku yogosako a nuani bega a na veifufuyeni.  
10 Tutuyanina 'waineye 'ani'ani 'ana to'anikabu wata yau 'u nuasakoyema, 'u yatoma tolumadu'ai yadi mata'ai'ai yana vanuga 'eba yogona 'waineye.  
11 Tamu lovana 'waineye 'ama 'ailuga 'a 'enoneganega, we'e 'enoneganeganidi 'adi 'aseta tulina tulina.  
12 Tutuyanina 'waineye tamu tomogo Ibeliu tubuauna taiadi 'a miamia, kumanina tolumadu'ai yadi mata'ai'ai yana tofolova. Bega 'ama 'enoneganeganidi, a veifufuyedi 'waineye nika 'adi 'aseta mogitana i kiavemagetadi 'waimeye.  
13 Yana kiavemagetanidi 'adi mogitana i souyedi, yau 'u vevilaku yaku folova tuatuaina 'waineye, we'e tolugaviavo 'u veimeyedi 'ani'ani 'ana to'anikabu 'odona i boboi we'e tomogona i lutalauleni welavi 'waineye.”   


14 I vona'a'avana Felo i veimea Iosefa i na mieni vanuga 'eba yogona 'wainega. Iosefa nagami fogena i taladabai wata 'ana talauma 'atumaidi i ve'wesenedi, i 'a'avana i vagavaia i naweni Felo 'waineye.   


15 Felo Iosefa i voneni i vo, A 'enoneganega siwe kebu tamu aitoi 'ana fata 'enoneganeganina i da kiavemagetai 'waikuye, we'e 'ifwaidi tomotoga i voneku i vo, 'Omu 'amu fata 'enoneganega 'adi 'aseta mogitana 'u na kiavemagetadi.”  
16 Iosefa ma yana ve'ililibu i tutula i vo, Yau kebu 'aku fataga, we'e Yaubada 'ana 'aseta mogitana i na sivemageseni 'waimuye bega nuafoumu i na vatu.”   

Felo 'ana 'enoneganega 'adi 'ailuga i lu'ivoneyedi Iosefa 'waineye.  


25 Iosefa Felo i voneni i vo, 'Enoneganeganidi 'adi 'ailuga we'e 'adi 'aseta i vesala. 'Akonadi Yaubada i sivemagesedi 'waimuye naninidi sai'afoga i na 'idewadi.  
26 'Aisaya bulumakau 'adi 7 'atumaidi 'asa'aiana malamala 7 wata fekafeka 'adi 7 'atumaidi 'asa'aiana malamala 7, begaidi 'enoneganega 'adi 'ailuga siwe 'adi 'aseta i vesala.  
27 We'e bulumakau lumalumadi 'adi 7 i souyediga 'ana 'aseta malamala 7. Wata bani'odi fekafeka 'adi 7 kaukau bolimanayega i yagivebwavudi, 'ana 'aseta malamala 7, malamalanidi nagedie loka bwaikina i na sousouyeni.   


28 Naninidi a lu'ivoneyedi fai Yaubada taunina 'akonadi i sivemagesedi 'waimuye bega sai'afoga i na 'idewadi.  
29 Malamala 7 nagedie malia bwaikina i na souyeni 'awalawa Itifita yana 'eba veimea matatabuna 'waineye.  
30 We'e malia mulineye malamala 7 nagedie loka bwaikina i na souyeni bega Itifita yana fwayafwaya matatabuna i na lala, nika malia 'ana 'atumaina matatabuna ta na venuafania.  
31 Fai loka bwaikaotogina i mimai bega yada fwayafwaya vuagina bwaikina kebu 'ada fata ta na nuanuani.  
32 'Enoneganega 'ailuga i luvaituganidi 'waimuye fai Yaubada yana nuanua toketokena i yato-vagaseni bega sai'afotoga i na 'idewai.   


33 Begaidi 'omu Felo i lubwainemu, tamu tomogo 'u da venua'ivineni yana 'aseta bwaikina wata yana nuanua magemagetana bega kumanina i da veto'isave'avina Itifita nageneye.  
34 Wata 'ifwaidi to'edakumetavo 'u da yatodi bega malia 'ana malamala 7 'waidie to'aile'wa 'ani'ani kwau 5 i da 'etokwaudi, we'e kwau 'aitamogana i da 'ewai faifaimu.  
35 Malia 'ana malamala 'waidie 'ani'aninidi i da talavetuadi bega i da vedodogidi yamu bubuwakeye 'atamana bwaikidi 'aitamogana 'aitamogana 'waidie wata i da veve'isabodeni.  
36 Tutuyanina loka 'waineye malamala 7 nagedie i na maiga, 'ibuanina 'wainega me Itifita i na 'i'ivaiseda ta na miamia nika laseyega kebu ta na wafaga.”   


37 Nuanuananidi Felo wata yana to'edakumetavo matatabudi 'waidie, 'adi nogaya 'atumai'avadi.  
38 Bega Felo yana to'edakumetavo i vonedi i vo, A nuani kebu 'ada fata tamu tomogo Iosefa bani'odi ta na veluagai, tomogonina Yaubada 'anu'anununa 'waineye i miamia.”   


39 Felo Iosefa 'waineye i vo, Fai Yaubada naninidi matatabuna 'akonadi i sivemagesedi 'waimuye, kebu tamu aitoi yana 'aseta wata yana nuamageta 'omu bani'odiga.  
40 *Begaidi 'omu 'asa'aiana a venua'ivinemu 'u na veto'isave'avina yaku 'eba veimea 'waineye wata yaku tomotoga matatabudi yamu veimea i na vematayakeyakedi, we'e didiga 'ana ve'ililibu 'awalawa de'e 'waineye yau a mialaka mulieta 'omu.”   


41 Wata i vo, Tutuya de'e 'wainega bega i na nagoga a venua'ivinemu bega 'u na veto'isave'avina 'awalawa Itifita matatabuna nageneye.”  
42 *Felo 'ana didikumakuma nimanega i ta'ia bega Iosefa nimaneye i veagei, didikumakumanina Felo yana tugusa* 'waineye i 'eno'eno. Tamu talauma 'ana 'isa 'atumaina wata 'ana tutula bwaikina 'ana wagava lineni i 'ewai bega 'wainega i ve'weseni. I 'a'avana, fwasalu golida 'wainega i 'idewaiga, i 'ewai 'odoneye i veagei.   


45-46 Felo Iosefa 'ana wagava 'ivauna i goleni Safaneati-Fainea† wata Fotifela natuna Aseneati i venagia. Fotifela tamu tovelomu 'atamana Oni‡ 'waineye i miamia. Iosefa 'ana malamala 30 i veluagai mulieta folova i velamu Felo 'waineye, yana folovanina i sousouyeni i nunago 'atamana 'aitamogana 'aitamogana i fogefogedi.   


47 Malamala 7 nagedie Itifita i malia 'ani'ani 'wainega.  
48 Bakula 'aitamogana 'aitamogana 'waidiega 'ani'aninidi i talavetuadi i nawedi bega 'atamana 'aitamogana 'aitamogana yana bubuwakeye i vedodogidi.  
49 Iosefa lu'iawawa i 'ailove fai 'ani'ani bwaikaotogina, lu'iawawa-wayoga bani'odi wala'ai 'ana 'ilukulukuta.   


53-54 *Itifita yana malia malamala 7 i nago 'ana 'eba ve'a'ava 'waineye nika loka bwaikina i velamu, 'asa'aiana Iosefa yana lu'ivona bani'odi. Loka bwaikina i souyeni fwayafwaya matatabuna 'waidie, we'e 'awalawa Itifita 'waineye 'ani'ani i 'eno'eno.  
55 *Tutuyanina loka Itifita i susuli, tomotoga i velamu Felo 'waineye i vevelu'ui-nuakalikali 'ani'ani faifaina. Siwe Felo me Itifita matatabudi i vonedi i vo, 'Wa na nago Iosefa 'waineye wata ava'ai i na voneyeniga 'wa na 'idewadi.”   


56 Iosefa bubuwaka i yavudi bega 'ani'ani i velamu i vevekimwane me Itifita 'waidie fai 'ani'ani i 'a'avaotoga.  
57 Fwayafwaya matatabuna 'waidiega tomotoga i mai Itifita, 'ani'ani i na kimwane Iosefa 'wainega fai yadi 'awalaweye loka bwaikina i souyeni.    

Iosefa tatanavo i nagoi Itifita 
 

1 Tutuyanina Iakobo Kenani i miamia vala i nogai Itifita 'waineye 'ani'ani i 'eno'eno. Natunavo i vonedi i vo, Kebu ma emiavo 'wa na vemata'isa'isaga.  
2 *Vala a nogai 'ani'ani i 'eno'eno Itifita 'waineye, 'wa na nagoi 'ani'ani 'wa na kimwane faifaida, nika kebu ta na wafaga, ma yawaida ta na miamia.   


3 Nika Iosefa tatanavo 'adi 10 i tauya i nago Itifita 'ani'ani kimwane faifaina.  
4 We'e yadi tauyanina 'waineye Iakobo kebu nuanuana Iosefa taina Beniamina taiadi i na nagoga fai i kololo i na nunago wata i na ilagi.  
5 Tutuyanina tokimwane 'ifwaidi i nunago 'ani'ani kimwane faifaina, Iakobo* natunavo taiadi i nago fai Kenani wata i loka.   


6 Iosefa bola i veveto'isave'avina Itifita 'waineye wata kumanina 'ani'ani i vevekimwane yana tomotogavo 'waidie. Begaidi tutuyanina tatanavo i le'wai i 'odu 'waineye, wata i lumata'afufu fwayefwayeye.  
7 We'e tutuyanina Iosefa tatanavo i 'isedi i 'isa'inanadi siwe yana vesauluva 'waidie 'wa da vo tamu tomogo tulina. Begaidi bonana aya'ainega i velutoli 'waidie i vo, 'Omi ava'aiega 'wa mai?” I tutula i vo, 'Ima Kenani 'wainega 'a mai, 'ani'ani 'a na kimwane.”    


8 Avinodi Iosefa tatanavo i 'isa'inanadi siwe tatanavo kebu i da 'isa'inanaiga.  
9 *Nika 'ana 'enoneganega i nuani basenadi i 'enoneganega tatanavo faifaidi, i vo, 'Omi tovetaui'wala 'wa maia 'wa 'isa'isa ava'aibe 'awalawanina kebu 'ana tolumadu'aiga beidimo 'wa na luku bega 'wa na tala'avuima.”   


10 Begaidi i taidaida i vo, Kebu, 'ima 'a maiga yamu tofolova-maimaiga 'ani'ani 'a na kimwane.”   


21 'Aise'a'avadi i veifufu i vo, Mogitanaotoga 'ida 'asa'aiana taida faifaina de'e vitanina ta veluagai. Ta 'iseni i toke i 'we'we'wela wata i taidaida yawaina faifaina siwe 'ida kebu bonana ta da nogaiga. Begaidi 'ida 'asiau vitanina 'waideye i souyeni.   


22 *Nika Lubeni i tutula i vo, 'Wa da vo kebu a da vonemiga. A vo, Kebu taida 'wa na nikeiga i na nunago 'wa na sakona,’ siwe bonaku kebu 'wa da nogaiga. 'Asiau ma'itufa yana wafa 'ana vita 'ida ta na tovoieni.”  
23 Iosefa yadi veifufu 'akonadi i 'asetai, we'e tatanavo i bavuyeni fai kumanina tamu tosaivila Iosefa faifaina i veveifufu.   

Iosefa tatanavo 'ani'ani i kimwane'a'avana wata i viladi i nago Kenani tamadi 'waineye. I miamia 'adi'adi i ve'a'ava wata i viladi i nago Itifita kimwane faifaina nika bei taidi Iosefa taunina i sivemageseni 'waidie.   

Iosefa taunina i sivemageseni 
 

4 Mulieta Iosefa tatanavo wata taina 'waidie i vo, 'Wa da vagamaia 'waikuye.” Tutuyanina i nagoi lilivaneye i vonedi i vo, Yau taimi, Iosefa, kumaniku 'wa vekimwaneyeku me Itifita 'waidie.  
5 Begaidi 'asiau kebu 'wa na nuavitaga wata kebu taunimi 'wa na 'uvanimiga, 'wa vekimwaneyekuga faifaina. Yaubada i vetuneku a kumeta a mai bega tomotoga fuemi a na 'ita'ita'iemi.  
6 'Awalawa de'e 'waineye loka 'ana malamala 'ailuga 'akonadi i 'a'ava, we'e malamala 5 wata i 'eno'eno kebu 'ana fata ta na bakulaga wata ta na 'aialaga.  
7 Siwe 'waimiega Yaubada i vetuneku a kumeta a mai bega a na 'ita'ita'iemi wata tomia fwayafwaya matatabuna 'waidiega 'ifwaimi ma yawaimi 'wa na miamia. 'Ita'ita'inina 'ana 'eda Yaubada i 'idewaiga bwaikina wata 'eba nuavogana.  
8 Bega 'omi kebu 'wa da vetuneku 'awalawa de'e 'waineye, we'e mogitana Yaubada. I silakaiku bega a vevetoawave'eda'eda Felo 'waineye, yana vanuga nagena 'ana to'isave'avina wata Itifita matatabuna 'waineye a vevetoveimea.    


9 *'Asiau 'wa na vila-matayo'omi 'wa na nagoi tamada 'wa na voneni 'wa na vo, Natumu Iosefa side bani'odi i voneyedi i vo, Yaubada i vesauluva 'atumaina 'waikuye bega 'asiau Itifita matatabuna a veveimeyeni, begaidi 'u na 'abiwalowaloga 'u na obuma 'waikuye, kebu 'u na 'ivogavoganaga.  
10 'Awalawa Goseni 'wa na vili, lilivakuye bei 'wa na mia. Natumiavo, tubumiavo, yami 'aisayavo bwaikidi, siasiaidi wata yami kukua matatabuna 'wa na miedi.  
11 Lilivakuye 'wa na miamia 'aku fata a na 'i'isave'avinimi fai loka 'ana malamala 5 bola i 'eno'eno. Bega kebu nuanuaku 'omu taunimu, yamu 'aila'avo wata yamu 'aisayavo taiadi laseyega 'wa na vewekowekoma.”   


25 Iosefa yana veifufu i 'a'ava, tatanavo Itifitayega i tauya i laka Kenani, tamadi Iakobo 'waineye i le'wa.  
26 Tamadi i voneni i vo, Iosefa ma yawaina i miamia, mogitana taunina 'asa'aiana Itifita matatabuna 'ana to'isave'avina.” Iakobo yawaina i lovoga yadi veifufu kebu i da awave-mogitaneniga.   


27 Siwe tutuyanina Iosefa yana nuanua matatabuna i lu'ivoneyedi Iakobo 'waineye, wata waka-yo'eyo'e* natuna i vetunediga 'ana 'aidodoga faifaina, i 'isedi i ve'awamogitaneni nuana i veagiagi.  
28 Iakobo i vo, E'a, be'ama a 'asetai, 'alo natuku Iosefa bola ma yawaina i miamia. I lubwaineku a na nago a na 'iseni mulieta yawaiku i na 'a'ava.”    

Yaubada i souyeni Iakobo 'waineye 
 

1 Iakobo yana kukua matatabuna i 'ewadi nika i tauya i nago. I le'wa Bedisiba, i 'idewadewa 'aisaya i velomuyedi i kabunidi tamana Aisake yana Yaubada 'waineye.  
2 Iakobo, tamu 'ana wagava Isileli, lovane i miamia nika Yaubada i souyeni 'waineye 'wa da vo i da 'enoneganega i goleni i vo, Iakobo, Iakobo.” Bega i tutula i vo, Yau side.”  
3 Wata i vo, Yau Yaubada, tamamu yana Yaubada. Kebu 'u na kolologa 'u na nago Itifita fai bei 'amu wauma a na 'ivebwaiki.  
4 Yau taiadi ta na nago Itifita wata 'awaie a na vevilami. We'e natumu Iosefa tutuya matatabuna taiadi 'wa na miamia, i na nagoga matamu i na yaibaia.”   


5 Mulieta Iakobo Bedisiba i 'iaweni natunavo i vemiabuia, natudiavo wata yadi vevinevo matatabudi i dodoga, waka-yo'eyo'enidi* Felo i vetunediga 'ana 'aidodoga faifaina 'waidiega.  
6-7 *Yadi 'aisayavo wata yadi kukua matatabuna i 'ewadi Kenani 'waineye, i nawedi Itifita. Iakobo natunavo iavetadi wata tubunavo iavetadi, natunavo vevinedi wata tubunavo vevinedi, matatabudi yana 'aila'avo taiadi i nagoi.   

Iakobo ma yana 'aila'avo i le'wa Itifita 
 

28-29 Goseni lilivaneye i le'wai bega Iakobo Iuda i vetunei i na nago Iosefa taiadi i na veifufu wata i na awave'ede'edeni, Iuda ava'aiamo i na luku 'awalawa Goseni 'waineye. Tutuyanina i le'wai, Iosefa yana salioti† 'waineye i dodoga bega i nago Goseni tamana i yogo'ede'edeni. Tutuyanina taiadi i veluaga Iosefa tamana i 'avalamaigi i toke i tainu'wanu'wa.  
30 Mulieta Iakobo natuna Iosefa 'waineye i vo, 'Asiau matakuyega a 'isemu ma yawaimu, bega yau ma yaku nuaniwalova wata ma yaku sosoana yawaiku i na 'a'ava.”    

28 Iakobo i miamiana Itifita malamala 17 nagedie, nika bei 'ana malamala 147 i veluagai.    

Iakobo Manasa wata Ifeleimi i vona-nuakalikaliedi 
 

1 Tamu tutuya 'waineye, Iosefa vala i nogai tamana i viga. Begaidi Iosefa i 'idewadewa bega natunavo 'adi 'ailuga Manasa wata Ifeleimi taiadi i nago Iakobo i na fogei.   


2 Tutuyanina Iakobo i voneni i vo, Natumu Iosefa 'akonadi i le'wa,” nika Iakobo i siyoyoni yana toketokena i 'ewai mulieta i tovoi i miabui 'ana 'ivie.   


3-4 *Iakobo Iosefa i voneni i vo, Yaubada Toketokeotogina 'waikuye i souyeni 'atamana Losi 'awalawa Kenani 'waineye bega i vona-nuakalikalieku. I vo, Yau natumwavo fuedi a na velemu nika tubumwavo 'adi 'aila'a i na vefue. Kenani 'awalawanina tubumwavo a na veledi yadi 'eba veimea i na 'eno-vagata.’   


5 Wata Iakobo Iosefa i voneni i vo, Natumwavo 'adi 'ailuga Ifeleimi wata Manasa Itifita 'waineye i tubuga mulieta a mai, 'asa'aiana natukwavo, kwakwamanidi bani'odi yaku tubu'edakumetavo Lubeni wata Simioni.  
6 Mulieta 'ai'edi 'ifwaidi kwakwama 'u na venatunediga, kwakwamanidi 'omu natumwavo we'e yadi fwayafwaya 'adi veuveuta 'ana 'ewa faifaina Ifeleimi wata Manasa 'waidiega.”   


13 Iosefa natunavo 'adi 'ailuga i nawedi tamana lilivaneye, i vetovoidi Ifeleimi Iakobo 'ana wamayega we'e Manasa 'ana 'atagiega.  
14 Siwe Iakobo nimana i yatowaledi 'ana 'atagiega Ifeleimi 'unu'ununeye i yatoi avinodi bwasiona. We'e Manasa, avinodi tubu'edakumeta, siwe Iakobo 'ana wamayega* 'unu'ununeye i yatoi.  
15 Mulieta wata Iakobo Iosefa i vona-nuakalikalieni i vo,  

Nuanuaku tubuku Ebelamo wata tamaku Aisake yadi Yaubada,  

kumanina i 'i'isave'aviniku yaku mia matatabuna 'waineye i maiga 'asiau,  

i da vevesauluva 'atumaina kwakwama de'e 'waidie.   


16 Nuanuaku Yaubada yana anelose, kumanina vita fuedi 'waidiega i 'ita'ita'iekuga, i da vevesauluva 'atumaina 'waidie.  

Wata nuanuaku 'awaie tomotoga fuedi yau, Ebelamo wata Aisake 'ama wagava i da nunuave'avinidi kwakwamanidi 'waidiega,  

we'e 'adi 'aila'a i da vebwaika-'afo'afo fwayafwaya matatabuna 'waineye.”   


17 Tutuyanina Iosefa tamana i 'iseni nimana 'ana 'atagi i yatoi Ifeleimi 'unu'ununeye, kebu i da sosoana. Begaidi tamana nimaneye i 'abi, nuanuana Ifeleimi 'unu'ununega i na 'ewai Manasa 'unu'ununeye i na yatoi. †  
18 Iosefa tamana i voneni i vo, Kebu, tamaku. Side kumanina yaku tubu'edakumeta, bega i lubwaineni 'amu 'atagi 'unu'ununeye 'u na yatoi.”   


19 Siwe tamana kebu nuanuana, begaidi i voneni i vo, A 'asetai natuku, a 'asetai. Manasa kumanina 'awaie 'ana 'aila'a bwaikina 'wainega i na souyeni, we'e taina Ifeleimi 'ana 'aila'a bwaikaotogina mulieta tatana. Wata tubunavo 'adi 'aila'a i na vebwaika-'afo'afo 'awalawa tulina tulina 'waidie.”  
20 *'Aiatanina 'waineye side bani'odi Iakobo kwakwamanidi i vona-nuakalikaliedi i vo,  

'Awaie me Isileli nuanuadi i na vona-nuakalikaliga, 'ami wagava i na 'ina'inanadi.  

I na vo, Yaubada i da vesauluva 'atumaina 'waimuye bani'odi Ifeleimi wata Manasa 'waidie.”  

Yana vona-nuakalikalinina 'wainega Iakobo Ifeleimi i silakai i ve'edakumetai mulieta Manasa.   


21 Mulieta Iakobo natuna Iosefa i voneni i vo, 'U 'iseku, 'akonadi yaku toketokena i vilai, sai'afotoga a na 'iawemi. We'e Yaubada taiadi 'wa na miamia i na nagoga wata i na vagavaimi i na vevilami 'wa na wai 'ami tuvadeye.”    

 49

I 'a'avana Iakobo natunavo 'ifwaidi i goledi i luku 'waineye bega i vona-nuakalikaliedi wata naninidi 'awaie i na souyediga i vona-vagasedi.  

Iakobo natunavo i vona-nuakalikaliedi 
 

8 Wata Iakobo i veifufu i vo,  

Iuda, 'awaie tatamwavo wata taimwavo i na subiamu.  

'Amu gaviavo 'u na leodi wata 'u na vetoketoke-'iawedi  

we'e natukwavo 'ifwaidi ma yadi ve'ililibu i na 'odu 'waimuye.   


9 *Iuda, natuku, 'omu 'aisaya kasikasisidi laioni natudi bani'odi,  

'ana 'aisaya i na ovai i na 'ania mulieta i na vilai 'ana 'ivie i na miamia.  

Kebu tamu aitoi 'ana fata i na tokemaigeni bega i na tolivauvauli.   


10 Iuda, vetoveimea 'ana tugusa tutuya matatabuna nimamuye i na 'eno'eno kebu tamu aitoi i na elomu.  

Tubumwavo tutuya matatabuna i na veveimea, kebu tamu aitoi i na 'ewaiga.  

'U na veveimea i na nagoga nika taunina 'ada toveimea mogitana i na le'wa,  

kumanina tomotoga matatabudi 'awalawa tulina tulina 'wainega, ma yadi veve'ililibu yana veimea i na vematayakeyakeni.”   


33 *Tutuyanina Iakobo yana velu'ase'ase natunavo matatabuna 'waidie i 'a'avana, 'agena i silakavedi 'ana 'ivie, nika yawaina i 'a'ava bega tubunavo mulidie i nago.    

Iosefa tatanavo i 'ivenuaagiagidi 
 

15 Tutuyanina Iosefa tatanavo i 'iseni tamadi 'akonadi yawaina i 'a'ava, 'aise'avadi i veifufu i vo, Voke 'awaie Iosefa vita ta veleniga i na nuanuani, nika ma yana nuasako i na tutula.”  
16-17 Bega yadi nuanuananina i vetunei Iosefa 'waineye i vo, Tamada bola ma yawaineye i vonema yana nuanua 'a na lu'ivoneyeni 'waimuye i vo, Avinodi tatamwavo sakona bwaikaotogina i 'idewai 'waimuye, siwe a vevelu'uiemu yadi sauluvanina 'u da nuatavuni.’ 'Ima 'asa'aiana tamamu yana Yaubada yana tofolovavo, bega 'a velu'ui-nuakalikali 'u da nuatavunima.” Tutuyanina valanina i nogai nika Iosefa i 'we'wela.  
18 Mulieta tatanavo matatabudi i maia i 'odu 'waineye i voneni i vo, 'Ima yamu tofolova-maimaiga.”  
19 Iosefa tatanavo i vonedi i vo, Kebu 'wa na kolologa, yau kebu Yaubadaga. Kebu 'ana fata a na vematavulogimi.  
20 'Omi nuanuami sauluva sakoina 'wa na 'idewai 'waikuye siwe Yaubada yami nuanuanina i sivilai nani 'atumaina i 'idewai bega 'asiau tomotoga fueda ma yawaida ta miamia.”  
21 Iosefa bonana bikanega tatanavo i 'ivenua'agi'agidi i vo, Kebu 'wa na kolologa, 'omi wata natumiavo taiadi a na 'isave'avinimi.”   

Souyagi  

'Eba kiavemageta  

Basenadiotoga Iakobo ma yana 'aila'a i nago 'awalawa Itifita, bei i miamia. Siwe 'adi 'aila'a i vefue-'afo'afo bega me Itifita i kololoyedi i na nunago me Isileli i na vetoketoke-'iawedi i na leodi. Begaidi i veimeyedi i na vetofolova-maimaiga faifaidi.  

Malamala fuedi i 'a'ava Yaubada Mosese i goleni i na nago i na yavudi mia vitana 'wainega. Buki de'e nageneye i veveifufu me Isileli yadi souyagi Itifita 'wainega faifaina, bega bukinina 'ana wagava i goleni Souyagi.  

Buki de'e nageneye nani 'adi 4 bwaikidi faifaidi i veveifufu.  

1) Daba 1-14 Yaubada yana tomotoga i 'ita'ita'iedi i souyedi Itifita 'wainega.  

2) Daba 15-19 Yaubada yana tomotoga i nago 'Oya Sainai 'waineye sali'avu'avuyeamo.  

3) Daba 20-24 Yaubada yana veakutagona i 'idewai yana tomotoga taiadi, veimea wata awave'eda'eda i veledi.  

4) Daba 25-40 Me Isileli Vadavada Tabutabuna i yogoni Yaubada 'ana 'odu'odu wata 'ana subia faifaina.  


  
 1

Iakobo tubunavo i vefue Itifita 'waineye 
 


1 *Iakobo tamu 'ana wagava Isileli, natunavo side 'adi wagava, kumanidiavo ma yadi 'aila'avo taiadi i nagoi Itifita;   


2 Lubeni, Simioni, Livai, Iuda,   


3 Isaka, Sebuloni, Beniamina,   


4 Dani, Nafitalai, Gada wata Asa.   


5 Iakobo yana 'aila'avo 70 'adi luvetubama we'e Iosefa 'akonadi Itifita bei i miamia.   


6 Bega Iosefa, tatanavo wata taina, lakatanina matatabuna yawaidi i 'a'ava.  
7 *We'e me Isileli i venatuvea'wa bega 'adi 'aila'a i vefue-'afo'afo wata i vetoketoke nika fwayafwaya i luvaia.   

Felo me Isileli vita i veledi 
 

8 *Malamala fueotogidi i 'a'ava, mulieta Itifita 'waineye tamu Felo* 'ivauna i laka i vetoveimea, we'e Iosefa wata yana folova yadi 'awalaweye kebu i da 'asetaiga.  
9 Begaidi yana tomotogavo 'waidie i vo, 'Wa 'iseni, me Isileli 'adi 'aila'a i vebwaika-'afo'afo wata toketokedi mulieta 'ida.  
10 *'Ai'edi tamu tutuya 'waineye 'ada gaviavo taiadi ta na vevetalaga, me Isileli 'ada gaviavo i na 'ivaisedi nika yada 'awalawayega i na yavula. Tamu 'eda'eda ta na 'idewai nika 'wainega ta na ve'ilovedi kebu 'adi 'aila'a i na vevebwaikaga.”   


11 Begaidi me Isileli i vetofolova-maimaiga me Itifita faifaidi, tove'isakololo i vonedi i na veveimeyedi folova bwaikidi i na 'i'idewadi nika 'waidiega yadi nuanua wata yadi toketokena i na 'ivemweadi. Tutuyanina 'waineye Felo me Isileli i veimeyedi 'atamana 'ailuga Fitomu wata Lamesisi i yogonidi, yana kukua tulina tulina wata 'ani'ani 'adi 'eba yato.  
12 Avinodi vita wata veviga bwaikina i veleveledi siwe me Isileli 'adi 'aila'a i vebwaika-matamatayo'o wata fwayafwaya i luluvaia, begaidi me Itifita i venuafouviga me Isileli 'waidie.  
13-14 Begaidi me Isileli yadi mia i vita-'afo'afo, folova vitaotogidi wata sakoiotogidi 'waidie i vetofolova-maimaiga. I lulukakadedi beliki† i 'abi'abidi 'waidiega i 'a'aiyogona wata folova tulina tulina i 'i'idewadi yadi bakula 'waidie.    


22 *Mulieta Felo veimea i 'idewai me Itifita 'waidie i vo, Me Ibeliu kwakwama iavetadi i na tubutubuga matatabudi 'wa na tawetawedi Ufa Naeli 'waineye, we'e vevinedi 'wa na bailedi i na miamia.    

Mosese yana tubuga 
 

1 Tutuyanina 'waineye tamu tomogo wata tamu vavine Livai* 'ana wauma 'wainega taiadi i nagi.  
2 *Bega vavinenina i miana nika kwamana iavetana i tubuga. Vavinenidi natudi i 'iseni kwamana 'ana 'isa 'atumaina, begaidi vanuga nageneye i giveni weta'i 'aitonu i 'i'isave'avini.  
3 We'e tutuyanina kebu 'adi fata vanuge i na giveniga, tamu yawana 'imo'imoa 'wainega i yogoni, i 'a'ava i fitai koluta† 'wainega. Kwamana nageneye i dodogi mulieta Ufa Naeli lilivaneye i yatoi 'imo'imoa nagediamo i lulubeweni.  
4 Kwamana novuna 'ana wagava Miliama 'ani'ieyega i tovoi i vevemata'i'i'ieni ava'ai tamu nani i na souyeni kwamana 'waineye.   


5 Felo natuna vevinena i obu Ufa Naeli 'waineye i na toa, we'e yana tofolova vevinedi ufa doleneamo i yabayaba nika i 'isanago yawana i 'iseni 'imo'imoa nagediamo i bewebeweni. Tamu yana tofolova-maimaiga i voneni i nago yawananina i 'ewai i mieni 'waineye.  
6 Tutuyanina Felo natuna yawana i yavuya i 'iseni kwamana i 'we'we'wela bega nuana i vekalikalia i vo, De'e tamu kwamana Ibeliu.‡”    


7 Nika Miliama, kumanina kwamananina novuna i souyeni, Felo natuna 'waineye i vo, 'Ana fata a da nago tamu vavine Ibeliu a da vagavaia a da mieni, kwamana i da 'ewai i da vesusuya faifaimu?”   


8 Felo natuna i vo, E'e a sosoana, 'u na nago.” Bega kwamana novuna i nago inaotogina i vonedi taiadi i mai 'waineye.  
9 Felo natuna i veifufu kwamana inana 'waidie i vo, Kwamana 'wa na 'ewai 'wa na vesusuya faifaiku we'e bola a na tutulimi.” Bega vavine kwamana i 'ewai i vesusuya.  
10 *Tutuyanina kwamana i vebwaika, i naweni Felo natuna vevinena i veleni, i fayayeni natuna. Felo natuna i vo, Fai ufayega a silakai begaidi a goleni 'ana wagava Mosese.”   

Mosese i dega Itifita 'wainega i nago Midiani 
 

11 **Malamala fuedi i 'a'ava, Mosese 'akonadi i taulai bega tamu 'aiata i souyeni i nago enavo me Ibeliu i na fogedi, nika i 'isedi me Itifita folova vitadi i veleveledi. Tutuyanina 'waineye i 'iseni tomogo Itifita tamu tomogo Ibeliu i nikenikei.  
12 Mosese mulina i 'isadabai bega tomogo Itifita i luvewafai nidula i alai i tavuni.   


13 I 'atai Mosese i vilai i nago i 'isedi me Ibeliu 'adi 'ailuga i vevetalaga. Kumanina vetalaga i velamuyaga i voneni i vo, Awale iamu 'u nikenikei?”  
14 Tomogonina i tutula i vo, 'Omu aitoi i silakaimu bega 'u na vetoveimea wata 'u na vetovenua'ivina-'atumai 'waimeye? Voke 'u mimai 'u na luvewafaku, bani'odi bogi tomogo Itifita 'u luvewafai.” Mosese i nuani mogitana nika i kololo i vo, Ava'ai a 'idewaiga tomotoga 'akonadi i 'asetai.”  
15 *Tutuyanina Felo Mosese valana i nogai nuanuana i na luvewafai, siwe Mosese i dega i nago 'awalawa Midiani, ufa alaalana lilivaneye i miabui bei i miamia.    

'Awalawanina 'waineye Moses tamu tovelomu taiadi i miamia, mulieta natuna Sifola i nagia.  

Yaubada i veifufu Mosese taiadi 
 

1 Mosese lawana 'ana wagava Ietolo me Midiani yadi tovelomu, we'e yana 'aisayavo Mosese i 'i'isave'avinidi. Tamu 'aiata 'waineye lawana yana 'aisayavo taiadi i nago sali'avu'avu 'waineamo nika i le'wa Sainai,* Yaubada yana 'Oya 'waineye.  
2 *Bei welavi siaina yauyauvina i 'iseni i 'ala'alata siwe welavinina kebu i da 'ala'alaiga. I 'ise'iseni nika 'Auvea yana anelose i souyeni 'waineye 'ai-'ala'alata 'wainega.  
3 Mosese i vo, No'o welavinina 'eba nuavogana 'waikuye. A na nago lilivaneye a na 'isa-'atumaia ava'ai faifaina kebu i da 'ala'alaiga.”   


4 Tutuyanina 'Auvea Mosese i 'iseni i le'wa-'afo'afo, nika Yaubada i vegole welavi nagenega i vo, Mosese! Mosese!” I tutula i vo, Yau side.”    


5 I vo, Kebu 'u na mai lilivakuye. 'Amu 'ageyafayafa 'u na ta'idi fai bei 'u tovotovoiga fwayafwaya tabutabuna.  
6 Yau kumaniku tamamu yana Yaubada wata tubumwavo Ebelamo, Aisake wata Iakobo yadi Yaubada.” Mosese i kololo-'afo'afo begaidi maigina i bwasai fai kebu 'ana fata i na 'isanago Yaubada 'waineye.   


7 'Auvea i vo, 'Akonadi yaku tomotoga Itifita nageneye 'adi vita a 'iseni. Yadi taivonavona a nogai nuanuadi 'ita'ita'i tove'isakololo 'waidiega. E'e mogitana, yadi mia vitana matatabuna a 'asetai.  
8 Begaidi yau a obuma a na yavudi me Itifita yadi veimea vitadi 'waidiega wata a na vagavaidi 'awalawanina 'wainega i na souyedi i na nago taunidi yadi fwayefwayeye, yadi 'awasasa bwaikidi wata 'eba bakula 'atumaidi 'waineye. We'e 'asiau 'awalawanina 'waineye mali 'aila'a i vili, 'aila'anidi me Kenani, me Aiti, me Amolaiti, me Felesi, me Aiviti wata me Iebusaiti.  
9 Tutuya de'e 'waineye me Isileli yadi taivonavona vita i veveluagadi faifaina a nogai wata me Itifita yadi vesauluva-sako 'waidie a 'iseni.  
10 Begaidi 'asiau a vevetunemu, 'u na nago Felo 'waineye yaku tomotogavo 'u na vagavaidi 'wa na souyemi Itifita 'wainega.   


11 Siwe Mosese Yaubada i voneni i vo, Yau tomogo-'avo'avovo. Kebu 'aku fata Felo 'waineye a na nago me Isileli a na yavudi me Itifita yadi veimea toketokena 'wainega?”   


12 Yaubada i vo, Yau 'omu taiadi. Tutuyanina me Isileli taiadi 'wa na souyemi Itifitayega side 'oyanina 'waineye 'wa na 'odu'odu 'waikuye. Naninina i na souyeniga 'u na 'aseta-'atumaia yau kumaniku a vetunemu.”   


13 *Mosese Yaubada i voneni i vo, 'Ai'edi a na nago me Isileli 'waidie a na vonedi a na vo, Tubudavo yadi Yaubada i vetuneku a mai 'waimie,’ bega i na velutolieku i na vo, Yaubadanina, aitoi 'ana wagava?’ Bani'odi a na voneyedi?”  
14 *Yaubada Mosese i voneni i vo, YAU MIAMIA-VAGAIKU, we'e side bani'odi 'u na voneyedi me Isileli 'waidie 'u na vo, MIAMIA-VAGAIKU kumanina i vetuneku a mai 'waimie.’  
15 Wata me Isileli 'u na vonedi 'u na vo, YAHWEH† tubumiavo Ebelamo, Aisake wata Iakobo yadi Yaubada i vetuneku 'waimie.’ 'Aku wagavanina i na 'eno-vagata. Tutuya i mimai 'waidie 'aila'anidi lakata 'aitamogana 'aitamogana wagavanina 'wainega i na nunuave'aviniku.”   

Yaubada i souyeni Mosese 'waineye i veifufu i 'a'ava, Mosese i vilai i nago Midiani. Naninidi matatabuna i lu'ivoneyedi tatana Eloni 'waineye, mulieta taiadi i nagoi Itifita. Tutuyanina i le'wa, i nago me Isileli yadi to'edakumeta 'waidie, Yaubada yana nuanua i lu'ivoneyeni. I veifufu i 'a'ava i luku Felo 'waineye i voneni i vo, Yama 'Auvea nuanuana yana tomotoga me Isileli 'u na tauyedi i na nagoi sali'avu'avuye bega ma yadi subia 'aisaya i na velomuyedi i na kabunidi 'waineye.”  

Siwe Felo i talabodedi i vo, Kebu 'ana fata a na tauyedi we'e 'asa'aiana bani'odi i na miamia wata i na folofolova.” Begaidi vematavuloga toketokedi Yaubada i 'i'idewadi me Itifita 'waidie, we'e Felo nuafouna i fa'ali kebu me Isileli i da tauyediga. Naninidi toketokedi bani'odi Ufa Naeli i vedayaga, me Itifita yadi 'aisayavo i ve'alawafawafa wata tomogodi i vebonu'ai. Siwe Felo bola kebu me Isileli i da tauyedi bega i na souyedi.   

Me Itifita yadi tubu'edakumetavo i ve'alawafawafa 
 

1 Tutuyanina vematavuloganidi vitadi 'Auvea me Itifita i veledi i 'a'ava, Mosese i voneni i vo, 'Asiau yaku vematavuloga 'ana 'eba ve'a'ava a na 'idewai Felo wata yana tomotogavo me Itifita 'waidie nika i na tauyemi bega 'wa na souyemi, we'e mogitana i na lukakademi 'wa na tauya.  
2 Tomotoga matatabudi 'u na vonedi iaveta wata vevine ediavo me Itifita i na velu'uiedi 'adi vaigavu 'ai'aiwabudi, vaigavunidi golida wata siliba 'waidiega i 'idewadi.”  
3 We'e 'Auvea me Itifita nuadi i taufadi bega me Isileli i nogayedi. We'e yadi to'edakumetavo wata tomotoga matatabudi Mosese i ve'ililibuyeni fai i nuani tamu tomogo bwaikina yadi 'awalaweye.   


4 'Auvea i vona'a'avana Mosese i nago Felo 'waineye i voneni i vo, 'Auvea side bani'odi i voneyedi i vo, Lovana 'ana utukamwana 'waineye Itifita a na lukuya.  
5 Bega tubu'edakumeta iaveta 'aitamogana 'aitamogana Itifita nageneye matatabudi i na wafa. Felo kumanina yana 'eba veimea 'waineye i miamiaga, natuna 'wainega i na velamu. Mulieta i obu vavine tofolova-maimaiga natudi 'waineye, kumanidiavo witi 'ana to'aitutu. Wata yadi 'aisayavo natudiavo kumekumetadi matatabudi taiadi i na ve'alawafawafa.  
6 Tutuyanina 'waineye mogai bwaikaotogina i na souyeni Itifita nageneye. Kebu tamu tutuya basenadi bani'odi i da toke i da vemogai wata 'awaie kebu bani'odi i na sousouyeni.  
7 We'e me Isileli 'awasasadie kulukulu i na lovogi, kebu tamu sai'afo 'ou'ou i na la'wau tomotoga 'alo 'aisaya 'waineye, nika 'wainega 'u na 'asetai yau 'Auvea kumaniku me Isileli a yato'idiedi me Itifita 'waimiega.”  
8 Wata Mosese i vo, 'Awaie yamu tofolovavo ma yadi ve'ililibu i na maia i na 'odu matakuye i na lukakadeku i na vo, 'Omu wata yamu tomotogavo taiadi 'wa na 'iawema 'wa na nagoi.’ Naninina i na souyeniga nika bei 'a na tauya.” Mosese i nuasako-'afo'afo, Felo 'wainega i souyeni.   


9 Siwe 'Auvea Mosese i voneni i vo, Felo i na baila, yamu velu'ui kebu i na nogayeni, nika bei 'eba nuavogana wata 'eba nua'ewa fuedi a na 'idewadi me Itifita 'waidie.”  
10 Mosese wata Eloni 'eba nuavogana wata 'eba nua'ewa i 'idewadi Felo mataneye siwe 'Auvea Felo nuafouna i toke i vefa'ali bega me Isileli kebu i da tauyedi yana 'awalawa 'wainega i na souyedi.    

Sakali Uvi'agalatagona kumekumetana 
 

1-2 *Tutuyanina me Isileli bola Itifita i miamia, 'Auvea Mosese wata Eloni i veifufudi i vo, De'e weta'inina 'omi yami weta'i kumekumetana malamala de'e faifaina.  
3 Me Isileli matatabudi 'wa na vonedi 'wa na vo, 'Aiata 'ana ve-10 de'e weta'inina nageneye, tomogo vanuga 'aitamogana 'aitamogana 'wainega 'aisaya sifi siaina 'alo goti siaina i na venua'ivineni yana 'aila'avo taiadi faifaidi.  
4 'Ai'edi vanuganina 'ana 'aila'a siaina bega kebu 'adi fata 'aisaya mwadodouna i na 'aniaga, i lubwaineni iana lilivaneye i na nuani, 'aisayanina i na veuseni 'adi 'aila'a 'wainega wata 'aitamogana 'aitamogana yana 'ani 'ana 'etowava 'wainega, nika matatabudi i na vesala bega i na 'ani'a'avai.  
5 'Aisayanina sifi 'alo goti 'wa na venua'ivineniga iavetana, 'ana malamala 'aitamogana wata kebu bonubonunaga. 'Wa na 'ewai 'wa na yato'idieni enavo 'waidiega.  
6 'Wa na 'i'isave'avini 'ana tugusa 'aiata 'ana ve-14 de'e weta'inina 'waineye. Lavilavie, tutuyanina wakalai bola kebu i da si'u'umiga, me Isileli matatabuna yadi 'aisaya i na nikedi.  
7 Bega 'aisayanina dayagina i na 'ewai, yadi vanuga 'ana 'awa lilivana wata tabwana i na lusamasamalidi, bei vanuganina nageneye 'aisaya i na 'ania.  
8 Lovananina 'waineye 'aisaya i na kabunidi, mosomoso goladi wata beledi kebu 'ana 'eba 'ivebwaikaga taiadi i na 'anidi. *  
11 Side bani'odi 'wa na 'aniedi. Nagami 'ami talauma 'wa na ve'wesenedi, 'ami wa'ila 'wa na si'i'idi, 'ami 'ageyafayafa 'wa na veagedi wata yami wautogana 'wa na kiave'avinidi. 'Wa na 'ani-matayo'o fai Yau 'Auvea yaku Uvi'agalatagona 'ana tutuya.   


12 Lovananina 'waineye a na luku Itifita matatabuna 'waineye, yadi tubu'edakumeta iavetadi tomotoga wata 'aisaya a na leodi. Tutuyanina 'waineye me Itifita yadi yaubadavo a na venani-'avo'avovoyedi bega i na 'asetaku Yau 'Auvea.  
13 Dayaga yami vanuga 'waidie i na 'eno'eno, yami tugusa bega tutuyanina dayaganina a na 'iseni nika a na uvi'agalatagoni, bega kebu tamu sai'afo vematavuloga toketokena i na souyeni 'waimie tutuyanina me Itifita a na nikedi.  
14 *De'e 'aiatanina kebu nuami i na fani 'wa na nuanuani. Tutuya i mimai 'waidie lakata 'aitamogana 'aitamogana 'aiatanina i na sosoaneni wata i na sakasakali yau 'Auvea faifaiku. Tutuya matatabuna 'wa na 'i'idewai i na nagoga kebu i na 'a'avaga.”   

Beledi Yalayalana Sakalina† 
 

15 Wata 'Auvea i vo, 'Aiata 7 nagedie beledi kebu 'ana 'eba 'ivebwaika 'wa na 'ani'ani we'e 'aiata kumekumetana 'waineye isita yami vanugayega matatabuna 'wa na 'ewadi 'wa na tawedi fai 'ai'edi tamu aitoi isita tamu ava'ai taiadi i na 'ania 'aiata 7 nagedie, kumanina 'asa'aiana me Isileli 'waidiega i na 'a'avaotoga.  
16 'Aiata kumekumetana wata 'aiata 'ana ve-7 'waidie, matatabumi 'wa na mai 'wa na 'odu'odu 'waikuye. Kebu tamu folova 'aiatanidi 'waidie 'wa na 'i'idewadi, we'e 'ani'ani 'wavugidi 'adi 'idewadewa i lubwaineni.  
17 Beledi kebu 'ana 'eba 'ivebwaikaga Sakalina 'wa na nuanuani fai 'aiatanina 'waineye me Itifita 'waidiega yami 'aila'avo taiadi a vagavaimi 'wa souyemi. Lakata 'aitamogana 'aitamogana tutuya i mimai 'waineye 'aiatanina 'wa na nuanuani.”   


21 Mulieta Mosese me Isileli to'edakumetavo 'au'auveadi i goleva'augidi bega i vonedi i vo, 'Wa na nagoi 'aisaya sifi siaidi 'wa na 'ewadi 'aila'a 'aitamogana 'aitamogana faifaidi. Uvi'agalatogana 'ana 'aisaya 'wa na nikedi 'wa na 'idewadewa bega yami 'aila'avo taiadi 'wa na 'ani.  
22 Welavi Isofa didina 'wa na kiabaidi 'wa na fafai, i na 'a'ava dayaga ma 'aivoena nageneye 'wa na lu'utuvi, bega yami vanuga 'adi 'awa lilivadie wata tabwadie 'wa na lusamasamalidi. We'e kebu tamu aitoi yana vanuga 'awanega i na souyeni i na nagoga 'ana tugusa i na 'atananagai.  
23 *Tutuyanina 'Auvea Itifita i na lukuya bega i na leodi, i na 'iseni dayaga yami 'awa lilivadie wata tabwadie bega yami vanuga i na uvi'agalatagonidi. Nika yana Anelose Toluvewafa kebu i na tauyeni i na lukuwa 'ami 'ainike faifaina.  
24 De'e veimeanidi a velemiga tutuya matatabuna 'wa na veve'ililibuyedi, natumiavo wata lakata i mimai 'waidie, i na 'eno-vagata.  
25 Tutuyanina 'wa na luku 'awalawanina 'Auvea faifaina i vona'awaufeufeniga, 'aiatanina 'wa na nuanuani.  
26 We'e tutuyanina natumiavo i na velutoli i na vo, Sakalinina de'e ta 'i'idewaiga, ava'ai faifaina?”  
27 Bega 'wa na vonedi 'wa na vo, Sakalinina de'e 'wainega yada vekaiwa wata yada sosoana ta sisivemageseni 'Auvea 'waineye Uvi'agalatagona faifaina, fai tutuyanina 'waineye me Isileli yada vanuga i uvi'agalatagonidi bega i 'ita'ita'ieda we'e ma'itufa me Itifita i nikedi.” Nika me Isileli matatabudi i 'odu 'Auvea i awa'ai'aia.   


28 Naninidi 'Auvea i lu'ivoneyedi Mosese wata Eloni 'waidie, me Isileli matatabuna i 'idewadi.   

Me Itifita yadi tubu'edakumetavo i ve'alawafawafa 
 

29 *Lovana 'ana utukamwana 'waineye, 'Auvea me Itifita yadi tubu'edakumetavo i luvewafadi. Felo, kumanina yana 'eba veimea 'waineye i miamiaga, natuna 'wainega i velamu i obu i nagoga tamu tomogo vanuga 'eba yogona 'waineye i miamia, yana tubu'edakumeta. Wata yadi 'aisayavo natudiavo i tubu'edakumetaga matatabudi i luvewafadi.  
30 Felo ma yana to'edakumetavo wata me Itifita matatabudi i tovoi lovane i nogai 'we'wela wata taivonavona 'awalawa matatabuna nageneye. 'Auvea  kebu tamu vanuga i da luvegalalaiga.  
31 Lovananina 'waineye Felo Mosese wata Eloni i goledi i mai 'waineye bega i vonedi i vo, 'Wa tovoi, 'wa tauya, yami tomotogavo taiadi bega yaku tomotogavo 'wa na 'iawedi. 'Wa na nagoi yami 'Auvea 'waineye 'wa na 'odu'odu bani'odi yami nuanua.  
32 Yami sifi, goti wata bulumakau taiadi 'wa na yavula siwe 'wa na velu'ui yami 'Auvea 'waineye bega i na vevesauluva 'atumaina 'waikuye.”   


33 Tutuyanina 'waineye me Itifita me Isileli i lukakadedi i veugeugedi i vo, 'Wa tauya, 'wa nago, i na nunago 'a na wafa'a'ava.”   


37 Lovananina 'waineye me Isileli i tauya 'atamana Lamesisi 'wainega i nunago Sukoti. 'Adi 'aila'a bani'odi 600,000 iaveta, kumanidiavo i lu'agena we'e vevine wata yavayavava kebu taiadi 'adi lu'iawawaga.  
38 Wata tamu 'aila'a bwaikina, kumanidiavo kebu me Isileli, taiadi i nagoi. 'Aisaya fueotogidi siaidi wata bwaikidi bani'odi sifi, goti wata bulumakau i nawedi.  
39 Itifitayega falawanidi vilaviladi 'anikabu faifaina i nawedi bega 'waidiega beledi yalayaladi i kabunidi. Falawanidi vilaviladi siwe kebu isita taiadi fai yadi tauya 'waineye me Itifita i sogiedi begaidi kebu taunidi faifaidi 'adi'adi i da 'idewadewa-'atumai.   


40 * Me Isileli i miamia malamala 430 'awalawa Itifita nageneye, mulieta i souyedi.   

Sakali Uvi'agalatagona 'ana veimea 
 

43 I 'a'ava 'Auvea i vona Mosese wata Eloni 'waidie i vo, Uvi'agalatagona 'ana veimea side bani'odi. Uvi'agalatagona 'ana 'ani 'waineye kebu wakawaka taiadi 'wa na 'ani.  
44 Aitoi yamu tofolova-maimaiga 'u kimwanei wata bunu 'aibobo i 'ewaiga, 'ana fata taiadi 'wa na 'ani.  
45 We'e 'ami ulatau wata yami tofolova kumanina 'wa tututuliga kebu i na 'ani.  
46 *Taunimi yami vanuga 'waidie 'wa na 'ani, kebu tamu 'aisayana 'wa na 'ewai vanugayega 'wa na souyemi 'atamane. Wata 'aisayanina 'wa na 'aniga kebu tamu luluna 'wa na tubaia.  
47 Me Isileli matatabumi ma yami sosoana Uvi'agalatagona Sakalina 'wa na 'i'idewai.”    

Me Isileli yadi tubu'edakumetavo i na 'anivelenedi 'Auvea 'waineye 
 

1 Wata 'Auvea Mosese i voneni i vo,  
2 *Yami tubu'edakumetavo iavetadi wata yami 'aisayavo natudiavo kumekumetadi, matatabudi 'wa na 'anivelenedi 'waikuye, fai me Isileli natumiavo wata yami 'aisayavo kumekumetadi 'asa'aiana yau faifaiku.”   


11 Mosese me Isileli i vonedi i vo, 'Awaie 'Auvea i na vagavaimi 'wa na nago me Kenani yadi 'awalaweye mulieta i na 'aniveleneni 'waimie, bani'odi basenadi i vona'awaufaufa taunina 'ana wagava 'wainega, 'omi wata tubumiavo taiadi 'waimie.  
12 *Bei 'wa na miamiaga, yami tubu'edakumetavo wata yami 'aisayavo kumekumetadi 'wa na 'anivelenedi 'Auvea 'waineye, fai iaveta kumekumetadi 'asa'aiana 'Auvea faifaina.  
13 'Ai'edi nuanuami yami 'aisaya doniki natuna kumekumetana ma yawaina i na miamia, tamu 'aisaya sifi siaina 'wainega 'wa na sivedamaneni, we'e 'ai'edi kebu, doniki 'odona 'wa na tutukuali. We'e natumiavo iavetadi yami tubu'edakumeta i lubwainemi 'wa na tuveobudi.   


14 Tutuya i mimai 'waidie natumiavo i na velutoliemi i na vo, Ava'ai 'ana 'aseta?” Bega 'wa na vonedi 'wa na vo, 'Auvea yana toketokenayega i vagavaima 'a souyema Itifitayega a vetofolova-maimaiga 'wainega.  
15 Tutuyanina 'waineye Felo nuafouna i fa'ala-'afo'afoi bega kebu nuanuana i na tauyema 'a na souyema, begaidi 'Auvea me Itifita yadi tubu'edakumetavo 'aitamogana 'aitamogana wata yadi 'aisaya natudiavo kumekumetadi i luvewafadi. Side kumanina lamunanina begaidi yada 'aisayavo natudiavo iavetadi kumekumetadi 'aitamogana 'aitamogana ta vevelomuyedi 'Auvea 'waineye, we'e tomotoga yada tubu'edakumetavo iavetadi ta tutuveobudi.’  
16 De'e sakalinina 'eba nuave'avina, 'wa da vo tugusa nimamie 'alo debamie nika 'wainega i na tolinuata'iemi 'Auvea yana toketokenayega i vagavaida ta souyeda Itifita 'wainega.”   


20 Me Isileli Sukoti i 'iaweni nika i le'wa Etamu sali'avu'avu lilivaneye, bei i vebae'wa.  
21 Yadi nagonina 'waineye, 'Auvea i kumekumesedi. 'Aiaseye yana waowa i sivetovoia debanagodiega i sisivetonovedi 'waineamo i nunagoi. We'e lovane ma'itufa yana 'ai-'ala'alata i tovotovoi me Isileli i magemagesedi. Bega waowa wata 'ai-'ala'alata 'waidiega 'adi fata 'aiaseye wata lovane i na 'e'edakumesedi.     

Felo me Isileli i lu'wavinedi 
 

5 Tutuyanina Felo me Isileli valadi i nogai, 'akonadi i yavula i nunagoi nika yana to'edakumetavo taiadi yadi nuanua i siviladi. Bega i vo, Ava'ai ta 'idewai? Me Isileli ta veyavula'a'avadi i ve'aladegadega, 'awaie kebu wata i na vevetofolova-maimaiga faifaida.”  
6 Begaidi Felo yana salioti* i 'idewadewadi i 'a'ava nika yana tolugaviavo taiadi i tauya.  
7 Yana salioti 600 'eba vetalaga 'atumaiotogidi i venua'ivinedi wata 'ifwaidi me Itifita yadi salioti taiadi i nagoi. Saliotinidi 'aitamogana 'aitamogana ma yadi tovemata'ai'ai.  
8 'Auvea Felo i nua'ania bega me Isileli i lu'wavinedi we'e me Isileli 'akonadi ma yadi sosoana wata ma yadi fwausa i nunagoi.  
9 Me Isileli i vebae'wa eyaga lilivaneye, 'atamana Fi-Ailoti vi'ainega, we'e Beli-Sefoni debanagodiega. Me Itifita yadi tolugaviavo matatabuna i yogo'wailidi, tolugavianidi salioti tabwadie ma yadi 'aisaya osi, tolugavianidi i laka osi kwavudie, wata tolugavianidi i lulu'agena, matatabudi me Isileli lilivadie i le'wa.   


10 Felo ma yana tolugaviavo sai'afoga i na 'ubwasadi nika me Isileli i 'isalaka i 'isedi mulidie i mimaia, matatabudi i kololo-'afo'afo bega 'Auvea 'waineye i taidaida 'ita'ita'i faifaina.   


11 Me Isileli Mosese i voneni i vo, 'U da vo Itifita 'waineye kebu taumata i da 'eno'enovi begaidi 'u vagavaima ta mai sali'avu'avuye 'a na wafa. Awale 'u lukakadema 'a souyema Itifita 'wainega?  
12 Itifita 'waineye 'u da vo kebu 'a da vonemuga, 'a vo, 'U bailema, bei 'a na miamia 'a na vevetofolova-maimaiga.’ 'Ai'edi 'a da folofolova me Itifita faifaidi de'e 'atumaina, siwe 'omu 'u vagavaima ta mai sali'avu'avuye bei 'a na ve'alawafawafa.”   


13 Mosese me Isileli i vonedi i vo, Kebu 'wa na kolologa, ma yami venuafoufa'ala 'wa na tovotovoi fa'alina bega 'Auvea 'wa na 'iseni 'ami 'ita'ita'i i na 'idewai 'asiau. 'Asiau me Itifita 'wa 'ise'isediga, 'awaie kebu wata 'wa veveluagadi.  
14 'Auvea tauniotogina faifaimi i na vetalaga, we'e 'omi 'wa na vemata'i'i'ienimo.”    

Me Isileli eyaga lalaneamo i damana 
 

15 Nika 'Auvea Mosese i voneni i vo, Awale 'wa tataidaida nuanuami a na 'ita'ita'iemi? Me Isileli 'u na vonedi i na nunago.  
16 Yamu wautogana 'u na silakai wata nimamu 'u na 'otoi eyaga tabwaneye 'u na sinaweni bega eyaga i na 'awa'idia, i na lala nika me Isileli eyaga kamwaneamo i na damana.  
17-18 Me Itifita a na nua'anidi bega i na 'wavinemi mulimie i na wai. Felo ma yana tolugaviavo, salioti wata osi 'adi tomotogavo yadi ilagi 'wainega yadi tomotogavo i na awa'ai'aiku. Tutuyanina Felo ma yana tolugaviavo a na vetoketoke-'iawedi nika me Itifita yaku toketokena i na 'iseni i na awavemogitana yau 'Auvea.”   


19-20 Mulieta Yaubada yana anelose, kumanina me Isileli i kumekumesedi, i vilai i nago mulidie, we'e Yaubada yana waowa debanagodiega wata mulidie i nago, me Isileli wata me Itifita kamwadie i tovotovoi. Lovana 'waineye waowanina dudubala me Itifita i veledi, we'e me Isileli i magemagesedi begaidi lovananina 'waineye 'adi gaviavo i tovibodedi.    


21 Mulieta Mosese nimana i 'otoi eyaga tabwaneye bega lovananina matatabuna 'waineye, 'Auvea kaukau toketokena i butuya inala yana 'eba lakayega i nunuga. Eyaga i yuvei i nagoga nika eyaga i yuve'idia wata fwayafwaya i lala.  
22 *Bega me Isileli eyaga kamwaneamo i damana fwayafwaya lalaneamo, we'e eyaga i ula i lakaga 'adi 'atagiega wata 'adi wamayega, 'wa da vo bani'odi vatu'ai ta da vevedadageni.  
23 Me Itifita i lausogi, Felo yana osi, yana salioti wata 'adi tosivetovetonova taiadi mulidiamo i luku eyaga kamwaneye.  
24 Sai'afoga i na 'awasa'usa'uya 'Auvea yana waowa i 'ala'alataga 'wainega i 'isaobu me Itifita yadi tovetalagavo 'waidie bega nuadi i luvegaugaudi.  
25 Yadi salioti 'agedi i 'aniwenowenodi nika i fafawa kebu 'adi fata i na lilide. Bega me Itifita i vo, 'Wa mai ta na dega me Isileli 'waidiega fai 'Auvea faifaidi i lulugavia 'waideye.”   


26 'Auvea Mosese i voneni i vo, Nimamu 'u na 'otoi eyaga tabwaneye bega eyaga i na 'anibaia, me Itifita, yadi salioti wata osi 'adi tosivetovetonova i na tavufwasedi.”  
27 Bega Mosese nimana i 'otoi eyaga tabwaneye, sai'afo inala i na vulaoga, eyaga i 'anibaia i obu 'ana 'ivie. Me Itifita nuanuadi i na dega eyaga 'wainega siwe 'Auvea eyaga 'wainega i tavunidi.  
28 Bega eyaga i 'anibaia me Itifita yadi salioti, osi 'adi tomotogavo wata tolugaviavo, kumanidiavo me Isileli i 'wavi'wavinediga, matatabudi eyaga nageneye kebu tamu aitoi i da luvegalalaiga.    


31 Tutuyanina me Isileli 'Auvea yana toketokena bwaikina 'wainega me Itifita i leodiga i 'iseni, nika ma yadi kololo taunidi i tauyedi i vetumagana 'Auvea 'waineye wata yana tofolova Mosese 'waineye.    

Mosese wata me Isileli yadi lei-subisubia 
 

1 *Mosese wata me Isileli 'Auvea yana toketokena i 'iseni bega i lei-subisubia 'Auvea 'waineye i vo,  

'A na lei 'Auvea 'waineye fai 'ana gaviavo i vetoketoke-'iawedi,  

Felo yana osi wata salioti 'adi tododogavo taiadi i tutuvemonudi eyage.   


2 *'Auvea a na subiai fai i 'ita'ita'ieku wata i kiavetoketokeku.  

Taunina yaku Yaubada bega a na subisubiai,  

Taunina tamaku yana Yaubada bega a na awa'ai'aia.   


3 'Auvea taunina Tovemata'ai'ai,  

YAHWEH* 'asa'aiana 'ana wagava.   


4 Felo yana salioti wata yana tovetalagavo matatabudi i tutuvemonudi.  

Felo yana tovetalaga vevenua'ivinidi Eyaga Yamoyamoina† nageneye i yemuwafa.   


5 Eyaganina i tavuna'a'avadi,  

'Wa da vo kileu bani'odi, malaveseye i 'anikoludimo i obu eyaga dibuneye.   

   
 

6 'Auvea, 'amu 'atagi toketokeotogina 'eba nuavogana.  

E'e 'Auvea, 'amu 'atagiega 'amu gaviavo 'u luvesavovolidi.   


7 Egavo i vedumwe'ai'aiemuga 'u leodi fai toketokeotogimu.  

'U nuasako-'afo'afo bega 'u luvela'ovidi bani'odi 'ayalele i da tunuya i da 'ala'a'avai.   


8 Yawaimu 'u tauyavuleni‡ nika eyaga i 'awa'idia,  

Eyaga i vevetobwatobwaga i ula i laka 'wa da vo vatu'ai,  

We'e malaveta dibuneye eyaga i fa'ali.   

   
 

9 'Ama gaviavo i vo, Ta na 'wavinedi bega ta na 'ive'avinidi,  

Nika yadi kukuanidi nuanuada ta na elodi ta na veusedi.  

Kefatayega ta na luvewafadi.’   


10 Siwe yamu kaukau 'u butuya  

Nika eyaga i vilai i obu i tavunidi.  

Nufula bwaikina nageneye i 'anikoludi 'wa da vo kileu vitana.   


11 'Auvea, 'aiseotogimu Yaubada,  

Kebu tamu wata yaubadavo 'waidiega 'omu bani'odiga.  

'Omu 'aisemu magemagetaotogimu.  

'Eba nua'ewa wata 'eba nuavogana 'u 'idewadiga  

Faifaidi ma yama kololo 'a ve'ililibuyemu.   


12 'Amu 'atagi toketokena 'u 'otoi fwayafwaya 'u si'idia  

Nika 'ama gaviavo i avuta i obu i tavunidi.   

   
 

13 Tomotoganima 'u tuveobumaga 'u 'e'edakumesema yamu nuakalikali 'eno'eno-vagaina 'wainega.  

Yamu toketokenayega 'u awave'ede'edema yamu 'eba mia 'ai'aiwabuna 'waineye.   


14 Tomotoga 'awalawa tulina tulina 'waidiega valamu i nogai i kololo-'afo'afo bega i veve'alatatava.  

Me Filisitia i toke i venuafouveviga,   


15 Idomu yadi toveimeavo i veve'alakolokololo,  

Moabe yadi to'edakumetavo i veve'alatatava.  

Tomotoganidi i miamiani Kenani 'waineye, kebu 'adi fata i na vetoketoke, kololo luludi i tutubaibaidi.   


16 Matatabudi i kololo-'afo'afo.  

'Auvea, yamu toketokena i 'iseni bega kebu 'adi fata tamu ava'ai i da 'idewai,  

'wa da vo kileu i da veve'wada 'ana tugusa yamu tomotogavo 'a le'wa 'waidiamo 'a nago.  

'Omu yamu tomotogavo 'u 'ita'ita'iema 'ada gaviavo 'waidiega.   


17 'Auvea, 'u vagavaima ta nunago yamu 'oya 'waineye, bei 'u na vemiabuima,  

'oyanina 'u 'idewai yamu 'eba mia.  

'Eba mianina magemagetana wata 'atumaiotogina nimamuyega i souyeni.   


18 'Auvea 'u na veveimeyema i na nagoga kebu i na 'a'avaga i na 'eno-vagata.”    

Side bani'odi Mosese wata me Isileli yadi lei 'Auvea yana toketokena faifaina.  

   
 

19 Me Isileli eyaga nageneamo i nago fwayafwaya lalaneamo, we'e tutuyanina Felo yana osi, salioti wata salioti 'adi tomotogavo taiadi i luku eyaga nageneye 'Auvea eyaga i vevilai i tavunidi.   

Miliama yadi lei-subisubia 
 

20 Eloni novuna Miliama, kumanidi tamu Yaubada yana vona 'ana tolu'ivona, aliali§ i 'ewai vevine matatabudi i 'edakumesedi ma yadi aliali i yogo-tavotavola.  
21 Miliama i yogoleilei 'waidie i vo,  

Ta na lei 'Auvea 'waineye fai 'ada gaviavo i vetoketoke-'iawedi,  

Felo yana osi wata salioti 'adi tododogavo taiadi eyage i tuvemonudi.”   

'Auvea ufa 'awamaimaina 'ana yemu i 'ive'atumaia 
 

22 Mulieta Mosese me Isileli i vagavaidi Eyaga Yamoyamoina 'wainega taiadi i luku sali'avu'avu 'ana wagava Sula 'waineye. 'Aiata 'aitonu nagedie sali'avu'avunina 'waineamo i nunago we'e ufa kebu tamu i da veluagaiga.  
23 Tutuyanina i le'wa 'awalawa Mala 'waineye ufa i veluagai, siwe kebu 'adi fata i na yemu 'wainega fai 'awamaimaina. Begaidi 'awalawanina i goleni Mala.*  
24 Nika tomotoga Mosese 'waineye i vona-vaitugana i vo, Ufa 'a da yemu.”  
25 Bega Mosese bonana bwaikinega i velu'ui 'Auvea 'waineye nika tamu welavi didina i veni, i 'ewai i taweni ufeye nika 'ana yemu i ve'atumai.  

Bei 'Auvea yana veimea me Isileli i veledi yadi mia faifaina, i sitonovidi i na vematayakeyakeni 'alo kebu.  
26 'Waidie i vo, 'Ai'edi bonaku 'wa na vivinenegeni bega 'wa na vevesauluva 'atumaina wata yaku veimea 'wa na vevematayakeyakedi, viganidi sakoidi basenadi me Itifita a velediga kebu wata a na velemi. Yau 'Auvea, 'ami To'ive'atumai.”   


27 Mala 'wainega i tauya i nago i le'wai tamu 'awalawa 'ana wagava Ilimu. Ilimu 'waineye ufa luluvuala 12 wata niula 70 i tovotovoi. Ufanina lilivaneye me Isileli i vebae'wa.    

Yaubada me Isileli 'ani'ani i veledi sali'avu'avuye 
 

1 Tutuya 'ifwaidi i 'a'avana me Isileli matatabudi Ilimu 'wainega i tauya i nagoi Sali'avu'avu Sini, Ilimu wata 'Oya Sainai kamwadie. Itifita 'wainega i nunagoi weta'i 'aitamogana nageneye nika weta'i 'ana veluga we'e 'aiata 'ana ve-15 'waineye i le'wai Sini.  
2-3 Bei sali'avu'avuye me Isileli 'aise'avadi i vebonavoluvolu Mosese wata Eloni faifaidi i vo, I lubwaineni basenadi Itifita 'waineye 'Auvea i da luvewafama. Bei 'a miamia ma 'ama 'aisaya wata ma 'ama'ama fuedi kamoma aiaidi siwe 'wa vagavaima ta mai sali'avu'avuye laseyega matatabuma 'a na wafa.”   


4 *Bega 'Auvea Mosese i voneni i vo, 'U ve'wada a na vonemu, 'ami'ami abamega sai'afoga a na vemavugi 'wei bani'odi. 'Aiata 'aitamogana 'aitamogana tomotoga i na sousouyedi yadi 'eba mia 'wainega 'ani'aninina i na kwakwakwa 'aiata 'aitamogana faifaina. 'Ani'ani 'ana kwakwa 'wainega a na sitonovidi, 'ai'edi yaku veimea i na vematayakeyakeni 'alo kebu.  
5 'Aiata 'ana ve-6 'waineye 'adi'adi i na kwakwa, tutuyanina 'ani'aninina i na 'idewa'a'avadi nika ma 'ana 'imoso'i, 'aiata 'ailuga 'ana 'etowava, kebu 'aiata 'ifwaidi bani'odiga.”   


11-12 Wata 'Auvea Mosese 'waineye i vo, Me Isileli yadi vona-vaitugana 'akonadi a nogai. 'U na vonedi 'u na vo, Lavilavie bola wakalai kebu i na si'u'umiga, 'aisaya 'wa na 'ani we'e 'awa'awaie 'ani'ani'ava 'wa na 'ani nika ma kamoaimi. Yaku 'anivelenanina 'wainega 'wa na 'asetaku, yau 'Auvea yami Yaubada.”   


13 Lavilavie mwalimwalitugana ma yavogidi i yaveobu yadi 'eba mia i umai, tomotoga i kwakwadi 'adi 'aisaya, we'e 'awa'awaie numula fwayafwaya matatabuna i 'ivebutai.  
14 Tutuyanina numula i lala, sali'avu'avuye tamu nani bikana i souyeni 'ana 'isa 'wa da vo 'ula'ula.  
15 *Me Isileli i 'iseni nuadi i vogani bega ma ediavo i velutolitoli i vo, De'e ava'ai?”   

Nika Mosese i vonedi i vo, Side 'ani'aninina 'Auvea i velemi 'wa na 'ani.  
16 Side bani'odi yana veimea i vo, Tomogo 'aitamogana 'aitamogana 'ani'ani i na kwakwa yana 'ani 'ana 'etowava 'wainega. Vadavada 'ana tomia faifaidi, niula wafofo ba'alidi 'ailuga 'ana 'etowava 'wainega.”   


17 Yaubada yana veimeanina me Isileli i vematayakeyakeni. Tomotoga 'ifwaidi 'ani'ani bwaikina i kwakwa, 'ifwaidi sai'afo.  
18 *Siwe tutuyanina i 'etowavadiga, tomotoga matatabudi 'adi fata. Tomotoganidi i toke i kwakwa kebu tamu i da luvegalaleniga, we'e egavo siaina i kwakwaga kebu i da ve'ale'usaga. 'Aitamogana 'aitamogana 'ani'ani i 'ewaga, 'asa'aiana 'adi fata.  
19 Mosese me Isileli i vonedi i vo, Kebu tamu aitoi 'ani'ani i na yatoi i na 'eno'eno 'ana tugusa 'awa'awai.  
20 Siwe tomotoga 'ifwaidi Mosese yana lu'ivona kebu i da ve'ililibuyeni bega 'ani'ani 'ifwaidi i yatodi 'adi 'ibua. Tutuyanina i 'atai 'ani'aninidi 'akonadi i bokana wata mwatamwata i tufakudadi begaidi Mosese i nuasako 'waidie.  
21 Tomotoga 'aiata 'aitamogana 'aitamogana 'awa'awaie i sousouyedi 'ani'ani i kwakwakwa taunina yana 'ani 'ana 'etowava bani'odi. We'e tutuyanina inala i luluyauyauta 'ani'aninina i 'a'anibiabiai.   


22 'Aiata 'ana ve-6 'waineye niula wafofo ba'alidi 'adi 4 i kwakwadi 'aiata 'ailuga 'ana 'etowava bani'odi. Mulieta yadi to'edakumetavo i nago Mosese 'waineye yadi 'etowava i lu'ivoneyedi.  
23 *Mosese i vonedi i vo, 'Auvea yana veimea side bani'odi. 'Awa'awai 'Aiata Veawai* 'Auvea yana 'aiata i yato'idieni 'ana subia faifaina. Begaidi 'asiau 'ami'ami 'wa na 'anikabu-vagata wata 'wa na vetago-vagata 'awa'awai faifaina.”  
24 Begaidi Mosese yana nuanua i 'idewai, 'ani'ani 'ifwaidi 'adi 'ibua i yatodi. I 'atai 'Aiata Veawai 'waineye 'ani'aninina kebu i da 'walaga wata mwatamwata kebu i da 'etokudadi.  
25 Mosese me Isileli i vonedi i vo, 'Asiau 'Aiata Veawai 'Auvea faifaina bega 'ami 'ibuanidi 'waidiega 'wa na 'ani, fai 'ani'aninidi kebu wata 'wa na veluagadi 'atamane.  
26 'Aiata 6 nagedie 'ani'ani 'wa na 'ewa'ewa we'e 'aiata 'ana ve-7 'waineye kebu 'wa na veluagadi.”   


27 'Aiata 'ana ve-7 'waineye tomotoga 'ifwaidi igodi 'ani'aninidi i da kwakwa we'e tutuyanina i souyedi i 'isa'avadi.  
28 Wata 'Auvea Mosese i voneni i vo, Awale! Tutuya manamanawena yaku nuanua wata yaku veimea 'wa vevedumwe'ai'aieni.  
29 I lubwaineni 'Aiata Veawai yau 'Auvea a velemiga 'wa na 'asetai wata 'wa na nuanuani. Begaidi 'aiata 'ana ve-6 'waineye 'ani'ani ma 'ana 'imoso'i a velevelemi, nika 'ami fata 'wa na ve'ibuami 'aiata 'ailuga faifaidi. 'Aiata 'ana ve-7 'waineye matatabumi yami vadavada 'waidie 'wa na miamia, kebu 'wa na souyemi 'ani'ani 'ewa faifaina.”  
30 Begaidi 'aiatanina 'ana ve-7 'waineye tomotoga matatabudi i veveawai.  
31 *Me Isileli 'ani'aninina 'ana wagava i goleni Mana.†   


35 *Malamala 40 nagedie me Isileli Mana 'wainega i 'ani'ani 'ana tugusa i le'wa Kenani, fwayafwaya 'atumaina 'adi fata bei i na bakubakula.    

Mosese kileu i nikei nika ufa i kausewa 
 

1 *'Auvea yana veimea 'wainega me Isileli ma 'aila'adi Sini sali'avu'avu i 'iaweni, 'awalawa 'aitamogana 'aitamogana 'waidiamo i nunago nika i le'wa Lefidimi, bei i vebae'wa siwe kebu ufanaga.  
2 Begaidi tomotoga Mosese taiadi i ve'ikwayekwayega i vo, Ufa 'u na velema 'a na yemu.”  

Nika Mosese yadi vona i tutuli i vo, 'Wa ve'wada a na vonemi. Awale 'wa vona-vaitugana 'waikuye? Wata awale 'Auvea 'wa sisitonovi, we'e mogitana i lubwainemi 'wa da vetumaganamo.”   


3 Tomotoga 'anigodi i lala nuanuadi ufa i da yemu begaidi Mosese 'waineye i vo, Awale Itifita 'wainega 'u miema? 'Ima, natumavo wata yama 'aisayavo taiadi 'anigolala 'wainega 'a na wafa.”   


4 Bega Mosese i toke i velu'ui 'Auvea 'waineye i vo, Tomotoga 'waidie ava'ai a na 'idewai? Sai'afoga kileuyega i na nikeku.”   


5 Nika 'Auvea Mosese i voneni i vo, Yamu wautogana 'u na 'ewai, bega bagase Ufa Naeli 'u nikeiga, wata me Isileli to'edakumetavo 'au'auveadi 'ifwaidi 'u na vonedi, taiadi 'wa na kumeta tomotoga debanagodiega.  
6 Tutuyanina 'wa na le'wa 'Oya Sainai* 'waineye, yau a na tovotovoi matamuye tamu kileu bwaikina tabwaneye. We'e 'omu kileunina 'u na nikei nika ufa i na kausewa, 'wainega tomotoga matatabumi 'wa na yemu.”  

Bega Mosese me Isileli yadi to'edakumetavo 'au'auveadi matadie kileunina i nikei nika ufa i kausewa.  
7 Mosese 'awalawanina i goleni Masa wata Meliba† fai 'awalawanina 'waineye me Isileli Mosese taiadi i ve'ikwayekwayega, nika bei 'Auvea i sitonovi bega i vo, 'Auvea 'awasasadeye i miamia 'alo kebu?”   

Me Isileli me Amalekaiti i leo'a'avadi 
 

8 Me Isileli i miamia 'awalawa Lefidimi 'waineye nika me Amalekaiti i le'wai vetalaga faifaina.  
9 Bega Mosese Iosua i voneni i vo, Iaveta tovetalaga 'ifwaidi 'u na venua'ivinedi 'wa na nago me Amalekaiti taiadi 'wa na vetalaga. 'Awa'awai Yaubada wautogananina i velekuga a na 'ewai a na laka 'oya siaina deba'aineye a na silakai a na tovotovoi.”  
10 Iosua Mosese yana nuanua i 'idewadi bega me Amalekaiti taiadi i vetalaga we'e Mosese, Eloni wata Ewa i laka 'oya siaina deba'aineye.  
11 Tutuyanina Mosese nimana i sisilakaiga, me Isileli i vevetoketoke. We'e 'ai'edi Mosese nimana i na siobuyedi me Amalekaiti ma'itufa i vevetoketoke.  
12 Tutuyanina Mosese i 'abiawa Eloni wata Ewa kileu i mieni i yatoi Mosese tabwaneye i miabui. 'Adi 'ailuga Mosese nimana i silakaidi, tamu 'ana 'atagiega, tamu 'ana wamayega. Nimana i silakaiga 'ana tugusa inala i niva.  
13 Iosua yana tolugaviavo taiadi me Amalekaiti i vetoketoke-'iawedi, kefatayega i leo'a'avadi.    

 18

Ietolo Mosese i fogei 
 

1 Mosese lawana Ietolo, kumanina me Midiani yadi tovelomu, vala i nogai ava'ai Yaubada i 'idewai Mosese wata yana tomotogavo me Isileli 'waidie wata 'Auvea me Isileli i yavudi bega i souyedi Itifitayega.  
5 Me Isileli i vebae'wa sali'avu'avuye, Yaubada yana 'Oya 'waineye, mulieta Ietolo, kumanina Mosese lawana i mai, Mosese yana vavine wata natunavo 'adi 'ailuga taiadi.  
6 Bola 'edeye Ietolo vala i vetunei i vo, Yau lawamu 'a viwai yamu vavine wata natumwavo 'adi 'ailuga taiadi.”  
7 Bega Mosese i nago lawana i yogo'ede'edeni, ma yana ve'ililibu i 'odu 'waineye wata i 'avalamaigi. Bega 'adi 'ailuga i veifufu yadi veluaga wata yadi mia faifaidi mulieta i luku yana vadevadeye.  
8 Mosese nani matatabuna i veifufuyedi lawana 'waineye ava'ai 'Auvea i 'idewai Felo wata me Itifita 'waidie, me Isileli 'adi 'etoyavu faifaina. Wata Mosese i lu'ivona vitanidi i veluagadi yadi mainina 'waineye nika bei 'Auvea i 'ita'ita'iedi.  
9 Naninidi faifaidi Ietolo i sosoana-'afo'afo, fai 'Auvea me Isileli i 'ita'ita'iedi me Itifita yadi toketokena 'wainega.   


10 Ietolo i vo, 'Auvea ta na subiai, fai kumanina i 'ita'ita'iemu Felo wata me Itifita 'waidiega, mogitana me Isileli i 'ita'ita'iemi me Itifita yadi veimea toketokena 'wainega.  
11 E'a, be'ama a 'asetai 'Auvea yana toketokena bwaikaotogina kebu 'ifwaidi yaubadavo bani'odi, fai me Itifita ma yadi nualaka me Isileli i lumagi'aiedi we'e 'Auvea i 'ita'ita'iedi.”   

Ietolo Mosese i awave'ede'edeni 
 

13 I 'atai, Mosese i miabui 'eba veimea 'ana didiga 'waineye bega tomotoga yadi ve'ikwayekwayega ediavo taiadi i na vinenegedi. Tomotoganidi Mosese i tovififineni i lulukamata 'awa'awaiega 'ana tugusa i lavia.  
14 Tutuyanina lawana i 'iseni ava'ai Mosese i 'i'idewai tomotoga 'waidie bega i vo, Ava'ai 'u vivai. 'Omu 'aisemu folova bwaikina 'u 'i'idewai we'e tomotoga fuedi i tovififinemu i lulukamata 'awa'awaiega i nagoga 'ana tugusa i lavia nuanuadi 'u na vinenegedi.”   


15 Mosese i tutula i vo, Tomotoganidi i mimaia 'waikuye nuanuadi Yaubada yana nuanua i na 'asetai yadi mia 'ana 'atumaina faifaina.  
16 'Ai'edi tamu tomogo ma iana i na ve'ikwayekwayega i na mai 'waikuye, bega yau a na kiavetonovidi aitoi i veyogodewai. Wata 'ana fata Yaubada yana awave'eda'eda wata yana veimea a na vonedi.”   


17 Mosese lawana i voneni i vo, De'e 'eda'edanina kebu 'atumaina.  
18 Folova de'e vitana fai 'omu 'aisemu 'u 'i'idewai, i na nunago 'omu wata tomotoga 'wa na 'abiawa.  
19 Tutuya de'e 'u na vainenega we'e yau a na awave'ede'edemu nika 'ana fata Yaubada i na 'ivaisemu. 'Omu 'u na veifufu Yaubada 'waineye tomotoga 'adi wagavayega, yadi nuanua 'adi kiavetonova faifaidi.  
20 Wata i lubwainemu, Yaubada yana awave'eda'eda wata yana veimea 'u na veve tomotoga 'waidie, we'e mia 'atumaina 'ana sauluva 'u na awave'ede'ededi.  
21 We'e 'ifwaidi tomotoga ma 'adi vetumagana wata ma yadi 'aseta 'u na venua'ivinedi, tomotoga matatabudi 'waidiega bega i na veto'edakumeta. Tomotoganidi Yaubada 'ana ve'ililibu bwaikina 'waidie, nika kebu 'ana fata tomotoga nuadi i na 'anidi kukua 'alo mani 'waidiega bega vekaliega i na veveimea. 'Ifwaidi tomotoga 'adi 'aila'a 1,000 i na kumekumesedi, 'ifwaidi 'adi 'aila'a 100, 'ifwaidi 50 wata 'ifwaidi 'adi 'aila'a 10.  
22 Tomotoganidi i na vetovevonayavuga, tutuya matatabuna ediavo i na vivinenegedi bega i na vevenua'ivina aitoi i vona mogitana aitoi i vekali. Naninidi safailidi i na sivetonovidi, we'e naninidi vitadi i na lu'ivoneyedi 'waimuye bega 'omu 'u na kiavetonovidi. De'e 'wainega yamu folova 'ana vita i na 'ivesafaili wata 'wainega 'wa na ve'ivaivaita.  
23 'Ai'edi yaku awave'eda'edanidi 'u na vevefolovedi wata 'ai'edi Yaubada i na veveimeyemu, nika kebu 'u na 'abiawa wata tomotoga ma yadi nuaniwalova i na vilaviladi yadi vanuge.”   


24 Mosese lawana i vinenegeni i 'a'avana yana awave'eda'edanidi matatabuna i vefolovedi.  
25 Tomotoganidi ma yadi 'aseta me Isileli matatabuna 'waidiega i venua'ivinedi i na veto'isave'avina tomotoga faifaidi. 'Ifwaidi 'adi 'aila'a 1,000, 'ifwaidi 'adi 'aila'a 100, 'ifwaidi 50 wata 'ifwaidi 'adi 'aila'a 10 i kumekumesedi.  
26 Tutuya fuedi to'isave'avinanidi tomotoga yadi ve'ikwayekwayega i na kikiavetonovidi. Naninidi vitadi i na lulu'ivoneyedi Mosese 'waineye bega i na vinenegedi, we'e naninidi safailidi to'isave'avinanidi i na kikiavetonovidi.   


27 Mulieta Mosese lawana i 'alanuaia i 'a'avana, nika Ietolo i tauya i nago yana 'awalaweye.    

'Auvea taunina i sivemageseni 'Oya Sainai 'waineye 
 

2 Me Isileli Lefidimi i 'iaweni i nunagoi i le'wai Sainai sali'avu'avuye, 'Oya Sainai lamuneye bei me Isileli i vebae'wa.  
3-4 Tutuya 'ifwaidi i 'a'avana, Mosese i laka 'oyeye Yaubada 'waineye, nika 'Auvea i vegole 'oyayega i vo, Side bani'odiga Iakobo 'ana wauma, kumanidiavo me Isileli 'u na vonedi 'u na vo, 'Akonadi taunimi matamiega 'wa 'iseni ava'ai a 'idewai me Itifita 'waidie. Yau bwaibwai bani'odi, fafediega natudiavo i 'ifo'ifodi, 'omi wata a vagavaimi 'wa maia 'waikuye a 'i'isave'avinimi.  
5 **Begaidi 'ai'edi yaku nuanua mogitana 'wa na vematayakeyakedi wata yaku veakutagona 'wa na ve'ililibuyeni, 'omi 'asa'aiana yaku tomotoga mogitana. Fwayafwaya matatabuna yau yaku 'eba veimea, we'e tomia fwayafwaya matatabuna 'waidiega 'omi 'asa'aiana yaku kukuafou.  
6 *'Omi 'aila'animi yayato'idimi 'wa na vevetovelomu faifaiku.’ De'e vonanidi 'u na veifufuyedi me Isileli 'waidie.”  
7 'Auvea i veifufu'a'ava, Mosese i vilai i obuma 'oyayega bega me Isileli yadi to'edakumetavo i goledi i maia 'waineye, veimeanidi 'Auvea i veleniga matatabuna i lu'ivoneyedi 'waidie.  
8 Bega tomotoga matatabudi bonadi 'aitamogana 'wainega i tutula i vo, E'e, nani matatabudi 'Auvea i voneyeniga 'a na 'idewai.” Nika Mosese tomotoga yadi tutula i nogai bega i vilai 'Auvea 'waineye yadi nuanua i lu'ivoneyeni.   


9 'Auvea Mosese i voneni i vo, Yau a na mai waowa badubaduna 'wainega, 'ada 'ailuga ta na veveifufu bega tomotoga i na nogai nika tutuya matatabuna i na awavemogitana 'waimuye.” 'Auvea i vona'a'avana, Mosese tomotoga yadi tutula i lu'ivoneyeni 'waineye.   


10 Wata 'Auvea Mosese i voneni i vo, 'U na obu tomotoga 'waidie, 'asiau wata 'awa'awai 'u na 'i'ivaisedi i na 'i'idewadewa bega taunidi i na tauyedi 'waikuye, wata 'adi talauma i na lekoadi.  
11 Taunidi i na 'ivevunavunagidi fai 'aiata 'ana vetonu 'waineye yau 'Auvea a na obuma 'Oya Sainai 'waineye bega tomotoga matatabudi i na 'iseku.  
12 *Tugusa 'u na yatodi 'oya i na luvivileni bega kebu i na 'idiliga wata 'u na velu'ase'asedi 'u na vo, Taunimi 'wa na 'isave'avinimi bega kebu 'wa na laka 'oya 'waineye wata kebu lilivaneye 'wa na nagoi. 'Ai'edi aitoi ikata 'ana tugusa i na damaniga 'wa na nikei i na wafa.  
13 Tomogonina kebu 'wa na kiave'avini bega i na vilai, we'e 'wa na lukileuya 'alo 'ibadiega 'wa na loveni. 'Ai'edi tomotoga 'alo 'aisaya i na damanaga, kebu 'wa na ve'ise'iseniga, we'e mogitana i na wafa. We'e tutuyanina evulega butu'aina manamanawena i na yuveunaunaiga nika bei tomotoga matatabumi 'wa na nagoi 'wa na laka 'oyeye.”   


14 Mosese i obuma 'oyayega, tomotoga i 'ivaisedi i 'idewadewa bega taunidi i tauyedi 'Auvea 'waineye, wata i vonedi 'adi talauma i na lekoadi.  
15 Nika i vonedi i vo, Taunimi 'wa na 'idewadewami 'aiata 'ana vetonu faifaina, 'aiata 'aitonu nagedie kebu yami vevinevo taiadi 'wa na veluaga.”   


16 **'Aiata 'ana vetonu 'waineye 'awa'awaiogose, waowa bwaikina wata dududubalina 'oya i umai nika tumuyoana i namanamali wata i dududuya, evulega butu'aina i vevebwaika wata manamanawena i yuveunaunai. Tomotoga matatabudi bei i miamiani i kololo-'afo'afo i veve'alatatava.   


17 Tutuya 'ifwaidi i 'a'avana Mosese tomotoga i kumesedi bega i souyedi yadi bae'wa 'wainega Yaubada taiadi i na veluaga, tomotoga matatabudi i veve'alatovoi 'oya lamuneye.  
18 'Oya Sainai matatabuna lufwa bwaikina i umai fai 'Auvea 'akonadi 'ai 'ala'alata 'wainega i obuma. Lufwa bwaikaotogina i lakalaka abama 'waineye 'wa da vo libi ta da tunuya wata 'oya i toke i yueyue.  
19 We'e evulega butu'aina i toke i vevebwaika, Mosese i veifufu nika Yaubada bonana i tutuli tumuyoana 'wainega.  
20 'Auvea i obuma 'Oya Sainai tabwaotogineye bega Mosese i goleni i na laka 'oya deba'aineye, nika Mosese i tauya i laka.    

Yaubada yana Veimea 10 
 

1 Tutuyanina Mosese i laka 'oyeye Yaubada yana awave'eda'eda i lu'ivoneyedi i vo,   


2 Yau 'Auvea yami Yaubada, kumaniku a vagavaimi 'wa souyemi Itifitayega, basenadi bei 'wa vetofolova-maimaiga.   


3 Kebu mali yaubadavo 'waidie 'wa na 'odu'odu, yau 'aiseku yami Yaubada.   


4 *Kebu kumaea 'wa na 'idewadi bega 'waidie 'wa na 'odu'odu, kumaeanidi 'adi 'isa'isa bani'odi tamu nani abame, fwayefwayeye 'alo ufa nageneye, ufanina fwayafwaya dibuneye.  
5 *Kebu 'waidie 'wa na 'odu'odu wata 'wa na subisubiadi, yau 'aiseotogiku yami 'Auvea wata yami Yaubada, begaidi sauluvanina yau a vedumwe'ai'aieni. Egavo i na bailekuga a na vevematavulogidi nika i na damana natudiavo, tubudiavo wata aisediavo 'waidie.  
6 We'e egavo 'wa na nuakalikaliekuga wata yaku veimea 'wa na vematayakeyakedi, yau yaku nuakalikali 'eno'eno-vagaina a na sisivemageseni 'waimie i na nagoga lakata 1,000* i mimaiga 'waidie.   


7 *Kebu 'aku wagava 'wa na inana-'avo'avovoiga. Yau 'Auvea yami Yaubada, begaidi egavo 'aku wagava i na inana-'avo'avovoiga a na vematavulogidi.   


8 *'Aiata Veawai† 'wa na nuave'avini wata 'wa na ve'ililibuyeni fai 'aiatanina tabutabuna.  
9 *'Aiata 6 nagedie 'wa na folofolova  
10 we'e 'aiata 'ana ve-7 'waineye 'wa na veawai fai yau 'Auvea yami Yaubada yaku 'aiata vevenua'ivinina. 'Aiatanina 'waineye kebu tamu aitoi yami 'aila'a 'wainega i na folova. De'e veimeanina natumiavo i na ve'ililibuyeni, iavetadi wata vevinedi, yami tofolovavo iavetadi wata vevinedi, yami 'aisayavo wata mali tomotoga taiadi 'wa miamianiga.  
11 *'Aiatanina 'wa na ve'ililibuyeniga fai 'aiata 6 nagedie, yau 'Auvea, abama, fwayafwaya wata eyaga a 'idewadi naninidi nagedie taiadi, we'e 'aiata 'ana ve-7 'waineye a veawai. Side faifainanina yau 'Auvea 'aiatanina a awave'atumaieni wata a yato'idieni faifaiku.   


12 *Tamamiavo wata inamiavo 'wa na ve'ililibuyedi nika 'ana fata yami mia i na vemanawe fwayafwayanina yau 'Auvea yami Yaubada a velevelemi.   


13 *Kebu 'wa na luvewafaga.   


14 *Kebu emiavo yadi vevinevo 'wa na luobuyediga.   


15 *Kebu 'wa na vainagoga.   


16 *Kebu 'wa na lu'ivona-vekavekali emiavo faifaidi.   


17 *Kebu 'wa na nuagiva emiavo yadi vanuga faifaidi. Wata kebu 'wa na nuagiva emiavo yadi vevinevo faifaidi, yadi tofolovavo iavetadi 'alo vevinedi faifaidi, yadi 'aisayavo wata emiavo yadi kukua.”   


18 *Tutuyanina tomotoga tumuyoana wata evulega butu'aina bwaikina i noganogaidi, nika i 'isanago namala bwaikina waowa 'wainega i namanamali wata lufwa bwaikina i lakalaka 'oyayega. Tomotoganidi 'ani'ieyega i veve'alatovoi ma yadi kololo i veve'alatatava.  
19 Bega tomotoga Mosese i voneni i vo, 'Omu 'u na veifufu 'waimeye nika 'ama fata 'a na nogai, we'e Yaubada 'u na talabodeni kebu i na veifufu tonovina 'waimeye i na nunago 'a na wafa.”  
20 Mosese bonadi i tutuli i vo, Kebu 'wa na kolologa, Yaubada i obuma i na sitonovimi bega 'ana kololo wata 'ana ve'ililibu i na 'eno-vagata 'waimie nika kebu 'wa na yogosako.”  
21 Tomotoga 'ani'ie i tovotovoi we'e Mosese 'aisena i nago waowa dudubalina lilivaneye, waowanina nageneye Yaubada i miamia.    

Veimea vesauluva-sako faifaidi 
 

12 *Wata Yaubada 'ifwaidi yana awave'eda'eda tomotoga i veledi i vo, 'Ai'edi aitoi tamu tomogo i na nikei i na wafa, to'ainikenina 'wa na luvewafai.  
13 *We'e kebu mogitana i da vo, A na luvewafai,” siwe ilaginina faifaina yau Yaubada a tauyeni, 'ana fata i na dega 'atamananidi a na venua'ivinediga 'waidie, bei i na nago 'ita'ita'i i na veluagai.  
14 'Ai'edi tamu tomogo ma yana nuasako bega yana nuanua i na 'idewai i na nago iana i na luvewafai, kumanina wata i na wafa. Avinodi i na dega i na nago yaku 'eba velomu 'waineye i na 'abi 'ita'ita'i faifaina, siwe 'asa'aiana 'wa na luvewafai.   


15 'Ai'edi aitoi tamana 'alo inana i na nikedi, tomogonina 'wa na luvewafai.   


16 *'Ai'edi aitoi tamu tomogo i na kiave'avini i na naweni bega i na vekimwaneyeni 'alo i na 'ewai yana tofolova-maimaiga, kumanina 'wa na luvewafai.   


17 *Aitoi tamana 'alo inana i na awavesakoyedi bega vita i na veluagai, i lubwaineni 'wa na luvewafai.    

Tomotoga yada mia 'ana 'atumaina 'adi veimea 
 

16 *'Ai'edi tamu tomogo vavine ne'e'elina kebu i da ve'avulaga wata kebu 'ana veakutagonaga siwe taiadi i na 'enoga, tomogonina vavine kukuana i na tutuli wata i na nagia yana vavine.  
17 We'e 'ai'edi vavine tamana tomogonina i na bailaotogeni, siwe 'asa'aiana vavine ne'e'elina 'ana tutula bani'odi i na tutulimo.  
18 *Kebu tove'ulua 'wa na tauyedi i na miamia, 'wa na luvewafadi.   


19 *'Ai'edi tamu tomogo 'aisaya taiadi i na 'enoga, 'wa na luvewafai.   


20 *'Ai'edi aitoi yau 'Auvea i na baileku bega i na velomu tamu yaubada 'waineye, 'wa na luvela'ovi.*   


21 *Mali tomotoga taiadi 'wa miamiaga, kebu 'wa na vesauluva-sakoyedi fai 'omi wata basenadi 'wa vewakawaka Itifita bei.   


22 Kebu 'wabu'wabula wata kwakwama fovafovadi 'wa na vesauluva-sakoyedi.  
23 'Ai'edi bani'odi 'wa na vesauluvediga i na taidaida 'waikuye, yau bonadi a na nogai,  
24 bega a na nuasako-'afo'afo, gavia 'wainega a na nikemi 'wa na wafa. Yami vevinevo i na 'wabula we'e natumiavo i na vefovafova.   


25 *'Ai'edi tamu yaku tomotoga wekowekomana mani 'wa na veleni bega 'awaie i na tutuli, kebu mani to'anivelena 'wa na saladi bega kebu 'wa na lukakadeni maninina ma 'ana 'imoso'i i na velemi.  
26 *'Ai'edi iamu mani 'u na veleni bega 'ana talauma i na velemu, yana vona'awaufaufa 'ana tugusa 'awaie maninina i na vevilai, bola inala kebu i na simwanuyaga 'u na vevilai 'waineye,  
27 fai talaumanina 'asa'aiana 'aitamogana yana velu'uva. Wata ava'ai 'wainega i na velu'uva? 'Ai'edi i na vekaukauga, i na taidaida 'waikuye 'aivaita faifaina bonana a na nogai fai yau to'isanuakalikali.    

Ve'ililibu wata sauluva tonovidi 'adi veimea 
 

1 *Kebu 'wa na vebonaivoga wata tosakona kebu 'wa na 'ivaiseni vonayavuga 'waineye yami veifufu-vekavekali 'wainega.  
2 'Ai'edi tomotoga fuedi i vevesauluva sakoina, kebu 'wa na vetutuyamedi, wata vonayavuga 'waineye, 'ai'edi tomotoga fuedi i na lu'ivona-vekavekali kebu bonadi 'wa na nogai i na nunago ma fuemie veimea tonovina 'wa na geuya.    

Yaubada yana Veakutagona 'ana awavemogitana 
 

3 Tutuyanina Mosese 'oyayega i obuma 'Auvea yana veimea wata yana awave'eda'eda i lu'ivoneyedi tomotoga 'waidie, nika matatabudi bonadi 'aitamogana 'wainega i tutula i vo, Naninidi matatabuna 'Auvea i voneyediga 'a na 'idewadi.”  
4 Mosese 'Auvea bonana matatabuna i kilumidi. I 'atai, 'awa'awaiogose Mosese 'eba velomu i didigi 'oya lamuneye. Wata kileu bwaikidi 12 i vetovoidi, me Isileli wauma 12 'adi 'eba nuave'avina.   


5 I 'a'avana, me Isileli tubuvauvau 'ifwaidi i vetunedi 'eba velomu 'waineye, bei 'aisaya i velomuyedi i kabunidi, wata bulumakau veiana faifaina i 'anivelena-maimaiga 'Auvea 'waineye.  
6 Mosese 'aisayanidi dayagidi i 'ewai 'aivoeye i iwagi, 'ifwaidi 'wainega 'eba velomu i luitaitali.  
7 I 'a'avana, Veakutagona 'ana Buki kilukilumina i 'ewai i lu'iawawai tomotoga 'waidie, nika matatabudi i tutula i vo, 'Auvea yana vona, matatabuna 'a na 'idewai wata 'a na vematayakeyakeni.”   


8 *Mosese dayaga luvegalalana 'wainega tomotoga i luitaitalidi i vonedi i vo, De'e dayaganina yami 'eba 'isa 'Auvea yana veakutagona i 'idewai 'waimie, bani'odi i voneyediga de'e bukinina nageneye.   

Mosese 'Oya Sainai deba'aineye 
 

12 'Ifwaidi tutuya i 'a'ava, 'Auvea Mosese i voneni i vo, 'U na lakama 'oyeye, bei 'u na miamia mulieta kileu beabeadi 'adi 'ailuga a na velemu. Kileunidi 'waidie veimea wata awave'eda'eda a kilumidiga 'u na 'ewadi 'wainega tomotoga 'u na vevedi.”  
13-14 Mosese to'edakumetavo 'au'auveadi i vonedi i vo, Bei 'wa na miamiani wata 'wa na lulukamata 'ana tugusa 'a na vilama 'waimie. Eloni wata Ewa taiadi 'wa na miamia, 'ai'edi aitoi iana taiadi i na ve'ivonavona, i na naweni 'waidie kiavetonova faifaina.” Mulieta Mosese wata 'ana to'aivaita Iosua i 'idewadewa i 'a'ava Mosese i laka Yaubada yana 'Oya 'waineye.   


15 Tutuyanina Mosese i lakalaka 'oya matatabuna waowa i umai.  
16 'Auvea yana mageta mataududulina i obuma 'Oya Sainai 'waineye, 'aiata 6 nagedie magetanina i 'eno'eno. 'Aiata 'ana ve-7 'waineye 'Auvea Mosese i goleni waowa 'wainega.  
17 'Auvea yana mageta mataududulina me Isileli i 'ise'iseni, 'wa da vo 'ai bwaikina i da 'ala'alata 'oya tabwaneye.  
18 *Mosese i vagalaka 'oyeye nika i luku waowa nageneye, bei i miamia 'aiata 40 wata lovana 40.    

Yaubada Mosese i voneni i na veifufu tomotoga 'waidie bega yadi 'ai'aiwabu tulina tulina 'waidiega i na 'anivelena-maimaiga yana Vadavada Tabutabuna faifaina.  


8 Wata 'Auvea i veifufu Mosese 'waineye i vo, Me Isileli 'u na vonedi Vadavada Tabutabuna faifaiku i na yogoni nika yau tomotoga 'awasasamie taiadi ta na miamia.  
9 Vadavadanina 'u na 'idewadewai wata 'ifwaidi 'ana kukua taiadi, yaku nuanua 'ana laubwaina 'waineamo a na awave'ede'edemu 'u na 'idewadi.   

Veakutagona 'ana Didiwaka  
 

10 Wata 'Auvea i veifufu Mosese 'waineye i vo, Tomotoga 'u na vonedi bega tamu didiwaka i na 'idewadewai welavi akasia 'wainega. 'Ana vemanawe bani'odi 110 senitimita, 'ana vebababa 66 senitimita wata 'ana velaka 66 senitimita.*  
11 Golida 'ana loi 'wainega nagena wata lilivana 'u na fitai 'ayana taiadi. 'Ana vaigavu 'u na 'idewai didiwaka i na luvivili.  
12 'Aifafula 'eba 'etouyagi 'adi 4 'u na 'idewadewadi golida 'wainega, bega 'u na kiafwasedi didiwaka 'agena 'waidie 'eba eva faifaina. 'Ailuga 'ailuga 'u na kiafwasedi vi'ai 'adi 'ailuga 'waidie.  
13 Didiwaka 'ana 'aifafula 'u na 'idewadi welavi akasia 'wainega, i na 'a'avana golida 'wainega 'u na baniumadi.  
14 We'e 'aifafulanidi 'u na 'etouyedi ovudiamo bega 'waidiega i na eva.  
15 'Eba eva 'u na 'etouyediga kebu 'u na 'ewayavuledi, bei i na 'eno-vagata.  
16 Tutuyanina didiwaka 'u na ve'a'avai, yaku veakutagona kilukilumina a na velemuga 'u na dodogidi didiwaka nageneye.   


17 *Veakutagona 'ana Didiwaka 'ana kudu golida 'wainega 'u na 'idewai, bei tomotoga yadi sakona a na 'u'u'umidi. Kudunina 'ana vemanawe 110 senitimita we'e 'ana vebababa 66 senitimita.  
18 Kudunina tabwaneye anelose Selebimu† 'adi 'ailuga 'u na tutudi bega i na laka, tamu fogena 'amu 'atagiega we'e tamu 'amu wamayega.  
19 Golida mwadodouna 'aitamogana 'wainega didiwakanina 'ana kudu wata Selebimu 'adi 'ailuga 'u na 'idewadewadi, vi'ai 'adi 'ailuga 'waidie i na tovotovoi.  
20 We'e Selebimunidi fafediega 'ana kudu i na ve'iwa'uyeni, 'adi 'ailuga i na veve'ai'isa bega i na 'isaobu kudu 'waineye.  
21 I na 'a'avana, yaku veakutagona kilukilumina a na velemuga 'u na dodogidi didiwaka nageneye mulieta 'u na kuduya.  
22 Veakutagona 'ana Didiwaka 'ana kudu 'waineye, wata Selebimu 'adi 'ailuga 'awasasadie, a na viwai bega ta na veveifufu yaku veimea me Isileli a na velediga faifaidi.”    

Yaubada Mosese i voneni bega tamu talalia i na 'idewadewai golida 'wainega. Mulieta tamu 'eba velomu vane 'anikabu faifaina wata mageta 'adi 'eba yato 7 we'e lamuna 'aitamogana i na 'idewadi. Wata i voneni Vadavada Tabutabuna i na 'idewai, tutudaba 'adi 'ailuga nagedie we'e saiboda kaleko badubaduna 'wainega i na 'idia. Kali i na luvivili Vadavada wata naninidi 'ifwaidi taiadi nagedie i na kaliedi. Wata Yaubada Mosese i voneni 'eba velomu i na 'idewai tamu kainumu 'ana wagava balonisi 'wainega bei 'aisaya i na kabukabunidi, wata 'aivoe bwaikina i na 'idewadewai 'eba 'ilekoa.  

Tovelomu 'adi vaigavu 
 

1 'Auvea wata Mosese i voneni i vo, Tatamu Eloni 'u na voneni i na mai ma natunavo Nadaba, Abiu, Eleasa wata Itama bega 'u na yato'idiedi me Isileli matatabuna 'waidiega i na vetovelomu faifaiku.  
2 Talauma tabutabuna 'u na agilidi tatamu faifaina bega 'ana 'isa 'atumaiotogina wata ma 'ana ve'ililibu.  
3 Tofolovavo ma yadi nuamageta 'u na vonedi i na maia, kumanidiavo 'aseta bwaikina a veledi agila faifaina 'adi fata Eloni 'ana vaigavunidi i na 'idewadewadi, 'waidiega i na yato'idieni yaku tovelomu.”     

Vadavada Tabutabuna 'ana to'aiyogona 
 

1 'Auvea Mosese i voneni i vo,  
2 'U na vivinenega a na veveifufu 'waimuye. Bisalele 'akonadi a venua'ivineni, Uli natuna we'e Ewa tubuna, Iuda 'ana wauma 'wainega.  
3 Yau Yaubada 'anu'anunuku Bisalele i agei, 'aseta wata nuamageta a veleni bega yana folova tulina tulina tonovidi wata 'adi 'isa 'atumaidi.  
4 'Ana fata nani tulina tulina 'adi 'isa 'eba nua'ewa i na kilumidi, bega golida, siliba wata kainumu balonisi 'waidiega i na 'idewadi.  
5 Wata 'ana fata kileu 'aninamanamalidi 'eba 'aibobo 'wainega i na bobodi i na yadalidi 'wainega i na 'ivivigavudi. We'e welavi i na dabidi wata i na kilumidi. Naninidi matatabuna 'waidiega ma yana 'aseta wata ma yana nuamageta.  
6 Wata tamu tomogo a venua'ivineni 'ana wagava O'oliabi, Aisamaki natuna, Dani 'ana wauma 'wainega, kumanina 'ana to'aivaita taiadi i na folofolova. Wata 'ifwaidi tomotoga 'adi veuveuta a veledi bega naninidi matatabuna a voneyediga 'waimuye i na 'idewadewadi.  
7 Side naninidi:  

Vadavada Tabutabuna;  

Veakutagona 'ana Didiwaka;  

Didiwakanina 'ana kudu bei tomotoga yadi sakona a na 'u'u'umidi;  

Vadavada Tabutabuna nagena 'ana kukua;   


8 talalia wata naninidi i na vefolovedi velomu faifaina;  

mageta 'ana 'eba yato, golida 'ana loi wata 'ana 'eba vefolova 'ifwaidi taiadi;  

'eba velomu vane 'anikabu faifaina;   


9 'eba velomu bei 'aisaya i na 'a'anikabu wata 'ana kukua taiadi;  

'aivoe 'eba 'ilekoa wata 'ana 'ailakana;   


10 talauma agiagilidi 'adi 'isa 'atumaiotogidi, Eloni 'ana talauma tabutabuna bega i na vevetovelomu, wata natunavo 'adi talauma yadi 'eba vaigavu velomu faifaina;   


11 bunama 'eba iwaga;  

vane magaina 'atumaina Tutudaba Tabutabuna faifaina.  

Naninidi matatabuna 'akonadi a voneyediga 'waimuye i na 'idewadewadi.”    

Kumaea bulumakau 'ana 'isa'isa bani'odi golidayega i 'idewai 
 

1 *Me Isileli Mosese i lulukamaseni 'oyayega i na obuma siwe i lukamata-wayogeni, bega i maia Eloni 'waineye i voneni i vo, 'U tovoi, yama yaubadavo 'u na 'idewadi, kumanidiavo i na 'edakumesema. Kebu ta da 'asetai ava'ai i souyeni Mosese 'waineye, kumanina Itifitayega i mieda.”   


2 Nika Eloni bonadi i tutuli i vo, Yami vevinevo, natumiavo iavetadi wata vevinedi 'adi vaigavu 'oma'oma 'wa na kiata'idi 'wa na miedi 'waikuye.”  
3 Bega tomotoga matatabudi 'adi 'oma'oma i kiata'idi Eloni i veleni.  
4 *I 'ewadi i 'a'avana, golidanina i kabuni i dewaga mulieta i dabia bega kumaea bulumakau natudi iavetana 'ana 'isa'isa bani'odi i 'idewai. Tomotoga i 'iseni i vo, E'a me Isileli, side yada yaubada, kumanina i kumeseda bega ta souyeda Itifitayega.”   


5 Eloni tomotoga yadi sosoana i 'iseni bega 'eba velomu i didigi kumaeanina manawaneye wata bonana bwaikinega i veifufu i vo, 'Awa'awai 'Auvea 'waineye ta na lusakali.”  
6 *I 'atai awa'awaiogose tomotoga i tovoi bega 'aisaya i kabunidi 'eba velomu 'waineye wata 'aisaya veiana faifaina i 'anivelena-maimaiga. Matatabudi sakali i 'idewai, i 'ani'ani wata i veve'alayemu. Yadi yemunina 'wainega nuadi i lugaugaudi nika i lu'avo'avovo.   


7 'Auvea Mosese i voneni i vo, 'U na obu-matayo'o yamu tomotogavo 'u vagavaidiga Itifitayega 'akonadi i sakona wata i vedumwe'ai'aieku.  
8 Sauluva 'atumaina wata magemagetana 'ana 'eda a vonediga, 'akonadi i baileni bega golida i kabuni kumaea i 'idewai bulumakau 'ana 'isa'isa bani'odi, ma yadi subia i 'odu'odu wata 'aisaya i velomuyedi i kabunidi 'waineye. Bega ma ediavo i veveifufu i vo, De'e yada yaubada Itifitayega i vagavaida ta souyeda.’   


9 'Akonadi a 'isedi, mogitana nuafoudi fa'alidi.  
10 Mosese, 'asiauotoga 'u na tauya 'u na obu, yau 'aise'avaku a na miamia bega yaku nuasako i na vebwaika-'afo'afo de'e tomotoganidi a na luvela'ovidi, we'e ma'itufa 'omu tubumwavo 'adi 'aila'a a na 'ivebwaikaotogi.”   


11 *Siwe Mosese ma yana nuaobu 'Auvea yana Yaubada 'waineye i vo, 'Auvea, kebu ma yamu kamogala 'u na nuasako yamu tomotogavo 'waidie, kumanidiavo yamu toketokena 'wainega 'u vagavaidi Itifitayega.  
12 I na nunago me Itifita i na vo, Awale yadi Yaubada i 'ita'ita'iedi siwe i vekaliedi, nuanuana i na luvewafadi 'oya 'waidie bega i na leo'a'avadi nika kebu tamu aitoi i na miamia?’ 'Asa'aiana, kebu 'u na toke 'u na nuasakoga. Kebu vita bwaikina yamu tomotogavo 'u na veledi.  
13 *We'e 'u da nuanidi yamu tofolovavo Ebelamo, Aisake wata Iakobo, kumanidiavo 'u vona'awaufaufa 'waidie taunimu 'amu wagavayega 'u vo, Yau 'amu wauma wata 'amu 'aila'a a na 'ivebwaikaotogi bani'odi 'ubwana abame. Fwayafwayanina matatabuna a vona'awaufeufeni, tubumwavo a na veledi i na 'eno-vagata 'waidie.”  
14 Nika 'Auvea yana nuanua i sivilai bega nani vitana i voneyeniga yana tomotogavo 'waidie, kebu i da 'idewai.   


15 Mosese i vilai i obuma 'oyayega, we'e kileu 'adi 'ailuga bei 'Auvea yana veakutagona i kilumiga, i kiave'avinidi. Kileunidi kilukilumidi ma vi'avi'aidi, manawana wata mulina 'waidie.  
16 De'e kileunidi Yaubada i 'idewadi wata veimeanidi 'waidie Yaubada taunina i kilumidi.    


19 Tutuyanina Mosese i le'wa i 'isanago yadi bae'wa 'waineye kumaea bulumakau 'ana 'isa'isa bani'odi i 'iseni, we'e tomotoga i tavotavola wata i kayakayama, nika ma yana kamogala veakutagona 'ana kileu i tawedi i tubakabakaledi 'oya lamuneye.  
20 Bega kumaea bulumakau 'ani 'isa'isa bani'odi i 'ewai i kabuni, i 'a'avana i tutuya yavuloi'avana tui bani'odiga, mulieta i luyavuyavuleni ufa 'waineye me Isileli i lukakadedi i ve'alayemu.   


21 Mosese Eloni i voneni i vo, De'e tomotoganidi ava'ai i 'idewai 'waimuye bega 'u kumesedi i sakona-magimagi'ai?”   


22 Eloni i vo, Yaku 'auvea, kebu 'u na nuasakoyekuga, 'omu 'akonadi 'u 'asetai tomotoganidi yadi sauluva wata yadi vekamogaogala.  
23 Tomotoga i voneku i vo, Yama yaubada 'u na 'idewai, kumanina i na 'edakumesema. We'e Mosese, kumanina Itifitayega i miemaga, kebu ta da 'asetai ava'ai i souyeni 'waineye.’  
24 Nika a veifufu 'waidie a vo, 'Ai'edi golida 'waimie, 'eba vaigavu 'wa na 'ewayavuledi.’ Tomotoga fuedi golida i miedi 'waikuye bega 'aie a tawedi i obu nika kumaea bulumakau 'ana 'isa'isa bani'odi i souyeni.”   


25 Mosese i 'iseni wata i 'asetai Eloni tomotoga kebu i da ve'isabodediga i lu'avo'avovo, we'e 'adi gaviavo yadi vesauluva i 'isedi bega i sidibidibiedi wata i awavesakoyedi.  
26 Begaidi Mosese yadi bae'wa 'ana 'awa 'waineye i tovoi bonana bwaikinega i vegolegole i vo, Egavo 'Auvea nuanuami, 'wa na maia 'waikuye 'wa na ve'ila'eku.” Nika Livai 'ana wauma matatabudi i maia 'waineye.   


27 Mosese i veifufu 'waidie i vo, 'Omi me Livai a na vonemi. Yami 'Auvea, me Isileli yami Yaubada bonana side i vo, 'Aitamogana 'aitamogana yami kefata 'wa na 'ewai, yami bae'wa matatabuna 'waineamo 'wa na nagoi, taimiavo, tatamiavo, emiavo wata 'ami mialatu matatabudi 'wa na luvewafadi, kumanidiavo kumaea 'waineye i 'odu'odu.”  
28 Nika Livai 'ana wauma ma yadi ve'ililibu Mosese yana veimeanina i vematayakeyakeni. Tomotoga 'adi 'aila'a bani'odi 3,000 i luvewafadi.  
29 Nika Mosese i vonedi i vo, De'e 'aiatanina 'waineye, 'Auvea yana veimea 'wa vematayakeyakeni, kebu taunimi natumiavo wata emiavo faifaidi 'wa da nuanuaga, begaidi 'Auvea i vesauluva-'atumaina 'waimie i yato'idiemi yana tofolovavo.”   


30 I 'atai Mosese tomotoga i vonedi i vo, 'Omi sakona bwaikina 'wa 'idewai, siwe yau a na laka 'Auvea 'waineye bega a na velu'ui 'waineye, voke i yami sakona i na 'u'umidi.”   


31 Bega Mosese i vilai i laka 'oyeye 'Auvea 'waineye i vo, Va'e tomotoganidi i sakona bwaikina, kumaea i 'idewadi golidayega bega ma yadi ve'ililibu i subisubiadi.  
32 *Yadi sauluva sakoina 'u da nuatavunidi we'e 'ai'edi kebu 'u na nuatavunidiga, 'aku wagava 'u na 'u'umi yamu buki 'wainega.”   


33 Nika 'Auvea Mosese yana vona i tutuli i vo, Egavo i sakona 'waikuye 'adi wagava a na 'u'umidi yaku buki 'wainega.  
34 'U na vilamu 'u na obu, tomotoga 'u na 'edakumesedi 'awalawanina a voneyeniga 'waineye, we'e yaku anelose i na 'edakumesemi. 'Awaie vematavuloga 'ana tutuya i na le'waga, a na wai tomotoganidi yadi sakona 'adi tutula a na veledi.”   


35 Mulieta 'Auvea tomotoga i vematavulogidi viga bwaikina 'wainega fai kumaea i subisubiai wata i 'odu'odu 'waineye, kumanina Eloni golidayega i 'idewai.    

Mosese 'Auvea yana mageta mataududulina i 'iseni 
 

12 Tamu 'aiata 'waineye Mosese 'Auvea i voneni i vo, Basenadi 'u voneku nuanuamu yamu tomotoga a na vagavaidi a na nawedi fwayafwayanina 'u vona'awaufeufeniga 'waineye, siwe kebu 'u da voneku aitoi 'u na venua'ivineni bega taiadi 'a na nago. We'e 'u voneku 'u vo, A 'aseta-'atumaimu wata faifaimu a sosoana.’  
13 'Ai'edi mogitana 'u na sosoanekuga, nuanuaku yamu nuanua 'u na sivemageseni, bega a na 'aseta-'atumaimu nika tutuya matatabuna a na kiavesosoanimu. De'e 'aila'anidi 'asa'aiana yamu tomotoga mogitana.”  
14 Bega 'Auvea i tutula i vo, Yau tauniku taiadi ta na nago, wata mia niwalova a na velemu.”  
15 Nika Mosese i vo, 'Ai'edi 'omu kebu taiadi ta na nagoga, kebu 'u na vagavaima de'e 'awalawanina 'wainega.  
16 Mali tomotoga bani'odiga i na munega i na 'asetai yau wata yamu tomotoga 'u na sosoanema 'ai'edi kebu taiadi ta na nagoga? 'Ai'edi 'omu taiadi ta na nagoga, i na 'asetama 'u yato'idiema tomia fwayafwaya matatabuna 'waidiega, 'ima yamu tomotoga mogitana.”  
17 Bega 'Auvea Mosese yana vona i tutuli i vo, Ava'ai yamu nuanua 'u lu'ivoneyeni 'waikuye, a na 'idewai fai a sosoanemu wata a 'aseta-'atumaimu.”  
18 Nika Mosese i vo, 'Asiau nuanuaku yamu mageta mataududulina 'u da sivemageseni 'waikuye.”  
19 *'Auvea i tutula i vo, Yau 'asiau yaku 'atumaina a na sivemageseni debanagomuyega i na nago wata 'aku wagava tabutabuna YAHWEH* a na 'inanai. Yaku nuakalikali wata yaku 'isanuakalikali a na sivemageseni aitoi a na venua'ivineniga 'waineye.  
20 Siwe kebu a na tauyemu maigiku 'u na 'iseni, fai 'ai'edi aitoi i na 'isekuga i na wafa.”  
21 Wata 'Auvea i vo, Side bei kileu tabwaneye 'u na tovotovoi lilivakuye.  
22 A na givemu kileu 'awasasadie wata a na velubabalemu nimaku 'wainega, mulieta yaku mageta mataududulina manawamuyeamo i na nago 'ana tugusa a na 'iawemu.  
23 Tutuyanina a na vaganagoga nimaku a na 'ewai dumwe'avaku 'u na 'iseni, we'e maigiku kebu 'u na 'iseniga.”    

Kileu beabeadi 'ailuga 'ivaudi 
 

1 'Auvea Mosese i voneni i vo, Kileu 'ailuga 'ivaudi 'u na yadalidi kileu nagami 'adi 'isa'isa bani'odi. Kileunidi bagase a velemuga 'u tawedi i tubakabakaledi, bega yaku veimea a na kiluma-vaituganidi kileu 'ivaudi 'waidie.  
2 'U na 'idewadi i na 'a'avana, awa'awaiogose 'u na lakama 'Oya Sainai deba'aineye bei ta na veluaga.”   


4 Bega 'Auvea yana voneye, Mosese kileu 'ailuga i 'ewadi i yadalidi kumekumetadi 'adi 'isa'isa bani'odi. 'Awa'awaiogose i tovoi kileunidi 'adi 'ailuga i evadi i laka 'Oya Sainai.  
5 'Auvea i obuma waowa nageneye Mosese taiadi i tovotovoi, mulieta taunina 'ana wagava YAHWEH* i 'inanai.  
6 *'Auvea Mosese maigineamo i nago bega bonana bwaikinega i lu'ivona i vo,  

Yau YAHWEH, Yau kumaniku 'Auvea.  

Yaubada to'isanuakalikali,  

ma yaku nuakalikali a vevesauluva-'atumaiemi,  

kebu a da nuasako-matayo'oga, we'e mogitana  

yaku nuakalikali-motoina kebu i na 'a'avaga i na 'eno-vagata.   


7 Yaku nuakalikalinina nunago-vagaina kebu i na 'a'avaga,  

Sauluva sakoidi, veimea 'ana togeu wata tosakona-vebogi, yau 'adi tonuatavuna.  

We'e kebu 'ana fata tovesauluva-sako a na ve'ise'isedi a na vematavulogidi i na damana natudiavo, tubudiavo wata aisediavo 'waidie.  

Yadi 'aila'a matatabuna vitanina i na veluagai, i na nagoga lakata 'ana vetonu wata 'ana ve-4 'waidie.”   


8 Tutuyanina 'Auvea i vona'a'ava Mosese ma yana nuaobu wata ma yana ve'ililibu i lumata'afufu 'Auvea i subiai.  
9 Bega i velu'ui 'Auvea 'waineye i vo, 'Ai'edi 'u na sosoanekuga, 'omu taiadi ta na nago. Avinodi de'e tomotoganidi nuafoudi fa'alidi siwe yama sakona wata yama vesauluva-sako 'u da nuatavunidi. A vevelu'ui 'u da vagavaima 'ima yamu tomotogavo mogitana.”   


10 Mulieta 'Auvea Mosese i voneni i vo, 'U ve'wada a na vonemu. 'Asiau yaku veakutagona a 'i'idewai me Isileli matatabuna 'waidie. Matadie 'eba nuavogana wata 'eba nua'ewa a na 'i'idewadi, kebu tamu tutuya basenadi bani'odi a da 'idewai fwayafwaya matatabuna 'waineye 'alo tomotoga 'adi 'aila'a tulina tulina 'awasasadie. 'Ifwaidi tomotoga lilivamie i na miamiaga, naninidi yau 'Auvea a na 'idewadi faifaimi i na 'isedi nika nuadi i na voganidi.”   


28 Mosese 'Auvea taiadi i miamia 'aiata 40 wata lovana 40, we'e kebu tamu 'ani'ani i da 'aniga 'alo ufa i da yemu. Tutuyanina 'waineye 'Auvea yana veakutagona i kilumidi kileunina 'waidie, 'asa'aiana yana Veimea 10.   

Mosese maigina i 'awaaiaia 
 

29 *Mosese 'Oya Sainai 'wainega i obuma, kileu 'adi 'ailuga bei 'Auvea yana veakutagona i kilumiga, i 'ewadi i kiave'avinidi we'e maigina i 'awaaiaia fai Yaubada taiadi i veifufu, siwe kebu i da 'asetaiga.  
30 Tutuyanina Eloni wata me Isileli Mosese maigina i 'iseni i 'awaaiaia i kololo-'afo'afo, kebu i da nagoi lilivaneye.  
31 Bega Mosese bonana bwaikinega Eloni wata me Isileli yadi to'edakumetavo i goledi, i maia Mosese 'waineye taiadi i veifufu.  
32 I 'a'avana me Isileli matatabudi i maia Mosese 'waineye, veimeanidi 'Auvea i lu'ivoneyediga 'Oya Sainai 'waineye, matatabuna i veifufuyedi 'waidie.   


33 Tutuyanina Mosese i veifufu'a'ava maigina i baniumai kaleko yalayalanega.  
34 We'e tutuyanina i na lukuluku 'Auvea 'waineye taiadi i na veifufu, kalekonina i na ta'ita'ia. Mulieta i na sousouyeni 'Auvea yana veimea i na lulu'ivoneyedi me Isileli 'waidie.  
35 Me Isileli matatabudi i 'iseni maigina i 'awaaiaia bega maigina i babaniumai i na nagoga i na luku i na veifufu 'Auvea taiadi, bei i na ta'ia.    

Moses tomotoga i vonedi yadi kukua 'atumaidi 'waidiega i na 'anivelena-maimaiga bega Vadavada Tabutabuna wata nani 'ifwaidi velomu faifaina i na 'idewadi, tovelomu 'adi talauma tabutabudi taiadi. Tomotoga yadi 'anivelenanidi i miedi, fueotogidi ma 'ana 'imoso'i i yatoi. I 'a'avana Mosese tofolova 'ifwaidi i venua'ivinedi nani matatabuna i 'idewadewadi bani'odi Yaubada Mosese i awave'ede'edeni. Tofolovanidi 'adi wagava Bisalele wata O'oliabi, 'ifwaidi 'adi to'aivaitavo taiadi.  

Vadavada Tabutabuna i vetovoia 
 

1 Mulieta 'Auvea Mosese i voneni i vo,  
2 Weta'i kumekumetana 'ana 'aiata kumekumetana 'waineye 'Auvea yana Vadavada Tabutabuna 'u na sivetovoia.  
3 Veakutagona 'ana Didiwaka 'u na lukuveni 'u na yatoi nageotogineye, wata kaleko badubaduna 'wainega 'u na sibodai.  
4 Talalia 'u na mieni i na 'a'avana 'ana kukua 'u na yatodi tabwaneye. Mageta 'ana 'eba yato 'u na lukuvedima 'u na vetovoia, mulieta 'ana mageta 'u na yatodewadewadi.  
5 'Eba velomu golida vane 'anikabu faifaina 'u na lukuvedima bega 'u na vetovoia Veakutagona 'ana Didiwaka manawaneye. Wata tamu kaleko 'wainega Vadavada Tabutabuna 'ana 'awa 'u na sibodai.  
6 We'e 'eba velomu bei 'aisaya i na kabukabunidiga 'u na yatoi 'eba luku 'ana 'awa bwaikina lilivaneye.  
7 'Aivoe 'u na vetovoia vadavada wata 'eba velomu kamwadie, i na 'a'avana ufa 'u na iwagi.  
8 Vadavada Tabutabuna matatabuna 'u na kalieni i na luvivili, i na 'a'avana 'eba luku 'ana kaleko 'wainega 'u na sibodai.   


9 Bunama magaina 'atumaina* 'u na 'ewai, Vadavada Tabutabuna wata 'ana kukua matatabuna 'u na iwagidi, bega 'u na yato'idiedi yau 'Auvea faifaiku nika naninidi tabutabudi.  
10 I na 'a'avana, 'eba velomu 'aisaya bei i na kabukabunidiga wata 'ana 'eba vefolova 'u na iwagidi bunamanina 'wainega bega 'u na yato'idiedi faifaiku, we'e 'eba velomunina yayato'idina mogitana.  
11 Bunamanina 'wainega 'aivoe 'eba 'ilekoa 'ana 'eba yato taiadi 'u na iwagidi, bega 'u na yato'idiedi faifaiku.  
12 Mulieta Eloni ma natunavo iavetadi 'u na miedi Vadavada Tabutabuna 'ana 'eba luku 'waineye 'u na vetoadi ufayega.  
13 We'e Eloni 'u na 'ivivigavuya talauma tabutabudi 'waidiega, bunamanina 'wainega 'u na iwagi bega 'u na yato'idieni i na vetovelomu i na folofolova faifaiku.  
14 Wata natunavo iavetadi 'u na miedi 'adi talauma 'waidiega 'u na ve'wesenedi.  
15 Bunamanina 'wainega 'u na iwagidi bani'odi tamadi 'u iwagi bega natunavonidi i na vetovelomu i na folofolova faifaiku. 'Adi iwaganina 'wainega Eloni natunavo iavetadi wata tubunavo iavetadi i na vevetovelomu faifaiku, kebu i na 'a'avaga i na 'eno-vagata.”  
16 Ava'ai 'Auvea i veimeyeniga, matatabuna Mosese i 'idewadi.    


17 Bega weta'i kumekumetana 'ana 'aiata kumekumetana malamala 'ana veluga 'waineye, Vadavada Tabutabuna i sivetovoia.  
18 Mosese lukalikali 'adi 'eba yato ma ovudi i yatodi, lukalikali† 'adi ovu nagedie i silukuvedi i vetovoidi, mulieta uyauya toketokedi i yatodi folova 'ifwaidi taiadi.  
19 Folovanidi i sivetovoidi wata i kiafwasedi i 'a'avana, Vadavada Tabutabuna i velu'uvai tamu kaleko 'atumaina 'wainega, mulieta tabwana i umai 'aisaya bunudiega, bani'odi 'Auvea Mosese i voneniga, matatabuna i 'idewadi.   


20 Mosese kileu 'adi 'ailuga bei 'Auvea yana veakutagona i kilumiga, i dodogidi Veakutagona 'ana Didiwaka nageneye. 'Eba eva i silukuvedi didiwaka 'ana nimanimana ovudiamo wata 'ana kudu i 'ewai i kuduya, kudunina bei 'Auvea tomotoga yadi sakona i na 'u'u'umidi.  
21 Didiwakanina i 'ewai i lukuveni Vadavada Tabutabuna nageneye, i 'a'avana kaleko badubaduna i 'ewai i sibodai bega kebu tamu aitoi Veakutagona 'ana Didiwaka i na 'iseni, ava'ai 'Auvea i voneyeniga bani'odi.   


22 Mosese talalia i lukuveni bega i vetovoia Vadavada nageneye yavalatayega, kalekonina manawanega we'e didiwaka vi'ainega.  
23 'Ani'ani beledi i 'ewadi i yatodi talalia tabwaneye 'Auvea mataneye, bani'odi 'Auvea Mosese i voneniga.   


24 Wata mageta 'adi 'eba yato 7 we'e lamuna 'aitamogana i vetovoia Vadavada nageneye bolimanayega we'e talalia vi'ainega,  
25 bei 'Auvea mataneye mageta i kabunidi bani'odi 'Auvea Mosese i voneniga.   


26 Mosese 'eba velomu vane 'anikabu faifaina, golidayega i 'idewaiga, i lukuveni saiboda badubaduna manawanega i vetovoia.  
27 Nika bei vane magaina 'atumaina i kabuni tabwaneye bani'odi 'Auvea Mosese i voneniga.  
28 I 'a'avana tamu kaleko 'atumaina 'wainega Vadavada Tabutabuna matatabuna i sibodai.   


29 'Eba velomu bei 'aisaya i kabukabunidi i lukuveni, kali 'ana 'awa bwaikina lilivaneye i vetovoia, 'aisaya wata falawa i velomuyedi bani'odi 'Auvea Mosese i voneniga.   


30 Bega Mosese 'aivoe 'eba 'ilekoa i yatoi vadavada wata 'eba velomu 'awasasadie, we'e ufa i iwagi 'wainega tovelomu i na 'ilekoa.  
31 Mosese, Eloni ma natunavo iavetadi ufanina 'wainega nimadi wata 'agedi i na lekolekoadi.  
32 'Ai'edi nuanuadi i na le'wa 'eba velomu lilivaneye 'alo Vadavada Tabutabuna nageneye nagami i na 'ilekoa, bani'odi 'Auvea Mosese i voneniga.   


33 Bega Vadavada Tabutabuna wata 'eba velomu matatabuna i kaliedi kaleko 'ana 'isa 'atumaina 'wainega, wata tamu kaleko i lutalauleni bega 'eba luku 'awana i sibodai. Nika bei Mosese folova matatabuna i ve'a'avai.   

'Auvea yana mageta mataududulina Vadavada Tabutabuna i umai 
 

34 *Tutuya 'ifwaidi i 'a'avana, 'Auvea yana waowa Vadavada Tabutabuna i umai, we'e yana mageta mataududulina Vadavadanina nagena matatabuna i veadagi.  
35 Mosese kebu 'ana fata i na luku Vadavada Tabutabuna nageneye fai waowa matatabuna i umai wata 'Auvea yana mageta mataududulina i veadagi.  
36 Me Isileli yadi nago matatabuna 'waidie, 'ai'edi waowanina i na 'anilakai Vadavada Tabutabuna 'wainega, nika bei me Isileli i na 'idewadewa i na 'a'ava i na tauya.  
37 We'e 'ai'edi waowa bola i na 'eno'enoga, kebu i na tauyaga 'ana tugusa waowanina i na 'anilakai.  
38 'Aiaseye me Isileli matatabudi 'Auvea yana waowa i 'ise'iseni Vadavada Tabutabuna tabwaneye, we'e lovane waowa nageneye 'ai i 'ala'alata i 'ise'iseni. Yadi nago matatabuna 'waidie waowanina wata 'ai-'ala'alata i 'ise'iseni.   

Veimea  

Livai 'ana wauma yadi folova ifuifufudi  

'Eba kiavemageta  

Buki de'e 'ana wagava Leviticus Vona Dimudimu 'wainega fai bukinina nageneye i lulu'ivona Livai 'ana wauma yadi folova faifaina. De'e 'aila'anidi kumanidiavo tovelomu 'adi to'aivaita wata 'Auvea yana Vadavada Tabutabuna 'ana to'isave'avinavo. Mulieta Vanuga 'eba Velu'ui i yogoniga wata bei 'waineye i folofolova.  

Awave'eda'eda wata veimea buki de'e nageneye Yaubada i 'anivelenedi me Isileli 'waidie, i na miamia wata i na 'odu'odu, bani'odi yana tomotogavo magemagetadi yadi sauluva. 'Eba 'isa, i na vevelomu, 'aiata 'aitamogana 'aitamogana sauluva tonovidi i na 'i'idewadi, i na 'i'ivevunavunagidi wata veawai 'alo lusakali 'waidie yadi veimea i na veve'ililibuyedi. Yaubada awave'eda'eda tamu Livai 'ana wauma i veledi, velomu wata yana veimea 'adi folova faifaidi.  

Buki Veimea 'ana 'idi  

1) Velomu 'ana awave'eda'eda. (1:1-9)  

2) 'Anivelena-maimaiga 'ana awave'eda'eda. (3:1-5)  

3) Veimea viga faifaina. (13:1-3, 45-46)  

4) Mia 'atumaina 'ana veimea. (17:10-11, 18:1-6, 19-24, 19:1, 17-18, 20:6)  

5) Mewa 'ana veimea. (24:19-22)  

Velomu 'anikabu 'ana awave'eda'eda 
 


1 'Auvea Mosese i goleni, Vadavada Tabutabuna 'wainega i veifufu 'waineye.  
2 I vo, Me Isileli 'u na vonedi 'u na vo, 'Ai'edi aitoi i na 'anivelena-maimaiga yau 'Auvea 'waikuye, tamu yana bulumakau, sifi 'alo goti i na venua'ivineni yana 'aisayavo 'waidiega.  
3 'Aisayanina i lubwaineni iavetana, kebu ma 'ana vigaga 'alo lumalumanaga. I na mieni Vadavada Tabutabuna 'ana 'eba luku 'waineye bega yau 'Auvea a na awave'atumaieni.  
4 Tomogonina nimana i na yatoi 'aisayanina 'unu'ununeye nika yana wafa a na awave'atumaieni, tomogonina tutulina yana sakona 'ana 'u'uma faifaina.  
5 Tomogonina bulumakau 'odona i na boboi i na wafa yau 'Auvea matakuye, we'e Eloni natunavo iavetadi, kumanidiavo tovelomu, 'aisayanina dayagina i na koia i na naweni 'awa bwaikina 'eba luku 'waineye, bei 'eba velomu lilivana i na luitaitali.  
6 To'anivelenanina 'aisaya bununa i na 'a'ia i na 'a'avana i na lubaibaia.  
7 Eloni natunavo 'ai i na yatodi 'eba velomu tabwaneye wata i na levai i na 'ala'alata.  
8-9 Wata Eloni natunavo, kumanidiavo tovelomu, 'aisaya i na lubaibaiaga i na 'idewadewai, du'u inagena wata 'agena i na lekoadi ufayega, mulieta 'unu'ununa wata yafana taiadi i na yato-dewadewadi 'ai 'ala'alata 'waineye 'eba velomu tabwaneye bega 'aisayanina matatabuna i na 'ala'a'avai. Velomu kabukabunina i na 'aniveleneni yau 'Auvea 'waikuye, magaina 'atumaina wata 'iwanina yaku 'eba sosoana.”   

Wata 'Auvea Mosese i voneni tomotoga 'adi fata i na velomu 'aisaya 'ifwaidi 'waidiega bani'odiga sifi, goti, bunebune 'alo kabututula natudi i na kabunidi velomu faifaina.   

'Anivelena-maimaiga Veiana faifaina 'ana awave'eda'eda 
 

1 Wata 'Auvea Mosese i voneni i vo, 'Ai'edi aitoi i na 'anivelena-maimaiga Veiana faifaina, i lubwaineni tamu yana bulumakau i na venua'ivineni, iavetana 'alo vevinena, tomogonina 'aisaya i na 'aniveleneni yau 'Auvea 'waikuye, we'e 'aisayanina kebu ma 'ana vigaga 'alo lumalumanaga.  
2 To'anivelenanina nimana i na yatoi yana 'aisaya 'unu'ununeye nika Vadavada Tabutabuna 'ana 'eba luku 'waineye 'odona i na boboi i na wafa. Eloni natunavo iavetadi, kumanidiavo tovelomu, dayaga i na 'ewai 'eba velomu lilivana i na luitaitali.  
3-4 I na 'a'avana, 'anivelenanina 'wainega tovelomu du'u 'ifwaidi i na yato'idiedi i na 'anivelenedi yau 'Auvea 'waikuye. Du'unanidi side bani'odi, yafana, mata 'adi 'ailuga ma kanamona, 'ase'asena ma yafana, naninidi matatabuna i na 'anivelenedi.  
5 Mulieta Eloni natunavo du'unidi i na silakavedi tamu velomu 'akonadi i kabukabuniga 'eba velomu tabwaneye i na veakuvefofoi, nika ma fuedie i na 'alaidi.* I na 'aniveleneniga yau 'Auvea 'waikuye, magaina 'atumaina wata 'iwanina, yaku 'eba sosoana.”   

Du'unidi i na 'anivelenedi mulieta toni'aisaya ma yana 'aila'avo ediavo taiadi, 'aisayanina luvegalalana i na 'ania. De'e awave'eda'edanidi bulumakau faifaidi we'e 'ai'edi nuanuadi sifi 'alo goti i na 'aniveleneni, 'aisayanidi 'adi awave'eda'eda 'aitamogana 'adi 'idewadewa wata 'adi velomu taiadi i vesala.   

Bunu 'ana viga 'adi veimea 
 

1 'Auvea Mosese wata Eloni i vonedi i vo,  
2 'Ai'edi tamu tomogo i na vebonu, tomogona i na velufo'afo'ana 'alo tamu bonu i na vebwaika i na nagoga viga 'eba kololo i na souyeniga, enavo i na naweni tovelomu Eloni ma natunavo iavetadi 'waidie.  
3 Nika tovelomu bonunina i na 'isa-'atumaia, 'ai'edi vutuvutu bonunina 'waineye i na lau'avuga wata bonunina i na 'ani i na obu, i na 'asetai viga sakoina. Bega tovelomu tomotoga i na velu'ase'asedi i na vo, De'e tomogonina yokeyokena matadeye.’   


45 Tomogonina viga sakoina i 'ewaiga, 'ana kaleko 'anilabulabu'idi i na veagei, nava'auna kebu i na ve'inataiga wata maigina i na bwasai bega i na vegolegole i na vo, Yau bonubonuku, yau bonubonuku kebu 'wa na mai lilivakuye.’  
46 Veimeanina tomogonina faifaina i na 'eno'eno 'ana tugusa viganina i na 'a'ava. 'Aise'avaneye i na miamia bae'wa mulineye.”    

Me Isileli kebu 'aisaya ma dayagina i na 'aniaga 
 

10 *Wata 'Auvea Mosese i voneni i vo, 'Ai'edi aitoi me Isileli 'alo wakawaka taiadi 'wa na miamianaga 'aisaya ma dayagina i na 'aniaga, 'alo dayaga i na yemuyaga, yau 'Auvea tomogonina a na vedumwe'ai'aieni, wata yana tomotoga matatabudi 'waidiega a na lu'idieni.  
11 *Dayaga 'wainega nani matatabuna ma yawaina i miamia, begaidi dayaga yau a velemiga 'wa na iwagi 'eba velomu 'waineye bega tomotoga yami sakona a na 'u'umidi dayaganina 'wainega. Dayaga kumanina yawai lamuna, 'eba tuveobu sakona 'ana 'u'uma faifaina.”    

Ve'avula 'ana veimea 
 

1 Mulieta 'Auvea i veifufu Mosese 'waineye i vo,  
2 'U na veifufu me Isileli 'waidie 'u na vo, Yau 'Auvea yami Yaubada.  
3 Kebu me Itifita yadi sauluva 'wa na vetutuyamediga, kumanidiavo bagase taiadi 'wa miamianaga, 'alo bani'odiga me Kenani yadi sauluva, kumanidiavo i miamia 'awalawanina a vagavaimi 'wa nunagoi 'waineye. Kebu yadi sauluva 'wa na vetutuyamediga.  
4 Yaku veimea wata yaku awave'eda'eda ma yami ve'ililibu 'wa na vematayakeyakedi, yau 'Auvea yami Yaubada.  
5 *'Ai'edi yaku awave'eda'eda wata yaku veimea ma yami ve'ililibu 'wa na vematayakeyakediga mia 'atumaina mogitana 'wa na veluagai. Yau 'Auvea a vona.   


6 Kebu tamu dayagimi* mogitana taiadi 'wa na 'enoga bani'odi inamiavo, tamamiavo, taimiavo 'alo tatamiavo, novumiavo, lomoimiavo, avumiavo wata wagamiavo. Yau 'Auvea a vona.   


19 *Kebu tamu vavine weta'i i 'ewadiga taiadi 'wa na 'eno, fai vavinenidi yokeyokedi.   


20 *Kebu tamu iamu yana vavine taiadi 'wa na 'enoga fai 'wainega taunimu 'u na 'ivesakoimu.   


21 *Kebu natumiavo 'wa na nikedi 'wa na velomuyedi yaubada vekavekali Moleki 'waineye. Yau yami Yaubada, kebu 'wa na 'ivebunumayagiku wata 'aku wagava kebu 'wa na venani-'avo'avovoyeni. Yau kumaniku 'Auvea.   


22 *Kebu tamu tomogo iana iavetana taiadi i na 'enoga. De'e sauluvanina sakona bwaikina, Yaubada i vedumwe'ai'aieni.   


23 *Kebu 'aisaya taiadi 'wa na 'enoga bega taunimi 'wa na 'ivesakoimi. Wata bani'odi vavine kebu taunina i na tauyeni 'aisaya iavetana taiadi i na 'eno fai sauluva de'edi sakoiotogina.   


24 Kebu de'e sauluvanidi 'waidiega taunimi 'wa na 'ivesakoimi. Tomotoganidi i miamiani 'awalawanidi a na velemiga bani'odi i vevesauluvedi i toke i sakona-magimagi'ai, begaidi tomotoganidi a na 'wavinedi i na souyedi we'e 'omi ma'itufa 'wa na luvaia.”    

Sauluva magemagetana wata mia 'atumaina 'ana veimea 
 

1 Wata 'Auvea i veifufu Mosese 'waineye i vo,  
2 *Me Isileli 'adi 'aila'a matatabuna 'waidie 'u na veifufu 'u na vo, Yau 'Auvea yami Yaubada, magemagetaku begaidi i lubwainemi 'omi wata magemagetami.   


17 *'Ai'edi tamu iamu i na vesauluva-sako 'waimuye, kebu ma yamu nuasako 'u na nuanuaniga we'e i lubwainemu 'u na nago 'waineye yana sauluvanina 'u na sivemageseni nika kebu 'u na sakona yana sauluvanina 'wainega.   


18 *'Ai'edi tamu 'ami 'aila'a i na vesauluva sakoina 'waimuye, kebu 'amu mewa 'u na 'ewai 'alo yana sauluvanina 'u na tutuli wata kebu ma yamu nuasako 'u na nuanuani, siwe 'asa'aiana iamu 'u na nuakalikalieni taunimu 'amu nuakalikali bani'odiga. Yau kumaniku 'Auvea.”    

Sakona 'ana vematavuloga 
 

6 Wata 'Auvea i vo, 'Ai'edi aitoi i na nago to'awakweli 'alo tove'wasa'wasala 'waidie bega yana nuanua i na 'idewai, yau 'Auvea totayeganina a na mia'ubuseni wata a na veugeugeni yaku tomotoga 'adi 'aila'a 'wainega.”    

Mewa 'ana veimea 
 

19 Wata 'Auvea i vo, 'Ai'edi aitoi iana i na nikei, i lubwaineni wata bani'odi tomogonina 'wa na nikei.  
20 *'Ai'edi luluna i na tubaia, wata to'ainikenina luluna 'wa na tutubaia, matana i na tutumwanuyaga wata to'ainikenina matana 'wa na tutumwanuya, nigona i na tutukadiaga wata to'ainikenina nigona 'wa na tutukadia. 'Ai'edi aitoi iana i na 'iveilagiaga, wata bani'odi 'wa na nikei 'ana tutula.  
21 'Ai'edi tamu tomogo iana yana 'aisaya i na nikei i na wafa, 'aisayanina i na tutuli, siwe 'ai'edi tomogo iana i na nikei i na wafa wata tomogonina 'wa na nikei i na wafa.  
22 *De'e veimeanidi 'omi me Isileli faifaimi wata mali tomotoga taiadi 'wa miamiani faifaimi. Yau kumaniku 'Auvea yami Yaubada.”   



* 3:5:
'Aiata 'aitamogana 'aitamogana 'awa'awaie wata lavilavie tovelomu 'aisaya i vevelomuyedi i kabukabunidi me Isileli faifaidi. 'Ai'edi aitoi nuanuana i na 'anivelena-maimaiga veiana faifaina, velomu kabukabunina tabwaneye i na silakaveni i na velomuyeni.

* 17:10:
Nag 9:4; Vei 7:26,27; 19:26; VeL 12:16,23; 15:23

* 17:11:
Ibu 9:22

* 18:5:
Nie 9:29; Isi 18:9; 20:11-13; Luk 10:28; Lom 10:5; Gal 3:12

* 18:6:
'Aila'a mogitana fai dayaga 'aitamogana kebu taiadi i na 'eno. 'Ana kiavemageta Veimea 18 7-18 'waineye i 'eno'eno.

* 18:19:
Vei 20:18

* 18:20:
Vei 20:10

* 18:21:
Vei 20:1-5

* 18:22:
Vei 20:13

* 18:23:
Sou 22:19; Vei 20:15,16; VeL 27:21

* 19:2:
Vei 11:44,45; 1 Fit 1:16

* 19:17:
Mad 18:15

* 19:18:
Mad 5:43; 19:19; 22:39; Mak 12:31; Luk 10:27; Lom 13:9; Gal 5:14; Iem 2:8

* 24:20:
Sou 21:23-25; VeL 19:21; Mad 5:38

* 24:22:
Sal 15:16

Sali'avu'avuye  

Me Isileli 'adi 'aila'a 'ana lu'iawawa  

'Eba kiavemageta  

Buki de'e 'ana wagava Sali'avu'avuye vona Ibeliu wainega fai tutuyanina 'waineye me Isileli i miamia sali'avu'avu 'ana wagava Sainai 'waineye. We'e tamu 'ana wagava Numbers vona Dimudimu 'wainega fai bukinina 'eba velamu 'waineye Mosese me Isileli 'adi 'aila'a i lu'iawawadi 'adi wauma 12 'waidiega. Wata i lu'ivona me Isileli yadi nago wata yadi mia sali'avu'avuye malamala 38 nagedie, tutuyanina 'Oya Sainai 'wainega i tauya i nagoga 'ana tugusa i le'wa 'awalawa Kenani lilivaneye.  


  
 6

'Auvea To'isanuakalikali 
 


22 Tamu tutuya 'Auvea i veifufu Mosese 'waineye i vo,  
23 Eloni ma natunavo iavetadi 'u na vonedi bega me Isileli i na vona-nuakalikaliedi, side bani'odi i na voneyedi i na vo,   

   
 

24 'Auvea i da vevesauluva 'atumaina 'waimie wata i da 'i'isave'avinimi.   


25 'Auvea ma yana sosoana i da 'ise'isemi wata i da 'i'isanuakalikaliemi.   


26 'Auvea maigina i da yato-vagaseni 'waimie bega mia 'atumaina wata mia niwalova i na velevelemi.’   


27 Tutuyanina Eloni ma natunavo me Isileli i na vona-nuakalikaliedi 'aku wagavayega, yau tauniku a na vevesauluva 'atumaina 'waidie.”    

Tovetaui'wala 'adi 12 Kenani i mulidabai 
 

1 'Auvea Mosese i voneni i vo,  
2 Me Isileli wauma 'adi 12 'aitamogana 'aitamogana 'waidiega tamu to'edakumeta 'u na venua'ivineni, kumanidiavo i na nago Kenani i na vetaui'wali, 'awalawanina a 'a'aniveleneni 'omi me Isileli 'waimie.”   


3 Ava'ai 'Auvea i voneyeniga, Mosese matatabuna i 'idewadi, bega tovetaui'wala 12 me Isileli wauma 'aitamogana 'aitamogana 'adi to'edakumetavo i venua'ivinedi. I 'a'ava nika i tauya yadi bae'wa 'wainega, Felani Sali'avu'avuye.   


17 Mosese bola tovetaui'walanidi kebu i da vetunedi Kenani, nagamidi i vonedi i vo, 'Wa na nagoi Negevi 'waineamo nika 'wa na laka 'oya siaidi yana 'awalawa 'waineye.  
18 'Awalawanina 'wa na 'iseni wata tomotoganidi bei i miamiani 'wa na 'asetadi, toketokedi 'alo mweadi, tomotoga 'adi 'aila'a bwaikina 'alo siaina.  
19 Wata yadi fwayafwaya 'wa na 'iseni, 'eba bakula 'atumaina 'alo bwakabwakana, yadi 'atamana kileu 'waidiega i didigidi bega i kaliedi 'alo i miamia vadavada 'waidie.  
20 Wata fwayafwayanina 'wa na vetonova-dewai 'aile'wa bwaikina i veveluagai bakulanidi 'waidiega 'alo kebu. Yadi wala'ai 'wa na 'iseni welavi fuedi i veve'alatovoi 'awalawanina 'waineye 'alo kebu. Tutuyanina 'wa na vetaui'wali i na 'a'avana, ma yami tokemaiga 'ai vuavuaga tulina tulina 'wa na 'ewadi 'wa na miedi.” De'e kumaga 'ana tutuya bega kalefa i velamu i mu'amu'a.  
21 I 'idewadewa i 'a'ava i tauya i nago Tini Sali'avu'avu 'wainega bega 'awalawa matatabuna i vetaui'wali, i nagoi tamu 'awalawa 'ana wagava Leobu we'e 'atamana Lebo Amati lilivaneye.   

Tovetaui'wala yadi lu'ivona 
 

25 'Aiata 40 i 'a'ava, tovetaui'walanidi i viladi yadi 'eba vebae'wa 'waineye.  
26 Bega i maia Mosese, Eloni wata me Isileli matatabudi 'waidie, kumanidiavo i miamiani Kadesi, Felani Sali'avu'avuye. Tutuyanina i le'wai naninidi matatabuna i 'isediga i veifufuyedi wata 'ai vuavuaganidi i miedi 'awalawanidiavo 'waidiega i vedi.  
27 Tovetaui'wala i veifufu Mosese 'waineye i vo, 'Awalawanina 'ana fwayafwaya 'a 'iseni 'atumaiotogina malia i 'eno-vagata, 'wa da vo mai'awa wata bulumakau susudi i da taitaina. Fwayafwayanina vuagina side 'a 'ewadi 'a miedi.”  
28 We'e i vo, Tomotoganidi bei i miamianaga toketokedi wata yadi 'atamana matatabudi bwaikidi wata kileuyega i kalidi. Tomotoganidi kebu siaidiga, 'adi 'isa 'eba kololo Anaka* 'ana wauma 'wainega.  
29 Me Amalekaiti bolimanayega i miamia 'awalawa Negevi, we'e me Aiti, me Iebusaiti, me Amolaiti i miamia 'oya siaidi 'waidie. We'e me Kenani balabala 'waineye i miamiani we'e 'ifwaidi Ufa Iolidani lilivaneamo i mia-delidelia.”   


30 Nika Kelebi tomotoga matatabudi Mosese taiadi i tovotovoiga i talabodedi wata i vonedi i vo, 'Wa ve'wada a na vonemi. I lubwaineda 'asiauotoga ta na laka bega tomotoganidi ta na 'wavinedi nika ta na luvaia, 'ana fataotoga ta na vetoketoke-'iawedi.”   


31 We'e tovetaui'walanidi Kelebi taiadi i nagoiga i kwayega i vo, Tomotoganidi bei i miamianaga toketokeotogidi mulieta 'ida'e, begaidi kebu 'ada fata ta na nagoi taiadi ta na vetalaga.”  
32 Nika veifufu-vekavekali me Isileli matatabudi i nogai 'awalawanidiavo wata yadi fwayafwaya i 'isediga faifaidi. Wata matatabudi i veifufu i vo, Yadi fwayafwaya kebu 'eba bakula 'atumaidiga we'e egavo bei i na miamiaga, fwayafwayanina i na luvela'ovidi. 'Ana tomotogavo 'a 'isediga 'asa'aiana 'eba kololo fai bwaikaotogidi wata manamanawedi.  
33 *Wata bei me Nefilimi† 'a 'isedi, tomotoganidi kebu siaidiga Anaka 'ana wauma 'wainega i souyeni. Tutuyanina 'a 'ise'isedi 'ima 'wa da vo limwana 'ama 'isa'isa bani'odi, we'e 'ai'edi taunidiavo i na 'isemaga i na vo, No'o tomotoga 'alo limwana?”    

Tomotoga Mosese wata Eloni i yagaidi 
 

1 Tomotoga 'aila'a bwaikina i toke i 'we'wela bonadi bwaikinega i taivonavona lovana matatabuna 'waineye.  
2 Me Isileli matatabudi i vona-vaitugana Mosese wata Eloni 'waidie i vo, I lubwaineni 'a da wafa Itifita 'waineye 'alo de'e sali'avu'avuye  
3 Awale 'Auvea i vagavaima ta nunago no'o 'awalawanina 'waineye? Bei i na nikema 'a na wafa vetalaga 'wainega. We'e yama vevinevo wata natumavo 'asa'aiana i na kiave'avinidi 'wenedi. I lubwaineni ta na vilada Itifita bei mia 'atumaina ta na veluagai.”  
4 'Aise'avadi ma ediavo i vonavona i vo, Tamu to'edakumeta ta na venua'ivineni i na 'edakumeseda ta na vilada Itifita.”   


5 Mosese wata Eloni yadi awavesako i nogai i lumata'afufu fwayefwayeye me Isileli 'adi 'aila'a matatabudi matadie.  
6 Nika Nuni natuna Iosua wata Iefune natuna Kelebi, kumanidiavo taiadi i nagoi 'awalawanina i vetaui'waliga, 'adi talauma i labu'idi yadi 'anigosako faifaina.  
7 'Adi 'ailuga i veifufu me Isileli matatabuna 'waidie i vo, 'Awalawanina 'a vetaui'waliga 'a 'iseni 'asa'aidina 'atumaiotogina kebu 'ifwaidi fwayafwaya bani'odiga.  
8 'Ai'edi 'Auvea i na sosoanedaga, i na kumeseda ta na luku 'awalawanina i na veleda. 'Awalawanina 'atumaiotogina malia i 'eno-vagata, 'wa da vo mai'awa wata bulumakau susudi i da taitaina.  
9 *Kebu 'wa na manini 'Auvea 'waineye wata tomotoganidi bei i miamiani kebu 'wa na kololoyediga, 'asa'aiana 'weneda. 'Ida 'ada fataotoga ta na vetoketoke-'iawedi, fai yada 'Auvea taiadi we'e kumanidiavo kebu tamu 'adi to'ita'ita'iga, begaidi kebu 'wa na kololoyediga.   


10 Bega tomotoga matatabudi sai'afoga Iosua wata Kelebi i da lukileudi, nika 'Auvea yana mageta mataududulina i souyeni Vadavada Tabutabuna 'waineye me Isileli matatabudi i 'iseni.   

'Auvea me Isileli 'adi vematavuloga i veledi 
 
Yaubada Mosese i voneni i na sivilai bega tomotoga i na 'edakumesedi, Eyaga Yamoyamoina 'ana 'edeamo i na nagoi i na le'wa sali'avu'avuye.  


26 Tamu 'aiata 'Auvea Mosese wata Eloni i vonedi i vo,  
27 De'e tomotoganidi sakoidi tutuya matatabuna i vevebonavoluvolu yau 'Auvea faifaiku. Me Isileli yadi vona-vaitugana faifaiku 'akonadi a nogai.  
28 Bonaku side, 'u na lu'ivoneyeni 'waidie 'u na vo, Yau 'Auvea miamia-vagaiku begaidi a vona-vagata 'waimie, naninidi faifaidi 'wa vona-vaitugana, a na 'idewai 'waimie.  
29 *Yami nagonina sali'avu'avu 'waineamo egavo tovebonavoluvolu 'adi malamala 20 bega i lakaga, matatabudi i na avuta wafa 'wainega.  
30 Kebu tamu aitoi 'waidiega i na luku i na luvaia 'awalawanina a vona'awaufeufeni me Isileli 'waidie, we'e Kelebi, Iefune natuna wata Iosua, Nuni natuna, 'aisedi i na luku.   


31 We'e 'wa vonaga natumiavo 'ami gaviavo i na kiave'avinidi 'wenedi, siwe a na vonemi, natumiavo yau 'Auvea a na lukuvedi 'awalawanina 'waineye. 'Omi 'awalawanina 'wa baileni we'e natumiavo i na luvaia bei i na vili.  
32 We'e 'omi matatabumi 'wa na ve'alawafawafa sali'avu'avuye.  
33 *Yami vedumwe'ai'ai 'ana vita natumiavo i na evai malamala 40 nagedie i na veto'isave'avina sifi sali'avu'avuyeamo i na yabayaba, 'ana tugusa matatabumi 'wa na wafa'a'ava sali'avu'avuye.  
34 Fai 'aila'animi 'waimiega fwayafwayanina i vetaui'wali 'aiata 40 nagedie, bega malamala 40 nagedie 'wa na yabayaba sali'avu'avuyeamo. Malamala 'aitamogana 'aiata 'aitamogana faifaina, yami sakona 'ana tutula 'wainega 'wa na 'abiawa. Nika 'wainega nuami i na magetai 'wa na 'asetaku yau 'ami gavia.  
35 Yau 'Auvea, a vona-vagata bega ava'ai a voneyeniga, a na 'idewai. Egavogi i vebonavoluvoluyeku, matatabudi a na luvela'ovidi bei i na wafa'a'ava sali'avu'avuye.”    

Miliama yawaidi i 'a'ava 
 

1 Weta'i kumekumetana i le'wa 'waineye me Isileli matatabudi i le'wai Tini Sali'avu'avuye, Kadesi bei i mia. I miamiani Miliama yawaidi i 'a'avana bei i ve'ufadi.   

Me Isileli i vona-vaitugana 
 

2 *We'e 'awalawanina bei i miamiaga, kebu ufanaga 'aila'a bwaikina faifaidi, begaidi tomotoga matatabudi i va'auta ma yadi kamogala i vona-vaitugana Mosese wata Eloni 'waidie.  
3 Tomotoganidi Mosese wata Eloni i 'uvanidi i vo, I lubwaineni basenadi 'a da wafamo tatamavo taiadi tutuyanina 'Auvea mataneye i ve'alawafawafa.*  
4 Awale 'Auvea yana 'aila'avo 'u miema de'e sali'avu'avunina 'waineye bega yama 'aisayavo taiadi bei 'a na ve'alawafawafa?  
5 Awale Itifitayega 'u vagavaima ta mai 'awalawa de'e sakoiotogina 'waineye, kebu 'eba bakula 'atumaidi bega kebu 'ana fata witi, 'ala'ai, kalefa wata 'ai-vuavuaga 'ana 'ani 'iwanina † 'a na bakulaga. Wata ufa 'eba yemu kebu.   


6 Begaidi Mosese wata Eloni tomotoga matatabudi i 'iawedi i nago Vadavada Tabutabuna 'awaneye, i lumata'afufu fwayefwayeye nika 'Auvea yana mageta mataududulina 'waidie i souyeni.  
7-8 'Auvea Mosese i voneni i vo, Wautogana 'u na 'ewai,‡ tatamu Eloni taiadi tomotoga matatabudi 'wa na goleva'augidi. Tomotoganidi matadie kileu bwaikina 'u na voneni bega ufa i na kausewa. De'e bani'odi ufa 'wa na sivemageseni kileunina 'wainega nika tomotoga matatabudi yadi 'aisayavo taiadi i na yemu.”  
9 'Auvea yana voneye Mosese i nago wautogana i 'ewai Tutudaba Tabutabuotogina 'wainega.   

Mosese kileu i nikei nika ufa i kausewa 
 

10 Mosese wata Eloni tomotoga matatabudi i goleva'augidi kileu bwaikina manawaneye i vonedi i vo, 'Omi tovekamogaogala, 'wa ve'wada a na vonemi. 'Wa da nuani, i lubwainema ufa kileuyega 'a na sivemageseni 'wa na yemu?”   


11 Mosese wautogana i silakai, yana 'ainike 'ailuga kileunina 'waineye nika ufa i kausewa i obu. Me Isileli matatabudi wata yadi 'aisayavo taiadi i yemu.   


12 Siwe 'Auvea Mosese wata Eloni i vonedi i vo, Fai yami vetumagana i mwea, yaku 'atumaina wata yaku toketokena kebu 'wa da sivemageseni me Isileli 'waidie. Begaidi de'e tomotoganidi kebu 'u na kumesedi fwayafwayanina 'akonadi a velediga 'waineye.   

Eloni yawaina i 'a'ava 
 

23 'Oya Owa 'waineye, we'e me Idomu yadi fwayafwaya 'ana tugusa lilivaneye, 'Auvea Mosese wata Eloni i vonedi i vo,  
24 Fai 'ami 'ailuga bonaku kebu 'wa da ve'ililibuyeni Ufa Meliba 'waineye, begaidi Eloni kebu i na luku 'awalawanina me Isileli a velediga 'waineye. Side bei yawaina i na 'a'ava tubunavo mulidie i na nago.  
25 Bega Eloni wata natuna Eleasa 'u na lakavedi 'Oya Owa 'waineye.  
26 Bei Eloni 'ana talauma 'eba velomu faifaina 'u na ta'ia ma'itufa natuna Eleasa 'u na veagei. We'e Eloni bei yawaina i na 'a'ava, tubunavo mulidie i na nago.”   


27 Ava'ai 'Auvea Mosese i voneniga, nani matatabuna i 'idewadi. Tomotoga matatabudi i 'ise'isedi we'e 'Oya Owa 'waineamo i lakalaka.  
28 *Mosese Eloni 'wainega talauma 'eba velomu faifaina i ta'ia ma'itufa natuna Eleasa i veagei. We'e 'oyanina deba'aineye Eloni yawaina i 'a'ava, mulieta Mosese wata Eleasa 'oyayega i obuma.   


29 Tutuyanina tomotoga matatabudi Eloni i 'isa'avai, 'aiata 30 nagedie me Isileli i vevemogai faifaina.    

Mosese kainumu balonisi i 'idewai 'o'olo 'ana 'isa'isa 
 

4 *Me Isileli 'Oya Owa i 'iaweni Eyaga Yamoyamoina 'ana 'edeamo i nago bega 'adi fata 'awalawa Idomu i na kekeseni. Siwe yadi nagonina 'waineye tomotoga kebu 'adi fata i na tokemaigediga fai i ve'abi'abiawa.  
5 *Begaidi i vona-vaitugana Yaubada wata Mosese 'waidie i vo, Awale Itifitayega 'u miema sali'avu'avuye bei 'a na wafa. 'Ani'ani kebu, ufa kebu, wata kebu nuanuama mana waiwainua.”   


6 'Auvea 'o'olo kasikasisidi i vetunedi 'waidie, tomotoga i ovaovadi nika me Isileli fuedi i ve'alawafawafa.  
7 Tomotoga fuedi i maia Mosese 'waineye i taidaida i vo, 'Ima 'a sakona fai 'a vona-vaitugana 'Auvea 'waineye wata 'omu 'waimuye. 'U da velu'ui 'Auvea 'waineye bega 'o'olo i da 'ewayavuledi 'waimega.” Bega Mosese i velu'ui tomotoganidi faifaidi.   


8 'Auvea Mosese i voneni i vo, 'O'olo kasikasisina tamu 'ana 'isa'isa 'u na 'idewai, bega welavi 'u na vetovoia tabwaneye 'u na yatoi. 'Ai'edi tomotoganidi 'o'olo i na ovadiga i na 'isalaka 'waineye nika i na ve'atumai.”  
9 *Bega Mosese 'o'olo 'ana 'isa'isa i 'idewai kainumu balonisi 'wainega, welavi i vetovoia tabwaneye i yatoi. 'Ai'edi aitoi 'o'olo i na ovaiga, i na 'isalaka 'o'olo kumaea 'waineye kebu i na wafaga.*   

Me Isileli i nagoi Moabe 
 

10 Me Isileli i kwekwe i vaganago Oboti bei i vebae'wa.  
11 Bega i tauya i nago inala yana 'eba lakayega Aie-abalimu sali'avu'avuye, 'awalawa Moabe 'ana tugusa 'waineye, bei i vebae'wa.  
12 Wata bega Me Isileli i tauya, Dieledi laube'uneye i vebae'wa.  
13 Tutuya 'ifwaidi i 'a'ava i souyedi i nago Ufa Anoni vi'ainega sali'avu'avuye i vebae'wa, me Amolaiti yadi 'awalawa lilivaneye. Ufa Anoni, me Moabe wata me Amolaiti yadi 'awalawa 'ana tugusa.    

Me Isileli Kini Sioni i vetoketoke-'iaweni 
 

21 Me Isileli yadi vala i vetunei me Amolaiti yadi Kini Sioni 'waineye i vo,  
22 Nuanuama 'u da tauyema yamu 'awalawa 'waineamo 'a da nagoi. Kebu 'eda 'a na veu'agali 'a na damana, kebu 'a na luku 'ami talaga 'alo kalefa 'adi bakula 'waidie. Wata 'ami ufa 'wa aladiga kebu 'waidiega 'a na yemu. Kini yana 'Edeamo 'a na nagoi 'ana tugusa yamu 'awalawa 'a na 'iaweni.”   


23 Siwe Kini Sioni me Isileli kebu i da tauyedi bega yana 'eba veimea 'waineamo i na nagoi, begaidi yana tolugaviavo i va'augidi taiadi i nagoi sali'avu'avuye, Diasi bei me Isileli i veluagadi nika taiadi i vetalaga.  
24 Me Isileli Kini Sioni wata yana tomotogavo i vetoketoke-'iawedi kefatayega i leodi, yadi fwayafwaya i 'ewai, Ufa Anoni 'wainega i nagoga 'ana tugusa Ufa Dabuko 'waineye. Me Isileli kebu i da vaganagoga fai me Emumoni yadi tugusa i toke i ve'isabodebodeni.  
25 Me Isileli me Amolaiti i luveyavulidi, yadi 'atamana bwaikina Esabona wata 'atamana siasiaidi matatabuna 'waidie i vili.   

Me Isileli Kini Oga i vetoketoke-'iaweni 
 

31 We'e me Amolaiti yadi fwayafwaya matatabuna me Isileli i 'ewai i veimeyeni.  
32 Tutuya 'ifwaidi i 'a'ava Mosese tovetaui'wala i vetunedi i nagoi Diesa i vetaui'wali. I 'a'ava me Isileli i luku 'atamananina i 'ive'avini, me Amolaiti bei i miamianiga, matatabudi i sogiedi.  
33 I 'a'avana i viladi i nagoi Besana 'ana 'edeamo siwe me Besana yadi Kini Oga wata yana tovetalagavo i nagoi Edelei bega me Isileli taiadi i na vetalaga.   


34 Siwe 'Auvea Mosese i voneni i vo, Kebu 'u na kololoyeniga fai ma yana tolugaviavo matatabudi a tauyedi 'u na leodi, wata yadi fwayafwaya 'u na veimeyeni. Basenadi me Amolaiti yadi Kini Sioni, Esabona bei i veveimea 'u nikeiga, wata bani'odi Kini Oga 'u na nikei.”  
35 Bega me Isileli Kini Oga, natunavo wata yana tolugaviavo matatabudi i luvewafadi, kebu tamu aitoi i da yavaiga we'e yana fwayafwaya i 'ewai.    

Belami kebu me Isileli i da 'ilawatagonidi 
 

1 Tutuya 'ifwaidi i 'a'avana me Isileli i nagoi Laube'u Moabe 'waineye, bei i vebae'wa Ufa Iolidani lilivaneye we'e Ieliko vi'ainega.   


2 Kini Belaki, Sifo natuna, me Isileli i 'isedi yadi luvela'ova ava'ai i 'idewai me Amolaiti 'waidie.  
3 Fai me Isileli 'adi 'aila'a bwaikaotogina begaidi me Moabe i kololo-'afo'afo, 'wa da vo luludi i da tubaibaia we'e mogitana nigodi i bwayuyu.  
4-5 *Me Moabe i veifufu me Midiani to'edakumetavo 'au'auveadi 'waidie i vo, De'e fatalanina 'ada bawe'odaga 'awaie i na 'oda'odageda.”  

Begaidi me Moabe yadi kini Belaki, kumanina Sifo natuna, yana vala 'ana to'ewa i vetunedi i nago Beo natuna Belami i na voneni. Belami i miamia Fetoli, Ufa Iufiletisi lilivaneye me Amo yadi fwayefwayeye. We'e valanina side bani'odi, Belaki i vo, Tomotoga 'aila'a bwaikaotogina i le'wai Itifitayega 'awalawa matatabuna i susuli lilivakuye i miamiani.  
6 Tomotoganidi i vetoketoke-'iaweku, nuanuaku 'u na mai 'u na 'ilawatagonidi. 'Omu a 'asetamu fai egavo 'u na vona-nuakalikaliediga i na ve'atumai, we'e egavo 'u na bwalasediga wata sakoina i na veluagai. 'Ai'edi 'u na 'ilawatagonidiga, voke 'aku fata a na lu'wavinedi i na souyedi yaku 'awalawayega.”  
7 Nika me Moabe wata me Midiani yadi to'edakumetavo mani i 'ewai, i nago nuanuadi Belami i na tutuli bega me Isileli i na 'ilawatagonidi. Tutuyanina i le'wai, Belaki yana nuanua i veifufuyeni 'waineye.   


8 Belami i vonedi i vo, Lovana 'aitamogana ta na mia, 'awa'awai ava'ai 'Auvea i na vonekuga a na lu'ivoneyeni 'waimie.” Bega to'edakumetavonidi Belami taiadi bei i 'eno.  
9 Lovane Yaubada i mai Belami i velutolieni i vo, Egavo taiadi 'wa miamiani?”   


10-11 Belami Yaubada i voneni i vo, Moabe yadi kini Belaki, kumanina Sifo natuna, yana vala i vetunei i mai 'waikuye i vo, Fai tomotoga fueotogidi Itifita 'wainega i souyedi i maia fwayafwaya matatabuna i luvaia, nuanuaku 'u na 'ilawatagonidi faifaiku, voke taiadi 'a na vetalaga a na sogiedi.”   


12 Siwe Yaubada Belami i voneni i vo, Kebu de'e tomotoganidi taiadi 'wa na nagoga, kebu me Isileli 'u na 'ilawatagonidiga fai kumanidiavo a vevesauluva-'atumai 'waidie.”   


13 Bola 'awa'awaiogose Belami i tovoi bega i veifufu vala 'ana to'ewa 'waidie i vo, 'Wa na vilami yami 'awalaweye, fai 'Auvea kebu i da tauyeku taiadi ta i nago.”   


14 Nika me Moabe vala 'ana to'ewa i viladi i nagoi Kini Belaki i voneni i vo, Belami i baila, kebu taiadi 'a da maiga.”   

Mulieta Belaki to'edakumetavo bwaikidi i vetunedi i nagoi Belami 'waineye. I voneni 'ai'edi i da mai me Isileli i da 'ilawatagonidi, tutula bwaikaotogina i na veleni. Tamu tutuya 'waineye, Yaubada Belami i voneni bega to'edakumetanidi taiadi i na nagoi Belaki 'waineye, siwe Yaubada yana nuanua 'aisena i na 'idewaimo.  

Belami yana 'aisaya doniki 
 

21 'Awa'awaie Belami i tovoi yana 'aisaya doniki kwavuneye 'ana 'ivi i ta'uli, i 'a'avana me Moabe to'edakumetavo taiadi i nagoi.  
22 Belami yana doniki 'waineye i dodoga, yana tofolovavo taiadi i nagoi. Siwe Yaubada i nuasako-'afo'afo fai Belami taiadi i nunago, bega 'Auvea yana anelose 'edeye i tovibodeni.   


23 I nunagoi nika doniki i 'isanago, 'Auvea yana anelose i 'iseni yana kefata i silakai i tovotovoi 'edeye, doniki i toabaleni bakule. Belami doniki i nikei i vevilai 'edeye.    


24 Siwe 'Auvea yana anelose i vaganago 'eda welilineye i tovoi, kalefa 'ana bakula 'adi 'ailuga 'awasasadie, bakulanidi kileuyega i kaliedi.   


25 Tutuyanina doniki anelose i 'isanaweni i vagabala kali lilivaneye bega Belami 'agena kalie i vetutuyeni. Nika Belami doniki wata i nikei.  
26 Siwe anelose sai'afo i vaganago maiginega 'eda weliliotogineye i tovoi bega doniki kebu 'ana fata i na keketa 'atagiega 'alo wamayega i na nago.   


27 We'e tutuyanina doniki 'Auvea yana anelose i 'iseni, ma'itufa i 'etobala Belami 'agena i 'enofwaseni. Belami i nuasako-'afo'afo bega yana wautoganayega i nikei!   


28 Nika 'Auvea doniki i tauyeni bega i veifufu-otoga Belami 'waineye i vo, Ava'ai tamu sakoina a 'idewai 'waimuye begaidi tutuya 'aitonu 'u nikeku?”   


29 Belami i tutula doniki 'waineye i vo, Fai 'u 'waveku 'u da vo yau 'wava'wavaku. 'Ai'edi ma yaku kefataga, 'asiauotoga bei a da luvewafamu.   


30 Doniki i veifufu Belami 'waineye i vo, Yau yamu 'aisaya 'aiata 'aitamogana 'aitamogana yamu yaba yau kwavukuye. We'e 'u da nuani, tamu tutuya bani'odi a 'idewai 'waimuye?” Belami i tutuli i vo, Kebu.”   


31 'Auvea Belami matana i kialai i 'isanaweni anelose yana kefata i kiave'avini 'edeye i tovotovoi nika Belami i lumata'afufu fwayefwayeye.   


32 Anelosenina i velutolieni i vo, Awale yamu doniki tutuya 'aitonu 'u nikei? 'U nogai! Yamu nago Belaki 'waineye, kebu faifaina a da sosoanaga begaidi a mai yamu 'eda a tovibodai.   


33 Yamu doniki i 'iseku tutuya 'aitonu i sivilai 'waikuyega. 'Ai'edi kebu i da sivilaiga, 'ako mogitana a da nikemu 'u da wafa we'e doniki i da miamia.”   


34 Belami anelosenina i voneni i vo, Yau a sakona, kebu a da 'asetaiga 'u tovibodeku 'edeye. 'Ai'edi kebu 'u da sosoana yaku nago faifaina, side bega a na vilaku.”   


35 Bega 'Auvea yana anelose Belami i voneni i vo, 'U na nago tomotoganidi taiadi, we'e ava'ai yau a na vonemuga, kumanina 'aisena 'u na lu'ivoneyeni.” I veifufu'a'ava nika Belami i tauya Belaki yana to'edakumetavo taiadi i nagoi.    

Tutuyanina Belami i le'wa, Belaki nuanuana Belami me Isileli i na 'ilawatagonidi bega taiadi i nago i velomu 'Auvea 'waineye, tutuya 'aitonu 'aisaya i kabunidi i velomuyedi 'waineye. Siwe Belami kebu 'ana fata i na 'ilawatagonidiga, tutuya matatabuna i lulu'ivona Yaubada i na vesauluva 'atumaina 'waidie. Belami yana vona-nuakalikali 'adi 4 me Isileli faifaidi, we'e yana veifufu 'ana veluga side bani'odi;  


18 Belami i veifufu i vo,  

Belaki, Sifo natuna, 'u mai, 'u vainenega. Ava'ai a na vonemuga 'u na nogai.   


19 Yaubada kebu tomotogaotoga, begaidi kebu i na vekali,  

Kebu ma vovonaga, bega nuana i na sivilai.  

Naninidi i voneyediga wata bani'odi i na 'idewadi,  

Ava'ai i vona'awaufeufeniga i na souyeni.   


20 'U na nogai. Yaubada i voneku tomotoganidi a na vona-nuakalikaliedi,  

'Akonadi i vesauluva-'atumaina 'waidie, kebu 'aku fata vona-nuakalikalinina a na vevilaiga.   


21 'Auvea me Isileli yadi Yaubada, taiadi i miamia,  

Bonadi bwaikinega i sososoana i vo, Yaubada taunina yada Kini.’  

Kebu tamu vita 'alo nani sakoina i na mieni me Isileli 'waidie, kumanidiavo Iakobo tubunavo.   


22 Yaubada i vagavaidi i miedi Itifita 'wainega,  

Yana toketokena me Isileli faifaidi, bani'odi bulumakau walawala'ai.   


23 Kebu tamu 'afo'a 'ana fata Iakobo tubunavo i na 'ilawatagonidi,  

Balau wata 'ulua mweadi, kebu 'ana fata me Isileli i na 'ivesakoidiga.  

We'e ma'itufa me Isileli, Iakobo tubunavo, tomotoga i na veveifufuyedi i na vo,  

'Wa 'iseni, Yaubada nani bwaikidi i 'i'idewadi tomotoganidi faifaidi.’   


24 Me Isileli bani'odi 'aisaya laioni vevinena kasikasisina,  

'Ai'edi i na dabaga* kebu 'ana fata i na 'awatagonidi 'ana tugusa 'wenedi i na ovai,  

Dayagina i na yemuya wata i na 'ania  

Mulieta i na 'etobala i na veawai.”    

Belami yana lu'ivona 'ana ve-4 side bani'odi i vo,  


17 A 'isalaka tutuya i mimai 'waineye,  

Isileli 'ana wauma a 'iseni,  

Tamu kini 'ubwana badibadi bani'odi 'awaie i na mai Iakobo tubunavo 'waidiega,  

Me Moabe yadi to'edakumetavo i na kudadi,  

We'e Seti natunavo 'unu'unu lulu'avadi i na tukuakualidi.   


18 'Awaie me Idomu i na tala'avuidi,  

'Adi gaviavo me Seli yadi fwayafwaya i na veimeyeni.  

We'e me Isileli i na vetoketoke.   


19 Tamu Toveimea 'awaie Iakobo tubunavo 'waidiega i na tovoi,  

Egavogi 'atamananina 'waineye i luvegalaladiga i na leo'a'avadi.”    

Me Isileli Beli i awa'ai'aia 
 

1 Tutuyanina me Isileli i miamia Sitimi, iaveta i velamu i ve'avula-'avo'avovo me Moabe vevine taiadi.  
2 Vevinenidi iaveta i vagavaidi i nawedi yadi yaubadavo 'adi velomu 'waidie i luku, taiadi i 'ani'ani wata i 'odu'odu me Moabe yadi yaubadavo 'waidie.  
3 Bega me Isileli sauluvanina 'wainega i luvetubama, kumaea Beli-feola 'waineye i 'odu'odu, begaidi 'Auvea i nuasako-'afo'afo 'waidie.   


4 'Auvea Mosese i voneni i vo, Tomotoga yadi to'edakumetavo 'u na 'ive'avinidi 'u na luvewafadi 'Auvea mataneye we'e tomotoga 'awasasadie nika 'wainega yaku kamogala me Isileli 'waidie i na ve'ilovei.”   


5 Nika Mosese i veifufu me Isileli yadi toveimeavo 'waidie i vo, Egavo yami 'aila'avo 'waidiega i 'odu'odu Beli-feola 'waineye 'wa na nikedi i na wafa.”   


6 Mosese wata me Isileli tomotoga matatabudi i va'auta Vadavada Tabutabuna 'awaneye i vevemogai, nika matadie tamu iadi vavine Midiani i 'ewai i nunaweni yana vadevadeye.  
7-8 Tutuyanina Feniasi, Eleasa natuna we'e tovelomu Eloni tubuna, tomogonina i 'iseni, i tovoi 'aila'a i 'iawedi i nago yana 'ibadi i 'ewai, i yogo'waili i nago yana vadevadeye bega i 'ailovena tomogo wata vavine i 'etolugedi. Bega viga bwaikina, me Isileli 'adi vematavuloga, bei i ve'ilovei.  
9 Siwe viganina 'wainega tomotoga 'adi 'aila'a 24,000 'akonadi i wafa.*   


10 'Auvea Mosese 'waineye i veifufu i vo,  
11 Feniasi, Eleasa natuna we'e tovelomu Eloni tubuna, yaku nuasako i sivivieni me Isileli 'waidiega fai yaku nuanua mogitana i 'idewai 'aku ve'ililibu faifaina, begaidi kebu ma yaku nuasako a da luvela'ovidi.  
12 Begaidi Feniasi 'u na voneni, yau 'Auvea a vona'awaufeufeni mia 'atumaina wata mia niwalova a na veleveleni.  
13 Fai yaku nuanua mogitana i 'idewai 'aku ve'ililibu faifaina wata me Isileli yadi sakona i 'u'umidi begaidi a vona'awaufaufa tubunavo taiadi i na vetovelomu-vagata.    

'Auvea Iosua i venua'ivineni Mosese tutulina 
 

18 *'Auvea Mosese i voneni i vo, Iosua, Nuni natuna, kumanina 'Anu'anunuku i ageiga, 'u na mieni nimamu 'waineye 'u na yatoi.  
19 'U na voneni tovelomu Eleasa manawaneye i na tovoi wata me Isileli matatabudi matadie 'u na lu'ivona Iosua 'omu tutulimu, yadi to'edakumeta.  
20 Yamu veimea 'ifwaidi 'u na sivedamanedi Iosua 'waineye bega me Isileli matatabudi i na vematayakeyakeni.  
21 *Tutuyanina Iosua nuanuana yau 'Auvea a na awave'ede'edeni, i na nago tovelomu Eleasa i na voneni Ulimu* i na vefoloveni faifaina, 'wainega i na 'asetai yaku nuanua me Isileli faifaidi. Me Isileli 'adi 'aila'a matatabuna taiadi Iosua bonaneamo i na nagoi wata bonaneamo i na viladi i na maia.”   


22-23 *'Auvea yana veimea Mosese i 'idewai, Iosua i naweni tovelomu Eleasa wata 'aila'a bwaikina matadie. Nimana i yatodi Iosua 'waineye, veimea i veleni bega i na veto'edakumeta me Isileli faifaidi. Fai 'Auvea i voneyeniga, naninina i 'idewai.    

Yaubada me Isileli i vonedi 'awalawa Kenani i na vili 
 

50 Me Isileli i miamia Laube'u Moabe 'waineye, Ufa Iolidani lilivaneye we'e Ieliko 'atamana vi'ainega. Bei 'Auvea Mosese i voneni i vo,  
51-52 Me Isileli 'u na vonedi 'u na vo, Tutuyanina Ufa Iolidani 'wa na damani 'awalawa Kenani, tomotoganidi 'asiau bei i miamiani 'wa na luveyavulidi. Yadi 'eba 'odu'odu, kumaea kileu i dabidiga 'alo kumaea kainumu i tutudiga wata 'adi didiga bei i vetovoidiga 'wa na tuweawealidi.  
53 Fwayafwayanina 'akonadi a 'aniveleneni 'waimie, 'wa na vili yami 'eba veimea.  
54 *Wata 'wa na vadabadabai 'ami wauma 'waidiamo, bani'odi i na vemiga tutuyanina yaku kileu tabutabudi 'wa na tawetawedi. Wauma bwaikidi wata fwayafwaya bwaikidi we'e wauma siaidi wata fwayafwaya siaidi 'wa na veledi. Yami fwayafwaya 'wa na veuta tubumiavo 'adi wauma 'waidiamo.   


55 'Ai'edi tomotoganidi bei i miamiani kebu 'wa na lu'wavinedi bega i na souyedi fwayafwayanina 'wainega, kumanidiavo 'wa na tauyedi i na miamiani, bola vita i na velevelemi 'awalawanina 'waineye. Vitanina 'wa da vo bani'odi 'ibwalobwalo'u matamie i da luku i da luta'ata'ali 'alo 'ailulu nuvilamie i da lovelovenimi.  
56 'Ai'edi kebu 'wa na lu'wavinediga, vematavuloganina a da velediga ma'itufa a na velemi.”    

 35

'Atamana bwaikidi 'eba dega-nunuga 
 

9 *Wata 'Auvea Mosese i voneni i vo,  
10-11 'U na veifufu me Isileli 'waidie 'u na vo, Tutuyanina Ufa Iolidani 'wa na damani bega 'wa na luku Kenani, 'ifwaidi 'atamana bwaikidi 'u na venua'ivinedi 'eba dega-nunuga. 'Ai'edi tamu tomogo iana siwe kebu i da 'asetaiga i na tufanieni i na wafa 'ana fata i na dega 'atamananidi 'waidie bega 'ita'ita'i i na veluagai.  
12 De'e 'atamananidi 'eba dega-nunuga 'ita'ita'i faifaina, 'ai'edi towafa yana 'aila'avo nuanuadi mewa i na 'ewai, to'ainike bei i na dega i na nago nika kebu i na luvewafaiga, we'e nagami 'aila'a matadie i na vonayavuga.”   



* 13:28:
Me Anaka tomotoga bwaikidi wata manamanaweotogidi. 'Wa na 'iseni Veimea 2:10,11,20,21

* 13:33:
Nag 6:4

† 13:33:
Me Nefilimi, 'wa na 'iseni Nagami 6:4

* 14:9:
Ibu 3:16

* 14:29:
Ibu 3:17

* 14:33:
Fol 7:36

* 20:2:
Sou 17:1-7

* 20:3:
Sali'avu'avuye 16:1-50 

† 20:5:
Welavinina vuagina 'ana wagava fomigulanaiti, me Isileli yadi nuanua bwaikina.

‡ 20:7-8:
Wautogananina voke kumanina i voneyeni Sali'avu'avuye 17:6-10 

* 20:28:
Sou 29:29; Sal 33:38; VeL 10:6

* 21:4:
VeL 2:1

* 21:5:
1 Kol 10:9

* 21:9:
2 Kin 18:4; Ion 3:14

* 21:9:
Wata 'wa na 'iseni Ioni 3:14 wata 2 Kini 18:4

* 22:4-5:
Sal 31:8; 2 Fit 2:15,16; Iud 1:11

* 23:24:
Laioni yadi sauluva 'ou'ou tuvatuvadi bani'odi.

* 25:9:
Wata 'wa na 'iseni 1 Kolinita 10:8

* 27:18:
Sou 24:13

* 27:21:
Sou 28:30; 1 Sam 14:41; 28:6

* 27:21:
Ulimu wata Tumimu kileu tabutabudi tovelomu bwaikina i na vefolovedi 'waidiega 'ana fata Yaubada yana nuanua i na sivemageseni me Isileli 'waidie. Wata 'wa na 'iseni Souyagi 28:30

* 27:22-23:
VeL 31:23

* 33:54:
Sal 26:54-56

* 35:9:
VeL 19:2-4; Ios 20:1-9

Veimea 'ana Luvaitugana  

'Eba kiavemageta  

Buki de'e me Guliki bonadiega i goleni Deuteronomy, wagavanina 'ana 'aseta Veimea 'ana Luvaitugana. Mosese Yaubada yana veimea i luvaituganidi, veimeanidi kebu 'ivaudiga wata kebu tulidiga.  

Me Isileli sai'afotoga i na luku 'awalawa Kenani i na 'ewai bega i na veimeyeni, we'e Mosese kebu taiadi i na nagoga, begaidi i velu'ase'asedi mulieta i na nagoi. I tolinuata'iedi Yaubada bani'odi i vagavaidi Itifitayega i miedi sali'avu'avuye i 'isave'avinidi. Wata i vonedi tutuyanina i na luku Kenani 'waineye i na miamia, Yaubada i na veve'ililibuyeni.  


  
 4

Mosese me Isileli i vonedi bega i na vematayakayaka 
 


1 Wata Mosese me Isileli i vonedi i vo, 'Omi me Isileli, 'wa ve'wada a na vonemi. Veimea wata awave'eda'eda 'asiau a vevemiga 'wa na nogaidi 'wa na vematayakeyakedi bega ma yawaimi 'wa na miamia, nika 'ami fata 'wa na luku 'awalawanina 'Auvea tubudavo yadi Yaubada i velevelemiga, 'wa na 'ewai 'wa na vetoniwakeni.  
2 *Veimeanidi a lu'ivoneyedi kebu 'wa na 'imoso'i wata kebu 'wa na 'ewayavulagi 'waidiega. 'Auvea yami Yaubada yana veimea 'wa na nogaidi 'wa na vematayakeyakedimo.   


6 Veimeanidi 'asa'aiana 'wa na vematayakeyakedi nika mali tomotoga yami nuamageta wata yami nuanua tonovidi i na 'isa'inanai. Tutuyanina veimeanidi i na nogaidi i na vo, Mogitana, me Isileli 'adi 'aila'a bwaikina, tomotoganidi yadi nuamageta wata yadi nuanua tonovidi.’   


7 'Auvea yada Yaubada lilivadeye, tutuyanina ta na velu'ui 'waineye bonada i noganogai. Kebu tamu 'aila'a bwaikina 'alo siaina yana yaubadavo bani'odi.  
8 'Asiau veimeanidi a lulu'ivoneyedi matatabuna tonovidi wata 'atumaidi, kebu tamu 'aila'a bwaikina 'alo siaina yana veimea wata ve'etoboda bani'odiga.   


32-34 'Auvea yada Yaubada yana toketokena bwaikina 'wainega i vagavaimi Itifitayega 'wa souyemi, 'eba nuavogana wata 'eba nua'ewa bwaikidi i 'idewadi matamie. Me Itifita 'waidie i lugavia faifaimi bega veviga bwaikina i veledi. I vagavaimi, 'omi yana tomotogavo, wata 'Oya Sainai 'waineye 'wa nogai, taunina i veifufu 'ai 'ala'alata nagenega siwe bola ma yawaimi 'wa miamiani. Kebu tamu tutuya nani de'e bani'odi i da souyeni, kebu'a'ava. Nuami i na vilai i na nago 'idewavau 'waineye, tutuyanina Yaubada tomogo kumekumetana i 'idewai i maiga 'asiau 'wa na 'iseni, wata fwayafwaya matatabuna 'waineamo 'wa na lauala, kebu tamu nani de'e bani'odi 'wa na veluagaiga.   


39 'Wa na nuave'avini wata 'wa na vetumaganeni tutuya matatabuna, kebu nuami i na fani, 'Auvea yami Yaubada abama nageneye i miamia wata fwayafwaya 'waineye. Kebu tamu yaubada i da miamia.  
40 Yana veimea wata yana awave'eda'eda 'asiau a velevelemiga, matatabuna 'wa na ve'ililibuyedi bega 'omi wata tubumiavo yami mia i na ve'atumai wata yami tutuya i na vemanawe fwayafwayanina 'Auvea yami Yaubada i velevelemi 'asiau wata tutuya matatabuna faifaina.”    

Nuakalikali mogitana Yaubada faifaina 
 

4 *'Omi me Isileli 'wa ve'wada, a na vonemi. 'Auvea yada Yaubada, 'Auvea 'aitamogaotogina.  
5 *'Auvea yami Yaubada 'wa na nuakalikalieni nuamiega, 'anu'anunumiega wata yami toketokena matatabuna 'waidiega.  
6 *De'e veimeanidi yau 'asiau a velevelemiga 'wa na nuave'avinidi nuafoumie i na 'eno-vagata.  
7 Tutuya matatabuna natumiavo veimeanidi 'wa na vevedi, yami vanuga 'waidie 'wa na luluvaituganidi wata yami nago 'eda 'waidie, 'wa na veveawai 'alo 'enoyega 'wa na tovotovoi 'wa na vevedi.    

Me Isileli mogitana 'Auvea yana tomotogavo 
 

1 *Wata Mosese me Isileli i veifufudi i vo, Tutuyanina 'Auvea yami Yaubada i na miemi fwayafwayanina 'wa na luvaia, 'aila'a bwaikidi 'adi 7 taunina i na 'wavinedi i na souyedi, kumanidiavo toketokeotogidi mulieta 'omi. 'Aila'anidi 'Auvea i na 'wavinediga side kumanidiavo, me Aiti, me Gegasaiti, me Amolaiti, me Kenani, me Felesi, me Aiviti wata me Iebusaiti.  
2 Tutuyanina 'Auvea yami Yaubada tomotoganidi i na 'anivelenedi 'waimie, 'wa na leodi matatabudi 'wa na luvewafadi. Kebu 'wa na veianediga wata kebu 'wa na 'isanuakalikaliediga.  
3 Kebu taiadi 'wa na nagiga, kebu natumiavo vevinedi 'wa na tauyedi bega natudiavo iavetadi i na nagidiga, 'alo vevine natumiavo iavetadi i na nagidi.  
4 De'e sauluvanina 'wainega natumiavo i na siviladi i na baileku bega mali yaubadavo 'waidie i na 'odu'odu, nika yau a na nuasako-matayo'o a na leomi.   


5 *Side bani'odi 'wa na 'idewedi. Yadi 'eba velomu 'wa na tuweawealidi, yadi kileu tabutabudi 'wa na tubaibaidi, Asela 'adi 'ogola 'eba bunumayaga 'wa na talagidi wata yadi kumaea 'ai 'waineye 'wa na kabunidi i na 'alaidi.  
6 *Fai 'omi 'aila'animi 'Auvea yami Yaubada yana tomotoga, i venua'ivinemi wata i yato'idiemi tomia fwayafwaya 'aila'a tulina tulina 'waidiega, 'omi 'asa'aiana yana kukuafou.   


7 'Auvea nuanuana 'omi tomotoganimi, i venua'ivinemi kebu 'ami 'aila'a bwaikina faifaina, 'ami wauma saiotogina mulieta 'ifwaidi 'aila'a.  
8 We'e mogitana 'Auvea i nuakalikaliemi wata naninidi i vona'awaufaufa taunina 'ana wagavayega tubumiavo 'waidie, i nuanuanidi. Bega yana toketokena bwaikina 'wainega i 'ita'ita'iemi me Itifita yadi kini Felo 'wainega, kumanina i veveimeyemi 'wa vetofolova-maimaiga faifaina.  
9 *Begaidi 'wa na 'asetai 'Auvea yami Yaubada kumanina 'aiseotogina, yana tomotogavo kebu i na bailedi 'alo i na venuafanidiga. We'e egavo i na nuakalikalieni wata yana veimea i na vematayakeyakedi, Yaubadanina yana nuakalikali-motoina wata yana veakutagona i na 'eno-vagata 'waidie, i na nagoga lakata 1,000* i na veluagai.  
10 We'e tomotoganidi i vedumwe'ubu'ubseni 'adi vematavuloga faifaina kebu i da 'ivogavogana.  
11 Begaidi 'omi i lubwainemi, veimea wata awave'eda'eda matatabuna 'asiau a lu'ivoneyediga 'wa na vematayakeyakedi.”    

 8

'Auvea kebu nuami i na fani 
 

2 Wata Mosese me Isileli i vonedi i vo, 'Auvea yami Yaubada 'wa na nuanuani fai kumanina malamala 40 nagedie i 'e'edakumesemi sali'avu'avuye. Bei i sitonovimi nuanuana 'wa na nuaobu wata nuanuana i na 'asetami 'awaie yana veimea 'wa na vematayakeyakedi 'alo kebu.  
3 *Nagami 'ani'ani i ve'o'oleni mulieta 'ani'ani mana i velemi 'wa 'ani, 'ani'aninina 'omi wata tubumiavo basenadi kebu 'wainega 'wa da 'aniga bega i lubwainemi 'wa na 'asetai tomotoga yadi mia 'ana 'atumaina kebu 'ani'ani'ava 'wainega i da veveluagadiga, we'e mogitana 'Auvea yana vona 'aitamogana 'aitamogana 'waidiega tomotoga yadi mia 'ana 'atumaina i na veluagadi.   


12-14 Bola 'wa na 'ani'ani 'ami 'etowava i na 'ewai, yami vanuga 'atumaidi 'wa na yogonidi bei 'wa na mia, wata yami 'aisayavo bulumakau wata sifi i na vefue, yami siliba, golida wata 'ifwaidi yami 'ai'aiwabu i na vebwaika. Tutuyanina 'waineye, taunimi 'wa na 'isave'avinimi i na nunago 'wa na nualaka bega 'Auvea  yami Yaubada 'wa na venuafania, kumanina i vagavaimi 'wa souyemi Itifitayega basenadi bei 'wa vetofolova-maimaiga.  
15 Kebu nuami i na fani, i kumesemi sali'avu'avu bwaikina wata 'eba kololo 'waineamo 'wa maia, bei 'o'olo kasikasisidi wata dinigala weweda* i daledale, yauyauta bwaikina wata fwayafwaya lalana. We'e sali'avu'avunina 'waineye kileu bwaikina 'wainega ufa i velemi.  
16 Sali'avu'avuye mana i velemi 'wa 'ani, 'ani'aninina tubumiavo kebu i da 'aniaga. Nuanuana vitanidi 'waidiega i na sitonovimi 'wa na nuaobu bega 'eba ve'a'ava 'waineye i na vesauluva-'atumaina 'waimie.  
17 De'e naninidi matatabuna i 'idewadi bega kebu 'wa na vo, Yaku toketokena wata yaku tokemaiga 'waidiega tauniku a 'ive'ai'aiwabuku.’  
18 I lubwainemi 'Auvea yami Yaubada 'wa na nuave'avini, kumanina basenadi yana veakutagona i 'idewai tubumiavo 'waidie wata i damana 'waimie bega 'asiau yana toketokena 'wainega 'wa ve'ai'aiwabu.”    

Yaubada ava'ai i 'idewaiga 'wa na nuave'avini 
 

18 *Mulieta Mosese me Isileli i vonedi i vo, De'e vonanidi 'wa na nuave'avinidi nuafoumie i na 'eno-vagata. 'Wa na kilumidiga bega 'wa na yogonidi nimamie wata debamie 'ami 'eba tolinuata'i.  
19 Tutuya matatabuna natumiavo yaku vonanidi 'wa na vevedi, yami vanuga 'waidie 'wa na luluvaituganidi wata yami nago 'eda 'waidie, 'wa na veveawai 'alo 'enoyega 'wa na tovotovoi 'wa na vevedi.   


26 Tutuya de'e 'waineye 'wa na vainenega yau a na vonemi. 'Eda'eda 'ailuga a na sivemagesedi 'waimie, tamu 'wa na venua'ivineni, Yaubada i na vesauluva 'atumaina 'waimie, 'alo Yaubada i na vesauluva-sakoina 'waimie.  
27-28 'Ai'edi 'Auvea yami Yaubada yana veimea 'asiau a lulu'ivoneyediga 'wa na vematayakeyakedi i na vesauluva-'atumaiemi. We'e 'ai'edi veimeanidi 'wa na vedumwe'ubu'ubusedi, kebu 'wa na vevematayakeyakediga, we'e 'wa na 'odu'odu yaubadavo basenadi kebu 'wa da 'asetadi 'waidie, Yaubada i na vesauluva sakoina 'waimie.  
32 Begaidi 'wa na nuave'avini veimeanidi wata awave'eda'eda yau 'asiau a velevelemiga 'wa na vematayakeyakedi.”    

Kini 'ana awave'eda'eda 
 

14 *Wata Mosese i vonedi i vo, Tutuyanina 'wa na luku fwayafwayanina 'Auvea yami Yaubada i velevelemi 'wa na vili, 'wa na vo, Tamu kini ta na venua'ivineni i na veveimeyeda bani'odi tomotoganidi i mia-vivileda.’  
15 'Ai'edi nuanuami tamu tomogo 'wa na silakai bega i na ve-kini, nagami 'Auvea yami Yaubada i na venua'ivineni. Tomotoganina taunimi me Isileli 'waimiega, kebu mali tomotoga.  
16 *We'e kininina i lubwaineni kebu yana 'aisaya osi fuedi vetalaga faifaina, wata kebu tomotoga i na vonedi i na nago Itifita bega osi fuedi i na kimwanedi fai 'Auvea 'akonadi i vonemi i vo, 'Omi kebu 'wa na vilami Itifita.’  
17 *Kini kebu vevine fuedi i na nagidiga i na nunago vevinenidi nuana i na sivilai 'Auvea i na baileni. Kebu siliba wata golida i na toke i na luvea'weni i na ve'ai'aiwabuga.  
18 Tutuyanina vetoveimea 'ana didige i na miabui, veimea kilukilumidi i na 'etovedavedamanedi taunina yana 'eba 'isa faifaina, we'e tovelomu 'ifwaidi Livai 'ana wauma 'wainega i na 'iseni nika i na awave'atumaieni.  
19 Yana mia matatabuna 'waineye veimeanidi lilivaneye i na 'eno'eno, i na lulu'iawawadi nika 'Auvea yana Yaubada ma yana ve'ililibu i na kololoyeni, yana veimeanidi wata yana awave'eda'eda i na vevematayakeyakedi.  
20 'Ai'edi bani'odi i na vevesauluvediga, kebu taunina i na awa'ai'aia yana 'aila'avo 'waidiega, wata veimeanidi kebu i na bailedi i na yogo-'avo'avovoga bega taunina wata tubunavo me Isileli i na veveimeyedi tutuya manamanawena.    

Talaboda 'odu'odu tuatuaidi faifaidi 
 

9 Tutuyanina 'wa na luku 'awalawanina 'Auvea yami Yaubada i velevelemiga 'waineye, 'aila'anidi yadi sauluva sakoiotogidi wata 'eba bunumayaga kebu 'wa na vetutuyamediga.   


10-11 **Kebu tamu sai'afo aitoi 'waimiega natuna iavetana 'alo vevinena i na velomuyeni 'aie i na kabuni 'alo i na tunu'auya,  

Kukua 'eba 'isa, tugusa 'aisaya bonadiega, kileu 'alo 'enolaka 'wainega i na lu'ivona ava'ai 'awaie i na souyeniga faifaina kebu 'wa na vefolovedi,  

Kebu tamu aitoi tove'wasa'wasala wata yaiaina taiadi i na veveifufu bega tutuya i mimaiga faifaina 'wa na 'asetai,  

Kebu 'wa na lu'afo'a wata kebu 'wa na bwalata  

Kebu 'wa na 'awakweli,  

Kebu towafa 'anu'anunudi wata yalua 'waidie 'wa na veveifufu,  

Kebu taunimi 'wa na tauyemi 'anu'anunu sakoina 'alo yaiaina i na agemi.   


12 Aitoi de'e bani'odi i na vevesauluvediga, 'Auvea ma yana kamogala i na vedumwe'ai'aiedi. 'Awalawanina 'waineye 'wa na lukuga 'ana tomia sauluvanidi i 'i'idewadi, begaidi 'Auvea yami Yaubada matamiega i na luveyavulidi.  
13 *I lubwainemi yami sauluva matatabuna tonovidi 'Auvea yami Yaubada mataneye.  
14 'Awalawanina sai'afotoga 'waineye 'wa na luku, 'ana tomotogavo yaiaina 'ana 'odu'odu matatabuna i 'wasaledi, we'e 'omi 'Auvea yami Yaubada i talabodemi, kebu sauluvanidi sakoidi 'wa na 'i'idewadi.”   

'Auvea tamu yana tolu'ivona i na venua'ivineni Mosese bani'odi 
 

15 *Wata Mosese i veifufu tomotoga 'waidie i vo, 'Awaie 'Auvea tamu yana tolu'ivona yau bani'odi i na venua'ivineni 'ami 'aila'a 'wainega,* bonana 'wa na nogai 'wa na vematayakeyakeni.  
16 Basenadi 'Oya Sainai† 'waineye 'wa va'autaga, 'wa velu'ui 'Auvea yami Yaubada 'waineye 'wa vo, Kebu nuanuama Yaubada bonana 'a na nogai 'alo yana 'ai 'ala'alata bwaikina 'a na 'iseni i na nunago 'a na wafa.’   


17 Bega 'AUVEA  i vona 'waikuye i vo, Ava'ai i voneyeniga, vona mogitana.  
18 'Awaie tamu tolu'ivona 'omu bani'odi a na venua'ivineni 'ami 'aila'a 'wainega a na silakai. Yaku nuanua a na veleni bega yaku veimea matatabuna i na lulu'ivoneyedi tomotoga 'waidie.  
19 *Tolu'ivonanina 'aku wagavayega i na lulu'ivona, we'e aitoi bonana kebu i na nogaiga, yau a na vematavulogi.  
20 We'e 'ai'edi tamu tolu'ivona igodi 'aku wagavayega i na lu'ivona-vekavekali 'wa na luvewafai, wata bani'odi aitoi mali yaubada 'adi wagavayega i na lulu'ivonaga i na wafa.’  
21 Voke taunimi 'wa na velutoliemi 'wa na vo, Bani'odi ta na munega ta na 'asetai, valanina 'Auvea 'wainega i mai 'alo kebu?’  
22 Side bani'odi 'wa na 'asetai, 'ai'edi tamu tolu'ivona i na veifufu igodi yau 'Auvea  'aku wagavayega siwe yana vonanina kebu 'ana mogitana i na souyeniga, 'wa na 'asetai kebu yaku vonaga, taunina yana nuanuayega i veveifufu, begaidi kebu 'wa na kololoyeni.”    

Iosua i veto'edakumeta, Mosese tutulina 
 

7 Tutuyanina Mosese i veifufu i 'a'ava, Iosua i goleni i mai me Isileli matatabuna matadie i tovoi bega i voneni i vo, 'U na vetoketoke wata 'u na venuafoufa'ala fai de'e tomotoganidi 'u na 'edakumesedi, 'wa na luku 'awalawanina 'Auvea i vona'awaufeufeni tubudavo 'waidie. 'Omu kumanimu fwayafwayanina 'u na vadabadabai 'adi veuveuta 'u na veledi.  
8 *'Auvea taunina i na kumesemu wata taiadi 'wa na miamia, kebu tamu sai'afo i na venuafanimu 'alo i na 'iawemu. Kebu 'u na kololo wata kebu 'u na venuafouviga.”    

Mosese yawaina i 'a'ava 
 

1-2 Tutuya 'ifwaidi i 'a'avana, Mosese Moabe laube'una 'wainega i tauya i nago i laka 'Oya Nebo 'waineye wata i vagalaka 'Oya Fisiga deba'aineye, 'oyanina Ufa Iolidani lilivaneye we'e 'atamana Ieliko vi'ainega. Bei 'Auvea 'awalawanina matatabuna i veni, Giliadi 'wainega i nago 'atamana Dani, 'ifwaidi 'awalawa 'waidiamo bani'odiga Nafitalai, Ifeleimi, Manasa wata Iuda, i nagoga Eyaga Mediteleniani inala yana 'eba inivayega.  
3 Wata 'Auvea Mosese i veni Negevi 'awalawana matatabuna, Ieliko laube'una, 'atamananina tamu 'ana wagava 'Atamana Niula bega i 'isanago 'atamana Soa.  
4 *'Auvea i veifufu Mosese 'waineye i vo, Side fwayafwayanina a vona'awaufeufeni Ebelamo, Aisake wata Iakobo 'waidie a vo, 'Awaie tubumiavo a na veledi.’ A tauyemu fwayafwayanina 'u na 'isenimo we'e kebu 'u na luku 'waineye.”  
5 Mulieta Mosese, kumanina 'Auvea yana tofolova, 'awalawanina Moabe 'waineye yawaina i 'a'ava, bani'odiga basenadi i voneyeni.   


9 Mosese bola ma yawaineye i miamia, nimana i yatoi Iosua, Nuni natuna 'waineye bega i na veto'edakumeta we'e 'Auvea nuanua tonovidi i veleni. Me Isileli Iosua i ve'ililibuyeni, nani matatabuna 'Auvea Mosese i voneyeniga, tomotoganidi i vematayakeyakeni.   

Iosua  

'Eba kiavemageta  

Buki de'e 'ana wagava Iosua. Bukinina 'ana 'eba velamu 'waineye i veifufu Iosua bani'odi i munega bega i veto'edakumeta me Isileli faifaidi. Tutuyanina Mosese yawaina i 'a'ava, Iosua me Isileli i 'edakumesedi Ufa Iolidani i damani i luku Kenani, 'aila'anidi bei nagami i miamianiga i leodi. Wata kilumanina 'waineye i veifufu fwayafwayanina i vadabadabai i veuseni me Isileli wauma 12 'waidie.  


  
 1

'Auvea Iosua veimea i veleni Kenani i na tala'avui 
 


1-2 'Auvea yana tofolova Mosese yawaina i 'a'avana, 'Auvea i veifufu Mosese 'ana to'aivaita Iosua, Nuni natuna 'waineye i vo, Mosese yaku tofolova 'akonadi yawaina i 'a'ava, we'e 'asiau 'omu wata me Isileli matatabudi 'wa na 'idewadewa Ufa Iolidani 'wa na damani nika 'wa na luku fwayafwayanina a velevelemiga 'waineye.  
3 *'Awalawanidi 'aitamogana 'aitamogana 'waidiamo 'wa na nunagoiga, 'asa'aiana yami fwayafwaya 'akonadi a velemi, bani'odi basenadi a vona'awaufaufa Mosese 'waineye.  
4 Fwayafwayanina 'ana tugusa i na velamu Negevi sali'avu'avu bolimanayega, i na nagoga yavalatayega 'Oya Lebanoni 'waineye. Iufiletisi Ufa bwaikina inala yana 'eba lakayega wata me Aiti yadi 'awalawa matatabuna taiadi, i na nagoga inala yana 'eba inivayega Eyaga Mediteleniani 'waineye.  
5 *Iosua, kebu tamu aitoi 'ana fata gavia 'wainega i na 'atagibaimu yamu mia matatabuna 'waineye. Basenadi Mosese bani'odi yau 'omu taiadi, kebu 'ana fata a na 'iawemu 'alo a na venuafanimu.   


6 *'U na vetoketoke ma yamu venuafoufa'ala, tomotoga 'u na 'edakumesedi 'wa na luku fwayafwayanina, basenadi a vona'awaufeufeniga tubumiavo 'waidie, 'wa na vili.  
7 I lubwainemu 'u na vetoketoke wata nuafoumu i na fa'ali, kebu 'u na kolologa. 'U na 'isa'isa bega veimea matatabuna yaku tofolova Mosese i velemuga, 'u na vematayakeyakedi. Kebu 'u na yogo-'avo'avovo we'e mogitana yamu folova matatabuna 'waineye 'u na vetoketoke.  
8 Tutuya matatabuna veimea kilukilumidi 'u na lulu'iawawa-vebogidi, 'aiaseye wata lovane 'u na nuanuanidi bega veimeanidi 'aitamogana 'aitamogana 'u na vevematayakeyakedi. 'Ai'edi bani'odi 'u na vevesauluvediga yamu folova i na ve'atumai wata 'u na vetoketoke.”    

Uvi'agalatagona 'ana lusakali kumekumetana Kenani 'waineye 
 

10 *Me Isileli i vebae'wa Ieliko laube'uneye, we'e 'atamana Giligali 'waineye. Weta'i kumekumetana 'aiata 'ana ve-14 'waineye lavilavie, Uvi'agalatagona Sakalina i ve'ala'ani.  
11 Sakalinina i 'a'ava i 'atai, 'awalawanina 'wainega witi i 'aile'wa i tutudi bega i vefalawa nika 'wainega beledi yalayaladi kebu ma 'ana 'eba 'ivebwaikaga i kabunidi. Mulieta i ve'ala'ani witi i vevaladiga taiadi.  
12 *'Aiatanina 'waineye fwayafwayanina vuagina me Isileli i velamu i na 'ani bei mana avuta i 'ailove. Kebu wata tamu tutuya mana i da 'ani, we'e ma'itufa Kenani fwayafwayana vuaginega i veve'ala'ani.    

Malamala fuedi me Isileli i vevetalaga tomotoganidi 'awalawa Kenani bei i miamianiga taiadi. Siwe 'Auvea  i 'ivaisedi matatabudi i luveyavulidi, yadi 'atamana i vilidi. Mulieta 'awalawa Kenani i vadabadabai 'adi wauma 12 'waidiamo i veuseni.   

Me Isileli i vona'awaufaufa Yaubada i na vematayakeyakeni 
 

1 Iosua me Isileli wauma matatabudi i va'augidi i maia Sekemu. I 'a'avana Iosua to'edakumeta 'au'auveadi, to'edakumeta 'ifwaidi, tovevonayavuga wata to'isave'avina i vonedi, matatabudi i maia Yaubada mataneye i tovoi.   


2 *Bega Iosua i veifufu tomotoga 'waidie i vo, 'Auvea  me Isileli yada Yaubada yana vona side i vo, Tutuya basenadi tubumiavo Tela ma natunavo Ebelamo wata Naoli i miamiani Ufa Iufiletisi vi'ainega, bei i 'odu'odu mali yaubadavo 'waidie.  
3 *We'e yau tubumi Ebelamo a vagavaia a mieni Kenani, 'awalawanina matatabuna 'waineamo a kumeseni, mulieta natuna iavetana Aisake 'wainega tubunavo fuedi a veleni.   


13 *We'e fwayafwayanina yau a velemiga kebu bei 'wa da bakubakulaga, we'e 'wa 'ani'animo, kalefa vuagina wata olive vuagina 'waidiega 'wa 'ani'ani siwe kebu 'wa da bakulidiga. Wata 'atamana bwaikidi a velemi, kebu 'wa da yogonidiga we'e 'asiau 'waidie 'wa miamiani.”   


14 Wata Iosua me Isileli i vonedi i vo, Mogitana 'Auvea  i 'isave'avinimi, begaidi ma yami kololo 'wa na ve'ililibuyeni, yami nuanua matatabuna 'wainega 'wa na folofolova faifaina. Basenadi tubumiavo i miamiani Ufa Iufiletisi vi'ainega wata Itifita 'waineye, yaubada fuedi 'waidie i 'odu'odu. We'e 'asiau 'wa na bailaotogedi ma'itufa 'AUVEA  'aisena 'wa na vevematayakeyakeni.  
15 'Ai'edi kebu nuanuami 'wa na ve'ililibuyeniga, 'asiau taunimi 'wa na venua'ivina aitoi 'wa na vematayakeyakeni. Nuanuami yaubadavo tubumiavo basenadi 'waidie i 'odu'odu Iufiletisi vi'ainega, 'alo nuanuami me Amolaiti yadi yaubadavo, 'awalawanina 'waineye 'wa miamiani? We'e yau wata yaku 'aila'avo 'Auvea  'aisena 'a na veve'ililibuyeni wata 'a na vevematayakeyakeni.”   


16 Tomotoga matatabudi i tutula i vo, 'Auvea  kebu 'a na baileni bega mali yaubadavo 'waidie 'a na 'odu'odu.  
17 'Auvea  yama Yaubada i vagavaima, 'ima wata tamamavo 'a souyema Itifitayega basenadi bei 'a vetofolova-maimaiga. 'Eba nuavogana wata 'eba nua'ewa matameye i 'idewadi, yama mai matatabuna 'waineye i 'i'isave'avinima wata i 'ita'ita'iema 'ama gaviavo 'waidiega.  
18 'Auvea  kumanina me Amolaiti wata tomotoga 'ifwaidi bei i miamianiga matatabuna i luveyavulidi i souyedi. Begaidi 'ima 'Auvea  'aisena 'a na veve'ililibuyeni wata 'a na vevematayakeyakeni, fai kumanina yama Yaubada.”   



* 1:3:
VeL 11:24,25

* 1:5:
VeL 31:6,8; Ibu 13:5

* 1:6:
VeL 31:6,7,23

* 5:10:
Sou 12:1-13

* 5:12:
Sou 16:35

* 24:2:
Nag 11:27

* 24:3:
Nag 12:1-9; Nag 21:1-3

* 24:13:
VeL 6:10,11









	Toveimeavo




 
Toveimeavo  

'Eba kiavemageta  

Buki de'e i veveifufu naninidi i souyedi Iosua yana wafa mulineye, i nagoga 'ana tugusa Samuela i tubuga. Wata i veveifufu Toveimeavo faifaidi, kumanidiavo Yaubada i venua'ivinedi me Isileli i 'edakumesedi wata i vetovevonayavuga faifaidi.  

Toveimeavo 'ana 'idi  

Naninidi i souyedi Iosua yana wafa mulineye faifaina. (Toveimeavo 2:7-19)  

Naninidi i souyedi Iosua yana wafa mulineye 
 


7 Me Isileli 'Auvea yana nuanua i 'i'idewadi Iosua yana tutuye, wata bani'odi 'ifwaidi to'edakumeta 'au'auveadi bola ma yawaidi i miamiani. To'edakumetanidi naninidi bwaikidi 'Auvea i 'idewadiga me Isileli faifaidi i 'isedi.   


8 'Auvea yana tofolova Iosua, Nuni natuna, 'ana malamala 110 mulieta yawaina i 'a'ava.  
9 *Yana 'aila'avo i ve'ufai yana fwayafwaya 'ana veuveuta Temata-sela 'waineye, me Ifeleimi yadi 'oya siaidi 'waidie, we'e 'Oya Gasi bolimana weyaginega.   


10 Tutuyanina 'waineye lakata kumekumetana i wafa'a'ava, we'e tubuga 'ivauna i velamu, kumanidiavo 'Auvea kebu i da 'asetaiga wata naninidi i 'idewadiga me Isileli faifaidi i bavuyedi.  
11 Me Isileli i sakosakona 'Auvea mataneye, kumaea Beli 'waidie i 'odu'odu.  
12 Nika 'Auvea yadi Yaubada, kumanina tubudiavo i vagavaidi i souyedi Itifitayega, 'ana 'odu'odu i 'ailove. Ma'itufa i 'odu'odu yaubada vekavekali 'waidie, tomotoganidi lilivadie i miamiani yadi yaubadavo, 'wainega 'Auvea i 'ivenuasakoi.  
13 Me Isileli 'Auvea i vedumwe'ai'aieni we'e Beli wata Asitoleta 'waidie i 'odu'odu.  
14 Yadi sauluva 'wainega 'Auvea i 'ivekamogali, begaidi i 'anivelenedi to'ivesako 'waidie yadi kukua i lueloelodi, wata i tauyedi 'adi gaviavo 'waidie, kumanidiavo i miamiani lilivadie, nika kebu 'adi fata taunidi i na 'ibababaledi.  
15 Tutuyanina me Isileli i nunagoi vetalaga faifaina, 'Auvea 'adi gaviavo i kikiavetoketokedi bega i leoleodi, bani'odi basenadi i vona'awaufaufa 'ana mogitana i souyeni, nika veviga wata vita bwaikina i veveluagai.   


16 Bega 'Auvea toveimeavo i vevenua'ivinedi me Isileli i 'i'ita'ita'iedi tovainago wata to'ainike 'waidiega  
17 Siwe me Isileli kebu yadi toveimeavo yadi vona i da noganogaidi, begaidi yadi Yaubada mogitana i 'iawelovei we'e ma'itufa taunidi i tauyedi yaubada vekavekali 'waidie i 'odu'odu. Basenadi tubudiavo i veve'ililibu 'Auvea 'waineye wata yana veimea i vevematayakeyakedi, we'e tomotoganidi de'e kebu bani'odi i da vevesauluvediga.   


18 Tutuyanina 'adi gaviavo i 'i'ivekokovidi, tomotoga i taidaida 'Auvea 'waineye bonadi i noganogaidi, fai i 'isanuakalikaliedi begaidi toveimeavo i vevenua'ivinedi faifaidi. Toveimeanidi 'aitamogana 'aitamogana i labilabinidi bega bola ma yawaidie Yaubada yana tomotogavo i 'i'ita'ita'iedi 'adi gaviavo 'waidiega.  
19 Siwe tutuyanina tamu toveimea yawaina i na 'a'ava, tomotoga i vilaviladi yadi sauluva tuatuaidi 'waidie. Sauluvanidi i 'i'idewadiga sakoiotogidi, we'e tubudiavo sai'afo. Yaubada vekavekali 'waidie i 'odu'odu wata yadi sauluva i vevematayakeyakedi, kebu nuanuadi yadi sauluva sakoidi i na vedumwe'ubu'ubusedi.   


20 'Auvea i nuasako-'afo'afo me Isileli 'waidie bega i vo, Tomotoganidi yaku veakutagona a 'idewaiga tubudiavo 'waidie, i geuya wata yaku veimea i bailedi.  
21 'Awalawanidi 'adi tomia kebu wata a na sogiedi i na souyedi, kumanidiavo Iosua i luvegalaladi mulieta i wafa.  
22 'Adi gaviavonidi a na vefolovedi, nika 'wainega a na 'asetai me Isileli yaku awave'eda'eda i na vevetutuyamedi basenadi tubudiavo bani'odi.”  
23 Side kumanina faifaina 'awalawanidi 'adi tomia 'Auvea i tauyedi bei i miamiani, kebu i da sogiedi wata Iosua kebu i da vetoketoke-'iawedi.   



* 2:9:
Ios 19:49,50

1 Samuela  

'Eba kiavemageta  

Buki 'adi 4 i veveifufu me Isileli wata me Iuda yadi 'eba veimea faifaidi. Bukinidi 1 Samuela wata 2 Samuela, 1 Kini wata 2 Kini. De'e bukinina kumekumetana 'adi 4 'waidiega, 'ana wagava Samuela tamu tomogo bwaikina faifaina. Tomogonina toveimea bwaikina me Isileli i 'edakumesedi wata i vetovevonayavuga faifaidi, wata kumanina kini 'adi 'ailuga i silakaidi, 'adi wagava Saulo wata Devida. Bukinina nageneye i veveifufu me Isileli faifaidi i nagoga 'ana tugusa Kini Saulo i wafa.  

1 Samuela 'ana 'idi  

Samuela yana tubuga. (1:1-28; 2:1-11; 3:1-21)  

Me Isileli nuanuadi kini i na veimeyedi. (8:1-22)  

Samuela Saulo i iwagi i vekini. (9:1-3, 15-16, 10:1-2, 5-24)  

Saulo yana veimea. (11:14-15; 13:13-14; 15:1-4)  

'Auvea Saulo i vedumwe'ai'aieni. (15:7-23, 27-29, 34-35)  

Samuela Devida i iwagi i vekini. (16:1-7, 10-14)  

Saulo Devida i ve'unumagigieni. (18:5-6, 7-9)  

Devida i dega Saulo 'wainega. (21:1-6)  

Saulo yana wafa. (31:1-5)  

Samuela yana tubuga 
 


1 Tamu tomogo 'ana wagava Elekana i miamia Lemataimu-Sofimu, me Ifeleimi yadi fwayefwayeye 'oya siaidi 'waidie. Kumanina Dielomu natuna, Eliva tubuna, Tou aisena, we'e Sufai mata'olo'olona wauma Ifeleimi 'wainega.  
2 Elekana yana vevinevo 'adi 'ailuga, Ana wata Fenina. Fenina ma natudiavo we'e Ana kakalidi.   


3 Malamala 'aitamogana 'aitamogana Elekana ma yana 'aila'a i nunago 'atamana bwaikina 'ana wagava Silo, bei i 'odu'odu wata i vevelomu 'Auvea, tomia abama yadi Tovemata'ai'ai 'waineye. Tutuyanina 'waineye 'Auvea yana tovelomu 'adi 'ailuga, Ilai natunavo Ofini wata Feniasi.  
4 'Aiatanidi 'waidie Elekana i vevelomu 'Auvea 'waineye, we'e 'aisaya du'udi* yana vavine Fenina ma natudiavo i veleveledi 'adi 'aisaya.  
5 Avinodi 'Auvea kebu tamu kwamana Ana i da velediga, siwe Elekana i nuakalikaliedi bwaikina begaidi du'u 'atumaiotogina i veleveledi.  
6 'Auvea Ana i 'ivekakalidi, tutuya matatabuna Fenina i sidibidibiedi bega i nunuavita fai kebu natudiga.  
7 Malamala 'aitamogana 'aitamogana i nunago 'Auvea yana vanuga† 'waineye, bei Fenina 'adi 'aimuli i luluvulewedi begaidi ma yadi nuavita i lulumatageu wata kebu i da 'ani'ani.  
8 Elekana yana vavine i velutolieni i vo, Ana, awale 'wa 'we'we'wela wata kebu 'wa da 'ani'aniga? 'Ai'edi ma natumiavo iavetadi 10 'wa da sosoana, siwe fai yau taiadi i lubwainemi 'wa da sosoana-'afo'afo.”   

Ana wata Ilai 
 

9 Tamu tutuya 'atamana Silo 'waineye velomu 'ana 'ani wata yemu i 'a'ava, nika Ana i tovoi i nago i velu'ui 'Auvea 'waineye. We'e tovelomu Ilai i miabui i miamia 'Auvea yana vanuga 'ana 'awa lilivaneye.  
10 Ana i nuavita bwaikina, ma yadi 'we'wela i vevelu'ui.  
11 *Ana i vona'awaufaufa 'Auvea 'waineye i vo, Ie 'Auvea, 'omu tomia abama yadi Tovemata'ai'ai we'e yau yamu tofolova. 'Ai'edi 'u da 'isanuakalikaliemaga 'ama vita 'u da 'iseni, we'e yama velu'ui 'u da nogai kwamana iavetana 'u da velema, bola 'a na vevilai 'waimuye. Kwamananina 'asa'aiana 'omu faifaimu yana mia matatabuna 'waineye, 'ana 'eba 'isa nava'auna kebu i na boboboiga.”   


12 Ana i vevelu'ui 'Auvea 'waineye, Ilai i ve'wada 'awadi i 'ise'iseni.  
13 Ana nuadiega i vevelu'ui, siwe i ve'awayabwayabwana kebu bonadi i da sousouyeniga. Ilai i vo 'ako ufa toketokena i yemu nuadi i lugaugauya.  
14 Bega i vonedi i vo, 'Wa 'ailove! Awale ufa toketokena 'wa yemu nuami i lugaugauya?”   


15 Ana i tutula i vo, Yama 'auvea, yau vavine kebu ufa toketokena 'ana toyemu, we'e mogitana yama nuanua wata yama 'anigosako 'a lulu'ivoneyeni 'Auvea 'waineye.  
16 Kebu 'u na vo 'ako yau vavine tamu tosakona, we'e mogitana yama nuavita wata yama 'we'wela faifaidi 'a vevelu'ui 'Auvea 'waineye.”   


17 Bega Ilai i vo, Ma yami sosoana 'wa na nago, ava'ai faifaina 'wa velu'uiga, me Isileli yada Yaubada i da velemi.”   


18 Ana i vo, Kaiwa bwaikina yama 'auvea, fai 'u nuanuanima.” I veifufu'a'avana i viladi i nago i 'ani, yadi nuavita i 'a'ava.   


19 I 'atai 'awa'awaiogose Elekana ma yana 'aila'a i tovoi i nagoi 'Auvea i subiai wata i 'odu 'waineye, mulieta i viladi Lema yadi 'atamane. Tutuyanina Elekana yana vavine Ana taiadi i veluaga, 'Auvea yadi velu'ui i nuanuani bega i tutuli.  
20 Tutuya 'ifwaidi i 'a'avana Ana i miana mulieta i venatuna, kwamana iavetana i tubuga, i goleni Samuela. Bega i vo, Kwamananina faifaina 'a velu'ui 'Auvea 'waineye.”   

Ana Samuela i 'aniveleneni 'Auvea 'waineye 
 

21 Malamala i 'a'avana, Elekana ma yana 'aila'avo i nagoi Silo, i na 'anivelena-maimaiga wata i na velomu 'Auvea 'waineye.  
22 We'e tutuyanina 'waineye Ana kebu taiadi i da nagoga, yadi lamoga i voneni i vo, Yau 'a na miamia 'ana tugusa kwamana 'a na dabai, i na 'a'ava 'a na naweni 'a na 'aniveleneni 'Auvea 'waineye. Yana mia matatabuna bei i na mia-vagata.”   


23 Elekana i vo, Ava'ai 'wa voneyeniga de'e 'atumaina, bega 'wa na miamia 'ana tugusa kwamana 'wa na dabai. 'Auvea i da ivaisemi yami vona'awaufaufa 'ana mogitana 'wa na 'idewai.” Begaidi i miamia kwamana i veveuya i nagoga i dabai.   


24 Tutuyanina kwamana i dabai, avinodi siaina siwe inana yadi lamoga taiadi i naweni Silo 'Auvea yana vanuga 'waineye. I nagoga side naninidi i 'ewadi i nawedi velomu faifaina. Bulumakau 'ana malamala 'aitonu, falawa venuana 'aitamogana wata oine ma ba'alina  
25 Tutuyanina bulumakau i velomuyeni i 'a'avana kwamana i mieni Ilai 'waineye.  
26 Ana i vo, Yama 'auvea, 'u na nuani basenadi malamalanidi i a'ava 'waidie, yau kumanima side bei lilivamuye 'a tovoi, bega 'a vevelu'ui 'Auvea 'waineye.  
27 'A vevelu'uiga 'Auvea 'waineye kwamana iavetana faifaina, bega side kwamananina yama velu'ui 'ana tutula.  
28 Bega 'asiau kwamana 'a mieni, 'a na 'aniveleneni 'Auvea 'waineye. Yana mia matatabuna 'Auvea i na veveimeyeni wata i na 'i'isave'avini.” I vona'a'ava Samuela i 'odu 'Auvea i subiai.    

Ana yadi lei-subisubia 
 

1 *Ana 'Auvea i subiai i vo,  

'A sososoana 'Auvea 'waimuye,  

'U kiavetoketokema.  

Ma yama fwausa 'ama gaviavo 'a sidibidibiedi,  

wata 'a sosoana fai 'omu 'u 'ita'ita'iema.   

   
 

2 'Auvea, kebu tamu aitoi magemagetana 'omu bani'odiga.  

Kebu tamu yaubada 'omu bani'odiga,  

fai toketokeotogimu* 'u 'i'ita'ita'ieku.   

   
 

3 'Omi tovona-'avo'avovo, kebu 'wa na fwausa matameye,  

kebu ma yami nualaka 'wa na 'a'abigeku.  

Fai 'Auvea sauluva matatabuna 'adi to'aseta,  

'wa na vonayavuga mataneye vematavuloga faifaina.   

   
 

4 Tolugavia toketokedi yadi 'eba vetalaga 'Auvea i baidi,  

we'e egavo mweadi ma'itufa i na kiavetoketokedi.   


5 Kumanidiavo 'adi'adi fuedi 'awaie i na lase,  

we'e tolase ma'itufa ma kamoaidi.  

Vavine kakalidi natudiavo 'adi 7 i na venatunedi,  

we'e vavine natudiavo fuedi, 'awaie i na 'iawelovedi.   

   
 

6 'Auvea 'asa'aiana wafa wata yawai 'adi toveimea,  

'ifwaidi tomotoga i sisiobuyedi towafa yadi 'eba mia 'waineye,  

we'e 'ifwaidi wafayega i sisivetovoidi.   


7 'Ifwaidi 'Auvea i 'i'ivewekowekomidi, we'e 'ifwaidi i 'i'ive'ai'aiwabudi.  

'Ifwaidi i kikiaobuyedi, we'e 'ifwaidi i kikialakaidi.   


8 Tovewekowekoma 'aufofo'ualayega i sisivetovoidi,  

we'e fumu'a 'ana tolaukwakwa i sisilakaidi.  

I vevemiabuidi kini natunavo 'awasasadie wata  

tomotoga bwaikidi matadie ma 'adi ve'ililibu.  

'Auvea ma yana veimea naninidi faifaidi  

fai yana kabutu'u i yatoi,  

tabwaneye fwayafwaya i 'idewai.   

   
 

9 Kumanidiavo 'Auvea faifaina i totokemaiga i 'i'ita'ita'iedi,  

we'e tosakona i na vuyo-vagata dudubala nageneye.  

Kebu tamu aitoi taunina yana toketokena 'wainega i na vetoketoke.   


10 Egavo i vevetalaga 'Auvea 'waineye i na luluvela'ovidi,  

yana nuasako 'ana gaviavo 'waidie 'eba kololo 'wa da vo tumuyoana butu'aina abamega.  

Tomia fwayafwaya matatabudi i na vonayavuga 'Auvea mataneye.  

We'e yana kini i na kiavetoketokei,  

kumanina i venua'ivineniga yana toketokena i na 'i'imoso'ieni.”   

   
 

11 Ana yadi lei-subisubia i 'a'avana, Elekana ma yana 'aila'a i viladi Lema yadi 'atamane, Samuela i valovei 'atamana Silo, 'Auvea faifaina i folofolova we'e tovelomu Ilai i 'i'isave'avini.   

Tutuyanina Samuela i taulai i 'a'aivaita 'Auvea yana vanuga nageneye. Yaubada Samuela i awave'atumaieni wata ma 'ana ve'ililibu me Isileli matatabudi 'waidie.  

We'e Ilai natunavo 'adi 'ailuga, kumanidiavo tovelomu, yadi sauluva kebu tonovidiga, bega 'Auvea tamu yana tolu'ivona i vetunei Ilai i na voneni 'awaie natunavo 'adi 'ailuga i na luvewafadi 'aiata 'aitamogana 'waineye, fai yadi sauluva sakoidi tamadi kebu i da kiavetonovediga. We'e 'awaie Ilai tubunavo matatabudi tubuvauvaudie i na veve'alawafawafa.   

'Auvea Samuela i goleni 
 

1 Samuela 'akonadi i vetubuau i folofolova 'Auvea faifaina we'e Ilai i 'i'ivaiseni. Tutuyanina 'waineye 'Auvea kebu i da veveifufu-vebogiga tomotoga 'waidie wata bani'odi kebu nani fuedi i da sivemagesediga 'wa da vo i da 'enoneganega.   


2 Tamu lovana 'waineye Ilai 'ana 'ivie i 'eno'eno, tomogonina matana i sako, kebu 'ana fata i na 'isa-'atumai.  
3 Samuela i 'eno'eno 'Auvea yana vanuga* nageneye, Yaubada yana Veakutagona 'ana Didiwaka lilivaneye. We'e Yaubada yana mageta bola kebu i da 'weuga.  
4 I 'eno'eno nika 'Auvea i vegole i vo, Samuela!” I tutula i vo, Yau side!”  
5 Samuela i tovoi i lilide i nago Ilai 'waineye i vo, Yau side. 'U goleku bega a mai.”  

Ilai i voneni i vo, Yau kebu a da golemuga, 'u na vilamu 'u na 'eno.” Samuela i vilai i nago 'ana 'ivie i 'ufobala.   


6 'Auvea Samuela i gole-vaituganeni i vo, Samuela!”  

Samuela i tovoi i nago Ilai 'waineye i vo, Yau side! 'U goleku begaidi a mai.”  

Ilai i voneni i vo, Natuku, yau kebu a da golemuga. 'U na vilamu 'u na 'ufobala.”  
7 We'e Samuela bola 'Auvea kebu i da 'asetaiga fai kebu tamu ava'ai i da sivemageseni 'waineye.   


8 De'e 'ana vetonu 'Auvea Samuela i goleni, bega i tovoi i nago Ilai 'waineye i vo, Yau side! 'U goleku begaidi a mai.”  

Nika Ilai nuana i magetai i 'asetai de'e 'Auvea kwamana i golegoleni.  
9 Bega Ilai Samuela i voneni i vo, 'U na nago 'u na 'ufobala, 'ai'edi aitoi i na golemuga 'u na vo, 'Auvea, 'u veifufu 'waikuye, yau yamu tofolova a vivinenega.” Nika Samuela i vilai 'ana 'ivie i 'ufobala.   


10 I 'ufobala-vaitugana 'Auvea i mai Samuela lilivaneye i tovoi, i vegole nagami bani'odi i vegoleyedi i vo, Samuela! Samuela!”  

Samuela i tutula i vo, Yau yamu tofolova a vavainenega, nika 'u veifufu.”   


11 'Auvea i voneni i vo, 'U vainenega a na vonemu. Sai'afoga tamu nani vitana a na 'idewai me Isileli 'awasasadie, valana i na nogai nika yawaidi i na lovoga.  
12 Yau vematavuloga a na 'idewai Ilai wata 'ana wauma 'waidie, bani'odi naninidi matatabuna a vona-samulediga i na souyedi.  
13 'Akonadi a voneni vematavuloga a na mieni 'ana wauma 'waineye i na 'eno-vagata fai natunavo yau Yaubada i awavesakoyeku, i 'asetai siwe kebu nuanuana i na kiavetonovediga.  
14 Bega a vona'awaufaufa-vagata, avinodi Ilai ma natunavo i na 'anivelena-maimaiga 'alo i na vevelomu yadi sakona faifaidi, siwe kebu tamu sai'afo a na nuatavunidi.”   


15 Samuela 'ana 'ivie i mianaga 'ana tugusa i 'atai, bega i tovoi 'Auvea yana vanuga 'ana 'awa i sibaledi, we'e ma yana kololo, kebu nuanuana 'Auvea yana vona i na lu'ivoneyeni Ilai 'waineye.  
16 Siwe Ilai i vegole i vo, Samuela, natuku!”  

Samuela i tutula i vo, Yau side.”   


17 Ilai i velutolieni i vo, Tamu ava'aina 'Auvea i vonemu? Nani matatabuna 'u na lu'ivoneyedi, kebu tamu ava'ai 'u na giveni. 'Ai'edi tamu veifufu 'u na giveniga Yaubada vematavuloga bwaikina 'ako i na velemu.”  
18 Nika Samuela nani matatabuna i lu'ivoneyedi, kebu tamu ava'ai i da giveniga 'waineye. Ilai i vo, 'Auvea yana nuanua ava'ai i nuani 'atumaina 'waineye, i na 'idewai.”   


19 Samuela i tataulai we'e 'Auvea i labilabini, naninidi i vona-samulediga 'adi mogitana i sousouyedi.  
20 Bega me Isileli matatabudi 'atamana Dani 'wainega i nagoga 'atamana Bedisiba, i 'aseta-'atumaia Samuela 'Auvea yana vona 'ana tolu'ivona.  
21 Tutuya fuedi 'Auvea taunina i sisivemageseni 'atamana Silo 'waineye, yana nuanua i lulu'ivoneyedi Samuela 'waineye.    

Me Isileli i velu'ui Kini faifaina 
 

1 Tutuyanina Samuela i ve'auvea natunavo i silakaidi bega me Isileli i na veveimeyedi, wata i na vetovevonayavuga faifaidi.  
2 Yana tubu'edakumeta 'ana wagava Ioeli we'e bwasiona 'ana wagava Ebaya, 'adi 'ailuganidi i vetovevonayavuga 'atamana Biasiba Isileli nageneye.  
3 We'e tamadi yana sauluva kebu i da vetutuyameni, mani 'ana 'ewa wata 'ana vefolova 'wainega i yogosako. Wata tomotoga givagivayega kukua 'alo mani i veleveledi taunidi 'adi 'aivaita faifaina bega vekaliega i na veveimea.   


4 Bega me Isileli to'edakumeta 'au'auveadi matatabudi i va'auta Lema, Samuela taiadi i veifufu.  
5 *To'edakumetanidi i voneni i vo, 'U 'iseni, 'omu 'akonadi 'u veve'auvea, we'e natumwavo yamu sauluva kebu i da 'ewaiga. Nuanuama tamu kini 'u na venua'ivineni 'u na silakai i na veveimeyema, bani'odi 'ifwaidi tomotoga 'aila'a tulina tulina ma yadi kinivo.”   


6 Yadi nuanua kini faifaina Samuela kebu i da sosoaneniga begaidi i nago 'Auvea 'waineye i velu'ui.  
7 'Auvea Samuela i voneni i vo, Ava'ai i vonemuga yadi nuanua matatabuna 'u na 'idewai. 'Omu kebu i da vedumwe'ai'aiemuga, we'e mogitana yau yadi kini i vedumwe'ai'aieku.  
8 Basenadi a vagavaidi a miedi Itifitayega siwe i vevedumwe'ai'aieku i 'odu'odu mali yaubadavo 'waidie. Wata bani'odi 'asiau sauluvanina i 'idewai 'omu i vedumwe'ai'aiemu.  
9 'Asa'aiana, yadi nuanua 'u na 'idewadimo, we'e nagami 'u na velu'ase'ase-dewadi 'awaie bani'odi kini i na vevesauluvedi 'waidie.”   


10 Bega Samuela 'Auvea yana vona matatabuna i lu'ivoneyeni tomotoga 'waidie, kumanidiavo i vevelu'ui kini faifaina.  
11 I vonedi i vo, Side bani'odi 'awaie kini i na vesauluvedi 'waimie. Natumiavo iavetadi i na lukakadedi yana tolugaviavo, 'ifwaidi i na vetofolova yana salioti* wata yana 'aisaya osi 'waidie, we'e 'ifwaidi i na veimeyedi i na kumeta i na lilide yana salioti manawadie.  
12 'Ifwaidi i na vetomata'ai'ai tolugaviavo 1,000 'waidie, 'ifwaidi 50 'waidie, 'ifwaidi i na vetobakula kininina faifaina, 'ifwaidi i na 'a'aiala 'ana'ana. We'e 'ifwaidi kukua 'eba vetalaga wata yana salioti 'adi kukua i na 'i'idewadewa.  
13 Natumiavo vevinedi i na 'ewadi yana tovetago wata yana to'anikabu, we'e 'ifwaidi 'ana vane 'ana to'idewadewa.  
14 Yami bakula 'atumaidi ma 'ani'aninidi, kalefa wata olive talagidi i na elomi i na 'anivelenedi yana tovemata'ai'aivo wata to'edakumetavo 'waidie.  
15 Tutuyanina yami bakula 'wa na 'aile'wa fekafeka 'alo witi 'wa na kwaudi 10, kwau 'aitamogana i na 'ewai yana tofolovavo bwaikidi wata siaidi i na veutadi. Wata bani'odi yami oine i na elomi.  
16 Yami tofolova iavetadi wata vevinedi i na 'ewadi we'e yami 'aisaya bulumakau wata doniki 'atumaidi i na 'ewadi, taunina yana folova faifaina.  
17 I na vonemi yami 'aisayavo 'wa na 'ididi fatala 10 'waidie, i na 'a'avana fatala 'aitamogana i na elomi taunina faifaina, we'e 'omi 'wa na vetofolova-maimaiga 'waineye.  
18 Tutuyanina vitanidi 'waidiega 'wa na 'abiawa kini yana veimea 'wainega, 'wa na vevelu'ui 'Auvea 'waineye 'aivaita faifaina, siwe kebu bonami i na nogai.”   


19-20 Siwe tomotoga i baila, kebu nuanuadi Samuela yana velu'ase'ase i na nogai. We'e i kwayega i vo, Kebu, nuanuama kini i na veveimeyema bani'odi 'ifwaidi tomotoga 'adi 'aila'a tulina tulina ma yadi kinivo. Yama kininina i na vetovevonayavuga faifaima wata i na kumesema vetalaga 'waidie.”   


21 Tutuyanina Samuela tomotoga yadi vona i nogai bega i vilai yadi nuanua i lu'ivoneyeni 'Auvea 'waineye.  
22 Bega 'Auvea i vo, Ava'ai i vonemuga yadi nuanua 'u na 'idewai bega kini 'u na veledi.”  

I veifufu i 'a'avana Samuela tomotoga i vonedi i vo, Matatabumi 'wa na vilami 'wa na nagoi yami 'atamane.”    

'Auvea Samuela i voneni Saulo taiadi i na veluaga 
 

1 Tamu tomogo 'ai'aiwabuna 'ana wagava Kisa wauma Beniamina 'wainega, we'e tamana Abieli, tubuna Sielo, aisena Bekolati we'e mata'olo'olona Afaia kumanina waumanina 'aitamogana 'wainega.  
2 Kisa natuna iavetana 'ana wagava Saulo, tomogonina 'ana magisisi 'ana 'isa 'atumaina wata manamanawena, we'e 'ifwaidi tomotoga i laka i 'usa 'avalaneye. Kebu tamu aitoi taiadi i da vesala Isileli nageneye.   


3 Tamu tutuya, Kisa yana 'aisayavo doniki i vuyo bega natuna Saulo i voneni i vo, Tamu tofolova 'u na vagavaia 'wa na nagoi doniki 'wa na lualedi 'wa na miedi.”   

Saulo wata yana tofolova taiadi doniki i lualedi siwe kebu i da veluagadiga, bega i nagoi Yaubada yana vona 'ana tolu'ivona Samuela 'waineye i na velutolieni faifaidi nika awave'eda'eda i na veledi bega i na nago i na lualedi.  


15-16 Bogi 'aiatanina 'waineye, 'Auvea i souyeni Samuela i voneni i vo, 'Awa'awai side tutuyanina bani'odi, tamu tomogo wauma Beniamina 'wainega a na vetunei i na wai bega 'u na iwagi bunama 'wainega, 'eba 'isa i na veto'edakumeta yaku tomotoga me Isileli faifaidi. Yaku tomotoga i na 'i'ita'ita'iedi me Filisitia yadi veimea toketokena 'wainega. 'Adi vita 'akonadi a 'iseni wata yadi 'we'wela a nogai.”    

Samuela Saulo i iwagi i na vekini me Isileli faifaidi 
 

1 I 'atai, Samuela Saulo taiadi i nunago 'edeye, Samuela bunama ma ba'alina i silakai Saulo 'unu'ununa i iwagi wata i avalamaigi i yaogi bega i voneni i vo, A iwagimuga 'wainega 'u na 'asetai 'Auvea i venua'ivinemu 'u na vetoveimea me Isileli 'waidie, kumanidiavo yana kukuafou.   
2 Tutuyanina 'u na tauya, 'u na nunago tomotoga 'adi 'ailuga taiadi 'wa na veluaga Litieli 'adi taumata lilivaneye, taumatanina 'atamana Silasai, wauma Beniamina yadi 'edabaleye. Bei i na vonemu doniki 'u lulualediga 'akonadi i veluagadi begaidi tamamu kebu faifaidi i da nuanuaga, we'e mogitana 'omi faifaimi i nuanua wata i vevelutolitoli i vo, Aitoi natuku i na veluagai?”   


5 Wata Samuela Saulo i voneni i vo, I na 'a'avana 'u na nago Kibia-eloimu, me Filisitia tolugavia bei i vebae'wa i miamia. 'U na lukuluku 'atamananina 'waineye, Yaubada yana tolu'ivonavo ma 'aila'adi 'u na veluagadi i na obuobuma 'eba 'odu'odu 'ana 'oya 'wainega. Matatabudi 'eba subia 'adi kukuavo 'waidiega 'Auvea i na subisubiai, bani'odi gita, aliali wata 'umo* 'waidiega i na tavotavola wata bonadi bwaikinega yana vona i na lulu'ivoneyeni.  
6 Tutuyanina 'waineye 'Auvea 'Anu'anununa ma yana toketokena i na agemu bega ma fuemie bonami bwaikinega yana vona 'wa na lulu'ivoneyeni. 'Auvea yamu nuanua i na 'ive'ivauya 'wa da vo 'omu tamu tomogo tulina.  
7 Tutuyanina tugusanidi i na souyedi 'waimuye i na 'a'avana Yaubada yana nuanua 'u na 'idewadi fai i na labilabinimu.   


8 'U na kumeta 'u na nago Giligali, bei yau taiadi ta na veluaga, 'aisaya ta na velomuyedi ta na kabunidi Yaubada 'waineye wata ta na 'anivelena-maimaiga veiana faifaina. Siwe 'u na lulukamata, 'ana tugusa 'aiata 'ana ve-7 'waineye, yau a na le'wa 'waimuye, mulieta a na vonemu ava'ai 'u na 'idewai.”   

Samuela yana vona-samula Saulo faifaina 'adi mogitana i souyedi 
 

9 Saulo i sivilai sai'afoga Samuela i da 'iaweni, nika Yaubada Saulo yana nuanua i 'ive'ivauya 'wa da vo taunina tamu tomogo tulina. Naninidi basenadi Samuela i vona-samulediga, matatabuna 'adi mogitana i souyedi 'aiatanina 'waineye.  
10 Side bani'odi. Tutuyanina Saulo wata yana tofolova i le'wa Kibia-eloimu, Yaubada yana tolu'ivonavo ma 'aila'adi i yogo'ede'edeni taiadi i veluaga. Tutuyanina 'waineye Yaubada 'Anu'anununa ma yana toketokena i agei bega i velamu bonana bwaikinega Yaubada yana vona i lu'ivoneyeni tolu'ivonanidi taiadi.  
11 Tomotoganidi basenadi Saulo i 'aseta-'atumaia i 'iseni wata i nogai Yaubada yana vona i lulu'ivoneyeni, bega 'aise'avadi i velutolitoli i vo, Ava'ai de'e i sousouyeni Kisa natuna 'waineye? 'Alo Saulo kumanina tamu Yaubada yana tolu'ivonavo 'adi 'aila'a?”   


12 *Nika tamu tomogo 'atamananina 'ana tomia yadi velutoli i tutuli i vo, 'Ana fata tamu tomogo-'avo'avovo i na vetolu'ivona Yaubada faifaina 'ai'edi tamana kebu tolu'ivona 'adi wauma 'wainega†?”  

'Eba nuavogananina i souyeni Saulo 'waineye nika tamu vona-awatabai i velamu. I vo, 'Alo Saulo tamu Yaubada yana tolu'ivona?”  
13 Saulo yana lu'ivona Yaubada faifaina i 'a'avana, i tauya i laka 'oyeye, 'eba 'odu'odu 'waineye.   


14 Tutuya 'ifwaidi i 'a'avana Saulo tamana taina i nunago 'edeye nika Saulo wata yana tofolova i veluagadi i velutoliedi i vo, 'Omi ava'aiega 'wa maia?”  

I tutula i vo, 'Ima 'aisaya doniki 'a lulualedi, siwe yama lauala 'waineye 'a luala-wayogedi, begaidi 'a nago Samuela 'waineye 'a velutolieni 'aisayanidi faifaidi.”   


15 Saulo tamana taina i vo, 'Wa na veifufu 'waikuye, tamu ava'aina Samuela i veifufuyeni 'waimie.”   


16 Saulo i tutula i vo, Samuela i vonema tomotoga 'ifwaidi doniki 'akonadi i veluagadi.” Siwe kebu i da voneniga ava'ai Samuela i 'idewai 'waineye yana vekini faifaina.   

Saulo i vekini me Isileli faifaidi 
 

17 Samuela i veimea me Isileli matatabudi i na nagoi Misifa, nika bei i na tovoi 'Auvea mataneye.  
18 Tutuyanina matatabudi i le'wai, Samuela i vonedi i vo, 'Auvea, me Isileli yada Yaubada side bani'odi i voneyedi i vo, Basenadi tubumiavo a 'etoyavudi me Itifita yadi veimea 'wainega a vagavaidi a miedi side fwayafwayanina 'waineye, we'e tomotoga 'adi 'aila'a tulina tulina yadi toketokena 'waidiega a 'ita'ita'iemi.  
19 Siwe tutuya de'e 'waineye yau yami Yaubada 'wa vedumwe'ai'aieku, kumaniku 'ami vita wata yami veviga fuedi 'waidiega a 'i'ita'ita'iemi. We'e 'asiau ma'itufa 'wa velu'uieku nuanuami yami kini a na velemi. 'Atumaina, 'wa na maia 'ami wauma wata yami 'aila'avo 'aitamogana 'aitamogana 'wa na sivemagesedi matakuye.”   


20 Samuela me Isileli i vonedi wauma 'aitamogana 'aitamogana i maia, 'waidiega 'Auvea wauma Beniamina i venua'ivineni.  
21 I 'a'avana Samuela Beniamina 'ana wauma i vonedi 'aila'a 'aitamogana 'aitamogana i maia. Nika 'Auvea Matili yana 'aila'a i venua'ivineni, mulieta 'aila'anina 'wainega 'Auvea Kisa natuna Saulo i venua'ivineni. Siwe tomotoga matatabudi Saulo i luala-wayogeni.  
22 Bega tomotoga 'Auvea i velutolieni i vo, Tomogonina ava'aibe bei?”  

'Auvea i tutula i vo, I giva kukua awasasadie.”   


23 Nika i lilide i nagoi kukua 'awasasadiega i vagavaia i mieni. Saulo i tovoi kamwadie i 'iseni tomogonina manamanawena, we'e 'ifwaidi tomotoga i laka i 'usa 'avalaneye.  
24 Samuela tomotoga matatabudi i vonedi i vo, Side tomogonina 'Auvea i venua'ivineni 'asiau bega i nunagoga kumanina yami kini. De'e tomogonina, Isileli yana 'eba veimea nageneye kebu tamu aitoi taiadi i da vesala.”  

Nika tomotoga matatabudi bonadi bwaikinega i 'oluga i vo, Yada kini, i da veveimeyeda tutuya manamanawena.”    

Me Isileli Saulo yana vekini i awavemogitaneni 
 

14 Tutuya 'ifwaidi i 'a'avana, Samuela me Isileli i vonedi i vo, Matatabuda ta na nagoi Giligali bei Saulo yana vekini ta na awavemogitaneni.”  
15 Samuela i veifufu i 'a'avana tomotoga matatabudi i nagoi Giligali, 'Auvea mataneye Saulo yana vekini i kiavetoketokei. Tomotoga 'aisaya i 'anivelena-maimaiga 'Auvea 'waineye veiana faifaina, Saulo wata me Isileli matatabudi miava'autanina 'ana sakali i sosoaneni.    

Saulo Yaubada yana veimea kebu i da ve'ililibuyeni 
 
Tutuyanina Saulo 'ana malamala 30 i veluagai i vekini. Me Isileli tolugaviavo Saulo i kumesedi bega me Emumoni i taiadi i vetalaga, we'e Saulo ma yana tolugaviavo i vetoketoke-'iawedi. Vetalaga i 'a'avana, me Filisitia i 'i'idamanidi taiadi i lugavia siwe 'awalawanina yana tolugaviavo 'adi 'aila'a bwaikina begaidi me Isileli i kololo.  

Saulo Samuela i lulukamaseni i na mai i na velomu 'Auvea 'waineye mulieta i na vetalaga, siwe Samuela i 'ivogavogana. Kebu'agana Saulo i tovoi i velomu 'aisaya i kabuni 'eba velomu 'waineye 'Auvea mataneye. Fai Saulo i 'abiwalowaloga kebu Samuela i da lukamaseni begaidi 'Auvea i 'ivenuasakoi, siwe kebu tutuya manamanawenaga Samuela i le'wa.  

Samuela Saulo i tolimatani 
 

13 Samuela i veifufu Saulo 'waineye i vo, 'Omu 'wava'wavamu. I lubwainemu 'Auvea yamu Yaubada yana veimea 'u da ve'ililibuyeni, ma yamu nuaobu 'u da vematayakeyakeni. 'Ai'edi yana veimeanina 'u da ve'ililibuyeniga, 'omu wata tubumwavo taiadi 'ami wauma 'wainega vekini 'ana veimea Isileli faifaina i da 'eno-vagata.  
14 *Siwe tutuya de'e 'wainega i na nagoga yamu vekini 'ana veimea kebu wata i na 'eno'eno, i na 'a'avaotoga 'waimuyega. 'Auvea tamu tomogo i venua'ivineni, kumanina yana nuanua wata taunina yana nuanua taiadi i vesala. Tomogonina 'akonadi i silakai yana tomotoga i na 'edakumesedi, 'omu tutulimu, fai yana veimea kebu 'u da vematayakeyakeni.”    

Me Isileli wata me Amalekaiti taiadi i vetalaga 
 

1 *Tamu 'aiata 'waineye Samuela Saulo i voneni i vo, Yau kumaniku 'Auvea i vetuneku bega bunama 'wainega a iwagimu nika 'u vekini yana tomotoga me Isileli faifaidi. Begaidi 'asiau 'Auvea yana veimea i veleku 'u na vainenega a na vonemu.  
2 *'Auvea tomia abama yadi Tovemata'ai'ai bonana side, i vo, Me Amalekaiti a na vematavulogidi fai tutuyanina me Isileli Itifitayega i souyedi, i mimaia i ve'etobodedi.  
3 Begaidi 'asiau me Amalekaiti 'wa na leodi wata yadi kukua matatabuna 'wa na luvela'ovidi. Kebu tamu aitoi 'wa na yavaiga, matatabudi 'wa na leo'a'avadi, tulaidi iavetadi wata vevinedi, kwakwama wata mwedamwedalidi, yadi 'aisayavo bani'odi bulumakau, sifi, kameli wata doniki.”   


4 Samuela i veifufu'a'avana, Saulo yana tolugaviavo i goleva'augidi 'atamana Telemu 'waineye. Tolugavianidi 'adi 'aila'a 200,000 Isileli 'wainega we'e 10,000 Iuda 'ana wauma 'wainega.   


7 I 'a'avana Saulo ma yana 'aila'avo i daba me Amalekaiti i lukudi taiadi i vetalaga bega i lululeoleodi. 'Atamana Avila 'wainega i velamu i nago 'ana tugusa Sula, 'atamananina inala yana 'eba laka weyaginega we'e Itifita yana 'eba inivayega.  
8 Saulo me Amalekaiti yadi Kini Agaga i 'ive'avini we'e yana tomotoga matatabudi i leo'a'avadi, kebu tamu aitoi i da luveyawayawai i 'u'uma'a'avadi.  
9 Siwe Saulo ma yana tolugaviavo Kini Agaga wata 'aisaya 'atumaidi kebu i da luvewafadiga. Sifi ma natudiavo, bulumakau ma natudiavo veve'anidi wata nani 'ifwaidi 'atumaidi i 'ewadi, we'e kukua-'avo'avovo wata 'aisaya wa'a'adi matatabuna i luvela'ovidi.   

'Auvea Saulo i vedumwe'ai'aieni vekini faifaina 
 

10-11 'Auvea Samuela i voneni i vo, Saulo i vedumwe'ai'aieku, yaku veimea kebu i da ve'ililibuyeni bega nuaku a 'uvani awale Saulo a venua'ivineni a silakai i vekini me Isileli faifaidi.”  

Tutuyanina Samuela i nogai i nuasako-'afo'afo begaidi lovana matatabuna 'waineye ma yana 'we'wela i vevelu'ui 'Auvea 'waineye.   


12 Bola 'awa'awaiogose Samuela i tovoi bega i tauya i nago Saulo i na lualeni. I nunago 'edeye tamu tomogo i veluagai i voneni i vo, Saulo 'akonadi i tauya i nago 'atamana Kamela bei tamu 'eba nuave'avina taunina 'ana subia faifaina i vetovoia, i 'a'avana nika i yogo-vagata i nago Giligali.”   


13 Tutuyanina Samuela Saulo taiadi i veluaga Saulo ma yana sosoana i voneni i vo, Samuela, 'Auvea i da vesauluva 'atumaina 'waimuye. We'e yau yana veimea matatabuna a vematayakeyakedi.”   


14 Samuela i vo, Awale sifi wata bulumakau bonadi a noganogaidi?”   


15 Saulo i vo, E'e, yaku tolugaviavo 'aisayanidi i 'ewadi i miedi me Amalekaiti 'waidiega. Sifi wata bulumakau 'atumaidi velomu faifaina i miedi, i na kabunidi 'Auvea yamu Yaubada faifaina we'e 'ifwaidi 'a luvela'ovidi.”   


16 Samuela Saulo i voneni i vo, 'U ve'wada naninidi 'Auvea i veifufuyedi lovane a na vonemu.”  

Saulo i vo, 'U veifufuyedi 'waikuye.”   


17 Nika Samuela i vo, Avinodi basenadi taunimu 'u siobuyemu, we'e 'asiau 'omu to'edakumeta bwaikimu me Isileli 'adi wauma faifaidi. 'Auvea i venua'ivinemu i silakaimu 'u vekini me Isileli faifaidi.  
18 I vetunemu tamu folova 'u na 'idewai bega i vonemu i vo, 'U na nago me Amalekaiti tosakona 'u na leodi i na nagoga matatabudi i na wafa'a'ava.’  
19 Awale 'Auvea yana veimea kebu 'u da ve'ililibuyeniga? Ava'ai faifaina 'u 'abiwalowaloga ve'isakololo 'wainega kukua wata 'aisaya 'u sieloelodi? Yamu sauluvanina 'wainega 'u sakona 'Auvea mataneye.”   


20 Siwe Saulo i vo, 'Auvea yana veimea 'akonadi a vematayakeyakeni. Folovanina i velekuga a 'idewai, me Amalekaiti matatabudi a leo'a'avadi kebu tamu a da yavaiga, we'e mogitana yadi Kini Agaga 'aisena ma yawaina a mieni.  
21 We'e tolugavia, sifi wata bulumakau 'atumaidi 'aisedi i miedi Giligali, bei velomu faifaina i na kabunidi 'Auvea yamu Yaubada 'waineye.”   


22 We'e Samuela i vo,  

'U da nuani, ava'ai naniga 'Auvea yana 'eba sosoana wata yana nuanua bwaikaotogina?  

Velomu kabukabunina wata 'anivelena-maimaiga 'alo 'Auvea yana veimea 'ana ve'ililibu?  

We'e vematayakayaka nani bwaikaotogina mulieta velomu.  

Wata taunimu 'u na 'anivelena-maimaigemuga, nani bwaikaotogina mulieta sifi iavetana yafana 'iwanina 'u na velomuyeni 'eba velomu 'waineye.   


23 'Auvea yana veimea 'ana geu 'wa da vo bani'odi tove'ulua yadi sakona 'ana vebwaika.  

Ta na vedumwe'ai'aieniga 'wa da vo bani'odi ta da 'odu'odu kumaea 'waineye.  

Fai 'Auvea yana veimea 'u baila,  

begaidi i vedumwe'ai'aiemu kebu 'u na vevekini.”   


27 *Nika Samuela i sivilai i na tauya, Saulo Samuela 'ana talauma 'waineye i toke i 'abi i silabu'i.  
28 Samuela Saulo i voneni i vo, 'Asiau 'Auvea yamu vetoveimea me Isileli 'waidie, 'waimuyega i sielomu bega i 'aniveleneni tamu tomogo 'waineye, kumanina tomogo 'atumaina mulieta 'omu'e.  
29 Me Isileli yada Yaubada mataududulina, kebu i da vevekaliga wata kebu yana nuanua i da sisivedamaneniga. Taunina kebu tomotogaotoga bani'odi, bega yana nuanua kebu i na sivedavedamana.”   


34 Nika Samuela i tauya i nago Lema we'e Saulo i nago yana vanuge, 'atamana Kibia 'waineye.  
35 Tutuyanina Samuela ma yawaineye i miamia kebu wata Saulo i da 'ise'iseniga siwe i vevemogai faifaina. We'e 'Auvea nuana i 'uvani awale Saulo i venua'ivineni i vekini me Isileli faifaidi.    

Samuela Devida i iwagi i na vekini 
 

1 'Auvea Samuela i voneni i vo, Awale tutuya manamanawena Saulo faifaina 'u vevemogai? Yau yana vekini me Isileli faifaidi 'akonadi a baileni. Bunama ma ba'alina 'u na 'ewai 'u na nago Bedeliema, tomogo 'ana wagava Iese 'waineye, tamu natuna a venua'ivineni i na vekini.”   


2 Siwe Samuela i voneni i vo, Bani'odi a na munega a na nago? 'Ai'edi Saulo i na 'asetai a nunago tamu tomogo a na iwagiga vekini faifaina, 'ako i na luvewafaku.”  

'Auvea i vo, Bulumakau natudi vevinena 'u na 'ewai 'u na nago bega 'u na vonedi 'u na vo, Yau a maiga bega a na velomu 'Auvea 'waineye.’  
3 Vala 'u na vetunei Iese 'waineye i na mai velomu faifaina, bei tamu natuna a venua'ivineniga a na vemu, 'u na iwagi faifaiku, vekini 'ana tugusa.”   


4 Samuela 'Auvea yana nuanua matatabuna i voneniga i 'idewadi. Tutuyanina Samuela i le'wa Bedeliema, 'atamana 'ana to'edakumeta 'au'auveadi ma yadi kololo i veve'alatatava i maia Samuela taiadi i veluaga, matatabudi i velutolieni i vo, 'Omu veiana faifaina 'u mai 'alo kebu?”   


5 Samuela i vo, E'e, yau a mai veiana 'wainega, a na velomu 'Auvea 'waineye. We'e taunimi 'wa na tauyemi 'Auvea 'waineye, 'wa na 'idewadewa bega 'wa na vevunavunaga mataneye, i na 'a'avana taiadi ta na nago velomu faifaina.”  

Nika Samuela Iese ma natunavo i vetovi'edi 'Auvea faifaina bega i vevunavunaga mataneye, i 'a'avana i tayegidi taiadi i nagoi 'eba velomu 'waineye.  
6 Tutuyanina i le'wai Samuela i 'isanago Iese natuna iavetana Eliabi i 'iseni nika nuanega i vo, Tomogo de'e, kumanina 'Auvea i venua'ivineni i na vekini.”   


7 Siwe 'Auvea Samuela i voneni i vo, Kebu 'u na venua'ivina tomogonina 'ana 'isa wata 'ana vemanawe 'wainega. Tomogonina kebu nuanuaku. Yau 'Auvea kebu a da 'isa'isa wata a da vevenua'ivina 'omi tomotoga yami venua'ivina bani'odi. 'Omi vovo 'wainega 'wa 'isa'isa we'e yau nuafoumi 'adi to'aseta.”   


10 Nika Iese natunavo 'adi 7 'aitamogana 'aitamogana i miedi Samuela 'waineye, siwe i vo, De'e tomotoganidi 'waidiega kebu tamu 'Auvea i da venua'ivineni.”  
11 Bega Samuela Iese i velutolieni i vo, Natumwavo iavetadi matatabudi taiadi ta miamiani, we'e 'aivia wata natumwavo?”  

Iese i vo, Natuku 'walabodana 'aisaya sifi i 'i'isave'avinidi.”  

Samuela i voneni i vo, Kebu ta na miabui 'ani faifaina 'ana tugusa tomogonina 'wa na vagavaia 'wa na mieni.”   


12 Iese tamu tomogo i vetunei 'ana vagavai faifaina bega i na mieni. Tutuyanina natuna iavetana i le'wa i 'iseni ma 'ana magisisi wata matana 'adi 'isa 'atumaidi. Nika 'Auvea Samuela i voneni i vo, Sino tomogonina, bunama 'wainega 'u na iwagi.”   


13 Samuela bunama ma ba'alina i 'ewai, tatanavo matadie Devida i iwagi 'eba 'isa i na ve-kini. 'Awasasanina 'waineye 'Auvea 'Anu'anununa ma yana toketokena Devida i age-vagaseni. Velomu i 'a'avana Samuela i vilai i nago 'atamana Lema.   


14 Tutuyanina 'waineye 'Auvea 'Anu'anununa Saulo 'wainega i souyeni ma'itufa 'Auvea tamu yaiaina sakoina i vetunei Saulo i agei bega vita i veleveleni.    

Saulo Devida i ve'unumagigieni 
 

5 Saulo i veimea Devida i nago me Isileli 'adi gaviavo taiadi i vevetalaga nika i vevetoketoke-'iawedi. Begaidi Saulo i silakai i vetovemata'ai'ai 'ifwaidi yana tolugaviavo 'waidie. Tomotoga matatabudi Saulo yana tofolovavo bwaikidi taiadi i 'iseni i awave'atumaieni.  
6 Tamu tutuya Devida i vetalaga me Filisitia yadi tovemata'ai'ai* toketokena taiadi nika i luvewafai. Devida tolugaviavo taiadi i vilaviladi yadi 'atamane, vevine fuedi i maia me Isileli yadi 'atamana matatabuna 'waidiega nuanuadi Kini Saulo i na yogo'ede'edeni. Yadi aliali wata gita† i miedi bega ma yadi sosoana i leilei wata i yogo-tavotavola.  
7 *Ma ediavo i leilei i vo,  

Saulo 'ana gaviavo 1,000 i luvewafadi,  

we'e Devida 'ana gaviavo 10,000 i luvewafadi.”   


8 Vevine yadi leinina 'wainega Saulo i kiavenuasakoi, nika nuaneye i vo, De'e ava'ai i sousouyeni? Devida 'ana awave'atumai bwaikina i veleveleni 'ana gaviavo 10,000 i luvewafadi, we'e yau sai'afo siaina, 1,000 i veleku. Kebu tutuya manamanawenaga Devida i na silakai i na vekini.”  
9 De'e sauluvanina 'wainega Saulo Devida i veve'unumagigieni wata i vevemata'i'i'ieni.   

Tutuya de'e 'waineye, Saulo Devida i vegavieni nuanuana i na luvewafai. We'e Saulo natuna Dionatani Devida i voneni i vo, Tamaku nuanuana i na luvewafamu.” Begaidi Devida i dega i nago 'awalawa tulina tulina 'waidiamo Saulo 'wainega i givagiva.   

Aimeleki Devida i 'ivaiseni 
 

1 Devida i nago 'atamana Nobi tovelomu Aimeleki 'waineye. Tutuyanina Devida i le'wa Aimeleki ma yana kololo i mai i tatatava i vo, Awale 'aisemu 'u mai 'waikuye? Wata awale kebu tamu aitoi taiadi 'wa da maiga?”   


2 Devida i vo, Kini Saulo i voneku tamu yana nuanua 'aiseku a na 'idewai, kebu tamu aitoi i na 'asetai. Yaku tomotogavo a vonedi i lulukamaseku tamu 'atamana 'waineye bei taiadi 'a na veluaga.  
3 Nuanuaku a na 'asetai 'aivia 'ani'ani 'waimuye? Beledi 'adi 5 'u da veleku wata 'ifwaidi ava'ai 'omu 'waimuyega.”   


4 Tovelomu Aimeleki i vo, Kebu tamu beledi-'avo'avovo i da 'eno'enoviga we'e beledi tabutabudi* 'aisedi i 'eno'enovi a yato'idiedi 'Auvea 'ana subia faifaina. 'Ani'aninidi 'adi veimea side bani'odi. 'Ai'edi yamu tomotogavo kebu vevine taiadi i da 'eno bagase 'aiatanidi 'waidie, 'ana fata 'u na 'ewadi 'wa na ve'ala'ani.”   


5 Devida yana vona i tutuli i vo, Kebu nuafoumu i na veviga. Tutuyanina 'a nunago vetalaga faifaina, yaku tomotoganidi kebu a da tauyedi vevine taiadi i na veluaga. Tutuya de'e 'a nunagoi kini yana nuanua 'a na 'idewai, begaidi kebu tamu sai'afo naninidi i na kiatonovidi bega vunavunagidi.”   


6 *I vona'a'ava tovelomu beledi tabutabudi Devida i veleni fai kebu tamu 'ani'ani tulina i da 'eno'eno. 'Aiatanina 'waineye beledinidi tuatuaidi i 'ewadiga 'Auvea yana vanuga 'wainega we'e ma'itufa beledi 'ivaudi yauyaugidi i yatodi.   

Devida i givagiva 'awalawa fuedi 'waidie, mulieta tomotoga fuedi i maia 'waineye, taunina yadi to'edakumeta. Tutuyanina Saulo vala i nogai Aimeleki Devida i 'ivaiseni, tovelomu matatabudi i luvewafadi we'e Abiada 'aisena i luvegalalai. Bega i dega i nago Devida i ve'ila'eni. Tutuyanina 'ifwaidi 'awalawa yadi tolugaviavo i mimaia me Isileli taiadi i vevetalaga, Devida ma yana tomotoga me Isileli i 'i'ivaisedi nika 'adi gaviavo i vetoketoke-'iawedi.  

We'e Saulo ma yana tolugaviavo Devida i lulualeni nuanuadi i na luvewafai, siwe kebu i da veluagaiga. Tamu tutuya 'waineye Devida 'eda'eda i veluagai 'ana fata bei Saulo i da luvewafai siwe i baila, kebu nuanuana i na luvewafaiga fai kumanina Yaubada i silakai i vekini. We'e Saulo i kwayekwayega Devida i lulualeni nuanuana i na luvewafai.   

Saulo wata natunavo yadi wafa 
 

1 Tamu tutuya me Filisitia me Isileli 'adi daba i daba 'Oya Kiliboa 'waineye i vetalaga i nagoga 'ana tugusa me Isileli fuedi i ve'aladegadega. Yadi deganina 'waineye me Filisitia Isileli tolugavia fueotogidi bei i luvewafadi 'oyanina veluobuna 'waineye  
2 Me Filisitia i toke i lilide nika 'edeye i 'ubwasadi, Saulo natunavo iavetadi i luvewafadi, natunavonidi Dionatani, Abinadaba wata Malikisua.  
3 Vetalaga bwaikina i lukususulidi nika beidina me Filisitia tufuyega Saulo i loveni ilagi bwaikina i veluagai.   


4 Saulo i vona yana 'eba vetalaga 'ana toeva 'waineye i vo, Yamu kefatayega 'u na loveniku a na wafa i na nunago Yaubada 'ana tobavuvo me Filisitia i na 'ive'aviniku i na sidibidibieku wata i na 'ivekokoviku, mulieta i na luvewafaku.” Siwe i kololo-'afo'afo kebu nuanuana kini i na luvewafai. Kebu 'agana Saulo taunina yana kefata i vetovoia, taunina tabwaneye i taweni nika i wafa.   


5 Tutuyanina Saulo yana 'eba vetalaga 'ana toeva i 'iseni Saulo 'akonadi i wafa, toevanina yana kefata i vetovoia, taunina tabwaneye i taweni nika i wafa, yadi wafanina taiadi i vesala.   



* 1:4:
'Auvea yana awave'eda'eda 'Anivelena-maimaiga Veiana faifaina 'wa na 'iseni buki Veimea daba 3 wata 7. 'Ai'edi aitoi i na 'anivelena-maimaiga Veiana faifaina, 'aisayanina i na luvewafai nika tovelomu dayaga i na 'ewai 'eba velomu lilivana i na luitaitali. I na 'a'avana 'anivelenanina 'wainega tovelomu du'u 'ifwaidi i na yato'idiedi i na kabunidi 'Auvea 'waineye, mulieta toni'aisaya ma yana 'aila'avo ediavo taiadi, 'aisayanina luvegalalana i na 'ania. 

† 1:7:
Tutuyanina me Isileli i yaba-vuvua sali'avu'avuye, Vadavada Tabutabuna 'waineye i 'odu'odu Yaubada 'waineye, we'e nageneye Veakutagona 'ana Didiwaka i 'eno'eno. Malamala fueotogidi i 'a'ava, me Isileli tamu yadi 'eba velu'ui i yogoni 'atamana Silo 'waineye, Veakutagona 'ana Didiwaka faifaina. Bei Elekana ma yana 'aila'a i nunago i 'odu'odu wata i vevelomu 'Auvea 'waineye. We'e me Isileli yadi Vanuga 'Eba Velu'ui bwaikina Ielusalema, Solomoni bola kebu i da yogoniga. (1 Kini 6) 

* 1:11:
Sal 6:5

* 2:1:
Luk 1:46-55

* 2:2:
'Ana mogitana vona Ibeliu 'waineye, Kebu tamu kileu yada Yaubada bani'odiga. 

* 3:3:
Tutuyanina me Isileli i yaba-vuvua sali'avu'avuye, Vadavada Tabutabuna 'waineye i 'odu'odu Yaubada 'waineye, we'e nageneye Veakutagona 'ana Didiwaka i 'eno'eno. Malamala fueotogidi i 'a'ava, me Isileli tamu yadi 'eba velu'ui i yogoni Silo, Veakutagona 'ana Didiwaka faifaina. We'e me Isileli yadi Vanuga 'Eba Velu'ui bwaikina Ielusalema, Solomoni bola kebu i da yogoniga. (1 Kini 6) 

* 8:5:
VeL 17:14

* 8:11:
Salioti tamu fwayafwaya 'ana waka, 'aisaya osi i luluyo'ei.

* 10:5:
'Ana mogitana vona Ibeliu 'waineye, we'e vona Dimudimu 'ana saivila, harp, tamborine, flute, and lyre.

* 10:12:
1 Sam 19:23,24

† 10:12:
'Ana mogitana vona Ibeliu 'waineye, Tamadi aitoi? 

* 13:14:
Fol 13:22

* 15:1:
1 Sam 10:1

* 15:2:
Sou 17:8-14; VeL 25:17-19

* 15:27:
1 Sam 28:17; 1 Kin 11:30,31

* 18:6:
Me Filisitia yadi tovemata'ai'ai toketokena 'ana wagava Golaiati.

† 18:6:
'Ana mogitana vona Ibeliu 'waineye, we'e vona Dimudimu 'ana saivila, tamborines and lutes. 

* 18:7:
1 Sam 21:11; 29:5

* 21:4:
Beledinidi tovelomu 'aisedi 'adi tauya i na 'ani'anidi. 'Wa na 'iseni Veimea 24:5-9, Luke 6:3 wata Malika 2:25-26

* 21:6:
Vei 24:5-9

2 Samuela  

'Eba kiavemageta  

Buki de'e i veveifufu Devida yana veto'edakumeta wata yana vekini faifaina. Daba 1 i nago 4 i lulu'ivona yana vetoveimea me Iuda bolimana weyaginega 'aisedi faifaidi, we'e daba 5 i nago 24 i lulu'ivona me Isileli yavalata weyaginega faifaidi, kumanidiavo Devida i kumesedi me Iuda taiadi.  

De'e kilumanina 'wainega i lulu'ivona Devida yana vetalaga 'ana gaviavo Isileli yana 'eba veimea nageneye wata mali 'awalawa 'waidie. De'e 'wainega 'ana fata i na veda Devida yana vetumagana wata yana nuakalikali Yaubada faifaina, siwe 'ana fata i na veda yana be'u sakona 'waineye wata yana 'eba mwea. Nika 'ana fata ta na 'iseni Yaubada Devida i vematavulogi wata bani'odiga i munega Devida i nuavilai yana sauluva sakoina 'wainega nika Yaubada i nuatavuni. Devida yana vetoveimea Isileli 'waineye vita fuedi i veluagadi siwe Yaubada i 'i'ita'ita'ieni wata yana vona'awaufaufa Devida 'waineye tubunavo taiadi 'waidie, i 'eno-vagata.  

2 Samuela 'ana 'idi  

1) Daba 5:1-4 Devida i vekini me Isileli faifaidi.  

2) Daba 7:1-5; 8-17 'Auvea yana veakutagona i 'idewai Devida 'waineye.  

3) Daba 11:1-17, 26-27 Devida i saidamana Bedisiba taiadi.  

4) Daba 12:1-25 'Auvea yana tolu'ivona Neitani Devida i tolimatani yana vesauluva-sako faifaina.  

Devida i vekini me Isileli faifaidi 
 


1 Tutuya 'ifwaidi i 'a'avana wauma matatabuna Isileli nageneye i maia Ebiloni, i veifufu Devida 'waineye i vo, 'Ima yamu 'aila'avo mogitana wata dayagimu.  
2 Basenadi Saulo i vekini bega i veveimeyema, we'e 'omu mogitana me Isileli 'u kumekumesema gavia 'adi tutuye. 'Auvea 'akonadi i vona'awaufaufa 'waimuye i vo, 'Omu yaku tomotoga me Isileli 'u na 'i'isave'avinidi wata 'u na 'e'edakumesedi.”   


3 Tutuyanina me Isileli to'edakumeta 'au'auveadi matatabudi i maia Ebiloni, bei 'Auvea mataneye Kini Devida yana veakutagona i 'idewai to'edakumetanidi taiadi. To'edakumetanidi bunama 'wainega Devida i iwagi, vekini 'ana tugusa me Isileli faifaidi.   


4 *Tutuyanina Devida 'ana malamala 30 i veluagai nika i vekini, we'e malamala 40 nagedie me Isileli i kumekumesedi.    

'Ifwaidi tutuya i 'a'avana, Devida yana tolugaviavo taiadi i nagoi 'atamana Ielusalema i tala'avui me Iebusaiti i leodi. Gavianina mulineye Devida yana vanuga bwaikina wata 'ana 'isa 'atumaina i yogoni Ielusalema nageneye. I 'a'avana Devida 'ifwaidi tomotoga taiadi i nagoi Veakutagona 'ana Didiwaka i 'ewai Vadavada Tabutabuna 'wainega i mieni Ielusalema, bei i yatoi tamu vadavada nageneye.   

'Auvea yana veakutagona i 'idewai Devida 'waineye 
 

1 Kini Devida 'akonadi yana vanuga bwaikina wata 'ana 'isa 'atumaina 'waineye i miamia, we'e 'Auvea veawai i veleni 'ana gaviavo 'waidiega.  
2 Tamu 'aiata Kini Devida i veifufu Neitani 'waineye, kumanina Yaubada yana vona 'ana tolu'ivona, i voneni i vo, 'U ve'wada a na vonemu. 'Akonadi yaku vanuga 'ana 'isa 'atumaina a yogoni welavi sida* 'wainega, we'e Yaubada yana Veakutagona 'ana Didiwaka bola i 'eno'eno vadavada nageneye.”   


3 Neitani i vo, 'Auvea 'omu i labilabinimu bega ava'ai 'u na nuani nuamuye faifaina i lubwaineni 'u na 'idewai.”   


4 Siwe lovananina 'waineye 'Auvea Neitani i voneni i vo,   


5 'U na nago yaku tofolova Devida 'u na voneni 'u na vo, Yau 'Auvea bonaku side. Kebu a da venua'ivinemu bega yaku vanuga 'u na yogoni nika bei a na luku a na miamia.’   


8 Wata yaku tofolova Devida 'u na voneni 'u na vo, Yau 'Auvea tomia abama yadi Tovemata'ai'ai side bonaku. Basenadi sifi 'u 'i'isave'avinidi mosomoso 'ala'alawidi 'waidie, siwe yau a vagavaimu folovanina 'wainega a silakaimu 'u vetoveimea yaku tomotoga me Isileli 'waidie.  
9 Tutuya matatabuna yau a labilabinimu wata a 'i'ita'ita'iemu 'amu gaviavo 'waidiega, matamuye matatabudi a leodi. We'e tutuya de'e 'wainega i na nagoga, 'amu wagava a na 'ivebwaiki tomotoga 'ifwaidi ma 'adi wagava bwaikidi bani'odi.  
10-11 Yau 'Auvea yaku tomotoga me Isileli yadi 'eba mia a na venua'ivineni, bei a na vemianidi i na ve'itulamuyeni nika kebu tamu aitoi vita i na veleveledi yadi mianina 'waineye. Basenadi toveimeavo a venua'ivinedi me Isileli i 'e'edakumesedi, tutuyanina 'wainega i maiga 'asiau tomotoga sakoidi yaku tomotogavo i 'i'ivekokovidi we'e 'awaie kebu bani'odiga. 'Asiau bega i na nagoga 'amu gaviavo 'waidiega a na 'i'ita'ita'iemu bega mia 'atumaina wata niwaniwalovina 'u na veveluagai. Yau 'Auvea a matakiamu, yamu 'aila'a a na 'ivebwaiki 'wa da vo bani'odi yamu vanuga a da yogoni bega 'wainega kini fuedi i na sousouyedi nika i na vevetoveimea.   


12 *Devida, tutuyanina yawaimu i na 'a'avaga i na ve'ufamu, mulieta tamu tomogo yamu 'aila'a 'wainega, kumanina natuotogimu, a na silakai i na vekini nika yana 'eba veimea a na 'ivebwaiki wata a na kiavetoketokei  
13 Kumanina tomogonina yaku vanuga i na yogoni 'aku wagava faifaina, we'e yau yana 'eba veimea a na kiavefa'ali nika i na 'eno-vagata.  
14 *Tomogonina yau 'asa'aiana tamana we'e kumanina 'asa'aiana natuku. Tutuyanina i na sakona matakuye yau 'Auvea a na vematavulogi 'wa da vo bani'odi tomogo natuna i da kiavetonoveni.  
15 Siwe kebu 'ana fata yaku nuakalikali a na 'ewayavuleni, bani'odi nuakalikalinina a 'ewai Saulo 'wainega, nika tutulina 'omu 'u vekini.  
16 *'Omu yamu 'aila'a wata yamu 'eba veimea i na 'e'eno-vagata matakuye, tubumwavo i na vevekini wata i na veveimea kebu i na 'a'avaga.”   


17 'Auvea i veifufu i 'a'avana, Neitani i nago Devida 'waineye, nani matatabuna i sivemagesediga i lu'ivoneyedi.    

Devida wata Bedisiba 
 

1 *Tutuya koyova 'akonadi i velilivana, tutuyanina 'waineye kini yadi sauluva, i nunagoi 'adi gaviavo taiadi i lulugavia. Devida i veimea yana tovemata'ai'ai Ioabi, yana tolugavia 'adi to'edakumetavo wata me Isileli tolugavia matatabudi, i na nagoi me Emumoni taiadi i na vetalaga. Yadi tolugaviavo matatabudi i leoyedi, i 'a'avana yadi 'atamana Labai i sififineni bega i na luvela'ovi. We'e Devida i miamia Ielusalema.   


2-4 Tamu 'aiata 'waineye 'akonadi i lavilavia Devida i veveawai 'ana 'ivie nika i tovoi i laka yana vanuga tabwana bababana 'waineye, i yabayaba wata 'atamana Ielusalema i vevetonovi. Devida yana 'isanina 'waineye tamu vavine i 'isedi yadi 'eba toa 'waineye i toatoa, vavinenidi 'iwakawakadi. We'e tutuyanina 'waineye 'akonadi yadi weta'i i 'a'ava, taunidi i 'ivevunavunagidi vevine 'adi veimea bani'odi. Devida tamu tomogo i vetunei bega i na velutoli vavinenidi faifaidi. Tomogonina i vilai i mai Devida i voneni i vo, Vavinenidi 'adi wagava Bedisiba, Ulaia tomogo Aite yana vavine, we'e tamadi 'ana wagava Eliamu.” Devida tomotoga 'ifwaidi i vetunedi bega i vagavaidi i miedi yana vanuge nika bei taiadi i veluaga. I 'a'avana i viladi i nago yadi vanuge.  
5 Kebu tutuya manamanawenaga Bedisiba i 'asetadi i miana, bega vala i vetunei Devida 'waineye i voneni i vo, Yau 'akonadi 'a miana.”   


6 Devida yana vala i vetunei tovemata'ai'ai Ioabi 'waineye i vo, Ulaia tomogo Aite 'u na voneni i na mai 'waikuye.” Yana voneye Ioabi Ulaia i vetunei i nago Devida 'waineye.  
7 Tutuyanina i le'wa, Devida Ulaia i velutolieni Ioabi faifaina wata tolugavia matatabudi yadi mia wata yadi vetalaga gavianina nagena faifaina.  
8 Devida Ulaia i voneni i vo, 'U na nago yamu vanuge bega 'agemu 'u na lekoadi wata 'u na veawai.” Ulaia i tauya we'e Devida kukua 'atumaidi i vetunei Ulaia 'ana nuakalikali.  
9 Siwe Ulaia kebu i da nago yana vanuge, we'e ma'itufa i nago kini yana vanuga 'ana tolumadu'aivo taiadi i ve'ala'enova vanuganina yana 'eba luku 'waineye, kebu i da nago yana vanuge.   


10 Tutuyanina Devida i 'asetai Ulaia kebu i da nago yana vanuge, yana vala i vetunei bega i na mai. I velutolieni i vo, 'Omu 'ani'ieyega 'u mai, awale lovane kebu 'u da nago yamu vanuge?”   


11 Ulaia Devida i voneni i vo, Me Isileli wata me Iuda i miamiani vadavada 'waidie, Veakutagona 'ana Didiwaka taiadi. Tovemata'ai'ai Ioabi wata yamu tolugaviavo taiadi i miamiani 'eba vetalaga 'ana 'awasaseye. 'Ai'edi yau a na nago yaku vanuge a na 'ani, a na yemu wata yaku vavine taiadi a na 'eno, kebu 'ana 'isa wata 'ana vebae 'atumainaga. Kebu tamu sai'afo bani'odi a na vesauluvediga.”   


12 Begaidi Devida Ulaia i voneni i vo, 'Atumaina, 'asiau side bei 'u na veawai we'e 'awa'awai a na vetunemu wata 'u na vilamu gavia 'waineye.” Nika Ulaia Ielusalema bei i mia-vebogi wata i 'eno-vaitugana.  
13 Lavilavinina 'ana 'ani 'waineye Devida Ulaia i tayegi taiadi i ve'ala'ani wata Devida Ulaia i toke i veyemuya nuana i lugaugauya. Siwe lovananina 'waineye Ulaia kebu i da nago yana vanuge, we'e mogitana i nago kini yana vanuga 'ana tolumadu'aivo taiadi i ve'ala'enovi taunina 'ana 'ivie, kebu i da nago yana vanuge.   


14 I 'atai Devida tamu lubulubu i kilumi Ulaia i veleni Ioabi faifaina.  
15 Lubulubunina nageneye Devida i veifufu Ioabi 'waineye i vo, Ulaia 'u na ve'edakumetai vetalaga toketokena 'waineye. Tutuyanina i na vevetalaga yamu tolugaviavo matatabudi 'u na veviladi, we'e Ulaia i na tovi'eyeni nika 'ami gaviavo i na luvewafai.”   


16 We'e Ioabi ma yana tolugaviavo 'atamana bwaikina i sififineni nuanuadi i na luvela'ovi. Tutuyanina lubulubunina Ioabi i 'ewai i lu'iawawai i 'a'avana, i veimea Ulaia i nago 'adi gaviavo yadi 'eba vetoketoke 'ana 'awasasa 'waineye.  
17 I vevetalaga 'adi gaviavo i souyedi 'atamana bwaikina 'wainega nika 'ifwaidi Isileli tolugaviavo Ulaia tomogo Aite taiadi, i luvewafadi.   


26 Tutuyanina Ulaia yana vavine yana wafa valana i noganogaiga, i toke i vemogai yadi lamoga faifaina.  
27 Bedisiba yadi vemogai wata yadi nuavita i 'a'avana, Devida vala i vetunei i vagavaidi i mai yana vanuge i nagidi. Tutuya 'ifwaidi i 'a'avana, Bedisiba i yemu kwamana iavetana i tubuga. Siwe 'Auvea kebu i da sosoana Devida yana sauluvanina faifaina.    

 12

'Auvea yana vala Neitani i mieni Devida 'waineye 
 

1 *'Auvea Neitani, kumanina yana vona 'ana tolu'ivona, i vetunei Devida 'waineye. Tutuyanina Neitani i le'wa i vo, Tamu 'atamana 'waineye tomotoga 'adi 'ailuga i miamia, iana tomogo 'ai'aiwabuna we'e iana tovewekowekoma.  
2-3 Tomogo 'ai'aiwabuna yana 'aisayavo fuedi, bani'odi bulumakau wata sifi we'e iana tovewekowekoma yana 'aisaya 'aitamogana sifi natudi. Yana 'aisayanina i kimwaneiga i 'i'isave'avini bega natunavo taiadi i vebwaika. Yana 'isave'avinanina 'waineye i veve'ania 'ana 'aivoe 'wainega i 'ani'ani wata 'ana vedi 'wainega i yemuyemu, i avalamaigi nimaneye i 'eno'eno 'wa da vo tamu natuna vevinena bani'odiga.   


4 Tamu 'aiata 'waineye tomogo 'ai'aiwabuna 'ana wakawaka i mai yana vanuge. Nika tomogonina i tovoi tomogo i vewekowekomaga yana sifi natudi i 'ewai i nikei i vetagovi 'ana wakawaka faifaina we'e kebu taunina yana 'aisayayega.”   


5 Tutuyanina Devida veifufunina i noganogai i nuasako-'afo'afo tomogonina 'waineye bega Neitani i voneni i vo, 'Auvea miamia-vagaina 'ana wagavayega a vona mogitana tomogonina sauluvanina i 'idewaiga i lubwaineni i na wafa!  
6 A na veimea sifi natudiavo 'adi 4 'wainega i na tutula tomogo i vewekowekomaga 'waineye fai iana kebu i da 'isanuakalikalieni ava'ai i 'idewaiga 'waineye.”   


7 Neitani Devida i voneni i vo, 'Omu 'asa'aiana tomogonimu. 'Auvea me Isileli yada Yaubada i veifufu faifaimu i vo, Yau kumaniku a venua'ivinemu a silakaimu 'u vekini me Isileli faifaidi wata a 'i'ita'ita'iemu Saulo yana toketokena 'wainega.  
8 Saulo yana 'eba veimea, yana vevinevo wata Isileli Iuda taiadi a velemu bega 'omu 'u na vetoveimea faifaidi. 'Ai'edi 'ifwaidi nani 'waidiega 'u da ve'ale'usaga, yau 'ana fata naninidi ma 'adi 'imoso'i a da velemu.  
9 We'e awale yaku veimea kebu 'u da ve'ilibuyeniga? Wata awale sauluva sakoina 'u 'idewai? Yamu veimea 'wainega me Emumoni yadi kefatayega Ulaia i luvewafai we'e yana vavine 'omu 'u luobuyedi.  
10 Fai yau kebu 'u da ve'ililibuyekuga bega Ulaia yana vavine 'u vagavaidi yamu vavine, 'asiau bega i nunagoga yamu 'aila'avo tutuya matatabuna kefatayega i na vevetalaga.”   


11 *Wata Neitani Devida i voneni i vo, 'Auvea i veifufu faifaimu i vo, Yamu sauluvanina sakoina faifaina, taunimu yamu 'aila'avo wata yamu vanuga 'ana tomia a na kiavekamogalidi i na vevedumwe'ai'aiemu. 'Awaie yamu vevinevo a na tauyedi tamu tomogo tulina taiadi i na veluaga mageseye tomotoga fuedi matadie.  
12 'Omu sauluvanina 'u 'idewai givagivayega we'e yau sauluvanina a na tutuli a na sivemageseni me Isileli matadie.”   


13 Nika i 'a'avana Devida Neitani i voneni i vo, Yau 'Auvea mataneye a sakona.”  

Neitani i vo, E'e, mogitana 'u sakona siwe 'Auvea 'akonadi i nuatavunimu, kebu 'u na wafaga.  
14 Fai 'Auvea kebu 'u da ve'ililibuyeniga 'u vedumwe'ubu'ubuseni, ma'itufa natumu siaina yawaina i na a'ava.”   

Devida natuna yawaina i 'a'ava 
 

15 Neitani i veifufu i 'a'avana, i tauya i nago yana vanuge. We'e kwamananina Ulaia yana vavine Devida taiadi i venatuneniga, 'Auvea viga bwaikina i veleni.  
16 Devida i velu'ui Yaubada 'waineye kwamana siaina faifaina, begaidi i ve'udigana, kebu tamu sai'afo 'ani'ani i da 'aniga we'e lovane i 'eno'eno fwayefwayeye.  
17 Yana tofolovavo 'au'auveadi i maia i voneni i na tovoi 'ani'ani i na 'ani siwe kebu yadi vona i da nogai bega taiadi i da ve'ala'ani.   


18 'Aiata 'ana ve-7 'waineye kwamana yawaina i 'a'ava, Devida yana tofolovavo i ve'alakolokolo, kebu nuanuadi i na voneni kwamana yana wafa faifaina. Fai i nuanua i vo, Tutuyanina kwamana ma yawaineye ta vonevoneni 'ani faifaina siwe bonada kebu i da noganogaiga. We'e 'ai'edi ta na voneni ta na vo, Kwamana siaina yawaina i a'ava,’ voke kini taunina i na 'ivekokovi.”   


19 Devida yana tofolovavo i 'isedi i veve'awayaya nika i 'asetai kwamana 'akonadi yawaina i 'a'ava, begaidi Devida i velutoli yana tofolovavo 'waidie i vo, Kwamana yawaina i 'a'ava?” Nika matatabudi i vo, E'e, 'akonadi yawaina i a'ava.”   


20 Bega Devida i tovoi fwayafwayayega nuavita 'ana talauma i ta'idi, i toa, i veinata i 'a'avana talauma 'atumaidi i silakavedi. Devida i nago 'Auvea yana Vanuga 'waineye i 'odu 'Auvea i subiai. I 'a'avana i vilai vanuge, yana tofolovavo i vonedi 'ana'ana i mieni i 'ani.   


21 Devida yana tofolovavo i voneni i vo, Yamu sauluvanina 'a bavuyeni. Kwamana bola ma yawaineye 'u veve'udigana wata 'u vevemogai, we'e 'asiau kwamana yawaina i 'a'avana, nika 'u tovoi 'ani'ani 'u 'ani.”   


22 I tutula i vo, Kwamana ma yawaineye a veve'udigana wata a vevemogai, nuakuye a vo, Voke 'Auvea i da 'isanuakalikalieku bega kwamana i da 'ive'atumaia bega ma yawaina i da miamia.’  
23 We'e 'akonadi yawaina i 'a'ava kebu i da lubwaineku bega a na ve'udigana. Nika 'wa da 'asetai, 'aku fata yawaina a na veleni i na yawasa-vaitugana? Kebu'a'avaotoga. Tamu 'aiata a na nago kwamananina 'waineye we'e taunina kebu 'ana fata i na vilai 'waikuye.”   


24-25 Devida yana vavine nuadi i 'iveolooloi, i 'a'avana i nago 'waidie taiadi i veluaga nika i miana. Tutuya 'ifwaidi i 'a'avana, kwamana iavetana i tubuga, Devida i goleni Solomoni. 'Auvea kwamananina i nuakalikalieni, begaidi yana tolu'ivona Neitani i vetunei Devida 'waineye i voneni bega kwamananina i na goleni Iedidia, 'ana saivila 'Auvea  i nuakalikalieni.   



* 5:4:
1 Kin 2:11; 1 Ifu 3:4; 29:27

* 7:2:
Sida tamu welavi fa'alina wata manamanawena. Folovanina magaina 'atumaina maliwaka 'ana 'isa'isa bani'odi, 'waidiega vanuga 'adi 'isa 'atumaidi i yogoyogonidi.

* 7:12:
Same 89:3,4; 132:11; Ion 7:42; Fol 2:30

* 7:14:
Same 89:26,27; 2 Kol 6:18; Ibu 1:5

* 7:16:
Same 89:36,37

* 11:1:
1 Ifu 20:1

* 12:1:
Same 51

* 12:11:
2 Sam 16:22

1 Kini  

'Eba kiavemageta  

Buki de'e nageneye nani 'aitonu faifaidi i veveifufu.  

Kumekumetana (daba 1-2) Kini Devida yawaina i 'a'ava mulieta natuna Solomoni tamana 'ana 'ivi i 'ewai bega i ve-kini.  

'Ana veluga, (daba 3-11) Solomoni i veto'edakumeta Isileli nageneye wata yana 'eba veimea i vebwaika. Wata i veveifufu Yaubada yana Vanuga 'Eba Velu'ui i yogoni Ielusalema nageneye.  

'Eba ve'a'ava 'waineye, (daba 12-22) i veveifufu 'aila'a 'ailuga faifaidi, me Isileli i 'idi nika 'aila'a 'ailuga i souyedi. 'Aila'a kumekumetana me Isileli yavalata weyaginega, 'aila'a 'ana veluga me Iuda bolimana weyaginega, 'aila'anidi 'adi 'ailuga ma yadi kinivo.  

Kininidi 'ifwaidi Yaubada yana vona i ve'ililibuyeni bani'odi Kini Devida, we'e 'ifwaidi i vedumwe'ai'aieni ma'itufa i 'odu'odu yaubada vekavekali 'waidie.  

1 Kini 'ana 'idi  

Kini Devida yawaina i 'a'avana nika natuna Solomoni i vekini. (2:10-12)  

Solomoni i velu'ui Yaubada 'waineye nuamageta faifaina. (3:3-5, 7-14, 15-28)  

Solomoni yana 'eba veimea i vebwaika. (4:20-21,25)  

Solomoni i velu'ui Yaubada 'waineye wata Vanuga 'Eba Velu'ui i yogoni. (5:1-6, 6:1, 7, 11-14; 8: 1, 3-6, 10-11, 22-23, 27-30, 41-43)  

Kwini Siba Kini Solomoni i fogei. (10:1-9)  

Kini Solomoni Yaubada i vedumwe'ai'aieni. (11:1-5, 7-13, 26-33, 35, 40)  

Kini Solomoni yawaina i 'a'ava nika natuna iavetana Lioboama i ve-kini. (11:42-43)  

Tomotoga i 'idi 'aila'a 'ailuga i souyedi, Isileli wata Iuda. (12:1-20)  

Kini Eabi Yaubada i vedumwe'ai'aieni we'e ma'itufa i 'odu'odu yaubada vekavekali 'waidie. (16:30-33)  

Yaubada yana tolu'ivona Ilaitia 'wabula natudi iavetana i 'ivaiseni. (17:1, 8-16, 17-24)  

'Auvea Beli yana tolu'ivonavo i vetoketoke-'iawedi 'Oya Kamela 'waineye. (18:1-2, 17-46; 19:1-21)  

Kini Devida yawaina i 'a'ava 
 


10-11 * Kini Devida me Isileli i veveimeyedi malamala 40 nagedie mulieta yawaina i 'a'ava i ve'ufai Ielusalema.* Tutuyanina i veveimea, malamala 7 i miamia 'atamana Ebiloni, mulieta malamala 33 nagedie i mia Ielusalema 'waineye.  
12 *Mulieta natuna Solomoni i ve-kini tamana tutulina, me Isileli i veveimeyedi we'e Yaubada yana veimea i kiavetoketokei.    

Solomoni nuamageta faifaina i velu'ui 
 

3 Solomoni 'Auvea i nuakalikalieni wata tamana yana veimea i vetutuyamedi. We'e nani 'aitamogana, yana 'Auvea kebu i da ve'ililibuyeniga fai yana 'anivelena-maimaiga i vevelomuyedi wata vane i kabukabunidi 'eba 'odu-'avo'avovo 'waidie 'oya siaidi deba'aidie.   


4 We'e yadi 'eba 'odu'odu bwaikina 'ana 'atamana Gibioni. Bei Kini Solomoni i nago 'aisaya 1,000 i velomuyedi i kabunidi 'Auvea 'waineye.  
5 'Atamananina 'waineye 'Auvea i souyeni Solomoni 'waineye 'enoneganegayega, i velutolieni i vo, 'Ai'edi ava'ai nuanuamu? 'U na velu'ui a na velemu.”   


7 Solomoni i tutula i vo, 'Auvea yaku Yaubada, 'u venua'ivineku a na ve-kini tamaku yana 'eba veimea 'waineye, siwe yau 'wa da vo bola kwamana siaiku, tomotoga 'adi veto'edakumeta kebu a da 'asetaiga.  
8 Yau yamu tofolova, yamu tomotogavo 'u venua'ivinediga 'awasasadie, 'adi 'aila'a bwaikaotogina lu'iawawa-wayoga.  
9 Kebu tamu aitoi 'aisena 'ana fata yamu tomotogavo i na 'isave'avinidi. Bega nuanuaku nuamageta 'u da veleku, 'wainega yamu tomotogavo a na 'edakumesedi wata a na 'asetai ava'ai mogitana wata ava'ai vekali.”   


10 Fai Solomoni i velu'ui nuamageta faifaina, begaidi 'Auvea i sosoana.  
11 Nika Yaubada i vo, 'U velu'ui nuamageta wata venua'ivina tonovidi faifaidi, kebu 'u da velu'uieku bega yamu mia i na vemanawe 'alo 'u na ve'ai'aiwabu 'alo 'amu gaviavo 'u na luvewafadi.  
12 Bega ava'ai faifaidi 'u velu'uiga, a na velemu. Nuamageta wata venua'ivina tonovidi, 'wainega kebu tamu aitoi i na salamu basenadi, 'asiau wata tutuya i mimai 'waidie.  
13 Avinodi kebu 'u da velu'uiekuga 'ai'aiwabu 'alo 'amu wagava i na vebwaikaga faifaina, siwe naninidi a na velemu, kebu tamu kini ma yana 'ai'aiwabu 'alo ma 'ana wagava i na salamuga.  
14 'Ai'edi yaku vona matatabuna wata yaku veimea 'u na vematayakeyakedi bani'odi tamamu Devida, yamu mia a na 'ivemanawei.”   

Solomoni i venua'ivina-'atumai 
 

16 Tamu tutuya 'waineye toalagogona 'adi 'ailuga i maia kini 'waineye, 'adi vita i na sivetonovi.  
17 Tamu iadi i vo, Yama kini, de'e vavinenidi taiadi 'a miamia vanuga 'aitamogana 'waineye nika bei yau 'a venatuna.  
18 'Aiata 'ana vetonu 'waineye de'e vavinenidi i venatuna, we'e 'ama 'ailuga vanuga 'aitamogana bei 'a miamia, kebu wata tamu aitoi taiadi 'a da miamia.   


19 Tamu lovana 'waineye de'e vavinenidi natudi i 'eno-fwaseni nika yawaina i 'a'ava.  
20 Lovana 'ana utukamwana 'waineye vavine i tovoi natuku i 'ewai 'waimega we'e ma'itufa natudi wafana lilivameye i ve'enovi, natuku yawayawaina i 'ewai taiadi i 'eno.  
21 'Awa'aiwaiogose 'a tovoi nuanuama natuku 'a na vesusuya nika 'a 'iseni wafana. Tutuyanina mageta 'waineye 'a 'isa-'atumaia, de'e kwamananina kebu yau natukuga.”   


22 Tamu vavine i vo, Kebu! De'e 'omi natumi iavetana wafana we'e kwamana yawayawaina yau natuku.” Siwe vavine kumekumetadi i vona-toketoke i vo, Kebu, wafana de'e 'omi natumi, we'e ma yawaina yau natuku.” Side bani'odi vevinenidi yadi ve'ikwayekwayega kini mataneye.   


23 Bega kini i vona i vo, Vetuma a na vonemi, de'e vavine kumekumetadi i vo, 'Omi natumi wafana, we'e yau natuku yawayawaina,’ tamu i vo, Kebu! Kwamana yawayawaina yau natuku, wafana 'omi natumi.”   


24 Bega kini yana tofolovavo i vonedi i vo, Kefata nigona ma vi'avi'aina 'wa maieni.” Nika i nago i 'ewai i veleni.  
25 Kini i veimea i vo, Kwamana yawayawaina 'wa na tutudabalugedi bega tamu vavine vi'inega i na 'ewai, we'e iadi tamu.”   


26 Kwamana yawayawaina inana natudi i 'isanuakalikalieni bwaikina, bega kini i voneni i vo, Yama kini, kwamana kebu 'u na luvewafaiga, sino vavinenidi 'u na veledi.”   

Siwe tamu vavine i vo, Kebu, 'u na kinidabalugedi, nika kebu wata 'a na ve'ikwayekwayega kwamananina faifaina.”   


27 Bega kini i vona i vo, Kwamana kebu 'wa na nikei, we'e 'wa na 'aniveleneni vavine kumekumetadi 'waidie, fai kumanidi inana mogitana.”   


28 Tutuyanina me Isileli matatabudi kini yana venua'ivina valana i nogai, i 'asetai Yaubada nuamageta i veleni bega vita tulina tulina i sisivetonovidi nika fuedi i ve'ililibuyeni.    

Kini Solomoni me Isileli matatabudi i 'e'edakumesedi 
 

20 Me Iuda wata me Isileli i vefue-'afo'afo, bani'odi wala'ai 'ana 'ilukulukuta. Nani matatabuna 'adi sala, ma yadi sosoana i 'ani'ani wata i yemuyemu.  
21 *Kini Solomoni i veveimea 'awalawa matatabuna 'ana tomotoga 'waidie. I velamu Ufa Iufiletisi 'wainega, me Filisitia yadi 'awalawa 'waineamo i nago Itifita yana tugusa 'waineye. Kini Solomoni yana mia matatabuna 'waineye 'awalawanidi 'adi tomia i vevematayakeyakeni wata yadi takesi i 'a'anivelenedi 'waineye.   


25 Tutuyanina Kini Solomoni ma yawaineye, me Iuda wata me Isileli ma yadi mia-niwalova i miamiani, kebu vita i da veluagadi. I velamu 'awalawa Dani yavalata weyaginega bega i nago 'atamana Bedisiba bolimana weyaginega. 'Aila'a 'aitamogana 'aitamogana ma yadi vanuga wata ma yadi bakula.    

Kini Solomoni i 'idewadewa Yaubada yana Vanuga 'Eba Velu'ui i na yogoni 
 

1 Tutuyanina Kini Devida ma yawaineye, Kini Alana i veianeni, kininina me Taia i veveimeyedi. Tutuyanina vala i nogai Devida natuna Solomoni me Isileli yadi kini, yana vona-vekaiwa i vetunei 'waineye.  
2 Nika Kini Solomoni yana vona i vetunei Kini Alana 'waineye i vo,  
3 'Akonadi 'u 'asetai tamaku Devida bola ma yawaineye i vevetalaga 'awalawa tulina tulina 'ana tomotogavo 'waidie, bega kebu 'ana fata Vanuga 'Eba Velu'ui i na yogoni 'Auvea yana Yaubada faifaina. Nagami i lulukamata 'Auvea 'waineye i na 'ivaiseni 'ana gaviavo i na vetoketoke-'iawedi.  
4 We'e tutuya de'e 'waineye, 'Auvea yaku Yaubada mia niwalova i veleku, kebu tamu 'aku gavia wata kebu tamu vita bwaikina a da veluagaiga.  
5 *Bega a vevenua'ivina Vanuga 'Eba Velu'ui a na yogoni 'Auvea yaku Yaubada faifaina, bani'odi i voneyeni tamaku Devida 'waineye. I vo, Natumu a na silakai i na ve-kini tutulimu, kumanina Vanuga 'Eba Velu'ui i na yogoni 'aku wagava 'ana subia faifaina.’   


6 Nuanuaku yamu tofolovavo 'u da vetunedi 'awalawa Lebanoni welavi Sida* i da talagidi faifaiku. We'e yaku tofolovavo taiadi i na folofolova, fai ta 'asetadi 'omi me Saidoni welavi to'aitalaga 'atumaimi, kebu bani'odi 'ima me Isileli. 'Ai'edi yaku nuanuanina 'u na sosoaneni, 'u na voneku 'aivia 'adi tutula, nika yau yamu tofolovavo a na tutulidi.”   

Kini Alana yana vona i nogayeni bega Kini Solomoni folova matatabuna i kimwanedi Kini Alana 'wainega. Mulieta me Isileli 'adi 'aila'a 30,000 i vonedi bega welavi wata nani 'ifwaidi 'eba 'aiyogona i na 'ewadi Yaubada yana Vanuga 'Eba Velu'ui faifaina. Wata Solomoni tomotoga 'ifwaidi 'adi 'aila'a 150,000 i vonedi i na folova, kileu bwaikidi i na 'ewadi i na yadalidi Yaubada yana Vanuga 'Eba Velu'ui 'ana 'aiyogona faifaina.   

Kini Solomoni Yaubada yana Vanuga 'Eba Velu'ui i yogoni 
 

1 Basenadiotoga me Isileli i souyedi 'awalawa Itifita 'wainega, mulieta malamala 480 i 'a'ava Vanuga 'Eba Velu'ui 'ana 'aiyogona i velamu. Tutuyanina 'waineye Kini Solomoni yana vetoveimea 'ana malamala aitonu i 'a'ava, mulieta weta'i 'ana veluga 'waineye 'ana wagava Sivi, bei i velamu.   


7 Kileu 'eba 'aiyogona vanuganina faifaina i 'idewadi 'awasasanina bei kileu bababadi i 'i'iboboboga 'waidie. Bei i yadayadalidi, i 'a'avana i nunawedi vanuganina i yogoyogoniga 'waineye. Fai 'ani'ie, begaidi kebu 'adi fata yadi folova butu'aina i na nogai Yaubada yana Vanuga 'Eba Velu'ui nageneye, bani'odiga 'eba 'aitutu, tamuyoko 'alo 'eba folova kainumu 'ifwaidi butu'aidi.   


11-12 Tutuyanina 'waineye 'Auvea i veifufu Kini Solomoni 'waineye i vo, Vanuganina 'u yogoyogoniga faifaina a na veifufu. 'Ai'edi yaku vona 'u na nogaidi wata yaku veimea matatabuna 'u na vematayakeyakedi, ava'ai a vona'awaufaufa tamamu Devida 'waineye a na 'idewadi 'waimuye.  
13 We'e yau kebu a na 'iawemiga, yaku tomotoga me Isileli 'awasasamie a na mia-vagata.”   


14 Tutuya 'ifwaidi i 'a'ava Kini Solomoni Yaubada yana Vanuga 'Eba Velu'ui i yogona'a'avai.    

Kini Solomoni 'Auvea yana Veakutagona 'ana Didiwaka i mieni Vanuga 'Eba Velu'ui nageneye 
 

1 *Vanuga 'Eba Velu'ui i yogona'a'avai, Kini Solomoni me Isileli i goleva'augidi bani'odi, to'edakumetavo 'au'auveadi, wauma 'adi to'edakumetavo wata 'aila'a tulina tulina 'adi to'edakumetavo, matatabudi i na maia Ielusalema. Kini nuanuana 'Auvea yana Veakutagona 'ana Didiwaka i na 'ewai Kini Devida yana 'atamana Saioni* 'wainega, i na naweni Yaubada yana Vanuga 'Eba Velu'ui 'waineye.   


3 Tutuyanina me Isileli to'edakumeta 'au'auveadi i le'wai, tovelomuvo Didiwakanina i silakai.  
4 Tovelomunidi wata tomotoga 'ifwaidi Livai 'ana wauma 'wainega, 'Auvea yana Veakutagona 'ana Didiwaka i evai, Vadavada Tabutabuna i geuyaga, wata 'ana kukua tabutabudi taiadi.  
5 Solomoni wata me Isileli matatabudi taiadi, Didiwakanina manawaneye 'aisaya sifi wata bulumakau fueotogidi i vevelomuyedi, 'aisayanidi 'adi 'aila'a lu'iawawa-wayoga.   


6 Bega tovelomuvo 'Auvea yana Veakutagona 'ana Didiwaka i evai, i lukuveni Vanuga 'Eba Velu'ui nageotogineye, Tutudaba Tabutabuotogina 'waineye. Tutudabanina nageneye kumaea Selebimu† 'adi 'ailuga i tovotovoi ma fafedi. Fafedi 'ayaneye Didiwakanina bei i yatoi.    


10 *Tutuyanina tovelomu i souyedi Tutudaba Tabutabuna 'wainega, nika waowa i obuma 'Auvea yana Vanuga 'Eba Velu'ui i luvaia.  
11 Waowanina tovelomu i veve'etobodedi kebu 'adi fata yadi folova i na 'i'idewadi fai 'Auvea yana mageta mataududulina yana vanuga inagena i umai.   


22 Bega Solomoni i tovoi 'Auvea yana 'eba velomu weyaginega we'e me Isileli fueotogidi i tovotovoi mulineye. Nimana i silakaidi abame nika i velu'ui.  
23 Side bani'odi i velu'uiedi i vo,  

'Auvea, 'omu me Isileli yama Yaubada, kebu tamu yaubada 'omu bani'odiga abame wata fwayefwayeye. Tutuya matatabuna yamu veakutagona 'u nunuave'avini, we'e egavo yadi nuanua matatabuna i tauyedi 'waimuye bega i vevematayakeyakemu, 'u nunuakalikaliedi.   


27 *Yaubada, 'amu fata 'omu 'u na mia fwayefwayeye? Yamu 'eba mia 'etowava-wayoga, abama wata fwayafwaya 'u vebwaika-'iawedi. We'e Vanuga 'Eba Velu'ui a yogoniga, kebu tamu sai'afo 'amu fata.  
28 Siwe yau yamu tofolova, nuanuaku yaku velu'ui 'u da nogai. 'Auvea yaku Yaubada, nuanuaku yaku velu'ui-nuakalikali 'u da vinenegeni.  
29 *'Omu taunimu 'u vona de'e vanuganina faifaina 'u vo, Bei 'aku wagava i na 'eno'eno.’ Bega tutuya matatabuna de'e Vanuga 'Eba Velu'ui 'u da 'i'isave'avini 'aiata wata lovana 'waidie we'e tutuyanina a na 'i'isanago 'waineye yaku velu'ui 'waimuye 'u da noganogaidi.  
30 Yau yamu tofolova, nuanuaku yau wata yamu tomotoga me Isileli yama velu'ui-nuakalikali 'u da noganogaidi. Tutuyanina 'a na 'isanago vanuga de'e 'waineye wata 'a na velu'ui 'waimuye, yamu 'eba mia abama 'wainega yama velu'ui 'u da noganogaidi wata yama sakona 'u da nuatavunidi.   


41-42 Wata kumanidiavo mali tomotoga taunidi kebu Isileli, 'amu wagava, yamu toketokena wata naninidi 'eba nuavogana 'u 'idewadiga, valana i na nogai nika 'ani'ieyega i na maia i na 'isanago yamu Vanuga 'Eba Velu'ui 'waineye nika i na 'odu 'waimuye.  
43 Yamu 'eba mia abama 'wainega yadi velu'ui 'u da nogaidi wata ava'ai faifaina i vevelu'uiga 'u da 'idewadi, bega tomia fwayafwaya 'adi 'aila'a tulina tulina i na 'asetamu bega ma yadi kololo i na subisubiamu, bani'odi 'ima me Isileli 'a vevesauluvedi. I na 'asetai vanuga de'e a yogoniga, 'eba subia 'omu faifaimu.”    

Siba 'ana kwini Kini Solomoni i fogei 
 

1 *Tutuyanina Siba 'ana kwini Kini Solomoni valana i nogai 'ana wagava i vebwaikaga faifaina wata yana ve'ililibu 'Auvea 'waineye, bega i mai i na fogei. Nuanuadi yana 'aseta i na sitonovi velutoli vitadi 'waidiega.  
2 Yadi tofolovavo fuedi taiadi i maia, kukua fuedi i yatodi yadi 'aisaya kameli kwavudie, bani'odi 'ani'ani 'eba 'ive'iwana, golida wata kileu 'aninamanamalidi 'adi tutula bwaikidi. Bega kwininina i vona-vekaiwa Kini Solomoni 'waineye nika taiadi i veifufu ava'ai yadi nuanua i mieni 'waineye.  
3 Kini Solomoni velutolinidi matatabuna i tutula'a'avadi, kebu tamu velutoli i da vitaga 'waineye.  
4 Nika Siba 'ana kwini Kini Solomoni yana nuamageta i 'asetai wata yana vanuga 'ai'aiwabuna i yogoniga i 'iseni.  
5 Wata 'ani'ani fuedi 'ana talalia tabwaneye, yana tofolovavo 'adi talauma 'atumaidi, 'ana ufa oine 'ana to'anivelenavo wata 'aisaya i vevelomuyedi 'Auvea yana Vanuga 'waineye, matatabudi i 'isedi, nuadi i vogani.   


6 Bega kini 'waineye i vo, Yama 'atamane 'a miamia valamu 'a noganogai, yamu nuamageta wata ava'ai 'u 'idewadiga bwaikidi, tutuya de'e 'ana mogitana 'akonadi 'a 'iseni.  
7 Tutuya basenadi kebu 'a da awavemogitanaga we'e 'asiau 'a mai taunima matamega 'a 'iseni. Yamu nuamageta wata yamu 'ai'aiwabu bwaikina, kebu bagase bani'odi i da vonemaga.  
8 Yamu tomotogavo tutuya matatabuna matamuye i tovotovoi, yamu kiavemageta i vivinenegeni bega i sososoana.  
9 Bega 'Auvea yamu Yaubada 'a subiai, mogitana faifaimu i sosoana, i venua'ivinemu me Isileli 'u na veimeyedi. Yana nuakalikali miamia-vagaina me Isileli faifaimi begaidi i venua'ivinemu 'u vekini, yana tomotoga 'u na 'edakumesedi sauluva tonovina 'wainega wata 'u na vevenua'ivina-'atumai faifaidi.”    

Kini Solomoni 'Auvea i vedumwe'ai'aieni 
 

1 *Kini Solomoni me Itifita yadi kini natuna vevinena i toke i nuakalikalieni, wata vevine 'ifwaidi kumanidiavo mali tomotoga kebu Isileli i nuakalikaliedi, vevinenidi me Moabe vevine, me Emumoni, me Idomu, me Saidoni wata me Aiti 'waidiega i maia.  
2 *We'e 'Auvea me Isileli 'adi veimea i veledi i vo, Kebu vevine kumanidiavo mali tomotoga taunidi kebu Isileli taiadi 'wa na nagi i na nunago yami vevinevo nuami i na 'anidi nika yadi yaubadavo 'waidie 'wa na 'odu'odu.” Kini Solomoni vonanidi kebu faifaidi i da nuanua, we'e vevinenidi i toke i nuakalikaliedi.  
3 Kini Solomoni yana vevinevo 'adi 'aila'a 700, matatabudi kini 'adi wauma 'waidiega. Wata vevine yana tofolovavo 'adi 'aila'a 300, kumanidiavo yana 'eba sosoana faifaina. De'e vevinenidi nuana i 'ania bega mali yaubadavo yadi sauluva 'waidiega i vesauluva.  
4 Tutuyanina Kini Solomoni i ve'auvea, yana vevinevo nuana i 'ania bega yadi yaubadavo 'waidie i 'odu'odu, kebu 'Auvea yana Yaubada yana nuanua i da vematayakeyakeni bani'odi basenadi tamana Devida.  
5 Me Saidoni yadi yaubada vevinena Asitoleta i ve'ililibuyeni wata me Emumoni yadi yaubada Moleke, kumanina sakoiotogina 'ana 'odu'odu 'eba bunumayaga.   


7 Ielusalema inala lakavinega tamu 'oya siaina deba'aineye Kini Solomoni 'eba velomu i didigidi, tamu me Moabe yadi yaubada sakoiotogina Kemosi faifaina, wata tamu me Emumoni yadi yaubada sakoiotogina Moleki faifaina.  
8 Kini Solomoni yana vevinevo, kumanidiavo mali tomotoga taunidi kebu Isileli matatabudi yadi 'eba 'odu'odu i yogonidi bega 'adi fata bei vane i na 'anikabu wata yadi 'anivelena-maimaiga i na velomuyedi yadi yaubadavo 'waidie.   


9-10 Avinodi 'Auvea yana souyagi Solomoni 'waineye tutuya 'ailuga, wata i talabodeni kebu yaubada vekavekali 'waidie i na 'odu'odu, siwe Solomoni kebu yana talaboda i da nogai. Fai i baila, kebu nuanuana me Isileli yadi Yaubada yana vona i na ve'ililibuyeniga, begaidi 'Auvea i nuasako Solomoni 'waineye.  
11 I voneni i vo, Yaku veakutagona 'waimuye kebu 'u da ve'ililibuyeniga, wata yaku awave'eda'eda 'u bailedi, begaidi a vona mogitana 'waimuye yamu vetoveimea a na sielomu, kebu wata me Isileli 'u na veveimeyediga. We'e veimeanina ma'itufa a na 'aniveleneni tamu yamu tofolova 'waineye.  
12 Siwe tamamu Devida a ve'ililibuyeni begaidi kebu yamu 'eba veimea 'waimuyega a na 'ewayavuleni bola ma yawaimuye. We'e 'awaie natumu i na veveimea tutulimu, 'eba veimeanina a na sieloi.  
13 Siwe kebu me Isileli matatabudi a na 'ewayavuledi yana veimea 'wainega, we'e wauma 'aitamogana a na tauyeni i na miamia yana veimea nageneye. Naninina a na 'idewai fai basenadi Devida a venua'ivineni faifaiku i vetofolova, wata bani'odi Ielusalema a venua'ivineni yaku 'atamana, begaidi wauma 'aitamogana a na 'aniveleneni natumu i na veimeyeni.   

Deleboama Kini Solomoni taiadi i vetalaga 
 

26 Kini Solomoni yana tofolova bwaikina 'ana wagava Deleboama, yana kini i vedumwe'ai'aieni. Tomogonina tamana 'ana wagava Nebati, inana 'wabu'wabulidi 'adi wagava Selua, we'e yana 'atamana 'ana wagava Seleda, 'awalawa Ifeleimi nageneye.  
27 Veifufunina Deleboama yana vegavianina faifaina side bani'odi.  

Tamu tutuya Solomoni yana tofolovavo i vonedi tamana Devida yana 'atamana Ielusalema 'ana bibina kileuyega i na tubodai we'e fwayafwayayega i na veivuya i na tonova.   


28 Deleboama tamu to'idumwebika wata to'aseta, Solomoni i 'iseni bega i silakai wauma Ifeleimi wata Manasa, kumanidiavo Iosefa tubunavo, yadi tofolovavo i na 'isave'avinidi.   


29-30 Tamu tutuya Deleboama Ielusalema 'wainega i tauya i nunago 'edeye, tamu Yaubada yana tolu'ivona 'ana wagava Aida 'atamana Silo 'wainega i veluagai, 'aise'avadi i tovotovoi i veveifufu. Aida 'ana talauma 'ivauna 'ana 'isa 'atumaina i 'ewayavuleni nika i silabulabu'i 'adi lu'iawawa 12.  
31 Nika Aida Deleboama i voneni i vo, 'Adi 10 a silabulabu'idiga, 'u na 'ewadi taunimu faifaimu fai 'Auvea me Isileli yada Yaubada i voneda i vo, Sai'afoga me Isileli 'adi veimea Solomoni nimanega a na sieloi, wauma 'adi 10 a na 'anivelenedi 'waimuye 'u na veimeyedi.  
32-33 Solomoni i vedumwe'ai'aieku bega i nago yaubada vekavekali 'waidie i 'odu'odu, me Saidoni yadi yaubada vevinena Asitoleta 'waineye i 'odu'odu, me Moabe yadi yaubada Kemosi wata me Emumoni yadi yaubada 'ana wagava Moleki 'waidie i 'odu'odu. Yaku 'eda'eda kebu i da vematayakeyakedi wata yana sauluva kebu tonovidi matakuye. Yaku awave'eda'eda wata yaku veimea kebu i da ve'ililibuyediga bani'odi tamana Devida i 'idewai. We'e Devida taunina 'aku tofolova-vaita wata Ielusalema yaku 'atamana a venua'ivineni me Isileli wauma matatabudi 'waidiega yau faifaiku, begaidi wauma 'aitamogana a na baileni i na 'eno'eno Solomoni yana 'eba veimea.  
35 Siwe me Isileli 'adi vetoveimea a na 'ewai Solomoni natuna 'wainega, we'e wauma Isileli 'adi 10 a na 'anivelenedi 'waimuye.”   


40 Solomoni nuanuana Deleboama i na luvewafai, siwe tutuyanina vala i nogai, i dega i nago Kini Sisaki 'waineye 'awalawa Itifita nageneye. Bei taiadi i miamia i nagoga Solomoni yawaina i 'a'ava.   


42 Ielusalema 'waineye Kini Solomoni malamala 40 nagedie me Isileli matatabudi i veveimeyedi.  
43 Tutuyanina Solomoni yawaina i 'a'ava i ve'ufai Ielusalema, tamu 'ana wagava Devida yana 'Atamana, mulieta natuna Lioboama i vekini tutulina.    

Me Isileli Kini Lioboama taiadi i vetalaga 
 

1 Lioboama i nago 'atamana Sekemu me Isileli matatabudi bei i lulukamaseni bega i na silakai i na vekini.  
2 Tutuyanina Nebati natuna Deleboama vala i nogai, i vilai i mai Itifitayega. Basenadi i dega Kini Solomoni 'wainega i nago Itifita bei i mia.  
3 Me Isileli to'edakumetavo vala i vetunei Deleboama i na mai, bega me Isileli matatabudi taiadi i nagoi Lioboama 'waineye i voneni i vo,  
4 Tamamu Kini Solomoni vita bwaikina i velema bega a vevelu'ui 'waimuye nuanuama 'ama vitanidi 'u da 'ivesafailidi nika 'wainega yamu veimea nageneye 'a na mia-'atumai.”   


5 Nika Lioboama i tutula i vo, Matatabumi 'wa na vilami 'wa na nagoi, 'aiata aitonu i na 'a'avana wata 'wa na maia bei yami tutula a na velemi.” Bega i viladi i nagoi.   


6 Nagami Lioboama to'edakumetavo 'au'auveadi taiadi i veifufu, kumanidiavo Kini Solomoni i 'ivaiseni tutuyanina ma yawaineye. I velutoliedi i vo, Ava'ai tutulaga tomotoga a na veledi?”   


7 Matatabudi i tutula i vo, 'Ai'edi nuanuamu tomotoga 'u na 'ivaisedi, 'u na vetofolova faifaidi wata ava'ai yadi nuanua i vonemuga 'u na 'idewadimo nika i na miamia yamu veimea nageneye.”   


8 We'e Lioboama kebu tomotoga 'au'auveadi yadi vona i da nogai, we'e i nago 'ana to'aivaita tubuvauvaudi taiadi i veveifufu kumanidiavo 'ana lakata taiadi i vesala.  
9 Bega i velutoliedi i vo, De'e tomotoganidi, nuanuadi vita tamaku i velediga a na 'ivesafailidi, ava'ai tutulaga a na veledi? Ava'ai yami awave'eda'eda?”   


10 Nika tubuvauvau i tutula i vo, Tomotoganidi nuanuadi 'adi vita 'u na 'ivesafailidiga, side bani'odi 'u na voneyedi 'u na vo, Yau to'ivekokova, mulieta tamaku.  
11 Tamaku vita bwaikina i velemi, we'e yau vita bwaikaotogina a na velemi. Tamaku fisili 'wainega i fitalimi we'e yau a na fitalimi bulava tamu ma yana 'ibadi 'ana wagava 'ou'ounigodi 'wainega.”   


12 'Aiata 'ana vetonu i 'a'ava, Deleboama wata tomotoga fuedi i viladi i maia Kini Lioboama 'waineye, bani'odi i vonedi, bega yana tutula i na nogai.  
13 Kininina kebu to'edakumetavo 'au'auveadi yadi vona-'aivaita i da nogai begaidi i vona-toketoke 'aila'a 'waidie.  
14 We'e tubuvauvau yadi vona i nogai i vematayakeyakeni begaidi i vonedi i vo, Yau yaku veimea tulina, kebu tamaku taiadi 'a da vesalaga. Tamaku vita sai'afo bwaikina i velemi we'e yau vita bwaikaotogina a na velemi. Kumanina i fitalimi fisili 'wainega, we'e yau a na fitalimi bulava tamu ma yana 'ibadi 'ana wagava 'ou'ounigodi 'wainega.”   


15 'Auvea nuanuana yana vona Nebati natuna Deleboama 'waineye 'ana mogitana i na souyeni begaidi Kini Lioboama tomotoga yadi vona kebu i da nogai. Basenadi 'Auvea i vona-samula kininina yana vetoveimea i na sieloi 'wainega faifaina, vonanina Aida tomogo Silo i lu'ivoneyeni.   


16 *Me Isileli matatabudi kini yana vesauluva 'wainega i 'asetai yadi velu'ui kebu i da nogayeni, tomotoga i tutula i vo,  

   
 
'Ima Devida 'ana wauma 'a baila,  

Kebu tamu sai'afo nuanuama kumanina Iese natuna i na veveimeyema,  

Begaidi 'ima me Isileli 'ama laubwaina 'a na vilama yama 'atamana 'waidie,  

we'e Devida tubuna Lioboama taunina yana tomotogavo 'aisedi i na veveimeyedi.”  

   
 
Me Isileli i vona'a'avana i viladi i nagoi taunidi yadi 'atamane.  
17 We'e Kini Lioboama bola me Isileli i veveimeyedi, kumanidiavo i miamia Iuda yana 'eba veimea nageneye 'atamana siasiaidi 'waidie.   


18 Tamu tomogo 'ana wagava Adonilamu i veto'isave'avina kini yana tofolova faifaidi. Bega Lioboama i vetunei i na nago me Isileli i na veviladi i na miedi yana veimea nageneye siwe kileuyega i nikei i luvewafai. Kini Lioboama valana i nogai i 'abiwalowaloga i dodoga yana salioti* 'waineye i vilai i nago Ielusalema yana 'atamane.  
19 Tutuyanina 'wainega i velamu i maiga 'asiau, wauma Iuda 'aisedi nuanuadi Devida tubunavo i na veveimeyedi, we'e Isileli 'ana wauma 'ifwaidi kumanidiavo i miamiani yavalatayega, i baila.   


20 Tutuyanina me Isileli vala i nogai Deleboama i vilai i mai Itifitayega, vala i vetunei tomotoga matatabudi i va'auta bega Deleboama i silakai i vekini me Isileli i na veimeyedi. We'e wauma Iuda 'aise'avadi Devida tubunavo i veveimeyedi.   

Deleboama Yaubada i vedumwe'ai'aieni 
 

25 Kini Deleboama 'atamana bwaikina Sekemu i yogoni 'oya siasiaidi 'waidie 'awalawa Ifeleimi nageneye, bei i miana. Bega i tauya i nago 'atamana Fenueli i yogoni.   


26-27 Tamu tutuya Deleboama i nuani i vo, 'Ai'edi me Isileli matatabudi i na nunagoi Ielusalema, 'Auvea yana Vanuga 'Eba Velu'ui 'waineye i na vevelomu, nuadi i na vilai Lioboama me Iuda yadi kini 'waineye. I na luvewafaku we'e ma'itufa Devida tubunavo i na veveimeyedi.”   


28 *Bega kini yana to'asetavo taiadi i veifufu i awave'ede'edeni mulieta kini kumaea 'adi 'ailuga i 'idewadi golida 'wainega, bulumakau natudi 'adi 'isa'isa bani'odi. Yana tomotogavo i vonedi i vo, Yami nago Ielusalema 'waineye vitana 'waimie, side kumaea me Isileli yami yaubadavo, kumanidiavo i vagavaimi 'wa souyemi Itifitayega.”  
29 Tamu kumaea golida i yatoi Bedeli, we'e tamu i yatoi 'atamana Dani.  
30 Tomotoga i 'odu'odu kumaenidi 'waidie bega i sakosakona, avinodi Dani 'ani'ie siwe 'ifwaidi i nunagoi bei i 'odu'odu.   


31 Deleboama 'eba 'odu i yogonidi 'oya siaidi deba'aidie wata 'ifwaidi tomotoga i venua'ivinedi i na vetovelomu siwe 'aila'a tulina tulina 'waidiega, kebu Livai 'ana wauma 'aisena 'wainega.   

Tutuyanina 'waineye Deleboama i vekini Isileli nageneye, we'e Lioboama Iuda 'ana kini. Lioboama i vevekini malamala 17 nagedie, we'e me Iuda i 'odu'odu yaubada vekavekali 'waidie, me Itifita i maia taiadi i vetalaga nika i vetoketoke-'iawedi, kukua 'ai'aiwabudi Vanuga 'Eba Velu'ui 'wainega wata kini yana vanugayega i 'ewadi. Tutuya matatabuna Kini Lioboama wata Kini Deleboama ma yadi tolugaviavo taiadi i vevetalaga.  

Tutuyanina Lioboama yawaina i 'a'ava, natuna Ebaya i vekini, malamala aitonu nagedie i vevekini me Iuda faifaidi, we'e Deleboama taiadi i vevetalaga. Tutuyanina Ebaya yawaina i 'a'ava, natuna Esa i vekini Iuda 'waineye. Esa i vevekini malamala 41 nagedie, yana sauluva 'atumaina wata i 'odu'odu Yaubada 'waineye we'e i vevetalaga me Iuda yadi yaubada vekavekali 'waidie. Wata i vevetalaga me Isileli yadi Kini Basa taiadi. Tutuyanina Esa yawaina i 'a'ava natuna Iosefata i vekini Iuda nageneye.  

We'e Isileli nageneye Deleboama natuna, 'ana wagava Kini Nadabi, yana sauluva sakoina wata bani'odi kumanidiavo mulineye i lakama i vekiniga yadi sauluva i vesala. Nadabi i vekini malamala 'ailuga'ava, nika Basa i luvewafai wata Deleboama yana 'aila'a matatabudi i leodi. Basa malamala 24 nagedie i vevekini mulieta yawaina i 'a'ava. Natuna Ilai i vekini me Isileli faifaidi malamala 'ailuga nagedie. Tamu yana tovemata'ai'ai 'ana wagava Simili kininina i luvewafai bega taunina i silakai i vekini. Siwe wiki 'aitamogana i 'a'avana me Isileli tamu yadi tovemata'ai'ai Omili i silakai i vekini, we'e Simili taunina i luvewafai. Omili i vekini malamala 12 nagedie nika natuna Eabi i vekini Isileli nageneye malamala 22 nagedie.   

Me Isileli yadi kini 'ana wagava Eabi 
 

30 Omili natuna 'ana wagava Kini Eabi nani fuedi sakoiotogidi i 'idewadi 'Auvea mataneye we'e kinivo kumekumetadi sai'afo.  
31 Kininina Nebati natuna Deleboama yana sauluva sakoidi i vevetutuyamedi, we'e taunina mogitana i sakootoga fai me Saidoni yadi Kini Etibeli natuna vevinena Iesibeli i nagia, ma yana subia i 'odu'odu yaubada vekavekali Beli 'waineye.  
32 Eabi vanuga 'eba 'odu i yogoni Beli faifaina 'atamana Samelia 'waineye we'e vanuganina nageneye 'eba velomu i 'idewai.  
33 Wata Eabi 'ogola manamanawena i vetovoia yadi yaubada vevinena 'ana wagava Asela faifaina, 'ana 'isa 'eba bunumayaga 'waineye i 'odu'odu. Me Isileli yadi kinivo kumekumetadi 'Auvea me Isileli yadi Yaubada i 'ivenuasakoi we'e tutuyanina Eabi i vekini nani sakoiotogidi i 'i'idewadi nika i 'ivekamogalaotogi.    

Ilaitia i vona-samula loka i na souyeni 
 

1 *Tutuya 'ifwaidi i 'a'ava, Yaubada yana vona 'ana tolu'ivona Ilaitia, yana 'atamana 'ana wagava Tisiba, 'awalawa Giliadi nageneye, i nago Kini Eabi i voneni i vo, 'Auvea me Isileli yama Yaubada miamia-vagaina, we'e yau yana tofolova, begaidi a vona mogitana 'waimuye, 'wei kebu i na 'wei'weiga* wata kebu numula 'awalawa de'e i na 'ivebikadi malamala i mimaiga 'waidie 'ana tugusa a na vona nika 'wei bei i na 'wei.”   

Tutuya manamanawena 'wei kebu i da 'wei'wei bega loka bwaikina. Naninina i souyeni bani'odi basenadi Ilaitia i vona-samula.  


8 Tutuya 'ifwaidi i 'a'ava 'Auvea Ilaitia i voneni i vo,  
9 *'U na nago 'atamana Salefati, 'awalawa Saidoni nageneye bei 'u na miamia, 'akonadi tamu vavine 'wabu'wabulidi a vonedi i na 'i'isave'avinimu.”   


10 Begaidi Ilaitia i nago Salefati, nika 'atamananina 'ana 'awa 'waineye i le'wa, vavine i 'isedi 'ai i 'a'ai'ewa i vonedi i vo, Nuanuaku ufa siaina 'u da koieku a da yemu.”  
11 Tutuyanina vavine i nunago ufa 'ana koi faifaina, i vegole 'waidie i vo, A velu'ui-nuakalikali 'waimie, 'ana fata beledi 'wa da veleku a da 'ani?”   


12 Vavine i tutula i vo, Mogitana 'Auvea yamu Yaubada i miamia, begaidi 'ana wagavayega 'a na vonemu, kebu tamu beledi i da 'eno'eno, falawa siaina ma ba'alina wata bani'odi bunama siaina ma ba'alina i 'eno'eno. We'e yau 'ai 'a 'a'ai'ewa 'a na nago vanuge, 'ani'aninina 'a na kabu-saweni, natuku taiadi 'a na 'ania i na 'a'avana, laseyega a na mwea.”   


13-14 Nika Ilaitia i vonedi i vo, Kebu 'wa na kolologa, 'Auvea me Isileli yama Yaubada yana vona side bani'odi. Falawa ma ba'alina wata bunama ma ba'alina kebu i na 'a'ava wata i na lala 'ana tugusa 'Auvea 'wei i na veleda fwayafwaya i na 'ivebikai waifei i na tabo. 'Wa na nago yami vanuge, ava'ai 'wa voneyeniga 'wa na 'idewaimo, we'e nagami beledi siaina 'wa na kabuni 'wa na mieni a na 'ani. Mulieta luvegalalana 'wa na kabunidi 'omi wata natumi faifaimi.”   


15 Ava'ai Ilaitia i voneyeniga 'wabula i 'idewai, tutuya fuedi 'ani'ani i veveluagai 'wabula wata yadi vanuga 'ana tomia faifaidi.  
16 Bega ava'ai 'Auvea i vona'awaufaufa Ilaitia 'waineye 'ana mogitana i souyeni, falawa wata bunama ma ba'alidi kebu i da 'a'ava wata i da lalaga.   


17 Tamu tutuya 'waineye vavine natudi i viga, 'ana viga i vebwaika-'afo'afo nika yawaina i 'a'ava.  
18 Nika vavine Ilaitia i voneni i vo, 'Omu Yaubada yana tofolova, ava'ai sauluvaga 'u 'idewai 'waimeye? 'Omu 'u mai nuanuamu yama sakona 'u na sivemageseni wata natuku 'u na luvewafai.”   


19 Nika Ilaitia i vo, Natumi 'wa na veleku.” Kwamananina i 'ewai i lakaveni taunina yana tutudaba nageneye, bei i ve'enovi 'ana 'ivie.  
20 Nika Ilaitia i taidaida i vo, 'Auvea yaku Yaubada, ava'ai sauluvaga 'u 'idewai 'wabula 'waidie? I tauyeku bega yadi vanuge taiadi 'a na miamia, we'e 'omu natudi 'u luvewafai.”  
21 *Nika Ilaitia kwamananina tabwaneye i lumata'afufu tutuya aitonu, bega i vegole 'Auvea 'waineye i vo, 'Auvea yaku Yaubada, a velu'ui-nuakalikali 'waimuye, kwamana de'e yawaina 'u da vevilai.”   


22 'Auvea Ilaitia yana velu'ui i tutuli nika kwamana i yawasa-vaitugana.  
23 Ilaitia kwamana i silakai i luagavuya bega i obuyeni vanuga dibuneye. Inana i veledi bega i vonedi i vo, 'Wa 'iseni, natumi 'akonadi i yawasa-vaitugana!”   


24 Bega vavine i veifufu Ilaitia 'waineye i vo, 'Asiau 'a 'asetamu 'omu Yaubada yana tofolova, 'Auvea yana vona 'u lulu'ivoneyeniga, de'e vona mogitana.”    

Ilaitia i vetoketoke Beli yana tolu'ivonavo 'waidie 
 

1-2 Tutuya manamanawena 'wei kebu i da 'wei'weiga Samelia yana 'eba veimea matatabuna nageneye, wata tutuyanina 'waineye 'ani'ani kebu. Loka bwaikina malamala 'ana vetonu 'waineye 'Auvea Ilaitia i voneni i vo, 'U na nago Kini Eabi 'waineye taiadi 'wa na veifufu. Sai'afoga yau a na ve'wei fwayafwaya matatabuna 'waineye.” Bega Ilaitia 'Auvea yana vona i nogai, i tauya i nago Kini Eabi taiadi i veluaga.   


17 Tutuyanina Kini Eabi Ilaitia i 'iseni i voneni i vo, De'e 'alo 'omu, kumanimu nani sakoidi wata vitadi 'u lukuvedima Isileli nageneye.”   


18 Ilaitia i tutula i vo, Yau kebu tamu nani sakoina a da lukuvedima Isileli nageneye, we'e mogitana 'omu wata tamamu yana 'aila'a taiadi 'wa vekali, fai 'Auvea 'wa vedumwe'ai'aieni wata yana veimea 'wa geuya, 'wa 'odu'odu kumaea Beli 'waineye.  
19 'Atumaina, 'asiau me Isileli matatabudi 'u na goledi i na maia taiadi ta na veluaga 'Oya Kamela 'waineye. Beli yana vona 'ana tolu'ivonavo 450 wata Asela yana vona 'ana tolu'ivonavo 400, kumanidiavo Kwini Iesibeli i veve'anidi, matatabudi i na maia.”   


20 Bega Eabi yana veimea 'wainega me Isileli matatabudi wata tolu'ivonanidi taiadi i va'auta 'Oya Kamela 'waineye.  
21 Ilaitia 'aila'a matadie i tovoi i vonedi i vo, I lubwainemi venuanaluga 'wa na 'ailove. 'Ai'edi yami nuanua 'wa na vo, 'Auvea vona mogitana yama Yaubada,’ 'wa na ve'ililibuyeni, we'e 'ai'edi 'wa na vo, Beli kumanina yama yaubada,’ wata 'wa na ve'ililibuyeni.”  

Matatabudi i ve'wada, kebu tamu aitoi i da vona.   


22 Bega Ilaitia tomotoga i vonedi i vo, Yau 'aiseotogiku 'Auvea yana tolu'ivona, we'e Beli yana tolu'ivonavo fuedi 'adi 'aila'a 450.  
23 Bulumakau iavetadi 'adi 'ailuga 'wa na miedi ta na vefolovedi. Beli yana tolu'ivonavo tamu i na venua'ivineni taunidi faifaidi, i na 'ewai i na luvewafai i na 'a'avana i na 'iboboboi mulieta 'ai tabwadie i na yatodi yadi 'eba velomu 'waineye, siwe kebu 'ai 'wainega i na tunuya. Bani'odi i na 'idewadiga yau wata bani'odi a na 'idewai, tamu bulumakau a na 'iboboboi mulieta 'ai tabwadie a na yatodi siwe 'ai kebu a na tunuyaga.  
24 Nuanuaku 'omi Beli yana tolu'ivonavo 'wa na velu'ui yami yaubada 'waineye we'e yau a na velu'ui yaku 'Auvea 'waineye. Ava'ai 'aila'aga yadi Yaubada velu'ui i na tutuli 'ai 'ala'alata 'wainega, ta na 'asetai kumanina mogitana Yaubada, ta na 'odu'odu 'waineye.”  

Bega tomotoga matatabudi i vona i vo, Ava'ai 'u voneyeniga, vona mogitana.”   


25 Wata Ilaitia Beli yana tolu'ivonavo i vonedi i vo, 'Omi fai 'aila'a begaidi 'wa na kumeta 'wa na velomu. Tamu bulumakau 'wa na venua'ivineni faifaimi 'wa na velomuyeni siwe kebu 'wa na tunuya, nagami 'wa na velu'ui yami yaubada 'waineye.”  
26 Tamu bulumakau i 'ewai i 'iboboboi bega i vedodogi 'eba velomu tabwaneye. Nika 'awa'awaiogose velu'ui i velamu Beli 'waineye i nagoga 'ana tugusa i veutukamwani. I toke i vegolegole i vo, Beli, yama velu'ui 'u da nogai.” Siwe kebu tamu yadi velu'ui 'ana tugusa i da souyeni, nika i velamu i suyasuya 'eba velomu i luluvivili.   


27 'Aiata 'ana utukamwana 'waineye Ilaitia i velamu i sidibidibiedi i vo, 'Wa na toke 'wa na velu'ui! De'e yami yaubada! Voke i toke i vevenua'ivina 'alo i nago yana wala'aie. Wata voke i nago i yabayaba 'alo i 'eno'eno 'wa na luvagoni.”  
28 Bega i toke i vegolegole bonadi bwaikinega, nika taunidi naifi 'waidiega i 'i'italatalagidi wata i 'ilovelovenidi yadi 'odu'odu 'ana sauluva bani'odi, 'ana tugusa dayaga i ilolo.  
29 I toke-'afo'afo i vegolegole, siwe i vegole-wayoga nika i lavia velomu 'ana tutuya 'waineye i le'wa. Kebu tamu vona i da nogaiga wata yadi velu'ui 'ana tutula kebu i da veluagai.   


30 Ilaitia tomotoga i goledi i vo, 'Wa maia 'waikuye,” nika matatabudi i nagoi Ilaitia lilivaneye, bega 'Auvea yana 'eba velomu, tomotoga i geuyaga, i didiga-vaitugani.  
31 *Side bani'odi Ilaitia i 'idewai. Kileu 12 i 'ewadi, Iakobo natunavo 'adi wauma 'aitamogana 'aitamogana 'ana 'eba nuave'avina faifaina. We'e basenadiotoga 'Auvea Iakobo i voneni i vo, 'Amu wagava 'ivauna a na golemu Isileli.”  
32 Side kileunidi 'waidiega 'Auvea yana 'eba velomu i didigi, we'e 'eba velomu lilivaneamo ovu i alavivivili 'ana fata ufa 14 lita 'ana 'etowava bani'odi.*  
33 Nika 'ai i liai 'eba velomu tabwaneye, bulumakau i 'ibobobodi siaina siaina i vedodogidi 'ai i iliaiga tabwaneye. Bega i vo, Dalamu siaidi 'adi 4 ma ufadi 'wa na 'ewadi 'wa na iwagidi 'aisaya wata 'ai tabwadie.”   


34 I iwagi i 'a'ava wata i vonedi i vo, 'Wa na luvaitugani.” I iwagi i 'a'avana wata i vo, Tutuya 'ana vetonu 'wa na iwagi.” Nika ava'ai i voneyeniga bani'odi i 'idewai.  
35 Bega ufa 'eba velomu 'wainega i iwaga, i obu ovu i alaviviviliga i luveadagi.   


36 'Akonadi i lavia velomu 'ana tutuya i le'wa, Yaubada yana tolu'ivona Ilaitia i nago 'eba velomu lilivaneye i tovoi i velu'ui i vo, 'Auvea, 'omu Ebelamo, Aisake wata Isileli† yadi Yaubada, tutuya de'e 'waineye 'u na vema mogitana 'omu me Isileli yama Yaubada, we'e yau yamu tofolova bega nani matatabuna a 'idewadiga yamu veimea 'wainega i souyedi.  
37 Yaku velu'ui 'u da nogai nika 'wainega de'e tomotoganidi i na 'asetamu 'omu 'Auvea mogitana Yaubada, wata yadi nuanua 'akonadi 'u siviladi bega taunidi i na tauyedi 'waimuye.”   


38 Nika 'Auvea 'ai 'ala'alata i vetunei abamega i obuma, bulumakau natudi i 'alai, welavi, kileu, fwayafwaya wata ufa i 'alavelavelalai 'eba velomu lilivaneye.   


39 Tutuyanina tomotoga i 'iseni, matatabudi i lumata'afufu fwayefwayeye i vo, 'Auvea, 'omu 'asa'aiana Yaubada, 'Auvea, 'omu 'asa'aiana Yaubada.”   


40 Nika Ilaitia i veimeyedi i vo, Beli yana vona 'ana tolu'ivonavo matatabuna 'wa na 'ive'avinidi. Kebu tamu aitoi i na dega.” Bega matatabudi i 'ive'avinidi, Ilaitia i nawedi i obu 'Awakova Kisoni bei i luvewafadi.   


41 Nika Ilaitia Kini Eabi i voneni i vo, 'U nago 'u na 'ani wata ufa 'u na yemu fai 'wei bwaikina butu'aina a nogai i mimai.”  
42 *Nika Eabi i nago i 'ani wata i yemu, we'e Ilaitia 'Oya Kamela deba'aineye i laka bei i 'odu fwayefwayeye, 'unu'ununa i obu 'agena 'awasasadiamo bega i velu'ui.   


43 Yana tofolova i voneni i vo, 'U na nago bega 'u na 'isanago malaveta weyaginega.” Yana tofolova i nago i 'isanago wata i vilai i mai Ilaitia i voneni i vo, Kebu tamu tugusa a da 'iseniga.” Tutuya 'adi 7 Ilaitia i voneni i nago i 'isanago.   


44 Yana nago 'ana ve-7 'waineye, i vilai i mai Ilaitia i voneni i vo, Waowa siaina a 'iseni malavetayega i lakalakama, tomogo nimayafayafana 'ana 'isa'isa bani'odi.” Nika Ilaitia i vo, 'U na nago Eabi 'u na voneni 'u na vo, Yamu salioti‡ 'waineye 'u na dodoga 'u na vilamu yamu 'atamane mulieta 'wei i na 'wei, i na nunago i na lubodemu.”   

Loka 'ana 'eba ve'a'ava 
 

45 Kebu tutuya manamanawenaga abama matatabuna i bweuya waowa 'wau'waugaotogina 'wainega i umai, kaukau i velamu i nununuga 'wei bwaikaotogina i obu. Eabi i laka salioti 'waineye nika i tauya matayo'o i nunago 'atamana Deseli.  
46 Bega 'Auvea Ilaitia i kiavetoketokei, 'ana kaleko i silakai i tufeni 'ana wa'ila 'waineye, nika i lilide i kumeta, we'e Eabi ma yana salioti i 'edafeleni i nagoga 'ana tugusa Deseli i le'wa.    

Ilaitia i dega i nago 'Oya Sainai 
 

1 Tutuyanina Eabi i le'wa yana 'atamane i veifufu yana vavine Iesibeli 'waidie ava'ai Ilaitia i 'idewadiga wata bani'odi i munega Beli yana tolu'ivonavo i luvewafadiga faifaidi.  
2 Bega Iesibeli vala i vetunei Ilaitia 'waineye i voneni i vo, 'Awa'awai side inalanina 'a na wai 'a na nikemu, bani'odi Beli yana tolu'ivonavo 'u leodi. We'e 'ai'edi kebu 'a na 'idewadiga, yama yaubadavo i da toke i da nikema wata i da luvewafama.”   


3 Valanina Ilaitia i nogai i kololo-'afo'afo, nuanuana taunina i na 'ita'ita'ieni, i tovoi i dega. Tutuyanina i le'wa Bedisiba, Iuda yana 'eba veimea nageneye, yana tofolova i valovei.  
4 *We'e 'aise'avana i nago i luku sali'avu'avuye. 'Awasasanina 'waineye i nunagoga manamanaweotogina bani'odi 'aiata 'aitamogana 'ana vemanawe. Tutuyanina i le'wa tamu welavi siaina 'ana wagava Divudivu 'waineye,* lamuneye i miabui. I 'abiawa-'afo'afo nuanuana i da wafa bega i velu'ui 'Auvea 'waineye i vo, 'Akonadi 'aku fata, de'e vebaenina 'waikuye vitaotogina, yawaiku 'u da 'ewai. De'e 'aku 'isa 'u da vo 'akonadi a da wafa basenadi tubukwavo bani'odi.”  
5 I 'ufobala welavinina lamuneye nika i 'eno-mataiva.  

I 'eno'eno nika anelose i souyeni i luvagoni i vo, 'U tovoi 'u na 'ani.”   


6 I 'enovilai i 'isadaba nika lilivaneye i 'isedi beledi i kabukabuni mula'wa tabwaneye wata ufa ma ba'alina. I 'ewadi i 'ani, i 'a'avana wata i 'ufobala-vaitugana.   


7 Wata 'Auvea yana anelose i vila-vaitugani i luvagoni i vo, 'U tovoi 'u na 'ani. 'Ai'edi kebu 'u na 'aniga, 'edeye 'u na mwea.”  
8 I tovoi i 'ani wata i yemu, nika i vetoketoke bega i tauya i nunago 'aiata 40 wata lovana 40 mulieta i le'wa 'Oya Sainai, tamu 'ana wagava Yaubada yana 'Oya.  
9 Fai i lovani bega i nago i luku ovu nageneye i 'eno.  

'Auvea i souyeni Ilaitia 'waineye 
 
Nika 'Auvea Ilaitia i voneni i vo, Ilaitia, ava'ai faifaina 'omu 'u mai de'e bei?”   


10 *I tutula i vo, 'Auvea, 'omu Yaubada tomia abama yadi Tovemata'ai'ai, tutuya matatabuna 'aisemu faifaimu a toke a folofolova we'e me Isileli yamu veakutagona i vedumwe'ai'aieni wata yamu 'eba velomu i geuya, we'e yamu vona 'ana tolu'ivonavo i luvewafadi. Yau 'aiseotogiku i luvegalalaku, i vevenua'ivina nuanuadi yau wata i na luvewafaku.”   


11 'Auvea i vo, 'U souyemu bega 'u na tovoi matakuye 'oya deba'aineye.” Bei Ilaitia i tovotovoi, 'Auvea lilivaneamo i nago nika kaukau toketokena 'oya i yuei kileu i sifuafuadi, taitaina 'oya i taini siwe 'Auvea kebu kaukau nageneye i da miamiaga. Nika kaukau nunuga i 'ailove we'e yoyoyo i velamu i yueyue siwe 'Auvea kebu yoyoyo nageneye i da miamiaga.   


12 Yoyoyo i 'a'avana, nika 'ai 'ala'alata i velamu siwe 'Auvea kebu nageneye i da miamiaga. 'Ai 'ala'alata i 'ailove nika bei ve'awayaya i nogai.  
13 Tutuyanina Ilaitia i nogai 'ana talauma i 'ewai bega maigina i velu'uvai† bega i nago i tovoi ovu 'awaneye.  

Nika bona i nogai i vo, Ilaitia, ava'ai faifaina 'u mai?”   


14 Ilaitia i tutula i vo, 'Auvea, 'omu Yaubada tomia abama yadi Tovemata'ai'ai, tutuya matatabuna 'aisemu faifaimu a toke a folofolova we'e me Isileli yamu veakutagona i vedumwe'ai'aieni wata yamu 'eba velomu i geuya, we'e yamu vona 'ana tolu'ivonavo i luvewafadi. Yau 'aiseotogiku i luvegalalaku, i vevenua'ivina nuanuadi yau wata i na luvewafaku.”   


15 *Nika 'Auvea i voneni i vo, 'U na vilamu 'edanina 'waineamo 'u maiga wata 'waineamo 'u na nago, nika Damasiko sali'avu'avuye 'u na le'wa. Tutuyanina 'u na le'wa bei 'u na luku 'atamana bwaikina nageneye, bunama 'u na 'ewai Esale 'u na iwagi, vekini 'ana tugusa me Silia faifaidi.  
16 *Wata Nimisi natuna Dieu 'u na iwagi, vekini 'ana tugusa me Isileli faifaidi, wata Safata natuna Ilaisa 'atamana Ebeli-Mikolai 'wainega 'u na iwagi, 'eba 'isa tutulimu, i na vetolu'ivona faifaiku  
17 'Ai'edi tamu aitoi i na dega Esale 'wainega, Dieu i na luvewafai, we'e egavo i na dega Dieu 'wainega, Ilaisa i na luvewafadi.  
18 *We'e me Isileli nagedie tomotoga 'adi 7,000 kebu tamu tutuya i da 'odu Beli 'waineye wata ma yadi ve'ililibu kumaea i da yaogi, kumanidiavo a tauyedi i na miamiani.”   

'Eba 'isa 'awaie Ilaisa i na vetolu'ivona Yaubada faifaina 
 

19 Bega Ilaitia i nago Safata natuna Ilaisa i veluagai bakule. Bei tomotoga 12 i luluvuavuana, tomotoganidi 'aitamogana 'aitamogana bulumakau 'ailuga 'waidiega i luluvuavuana,‡ we'e tamu 'waidiega taunina Ilaisa, mulidie i luvuavuana. Ilaitia 'ana talauma i ta'ia, i nago Ilaisa i veagei, nika i tauya.  
20 Ilaisa yana bulumakau wata yana 'eba luvuavuana i yatodi, Ilaitia mulineye i lilide i nago. I vo, Nagami 'u na tauyeku a na nago tamaku wata inaku a na 'alanuaidi, mulieta a na mai taiadi ta na nago.”  

Ilaitia i tutula i vo, 'U na nago, we'e naninina a 'idewai 'waimuye kebu nuamu i na fani 'u na nuanuani.”   


21 Nika Ilaisa i vilai i nago, bulumakaunidi 'waidiega i luvuavuanaga i nikedi i wafa, we'e 'eba 'aiala i tufuafuadi 'ai i levai 'aisaya i kabunidi, bega tomotoga i veledi i 'ani. I 'ani'a'ava nika Ilaitia mulineye i nago 'ana to'aivaita.   

2 Kini  

'Eba kiavemageta  

1 Kini wata 2 Kini nagedie i veveifufu ava'ai naninidi i souyedi Kini Devida yana tutuya mulineye. 1 Kini 'waineye ta 'iseni Solomoni bani'odi i munega tamana Devida 'ana 'ivi i 'ewai bega i vekini. We'e 2 Kini 'waineye ta na 'iseni i veveifufu me Iuda wata me Isileli faifaidi.  

Tutuyanina Solomoni yawaina i 'a'ava, me Isileli i 'idi, 'eba veimea 'ailuga i souyedi, tamu bolimana weyaginega i goleni Iuda we'e tamu i goleni Isileli.  

Tutuyanina me Iuda yadi kini wata me Isileli yadi kini 'Auvea i veve'ililibuyeni tomotoga yadi mia i ve'atumai, vetalaga kebu. We'e tutuya 'ifwaidi 'waidie kininidi i yogosako yadi Yaubada mataneye kebu i da ve'ililibuyeni, we'e ma'itufa i 'odu'odu yaubada-vekavekali 'waidie, nika 'wainega nani sakoidi i sousouyedi. We'e tutuyanina me Isileli Yaubada 'ana ve'ililibu i 'ailove, bei Yaubada yana vona 'ana tolu'ivonavo i vetunedi i na 'edakumesedi.  

2 Kini nageneye, ta na 'iseni tamu tolu'ivona bwaikina 'ana wagava Ilaisa 'eba nua'ewa wata 'eba nuavogana i 'idewadi 'Auvea yana 'aivaita 'wainega. Wata tutuyanina 'waineye tomotoga i vonedi bega i na vila-vaituganidi yadi Yaubada mogitana 'waineye.  

Tutuyanina Ilaisa yawaina i 'a'ava, kini fuedi yadi sauluva i sako-'afo'afo begaidi Yaubada yana tomotogavo i vematavulogidi. Me Asilia i tauyedi bega i mai me Isileli i vetoketoke-'iawedi nika i yogonidi i nawedi taunidi yadi 'awalaweye.  

Malamala 'ifwaidi i 'a'ava, Kini Nebukadinesa ma yana tolugaviavo i nago Ielusalema i tala'avui wata me Iuda fuedi i 'ive'avinidi i nawedi Babiloni. Bei i miamia malamala 70 nagedie mulieta Yaubada i tauyedi me Iuda fuedi i viladi taunidi yadi 'awalaweye.  

2 Kini 'ana 'idi  

'Eba veimeanidi 'adi 'ailuga, Isileli wata Iuda 1:1-17:41  

Yaubada yana tolu'ivona Ilaisa ifuifufuna 1:1-13:20  

Me Iuda yadi kinivo wata me Isileli yadi kinivo ifuifufudi 8:16-17:4  

Me Asilia yadi kini 'awalawa Samelia i tala'avuidi wata Isileli yana 'eba veimea matatabuna 17:5-41  

Me Iuda yadi kinivo ifuifufudi 18:1-25:30  

Kini Esekaia 'wainega i velamu i nagoga 'ana tugusa Kini Iosia yana tutuya 'waineye 18:1-21:26  

Me Iuda yadi kinivo 'eba ve'a'ava ifuifufudi 23:31-24:20  

Me Babiloni yadi kini 'atamana Ielusalema i tala'avui wata me Iuda yana 'eba veimea i luvela'ovidi. 25:1-30  

'Auvea Ilaitia i vagavaia i lakaveni abame 
 


1 'Auvea sai'afoga Ilaitia i na vagavaia i na lakaveni abame kaukau luluvivilina 'wainega, Ilaitia wata Ilaisa i tauya Giligali wainega i nunagoi.  
2 Ilaitia Ilaisa i voneni i vo, 'Omu side bei 'u na miamia, yau 'Auvea i voneku a na nago Bedeli.” Siwe Ilaisa i vona i vo, 'Auvea miamia-vagaina wata 'omu ma yawaimu 'u miamia, wata bani'odi a vona'awaufaufa kebu tamu sai'afo a na bailemuga.” I vona'a'ava nika i tauya i nago Bedeli.   


3 Bedeli nageneye Yaubada yana vona 'ana tolu'ivonavo ma 'aila'adi i maia Ilaisa i velutolieni i vo, 'Omu yamu to'edakumeta 'ako 'Auvea i na vagavaia 'waimuyega, 'u 'asetai?”  

Ilaisa i tutula i vo, E'e a 'asetai, siwe kebu faifaina 'wa na veifufu.”   


4 Ilaitia Ilaisa i voneni i vo, 'Omu side bei 'u na miamia, yau 'Auvea i voneku a na nago 'atamana Ieliko.” Siwe wata i tutula i vo, 'Auvea miamia-vagaina wata 'omu ma yawaimu 'u miamia, wata bani'odi a vona'awaufaufa kebu tamu sai'afo a na bailemuga.” I vona'a'ava nika i tauya i nago Ieliko.   


5 'Atamana Ieliko bei 'Auvea yana vona 'ana tolu'ivonavo ma 'aila'adi i miamiani nika Ilaisa i le'wa i velutolieni i vo, 'Omu yamu to'edakumeta 'ako 'Auvea i na vagavaia 'waimuyega, 'u 'asetai?”  

Ilaisa i tutula i vo, E'e a 'asetai, we'e kebu faifaina 'wa na veifufu.”   


6 Ilaitia Ilaisa i voneni i vo, 'Omu side bei 'u na miamia, yau 'Auvea i voneku a na nago Ufa Iolidani.” Siwe i tutula i vo, 'Auvea miamia-vagaina wata 'omu ma yawaimu 'u miamia, wata bani'odi a vona'awaufaufa kebu tamu sai'afo a na bailemuga.” I vona'a'ava nika i tauya taiadi i nago.   


7 Yadi nagonina 'waineye, 'Auvea yana vona 'ana tolu'ivonavo 'adi 'aila'a 50 taiadi i nagoi. Tutuyanina Ilaitia wata Ilaisa i le'wa Ufa Iolidani 'waineye bei i 'ailove, we'e tolu'ivonanidi 'ani'ieyega i tovotovoi i vemata'i'i'iedi.  
8 Ilaitia 'ana talauma i ta'ia i 'a'avana i nunumi, 'wainega ufa i nikei i 'awa'idia nika 'adi 'ailuga fwayafwaya lalaneamo i damana.   


9 *Tutuyanina i le'wa tamu vi'ai 'waineye Ilaitia Ilaisa i voneni i vo, 'Ai'edi ava'ai yamu nuanua 'u na voneku, bega faifaimu a na 'idewai, mulieta 'Auvea 'waimuyega i na vagavaiku.”  

I tutula i vo, A velu'ui-nuakalikali 'waimuye, nuanuaku yamu toketokena ma 'ana 'imoso'i 'u da veleku bega 'amu 'ivi a da 'ewai a da vetolu'ivona 'Auvea faifaina.”   


10 Ilaitia i tutula i vo, Naninina faifaina 'u velu'uiga vitana 'waikuye. 'Ai'edi 'u na 'iseku 'Auvea 'waimuyega i na vagavaikuga, bei yamu velu'ui 'ana tutula 'u na veluagai. 'Ai'edi kebu, wata kebu.”    


11 'Adi 'ailuga i veveifufu'eda'eda nika 'aisaya osi 'ala'alaidi wata salioti* 'ala'alaina i souyedi Ilaitia wata Ilaisa kamwadie, nika 'Auvea Ilaitia kaukau luluvivilina 'wainega i vagavaia i lakaveni abame.  
12 *Tutuyanina Ilaisa i 'iseni bonana bwaikinega i vegole i vo, Tamaku, tamaku. Me Isileli yada salioti wata 'ana tododogavo a 'ise'isedi.” We'e kebu 'ana fata Ilaitia i na 'isa-vaitugani. Ilaisa ma yana nuavita 'ana talauma i ta'ia bega i silabu'alugedi.   


13 Tutuyanina 'Auvea Ilaitia i vagavaia i lakalakaveni 'ana talauma i ve'anita'ia i obu fwayefwayeye, Ilaisa i 'ewai bega i vilai i nago Ufa Iolidani lilivaneye i tovoi.  
14 Bega talaumanina Ilaitia i ve'anita'ia i 'ewai, 'wainega ufa i nikei i ta'ala i vo, Ilaitia yana 'Auvea, 'omu ava'aibe bei?” Tutuyanina ufa i nikei i 'awa'idia nika Ilaisa i damana.   


15 'Ani'ieyega 'Auvea yana tolu'ivonavo Ieliko 'wainega i 'isanaweni ava'ai i souyeniga, fuedi i vona i vo, Ilaitia yana toketokena i damana Ilaisa 'waineye,” bega fuedi i nagoi ma yadi ve'ililibu i 'odu 'waineye.  
16 Fuedi i vona i vo, De'e bei ta miamiaga tomotoga toketokedi 'adi 'aila'a 50, 'ana fata 'u da tauyedi i da nago yamu to'edakumeta i da lualeni? Voke 'Auvea 'Anu'anununa i vagavaia i naweni 'oya deba'aineye i siobuyeni 'alo tamu 'awakovana 'waineye.”  

Ilaisa i tutula i vo, Kebu 'wa na nagoiga.”   


17 Siwe i toke i lulukakadeni nika i 'ivebunumayagi bega i vonedi i vo, 'Atumaina, 'wa nagoi.” Iaveta 'adi 50 i nagoi Ilaitia i lualeni 'aiata aitonu nagedie siwe kebu i da veluagai.  
18 Ilaisa 'atamana Ieliko bei i miamia, bega tutuyanina tolaualanidi i viladi i vonedi i vo, Bagase a vonemi a vo, Kebu 'wa na nagoga,’ fai kebu 'ami fata 'wa na veluagai.”    

 4

Ilaisa vavine Sunemu 'ai'aiwabudi i 'ivaisedi 
 

8 Tamu 'aiata 'waineye Ilaisa i nago 'atamana Sunemu 'waineye, bei vavine 'ai'aiwabudi i miamia. I tayegi i mai yadi vanuge taiadi i 'ani. We'e 'awaie, 'ai'edi beidimo Ilaisa i na mimai, bei i na lukuluku i na veveawai wata i na 'ani'ani.  
9 Yadi lamoga i voneni i vo, Tomogo de'e be'ama 'a 'asetai, kumanina tamu Yaubada yana tofolova vevenua'ivinina i mimai 'waideye.  
10 Bega i lubwaineda tamu tutudaba siaina ta da 'idewai faifaina, yada vanuga tabwana bababana 'waineye. Yana 'eba 'eno, yana talalia, yana 'eba tunuvala wata yana mageta ta na yatodi tutudabanina nageneye bega i na mimaiga, bei i na veveawai.”   


11 Tamu 'aiata 'waineye Ilaisa i mai 'atamana Sunemu, i laka yana tutudabeye i na veawai.  
14 Ilaisa yana tofolova Geasi i velutolieni i vo, Ava'ai tamu nani 'atumaina a da 'idewai vavine de'e faifaidi?”  

Geasi i vo, Vavine de'e kebu natudiga we'e yadi lamoga 'akonadi i ve'auvea.”   


15 Ilaisa Geasi i voneni i vo, Vavine 'u na vonedi i na mai.” Bega Geasi vavine i vonedi i mai i tovoi tutudaba 'ana 'awa 'waineye.  
16 *Nika Ilaisa vavine i vonedi i vo, Malamala 'aitamogana i na 'a'ava kwamana 'wa na 'aleameni.”  

Vavine i veifufu Ilaisa 'waineye i vo, Kebu, yama 'auvea, 'omu Yaubada yana tofolova, kebu 'u na vekaliemaga.”   


17 Siwe tutuya 'ifwaidi i 'a'ava nika vavine i miana, mulieta sino malamalanina 'waineye natudi iavetana i tubuga, bani'odi Ilaisa i voneyediga 'ana mogitana i souyeni 'waidie.   

Ilaisa tomotoga 100 i ve'anidi 
 

42 Tamu 'aiata 'waineye tamu tomogo i mai 'atamana Beli-Salisai 'wainega beledi 'adi 20 Ilaisa i veleni, beledinidi i kabunidiga yadi 'ayavau bali* 'wainega, wata bali yauyauvina ma galagalana i veleni. Ilaisa 'ani'aninidi i 'ewadi yana tofolova i voneni i vo, Tomotoga 'u na veledi i na 'ani.”   


43 Siwe Ilaisa yana tofolova i vo, 'U da 'asetai, 'ana fata de'e 'ani'ani siaina 'wainega tomotoga 'adi 100 a na ve'anidi?”  

Ilaisa i tutuli i vo, 'Auvea i vonaga matatabudi i na 'ani we'e luvegalalana i na 'eno'eno 'adi 'ibua. Begaidi tomotoga 'u na veledi i na 'ani.”   


44 Bega tofolovanina 'ani'ani tomotoga i veledi i ve'ala'ani. Matatabudi 'adi fata, we'e 'ani'ani 'ifwaidi iluvegalaladi bani'odi 'Auvea i voneyedi.    

Ilaisa me Silia yadi tovemata'ai'ai Nemani i 'ive'atumaia 
 

1 *Nemani kumanina me Silia* yadi kini yana tovemata'ai'ai, 'Auvea i 'ivaiseni me Silia yadi tovetalaga 'adi gaviavo i vetoketoke-'iawedi begaidi yadi kini i 'asetai Nemani tomogo bwaikina ma 'ana ve'ililibu. Avinodi tovemata'ai'ainina toketokena, siwe tamu viga sakoina 'eba kololo i 'ewai tomogona 'waineye i velufo'afo'ana.   


2 Basenadi 'ifwaidi tolugaviavo Silia 'wainega i nago me Isileli taiadi i vetalaga, bei tamu vavine Isileli ne'e'elina i 'ive'avini i mieni i vetofolova Nemani yana vavine faifaidi.  
3 Tamu tutuya vavinenina Nemani yana vavine i vonedi i vo, Nuanuaku 'aku toveimea i da nago Samelia, Yaubada yana tolu'ivona 'waineye bega 'ana viga i da 'ive'atumaia.”   


9 Bega Nemani wata yana tofolovavo i dodoga yadi salioti† tabwadie nika osi i yo'edi i nagoi 'awalawa Samelia. Tutuyanina i le'wa, i nago i tovoi Ilaisa yana vanuga 'ana 'awa 'waineye.  
10 Ilaisa yana vala 'ana to'ewa i vetunei Nemani i voneni i vo, 'U na nago Ufa Iolidani 'waineye 'u na luluva tutuya 7, mulieta tomogomu 'ana 'isa i na ve'atumai.”   


11 Nemani i nuasako-'afo'afo nika i yogovonavona i vo, A nuanua i da mai 'waikuye, faifaiku 'Auvea yana Yaubada 'waineye i da velu'ui bega i da luiwagiku nika a da ve'atumai.  
12 Yaku 'atamana Damasiko nageneye ufanidi 'adi 'ailuga Abana wata Fafa, kumanidiavo 'atumaiotogidi we'e Isileli yana 'eba veimea nageneye ufanidi kebu 'eba toa 'atumaidiga. I lubwaineni a da nago Damasiko ufanidi 'waidie a da toa, nika a da ve'atumai.” Bega ma yana nuasako i vilai i nago.   


13 Siwe Nemani yana tofolovavo i maia 'waineye i vo, 'Ama toveimea, 'ai'edi 'Auvea yana tolu'ivona i da vonemu tamu nani vitana 'u da 'idewai bega 'u da ve'atumai, naninina 'u da 'idewai. Siwe i vonemu nani safailina 'u na 'idewai, i lubwaineni 'u da 'idewaimo. I vo, 'U nago 'u toa,’ bega 'u da toaga, nika 'u da ve'atumai.”  
14 Nika Nemani i nago Iolidani ufeye i luluva tutuya 7 bani'odi Yaubada yana tofolova i voneni. I luluva'a'ava nika Nemani tomogona matatabuna i vevunavunaga 'u da vo kwamana siaina vovona bani'odi.   


15 Nemani yana tofolovavo taiadi i viladi i nagoi Yaubada yana tolu'ivona Ilaisa 'waineye, i voneni i vo, Be'ama a 'aseta-'atumaia fwayafwaya matatabuna 'waineye kebu tamu Yaubada i da miamia, 'omi me Isileli 'aiseotogimi ma yami Yaubada. We'e yau, yamu tofolova, bega a vevelu'ui 'waimuye, yaku nuakalikali 'u da 'ewai.”   


16 Siwe Ilaisa i vo, 'Auvea miamia-vagaina, faifaina a vetofolova, 'ana wagavayega a vona mogitana, kebu tamu sai'afo yamu nuakalikali a na 'ewai.” Nemani i kwayega-'afo'afo nuanuana Ilaisa yana nuakalikali i na 'ewai, siwe Ilaisa i baila.   


17 Nemani i vo, 'Atumaina, siwe a vevelu'ui 'waimuye, 'ai'edi 'u da sosoana, Isileli yami fwayafwaya‡ 'ifwaidi 'u da veleku a da 'ewai, ma venuanidi a da dodogidi 'aisaya doniki 'ailuga kwavudie. A da 'ewadiga fai 'asiau bega i na nagoga a na 'a'anivelena-maimaiga wata 'aisaya a na vevelomuyedi a na kabukabunidi 'Auvea 'aisena 'waineye.  
18 Yau yamu tofolova, nuanuaku yamu 'Auvea yaku sakona 'aitamogana i da nuatavuni. Tutuyanina yaku to'edakumeta bwaikina i na lukuluku yana yaubada Limoni yana vanuga 'eba 'odu'odu 'waineye, nimakuye i na 'abi'abi bega tutuyanina i na 'odu'odu, yau i na 'i'iveuneuneku taiadi 'a na 'odu'odu. Naninina faifaina 'Auvea i da nuatavuniku.”   


19 Nika Ilaisa Nemani i voneni i vo, Ma yamu sosoana 'u na nago,” bega Nemani i tauya i nago.   

Me Isileli yadi kini Eabi yawaina i 'a'ava, mulieta 'ifwaidi kinivo mulineye i mai. I veveimea Samelia yana 'atamana bwaikina nageneye, i nagoga 'ana tugusa Osia i vekini. Tutuyanina 'waineye Asilia yadi tolugaviavo i mai me Isileli i tala'avuidi.   

Me Isileli i sakona begaidi 'Auvea i luveyavulidi 
 

5 Me Asilia yadi kini yana tolugaviavo i mai Isileli yana 'awalawa matatabuna i luvela'ovi. 'Atamana bwaikina Samelia kileuyega i bibiniga, me Asilia yadi tolugaviavo i miafifinedi malamala aitonu nagedie, nuanuadi bibina i na tuweawealidi i na luku i na leodi.  
6 Tutuyanina 'waineye Kini Osia me Isileli i veveimeyedi, we'e yana veimea 'ana malamala 'ana ve-9 'waineye, Asilia 'ana kini wata yana tolugaviavo 'atamana Samelia i tala'avui nika me Isileli 'ifwaidi i 'ive'avinidi i nawedi Asilia yana 'eba veimea nageneye. Asilia 'ana kini, me Isileli 'ifwaidi i yatodi i miamiani 'atamana Ala, 'ifwaidi Kosani nageneye Ufa Aba lilivaneamo we'e 'ifwaidi me Midia yadi 'eba veimea nageneye.   


7 Naninidi i souyedi me Isileli 'waidie fai i sakona 'Auvea yadi Yaubada 'waineye, kumanina i vagavaidi i souyedi Itifitayega wata Felo yana toketokena 'wainega. Yaubada mogitana i baileni ma'itufa i 'odu'odu yaubada vekavekali 'waidie.  
8 Sauluva sakoidi me Isileli yadi kinivo i 'i'idewadiga i vetutuyamedi wata bani'odi mali 'awalawa 'ana tomotogavo yadi sauluva sakoidi i saladi, kumanidiavo 'Auvea i luveyavulidi yadi fwayafwaya 'waidiega me Isileli matadie.  
9 Me Isileli nani sakoidi wata givagivadi i 'idewadi, naninidi 'waidiega 'Auvea yadi Yaubada i vedumwe'ai'aieni. Yadi 'eba 'odu i yogonidi yaubada vekavekali faifaidi 'atamana matatabuna 'waidie, 'atamana siaidi wata 'atamana bwaikidi, kumanidiavo kileu 'waidiega i kalififinedi.  
10 *Me Isileli kileu tabutabudi i sivetovoidi wata 'ogola manamanawedi i tufedi yadi yaubada vevinena Asela faifaina, naninidi 'waidie i 'odu'odu. 'Oya 'aitamogana 'aitamogana deba'aidie wata welavi 'ai'wa'udie 'aitamogana 'aitamogana kumaeanidi i vetovoidi.   

Me Asilia 'awalawa Isileli i vili 
 

24 Asilia 'ana kini taunina yana tomotogavo i vagavaidi 'atamana Babiloni, Kuta, Ava, Amati wata Sefavani 'waidiega, i nawedi bega Samelia yana 'eba veimea nageneye i vili, me Isileli basenadi bei i miamiaga, tutulidi. Me Asilia 'awalawa Samelia i 'ewai, i miamia yadi 'atamana 'waidie.  
25 Tutuyanina i vili, tomotoganidi kebu 'Auvea 'waineye i da 'odu'odu, bega 'aisaya kasikasisidi 'ana wagava laioni i vetunedi i 'iovaovadi 'ifwaidi i wafa.  
26 Tomotoga vala i vetunei Asilia 'ana kini 'waineye i vo, 'Aila'anidi 'u vetunedi i nagoi Samelia yana 'atamana 'waidie, kebu 'awalawanina 'ana yaubada yana veimea i da 'asetadi wata i da vematayakeyakedi bega yaubadanina laioni i vetunedi tomotoga i 'iovaovadi wata i 'ivewafadi.”   


27 Me Asilia yadi kini yana tomotogavo i vonedi i vo, Basenadi tovelomu 'ifwaidi i miamia Samelia nageneye siwe 'wa 'ive'avinidi 'wa miedi. Tamu iadi 'wa na vevilai i na nago 'atamananina 'waineye, 'odu'odu 'ana 'eda'eda i na vedi nika i na 'asetai.”  
28 Bega tamu tovelomu, basenadi i 'ewaiga Samelia yana 'eba veimea 'wainega, i vilai i nago Bedeli bei i miamia, tomotoga i awave'ede'ededi nika ma yadi 'aseta 'Auvea 'waineye i na 'odu'odu.   


29 Siwe tomotoganidi 'adi 'aila'a tulina tulina taunidi yadi yaubada-vekavekali i 'idewadi, 'atamananidi bei i miamianiga nagedie. Wata yadi yaubada-vekavekalinidi i yatodi me Samelia yadi 'eba 'odu'odu basenadi i 'idewadiga 'waidie.    

Esekaia me Iuda yadi kini 
 

1 Ela natuna Osia i vekini Isileli nageneye, i veveimea malamala 'ana vetonu 'waineye, we'e Easi natuna Esekaia i vekini me Iuda i veveimeyedi.  
2 Esekaia 'ana malamala 25 'waineye yana vekini i velamu, Ielusalema yana 'eba veimea i 'i'isave'avini malamala 29 nagedie. We'e inana 'adi wagava Ebaya, Sekalaia natuna.  
3 Yana sauluva matatabuna 'atumaina wata tonovina yana 'Auvea mataneye, basenadi tubuna Devida bani'odi.  
4 Esekaia 'eba 'odu yaubada vekavekali faifaidi i geudi, kileu tabutabudi i tubakabakaledi wata Asela 'adi 'eba 'odu'odu ogola manamanawedi i vetovoidiga 'adi 'isa 'eba bunumayaga i 'ivesakoidi. We'e kumaea 'o'olo 'ana 'isa'isa bani'odi, Mosese basenadi i 'idewaiga kainumu balonisi* 'wainega, i tubakabakali. Me Isileli 'o'olonina i goleniga Neutani, vane i vevelomuyeni i kabukabuni 'waineye.   


5 Esekaia i vetumagana 'Auvea me Isileli yadi Yaubada 'waineye, we'e Iuda nageneye kebu tamu kini yana sauluva bani'odi, basenadi wata 'awaie i na salai.  
6 Kumanina yana sauluva 'atumaina 'Auvea mataneye wata kebu i da vedumwe'ai'aieni, we'e yana veimea Mosese i veleniga i veve'ililibuyedi.  
7 'Auvea tutuya matatabuna i labilabini, nani matatabuna i 'i'idewadewadiga 'ana fata. We'e Esekaia me Asilia yadi kini i vedumwe'ai'aieni, kebu takesi i da veleveleni.  
8 Esekaia me Filisitia taiadi i vetalaga i vetoketoke-'iawedi, i nagoga 'ana tugusa Gasa yana 'eba veimea matatabuna 'waineye, 'atamana siaidi wata 'atamana bwaikidi, kumanidiavo kileu 'waidiega i kalififinedi.    

Manasa i vekini Iuda nageneye 
 

1 Tutuyanina Esekaia yawaina i 'a'ava, natuna Manasa 'ana 'ivi i 'ewai, tamana tutulina. Tutuyanina 'waineye Manasa 'ana malamala 12, Ielusalema nageneye i veveimea malamala 55 nagedie. Inana 'adi wagava Efasabai.  
2 *Manasa kebu 'Auvea i da ve'ililibuyeniga, we'e 'aila'a tulina tulina yadi sauluva sakoidi wata 'eba bunumayaga i vetutuyamedi, kumanidiavo 'Auvea i luveyavulidiga yadi fwayafwaya 'wainega me Isileli matadie.   


3 Manasa i sakona fai 'eba 'odu'odu bagase tamana Esekaia i luvela'ovidiga, i yogona-vaituganidi 'atamananidi 'waidie. 'Eba velomu i didigidi bei tomotoga i na 'odu'odu yaubada-vekavekali Beli 'waineye, wata 'ogola manamanawena 'eba bunumayaga i sivetovoia Asela 'ana 'odu'odu faifaina, bani'odi basenadi Kini Eabi i 'idewai. Wata Manasa i 'odu'odu 'ubwana, weta'i wata inala 'waidie.   


4 *Basenadi 'Auvea i vo, Yaku Vanuga 'Eba Velu'ui Ielusalema nageneye 'aku wagava faifaina,” siwe Manasa 'eba velomu i didigidi yaubada vekavekali faifaidi Vanuganina nageneye.  
5 'Eba velomunidi i didigidi tamu nageneye we'e tamu masi'edeye bega tomotoga i 'odu'odu 'ubwana, weta'i wata inala 'waidie.  
6 Manasa natuotogina iavetana 'ai 'ala'alata 'waineye i velomuyeni wata i ve'wasa'wasala, i lulu'afo'a wata i bwalabwalata. We'e yana vetumagana toketokena i yatoi tove'ulua 'waidie, kumanidiavo towafa 'anu'anunudi taiadi i veveifufu wata tovebalau, kumanidiavo yaiaina taiadi i veveifufu tutuya i mimaiga faifaina i na vedi. De'e naninidi sakoiotogidi i 'idewadi nika 'waidiega 'Auvea i 'ivekamoogali.   


10 Nika 'Auvea yana vala i vetunei yana vona 'ana tolu'ivonavo 'waidiega, kumanidiavo faifaina i folofolova.  
11 Bega i vo, Me Amolaiti nani sakoidi i 'idewadi we'e me Iuda yadi Kini Manasa sauluva sakoiotogidi i 'idewadi, me Iuda i yogosakoyedi bega i 'odu'odu yaubada-vekavekali 'waidie.  
12 Begaidi yau 'Auvea, me Isileli yami Yaubada, vita bwaikina a na mieni Ielusalema wata me Iuda 'waidie, tomotoga vala i na nogai vita de'e faifaina yawaidi i na lovoga wata i na kololo.  
13 Basenadi me Samelia wata Kini Eabi yana 'aila'avo a luvela'ovidi, wata bani'odi a na 'idewadi tomotoga matatabudi Ielusalema nageneye i miamiani. Tomotoga 'aivoe yokeyokena i na lekoai nika i na lumata'afufuyeni i na lala, wata bani'odi yau Ielusalema a na luvela'ovi i na venage'ava.  
14-15 Yaku tomotogavo yadi sauluva sakoidi 'waidega i 'i'ivenuasakoiku, tutuyanina 'waineye tubudiavo 'awalawa Itifita i 'iaweni i maiga 'ana tugusa 'asiau. Begaidi de'e tomotoganidi luvegalaladi a na 'anivelenedi 'adi gaviavo 'waidie, me Iuda yadi fwayafwaya, yadi kukua wata nani matatabuna i na lugogogonidi.   


16 Wata Manasa tomotoga yadi sauluva tonovidi i luluvewafadi Ielusalema nageneye, fai 'adi 'aila'a bwaikina 'atamananina 'ana 'eda matatabuna dayaga i ulai. Wata me Iuda i 'edakumesedi bega i 'odu'odu kumaea 'waidie, i sakona 'Auvea mataneye.   


18 Tutuyanina Manasa yawaina i 'a'ava yana tomotogavo i ve'ufai taunina yana vanuga 'ai'aiwabuna lilivaneye, bei welavi fuedi 'adi 'isa 'atumaidi i tovotovoi, 'awalawanina 'ana wagava Usa. I 'a'ava nika natuna iavetana Emoni i vekini, tamana tutulina.   

Emoni i vekini me Iuda 'waidie 
 

19 Tutuyanina 'waineye Emoni 'ana malamala 22 i velamu i veveimea Ielusalema nageneye malamala 'ailuga nagedie. Inana 'adi wagava Medulemeti, Alusa natuna 'atamana Doteba 'wainega.  
20 We'e Emoni 'Auvea kebu i da ve'ililibuyeniga, tamana bagase bani'odi yana sauluva sakoidi i vetutuyameni.  
21 Kini Emoni tamana yana sauluva i 'ewa-'afo'afoi, i 'odu'odu kumaea 'eba bunumayaga 'waidie, bani'odi tamana basenadi i 'odu'odu 'waidie.  
22 Tubunavo yadi 'Auvea Yaubada i baileni wata yana veimea kebu i da ve'ililibuyeniga.   


23 Bega Kini Emoni yana tofolovavo yadi nuanua givagivana i 'idewai, nika bei i nikei i wafa taunina yana vanuge.  
24 Tutuyanina me Iuda i 'asetai, Emoni 'ana to'etogiluva matatabudi i luvewafadi, we'e ma'itufa natuna iavetana Iosia i silakai i vekini tamana tutulina.    

Iosia i vekini me Iuda 'waidie 
 

1 *Tutuyanina Iosia 'ana malamala 8 'waineye i vekini Iuda yana 'eba veimea nageneye, i veveimea Ielusalema nageneye malamala 31 nagedie. Inana 'adi wagava Dedida, Adaya natuna 'atamana Bosati 'wainega.  
2 Naninidi Iosia i 'idewadi tonovidi 'Auvea mataneye, yana sauluva matatabuna tubuna Devida yana 'eda'eda i vetutuyameni, kebu i da yogosako.   

Iosia tomotoga 'ifwaidi i vonedi bega 'Auvea yana Vanuga 'Eba Velu'ui i na luve'ivauya. Tutuyanina i luluve'ivauya, Yaubada yana veimea i maiga Mosese 'wainega, i veluagai, i kilumidi 'aisaya bunudi 'waidie, bega i 'ewai i naweni Kini Iosia 'waineye.  


11 Tamu tomogo bukinina i lu'iawawai nika tutuyanina kini vonanidi i nogai, ma yana nuavita bwaikina 'ana talauma i silabu'i.  
12 'Aiatanina 'waineye kini yana tomotoga 'ifwaidi i goleva'augidi i maia 'waineye. Tomotoganidi bani'odi Ilika tovelomu, Safani natuna 'ana wagava Aikamu, Mikaia natuna 'ana wagava Akabo, Safani kini yana tokiluma we'e Asaia kini 'ana toawave'eda'eda.  
13 Kini i vonedi i vo, 'Wa na nago Vanuga 'Eba Velu'ui nageneye bega 'wa na veifufu 'Auvea 'waineye faifaiku wata me Iuda matatabuna faifaidi. 'Wa na velutolieni vonanidi buki i veluagaiga nageneye faifaidi. Tubudavo vonanidi kilukilumanidi kebu i da vematayakeyakedi begaidi 'Auvea ma yana kamogala i nuasako 'waideye. 'Ida wata bani'odi kebu ta da veve'ililibuyedi.”   

Iosia yana tofolovavo bwaikidi i nagoi tamu 'Auvea yana tolu'ivona 'waineye, mulieta tolu'ivonanina 'Auvea yana tutula i lu'ivoneyeni me Iuda yadi kini 'waineye.  


16-17 I vonedi i vo, Side bani'odi 'Auvea yana vona i vo, Yaku tomotogavo i vedumwe'ai'aieku bega yadi 'eba velomu i 'idewadi yaubada-vekavekali 'waidie i 'odu'odu wata kumaea i dabidi, yadi sauluvanidi 'waidiega i 'ivenuasakoiku. Begaidi vita bwaikaotogina a na maieni 'atamana de'e 'waineye wata 'ana tomia matatabuna 'waidie, bani'odi basenadi i kilumi bukinina nageneye. Yaku nuasako bani'odi 'ai 'ala'alata, kebu tamu aitoi 'ana fata i na 'weuyaga.  
18 We'e Iuda 'ana kini, kumanina i vetunemu 'u mai 'waikuye, side bani'odi 'u na voneni 'u na vo, Yau 'Auvea me Isileli yami Yaubada, yaku tutula side bani'odi bukinina 'ana veifufu faifaidi.  
19 Tutuyanina 'u nogai yaku awavesako 'atamana de'e 'ana tomotoga taiadi faifaidi, ma yamu nuavita taunimu 'u siobuyemu yau 'Auvea matakuye, 'amu talauma 'u silabulabu'idi wata 'u 'we'wela matakuye. Basenadi a vona-vagata 'awalawa de'e i na 'ivekokovi 'ana tomotoga taiadi we'e mali tomotoga 'ana wagava i na 'inanai yadi 'eba sidibidibi, siwe yamu nuavilana valana a nogai, faifaina a sosoana.  
20 Bega yau a na tauyemu ma yamu nuaniwalova 'u na wafa, yamu tomotogavo i na tavunimu. Vitanidi bwaikidi a na viwedi 'awalawa de'e 'waineye kebu 'u na 'isediga.”  

'Auvea i vona'a'avana, yana vala i lu'ivoneyeni kini 'waineye.    

Iosia i vona'awaufaufa 'Auvea yana veakutagona i na ve'ililibuyeni 
 

1 Kini Iosia vala i vetunei Iuda wata Ielusalema yadi to'edakumetavo 'au'auveadi i na maia 'waineye.  
2 Bega kini i nago 'Auvea yana Vanuga 'Eba Velu'ui 'waineye, me Iuda, me Ielusalema 'ana tomotogavo, tovelomuvo wata Yaubada yana tolu'ivonavo, tomotoga matatabudi ma 'adi wagava i nagoga tomotoga-'avo'avovo 'waidie, taiadi i luku nageneye. Bei Kini Iosia 'Auvea yana Veakutagona matatabuna i lu'iawawai 'waidie, vonanina 'ana buki tofolovavo i veluagaiga Vanuga 'Eba Velu'ui nageneye.   
3 Kini Iosia i tovoi Vanuganina 'ana didiga 'waineye, ma yana ve'ililibu i vona'awaufaufa-vagata 'Auvea mataneye i na vevematayakeyakeni, yana veimea wata yana awave'eda'eda i na 'i'idewadi, yana veakutagona buki nageneye taiadi. De'e bani'odi 'Auvea yana veakutagona Kini Iosia i awavemogitaneni. Wata bani'odi tomotoga matatabudi i vona'awaufaufa veakutagonanina i na vematayakeyakeni.   


4 *Wata Kini Iosia tovelomu bwaikina Ilika, tovelomu 'ifwaidi wata Vanuga 'Eba Velu'ui 'ana tolumadu'aivo i vonedi bega kukua 'eba 'odu Beli, Asela wata 'ubwana faifaidi, i na 'ewadi 'Auvea yana Vanuga 'Eba Velu'ui 'wainega i na nawedi Ielusalema kali mulie, bei Kidiloni 'Awakovana Kini Iosia i tunudi, mulieta 'wavuyona i 'ewai i naweni Bedeli.   

Kini Iosia i nago Iuda wata Isileli 'awalawa matatabuna i luvivili, i 'isedi tomotoga i 'odu'odu kumaea 'waidie, bega yadi 'eba 'odu'odu matatabuna i luvela'ovidi wata kumaeanidi yadi tovelomu i veugeugedi.  

Iosia yawaina i 'a'avana, we'e 'ifwaidi kinivo mulineye i lakama, kebu 'Auvea i da ve'ililibuyeniga siwe i sakosakona mataneye.  



* 2:9:
VeL 21:17

* 2:11:
Salioti tamu fwayafwaya 'ana waka, 'aisaya osi i luluyo'ei.

* 2:12:
2 Kin 13:14

* 4:16:
Nag 18:14

* 4:42:
Bali tamu mosomoso biladi witi 'ana 'isa'isa bani'odi, i na tutuya bega falawa i na 'ewai beledi 'ana 'anikabu faifaina

* 5:1:
Luk 4:27

* 5:1:
'Ana mogitana vona Ibeliu 'waineye Alamu, Silia tamu 'ana wagava.

† 5:9:
Salioti tamu fwayafwaya 'ana waka, 'aisaya osi i luluyo'ei.

‡ 5:17:
Nemani i vo 'ako me Isileli yadi fwayafwaya tabutabuna bega Yaubada nuanuana tomotoga i na 'odu'odu fwayafwayanina 'waineye. Nemani nuanuana fwayafwaya Isileli 'wainega i na naweni yana 'awalaweye bega 'eba velomu i na 'idewai tabwaneye, bei i na 'odu'odu 'Auvea 'waineye.

* 17:10:
1 Kin 14:23

* 18:4:
Me Isileli Yaubada i vedumwe'ai'aieni bega Yaubada 'o'olo i vetunedi 'waidie, egavo i ovadi i wafa-matayo'o. Yaubada Mosese i voneni kainumu i dabia 'o'olo bani'odi i silakai bega egavo i 'isalaka 'waineye 'aivaita i veluagai. 'Wa na 'iseni Sali'avu'avuye 21:9 

* 21:2:
Iel 15:4

* 21:4:
2 Sam 7:13

* 22:1:
Iel 3:6

* 23:4:
2 Kin 21:3; 2 Ifu 33:3









	Ifuifufu 'ana veluga




 
Ifuifufu 'ana Veluga  

Bukinidi 'adi 'ailuga 'adi kiavemageta  

Bukinidi 'adi 'ailuga 'adi wagava Ifuifufu 'Aitamogana wata Ifuifufu 'ana Veluga, 'adi 'aseta i vesala Samuela yana bukivo 'adi 'ailuga wata 1 Kini, 2 Kini.  

Ifuifufu 'Aitamogana i kikiavemageta Kini Devida faifaina. I veveifufu Devida yana nuanua 'Auvea yana Vanuga 'Eba Velu'ui 'ana 'aiyogona faifaina 'atamana Ielusalema 'waineye. Devida yana veifufu wata yana awave'eda'eda tovelomu i veledi, nuanuana bwaikina tomotoga fuedi Yaubada yana veimea i na vematayakeyakeni.  

Buki de'e, Ifuifufu 'ana Veluga, i kikiavemageta me Isileli yadi kinivo faifaidi, wata i veveifufu Solomoni yana tofolovavo 'Auvea yana Vanuga 'Eba Velu'ui i yogoni 'atamana Ielusalema nageneye.  

Tutuyanina Solomoni yawaina i 'a'ava, 'eba veimea 'adi 'ailuga i souyedi 'awalawanina 'aitamogana 'wainega. Ifuifufu 'ana Veluga i lulu'ivona 'awalawanidi 'adi 'ailuga faifaidi, yadi kinivo wata yadi folova faifaidi. 'Ifwaidi kinivo yadi ve'eto'edakumeta 'atumaidi 'Auvea yana veimea i ve'ililibuyeni, we'e kinivo 'ifwaidi yadi sauluva sakoidi 'Auvea yana veimea kebu i da vematayakeyakeni, yaubada-vekavekali 'waidie i 'odu'odu. Kininidi yadi tomotoga i 'edakumesedi sauluvanidi sakoidi 'waidie bega 'Auvea i 'anivelenedi 'adi gaviavo yadi toketokena 'waineye, nika yadi 'awalawa 'adi 'ailuga, Isileli wata Iuda, i lukudi wata i luvela'ovidi.  

Me Iuda yadi vona-awa'ufa'ufa 'Auvea 'waineye kebu i da ve'ilibuyeni 
 


14 Tovelomu 'adi to'edakumetavo wata tomotoga matatabudi yadi vona-awa'ufa'ufa 'Auvea 'waineye i baileni nika mali tomotoga yadi sauluva sakoidi 'eba bunumayaga i 'isa'ewa 'waidiega bega i vetutuyamedi. Yana Vanuga 'Eba Velu'ui Ielusalema 'waineye 'Auvea i vetabuyaga, siwe yadi vesauluva-sako 'wainega i kiaveyokeyokei wata i 'ivesakoi.   


15 'Auvea Yaubada, kumanina basenadi me Iuda tubunavo 'waineye i 'odu'odu, nuana i vekalikalia yana tomotogavo wata yana Vanuga 'Eba Velu'ui faifaidi begaidi tutuya fuedi yana tolu'ivonavo i vevetunedi bega i na velu'ase'asedi.  
16 Siwe tomotoganidi Yaubada yana tolau'agevo i sidibidibiedi wata kebu yana veimeanidi i da awavemogitanediga, we'e yana tolu'ivonavo i namanamagedi. Sino kumanina faifaina 'Auvea yana nuasako i vebwaika-'afo'afo kebu aitoi 'ana fata i na tolibodeniga.   

Me Babiloni Ielusalema i luvela'ovi 
 

17 *Begaidi 'Auvea me Babiloni yadi kini i vetunei Ielusalema 'atamana bwaikina i lukuya. Babiloni tolugaviavo me Iuda fuedi i luvewafadi. We'e tubuvauvau 'ifwaidi i 'wavinedi i luku Vanuga 'eba Velu'ui nageneye bei luvewafadi. Tolugaviavonidi kebu tamu aitoi i da 'isanuakalikaliedi, me Iuda matatabudi, tubuvauvaudi wata nigolalaga, 'au'auveadi wata toviga taiadi. 'Auvea me Iuda matatabudi i 'anivelenedi me Babiloni yadi kini* nimaneye.  
18 Babiloni 'ana kini nani matatabuna bwaikidi wata siaidi me Isileli i vevefolovediga 'Auvea yana Vanuga 'eba Velu'ui nageneye i 'ewadi kukua 'ai'aiwabudi 'adi 'isa 'atumaiotogidi taiadi. Me Iuda yadi kini yana vanuga wata yana tofolovavo bwaikidi yadi vanuga 'waidiega, kukua 'ai'aiwabudi i 'ewadi i nawedi Babiloni, we'e kebu tamu i da luvegalalaiga.  
19 *Tolugaviavonidi Yaubada yana Vanuga 'Eba Velu'ui i tunuya i 'alai, we'e Ielusalema 'atamana 'ana kali kileu 'wainega i didigiga, i tutuweawealidi wata vanuga bwaikidi i tunudi i 'alaidi we'e kukuanidi matatabudi i luvela'ovidi.   


20 Iuda 'ana tomotogavo, kumanidiavo ma yawaidi i miamianiga, tolugaviavonidi nimadi i 'iyogoyogonidi i 'a'avana i nawedi Babiloni. Tutuyanina i miamia 'awalawa Babiloni 'waineye me Iuda i vetofolova-maimaiga kini ma natunavo faifaidi, i nagoga mulieta me Fesia Babiloni i vetoketoke-'iawedi ma'itufa 'eba veimeanina i 'ewai.  
21 *Nika ava'ai 'Auvea yana vona 'ana tolu'ivona Ielemaia i vona-samuleniga 'ana mogitana i souyeni. Me Iuda yadi fwayafwaya i 'iawelovei i vedigaba 'wa da vo i da veawai me Iisileli yadi Sabati† bani'odi, i nagoga malamala 70 i veluagai bani'odi 'Auvea i voneyedi.   


22 'Awalawa Fesia 'waineye Kini Sailusi yana vetoveimea 'ana malamala kumekumetana 'waineye, 'Auvea yana vona Ielemaia i vona-samuleniga, 'ana mogitana i souyeni. Side bani'odi. 'Auvea yana nuanua Sailusi i veleni bega yana veimea i kilumi, i 'a'avana veimeanina yana tofolovavo i veledi i vetunedi yana 'eba veimea matatabuna 'waineye, nika matatabudi i 'asetai. Yana veimea side bani'odi i vo,   

   
 

23 *Yau Kini Sailusi me Fesia yadi kini, yaku veimea side:  

'Auvea tomia abama yadi Yaubada, 'eba veimea matatabuna fwayafwaya tabwaneye i veleku. I venua'ivineku veimea i veleku yana Vanuga 'Eba Velu'ui a na yogoni Ielusalema 'atamana bwaikina 'waineye Iuda yana 'eba veimea nageneye. 'Auvea yana tomotogavo kumanimiavo nuanuami 'wa na vilami a tauyemi 'wa na nagoi folovanina faifaina. 'Auvea yami Yaubada kumanina 'asa'aiana i na kumesemi taiadi 'wa na nagoi.”   



* 36:17:
Iel 21:1-10; 34:1-5

* 36:17:
Me Babiloni yadi kini 'ana wagava Nebukadinesa

* 36:19:
1 Kin 9:8

* 36:21:
Iel 25:11; 29:10

† 36:21:
Wata 'wa na 'iseni Veimea 25:1-22 

* 36:23:
Ais 44:28









	Esila


	3

	6





 
Esila  

'Eba kiavemageta  

Buki de'e 'ana tokiluma Esila i veveifufu me Iuda faifaidi, kumanidiavo 'adi gaviavo i yogonidi i nawedi Babiloni bei i miamia. Nuanuadi i na viladi yadi 'awalaweye bega 'Auvea yana Vanuga 'Eba Velu'ui i na yogona-vaitugani Ielusalema 'waineye.  

Tomotoga 'eba velomu i yogona-vaitugani 
 


1 Me Isileli 'ifwaidi i vila-vaituganidi yadi 'atamana 'waidie, i nagoga 'ana tugusa weta'i 'ana ve-7 'waineye, matatabudi i luvetubama Ielusalema 'atamana bwaikina nageneye, yadi nuanua 'aitamogana 'wainega.  
2 *Nika Dosadaka natuna iavetana Iesua 'ifwaidi tovelomu taiadi, wata Salatiela natuna iavetana Selubabela ma yana 'aila'avo me Isileli yadi Yaubada 'ana 'eba velomu i yogona-vaitugani, nika bei i na velomu bani'odiga yadi veimea i mai Yaubada yana tofolova Mosese 'wainega.  
3 *Avinodi i ve'alakolokololo 'awalawanina 'ana tomotogavo 'waidie, 'eba velomu i yogoni 'ana kabutu'uye, yadi 'anivelena-maimaiga i velomuyedi i 'a'anikabu 'Auvea 'waineye 'awa'awai wata lavilavi 'aitamogana 'aitamogana 'waidie.   

Tomotoga 'Auvea yana Vanuga 'Eba Velu'ui i yogona-vaitugani 
 

7 Me Isileli, kumanidiavo i vila-vaituganidi yadi 'atamana 'waidie, me Fesia yadi Kini Sailusi yana veimea i vematayakeyakeni bega matatabudi mani i luvetubamidi kileu 'adi toyadala wata vanuga 'adi to'aiyogona i tutulidi. Welavi sida* i tovotovoi me Lebanoni yadi 'awalaweye bega me Isileli 'ani'ani, ufa 'iwanina wata bunama i luvetubamidi i tutula me Saidoni wata me Taia 'waidie, welavinidi i talagidi i miedi eyaga 'waineamo 'atamana Iofa 'waineye.    


8 Tomotoganidi i viladi i le'wai Ielusalema i nagoga malamala 'ana veluga i veluagai we'e weta'i 'ana veluga 'waineye, i velamu Yaubada yana Vanuga 'Eba Velu'ui i na yogona-vaitugani 'atamana Ielusalema 'waineye. To'aiyogonanidi side 'adi wagava. Salatiela natuna Selubabela, Dosadaka natuna Iesua ma yana 'aila'avo tovelomu 'ifwaidi taiadi wata tomotoganidi Livai 'ana wauma 'wainega, tomotoga matatabudi taiadi. We'e tomotoganidi Livai 'ana wauma 'wainega 'adi malamala 20 bega i lakaga i venua'ivinedi tofolovavo i na 'isave'avinidi.   

Tomotoga i folofolova Yaubada yana Vanuga 'Eba Velu'ui 'waineye malamala 21 nagedie nika vanuga i ve'a'avai.   

Me Isileli Yaubada yana Vanuga 'Eba Velu'ui i yavuya wata i sosoaneni 
 

16 Me Isileli tomotoga, kumanidiavo tovelomu, tomotoganidi Livai 'ana wauma 'wainega wata 'ifwaidi i viladi 'adi gaviavo i yogonidiga 'waidiega, matatabudi Yaubada yana Vanuga 'Eba Velu'ui i yavuya wata i sosoaneni.   



* 3:2:
Sou 27:1

* 3:3:
Sal 28:1-8

* 3:7:
Sida tamu welavi fa'alina wata manamanawena. Folovanina magaina 'atumaina maliwaka 'ana 'isa'isa bani'odi, 'waidiega vanuga 'adi 'isa 'atumaidi i yogoyogonidi.









	Niemaia




 
Niemaia  

'Eba kiavemageta  

Buki de'e 'ana tokiluma Niemaia i veveifufu me Iuda faifaidi, tomotoganidi i yogonidi i nawedi Babiloni bei i miamia. Nuanuadi i na viladi yadi 'awalaweye bega Ielusalema 'ana kali i na didiga-vaitugani.  

Esila 'Auvea yana veimea i lu'iawawai 
 


1 Tomotoga matatabudi i va'auta yadi nuanua 'aitamoganega 'atamana fouye, we'e Ufa 'ana 'Awa lilivaneye. I 'a'avana Esila, kumanina ve'etoboda 'adi tove, i voneni 'Auvea yana veimea Mosese i kilumiga me Isileli faifaidi, i na mieni.   


2-3 Weta'i 'ana ve-7 'aiata kumekumetana 'waineye tovelomu Esila veimea ma bukina i mieni tomotoga matatabuna 'waidie, iaveta, vevine wata yavayavava kumanidiavo 'adi fata vona i na nogaidi wata i na 'asetadi. Esila i tovoi 'atamana fouye, Ufa 'ana 'Awa manawaneye 'Auvea yana veimea i lu'iawawai tomotoga fuedi 'waidie. Esila i lu'iawawa we'e tomotoga i vainenega-dewa, i velamu tutuyanina inala i vulaoga 'ana tugusa inala i veutukamwani.   


5 We'e Esila i tovotovoi didiga tabwaneye nika tomotoga matatabudi 'adi fata i na 'iseni. Veimea 'ana buki i lutasei, tomotoga matatabudi i tovoi 'Auvea yana veimea 'ana ve'ililibu faifaina.  
6 Esila 'Auvea i subiai i vo, Yaubada 'omu bwaikaotogimu.” Nika tomotoga i tutula i vo, E'e, vona mogitana. E'e, vona mogitana.” Matatabudi nimadi i silakaidi nika i 'odu maigidi i obu fwayefwayeye 'Auvea i subiai.   


8 Veimea 'ana buki i lu'iawawai wata i kiavemagetai 'ana 'aseta tomotoga i vonedi, nika nuadi i magetai.   


9 Tomotoga veimea i vivinenegeni nika i velamu i vevemogai. To'edakumeta Niemaia, Esila kumanina tovelomu wata veimea 'ana tove, tomotoga Livai 'ana wauma 'wainega kumanidiavo tomotoga i vevediga, i vonedi i vo, Kebu 'wa na nuavitaga wata kebu 'wa na 'we'welaga, de'e 'aiatanina tabutabuna wata vevenua'ivina 'Auvea faifaina.”   


10 Niemaia i veifufu i vo, Sakali de'e 'wa na sosoaneni, 'ami'ami 'atumaidi wata 'ami ufa 'iwanidi 'wa na yemu. We'e 'ani'ani 'wa na 'anivelena kumanidiavo kebu tamu ava'ai i da 'idewaiga 'waidie. Fai de'e 'aiatanina tabutabuna 'Auvea faifaina, kebu 'wa na nuavitaga, we'e sosoana 'Auvea i velemiga, yami 'eba vetoketoke.”   

Iobi  

'Eba kiavemageta  

De'e kilumanina 'waineye tamu tomogo yana sauluva 'atumaina wata magemagetana we'e vita fueotogidi sakoidi i souyediga 'waineye ifuifufuna. Vitanidi lamudi faifaidi Iobi i toke i vevenua'ivina, wata enavo bani'odi. Yadi nuanua i vo, Voke Yaubada Iobi i vematavulogi fai 'ifwaidi nani i 'idewadiga Yaubada kebu yana 'eba sosoanaga.” Siwe Iobi i 'aseta-'atumaia de'e kebu mogitanaga. Iobi yana vetumagana i yato-vagaseni Yaubada 'waineye, we'e vitanidi lamuna i bavuyeni.  

Kilumanidi nageneye Yaubada kebu Iobi vitanidi 'adi kiavemageta i da veniga, we'e i veni yana toketokena wata yana nuamageta kebu tamu aitoi 'ana fata i na 'asetadiga.  

Tutuyanina Iobi i 'asetai Yaubada toketokena wata 'ana nuamageta bwaikaotogina kebu aitoi taiadi i da vesalaga, begaidi Iobi i 'ailove yana velutolitoli vitanidi yadi souyagi faifaidi, we'e mogitana Yaubada i subisubiaimo.  

Kiluma 'eba ve'a'ava 'waineye, Yaubada Iobi i 'ive'atumaia 'ana viganina 'wainega, i 'a'avana natunavo fuedi i veleni wata yana 'ai'aiwabu i vele-vaituganeni. We'e Iobi enavo i tolimatanidi fai kebu Iobi 'ana vitanidi i da 'aseta-'atumaidi.  

Iobi wata yana 'aila'a taiadi 
 


1 'Awalawa Usi 'waineye tamu tomogo bei i miamia 'ana wagava Iobi. Tomogonina yana sauluva 'atumaina wata magemagetana, ma yana ve'ililibu Yaubada i kololoyeni, we'e sauluva sakoidi i vedumwe'ai'aiedi.  
2 Natunavo 'adi 'aila'a 10, iavetadi 7 we'e vevinedi 3.  
3 Yana 'aisayavo fueotogidi sifi 'adi 7,000, kameli 'adi 3,000, bulumakau 'adi 1,000 wata doniki vevinedi 'adi 500 bani'odiga. Kumanina yana tofolovavo fuedi faifaina i folofolova. Tomogonina 'ai'aiwabuna kebu 'ifwaidi tomotoga bani'odiga i miamia inala yana 'eba lakayega.   


4 Iobi natunavo iavetadi 'aitamogana 'aitamogana yadi tutuya lusakali i na veluagai bega i na 'idewadewa i na 'a'avana enavo iavetadi wata novudiavo 'adi aitonu i na tayegidi i na maia taiadi i na ve'ala'ani wata i na yemu.   


5 Lusakali 'adi tutuya i 'a'avana, Iobi natunavo i vonevonedi i mimaia bega i 'i'ivevunavunagidi Yaubada mataneye. Yana nuanua i vo, Voke natukwavo i sakona 'alo nuadiega Yaubada i awavesakoyeni.” Begaidi bola 'awa'awaiogose i 'e'enoviladi 'aisaya i vevelomuyedi i kabukabunidi Yaubada 'waineye natunavo 'aitamogana 'aitamogana faifaidi, bega i na vevevunavunaga Yaubada mataneye.   

Yaubada wata Seitani yadi ve'ikwayekwayega 
 

6 *Tamu 'aiata Yaubada yana anelosevo* abame i mai 'Auvea 'waineye i tovoi mataneye, we'e Seitani taiadi.  
7 'Auvea Seitani i velutolieni i vo, 'Omu ava'aiega 'u mai?” I tutula i vo, Yau fwayefwayeye a yabayaba, nani matatabudi a 'ise'isedi.”   


8 Nika 'Auvea Seitani i velutolieni i vo, Yaku tofolova Iobi 'u 'iseni, 'alo kebu? Tomogo de'e tamu tomogo 'atumaiotogina, kebu tamu aitoi bani'odiga fwayafwaya matatabuna 'waineye. Yana sauluva tonovina wata ma yana ve'ililibu yau Yaubada i kololoyeku, we'e sauluva sakoidi i vedumwe'ai'aiedi.”   


9 *Seitani i tutuli i vo, Fai 'omu 'u ve'isabodaboda-'atumaieni begaidi ma yana ve'ililibu i nuakalikaliemu.  
10 'Omu tutuya fuedi 'u 'i'ita'ita'ieni, yana vavine, natunavo wata yana kukua matatabuna taiadi. Fai 'omu 'u vevesauluva-'atumaieni yana folovanidi matatabuna 'waidiega 'u 'ive'ai'aiwabuya, begaidi yana 'aisayavo fueotogidi, 'awalawanina 'waineye i miamianaga matatabuna i luvaia.  
11 'Asiau bega i na nagoga 'ai'edi yana kukua wata nani matatabuna 'u na eloi, nika i na awavesakoyemu.”   


12 'Auvea i vona i vo, 'Atumaina, yana kukua matatabuna nimamuye a yatodi, we'e kebu tomogona 'u na 'abitonoviga.”  

'Auvea i vona i 'a'avana, Seitani i tauya i nago.   

Iobi vita i veluagai 
 

13 Tamu 'aiata 'waineye Iobi natunavo iavetadi wata vevinedi i lulusakali natuna tulaina yana vanuge.  
14-15 Tutuyanina 'waineye vala 'ana to'ewa i mai Iobi yana vanuge i voneni i vo, Yamu tofolovavo bulumakau 'waidiega i luvuavuanaga wata yamu doniki mosomoso i veve'ala'ani lilivadie, nika me Sabe i maia yamu 'aisayavo i vinagodi wata yamu tofolovavo i luvewafadi, we'e yau 'aiseku a dega a mai a na vonemu.”   


16 Bola tomogonina i veveifufu, tamu vala 'ana to'ewa i le'wa i veifufu i vo, Abamega i kianamali† yamu sifi wata 'adi to'isave'avinavo i 'alalekoadi we'e yau 'aiseku a dega a mai a na vonemu.”   


17 Bola tomogonina i veveifufu, 'ana vetonu vala 'ana to'ewa i le'wa i veifufu i vo, 'Aila'a aitonu tovainago 'awalawa Babiloniega i maia yamu kameli i vinagodi wata yamu tofolovavo i luvewafadi, we'e yau 'aiseku a dega a mai a na vonemu.”    


18-19 Bola tomogonina i veveifufu tamu vala 'ana to'ewa i le'wa i veifufu i vo, Natumwavo iavetadi wata vevinedi i lulusakali yamu tubu'edakumeta yana vanuge, nika kaukau toketokena i nunuga i mai sali'avu'avuyega, i luluvivilaga vanuga i yagifeleni, we'e natumwavo matatabudi i luvewafadi. Yau 'aiseku a dega a mai a na vonemu.”   


20 Iobi i tovoi 'ana talauma i silabu'i, nava'auna i 'welia yana nuavita faifaina i lumata'afufu maigina i obu fwayafwaya 'waineye Yaubada i subiai.  
21 Bega i vona i vo,  

Yau a tubuga konekoneku,  

Yawaiku i na 'a'avaga wata konekoneku.  

'Auvea kukuanidi i velekuga 'asiau 'waikuyega i 'ewadi.  

'Auvea 'ana wagava a na subiai.”   


22 Vitanidi i souyediga Iobi 'waineye, siwe kebu i da sakona Yaubada i da 'uvaniga.    

Seitani viga sakoina Iobi i veleni 
 

1 Tamu 'aiata Yaubada yana anelosevo* abame i mai-vaitugana 'Auvea 'waineye i tovoi mataneye, we'e Seitani taiadi.  
2 Nika 'Auvea Seitani i velutolieni i vo, 'Omu ava'aiega 'u mai?” Seitani i tutula i vo, Yau fwayefwayeye a yabayaba, nani matatabuna a 'ise'isedi.”   


3 Nika 'Auvea Seitani i velutolieni i vo, Yaku tofolova Iobi 'u 'iseni 'alo kebu? Tomogo de'e tamu tomogo 'atumaiotogina, kebu tamu aitoi bani'odiga fwayafwaya tabwaneye. Yana sauluva tonovina wata ma yana ve'ililibu yau Yaubada i kololoyeku, we'e sauluva sakoidi i vedumwe'ai'aiedi. Kebu tamu yana sakona siwe 'u lukakadeku nuanuamu vita a da veleni, we'e Iobi ma yana vetumagana fa'alina i miamia.”   


4 Seitani i vo, Iobi 'asa'aiana taunina 'aisena faifaina i toke i vevenua'ivina. 'Ai'edi tamu tomogo sai'afoga yawaina i na 'a'ava, yana kukua matatabuna i na 'anivelenedi nika kebu i na wafaga.  
5 'Ai'edi viga sakoina Iobi 'u na veleni nika matamuye i na awavesakoyemu.”   


6 Nika 'Auvea Seitani i voneni i vo, 'Atumaina, 'asiau bega i nunagoga a tauyeni 'waimuye, siwe kebu 'u na luvewafai.”   


7 I 'a'avana Seitani 'Auvea i 'iaweni i nago Iobi i nikei bonu'ai sakoiotogidi i velufo'afo'ana, 'agenega i laka 'unu'ununeye.  
8 Iobi yana nuavita faifaina i miabui 'aufafa tabwaneye, we'e yana bonu'ai i talakaikailidi nau sekanega.    


9 Yana vavine i voneni i vo, Vita fuedi i souyedi 'waimuye, awale bola ma yamu tokemaiga wata ma yamu ve'ililibu 'u miamia? 'Omu i lubwainemu Yaubada 'u da awavesakoyeni, nika 'u da wafa.”   


10 We'e Iobi i tutula i vo, Yami veifufu 'adi nogaya 'wa da vo vavine 'wava'wavadi. Nani 'atumaidi Yaubada i veleveleda ma yada sosoana ta na 'ewadimo, we'e nani vitadi i na veledaga awale ta vona-vaitugana?” Avinodi vitanidi matatabuna i souyedi Iobi 'waineye, siwe kebu Yaubada i da awavesakoyeniga.   

Iobi enavo 'adi aitonu 
 

11 Iobi enavo 'adi aitonu we'e 'adi wagava side, Elifasi tomogo Temani, Bilidadi tomogo Sua wata Sofa 'atamana Namata 'wainega. Tutuyanina enavo valana i nogai, vitanidi i veluagadiga, i maia nuanuadi iadi i na fogei wata nuana i na 'iveolooloi.  
12 Tutuyanina Iobi 'ani'ieyega i 'isanaweni kebu i da 'isa'inanaiga bega enavo i toke i vevemogai nika ma yadi nuavita 'adi talauma i silabu'idi, we'e 'aufofo'uala i tawetaweni i lakalaka 'unu'unudie.  
13 Bei i miabui fwayefwayeye Iobi taiadi 'aiata 7 wata lovana 7 nagedie. Enavo yana veviga i 'iseni sakoiotogina, bega kebu tamu ava'ai i da voneyeniga, matatabudi i mia-vinenegamo.    

Iobi yana vona-vaitugana, awale inana i venatuneni 
 

1 *Tutuyanina 'aiata 7 i 'a'avana Iobi i veifufu, yana 'aiata tubuga i awavesakoyeni.  
2 Iobi i vo,   


3 Yaku tubuga 'ana 'aiata i da 'u'uma-yavuleni,  

we'e lovananina 'waineye yawaiku i velamu bei i da 'ailove.   


4 No'o 'aiatanina i lubwaineni dudubala i da veimeyeni!  

Yaubada tabwanega i da lauala-wayogeni,  

kebu mageta i da 'isala i da obu 'waineye.   


5 Dudubala bwaikina i da veimeyeni,  

waowa 'wau'waugidi i da uma-'avo'avovoi,  

no'o dudubala 'aiatanina i da ve'isakololoi.   


6 Lovananina a tubuga dudubala bwaikina i da 'u'uma-vagaseni,  

i da 'ewayavuleni malamala matatabuna 'waidiega,  

kebu wata i da souyeni tamu weta'i 'waineye.   


7 No'o lovananina 'wa da vo vavine kakalina,  

kebu sosoana wata namaga i na veluagai.   


8 'Aiatanina a tubuga tove'wasa'wasala i da bwalaseni,  

kumanidiavo 'adi fata 'aisaya kasikasisina* i na luvagoni eyagayega.   


9-10 We'e 'aiatanina 'waineye inaku natuvaluludi i da sibodai,  

bei i da givekuga vita 'waidiega.  

Begaidi lovananina 'waineye Kumauloku yana mageta i da dudubali,  

'aiata 'ana mageta i da lukamata-wayogeni,  

kebu inala i da vulaoga 'aiatanina 'waineye.   

   
 

11 Awale yau kebu yawaiku i da 'a'avaga tutuyanina inaku i venatuneku?  

A da souyeku inaku kamodiega bei a da 'a'ava.   


12 Awale inaku i ve'enoviku 'agedie?  

Awale i vesusuku susudiega?   


13 Yawaiku i da 'a'ava yaku tubuga 'waineye,  

'asiau a da mia-niwalova wafa nageneye,  

a da 'eno'enova a da veveawai.”    

Elifasi i veifufu Iobi 'waineye 
 

1 Nika Elifasi tomogo Temani Iobi bonana i tutuli i vo,   


2 'Ai'edi a na veifufu 'waimuye, 'u na nuasakoyeku 'alo 'u na tokemaigemu?  

Siwe tutuya de'e 'waineye kebu 'aku fata a na ve'wada.   


3 Basenadi tomotoga fuedi 'u velu'ase'asedi,  

Egavo nimadi i mweaga 'omu 'u kiavetoketokedi.   


4 Tomotoga fuedi 'u kiavetoketokedi nika kebu i da be'uga,  

Egavogi 'agedi mweadi 'u kiavefa'alidi.   


5 Siwe 'asiau vita fuedi i mai 'waimuye nika 'u mwea,  

vitanidi i kiatonovimuga 'u kololo-'afo'afo.   


6 Yamu ve'ililibu Yaubada faifaina i da kiavetoketokemu,  

wata yamu sauluva tonovidi 'waidiega yamu vetumagana i da kiavefa'ali.   

   
 

7 Yaku veifufunidi 'u da venua'ivinedi bega 'u na 'asetadi. Tomotoganidi kebu ma yadi sakonaga, 'ana fata i na wafa?  

'Alo tomotoganidi yadi sauluva magemagetadi, Yaubada i na luvela'ovidi?   


8 Yau yaku 'aseta side bani'odi, egavo sakona waifeidi i na koyovidi bega i na 'i'isave'avinidi,  

bola 'aile'wa 'waineye mia vitana wata sakoina i na aladi.”    

 38

Iobi enavo i lukakadeni 'ana vita faifaina, fai yadi nuanua i vo 'ako nani 'ifwaidi sakoidi i 'idewadi begaidi 'ana vitanina i 'eno'eno. Siwe Iobi i ve'awafatafata fai i 'asetai kebu tamu nani sakoina i da 'idewai.  

'Auvea Iobi yana velu'ui i tutuli 
 

1 Iobi enavo 'adi aitonu i veifufu i 'a'avana, 'Auvea Iobi yana velu'ui i tutuli kaukau luluvivilina 'wainega i vo,   


2 Awale yamu bavu 'wainega yaku 'aseta wata yaku folova faifaina 'u vevelutoli?   


3 Taunimu 'u na vetoketoke, lulumu 'u na 'waloi,  

'ifwaidi yaku velutoli 'omu faifaimu, 'u na tutulidi.   

   
 

4 Tutuyanina yau fwayafwaya 'ana kabutu'u a talakikili, 'omu ava'aibe bei?  

'Ai'edi 'u na 'asetaiga 'u na voneku.   


5 Aitoi 'ana 'etowava i venua'ivineni. 'Omu 'alo aitoi?  

Nimamu 'u 'otoi bega 'u 'etowavai? 'Alo kebu.   


6 Fwayafwaya 'ana kabutu'u ava'aiega i souyeni?  

Fwayafwayanina 'ana 'unututu, aitoi i vetovoia?   


7 Sino 'aiatanina 'waineye Kumauloku 'ubwana fuedi taiadi matatabudi i leilei,  

We'e anelose* i vegolegole ma yadi sosoana.   

   
 

8 *Aitoi malaveta i tavuni wata i kobia,  

tutuyanina i toafwai fwayafwaya nagenega?   


9 'Asa'aiana kumaniku yau waowa 'wainega malaveta a velu'uvai,  

I 'a'avana dudubala 'wainega a umai.   


10 Malavetanina 'ana tugusa a yatobodai,  

'ana saiboda toketokedi a sivetovoidi.   


11 A vo, 'Omu malaveta, 'amu fata side bei 'u na mai, kebu 'u na uvi'agala,  

'amu yagina ma yadi nualaka side bei i na tutufuefueni.”   

1 Wata 'Auvea Iobi i voneni i vo,   


2 Yau Yaubada Toketokeotogiku begaidi kebu wata 'u na tolimataniku.  

'Ai'edi 'u na kwayega 'u na vona-vaituganaga 'waikuye,  

a na velutoli bega 'omu 'u na tutula.”   

   
 

3 Iobi i tutula i vo,   


4 Yau tomogo-'avo'avovo. Bani'odi a na munega yamu tutula a na velemu?  

'Awaku a na 'ibodai, we'e a na vainenegamo.   


5 Yaku 'abigeku-'afoina,  

a na ve'wada, kebu a na veveifufu-vaitugana.”    

Iobi 'Auvea yana veifufu i tutuli 
 

1 Iobi i tutula 'Auvea 'waineye i vo,   


2 Yau a 'asetamu, nani matatabuna 'amu fata,  

kebu tamu aitoi i na ve'etobodemuga.   


3 *'Omu 'u velutolieku 'u vo, Awale ma yamu bavu yaku nuamageta faifaina 'u vevelutoli?’  

A vona mogitana, naninidi faifaidi a veifufuga, kebu a da 'asetadiga,  

naninidi 'eba nuavogana kebu 'aku fata a na nuamagetadi.   

   
 

4 *'Auvea, 'u voneku 'u vo, 'U vainenega a na veifufu,  

a na velutoliemu nani 'ifwaidi faifaidi,  

we'e 'omu 'u na tutula.’   

   
 

5 Basenadi 'omu vala'avamu a nogai,  

we'e 'asiau tauniku matakuyega a 'isemu.   


6 Yaku vona-'avo'avovo 'waidiega a bunumayaga,  

begaidi a nuavilaku ma yaku nuaobu a miabui 'aufafeye.”   

'Auvea Iobi i awave'atumaieni 
 

7 'Auvea i veifufu Iobi 'waineye i 'a'avana, i damana Elifasi tomogo Temani 'waineye i vo, 'Omu kebu mogitana 'u da veifufu tonovina faifaiku bani'odi yaku tofolova Iobi i veifufuyediga, begaidi yau a nuasako 'omu wata emwavo 'adi 'ailuga taiadi 'waimie.  
8 Begaidi bulumakau 7 wata sifi iavetadi 7 'u na 'ewadi 'u na nago yaku tofolova Iobi 'waineye i na velomuyedi i na kabunidi 'waikuye 'omi faifaimi. Iobi faifaimi i na velu'ui we'e yau yana velu'ui a na awave'atumaieni nika kebu a na vematavulogimi sauluvanina faifaina 'ami laubwaina bani'odi. Yami veifufu faifaiku kebu tonovinaga we'e Iobi i awavemogitana faifaiku.”   


9 I 'a'avana Elifasi tomogo Temani, Bilidadi tomogo Sua wata Sofa 'atamana Namata 'wainega, ava'ai 'Auvea i voneyediga i 'idewadi nika 'Auvea Iobi yana velu'ui i nogai i awave'atumaieni.   


10 *Tutuyanina Iobi enavo faifaidi i velu'ui i 'a'avana, 'Auvea yana 'ai'aiwabu i vele-vaituganeni. Yana kukuanidi ma 'adi 'imoso'i i veleni mulieta basenadi bani'odiga.  
11 Iobi tainavo, novunavo wata egavo basenadi i veianediga, i maia taiadi i lusakali yana vanuge bega i ve'ala'ani. Matatabudi Iobi nuana i 'i'iveolooloi wata i kiavesosoani vitanidi 'Auvea i miediga 'waineye faifaina. Tomotoganidi mani wata golida didikumakuma 'aitamogana 'aitamogana i veleni.   


12 'Auvea Iobi yana 'atumaina i vele-vaituganeni i vesauluva-'atumaiotogina 'waineye we'e basenadi sai'afo. Bega yana 'aisayavo fueotogidi sifi 'adi 14,000, kameli 'adi 6,000, bulumakau 'adi 2,000 wata doniki vevinedi 'adi 1,000.  
13 Iobi natunavo 'adi 'aila'a 10, iavetadi 'adi 7 we'e vevinedi 'adi aitonu.  
14 Natuna vevinena kumekumetana i goleni 'ana wagava Timaima, 'ana veluga Kesaia we'e natuna vevinena 'eba ve'a'ava 'ana wagava Keleni-Afuka.  
15 Iobi natunavo vevinedi 'adi 'isa 'atumaiotogidi, kebu 'ifwaidi vevine bani'odiga yadi 'awalawa 'ana matatabuna 'waineye. Iobi natunavo matatabudi i veifufudi yawaina i na 'a'avaga faifaina, yana 'ai'aiwabu wata yana kukua natunavo vevinedi 'adi veuveuta i na 'ewadi novudiavo taiadi.   


16 Naninidi matatabuna i souyedi Iobi 'waineye, mulieta i miamia malamala 140 nagedie, lakata 'adi 4 i 'isedi bani'odi natunavo, tubunavo, aisenavo wata mata'olo'olonavo.  
17 I ve'auvea-'afo'afo mulieta yawaina i a'ava.   



* 1:6:
Nag 6:2

* 1:6:
'Ana mogitana vona Ibeliu 'waineye, Yaubada natunavo. 

* 1:9:
Ve 12:10

† 1:16:
'Ana mogitana vona Ibeliu 'waineye, Yaubada yana 'ai 'ala'alaina. 

* 2:1:
'Ana mogitana vona Ibeliu 'waineye, Yaubada natunavo. 

Same  

'Eba kiavemageta  

Tutuya basenadi tomotoga fuedi lei wata velu'ui i kilumidi buki de'e nageneye. Me Isileli i luvetubamidi bega 'waidiega i subisubia. We'e lei wata velu'ui tulina tulina nageneye, 'ifwaidi subia awa'ai'ai Yaubada faifaina wata 'ifwaidi i vevekaiwa 'waineye yana sauluva 'atumaidi 'waideye faifaidi. 'Ifwaidi i vevelu'ui 'aivaita wata 'ita'ita'i faifaina, we'e 'ifwaidi nuatavuna faifaina i vevelu'ui.  

Lei 'ifwaidi 'waidiega tomotoga i vevelu'ui Yaubada 'waineye yadi kini faifaina wata i vevelu'ui 'adi gaviavo i na vematavulogidi. Tutuya 'ifwaidi tokiluma i vona-vaitugana, yana nuavita i sivemageseni Yaubada 'waineye.  

Tutuyanina Iesu i vevega tomotoga 'waidie vona 'ifwaidi Same 'wainega i lu'ivoneyedi. Tafalolo yana 'eba velamu 'wainega i maiga 'asiau, tomotoga Yaubada i subisubiai Samenidi 'waidiega.  


  
 1



1 'Eba sosoana bwaikina tomotoganidi 'waidie,  

'ai'edi tosakona yadi ve kebu i da vetutuyamediga,  

sauluva tonovidi 'adi tobaila kebu i da veianediga,  

wata Yaubada 'ana tosidibidibivo kebu taiadi i da luvetubama.   


2 We'e 'Auvea yana awave'eda'eda i nuakalikalieni,  

yana vona tutuya matatabuna i nuanuani 'aiata wata lovana 'waidie,  

'eba sosoana bwaikina 'waidie.   


3 *Taunidi welavi bani'odi i bakulidiga ufa lilivaneamo,  

'adi tutuya 'waidie i na vuavuaga,  

lukudi kebu i na 'a'awagi'adi.  

Nani matatabuna tomotoganidi i na 'idewadiga, ma vuagidi.   

   
 

4 Tomotoga sakoidi kebu bani'odi,  

kumanidiavo bani'odi welavi lukudi bwavudi, tutuyanina kaukau i na nunuga i na bewedi.   


5 Vonayavuga 'ana tutuye, Yaubada i na veimeyedi vematavuloga i na veluagai.  

Tosakonanidi kebu tomotoga yadi sauluva tonovidi taiadi i na luvetubamidi.   


6 Tomotoganidi yadi sauluva tonovidi, 'Auvea i 'i'isave'avinidi,  

we'e egavo sauluva sakoidi i 'i'idewadiga wafa 'ana 'edeamo i nunagoi.    

Same de'e Devida i kilumi. 
 
   
 

1 'Auvea  i 'i'isave'aviniku, bani'odi sifi 'adi to'isave'avina yana sifi i 'i'isave'avinidi  

bega kebu tamu ava'ai 'wainega a na ve'ale'usa.   


2 *I vemiabuiku 'aiwa'uneye,*  

wata i 'e'edakumeseku ufa luluvuala lilivaneye.   


3 Yaku toketokena i luluve'ivauya,  

wata i 'e'edakumeseku bega yana awave'eda'eda 'waineamo a na nunago,  

nika 'wainega 'ana subia i na veveluagai.   


4 'Ai'edi vita wata 'eba kololo a na veveluagadiga,  

'wa da vo 'awakova dudubala-otogina† nageneamo a da lukususuli,  

siwe kebu a na kolologa a na tovotovoi fa'alina,  

fai 'omu 'Auvea, 'aku 'au mogitana.  

'U 'i'ita'ita'ieku wata 'u 'i'iveolooloku.   


5 Sakali 'u 'i'idewadewai faifaiku  

bega 'u tayetayegiku 'aku gaviavo matadie.  

Bunama 'unu'unukuye 'u iwagi,  

'aku ve'ililibu 'ana 'eba 'isa.  

'Aku vedi 'u veve'alafelefeleni nani 'atumaidi 'waidiega.   


6 A 'asetai yamu 'atumaina wata yamu nuakalikali i na 'wea'weabuku,  

'aiata 'aitamogana 'aitamogana 'waidie,  

bega a na mia-vagata 'Auvea yana 'eba veimea nageneye.    

Same de'e Devida i kilumi. 
 
   
 

1 'Auvea yaku mageta wata 'aku to'ita'ita'i,  

kebu tamu aitoi a na kololoyeniga.  

I 'i'ita'ita'ieku vita 'waidiega,  

bega a vevenuafoufa'ala.   


2 Tutuyanina 'aku gaviavo nuanuadi i na nikeku,  

'alo i na 'ivekokoviku,  

we'e tauni'avadi i na be'u i na ilagi.   


3 Avinodi tovetalaga toketokedi i na 'eduku,  

siwe kebu a na venuafouviga.  

'Akonadi i na velamu vetalaga,  

A na tovoi fa'alina 'Auvea  'waineye.   

   
 

4 'Auvea  a velu'uieni nani 'aitamogana i na 'idewai faifaiku.  

Yaku nuanuananina bwaikaotogina,  

yaku mia matatabuna 'waineye nuanuaku a na miamiana 'Auvea  yana Vanuga nageneye,  

Nuanuaku yana 'atumaina a na vevemata'i'i'ieni,  

wata bei a na vevenua'ivina faifaina.   


5 Vita 'adi tutuya 'waidie, i na givegiveku yana vanuganina nageneye,  

we'e yana Vadavada Tabutabuna bei i na 'i'ita'ita'ieku.  

I na giveku vatu'ai manamanawena deba'aineye kebu tamu aitoi 'ana fata i na nikeku.   


6 We'e 'aku gaviavo i na 'edukuga,  

siwe matatabudi a na vetoketoke-'iawedi.  

Yaku 'anivelena-maimaiga a na velomuyediga a na kabunidi 'Auvea  yana Vadavada Tabutabuna nageneye.  

Ma yaku sosoana bonaku bwaikinega,  

a na leilei wata inavayega a na subisubiai.   

   
 

7 'Auvea, bonaku 'u da nogai tutuyanina a na vevelu'ui 'waimuye.  

'U da 'isanuakalikalieku bega yaku velu'ui 'u da tutuli.   


8 'U vona 'waikuye 'u vo, 'U mai ta na veifufu.”  

Bega a vo, 'Auvea, a viwai 'waimuye.”   


9 Yau yamu tofolova, kebu 'u na nuasakoyeku wata 'u na vedumwe'ubu'ubusekuga,  

tutuya matatabuna 'u 'i'ivaiseku.  

Yaubada, 'u 'ita'ita'ieku,  

kebu 'u na bailekuga,  

'alo kebu 'u na degaloveku.   


10 'Ai'edi tamaku wata inaku i na degaloveku,  

we'e 'omu 'Auvea, tutuya matatabuna 'u na lulu'uma'umaieku.   

   
 

11 'Auvea, 'aku gaviavo i vevelubodaboda nuanuadi i na 'ive'aviniku,  

begaidi 'u na veku a na vetutuyamemu,  

wata 'u na 'edakumeseku 'eda tonovina 'waineamo a na nago.   


12 'Aku gavianidi i lulu'ivona-vekavekali faifaiku,  

nuanuadi i na 'ivekokoviku.  

Kebu 'u na tauyedi 'aku 'ive'avina faifaina.   

   
 

13 Siwe a 'aseta-'atumaia,  

tutuyanina ma yawaikuye a na miamiaga,  

'Auvea yana 'atumaina a na 'ise'iseni.   

   
 

14 Begaidi ma yada vetumagana 'Auvea ta na lulukamaseni,  

ma yada tokemaiga ta na tovotovoi fa'alina.  

E'e, ma yada vetumagana 'Auvea ta na lulukamaseni.    

 34

Tamu tutuya Devida Abimeleki i kololoyeni, bega 'wava'wavadi yadi sauluvayega i vesauluva mataneye nika i veugeugeni i nago. Devida lei de'e i kilumi Yaubada bani'odiga i munega i 'ita'ita'ieni tutuyanina 'waineye.  

   
 

1 Tutuya matatabuna 'Auvea a na subisubiai,  

bega yana 'atumaina a na veveifufuyeni.   


2 'Auvea 'ana wagava a na awa'ai'aia,  

'omi tonuaobu yaku vona 'wa na nogai nika 'wa na sososoana.   


3 'Wa na maia, 'Auvea ta na subiai,  

bonada bwaikinega 'ana wagava ta na silakai.   

   
 

4 A velu'ui 'Auvea 'waineye i nogayeku,  

tomotoganidi a kololoyediga, 'waidiega i 'i'ita'ita'ieku.   


5 Egavo i nunago 'Auvea 'waineye 'aivaita faifaina,  

'eba sosoana bwaikina 'waidie, maigidi 'anialaaladi,  

kebu i na bunumayaga.   


6 Yau vita nageneye, bega a vevelu'ui 'Auvea 'waineye nika bonaku i noganogai,  

wata i 'ita'ita'ieku vitanidi 'waidiega.   


7 Egavo ma yadi ve'ililibu 'Auvea i kololoyeniga,  

yana anelose i na veve'isabodebodedi wata i na 'i'ita'ita'iedi.   


8 *Taunimi 'wa na tauyemi 'Auvea 'waineye, nika yana 'atumaina 'wa na lulutonovi wata 'wa na 'asetai.  

'Wa na nagoi 'waineye 'ita'ita'i faifaina, 'ako bei 'wa na sosoana.   


9 'Omi tovetumagana, ma yami ve'ililibu 'Auvea 'wa na kololoyeni,  

fai egavo bani'odi i vevesauluvediga, nani matatabuna 'adi sala.   


10 Tutuya 'ifwaidi 'aisaya laioni tubuvauvauna 'ani'ani i veve'ale'usa i laselase,  

we'e 'Auvea 'ana tovetumaganavo kebu tamu ava'ai 'wainega i na ve'ale'usa.   

   
 

11 Yaku 'aila'avo, 'wa maia 'wa na vinenegeku,  

'Auvea 'ana kololo wata 'ana ve'ililibu a na vemi.   


12 *'Ai'edi nuanuamu yamu tutuya i na vemanawega,  

wata yamu mia i na ve'atumaiotoga,   


13 tomotoga kebu 'u na awavesakoyedi  

wata kebu 'u na vekali.   


14 Sauluva sakoidi 'u na vedumwe'ubu'ubusedi we'e 'u na vesauluva-'atumai  

'U na vewavawava mali tomotoga taiadi 'u na veveiana nika ma yami nuaniwalova 'wa na miamia.   

   
 

15 Tomotoganidi yadi sauluva tonovidi 'Auvea i 'i'isave'avinidi,  

wata bonadi i noganogaidi tutuyanina 'aivaita faifaina i na vevelu'ui.   


16 We'e tosakona i vevedumwe'ubu'ubusedi,  

tomotoganidi i na wafaga, kebu tamu aitoi faifaidi i na nuanua.   


17 Tutuyanina yana tomotoga i tataidaida 'aivaita faifaina, bonadi i noganogaidi.  

'Adi vita 'waidiega i 'i'ita'ita'iedi.   


18 Egavogi nuadi i tataidabediga 'Auvea lilivaotogidie i miamia.  

'Adi vita bwaikidi 'waidiega i 'i'ivaisedi nika vitanidi i 'a'ava.   

   
 

19 Tomotoganina yana sauluva tonovina vita fuedi i na veveluagadi,  

siwe 'Auvea tutuya matatabuna i 'i'ivaiseni wata i 'i'ita'ita'ieni.   


20 *Tomogonina i 'i'ibababaleni,  

bega kebu tamu luluna i na tubaia.   

   
 

21 Tomotoganidi yadi vesauluva-sako 'waidiega taunidi i na 'i'ivekokovidi,  

tomotoganidi yadi sauluva tonovidi 'adi tovedumwe'ai'aivo vematavuloga i na veluagai.   


22 We'e 'Auvea yana tofolovavo i na tuveobudi,  

Tomotoganidi i nunagoi 'waineye 'ita'ita'i faifaina, kebu vematavuloga i na veluagai.    

Tamu tutuya 'waineye Devida Ulaia yana vavine Bedisiba taiadi i sakona, Yaubada yana tolu'ivona 'ana wagava Neitani i tolimatani. Devida i bunumayaga sauluvanina faifaina nika yana velu'ui de'e i kilumi Yaubada 'waineye.  

   
 

1 Yaubada, yamu nuakalikali 'eno'eno-vagaina,  

bega kebu 'u na veimea 'aku vematavuloga faifaina.  

'Omu To'isanuakalikali mogitana,  

bega yaku sakona 'u da 'u'umi.   


2 'U da lekoaku sakona 'waidiega,  

wata 'u da 'ivevunavunagiku.   


3 Yaku sakona tauniku a 'asetadi,  

tutuya matatabuna faifaidi a vevenua'ivina.   


4 *'Omu 'aiseotogimu 'waimuye a sakona,  

yaku sauluva sakoidi mogitana a 'idewadi matamuye.  

Tutuyanina 'u vo, 'Omu 'u sakona,” mogitana, kebu 'u da vekaliga.  

'Ai'edi 'u na vematavulogikuga, de'e 'eda tonovina 'u 'i'idewai.   


5 Yaku tubuga 'wainega i maiga 'asiau, yau mogitana tosakona,  

bola natuvalulu nageneye, yaku sauluvanina 'asa'aiana bani'odi.   


6 Bega nuanuamu yaku nuanua 'waineye sauluva matatabuna tonovidi,  

wata nuamageta 'u veveku.   

   
 

7 'U da lekoaku sakona 'wainega bega a na vevunavunaga  

nika a na ve'ivau.   


8 Nuanuaku 'u na voneku yaku sakona 'u nuatavunidi bega a na sosoana.  

Basenadi 'u siobuyeku wata veviga 'u veleku.  

Tutuya de'e 'waineye wata yaku sosoana 'u da vevilai basenadi bani'odi.   


9 Yaku sauluva sakoidi kebu 'u na ve'ise'isediga,  

Matatabuna 'u na 'ewayavuledi.   

   
 

10 Yaubada, nuanuaku yaku nuanua matatabuna 'u da 'ivevunavunagi,  

'anu'anunuku 'u da luve'ivauya bega kebu a na bailemu.   


11 Kebu 'u na veugeugekuga.  

'Anu'anunumu Magemagetana 'waikuyega kebu 'u na 'ewai.   

   
 

12 Tutuyanina 'u 'ita'ita'ieku 'a sosoana, sosoananina 'u da luve'ivauya.  

Nuanuaku 'u na 'ivaiseku bega yamu vona a na ve'ililibuyeni.   


13 Bega yamu awave'eda'eda 'wainega, a na veve 'amu tovedumwe'ai'ai 'waidie  

nika i na viladi 'waimuye.   


14 Yaubada, 'omu To'ita'ita'i. Yau nimaku dayadayagina 'u da nuatavuniku,  

nika ma yaku sosoana a na lei yamu sauluva tonovidi faifaidi.   


15 'Auvea, 'u da 'ivaiseku bega a na veifufu,  

nika 'aku sala a na subisubiamu.   

   
 

16 Yaku sakonanina faifaina 'aisaya a da 'aniveleneni 'waimuye, siwe 'ako 'u da baila.  

'Aisayanina yaku velomu a da kabuni, siwe faifaina kebu 'u da sosoanaga.   


17 Yaubada, velomunina nuanuamu 'asa'aiana tauniku a na nuaobu-'afo'afo.  

'Ai'edi ma yaku nuaobu a na nuavilakuga, kebu 'u na bailekuga.    

Lei vekaiwa. 
 
   
 

1 Yaubada, 'u da 'isanuakalikaliema wata 'u da vevesauluva 'atumaina 'waimeye,  

wata ma yamu nuakalikali maigimu i da 'anialaalai 'waimeye.   

   
 

2 Tomia fwayafwaya matatabuna yamu 'eda'eda i na 'asetadi,  

tomotoganidi i na 'asetamu 'omu toketokeotogimu 'amu fata 'u na 'i'ita'ita'iedi.   


3 Yaubada, tomotoga 'adi 'aila'a tulina tulina i lubwainedi i na subisubiamu,  

matatabudi i da subisubiamu.   


4 Tomia fwayafwaya i da leilei ma yadi sosoana,  

fai 'adi 'aila'a tulina tulina 'u veveimeyedi yamu 'eda'eda tonovidi 'waidiega,  

wata 'u 'e'edakumesedi.   


5 Yaubada, i lubwaineni tomotoga 'adi 'aila'a tulina tulina i da subisubiamu.  

Vona mogitana matatabudi i da subisubiamu.   

   
 

6 Ta na subisubiaiga, nika fwayafwaya vuagina 'atumaina ta na veveluagai,  

Yaubadanina taunina 'ida yada Yaubada, i na vevesauluva 'atumaina 'waideye.   


7 Mogitana, Yaubada i na vevesauluva 'atumaina 'waideye,  

fwayafwaya tabwaneye ta miamianiga matatabuda ta na ve'ililibuyeni wata ta na kololoyeni.    

Same de'e Mosese Yaubada yana tofolova i kilumi. 
 
   
 

1 'Auvea, tubulelelegima 'adi 'aila'a 'aitamogana 'aitamogana,  

'waimuye 'a miamia 'u 'i'ibabalema.   


2 'Omu Yaubada miamia-vagaimu,  

nagami 'u miamia, mulieta fwayafwaya wata 'oya taiadi 'u 'idewadi.   

   
 

3 Tomotoga 'u vonevonedi 'u vo, 'Wa na wafa nika 'wa na vilami 'wa na vefwayafwaya,”  

'u sisivedamanedi i vilaviladi i vevefwayafwaya, fai 'wainega i mai.   


4 *'Omu 'waimuye malamala 1,000 'wa da vo bani'odi 'aiata 'aitamogana,  

'alo 'ifwaidi 'awasasa lovane 'ana vemanawe.   


5 'Abiwalowalogayega tomotoga yawaidi 'u 'ewa'ewadi  

'wa da vo bani'odi 'enoneganega 'ana nuanua i da 'a'awa'u'uma matayo'oi.  

Tomotoga yadi mia 'u da vo mosomoso i da tabotabo,   


6 'adi 'isa yauyauvidi,  

tutuyanina inala i na luyauyauta i na 'a'awagi'adi i na ve'alawafawafa.   


7 Yamu nuasako toketokena 'wainega 'a vemwaikuda,  

yamu kamogala 'wainega 'a kololo-'afo'afo.   


8 Yama sauluva sakoidi 'u 'ise'isedi,  

igodi 'a givegivediga,  

siwe matatabuna 'u 'isa'a'avadi.   


9 'Omu 'u nunuasakoyema tutuyanina ma yawaimeye,  

yama mia 'ana ve'ale'usa 'u da vo bani'odi tamu aitoi yawaina i da tauyavuleni.   


10 'A miamia malamala 70,  

voke 'ifwaidi tomotoga toketokedi 'adi malamala 80.  

Yama miananidi 'waidie veviga wata vita fueotogidi 'a veveluagadi,  

kebu tutuya manamanawenaga nika yawaima i 'a'a'ava.   


11 Kebu tamu aitoi i da 'asetai yamu nuasako yana toketokena,  

'ai'edi yamu nuasako 'a na 'aseta-'atumaia 'ako 'a na kololoyemu.   


12 Yama mia 'ana ve'ale'usa faifaina 'u na vevema  

nika yama nuanua i na magetadi yamu venina 'wainega.   

   
 

13 'Auvea, 'u da vilamu 'u da mai 'waimeye,  

kebu 'u na 'ivogavogana,  

'ima yamu tofolovavo 'u da 'isanuakalikaliema.   


14 'Awa'awai 'aitamogana 'aitamogana yamu nuakalikali miamia-vagaina 'u da vevema,  

nika ma yama kamoai.  

Bega ma yama sosoana 'a na leilei 'waimuye tutuya matatabuna.   


15 'Omu vita 'u velevelema malamala fuedi nagedie,  

we'e ma'itufa sosoana manamanawena 'u na velema.  

'Ama vita 'u na 'ewadi, we'e malamala 'atumaidi 'u na velema.   


16 'Ima yamu tofolovavo, 'u da tauyema yamu folova toketokedi 'a da 'isedi,  

we'e natumavo yamu toketokena magemagetana i na 'iseni.   


17 'Auvea, 'omu yama Yaubada, 'u da vevesauluva 'atumaina 'waimeye,  

'u da 'ivaisema bega yama folova i na vuaga.  

E'e mogitana, 'u na kiavevuagidi.    

Lei subisubia 
 

1 'Wa mai, 'Auvea 'waineye ta na lei,  

yada sosoana matatabuna 'wainega ta na subiai,  

taunina 'ada to'ita'ita'i toketokena.   


2 Ta na mai mataneye ta na vevekaiwa,  

wata ta na lei-subisubia 'waineye.   


3 Fai 'Auvea taunina Yaubada bwaikaotogina,  

taunina kini toketokeotogina mali yaubadavo i veveimeyedi.   


4 Nimanega fwayafwaya i 'i'ive'avinidi,  

wata 'oya deba'aidie.   


5 Malaveta i 'idewai taunina faifaina,  

wata nimanega fwayafwaya i 'idewai.   

   
 

6 'Wa na maia ma yada ve'ililibu ta na 'odu mataneye.  

Tugatugada ta na vetufano'uyedi 'Auvea 'ada to'idewadewa 'waineye.   


7 **Taunina yada Yaubada,  

yana tomotogavo i 'i'ita'ita'ieda,  

bani'odi to'isave'avina sifi yana sifi i 'i'isave'avinidi.  

   
 
I lubwainemi 'Auvea yana vona 'wa na nogai 'asiau.   


8 *I vo, Kebu 'wa na vedumwe'ai'aiekuga tubumiavo bani'odi 'atamana Meliba,*  

wata Masa sali'avu'avuye bani'odi i 'idewai 'waikuye.   


9 'Eba 'isa toketokedi a 'idewadi matadie tutuyanina a 'edakumesedi Itifitayega 'a sousouyema,  

siwe yadi vesauluva-sako 'waidiega yaku tokemaiga i sitonovi.   


10 Fai i vedumwe'ai'aieku begaidi a kamogala-'afo'afo malamala 40 nagedie a vo,  

Tutuya fuedi yadi nuanua tulidiamo i nunagoi,  

we'e kebu nuanuadi yaku awave'eda'eda i na vematayakeyakedi.’   


11 *Begaidi ma yaku nuasako a vona'awaufaufa a vo,  

Kebu tamu sai'afo i na luku i na veawai 'awalawanina a tauyeniga 'waineye.”    

Lei subisubia. 
 
   
 

1 Tomia fwayafwaya matatabuda, bonada bwaikinega  

'Auvea ta na sosoaneni.   


2 Ma yada sosoana matatabuna 'wainega ta na subisubiai,  

ta na mai mataneye bega ta na lei wata ta na awa'ai'aia.   


3 I lubwainemi 'wa na 'aseta-'atumaia,  

'Auvea taunina Yaubada.  

I 'idewada bega 'ida yana tomotogavo,  

I 'i'isave'avinida bani'odi to'isave'avina sifi yana sifivo i 'i'isave'avinidi.   


4 Ma yada vekaiwa ta na luku 'Auvea yana Vanuga 'ana 'awa 'waineamo,  

ta na vagaluku 'ana masi'eda 'waineye,  

bei ta na subisubiai.  

E'e, mogitana ta na vevekaiwa 'waineye 'ana wagava ta na sisilakai.   


5 *'Auvea 'atumaiotogina,  

Yana tomotogavo i nuakalikalieda, kebu yana 'eba ve'a'a'avaga,  

tubulelelegima 'aitamogana 'aitamogana 'waidie i na vevesauluva 'atumaina kebu i na bailedaga.    

Same de'e Devida i kilumi. 
 
   
 

1 Yau kumaniku 'Auvea a na subisubiai  

yaku nuanua matatabuna 'wainega 'ana wagava tabutabuna a na subisubiai.   


2 E'e, yau kumaniku a na subisubiai.  

Nani matatabuna 'atumaidi i 'i'idewadi faifaiku kebu a na venuafanidi.   


3 Yaku sakona i nunuatavunidi,  

we'e 'aku viga matatabuna 'waidiega i 'i'ive'atumaiku.   


4 I 'i'ita'ita'ieku wafa 'wainega,  

yana nuakalikali wata yana nuatavuna i 'e'etokwaudi 'waikuye.   

   
 

5 I vevesauluva 'atumaina 'waikuye nika ma yaku kamoai.  

Kaukau i toke bwaibwai i lulubeweni,  

wata yau bani'odi 'Auvea i tutunulakaiku wata kiavetoketokeku 'wa da vo a da vetubuau-vaitugana.   

   
 

6 'Auvea yana sauluva matatabuna tonovidi tomotoga yadi mia vitana 'waidie.  

We'e egavo vitanidi 'adi to'anivelena i na vonayavuga 'Auvea mataneye.   

   
 

7 Yana nuanua i sivemageseni Mosese 'waineye,  

we'e me Isileli yana folova toketokedi i vedi.   


8 *'Auvea to'isanuakalikali, i vevesauluva 'atumaina 'waideye,  

kebu i da nuasako-matayo'oga,  

we'e yana nuakalikali kebu i na 'a'avaga, i na 'eno-vagata 'waideye.   


9 Kebu i na vevita-vebogiedaga  

'alo yana nuasako i na 'e'eno-vagata 'waideye.   


10 I lubwaineda vematavuloga ta da veluagadi yada sakona faifaidi,  

siwe i vevesauluva 'atumaina 'waideye, yada sakonanidi kebu i da tututulidiga.   


11 Fwayafwayayega i na nago abame 'ana vemanawe 'etowava-wayoga,  

wata bani'odi yana nuakalikali miamia-vagaina 'etowava-wayoga 'ana tove'ililibu 'waidie.   


12 Inala lakavinega i na nagoga yana 'eba inivayega 'ana vemanawe 'etowava-wayoga,  

wata bani'odi Yaubada yama sakona i 'e'ewayavuledi 'waimega, 'ana vemanawe 'etowava-wayoga.   


13 Tama natunavo i 'i'isanuakalikaliedi,  

wata bani'odi, egavo ma yadi ve'ililibu 'Auvea i kolokololoyeniga, i 'i'isanuakalikaliedi.   


14 I 'asetada 'ida mweada,  

'wa da vo 'ida 'aufofo'uala bani'odi.   


15 Yada mia fwayefwayeye tutuya 'ale'usana, bani'odi mosomoso 'alo 'e'enaia idina,  

inala i na luyauyauta i na 'awagi'ai.   


16 Kaukau i na nunuga i yayagifelefeledi,  

kebu tamu aitoi i na 'ise'isediga.   


17 We'e 'Auvea yana nuakalikali i 'e'eno-vagata 'ana tove'ililibuvo 'waidie,  

yana 'ita'ita'i i vaganagoga natudiavo wata tubudiavo 'waidie,   


18 Kumanidiavo yana veakutagona i veve'ililibuyeni,  

wata yana veimea i vevematayakeyakedi.   

   
 

19 'Auvea 'ana didiga 'ai'aiwabuna i 'idewai abame,  

'wainega nani matatabuna i veveimeyedi.   

   
 

20 'Omi anelose toketokemi,  

'Auvea yana veimea 'adi tonogaya,  

yana nuanua 'wa 'i'idewadi.  

I lubwainemi 'wa na subisubiai.   


21 E'e, 'omi abama 'ana tolugaviavo fueotogimi  

'Auvea 'wa na subisubiai,  

kumanimiavo faifaina 'wa folofolova wata yana nuanua 'wa 'i'idewadi.   


22 Nani matatabuna i 'idewadiga i miamiani yana 'eba veimea nageneye, 'wa na subiai.  

Yau kumaniku 'Auvea a na subisubiai.    

Same de'e Devida i kilumi 
 

1 *'Auvea Yaubada i vona 'aku Toveimea 'waineye i vo,  

Veimea a velemuga bega 'u na miabui 'aku 'atagiega,  

i na nagoga 'ana tugusa 'amu gaviavo a na vetoketoke-'iawedi bega 'u na veveimeyedi.*”   


2 'Auvea yamu 'eba veimea i na 'ivebwaiki,  

Ielusalema 'wainega† i na souyeni i na vaganago  

nika 'amu gaviavo 'u na veveimeyedi.   


3 Tutuyanina 'u na nago vetalaga faifaina,  

yamu tomotoga taunidi i na tauyedi 'waimuye, taiadi 'wa na nagoi.  

'U na vaigavu talauma tabutabudi 'waidiega.  

'Aiata 'aitamogana 'aitamogana yamu toketokena a na luluve'ivauya,  

bani'odi numula i obuobu abamega 'awa'awai 'aitamogana 'aitamogana 'waidie.   


4 *'Auvea i vona'awaufaufa, kebu tamu sai'afo nuana i na sivilai i vo,  

'Omu 'u vetovelomu-vagata, bani'odi tovelomu bwaikina Melekisadeki.”   


5 'Auvea 'amu 'atagiega i tovotovoi i na 'i'ibababalemu.  

Tutuyanina i na nuasako-'afo'afoga kini fuedi i na kualedi.   


6 Tomotoga 'adi 'aila'a tulina tulina i na vematavulogidi,  

tomotoga fuedi i na luvewafadi, tomogodi fwayafwaya i na luvaia.  

'Ana tovedumwe'ai'aivo 'unu'unudi‡ i na tutufuafuadi fwayafwaya matatabuna 'waidie.   


7 Tutuyanina i na nunago 'edeye, we'e ufa 'waidie i na le'wale'waga i na yemuyemu,  

yana toketokena i na luluve'ivauya i na vetoketoke.    

'Auvea yana veimea 
 

9 Tomogo tubuvauvauna bani'odi i na munega bega yana sauluva i na tonova?  

Yamu vona i na veve'ililibuyeniga i na tonova.   


10 Yaku nuanua matatabuna 'wainega a lulualemu,  

'u da 'ivaiseku bega yamu veimea 'ana 'eda 'wainega kebu a na yogofani.   


11 Yamu vona a givedi nuakuye,  

bega kebu a na sakona 'waimuye.   


12 'Auvea, a subisubiamu,  

yamu awave'eda'eda 'u na veveku.   


13 Veimea matatabuna 'u velemaga, faifaidi a na veveifufu.   


14 Yamu veimea 'ana ve'ililibu 'wainega sosoana mogitana a veveluagai,  

we'e ve'ai'aiwabu 'ana sosoana sai'afo.   


15 Yamu awave'eda'eda a na nunuave'avinidi,  

wata yamu vesauluva a na nuanuanidi.   


16 Veimeanidi faifaidi a sosoana-'afo'afo,  

wata yamu vona kebu nuaku i na faniga.    

Same de'e Devida i kilumi. 
 
   
 

1 'Auvea, yaku nuanua 'u lualeni,  

bega 'u 'aseta-'atumaiku.   


2 Yaku miabui wata yaku tovoi 'u 'asetadi.  

Avinodi 'omu 'ani'ie, siwe yaku nuanua matatabuna 'u 'asetadi.   


3 'Omu 'u 'ise'iseku yaku yaba 'waidie,  

wata 'u 'asetaku yaku vanuge a veveawai.  

Yaku sauluva matatabuna 'u 'aseta'a'avadi.   


4 'Auvea, mulieta ava'ai a na voneyediga,  

siwe 'omu nagamidiotoga 'u 'asetadi.   


5 'U kumekumeta wata 'u vevemuli 'wainega 'u tovibabaleku,  

yamu toketokena 'wainega 'u 'i'ita'ita'ieku.   


6 'Aku nuanua 'waimuye bwaikina,  

kebu 'aku fata a na 'aseta-'a'avaiga.   

   
 

7 Kebu 'aku fata a na giva 'Anu'anunumu 'wainega  

'alo 'waimuyega a na dega.   


8 'Ai'edi a na laka abame, 'omu bei 'u miamia.  

'Ai'edi a na nago towafa yadi 'eba mia 'waineye, 'omu wata bei 'u miamia.   


9 'Ai'edi a na yavega a na nago inala yana 'eba lakayega,  

'alo a na nago malaveta vi'ainega bei a na mia,   


10 wata sinobei 'awalawanidi 'waidie nimamuyega 'u na 'e'edakumeseku,  

we'e yamu toketokenayega 'u na veve'isabodebodeku.   


11 'Ako dudubala a da velu'uieni bega i da giveku,  

'alo mageta i luvivilekuga i da lovani,   


12 siwe kebu 'aku fata a na giva 'waimuyega dudubalanina nageneye.  

We'e lovana 'waimuye mageta 'eno-vedavedamanina.  

Dudubala wata mageta i vesala 'omu 'waimuye.   


13 Du'uku 'aitamogana 'aitamogana 'u 'idewadi,  

wata 'u luvetubamidi inaku umwadie.   


14 'U 'idewadewakuga 'eba nuavogana wata 'eba nua'ewa, faifaina a vekaiwa 'waimuye.  

Yamu folovanidi 'atumaiotogidi a 'aseta'a'avadi.   


15 Tutuyanina luluku 'u luveakoakovidiga, 'awasasa givagivana nageneye 'u 'ise'iseku.  

Bei dudubala nageneye a vevebwaika inaku natuvaluludie.   


16 'U 'ise'iseku mulieta a tubuga,  

yaku mia 'aiata 'aitamogana 'aitamogana faifaidi yamu buki nageneye 'u kilumidi.  

'Aiatanidi 'u velekuga 'omu 'u venua'ivina-vagasedi,  

mulieta 'aiata kumekumetana i velamu.   

   
 

17 Yaubada, 'aku nuanua 'waimuye bwaikina wata 'eba nuavogana,  

kebu 'aku sala a na 'asetadi fai fueotogidi.   


18 Fai fueotogidi kebu 'aku sala a na lu'iawawadi,  

bani'odi wala'ai 'ana 'ilukulukuta lu'iawawa-wayoga.  

'Ai'edi yaku mia miamia-vagainaga 'omu bani'odi,  

'aku sala a da lu'iawawa'a'avadi.*   

   
 

19 Yaubada, nuanuaku bwaikaotogina tosakona 'u da luvela'ovidi.  

We'e 'omi tosakona, nimami dayadayagidi, 'wa na dega 'waikuyega.   


20 Mogitana Yaubada, tomotoganidi tutuya fuedi i awavesakoyemu,  

'amu gavianidi i yagayagaimu.   


21 'Auvea, tomotoganidi i vedumwe'ai'aiemuga, yau wata bani'odi a vedumwe'ai'aiedi,  

egavo i bailemuga, yau wata a bailaotogedi.   


22 E'e, faifaidi kamoku i ogala,  

taunidi 'aku gaviavo.   

   
 

23 Yaubada, nuanuaku yaku nuanua matatabuna 'u na 'isa'a'avadi,  

'u da sitonoviku bega 'u na 'aseta-'atumaiku.   


24 'Ai'edi a na nunago tosakona yadi 'edeamo 'u na voneku.  

We'e mia-vagata 'ana 'edeamo 'u na 'e'edakumeseku.   

Vona-awatabai  

'Eba kiavemageta  

Buki de'e nageneye i veveifufuga Yaubada yana tomotogavo bani'odi i na munega yadi mia i na ve'atumai. Awave'eda'eda fuedi Kini Solomoni i kilumidi, we'e 'ifwaidi mali tomotoga i kiluma, bani'odi Agula, ('wa na 'iseni daba 30) wata Kini Lemuela ('wa na 'iseni daba 31).  

De'e kilumanina nageneye tamu nani bwaikina faifaina i veveifufu, Yaubada tomotoga 'aseta wata nuamageta i na veleveleda. Egavogi nuadi magemagetadi Yaubada i na veve'ililibuyeni.  

De'e nuamagetanina i na 'ivaiseda yada mia matatabuna 'waidie, bani'odiga yada 'atamane, kabemani wata yada folova 'waidie. Wata kilumanina i na veda sauluva tonovidi ta na 'i'idewadi. Kebu ta na nualaka, we'e mogitana ta na vetoketoke ta na folofolova wata ta na vevesauluva-'atumai 'ifwaidi tomotoga yadi mia vitana 'waidie.  

Bani'odi ta na munega nuamageta ta na veluagai? 
 


1 *Vona-awatabai de'e Solomoni i kilumidi, Devida natuna, kumanina me Isileli yadi kini.   

   
 

7 *'Ai'edi nuanuada 'aseta wata nuamageta ta na 'ewai, nagami 'Auvea 'ana ve'ililibu wata 'ana kololo ta na ve'edakumetai.  

We'e tomotoga 'wava'wavadi i vo, 'Aseta wata nuamageta de'e nani-'avo'avovo.”   

   
 

8 Natuku, i lubwainemu tamamu yana awave'eda'eda 'u na noganogaidi,  

we'e inamu yadi veifufu kebu 'u na bailedi.   


9 Yadi venidi i na 'ivaisemu sauluva tonovidi 'u na 'i'idewadi.  

'Ai'edi bani'odi 'u na vevesauluvediga, yamu mia i na ve'atumai,  

'wa da vo 'unu'unumu i da 'i'ivivigavuya 'alo fwasalu i da lutalauleni 'odomuye bega 'amu 'isa i da 'ive'atumaia.    

Vavine toalagogona 'u na kekesedi 
 

8 Vavine toalagogona yadi sauluva 'eba bunumayaga i 'i'idewadiga 'u na kekesedi.  

Kebu yadi 'eba mia 'waidie 'u na nunagoga.   


9 'Ai'edi kebu 'u na kekesediga, 'ako tomotoga kebu i na ve'ililibuyemuga,  

wata vavinenina yana 'aila'a ma yadi nuasako i na nikemu nika yamu mia i na 'ive'ale'usai.   

   
 

21 Tomotoga nani matatabuna i 'i'idewadiga, 'Auvea i 'i'isadewadi,  

wata ava'ai 'eda'edaga 'waineamo i nunagoiga i vemata'i'iedi.   


22 Tomogo yana vesauluva-sako 'wainega taunina i na yogoni,  

'u da vo bani'odi 'aisaya i da 'onai vuata 'wainega.   


23 Kumanina kebu yana 'asetaga, begaidi i yoyogo-'avo'avovo,  

i na wafa fai kebu taunina yana sauluva i da 'isave'avina-'atumaia.    

Awave'eda'eda mia 'atumaina faifaina 
 

20 Natuku, i lubwainemu tamamu yana veimea 'u na vevematayakeyakedi,  

we'e inamu yadi veifufu kebu 'u na bailedi.   


21 Tutuya matatabuna yadi venidi nuamuye i na 'eno'eno,  

'wa da vo kukuafou fwasalu.   


22 'Ai'edi 'u na yabayabaga, yadi velu'ase'asenidi i na 'e'eda-kumesemu.  

Yamu 'eno 'waidie, veifufunidi i na 'i'ibababalemu.  

Tutuyanina 'u na tovoi 'enoyega, vonanidi i na totolinuata'iemu.   


23 Yadi venidi sauluva 'atumaina faifaina i na vevemu,  

'wa da vo bani'odi mageta dudubala nageneye.  

Yadi kiavetonovanidi 'ana sala i na 'ivaisemu,  

yamu mia i na tonova faifaina.   


24 Veifufunidi i na 'ita'ita'iemu vavine tosakona 'waidiega,  

wata toalagogona yana veifufu 'eba nua'ewa 'waidiega.   


25 Kebu 'adi 'isa 'atumaina faifaina nuamu i na 'ewai,  

kebu yana 'isadewa 'wainega i na 'onamuga.    

Nuamageta yana veveifufu 
 

22 *Basenadiotoga 'Auvea yau Nuamageta i 'idewaku,  

a miamia mulieta nani matatabuna i 'idewadi.   


23 Yau nagamidiotoga i silakaiku a miamia,  

mulieta fwayafwaya i velamuya.   


24 Yau nagamidiotoga a tubuga, mulieta malaveta i 'idewai,  

we'e ufa luluvuala i vemuli.   


25 'Oya bwaikidi wata siaidi kebu i 'idewadiga,  

we'e yau nagamidiotoga a tubuga.   


26 Tutuyanina yau a tubuga, 'Auvea bola fwayafwaya kebu i da 'idewaiga,  

wata bakula kebu.   


27 Tutuyanina yau a miamia abama i 'idewai,  

abama wata malaveta yadi tugusa i yatoi,  

tomotoga matadi 'adi 'etowava bei i nago i 'ailove.   


28 Yau a miamia waowa i yatodi 'awasasa'aveye,  

wata eyaga i luluvuala i yatoi malaveta dibuneye bega i na luluveadagi.   


29 Yau bei a miamia nika 'Auvea malaveta 'ana tugusa i yatoi,  

bega kebu 'ana fata i na ulatagotagoniga,  

we'e fwayafwaya 'ana kabutu'u i talakikili.   

   
 

30 Tutuyanina 'waineye yau Nuamageta 'asa'aiana yana tofolova,  

'aiata 'aitamogana 'aitamogana a kikiavesosoani,  

wata tutuya matatabuna ma yaku sosoana taiadi 'a miamia.   


31 A sosoana-'afo'afo fwayafwaya wata tomotoga i 'idewadiga faifaidi.    

Nuamageta 'wa da vo tamu vavine 
 

1 Nuamageta 'wa da vo tamu vavine yadi vanuga i da yogoni,  

'ogola 7 i dabidiga tabwadie.   


2 Vavinenidi sakali bwaikaotogina i 'idewai,  

'adi ufa oine ma vedina i 'ewai, 'eba 'ive'iwana i dodogi nika i vilai,  

i 'a'avana nani matatabuna talalia tabwaneye i yatodi.   


3 Yadi tofolova vevinedi tayega 'ana vala i nawedi tomotoga 'waidie i na maia i na 'ani.  

'Atamana bwaikina 'ana didiga 'wainega Nuamageta tomotoga i goledi.   


4 I vona i vo, 'Omi tomotoganimi kebu yami 'asetaga 'wa na lukuma,”  

wata tomotoganidi kebu yadi venua'ivina tonovidiga i vonedi i vo,   


5 'Wa maia 'aku'aku 'wainega 'wa na 'ani,  

wata 'aku ufa oine 'iwanina 'wa na yemu.   


6 Yami sauluva 'wava'wavadi 'wa na vedumwe'ubu'ubusedi, bega yami mia i na ve'atumai.  

'Aseta 'ana 'eda'eda 'wa na vetutuyameni.”    

1 Kwamana nuana magemagetana tamana yana awave'eda'eda sivetonova faifaina i noganogaidi,  

we'e tonualaka i baila kebu nuanuana awave'eda'edanidi i na noganogaidi.   

   
 

4 Tovedumwe'ai'ai nuanuadi nani fuedi i na veveluagadi, siwe yadi veluaga siaina.  

We'e tomotoganidi dumwedi bikadi nani fuedi i na veveluagadi.   

   
 

24 Tomotoganidi natudiavo kebu i da vematavulogidiga i vemata'ise'isedi, 'wa da vo i da vedumwe'ai'aiedi.  

We'e tomotoganidi natudiavo i nuakalikaliediga, tutuya matatabuna i kikiavetonovedi vematavuloga 'wainega.    

21 Tomogonina natuna 'wava'wavana, tutuya fuedi i na nunuavita,  

we'e natuna veimea 'ana togeu, tamana kebu i na kiavesosoaniga.    

4 Tomotoganidi dumwedi 'aidi bakula 'adi tutuya 'waidie,  

'aile'wa 'waidie kumanidiavo kebu 'adi'adiga.    

6 'Ai'edi natumwavo sauluva tonovidi 'u na vevediga,  

tutuyanina i na taulaiga, kebu yamu awave'eda'eda i na venuafaniaga.    

13 'Ai'edi natumwavo i na vesauluva-sako, kiavetonova kebu 'u na 'abiawa,  

divudivuyega 'u na nikediga, 'ako yawaidi kebu i na 'a'ava.   


14 Divudivuyega 'u na kiavetonovidiga,  

'u na 'ita'ita'iedi towafa yadi 'eba mia 'wainega.    

30 Tamu 'aiata a yaba a nunago a le'wa tomogo dumwena 'aina wata 'wava'wavana yana kalefa 'ana talage.   


31 A 'isanaweni domwa bwaikaotogina wata gawa i uga,  

we'e kali kileuyega i didigiga i ve'aniweaweala.   


32 Naninidi a 'isediga faifaidi a vevenua'ivina,  

nika 'wainega yaku 'aseta i souyeni.   


33-34 *Side bani'odi. 'Ai'edi 'aiaseye 'u na 'eno'eno, 'alo 'u na veveawai 'ale'usana, 'alo dumwemu 'u na sisi'otoi,  

'ako kebu tutuya manamanawenaga, 'u na vewekowekoma.  

'Wa da vo tovainago i da maia yamu kukua i da vinagodi,  

'alo to'ainike nani matatabuna i da elomu.    

   
 
 26


13 Tomogo dumwena 'aina tutuya matatabuna i mia-maimaiga yana vanuge,  

'wa da vo wayo'o* i da bodaboda 'edeye.   

   
 

15 'Ifwaidi tomotoga dumwedi 'aidi 'adi'adi i na 'ewai nimadiega,  

siwe kebu nuanuadi 'awadie i na silukuveni.   

3 Aitoi tomogoga 'aseta wata nuamageta i na nuakalikaliediga, kumanina tamana i kikiavesosoani.  

We'e toalagogona taiadi i na yabayabaga, yana 'ai'aiwabu i na ve'amubwadodoyeni.   

   
 

15 'Ai'edi kwamana 'u na kikiavetonoveniga, nuana i na magetai.  

We'e kwamananina kebu 'ana kiavetonovaga, 'ako inana i na 'ivebunumayagidi.   

   
 

17 Natumiavo sauluva sakoina faifaidi 'wa na kikiavetonovedi,  

nika 'wainega tutuya matatabuna ma yami nuaniwalova 'wa na sososoana.    

Vavine nua'ai'aiwabudi 
 

10 Vavine nua'ai'aiwabudi 'ana veluaga vitaotogina,  

vavinenidi 'wa da vo bani'odi kukuafou, mulieta nani 'ifwaidi.   


11 'Ai'edi tomogo vavinenina bani'odi i da veluagaiga, ma 'ana vetumagana yana lamoga 'wainega,  

tomogonina kebu tamu ava'ai 'wainega i na ve'ale'usa.   


12 Vavinenina yadi sauluva matatabuna 'atumai'avana yadi lamoga 'waineye,  

yadi mia matatabuna 'waineye.   


13 Sifi vutuvutuna wata 'imo'imoa i 'ewa'ewadi, ma yana 'idumwebika i vevefolovedi.   

   
 

19 Yadi bulava taunidi i 'ivunivunidi,  

nika 'waidiega talauma i agiagilidi.   


20 Vavinenina 'a'anivelenina tovewekowekoma wata  

egavo i veve'ale'usa talauma 'wainega i 'i'ivaisedi.   

   
 

30 'Ana sala tamu vavine yana vona 'eba nua'ewa 'wainega tomogo i na vekalieni,  

'ana 'isa nua'ewa'ewana siwe i na 'watu-matayo'o.  

We'e vavinenina 'Auvea i veve'ililibuyeniga, tomotoga fuedi i na awalulakai.   


31 I lubwaineni yana folova ma 'ana tutula,  

wata 'ana subia i na veveluagai tomotoga fuedi 'waidiega.   



* 1:1:
1 Kin 4:32

* 1:7:
Iob 28:28; Same 111:10; Voa 9:10

* 8:22:
Ve 3:14

* 24:33-34:
Voa 6:10,11

* 26:13:
'Ana mogitana vona Ibeliu 'waineye, 'aisaya laioni.

Toawave'eda'eda  

'Eba kiavemageta  

Buki de'e Toawave'eda'eda 'ana tokiluma 'ana wagava kebu ta da 'asetaiga. 'Ana 'isa 'wa da vo tamu tonuamageta i da kiluma, 'ana 'eba 'ainana taunina i goleni Toawave'eda'eda. 'Ifwaidi to'aseta i vo, Kini Solomoni i kiluma.”  

Toawave'eda'edanina tomotoga yadi mia wata yadi folova i 'isedi wata i 'asetadi nani matatabuna nani-'avo'avovo. Tomotoga i 'isedi i toke i folofolova nani fuedi 'waidie siwe kebu i na 'eno-vagata, naninidi 'asiau tomotoga i 'i'idewadiga 'awa'awai i na savovola 'wa da vo bani'odi tomotoga kaukau i da lulusogi-wayogeni.  

Siwe wata Toawave'eda'eda i veda, yada mia ma lamuna. 'Ai'edi nuanuada yada mia i na ve'atumai, i lubwaineda ma yada nuamageta sauluva tonovidi ta na 'i'idewadi wata 'ada To'idewadewa Yaubada ta na subisubiai. 'Ai'edi ta na miamia bani'odi, tutuya matatabuna ta na sososoana.  

Toawave'eda'eda yana vona 'ana 'eba ve'a'ava side bani'odi i vo,  

I lubwaineni tomotoga matatabuda ma yada ve'ililibu Yaubada ta na kololoyeni wata yana veimea ta na vevematayakeyakedi. De'e veimeanina kumekumetana wata bwaikaotogina, tomotoga matatabuda yada 'eba folova.  

Nani matatabuna nani-'avo'avovo 
 


1 De'e Toawave'eda'eda yana vona, Kini Devida natuna,* kumanina Ielusalema i veveimeyeni.   

   
 

2 Toawave'eda'eda i vona i vo, Nani matatabuna nani-'avo'avovo wata nage'avadi,  

'wa da vo wavuwavulo i da 'awa'u'umi.   


3 Tomotoga i toke i folofolova fwayefwayeye, siwe 'adi ve'amubwadodo.   


4 Lakata tuatuaidi i na 'a'a'ava wata lakata 'ivaudi i na sousouyedi,  

siwe fwayafwaya 'ana 'isa kebu i na sivedamanaga.   


5 Inala i na vuvulaoga wata i na iniiniva,  

siwe i na 'a'abiwalowaloga i na nunago yana 'eba vulaoga 'wainega.   


6 Kaukau bolimanayega i na nununuga,  

we'e i na yayagivilai, ma'itufa i na nunago yavalatayega.  

Tutuya matatabuna bani'odi i nununugedi.   


7 Ufa matatabuna i ivoivo eyage i sousouyedi,  

siwe malaveta kebu i da veveadagiga,  

we'e ufanina i na vila-vaitugani 'ana 'ivie,  

i na 'a'avana wata i na vilai eyage.   


8 Nani matatabuna i 'i'ive'abiawada.  

Ta veveifufu siwe kebu nani matatabuna ta na veifufu'a'avedi.  

Ta 'isa'isa siwe kebu nani matatabuna ta na 'isa'a'avadi.  

Ta noganogaya siwe kebu nani matatabuna ta na nogaya'a'avadi.   

   
 

9 Naninidi basenadi i souyediga,  

wata 'awaie i na souya-vaituganedi.  

Naninidi basenadi tomotoga i 'idewadiga,  

wata 'awaie i na 'idewa-vaituganidi.  

Fwayafwaya de'e 'waineye,  

kebu tamu nani 'ivaunaga.   


10 Tomogo bani'odi i na voneyedi i na vo, 'Wa da 'iseni, nani de'e 'ivauna.”  

Siwe kebu, naninidi matatabudi basenadi i souyedi i 'eno'enovi,  

mulieta ta souyeda.   


11 Naninidi basenadi tomotoga i 'idewadiga, 'akonadi ta venuafanidi.  

Naninidi 'asiau ta 'i'idewadiga, 'awaie tomotoga kebu i na nuave'avinidi.   

   
 

12 Ielusalema 'atamana bwaikina nageneye,  

yau kumaniku Toawave'eda'eda, me Isileli yadi kini.   


13 Tauniku a tauyeku, ma yaku nuamageta nani matatabuna tomotoga i 'i'idewadiga fwayefwayeye, a na 'isa-'atumaidi bega lamudi a na 'asetadi.  

A vo, Yaubada folova 'eba nuavita i veleda,”  

begaidi a toke faifaina a vevenua'ivina.   


14 Naninidi tomotoga fwayefwayeye i 'i'idewadiga a 'isedi,  

bega a 'isaveluagai nani matatabuna 'a'a'avidi,  

'wa da vo bani'odi tomotoga kaukau i da lulusogi-wayogeni.   

   
 

15 'Ai'edi tamu nani 'okana, kebu 'ana fata ta na kiavetonovi.  

'Ai'edi tamu nani i na vegivaiga, kebu 'adi fata i na veluagai.   


16 *Yaku venua'ivina 'waineye a vo, E'a,  

yau nuaku magemagetaotogina Ielusalema nageneye,  

mulieta 'ifwaidi kinivo i mai mulikuye.  

Yau yaku nuamageta wata yaku 'aseta i vaganago-otoga mulieta 'ifwaidi.   


17 Tonuamageta, tove'wava'wava wata tovona-'avo'avovo yadi vesauluva nuanuaku a na 'asetadi.  

Siwe yaku 'isanina 'wainega a 'asetai yaku laualanina kebu yana 'eba ve'a'avaga,  

'wa da vo bani'odi tomotoga kaukau i da lulusogi-wayogeni.   


18 'Ai'edi yaku nuamageta i na vebwaika-'afo'afoga,  

'ako a na toke a na nuavita.  

We'e 'ai'edi nani fueotogidi a na 'asetadiga,  

wata 'ako a na toke a na nuavita.    

Taunida ta na kiavesosoanida, siwe nani-'avo'avovo 
 

1 Yaku venua'ivina 'wainega a vo, 'Eba sosoana fuedi a na sitonovidi bega sauluva 'atumaina a na veluagai.” Siwe nani 'a'a'avidi a veluagadi.   


2 Bega a vo, Namaga nani-'avo'avovo.  

Ava'ai 'ana 'atumaina 'wainega a na veluagai?”   


3 Ma yaku nuamageta a vevenua'ivina bani'odi a na munega tauniku a na kiavesosoaniku.  

A vo, Oine a da toke a da yemuyemu 'alo tove'wava'wava yadi sauluva a da vetutuyamedi.”  

Nuanuaku sauluvanidi 'waidiega a da 'asetai ava'ai sauluvaga 'atumaidi tomotoga i na 'i'idewadi,  

yadi mia tutuya 'ale'usana fwayefwayeye faifaina.   


4 *Yau folova bwaikidi a 'idewadi, vanuga 'adi 'isa 'atumaidi a yogonidi tauniku faifaiku,  

wata kalefa waifeidi a ulidi oine faifaina.   

   
 

5 Talaga bwaikidi wata 'adi 'isa 'atumaiotogidi a bakulidi, 'ai vuavuaga tulina tulina bakulanidi nagedie.   


6 Ufa a bewai i nago talaganidi nagedie, nika 'wainega 'ai vuavuaganidi i na 'i'ivebikadi.   


7 *Yaku tofolova-maimaiga fuedi iavetadi wata vevinedi a kimwanedi, wata 'ifwaidi kumanidiavo i tubuga yaku vanuga nageneye. Yaku 'aisayavo bulumakau wata sifi fueotogidi, kebu tamu kini basenadi bani'odi taiadi 'a da vesalaga Ielusalema nageneye.   


8 *Yau a ve'ai'aiwabu siliba wata golida 'waidiega, kini yadi 'ai'aiwabu a 'ewadi 'eba veimea tulina tulina 'waidiega.  

Yaku toleivo iavetadi wata vevinedi fueotogidi,  

we'e tofolovavo vevinedi fuedi, ma 'adi magisisi, vevinenidi yaku 'eba sosoana.   

   
 

9 *Yau bwaikaotogiku Ielusalema nageneye mulieta tomotoga 'ifwaidi i maia mulikuye,  

we'e kebu tamu tutuya yaku nuamageta i da 'a'avaga.   


10 Nani matatabuna 'waikuye yavuyavudi.  

Naninidi i da kiavesosoanikuga,  

'waidiega kebu a da talabodekuga.  

Siwe yaku folova i kiavesosoaniku,  

'asa'aiana yaku folova 'ana tutula.   


11 Ava'ai a 'i'idewadiga, a toke faifaidi a nuanua,  

yaku folova bwaikina a 'iseni siwe nani matatabuna nage'avadi,  

'wa da vo bani'odi kaukau a da lulusogi-wayogeni.  

Fwayafwaya matatabuna 'wainega, kebu tamu ava'ai 'atumaina a na veluagai.   

   
 

12 Bega a velamu a vevenua'ivina ava'ai sauluvaga tomotoga 'ada laubwaina, bani'odi tonuamageta, tove'wava'wava 'alo tovona-'avo'avovo yadi sauluva.  

Tomogonina i na vekini mulikuye, folovanidi i na 'idewadiga bani'odi yau a 'idewadi.   


13 A 'iseniga nuamageta 'asa'aiana 'atumaina ta na 'ewai,  

we'e 'wava'wavadi yadi venua'ivina sakoidi ta na bailedi.  

Bani'odi mageta 'atumaina we'e dudubala sakoina.   


14 Tonuamageta matana i vevefoloveni 'wainega ava'aiega i na nago,  

we'e tove'wava'wava 'wa da vo dudubala 'waineamo i da nunago.  

Siwe a nuani, 'eba ve'a'ava 'waineye nani 'aitamogana i na souyeni tomotoganidi 'adi 'ailuga 'waidie.   

   
 

15 Bega yaku nuanua 'waineye a vo,  

Yaku 'eba ve'a'ava wata tove'wava'wava yana 'eba ve'a'ava taiadi 'a na vesala. Yaku nuamageta, ava'ai 'ana 'atumaina? De'e wata tamu nani-'avo'avovo.”   


16 'Awaie tomogo ma yana nuamageta wata tomogo kebu yana 'asetaga 'adi 'ailuga i na wafa,  

'adi nuanua 'waidega i na 'a'ava.  

Tonuamagetanina 'ana nuanua wata tove'wava'wavanina 'ana nuanua i na luvuyosedi.   


17 Naninidi fwayefwayeye ta 'i'idewadiga, 'waidiega vita i sousouyedi.  

Begaidi sauluvanidi a vevedumwe'ai'aiedi,  

'wa da vo bani'odi kaukau a da lulusogi-wayogeni.   

Folova nani-'avo'avovo 
 

18 'Awaie a na wafaga yaku folova vuagidi a na 'iawe-lovedi, tamu tomogo tutuliku i na 'ewadi, bega yaku folova matatabuna fwayefwayeye 'adi ve'amubwadodo.  
19 Kebu ta da 'asetaiga tomogonina ma yana nuamageta 'alo 'wava'wavana, siwe nani matatabuna ma yaku nuamageta wata ma yaku tokemaiga faifaidi a folofolova fwayefwayeye i na veimeyedi. Matatabuna nani-'avo'avovo.  
20 Bega nuaku a 'uvani fai yaku toketokena matatabuna a ve'amubwadodoyeni fwayefwayeye.  
21 'Ifwaidi tomotoga ma yadi nuamageta, ma yadi nuauya, wata ma yadi 'aseta i folofolova siwe vuagidi 'atumaidi i 'idewadiga, mali tomotoga kumanidiavo kebu i da folovaga, i na 'ewadi. De'e wata nani-'avo'avovo, 'ana ve'amubwadodo.  
22 Bega ava'ai tomotoga i na veluagai yadi folova vitana wata yadi venuafouviga 'waidiega?  
23 *Yadi 'aiata matatabuna folova 'waidie veviga wata 'abiawa i vevebaedi, lovane yadi venua'ivina kebu i da 'a'ailovega. De'e matatabuna nani-'avo'avovo.   


24 *'Ai'edi ta na 'ani'ani, ta na yemuyemu wata sosoana ta na veveluagai yada folova 'waidiega, nani 'atumaina. Siwe wata a nuani, de'e naninidi yada 'eba sosoana matatabuna i mai Yaubada 'wainega.  
25 'Ai'edi kumanina kebu'aga, kebu tamu sai'afo 'ada fata ta na 'ani wata ta na sosoana.  
26 *Egavo Yaubada i 'ivesosoani, taunina nuamageta, nuauya wata sosoana i veleveledi. We'e 'ai'edi tovesauluva-sako i na ve'ai'aiwabuga, yana 'ai'aiwabunina Yaubada i na eloi tamu tomotoga i 'i'ivesosoaniga i na veleni. Tosakona yadi folova nani-'avo'avovo, 'wa da vo bani'odi tomotoga kaukau i da lulusogi-wayogeni.    

Nani matatabuna ma 'adi tutuya 
 

1 Naninidi 'aitamogana 'aitamogana i sousouyediga fwayefwayeye ma 'adi tutuya.   

   
 

2 Tutuya venatuna wata tutuya wafa.  

Tutuya bakula wata tutuya 'aile'wa.   


3 Tutuya luvewafa wata tutuya 'ive'atumai.  

Tutuya geu wata tutuya 'aiyogona.   


4 Tutuya 'we'wela wata tutuya namaga.  

Tutuya vemogai wata tutuya tavola.   


5 Kileu i na tawetawedi ma 'adi tutuya wata i na mimaiedi i na 'e'etokwaudiga ma 'adi tutuya.  

Tomogo 'ana lu'uma'umai ma 'ana tutuya, wata 'ana veugauga ma 'ana tutuya.   


6 Nani 'ifwaidi 'adi lauala ma 'adi tutuya wata lauala-wayoga ma 'ana tutuya.  

Nani 'ifwaidi 'adi 'isave'avina ma 'adi tutuya wata ta na tawediga ma 'adi tutuya.   


7 Tutuya silabulabu'a wata tutuya agila.  

Tutuya ve'wada wata tutuya geku.   


8 Tutuya venuakalikali wata tutuya vedumwe'ubu'ubuta.  

Tutuya vetalaga wata tutuya veiana.    

9 Tomotoga 'adi 'ailuga yadi mia 'atumaina fai 'adi fata i na ve'ivaivaita,  

mulieta tomogo 'aitamogana yana mia.   


10 'Ai'edi iana i na be'u i na obuga  

'ana fata i na 'ivaiseni.  

We'e 'ai'edi tomogo 'aisena i na be'uga, vitaotogina 'waineye,  

fai kebu tamu aitoi i na 'ivaiseniga.   


11 Tomotoga 'adi 'ailuga i na 'eno bega ma iana i na vemamo,  

we'e tomogo 'aisena bani'odiga i na munega i na vemamo?   


12 To'ainike 'ana fata i na vetoketoke tomogo 'aisena 'waineye,  

we'e 'ai'edi tomogonina ma iana i na ve'ivaivaita i na vetoketoke to'ainikenina 'waineye.  

We'e 'ai'edi enavo 'adi 'ailuga taiadi, i na vetoketoke-otoga,  

'wa da vo bani'odi bulava aitonu 'waidiega i da metana  

nika kebu 'ana fata ta na sidaba-matayo'oiga.    

10 Egavo yadi nuanua bwaikina mani,  

'ako kebu 'anigodi i na toa, nuanuadi ma 'ana 'imoso'i.  

Egavo yadi 'ai'aiwabu i na nuakalikaliediga,  

kebu i na sosoana yadi 'ai'aiwabunidi faifaidi.  

Yadi nuanuanidi nani-'avo'avovo.   

   
 

11 'Ai'edi 'u na ve'ai'aiwabuga nani fuedi 'waidiega,  

'ako tomotoga fuedi i na maia bega 'u na 'a'anivelena 'waidie.  

Naninidi 'u na 'ise'isedimo 'ako i na 'a'ava.   

   
 

12 Tomotoga i toke i folofolova siwe i 'e'eno-dewa,  

'ai'edi 'ani'ani bwaikina 'alo siaina kebu tamu ava'ai, i na 'enomo.  

Siwe egavo i ve'ai'aiwabuga nani fuedi 'waidiega,  

avinodi i na kamoai, siwe kebu i na 'eno-dewaga,  

siwe i na toke i na vevenua'ivina 'ai'aiwabunidi faifaidi.   


13 De'e tamu nani vitana a 'iseni fwayefwayeye,  

aitoi yana 'ai'aiwabu bwaikina, we'e i na ve'o'olediga,  

'ako vita i na veveluagai 'ai'aiwabunidi 'waidiega.   


14 'Ai'edi tamu aitoi yana 'ai'aiwabu i na yatoi vekimwane faifaina,  

siwe kebu tamu aitoi i na mai bega i na kimwanediga, yana 'ai'aiwabunina 'adi ve'amubwadodo.  

Tutuyanina yawaina i na 'a'avaga, natunavo i na vewekowekoma.   


15 *Side bani'odi, 'ida ta tubuga konekoneda wata nima-'ava'avada,  

we'e tutuyanina yawaida i na 'a'ava, wata konekoneda ta na vilada.  

Kebu 'ada fata yada folova vuagina ta na 'ewai ta na naweni.    

15 Yaku mia matatabuna 'waidie nani fuedi a 'isedi 'wa da vo nani-'avo'avovo.  

A 'iseni tamu tomogo yana sauluva tonovina siwe tubuvauvauneye yawaina i 'a'ava.  

We'e tamu, avinodi tovesauluva-sako siwe yana mia i vemanawe.   


16 Bega kebu 'u na vo, Yau 'atumaiotogiku,”  

wata kebu 'u na vo, Yaku nuamageta bwaikina,”  

i na nunago taunimu 'u na 'anivelenemu wafa 'waineye.   


17 Kebu 'u na sakona-vebogi 'alo  

tove'wava'wava yana sauluva 'u na salai.  

'Ai'edi bani'odi 'u na vesauluvediga,  

voke 'u na wafa-matayo'o.   


18 'Ai'edi yaku awave'eda'eda naninidi 'adi 'ailuga faifaidi 'u na vematayakeyakediga,  

i na 'ivaisemu yamu mia i na ve'atumai.  

Aitoi Yaubada i veve'ililibuyeniga,  

sauluvanidi i na bailedi.   

   
 

19 Tamu tonuamageta 'ana fata i na vetoketoke toveimea 'adi 10 'waidie, 'atamana bwaikina nageneye.   

   
 

20 Fwayefwayeye kebu tamu aitoi yana sauluva matatabuna tonovinaga,  

'alo kebu tamu tutuya i da sakonaga.    

16 Yaku lauala nuamageta faifaina wata yaku 'isa tomotoga yadi folova fwayefwayeye faifaina, a 'isaveluagai lovana wata 'aiata kebu tamu yadi 'eba veawai, luvedavedamanina.  
17 Yaku 'aseta 'wainega kebu tamu aitoi 'ana fata nani matatabuna i na 'isaveluagadi ava'ai Yaubada fwayafwaya tabwaneye i 'i'idewadi. 'Ai'edi tamu tonuamageta i na vo 'ako Yaubada yana 'idewadewa matatabudi a 'asetadi, siwe i vekali, kebu tamu aitoi 'ana fata i na 'aseta'a'avadi.    

9 'Omi tubuvauvau, tutuyanina tubuvauvaumie 'wa na sososoana tutuya matatabuna, mulieta 'wa na ve'auvea.  

Ava'ai sauluvaga nuanuami, 'wa na 'idewadimo.  

Siwe 'wa na 'aseta-'atumaia, 'awaie 'wa na vonayavuga Yaubada mataneye  

yami sauluva matatabuna faifaidi.   


10 Yami vetubuau kebu manamanaweotogina,  

begaidi kebu tamu ava'ai faifaina 'wa na venuafouviga  

wata tomogomi 'wa na 'i'isave'avinidi.    

1 Kebu tubuvauvau yadi sauluva nuamu i na 'ewai  

bega 'amu To'idewadewa 'u na venuafania.  

Tubuvauvaumuye 'u na ve'ililibuyeni,  

mulieta 'u na mialuku,  

nika 'u na vo, Yaku mia kebu 'ana 'atumainaga.”   


2 'Amu To'idewadewa 'u na nuanuani mulieta matamu i na sako,  

bega inala, weta'i wata 'ubwana yadi mageta i na mwea  

wata 'wei 'ana waowa i na 'eno-vagata.   


3 'U na nuanuani mulieta 'agemu i na mwea* i na tatava,  

wata dumwemu i na 'obwa.  

'U na nuanuani mulieta nigomu i na avuta,  

matamu i na mwea kebu 'amu fata 'u na 'isadewa.†   


4 'Amu To'idewadewa 'u na nuanuani mulieta folova 'atumaidi 'adi 'awasasa i na 'a'ava,‡  

wata kebu 'ana fata tofolova butu'aidi 'u na nogaidi.  

Manuga yadi kwageyega i na luvagonimu  

siwe kebu 'amu fata yadi kwage 'u na nogaya-dewadi.   


5 'U na nuanuani mulieta be'u 'ana kololo 'waimuye i na souyeni,  

nika 'u na vevenuafouviga ilagi faifaidi.  

Wata mulieta nava'aumu i na budula 'wa da vo bani'odi ivuivu i da fuai,  

taunimu 'u na luluyo'emu fai toketokena i na 'a'ava,  

'wa da vo bani'odi limwana i da tatalafai'a,  

we'e veluaga vavine taiadi 'ana nuanua 'akonadi i 'a'ava.  

'Amu To'idewadewa 'u na nuanuani mulieta taumata lilivaneye 'u na le'wa,  

kumanina yamu 'eba mia-vagata,  

tovemogai i na vevemogai 'amu ve'ufa 'waineye.   


6 E'e, i lubwainemi tubuvauvaumuye 'u na nuanuani mulieta yawai i na 'awatagoni,  

'wa da vo bani'odi fwasalu 'ana bulava i da 'anidabai  

wata 'aivoe i da 'anifuai.  

Kebu 'u na lulukamata 'ana tugusa ufa 'eba koi 'ana ba'ala i na 'anikuali ufa luluvuala 'waineye,  

wata ufa alaalana 'ana 'eba koi 'ana bulava i na 'anidabai.   


7 Tomogoda i na ve'aufofo'uala i na vilai fwayefwayeye,  

wata 'anunu i na vilai Yaubada 'waineye, kumanina 'ana to'anivelena.   

   
 

8 Toawave'eda'eda i vo, Nani matatabuna nani-'avo'avovo wata nage'avadi.”   

Veifufu 'ana 'eba ve'a'ava 
 

9 Naninidi 'u na nuanuanidi. Toawave'eda'eda kumanina tonuamageta, yana 'aseta matatabuna i ve tomotoga 'waidie. Vona-awatabai matatabuna i vinenega-dewedi, 'adi nuanua i venua'ivinedi wata i 'idi-'atumaidi.  
10 Toawave'eda'eda nuanuana vona 'atumaidi 'waidiega i na vona-'aivaita, we'e vonanidi i kilumidiga 'atumai'avadi.   


11 Tonuamageta yadi veifufu tomotoga i awave'ede'ededi, 'wa da vo bani'odi tonibawe yana 'aisaya i da tayatayami. Veifufunidi 'adi luvetubama 'adi fata i na luuneuneda 'wa da vo bani'odi sifi 'adi to'isave'avina welaviega i da lulusogiedi.  
12 Natuku, nuanuaku nani 'ifwaidi faifaidi a na velu'ase'asemu. Taunimu 'u na 'i'isave'avinimu, buki 'adi kiluma faifaidi kebu 'ana 'eba ve'a'avaga wata sikulu vaivaitugana 'wainega 'ako 'u na 'abiawa.   


13 Nani matatabuna a sivemagesedi, 'adi nuanua side bani'odi.  

I lubwaineni tomotoga matatabuda ma yada ve'ililibu Yaubada ta na kololoyeni wata yana veimea ta na vevematayakeyakedi. De'e veimeanina kumekumetana wata bwaikaotogina, tomotoga matatabuda yada 'eba folova.   


14 Yada sauluva givagivadi, 'atumaidi wata sakoidi matatabuna faifaidi ta na vonayavuga Yaubada mataneye.   



* 1:1:
Kini Devida natuna 'ana wagava Solomoni.

* 1:16:
1 Kin 4:29-31

* 2:4:
1 Kin 10:23-27; 2 Ifu 9:22-27

* 2:7:
1 Kin 4:23

* 2:8:
1 Kin 10:10,14-22

* 2:9:
1 Ifu 29:25

* 2:23:
Iob 5:7; 14:1

* 2:24:
Toa 3:13; 5:18; 9:7; Ais 56:12; Luk 12:19; 1 Kol 15:32

* 2:26:
Iob 32:8; Voa 2:6

* 5:15:
Iob 1:21; Same 49:17; 1 Tim 6:7

* 12:3:
'Ana mogitana vona Ibeliu 'waineye, yamu vanuga 'ana to'isave'avinavo.

† 12:3:
'Ana mogitana vona Ibeliu 'waineye, vevine i 'i'isaobu talabweka 'wainega.

‡ 12:4:
'Ana mogitana vona Ibeliu 'waineye, 'eba souyagi 'ana 'awa i na sibodai.

Aisea  

'Eba kiavemageta  

De'e bukinina i souyeni tamu Yaubada yana vona 'ana tolu'ivona bwaikina 'wainega, 'ana wagava Aisea. I miamia 'atamana Ielusalema, mulieta malamala 750 i 'a'avana Iesu i tubuga. Bukinina 'ana 'idi 'aitonu.  

1. Daba 1-39 i veveifufuga, tutuyanina Asilia 'ana kini wata yana tolugaviavo i vevetalaga Isileli wata Iuda 'adi wauma tulina tulina taiadi i vevetoketoke-'iawedi. Yaubada yana tolu'ivonanina, me Iuda i vonevonedi kebu kini wata tolugaviavo yadi toketokena i na vetumaganedi we'e mogitana Yaubada 'aiseotogina i na vetumaganeni wata yana vona i na vematayakeyakedi.  

2. Daba 40-55 'waineye i veveifufu, Babiloni 'ana kini wata yana tolugaviavo me Iuda i vetoketoke-'iawedi, fuedi i yogonidi i nawedi Babiloni. Aisea me Iuda i veve'isabodebodedi wata i vonevonedi bani'odi Yaubada i na munega i na viledi yadi 'atamana Ielusalema 'waineye bega yadi mia 'ivauna i na veledi.  

3. Daba 56-66 i veveifufuga, me Iuda yadi vila-vaitugana Ielusalema 'waineye faifaina. Wata i veveifufu Yaubada yana nuanua 'atamana Ielusalema faifaina wata tomia fwayafwaya 'adi 'aila'a tulina tulina faifaidi.  


  
 2

'Auvea yana vona-samula tutuya i mimai faifaina 
 


1 Naninidi 'Auvea i ve Aisea Emosa natuna 'waineye, Iuda wata Ielusalema faifaidi.   


2 Tutuya 'ana 'eba ve'a'ava 'waineye,  

'oyanina bei 'Auvea yana Vanuga 'eba Velu'ui i tovotovoiga i na kialakai.  

'Oyanina manamanaweotogina wata 'ana wagava i na vebwaikaotoga kebu 'ifwaidi bani'odiga.  

Tomia fwayafwaya matatabuna 'adi 'aila'a tulina tulina i na si'augidi.   


3 'Auvea yana ve yana tomotoga faifaidi i na souyeni Saioni* 'wainega,  

wata yana vona Ielusalema 'wainega.  

Tomotoga fuedi i na nagoi i na vo,  

'Wa maia ta na laka 'Auvea yana 'oya 'waineye,  

Iakobo† yana Yaubada, yana Vanuge.  

Bei i na ve 'waideye  

bega ava'ai nuanuana ta na 'i'idewadi.”   


4 *'Ai'edi tomotoga 'aila'a tulina tulina i na vevetalaga,  

'Auvea i na velomu-vedamana,  

yadi ve'ikwayekwayega i na 'ailove.  

Yadi 'eba vetalaga kefata kainumu i na kabunidi wata i na tutudi  

nika i na ve-daima.  

We'e yadi 'ibadi 'eba vetalaga,  

'awaie i na vefolovedi 'adi 'aisaya 'eba yaubani.  

Tomia fwayafwaya 'adi 'aila'a tulina tulina kebu wata i na vevetalaga,  

'alo i na vewavawava vetalaga faifaina.   

   
 

5 'Omi Iakobo tubunavo 'wa maia,  

'Auvea yana mageta 'waineye ta na miamia,  

magetanina 'wainega i na 'e'edakumeseda.    

Lei 'Auvea yana bakula faifaina 
 

1 *'U na vainenega bega lei tamu a na leieni iaku mogitana yana bakula faifaina.  

Iaku yana bakula i 'idewai fwayafwaya 'atumaina 'waineye 'oya siaina deba'aineye.   


2 Yana tanoga i kabunagia,  

mulieta kalefa waifeidi 'atumaidi i tufedi.  

I 'a'avana 'eba lu'atu'ai i yogoni  

wata kileu 'waidiega kalefa 'eba vatanitani i 'idewai.  

Folova matatabuna i 'a'avana, i lukamata 'aile'wa 'atumaina faifaina,  

siwe 'aile'wa 'ana tutuye kalefa vuagidi sakoidi wata yuyudi i veluagadi.   


3 Tutuya de'e iaku i vo, 'Omi me Ielusalema wata me Iuda 'wa na venua'ivina  

yau wata yaku bakula faifaina.   


4 Ava'ai wata a da 'idewai bega vuaga dibidibidi a da veluagadi?  

Awale vuaga yuyuna wata sakoina i veleku,  

we'e vuaga 'atumaina bani'odi yaku nuanua, kebu i da velekuga?   


5 A na vonemi ava'ai a na 'idewai yaku bakulanina 'waineye.  

Babala a bakula-viviviliga a na talagidi,  

'ana kali a didigiga a na tuweaweali  

bega 'aisaya walawala'ai i na luku i na 'ania wata i na 'ivesakoi.   


6 A na vesivilai bega i na vedigaba,  

kebu wata tamu aitoi bei i na folofolova,  

gawa i na luludi wata mosomoso lovelovenidi i na ve'alatabotabo.  

Waowa a na talabodeni  

bega 'wei kebu i na 'weiga.”   

   
 

7 Tutuya de'e vona-awatabainina a na kiavemagetai.  

Me Isileli 'asa'aiana 'Auvea yana bakula, kumanina tomia abama yadi Tovemata'ai'ai.  

Me Iuda bani'odi yana bakula 'atumaina, yana 'eba sosoana.  

Nuanuana yadi sauluva 'atumai'avana,  

siwe luvewafa i 'iseni.  

Nuanuana sauluva tonovidi,  

siwe taidaida 'aivaita faifaina i nogai.    

Yaubada Aisea i goleni i na vetolu'ivona 
 

1 *Malamalanina nageneye Kini Usaia yawaina i 'a'ava nika bei 'Auvea a 'iseni. 'Ana 'ivi 'ai'aiwabuna 'waineye i miabui ma yana veimea. Tabwaotogineye i miamia, 'ana talauma mataifwa'avana Vanuga 'eba Velu'ui matatabuna i veluvaia.  
2 Lilivaneye nani 'ifwaidi ma yawaidi 'ala'alaidi,* 'aitamogana 'aitamogana fafedi 6. Fafedi 'adi 'ailuga 'waidiega maigidi i velu'uvadi, 'adi 'ailuga 'waidiega 'agedi i bwasadi, we'e fafedi 'adi 'ailuga 'waidiega i yaveyavega.  
3 *Naninidi ma yawaidi tauni'avadi i vegolegole i vo,  

Tabu, Tabu, Tabu.  

'Auvea magemagetana, tomia abama yadi Tovemata'ai'ai.  

Yana mageta mataududulina fwayafwaya matatabuna i umai.”   


4 *Bonanidi 'adi nogaya 'wainega Vanuga 'Eba Velu'ui i yueyue wata nagena lufwa i umai.   


5 A vona a vo, Aioe a ilailagi, a na wafa! Kebu tamu aitoi i na 'ivaiseku fai yau tosakona, vonanidi 'aitamogana 'aitamogana a 'ina'inanadiga kebu magemagetadi, wata tomotoga 'awasasadie a miamia yadi vona kebu tonovidi. Siwe tauniku matakuyega a 'iseni Kini, kumanina 'Auvea tomia abama yadi Tovemata'ai'ai.”   


6 Tamu nani ma yawaina 'ala'alaina i yaveobu 'eba velomu 'waineye, mula'wa 'ala'alaina i 'ewai 'eba 'aligaga 'wainega.  
7 I yavega i mai 'waikuye kebulaku i ve'abitonovi mula'wa 'ala'alaina 'wainega bega i vo, 'U 'iseni, side kumanina kebulamu i kiatonovi bega tutuya de'e Yaubada yamu sakona i nuatavunidi wata 'ana vita i 'ewayavuledi.”   


8 Nika 'Auvea yana vona a nogai i vo, Aitoi 'ana fata a na vetunei? Aitoi i na nago faifaima?”  

A tutula a vo, Yau side. Nuanuaku 'u da vetuneku.”    

Imanueli 'ana tugusa 
 

10 Tamu tutuya 'Auvea vala i vetunei Kini Easi 'waineye.  
11 I vo, Yau yamu 'Auvea wata yamu Yaubada, nuanuaku 'u na velu'ui 'waikuye bega tamu tugusa a na 'idewai faifaimu nika 'u na 'aseta-'atumaia naninidi faifaidi a vona'awaufaufa a na 'idewadi. 'Ai'edi 'eba nuavogana* nuanuamu, a na 'idewaimo.”   


12 Siwe Kini Easi i vo, Kebu tugusa faifaina a na velu'uiga. Kebu 'aku laubwaina 'Auvea a na sitonovi.”   


13 Aisea i vo, 'Omu Kini Devida tubuna a na vonemu. 'Omu tomotoga 'u 'ive'abiawadi yamu sauluva sakoidi 'waidiega, siwe kebu faifaina 'u da nuanua. Wata awale yaku Yaubada 'u 'i'ivelogilogia?  
14 *Side bani'odi. 'Auvea taunina tugusa i na velemu. Tamu vavine ne'e'elina siwe i na miana nika kwamana iavetana i na venatuneni bega 'ana wagava i na goleni Imanueli, 'ana saivila, Yaubada 'ida taiadi.    

Tutuya i mimaiga 'ana Kini 
 

1 *Tutuya dudubala wata venuafouviga kebu i na 'eno-vagata. Basenadi Yaubada me Sebuloni wata me Nafitalai i venani-'avo'avovoyedi. Siwe tutuya 'ifwaidi i na 'a'avana, 'awalawanidi i na silakaidi bega ma 'adi ve'ililibu. Sebuloni wata Nafitalai yadi fwayafwaya 'eda bwaikina lilivaneye, 'edanina balabala wata Ufa Iolidani kamwadiamo, i nagoga 'ana tugusa mali tomotoga taunidi kebu Diu 'awalawa Galili nageneye i miamiani.   


2 *Tomotoganidi i nunagoi dudubala nageneamo,  

mageta mataududulina i na 'iseni.  

We'e egavo dudubala 'wau'waugaotogina nageneye i miamianiga,  

magetanina i na magesedi.   


3 'Auvea, 'omu tomotoga 'adi 'aila'a 'u na kiavebwaiki,  

'u na kiavesosoanidi sosoana mogitana 'wainega.  

Yadi sosoana matamuye bwaikaotogina,  

'wa da vo bani'odi tomotoga i da sososoana tutuya 'aile'wa 'waineye,  

wata bani'odi tolugaviavo 'adi gaviavo yadi kukua i elodiga i da veveusedi.   


6 Kwamana i tubuga 'ida faifaida,  

Yaubada natuna iavetana i veleda,  

kumanina 'ada toveimea.  

'Ana wagava i na goleni,  

Toawave'eda'eda yana ve 'eba nuavogana,  

Yaubada toketokena,  

Tamada miamia-vagaina.  

Toveimeanina 'wainega mia niwalova i sousouyeni.   


7 *Yana veimea wata mia niwalova kebu i na 'a'avaga i na vevebwaika,  

yana 'eba veimeanina i na 'eno-vagata.  

Kini Devida yana 'eba veimea i na 'isave'avini wata i na kiavetoketokei  

sauluva tonovidi wata magemagetadi 'waidiega.  

'Asiau 'wainega i na nagoga, tutuya 'ana 'eba ve'a'ava 'waineye.  

'Auvea kumanina tomia abama yadi Tovemata'ai'ai i na 'idewadi, fai yana nuakalikali bwaikaotogina yana tomotoga faifaidi.    

'Auvea yana Kini i na mai 
 

1 *'Awaie Kini Devida* tubunavo 'waidiega Kini 'ivauna i na souyeni  

'wa da vo bani'odi 'aitufwala i da veluilili.  

E'e, i na tabo didina i na vebwaika nika i na vuaga.   


2 'Auvea 'Anu'anununa i na agei bega  

ma yana nuamageta i na vevenua'ivina-'atumai,  

yana awave'eda'eda tonovina,  

ma yana toketokena,  

taunina to'aseta,  

ma yana ve'ililibu 'Auvea i na kololoyeni.   


3 Kininina i na sosoana 'Auvea 'ana vematayakayaka faifaina.  

I na vevenua'ivina-'atumai, kebu 'isa'ava 'alo nogaya'ava 'waidiega.   


4 *Tovewekowekoma 'waidie i na vesauluva 'atumaina 'eda'eda tonovina 'wainega,  

wata veimea mogitana i na 'idewai tovovomwea faifaidi.  

Yana vona toketokena 'wainega tosakona i na luvewafadi,  

'wa da vo bani'odi fulumai 'wainega fwayafwaya i da nikei.   


5 *Yana veimea matatabuna tonovidi, taunina ma 'ana vetumagana  

'wa da vo bani'odi sauluvanidi i da vewa'iledi.   

   
 

6 *Tutuyanina 'waineye 'aisaya walawala'ai kasikasisidi wata 'aisaya tauvanuga taiadi i na mia-luvetubama.  

'Ou'ou walawala'ai kasikasisidi, sifi natudi taiadi i na miamia,  

sifu walawala'ai kasikasisidi 'ana wagava lefadi, goti natudi ma fuedie i na 'eno'eno,  

laioni bulumakau taiadi i na 'ani'ani.  

We'e kwakwama siasiaidi 'aisayanidi i na 'i'isave'avinidi.   


7 'Aisaya sakoidi bea bulumakau taiadi i na 'ani'ani,  

we'e natudiavo ma ediavo i na 'eno'eno.  

Laioni mosomoso i na 'ani'ani bani'odi bulumakau yadi sauluva.   


8 'O'olonidi i na ovada ta na wafaga, kebu kwakwama siasiaidi i na ovadiga, 'ai'edi 'adi ovu lilivadie i na 'wava'wava.  

Kwakwama tulaidi kebu 'o'olo kasikasisidi ilagi i na velediga 'ai'edi i na 'abitonovidi.   


9 *Kebu tamu sauluva sakoina wata ilagi i na 'eno'eno, yau 'Auvea yaku 'oya tabutabuna 'waineye.  

Fai tomotoga fueotogidi i na 'asetaku,  

'aku 'aseta fwayafwaya matatabuna i na susuli,  

'wa da vo bani'odi ufa malaveta i da veadagi.   

   
 

10 *Tutuyanina 'waineye, Kini Devida† tubunavo 'waidiega i na vebiola,  

tomia fwayafwaya matatabudi 'adi 'ita'ita'i faifaina.  

Tomotoga 'aila'a tulina tulina i na deli i na nagoi 'waineye,  

yana 'eba mia magemagetana nageneye.    

'Auvea me Isileli yadi fwayafwaya i na luve'ivauya 
 

1 Fwayafwaya lalana wata nage'avana 'awaie i na uga,  

wata sali'avu'avuye welavi na ididi,  

'wa da vo i da sososoana.   


2 E'e, sali'avu'avu i na uga 'wa da vo sosoana faifaina i da vevegolegole.  

'Awaie 'ana 'isa i na ve'atumaiotoga, bani'odi Lebanoni 'oyanidi.  

I na vewala'aituai, bani'odi 'Oya Kamela wata Seloni laube'una.  

Naninidi 'waidiega tomotoga fuedi 'Auvea yada Yaubada yana vebwaika wata yana toketokena i na 'iseni.   


3 *Valananina 'atumaina 'wainega egavo nimadi mweadi, 'wa na kiavetoketokedi.  

Egavo tugatugadi i tatatava, 'wa na kiavefa'alidi.   


4 Tomotoganidi i kolologa, 'u na vonedi 'u na vo,  

Kebu 'wa na kolologa 'wa na vetoketoke.  

'Wa na 'iseni, yami Yaubada i mimai 'ana gaviavo i na vematavulogidi,  

we'e 'omi i na 'ita'ita'iemi.”   

   
 

5 *Tutuyanina i na maiga, tomatasako i na 'isa-'atumai  

wata tanigadi 'uludi 'adi fata i na nogaya.   


6 Tubu-sakosako i na tubuoga,  

i na sousou wata i na tavotavola,  

we'e 'awadi 'ebo'ebodi ma yadi sosoana bonadi bwaikinega i na leilei.  

Ufa i na luvuala fwayafwaya lalana 'wainega,  

sali'avu'avuyeamo i na seu i na nago.   


7 Nidula yauyaugina i na vesivilai i na velavu,  

wata fwayafwaya lalana i na veufa-luluvuala.  

Fwayafwaya lalana i na vetuli,  

basenadi 'aisaya walawala'ai yadi 'eba mia,  

'awaie mosomoso 'ala'alawidi 'atumaidi bei i na ve'alatabotabo.   

   
 

8 'Awalawanina 'waineamo tamu 'eda bwaikina i na nunago 'ana wagava i na goleni 'Eda Magemagetana.  

Tosakona kebu 'adi fata 'waineamo i na nago,  

'edanina 'asa'aiana Yaubada yana tomotogavo faifaidi,  

tove'wava'wava kebu 'adi fata 'waineamo i na yabayaba.   


9-10 'Edanina 'waineamo laioni wata 'aisaya kasikasisidi kebu i na nunago.  

Egavo 'Auvea i 'ita'ita'iediga 'aisedi beidimo i na nunagoi.  

I na viladi Ielusalema ma yadi sosoana i na leilei bonadi bwaikinega. Yadi sosoana i na 'eno-vagata fai nuavita wata 'we'wela 'akonadi i 'a'ava-otoga.    

Yaubada yana tomotoga nuadi 'ana 'iveoloolo 
 

1 Yami Yaubada i vo, Yaku tomotoga 'wa na 'ivenuaoloolodi.  

E'e, nuadi 'wa na 'iveagiagidi.   


2 Vona bikanega me Ielusalema 'wa na velu'ase'asedi yadi mia vitana 'akonadi i 'a'ava,  

wata yau 'Auvea yadi sakona a nuatavunidi.  

'Adi vematavuloga a veledi, ma 'ana 'imoso'i.”   


3 **Tamu tomogo i vevegolegole i vo,  

Sali'avu'avuye 'Auvea yana 'eda 'wa na vusia  

wata fwayafwaya lalaneamo Yaubada yana 'eba nago 'wa na sivetonovi.   


4 'Oya 'wa na aladi i na vetano'atuga  

we'e 'awa'awakovadi 'wa na veivudi.  

'Eda 'oka'okadi 'wa na vusivetonovidi  

wata 'eda bwakabwakadi 'wa na 'idewadi i na ve'atumai.   


5 'Auvea yana mageta mataududulina i na sivemageseni,  

bega tutuya 'aitamogana 'waineye tomia fwayafwaya matatabudi i na 'iseni.  

Naninidi i na souyediga fai 'Auvea taunina i vona bani'odi.   

   
 

9 'Omi me Saioni,* 'oya deba'ainega vala 'atumaina 'wa na lu'ivoneyeni.  

'Omi me Ielusalema bonami bwaikinega 'wa na vegolegole,  

kebu 'wa na kolologa.  

'Atamana 'aitamogana 'aitamogana Iuda nageneye 'wa na vonedi, 'wa na vo,  

'Wa 'iseni, yami Yaubada i mimai.”   


10 *E'e, 'Auvea Yaubada i mimai, ma yana toketokena i na veveimea.  

'Wa 'iseni, tomotoganidi i 'ita'ita'iediga, 'asa'aiana 'ana tutula,† taiadi i mimai.   


11 *Yana tomotoga i na 'i'isave'avinidi bani'odi sifi to'isave'avina yana sifi i lulumadu'aiedi.  

Sifi natudiavo i na 'ewadi i na tunufwasedi nuafouneye,  

we'e sifi ma natudiavo ma'inuana i na kumekumesedi.   

   
 

27 'Omi me Isileli 'wa vonavona 'wa vo, 'Auvea 'ada vita bavubavuna wata kebu faifaida i da nuanua.”   


28 'Wa da vo 'omi kebu 'wa da nogai wata kebu 'wa da 'asetaiga.  

'Auvea Yaubada miamia-vagaina,  

fwayafwaya matatabuna 'ana To'idewadewa.  

Kebu tamu tutuya i da mwea 'alo i da 'abiawa,  

yana 'aseta 'ana vebwaika kebu tamu aitoi i na 'etowavai.   


29 Tovovomwea i kikiavetoketokedi.   


30 Tubuvauvau i na mwea wata i na 'abiawa,  

nigolalaga yawaidi i na 'anidaba.   


31 Siwe egavo 'Auvea 'waineye i vevetumaganaga kebu i na 'abiawa,  

i tutunulakaidi wata i kikiavetoketokedi,  

bani'odi bwaibwai i lulubewevuvueni 'awasasa'aveye.  

I na lililide kebu i na 'abiawaga,  

i na nunago kebu i na alaga.    

'Auvea yana Tofolova vevenua'ivinina 
 

1 **'Auvea i vo, De'e yaku Tofolova, a venua'ivineni a silakai,  

faifaina a sosoana.  

'Anu'anunuku a tauyeni i agei,  

bega i na veveimea tonovina tomia fwayafwaya 'adi 'aila'a tulina tulina 'waidie.   


2 Kebu i na veta'ata'ala wata kebu i na ve'ikwayekwayega,  

'atamanafouye kebu bonana bwaikina i na noganogai.   


3 Egavo mweadi 'wa da vo 'ayalele 'anino'una,  

kebu i na kiadabadi i na 'ivaisedimo.  

Egavo yadi vetumagana mweadi 'wa da vo mageta i da taulovolovogi,  

kebu i na luve'weudi, i na 'ivaisedimo.  

I na veveimea tonovina tomotoga matatabudi faifaidi.   


4 Yaku Tofolova a venua'ivineniga, kebu i na 'abiawaga, ma yana tokemaiga i na folofolova i na nagoga 'ana tugusa Yaubada yana nuanua tonovidi i na vebwaika tomia fwayafwaya matatabuna 'waidie.  

Tomotoga i miamiani 'ani'ie imula 'waidie,  

yana awave'eda'eda i na lulukamaseni.   

   
 

6 *Yau 'Auvea a venua'ivinemu bega yaku sauluva tonovina 'u na sivemageseni.  

Nimamuye a na 'abi a na veve'isabodemu,  

yaku tomotoga me Isileli 'waidie a na 'anivelenemu,  

yaku veakutagona 'ana tugusa.  

Wata 'omu tomia fwayafwaya 'adi 'aila'a tulina tulina yadi mageta, 'u na 'e'edakumesedi.   


7 'Omu matadi 'uludi 'u na kialadi.  

Egavo i miamiani vanuga 'eba yogona 'waidie 'u na yavudi,  

yogoyogonidi ovu dudubalidi 'waidie, 'u na miedi mageta 'waineye.”    

'Auvea yana Tofolova vevenua'ivinina 
 

3 'Auvea i voneku i vo, 'Omu yaku tofolova, Isileli,*  

'waimuyega tomotoga fuedi i na subiaku wata i na ve'ililibuyeku.”   


5 Wata 'Auvea i vo, Yau bola kebu a da tubuga, kumanina i venua'ivineku  

i 'idewaku inaku natuvaluludie yana tofolova,  

yana tomotoga me Isileli i mia-ve'eve'e'elagiga, a na vila-vaituganedi.  

'Auvea i awalulakaiku bega ma 'aku ve'ililibu we'e Yaubada i kiavetoketokeku.   


6 *Fai 'omu yaku tofolova, begaidi folovanina a velemuga 'u na 'idewai.  

Iakobo 'ana wauma 'u na luve'ivaudi,  

kumanidiavo me Isileli 'waidiega a 'ita'ita'iediga, 'u na vila-vaituganedi.  

We'e tamu folova bwaikina a na velemu bega 'omu mageta mali tomotoga taunidi kebu Diu faifaidi,  

bega 'waimuyega, tomia fwayafwaya matatabudi 'adi fata 'ita'ita'i i na veluagai.”   

   
 

14 Me Ielusalema i vona i vo,  

'Auvea i 'iaweloveda wata i venuafanida.”   

   
 

15 Siwe 'Auvea i tutula i vo, 'Wa da 'asetai. 'Ana fata vavine kwamana i venatuneniga kebu i na 'isanuakalikalieni  

'alo natudi i vevesusuyaga i na baileni?  

Voke ina 'adi fata natudi i na venuafania,  

we'e yau, kebu tamu sai'afo a na venuafanimiga.”    

'Auvea yana Tofolova dumwena bikana 
 
   
 

4 'Auvea Yaubada i venua'ivineku a vetolu'ivona faifaina bega yana vona 'waidiega to'abiawa a na kiavetoketokedi.  

'Awa'awai 'aitamogana 'aitamogana 'waidie i luluvagoniku bega a vavainenega, 'wa da vo bani'odi kwakwama i da vavainenega yadi tove 'waineye.   


5 'Auvea Yaubada i veifufu 'waikuye, yau a vainenega.  

Kebu yana vona a da ve'etougai 'alo a da vedumwe'ai'aieni.   


6 *Dumweku a tauyeni 'aku to'ainike 'waidie bega i na fitaliku,  

wata kumiku a tauyeni bega 'aku foge'olo i na siabuabuya.  

Maigiku kebu a da lutamubodebodeni 'aku tosidibidibi wata 'aku to'ikiwakiwala 'waidiega.   


7 'Auvea Yaubada i 'i'ivaiseku bega kebu a na bunumayaga.  

Faifainanina ma yaku tokemaiga a na tovotovoi fa'alina, yana nuanua a na 'i'idewadi,  

'aku to'ainikenidi kebu 'adi fata i na 'ivebunumayagiku.   


8 *Yaubada lilivakuye, i awave'atumaieku kebu tamu yaku sakona,  

begaidi kebu tamu aitoi 'ana fata i na awavemogitana yaku sakona faifaina.  

Egavo nuanuadi i na vevitaku i da mai i da veifufu 'waikuye.   


9 'Auvea  Yaubada i 'i'ibababaleku, kebu tamu aitoi i na awavesakoyeku tamu sakona faifaina.  

'Aku tovevita matatabudi i na savovola 'wa da vo bani'odi budibudi i kalukalu tutuya 'ale'usana wata i 'a'awavovoli.    

'Auvea Ielusalema i na 'ita'ita'ieni 
 

7 *Aitoi tomogoga vala 'atumaina i na mieni 'oya 'waidiamo,  

yana mai nani 'atumaiotogina,*  

valanina 'ita'ita'i wata mia niwalova i na souyediga faifaina.  

Wata i na lu'ivona me Ielusalema 'waidie i na vo,  

Yami Yaubada i veveimea.”   


8 'Atamana bwaikina 'ana tove'isabodavo i vegolegole,  

ma fuedie ma yadi sosoana i leilei,  

fai taunidi matadiega i 'ise'iseni,  

'Auvea yana vila-vaitugana Ielusalema 'waineye.   


9 'Omi Ielusalema 'ana tomia, 'atamananina basenadi i luvela'ovi,  

ma yadi sosoana i na vegolegole bonadi bwaikinega,  

fai 'Auvea yana tomotoga nuadi i 'iveoloolodi,  

yana 'atamananina i 'ita'ita'ieni wata i tuveobuya.   


10 Yana toketokena magemagetana i sivemageseni,  

'awalawa tulina tulina 'waidie,  

bega tomia fwayafwaya matatabudi  

yada Yaubada yana 'ita'ita'i i na 'iseni.   

'Auvea yana Tofolova vita i na veluagai 
 
'Auvea i vona i vo,  


13 'Wa na 'iseni, yaku Tofolova ma yana nuamageta nani matatabuna i na 'idewa-'atumaidi.  

A na silakai tabwaotogineye, 'ana awa'ai'ai i na veluagai.   


14 Siwe tutuyanina tomotoga fuedi i 'iseni, nuadi i vogani fai tomotoga i nikei i 'ivekokovi,  

'ana 'isa'isa 'wa da vo kebu tomotoga bani'odi.  

'Ana 'isa'isa i 'iseniga i vetuli-'afo'afo,  

kebu tomotoga 'ana 'isa'isa bani'odi.   


15 *Tomotoga 'awalawa fuedi 'waidie i na 'iseni yawaidi i na lovoga,†  

Kini fuedi i na tovotovoi mataneye i na ve'wadamo,  

naninidi kebu tamu aitoi i da lu'ivoneyediga, i na 'ise'isedi,  

naninidi kebu valadi i da nogaidiga, nuadi i na magetadi.”    

 53

'Auvea yana Tofolova 'ada vita i tovoiedi 
 

1 *'Auvea valana 'a lulu'ivoneyeni siwe kebu tamu aitoi i da ve'awamogitana 'waineye.  

Tomotoga yana toketokena i 'iseni, siwe kebu i da 'asetai wata i da vetumagana.   


2 'Auvea yana Tofolova i taulai mataneye,  

'wa da vo bani'odi waifei kabuna i da 'etofiala,  

'alo walaminega i da veluilili fwayafwaya lalana 'wainega.  

'Ana 'isa 'wa da vo bani'odi nani-'avo'avovo, kebu ma 'ana magisisi,  

bega kebu 'ana fata nuada i na 'ewai ta na nago 'waineye.   


3 Tomotoga kebu i da ve'ililibuyeniga, i vedumwe'ai'aieni.  

Vita fuedi i veveluagadi wata veviga bwaikidi taiadi.  

Tomotoga i vedumwe'ubu'ubuseni, i sidibidibieni,  

we'e 'ida ta vo 'ako tamu tomogo-'avo'avovo.   


4 *Siwe ma yana tokemaiga 'ada vita wata yada veviga i tovoiedi.  

'Ada vitanidi i tovoiediga, ta vo 'ako Yaubada i vematavulogi taunina yana sakona faifaina.   


5 *Siwe yada sauluva sakoidi faifaidi i loveni,  

yada vedumwe'ai'ai faifaidi i 'ivekokovi.  

'Ada vematavuloga i tovoieni, 'wainega mia 'atumaina ta veluagai,  

'ana kini'ona 'waidiega ta ve'atumai.   


6 *'Ida bani'odi sifi ta vuyo, matatabuda yada 'eda tulina tulina 'waidiamo ta nunagoi,  

we'e 'Auvea yada sakona matatabuna i ve'avalavedamanidi yana Tofolova 'waineye.   

   
 

7 **I 'ivekokoviga, siwe kebu tamu vona 'awanega i da souyeni.  

I tokemaigeni 'wa da vo bani'odi 'aisaya sifi siaina i da naweni 'eba luvewafa 'waineye,  

'alo tutuyanina sifi vutuvutuna i boboboi i veve'wadamo.  

Wata bani'odi Tofolovanina kebu i da vetafewa wata kebu i da 'we'wela, i ve'wadamo.   


8 I 'ive'avini i vevita-maimaigi sakona faifaina siwe kebu tamu aitoi i da 'ivaiseni veimea tonovina 'wainega.  

Kebu tamu aitoi yana wafa faifaina i da nuanua,  

'alo i da 'asetai yaku tomotoga yadi sakona faifaina i luvewafai.   


9 *Kebu tamu yana sakona,  

vekali kebu tamu 'awanega i da souyeni.  

Tosakona 'ana taumata faifaina i 'idewai,  

we'e mogitana tove'ai'aiwabu 'ana taumaseye i ve'ufai.   

   
 

10 Naninidi i souyediga fai 'Auvea yana nuanua 'atumaina i na 'ivekokovi bega vita i na veluagai.  

Yana wafanina 'asa'aiana velomu sakona 'ana nuatavuna faifaina,  

nika 'wainega tubunavo fuedi i na souyedi i na 'isedi.  

Ma yana sosoana yana mia i na vemanawe,  

'Auvea yana nuanua 'atumaina i na 'idewai nika 'ana mogitana i na souyeni.   


11 Mogitana veviga i veluagai, siwe tutuyanina vuagina taunina i na 'iseni i na 'asetai kebu i da veviga-maimaiga  

'Auvea i vona i vo,  

Yaku Tofolova magemagetana yana veviga 'wainega  

tomotoga fuedi yadi sakona i na tovoiedi bega nuatavuna i na veluagai,  

nika yadi sauluva matatabuna tonovidi matakuye.   


12 *Taunina i tauyeni wafa 'waineye,  

we'e tomotoga i vo 'ako tamu tosakona.  

Tomotoga fuedi yadi sakona i tovoiedi,  

wata tovedumwe'ai'ai faifaidi i velu'ui.  

Begaidi a na silakai,  

ma 'ana ve'ililibu tomotoga toketokedi 'awasasadie.”    

 54

'Auvea yana 'isanuakalikali me Isileli faifaidi 
 

4 Kebu 'wa na kololo, fai 'awaie yami bunumayaga i na 'a'ava,  

kebu 'wa na venuafouviga, fai 'awaie kebu tamu aitoi i na awavesakoyemi.  

We'e yami vetubuvauvau 'adi sauluva 'eba bunumayaga  

wata yami ve'wabu'wabula 'adi nuavita 'awaie kebu 'wa na nuanuanidi.   


5 Yami nuavitanina i na 'a'avana fai 'ami To'idewadewa kumanina 'wa da vo bani'odi yami lamoga,  

'ana wagava 'Auvea tomia abama yadi Tovemata'ai'ai.  

Taunina 'ami Totuveobu, me Isileli yadi Yaubada magemagetana.  

Tomotoga i goleni i vo,  

Yaubada, fwayafwaya matatabuna 'ana Toveimea.”   


6 Yaubada i vo, 'Omu 'wa da vo bani'odi tonagi 'ivaumu, yana lamoga i vedumwe'ai'aieni,  

ma yana nuavita 'aisena i miamia,  

siwe 'Auvea i vagavaimu taunina 'waineye.   


7 A bailemu, siwe tutuya 'ale'usana i na 'a'ava,  

ma yaku 'isanuakalikali a na vevilamu 'waikuye.   


8 A toke a nuasako-'afo'afo wata a vedumwe'ubu'ubusemu,  

siwe kebu tutuya manamanawenaga,  

yaku nuakalikali 'eno'eno-vagaina 'wainega a na veianemu.”  

'Auvea 'ami Totuveobu side bani'odi i voneyedi i vo,   


9 *Noa yana tutuye, a vona'awaufaufa-vagata a vo,  

Kebu wata fwayafwaya i na ulatavutavuni,  

wata bani'odi 'asiau a vona'awaufaufa-vagata kebu a na nuasako-vaitugana 'waimie,  

wata kebu a na vematavulogimi.   


10 Avinodi 'oya bwaikidi wata siasiaidi matatabuna i na savovola,  

siwe yaku 'isanuakalikali 'waimie i na 'eno-vagata.  

Vona'awaufaufanina a voneyeniga mia-niwalova faifaina i na 'eno-vagata.”  

'Auvea side bani'odi i voneyedi, kumanina 'ami to'isanuakalikali.    

'Auvea yana vona ma vuagina 
 

1 *'Auvea i vona i vo,  

Egavo 'wa veufa'ani'anigokuga,  

'wa na maia 'waikuye, 'anigomi a na 'ivebikadi.  

Wata bani'odi, egavo i vewekowekomaga,  

'wa na maia 'waikuye nonogina 'wa na 'ewadi 'wa na 'ani.  

'Wa maia, oine wata bulumakau susudi 'wa na 'ewadi 'wa na yemu,  

siwe kebu 'wa na tutulidi.   


2 Kebu yami mani 'wa na ve'amubwadodoyeni 'ani'ani-'a'a'avidi 'waidie,  

wata kebu 'wa na toke 'wa na folova nani-'avo'avovo faifaidi,  

i na nunago kebu 'ana 'atumaina 'wa na veluagai.  

Bonaku 'wa na vinenegeni bega 'wa na nogai,  

nika 'wa na 'ani-'atumai wata ma yami sosoana 'ani'ani 'iwanidi 'wa na 'ani.   


3 *'Wa na maia a na vonemi, yaku vona 'wa na nogaidi  

nika 'ami fata yami mia 'atumaina 'wa na veluagai.  

Yaku veakutagona a na 'idewai 'waimie, i na 'eno-vagata,  

bega yaku nuakalikali faifaimi kebu i na 'ailove,  

bani'odi kini Devida 'waineye a vona'awaufaufa.   


6 'Auvea 'wa na lualeni 'ana fata 'asiau 'wa na veluagai,  

'wa na vevelu'ui 'waineye, fai taunina lilivamie i miamia.   


7 'Omi tosakona, yami sauluva sakoidi 'wa na vedumwe'ubu'ubusedi,  

wata 'wa na nuavilami yami sakona 'waidiega.  

I lubwainemi 'Auvea 'waineye taunimi 'wa na tauyemi i na 'isanuakalikaliemi.  

Yaubada 'waineye 'wa na vevelu'uiga, 'ana fata yami sakona matatabuna i na nuatavunidi.”   

   
 

8 'Auvea i vona i vo, Yaku venua'ivina kebu 'omi yami venua'ivina taiadi ta da vesala.  

Yaku sauluva, kebu 'omi taiadi ta da vesala.   


9 Abama tabwaotogineye, fwayafwaya 'wainega i laka-'afo'afo,  

we'e yau yaku sauluva 'ana 'etowava, yami sauluva i vebwaika-'iawedi,  

wata yau yaku venua'ivina i vaganago-'afo'afo, 'omi kebu bani'odiga.   


10 *Bani'odi 'wei wata sinou* i obuobuma abamega,  

kebu i da vila-matayo'odiga,  

nagamidi yadi folova i 'i'idewadi fwayafwaya i 'i'ivebikadi.  

Wata waifei i veveudi i vevebwaika,  

nika tomotoga 'adi fata i na bakula wata i na 'ani.   


11 Yaku vona wata bani'odi,  

kebu 'ana fata nage'avana i na vilai 'waikuye.  

Kebu'a. Nagamidi yana folova i na 'idewai.  

Naninidi nuanuaku i na 'idewadiga, matatabuna i na 'idewa'a'avadi.”   

   
 

12 Mia-niwalova wata sosoana nageneye 'wa na miamia.  

'Oya bwaikidi wata siaidi bonadi bwaikinega i na leilei,  

welavinidi wala'aie nimadi i na nikenikedi.   


13 Gawa lovelovenidi basenadi bei i veve'alatabotaboga,  

'awaie welavi bwaikidi wata manamanawedi i na tovotovoi.  

We'e siusiu bei i veve'alatovoiga,  

'awaie welavi 'adi 'isa 'atumaidi i na tovotovoi.  

De'e tugusanidi bwaikidi i na sousouyediga, 'Auvea 'ana wagava 'ana ve'ililibu faifaina,  

wata tugusanidi 'eba 'isa yana toketokena wata yana nuakalikali i na 'eno-vagata.    

Tomotoga mali 'awalawa 'waidiega taunidi i na tauyedi 'Auvea 'waineye 
 

1 'Auvea yana tomotogavo i vonedi i vo,  

Sai'afoga a na wai a na 'ita'ita'iemi,  

wata yaku 'atumaina a na sivemageseni 'awasasamie.  

Begaidi i lubwainemi yami sauluva matatabuna tonovidi wata  

'wa na vevesauluva 'atumaina tomotoga fuedi 'waidie.   


6 'Awaie tomotoga mali 'awalawa 'waidiega taunidi i na tauyedi yau 'Auvea 'waikuye,  

yaku nuanua i na 'i'idewadi, i na nuakalikalieku wata i na subisubiaku.  

'Aiata Veawai i na veve'ililibuyeni wata yaku Veakutagona i na vevematayakeyakeni.   


7 *Tomotoganidi a na miedi Ielusalema yaku 'oya tabutabuna 'waineye.  

Yaku Vanuga 'Eba Velu'ui nageneye sosoana a na veledi.  

Yadi 'anivelena wata yadi velomu a na awave'atumaiedi,  

fai yaku vanuga 'ana wagava, Vanuga 'eba Velu'ui tomotoga 'aila'a tulina tulina faifaidi.    

Sauluva tonovidi faifaidi 
 
'Auvea i vo, 'Odu'odu mogitana matakuye 'ana vesauluva side bani'odi.  


7 *Tolase 'ami'amiega 'wa na 'aniveledi,  

kebu yadi vanugaga 'wa na lu'uma'umaiedi,  

kebu 'adi talaumaga 'wa na 'ivaisedi,  

we'e taunimi yami 'aila'a kebu 'wa na degedi, 'wa na 'ivaisedimo.   


8 'Ai'edi bani'odi 'wa na vevesauluvediga, 'omi 'wa da vo inala yana mageta i da vuvulaoga,  

'ami viga 'waidiega 'wa na ve'atumai-matayo'o.  

Yami sauluva tonovidi i na 'edakumesemi,  

we'e mulimie yau 'Auvea yaku mageta mataududulina i na veve'isabodebodemi.   


9 Tutuyanina 'waineye 'wa na velu'ui 'waikuye a na nogayemi,  

'wa na vegole 'aivaita faifaina a na tutula.  

Kebu mali tomotoga 'wa na 'ive'abiawadi vita 'waidiega,  

kebu emiavo 'wa na vebonaivoyedi,  

wata kebu 'wa na lu'ivona-vekavekali.   

   
 

10 Tolase 'wa na ve'anidi we'e tomotoganidi ma 'adi vita 'wa na 'ivaisedi,  

nika yami sauluva 'atumaidi 'waidiega  

'omi bani'odi mageta dudubala nageneye.  

Yami magetanina i na toke i na 'awaiaia bani'odi 'aiata 'wana'wana.”    

Vala 'atumaina tomia vitana faifaidi 
 
Yaubada yana Tofolova Vevenua'ivinina i vona i vo,  


1 **'Auvea Yaubada 'Anu'anununa i ageku,  

i venua'ivineku vala 'atumaina a na lu'ivoneyeni tovewekowekoma 'waidie,  

wata egavo i toke i nuavitaga nuadi a na 'iveoloolodi.  

I vetuneku tomotoga yogoyogonidi  

'adi 'etoyavu faifaina a na lu'ivona,  

wata tomotoganidi vanuga 'eba yogona 'waineye i miamianiga, i na yavudi.   


2 *I vetuneku tovemogai nuadi a na 'iveololodi  

wata a na lulu'ivona 'Auvea yana 'atumaina yana tomotoga 'waidie 'ana tutuya 'akonadi i le'wa,  

we'e 'ana gaviavo i na vematavulogidi.   


3 I vetuneku me Ielusalema* i nunuavitaga a na kiavesosoanidi.  

Basenadi i tainu'wanu'wa, 'awaie lei-subisubia a na veledi.  

Yadi sauluva matatabuna tonovidi  

'wa da vo bani'odi tamu welavi tonovina wata fa'alina 'Auvea taunina 'ana bakubakula,  

yana 'atumaina 'ana 'eba sivemageta.   


6 'Omi i na golemi  

'Auvea yana tovelomuvo, wata  

Yada Yaubada yana tofolovavo.  

Tomotoga 'adi 'aila'a tulina tulina 'waidiega yami 'ai'aiwabu 'wa na veluagadi.  

Taunimi 'wa na awa'ai'aimi 'wa na vo,  

Tomotoganidi 'waidiega 'a ve'ai'aiwabu.”   

   
 

8 Yau 'Auvea, nuanuaku sauluva tonovidi, we'e vainago wata sauluva sakoidi a vematakilekiledi.  

Yaku tomotogavo yadi mia vitana faifaina tutula 'atumaina a na veledi, bani'odi basenadi a vona'awaufaufa,  

we'e yaku veakutagona 'waidie i na 'eno-vagata.   


9 'Awaie tubudiavo 'adi wagava i na vebwaika ma 'adi ve'ililibu tomotoga 'adi 'aila'a tulina tulina matadie.  

I na 'isedi i na 'asetadi 'Auvea i yabovidi wata i vesauluva 'atumaina 'waidie.   

   
 

10 *'Auvea Yaubada faifaina yaku sosoana i vebwaika-'afo'afo,  

fai i 'ita'ita'ieku bega mataneye yaku sauluva matatabuna tonovidi.  

'Ita'ita'inina wata sauluva tonovidi 'wa da vo bani'odi talauma 'ai'aiwabuna 'wainega i da ve'weseniku.  

Bega yau 'wa da vo bani'odi tomogo nagi 'ana vaigavu i da vigavuyeni.  

Wata 'wa da vo bani'odi vavine, tutuyanina i na nagiga, taunina i na 'ivivigavuya mwali wata 'ifwaidi vaigavu 'waidiega.   


11 Waifei kabuna fwayafwayayega i tabotabo,  

wata bani'odi 'Auvea Yaubada 'ana subia wata sauluva tonovina i na kikiavebwaiki,  

naninidi tomotoga 'adi 'aila'a tulina tulina i na 'ise'iseni.    

4 *Tutuya basenadiotoga i maiga 'asiau,  

kebu tamu yaubada tulina 'omu yama Yaubada bani'odi,  

yaubadanina tulina kebu tamu aitoi i da 'iseni 'alo bonana i da nogai.  

We'e 'omu yama Yaubada, tomotoganidi i vetumagana 'waimuye, 'aisedi 'u 'i'ivaisedi.   


5 Egavo ma yadi sosoana sauluva 'atumaidi i 'i'idewadiga,  

wata yamu sauluva tonovidi i vevetutuyamedi,  

'omu 'u lulu'uma'umaiedi.  

We'e 'ima, tutuya manamanawena 'a kwayega sauluva sakoidi 'a 'i'idewadi,  

begaidi 'u nunuasakoyema.  

'Ana fata 'ita'ita'i 'a na veluagai?   


6 Yama sauluva sakoidi 'waidiega, matatabuma 'a veyoke matamuye.  

Igodi 'a vevewavawava nuanuama yama sauluva i na tonova matamuye,  

siwe naninidi matatabuna 'waimuye 'wa da vo bani'odi kaleko dibulakata yokeyoke-otogina.  

Yada sakonanidi i eva-vuvueda, 'wa da vo bani'odi welavi lukudi 'adalidi kaukau i da lubewevuvueni.   


7 Siwe kebu tamu aitoi 'waimuye i da velu'ui,  

'alo i da wai 'aivaita faifaina  

begaidi 'u vedumwe'ubu'ubusema.  

Yama sauluva sakoidi 'u tauyedi i na 'ivesakoima.   


8 'Auvea, 'omu 'ima tamama.  

'Ima bani'odi fwayafwaya dekudekuna,  

'omu bani'odi nau 'ana to'abi,  

nimamuyega 'u 'idewama 'a souyema.   


9 Kebu 'u na toke 'u na nuasakoyema,  

kebu yama sauluva sakoidi 'u na nuave'avinidi  

fai matatabuma yamu tomotoga,  

begaidi ma yamu 'isanuakalikali 'u da 'i'isave'avinima.   



* 2:3:
Saioni, Ielusalema tamu 'ana wagava, we'e mogitana 'awasasanina Yaubada yana Vanuga 'Eba Velu'ui bei i tovotovoi.

† 2:3:
Iakobo tamu 'ana 'eba 'ainana Isileli.

* 2:4:
Ioe 3:10; Mai 4:3

* 5:1:
Mad 21:33; Mak 12:1; Luk 20:9

* 6:1:
2 Kin 15:7; 2 Ifu 26:23

* 6:2:
'Ana mogitana vona Ibeliu 'waineye, Selefimu. 

* 6:3:
Ve 4:8

* 6:4:
Ve 15:8

* 7:11:
'Ana mogitana vona Ibeliu 'waineye, tugusanina towafa yadi 'eba mia dibuotoginega 'alo tabwaotoginega abame. 

* 7:14:
Mad 1:23

* 9:1:
Mad 4:15

* 9:2:
Mad 4:16; Luk 1:79

* 9:7:
Luk 1:32,33

* 11:1:
Ve 5:5; 22:16

* 11:1:
'Ana mogitana vona Ibeliu 'waineye, Iese tubunavo. Iese Devida tamana.

* 11:4:
2 Tes 2:8

* 11:5:
Efe 6:14

* 11:6:
Ais 65:25

* 11:9:
Aba 2:14

* 11:10:
Lom 15:12

† 11:10:
'Ana mogitana vona Ibeliu 'waineye, Iese tubunavo. Iese Devida tamana.

* 35:3:
Ibu 12:12

* 35:5:
Mad 11:5; Luk 7:22

* 40:3:
Mad 3:3; Mak 1:3; Ion 1:23

* 40:3:
Luk 3:4-6

* 40:9:
Saioni, Ielusalema tamu 'ana wagava, we'e mogitana 'awasasanina Yaubada yana Vanuga 'Eba Velu'ui bei i tovotovoi.

* 40:10:
Ais 62:11; Ve 22:12

† 40:10:
'Ana mogitana vona Ibeliu 'waineye, ma 'ana tutula i mimai.

* 40:11:
Isi 34:15; Ion 10:11

* 42:1:
Mad 3:17; 17:5; Mak 1:11; Luk 3:22; 9:35

* 42:1:
Mad 12:18-21

* 42:6:
Ais 49:6; Luk 2:32; Fol 13:47; 26:23

* 49:3:
Wagavanina Isileli tamu Yaubada yana 'eba 'ainana Mesaia 'alo Keliso faifaina, kumanina me Isileli yadi Toveimea. 

* 49:6:
Ais 42:6; Luk 2:32; Fol 26:23; Fol 13:47

* 50:6:
Mad 26:67; Mak 14:65

* 50:8:
Lom 8:33,34

* 52:7:
Neo 1:15; Lom 10:15; Efe 6:15

* 52:7:
'Ana mogitana vona Ibeliu 'waineye, 'ageyafayafana 'adi 'isa 'atumaidi. 

* 52:15:
Lom 15:21

† 52:15:
'Ana mogitana vona Ibeliu 'waineye, i na luitaitalidi,  tamu 'ana saivila, i na 'ivevunavunagidi. 

* 53:1:
Lom 10:16; Ion 12:38

* 53:4:
Mad 8:17

* 53:5:
1 Fit 2:24

* 53:6:
1 Fit 2:25

* 53:7:
Ve 5:6

* 53:7:
Fol 8:32,33

* 53:9:
1 Fit 2:22

* 53:12:
Mak 15:28; Luk 22:37

* 54:9:
Nag 9:8-17

* 55:1:
Ve 21:6; 22:17

* 55:3:
Fol 13:34

* 55:10:
2 Kol 9:10

* 55:10:
Sinou  'asa'aiana 'wei wata fayo i vevebi'webi'wedi abamega i obuobuma. Vona Dimudimu 'waineye, snow we'e 'ida'e sinou. 

* 56:7:
Mad 21:13; Mak 11:17; Luk 19:46

* 58:7:
Mad 25:34

* 61:1:
Mad 11:5; Luk 7:22

* 61:1:
Luk 4:18,19

* 61:2:
Mad 5:4

* 61:3:
'Ana mogitana vona Ibeliu 'waineye Saioni, Ielusalema tamu 'ana wagava, we'e mogitana 'awasasanina Yaubada yana Vanuga 'Eba Velu'ui bei i tovotovoi.

* 61:10:
Ve 21:2

* 64:4:
1 Kol 2:9









	Ielemaia


	1

	6

	17

	20

	23



	31

	33

	38





 
Ielemaia  

'Eba kiavemageta  

Ielemaia tamu Yaubada yana tolu'ivona ma 'ana ve'ililibu, i miamia 'atamana Ielusalema nageneye, Yaubada yana vona i lulu'ivoneyedi yana tomotoga 'waidie.  

Yana tomotoga i mamatakiadi Yaubada yana vematavuloga faifaina. 'Ai'edi i na vedumwe'ai'aieni wata mali yaubadavo i na vevetutuyamediga i na vematavulogidi.  


  
 1

Ielemaia 'ana venua'ivina 
 


4 'Auvea  i voneku i vo,   


5 'Omu bola kebu a da 'idewamu inamu umwadie we'e nagami a 'asetamu.  

Mulieta 'u na tubuga a yato'idiemu faifaiku,  

a venua'ivinemu yaku vona 'u na lu'ivoneyeni tomotoga 'aila'a tulina tulina 'waidie.”   


6 A tutula a vo, Aioi 'Auvea Yaubada, yau kwamana siaiku, kebu 'aku fata faifaimu a na veifufuga.”   


7 'Auvea i vo, Kebu 'u na vo, Yau kwamana siaiku.’ Ava'ai bei a na vetunemuga 'u na nago, ava'ai a na veimeyemuga 'u na lu'ivoneyeni tomotoga 'waidie.  
8 Kebu 'u na kololoyediga, yau taiadi a na 'ibababalemu.  

Yau 'Auvea, side bani'odi a voneyedi.”   


9 'Auvea 'awaku i 'abitonovi i vo,  

De'e yaku vona 'awamuye a silukuveni.   


10 'U ve'wada a na vonemu. 'Asiau a silakaimu bega ma yamu veimea tomotoga 'aila'a tulina tulina 'u na mamatakiadi.  

'Ifwaidi 'u na abudi, 'ifwaidi 'u na geudi, 'ifwaidi 'u na luvela'ovidi wata 'ifwaidi 'u na siobuyedi.  

We'e 'ifwaidi 'u na sivetovoidi wata 'ifwaidi 'u na bakulidi.”   

   
 

17 Wata 'Auvea i voneku i vo,  

'U na 'idewadewa, bega valanidi a na vonemuga matatabuna 'u na lu'ivoneyedi tomotoga 'waidie.  

Kebu 'u na kololoyedi, i na nunago yamu kololo a na 'imoso'ieni,  

nika 'u na bunumayaga tomotoga matadie.   


18 We'e 'asiau, yau a kiavetoketokemu,  

'wa da vo bani'odi 'atamana bwaikina i da 'ibababaleni kali fa'alina 'wainega,  

'alo bani'odi 'ogola kainumu 'alo bani'odi bibina kainumu 'ana wagava balonisi.  

Tomotoga i miamiani 'awalawa Iudia nageneye, 'u na tovibodedi  

bani'odi kinivo, to'edakumetavo, tovelomuvo wata tomotoga fuedi.   


19 Tomotoganidi igodi nuanuadi i na vetoketoke-'iawemu,  

siwe kebu 'adi fata fai yau 'omu taiadi, a na 'i'ita'ita'iemu.  

Yau 'Auvea, side bani'odi a voneyedi.”    

 6

Me Isileli ma 'adi kini'ona 'eba wafa 
 
'Auvea i vona i vo,  


13 Yaku tomotoga matatabudi ma 'adi wagava i nagoga tomotoga-'avo'avovo 'waidie,  

toveumokai vekaliega tomotoga yadi 'ai'aiwabu i lulueloelodi taunidi faifaidi.  

Tolu'ivonavo wata tovelomuvo 'asa'aiana bani'odi,  

yadi sauluva i vesala, matatabudi tovekali.   


14 *Yaku tomotogavo ma 'adi kini'ona 'eba wafa,  

siwe tolu'ivonavo wata tovelomuvo i lumulamuladimo,  

i vo 'ako bonu siaina.  

Yadi nuanua i vo 'ako mia-niwalova nageneye ta miamiani,  

siwe kebu, vekali.”    

'Auvea tutula mogitana 'ana to'anivelena 
 

5 'Auvea side bani'odi i voneyedi i vo,  

Tomotoganidi yau 'Auvea i vedumwe'ai'aieku,  

we'e i vetumagana tomotoga yadi toketokena 'waidie,  

bega yau vita a na veledi.   


6 Tomotoganidi bani'odi welavi yegayegadi fwayafwaya lalana 'waineye,  

fwayafwayanina bei muna i 'eno'enoga, kebu tamu aitoi i da miamia.  

Tomotoganidi 'awaie kebu 'aivaita 'atumaina i na veluagai.   

   
 

7 We'e tomotoganidi yau 'Auvea i vetumaganeku  

wata taunidi i tauyedi 'waikuye,  

a na vevesauluva 'atumaina 'waidie.   


8 *Tomotoganidi bani'odi welavi i tovotovoi ufa lilivaneye,  

'walamidi i obu ufa i veluagai.  

Inala yana yauyauta faifaina kebu i da nuanua,  

'ai'edi tutuya manamanawena 'wei kebu i na 'wei'weiga, kebu i na kolokolologa,  

lukudi kebu i na 'adalidi wata kebu i na avuta,  

tutuya matatabuna i na vuavuaga.   

   
 

9 Tomotoga matatabudi yadi venua'ivina kebu tamu aitoi 'ana fata i na 'aseta-'atumaia.  

Tutuya matatabuna nuanuadi vekaliega i na vevesauluvasako,  

'wa da vo bani'odi viga bwaikina kebu tamu aitoi 'ana fata i na 'ive'atumaia.   

   
 

10 *Siwe yau 'Auvea tomotoga yadi nuanua a 'asetadi,  

yadi venua'ivina givagivadi a 'i'isa-'atumaidi.  

Tomotoga 'aitamogana 'aitamogana yana vesauluva 'wainega 'ana tutula a na veleni.  

Tutula mogitana a na veleveledi, yadi folova 'adi 'isa'isa bani'odi.”    

'Auvea i vona i vo,  


5 De'e 'atamana Ielusalema yana 'ai'aiwabu matatabuna a na 'anivelenedi 'ana gaviavo 'waidie, yadi kukua i na lukwekwekwedi i na nawedi 'atamana Babiloni. Naninidi 'adi tutula bwaikidi taiadi a na 'anivelenedi, kukuanidi faifaidi i toke i folofolovaga, wata Iuda 'ana kinivo yadi kukua matatabuotogidi i na 'ewadi.”   

Ielemaia yana vona-vaitugana 
 
Ielemaia i vona i vo,  


7 'Auvea, 'u vekalieku* begaidi yamu vekali a awavemogitaneni.  

'U vetoketoke-'iaweku fai yau mweaku.  

'Aiata 'aitamogana 'aitamogana tomotoga i sisidibidibieku.   


8 'Waidie a lulu'ivona a vo, 'Ami gaviavo i na leomi i na 'ivesakoimi.’  

Yamu vona a lulu'ivoneyeni 'waidie begaidi i sisidibidibieku wata i awavesakoyeku.   


9 'Ai'edi a na vo, 'Asa'aiana, 'Auvea yana vala kebu wata faifaina a na lulu'ivona,  

kebu nuanuaku a na veveifufuyeni,’  

siwe yana vona nuakuye i luluyauyauta 'wa da vo bani'odi 'ai i da 'ala'alata nagekuye.  

Igodi nuanuaku a da ve'o'oleni siwe kebu 'aku fataga.   


10 Tomotoga yadi vona a noganogaidi i vevebonaivoyeku.  

Vita fuedi i tovififineku faifaidi a vevenuafouviga.  

Tove'isakololo i vo, Yama to'edakumeta 'waidie 'a na lu'ivoneyemu i na vematavulogimu.’  

Wata ekwavo i vevemata'i'i'ieku nuanuadi yaku vekali i na 'isaveluagai.  

'Aise'avadi i veifufu i vo, Ta na vekalieni bega ta na vetoketoke-'iaweni  

nika 'ada mewa ta na 'ewai.’   

   
 

11 Siwe 'Auvea lilivakuye i tovotovoi,  

'wa da vo tovetalaga yadi tovemata'ai'ai,  

begaidi 'aku gaviavo matatabudi i na be'u kebu i na vetoketoke-'iawekuga.  

I na bunumayaga we'e yadi bunumayaga tomotoga kebu nuadi i na faniga.   


12 'Auvea, 'omu tomia abama yadi Tovemata'ai'ai, tomotoganidi yadi sauluva tonovidi matamuye, yadi folova 'u sisitonovidi,  

yadi venua'ivina wata yadi nuanua givagivadi 'u 'ise'isedi.  

'Aku vita nimamuye a yatodi,  

nuanuaku matakuye 'aku gaviavo 'u na vematavulogidi.   

   
 

13 'Auvea 'waineye 'wa na lei subisubia.  

We'e taunina tovewekowekoma i 'i'ita'ita'iedi tosakona yadi toketokena 'waidiega.”    

Yaubada yana Kini yana sauluva tonovidi i na silakai 
 

1 'Auvea i vona i vo, Yaku tomotoga yadi to'edakumetavo, nuakalikalidi. 'Awaie vita bwaikina i na souyeni 'waidie. Kumanidiavo bani'odi to'isave'avina sifi sakoidi, sifivo i 'i'ivesakoidi bega i degadega i nunagoi 'awalawa 'ifwaidi 'waidie.”   


2 'Auvea, kumanina me Isileli yadi Yaubada, yana vala to'isave'avinanidi 'waidie i vo, 'Omi kebu yaku sifi 'wa da 'isave'avina 'atumaidi, siwe 'wa sogiedi i nagoi 'awalawa 'ifwaidi 'waidie, begaidi yau a na vematavulogimi yami sauluva sakoidi faifaidi.  

Yau 'Auvea, side bani'odi a voneyedi.   


3 Basenadi yaku tomotoga a sogiedi i nagoi 'eba veimea 'ifwaidi 'waidie, 'asiau kumanidiavo ma yawaidi i miamiani, a na veviladi 'adi tuvadeye, nika i na venatuvea'wa 'adi 'aila'a i na vefue-'afo'afo.  
4 'Ifwaidi to'edakumeta 'atumaidi a na venua'ivinedi a na silakaidi bega i na veto'isave'avina faifaidi, nika yaku tomotoga kebu i na kolokolologa wata kebu tamu aitoi i na vuyovuyo.  

Yau 'Auvea, side bani'odi a voneyedi.”   


5 *Wata 'Auvea i vona i vo,  

Tutuya i mimai 'waineye, tamu tomogo Kini Devida 'ana wauma 'wainega a na venua'ivineni a na silakai i na vekini.  

Ma yana nuamageta tomotoga i na 'e'edakumesedi,  

bega 'awalawanina matatabuna nageneye i na vevenua'ivina-'atumai wata 'eda'eda tonovidi i na 'i'idewadi.   


6 Yana veimea 'ana tutuye me Iuda i na 'i'ita'ita'iedi,  

we'e me Isileli mia-niwalova i na veveluagai.  

'Ana wagava i na goleniga, side wagavanina,  

'Auvea yana Veimea Tonovina 'waideye.”    

7 'Auvea i vona i vo,  

Ma yami sosoana 'wa na lei me Isileli* faifaidi,  

'aila'anina ma 'ana wagava bwaikina, we'e 'ifwaidi sai'afo,  

begaidi 'wa na toke 'wa na vegolegole.  

Ma yami subia 'wa na lei wata bonami bwaikinega 'wa na vegolegole,  

side bani'odi 'wa na voneyedi 'wa na vo,  

'Auvea, yamu tomotoga 'u da 'ivaisedi,  

kumanidiavo bola ma yawaidi i miamiani.’   


8 Nika a na tutula a na vo,  

Yaku tomotoga a na miedi yavalatayega,  

wata 'ani'ieyega a na va'augidi, fwayafwaya matatabuna 'wainega.  

Tomatasako, to'agesako, toveinainage wata sai'afoga i na venatuna taiadi,  

kebu a na venuafanidi.  

I na viladiga 'adi 'aila'a bwaikaotogina.   


9 Yau a na kumekumesedi, we'e ma yadi 'we'wela i na mimaia, i na vevelu'ui 'waikuye nuatavuna faifaina.  

Ufa lilivadiamo wata tano'atuga 'waidiamo a na nawedi nika kebu i na be'uga.  

Yau Isileli tamana we'e Ifeleimi† yaku tubu'edakumeta,  

begaidi a na 'edakumesedi i na maia.”   

'Auvea yana Veakutagona 'Ivauna i na 'idewai 
 

31 **Wata 'Auvea i vona i vo,  

'Awaie yaku Veakutagona 'Ivauna a na 'idewai me Isileli wata me Iuda 'waidie.   


32 Veakutagonanina basenadi tubudiavo 'waidie kebu bani'odiga,  

tutuyanina Itifitayega a yavudi nimadie a 'abi a miedi.  

A 'i'isave'avinidi 'wa da vo yau yadi lamoga,  

siwe yaku veakutagona i vedumwe'ai'aieni.  

Yau 'Auvea, side bani'odi a voneyedi.   

   
 

33 *'Awaie yaku Veakutagona 'Ivauna a na 'idewai me Isileli 'waidie side bani'odi.  

Yadi nuanua 'waidie yaku veimea a na yatodi, wata nuadie a na kilumidi.  

We'e yau yadi Yaubada, taunidi yaku tomotoga.   


34 *'Aku 'aseta i na vebwaika tomotoga matatabudi 'waidie, kumanidiavo ma 'adi wagava wata tomotoga-'avo'avovo,  

bega kebu tamu aitoi iana wata 'ifwaidi enavo i na vonedi i na vo, 'Auvea 'wa da 'asetai.’  

Fai tomotoga matatabudi 'akonadi i na 'asetaku.  

Yadi sauluva sakoidi a na nuatavunidi, yadi sakona kebu faifaina a na nuanua.  

Yau 'Auvea, side bani'odi a voneyedi.”    

'Auvea yana vona'awaufaufa 'ana mogitana i na souyeni 
 

14 *'Auvea i vona i vo, Tutuya i mimaiga 'waineye yaku vona'awaufaufa 'ana mogitana i na souyeni me Isileli wata me Iuda 'waidie.   


15 Tutuyanina 'waineye tamu tomogo Kini Devida 'ana wauma 'wainega a na venua'ivineni a na silakai i na vekini.  

Tomotoga i na 'e'edakumesedi,  

bega 'awalawanina matatabuna nageneye i na vevenua'ivina-'atumai wata 'eda'eda tonovidi i na 'i'idewadi.   


16 Yana veimea 'ana tutuye me Iuda i na 'i'ita'ita'iedi,  

we'e me Ielusalema mia-niwalova i na veveluagai.  

Ielusalema 'ana wagava i na goleniga, side wagavanina,  

'Auvea yana Veimea Tonovina 'waideye.”    

 38

Ielemaia i siobuyeni ufa alaalana nageneye 
 

4 Tamu tutuya, to'edakumetavo 'adi 4 i nagoi Kini Sedekia 'waineye i voneni i vo, Yama kini, i lubwaineni Ielemaia i da wafa. Yana vona 'wainega tolugaviavo i 'i'ivemweadi, kumanidiavo bola i miamiani 'atamana de'e nageneye wata tomotoga matatabudi taiadi. Kebu nuanuana tomotoga i na 'ivaisedi, we'e i vevewavawava nuanuana i na 'ivekokovidi.”   


5 Kini Sedekia i vo, 'Atumaina, ava'ai nuanuami, 'wa na 'idewaimo. Kebu 'aku fata a na talabodemiga.”   


6 Bega to'edakumetanidi Ielemaia i 'ewai i yatoi ufa alaalana 'waineye, kini yana tolumadu'ai yadi 'awasasa nageneye. Ufanina kini natuna iavetana 'ana wagava Malakida i alai. Ielemaia bulavayega ma'inuadi i ve'iuli i obu ufanina alaalana nageneye, siwe ovunina nage'avana kebu ma ufanaga, dobwadobwana'ava 'waineye i vetumotoveni.    

Taivonavona  

'Eba kiavemageta  

Buki de'e nageneye i veveifufu me Iuda yadi nuavita bwaikina faifaina. 'Adi gaviavo i maia yadi 'atamana bwaikina Ielusalema wata Vanuga 'Eba Velu'ui i luvela'ovidi. Yana tomotoga wata yana 'ai'aiwabu matatabuna i 'ewadi i nawedi yadi 'eba veimea 'waineye. Naninidi i souyedi mulieta malamala 586 i 'a'avana Iesu i tubuga.  

Buki de'e 'ana tokiluma kebu ta da 'aseta-'atumaia aitoi mogitana i kiluma, 'ifwaidi tomotoga yadi nuanua i vo, Ielemaia i kiluma.”  


  
 1

Mogai Ielusalema nageneye 
 


1 Tutuya basenadi 'waineye, me Ielusalema 'adi 'aila'a bwaikaotogina,  

we'e 'asiau 'atamananina bwaikina i velovi.  

Basenadi 'atamananina 'ana wagava bwaikina, 'atamana 'ifwaidi 'waidiega,  

'asiau 'asa'aiana 'aiseotogina, 'wa da vo bani'odi 'wabula.  

Basenadi bani'odi kwini 'awalawa fuedi i veveimeyedi,  

tutuya de'e, tofolova-maimaiga.   

   
 

2 'Atamananina 'wa da vo bani'odi vavine, lovana 'waidie ma yadi nuavita i 'we'we'wela,  

wata i lulumatageu,  

fai tomotoganidi basenadi taiadi i veluaga, matatabudi i 'iawelovedi,  

kebu 'adi fata nuadi i na 'iveolooloi.  

Enavo matatabudi i 'etogiluvedi,  

'asiau kumanidiavo 'ana gaviavo.   

   
 

3 Me Iuda 'adi gaviavo i maia i 'ive'avinidi i nawedi i vetofolova-maimaiga 'waidie,  

mia vitana i veluagai mali 'awalaweye,  

kebu tamu 'eba veawai faifaidi i da 'eno'eno.  

'Adi gaviavo i 'wavinedi i 'ubwasadi i 'ive'avinidi, kebu 'adi fata i na dega.   

   
 

4 Ielusalema* 'ana 'eda matatabuna i velovi 'wa da vo bani'odi i da vevemogai,  

kebu tamu aitoi 'edanidi 'waidiamo i da nunagoi bega i na lulusakali Yaubada 'waineye.  

'Atamananina 'ana 'awa matatabuna i 'wa'wasia,  

tovelomuvo ma yadi nuavita i 'a'alanuai,  

we'e vevine tubuvauvau i veve'ala'we'wela.  

Tomia Ielusalema matatabudi vita bwaikina i veveluagai.   

   
 

5 'Auvea Ielusalema i vematavulogi yana sakona fuedi faifaidi.  

'Ana gaviavo i vetoketoke-'iaweni i veveimeyeni, nani matatabuna yavuyavuna 'waidie,  

natunavo i 'ive'avinidi i nawedi mali 'awalawa 'waidie.   

   
 

6 Ielusalema basenadi 'ana 'isa 'atumaiotogina wata nua'ewa'ewana,  

we'e tutuya de'e 'akonadi i kibwa.  

Yana to'edakumetavo 'wa da vo bani'odi 'aisaya ma 'adi lase 'ani'ani i lalauala-wayoga,  

yadi toketokena i 'a'ava,  

kebu 'adi fata i na dega 'adi gaviavo 'waidiega.   

   
 

7 Me Ielusalema i yaba-vuvua mali 'awalawa 'waidie, ma yadi nuavita nuadi i vilai basenadi yadi mia 'atumaina i nuani.  

Tutuyanina Ielusalema 'ana gaviavo i mai i tala'avui kebu tamu aitoi i da 'ivaiseni.  

'Ana gaviavo i namageni fai i vetoketoke-'iaweni.   

Yaubada yana 'isanuakalikali miamia-vagaina 
 

19 Yaku veviga wata kebu yaku 'eba mia, faifaidi a vevenua'ivina,  

nika nuaku i vita-'afo'afo 'wa da vo bani'odi igana 'aluna i da golaku.   


20 Vitanidi faifaidi a toke a vevenua'ivina nika yaku nuavita i vebwaika-'afo'afo.   


21 Siwe nuaku i 'anita'ia 'Auvea a nuani,  

bei yaku vetumagana i velamu.   

   
 

22 'Auvea yana nuakalikali 'waideye 'eno'eno-vagaidi,  

yana 'isanuakalikali kebu yana 'a'avaga.   


23 'Awa'awai 'aitamogana 'aitamogana yana nuakalikalinina i luluve'ivaudi 'waideye.  

Ie 'Auvea, tutuya matatabuna 'omu 'u vevesauluva 'atumaina 'waimeye,  

yamu vona'awaufaufa bani'odi.   


24 Nuakuye a vona a vo, 'Auvea yau taiadi tutuya matatabuna,  

begaidi ma yaku vetumagana tauniku a na tauyeku 'waineye.”   

   
 

25 Tutuyanina tomotoga 'Auvea i vevetumaganeni wata i lulualeni,  

nika 'wainega nani 'atumaidi i na veveluagadi.   


26 I lubwaineda ma yada tokemaiga ta na mia-lukamata 'Auvea yana 'ita'ita'i faifaina.   


27 Yada tutuya tubuvauvaudeye i lubwaineda taunida ta na tauyeda 'Auvea 'waineye, 'ai'edi vita i na veledaga i lubwaineda ta na tokemaigedamo.   

   
 

28 'Ai'edi tamu aitoi vita i na veluagai 'Auvea 'wainega kiavetonova faifaina,  

i lubwaineni 'aiseneye i na miamia i na ve'wadamo.   


29 Ma yada ve'ililibu mataneye ta na lumata'afufu,  

voke 'eba ve'a'ava 'waineye i na 'ivaiseda.   


30 'Ai'edi aitoi i na nikeda wata i na awavesakoyeda,  

kebu ta na tutulaga, ta na tokemaigedamo.   

   
 

31 'Auvea to'isanuakalikali,  

kebu tamu aitoi i na baila-vagaseni.   


32 'Ifwaidi tutuya nuavita i na veleda, siwe ma yana 'isanuakalikali i na nuanuanida  

fai yana nuakalikali 'eno'eno-vagaina.   


33 Mogitana 'ifwaidi tutuya i na kiavetonoveda veviga wata nuavita 'waidiega,  

siwe kebu i da sosoana faifaina.   



* 1:4:
'Ana mogitana vona Ibeliu 'waineye Saioni, Ielusalema tamu 'ana wagava, we'e mogitana 'awasasanina Yaubada yana Vanuga 'Eba Velu'ui bei i tovotovoi.









	Isikeli


	2

	17

	33

	34

	36

	37





 
Isikeli  

'Eba kiavemageta  

Buki de'e 'waineye i veveifufu, me Isileli Yaubada i vedumwe'ai'aieni, we'e ma'itufa i 'odu'odu yaubada-vekavekali 'waidie. Yadi vesauluva Yaubada mataneye sakoiotogidi, begaidi 'adi gaviavo i vetunedi i vetoketoke-'iawedi bega i 'ewadi i nawedi yadi 'awalawa 'waineye.  

'Aila'anina nageneye Isikeli wata taiadi, kumanina tamu tovelomu Livai 'ana wauma 'wainega, Yaubada i vetumaganeni wata i vematayakeyakeni. Tutuyanina i miamia 'awalawa Iuda nageneye, Babiloni 'ana tolugaviavo i maia i tala'avuidi bega Isikeli wata 'ifwaidi me Iuda taiadi i nawedi Babiloni 'atamana bwaikina nageneye i vetofolova-maimaiga.  

Tutuyanina 'waineye Yaubada Isikeli i venua'ivineni i silakai i na vetolu'ivona faifaina. Vala i veleni i na lu'ivona yana tomotogavo 'waidie, kumanidiavo i miamiani Babiloni wata Ielusalema nagedie. Valanina side bani'odi. I lubwainedi i na nuaviladi, we'e 'ai'edi i na kwayega i na vedumwe'ai'aieniga, 'adi gaviavo i na mai Ielusalema i na luvela'ovi.  

Begaidi Isikeli i mamatakiadi kebu wata i na kwayega sauluva sakoidi i na 'i'idewadi, we'e mogitana taunidi i na tauyedi Yaubada i na ve'ililibuyeni wata i na vematayakeyakeni nika yadi 'awalawa i na luve'ivauya.  

Siwe tomotoganidi i baila begaidi Babiloni 'ana tolugaviavo i mai Ielusalema i geuya, bani'odi Isikeli yana vona-samula 'ana mogitana i souyeni.  

Yaubada Isikeli i venua'ivineni 
 
Tutuyanina Isikeli i miamia me Iuda taiadi Babiloni 'atamana bwaikina nageneye, i 'iseni abama i 'anikililia Yaubada yana mageta mataududulina i mageseni. Naninidi i 'isediga side bani'odi i lu'ivoneyedi.  



1 Tutuyanina Yaubada yana mageta mataududulina a 'iseni, a be'u fwayefwayeye a lumata'afufu. A nogai bona i vo, 'Omu tomia fwayafwaya, 'u tovoi a na vonemu.”  
2 Bola i veveifufu nika Yaubada 'Anu'anununa i ageku i silakaiku a tovoi a vavainenega aitoi i veveifufu.  
3 I vona i vo, 'Omu tomia fwayafwaya, a vevetunemu me Isileli 'waidie, kumanidiavo kebu i da vematayakeyakeku, tubudiavo yadi sauluva basenadi bani'odi i vevedumwe'ai'aieku.  
4 Fai kebu bonaku i da nogai wata i da ve'ililibuyekuga, 'omu a vevetunemu 'u na nago 'u na vonedi, naninidi matatabuna yau 'Auvea Yaubada a veveifufu 'waidie.  
5 'Ai'edi 'aku tovedumwe'ai'aivo bonamu i na nogai 'alo i na bailemuga, nika bei i na 'asetai tamu yaku tolu'ivona 'awasasamie taiadi 'wa miamia.    

 17

'Auvea yana vona-awatabai yana tomotogavo me Isileli faifaidi 
 

22 'Auvea Yaubada i vo, Welavi sida* manamanawena 'wainega tabwafouna a na 'ewai yau tauniku a na bakuli 'oya deba'aineye.  
23 'Oyanina manamanawena 'awalawa Isileli nageneye, tabwafounanina i na veluilili i na vebwaika welavi 'atumaiotogina. Didina i na 'otoidi bega i na vuaga. Manuga tulina tulina bei i na vegiuva we'e 'ai'wa'una yadi 'eba toalukuta inala yana yauyauta 'wainega.  
24 Welavi tulina tulina i tovotovoi fwayefwayeye i na 'iseni i na 'asetaku yau 'Auvea. Welavi manamanawena a na talayavuleni we'e welavi 'ale'usana a na 'iaiaieni i na vemanamanawe. A na veimea welavi 'ilukulukuina i na 'awagi'a we'e bwavuna i na luyauva.  

Yau 'Auvea, side bani'odi a voneyediga a na 'idewai.”    

 33

Isikeli 'ana venua'ivina i na vetolumadu'ai 
 

7 'Auvea i voneku i vo, 'Omu tomia fwayafwaya a venua'ivinemu 'u na vetolumadu'ai me Isileli faifaidi, bonaku 'u na nogai bega 'u na velu'ase'asedi faifaiku.  
8 'Ai'edi a na vo, 'Omi tosakona, mogitana 'wa na wafa,’ siwe 'ai'edi kebu 'u na velu'ase'asedi bega yadi sauluva sakoidi i na bailediga, 'asa'aiana ma yadi sakona i na wafa, we'e 'adi vita 'omu 'u na evai nika a na vematavulogimu.  
9 We'e 'u na velu'ase'asedi, siwe bonamu kebu i na nogaiga, ma yadi sakona i na wafa, we'e 'omu taunimu 'u na 'ita'ita'iemu.”    

 34

'Auvea me Isileli i na 'i'isave'avinidi 
 

11 'Auvea Yaubada i vo, Yau tauniku yaku sifi a na lualedi a na veluagadi, a na 'i'isave'avinidi.  
12 Yau bani'odi sifi to'isave'avina yana sifi i mia-ve'eve'e'elagiga i na miedi yadi 'eba mia 'aitamogana 'waineye i na 'i'isave'avinidi. Waowa wata dudubala 'adi tutuye yaku sifi i ve'aladegadega 'awalawa tulina tulina 'waidie, we'e yau a na lualedi a na 'ita'ita'iedi.  
15 Yau 'Auvea Yaubada, tauniku yaku sifi a na 'isave'avinidi wata 'awasasa 'atumaina a na veledi bei i na veawai.  
16 Kumanidi i ve'alavuyovuyoga a na lualedi a na viledi yadi 'awalaweye. Ilailagidi a na lumulamuladi we'e mweadi a na kiavetoketokedi. We'e kumanidiavo ma 'adi tubuga wata toketokedi a na nikedi. Sifinidi sakoidi 'adi vematavuloga a na veledi, 'adi laubwaina 'wainega.   


17 Yau 'Auvea Yaubada a vo, To'isave'avina sifi yana 'aisayavo i na 'ivisidi sifi wata goti i na yato'edi, wata bani'odi 'omi yaku tomotoga matatabumi 'wa na vonayavuga matakuye bega a na 'idimi vematavuloga 'alo tutula 'atumaidi faifaidi.”    

 36

Mia 'ivauna me Isileli faifaidi. 
 

16-17 'Auvea i voneku i vo, 'Omu tomia fwayafwaya a na vonemu. Me Isileli yadi fwayafwaya i 'iveyokei wata i 'ivesakoi yadi sauluva sakoidi 'waidiega 'wa da vo bani'odi kaleko dibulakata yokeyoke-otogina.  
18 Nimadi dayadayagidi wata kumaea 'waidie i 'odu'odu. Sauluvanidi 'waidiega fwayafwaya i 'iveyokei wata i 'ivesakoi. A toke a nuasakoyedi bega yaku nuasako 'ana yauyauta i vebaedi.  
19 A luveyavulidi bega i mia-ve'eve'e'elagi mali 'awalawa 'waidie, bega 'adi vematavuloga i veluagai yadi sauluva sakoidi faifaidi.  
20 Siwe tutuyanina i mia-ve'eve'e'elagi mali 'awalawa 'waidie, yau i 'ivebunumayagiku, 'aku wagava magemagetana i venani-'avo'avovoyeni. Tomotoga 'awalawa 'ifwaidi 'waidiega i vo, De'e 'aila'anidi 'Auvea yana tomotoga, i lubwaineni i da 'i'isave'avinidi taunidi yadi 'awalawa 'waineye siwe 'adi gaviavo i yogonidi i nawedi tamu 'awalawa 'waineye.’  
21 Nuanuaku me Isileli 'aku wagava magemagetana i da ve'ililibuyeni, siwe 'awalawanidi 'waidie i nagoiga i 'i'ivebunumayagiku.   


22 Faifainanina me Isileli 'u na vonedi 'u na vo, Yau 'Auvea Yaubada, yaku veifufu 'waimie side bani'odi. Avinodi kebu i da lubwainemi siwe a na vevilami 'ami tuvadeye, 'aku wagava magemagetana 'ana ve'ililibu faifaina. Fai 'awalawa tulina tulina taiadi 'wa miamiaga, 'aku wagavanina 'wa venani-'avo'avovoyeni.  
23 'Aku wagava magemagetana wata toketokena a na sivemageseni 'awalawa tulina tulina 'waidie 'omi me Isileli 'waimiega nika i na 'asetai yau 'Auvea.  

Yau 'Auvea Yaubada, yaku veifufu side bani'odi.   


24 'Atamana bwaikidi wata 'awalawa tulina tulina 'waidiega a na vevilami 'ami tuvadeye.  
25 Ufa masi'atana 'wainega a na luitaitalimi nika 'wa na vevunavunaga. 'Ami yoke wata yaubada-vekavekali 'ana 'odu'odu a na lekoa-yavuledi.  
26 *Yami nuanua a na luve'ivaudi wata 'Anu'anunuku i na agemi i na 'ive'ivaumi. Nuami tabodadi 'wa da vo bani'odi kileu, a na 'ewayavuledi ma'itufa nuanua bikadi a na velemi nika 'wa na vevematayakeyakeku.  
27 'Anu'anunuku i na agemi bega yaku awave'eda'eda 'wa na ve'ililibuyedi wata ma yami nuaobu yaku veimea 'wa na vematayakeyakedi.    

 37

Lulu laladi 
 

1 'Auvea i 'abitonoviku nika 'Anu'anununa i ageku i vagavaiku i naweku tamu laube'u lulu'ava i luvaia 'waineye.  
2 I 'edakumeseku bega i naweku lulu 'awasasadiamo, a 'isedi lalaotogidi wata fueotogidi 'awasasa i luvaia.  
3 I velutolieku i vo, 'Omu tomia fwayafwaya, 'u da 'asetai, 'ana fata de'e lulunidi i na yawasa?”  

A tutula a vo, 'Auvea Yaubada, 'omu taunimu 'u 'asetai.”   


4 I voneku i vo, Yaku vona 'u na lu'ivoneyeni de'e lulunidi 'waidie 'u na vo, 'Omi lulu lalami 'Auvea yana vona 'wa na nogai.  
5 I vo, Yau 'Auvea Yaubada a na veifufu 'waimie 'wa na vainenega. Yawai a na velemi 'wa na yawasa.  
6 Tubwa 'adi walowaloga 'waidiega a na luveakoakovimi wata vigo a na yatodi, i na 'a'avana bunu 'wainega a na baniumami. Yawai a na velemi nika 'wa na yawasa bega 'wa na 'asetaku yau 'Auvea.”   


7 Valanina 'Auvea i velekuga a lu'ivoneyeni lulunidi 'waidie nika a nogai vetalakwesakwesala bwaikina, a 'isanago nika lulu a 'isedi 'aitamogana 'aitamogana taunidi i luluveakoakovidi.  
8 A 'isa'isa nika tubwa 'adi walowaloga vigo taiadi i souyedi lulu 'waidie, i 'a'avana bunu vigonidi i baniumadi. Siwe yawai kebu.    


9 Yaubada i voneku i vo, 'Omu tomia fwayafwaya, kaukau 'waidie 'u na veifufu 'u na vo, 'Auvea Yaubada i veveifufu 'waimuye i vo, Yawai 'u miamiaga 'awalawa tulina tulina 'waidie, towafa de'e yawaidi 'u na veledi nika ma yawaidi i na tovoi.”   


10 *Valanina i vonekuga a lu'ivoneyedi nika yawai i luku towafa 'waidie, matatabudi i yawasa i tovoi i vetolugavia fueotogidi.   


11 Yaubada i voneku i vo, 'Omu tomia fwayafwaya, me Isileli 'wa da vo lulunidi bani'odi. Tauni'avadi i vonavona i vo, 'Ida lalada, aitoi i na 'ivaiseda, 'ada 'aila'a i 'a'ava.’  
12 Begaidi bonaku 'u na lu'ivoneyeni 'waidie 'u na vo, 'Auvea Yaubada i vonavona i vo, 'Omi yaku tomotoga, 'ami gaviavo 'waidiega a na 'ita'ita'iemi. A na vevilami yami 'awalawa Isileli 'waineye, 'wa da vo bani'odi 'ami taumata a da ala-vaituganidi ma yawaimi a da sivetovoimi.  
13 Tutuyanina naninidi i na souyedi, nika 'wa na 'asetai yau 'Auvea.  
14 'Anu'anunuku i na agemi nika 'wa na mia-vaitugana, wata a na vevilami 'ami tuvadeye bega 'wa na 'asetaku yau 'Auvea. E'e, naninidi a voneyediga, yau 'Auvea, a na 'idewadi.”   



* 17:22:
Sida tamu welavi fa'alina wata manamanawena. Folovanina magaina 'atumaina we'e maliwaka 'ana 'isa'isa bani'odi, 'waidiega vanuga 'adi 'isa 'atumaidi i yogoyogonidi.

* 36:26:
Isi 11:19,20

* 37:10:
Ve 11:11









	Daniela


	7

	12





 
Daniela  

'Eba kiavemageta  

Me Isileli Yaubada i vedumwe'ai'aieni we'e ma'itufa i 'odu'odu kumaea 'waidie. Tutuya matatabuna sauluva sakoidi mataneye i 'i'idewadi, begaidi 'adi gaviavo i vetunedi i na vematavulogidi, bani'odi basenadi i vona'awaufaufa 'waidie.  

Kini toketokena 'ana wagava Nebukadinesa, 'atamana Babiloni 'wainega i nago Ielusalema i tala'avui wata me Iuda fuedi i 'ive'avinidi. 'Aila'anidi 'waidiega tamu tomogo 'ana wagava Daniela, ma fuedie i 'ive'avinidi i nawedi Babiloni.  

Yaubada Daniela i veni 'adi vita 'ana tutuya i na 'a'ava, mulieta Yaubada yana 'Eba Veimea i na 'ivebwaiki wata yana Kini i na kiavetoketokei i na mia-vagata. We'e egavo 'adi wagava Yaubada yana buki nageneye, kumanidiavo 'ita'ita'i i na veluagai. Veifufu de'e Yaubada 'wainega, me Isileli i kikiavetoketokedi yadi mia tutuya i mimaiga faifaina.  

Kumanina yana veimea 'eno'eno-vagaina Daniela i 'iseni 
 
Daniela i vona i vo,  



13 *Tamu lovana 'waineye a 'enoneganega, i veku 'wa da vo tamu tomotogaotoga 'ana 'isa'isa bani'odi, waowa i umeni i mimai, kumanina Miamia-vagaina lilivaneye i le'wale'wa, nika tamu aitoi i 'edakumeseni i naweni 'waineye.  
14 *Tomia-vagatanina veimea, ve'ililibu wata toketokena i veleni bega i na vevetoveimea. Tomotoga 'adi 'aila'a tulina tulina bonadi tulina tulina 'waidiega i na subisubiai wata i na vematayakeyakeni. Yana veimea kebu i na 'a'avaga i na 'eno-vagata, wata yana 'eba veimea kebu 'ana fata i na luvela'oviga.    

 12

Tutuya 'ana 'eba ve'a'ava faifaina 
 
Tamu anelose Daniela i voneni i vo,  


1 *'Ifwaidi tutuya i na 'a'avana, anelose toketokeotogina 'ana wagava Maikeli, kumanina yamu tomotoga me Isileli i lulumadu'aiediga, ma yana veimea i na tovoi yana folova i na velamu. Tutuyanina 'waineye vita wata veviga bwaikina i na souyeni, kebu 'ifwaidi vitanidi bani'odiga, yamu 'aila'a 'ana 'eba velamu 'wainega i maiga 'asiau. 'Aiatanina 'waineye, egavo ma 'adi wagava Yaubada yana buki nageneye i 'eno'enoviga, 'ita'ita'i i na veluagai.  
2 *Tomotoga fuedi basenadi i wafaga i ve'ufadi taumaseye i na yawasa-vaitugana, 'ifwaidi mia 'atumaina wata miamia-vagaina i na veluagai. We'e 'ifwaidi i na vieyedi wata bunumayaga-vagata i na veveluagai.  
3 Tonuamageta 'awaie 'adi 'isa magemagetadi 'wa da vo bani'odi abama tutuya 'atumaina 'waineye, we'e kumanidiavo i veve tomotoga 'waidie bega yadi sauluva i na tonova Yaubada mataneye, 'adi 'isa 'wa da vo 'ubwana i da 'alai lovana 'waidie.”   



* 7:13:
Mad 24:30; 26:64; Mak 13:26; 14:62; Luk 21:27; Ve 1:7,13; 14:14

* 7:14:
Ve 11:15

* 12:1:
Ve 12:7; Mad 24:21; Mak 13:19; Ve 7:14; 12:7

* 12:2:
Ais 26:19; Mad 25:46; Ion 5:29









	Osea




 
Osea  

'Eba kiavemageta  

Osea tamu Yaubada yana tolu'ivona me Isileli 'awasasadie. Yaubada i veveifufu tomotoganidi 'waidie fai i vedumwe'ai'aieni we'e i 'odu'odu yaubada-vekavekali 'waidie, wata sauluva sakoidi i vevetutuyamedi begaidi i na vematavulogidi. Yana vavine Osea i baileni, i nago i lulu'avo'avovo. Yana vavine faifaidi i nuavita-'afo'afo wata i nuakalikaliedi bega i lualedi i vagavaidi i nawedi yana vanuge. Wata bani'odi, avinodi me Isileli 'Auvea i vedumwe'ai'aieni, siwe i nuakalikaliedi wata i vona'awaufaufa i na vevila-vaituganedi 'waineye.  

Me Isileli 'wa da vo bani'odi 'Auvea natuna 
 


1 *'Auvea i vona i vo, Basenadi me Isileli 'wa da vo bani'odi tamu kwamana, a nuakalikalieni.  

Natuku iavetana a goleni Itifitayega i souyeni.   


2 Me Isileli tutuya matatabuna a golegoledi,  

siwe i kwayekwayega i vevedumwe'ai'aieku.  

I vevelomu yadi yaubada-vekavekali Beli 'waidie,  

we'e vane i kabukabunidi wata i 'odu'odu kumaea 'ifwaidi 'waidie.”   



* 11:1:
Sou 4:22; Mad 2:15









	Emosi




 
Emosi  

'Eba kiavemageta  

Emosi i miamia tamu 'atamana siaina 'waineye Bedeliema lilivaneye, Iuda yana 'eba veimea nageneye. Tutuyanina 'waineye Yaubada i goleni i na vetolu'ivona faifaina. Yaubada yana vona i na lu'ivoneyeni me Isileli 'waidie wata tomotoga 'adi 'aila'a tulina tulina i miamiani lilivadie. Emosi i mamatakiadi bega i na 'asetai yadi sauluva sakoidi faifaidi Yaubada i na vematavulogidi. Tomotoganidi Yaubada kebu i da ve'ililibuyeniga, i vevekali wata tovewekowekoma yadi kukua i lulueloelodi.  

Wata Emosi Yaubada yana vona'awaufaufa i lulu'ivoneyeni i vo, 'Awaie Isileli yana 'eba veimea matatabuna i na luve'ivauya, Yaubada yana Vanuga 'Eba Velu'ui i na yogona-vaitugani wata Kini Devida tubunavo yadi fwayafwaya taunidi i na veveimeyeni nika tomotoga i na mia-'atumai.  

'Auvea tolueloelo i awavesakoyedi 
 
'Auvea i vona i vo,  



4 'Wa ve'wada a na vonemi.  

Tomotoga ma 'adi vita 'wa vavaogoogodi,  

wata nuanuami tovewekowekoma 'wa na lueloelodi.   


5 Nuanuami 'aiata veawai wata tafalolo 'ana sakali i na 'abiwalowaloga,  

bega 'ami fata 'ani'ani 'wa na vevekimwane,  

wata tomotoga i kimwakimwanega 'wa na lueloelodi.  

'Ani'ani 'adi tutula 'wa 'i'imoso'iedi i vevebwaika-'afo'afo,  

'ani'ani 'wa lu'iawawa sakoidi,  

wata yami 'eba 'etowava 'ani'ani 'ana vita faifaina i vevekali, tokimwane 'wa lueloelodi.   


6 'Ani'ani 'atumaidi wata 'anikudadi taiadi 'wa vevekimwaneyedi.  

'Ai'edi tovewekowekoma 'ana 'ewa-maimaiga kebu i na tutuliga,  

avinodi naninina siaina, bani'odi lubulubu 'aitamogana 'alo 'ageyafayafa 'aitamogana 'ana tutula,  

siwe 'wa na vefoloveni yami tofolova-maimaiga.   


7 'Auvea taunina 'ana wagavayega yana vona'awaufaufa toketokena i 'idewai,  

wagavanina me Isileli* i veve'ililibuyeni 'wainega i vo,  

Naninidi sakoidi 'wa 'idewadiga, kebu a na venuafanidi.   

   
 

10 A na vematavulogimi vita bwaikina a na velemi bega yami sakali matatabuna i na 'a'ava, we'e ma'itufa 'wa na vevemogai,  

yami lei matatabuna i na 'ailove, we'e ma'itufa 'wa na taivonavona.  

'Wa na vemwakula wata kaleko sakoidi 'wa na ve'wesena,  

wata nava'aumi 'wa na 'welia, yami nuavita bwaikina 'ana 'eba 'isa.  

Vitanina a na velemiga faifaina 'wa na taivonavona 'wa da vo natumi yami tamogana yawaina i da 'a'ava.  

Vemogainina 'ana tutuya i na nunagoga 'ana 'eba ve'a'ava 'ami vita i na vebwaika-'afo'afo.”   



* 8:7:
'Ana mogitana vona Ibeliu 'waineye, kumanina Iakobo tubunavo i veve'ililibuyeni.  

Iona  

'Eba kiavemageta  

Buki de'e i veveifufu Yaubada yana nuakalikali mali tomotoga faifaidi, kebu me Isileli 'aisedi faifaidi. Yaubada Iona i goleni i na vetolu'ivona faifaina. Nuanuana Iona vala i na naweni Ninive 'awalawa Asilia nageneye, i na lu'ivona tomotoga 'waidie bega yadi sauluva sakoidi i na vedumwe'ubu'ubusedi we'e Yaubada i na vematayakeyakeni. 'Ai'edi yadi sauluva sakoidi 'waidiega i na nuaviladi Yaubada kebu i na vematavulogidiga, we'e i na vesauluva 'atumaina 'waidie.  

Iona i dega 'Auvea 'wainega 
 


1 *'Auvea vala i vetunei Iona Amitai natuna 'waineye.  
2 I voneni i vo, 'U na 'idewadewa 'u na nago Ninive, 'atamananina bwaikina 'waineye. Tomotoganidi 'u na vonedi, yadi sauluva sakoidi 'akonadi a 'asetadi begaidi a na vematavulogidi.   


3 Siwe Iona i tovoi i 'abiwalowaloga i dega 'Auvea 'wainega. I nago Iofa, tamu waka i veluagai i tautauya Tasisi faifaina. Yana 'eda i tutuli i dodoga i na nago Tasisi.   


4 Siwe 'Auvea kaukau toketokena i butuya malaveseye, yagina bwaikina i velamu igodi waka i da kuali.  
5 Waka 'ana tofolovavo i kololo-'afo'afo, yadi yaubadavo 'waidie i vevegole 'aivaita faifaina. We'e kukua i tawetawedi malaveseye bega waka i na safaila.   

We'e Iona i obu waka nageneye i 'eno-mwadumwadu.  
6 Tomuli'auta i obu waka nageneye, Iona i 'iseni i luvagoni i vo, Awale 'u 'eno'eno? 'U tovoi 'u velu'ui yamu Yaubada 'waineye voke bonamu i na nogai, i na 'ita'ita'ieda nika kebu ta na wafaga.”   

Waka 'ana tofolovavo Iona i taweni eyage 
 

7 Waka 'ana tofolovavo ma ediavo i veifufu i vo, Tamu 'wava ta na 'waveni bega ta na lualeni aitoi mogitana vita de'e i mieni 'waideye.” Yadi 'wavanina 'wainega Iona 'ana wagava i vemageta nika vita i tovoieni.   


8 I velutolieni i vo, 'U na vonema, aitoi vita de'e i na tovoieni? 'Omu ava'ai folovaga 'waineye 'u folofolova? Ava'aiega 'u mai? Ava'ai 'awalawaga 'wainega? Ava'ai 'aila'aga 'wainega 'u mai?”   


9 Iona i tutula i vo, Yau tomogo Ibeliu, 'Auvea Yaubada abame 'waineye a 'odu'odu, kumanina fwayafwaya wata eyaga 'adi to'idewadewa.”   


10 Tutuyanina waka 'ana tofolovavo i 'asetai Iona tamu 'Auvea yana tomotoga, i kololo-'afo'afo i voneni i vo, Awale naninina sakoiotogina 'u 'idewai?” Bani'odi i voneyediga fai Iona nagami i vonedi 'Auvea 'wainega i degadega.   


11 Kaukau wata yagina i toke i vebwaika-'afo'afo, bega waka 'ana tofolovavo i velutolieni i vo, Ava'ai 'a na 'idewai 'waimuye bega yagina i na niwalova?”   


12 Iona i tutula i vo, Vita de'e lamuna 'akonadi a 'asetai, yau yaku sakona 'wainega yagina bwaikina i nikenikeda, begaidi 'wa na silakaiku 'wa na taweku a na obu eyage, nika yagina i na niwalova.”   


13 Waka 'ana tofolovavo kebu nuanuadi Iona i na taweni i na obu malaveseye, bega matatabudi i toke i voivoi nuanuadi waka i na vevilai i da luku 'avale, siwe i vetafewa-wayoga fai yagina bwaikaotogina.  
14 Bega waka 'ana tofolovavo i toke i velu'ui 'Auvea 'waineye i vo, 'Auvea, kebu nuanuama 'a na wafa tomogo de'e yana sakona faifaina wata kebu 'u na vevitama tomogonina i na wafaga faifaina. Kaukau wata yagina bwaikidi 'u 'idewadiga, taunimu yamu nuanua 'ana laubwaina 'wainega.”   


15 Tutuyanina waka 'ana tofolovavo i vona'a'ava, Iona i silakai i taweni i obu malaveseye. Kebu tutuya manamanawenaga, yagina i niwalova.  
16 Tutuyanina waka 'ana tofolovavo i 'iseni, matatabudi 'Auvea i kololoyeni, bega i velomu 'waineye wata i vona'awaufaufa i na vematayakeyakeni.   


17 *Siwe 'Auvea yana veimea 'wainega, igana bwaikaotogina i mai i bodaboda, tutuyanina Iona i taweni i obu malaveseye igana i tononi. Iona igana kamoneye i miamia 'aiata 'aitonu wata lovana 'aitonu.    

Iona i velu'ui 'Auvea 'waineye 
 

1 Tutuyanina Iona igana kamoneye i miamia, 'Auvea yana Yaubada 'waineye i velu'ui.  
2 Side bani'odi i velu'uiedi i vo,  

'Auvea, 'aku vita bwaikina 'wainega a velu'ui 'waimuye, bonaku 'u tutuli.  

Towafa yadi 'eba mia dibuotoginega 'aivaita faifaina a taidaidaga, 'u nogayeku.   


3 'U taweku a obu malaveta dibuotogineye,  

yana 'eba ve'a'avaotoga 'waineye,  

malolo toketokena nageneye.  

Yamu yagina toketokeotogidi,  

tomogokuye i tufuefuedi.   


4 A vo, Yamu 'atumaina 'wainega 'u veugeugeku,  

siwe a 'asetai yamu Vanuga 'Eba Velu'ui magemagetana a na 'isa-vaitugani.’   


5 Kebu 'aku fata yawaiku a na vukei,  

fai eyaga nageneye malaveta i tomweku,  

dokidoki 'unu'unuku i fania.   


6 A 'awakoluku a obu malaveta 'ana 'oya dibuotogidie,  

bei fwayafwaya nageneye i yogoniku,  

'awalawanina 'ana 'awa sisiboda-vagaidi.  

   
 
Siwe 'omu 'Auvea yaku Yaubada, 'u 'ita'ita'ieku,  

yawaiku 'u vevilai ovu dibuotoginega.   


7 Sai'afoga a da ala,  

nuaku i 'anita'ia 'Auvea a nuanimu,  

nika a velu'ui 'waimuye.  

Yamu Vanuga 'Eba Velu'ui tabutabuna 'wainega 'u nogayeku.   

   
 

8 Tomotoganidi i 'odu'odu yaubada-vekavekali 'waidie,  

yamu 'isanuakalikali i vedumwe'ubu'ubuseni.   


9 We'e yau a na subiamu,  

velomu a na 'idewai faifaimu,  

naninidi a vona'awaufeufediga 'waimuye, a na 'idewadi.  

Fai 'omu 'aiseotogimu 'aku To'ita'ita'i.”   


10 'Aiata 'ifwaidi i 'a'avana, 'Auvea igana i veimeyeni, bega Iona i 'alayavuleni balebaleye.    

'Auvea yana veimea Iona i vematayakeyakeni 
 

1-2 'Auvea vala 'ana veluga i vetunei Iona 'waineye, i vo, 'U na 'idewadewa 'u na nago Ninive, 'atamana bwaikina 'waineye, valanina a velemuga 'u na lu'ivoneyeni tomotoga 'waidie.”   


3 Iona 'Auvea yana vona i vematayakeyakeni, i nago Ninive. 'Atamananina bwaikaotogina, 'ana fata 'aiata 'aitonu ta na nunago mulieta ta na le'wa 'ana 'eba ve'a'ava 'waineye.  
4 *'Aiatanina 'waineye Iona i luku 'atamana nageneye i vegolegole tomotoga 'waidie i vo, 'Aiata 40 i na 'a'avana Ninive i na luvela'ovi.”   


5 Me Ninive valanina Yaubada 'wainega i nogai i vetumaganeni, bega tomotoga matatabudi, ma 'adi wagava i nagoga tomotoga-'avo'avovo 'waidie, ma ediavo i vo, Ta na ve'udigana 'ani wata nuavita 'ana vaigavu ta na silakavedi.”   


6 Tutuyanina kini Iona yana lau'age i nogai, yana 'eba miabui 'ai'aiwabuna i baileni wata 'ana vaigavu i talalilia, we'e nuavita 'ana vaigavu i silakaveni, i miabui 'aufafeye, nuavilana 'ana tugusa.  
7 Kini wata yana toveimeavo taiadi vala i vetunei me Ninive matatabuna 'waidie i vo,  

Kebu tamu aitoi yana 'aisayavo taiadi i na 'ani wata i na yemu.  
8 Tomotoga wata yami 'aisayavo taiadi matatabumi nuavita 'ana vaigavu 'wa na silakavedi, 'wa na toke 'wa na velu'ui Yaubada 'waineye. Yami sauluva sakoidi 'wa na vedumwe'ubu'ubusedi wata vetalaga 'wa na 'ailove.  
9 Kebu ta da 'asetaiga, voke Yaubada yana nuanua i na sivilai yana nuasako i na 'ailove bega kebu ta na wafa.”   

   
 

10 Yaubada i 'isedi 'akonadi yadi sauluva sakoidi i bailedi, begaidi yana nuanua i sivilai kebu i da vematavulogidi bani'odi basenadi i voneyedi.    

Iona i nuasako Yaubada yana 'isanuakalikali faifaina 
 

1 Iona kebu i da sosoanaga fai Yaubada tomotoganidi kebu i da vematavulogidi, faifaina i nuasako.  
2 *Begaidi i velu'ui i vo, 'Auvea, tutuyanina yaku 'atamane a miamiaga, a vonaga nani de'e i na souyeni, kumanina yaku lamunanina faifaina a 'abiwalowaloga a dega a nago Tasisi. A 'asetai 'omu Yaubada tonuakalikali wata to'isanuakalikali, kebu 'u da nunuasako-matayo'o. Yamu nuakalikali i 'eno-vagata wata yamu nuanua 'u sisivilai bega tomotoga kebu 'u da vevematavulogidi.  
3 *Kumanina yaku lamunanina faifaina, kebu nuanuaku a na miamiaga. 'Auvea, 'aku laubwaina-'afo'afo a na wafa, begaidi yawaiku 'u na 'ewai.”   


4 Siwe 'Auvea i tutula i vo, 'Omu kebu 'amu laubwaina 'u na nuasako nani de'e faifaina.”   


5 Iona i souyeni 'atamananina 'wainega, i nago inala yana 'eba lakayega, yana lau'weta i tufeni i luku i ve'i'wa'u bega i lulukamata ava'ai wata i na souyeni me Ninive 'waidie.  
6 'Auvea Yaubada welavi siaina i kiavetaboi i vebwaika 'wainega Iona i na ve'i'wa'u nika i na mia-'atumai. Welavinina faifaina Iona i sosoana-'afo'afo, fai 'wainega yana mia 'atumaina i veveluagai.   


7 'Awa'awaie Yaubada nike i tauyeni, welavi siaina tolobwana i 'ania nika i 'awagi'ai.  
8 Inala i luyauyauta, Yaubada kaukau yauyaugina i vetunei i nunuga inala yana 'eba lakayega Iona 'waineye. Inala i luyauyauta-'afo'afo 'unu'ununa i valavalai igodi i da ala. Iona i 'abiawa-'afo'afo i vo, I lubwaineku a da wafa, kebu nuanuaku ma yawaiku a na miamia.”   


9 Yaubada i vo, Iona, awale 'u nuasako welavi i bwavuga faifaina?”  

Iona i tutula i vo, E'e, a nuasakoga, nuanuaku a na wafa.”   


10 'Auvea i vo, Welavi siaina faifaina 'u nuavitaga, 'omu kebu 'u da 'idewaiga 'alo 'u da kiavetaboiga. Welavinina i tabo-matayo'o wata i 'awagi'a-matayo'o.  
11 We'e 'atamana bwaikina Ninive nageneye tomotoga 'adi 'aila'a 120,000 wata i vaganago, 'aisaya taiadi i miamia. Tomotoganidi sauluva sakoidi wata 'atumaidi kebu i da 'asetadiga,* siwe matatabudi a 'i'isanuakalikaliedi.”   



* 1:1:
2 Kin 14:25

* 1:17:
Mad 12:40

* 3:4:
Mad 12:41; Luk 11:32

* 4:2:
Sou 34:6

* 4:3:
1 Kin 19:4

* 4:11:
'Ana mogitana vona Ibeliu 'waineye, tomotoganidi kebu i da 'asetai ava'aiega 'adi 'atagi wata 'adi wama. 









	Maika




 
Maika  

'Eba kiavemageta  

Buki de'e i veveifufu Yaubada yana sauluva faifaidi. Yana sauluvanidi magemagetadi wata tonovidi. Nuanuana yana tomotoga wata i na vevesauluva bani'odi. Yaubada Maika i goleni i na vetolu'ivona faifaina, vala i veleni bega me Iuda wata me Isileli 'waidie i na lu'ivona yadi sauluva sakoidi faifaidi. Tomotoganidi toveumokai, tonualaka wata tovewekowekoma i vevekaliedi yadi kukua i lulueloelodi. I vonevonedi i lubwainedi yadi sauluva sakoidi i na vedumwe'ubu'ubusedi, we'e Yaubada i na vematayakeyakeni.  

Maika wata i vona-samula 'awaie Keliso yana tubuga faifaina wata yana 'eba tubuga 'ana 'atamana.  

Toveimea Bedeliema 'wainega 
 


1 'Omi me Ielusalema, yami tovetalagavo 'wa na goleva'augidi,  

gavia i 'eduyeda sai'afotoga i na tala'avuida.  

Fulumaiega Isileli 'ana toveimea i na nikei 'ae'aeneye.   


2 *'Auvea i vona i vo, Bedeliema Efaleti, 'awalawa Iuda nageneye 'omu 'atamana siaimu,  

siwe 'waimuyega tamu tomogo i na souyeni me Isileli i na veimeyedi faifaiku.  

Kumanina nagamidiotoga i miamia.”   

   
 

3 'Awaie 'Auvea me Isileli i na 'anivelenedi 'adi gaviavo 'waidie,  

i na nagoga 'ana tugusa vavine tamu i na venatuna,  

kwamana iavetana i na venatuneni.  

We'e enavo i miamiaga tulidie, i na viladi me Isileli taiadi i na luvetubama.   

   
 

4 Yana folova i na velamu, yana tomotogavo i na 'i'isave'avinidi,  

'Auvea yana toketokena 'wainega, yana tomotogavo i na 'i'isave'avinidi bani'odi yana sifi.  

Fai 'Auvea yana Yaubada veimea i veleni i na 'idewai.  

Yana tomotoga i na mia-'atumai 'adi gaviavo 'waidiega,  

bega tomia fwayafwaya matatabuna yana 'atumaina i na 'iseni i na veve'ililibuyeni.   



* 5:2:
Mad 2:6; Ion 7:42









	Sekalaia


	9

	12

	13





 
Sekalaia  

'Eba kiavemageta  

Buki de'e 'waineye i veveifufuga Yaubada nani matatabuna i veveimeyedi. Yana tomotoga i 'i'ibababaledi, i kikiavetoketokedi wata i vevesauluva 'atumaina 'waidie. Yaubada Sekalaia i goleni i na vetolu'ivona faifaina. Yana vala i na lu'ivoneyeni yana tomotoga 'waidie bega i na vetofolova 'waineye kebu i na kolologa, egavo yadi sauluva sakoidi i na vematavulogidi we'e yana tomotoga i na 'ita'ita'iedi.  

Sekalaia i vona-samula 'awaie Keliso i na mai faifaina, wata tomotoga i na vedumwe'ai'aieni. Siwe 'awaie Yaubada yana tomotoga i na 'ita'ita'iedi bega i na ve-kini fwayafwaya matatabuna 'waineye.  

Me Ielusalema yadi kini i na mai 
 


9 *'Auvea i vona i vo, Me Saioni,* 'wa na toke 'wa na sosoana.  

Me Ielusalema bonami bwaikinega 'wa na vegole ma yami sosoana.  

'Wa 'iseni, yami Kini i mimai 'waimie,  

ma yana veimea wata ma yana toketokena  

siwe ma yana nuaobu i dodoga 'aisaya doniki natudi kwavuneye.   


10 *Salioti† 'eba vetalaga a na 'ewayavuledi 'awalawa Isileli 'wainega,  

'aisaya osi vetalaga faifaina a na 'ewayavuledi Ielusalema 'wainega,  

wata kukua 'eba vetalaga matatabuna a na luvela'ovidi.  

Yami kini mia 'atumaina i na mieni tomotoga 'aila'a tulina tulina 'waidie.  

Yana 'eba veimea bwaikaotogina, tamu malaveta yana tugusa 'wainega i na velamu i na nagoga tamu malaveta 'ana tugusa 'waineye i na 'ailove.  

Ufa Iufiletisi 'wainega i na nago fwayafwaya 'ana 'eba ve'a'ava 'waineye.”    

 12

Vemogai bwaikina kumanina i loveniga faifaina 
 

10 **'Auvea i vona i vo, 'Awaie Devida tubunavo wata me Ielusalema yadi nuanua a na luve'ivaudi bega ma ediavo i na ve'isanuakalikali, wata nuanuadi i na vevelu'ui 'waikuye 'aivaita faifaina.  

I na 'iseku, yau kumaniku basenadi i loveniku nika i na vemogai 'wa da vo kwamana tubu'eana yawaina i da 'a'ava, i na tainu'wanu'wa bani'odi tubu'edakumeta yawaina i da 'a'ava.  
11 'Aiatanina 'waineye Ielusalema nageneye nuavita wata vemogai bwaikaotogina, 'wa da vo basenadi Adadi-limoni i mogaia Megido laube'una 'waineye.    

 13

'Auvea yana tomotoga i na 'ivevunavunagidi 
 

1 'Auvea tomia abama yadi Tovemata'ai'ai i vo, 'Aiatanina 'waineye ufa i na luvuala Devida tubunavo wata me Ielusalema faifaidi, yadi sakona wata yadi nuanuana yokeyokedi 'waidiega i na 'ivevunavunagidi.”   



* 9:9:
Mad 21:5; Ion 12:15

* 9:9:
Saioni, Ielusalema tamu 'ana wagava, we'e mogitana 'awasasanina Yaubada yana Vanuga 'Eba Velu'ui bei i tovotovoi

* 9:10:
Same 72:8

† 9:10:
Salioti tamu fwayafwaya 'ana waka, 'aisaya osi i luluyo'ei.

* 12:10:
Ion 19:37; Ve 1:7

* 12:10:
Mad 24:20; Ve 1:7









	MADIU


	1

	2

	3

	4

	5

	6

	7

	8

	9

	10



	11

	12

	13

	14

	15

	16

	17

	18

	19

	20



	21

	22

	23

	24

	25

	26

	27

	28





 
MADIU  

Iesu Valana 'Atumaina Madiu 'ana kilukiluma  

'Eba kiavemageta  

Madiu tamu Iesu yana tovetutuyamavo 12 'adi 'aila'a 'wainega, we'e tamu 'ana wagava Livai. Yana folova takesi 'ana tolaugogona i folofolova Loma kabemani faifaidi. Mulieta Iesu i venua'ivineni i vetovetutuyama 'waineye.  

Madiu buki de'e i kilumiga taunina yana 'aila'avo me Diu faifaidi. Me Diu i nuani i vo sai'afoga Yaubada 'ana Venua'ivina i na mai bega taunina yadi kini. Ibeliu bonadiega i goleni Mesaia we'e bona Kuliki 'wainega, Keliso. Diu to'edakumetavo Iesu yana 'eba mai lamuna i bavuyeni wata tomotoga fuedi nuadi i voganidi.  

Madiu nuanuana i na ve 'waidie Iesu taunina mogitana Keliso me Diu yadi kini, begaidi i veifufu Iesu yana souyagi bani'odi kini. Wata vona 'ifwaidi i 'inanadi Vona'awaufaufa Tuatuaina 'wainega, Yaubada 'ana Venua'ivina faifaina, vonanidi 'adi mogitana i souyedi Keliso 'wainega.  

Nani 'ifwaidi faifaidi i kilumaga side bani'odi, Iesu yana ve, luvetubama Yaubada yana 'Aila'a nageneye faifaina wata yana vona-awatabai fuedi givagivadi tomotoga yadi luku Yaubada yana 'Eba Veimea nageneye faifaina i kiluma, bega tutuya de'e Yaubada i veveimea tomotoga 'waideye.   

 1

Iesu tubunavo tubulelelegidi 
 
(Luke 3:23-38)  



1 Iesu Keliso tubunavo side bani'odi yadi tubuga, taunina Kini Devida 'ana wauma 'wainega i souyeni we'e Devida Ebelamo 'ana wauma 'wainega i souyeni.   

   
 

2 Ebelamo natuna Aisake,  

Aisake natuna Iakobo,  

Iakobo natunavo Iuda ma tainavo,   


3 Iuda natunavo Felesi wata Dela, inadi Temali,  

Felesi natuna Esiloni,  

Esiloni natuna Lami,   


4 Lami natuna Aminadaba,  

Aminadaba natuna Nasoni,  

Nasoni natuna Salimoni,   


5 Salimoni ma yana vavine Leabi natudi Bwasa,  

Bwasa ma yana vavine Ludi natudi Obedi,  

Obedi natuna Iese,   


6 *Iese natuna Kini Devida.  

Devida 'wainega i velamuga side bani'odi.  

Devida natuna Solomoni, we'e inana nagami Ulaia yana vavine,   


7 Solomoni natuna Lioboama,  

Lioboama natuna Ebaya,  

Ebaya natuna Esa,   


8 Esa natuna Iosefata,  

Iosefata natuna Dielome,  

Dielome natuna Usaia,   


9 Usaia natuna Iotama,  

Iotama natuna Easi,  

Easi natuna Esekaia,   


10 Esekaia natuna Manasa,  

Manasa natuna Emoni,  

Emoni natuna Iosia,   


11 Iosia natuna Iekonaia ma tainavo i miamiani, tutuyanina 'waineye me Babiloni i maia me Isileli i 'ive'avinidi i nawedi yadi 'awalaweye.   


12 We'e Babiloni 'wainega i velamuga side bani'odi.  

Iekonaia natuna Salatiela,  

Salatiela natuna Selubabela,   


13 Selubabela natuna Abiuda,  

Abiuda natuna Eliakimu,  

Eliakimu natuna Asodi,   


14 Asodi natuna Sadoki,  

Sadoki natuna Ekimu, Ekimu natuna Eliuda,   


15 Eliuda natuna Eleasa,  

Eleasa natuna Mateni,  

Mateni natuna Iakobo,   


16 Iakobo natuna Iosefa. Iosefa kumanina yana vavine Meli, vavinenidi Iesu kumanina i golegoleniga Keliso, Yaubada 'ana Venua'ivina inana.   

   
 

17 Bega 'ai'edi ta na lu'iawawa Ebelamo 'wainega i nagoga Kini Devida 'waineye lakata 14. We'e Kini Devida 'wainega i na nagoga tutuyanina me Babiloni i maia me Isileli i nawedi yadi 'awalaweye lakata 14. Wata tutuyanina 'wainega i na nagoga nika Keliso i tubuga wata lakata 14.   

Iesu Keliso yana tubuga 
 
(Luke 2:6-7)  


18 * Iesu Keliso yana tubuga side bani'odi. Meli 'awaie Iesu inana, kumanina veveakutagonina Iosefa faifaina. Bola kebu i da nagiga wata kebu tamu aitoi taiadi i da veluaga, siwe i 'asetai 'akonadi i miana 'Anu'anunu Magemagetana yana toketokena 'wainega.  
19 Iosefa kumanina toveakutagona, i nuavita Meli yadi miana faifaina, siwe fai yana sauluva tonovina begaidi kebu nuanuana Meli i na 'ivebunumayagidi, we'e givagivayega i na bailedi.   


20 Igodi yana nuanuananina i da 'idewaiga, lovane i 'eno'eno nika i 'enoneganega 'Auvea yana anelose i souyeni i voneni i vo, Iosefa, 'omu Kini Devida tubuna, kebu 'u na venuanaluga Meli 'adi nagi faifaina, we'e i mianaga 'Anu'anunu Magemagetana yana toketokena 'wainega, 'asa'aiana 'u na nagidimo.  
21 * Mulieta i na venatuna, kwamana iavetana i na tubuga 'u na goleni Iesu,* fai yana tomotoga i na 'ita'ita'iedi yadi sakona 'waidiega.”  
22-23 *Bega Meli yadi miana wata Iesu yana tubuga faifaidi, basenadiotoga 'Auvea i vona yana tolu'ivona 'wainega 'ana mogitana i souyeni i vo,  

   
 
A na vonemi.  

Vavine ne'e'elina kebu tamu tomogo taiadi i da veluaga siwe i na miana.  

Kwamana iavetana i na tubuga, i na goleni Imanueli,  

'ana saivila Yaubada 'ida taiadi.”   

   
 

24 Tutuyanina Iosefa 'enoyega i tovoi, 'Auvea yana anelose yana veifufu i vematayakeyakeni, bega Meli i nagidi i nawedi yana vanuge.  
25 *Siwe kebu tamu tutuya taiadi i da veluaga i nagoga 'ana tugusa i venatuna. Mulieta Iosefa kwamananina i goleni Iesu.    

To'aseta bwaikidi i nagoi Iesu 'waineye 
 

1 Kini Elodi yana tutuye Iesu i tubuga 'atamana Bedeliema 'waineye, 'awalawa Iudia nageneye. We'e kebu tutuya manamanawenaga nika tomotoga 'ifwaidi i le'wai Ielusalema. Tomotoganidi i maiaga inala yana 'eba lakayega yadi 'aseta bwaikina 'ubwana faifaidi.  
2 I le'wai i velutoli i vo, Ava'aibe bei kwamana i tubuga 'omi me Diu yami kini? 'A 'asetai tamu Kini i tubuga fai no'o bega tamu 'ubwana 'a 'iseni i laka, Kininina 'ana tugusa, bega 'a maia ma yama ve'ililibu 'a na 'odu 'waineye.”   


3 Tutuyanina Kini Elodi wata me Ielusalema matatabuna, valanina i noganogaiga i toke i venuafouviga.  
4 Mulieta tovelomu yadi to'edakumetavo wata ve'etoboda 'adi tovevo i goleva'augidi i velutoliedi i vo, Ava'aibe bei Keliso, Yaubada 'ana Venua'ivina i na tubuga?”  
5 Yana velutoli i tutuli i vo, 'Atamana Bedeliema 'awalawa Iudia nageneye. Basenadiotoga Yaubada yana tolu'ivona Keliso yana tubuga faifaina side bani'odi i kilumi i vo,   

   
 

6 *'Omu Bedeliema 'awalawa Iudia nageneye,  

kumanimu 'atamana siaimu, siwe 'amu wagava bwaikina 'awalawanina nageneye.  

Fai 'waimuyega tamu toveimea i na souyeni,  

yaku tomotoga me Isileli i na 'i'isave'avinidi.’ ”   

   
 

7 Valanina Elodi i noganogaiga, to'asetanidi i goledi i nagoi 'waineye 'aise'avadi i veifufugiva. I velutoliedi nuanuana i na 'asetai, ma'avia 'ubwananina i souyeni bega i 'iseni.  
8 I velutoliedi i 'a'ava mulieta i vetunedi side bani'odi i voneyedi i vo, 'Wa na nagoi Bedeliema kwamana 'wa na luala-deweni, tutuyanina 'wa na veluagaiga 'wa na mai 'wa na voneku wata yau a na nago, 'waineye a na 'odu.”    


9 Elodi i veifufu'a'ava nika tomotoganidi i tauya. I nunagoi wata 'ubwananina i 'iseni debanagodiega, i sivetonovedi i nagoga nika i le'wa kwamana yana 'eba mia 'waineye.  
10 We'e tutuyanina to'asetanidi 'ubwana i 'iseniga yadi sosoana kebu ta na vona 'adi vebae 'waidie.  
11 Tutuyanina i le'wai i luku vanuge, kwamana wata inana i 'isedi i miamia, nika i 'odu ma yadi ve'ililibu kwamana 'waineye. Mulieta yadi venuanayega yadi nuakalikali i 'ewadi kwamana 'waineye i yatodi. Nuakalikalinidi kukuafou, golida tutulina bwaikina, vane 'ailuga magaidi 'atumaidi, tamu Mulo we'e tamu Falanikisenisi, vanenidi 'adi tutula bwaikidi.   


12 We'e Yaubada 'enoneganegayega tomotoganidi i vonedi, kebu wata i na vilaviladi Elodi 'waineamo, we'e ma'itufa mali 'edeamo i viladi i nagoi yadi 'atamane.   

Iesu i degeni 
 

13 Tutuyanina to'asetanidi i tauya i nunagoi, lovane Iosefa i 'enoneganega. 'Auvea yana anelose i souyeni 'waineye i voneni i vo, 'U na tovoi kwamana inana taiadi 'wa na dega 'wa na nagoi 'awalawa Itifita. Bei 'wa na miamia fai Kini Elodi kwamana i na lualeni nuanuana i na luvewafai, mulieta yau a na vonana 'awalawanina 'wa na 'iaweni.”   


14-15 *Bega Iosefa i tovoi kwamana inana taiadi lovane i dega i nago Itifita, bei i miamia 'ana tugusa Kini Elodi i wafa. Yadi mia Itifita 'waineye faifaina basenadiotoga 'Auvea i vona yana tolu'ivona 'wainega i vo,  

   
 
Natuku Itifitayega a goleni i mai.”  

   
 
Nika bei vonanina 'ana mogitana i souyeni.    

Kini Elodi kwakwama siaidi i luvewafadi 
 

16 We'e Elodi i lukamata-wayoga i 'asetai 'ubwana 'adi to'aseta i vekalieni begaidi i nuasako-'afo'afo. Yana tolugaviavo i vonedi i luku 'atamana Bedeliema wata 'atamana siaidi 'waidie, kwakwama iavetadi 'adi malamala 'ailuga wata kumanidiavo 'adi malamala 'ailuga bola kebu i da veluagadiga, matatabudi i luvewafadi. I luvewafadiga fai 'ubwana 'adi to'aseta yadi veifufu 'wainega Elodi i 'asetai Iesu 'ana malamala 'ana vetonu bola kebu i da veluagaiga.  
17 Kwakwama siaidi i luvewafadi faifaina basenadiotoga Yaubada yana tolu'ivona Ielemaia i vona-samula. Nika 'ana mogitana i souyeni i vo,   

   
 

18 *'Atamana Lema* 'wainega vevine bonadi i nogai,  

'we'wela wata taivonavona.  

Litieli 'adi wauma natudiavo faifaidi i taivonavona,  

kebu tamu aitoi 'ana fata nuadi i na 'iveolooloi,  

fai matatabudi i wafa.”   

Itifitayega i viladi Nasaledi 
 

19-20 I miamia Itifita nika Elodi i wafa, mulieta 'Auvea yana anelose i souyeni Iosefa 'waineye 'enoneganegayega i voneni i vo, Itifitayega 'u na tovoi, kwamana inana taiadi 'wa na vilami 'wa na nagoi 'awalawa Isileli. Elodi 'akonadi i wafa bega kebu tamu aitoi nuanuana kwamana i na luvewafai.”   


21 Bega Iosefa i tovoi kwamana inana taiadi i vagavaidi i viladi i nagoi, 'awalawa Isileli.  
22 I viladi i nunagoi Iosefa ma yana kololo fai vala i nogai, Akeleasi i ve-kini tamana Elodi tutulina 'awalawa Iudia 'waineye. Iosefa kebu nuanuana bei i na mia, nika wata anelose 'enoneganegayega i voneni bega i nago 'atamana Nasaledi 'awalawa Galili bei i mia.  
23 * Nasaledi bei i miaga, nika tamu Yaubada yana tolu'ivona yana vona-samula Iesu faifaina 'ana mogitana i souyeni i vo,  

   
 
I na golegoleni kumanina tomogo Nasaledi.”    

Ioni Tobafitaiso yana lau'age 
 
(Malika 1:1-8; Luke 3:1-9; Ioni 1:19-28)  


1-2 * Tutuyanina Iesu i miamia Nasaledi, Ioni Tobafitaiso i velamu i lalau'age Iudia sali'avu'avuye i vo, 'Wa na nuavilami yami sakona 'wa na vedumwe'ubu'ubusedi fai sai'afoga Yaubada yana veimea i na souyeni 'waimie.”  
3 *Ioni kumanina faifaina basenadiotoga Yaubada yana tolu'ivona Aisea i voneyeni i vo, Sali'avu'avuye tamu tomogo i vegolegole i vo,  

   
 
'Auvea yana 'eda 'wa na vusia,  

wata 'wa na sivetonovi yana 'eba nago.’ ”   

   
 

4 *Ioni 'ana talauma kameli vutuvutudiega i 'idewadi we'e bulumakau bunudi 'ana wa'ila, 'ana'ana limwana wata mai'awa.  
5-6 Tomotoga fuedi Ielusalemayega, Iudia yana 'eba veimea matatabuna 'wainega, wata 'awalawa fuedi Ufa Iolidani lilivaneye, Ioni valana i nogai i nagoi 'waineye. Tutuyanina Ioni bonana i nogai, 'aitamogana 'aitamogana yadi sakona i lu'ivoneyedi nika Ioni i bafitaisodi Ufa Iolidani 'waineye.   


7 *Ioni i 'isanawedi totafalolo Falisi wata Sadusi i mimaia 'waineye bafitaiso faifaina nika i vonedi i vo, 'Omi tosakona, 'o'olo bani'odi. Igodi 'wa vo, 'A na dega Yaubada yana nuasako wata yana vematavuloga 'waidiega.’ Begaidi yami vaiseba 'wa vo, 'Akonadi 'a nuavilama 'u da bafitaisoma,’ siwe kebu nuanuami yami sauluva sakoidi 'wa na vedumwe'ubu'ubusedi.  
8 Nagami yami sauluva i na tonova 'ami 'eba 'isa 'akonadi 'wa nuavilami, 'wa da vo bani'odi welavi vuagina 'atumaina, mulieta a na bafitaisomi.  
9 * Wata kebu 'wa na vo, Ebelamo tubuma bega Yaubada kebu i na vematavulogima.’ Siwe a na vonemi, kebu 'aivaita 'wa na veluagai. 'Omi Ebelamo tubunavo kebu nani bwaikina Yaubada mataneye. Yaubada 'ana fata Ebelamo tubunavo i na 'idewadi kileu de'e 'waidiega.  
10 *Sai'afoga Yaubada i na vematavulogimi yami sauluva sakoidi faifaidi, 'wa da vo 'akonadi yana tamuyoko i da yadali bega welavi 'aitamogana 'aitamogana kebu vuagidi 'atumaidiga, i na talagidi i na tawedi 'ai-'ala'alase.   


11 We'e 'wa na nuavilamiga 'ana tugusa yau a na bafitaisomi ufayega, kumanina mulikuye i mimaiga i na bafitaisomi 'Anu'anunu Magemagetana wata 'ai-'ala'alata 'waidiega. Wata tomogonina toketokeotogina, yau kebu bani'odiga, kebu i da lubwaineku 'waineye a na vetofolova fai taunina bwaikina.  
12 Tutuyanina i na maiga, tomia fwayafwaya matatabudi i na vonayavuga 'waineye 'wa da vo bani'odi waifei 'ana tolaukadi, waifei wata 'ani'aninidi i na yato'edi mulieta i na vedodogidi yana bubuwakeye, we'e yogo i na tunuya 'ainina kebu yana 'weuga 'waineye.”   

Iesu 'ana bafitaiso 
 
(Malika 1:9-11; Luke 3:21-22)  


13 Tutuyanina Ioni tomotoga i bafitaisodi, Iesu Galiliega i tauya i nago Ufa Iolidani bega Ioni i na bafitaisoi.  
14 Ioni nuanuana i na talaboda begaidi i vo, Awale igodi yau a na bafitaisomu? Yau i lubwaineku 'u da bafitaisoku.”  
15 Iesu Ioni yana vona i tutuli i vo, Kebu 'u na nuanuaga, 'asa'aiana 'u na bafitaisokumo. I lubwaineda Yaubada yana nuanua tonovidi matatabuna ta na 'idewadi,” nika Ioni i nogaya i vo, 'Atumaina.”   


16 Iesu i bafitaiso i 'a'ava, i lakama 'avale nika abama i 'anikililia Yaubada 'Anu'anununa yana yaveobu 'ana 'isa'isa bani'odi bunebune, i 'iseni i obuma i toa 'waineye.  
17 * Nika bona i nogai abamayega i vo, De'e natuku nuafouku a nuakalikalieni bwaikina, faifaina a sosoana.”    

Seitani Iesu i silubuya 
 
(Malika 1:12-13; Luke 4:1-13)  


1-2 * Ufa Iolidani 'waineye i bafitaiso i 'a'ava, Yaubada 'Anu'anununa Iesu i vagavaia i naweni sali'avu'avuye bega yaiaina 'adi to'edakumeta Seitani Iesu i na silubuya nuanuana i na sakona. Sali'avu'avuye Iesu i miamia 'aiata 40 nika i lase fai kebu tamu sai'afo 'ani'ani i da 'ania.  
3 Tutuyanina Iesu i lase nika bei Seitani i souyeni 'waineye, i voneni i vo, 'Ai'edi 'omu mogitana Yaubada Natuna, 'u na vona de'e kileunidi i na ve'ani'ani.”  
4 *Iesu Seitani yana vona i tutuli i vo, Kebu. Basenadi i kilumi Yaubada yana Buki nageneye i vo,  

   
 
Tomotoga yadi mia 'ana 'atumaina kebu 'ani'ani'ava 'wainega i da veveluagadi.  

We'e mogitana Yaubada yana Vona i voneyediga, 'waidiega tomotoga yadi mia 'ana 'atumaina wata yawaidi i na veluagadi.’ “   

   
 

5 I 'a'avana wata Seitani Iesu i vagavaia i naweni Ielusalema, Vanuga 'Eba Velu'ui tabwaotogineye i lakaveni.  
6 *Bei wata i voneni i vo, 'Ai'edi mogitana 'omu Yaubada Natuna de'e bega 'u na souga, veviga kebu 'u na veluagai fai Yaubada yana Buki nageneye i vo,  

   
 
Yaubada yana anelose i na vonedi i na 'i'ita'ita'iemu,  

nimadiega i na silakaimu bega kebu tamu sai'afo 'agemu 'u na nikeyedi kileu 'waidie.’ “   

   
 

7 *Iesu Seitani yana vona i tutuli i vo, We'e Yaubada yana Buki 'waineye i vo, 'Ai'edi taunimi 'wa na tauyemi 'eba ilagi 'waidie, kebu i da lubwainemi 'Auvea yami Yaubada 'wa na sitonovi 'ami 'ita'ita'i faifaina.’ “   


8 I 'a'avana Seitani Iesu i vagavaia i lakaveni 'oya manamanaweotogina tabwaneye, fwayafwaya yana 'eba veimea wata yana 'ai'aiwabu matatabuna i veni.  
9 I veni i 'a'avana i voneni i vo, 'Ai'edi ma yamu ve'ililibu 'u na lumata'afufu 'u na 'odu 'waikuye, de'e 'eba veimeanidi wata 'ai'aiwabunidi matatabuna a na velemu.”  
10 *Seitani i vonavonaga nika Iesu i vo, Seitani 'asa'aiana 'u 'ailove 'u nago. Fai Yaubada yana Buki nageneye i vonaga i vo,  

   
 
'Auvea yami Yaubada 'waineye 'wa na 'odu'odu,  

wata 'aiseotogina faifaina 'wa na folofolova.’ ”   

   
 

11 Seitani i tauya i nunago nika anelose i souyeni Iesu i 'i'isave'avini.   

Iesu yana folova i velamu Galili 'waineye 
 
(Malika 1:14-15; Luke 4:14-15)  


12 *Tutuyanina Iesu vala i nogai Ioni 'akonadi vanuga yogona nageneye i yatoi Kini Elodi i lumataniga faifaina, bega Iesu i tovoi i nago 'awalawa Galili.  
13 *Nagami i nago Nasaledi mulieta 'atamananina i 'iaweni i nago Kafaneomi yana 'atamana 'ivauna i vili bei i miana. 'Atamananina Lavu Galili lilivaneye, 'awalawa Sebuloni wata Nafitalai nagedie.  
14 Naninina faifaina Yaubada yana tolu'ivona Aisea basenadiotoga i vona-samulaga 'ana mogitana i souyeni i vo,   

   
 

15 *Sebuloni wata Nafitalai yadi fwayafwaya 'eda bwaikina lilivaneye,  

'edanina balabala wata Ufa Iolidani kamwadiamo,  

i nagoga 'ana tugusa Galili 'waineye,  

'awalawanina bei mali tomotoga kumanidiavo kebu Diu i miamiani.   


16 Tomotoganidi i nunagoi dudubala nageneamo,  

mageta mataududulina i 'iseni.  

We'e egavo dudubala 'wau'waugaotogina nageneye i miamianiga,  

magetanina i magesedi.”   

   
 

17 *Tutuyanina Iesu i vilai i mai Galili i miamia bei yana lau'age i velamu i vo, 'Wa na nuavilami yami sakona 'wa na vedumwe'ubu'ubusedi fai sai'afoga Yaubada yana veimea i na souyeni 'waimie.”   

Iesu toyaubani 'adi 4 i venua'ivinedi 
 
(Malika 1:16-20; Luke 5:1-11)  


18 Tamu 'aiata Iesu i balabala Lavu Galili balebaleamo tomotoga 'adi 'ailuga i 'isedi, Saimoni tamu 'ana wagava Fita wata taina Anidulu, vuatayega igana i 'ona'onadi fai taunidi toyaubani.  
19 Iesu i vonedi i vo, We'e yaubaninina 'wa baileni, 'wa na maia 'wa na vetovetutuyama 'waikuye, yau tamu yaubani a na vemi bega tomotoga 'wa na 'ona'onadi 'wa na mimaiedi Yaubada 'waineye.”  
20 Nika Saimoni wata Anidulu vualalalakana i bailedi Iesu taiadi i nagoi i na vetovetutuyama 'waineye.   


21-22 Sai'afo i vaganago nika Sebedi ma natunavo i 'isedi, Iemesa wata Ioni yadi wakeye yadi vuata i agiagilidi. Ma taina Iesu i vonedi i vo, 'Wa maia,” nika tamadi ma wakana i bailedi Iesu taiadi i nagoi i na vetutuyama 'waineye.    

Iesu i ve, i lau'age wata i 'ive'atumai 
 

23 *Iesu toyaubani i venua'ivinedi i 'a'avana i nago 'awalawa Galili 'waineamo, yadi 'eba miava'auta 'waidie i veve. Vala 'Atumaina Yaubada yana veimea faifaina i lalau'age, wata tomotoga fuedi 'adi viga tulina tulina i 'ive'atumaidi.  
24 We'e tomotoga fuedi 'awalawa Silia nageneye Iesu valana i nogai bega yadi toviga 'adi viga tulina tulina i miedi 'waineye. 'Ifwaidi tomotoga i veveviga bwaikina, 'ifwaidi yaiaina sakoidi i agedi, 'ifwaidi viga tamu 'wainega i alala wata 'ifwaidi bwalobwalokodi, matatabudi Iesu i 'ive'atumaidi.  
25 Tomotoga fueotogidi Iesu i yogo'waili, kumanidiavo i maia Galiliega, 'awalawa Dekafolisi 'wainega, Ielusalemayega, Iudiayega wata Ufa Iolidani vi'ainega i damanama.    

Iesu yana lau'age 'oya 'waineye sosoana mogitana faifaina 
 
(Luke 6:20-23)  


1-2 Tomotoga fueotogidi i maia Iesu i 'isedi begaidi i laka 'oyeye i miabui. Mulieta yana tovetutuyamavo i maia lilivaneye i miabui nika Iesu i velamu i ve 'waidie i vo,   

   
 

3 Egavo i 'asetadi 'anu'anunudi mweadi begaidi taunidi i tauyedi Yaubada 'waineye,  

'eba sosoana 'waidie fai 'akonadi Yaubada i veveimeyedi yana 'Aila'a nageneye.   


4 *We'e egavo 'asiau ma yadi nuavita i 'we'we'welaga,  

'eba sosoana 'waidie fai Yaubada nuadi i na 'iveoloolodi i na sosoana.   


5 *Egavo i nunuaobuga yadi sauluva bikadi,  

'eba sosoana 'waidie fai Yaubada i vona'awaufaufa fwayafwaya matatabuna i na veledi.   


6 *We'e egavo nuanuadi bwaikina sauluva 'atumaina wata tonovina,  

'eba sosoana 'waidie, fai nuanuananina Yaubada i na veledi nika 'adi fata.   


7 Egavo mali tomotoga i 'i'isanuakalikaliedi,  

'eba sosoana 'waidie fai wata Yaubada i na 'isanuakalikaliedi.   


8 *We'e egavo yadi nuanua wata yadi sauluva tonoviotogidi,  

'eba sosoana 'waidie fai 'awaie i na luku Yaubada 'waineye.   


9 Egavo mia 'atumaina wata mia niwalova faifaina i na vevelu'ase'ase tonuasako 'waidie,  

'eba sosoana fai Yaubada i na awave-natuna 'waidie.   


10 * We'e egavo Yaubada yana nuanua i vevematayakeyakedi bega vita i veveluagadi mali tomotoga 'waidiega,  

'eba sosoana 'waidie fai 'akonadi Yaubada i veveimeyedi yana 'Aila'a nageneye.   

   
 

11 * Fai 'omi yaku tovetutuyamavo begaidi faifaiku tomotoga i na sisidibidibiemi, vita i na velevelemi wata nani tulidi tulidi faifaidi i na awavesakoyemiga, 'eba sosoana 'waimie.  
12 * 'Wa na nuani, basenadiotoga tovedumwe'ai'ai Yaubada yana tolu'ivonavo vita i veledi wata 'omi bani'odi vita 'wa na veluagadi tosakona 'waidiega, siwe 'wa na sosoana mogitana fai 'ami tutula bwaikina Yaubada i yatoi i lulukamata abame.”    

Iesu 'ana tovetumaganavo bani'odi eyaga wata mageta 
 

13 * Iesu i vonedi i vo, Eyaga 'eba 'ive'iwana, 'omi wata bani'odi tomia fwayafwaya 'awasasadie. Siwe 'ai'edi eyaga i na ve'ulaufaga kebu 'ana fata i na vegola-vaitugana bega ta na taweni tomotoga i na vagavefwayafwayai.   


14 * 'Omi bani'odi mageta, Yaubada yana 'eda'eda 'ana tokiavemageta tomia fwayafwaya 'awasasadie. 'Ai'edi tamu 'atamana i na 'idewai 'oya deba'aiotogineye ava'ai i na velubabaleni? Kebu. Wata 'omi yaku mageta, tomotoga yadi 'eba 'isa.  
15 * Kebu tamu aitoi mageta i da kabukabuni 'aivoeyega i da talafwaseni. We'e mogitana magetanina 'ana 'eba yato 'waineye i lulutalauleni bega tomotoga vanuganina nageneye matatabudi i magemagesedi.  
16 * 'Omi wata bani'odi yami sauluva i na tonova tomotoga matadie bega yami sauluvanidi 'atumaidi i na 'isedi nika Tamami abame i miamiaga i na subiai.”   

Veimeanidi Mosese 'wainega i maiga, Iesu faifaidi i ve 
 

17 Iesu i vonedi i vo, Kebu 'wa na vo 'ako a mai veimeanidi Mosese 'wainega wata venidi Yaubada yana tolu'ivonavo 'waidiega a na geudi. Kebu, a maiga bega 'waikuyega veimeanidi wata venidi 'adi mogitana i na souyedi.  
18 * A vona mogitana 'waimie, abama wata fwayafwaya 'awaie i na savovola we'e kebu 'ana fata Yaubada yana Veimeanidi 'waidiega tamu nani siaina i na 'a'ava, i na nagoga nagami ava'ai i voneyediga 'adi mogitana i na souyedi.  
19 Begaidi 'ai'edi aitoi veimeanidi tamu saiotogina kebu i na vematayakeyakeniga wata yana ve 'wainega tomotoga 'ifwaidi veimeanina i na vedumwe'ai'aieni, Yaubada yana 'Eba Veimea nageneye 'ana wagava i na vesiaiotoga. We'e 'ai'edi aitoi veimeanidi i na vematayakeyakediga wata yana ve 'wainega tomotoga 'ifwaidi veimeanidi i na vematayakeyakedi, Yaubada yana 'Eba Veimea nageneye kumanina 'ana wagava bwaikina.  
20 A na vonemi, ve'etoboda 'adi tovevo wata totafalolo Falisi igodi i vo, Ve'etoboda matatabuna 'a vevematayakeyakedi bega yama sauluva 'atumaidi.’ We'e 'omi, 'ai'edi nuanuami 'wa na luku Yaubada yana 'Eba Veimea 'waineye, i lubwainemi yami sauluva tonovina Yaubada mataneye, we'e tovenidi wata Falisi kebu 'wa na saladiga.”   

Iesu yana ve nuasako faifaina 
 

21 *Iesu i vonedi i vo, Veimea de'e 'akonadi 'wa 'asetai tubudavo i vonedi i vo, Kebu 'wa na luvewafaga,’ wata tamu i vo, 'Ai'edi aitoi i na luvewafaga 'eba vonayavuga 'waineye i na nago.’  
22 I vonaga mogitana, we'e yau a na vonemi. 'Ai'edi aitoi i na nuasakomo iana 'waineye, tomogonina i na nago 'eba vonayavuga 'waineye. 'Ai'edi aitoi iana i na awavesakoyeni i na vo, 'Omu kebu tamu sai'afo ava'ai 'atumaina 'waimuyega i na souyeni,’ tomogonina wata 'eba vonayavuga bwaikina 'waineye i na vonayavuga. We'e aitoi iana i na fali'wave'waveniga, voke Yaubada i na veimea 'ai-'ala'alata kebu yana 'weuga 'waineye i na nago.   


23-24 'Ai'edi 'u na nago Vanuga 'Eba Velu'ui 'waineye nuanuamu yamu 'anivelena-maimaiga 'u na velomuyeni Yaubada 'waineye, nika iamu yana nuasako 'waimuye 'u na nuani, 'u baileni i na 'eno'eno nagami 'u na vilamu iamunina taiadi 'wa na veiana, mulieta 'u na vilamuga yamu 'anivelena-maimaiga 'u na velomuyeni Yaubada 'waineye.   


25 'Ai'edi aitoi i na vevitamu tamu sakona faifaina bega i na vagavaimu i na nunawemu 'eba vonayavuga 'waineye 'u na vewavawava 'edeye 'wa na sivetovetonovi. 'Ai'edi kebu, i na 'anivelenemu tovevonayavuga 'waineye, mulieta i na yatomu tovematavuloga nimaneye nika 'u na luku vanuga yogona nageneye.  
26 A vona mogitana, kebu i na 'etoyavu-matayo'omu bei 'u na miamia i na nagoga 'ana tugusa 'u na tutula'a'ava, nika i na 'etoyavumu.”   

Iesu yana ve vovo 'ana sakona faifaina 
 

27 *Wata Iesu i vonedi i vo, Veimea de'e 'akonadi 'wa 'asetai i vo, Kebu tamu aitoi yana vavine 'u na luobuyedi.’  
28 We'e yau a na vonemi, 'ai'edi aitoi tamu vavine i na 'isenimo nuana i na vevona, siwe 'asa'aiana 'akonadi nuanega taiadi i sakona.  
29 *'Ai'edi matamu tamu, avinodi kumanina nigonigona, siwe sai'afoga i da kiavebe'umu 'u da sakona, 'u kiamwanuya 'u taweni. 'U na kiamwanuyaga veviga sai'afo nika kebu 'u na sakonaga, mulieta 'amu fata 'aitamogana 'wainega 'u na luku abame. We'e 'ai'edi matamu 'ailugana 'waidiega 'u na sakosakonaga, mulieta 'u na wafa Yaubada i na tawe-mwadodouyemu 'ai-'ala'alase, veviga bwaikaotogina 'u na veluagai.  
30 *'Ai'edi nimamu tamu, avinodi kumanina toketokeotogina, sai'afoga 'wainega 'u da sakona, 'u boboi. 'U na boboiga veviga sai'afo nika kebu 'u na sakonaga, 'amu fata 'aitamoganega 'u na luku abame. We'e 'ai'edi nimamu 'ailugana 'waidiega 'u na sakosakonaga, mulieta 'u na wafa tomogomu matatabuna 'u na lukuveni 'ai-'ala'alase, veviga bwaikaotogina 'u na veluagai.   

Iesu i ve sa'ila faifaina 
 

31 * Veimea de'e 'akonadi 'wa 'asetai i vo, 'Ai'edi aitoi nuanuana yana vavine i na vesa'ilidi tamu lubulubu 'waineye sa'ila 'ana vona i na kilumi vavine i na veledi nika bei i vesa'ilidi.’  
32 * Siwe yau a na vonemi, 'ai'edi aitoi yana vavine i na vesa'ilidi, 'asa'aiana 'akonadi i 'anivelenedi sakona 'waineye. Siwe 'ai'edi vavinenidi basenadi tamu tomogo taiadi i na veluaga yadi lamoga i na vesa'ilidiga, tomogo kebu i da sakona. Wata 'ai'edi tomogo vavine nagisa'isa'ilidi i na nagidiga i na sakona vavinenidi 'waidie.”   

Iesu i ve vona'awaufaufa faifaidi 
 

33 *Wata Iesu i vonedi i vo, Veimea de'e 'akonadi 'wa 'asetai tubudavo i vonedi i vo, 'Ai'edi aitoi i na vona'awaufaufa 'Auvea mataneye, kebu i da lubwaineni yana vona'awaufaufanina i na geuya.’  
34 * We'e yau a na vonemi, 'ai'edi 'wa na vona'awaufaufaga kebu tamu ava'ai 'ana wagava 'wa na 'inanai bega 'wa na vo, Yama vona'awaufaufanina toketokena.’ Kebu 'wa na vo, 'A vona'awaufaufa abama mataneye,’ fai abamanina Yaubada yana veimea 'ana didiga 'ai'aiwabuna.  
35 *Wata kebu 'wa na vo, 'A vona'awaufaufa fwayafwaya mataneye,’ fai fwayafwayanina Yaubada yana 'eba ba. Wata kebu 'wa na vo, 'A vona'awaufaufa Ielusalema mataneye,’ fai Ielusalemanina Kini bwaikina yana 'atamana.  
36 Wata kebu 'wa na vo, 'A vona'awaufaufa 'unu'unuma 'waidiega,’ fai 'ai'edi nava'au 'akonadi i na buduliga kebu 'ana fata 'wa na vona i na ve'wau'wauga, we'e 'ai'edi 'wau'waugina kebu 'ana fata 'wa na vona i na buduli.  
37 'Ai'edi tamu nani mogitana 'wa na 'idewaiga 'wa na vo, E'e,’ we'e 'ai'edi kebu 'wa na 'idewaiga, 'wa na vonamo 'wa na vo, Kebu,’ we'e 'ai'edi tamu nani 'wainega 'wa na awaida igodi yami vona i na kiavetoketokei, sauluvanina i mai Seitani 'wainega.”   

Kebu sakona 'wa na tutuliga 
 
(Luke 6:29-30)  


38 *Wata Iesu i vonedi i vo, Veimea de'e 'akonadi 'wa 'asetai i vo, 'Ai'edi tamu aitoi matamu i na 'etomwanuya wata matana 'u na 'etomwanuya, we'e aitoi nigomu i na tutukadiaga wata nigona 'u na tutukadia.’  
39 We'e yau a na vonemi. 'Ai'edi aitoi ava'ai sauluvaga sakoina i na 'idewai 'waimuye, kebu nimana 'u na tutuliga. 'Ai'edi tamu tomogo 'ae'aemu 'amu 'atagiega i na nikeiga, wata tamu 'ae'aemu 'u na 'iyoyoeni i na nikei.  
40 'Ai'edi tamu aitoi i na nuasako 'waimuye bega i na nawemu 'eba vonayavuga 'waineye, mulieta toveimea i na vonemu 'amu kalekoyega yamu sauluvanina faifaina 'u na tutula, siwe wata 'amu talauma 'u na veleni.  
41 'Ai'edi tamu tomogo bani'odi kabemani i na lukakademu i na vo, Yaku kukua 'u na 'ewa ta na nago tamu 'atamana 'waineye, siwe kebu a na tutulimuga.’ Kebu faifaina 'u na nuavita, ma yamu sosoana wata 'u na vaganago tamu 'atamana 'waineye.  
42 We'e 'ai'edi aitoi tamu ava'ai nuanuana i na velu'uiemuga, kebu 'u na veumokaiga, 'u na veleni. We'e 'ai'edi aitoi i na vo, Side naninina 'u na veleku bola a na vevilai,’ kebu 'u na ve'o'oleniga 'u na tauyeni.   

Egavo i na vesauluva sakoina 'waimie 'wa na nuakalikaliedi 
 
(Luke 6:27-28,32-36)  


43 Veimea de'e 'akonadi 'wa 'asetai i vo, Emiavo 'wa na nuakalikaliedi, we'e 'ami gaviavo 'wa na vedumwe'ai'aiedi.’  
44 We'e yau a na vonemi. 'Ami gaviavo 'wa na nunuakalikaliedi wata egavo vita i velevelemiga faifaidi 'wa na vevelu'ui.  
45 Bani'odi 'wa na vesauluvediga i lubwainemi 'omi Tamami abame natunavo. To'atumaina wata tosakona 'adi nuakalikali i vesala Yaubada 'wainega fai yana inala i kabukabu matatabumi faifaimi wata yana 'wei matatabumi i velevelemi. 'Omi wata bani'odi, egavo i vesauluva sakoina 'waimie, 'wa na nuakalikaliedi.  
46 'Ai'edi egavo i nuakalikaliemiga kumanidiavo 'aisedi 'wa na nunuakalikaliedi, yami nuakalikalinina Yaubada kebu i na tutuliga, tomotoga fuedi wata takesi tolaugogona vivinagodi taiadi ediavo 'aise'avadi i nunuakalikaliedi.  
47 Emiavo 'aisedi 'waidie 'wa na vekaiwaga kebu nani bwaikinaga, tomotoga fuedi wata Yaubada 'ana tobavu taiadi yadi sauluva, ediavo 'aisedi 'waidie i vevekaiwa.  
48 *We'e 'omi i lubwainemi yami sauluva matatabuna 'atumai'avadi, bani'odi Tamami abame yana sauluva.”    

Iesu yana ve 'anivelena-maimaiga faifaina 
 

1 * Iesu i veifufu 'aila'a 'waidie i vo, 'Wa na 'i'isave'avinimi kebu tomotoga matadie 'wa na 'a'anivelena tovewekowekoma 'waidie 'ami subia faifaina. 'Ai'edi 'wa na 'a'anivelena tomotoga matadie, Tamami abame kebu 'ana tutula i na velemiga.   


2 We'e mogitana i lubwainemi givagivayega 'wa na 'a'anivelena tomotoganidi nuanuadi 'aivaita 'waidie. Tovekali yadi 'anivelena ma 'adi evulega 'atamanafouye wata 'eba miava'auta nagedie, nuanuadi tomotoga fuedi i na 'isedi i na subiadi. Siwe a na vonemi, subianina 'asa'aiana 'adi tutulanina i 'e'ewa-vagaseni.  
3-4 We'e 'omi, givagivayega tovewekowekoma 'wa na 'i'ivaisedi siwe kebu emiavo 'waidie 'wa na lu'ivonaga. Ava'ai givagivayega 'wa 'i'idewadiga 'akonadi Tamami i 'isemi nika i na tutulimi.”   

Iesu yana ve velu'ui faifaina 
 

5 * Wata Iesu i vo, 'Ai'edi 'wa na velu'uiga Yaubada 'waineye, kebu tovekali 'wa na saladiga. Nuanuadi bwaikina i na tovoi i na vevelu'ui 'atamanafouye wata 'eba miava'auta nagedie 'adi subia faifaina. Siwe a na vonemi, subianina 'asa'aiana 'adi tutula i 'e'ewa-vagaseni.  
6 We'e 'omi, 'wa na vevelu'uiga, 'wa na luku 'wa na saiboda mulieta 'wa na velu'ui Tamami 'waineye taunina to'isagiva. Yami sauluva givagivadi matatabuna i 'asetadi bega i na tutulimi.   


7-8 Egavo i 'odu'odu yaubada-vekavekali 'waidie kebu 'wa na saladi yami velu'ui 'wa na lumanamanawedi. Yadi nuanua i vo 'ako yadi velu'ui manamanawedi yadi yaubadavo i na nogaidi. We'e Tamami 'akonadi 'ami vita i 'asetadi mulieta faifaidi 'wa vevelu'ui.  
9 'Wa na velu'uiga, side bani'odi 'wa na velu'uiedi, 'wa na vo,  

   
 
Tamama,  

'u miamia abame.  

'Omu magemagetamu,  

nuanuama tomotoga fuema 'a na ve'ililibuyemu.   


10 Nuanuama 'u na veveimeyema.  

Nuanuama tomia fwayafwaya yamu nuanua 'a na 'i'idewadi,  

bani'odi tomia abama yamu nuanua i 'i'idewadi.   


11 Nuanuama 'ama'ama 'u na velevelema 'aiata 'aitamogana 'aitamogana faifaidi.   


12 Mali tomotoga i vesauluva sakoina 'waimeye 'a nuatavunidi,  

'omu wata bani'odi yama sakona 'u da nuatavunidi.   


13 'Eba sailubu 'waidie kebu 'u na tauyema,  

wata 'u na 'ita'ita'iema Tosakona* 'wainega.  

†Yamu veimea, yamu toketokena wata yamu 'ai'aiwabu,  

kebu i na 'a'avaga, i na 'eno-vagata.  

Vona mogitana yama nuanua bani'odi.’   

   
 

14 *Side bani'odi 'wa na vevelu'uiedi, fai 'ai'edi mali tomotoga sakona i na 'idewai 'waimie 'wa na nuatavunidiga wata Tamami abame yami sakona i na nuatavunidi.  
15 We'e 'ai'edi kebu, wata Tamami kebu i na nuatavunimiga.   

Iesu yana ve ve'udigana faifaina 
 

16 Tutuyanina 'wa na veve'udigana 'ani 'wainega bega yami velu'ui i na vetoketoke Yaubada 'waineye, kebu 'wa na vemaigisivilavila tovekali bani'odi. Nuanuadi maigidi i na lu'ufafedi bega mali tomotoga i na 'asetadi 'ani 'wainega i veve'udigana nika i na subiadi. Siwe a na vonemi, subianina 'asa'aiana 'adi tutula i 'e'ewa-vagaseni.  
17-18 We'e 'omi, 'wa na veve'udigana 'ani 'wainega velu'ui i na vetoketoke faifaina, maigimi 'wa na luvunagidi wata 'wa na veinata bega kebu tamu aitoi i na 'i'isa'inanamiga. Tamami, kumanina kebu 'wa da 'ise'iseniga i na 'asetami, fai yami sauluva givagivadi matatabuna i 'asetadi bega i na tutulimi.”   

Iesu yana ve abama 'ana ve'ai'aiwabu faifaina 
 
(Luke 11:34-36, 12:33-34)  


19 * Wata Iesu i vonedi i vo, Side bei fwayefwayeye kebu kukua fuedi 'wa na luvea'wedi fai bola 'walu'walu i na 'ivesakoidi wata i na lu'wanabudulidi 'alo tovainago vanuga i na baia i na luku i na vinagodi.  
20 We'e mogitana i lubwainemi nani 'atumaidi 'wa na luvea'wedi abame, bei kebu tamu 'walu'walu 'alo i na lu'wanabudulidi 'alo wata tovainago i na vinagodi.  
21 'Wa na nuani, ava'aibe bei yami 'ai'aiwabu i na 'eno'enoviga, bei tutuya fuedi yami nuanua i na nunago.   


22 Side bani'odi. Matami bani'odi nuami 'ana mageta. 'Ai'edi nani 'atumaidi 'wa 'ise'isediga, nuami matatabuna magemagetadi.  
23 We'e 'ai'edi nani sakoidi 'wa na 'ise'isediga, nuami matatabuna i na dudubalidi. 'Wa na vo 'ako dudubalanina 'asa'aiana mageta, we'e mogitana nuamie dudubala bwaikina.   


24 Kebu 'ana fata tamu aitoi 'ana toveimea 'adi 'ailuga 'waidie i na folofolova. 'Ako tamu i na baileni we'e tamu i na nuakalikalieni. Wata tamu i na vedumwe'ai'aieni, tamu i na vematayakeyakeni. Kebu 'ami fata 'wa na vetofolova Yaubada wata kukua 'waidie.   

Iesu i vonaga Tamada yana 'isave'avina ta na vetumaganenimo 
 
(Luke 12:22-34)  


25 Fai kebu 'ami fata 'wa na vetofolova Yaubada wata kukua 'waidie, begaidi a na vonemi. Kebu 'wa na venuafouviga yami mia faifaina, voke 'ai'edi 'ani'ani wata walu'ai 'ami fata 'alo kebu, wata ava'aiega talauma 'wa na veluagai tomogomi faifaidi. 'Ani'ani wata talauma nani-'avo'avovo we'e yami mia 'ana 'atumaina nani bwaikina.  
26 Manuga 'wa na nuanidi, kebu i da bakubakulaga, kebu i da 'a'aile'waga wata kebu yadi bubuakaga, siwe Tamami abame i 'i'isave'avinidi. Ava'ai naniga bwaikina? Manuga 'alo 'omi?  
27 Begaidi kebu tamu nani faifaina 'wa na venuafouviga. Kebu tamu aitoi 'ana fata yana mia fwayefwayeye i na 'ivemanawei yana venuafouviga 'wainega.   


28 Awale talauma faifaina 'wa vevenuafouviga? 'Wa na nuani makavuvula yadi tabo. Kebu i da folofolova wata kebu 'adi talauma i da 'i'idewadiga siwe 'adi vaigavu 'atumaidi.  
29 *A na vonemi, Kini Solomoni tomogo 'ai'aiwabuna 'ana vaigavu 'atumaidi, we'e makavuvula 'adi vaigavu 'atumaiotogidi.  
30 Mosomoso matatabuna nani-'avo'avovo, 'asiau ta 'ise'isedi we'e 'awa'awai i na tunudi i na 'alaidi siwe Yaubada i veve'wesenidi. We'e 'omi tamu nani bwaikina mataneye, mogitana ma 'ami nuanua i veve'wesenimi. Awale yami vetumagana Yaubada 'waineye mweadi?  
31 Begaidi naninidi faifaidi kebu 'wa na venuafouviga 'wa na vo, Ava'ai 'a na 'ani, 'alo 'a na yemu wata tomogoma 'a na talaumadi?’  
32 Yaubada 'ana tobavu naninidi nuanuadi bwaikina faifaidi i vevenuafouviga. We'e 'omi naninidi nuanuami, Tamami abame 'akonadi yami nuanua i 'asetadi.  
33 We'e 'wa vevenuafouviga 'asa'aiadi, i lubwaineni nagami taunimi 'wa na tauyemi Yaubada i na veveimeyemi wata yami sauluva i na tonova mataneye, mulieta naninidi matatabuna i na velevelemi.  
34 Begaidi kebu ma yami venuafouviga 'wa na vo, 'Awa'awai ava'ai vitaga i na souyedi?’ Fai 'awa'awai 'ana vita tulina i lulukamata. 'Asiau 'ana vita 'asa'aiana 'ana 'etowava.”    

 7

Iesu yana ve awavesako faifaidi 
 
(Luke 6:37-42)  


1 Wata Iesu i vonedi i vo, Kebu tomotoga yadi sauluva 'waidiega 'wa na 'idi, i na nunago Yaubada i na lu'idiemi.  
2 *Mali tomotoga 'wa na awavesakoyediga wata 'ami awavesako 'wa na veluagai yami awavesakonina 'ana 'isa'isa bani'odi.   


3 Awale iamu mataneye fwayafwaya nani siaiotogina 'u 'iseni faifaina 'u vonavona, we'e kebu 'u da nuaniga 'omu 'ibwalobwalo'u bwaikina matamuye?  
4 Kebu 'ana nogaya 'atumaina 'ai'edi 'u na vo, Iaku, nuanuaku matamu i lufwaluyaga a na 'ewai,’ we'e 'omu taunimu matamuye 'ibwalobwalo'u bwaikina.  
5 'Omu tovekali, 'u awavesako siwe wata sauluvanidi 'u 'i'idewadi. Nagami taunimu matamuyega 'ibwalobwalo'u 'u na 'ewai bega 'u na 'isadewa nika 'amu fata fwayafwaya nani saiotogina 'u na 'ewai iamu matanega.   


6 'Ai'edi nani 'atumaidi 'ou'ou ta na velediga, bola i na 'ivekokovidi wata i na ovada. Wata bani'odi Yaubada yana Vona 'Atumaina kebu 'wa na 'aniveleneni 'ana tovedumwe'ai'ai 'waidie bola vita i na velemi. We'e 'ami fwasalu 'wa na tawediga bawe 'waidie bola i na vatuveyokeyokedi, wata bani'odi Yaubada yana vona 'atumaidi kebu 'wa na 'anivelenedi 'ana tovedumwe'ai'ai 'waidie fai i na venani-'avo'avovo.   

Iesu yana ve velu'ui mogitana faifaina 
 
(Luke 11:9-13)  


7 'Wa na vevelu'ui bega Yaubada i na velemi, 'wa na lalaualaga 'wa na veluagai, 'wa na velutolitoliga i na nogayemi saiboda i na sibaleni.  
8 Vona mogitana, egavo i na vevelu'uiga Yaubada i na veledi, egavo i lalaualaga i na veluagai wata egavo i na velutolitoliga i na nogayedi saiboda i na sibaleni.   


9-10 'Ai'edi natumiavo 'ani'ani i na velu'uiemi, kebu 'ana fata kileu 'wa na veledi, wata igana i na velu'uiemi, kebu 'o'olo 'wa na veledi.  
11 'Omi tosakona siwe tutuya fuedi ava'ai natumiavo nuanuadi, nani 'atumaidi 'wa veleveledi, we'e egavo Tamada abame i na velu'uieni, mogitana yana 'anivelena 'atumaiotogidi i na veledi.   


12 *'Ai'edi ava'ai nuanuami tomotoga i na 'idewai 'waimie, 'omi wata bani'odi 'wa na 'idewai 'waidie. Vona de'e, veimea matatabuna wata tolu'ivonavo yadi ve, 'adi 'itava.”   

Iesu yana ve 'eda 'ailuga faifaidi 
 
(Luke 13:24)  


13-14 Wata Iesu i vonedi i vo, 'Edanina i nago abame siaina wata 'ana 'awa welilina begaidi kebu tomotoga fuedi beidimo i da luku mia-vagata i da veluagai. We'e 'edanina i nago 'ai-'ala'alase bwaikina wata 'ana 'awa bababana, beidimo tomotoga fuedi i lukuluku. Begaidi i lubwainemi 'wa na luku 'awa welilineamo.   

Iesu i matakia tolu'ivona-vekavekali faifaidi 
 
(Luke 6:43-46, 13:25-27)  


15 'Wa na 'isa'isa i na nunago tolu'ivona-vekavekali i na vekaliemi. 'Awasasamie 'wa da vo bani'odi 'aisaya tauvanuga we'e mogitana 'aisaya kasikasisidi bani'odi.  
16 Yadi sauluva 'waidiega 'wa na 'isa'inanadi tomotoga 'atumaidi 'alo sakoidi. 'Adi 'isa'isa side bani'odi. Kebu 'ana fata kalibo vuagina ta na kadia ulaulawa 'wainega wata kebu 'ana fata 'ala'ai vuagina ta na kadia 'uwe 'wainega.  
17 'Ai'edi welavi 'atumaina wata vuagina 'atumaina, we'e welavi sakoina wata vuagina sakoina.  
18 Kebu 'ana fata welavi 'atumaina we'e vuagina sakoina, wata kebu 'ana fata welavi sakoina we'e vuagina 'atumaina.  
19 * We'e welavinidi kebu i da vuavuaga-'atumai matatabuna i na talagidi wata i na valo'udi mulieta i na tunudi i na 'alaidi.  
20 *Begaidi 'ami fata tolu'ivonanidi 'wa na 'isa'inanadi yadi sauluva 'waidiega.   

Tovematayakayaka 'aisedi i na luku abame 
 

21 Wata kebu 'wa na vo 'ako tomotoganidi i ve'awa-'Auvea 'waikuye matatabudi i na luku abame, Yaubada yana 'Eba Veimea 'waineye. Kebu, we'e mogitana egavo Tamaku abame yana nuanua i na vevematayakeyakedi, kumanidiavo i na luku.  
22 'Awaie Vonayavuga 'ana 'Aiata 'waineye fuedi i na maia 'waikuye i na vo, 'Auvea, 'Auvea, 'amu wagavayega Yaubada yana Vona 'a lu'ivona mali tomotoga 'waidie wata 'amu wagavayega 'a vona yaiaina i 'awa'a'idi we'e 'ifwaidi tomotoga matadie 'eba nuavogana wata 'eba nua'ewa fuedi 'a 'idewadi.’  
23 *Siwe yau a na vo, 'Omi tosakona, 'wa vaganago, kebu tamu sai'afo a da 'aseta-tonovimi.’ ”   

To'aiyogona vanuga 'adi 'ailuga 
 
(Luke 6:46-49)  


24 Wata Iesu i vonedi i vo, Vonanidi 'akonadi a veifufuyediga egavo i na nogaidi i na vematayakeyakediga, taunidi bani'odi to'aiyogona vanuga ma yana nuamageta. To'aiyogonanina nagami kabutu'u 'atumaina i venua'ivineni, 'ogola fa'alidi i 'ewadi wata ovu manamanawedi i aladi bega yana vanuga matatabuna i yogoni.  
25 Tutuyanina 'wei i 'wei, wayagata i obu, kaukau toketokena i nunuga vanuganina kebu i da 'etofoia fai vanuga fa'alina i yogoni 'ogola 'atumaidi 'waidiega.  
26 We'e egavo yaku vona i na nogaidi siwe kebu i na vematayakeyakediga, taunidi bani'odi tamu to'aiyogona kebu ma yana nuamageta. To'aiyogonanina kabutu'u sakoina i venua'ivineni nidule i 'aiyogona.  
27 Tutuyanina 'wei i 'wei, wayagata i obu wata kaukau toketokena i nunuga vanuganina i 'etofoia, matatabuna i 'ivesakootogi.”   


28-29 * Tutuyanina Iesu yana venidi i ve'a'avadi, 'aila'a bwaikina nuadi i voganidi fai ma yana veimea i veve 'waidie, kebu bani'odi yadi ve'etoboda 'adi tovevo.    

Iesu tomogo bonubonuna i 'ive'atumaia 
 
(Malika 1:40-45; Luke 5:12-16)  


1 Iesu yana ve i 'a'ava, 'oyayega i obuma wata tomotoga fueotogidi i yogo'waili.  
2 We'e tamu tomogo i mai 'ana viga* sakoina 'eba kololo tomogona i velufo'afo'ana, ma yana ve'ililibu i 'odu Iesu mataneye i vo, 'Auvea, 'ai'edi nuanuamu 'amu fata 'u na 'ive'atumaiku.”  
3 Iesu toviganina i 'abitonovi i vo, Fai bani'odi nuanuaku, 'u ve'atumai.” Nika tomogonina 'ana viga i 'a'ava i ve'atumai.  
4 *Bega Iesu i voneni i vo, Kebu tamu aitoi 'waineye 'u na lu'ivonaga, nuanuaku tonovimu 'u na nago tovelomu 'waineye, nagami i na 'isemu. Mulieta yamu velomu 'u na 'aniveleneni bani'odi veimeanina i mai Mosese 'wainega toviganina i ve'atumaiga faifaina. Tovelomunina i na 'isemu i na ve'awamogitana 'akonadi 'u ve'atumai wata bani'odi mali tomotoga i na 'asetai.”   

Tolugavia i velu'ui Iesu 'waineye 'aivaita faifaina 
 
(Luke 7:1-10)  


5 Iesu i nago 'atamana Kafaneomi, bei tamu Loma tolugavia 'adi to'edakumeta i veluagai, tolugavianina i velu'ui Iesu 'waineye 'aivaita faifaina.  
6 I vo, 'Auvea, yaku tofolova i miamia vanuge, 'asa'aiana 'ivie i 'eno'enomo i veveviga bwaikina.”  
7 Iesu i vo, Ta na nago a na 'ive'atumaia.”  
8 Siwe tolugavianina Iesu yana vona i tutuli i vo, 'Auvea, yau tomogo-'avo'avovo, kebu i da lubwainemu 'u na luku yaku vanuge. 'U na vonamo nika yaku tofolova i na ve'atumai.  
9 A 'asetai ma yamu veimea bega 'amu fata 'u na 'ive'atumaia. Yau wata ma yaku veimea yaku tolugavia 'waidie 'aku fata a na vo, 'U nago,’ nika i na nago, wata a na vo, 'U mai,’ nika i na mai, wata yaku tofolova a na voneni a na vo, Side 'u 'idewai,’ nika i na 'idewai. Wata yau bani'odi, yaku to'edakumetavo yadi veimea a vevematayakeyakedi. 'Omu wata ma yamu veimea 'u na vonamo nika viga i na 'a'ava.”   


10 Tutuyanina Iesu toveimea yana vonanina i nogai, nuana i vogani 'aila'anidi i yoyogo'wailiga i vonedi i vo, De'e Loma 'ana tomotoga siwe yana vetumagana toketokena. We'e 'omi me Isileli Yaubada yana tomotoga, siwe kebu bani'odi vetumagananina a da veluagai 'waimie.  
11 * A na vonemi, 'awaie tomotoga fuedi i na maia 'awalawa tulina tulina 'waidiega, inala yana 'eba lakayega wata yana 'eba inivayega, ma fuedie i na luku Yaubada yana 'Eba Veimea nageneye bega Ebelamo, Aisake wata Iakobo taiadi i na 'aniluvetubama.  
12 * We'e tomotoganidi igodi i vo, 'Ima Yaubada natunavo,’ i na tawedi tanotanoge dudubala 'waineye, bei i na 'we'we'wela wata maigidi i na yuyuyudi fai veviga bwaikina.”   


13 Mulieta Iesu i vona tolugavianina 'waineye i vo, 'U na nago yamu vanuge, naninina faifaina 'u vetumagana, mogitana i na souyeni 'u na 'iseni.” Iesu i vona'a'ava nika 'awasasanina 'waineye tofolovanina i ve'atumai.   

Toviga fuedi Iesu i 'ive'atumaidi 
 
(Malika 1:29-34; Luke 4:38-41)  


14 Tamu tutuya Iesu i nago Fita yana vanuge. Bei Fita yana vavine inadi i 'isedi tomogodi i luyauyauta 'ivie i 'eno'eno.  
15 Iesu nimadie i 'abi, yauyautanina i 'awatagoni i tovoi Iesu 'ana'ana i 'idewadewa.   


16 I lavia tomotoga ediavo yaiaina i agediga i miedi Iesu 'waineye. Iesu i vona yaiaina i 'awa'a'idi wata toviga matatabudi i 'ive'atumaidi.  
17 *Yana 'ive'atumainina toviga 'waidie, Aisea yana vona-samula faifaidi 'ana mogitana i souyeni. Taunina tamu 'Auvea yana tolu'ivona basenadiotoga i kilumi i vo,  

   
 
Taunina 'aiseotogina 'ada viga i 'ewadi  

wata yada veviga i 'ewayavuledi.”   

Tomotoga 'ifwaidi igodi nuanuadi Iesu 'waineye i na vetovetutuyama 
 
(Luke 9:57-62)  


18 Iesu tomotoga fueotogidi i tovififineni i 'isedi i vona yana tovetutuyamavo 'waidie i vo, Ta na damana lavu vi'ainega.”  
19 Nika bei tamu me Diu yadi ve'etoboda 'adi tove i mai Iesu 'waineye i vo, Tove, yau 'akonadi a tauyeku 'waimuye 'ai'edi ava'aibe bei 'u na nunagoga yau taiadi.”  
20 Iesu tomogonina yana vona i tutuli i vo, 'U na nuani 'ou'ou walawala'ai ma 'adi ovu, manuga ma 'adi giuva, we'e yau a vetomotogaotoga kebu yaku vanuga bei a na 'eno 'alo a na veawai.”   


21 Wata tamu tomogo, kumanina tovetutuyama, i mai i vona Iesu 'waineye i vo, 'Auvea taiadi ta da nago, siwe nuanuaku a na miamia nagami tamaku a na ve'ufai mulieta a na wai a na vetutuyamemu.”  
22 Siwe Iesu i vo, 'Omu 'asiau taiadi ta na nago 'u na vetutuyameku, we'e kumanidiavo 'anu'anunudi wafawafadi, taunidi yadi towafa i na veve'ufadi.”   

Iesu yagina bwaikina i talabodeni 
 
(Malika 4:35-41; Luke 8:22-25)  


23 Iesu yana tovetutuyamavo taiadi wakeye i dodoga i tauya.  
24 I nunagoi nika kaukau toketokena i nunuga yagina waka i ludododogi, we'e Iesu i 'eno'eno.  
25 Iesu yana tovetutuyamavo i luvagovagoni i vo, 'Auvea 'u 'ita'ita'ieda, sai'afoga ta na wafa.”  
26 Iesu i 'isa i vonedi i vo, Awale 'wa kololo? 'Omi yami vetumagana mweadi.” Bega i tovoi kaukau wata yagina i talabodedi nika i niwalova.  
27 We'e yana tovetutuyamavo matatabudi nuadi i voganidi i vo, Aitoi tomogoga de'e? Nani matatabuna wata yagina kaukau taiadi bonana i vematayakeyakeni.”   

Tomotoga 'adi 'ailuga yaiaina i agediga Iesu i 'ive'atumaidi 
 
(Malika 5:1-20; Luke 8:26-39)  


28 Iesu ma enavo i damana lavu vi'ainega 'awalawa Gegesa. Bei tomotoga 'adi 'ailuga i veluagadi, yadi 'eba mia taumata 'awasasadie. Basenadi yaiaina i agedi bega toketokedi, begaidi tomotoga matatabudi i kololoyedi 'edanina 'waineamo kebu i da nunagoi.  
29 Tutuyanina Iesu i 'iseni i vegolegole i vo, 'Omu Yaubada Natuna, ava'ai 'u na 'idewai 'waimeye? 'U maiga 'ama 'ivekokova faifaina? Siwe vematavuloga 'ana tutuya bola.”   


30-31 Sai'afo 'ani'ie bawe fatala bwaikina i luluduaduala begaidi yaiainanidi i taidaida Iesu 'waineye i vo, 'Ai'edi nuanuamu 'u na vona 'a na 'awa'a'ima, 'u da tauyema sino bawenidi 'a da agedi.”  
32 Iesu i vonedi i vo, 'Asa'aiana 'wa souyemi 'wa nagoi.” Iesu yana voneye yaiainanidi i 'awa'a'idi i nagoi bawe i agedi fatala matatabuna i ve'ilililide 'oyeamo i obu nika i sou bwagale i ve'alamonumonu lavuye.   


33 We'e bawe 'adi to'isave'avinavo i 'iseni i lilide i nagoi 'atamane, bei nani matatabuna i veifufuyedi wata Iesu tomotoganidi i 'ive'atumaidiga faifaina i veifufu.  
34 Bega 'atamananina 'ana tomotoga matatabuna i nagoi Iesu 'waineye, i veugeugeni kebu i na miamia yadi 'awalaweye.    

Tomogo bwalobwalokona Iesu i 'ive'atumaia 
 
(Malika 2:1-12; Luke 5:17-26)  


1 Me Gegesa Iesu i veugeugeni bega i dodoga wakeye i viladi i damana Kafaneomi, taunina yana 'atamane.  
2 We'e tomotoga 'ifwaidi tamu iadi bwalobwalokona ma 'evo'evona i evai i mieni bega Iesu i na 'ive'atumaia. Iesu i 'isedi i 'asetai ma yadi vetumagana bega tomogonina i voneni i vo, Iaku, kebu 'u na kolologa, yamu sakona 'akonadi a nuatavunidi.”   


3 We'e 'ifwaidi ve'etoboda 'adi tovevo yadi nuanua i vo, Tomogo de'e i vona-uvi'agala Yaubada 'waineye.”  
4 Iesu yadi nuanua i 'asetadi i vonedi i vo, Awale nuanua sakoidi nuamie i 'eno'enovi?  
5 'Aku fata tomogonina a na voneni a na vo, Yamu sakona a nuatavunidi,’ wata 'aku fata a na vo, 'U tovoi 'u nago.’ 'Wa da nuani, ava'ai vonaga safailina?  
6 Siwe a na vemi yau a vetomotogaotoga ma yaku veimea fwayefwayeye bega 'aku fata tomotoga yadi sakona a na nuatavunidi.” Nika Iesu tomogo bwalobwalokona i voneni i vo, 'U tovoi, 'amu 'evo'evo 'u evai 'u nago yamu vanuge.”  
7 Iesu yana voneye tomogonina i tovoi i nago yana vanuge.  
8 Tutuyanina 'aila'a i 'iseni i kololo nika Yaubada i subiai i vo, Vona mogitana, veimea bwaikina i 'aniveleneni tomogonina 'waineye.”   

Iesu Madiu i goleni i na vetovetutuyama 'waineye 
 
(Malika 2:13-17; Luke 5:27-32)  


9 Bei tomogo i 'ive'atumaiaga Iesu i 'iaweni, i nunagoga nika takesi 'ana tolaugogona 'ana wagava Madiu* i 'iseni yana 'eba folova 'waineye i miamia. Iesu i voneni i vo, 'U mai taiadi ta na nago yaku tovetutuyama,” nika Madiu i tovoi Iesu taiadi i nago.   


10 *Mulieta Iesu ma yana tovetutuyamavo i 'ani'ani Madiu yana vanuge, nika takesi 'ana tolaugogona fuedi wata 'ifwaidi tosakona i mai ma fuedie i 'ani.  
11 We'e 'ifwaidi Diu totafalolo Falisi i 'isedi i nagoi Iesu yana tovetutuyamavo i velutoliedi i vo, Awale yami tove takesi tolaugogona vivinagodi wata 'ifwaidi tosakona taiadi i 'ani?”  
12 Iesu yadi vona i nogai i vona-awatabai 'waidie i vo, Egavo 'atumaidi kebu nuanuadi viga 'adi to'ive'atumai, 'aisedi toviga mogitana.  
13 * We'e 'omi 'wa na nagoi tamu Yaubada yana vona yana Buki nageneye 'wa na 'iseni 'ana 'aseta 'wa na venua'ivineni. Vonanina side bani'odi i vo,  

   
 
'Aisaya 'wa nikenikedi 'wa vevelomuyediga 'waikuye, kebu nuanuaku.  

Nuanuaku tomotoga 'wa na 'i'isanuakalikaliedi.’  

   
 
We'e yau a maiga kebu taunidi i awave'atumaiediga faifaidi, a maiga tosakona a na 'ita'ita'iedi.”    

Velutoli ve'udigana 'ana 'aseta faifaina 
 
(Malika 2:18-22; Luke 5:33-39)  


14 Mulieta Ioni Tobafitaiso yana tovetutuyamavo i maia Iesu 'waineye i velutolieni i vo, 'Ima wata totafalolo Falisi tutuya fuedi 'ani 'wainega 'a veve'udigana bega yama velu'ui i na vetoketoke Yaubada 'waineye, we'e yamu tovetutuyamavo awale 'ani 'wainega kebu i da veve'udiganaga?”  
15 Iesu yadi vona i tutuli, taunina faifaina i vona-awatabai i vo, Tonagi yana sosoana 'waineye kebu tamu aitoi 'ana fata i na vemogai. We'e tamu 'aiata tomotoga 'ifwaidi i na maia tonaginina i na 'ive'avini, i na naweni i lubwainedi enavo ma yadi nuavita i na veve'udigana.”   


16 Wata Iesu i awatalatutula 'waidie yana ve sauluva 'ivauna faifaina wata me Diu yadi sauluva tuatuaina 'adi luwanawana faifaidi i vo, 'Ai'edi talauma tuatuaina i na 'anilabu'i we'e kaleko 'ivaunega ta na bwadia, kebu i da lubwaineni. Fai bola ta na lekoai bwadi 'ivauna i na vesiai bega i na vefato'ai'ai tuatuaina i na 'ivesakoi.”  
17 Wata bani'odi oine 'ana ba'ala 'aisaya bunudiega faifaina Iesu i vona i vo, 'Ai'edi oine 'ivauna ba'ala tuatuaina 'waineye i na iwagiga i na yuvefuai, i na iwaga 'ana ve'amubwadodo fai aya'aina wata ba'ala 'akonadi i sako. We'e 'ai'edi oine 'ivauna wata ba'ala 'ivauna bikana, i lubwaineni kebu i na yuvefuai, 'ailugana 'atumaidi.”   

To'edakumeta natuna vevinena wata tamu vavine Iesu i 'abitonoviga i 'ive'atumaidi 
 
(Malika 5:21-43; Luke 8:40-56)  


18 Tutuyanina Iesu i veve tomotoga 'waidie, nika me Diu yadi 'eba miava'auta 'ana to'edakumeta tamu i le'wa. I mai ma yana ve'ililibu Iesu mataneye i 'odu i voneni i vo, Natuku vevinena 'asiauotoga yawaina i 'a'ava, nuanuaku ta na nago nimamu 'u na yatoi 'waineye i na yawasa.”  
19 Iesu i nogai, bega i tovoi i nunagoga yana tovetutuyamavo i yogo'waili.   


20-22 I nunagoiga, tamu vavine wata mulidie i nago. Vavinenidi vevine 'adi viga i 'ewadi, malamala 12 nagedie kebu i da 'a'ailove viganina i 'eno'eno. Yadi nuanua 'waineye i vo, 'Ai'edi 'ana talauma'ava 'a na 'abitonovimo 'a 'asetai 'a na ve'atumai.” Bega i vaganago Iesu muliotogineye 'ana talauma mataifwana i 'abitonovi, nika Iesu i sivilai i 'isedi i vonedi i vo, Natuku, kebu 'wa na kolologa, yami vetumagana 'waikuye i 'ive'atumaimi.” Iesu yana voneye nika i ve'atumai.   


23 Tutuyanina Iesu i le'wa to'edakumetanina yana vanuge, tomotoga fuedi i 'isedi bonadi bwaikina i vevemogai we'e 'ifwaidi i 'umo'umo yadi sauluva bani'odi.  
24 Bega Iesu i vonedi i vo, Matatabumi 'wa souyemi, kwamana vevinena de'e kebu i da wafaga, i 'eno'enomo.”'Aila'a i 'asetai kwamananina mogitana i wafa begaidi Iesu i sidibidibieni wata i namageni.  
25 Tutuyanina tomotoga i yavula Iesu i luku kwamananina yana tutudaba 'waineye, nimaneye i 'abi nika i tovoi.  
26 Tovemogainidi i 'iseni, i nagoi kwamana yana yawasa-vaitugana valana i veifufuyeni yadi 'awalawanina nageneye bega tomotoga matatabudi i 'asetai.   

Iesu tomatasako 'adi 'ailuga i 'ive'atumaidi 
 

27 Bei kwamana i 'ive'atumaiaga, Iesu i 'iaweni i nunagoga tomatasako 'adi 'ailuga mulineye i nagoi i vevegolegole i vo, 'Omu Yaubada 'ana Venua'ivina, Kini Devida tubuna, 'u da 'isanuakalikaliema.”  
28 Iesu i mai i luku vanuge nika wata 'adi 'ailuga i mai i luku 'waineye bega Iesu i velutoliedi i vo, Mogitana 'wa vetumaganeku bega a na 'ive'atumaimi 'alo kebu?”  
29-30 Tomatasakonidi i vo, E'e 'Auvea,” bega Iesu matadi i 'abitonovidi i vonedi i vo, Yami vetumagana 'wainega matami i na ve'atumai,” nika i 'isadewa. Iesu i toke i vonedi i vo, Matami a 'ive'atumaidiga kebu tamu aitoi 'wa na voneniga.”  
31 Siwe i tauya i nagoi i lu'ivo'ivona yadi 'awalawanina matatabuna nageneye.   

Tomogo 'awana 'ebo'ebona Iesu i 'ive'atumaia 
 

32 Tomotoganidi matadi i ve'atumaiga i tauya i nunagoi, tomotoga 'ifwaidi tamu iadi i mieni, tomogonina basenadi yaiaina i agei 'awana i ve'ebo'ebo bega kebu 'ana fata i na welava.  
33 Iesu i vona yaiaina i 'awa'a'ia nika tomogo i welava. Tomotoga i 'iseni, nuadi i voganidi i vo, Kebu tamu tutuya nani de'e bani'odi ta da 'iseniga yada 'awalawa de'e Isileli nageneye.”  
34 * We'e totafalolo Falisi i vo, Seitani, yaiaina yadi to'edakumeta i agei yana toketokena i veleni bega i vonavona yaiaina i 'a'awa'a'idi.”   

Iesu tomotoga i 'isanuakalikaliedi 
 

35 *Iesu i lauvivila i nago 'atamana bwaikidi wata siaidi 'waidie i veve 'eba miava'auta nagedie. Vala 'Atumaina Yaubada yana veimea faifaina i lalau'age, wata tomotoga fuedi 'adi viga tulina tulina i 'ive'atumaidi.  
36 * 'Aila'a i 'isedi, i 'isanuakalikaliedi fai 'adi vita fuedi wata kebu i da 'asetadi bani'odi i na munega 'alo ava'aiega 'aivaita i na veluagai, 'wa da vo bani'odi sifi kebu 'adi to'isave'avinaga.  
37 * Iesu yana tovetutuyamavo i vonedi i vo, Tomotoga fuedi i da luku Yaubada yana 'Aila'a 'waineye 'wa da vo bani'odi tutuya 'aile'wa, siwe tofolova kebu fuediga.  
38 Begaidi 'wa na velu'ui 'Auvea 'waineye, kumanina 'wa da vo 'aile'wa 'ana toveimea bega tofolova fuedi i na vetunedi 'ana talage tomotoga i na mimaiedi Yaubada 'waineye.”    

Iesu yana tomata'aulelevo 12 'adi wagava 
 
(Malika 3:13-19; Luke 6:12-16)  


1 Iesu yana tovetutuyamavo 'adi 12 i goleva'augidi, veimea i veledi bega yaiaina i na vonedi i na 'awa'a'idi wata toviga 'adi viga tulina tulina i na 'ive'atumaidi.  
2 Tomata'aulelevo 12 side 'adi wagava:  

   
 
yadi to'edakumeta Saimoni, tamu 'ana wagava Fita,  

Anidulu, Saimoni taina,  

Iemesa ma taina Ioni kumanidiavo Sebedi natunavo,   


3 Filifi,  

Batolomiu,  

Tomasi,  

Madiu, taunina takesi 'ana tolaugogona,  

Iemesa, Alefasi natuna,  

Tadiusa,   


4 Saimoni, toawa'idi'idi kebu nuanuana Loma kabemani i na veveimeyedi,  

Iudasa Isakaliota, kumanina Iesu 'ana to'etogiluva.   

Iesu yana tomata'aulelevo yadi folova i veledi 
 
(Malika 6:7-13; Luke 9:1-6)  


5 Iesu yana tomata'aulelevo 12 i vetunedi yana vona i na lau'age-vuvueni bega i velu'ase'asedi i vo, Mali tomotoga kumanidiavo kebu Diu wata me Samelia 'waidie kebu 'wa na nagoiga.  
6 Nuanuaku 'wa na nagoi me Isileli 'aisedi 'waidie, taunidi vuyovuyodi 'wa da vo 'aisaya sifi.  
7 'Wa na lau'age 'waidie 'wa na vo, Yaubada yana veimea i souyeni 'awasasamie.’  
8 Toviga 'wa na 'ive'atumaidi, towafa 'wa na sivetovoidi, tomotoga tomogodi i velufo'afo'ana* 'wa na vona i na ve'atumai wata egavo yaiaina i agediga, 'wa na vona i na 'awa'a'idi. Veimea ma yana toketokena a velemi kebu ma 'ana tutulaga, 'wainega 'wa na 'aivaita kebu tutula 'alo fu'e faifaidi 'wa na nuanua.  
9-10 * Wata a na vonemi, 'wa na nunagoiga side naninidi kebu 'wa na 'ewadi 'wa na nawedi, mani golida wata siliba, venuana, 'ageyafayafa, talauma 'ana veluga wata wautogana. Naninidi faifaidi kebu 'wa na nuanua, fai tofolova i lubwainedi ma 'adi 'aivaita.   


11 'Ai'edi 'wa na le'wai 'atamana bwaikidi 'alo siaidi 'waidie, 'wa na lauala tamu tomogo yana nuanua 'atumaina 'wa na veluagai, taiadi 'wa na miamia, mulieta yami folova i na 'a'ava 'atamananina 'waineye, vanuganina 'wa na 'iaweni.  
12 Tutuyanina vanuganina 'waineye 'wa na lukuga vanuganina 'ana tomia 'wa na vona-nuakalikaliedi 'wa na vo, Kaiwa, ma yami sosoana 'wa na miamia, Yaubada i na vesauluva-'atumai 'waimie.’  
13 'Ai'edi vanuganina 'ana tomotoga ma yadi sosoana i na 'i'isave'avinimi, yami vona nuakalikalinina i na 'eno'eno 'waidie. We'e 'ai'edi kebu, yami vona nuakalikalinina i na vilai 'waimie, ma'itufa Yaubada i na vesauluva 'atumaina 'waimie.  
14 * 'Ai'edi ava'ai vanugaga 'alo 'atamanaga 'adi tomotoga i na vedumwe'ubu'ubusemi wata yami vona kebu i na nogaidiga, 'wa na 'iawedi. Tutuyanina 'wa na tauya, 'agemiega fwayafwaya 'wa na lubutubutuya, yadi 'eba 'isa 'wainega i na 'asetai 'awaie vematavuloga i na veluagai Yaubada 'wainega.  
15 * A vona mogitana 'waimie, 'awaie Vonayavuga 'ana 'Aiata 'waineye me Sodoma wata me Gomola 'adi vematavuloga i na veluagai Yaubada 'wainega siwe sai'afo i na 'isanuakalikaliedi, we'e tomotoganidi i na vedumwe'ai'aiemiga 'adi vematavuloga bwaikaotogina i na veluagai 'aiatanina 'waineye.   

Tosakona Iesu yana tofolovavo vita i na veledi 
 
(Malika 13:9-13; Luke 12:2-12, 21:12-17)  


16 * A na vonemi, 'ou'ou walawala'ai sifi i ovaovadi, wata bani'odi a vevetunemi tomotoga kasikasisidi 'waidie vita i na velevelemi. Begaidi i lubwainemi ma yami nuamageta taunimi 'wa na 'isave'avinimi we'e yami sauluva i na bika bunebune bani'odi.  
17 * 'Wa na 'isa'isa fai 'omi 'wa na vetolu'ivona faifaiku, tomotoga 'ifwaidi i na 'ive'avinimi i na nawemi yadi kaniselavo 'waidie, wata 'eba miava'auta 'waidie i na toke i na fitalimi.  
18 Fai 'omi yaku tofolova begaidi 'wa na vonayavuga toveimea bwaikidi wata kini 'waidie. Siwe tutuyanina 'waineye 'ami fata Vala 'Atumaina faifaiku 'wa na lu'ivoneyeni 'waidie, wata mali tomotoga kumanidiavo kebu Diu 'waidie.  
19 Tutuyanina i na 'ive'avinimiga kebu 'wa na venuafouviga 'wa na vo, Ava'ai ta na veifufuyedi, 'alo bani'odi ta na voneyedi,’ fai tutuyanina 'waineye Yaubada i na awave'ede'edemi.  
20 Bega vonanidi 'waidiega 'wa na vonavona kebu taunimi yami vona, Tamami 'Anu'anununa 'waimiega i na vonavona.   


21 *Tomotoga fuedi yaku tomotoga i na vedumwe'ai'aiemi, 'ifwaidi tomotoga taidiavo 'alo tatadiavo i na 'anivelenedi 'aku tovedumwe'ai'ai 'waidie i na luvewafadi. We'e tama 'ifwaidi natudiavo i na 'anivelenedi i na luvewafadi, wata yavayavava tamadiavo inadiavo taiadi i na vegaviedi bega i na wafa.  
22 * Fai 'wa vetumagana 'waikuye begaidi tomotoga fuedi i na vedumwe'ai'aiemi, siwe egavo i na tokemaigedi i na nagoga tutuya 'eba ve'a'ava 'waineye 'ita'ita'i i na veluagai.  
23 'Ai'edi tamu 'atamana 'waineye vita i na velevelemiga 'wa na dega 'wa na nagoi tamu 'atamana 'waineye. Siwe a vona mogitana 'waimie, yami folovanina bola kebu 'wa na ve'a'avaiga, bola 'wa na lalauvivila me Isileli yadi 'atamana 'waidie, yau a vetomotogaotoga a na vilaku a na mai.   


24 * Kwamana yana 'aseta kebu yana tove yana 'aseta i da vebwaika-'iaweni wata tofolova 'ana toveimea kebu i da vebwaika-'iaweni.  
25 * Begaidi 'ai'edi tove 'alo toveimea vita i na veluagadi, mogitana wata yadi kwakwamavo vitanidi i na veluagadi. 'Aila'anina 'waineye ta miamiani yau 'ana to'edakumeta siwe 'aku tovedumwe'ai'ai i awavesakoyeku i vo, 'Omu Seitani,† yaiaina yadi to'edakumeta.’ Yau i awavesakoyeku we'e 'omi yaku 'aila'avo i na awavesako-otogemi.   

Tomotoga kebu 'wa na kololoyediga 
 

26 * Vita i na velevelemi, siwe kebu 'wa na kololoyediga. 'Awaie naninidi tomotoga i givediga, matatabuna Yaubada i na sivemagesedi. Naninidi i nuagivediga, Yaubada i na lu'ivoneyedi.  
27 'Aise'avami 'waimie a veveifufuga 'wa da vo dudubale, we'e 'omi 'wa na sivemagesedi 'aila'a 'waidie. Ava'ai ve'awayaya 'wainega 'wa nogaiga, 'atamanafouye 'wa na vetuleleyeni.  
28 Egavo nuanuadi i na luvewafamiga kebu 'wa na kololoyedi, 'adi fata tomogo'avami i na luvewafadi siwe 'anu'anunumi kebu. We'e mogitana ma yami ve'ililibu Yaubada 'wa na kololoyeni, 'ana fata tomogomi wata 'anu'anunumi taiadi i na luvewafadi 'ai-'ala'alata kebu yana 'weuga 'waineye.  
29 'Ai'edi manudanidani 'ailuga ta na kimwanediga, 'adi tutula siaina, bani'odi kileu 'aitamogana. We'e Yaubada mataneye manudanidani 'aitamogana 'aitamogana kebu nuana i da fani, kebu 'ana fata tamu i na wafa nagami Tamami i na tauyeni.  
30 Wata bani'odi, 'omi mataneye nani bwaikina i 'aseta'a'avami bani'odi nava'au matatabuna 'adi 'aila'a i 'asetadi.  
31 Begaidi kebu 'wa na kolologa, 'omi kebu nani-'avo'avovo manudanidani bani'odiga, 'omi nani bwaikina Yaubada mataneye i na 'i'isave'avinimi.   


32 'Ai'edi aitoi i na lu'ivona tomotoga 'waidie faifaiku i na vo, Yau a tauyeku Iesu 'waineye taunina 'aku Toveimea,’ wata 'awaie abame bani'odi Tamaku mataneye a na vo, No'o tomotoganina yaku 'aila'a.’  
33 * We'e 'ai'edi aitoi i na ve'eweku tomotoga 'waidie i na vo, Iesu kebu 'aku Toveimeaga,’ wata 'awaie abame Tamaku mataneye a na ve'eweni a na vo, No'o tomotoganina kebu yaku 'aila'aga.’ ”   

Yada nuanua 'waidie, aitoi i kumeta? 
 
(Luke 12:51-53, 14:26-27)  


34 Wata Iesu i vonedi i vo, 'Ifwaimi yami nuanua a maiga bega tomotoga matatabumi 'wa na veveiaiana. Siwe kebu. A maiga 'wainega tomotoga tauni'avadi i na ve'alamagi'ai wata ve'idi'idi i na souyeni.  
35 *'Ifwaidi yaku vona i na vetumaganeni, we'e 'ifwaidi i na vedumwe'ai'ai, begaidi tomogo natuna tamana i na vegavieni wata vavine natudi vevinena inana i na vegaviedi. We'e vavine lawana vevinedi taiadi i na vegavia faifaiku.  
36 Wata tomotoga 'adi gaviavo mogitana tauniotogidi yadi 'aila'a 'waidiega.   


37 'Ai'edi aitoi tamana 'alo inana 'adi nuanua 'waineye i na vebwaika, we'e yau 'aku nuanua i na vesiai kebu 'ana fata i na vetutuyamekuga. Wata 'ai'edi aitoi natuna iavetana 'alo vevinena 'adi nuanua 'waineye i na vebwaika, we'e yau 'aku nuanua i na vesiai, kebu 'ana fata i na vetutuyamekuga.  
38 * 'Ai'edi aitoi nuanuana mogitana i na mai 'waikuye, nagami taunina yana nuanua i na bailedi. Fai i na vematayakeyakeku veviga bwaikina i na veluagai yau bani'odi a na veluagai. Voke i na wafa faifaiku yau bani'odi a na wafa 'ai lagalagana 'waineye. 'Ai'edi aitoi kebu bani'odi i na vesauluvediga, taunina kebu 'aku tovetutuyama.  
39 *'Ai'edi aitoi yana mia 'ana 'atumaina i na ve'o'oleni, kebu nuanuana yawaina i na tauyeni faifaiku, taunina i na wafaotoga. We'e 'ai'edi aitoi yana mia 'ana 'atumaina wata yawaina i na tauyedi faifaiku mia 'atumaina wata miamia-vagaina i na veluagai.”   

Iesu yana ve tutula 'atumaina faifaina 
 

40 * Wata Iesu i vonedi i vo, 'Omi yaku tovetutuyamavo 'ai'edi aitoi ma yana nuakalikali i na 'ivaisemi siwe 'asa'aiana yau i 'ivaiseku, we'e 'ai'edi ma yana nuakalikali yau i na 'ivaiseku, siwe 'asa'aiana Yaubada taunina 'aku tovetune i 'ivaiseni.  
41 'Ai'edi aitoi Yaubada yana tolu'ivona i na 'ivaiseni fai taunina Yaubada yana tofolova, 'awaie ma fuedie 'adi tutula i na vesala. Wata 'ai'edi aitoi tamu tomogo i na 'ivaiseni fai tomogonina yana sauluva tonovina, 'awaie ma fuedie 'adi tutula i na vesala.  
42 'Ai'edi aitoi yaku tofolova kebu ma 'ana wagavaga i na 'ivaiseni, avinodi yana 'aivaitanina siaina bani'odi ufa i na veleni i na yemu, 'awaie 'ana tutula i na veluagai.”  

Side bani'odi Iesu yana ve, tovetutuyamavo 'waidie.    

Ioni tomotoga 'ifwaidi i vetunedi Iesu 'waineye 
 
(Luke 7:18-35)  


1 Tutuyanina Iesu yana ve i 'a'ava yana tovetutuyamavo 12 'waidie, 'atamananina i 'iaweni i nago 'atamana 'ifwaidi 'waidie 'awalawa Galili nageneye, bei i na ve wata i na lau'age.   


2 Tutuyanina 'waineye Ioni Tobafitaiso i miamia vanuga yogona nageneye, Keliso* yana folova valana i nogai begaidi 'ifwaidi yana tovetutuyamavo i vetunedi i na velutolieni.  
3 Bega i maia Iesu 'waineye i vo, Ioni Tobafitaiso nuanuana i na 'asetai 'omu kumanimu faifaimu me Diu ta lulukamata ta vo, 'Awaie 'ada To'ita'ita'i i na mai Yaubada 'wainega,’ 'alo tulina faifaina ta lulukamata?”  
4 Iesu yadi velutoli i tutuli i vo, 'Wa na vilami 'wa na nagoi Ioni 'waineye, ava'ai a veveifufuyedi 'wa nogaidiga wata a 'i'idewadi 'wa 'isediga faifaidi 'wa na voneni.  
5 *Side bani'odi 'wa na voneyedi 'wa na vo, Tomatasako i 'i'isadewa, tubusakosako i tutubuoga, tomogodi i velubonubonuga† i veve'atumai. Tanigadi 'uludi i noganogaya, towafa i tovotovoi wafayega wata Vala 'Atumaina i lulu'ivoneyeni tovewekowekoma 'waidie.’  
6 Wata 'wa na voneni 'wa na vo, 'Ai'edi aitoi kebu ma yana venuanaluga i na vetumagana 'waikuye, 'eba sosoana 'waineye.’ ”   

Iesu Ioni i awa'ai'aia 
 

7 Ioni yana tovetutuyamavo i tauya i nunagoi, Iesu 'aila'a 'waidie i veifufu Ioni faifaina i vo, Basenadi 'wa nagoi sali'avu'avuye Ioni 'waineye aitoi nuanuami 'wa da 'iseni? Tamu tomogo umaumana yana sauluva bikana bani'odi 'ayalele, kaukau siaina i nunuga i 'anino'uya? Kebu.  
8 'Wa da 'iseni aitoi? Tamu tomogo i vaigavu talauma 'atumaidiega? Kebu. Tomotoganidi bani'odi i vivigavuyediga yadi vanuga 'ai'aiwabudi 'waidie i miamiani.  
9 Nuanuaku a na 'asetai 'wa nagoga 'wa da 'iseni aitoi? Tamu Yaubada yana tolu'ivona? E'e. Mogitana tolu'ivona. Siwe 'ifwaidi tolu'ivona sai'afo va'egai, we'e tomogonina 'wa 'iseniga bwaikaotogina.  
10 *Vona mogitana tomogo bwaikina fai basenadiotoga faifaina i kilumi Yaubada yana Buki nageneye. Yaubada i vona 'ana Venua'ivina 'waineye i vo,  

   
 
A na vonemu. Yaku tomata'aulele a na vetunei i na kumeta yamu 'eda i na vusia.’   

   
 

11 A vona mogitana 'waimie tomia fwayafwaya matatabudi sai'afo va'egai, we'e Ioni kumanina bwaikaotogina. Siwe tomotoga bwaikidi wata siaidi 'akonadi i lukuga Yaubada yana 'Eba Veimea nageneye i vagalaka, Ioni ma'itufa i obu fai bola kebu i da lukuga.  
12-13 *Basenadiotoga Yaubada veimea i yatodi bega tomotoga i na vematayakeyakedi, bani'odi veimeanidi Mosese 'wainega wata tolu'ivonavo 'adi kilukiluma 'waidiega. Veimeanidi i 'eno'eno nika Ioni Tobafitaiso i souyeni. Tutuyanina 'waineye i velamu i maiga 'asiau, tomotoga fuedi i ve'edaeloelo wata i vevetunufelagi nuanuadi bwaikina i na luku Yaubada yana 'Eba Veimea nageneye, we'e tomotoga 'ifwaidi ma yadi ve'isakololo i vevedabadaba 'ana ve'ilove faifaina.  
14 * Wata basenadiotoga Yaubada yana tolu'ivonavo nagami i vona-samula tamu tolu'ivona i na maiga faifaina. Tolu'ivonanina bwaikina, yana sauluva bani'odi Ilaitia kumanina basenadiotoga ma yawaina i nagomo abame. 'Ai'edi nuanuami yaku vona 'wa na vetumaganeni tolu'ivonanina bani'odi Ilaitia, 'asa'aiana Ioni.  
15 Veifufu de'e 'wa nogaiga, 'wa na venua'ivineni nika 'wa na 'asetai.”   


16-17 Wata Iesu i vona 'aila'a 'waidie i vo, Tutuya de'e 'ana tomotoga ava'ai 'wainega a na awatalatutulemi? Yami sauluva ava'ai bani'odi? Tomotoganimi bani'odi yavayavava to'wava, nuanuadi i na vetutuyama 'atamanafouye. Tamu 'aila'a i vegole ediavo 'waidie i vo,  

   
 
Nuanuama tamu nani ta da 'idewai siwe 'wa baila.  

'A lauinava siwe kebu 'wa da suya.  

'A tailauwawa siwe kebu 'wa da vemogai.  

Kebu nuanuami yama nuanua 'wa na fali'atumaiedi.’   

   
 

18 'Omi yavayavavanidi bani'odi, kebu nuanuami Ioni Tobafitaiso wata yau yama nuanua 'wa na fali'atumaiedi. Ioni i mai 'ani 'wainega i veve'udigana bega yana velu'ui i na vetoketoke Yaubada 'waineye wata kebu oine i da yemuga 'wa vona 'wa vo, Tomogo no'o, yaiaina i agei.’  
19 We'e yau a vetomotogaotoga a mai kebu a da ve'udiganaga, a 'ani'ani wata a yemuyemu siwe 'wa vo, Tomogo no'o 'wa 'iseni. 'Awana bwalabwalaina, yana 'ani wata oine yana yemu 'afoina, takesi tolaugogona vivinagodi wata tovedumwe'ai'ai i veveianedi.’ Aitoi Yaubada yana nuamageta i na vevematayakeyakeni, yana sauluva 'wainega i na veda nuamagetanina tonovina wata 'atumaina.”   

'Atamana 'ifwaidi bola vita i na veluagadi 
 
(Luke 10:13-15)  


20 Basenadi Iesu 'eba nuavogana wata 'eba nua'ewa fuedi i 'idewadi, siwe 'atamananidi 'ana tomotogavo kebu i da nuaviladi yadi sakona 'waidiega. Begaidi Iesu 'atamananidi 'adi tomia i awavesakoyedi.  
21 *I vo, Ieu, 'omi me Kolesini wata me Bedasaida nuakalikalimi, 'waimie vita bwaikina i na souyeni. We'e basenadiotoga me Taia wata me Saidoni yadi sakona bwaikidi faifaidi Yaubada i leodi. 'Ai'edi 'eba nuavogana wata 'eba nua'ewa a 'idewadiga 'waimie, wata tosakonanidi 'waidie a da 'idewadiga, 'ako i da vemwakula wata talauma sakoidi i da ve'wesenedi, yadi nuavilana 'ana tugusa.  
22 A na vonemi, 'awaie Vonayavuga 'ana 'Aiata 'waineye me Taia wata me Saidoni 'adi vematavuloga i na veluagai Yaubada 'wainega, siwe sai'afo i na 'isanuakalikaliedi. We'e 'omi yaku vona 'wa baila kebu 'wa da nuavilamiga vita bwaikaotogina 'wa na veluagai.  
23 *We'e 'omi me Kafaneomi taunimi 'wa awa'ai'aimi igodi 'wa vo, 'Ima 'atumaima, 'a na luku abame,’ siwe mogitana Yaubada i na veimea 'wa na obu towafa yadi 'eba mia‡ 'waineye. Basenadiotoga Yaubada me Sodoma i leodi yadi sakona faifaidi, we'e 'ai'edi yaku folovanidi toketokedi a 'idewadiga matamie a da 'idewadi matadie, i da nuaviladi 'atamananidi bola i da miamia.  
24 * Vonayavuga 'ana 'Aiata 'waineye me Sodoma 'adi vematavuloga i na veluagai Yaubada 'wainega siwe sai'afo i na 'isanuakalikaliedi. We'e 'omi yaku vona 'wa baila kebu 'wa da nuavilamiga vita bwaikaotogina 'wa na veluagai.”   

Mia 'atumaina Iesu i na veleda 
 
(Luke 10:21-22)  


25 Tutuyanina 'waineye Iesu i vo, Tamaku, 'omu abama wata fwayafwaya 'adi Toveimea, a vekaiwa 'waimuye fai yaku ve 'adi 'aseta 'u givedi kumanidiavo igodina tonuamageta wata to'aseta 'waidiega, we'e egavo i nunuaobuga yavayavava bani'odi, yaku ve 'adi 'aseta 'u kiavemagetadi 'waidie.  
26 Tamaku, vona mogitana ava'ai yamu nuanua i lubwaineniga 'akonadi 'u 'idewai 'amu kiavesosoana.”   


27 * Iesu i velu'ui i 'a'avana tomotoga i vonedi i vo, Nani matatabuna Tamaku i 'anivelenedi 'waikuye a veveimeyedi. Kebu tamu aitoi yau Yaubada Natuna i da 'asetaku, Tamaku 'aiseotogina 'aku to'aseta. Wata kebu tamu aitoi Tamaku i da 'asetai, yau Natuna 'aiseotogiku 'ana to'aseta wata 'ai'edi egavo nuanuaku, 'waidie Tamaku a na sivemageseni.   


28 'Omi matatabumi 'wa 'abiawaga wata 'ami vita faifaidi 'wa vevenuafouviga, 'wa na maia 'waikuye a na 'ivesafailidi bega yami mia i na ve'atumai.  
29 *Yaku ve bani'odi 'aifafula. Bega yaku 'aifafulanina 'wa na 'ewai taiadi venuana ta na 'ifafuli. Yau tonuaobu yaku sauluva bikadi bega 'waikuyega 'aseta 'wa na 'ewai wata 'ami vita a na ve'ewalovemi.  
30 Yaku ve wata folova a na velemiga bani'odi ta 'aifafula kebu vitanaga.”    

Iesu i ve 'Aiata Veawai faifaina 
 
(Malika 2:23-28; Luke 6:1-5)  


1 *Tamu 'Aiata Veawai 'waineye, Iesu ma yana tovetutuyamavo i nunagoi bakula 'waineamo, yana tovetutuyamavo i lase bega witi vuagidi i kaliwawadi i 'ani.  
2 We'e 'ifwaidi Diu totafalolo Falisi i 'isedi Iesu i voneni i vo, 'U 'isanawedi, yamu tovetutuyamavo me Diu yada ve'etoboda i geugeuya witi vuagidi i kakaliwawadi, 'asa'aiana i folofolova 'Aiata Veawai 'waineye.”  
3 *Iesu Falisi yadi vona i tutuli i vo, 'Wa da vo Yaubada yana Buki kebu 'wa da lu'iawawaiga, basenadiotoga Kini Devida ma enavo i lase faifaina.  
4 *Devida i luku Yaubada yana Vanuga 'Eba Velu'ui nageneye, beledi tamu Yaubada 'ana 'anivelena i 'ewai ma enavo i 'ani. De'e tamu 'ada veimea kebu tamu aitoi 'ana fata beledinina i na 'ania tovelomu 'aisedi 'adi tauya.  
5 *Wata 'wa na nuani veimeanina i mai Mosese 'wainega, tovelomu 'adi tauya i na folofolova 'Aiata Veawai 'waineye Vanuga 'Eba Velu'ui nageneye. Avinodi 'Aiata Veawai 'ana veimea i geuya siwe kebu i da sakonaga.  
6 A na vonemi, yada Vanuga 'Eba Velu'ui nani bwaikina, siwe matamie tamu tomogo i tovotovoi bwaikaotogina.  
7 * Tamu Yaubada yana vona yana Buki nageneye i vo,  

   
 
'Aisaya 'wa nikenikedi 'waikuye 'wa vevelomuyedi,  

siwe kebu nuanuaku.  

Nuanuaku tomotoga 'wa na 'i'isanuakalikaliedi.’  

   
 
'Ai'edi vona de'e 'wa da 'asetaiga, 'ako kebu yaku tovetutuyamavo 'wa da vonediga igodina i da sakona, i lubwaineni 'wa da 'isanuakalikaliedi.  
8 Yau a vetomotogaotoga 'asa'aiana kumaniku 'Aiata Veawai 'ana Toveimea, begaidi 'aku laubwaina 'aiatanina 'waineye tomotoga yadi sauluva faifaina a na veveimea.”   

Iesu i 'ive'atumai 'Aiata Veawai 'waineye 
 
(Malika 3:1-6; Luke 6:6-11)  


9 Iesu i vona'a'ava i tauya i nago me Diu yadi 'eba miava'auta 'waineye.  
10 'Eba miava'autanina nageneye tamu tomogo nimana 'okana i miamia. We'e 'ifwaidi tomotoga i maia, nuanuadi Iesu i na tolimatani tamu sauluva sakoina faifaina bega i velutolieni i vo, Yada ve'etoboda bani'odi i voneyedi? 'Ai'edi ta na 'ive'atumai yada 'Aiata Veawai 'waineye, i lubwaineni 'alo kebu?”  
11 *Iesu yadi vona i tutuli i vo, 'Ai'edi tamu aitoi 'waimiega yana 'aisaya i na be'u kulie 'Aiata Veawai 'waineye, i na 'ivaiseni i na silakai 'alo kebu? Vona mogitana, i na silakai nika i na 'ita'ita'ieni.  
12 Siwe 'aisaya sai'afo nani-'avo'avovo we'e tomotoga nani bwaikina. Mogitana yada veimea i 'eno'enovi siwe tautauyina ta na 'aivaita 'Aiata Veawai 'waineye.”   


13 Iesu tomogo i voneni i vo, Nimamu 'u si'otoi.” Tomogonina nimana i si'otoi nika i ve'atumai, nimana vi'ainega bani'odi.  
14 Falisi i 'iseni i tauya i nagoi nika 'eda'eda i lauala bani'odi i na munega Iesu i na luvewafai.   

Yaubada yana Tofolova vevenua'ivinina 
 

15-16 Iesu i 'asetai Falisi nuanuadi i na luvewafai bega 'atamananina 'waineye i miamiaga i 'iaweni i tauya i nago mali 'awalaweye, siwe tomotoga fuedi i veyogo'waila. 'Aila'anina nageneye toviga matatabuna i 'ive'atumaidi wata i talabodebodedi kebu faifaina i na veveifufu.  
17 I talabodediga nika Yaubada yana tolu'ivona 'ana wagava Aisea yana vona-samula 'ana mogitana i souyeni. Basenadiotoga Yaubada yana Vona 'ana Venua'ivina faifaina i kilumi i vo,   

   
 

18 *De'e yaku Tofolova, kumanina a venua'ivineni.  

Taunina a nuakalikalieni, faifaina a sosoana.  

'Anu'anunuku a na tauyeni i na agei,  

bega yaku veimea tonovidi i na lu'ivona tomotoga 'aila'a tulina tulina 'waidie.   


19 Kebu i na ve'ikwayekwayega wata kebu i na veta'ata'ala.  

Wata 'atamanafouye kebu bonana bwaikinega i na veifufu.   


20 Egavo mweadi 'wa da vo 'ayalele 'anino'una kebu i na kiadabadi i na 'ivaisedimo.  

Egavo yadi vetumagana mweadi 'wa da vo mageta i da taulovolovogi kebu i na luve'weudi i na 'ivaisedimo.  

Yana folova 'waineye i na tokemaiga i na nagoga nika Yaubada yana nuanua tonovidi i na vebwaika tomotoga 'waidie.   


21 Bega tomotoga 'aila'a tulina tulina yadi vetumagana  

i na yato-vagasedi 'aku Tovenua'ivina 'waineye i na lulukamaseni.”   

Falisi Iesu i awavesakoyeni 
 
(Malika 3:20-30; Luke 6:43-45, 11:14-23)  


22 Tamu tomogo, basenadi yaiaina i agei bega matana i sako wata kebu 'ana fata i na welava, enavo i mieni Iesu 'waineye. Iesu tomogonina i 'ive'atumaia nika i 'isala wata i welava.  
23 Tomotoga fuedi i 'iseni nuadi i voganidi i vo, Voke 'asa'aiana kumanina Yaubada 'ana Venua'ivina, Kini Devida tubuna.”   


24 * We'e tutuyanina me Diu totafalolo Falisi i nogai, i vona i vo, Seitani,* yaiaina yadi to'edakumeta Iesu i agei yana toketokena 'wainega i vonavona yaiaina i 'a'awa'a'idi.”  
25 Iesu 'akonadi i 'asetai Falisi yadi nuanua begaidi i vonedi i vo, 'Ai'edi 'eba veimea 'aise'avadi i na 'idia i na vevetalaga 'eba veimeanina i na velovi. Wata 'ai'edi 'atamana 'alo vanuga 'ana tomia yadi ve'ikwayekwayega 'wainega 'idi i na souyeni, nika i na yavula.  
26-27 'Wa vonaga Seitani yana toketokena 'wainega a vona tamu yana tomotoga i 'awa'a'ia, siwe 'ai'edi mogitana a da folofolova Seitani† yana toketokena 'wainega, 'wa da 'asetai Seitani yana 'aila'a 'aise'avadi i da 'idia i da vevetalaga kebu 'ana fata i na miamia i na 'a'avaotoga. We'e yami tomotoga 'ifwaidi i vonavona yaiaina i 'a'awa'a'idi, vetuma 'wa da velutoliedi ava'aiega yadi toketokena i veluagai. Nika i na vo, 'Wa vekali, kebu Seitani 'wainega.’  
28 We'e mogitana Yaubada 'Anu'anununa yana toketokena 'wainega yaiaina a vonevonedi i 'a'awa'a'idi, 'wa da 'asetai Yaubada yana veimea i souyeni 'awasasamie.   


29 Side bani'odi. Kebu tamu aitoi 'ana fata i na luku tamu tomogo toketokena yana vanuge i na vainago. We'e 'ai'edi nuanuana, nagami tomogonina toketokena i na 'iyogoyogoni, mulieta i na vainago.   


30 *'Ai'edi aitoi kebu taiadi 'a na folofolovaga, taunina 'aku gavia, we'e 'ai'edi aitoi kebu yau taiadi tomotoga 'a na vavagavaidi 'a na mimaiedi Yaubada 'waineye, kumanina tomotoga i sogisogiedi, taunina yaku folova 'ana to'ivesako.  
31 Begaidi a na vonemi, tomotoga 'adi fata nuatavuna i na veluagai yadi sakona wata awavesako tulina tulina faifaidi. Siwe egavo i na vona-uvi'agala 'Anu'anunu Magemagetana 'waineye kebu tamu sai'afo Yaubada i na nuatavunidi.  
32 *'Ai'edi aitoi yau a vetomotogaotoga i na awavesakoyekuga, 'ana fata nuatavuna i na veluagai. Siwe 'ai'edi aitoi i na vona-uvi'agala 'Anu'anunu Magemagetana 'waineye, kebu tamu sai'afo Yaubada i na nuatavuniga, tutuya de'e wata tutuya i mimaiga 'waineye i na 'eno-vagata.   


33 *Wata bani'odi 'ai'edi welavi 'atumaina tutuya fuedi vuagina 'atumaina, we'e welavi sakoina tutuya fuedi vuagina sakoina. Welavi 'aitamogana 'aitamogana vuagidiega ta na 'asetadi ava'ai welaviga, wata bani'odi tomotoga yadi sauluva ta na 'isedi ta na 'asetadi tomotoga 'atumaidi 'alo sakoidi.  
34 * 'Omi 'o'olo sakoimi, kebu 'ami fata nani 'atumaidi 'wa na 'inanadi. Vonanidi sakoidi 'wa 'inanadiga fai nuamie i 'eno'enovi.  
35 Tomogo 'atumaina yana nuanua 'atumaidi 'waidiega i vevesauluva 'atumaina, we'e tomogo sakoina yana nuanua sakoidi 'waidiega i vevesauluva sakoina.   


36 Wata a na vonemi, 'aiatanina 'waineye tomotoga matatabumi 'wa na vonayavuga Yaubada 'waineye, yami vona-'avo'avovo 'aitamogana 'aitamogana 'wa na lu'ivoneyedi.  
37 'Ai'edi yami vona tonovidi i na awave'atumaiemi, 'ai'edi yami vona vekali Yaubada i na veimea vematavuloga 'wa na veluagai.”   

Iesu yana veimea ma 'ana 'eba 'isa 
 
(Malika 8:11-12; Luke 11:29-32)  


38 * Mulieta 'ifwaidi ve'etoboda 'adi tove wata totafalolo Falisi Iesu i voneni i vo, Tove, nuanuama tamu 'eba nuavogana wata 'eba nua'ewa 'u na 'idewai bega 'a na 'asetamu ma yamu veimea Yaubada 'wainega.”  
39-40 *Iesu i vonedi i vo, 'Omi tutuya de'e 'ana tomotoga yami sauluva sakoidi wata kebu nuanuami Yaubada yana nuanua. 'Wa vonavona nuanuami 'eba nuavogana wata 'eba nua'ewa a na 'idewai siwe a nuani kebu tamu sai'afo a na 'idewaiga. We'e tamu nani a na veifufuyeni yami 'eba 'isa. Basenadiotoga Yaubada yana tolu'ivona 'ana wagava Iona igodi i dega Yaubada 'wainega nika tamu igana bwaikina i tononi bega kamoneye i miamia 'aiata wata lovana 'aitonu. Wata bani'odi yau a vetomotogaotoga 'awaie 'aiata wata lovana 'aitonu a na miamia fwayafwaya nageneye. 'Asa'aiana kumanina yami 'eba 'isa.   


41 *'Awaie Vonayavuga 'ana 'Aiata 'waineye me Ninive wata tutuya de'e 'ana tomotogavo taiadi 'wa na tovoi Yaubada mataneye, tomotoganidi i na matawa'ulimi fai tutuyanina Iona i lau'age 'waidie i nuaviladi. A na vonemi, Iona tomogo bwaikina we'e tomogonina matamie i tovotovoi kumanina bwaikaotogina siwe 'wa baila, kebu nuanuami 'wa na nuavilami.  
42 *Wata bani'odi basenadiotoga me Siba yadi toveimea bwaikina Kwini‡ Siba 'ani'ieyega i mai bega Kini Solomoni yana nuamageta i na vinenegeni. 'Awaie Vonayavuga 'ana 'Aiata 'waineye Kwini Siba wata tutuya de'e 'ana tomotogavo taiadi 'wa na tovoi Yaubada mataneye, kwininidi i na matawa'ulimi fai kebu nuanuami nuamageta. Siwe a na vonemi, Kini Solomoni tomogo bwaikina, we'e tomogonina 'awasasamie i tovotovoi kumanina bwaikaotogina siwe 'wa baila, kebu nuanuami 'wa na vinenegeni.”   

Yaiaina yana 'eba mia 'ana lauvai faifaina 
 

43-44 Wata Iesu i vonedi vona-awatabaiega i vo, 'Ai'edi yaiaina i na 'awa'a'ia tamu tomogo 'wainega, i na nago 'awalawa sakoineye bei i na lalauala-vuvua tamu yana 'eba mia. 'Ai'edi kebu i na veluagaiga i na vo, A na vilaku yaku 'eba mianina basenadi a 'iaweniga 'waineye.’ Bega i na vilai, i na mai 'eba mianina i na 'iseni 'akonadi i 'idewai 'atumaina wata vunavunagina i 'eno'eno, siwe nage'avana.§  
45 Fai kebu 'ana veluvaiga, i na souyeni i na nago wata yaiaina sakoiotogidi 7 i na vagavaidi i na miedi taiadi i na luku 'eba mianina 'waineye. Tomogonina i na 'ivesakootogi mogitana, basenadi kebu bani'odiga. 'Omi tutuya de'e 'ana tomotoga yami sauluva sakoidi wata bani'odi i na souyeni 'waimie, 'awaie vita bwaikaotogina 'wa na veluagai basenadi kebu bani'odiga.”   

Iesu inana wata tainavo i maia 'waineye 
 
(Malika 3:31-35; Luke 8:19-21)  


46 Iesu bola i veveifufu tomotoga 'waidie nika inana wata tainavo taiadi i le'wai. Tanotanoge i tovoi i vo, Nuanuama 'a na veifufu Iesu taiadi.”  
47 Tamu tomogo i nago Iesu 'waineye i voneni i vo, Inamu wata taimwavo sino'o, nuanuadi taiadi 'wa na veifufu.”   


48-49 Iesu i voneni i vo, 'Wa da nuani, egavo taikwavoga wata inaku? A na vonemi. Side, yaku tovetutuyamavo, taunidi inaku wata taikwavo.  
50 Aitoi Tamaku abame yana nuanua 'ana to'idumwebika, taunina taiku, novuku, 'alo inaku.”    

Luyavuyavulagi 'ana vona-awatabai 
 
(Malika 4:1-20; Luke 8:4-15)  


1 Mulieta 'aiatanina 'waineye Iesu vanuga i 'iaweni i nago balebaleye, bei i miabui i na ve.  
2 *'Aila'a bwaikina i maia i tovififineni begaidi wakayega i talalaka we'e tomotoga lelege i tovoi.  
3 Nani fuedi faifaidi i ve 'waidie vona-awatabaiega i vo,  

Tamu tomogo i nago bakule yana witi* waifeidi i na bakulidi, we'e yadi sauluva luyavuyavulagi.  
4 Yana luyavuyavulagi 'waineye witi 'ifwaidi i ve'anita'idi 'eda balebaleye tomotoga yadi 'eba nago 'waineye, mulieta manuga i mai i 'anidi.  
5-6 'Ifwaidi i ve'anita'idi bwakebwakeye, nagami i tabo-matayo'o fai fwayafwaya kebu badubadunaga. Siwe tutuyanina inala i kabu i 'awagi'adi fai 'walamidi kebu i da vagaobuga.  
7 'Ifwaidi i ve'anita'idi 'awanavenaveye kebu 'adi 'oiga, i ugawegawedi.  
8 We'e 'ifwaidi i ve'anita'idi inageye fwayafwaya 'atumaina 'waineye i tabo i vuaga. Witi 'ifwaidi vuagidi 100, 'ifwaidi 60 wata 'ifwaidi 30.”  
9 Wata Iesu i vo, Veifufu de'e 'wa nogaiga, 'wa na venua'ivineni nika 'wa na 'asetai.”   

Vona-awatabai lamuna 
 

10 Mulieta Iesu yana tovetutuyamavo i maia 'waineye i velutolieni i vo, Awale 'u veve tomotoga 'waidie vona-awatabaiega?”  
11 Bega Iesu i vonedi i vo, 'Akonadi Yaubada i tauyemi nani fuedi givagivadi 'wa 'asetadi yana veimea tomotoga 'waidie faifaina, we'e de'e tomotoganidi kebu.  
12 *Egavo yaku ve i na vinenegeni wata i na venua'ivineni, yadi 'aseta Yaubada i na 'imoso'ieni bega yadi 'aseta i na vebwaika, we'e egavo kebu i da nogaya-dewai yadi 'aseta siaina Yaubada i na elodi.  
13 Avinodi tomotoganidi i 'ise'iseni siwe kebu i da 'isa'inanaiga wata i noganogai siwe kebu i da nogaya-dewai 'alo i da 'asetai, begaidi a veve 'waidie vona-awatabaiega.  
14 *Nika Yaubada yana tolu'ivona Aisea yana vona-samula 'ana mogitana i souyeni, Yaubada i vo,  

   
 
Yaku vona 'wa na noganogai  

siwe kebu nuami i na magetadi.  

Naninidi a 'i'idewadi 'wa na 'ise'isedi  

siwe kebu 'wa na 'isa'inanadi.   


15 Fai tomotoganidi nuadi i 'ivetabodadi.  

Tanigadi i 'ibodadi  

bega kebu 'adi fata yaku vona i na vinenegeni.  

Matadi i 'uludi  

bega kebu 'adi fata naninidi a 'i'idewadi i na 'isedi.  

We'e 'ai'edi mogitana i da 'isa'inana  

wata i da nogaya-dewa,  

nuadi i da magetadi,  

i da nuaviladi i da mai 'waikuye,  

nika a da 'ive'atumaidi.’   

   
 

16 * Yaubada yana vonanina tomotoganidi faifaidi, we'e 'omi 'eba sosoana 'waimie fai taunimi matamiega 'wa 'ise'iseni wata taunimi tanigamiega 'wa noganogai.  
17 A vona mogitana 'waimie basenadiotoga Yaubada yana tolu'ivonavo fuedi wata tomotoganidi yadi sauluva tonovidi, nuanuadi bwaikina yaku folovanidi 'wa 'ise'isediga i da 'isedi wata yaku ve 'wa noganogaiga i da nogai, siwe kebu.”   

Vona-awatabai Iesu i kiavemagetai 
 

18 Wata Iesu yana tovetutuyamavo i vonedi i vo, A na vonemi, luyavuyavulagi 'ana vona-awatabai 'ana kiavemageta side bani'odi.  
19 Waifei i ve'anita'idi 'eda balebaleye 'ana nuanua, bani'odi tomotoga vona i nogai Yaubada i na veimeyedaga faifaina, siwe kebu i da 'asetaiga. Bega Seitani, kumanina Tosakona i mai tolau'age waifei i bakuli yadi nuanua 'waidie i elodi.  
20 Waifei i ve'anita'idi bwakebwakeye 'ana nuanua side bani'odi. Tomotoga ma yadi sosoana Yaubada yana Vona i nogai siwe yadi nuanua 'waidie kebu mogitana i da lukuga.  
21 I vetumagana siwe tutuya 'ale'usana. Tutuyanina vita 'alo ve'isakololo i na souyedi Vonanina faifaina, i na baila-matayo'oyeni.  
22 Waifei i ve'anita'idi gaweye 'ana nuanua side bani'odi. Tomotoga Yaubada yana Vona i nogai siwe yadi mia faifaidi i vevenuafouviga wata 'ai'aiwabu 'adi nuanua 'waidie bwaikina, 'wa da vo Yaubada yana Vona i da ugawegaweni kebu i da vuaga.  
23 We'e waifei i ve'anita'idi inageye fwayafwaya 'atumaina 'waineye 'ana nuanua side bani'odi. Tomotoga Yaubada yana Vona i nogai, i nuave'avini wata i 'asetai mulieta yadi folova Yaubada faifaina bani'odi i vuaga, 'ifwaidi 100, 'ifwaidi 60 wata 'ifwaidi 30.”   

'Atumaidi wata sakoidi taiadi i tabowanawana 
 

24 Wata Iesu i ve tomotoga 'waidie tamu vona-awatabai 'wainega, tomotoga 'atumaidi wata sakoidi faifaidi i vo, Yaubada yana veimea tomotoga 'waidie side bani'odi. Tamu tomogo witi waifeidi 'atumaidi i bakulidi.  
25 Tamu lovana, tomotoga matatabudi i 'eno'enovi, 'ana gavia i mai matagawagawa witi 'ana 'isa'isa bani'odi i luyavuyavuleni nika i tauya.   


26-27 Tutuyanina witi i vebwaika i adaga matagawagawa i vemageta bega tonibakula yana tofolovavo i 'iseni i mai i voneni i vo, 'Auvea, nagami waifei 'atumaidi ta bakulidi we'e gawa ava'aiega i mai?’  
28 Tonibakula i vo, Tamu 'aku gavia i 'idewai.’ Bega yana tofolovavo i velutolieni i vo, Bani'odi yamu nuanua, 'a na luabuabudi?’  
29 Yadi 'auvea i vo, 'Asa'aiana, 'ai'edi 'wa na luabuabudiga, bola witiotoga taiadi 'wa na siabudi.  
30 'Wa bailedi, i na tabowanawana, bola 'aiala 'ana tutuye to'aiala a na vonedi a na vo, Nagami matagawagawa 'wa na luabuabudi 'wa na 'itavidi 'wa na tawedi 'aie i na 'alaidi, we'e witiotoga 'wa na vedodogidi yaku bubuwakeye.’ ”   

Yaubada yana veimea tomotoga 'waidie yana vebwaika 'ana vona-awatabai 
 
(Malika 4:30-34; Luke 13:18-21)  


31 Wata Iesu i ve 'waidie vona-awatabaiega i vo, Yaubada yana veimea tomotoga 'waidie yana vebwaika side bani'odi. Tamu tomogo 'ayawana bilana i 'ewai i bakuli mulieta i vebwaika.  
32 Bilanina siaina siwe tutuyanina i vebwaika welavi bwaikaotogina bega manuga i mimaia didineye i vevegiuva.”   

Yaubada yana veimea tomotoga 'waidie yana susula 'ana vona-awatabai 
 

33 Wata Iesu i ve 'waidie vona-awatabaiega i vo, Yaubada yana veimea tomotoga 'waidie yana susula side bani'odi. Tamu vavine falawa bwaikina i vilai mulieta isita i yatoi, i susula falawa matatabuna 'waineye nika i vebwaika.”   


34 Tutuya fuedi Iesu i veve tomotoga 'waidie vona-awatabaiega, kebu tamu tutuya i da vonaotoga.  
35 *De'e bani'odi i vevega nika tamu Yaubada yana tolu'ivona yana vona 'ana mogitana i souyeni. Basenadiotoga i vona-samula Yaubada 'ana Venua'ivina yana vona faifaina i vo,  

   
 
Vona-awatabaiega a na veifufu 'waidie.  

Nani fuedi givagivadi fwayafwaya 'ana 'idewavau 'wainega  

i maiga 'asiau, a na lu'ivoneyedi 'waidie.”   

Matagawagawa 'ana vona-awatabai Iesu i kiavemagetai 
 

36 Yana ve i 'a'avana, Iesu 'aila'a i 'iawedi i nago vanuge. Mulieta yana tovetutuyamavo i maia i luku 'waineye i voneni i vo, Nuanuama 'a na 'asetai matagawagawa i taboga bakule 'ana nuanua.”   


37-38 Iesu i vo, Tomogonina waifei 'atumaidi i bakulidiga 'ana 'aseta yau, kumaniku a vetomotogaotoga. We'e tanoga, fwayafwaya matatabuna. Waifei 'atumaidi 'adi 'aseta tomotoganidi 'akonadi taunidi i tauyedi Yaubada 'waineye i veveimeyedi, we'e matagawagawa kumanidiavo Seitani yana 'aila'avo.  
39 Tomogonina matagawagawa 'ana toluyavuyavulagi taunina Seitani, tutuya 'aiala 'ana 'aseta Vonayavuga 'ana tutuya, we'e to'aiala taunidi anelose.   


40-41 Matagawagawa i luabuabudiga i tunudi i 'alaidiga 'ana 'aseta side bani'odi. Fwayafwaya 'ana 'eba ve'a'ava 'waineye, yau a vetomotogaotoga yaku anelosevo a na vetunedi, tovetalaimiimila wata 'ifwaidi tosakona i na va'augidi i na nawedi bega kebu wata i na miamia Yaubada mataneye.  
42 I na nawediga i na tawedi 'ai-'ala'alase, bei i na 'we'we'wela wata maigidi i na yuyuyudi fai veviga bwaikaotogina.  
43 Egavo yadi sauluva tonovidi Yaubada mataneye 'awaie Tamadi yana 'Eba Veimea nageneye 'adi 'isa magemagetadi, 'wa da vo inala i da vulaoga.  

Veifufu de'e 'wa nogaiga, 'wa na venua'ivineni nika 'wa na 'asetai.”   

Yaubada yana veimea tomotoga 'waidie 'ana 'atumaina 'adi vona-awatabai 
 

44 Wata Iesu i ve 'waidie i vo, Yaubada yana veimea tomotoga 'waidie 'ana 'atumaina side bani'odi. Basenadi tamu tomogo mani wata 'ai'aiwabu bwaikina i tavuni fwayefwayeye. Mulieta tamu tomogo i veluagai, wata i tavu-vaitugani. I sosoana-'afo'afo, i nago yana kukua matatabuna i vekimwaneyedi tutulidi i 'ewadi, fwayafwayanina i kimwanei bega yana fwayafwaya fai 'ana 'atumaina nageneye i 'eno'eno.”   


45 Wata Iesu i vo, Egavo taunidi i tauyedi bega Yaubada i na veveimeyedi yadi sauluva side bani'odi. Tamu tomogo i lalauala nuanuana mwali bwaikina wata 'atumaiotogina.  
46 I na veluagaiga yana kukua matatabuna i na 'anivelenedi bega mwalinina i na tuveobuya.”   

Tutuya 'eba ve'a'ava 'ana vona-awatabai 
 

47-48 Wata Iesu i ve 'waidie vona-awatabaiega i vo, Yaubada yana veimea tomotoga 'waidie tutuya 'eba ve'a'ava faifaina side bani'odi. Tovuata igana tulina tulina i 'onadi, tutuyanina yadi vuata i adaga i yo'ei 'avale bei i lauvisi igana 'atumaidi yadi venuane i vedodogidi, sakoidi i tawedi.  
49-50 Wata bani'odi, bola tutuya 'eba ve'a'ava 'waineye, anelose i na nagoi tomotoga sakoidi i na va'augidi tomotoga 'atumaidi 'awasasadiega i na tawedi 'ai-'ala'alase, bei i na 'we'we'wela wata maigidi i na yuyuyudi fai veviga bwaikaotogina.”   


51 Tutuyanina Iesu yana ve i 'a'ava, yana tovetutuyamavo i velutoliedi i vo, De'e vona-awatabainidi matatabuna 'wa 'asetadi 'alo kebu?” I vo, E'e 'a 'asetadi.”  
52 Bega Iesu i vo, 'Ai'edi ve'etoboda 'adi tove taunina i na tauyeni bega Yaubada i na veveimeyeni, kumanina bani'odi tomogo 'ai'aiwabuna. Fai Yaubada yana Vona tuatuaidi wata yaku ve 'ivaudi i 'asetadi, 'ana fata mali tomotoga 'waidie i na veve.”   

Me Nasaledi kebu nuanuadi Iesu 
 
(Malika 6:1-6; Luke 4:16-30)  


53-54 Iesu vona-awatabaiega i ve i 'a'ava, i tauya i nago taunina yana 'atamane Nasaledi. Bei i ve tomotoga 'waidie yadi 'eba miava'auta nageneye siwe nuadi i voganidi yana ve faifaina. I vo, Ava'ai tomotoga de'e? Ava'aiega yana nuamageta i 'ewai, bani'odi i munega 'eba nuavogana wata 'eba nua'ewa i 'i'idewadi?  
55-56 Tomogo no'o kebu tulinaga, tamana to'aiyogona, inana Meli wata tainavo ta 'asetadi, Iemesa, Iosefa, Saimoni wata Iudasa wata novunavo taiadi ta miamiani. We'e yana 'asetanidi wata yana toketokenanina ava'aiega i veluagadi?”  
57 *I bavuyeni begaidi i baila, kebu nuanuadi Iesu. Bega Iesu i vonedi i vo, Yaubada yana tolu'ivonavo ma 'adi ve'ililibu tomotoga tulidi 'waidie, we'e taunidi yadi 'atamana 'ana tomotogavo wata yadi 'aila'avo kebu i da ve'ililibuyediga.”  
58 Fai kebu i da vetumagana Iesu 'waineye, begaidi kebu bei 'eba nuavogana wata 'eba nua'ewa fuedi i da 'idewadiga.    

Ioni Tobafitaiso yana wafa 
 
(Malika 6:14-29; Luke 3:19-20, 9:7-9)  


1-2 Tutuyanina 'waineye, Loma kabemani yadi to'edakumeta Kini Elodi 'awalawa Galili 'ana toveimea. Iesu yana folova toketokena valana i nogai, yana tofolovavo 'ifwaidi i vonedi i vo, No'o Iesu, 'asa'aiana mogitana taunina Ioni Tobafitaiso i yawasa-vaitugana. Begaidi 'eba nuavogana wata 'eba nua'ewa i 'i'idewadi.”   


3 Bani'odi i voneyediga fai basenadi yana veimea 'wainega Ioni i yogoni i yatoi vanuga yogona nageneye. We'e Elodi taina Filifi yana vavine Elodiasa i luobuyedi mulieta i nagidi.  
4 *Begaidi Ioni Elodi i tolimatani i vo, 'U vekali, taimu yana vavine 'u nagidi, Yaubada yana veimea 'u geuya.”  
5 Ioni yana vonanina faifaina Elodi nuanuana i na luvewafai siwe me Diu i kololoyedi fai i vo, Taunina tamu Yaubada yana tolu'ivona.”   


6-7 Tutuyanina Elodi yana 'aiata tubuga i veluagai sakali bwaikina i 'idewai, Elodiasa natudi vevinena i voneni matadie i kayama. Elodi i 'iseni nuana i 'ewai bega i vona'awaufaufa 'waineye i vo, 'Ai'edi ava'ai nuanuamu 'u na velu'uiga, vona mogitana a na velemu.”  
8 Inana i nogai natudi i tolivetonoveni bega vavinenina ne'e'elina i nago Elodi 'waineye i vo, Nuanuaku Ioni Tobafitaiso i na wafa, 'unu'ununa 'aivoeye 'u na dodogi 'u na mieni 'waikuye.”  
9 Kini Elodi i nogai nuana i vita siwe kebu 'ana fata yana vona'awaufaufa i na geuya fai 'ana wakawaka matadie i vona, bega yana tolugaviavo i vonedi i nagoi yana nuanua i 'idewai.  
10-11 Vanuga yogona nageneye Ioni 'odona i boboi, 'aivoeye i dodogi i mieni vavine i veleni. I 'ewai i nago inana i veledi.  
12 Tutuyanina Ioni yana tovetutuyamavo valana i nogai, i maia tomogona i naweni i ve'ufai, mulieta i nagoi Iesu i voneni.   

Iesu tomotoga 5,000 i ve'anidi 
 
(Malika 6:30-44; Luke 9:10-17; Ioni 6:1-15)  


13 Tutuyanina Iesu i 'asetai Ioni 'akonadi i wafa, bega 'atamananina i 'iaweni i dodoga wakeye, 'aiseneye i nago kebu tamu aitoi bei i da miamiaga 'waineye. Tomotoga fuedi yana tauya i 'asetai bega yadi 'atamana i 'iawedi i veyogo'waila balebaleamo i nagoi.  
14 Tutuyanina i le'wa, Iesu wakayega i obu balebaleye, tomotoga fueotogidi i 'isedi i miamiani, i 'isanuakalikaliedi bega yadi toviga i 'ive'atumaidi.   


15 'Akonadi i lavia sai'afoga i na sidudubali, tovetutuyamavo i maia Iesu 'waineye i voneni i vo, 'Akonadi tutuya i ve'ale'usa wata de'e bei kebu tomotoginaga, bega 'aila'a 'u na vonedi i na nagoi 'atamana 'waidie taunidi 'adi'adi i na kimwane.”  
16 Iesu i vonedi i vo, 'Asa'aiana i na miamiani, we'e 'omi 'ai'edi ava'ai 'wa na veledi i na 'ani.”  
17 Tovetutuyamavo i vo, 'Waimeye 'ani'ani mwadodoudi 5 wata igana 'ailuga, 'asa'aiana bani'odi, kebu fuediga.”  
18 Iesu i vo, 'Wa miedi 'waikuye.”   


19 Tomotoga i vonedi mosomoso tabwadie i miabui, mulieta Iesu 'ani'aninidi i 'ewadi, i 'isalaka abame i vekaiwa Yaubada 'waineye. I vekaiwa i 'a'avana, 'ani'ani i 'ivividi tovetutuyamavo i veledi bega tomotoga i veutadi.  
20 'Aila'anidi matatabudi i 'ani, kamodi i aidi, mulieta tovetutuyamavo tomotoga nikilidi i va'augidi bayawa 12 i veadagidi.  
21 To'aninidi iaveta tulai'avadi i lu'iawawadi 'adi 'aila'a 5,000, we'e vevine tulaidi wata yavayavava matatabudi kebu taiadi i da lu'iawawadiga.   

Iesu ufa tabwaneamo i nago 
 
(Malika 6:45-56; Ioni 6:16-21)  


22 Tomotoga i ve'anidi i 'a'ava, yana tovetutuyamavo i vonedi i vo, 'Wa na dodoga wakeye, ta na viwaia lavu vi'ainega, yau tomotoga a na vonedi i na nunagoi a na vemuli.”  
23-24 Tomotoga i tauya i nunagoi we'e Iesu i laka 'oyeye, 'aiseneye i na velu'ui. 'Akonadi i laviotogi Iesu 'aiseotogina bei i miamia, we'e yana tovetutuyamavo i yogokamwana lavunina bwaikina 'waineye, kaukau toketokena i nunuga wata yagina i veveviladi.   


25 Sai'afoga tutuya i na kililia, Iesu i le'wa 'waidie, ufa tabwaneamo i mimai.  
26 Tutuyanina yana tovetutuyamavo i 'iseni i kololoyeni i bwau i vo, 'Wa 'isanaweni, yalua.”  
27 Nika Iesu i vonedi i vo, Kebu 'wa na kolologa, yau taunida.”  
28 Fita i vona-matayo'o i vo, Vetuma 'alo 'omu'e 'Auvea, 'u da vona ufa tabwaneamo a da wai 'waimuye.”  
29-30 Iesu i vo, 'U mai.” Yana voneye Fita i obu i nunago Iesu 'waineye nika i 'isadaba kaukau wata yagina i 'isedi i kololo, i velamu i 'a'awakoluya i bwau i vo, 'Auvea, 'u da 'ita'ita'ieku.”  
31 Nika Iesu nimana i 'otoi Fita i 'ive'avini i voneni i vo, Awale 'u venuanaluga, yamu vetumagana 'waikuye siaina.”  
32 I silakai i 'a'avana 'adi 'ailuga i dodoga, nika yagina i 'awatagoni.  
33 Yana tovetutuyamavo i 'iseni nika i 'odu i vo, Vona mogitana, 'omu Yaubada Natuna.”    

Iesu toviga i 'ive'atumaidi 'atamana Genesaleta 'waineye 
 

34 I duduna Genesaleta balebaleye bei yadi waka i yo'ei.  
35 Tomotoga Iesu i 'isa'inanai bega vala i vetunedi 'awalawanina matatabuna 'waidie bega toviga i miedi Iesu 'waineye.  
36 I velu'ui nuanuadi toviganidi i na 'abitonovidi, we'e 'ai'edi kebu, 'ana talauma mataifwa'avana i na 'abitonovi. Egavo i 'abitonovaga matatabudi i ve'atumai.    

Me Diu tubudiavo yadi ve faifaina 
 
(Malika 7:1-23)  


1-2 Mulieta 'ifwaidi me Diu totafalolo Falisi wata ve'etoboda 'adi tovevo i maia Ielusalemayega Iesu i velutolieni i vo, Awave'eda'eda i maiga tubudavo 'waidiega, awale yamu tovetutuyamavo kebu i da ve'ililibuyediga i geugeudi? 'Ani 'ana tutuya 'waineye kebu nimadi i da 'i'ilekoa we'e i 'ani'animo.”  
3 Iesu yadi velutoli i tutuli i vo, We'e 'omi awale Yaubada yana veimea kebu 'wa da ve'ililibuyediga 'wa geugeudi, ma'itufa taunimi yami ve'etoboda 'wa vematayakeyakedi?  
4 *Yaubada i vonaga i vo, Tamamu wata inamu 'u na ve'ililibuyedi,’ wata i vo, 'Ai'edi aitoi tamana 'alo inana i na awavesakoyedi bega vita i na veluagai, i lubwaineni 'wa na luvewafai.’  
5-6 Veimeanidi 'wa geugeudi fai 'wa veve 'wa vo, 'Ai'edi aitoi ma yana mani, siwe kebu nuanuana tamana wata inana i na 'ivaisediga, 'omi 'wa tauyeni bega i na vonedimo i na vo, Mani de'e a na 'aniveleneni Yaubada faifaina,’ vonanina 'wa fali'atumaieni. We'e mogitana i lubwaineni tamana wata inana i da ve'ililibuyedi, maninina 'wainega i da 'ivaisedi. De'e bani'odi Yaubada yana Vona 'wa venani-'avo'avovoyeni, ma'itufa ve'etoboda tubumiavo 'waidiega 'wa vevematayakeyakedi.  
7 'Omi mogitana tovekali. Basenadiotoga Yaubada yana tolu'ivona Aisea, Yaubada yana Vona 'wainega i vona-samula faifaimi. I vonaga mogitana i vo,   

   
 

8 *De'e 'aila'anidi 'awakebuladiega i ve'ililibuyeku,  

siwe kebu mogitana i da nuakalikalieku.   


9 Taunidi yadi nuanuayega i veve igodina Yaubada 'wainega,  

begaidi 'waikuye i 'o'odu-maimaiga.’ ”   

Naninidi tomotoga i na 'ivesakoidi 
 

10 Iesu 'aila'a i goledi i nagoi 'waineye i vonedi i vo, A na vonemiga 'wa na venua'ivineni nika 'wa na 'asetai.  
11 Ava'ai i na luku tomotoga 'awadiamo kebu 'ana fata tomotoga i na 'iveyokedi, we'e mogitana vona 'alo nuanua sakoidi tomotoga 'waidiega i na souyediga, 'ana fata tomotoga i na 'iveyokedi.”   


12 Mulieta Iesu yana tovetutuyamavo i maia i voneni i vo, Yamu vona 'wainega Falisi i kamogala, 'u 'asetai?”  
13 Iesu i vonedi i vo, Welavinidi Tamaku abame kebu 'ana bakubakulaga, matatabuna i na siabudi.  
14 * Falisinidi kebu faifaidi 'wa na nuanua. Avinodi taunidi tomotoga 'ada to'edakumeta, siwe bani'odi tomatasako fai Yaubada yana Vona kebu i da 'isa'inanadiga. Kebu 'ana fata tamu tomatasako iana tomatasako i na siveikani fai bola i na be'uluga vakavakale.”   


15 Fita i voneni i vo, Nuanuaku vona-awatabainina 'u da kiavemagetai 'waimeye.”  
16 Iesu i vo, 'Alo 'omi wata bola 'wa bavubavu?  
17 I lubwainemi 'wa da 'asetai naninidi i na luku tomotoga 'awadiamo i na nago kamodie mulieta yogo yana 'edeye i na nago.  
18 *We'e naninidi sakoidi 'awadiega i na souyediga, 'ana fata tomotoga i na 'iveyokedi Yaubada mataneye, fai yadi nuanua 'waidiega i mai.   


19 Sauluvanidi side, nuanuana sakoidi, luvewafa, lauobu, ve'avula-'avo'avovo, vainago, vekali wata vebonaivo.  
20 Naninidi de'e 'ana fata tomotoga i na 'iveyokedi Yaubada mataneye. 'Ai'edi nimami kebu 'wa na lekoadi Falisi yadi nuanua bani'odi, mulieta 'wa na 'ani, 'ako kebu 'ana fata i na 'iveyokemiga.”   

Vavine yadi vetumagana 
 
(Malika 7:24-30)  


21 Mulieta Iesu ma enavo bei i miamiaga i 'iaweni, i nagoi tamu 'awalawa 'waineye, 'atamana Taia wata Saidoni lilivadie.  
22 I miamiani nika tamu vavine Kenani i le'wa, vavinenidi 'awalawanina 'waineye i miamia. Taunidi kebu vavine Diu siwe i mai i toke i velu'ui Iesu 'waineye i vo, 'Auvea, 'omu Kini Devida tubuna, 'u da 'isanuakalikaliema. Natuku vevinena yaiaina i agei bega i veveviga bwaikina.”  
23 Siwe kebu tamu ava'ai Iesu i da voneyeni 'waidie. Mulieta yana tovetutuyamavo i maia 'waineye i lukakadeni i vo, 'U veugeugedi, mulideye i mimai i vevetaniga-logilogi.”   


24 Tovetutuyamavo i vonavonaga begaidi Iesu vavine i vonedi i vo, Yaubada i vetunekuga me Isileli 'aise'avadi 'waidie, taunidi vuyovuyodi 'wa da vo sifi, we'e 'omi mali tomotoga kebu.”  
25 We'e vavine i nogai Iesu yana vona i mai ma yadi ve'ililibu i 'odu 'ageneye, i vo, 'Auvea 'u da 'ivaisema.”  
26 Iesu i vo, Kebu i da lubwaineku kwakwama 'adi'adi a na elodi a na 'anivelenedi 'ou'ou 'waidie.”  
27 Vavine i 'asetai Iesu i vonavona nagami i na folova taunina yana 'aila'a me Diu 'waidie, begaidi i voneni i vo, 'Auvea we'e mogitana. Siwe tutuyanina kwakwama i na 'ani'ani, 'ou'ou siaidi mukumuku i na luluyamuyamu. Begaidi sai'afo 'u da 'ivaisema.”  
28 Iesu yadi vona i nogai i vonedi i vo, Yami vetumagana toketokena, ava'ai nuanuami 'ana mogitana i na souyeni 'waimie,” nika mogitana natudi i ve'atumai.   

Toviga fuedi Iesu i 'ive'atumaidi 
 

29 Iesu ma enavo 'awalawanina i 'iaweni, Lavu Galili balebaleamo i nagoi, i laka tamu 'oya siaina 'waineye i miabui.  
30 Tomotoga fueotogidi i maia, yadi toviga fuedi i miedi, toviganidi 'ifwaidi 'agedi sakoidi, tomatasako, tubusakosako, tomotoganidi kebu 'adi fata i na welavaga wata 'ifwaidi i vigaotoga. Toviganidi i miedi Iesu 'waineye matatabudi i 'ive'atumaidi.  
31 Tomotoga i 'iseni nuadi i voganidi fai egavo kebu i da welawelavaga siwe i welava, tubusakosako wata 'agedi i sakoga i yogodewa wata tomatasako i 'isa-vaitugana. Naninidi faifaidi tomotoga fuedi me Isileli yadi Yaubada i subiai.   

Tomotoga 4,000 Iesu i ve'anidi 
 
(Malika 8:1-10)  


32 Iesu yana tovetutuyamavo i goledi i nagoi 'waineye i vonedi i vo, Tomotoga de'e faifaidi a nuavita fai 'akonadi 'aiata 'aitonu taiadi ta miamiani siwe kebu 'adi'adiga. Kebu nuanuaku ma 'adi lase a na vetunedi i na nagoi yadi vanuge fai bola 'edeye i na mwea.”  
33 Yana tovetutuyamavo i voneni i vo, De'e kebu tomotoginaga, ava'aibe bei 'ani'ani ta na veluagai tomotoga de'e ta na ve'anidi?”  
34 Iesu i velutoliedi i vo, We'e 'omi, 'aivia 'ani'ani 'waimie?” I vo, Kebu fuediga, 'ani'ani mwadodoudi 7 wata igana siaidi.”  
35 Iesu 'aila'a i vonedi fwayefwayeye i vemiamiabui.  
36 Mulieta 'ani'aninidi 7 igana taiadi i 'ewadi, i vekaiwa Yaubada 'waineye, i 'a'avana i 'ivividi wata igana i baidi tovetutuyamavo i veledi 'aila'a i veutadi.  
37 Matatabudi i 'ani, 'adi fata, mulieta yana tovetutuyamavo tomotoga nikilidi i va'augidi bayawa bwaikidi 7 i veadagidi.  
38 To'aninidi iaveta tulai'avadi i lu'iawawadi 'adi 'aila'a 4,000, we'e vevine tulaidi wata yavayavava kebu taiadi i da lu'iawawadiga.   


39 'Ani i 'a'avana, Iesu tomotoga i vonedi i nagoi, we'e i dodoga wakeye i nago 'awalawa Magadani.    

Tomotoga nuanuadi 'eba 'isa toketokena 
 
(Madiu 12:38-41; Malika 8:11-21; Luke 12:54-56)  


1 * Tamu tutuya me Diu to'edakumetavo 'ifwaidi i maia Iesu 'waineye, taunidi totafalolo 'adi wagava Falisi wata Sadusi. Nuanuadi i na silubuya bega i voneni i vo, Nuanuama tamu 'eba nuavogana wata 'eba nua'ewa 'u na 'idewai bega 'a na 'asetamu ma yamu veimea Yaubada 'wainega.”  
2-3 Siwe Iesu yadi vona i tutuli i vo, 'Ai'edi 'wa na 'iseni Malayaubani i na laka 'wa na 'asetai tutuya kumaga, wata 'ai'edi 'wa na 'iseni waowa i na vetovotovoia 'wa na 'asetai 'ako i na 'wei. Tugusanidi i na vemi bega 'ami fata 'wa na 'asetai ava'ai i na souyedi, we'e 'eba 'isa toketokedi Yaubada i 'i'idewadi matamie tutuya i mimaiga faifaina kebu 'wa da 'isa'inanadiga.  
4 * 'Omi tutuya de'e 'ana tomotoga yami sauluva sakoidi wata kebu nuanuami Yaubada yana nuanua. 'Wa vonavona nuanuami 'eba nuavogana wata 'eba nua'ewa, a na 'idewai siwe a nuani kebu tamu sai'afo a na 'idewaiga. We'e tamu nani a na veifufuyeni yami 'eba 'isa. 'Eba 'isanina 'asa'aiana Iona, taunina Yaubada yana tolu'ivona, igana bwaikina kamoneye i miamia 'aiata 'aitonu, mulieta i souyeni.” Iesu i vona'a'ava, i 'iawedi i nago tulineye.   

Iesu i vona-awatabai Falisi wata Sadusi faifaidi 
 

5 Mulieta Iesu ma yana tovetutuyamavo i damana lavu vi'ainega, siwe tovetutuyamavo nuadi i fani, kebu tamu 'ani'ani i da 'ewaiga.  
6 * Iesu vona-awatabaiega i velu'ase'asedi bega tomotoga yadi sauluva sakoidi kebu i na tunuvedamanidi i vo, Taunimi 'wa na 'i'isave'avinimi i na nunago Falisi wata Sadusi yadi isita i na vedamanimi i na 'ivesakoimi.”   


7 'Aise'avadi i veifufu i vo, Isita* beledi 'ana 'eba 'ivebwaika, bani'odi i voneyediga fai 'ida beledi kebu ta da 'ewadiga.”  
8 Iesu yadi vona i 'asetai bega i vonedi i vo, Awale nuafoumi i veviga 'wa veveifufu beledi faifaina? Yami vetumagana mweana.  
9 * Bola kebu 'wa da 'asetakuga yau 'aku fata 'ani'ani a na velemi. 'Wa na nuani basenadi 'ani'ani 5 a 'ivividi, tomotoga 5,000 i 'ani, mulieta i 'ani-wayogeni bayawa 'ifwaidi 'wa veadagidi.  
10 * Wata 'wa na nuani basenadi 'ani'ani 7 'waidiega tomotoga 4,000 a ve'anidi wata bayawa 'ifwaidi 'wa veadagidi.  
11 Awale yaku vona kebu 'wa da 'asetaiga. 'Omi 'wa vo 'ako yau a vonavona beledi faifaina, siwe kebu. Begaidi a na veifufu-vaitugana 'waimie, taunimi 'wa na 'i'isave'avinimi i na nunago Falisi wata Sadusi yadi isita i na vedamanimi i na 'ivesakoimi.”  
12 Nika tovetutuyamavo i 'asetai Iesu kebu i da vonavona isitanina beledi 'ana 'eba 'ivebwaika faifaina, we'e mogitana i vonavona Falisi wata Sadusi yadi ve-vekavekali kebu i na vedamanidiga.   

Fita yana 'aseta Iesu faifaina i sivemageseni 
 
(Malika 8:27-38; Luke 9:18-27)  


13 Iesu ma enavo i nagoi tamu 'awalawa 'waineye 'atamana Sisalia Filifai lilivaneye, bei yana tovetutuyamavo i velutoliedi i vo, 'Wa da nogaiga tomotoga yadi veifufu yau a vetomotogaotoga aitoi?”  
14 * Tovetutuyamavo yana velutoli i tutuli i vo, 'Ifwaidi tomotoga i vonaga 'omu Ioni Tobafitaiso i yawasa-vaitugana, 'ifwaidi i vonaga 'omu Ilaitia abamayega i obuma wata 'ifwaidi i vonaga 'omu Ielemaia 'alo tamu Yaubada yana tolu'ivona wafayega i tovoi.”  
15 Iesu yana tovetutuyamavo i velutoliedi i vo, We'e 'omi, 'wa da nuaniga yau aitoi?”  
16 * Saimoni Fita i vo, 'Omu Keliso,† Yaubada miamia-vagaina Natuna wata 'ana Venua'ivina.”  
17 Iesu i voneni i vo, Saimoni, 'omu Iona natuna, Yaubada i vesauluva 'atumaina 'waimuye fai 'aku 'aseta kebu tomotogaotoga i da vemu, yamu 'asetanina tonovina i mai abamayega Tamaku 'wainega.  
18 Fai 'u 'asetakuga begaidi a na vonemu. 'Omu Fita, (wagavanina 'ana 'aseta Kileu), kileunina bababana tabwaneye yaku 'Aila'a a na va'augidi bega i na vefue. Yaku 'Aila'a i na mia-vagata, towafa yadi 'eba mia‡ toketokena kebu 'ana fata i na tala'avui.  
19 * Veimea a na velemu tomotoga yadi luku Yaubada yana 'Eba Veimea 'waineye faifaina. Ava'ai sauluvaga 'u na talabodeni fwayefwayeye, wata abame Yaubada i na talabodeni, ava'ai sauluvaga 'u na tauyeni fwayefwayeye, wata abame Yaubada i na tauyeni.”   


20 Mulieta Iesu yana tovetutuyamavo i talabodebodedi i vo, Kebu tamu aitoi 'wa na voneni yau Keliso, Yaubada 'ana Venua'ivina.”   

Iesu yana veviga wata yana wafa i veifufuyedi 
 
(Malika 8:31-9:1; Luke 9:22-27)  


21 Tutuyanina 'waineye Iesu i velamu i kikiavemageta yana tovetutuyamavo 'waidie i lubwaineni i na nago Ielusalema, bei veviga bwaikina i na veluagai me Diu yadi to'edakumetavo 'au'auveadi, tovelomu yadi to'edakumetavo wata ve'etoboda 'adi tovevo 'waidiega. I na veimea i na wafa siwe 'aiata 'ana vetonu 'waineye Yaubada i na sivetovoia.   


22 Fita Iesu i voneni i nagoi tulidie bega i talabodeni i vo, 'Auvea, kebu bani'odi 'u na voneyediga. Veviga wata wafa 'u veifufuyediga Yaubada i da talabodedi bega kebu i da sousouyedi 'waimuye.”  
23 Iesu i sivilai Fita i voneni i vo, 'U vaganago, yamu nuanuananina Seitani yana nuanua. Yaku 'eda 'u totovibodai, yamu nuanuananina tomia fwayafwaya yadi nuanua, kebu Yaubada 'wainega.”   


24 * Wata Iesu i vona yana tovetutuyamavo 'waidie i vo, 'Ai'edi aitoi nuanuana mogitana i na mai 'waikuye taiadi 'a na nagoga, nagami taunina yana nuanua i na bailedi. Fai i na vematayakeyakeku veviga bwaikina i na veluagai yau bani'odi a na veluagai. Voke i na wafa faifaiku yau bani'odi a na wafa 'ai lagalagana 'waineye.  
25 *'Ai'edi aitoi yana mia 'ana 'atumaina i na ve'o'oleni, kebu nuanuana yawaina i na tauyeni faifaiku, taunina i na wafaotoga. We'e 'ai'edi aitoi yana mia 'ana 'atumaina wata yawaina i na tauyedi faifaiku, mia 'atumaina wata miamia-vagaina i na veluagai.  
26 'Ai'edi tamu aitoi fwayafwaya matatabuna 'ana kukua i na 'ewadi mulieta yawaina i na 'a'ava, ava'ai 'ana 'atumaina? Kebu 'ana fata tamu nani 'wainega yawaina i na kimwanei.  
27 * Fai 'awaie yau a vetomotogaotoga a na souyeku Tamaku yana mageta mataududulina 'wainega, yaku anelose taiadi, mulieta tomotoga matatabudi a na tutulidi yadi sauluva 'aitamogana 'aitamogana 'adi 'isa'isa bani'odi.  
28 A vona mogitana 'waimie, 'omi 'ifwaimi bola ma yawaimi 'wa na miamiani, yau a vetomotogaotoga 'wa na 'iseku a na mai tomotoga matatabumi a na veimeyemi.”    

Iesu i vemaigisivilavila 
 
(Malika 9:2-13; Luke 9:28-36)  


1 'Aiata 6 i 'a'ava, mulieta Fita, Iemesa ma taina Ioni, Iesu i 'edakumesedi, 'aise'avadi i laka 'oyeye.  
2 I miamiani nika tovetutuyamavo matadie Iesu 'ana 'isa i vetuli, maigina i magetai inala bani'odi wata 'ana talauma 'adi lau'avu mataududulidi.  
3 I 'ise'iseni nika tomotoga 'adi 'ailuga i souyedi Iesu taiadi i veveifufu. Tomotoganidi Mosese wata Ilaitia, taunidi basenadiotoga Yaubada yana tolu'ivonavo.  
4 Fita i vona Iesu 'waineye i vo, 'Auvea, 'ima taiadi ta miamiani, nani 'atumaiotogina 'waimeye. 'Ai'edi nuanuamu lau'weta 'aitonu 'a na 'idewadi, tamu 'omu faifaimu, tamu Mosese, tamu Ilaitia.”   


5 * Fita bola i veveifufu waowa mataududulina i mai i tavunidi, waowanina 'wainega bona i souyeni i vo, De'e Natuku nuafouku faifaina a sosoana bwaikina. Nuanuaku bonana 'wa na nogai.”  
6 Tovetutuyamavo 'adi 'aitonu bonananina i nogaiga i kololo-'afo'afo i lumata'afufu.  
7 Iesu i mai i 'abitonovidi i vonedi i vo, Kebu 'wa na kolologa, 'wa tovoi.”  
8 Tutuyanina i dadaga-lakata kebu tamu aitoi i da 'iseniga, Iesu 'aiseotogina.   


9 'Oyayega i obuobuma Iesu i velu'ase'asedi i vo, Naninidi 'wa 'isediga kebu tamu aitoi 'wa na voneniga, nagami yau a vetomotogaotoga wafayega a na tovoi, mulieta 'wa na lu'ivona.”   


10 *Yana tovetutuyamavo i velutolieni i vo, Awale ve'etoboda 'adi tovevo i vonaga i vo, Nagami Ilaitia i na mai, mulieta Yaubada 'ana Venua'ivina i na souyeni?’ ”  
11 Iesu yadi velutoli i tutuli i vo, Ava'ai i voneyeniga de'e mogitana, nagami Ilaitia i na mai Yaubada 'wainega, nani matatabuna i na 'ivenonogidi.  
12 * We'e a na vonemi, Ilaitia* 'akonadi i mai siwe tomotoga kebu i da 'isa'inanaiga, begaidi vitanidi nuanuadi i na veleniga mogitana i veleni. Wata bani'odi yau a vetomotogaotoga vita i na veleku.”  
13 Nika tovetutuyamavo i nuani wata i 'asetai Ioni Tobafitaiso faifaina i vonavona.   

Kwamana yaiaina i ageiga, Iesu i 'ive'atumaia 
 
(Malika 9:14-27; Luke 9:37-43)  


14 Tutuyanina Iesu ma enavo i le'wai laube'uye 'aila'a 'waidie, tamu tomogo i mai ma yana ve'ililibu i 'odu Iesu mataneye.  
15 I voneni i vo, 'Auvea, natuku iavetana 'u da 'isanuakalikalieni. Tutuya fuedi i vavatu'oga wata i veveviga bwaikina. I be'ube'u 'ai 'ala'alaina 'waineye wata ufeye.  
16 A mieni yamu tovetutuyamavo 'waidie siwe kebu 'adi fata i na 'ive'atumaiaga.”  
17 Iesu tomotoga i vonedi i vo, 'Omi tovekali. Awale Yaubada yana toketokena kebu 'wa da vetumaganeniga? Tutuya manamanawena taiadi ta miamia wata a totokemaigeku siwe kebu mogitana 'wa da vetumaganeku. Kwamananina 'wa mieni ta na 'iseni.”  
18 Iesu yaiaina i voneni i 'awa'a'ia kwamana 'wainega nika i ve'atumai.   


19 Mulieta 'aise'avadie tovetutuyamavo Iesu i velutolieni i vo, Awale 'ima 'a vona yaiaina kebu i da 'awa'a'iaga?”  
20 * Iesu yadi vona i tutuli i vo, Fai bola yami vetumagana siaidi. A vona mogitana 'waimie, 'ai'edi yami vetumagana 'ana vebwaika bani'odi 'ayawana bilana siaina, 'ami fata 'wa da vona 'oya de'e 'waineye 'wa da vo, 'U tovoi 'u nago sino bei,’ nika i da nago. We'e 'ai'edi yami vetumagana i na vevebwaika, nani matatabuna 'ami fata.  
21 †Side yaiainanidi kebu 'adi fata i na 'awa'a'idi 'ana tugusa velu'ui toketokena 'wainega.”   

Iesu i vona-samula yana wafa faifaina 
 
(Malika 9:30-32; Luke 9:43b-45)  


22 Tutuyanina Iesu ma yana tovetutuyamavo i miava'auta 'awalawa Galili 'waineye Iesu i vonedi i vo, 'Awaie yau a vetomotogaotoga tamu aitoi i na 'etogiluveku 'aku gaviavo 'waidie i na 'ive'aviniku.  
23 I na luvewafaku, siwe 'aiata 'ana vetonu 'waineye ma yawaiku Yaubada i na sivetovoiku.” Tovetutuyamavo i nogai, nuadi i vita-'afo'afo.   

Vanuga 'Eba Velu'ui 'ana takesi 
 

24 *Iesu ma yana tovetutuyamavo i maia 'atamana Kafaneomi, bei takesi Vanuga 'Eba Velu'ui faifaina 'ana tolaugogona i maia Fita 'waineye i velutolieni i vo, Yamu Tove, takesi Vanuga 'Eba Velu'ui faifaina, i yatoyato?”  
25 Fita i vo, E'e, i yatoyato.”  

Mulieta Fita i luku vanuge, bola kebu i da veifufuga, Iesu i vona-matayo'o i vo, Saimoni, 'u da nuani, fwayafwaya 'ana toveimea bwaikidi, nuanuadi egavo i na takesi? Taunidi natudiavo 'alo mali tomotoga?”  
26 Fita i vo, Mali tomotoga i na takesi.” Iesu i voneni i vo, Vetuma yau fai Yaubada Natuna, kebu i da lubwaineku yana Vanuga 'Eba Velu'ui faifaina a na takesi.  
27 Siwe 'ai'edi takesinina yato a na bailaga, tolaugogonanidi a na 'ivebunumayagidi bega 'asa'aiana ta na yato. Nuanuaku 'u na nago lavuye, igananina nagami 'u na 'onaiga 'awanega mani 'u na 'ewai. Maninina 'omu wata yau yada yato 'ana 'etowava.”    

Aitoi bwaikaotogina Yaubada mataneye 
 
(Malika 9:33-37; Luke 9:46-48, 15:3-7)  


1 * Tutuyanina 'waineye tovetutuyamavo i nagoi Iesu 'waineye i velutolieni i vo, Aitoi bwaikaotogina Yaubada yana 'Aila'a nageneye?”  
2 Iesu tamu kwamana i goleni i mai matadie i tovoi.  
3 *Mulieta Iesu i vonedi i vo, A vona mogitana 'waimie, 'ai'edi nuanuami 'wa na luku Yaubada yana 'Aila'a nageneye, i lubwainemi 'wa na nuavilami wata 'wa na nuaobu yavayavava bani'odi. We'e 'ai'edi kebu nuanuami, kebu tamu sai'afo 'wa na luku.  
4 Aitoi i na nuaobuga kwamana de'e bani'odi taunina bwaikaotogina Yaubada yana 'Aila'a nageneye.  
5 De'e kwamananina 'wa 'ise'iseniga, 'ai'edi aitoi ma yana nuakalikali tamu kwamana de'e bani'odi i na 'ivaiseni faifaiku, siwe 'asa'aiana yau i 'ivaiseku.    


6 'Ai'edi aitoi i na vetumagana 'waikuye kwakwama de'e bani'odi, siwe tamu tomogo i na vetalaimimili i na sakonaga, bola tomogonina veviga bwaikaotogina i na veluagai Yaubada 'wainega. Siwe bola tomogonina kebu i da vetalaimimilaga, bei tomotoga 'ifwaidi kileu vitana i da yogona-matayo'oi 'odoneye i da taweni malaveseye, veviga siaina i da veluagai. I da wafa-matayo'oga i lubwaineni, nika kebu i da vetalaimimilaga wata kebu veviga bwaikaotogina i da veluagai Yaubada 'wainega.  
7 Tomia fwayafwaya nuakalikalimi, fai 'awasasamie 'eba sailubu fuedi 'waidiega tomotoga i sakosakona. 'Eba sailubu mogitana i na sousouyedi 'waimie, siwe 'ai'edi aitoi tamu tomogo i na silubuya bega i na sakona, nuakalikalina fai 'awaie vita bwaikina i na veluagai.   


8 * 'Ai'edi nimamu 'alo 'agemu 'aitamogana 'wainega sai'afoga 'u da sakona, 'u boboi 'u taweni bega kebu 'u na sakona. Nika 'amu fata 'aitamoganega 'u na luku abame. We'e nimamu 'alo 'agemu 'ailugana 'waidiega 'u na sakosakonaga, mulieta 'u na wafa 'u na luku 'ai-'ala'alase, veviga bwaikaotogina 'u na veluagai.  
9 *'Ai'edi sai'afoga 'u da sakona matamu vi'ainega, 'u kiamwanuya bega kebu 'u na sakona. 'U na kiamwanuyaga veviga sai'afo, nika kebu 'u na sakonaga, mulieta 'amu fata 'aitamoganega 'u na luku abame. We'e 'ai'edi matamu 'ailugana 'waidiega 'u na sakosakonaga, mulieta 'u na wafa 'u na luku 'ai-'ala'alase, veviga bwaikaotogina 'u na veluagai.   


10 *'Wa na 'isa'isa, kwakwama de'e bani'odi kebu 'wa na awaobuobuyediga. A vona mogitana 'waimie yadi anelose abame tutuya matatabuna Tamaku mataneye i miamia.   

Vona-awatabai sifi vuyovuyona faifaina 
 

11 *Yau a vetomotogaotoga a maiga, egavo Yaubada yana 'eda'eda i bavuyeni bani'odi i vuyo, a na 'ita'ita'iedi.  
12 'Wa da nuani. 'Ai'edi tamu tomogo ma yana sifi 100, we'e tamu i na vuyoga bani'odi i na munegi? Yana sifi 99 i na yatodi i na miamiani 'oya 'ifineye we'e i na nago sifinina i vuyoga i na lualeni.  
13 A vona mogitana 'waimie, tutuyanina i na veluagaiga i na sosoana-'afo'afo sifinina faifaina, we'e yana sifi 99 kebu i da vuyoga, faifaidi sai'afo.  
14 Wata bani'odi, Tamaku abame kebu nuanuana tamu yaku kwamana i na vuyo nika i na wafa.   

Sakona 'ana kiavetonova faifaina 
 

15 * 'Ai'edi iamu i na vesauluva sakoina 'waimuye, 'u na nago 'waineye 'aise'avami yana sakonanina 'u na lu'ivoneyeni 'waineye. 'Ai'edi bonamu i na nogai i na ve'awamogitana nika bei 'wa na veiana-vaitugana.  
16 *We'e 'ai'edi bonamu kebu i na nogaiga, tamu tomogo 'alo tomotoga 'adi 'ailuga taiadi 'wa na nagoi 'waineye bega nani matatabuna 'wa na veifufuyediga tovainenega 'ailuga 'alo 'aitonu 'waidie.  
17 'Ai'edi bonami kebu i na nogaiga, 'u na sivemageseni tovetumaganavo matatabudi 'waidie. 'Ai'edi yadi nuanua i na vedumwe'ai'aieniga 'wa na lu'idieni 'waimiega, kumanina bani'odi Yaubada 'ana tobavu 'alo tosakona.   


18 * 'Omi yaku tovetutuyamavo a na vonemi, ava'ai 'wa na talabodeni fwayefwayeye, wata abame Yaubada i na talabodeni, ava'ai 'wa na tauyeni fwayefwayeye, wata abame Yaubada i na tauyeni.   


19 Wata a na vonemi, de'e bei fwayefwayeye 'ai'edi 'ami 'ailuga yami nuanua 'aitamoganega 'wa na velu'ui, Tamaku abame yami nuanua i na 'idewai.  
20 'Ana fata i na 'idewai fai 'ai'edi tomotoga 'adi 'ailuga 'alo 'adi 'aitonu i na va'auta 'aku wagavayega, yau lilivadie.”   

Nuatavuna faifaina 
 

21 *Mulieta Fita i mai Iesu i velutolieni i vo, 'Auvea, 'ai'edi iaku tutuya fuedi sauluva sakoina i na 'i'idewaiga 'waikuye, 'aivia yaku nuatavuna? Yana sakonanidi a na nuatavunidiga tutuya 7 'alo 'aivia?”  
22 *Iesu i vo, Kebu 7-'ava, we'e mogitana tutuya matatabuna.  
23 'Wa na nunuatavunaga fai tomotoga Yaubada yana 'Aila'a nageneye side bani'odi. Tamu toveimea bwaikina, basenadi yana tofolovavo nani 'ifwaidi i 'ewa-maimaigidi 'wainega, nuanuana i na tutulidi.  
24 Tofolovanidi 'aitamogana 'aitamogana i vonevonedi i mimaia 'waineye we'e tamu i luku 'waineye i na tutula, basenadi mani bwaikaotogina i 'ewai bani'odi 10 milioni Kina.  
25 Tofolovanina kebu 'ana fata i na tutuli bega 'ana toveimea i vona i vo, Tomogo de'e taunina, yana vavine, natunavo wata yana kukua matatabuna 'wa na nawedi tamu tomogo i na kimwanedi yana tofolova-maimaiga, tutulidi 'wa na miedi bega maninina i 'ewaiga i na taobwai.’  
26 Tofolovanina ma yana ve'ililibu i lumata'afufu 'ana toveimea mataneye i voneni i vo, 'Auvea, 'u da lulukamata, nani matatabuna bola a na tutulidi.’  
27 'Ana toveimea i 'isanuakalikalieni bega i vo, 'Asa'aiana a nuatavunimu, 'u nago, kebu 'u na tutulaga.’   


28 Tofolovanina i sousouyeni nika tamu iana tofolova i veluagai, kumanina basenadi mani sai'afo siaina bani'odi 100 Kina i veleni. 'Odoneye i 'abi sai'afoga i da kiami'ai i voneni i vo, Maninina basenadi a velemuga, 'asiauotoga 'u na tutuli.’  
29 Iana i lumata'afufu mataneye i voneni i vo, 'U da lulukamata, bola a na tutuli.’  
30 Siwe kebu bonana i da nogaiga, nuanuana i na tutuli bega yana veimea 'wainega i yatoi vanuga yogona nageneye, bei i na miamia 'ana tugusa maninina i na tutuli, mulieta i na souyeni.  
31 'Ifwaidi tofolovavo iadi yana sauluva i 'iseni nuadi i vita-'afo'afo, bega i nagoi 'adi toveimea 'waineye i lu'ivona.   


32 Mulieta toveimeanina yana tofolova, kumanina igodi i da tutula 10 milioni Kina i goleni i mai i voneni i vo, 'Omu tofolova sakoimu, 'u velu'ui-nuakalikali 'waikuye maninina igodi 'u da tutuliga a nuatavuni.  
33 I lubwainemu iamu 'u da 'isanuakalikalieni, yau bani'odi a 'isanuakalikaliemu.’  
34 'Ana toveimea ma yana nuasako i yatoi vanuga yogona nageneye, bei vematavuloga i na veveluagai 'ana tugusa maninina i na tutuli, mulieta i na souyeni.”   


35 Vona-awatabainina i 'a'avana Iesu i vo, 'Ai'edi tofolovanina sakoina 'wa na salaiga, kebu ma yami nuakalikali emiavo yadi sakona 'wa na nunuatavunidiga, wata bani'odi Tamaku abame 'aitamogana 'aitamogana vita bwaikina i na velemi.”    

Iesu i ve, sa'ila faifaina 
 
(Malika 10:1-12)  


1 Iesu yana ve nuatavuna faifaina i 'a'ava, 'awalawa Galili i 'iaweni, i vilai i nago Ufa Iolidani i damani i nago 'awalawa Iudia.  
2 'Aila'a bwaikina i yogo'waili i nagoi, bei toviga i 'ive'atumaidi.   


3 Me Diu totafalolo Falisi nuanuadi tomotoga i na nuasako Iesu 'waineye begaidi 'aila'a matadie i velutolieni i vo, 'U da 'asetai, i lubwaineni tamu tomogo yana vavine i na vesa'ilidi 'ai'edi kebu ma yana lamunaga?”  
4 *Iesu yadi velutoli i tutuli i vo, Yaubada yana Buki nageneye de'e vonanina nagi faifaina 'wa da vo kebu 'wa da lu'iawawaiga. I vo, Tutuya 'eba velamu 'waineye Yaubada tomotoga i 'idewadi, iavetana wata vevinena.’  
5 *Wata Yaubada i vo, Faifainanina 'ai'edi tomogo i na nagiga, 'akonadi i 'awa'idia tamana wata inana 'waidiega, yana vavine taiadi i luvetubama. 'Adi 'ailuga siwe 'wa da vo tomogo 'aitamogana.’   


6 Yaubada 'akonadi i luvetubamidi nika i ve'aitamoga, kebu 'adi 'ailuga, begaidi kebu i da lubwaineni tamu aitoi 'alo taunidi i na vemia'idiedi.”  
7 * Falisi Iesu i velutolieni i vo, Vetuma ava'ai faifaina basenadiotoga Mosese i tauyeda tamu lubulubu 'waineye sa'ila 'ana vona ta na kilumi mulieta vavine ta na veugeugedi?”  
8 Iesu i vonedi i vo, Mosese i tauyemiga fai sauluva 'atumaina 'wa baila, we'e tutuya 'eba velamu 'wainega i maiga 'asiau Yaubada kebu bani'odi nuanuana.  
9 * We'e yau a na vonemi, 'ai'edi aitoi yana vavine i na vesa'ilidi, 'asa'aiana 'akonadi i 'anivelenedi sakona 'waineye. Siwe 'ai'edi vavinenidi basenadi tamu tomogo taiadi i na veluaga yadi lamoga i na vesa'ilidiga, tomogo kebu i da sakona.”   


10 Yana tovetutuyamavo i voneni i vo, 'Ai'edi sakona 'aisena faifaina Yaubada i tauyeni sa'ila, vetuma 'ai'edi kebu ta na nagiga, de'e nani 'atumaina.”  
11 Iesu i vo, Tomotoga matatabudi kebu 'adi fata taunidi i na tauyedi venina 'waineye, egavo Yaubada i na 'ivaisedi 'aisedi 'adi fata.  
12 Egavo kebu i na nagiga yadi lamu tulina tulina. Side bani'odi, tomotoga 'ifwaidi daba i 'ewai bega kebu 'adi fata 'waidiega kwakwama i na veluagadi, 'ifwaidi fai i vetubusakosako daba bani'odi, we'e 'ifwaidi nuanuadi Yaubada i na veimeyedi wata 'aisena 'waineye i na folofolova bega kebu i da nagiga. Egavo yaku vonanina i nuani 'waidie 'atumaina, i lubwainedi yaku vonanina i na vematayakeyakeni.”   

Iesu nuanuana kwakwama 
 
(Malika 10:13-16; Luke 18:15-17)  


13 Tomotoga 'ifwaidi natudiavo i miedi nuanuadi Iesu i na 'abitonovidi i na velu'ui faifaidi, siwe yana tovetutuyamavo i talabodebodedi.  
14 Iesu i vo, Kwakwama 'wa bailedi i na maia 'waikuye, fai egavo taunidi tonuaobu yavayavava de'e bani'odi, 'adi fata taunidi i na tauyedi bega Yaubada i na veveimeyedi yana 'Aila'a nageneye.”  
15 Nimana i yatoi 'aitamogana 'aitamogana 'waidie, i velu'ui Yaubada 'waineye faifaidi mulieta i tauya.   

Tamu tomogo 'ai'aiwabuna 
 
(Malika 10:17-31; Luke 18:18-30)  


16 Tamu tutuya tamu tomogo i mai Iesu 'waineye i velutolieni i vo, Tove, ava'ai sauluvaga 'atumaina a na 'idewai bega mia 'atumaina wata miamia-vagaina a na veluagai?”  
17 Iesu yana velutoli i tutuli i vo, Awale faifaina 'u velutolieku sauluva 'atumaina faifaina? Tomogo 'aitamogana, 'aiseotogina 'atumaina. 'Ai'edi nuanuamu mia 'atumaina wata miamia-vagaina 'u na veluagaiga, Tomogonina taunina Yaubada, yana veimea 'u na vevematayakeyakedi.”  
18-19 *Tubuvauvaunina i vo, Ava'ai veimeaga?” Bega Iesu i voneni i vo,  

Kebu 'u na luvewafaga,  

kebu tamu aitoi yana vavine 'u na luobuyediga,  

kebu 'u na vainagoga,  

kebu 'u na vekali tamu tomogo yana sauluva faifaina,  

tamamu wata inamu 'u na ve'ililibuyedi,  

we'e iamu 'u na nuakalikalieni, taunimu 'amu nuakalikali bani'odi.”   


20 Tubuvauvaunina Iesu yana vona i tutuli i vo, Veimeanidi 'u voneyediga matatabuna a vematayakeyakedi. Wata ava'ai nuanuamu a na 'idewai?”  
21 Iesu i voneni i vo, 'Ai'edi nuanuamu yamu sauluva 'atumai'avana 'u na vilamu 'u na nago, yamu kukua wata nani matatabuna 'waimuye i 'eno'enoviga 'u na vekimwaneyedi, tutulidi 'u na 'ewadi, bega egavo i vewekowekomaga 'u na 'ivaisedi nika 'u na ve'ai'aiwabu abame. 'U na 'anivelenedi i na 'a'avana 'u na mai 'u na vetutuyameku.”  
22 Tubuvauvaunina Iesu yana vona i nogai nuana i vita i tauya fai yana kukua bwaikina nuana i loloi.   


23 Tomogonina i tauya i nunago, Iesu yana tovetutuyamavo i vonedi i vo, A vona mogitana 'waimie, tove'ai'aiwabu yadi luku Yaubada yana 'Eba Veimea 'waineye vitana.  
24 Wata a na vonemi, bawe yana luku aima mataneamo vitana, we'e tove'ai'aiwabu yadi luku Yaubada yana 'Eba Veimea 'waineye vitaotogina.”  
25 Yana tovetutuyamavo i nogaiga, nuadi i voganidi i velutolieni i vo, Vetuma aitoi 'ana fata 'ita'ita'i i na veluagai?”  
26 Iesu i 'isadewadi i tutula i vo, Tomotoga 'aise'avadi kebu 'adi fata 'ita'ita'i i na veluagai, we'e Yaubada 'waineye nani matatabuna 'ana fata.”   


27 Nika Fita i vona i vo, Maide 'ima nani matatabuna 'a bailedi 'a maia 'a vevetutuyamemu. 'Awaie ava'ai 'a na veluagai Yaubada 'wainega?”  
28 * Iesu i vonedi i vo, A vona mogitana 'waimie, 'awaie Yaubada nani matatabuna i na 'ive'ivaudi, tutuyanina 'waineye yau a vetomotogaotoga ma yaku veimea a na miabui didiga mataududulina 'waineye. We'e 'omi yaku tovetutuyamavo, 'awaie veimea 'ana didiga 12 'waidie 'wa na miabui, bega me Isileli 'adi wauma 12 'waidiega i na vonayavuga 'waimie.  
29 Egavo yadi vanuga i 'iawedi faifaiku, 'alo tamadiavo, inadiavo, novudiavo, ediavo, natudiavo, 'alo yadi tanoga i 'iawedi faifaiku, 'awaie naninidi faifaidi 'adi tutula bwaikaotogidi i na veluagadi ma 'adi 'imoso'i. Naninidi 'aitamogana 'aitamogana i 'iawediga faifaina 100 i na veluagai, mia 'atumaina wata miamia-vagaina taiadi i na veluagai.  
30 *Siwe tomotoga fuedi 'asiau i kumetaga 'awaie i na vemuli, we'e egavo 'asiau i vemuliga ma'itufa i na kumeta.”    

Vona-awatabai tofolova 'adi tutula faifaina 
 

1 Iesu vona-awatabaiega i vonedi i vo, Yaubada yana 'Aila'a 'adi tutula 'ana 'ewa side bani'odi. Tamu tomogo ma yana bakula 'awa'awaiogose i tovoi i nago i lauala yana tofolova i na 'ewadi.  
2 Tomotoga 'ifwaidi i veluagadi i vonedi i nogaya wata 'adi tutula i lu'ivona-vagaseni 'waidie i vo, Tutula 'aiata 'aitamogana 'ana 'etowava a na velemi,’ mulieta i vetunedi i nagoi i na folova.  
3-4 Inala i vagalakama wata i nago 'atamanafouye tomotoga 'ifwaidi i veluagadi i mia-maimaiga bega i vonedi i vo, 'Omi wata 'wa na nagoi 'wa na folova yaku bakule, i na 'a'ava a na tutulimi yami folova 'ana laubwaina 'wainega.’  
5 I nagoi i folofolova, mulieta 'aiata 'ana utukamwana 'waineye wata lavilavie, 'ifwaidi i veluagadi i vonedi i folova.  
6 Lavilaviogose wata i nago 'atamanafouye, 'ifwaidi i veluagadi i miamiani bega i velutoliedi i vo, Awale 'wa mia-maimaiga, kebu tamu ava'ai 'asiau 'wa da 'i'idewaiga?’  
7 Tomotoganidi i vo, 'Ai'edi tamu aitoi i da 'ewama 'waineye 'a da folova, fai kebu, begaidi 'a miamiani.’ Tonibakula i vonedi i vo, A nuani 'omi wata 'wa na nagoi 'wa na folova yaku bakule.’   


8 *'Akonadi sai'afoga i na dudubali, tonibakula tofolova 'adi to'isave'avina i voneni i vo, Tofolova 'u na goledi 'u na tutulidi, nagami egavo i vemuliga 'u na tutulidi, we'e egavo kumekumetana a 'ewadiga i na vemuli.’  
9 Tofolovanidi lavilaviogose i 'ewadiga 'adi tutula i veledi 'aiata 'aitamogana 'ana 'etowava.  
10 We'e kumanidiavo 'awa'awaiogose i velamu i folovaga i 'iseni yadi nuanua i vo, Tovemuli i folova tutuya 'ale'usana siwe 'aiata 'aitamogana 'ana 'etowava i 'ewai, we'e 'ima 'aiata matatabuna 'a folovaga 'ako bwaikina 'a da 'ewai.’ Siwe wata tutulanina i 'ewaga matatabudi i vesala.  
11-12 'Adi tutula i 'ewa'a'avana, i vebonavoluvolu tonibakula 'waineye i vo, Vevemulidi i folova 'awasasa 'aitamogana, we'e 'ima 'aiata matatabuna 'a folova inala bwaikina 'waineye, awale 'ama tutula taiadi i vesala?’  
13 Tonibakula tamu iadi i voneni i vo, Iaku, 'u ve'wada a na vonemu. Kebu a da vekaliemuga, 'asiau ta veifufuga 'u nuanuani a vo, Tutula 'aiata 'aitamogana 'ana 'etowava a na velemu,” ’ nika 'u awave'atumaieni.  
14 'Akonadi a velemuga 'asa'aiana 'u na 'ewai 'u na nago yamu vanuge. Nuanuaku tofolova vevemulina 'ana tutula wata 'omu 'amu tutula taiadi i na vesala.  
15 Yau tauniku yaku mani, yaku 'eba veimea. Kebu yaku nuakalikali mali tomotoga 'waidie faifaina 'wa na ve'unumagigi.”  
16 *Wata Iesu yana vona i luvaitugani i vo, Egavo 'asiau i vemuliga, 'awaie i na kumeta, we'e egavo 'asiau i kumetaga ma'itufa i na vemuli.”   

Iesu yana vona 'ana vetonu yana wafa faifaina 
 
(Malika 10:32-34; Luke 18:31-34)  


17-18 Tutuyanina Iesu i nunago Ielusalema yana tovetutuyamavo 12 i vonedi taiadi tulidie i nagoi i vonedi i vo, A na vonemi, ta nunagoiga Ielusalema bei yau a vetomotogaotoga i na 'etogiluveku tovelomu yadi to'edakumetavo wata ve'etoboda 'adi tovevo 'waidie i na veimea a na wafa.  
19 Mulieta i na 'aniveleneku mali tomotoga kumanidiavo kebu Diu 'waidie, i na sidibidibieku, i na toke i na fitaliku wata i na tutufwaseku 'ai lagalagana 'waineye. 'Aiata 'ana vetonu 'waineye, Yaubada i na sivetovoiku.”   

Iemesa ma taina Ioni faifaidi inadi i velu'ui Iesu 'waineye 
 
(Malika 10:35-45)  


20 Tamu tutuya Sebedi yana vavine ma natudiavo i maia Iesu 'waineye, inadi ma yadi ve'ililibu i 'odu Iesu mataneye i velu'ui natudiavo faifaidi, Iemesa wata Ioni.  
21 Iesu i velutoliedi i vo, Ava'ai nuanuami?” Vavinenidi i vo, Tutuyanina 'u na ve-Kini nuanuama side natukwavonidi 'u da tauyedi i da miabui tamu 'amu 'atagiega, we'e tamu 'amu wamayega.”  
22 Iesu Iemesa ma taina i vonedi i vo, 'Omi kebu 'wa da venua'ivinaga 'wa vevelu'ui 'waikuye. Sai'afoga veviga 'ana vedi a na yemuyeni, we'e 'omi 'ami 'ailuga 'ami fata vedinina 'wa na yemuyeni?” Yana vona i tutuli i vo, E'e, 'ama fata.”  
23 Iesu i vo, 'Wa vonaga mogitana, 'aku vediega 'wa na yemu, siwe miabui 'aku 'atagiega wata 'aku wamayega yau kebu a da veveimeyediga. Didiganidi Tamaku i 'idewadi egavo i venua'ivinediga faifaidi.”   


24 Tutuyanina tovetutuyamavo 'adi 10 yadi velu'ui i 'asetai, i kamogala Iemesa ma taina 'waidie.  
25 * Begaidi Iesu matatabudi i va'augidi i vonedi i vo, 'Akonadi 'wa 'asetai toveimea bwaikidi wata to'edakumetavo yadi veimea toketokedi 'waidiega tomotoga i veveimeyedi.  
26 *We'e 'omi kebu bani'odi 'wa na munega. 'Ai'edi aitoi 'waimiega nuanuana i na vetomogo-bwaika, nagami i na vetofolova enavo 'waidie.  
27 We'e 'ai'edi aitoi nuanuana i na veto'edakumeta 'waimie, nagami i na vetofolova-maimaiga 'waimie.  
28 Yau a vetomotogaotoga 'wa na vetutuyameku. Yau a maiga, kebu a da vo, Tomotoga 'wa na foloveku,’ we'e mogitana a mai a na vetofolova tomotoga faifaimi wata yawaiku a na tauyeni tomotoga fuemi a na tuveobumi sakona 'waidiega.”   

Tomatasako 'adi 'ailuga Iesu i 'ive'atumaidi 
 
(Malika 10:46-52; Luke 18:35-43)  


29 Iesu ma enavo 'atamana Ieliko 'wainega i tauya, tomotoga fueotogidi mulidie i nagoi.  
30 We'e tomatasako 'adi 'ailuga 'edeye i miamiani, i nogai i le'wa i nunago, bega i vegolegole i vo, 'Auvea, 'omu Kini Devida tubuna, 'u da 'isanuakalikaliema.”  
31 'Aila'a i nogai i talabodedi i vo, 'Wa ve'wada,” nika tomatasakonidi i toke i vegolegole i vo, 'Auvea, 'omu Kini Devida tubuna, 'u da 'isanuakalikaliema.”  
32 Iesu i tovoi i goledi i maia i velutoliedi i vo, Ava'ai nuanuami a na 'idewai faifaimi?”  
33 I vo, 'Auvea, nuanuama matama i da ve'atumai 'a da 'isa.”  
34 Iesu i 'isanuakalikaliedi matadi i 'abitonovidi nika i 'anialadi, Iesu mulineye i nago.    

Iesu i luku Ielusalema 
 
(Malika 11:1-11; Luke 19:28-38; Ioni 12:12-19)  


1-2 Iesu ma yana tovetutuyamavo i nunagoi Ielusalema i le'wai 'atamana Bedifegi, 'Oya Olive 'waineye. 'Atamananina kebu 'ani'iega Ielusalema 'wainega. Bei Iesu tovetutuyamavo 'adi 'ailuga i vonedi i na kumeta wata i vo, 'Atamana debanagomiega 'waineye 'wa na nagoi, tutuyanina 'wa na le'wa 'wa na lukuluku doniki ma natudi 'wa na 'isedi i luifwedi i tovotovoi. 'Wa na yavudi 'wa na miedi 'waikuye.  
3 'Ai'edi tamu aitoi i na vo, Awale 'wa yavuyavudi?’ 'Wa na vo, 'Auvea nuanuana,’ nika i na tauyedi.”  
4 Iesu nuanuana doniki ma natudi i na miedi 'waineye nika tamu Yaubada yana tolu'ivona yana vona-samula 'ana mogitana i na souyeni. Basenadiotoga i kilumi Yaubada 'ana Venua'ivina faifaina i vo,   

   
 

5 *Ielusalema* 'ana tomotoga 'wa na vonedi 'wa na vo,  

'Wa na 'iseni, yami Kini i viwai 'waimie,  

kumanina tonuaobu, doniki kwavuneye i laka,  

we'e mogitana doniki tubuvauvauna.’ ”   

   
 

6-7 Bega tovetutuyamavo 'adi 'ailuga i kumeta Iesu yana nuanua i 'idewai, doniki ma natudi i miedi 'adi talaumayega doniki tubuvauvauna kwavuneye i ta'uli bega Iesu i laka tabwaneye.  
8 'Aila'a bwaikina ma yadi ve'ililibu yana 'eda i 'ivivigavuya 'adi talaumayega wata welavi lukudiega.  
9 *Tokumeta wata tovemuli i toke i vegolegole Iesu faifaina i vo,  

   
 
Kaiwa, kaiwa.†  

'Omu Kini Devida tubuna.  

Taunina 'Auvea 'ana wagavayega i mimai,  

Yaubada i da vevesauluva 'atumaina 'waineye.  

Kaiwa, kaiwa,  

kumanina tabwaotogineye ta na subisubiai.”   

   
 

10 Tutuyanina Iesu i luku Ielusalema fuedi i gagali i vo, Aitoi tomotogaga?”  
11 Ediavo 'ifwaidi i vo, Taunina tamu Yaubada yana tolu'ivona 'ana wagava Iesu, Nasalediega 'awalawa Galili 'wainega.”   

Iesu i luku Vanuga 'Eba Velu'ui 'waineye 
 
(Malika 11:15-19; Luke 19:45-48; Ioni 2:13-17)  


12 Iesu i luku Vanuga 'Eba Velu'ui nageneye i 'isedi tokimwane wata tovekimwane matatabudi i sogiedi i obu, mani tulina tulina 'adi tosivedavedamana‡ yadi talalia i tutuviladi we'e bunebune 'eba velomu faifaidi 'adi tovekimwane yadi 'eba miabui i tutufelefeledi.  
13 *I vonedi i vo, Basenadiotoga i kilumi Yaubada yana Buki nageneye, Yaubada i vo,  

   
 
Yaku vanuga 'ana wagava Vanuga 'Eba Velu'ui.’  

   
 
Siwe 'omi 'wa vesivilai, tovainago yadi 'eba giva.”   


14 I 'a'avana, mulieta tomatasako wata 'agedi sinunumidi i maia Vanuga 'Eba Velu'ui nageneye, Iesu i 'ive'atumaidi.  
15-16 *Tovelomu yadi to'edakumetavo wata ve'etoboda 'adi tovevo 'eba nua'ewa toketokedi Iesu i 'i'idewadi i 'isedi, wata i nogai Vanuga 'Eba Velu'ui nageneye yavayavava i vegolegole i vo, Yaubada 'ana Venua'ivina, Kini Devida tubuna ta na subiai.” Naninidi i 'isedi wata i nogaidi begaidi ma yadi kamogala i velutolieni i vo, Yavayavavanidi bonadi 'u nogai?” Iesu i vo, E'e, mogitana a nogai. We'e 'omi Yaubada yana Buki nageneye vona de'e 'wa da vo kebu 'wa da lu'iawawaiga i vona Yaubada 'waineye i vo,  

   
 
Yavayavava wata mwedamwedalidi 'u 'alaveleveledi,  

'waidiega 'amu subia 'u veveluagai.’ ”   

   
 

17 Iesu i vona'a'ava, i 'iawedi i nago 'atamana Bedani, bei i 'eno.   

Iesu yana voneye 'ala'ai i bwavu-matayo'o 
 
(Malika 11:12-14,20-24)  


18 I 'atai Iesu Bedaniega i vilai i mimai Ielusalema nika i lase.  
19 'Ala'ai i 'isanaweni 'eda lilivaneye i vo 'ako ma vuagina, siwe i nago lilivaneye i 'iseni kebu vuaginaga luku'avana. Welavinina 'waineye i vona i vo, 'Omu 'asa'aiana, kebu wata 'u na vuavuaga,” nika 'ala'ai i bwavu-matayo'o.   


20 Tovetutuyamavo i 'iseni nuadi i voganidi i vo, Bani'odi i munega i bwavu-matayo'o?”  
21 * Iesu yadi velutoli i tutuli i vo, A vona mogitana 'waimie, 'ai'edi kebu ma yami venuanaluga 'wa na vetumaganamo, yau 'ala'ai 'waineye a 'idewaiga, 'omi wata bani'odi 'wa na 'idewai. Kebu de'e bani'odi 'aisena, siwe wata 'ami fata de'e 'Oya Olive 'wa na voneni 'wa na vo, 'U tovoi, 'u obu eyage,’ nika i na obu.  
22 'Ai'edi ma yami vetumagana 'wa na vevelu'uiga, 'ana fata naninidi nuanuami 'wa na veluagadi.”   

Iesu yana veimea lamuna faifaina i velutolieni 
 
(Malika 11:27-33; Luke 20:1-8)  


23 Iesu i le'wa Ielusalema, i luku Vanuga 'Eba Velu'ui nageneye, tomotoga 'waidie i ve. Tovelomu yadi to'edakumetavo wata me Diu to'edakumeta 'au'auveadi i maia Iesu i velutolieni i vo, Nuanuama 'a na 'asetai aitoi i vetunemu bega naninidi 'u 'i'idewadi 'alo aitoi veimea i velemu?”  
24 Iesu i vo, We'e tamu velutoli yau a na velemi, 'ai'edi yaku velutoli 'wa na tutula-'atumaiaga a na vonemi aitoi veimea i veleku bega nani de'e a 'i'idewadi.  
25 'Wa da nuani, Ioni Tobafitaiso aitoi veimea i veleni bega tomotoga i bafitaisodi? Yaubada 'alo tomotoga?”  

To'edakumetanidi 'aise'avadi i veifufu i vo, Bani'odi ta na voneyedi? 'Ai'edi ta na vo, Yaubada veimea Ioni i veleni,’ 'ako i na vo, Vetuma awale kebu Ioni yana vona 'wa da vetumaganeni?’  
26 Wata 'ai'edi ta na vo, Tomotoga veimea Ioni i veleni,’ bola vita ta na veluagai 'aila'a 'waidiega fai i nuani Ioni tamu Yaubada yana tolu'ivona.”  
27 Begaidi Iesu yana velutoli i tutuli i vo, 'Ima kebu 'a da 'asetaiga aitoi veimea Ioni i veleni.” Iesu i vonedi i vo, Vetuma yau wata kebu a na vonemiga aitoi veimea i veleku bega folovanidi a 'i'idewadi.”   

Tovematayakayaka yadi luku Yaubada yana 'Aila'a 'waineye, 'ana vona-awatabai 
 

28 Wata to'edakumetanidi i vonedi i vo, 'Wa na nuani, tamu tomogo natunavo iavetadi 'adi 'ailuga. Tulaina i voneni i vo, Natuku, nuanuaku 'asiau bakule 'u na folova.’  
29 Siwe natuna i vo, Yau 'asa'aiana,’ mulieta i nuanua kebu'egana i nago i folova.   


30 Wata tamadi i nago natuna bwasiona i voneni i vo, 'Omu nuanuaku 'u na nago bakule 'u na folova.’ Natunanina i nogayeni i vo, 'Atumaina 'auvea, a na nago,’ siwe kebu i da nagoga.”   


31 Bega Iesu to'edakumetanidi i velutoliedi i vo, Aitoi mogitana tamadi yana nuanua i 'idewai?” Yana velutoli i tutuli i vo, Tulaina.” Iesu i vonedi i vo, A vona mogitana 'waimie, takesi tolaugogona vivinagodi wata vevine toalagogona ma'itufa i lukuluku Yaubada yana 'Aila'a 'waineye we'e 'omi voke kebu.  
32 * Tomotoganidi nagami tosakona siwe i nuaviladi kwamananina tulaina bani'odi, Tamada yana nuanua i 'idewadi, we'e 'omi kwamana bwasiona yana sauluva 'wa salai. Ioni Tobafitaiso i mai Yaubada yana 'eda'eda tonovidi i vemiga, 'wa nogayenimo siwe kebu 'wa da 'idewadi. Tomotoganidi yadi sauluva sakoidi ma yadi vetumagana i nuaviladi Yaubada yana nuanua i 'i'idewadi, we'e 'omi yadi nuavilana 'wa 'iseni siwe kebu 'wa da vo 'a na nuavilama.”   

Tofolova sakoidi 'adi vona-awatabai 
 
(Malika 12:1-12; Luke 20:9-19)  


33 *Wata to'edakumetanidi 'waidie Iesu i vona i vo, De'e tamu vona-awatabai. Tamu tomogo kalefa talagina i bakuli wata i kalieni. Vuagina 'ana 'eba vatanitani i 'idewai wata kileu i didigi, tabwaneye 'eba lu'atu'ai i yogoni. Mulieta tomotoga 'ifwaidi nimadie i yatoi i na 'isave'avini, nika i tauya i nago mali 'awalaweye.   


34 Kalefa yana kumaga 'ana tutuya i le'wa, tonibakula yana tofolovavo i vonedi i nago yana bakula 'ana to'isave'avinavo 'waidie, vuaga 'ifwaidi i na miedi faifaina.  
35 Siwe to'isave'avinanidi tofolovavo i 'ive'avinidi, tamu i nikeimo, tamu i nikei i wafa wata tamu i lukileuya i wafa.  
36 Mulieta tonibakulanina tofolovavo fuedi i vetunedi wata bani'odi i munegidi.   


37 'Eba ve'a'avaotoga taunina natuna i vetunei i vona i vo, De'e natuku, i na ve'ililibuyeni.’  
38 Siwe tutuyanina to'isave'avinanidi i 'iseni i mimai 'aise'avadi i vo, No'o tonibakula natuna, bola nani matatabuna i na 'ewadi i na veimeyedi. 'Wa maia ta na luvewafai bega naninidi ta na 'ewadi.’  
39 Bega i 'ive'avini i taweni i obu kalimulie, bei i luvewafai.”  
40 Iesu me Diu to'edakumetavo i velutoliedi i vo, 'Wa da nuani, tutuyanina tonibakula i na maiga, to'isave'avinanidi bani'odi i na munegidi?”  
41 Yana velutoli i tutuli i vo, 'A nuani tosakonanidi i na nikedi i na wafa, mulieta tomotoga 'ifwaidi i na vonedi i na veto'isave'avina bega tutuyanina vuaga i na kumakumaga i na 'a'anivelenedi 'waineye.”   


42 *Nika Iesu tamu vona-samula Yaubada yana Buki 'wainega i veifufuyeni 'waidie, tomotoga Yaubada 'ana Venua'ivina i na baileniga faifaina. I vo, 'Omi 'wa da vo de'e vonanina kebu 'wa da lu'iawawaiga i vo,  

   
 
To'aiyogonavo folova tamu i 'iseni siwe i baileni,  

tutuya de'e i ve'unututuyeni.  

'Auvea taunina i 'idewai,  

'ana 'isa 'waideye 'eba nua'ewa.’ ”   

   
 

43 Wata Iesu i vonedi i vo, 'Omi me Diu 'wa miamia Yaubada yana 'Aila'a nageneye siwe 'awaie i na bailemi, yana vetoveimea i na 'ewai 'waimiega ma'itufa mali tomotoga 'asa'aiana yana 'Aila'a i na veveimeyedi, kumanidiavo yana nuanua i na veve'ililibuyeni 'wa da vo i da vuavuaga-dewa.  
44 § Egavo i na tayaidi i na be'u folovanina tabwaneye i na tudabedabedi, wata 'ai'edi folovanina i na 'anifoia tomotoga tabwadie i na tukudakudadi.”   


45 Tovelomu yadi to'edakumetavo wata Diu totafalolo Falisi Iesu yana vona i nogai i 'asetai 'adi vona-awatabai, taunidi bani'odi to'aiyogonanidi wata to'isave'avinavo sakoidi.  
46 Igodi nuanuadi i da 'ive'avini siwe tomotoga i kololoyedi fai i vo, Taunina tamu Yaubada yana tolu'ivona.”    

Vona-awatabai tomotoganidi Yaubada i tayegidiga faifaidi 
 
(Luke 14:15-24)  


1-2 Wata Iesu i ve tomotoga 'waidie vona-awatabaiega i vo, Tomotoga yadi luku Yaubada yana 'Aila'a 'waineye side bani'odi. Tamu toveimea bwaikina natuna iavetana yana nagi 'ana sakali i 'idewai.  
3 I 'idewadewa i 'a'avana yana tofolovavo i vonedi i vo, 'Wa na nagoi tomotoganidi a tayegidiga, 'wa na vonedi i na maia.’ I nagoi i vonevonediga nika i baila.  
4 Mulieta toveimeanina yana tofolovavo 'ifwaidi i vonedi i vo, Tomotoganidi a vonedi i bailaga, wata 'wa na vonedi 'wa na vo, Bulumakau veve'anidi wata 'ifwaidi 'aisaya 'akonadi i lalamidi wata nani matatabuna i 'idewadi i lulukamata. 'Wa na maia sakalinina 'waineye.” ’  
5-6 Siwe wata i baila i nagoi taunidi yadi nuanua 'waidie. Tamu i nago yana bakule, tamu i nago yana sitoa 'waineye, we'e 'ifwaidi toveimea yana tofolovavo i 'ive'avinidi i nikedi i wafa.  
7 Toveimeanina vala i nogai i nuasako bwaikina, bega yana tolugaviavo i vonedi i nagoi to'ainikenidi i luvewafadi wata yadi 'atamana i kabuni.   


8 I 'a'avana toveimeanina yana tofolovavo i goleva'augidi i vonedi i vo, 'Ani'ani 'akonadi a 'idewadewadi i lulukamata, siwe tomotoganidi a tayegidiga i baila, begaidi kebu i da lubwaineni i na mai.  
9 Tutuya de'e 'wa na nagoi 'atamana bwaikina 'waineye bei egavo 'wa na veluagadiga 'wa na vonedi i na maia, yaku sakali 'waineye i na 'ani.’  
10 Bega tofolovavo i nagoi 'atamane tomotoga fuedi i veluagadi, yadi sauluva 'atumaidi wata sakoidi matatabudi i vonedi i maia bega toveimeanina yana vanuga bwaikina i veadagi.   


11-12 Tomotoganidi i lukulukuga vanuge, nagi 'ana talauma i veleveledi bega i vavaigavu, mulieta toveimeanina i mai i na 'isedi. Tamu tomogo i 'iseni, nagi 'ana talauma kebu i da vigavuyeni bega i velutolieni i vo, Iaku, 'omu kebu nagi 'ana talauma 'u da vigavuyeni, awale 'u lukuma?’ Tomogonina kebu tamu ava'ai i da voneyeniga.   


13 * Bega toveimeanina yana tofolovavo i vonedi i vo, Nimana wata 'agena 'wa yogonidi 'wa taweni i na obu dudubale, bei i na 'we'we'wela wata maigina i na yuyuyuya fai veviga bwaikina.’ ”   


14 Iesu yana veifufu i 'a'ava i vo, Yaubada tomotoga fuedi i goledi, 'waidiega 'adi 'aivia bani'odi i venua'ivinedi we'e fuedi i vedumwe'ai'ai.”   

Takesi 'ana yato faifaina Iesu i velutolieni 
 
(Malika 12:13-17; Luke 20:20-26)  


15 Totafalolo Falisi Iesu yana vona i nogai bega i nagoi 'aise'avadi i veifufu, nuanuadi i na velutolieni bonana i na nogai 'ai'edi i na vekali 'adi fata i na 'ive'avini.  
16 Bega yadi tomotoga wata 'ifwaidi Kini Elodi yana tomotoga i vetunedi i maia Iesu 'waineye i velutoli i vo, Tove, yamu sauluva tonovidi, kebu 'u da vevekaliga. 'A 'asetamu tomotoga toketokedi kebu 'u da kololoyediga 'u totolimatanidi, we'e tomotoga sakoidi kebu 'u da vivieyediga, siwe 'u veve mogitana Yaubada yana nuanua tomotoga 'waimeye.  
17 'U da nuani, i lubwaineda 'ida me Diu ta na takesi Loma yadi toveimea bwaikina Sisa 'waineye 'alo kebu? Nuanuama 'a na 'asetai.”   


18 Iesu yadi nuanua sakoina i 'asetai begaidi i vonedi i vo, 'Omi tovekali, awale igodi 'wa sisiloloku?  
19-20 Maninina 'wainega ta yatoyato takesi, 'wa na mieni ta na 'iseni.” Maninina i mieni i 'iseni i velutoliedi i vo, Mani de'e 'waineye, aitoi 'anununa wata 'ana wagava?”  
21 I vo, Sisa.” Bega Iesu i vonedi i vo, Vetuma 'ai'edi ava'ai Sisa faifaina, 'wa na 'aniveleneni Sisa 'waineye, we'e ava'ai Yaubada faifaina 'wa na 'aniveleneni Yaubada 'waineye.”  
22 Iesu yana veifufu i nogai, nuadi i voganidi nika i 'iawelovei.   

Yawasa-vaitugana 'ana velutoli 
 
(Malika 12:18-27; Luke 20:27-40)  


23 * 'Aiatanina 'waineye, 'ifwaidi Diu totafalolo 'adi wagava Sadusi i maia Iesu 'waineye. Taunidi tovona igodina tomotoga kebu i na yawasa-vaitugana.  
24 *Tomotoganidi Iesu i velutolieni i vo, Tove, basenadiotoga Mosese yada veimea i kilumi i vo, 'Ai'edi tamu tomogo i na wafaga siwe kebu natunavoga, 'wabulina taina i na nagidi bega kwakwama i na vetubugidi tatana 'ana wagava wata 'ana wauma faifaidi.’  
25 We'e 'ima basenadi yama 'atamana 'waineye tamu tomogo ma tainavo 'adi 'aila'a 7, tulaiotogina i nagi kebu tamu natunaga i wafa. 'Wabula yadi bwa i nagia.  
26 Wata i wafa, 'adi vetonu yadi bwa i nagia, i nagoga taidiavo matatabudi 'wabulanidi taiadi i nagi siwe kebu tamu natudiavoga.  
27 Tomotoganidi 7 i wafa'a'ava, mulieta 'eba ve'a'ava 'waineye vavine yawaidi i 'a'ava.  
28 'Omi 'wa vonaga 'awaie towafa matatabudi i na yawasa-vaitugana, begaidi 'u na vonema, 'aiatanina 'waineye aitoi mogitana yana vavine, fai tomotoganidi 7 taiadi i nagi?”   


29 Iesu yadi velutoli i tutuli i vo, 'Omi 'wa vekali mogitana fai Yaubada yana Buki wata yana toketokena 'wa bavuyedi.  
30 Tutuyanina towafa i na yawasa-vaitugana, yadi sauluva bani'odi anelose abame, nagi kebu.  
31-32 *'Omi yami vona 'ana nogaya 'wa vo, Towafa kebu i na tovoi-vaitugana,’ siwe a na vonemi. 'Ai'edi Mosese 'ana kilukiluma 'wa da lu'iawawa-dewai 'wa da 'iseni Yaubada i vonavona 'waimie yawasa-vaitugana faifaina i vo, Yau Ebelamo, Aisake wata Iakobo yadi Yaubada.’ De'e bani'odi Yaubada i voneyediga fai tomotoganidi basenadiotoga i wafa siwe 'asiau ma yawaidi taiadi i miamiani. Begaidi ta na 'asetai egavo 'akonadi i wafa 'asiau ma yawaidi i miamiani, kebu tamu aitoi wafawafana Yaubada 'waineye.”  
33 Tutuyanina 'aila'a Iesu yana ve i nogai nuadi i voganidi.   

Veimea bwaikaotogina 
 
(Malika 12:28-34; Luke 10:25-28)  


34-35 Totafalolo Sadusi yadi velutoli Iesu i tutula-'atumaia bega kebu nuanuadi wata i na veifufu. Tutuyanina totafalolo Falisi i nogai, i va'auta iadi tamu i venua'ivineni, taunina ve'etoboda 'adi tove, i vetunei Iesu 'waineye. Nuanuadi i na velutolieni bonana i na nogai 'ai'edi i na vekali 'adi fata i na 'ive'avini.  
36 I velutolieni i vo, Tove, veimeanidi Mosese 'wainega i maiga, ava'ai veimeaga mogitana bwaikina?”  
37 *Yana velutoli Iesu i tutuli i vo, 'Auvea yami Yaubada 'wa na nuakalikalieni mogitana nuamiega, 'anu'anunumiega wata yami nuanua 'waidiega.  
38 'Asa'aiana veimeanina bwaikaotogina wata kumekumetana.  
39 *We'e 'ana veluga wata bwaikaotogina, emiavo 'wa na nuakalikaliedi taunimi 'ami nuakalikali bani'odi.  
40 Veimea matatabuna i mai Mosese 'wainega wata Yaubada yana tolu'ivonavo yadi vona matatabuna, lamudi side veimeanidi 'ailuga.”   

Velutoli Yaubada 'ana Venua'ivina faifaina 
 
(Malika 12:35-37; Luke 20:41-44)  


41-42 Totafalolo Falisi Iesu i tovififineni i velutoliedi i vo, 'Omi 'wa da nuaniga, Keliso kumanina Yaubada 'ana Venua'ivina tamana aitoi?” Yana velutoli i tutuli i vo, Kini Devida.”  
43 Iesu i vo, Siwe awale 'Anu'anunu Magemagetana Devida i tolivetonoveni bega i ve'awa-Toveimea Keliso 'waineye? Devida i vo,   

   
 

44 *'Auvea i vona 'aku Toveimea 'waineye i vo,  

Veimea a velemuga bega 'u na miabui 'aku 'atagiega,  

i na nagoga 'amu gaviavo a na leodi bega 'u na veveimeyedi.” ’   

   
 

45 Keliso mogitana Devida 'ana wauma 'wainega i souyeni siwe i vebwaika-'iaweni, begaidi Devida i ve'awa-Toveimea Keliso 'waineye.”  
46 Kebu tamu aitoi 'ana fata Iesu yana vona i na tutuli, i ve'wadamo, wata 'awaie kebu i na vevelutolieniga fai i kololoyeni.    

Iesu i matakia ve'etoboda 'adi tovevo wata Falisi faifaidi 
 
(Malika 12:38-40; Luke 11:37-52, 20:45-47)  


1 Mulieta Iesu i veifufu 'aila'a wata yana tovetutuyamavo 'waidie.  
2-3 I vo, Ve'etoboda 'adi tovevo wata totafalolo Falisi veimeanidi i maiaga Mosese 'wainega 'adi tokiavemageta. Fai taunidi Mosese tutulina bonadi matatabuna 'wa na nogaidi wata 'wa na vevematayakayaka, siwe yadi sauluva kebu 'wa na vetutuyamediga fai nani fuedi i tatalabodedi siwe wata i 'i'idewadi.  
4 Tomotoga i lulukakadedi bega yadi ve wata ve'etoboda i 'idewadiga i na vevematayakeyakedi, 'wa da vo venuana vitadi i da veve'ewadi, siwe kebu tamu sai'afo i da 'ivaisedi.   


5 * Nani fuedi i 'i'idewadi tomotoga matadie, nuanuadi i na 'ise'isedi 'adi subia faifaina. Tamu veimea i ve'ililibuyeniga side. Yaubada yana Vona 'ifwaidi i kilukilumidi i dododogidi didiwaka 'waidie, mulieta debadie wata nimadie i yogoyogonedi i yabeyabedi. Nuanuadi didiwaka bababadi bega fuedi i na 'ise'isedi. Wata 'adi talauma i lulumanamanawedi velu'ui faifaina nuanuadi tomotoga i na subisubiadi.  
6 Sakali 'waidie nuanuadi i na mimiabui tomotoga 'adi wagava bwaikidi taiadi wata me Diu yada 'eba miava'auta 'waidie i mimiabui to'edakumetavo taiadi.  
7 Yadi nuanua bwaikina 'atamanafouye tomotoga ma yadi ve'ililibu i na vevekaiwa wata i na veve'awa-tove 'waidie.   


8 Kebu i da lubwaineni tomotoga i na awave-tove 'waimie fai ma fuemie Yaubada natunavo wata yami Tove 'aitamogana.  
9 Tamami 'aiseotogina abame i miamia, begaidi kebu tamu aitoi 'ana wagava 'wa na silakai 'waineye 'wa na vonavona 'wa na vo, Tamada.’  
10 Wata kebu i da lubwaineni tamu aitoi i na awave-'auvea 'waimie fai yami 'Auvea 'aitamogana Keliso, kumanina Yaubada 'ana Venua'ivina.  
11 * Aitoi 'ana wagava bwaikina 'waimiega, i lubwaineni ma yana nuaobu i na vetofolova 'waimie.  
12 * Aitoi taunina i na awa'ai'aiaga, 'awaie Yaubada i na kiaobuyeni, we'e aitoi taunina tonuaobu 'awaie Yaubada i na kialakai.   

Me Diu to'edakumetavo Iesu i awavesakoyedi 
 

13 'Omi ve'etoboda 'adi tovevo wata totafalolo Falisi, nuakalikalimi. 'Omi tovekali. Egavo nuanuadi i na luku Yaubada yana 'Eba Veimea 'waineye, siwe 'omi yadi 'eda 'wa totovibodai. 'Omi kebu nuanuami 'wa na lukuga 'wa baila, we'e egavo nuanuadi i na luku siwe 'wa totovibodedi.   


14 *'Omi ve'etoboda 'adi tovevo wata totafalolo Falisi, nuakalikalimi. 'Omi tovekali. Vekaliega 'wabu'wabulavo yadi vanuga 'wa eloelodi, we'e 'atamanafouye yami velu'ui 'wa lumanamanawedi 'ami subia faifaina. Yami sauluvanidi sakoidi faifaidi vematavuloga bwaikaotogina 'wa na veluagai.   


15 'Omi ve'etoboda 'adi tovevo wata totafalolo Falisi, nuakalikalimi. 'Omi tovekali. Fwayefwayeamo wata eyageamo 'wa nunagoi 'ani'ie 'wa lalauala 'ai'edi tamu tomogo 'wa na veluagai i na vetovetutuyama 'waimie. Yami ve 'wainega yana sakona 'omi yami sakona i na vebwaika-'iaweni. Ma fuemie vita 'wa na veluagai towafa yadi 'eba mia 'waineye.   


16 'Omi to'edakumetanimi nuami tabodadi, nuakalikalimi. Fai 'wa veve 'wa vo, 'Ai'edi aitoi nuanuana yana vona'awaufaufa i na kiavetoketokei i na vo, A vona'awaufaufa Yaubada yana Vanuga 'Eba Velu'ui 'wainega,” ’ 'wa vo 'ako 'ana fata i na geuya. We'e 'ai'edi i na vo, A vona'awaufaufa Vanuga 'Eba Velu'ui 'ana golida 'wainega,’ 'wa nuani vona'awaufaufanina toketokena, kebu 'ana fata i na geuya.  
17 'Omi 'wava'wavami, nuami tabodadi. Ava'ai naniga bwaikina? Yaubada yana Vanuga 'Eba Velu'ui 'alo 'ana golida, vanuganina 'wainega golida yayato'idina Yaubada faifaina.  
18 Wata 'wa vonavonaga 'ai'edi aitoi nuanuana yana vona'awaufaufa i na kiavetoketokei bega i na vona'awaufaufa 'eba velomu 'wainega, vona'awaufaufanina nani-'avo'avovo 'ana fata i na geuya. We'e 'ai'edi i na vona'awaufaufa Yaubada 'ana 'anivelena 'eba velomu tabwanega, yana vona'awaufaufanina toketokena, kebu 'ana fata i na geuya.  
19 'Omi nuami tabodadi. Ava'ai naniga bwaikina? Yaubada 'ana 'anivelena 'alo 'eba velomu, kumanina 'wainega 'anivelenanina yayato'idina Yaubada faifaina?  
20 Bega 'ai'edi tamu tomogo i na vona'awaufaufa 'eba velomu 'wainega, 'asa'aiana 'akonadi 'anivelenanina 'eba velomu tabwaneye taiadi yayato'idina Yaubada faifaina.  
21 Wata 'ai'edi tamu tomogo i na vona'awaufaufa Vanuga 'Eba Velu'ui 'wainega, 'akonadi Yaubada taiadi i awavetubamidi fai yana 'eba mia.  
22 * Wata bani'odi 'ai'edi tamu tomogo i na vona'awaufaufa abama 'wainega, 'akonadi Yaubada 'ana didiga 'ai'aiwabuna wata taunina bei i miamiaga taiadi i awavetubamidi.   


23 *'Omi to'edakumetanimi, nuakalikalimi. 'Omi tovekali. Veimea siaidi 'wa veve'ililibuyedi we'e veimea bwaikidi 'wa baibailedi. 'Ai'edi 'ani'ani 10 'waimie, 'aitamogana 'wainega 'wa na 'anivelena-maimaiga Yaubada 'waineye. Wata nani saiotogidi bani'odi matasilisilili 10, 'aitamogana 'wainega 'wa na 'anivelena-maimaiga Yaubada 'waineye. 'Atumaina, bani'odi 'wa na vevesauluvedi, siwe wata veimea bwaikidi 'wa da vematayakeyakedi, bani'odi sauluva tonovidi, 'isanuakalikali wata tutuya fuedi taunimi 'wa da tautauyemi Yaubada 'waineye. Naninidi bwaikidi 'wa da 'i'idewadi wata siaidi taiadi.  
24 'Omi to'edakumetanimi, nuami tabodadi. Nani siaidi faifaidi 'wa nuanua, we'e nani bwaikidi 'wa vevenuafanidi, yami sauluva bani'odi tamu tomogo 'ana walu'aie nawagala i na obu i na iwayavuleni, we'e maidoga i na yemuyamo.   


25 'Omi to'edakumetanimi, nuakalikalimi. 'Omi tovekali. Tomogomi 'wa 'ivivigavudi we'e inagemi vainago 'ana ve'isakololo wata veumokai, yami sauluva bani'odi vedi wata 'aivoe, dumwedi 'wa tamatamadi we'e inagedi yoke 'anikudana.  
26 'Omi Falisi, matami 'uludi. Nagami vedi nagena yoke 'wa na tamai, nika wata tomogona vunavunagina.   


27 *To'edakumetanimi nuakalikalimi, tovekali. 'Omi bani'odi taumata, tabwana i 'ivivigavuya we'e inagena bokana.  
28 'Ami 'isa 'wainega 'wa da vo yami sauluva tonovina we'e inagemi vekali wata sakona i veadagimi.   


29 'Omi to'edakumetanimi, nuakalikalimi. 'Omi tovekali. Basenadiotoga tubumiavo Yaubada yana tolu'ivonavo i luvewafadi. We'e 'omi taumata 'atumaidi 'wa 'idewadi matumatu 'waidie tolu'ivonanidi luludi faifaidi wata tomotoga yadi sauluva tonovina i wafaga 'adi 'eba nuave'avina 'wa 'ivivigavudi.  
30 Wata 'omi 'wa vonavona 'wa vo, 'Ai'edi basenadi tubumavo taiadi 'a da miamiaga, 'ako kebu Yaubada yana tolu'ivonavo 'a da luvewafadi.’  
31 De'e bani'odi 'wa voneyediga, taunimi 'wa lu'ivoneyemi 'omi mogitana to'ainikenidi tubudiavo.  
32 Vetuma tubumiavo yadi sauluvanina 'wa na ve'a'avai, Yaubada yana tolu'ivonavo matatabuna 'wa na luvewafadi.   


33 * 'Omi tosakona 'adi 'aila'a, 'o'olo bani'odi. Yami sakonanidi faifaidi Yaubada i na veimea 'wa na luku Ovu Dudubalina† 'waineye, siwe kebu 'ami fata 'wa na dega.  
34 Begaidi a na vonemi. Tolu'ivonavo, tonuamageta wata tovevo a na vevetunedi 'waimie, 'ifwaidi 'wa na nikedi i na wafa, 'ifwaidi 'wa na tutufwasedi 'ai lagalagana 'waidie, 'ifwaidi 'wa na toke 'wa na fitalidi yami 'eba miava'auta 'waidie wata 'wa na lusogi-vuvuedi 'atamana 'aitamogana 'aitamogana 'waidiamo.  
35 *Begaidi Yaubada yana tomotoga 'atumaidi i luvewafadiga faifaidi wata taunimi yami sauluvanidi sakoidi faifaidi, 'adi vita matatabuna 'omi 'wa na tovoieni. Basenadiotoga Keni taina Ebeli kebu yana sakonaga i luvewafai. Bei tubumiavo 'ainike i velamuya i maiga Sekalaia 'waineye, kumanina Belekaia natuna, yami 'aila'a i luvewafai 'eba velomu wata Vanuga 'Eba Velu'ui kamwadie.  
36 A vona mogitana 'waimie, 'adi vematavuloga matatabuna i na mai 'asiau 'ana tomotoga 'waimie.”   

Me Ielusalema faifaidi Iesu i taivonavona 
 

37 Iesu i taivonavona i vo, Ieu, me Ielusalema, me Ielusalema, Yaubada yana tolu'ivonavo 'wa luluvewafadi wata yana tomata'aulelevo i vetunediga 'waimie, 'wa lukileudi i wafa. Kamukamu natudiavo fafedie i vevedodogidi, wata bani'odi yau, tutuya fuedi igodi a da 'a'avalamaigimi siwe 'wa baibaileku.  
38 *'Wa ve'wada a na vonemi. Yami 'atamana 'akonadi i velovi.  
39 *Kebu wata 'wa na 'ise'isekuga i na nagoga mulieta 'wa na vo, Taunina 'Auvea 'ana wagavayega i mimai, Yaubada i da vevesauluva 'atumaina 'waineye,’ nika bei wata 'wa na 'iseku.”    

Iesu i veifufu Vanuga 'Eba Velu'ui 'ana geu faifaina 
 
(Malika 13:1-37; Luke 12:41-48, 17:26-30,34-36, 21:5-28)  


1 Iesu i vona'a'ava Vanuga 'Eba Velu'ui 'wainega i tauya, nika yana tovetutuyamavo nani 'ifwaidi i 'isediga Vanuga 'Eba Velu'ui 'waineye i veni.  
2 Iesu i vonedi i vo, Vanuganina 'wa 'ise'iseniga mogitana 'ana 'isa 'atumaina, siwe 'awaie 'ami gaviavo i na maia matatabuna i na geuya wata kileunidi bega i bibinaga i na tutuwealidi, matatabuna i na tubakabakaledi.”   

Tutuya vitadi faifaidi Iesu i vona-samula 
 

3 Mulieta Iesu i nago i laka 'Oya Olive tabwaneye i miabui. Yana tovetutuyamavo i maia 'aise'avadie i velutolieni i vo, Nuanuama 'a na 'asetai no'o Vanuga 'Eba Velu'ui 'ana geu faifaina 'u vonaga, ma'avia, wata ava'ai tugusaga i na vema bega 'a na 'asetai yamu vila-vaitugana wata fwayafwaya 'ana 'eba ve'a'ava 'waineye?”   


4-5 Iesu i vonedi i vo, Taunimi 'wa na 'isave'avinimi i na nunago tamu aitoi i na vekaliemi, fai tomotoga fuedi i na mai 'aku wagavayega igodi i na vo, Yau 'asa'aiana Keliso, Yaubada 'ana Venua'ivina.’ Yadi vonayega fuedi i na vekaliedi.  
6 Lilivamie vetalaga butu'aidi 'wa na noganogaidiga wata 'ani'ieyega vala'avadi, siwe a vovona-vagasemi, kebu nuafoumi i na veviga. Naninidi mogitana i na souyedi we'e fwayafwaya 'ana 'eba ve'a'ava bola.  
7 'Eba veimea bwaikidi wata 'eba veimea bwaikidi 'ifwaidi taiadi i na vevetalaga, we'e 'awalawa wata 'awalawa 'ifwaidi taiadi i na vevetalaga. 'Awalawa fuedi 'waidie yoyoyo i na yueyue wata i na loka.  
8 Tutuyanina vavine i na vebutudiga veviga bwaikina i na vebaedi, wata bani'odi naninidi a veifufuyediga tutuyanina i na souyediga veviga wata 'we'wela i na velamu.   


9 * Fai 'omi 'wa vetumaganeku tomotoga 'aila'a tulina tulina i na vedumwe'ai'aiemi, i na 'ive'avinimi i na 'anivelenemi vita 'wa na veveluagadi, mulieta i na luvewafami.  
10 Tomotoga fuedi yadi vetumagana i na mwea i na baileku, ediavo i na vedumwe'ai'aiedi wata i na 'etogiluvedi bega vita i na veluagai.  
11 Wata tolu'ivona-vekavekali fuedi i na souyedi tomotoga fuedi i na vekaliedi.  
12 Sakona i na vebwaika-'afo'afo, ma'itufa tomotoga fuedi yadi nuakalikali i na vesiai.  
13 *Siwe egavo i na tokemaigedi i na nagoga tutuya 'eba ve'a'ava 'waineye 'ita'ita'i i na veluagai.   


14 Yaku tomotoga Vala 'Atumaina i na lulu'age-vuvueni 'aila'a tulina tulina 'waidie, i na lu'ivona 'waidie Yaubada nuanuana tomotoga fuedi i na luku yana 'Aila'a nageneye bega i na veveimeyedi. De'e Valanina nagami tomotoga matatabudi i na 'aseta, mulieta fwayafwaya 'ana 'eba ve'a'ava.”   

Tamu nani maigikolokololona 
 

15 *(Buki tokiluma bonaku, Iesu yana vona de'e 'wa na lu'iawawaiga 'wa na venua'ivineni nika 'wa na 'asetai.) Wata Iesu i vonedi i vo, 'Awaie tamu nani 'wa na 'iseni maigikolokololona Vanuga 'Eba Velu'ui nageneye i na tovotovoi. Naninina faifaina basenadiotoga Yaubada yana tolu'ivona 'ana wagava Daniela i vona-samula, vonanina Yaubada yana Buki nageneye i 'eno'eno.  
16 Tutuyanina tugusanina i na souyeni, egavo i na miamiani 'awalawa Iudia nageneye, i lubwainedi i na dega i na nagoi 'oyeye.  
17-18 *'Ai'edi aitoi masi'edeye i na miamia, kebu 'ana fata i na luku vanuge yana kukua i na 'ewadi i na dega-matayo'o, wata aitoi i nagoga bakule, kebu 'ana fata i na vilai i na mai vanuge 'ana talauma 'ana 'ewa faifaina.  
19 Toveinainage wata vauvau nuakalikalidi, fai kebu 'adi fata i na dega-matayo'o veviga bwaikina i na veluagai.  
20 Yaubada 'waineye 'wa na vevelu'ui bega naninina kebu i na souyeni toalu'uye wata 'Aiata Veawai 'waineye.  
21 * Yaubada fwayafwaya i 'idewavauyeni i maiga 'asiau veviga i sousouyedi siwe sai'afo, we'e tutuyanina 'waineye veviga bwaikaotogina i na souyeni, i na 'a'avana kebu wata bani'odi i na sousouyeni.  
22 Vitanina de'e 'ana tutuya Yaubada i na 'ive'ale'usai, 'ai'edi kebu, tomotoga matatabuna i na wafa'a'ava. Tomotoganidi Yaubada i venua'ivinediga faifaidi i na 'ive'ale'usai bega yadi mia i na ve'atumai.”   

Keliso-vekavekali i na souyedi 
 

23-24 Wata Iesu i vonedi i vo, Tutuyanina 'waineye 'ai'edi aitoi i na vonemi i na vo, Sino Keliso i le'wa,’ 'alo i na vo, Side taunina,’ kebu bonana 'wa na nogai 'wa na vo 'ako mogitana, fai keliso-vekavekali wata tolu'ivona-vekavekali i na sousouyedi. I na souyediga 'eba nuavogana wata 'eba nua'ewa i na 'i'idewadi, igodi nuanuadi tomotoganidi Yaubada i venua'ivinediga vekaliega nuadi i na 'ewadi.  
25 Naninidi 'awaie i na souyediga 'akonadi 'wa nogai, faifaidi a vona-vagasemi.   


26 *Begaidi 'ai'edi aitoi i na vo, Keliso sino wala'aie,’ kebu bei 'wa na nagoiga, 'ai'edi i na vo, Keliso side vanuga nageneye,’ bonana kebu 'wa na nogaiga.  
27 Kebu bonadi 'wa na nogaiga fai yau a vetomotogaotoga yaku souyagi 'wa da vo tamuyoana i na kianamali abama matatabuna i na magetai, tomotoga matatabumi 'wa na 'isa'a'avaku.   


28 *'Ai'edi manusibosibo 'wa na 'isedi i na vava'auta bei mogitana tamu nani wafana i 'eno'eno, wata bani'odi 'eba 'isanidi 'waidiega 'wa na 'asetai tutuya 'ana 'eba ve'a'ava i velilivana.   

Iesu yana vila-vaitugana faifaina 
 

29 * Tutuyanina vitanina i na 'a'ava nika  

   
 
inala i na lu'waugi,  

weta'i yana mageta i na 'a'ava,  

'ubwana i na avuta abamayega  

wata nani matatabuna toketokedi abame i na yue.   

   
 

30 * Tutuyanina 'waineye tugusanidi yau a vetomotogaotoga faifaiku i na souyedi abame, we'e fwayefwayeye 'aila'a tulina tulina ma yadi venuafouviga i na 'we'wela, fai i na 'iseku yau a vetomotogaotoga abamayega a na mimai waowa 'wainega, ma yaku toketokena wata ma magetaku mataududulina.  
31 Evulega butu'aina bwaikina i na yuvei, mulieta yaku anelose a na vetunedi yaku tomotoga vevenua'ivinidi i na va'augidi i na miedi. Tomotoganidi i na miediga fwayafwaya matatabuna 'wainega, inala yana 'eba lakayega wata yana 'eba inivayega, bolimanayega wata yavalatayega.   


32 Modawa 'wa na nuani. Tutuyanina i na idiaga ta 'asetai 'aisaya i veyafa.  
33 Wata bani'odi 'ai'edi tugusanidi a voneyediga 'wa na 'isedi, 'wa na 'asetai yaku souyagi 'akonadi i le'wale'wa.  
34 A vona mogitana 'waimie, tutuya de'e 'ana tomotoga bola i na miamiani naninidi matatabuna i na souyedi.  
35 Abama wata fwayafwaya 'awaie i na 'a'ava, we'e yaku vona kebu tamu sai'afo i na 'a'ava, i na 'eno-vagata.”   

Iesu yana mai-vaitugana 'ana tutuya kebu tamu aitoi i da 'asetaiga 
 

36 Wata Iesu i vonedi i vo, Yaku mai-vaitugana kebu tamu aitoi i da 'asetaiga, ava'ai 'aiataga 'alo ava'ai 'awasasaga 'waineye a na vilaku. Anelose abame kebu i da 'asetaiga, 'alo yau Yaubada Natuna, Tamaku 'aiseotogina i 'asetai.  
37 *Yaku mai-vaitugana 'waineye tomotoga yadi sauluva bani'odi Noa yana tutuye tomotoganidi.  
38-39 *Basenadiotoga Noa yana tutuye tomotoga i nunuatavutavuna, 'ani'ava, yemu'ava, nagi'ava, ava'ai i sousouyediga tomotoganidi kebu i da 'asetaiga, nika Noa i dodoga yana wakeye mwai bwaikina i ula tomotoganidi matatabudi i ve'alawafawafa. Yau a vetomotogaotoga yaku mai-vaitugana wata bani'odi.  
40 Tutuyanina 'waineye tomotoga 'adi 'ailuga i na folofolova bakule, tamu i na vagavaia i na naweni, we'e tamu i na baileni.  
41 Vevine 'adi 'ailuga 'ani'ani i na 'i'idewadewa, tamu i na vagavaidi, we'e tamu i na bailedi.   


42 Begaidi 'wa na miamia 'wa na 'isa'isa fai yau 'ami Toveimea yaku souyagi 'ana tutuya kebu 'wa da 'asetaiga.  
43 * 'Wa na nuani, 'ai'edi tamu tomogo tovainago yana mai 'ana tutuya i da 'asetaiga, i da 'isa'isa bega tovainagonina kebu 'ana fata i na luku yana vanuge.  
44 'Omi wata bani'odi 'wa na 'isa'isa fai 'aiatanina 'waineye 'wa na vo, Kebu i na maiga,’ yau a vetomotogaotoga bei a na le'wa.   

Vona-awatabai Iesu yana mai wata tofolova 'adi tutula 'ana 'ewa faifaidi 
 

45 Tofolova 'atumaina kumanina ma yana nuamageta wata ma 'ana vetumagana yana sauluva side bani'odi. 'Ana toveimea i voneni yana tofolovavo 'ifwaidi i na 'i'isave'avinidi wata 'adi'adi i na veleveledi 'aiata 'aitamogana 'aitamogana, mulieta i tauya.  
46 Tutuyanina 'ana toveimea i na vilai i na mai, 'ai'edi folovanidi matatabuna i na 'idewa'a'avadiga, 'eba sosoana 'waineye fai tutula i na 'ewai.  
47 A vona mogitana 'waimie, 'ana toveimea i na voneni yana vanuga wata yana kukua matatabuna 'adi to'isave'avina.   


48-50 We'e 'ai'edi tofolovanina yana nuanua i na vo, 'Aku toveimea bola, kebu i na mai-matayo'oga,’ bega enavo tofolova i na nikenikedi we'e mali tomotoga taiadi i na 'ani'ani wata ufa toketokena i na yemuyemu bega nuadi i na lulugaugaudi, tamu tutuya tofolovanina kebu i da 'asetaiga 'ana toveimea i na mai yawaina i na velovogi.  
51 Yana sauluva sakoina faifaina i na toke i na nikei mulieta i na yatoi tovekali taiadi, bei veviga bwaikina i na veveluagai i na 'we'we'wela wata maigidi i na yuyuyudi.”    

Tomotoga yadi luku Yaubada yana 'Aila'a 'waineye 'ana vona-awatabai 
 

1 * Wata Iesu i vonedi i vo, 'Aiatanina a na vilaku a na mai, tomotoga yadi luku Yaubada yana 'Aila'a 'waineye side bani'odi. Tamu vavine i na nagi bega enavo ne'e'ela 'adi 10 ma yadi mageta i nagoi tomogo 'ana lukamata faifaina.  
2 'Adi 5 ma yadi nuamageta we'e 'adi 5 nuadi 'anigaugaudi.  
3-4 Nuadi 'anigaugaudi yadi mageta ma ufadi we'e i na 'a'avaga faifaina kebu tamu i da 'ewaiga, we'e 'adi 5 ma yadi nuamageta yadi mageta i iwagidi wata yadi ufa ma 'adi 'imoso'i i 'ewadi.  
5 Tonaginina i 'ivogavogana bega vevinenidi 'adi 10 matadi i duduna i 'eno-mataiva.   


6 'Akonadi 'eno-waube'u nika vegole i nogai i vo, Side tonagi i mimai. 'Wa maia, 'wa na yogo'ede'edeni.’  
7-8 Vevinenidi 'adi 10 i 'isa yadi mageta i kialakaidi nika vevine nuadi 'anigaugaudi i vona ediavo 'waidie i vo, Yama mageta i 'weu'weu, yami ufayega 'wa da iwagema.’  
9 Vevine ma yadi nuamageta ediavo yadi vona i tutuli i vo, Kebu, ufa de'e 'omi wata 'ima kebu 'ada fataga. 'Wa nagoi 'eba kimwane 'waineye bei yami ufa 'wa na 'ewadi.’  
10 Ne'e'elanidi nuadi 'anigaugaudi i tauya i nunagoi kimwane faifaina, nika tonagi i le'wa. Ne'e'elanidi 'adi 5 i 'idewadewa i lulukamataga taiadi i luku nagi 'ana 'ani 'waineye, 'awa i sibodai.   


11 * I saiboda mulieta vevinenidi kimwane faifaina i nagoiga i le'wai, i vegole i vo, 'Auvea, 'Auvea, nuanuama 'a da lukuwa.’  
12 Tonaginina i vo, 'Omi aigodi kebu a da 'asetamiga.’ ”   


13 Iesu yana vonanina 'ana 'eba ve'a'ava 'waineye i vo, Begaidi 'omi 'wa na 'isa'isa fai yaku mai-vaitugana 'ana 'aiata wata 'ana 'awasasa kebu 'wa da 'asetaiga.”   

Tomotoga yadi folova 'ana tutula Yaubada 'wainega 'ana vona-awatabai 
 
(Luke 19:11-27)  


14 Wata Iesu i vona-awatabai yana mai faifaina i vo, Tamu tomogo i tautauya 'ani'ie yana tofolovavo i goleva'augidi, yana kukua matatabuna i veledi i na 'isave'avinidi.  
15 Tamu i veleni kileu golida* 5,000, tamu kileu golida 2,000, we'e tamu kileu golida 1,000, nika i tauya. 'Aitamogana 'aitamogana i velediga yadi 'aseta wata yadi toketokena 'ana 'etowava 'wainega.   


16 Tofolovanina kileu golida 5,000 i 'ewaiga i nago kebu i da mia-maimaiga maninina i vefoloveni, wata 'wainega 'imoso'i i veluagai kileu golida 5,000.  
17 Wata bani'odi tofolovanina kileu golida 2,000 i veluagai i vefoloveni wata 2,000 i 'ewai.  
18 We'e tofolovanina 'adi vetonu, kumanina kileu golida 1,000 i 'ewaiga, i nago fwayafwaya i alai 'ana toveimea yana mani i tavuni.   


19 Toveimeanina i nagoga tutuya manamanawena i mia, mulieta i vilai i mai yana tofolovavo i vonedi i maia nuanuana i na 'asetai yana mani i 'imoso'iedi 'alo kebu.  
20 Tofolovanina kileu golida 5,000 i 'ewaiga i luku maninina ma 'ana 'imoso'i kileu golida 5,000 i veleni i vo, 'Auvea, basenadi kileu golida 5,000 'u velekuga a vefoloveni, side wata 5,000 a veluagai.’  
21 'Ana toveimea i voneni i vo, Mogitana 'omu to'idumwebika, yamu folova 'atumaiotogina. Mani sai'afo siaina 'waineye 'u 'idumwebika, bega a na yatomu 'u na veto'isave'avina mani bwaikina 'waineye. 'Waikuye taiadi ta na miamia ta na sososoana.’   


22 Mulieta tofolovanina 2,000 i 'ewaiga i luku 'ana toveimea 'waineye i vo, 'Auvea, basenadi kileu golida 2,000 'u velekuga a vefoloveni, side wata 2,000 a veluagai.’  
23 'Ana toveimea i voneni i vo, Mogitana 'omu to'idumwebika, yamu folova 'atumaiotogina. Mani sai'afo siaina 'waineye 'u 'idumwebika, bega a na yatomu 'u na veto'isave'avina mani bwaikina 'waineye. 'Waikuye taiadi ta na miamia ta na sososoana.’   


24 Mulieta tofolovanina kileu golida 1,000 i 'ewaiga i luku 'ana toveimea 'waineye i vo, 'Auvea a 'asetamu, yamu veimea toketokedi. Kebu 'u da bakubakulaga siwe 'u 'a'aialamo, tofolova i folofolova we'e 'omu tutula'ava 'u 'ewa'ewamo.  
25 Yau a kololo 'ai'edi yamu mani a da vegivai bega a nago a giveni fwayafwaya nageneye. Side yamu maninina, 'asa'aiana 'u 'ewai.’  
26 'Ana toveimea i yagaia i vo, 'Omu tofolova sakoimu, dumwemu 'aina. 'Omu yamu nuanua igodina yau kebu a da bakubakulaga siwe a 'a'aialamo wata tofolova i folofolova faifaiku, we'e yau tutula'ava a 'ewa'ewamo.  
27 I lubwaineni yaku mani 'u da yatoi mani 'ana bubuaka 'waineye. A da vilaku a da mai yaku maninina ma 'ana 'imoso'i a da 'ewai.’   


28 Bega yana tofolovavo 'ifwaidi i vonedi i vo, Kileu golida 1,000 'wa eloi tofolova sakoina, kumanina ma yana kileu golida 10,000 'wa na veleni.’  
29 * 'Wa na eloiga fai 'ai'edi aitoi 'ana veuveuta 'wainega i na folova-'atumai wata 'ana 'imoso'i i na veluagai, we'e aitoi 'ana veuveuta kebu i na vefolova-'atumaieniga veuveutanina siaina i na elo'a'avai.  
30 *De'e tofolovanina dumwena 'aina ava'ai 'ana 'atumaina? 'Wa na naweni 'wa na taweni i na obu dudubale bei i na 'we'we'wela wata maigina i na yuyuyuya.”   

Tomotoga i na vonayavuga Iesu 'waineye 
 

31-32 * Wata Iesu i vonedi i vo, 'Awaie yau a vetomotogaotoga ma yaku mageta mataududulina a na mai abamayega anelose matatabudi taiadi. Ma yaku veimea a na miabui 'aku didiga magemagetana wata 'ai'aiwabuna 'waineye, mulieta tomotoga 'adi 'aila'a tulina tulina fwayafwaya matatabuna 'wainega i na maia i na vonayavuga 'waikuye. I na 'a'ava a na 'ivisidi bani'odi 'aisaya 'adi to'isave'avina sifi wata goti i 'idi'ididi.  
33 Yaku tomotoga a na yatodi 'aku 'atagiega we'e 'ifwaidi tomotoga 'aku wamayega.   


34 Mulieta yau yadi Kini tomotoganidi 'aku 'atagiega a na vonedi a na vo, 'Omi 'akonadi Tamaku i vesauluva 'atumaina 'waimie, 'wa maia 'wa na luku yana 'Eba Veimea 'waineye. Bola fwayafwaya kebu i da 'idewaiga, Yaubada 'Eba Veimeanina i 'idewa-vagaseni faifaimi.   


35 'Wa na lukuga fai basenadi a lase 'wa ve'aniku,  

'anigoku i lala ufa 'wa veleku,  

tuliku siwe 'wa goleku a laka yami vanuge.   


36 Kebu 'aku talaumaga 'wa ve'weseniku,  

a viga 'wa lukebeku,  

a luku vanuga yogona nageneye 'wa fogefogeku.’   


37 Yaku tomotoganidi yadi sauluva tonovidi i na velutolieku i na vo, 'Auvea, ma'avia 'a 'isemu 'u lase 'a ve'animu, 'alo 'anigomu i lala ufa 'a velemu?  
38 Ava'ai tutuyaga 'a 'isemu kebu 'a da 'isa'inanamuga 'a golemu 'u laka yama vanuge, 'alo kebu 'amu talaumaga 'a ve'wesenimu?  
39 Wata ma'avia 'u viga 'alo 'u luku vanuga yogona nageneye 'a fogefogemu?’  
40 Yau yadi Kini yadi velutoli a na tutuli a na vo, A vona mogitana 'waimie, tutuyanina tamu iaku tomogo-'avo'avovo 'wa 'ivaiseniga siwe 'asa'aiana yau 'wa 'ivaiseku.’   


41 We'e tomotoganidi 'aku wamayega a na vonedi a na vo, 'Omi 'akonadi Yaubada i veimea vematavuloga 'wa na veluagai, 'wa na nagoi 'ai-'ala'alata kebu yana 'weuga 'waineye, 'ainina Yaubada i 'idewa-vagaseni Seitani enavo yaiaina taiadi faifaidi.   


42-43 'Wa na nagoiga fai basenadi a lase siwe kebu 'wa da ve'anikuga,  

'anigoku i lala ufa 'wa bodaku,  

yau tuliku 'wa 'iseku siwe kebu 'wa da goleku a da wai yami vanuge.  

Kebu 'aku talaumaga 'asa'aiana 'wa 'isekumo,  

a viga wata vanuga yogona nageneye a luku siwe kebu 'wa da 'isave'avinikuga.’   


44 Tovedumwe'ai'ainidi i na velutolieku i na vo, 'Auvea, ma'avia 'a 'isemu, 'u lase, 'anigomu i lala wata kebu 'amu talaumaga 'a bodamu. We'e 'omu tomogo tulimu, 'u viga, 'alo vanuga yogona 'waineye 'u luku 'a 'idumwe'aiemu kebu 'a da 'ivaisemuga?’  
45 Yau yadi Kini yadi velutoli a na tutuli a na vo, A vona mogitana 'waimie, tutuyanina tamu iaku tomogo-'avo'avovo 'wa bodaiga 'alo kebu 'wa da 'ivaiseniga, siwe 'asa'aiana yau 'wa bodaku wata kebu 'wa da 'ivaisekuga.’  
46 *Mulieta a na veimea tovedumwe'ai'ainidi i na nago vematavuloga kebu yana 'a'avaga 'waineye, we'e tomotoganidi yadi sauluva tonovidi mia 'atumaina wata miamia-vagaina i na veluagai.”    

 26

'Eda'eda i lauala Iesu 'ana laugiva faifaina 
 
(Malika 14:1-2; Luke 22:1-2; Ioni 11:47-53)  


1-2 *Iesu yana mai-vaitugana faifaina i ve i 'a'avana mulieta yana tovetutuyamavo i vonedi i vo, 'Akonadi 'wa 'asetai 'aiata 'ailuga i na 'a'avana Sakali Uvi'agalatagona i na velamu. Tutuyanina 'waineye yau a vetomotogaotoga i na 'aniveleneku i na tutufwaseku 'ai lagalagana 'waineye.”   


3 Tutuyanina 'waineye tovelomu yadi to'edakumetavo wata me Diu to'edakumetavo 'au'auveadi i va'auta, tovelomu bwaikina 'ana wagava Kaiafa yana vanuga 'waineye.  
4 Bei i veifufu bani'odi i na munega givagivayega Iesu i na 'ive'avini i na luvewafai.  
5 Siwe wata i vo, Kebu sakali 'waineye ta na 'ive'aviniga, i na nunago tomotoga fuedi i na daba fai nuanuadi Iesu.”   

Iesu 'ana iwaga 'atamana Bedani 'waineye 
 
(Malika 14:3-9; Ioni 12:1-8)  


6 Iesu bola i miamia 'atamana Bedani, Saimoni yana vanuge, kumanina basenadi viga* sakoina i 'ewai tomogona i velufo'afo'ana.  
7 *I 'ani'ani nika tamu vavine bunama i mieni, magaina 'atumaina wata 'ana tutula bwaikina Iesu nava'auna i iwagi. Bei i koiaga kileu i 'eavi 'ana 'isa 'atumaiotogina, 'ana wagava alibasita.   


8 Iesu yana tovetutuyamavo i 'iseni ma yadi luvulewa i manini i vo, Awale bunama i ve'amubwadodoyeni?  
9 Bunamanina i lubwaineni i da vekimwaneyeni mani bwaikina i da veluagai 'wainega tovewekowekoma i da 'ivaisedi.”  
10 Iesu yadi nuanua i 'asetai bega i vonedi i vo, Vavine kebu 'wa na 'ivebunumayagi. Naninina i 'idewaiga 'waikuye 'atumaiotogina i lubwaineni.  
11 *Wekowekoma tutuya fuedi taiadi 'wa na miamia we'e yau kebu.  
12 I iwagikuga tomogoku i 'idewa-vagaseni 'aku ve'ufa faifaina, me Diu yada sauluva bani'odi.  
13 A vona mogitana 'waimie, bola Valaku 'Atumaina i na lulu'ageyeni fwayafwaya matatabuna 'waineye, vavinenina yana folova 'waikuye wata i na lulu'ivoneyeni 'ana 'eba nuave'avina.”   

Iudasa nuanuana Iesu i na 'etogiluveni 
 
(Malika 14:10-11; Luke 22:3-6)  


14-15 *Mulieta Iesu yana tovetutuyamavo 12 'waidiega, tamu iadi 'ana wagava Iudasa Isakaliota i nago tovelomu yadi to'edakumetavo i velutoliedi i vo, 'Ai'edi Iesu a na 'aniveleneniga 'waimie ava'ai 'wa na veleku?” Yana vona i noganogaiga kileu siliba matatabuna 30 i veleni.  
16 Tutuyanina 'wainega i nagoga Iudasa i velamu i lalauala 'eda'eda 'atumaina Iesu 'ana 'etogiluva faifaina.   

Iesu ma yana tovetutuyamavo i 'ani 
 
(Malika 14:12-21; Luke 22:7-13,21-23; Ioni 13:21-30)  


17 Beledi Yalayalana Sakalina† 'ana 'aiata 'eba velamu 'waineye, Iesu yana tovetutuyamavo i maia i velutolieni i vo, Ava'aibe bei nuanuamu Uvi'agalatagona 'ana 'ani faifaina 'a na 'idewadewa?”  
18 Iesu yadi velutoli i tutuli i vo, 'Wa na nagoi Ielusalema, tomogonina 'akonadi 'wa 'asetai, 'wa na voneni 'wa na vo, Yama Tove i vonaga yana tutuya 'akonadi i le'wa, nuanuana 'ima yana tovetutuyamavo taiadi Uvi'agalatagona faifaina 'a na 'ani yamu vanuge.’ ”  
19 I vona'a'ava yana tovetutuyamavo i tauya i nagoi, ava'ai Iesu i vonediga Uvi'agalatagona 'ana sakali i 'idewadewa.   


20 'Akonadi i lavia, bega Iesu ma yana tovetutuyamavo 12 i maia i miabui i na 'ani.  
21 I 'ani'ani Iesu i vonedi i vo, A vona mogitana 'waimie, 'waimiega tamu i na 'etogiluveku.”  
22 Tovetutuyamavo yana vona i nogai nuafoudi i veviga bega 'aitamogana 'aitamogana i vevelutolieni i vo, 'Auvea, voke yau, siwe a nuani kebu.”  
23 *Iesu i vo, 'Ama 'ailugana 'ama beledi 'a lulu'utuva 'aivoeye, kumanina.  
24 Basenadiotoga i kilumi Yaubada yana Buki nageneye yau a vetomotogaotoga i na nikeku a na wafa, i vonaga mogitana, we'e 'aku to'etogiluva nuakalikalina. 'Ako kebu i da tubugaga 'atumaina, siwe fai i tubuga yana sakonanina faifaina veviga bwaikina i na veluagai.”  
25 Iudasa taunina to'etogiluva i vona i vo, Tove voke yau, siwe a nuani kebu.” Iesu i vo, 'U vonaga, 'asa'aiana 'omu.”   

Iesu Yana 'Ani 
 
(Malika 14:22-26; Luke 22:14-20; 1 Kolinita 11:23-25)  


26 Bola i 'ani'ani, Iesu 'ani'ani i 'ewai, i vekaiwa Yaubada 'waineye mulieta i 'ivivia i 'a'avana yana tovetutuyamavo i veledi. I vonedi i vo, 'Ani'ani de'e 'asa'aiana tomogoku, 'wa na 'ewai 'wa na 'ania.”   


27-28 *Mulieta oine ma vedina i 'ewai, i vekaiwa Yaubada 'waineye i 'a'avana i veledi i vo, Matatabumi 'wa na yemu. Oine de'e 'asa'aiana dayagiku, i na ilolo fuemi faifaimi bega Yaubada yami sakona i na nuatavunidi. Yaku wafanina 'wainega Yaubada yana Veakutagona 'Ivauna basenadi faifaina i vona'awaufaufa i na velamu 'waimie.  
29 A vona mogitana 'waimie, oine de'e kebu wata a na yemuga, i na nagoga 'ana tugusa oine 'ivauna taiadi ta na yemu Tamaku yana 'Eba Veimea nageneye.”  
30 Iesu i vona'a'ava tamu lei-subisubia i silakai i lei mulieta i nago i laka 'Oya Olive.   

Iesu i vona-vagata Fita i na ve'eweniga faifaina 
 
(Malika 14:27-31; Luke 22:31-34; Ioni 13:36-38)  


31 *Iesu i vona yana tovetutuyamavo 'waidie i vo, 'Ako lovananina 'waineye matatabumi 'wa na degaloveku fai basenadiotoga Yaubada yana Buki nageneye i kilumi faifaimi i vo,  

   
 
Yaubada sifi 'adi To'isave'avina i na nikei i na wafa,  

nika sifi i na ve'aladegadega.’   

   
 

32 * Vonanina i kilumiga i na nikeku faifaina mogitana, siwe tutuyanina Yaubada i na sivetovoiku a na kumeta a na nago Galili bei ta na veluaga.”   


33 Fita i vona-matayo'o i vo, 'Ai'edi tomotoga matatabudi i na degalovemu, we'e yau kebu tamu sai'afo a na degalovemuga.”  
34 Iesu Fita i voneni i vo, A vona mogitana 'waimuye 'ako lovane bola kamukamu kebu i na kwagega, nagami tutuya 'aitonu 'u na bavusebeku.”  
35 Fita i vo, 'Ai'edi taiadi ta na wafaga i lubwaineku, siwe kebu a na vo, Yau Iesu kebu a da 'asetaiga.’ ” Ava'ai Fita i voneyeniga, enavo matatabudi wata bani'odi i vona.   

Iesu i nago Gedesemani bei i velu'ui 
 

36 Mulieta Iesu ma yana tovetutuyamavo i nagoi tamu wala'ai 'atumaina 'waineye 'ana wagava Gedesemani, bei yana tovetutuyamavo i vonedi i vo, Side bei 'wa na miabui 'wa na miamiani, yau sino bei a na nago a na velu'ui.”  
37-38 Tomotoga 'adi 'aitonu i vonedi taiadi i nagoi, Fita wata Sebedi natunavo 'adi 'ailuga Iemesa wata Ioni. Venuafouviga wata nuavita bwaikina Iesu i vebaeni i vonedi i vo, Yaku nuavita bwaikaotogina 'wa da vo nuafouku i da 'e'etokadia wata 'wainega sai'afoga a na wafa. Side bei 'wa na miamia kebu 'wa na 'enoga ta na 'isa'isa.”   


39 I vaganago i lumata'afufu i velu'ui i vo, Tamaku, 'ai'edi yamu nuanua i na lubwaineniga vita de'e wata wafa 'u da 'ewadi 'waikuyega. Siwe 'asa'aiana, de'e kebu yau yaku nuanuaga, 'omu yamu nuanua bega a na vematayakeyakenimo.”   


40 I velu'ui i 'a'avana i vilai i nago yana tovetutuyamavo i 'isedi i 'eno'enovi. I luvagonidi Fita i voneni i vo, Awale 'wa 'eno'enovi, ta da 'isa'isa 'awasasa 'aitamogana.  
41 'Wa na 'isa'isa wata 'wa na vevelu'ui bega tutuyanina Seitani i na vetalaimimilimi kebu 'wa na sakona. Nuanuami 'wa na 'ivaiseku siwe yami toketokena i mwea.”   


42 Wata 'ana veluga Iesu i vaganago i velu'ui i vo, Tamaku, 'ai'edi kebu 'ana fata 'aku vita wata wafa 'u na 'ewadiga, 'asa'aiana a tauyeku 'waidie, yamu nuanua a na 'idewai.”  
43 Wata i vilai i mai yana tovetutuyamavo i 'isedi i 'eno'enovi fai matadi i duduna-'afo'afo.  
44 Wata i 'iawedi i vilai i nago 'ana vetonu i velu'ui, yana velu'uinidi i luvaituganidi.   


45-46 Mulieta i vilai i mai yana tovetutuyamavo i vonedi i vo, 'Omi 'alo 'wa 'eno'enovi? Sino 'wa 'isanaweni, 'aku to'etogiluva i le'wa. Yau a vetomotogaotoga yaku tutuya 'akonadi i le'wa bega i na 'aniveleneku tosakona yadi toketokena 'waineye. 'Wa tovoi ta na nagoi 'waidie.”   

Iesu 'ana 'ive'avina 
 

47 Bola Iesu i veveifufu nika Iudasa i mai, kumanina tamu Iesu yana tovetutuyamavo 12 'waidiega. Tomotoga fuedi taiadi i maia ma yadi kefata wata fulumai, tovelomu yadi to'edakumetavo wata me Diu to'edakumetavo 'au'auveadi 'waidiega i vetunedi.  
48 To'etogiluvanina yana tugusa 'akonadi 'aila'a i vona-vagasedi i vo, Tomogonina a na 'avalamaigiga, kumanina nuanuami, 'wa na 'ive'avini.”  
49 Tutuyanina i le'wai, Iudasa tonovina i nago Iesu i 'avalamaigina i voneni i vo, Tove, kaiwa.”   


50 Iesu i voneni i vo, Iaku, ava'ai nuanuamu 'u na 'idewa-matayo'oi.” Nika Iudasa enavo i maia Iesu i 'ive'avini.  
51 Tamu tomogo Iesu taiadi i 'iseni, yana kefata i yo'ei tovelomu bwaikina yana tofolova igodi i da nikei, taniga'avana i tutuomuya.  
52 Iesu i voneni i vo, 'U baileni, yamu kefata 'ana 'eba 'aidodoga 'waineye 'u dodogi, egavo kefatayega i na vetalagaga wata mali tomotoga kefatayega i na luvewafadi.  
53 'Wa da nuani, 'ai'edi nuanuaku 'aivaita a da velu'ui Tamaku 'waineye, anelose 'aila'a 12 'alo 'aivia bani'odi i da vetunedi i da 'ita'ita'ieku.  
54 Basenadi i kilumi Yaubada yana Buki nageneye i lubwaineku vitanidi a na veluagai, 'ai'edi anelose i da 'ita'ita'iekuga 'ako kebu 'adi mogitana i da souyedi.”   


55 *Tomotoganidi i maia Iesu 'ana 'ive'avina faifaina i vonedi i vo, Yau 'wa da vo to'ainike bega 'wa maia ma yami kefata wata fulumai 'aku 'ive'avina faifaina. 'Aiata 'aitamogana 'aitamogana a mimiabui Vanuga 'Eba Velu'ui nageneye a veve siwe kebu bei 'wa da 'ive'avinikuga.  
56 We'e naninidi 'wa 'idewadiga 'waikuye nika ava'ai basenadi Yaubada yana tolu'ivonavo i kilumidi faifaiku yana Buki nageneye, 'adi mogitana i souyedi.”  

Iesu i vona'a'avana yana tovetutuyamavo matatabudi i degalovei.   

Iesu i tovoi me Diu yadi Kanisela matadie 
 

57 Lovananina 'waineye ve'etoboda 'adi tovevo wata me Diu to'edakumeta 'au'auveadi i va'auta tovelomu bwaikina 'ana wagava Kaiafa yana vanuge. To'ive'avinanidi Iesu i mieni 'waidie.  
58 Fita i yogo'waila siwe kebu lilivadie, i nago i luku vanuganina 'ana kali nageneye, tanotanoge i miabui tolugaviavo taiadi, Iesu i vemata'i'i'ieni.   


59 Vanuganina nageneye tovelomu yadi to'edakumetavo wata me Diu yadi Kanisela i lalauala nuanuadi tomotoga 'ifwaidi i na veluagadi bega vekaliega Iesu i na vevitai sauluva sakoina faifaina nika to'edakumetanidi 'adi fata i na veimea i na wafa.  
60-61 * Tomotoga fuedi i tovoi i lu'ivona-vekavekali siwe kebu mogitanaga. Mulieta 'eba ve'a'ava 'waineye tomotoga 'adi 'ailuga i tovoi i vona i vo, Tamu tutuya 'a nogai de'e tomogonina i vo, 'Aku fata Vanuga 'Eba Velu'ui a na geuya mulieta 'aiata 'aitonu nagedie a na vetovoi-vaitugani.’ ”  
62 Tovelomu bwaikina i tovoi i voneni i vo, I vevitamuga bonadi 'u na tutuli, i vona mogitana 'alo kebu?”   


63 Siwe Iesu kebu tamu ava'ai i da voneyeniga i veve'wada. Wata tovelomu bwaikina i velutoli-vaitugana Iesu 'waineye i vo, Yaubada miamia-vagaina mataneye 'u na vona mogitana kebu 'u na vekaliga. 'Omu Keliso, Yaubada 'ana Venua'ivina wata Natuna 'alo kebu?”  
64 *Tovelomu bwaikina yana velutoli Iesu i tutuli i vo, 'U vonaga, 'asa'aiana bani'odi. Siwe matatabumi a na vonemi. 'Awaie yau a vetomotogaotoga 'wa na 'iseku ma yaku veimea Yaubada Bwaikaotogina 'ana 'atagiega a na miabui wata abamayega a na obuobuma waowa 'wainega.”   


65 *Iesu yana vona faifaina tovelomunina ma yana kamogala 'ana talauma i silabu'i i vo, 'Wa nogai? Yaubada 'waineye i vona-uvi'agala. 'Akonadi yana awavesako 'wa nogai, tovevita 'ifwaidi ta na talabodedi, kebu wata i na veveifufu.  
66 We'e 'omi 'wa da nuani, i na wafa 'alo kebu?” Kaniselavo yana vona i tutuli i vo, Yana vonanina 'ana nogaya i lubwaineni wafa.”   


67-68 *Bega maigina i 'ikiwakiwali, nimadi i nunumidi i nikenikei, i 'a'ava matana i umadi nimadiega i nikenikei wata i sidibidibieni i vo, 'Omu igodi Yaubada 'ana Venua'ivina, 'u da vonema, 'asiauotoga aitoi i nikemu?”   

Fita Iesu i ve'eweni 
 

69 We'e Fita i miabui i miamia tanotanoge, nika tamu vavine tovelomu bwaikina yana tofolova i mai i voneni i vo, 'Omu, Iesu tomogo Galili, taiadi 'wa yabayaba.”   


70 Siwe tomotoga fuedi matadie i ve'ewa i vo, 'Omu ava'ai 'u vonevoneyeni a bavuyeni?”   


71 Mulieta i vaganago kali 'ana 'eba luku 'waineye, wata tamu tofolova vevinena Fita i 'iseni tomotoga i vonedi i vo, Tomogo de'e, Iesu tomogo Nasaledi taiadi i yabayaba.”  
72 Nika wata Fita i ve'ewa i vo, Vona mogitana, tomogonina kebu tamu sai'afo a da 'asetai.”   


73 Kebu tutuya manamanawenaga, nika tomotoganidi bei i miamianiga i nagoi Fita 'waineye i voneni i vo, Vona mogitana, 'omu tamu Iesu iana, yamu itu 'ana nogaya 'omu wata Iesu ma fuemie me Galili.”  
74 Nika Fita i ve'awafatafata i vo, 'Ai'edi a da vevekaliga, Yaubada i da nikeku, we'e aigodi, tomogonina kebu a da 'aseta-tonovi.” Fita i vona'a'ava nika kamukamu i kwage.  
75 I nogai, i nuani Iesu yana vona i voneniga i vo, 'Ako lovane bola kamukamu kebu i na kwagega nagami tutuya 'aitonu 'u na bavusebeku.” Fita vonanina i nuani i souyeni 'atamane i taibwaubwau.    

Iesu i naweni Failato 'waineye 
 

1 I 'atai 'awa'awaiogose tovelomu yadi to'edakumetavo wata me Diu to'edakumetavo 'au'auveadi, Iesu yana wafa 'ana 'eda tonovina faifaina i venua'ivina.  
2 I veifufu i 'a'avana bulava kainumu 'wainega i yogoni i naweni i 'aniveleneni Loma kabemani yadi toveimea Failato 'waineye.   

Iudasa yana wafa ifufuna 
 

3 * Tutuyanina Iudasa taunina to'etogiluva i 'asetai to'edakumetanidi yadi veimea Iesu i na wafa, nika ma yana nuavita bwaikina maninina siliba 30 i naweni nuanuana i na vevilai tovelomu yadi to'edakumetavo wata me Diu to'edakumetavo 'au'auveadi 'waidie.  
4 I vonedi i vo, Yau a sakona, tomogonina a 'etogiluveniga yana sauluva tonovidi, siwe 'wa veimea i na wafa.” I voneni i vo, 'Omu taunimu, awale 'u vonevonema?”  
5 Bega Iudasa maninina i taweni Vanuga 'Eba Velu'ui 'ana 'efe'efeye, mulieta i souyeni i nago taunina i 'eto'imeni.   


6 Tovelomu yadi to'edakumetavo maninina i 'ewai i vona i vo, De'e maninina tamu tomogo yana wafa tutulina begaidi kebu i da lubwaineni ta na yatoi Vanuga 'Eba Velu'ui 'ana mani taiadi.”  
7 I veifufu i 'a'avana taunidi yadi nuanua i fali'atumaieni bega maninina 'wainega tamu tanoga i kimwanei. Tanoganina nagami nau 'ana to'abi yadi fwayafwaya dekudekuna 'wainega nau i 'abi'abidi, siwe tutuya de'e i kimwanei i na vetaumata mali tomotoga faifaidi.  
8 Fai maninina tamu tomogo yana wafa tutulina 'wainega fwayafwaya i kimwanei, bega tutuyanina 'wainega i velamu i maiga 'asiau, 'ana wagava Tanoga Dayadayagina.   


9-10 *Tanoganina i kimwaneiga, nika bei Yaubada yana tolu'ivona 'ana wagava Ielemaia yana vona-samula 'ana mogitana i souyeni. Basenadiotoga i vona i vo,  

   
 
Me Isileli taunidi yadi nuanua i fali'atumaieni,  

tomogo tutulina i yatoiga mani siliba 30.  

Maninina 'wainega nau 'ana to'abi yadi tanoga i kimwanei,  

'ana kimwane faifaina yau nagami 'Auvea i voneku.”   

Iesu i vonayavuga Failato 'waineye 
 

11 We'e Iesu i tovotovoi Failato mataneye, taunina kabemani Loma 'wainega, i velutolieni i vo, 'Omu me Diu yadi kini?” Iesu i vo, 'Asa'aiana 'u vona bani'odi.”  
12 Siwe tutuyanina tovelomu yadi to'edakumetavo wata me Diu to'edakumetavo 'au'auveadi i vevevita-maimaigiga Iesu kebu i da vonavona i veve'wadamo.  
13 Begaidi Failato i voneni i vo, I vevevitamuga nani tulina tulina 'waidiega 'u noganogai 'alo kebu?”  
14 Siwe Iesu i baila kebu nuanuana vonanidi i na tutulidi begaidi Failato nuana i vogani.   

Failato i veimea Iesu i na wafa 
 
(Malika 15:6-15; Luke 23:13-25; Ioni 18:39-19:16a)  


15 Malamala 'aitamogana 'aitamogana me Diu i sakasakali Uvi'agalatagona faifaina. Sakalinina 'waineye me Diu fuedi tamu iadi yogoyogonina i vevenua'ivineni bega kabemani i 'e'etoyavuya vanuga yogona 'wainega.  
16 Tutuyanina 'waineye tamu tomogo 'ana wagava Balaba i miamia vanuga yogona nageneye, taunina to'ainike tomotoga fuedi i 'asetai.  
17-18 Me Diu to'edakumetavo yadi nuanua Failato i 'asetai, fai Iesu i ve'unumagigieni begaidi i 'aniveleneni. Bega tutuyanina tomotoga fuedi i va'auta Failato i velutoliedi i vo, Aitoi tomotogaga nuanuami a na 'etoyavuya, Balaba, 'alo Iesu, kumanina i golegoleni Keliso?”   


19 Failato i miabui vonayavuga 'ana didiga 'waineye, bola i vevelutolitoli nika tamu tomogo vala i mieni Failato yana vavine 'waidiega i vo, Tomogo we'e kebu i da sakonaga. Kebu tamu ava'ai 'u na 'idewai 'waineye fai lovane 'a 'enoneganega 'a 'iseni 'a kololo wata nuafouma i veviga.”   


20 Failato yana vavine 'adi 'enoneganega bola i veveifufuyeni, tovelomu yadi to'edakumetavo wata me Diu to'edakumetavo 'au'auveadi 'aila'a i nua'anidi bega Failato i na voneni Balaba i na 'etoyavuya we'e Iesu i na luvewafai.   


21 Mulieta Failato i velutoli-vaitugana 'waidie i vo, Aitoi tomotogaga nuanuami a na 'etoyavuya?”'Aila'a i vo, Nuanuama Balaba.”  
22 Wata Failato i velutoliedi i vo, We'e Iesu, kumanina i golegoleni Keliso, bani'odi a na munegi?” I vo, 'U tutufwaseni 'ai lagalagana 'waineye.”  
23 Nika Failato i velutoli-vaituganedi i vo, Yana sakona ava'ai?” Siwe tomotoga i toke i vegolegole i vo, 'U tutufwaseni 'ai lagalagana 'waineye.”  
24 *Tutuyanina Failato i 'asetai tomotoga kebu nuanuadi yana nuanua, 'aise'avadi i veve'alamagi'ai sai'afoga i da daba, begaidi ufa i mieni 'waineye, 'aila'a i 'ise'iseni nimana i lekoadi. I vonedi i vo, De'e yami 'eba 'isa, tomogo de'e yana wafa 'ana vita yau kebu a na tovoieni, 'omi 'ami vita.”  
25 'Aila'a matatabudi yana vona i tutuli i vo, 'Asa'aiana yana wafa 'ana vita 'ima natumavo taiadi 'a na tovoieni.”  
26 Fai tomotoga nuanuadi Balaba, Failato i 'etoyavuya we'e ma'itufa i veimea Iesu i na toke i na fitali. I 'a'avana i 'aniveleneni me Loma tolugaviavo 'waidie i na tutufwaseni 'ai lagalagana 'waineye.   

Tolugaviavo Iesu i 'ivekokovi 
 
(Malika 15:16-32; Luke 23:26-43; Ioni 19:2-3,16b-27)  


27 Mulieta Failato yana tolugaviavo Iesu i naweni kabemani yadi vanuga bwaikina 'waineye, bei tolugaviavo matatabudi i va'augidi Iesu i tovififineni i sisidibidibieni.  
28 'Ana talauma i yavudi mali talauma yamoyamoina 'wainega i talaumai.  
29 I ve'weseni i 'a'ava 'ou'ounigodi ma yana 'ibadi i 'etofifini 'unu'ununeye i biuleni wata wautogana i 'ewai i vekia'umia 'ana 'atagiega. Vaigavunidi kini 'adi vaigavu bani'odi, yadi vaiseba i 'odu'odu 'waineye i sidibidibieni i vo, Kaiwa, 'omu me Diu yadi kini.”  
30 I 'ikiwakiwali wata wautogananina 'wainega 'unu'ununeye i 'a'ainike.  
31 Yadi saidibi i 'a'avana, talaumanina yamoyamoina i yavuya, taunina 'ana talauma 'wainega i talaumai, mulieta i vagavaia i naweni i na tutufwaseni 'ai lagalagana 'waineye.   

Iesu 'ana tutufwatagi 
 

32 I souyedi i nunagoi tamu tomogo Sailini 'ana wagava Saimoni i veluagai i lukakadeni Iesu 'ana 'ai lagalagana i eva.  
33 I nagoi i le'wa tamu 'awalawa 'waineye 'ana wagava Goligota, 'ana saivila 'Unu'unu.  
34 *Bei oine i 'idewai tamu konini golana taiadi i veleni i na yemu bega 'ana kini'ona kebu i na veviga, siwe i baila veviganina faifaina i tauyeni.   


35 *Mulieta i tutufwaseni 'ai lagalagana 'waineye, i 'a'avana tolugaviavo nuanuadi Iesu 'ana talauma i na veusedi begaidi tamu 'wava i 'waveni bani'odi kate. 'Ai'edi aitoi i na kumetaga ava'ai talaumaga nuanuana i na 'ewai.  
36 Mulieta i miabui i vevemata'i'ieni.  
37 'Ana 'ai lagalagana tabwaneye vonanina 'wainega i vevitaiga i kilumi i tutufwaseni. Vonanina i kilumiga side bani'odi.  

   
 
TOMOGO DE'E IESU, ME DIU YADI KINI   

   
 

38 Wata tovainago 'adi 'ailuga i tutufwasedi, tamu Iesu 'ana 'atagiega, tamu 'ana wamayega.   


39-40 *Tomotoga 'ai lagalagana lilivaneamo i nunagoi, i veugalewalewa wata Iesu i yagayagaia i vo, 'Omu igodi Vanuga 'Eba Velu'ui 'u da sigeuya wata 'aiata 'aitonu nagedie 'u da vetovoia. 'Ai'edi 'omu Yaubada natuna, nika taunimu 'u na 'ita'ita'iemu, 'u na obuma 'ai lagalagana 'wainega.”   


41-42 Wata bani'odi tovelomu yadi to'edakumetavo, ve'etoboda 'adi tovevo wata me Diu to'edakumetavo 'au'auveadi i sidibidibieni i vo, Tomotoga 'ifwaidi i 'ita'ita'iedi, we'e taunina kebu 'ana fata. Igodi me Isileli yada Kini. 'Ai'edi 'asiauotoga i da obuma 'ai lagalagana 'wainega ta da 'iseni ta da ve'awamogitana.  
43 *I vetumagana Yaubada 'waineye wata i vo, Yau Natuna,’ nika ta na 'iseni 'ai'edi mogitana Yaubada nuanuana i na 'ita'ita'ieni.”  
44 Wata bani'odi tovainagonidi taiadi i tutufwasediga ma fuedie i manini.    

Iesu i wafa 
 
(Malika 15:33-41; Luke 23:44-49; Ioni 19:28-30)  


45 'Aiata 'ana utukamwana 'waineye fwayafwaya matatabuna i dudubali, i nagoga 'ana tugusa lavilavie 3 kiloki i magetai.  
46 *'Awasasanina 'waineye Iesu i toke i vegole me Diu bonadiega i vo, Iloi, Iloi, lema sabakitani,”'ana saivila i vo, Yaku Yaubada, yaku Yaubada, awale 'u bailaotogeku?”  
47 'Ifwaidi tomotoga i tovotovoiga bonana i nogai i vo, Ilaitia i golegoleni, nuanuana abamayega i na mai i na 'ivaiseni.”  
48 *Tamu tomogo i lilide i nago kikifa i lu'utuvi oine yuyuna 'waineye, tamu 'ai 'waineye i velugaganeni i 'iyoyoeni Iesu 'waineye nuanuana i na yemu.  
49 Nika 'ifwaidi i vo, 'U ve'wada, nagami ta na 'iseni voke Ilaitia i mimai i na 'ita'ita'ieni.”   


50 Wata Iesu i toke i vegole, 'anu'anununa i tauyeni nika yawaina i 'awatagoni.   


51-52 *Vanuga 'Eba Velu'ui nageneye tamu saiboda kaleko badubaduna 'wainega Yaubada yana tutudaba tabutabuotogina i sisibodai. Tutuyanina Iesu yawaina i 'a'avaga saibodanina i 'anilabu'alugedi,* tabwanega i obu dibuneye. Yoyoyo i yue, kileu i 'anifuadi wata taumata 'ifwaidi i si'ididi, Yaubada yana tomotoga 'atumaidi basenadi i wafaga, fuedi i yawasa.  
53 'Adi taumata i 'iawedi, mulieta tutuyanina Iesu wafayega i tovoi tomotoganidi i nagoi Ielusalema, bei tomotoga fuedi i 'isedi.   


54 We'e tolugaviavo ma yadi to'edakumeta 'ai lagalagana lilivaneye i tovoi i 'ise'iseni, nika yoyoyo i yue, dudubala wata nani 'ifwaidi i 'isedi i kololo bwaikina i ve'awamogitana i vo, Vona mogitana, taunina Yaubada Natuna.”   


55 * We'e vevine fuedi 'ani'ieyega i tovoi i 'isanago 'ai lagalagana 'waineye, kumanidiavo Iesu 'ana to'aivaita Galiliega taiadi i maia.  
56 Vevinenidi 'waidiega 'adi 'aitonu side 'adi wagava, Meli 'atamana Magidala 'wainega, Meli Iemesa ma taina Iosefa inadi wata Sebedi yana vavine, kumanidi Iemesa ma taina Ioni inadi.   

Iesu 'ana ve'ufa 
 
(Malika 15:42-47; Luke 23:50-56; Ioni 19:38-42)  


57 'Akonadi i laviotogi tamu tomogo 'ana wagava Iosefa 'atamana Alimadia 'wainega i mai, taunina tamu Iesu yana tovetutuyama wata 'ai'aiwabuna.  
58 I nago Failato 'waineye i velu'ui Iesu tomogona faifaina. Bega Failato yana tolugaviavo i vonedi Iesu tomogona i na ta'ia Iosefa i na veleni.  
59-60 Iosefa Iesu tomogona i naweni velu'uva 'ivauna wata 'avu'avuna 'wainega i fania, mulieta taunina 'ana taumata bogiotoga i ala-vagaseniga matumatu 'waineye, bei i ve'ufai. I ve'ufai mulieta kileu bababana i ketoi i mieni taumata 'awana i vetovibodai nika i tauya.  
61 Meli 'atamana Magidala 'wainega ma wagavina Meli i miabui i 'i'isanago taumata 'waineye.   

Iesu 'ana taumata i ve'isabodeni 
 

62-63 * Iesu i tutufwaseniga me Diu yadi 'Aiata 'Idewadewa 'waineye, bega i 'atai tovelomu yadi to'edakumetavo wata totafalolo Falisi i nagoi Failato 'waineye i voneni i vo, 'Auvea, 'a nuanuani tovekalinina Iesu bola ma yawaineye i vona i vo, A na wafa siwe 'aiata aitonu i na 'a'ava nika a na tovoi-vaitugana.’  
64 Yana vonanina faifaina nuanuama 'u na veimea taumata i na ve'isabodeni, i na nagoga 'ana tugusa 'aiata 'aitonu i na 'a'ava. I na ve'isabodeniga nika yana tovetutuyamavo kebu 'adi fata i na nago tomogona i na vinagoi i na yatovai'edeni, we'e tomotoga i na vekaliedi i na vo, 'Akonadi i tovoi wafayega.’ Nika vekalinina i na vebwaika-'afo'afo nagami yana vekali sai'afo siaina.”  
65 Bega Failato i vonedi i vo, Tolugaviavo a tauyedi, 'wa na nawedi taumata 'wa na ve'isaboda-'atumaieni.”  
66 Failato i vonedi i 'a'avana, i tauya i nagoi, taumatanina 'ana saiboda 'waineye yadi tugusa i yatoi bega kebu tamu aitoi 'ana fata i na luku, wata tolugavianidi i vonedi i na ve'isabodeni.    

Iesu i tovoi-vaitugana wafayega 
 
(Malika 16:1-10; Luke 24:1-12; Ioni 20:1-10)  


1 Me Diu yadi 'Aiata Veawai i 'a'avana, Tafalolo 'awa'awaiogose Meli 'atamana Magidala 'wainega ma wagavina Meli i tovoi i nagoi taumata i na 'iseni.   


2 I nunagoi nika yoyoyo bwaikina i yue 'Auvea yana anelose abamayega i obuma, kileu bababana bega taumata 'awana i vetovibodaiga i bifeleni, i laka tabwaneye i miabui.  
3 Anelosenina 'ana 'isa 'wa da vo tamuyoana i da kianamali we'e 'ana talauma 'adi lau'avu mataududulidi.  
4 Tolugavianidi i 'iseni i kololo-'afo'afo, i tatava nika i 'anifoidi 'adi 'isa 'wa da vo i da wafa.   


5 Anelosenina vevine i vonedi i vo, We'e 'omi kebu 'wa na kolologa. A 'asetami Iesu kumanina i tutufwaseniga 'ai lagalagana 'waineye 'wa lulualeni.  
6 De'e bei kebu, 'akonadi wafayega i tovoi, bani'odi basenadi i vona. 'Wa maia 'wa na 'iseni 'ana 'ivi'ava.   


7 We'e tutuya de'e 'wa na vila-matayo'omi 'wa na nagoi yana tovetutuyamavo 'waidie side bani'odi 'wa na vonedi 'wa na vo, Iesu 'akonadi wafayega i tovoi, i kumekumeta Galili, 'wa na nagoi nika bei 'wa na veluagai. Naninidi a vonemiga, kebu nuami i na fani.’ ”   


8 Vevinenidi yana vona i nogai nika i tauya ma yadi kololo wata ma yadi sosoana i lilide i nunagoi tovetutuyamavo i na vonedi.  
9 I nunagoiga nika Iesu i veluagai i vonedi i vo, Ekwavo, kaiwa.” I vaganagoi 'waineye ma yadi ve'ililibu i 'odu 'ageneye i 'abi i subiai.  
10 Wata Iesu i vonedi i vo, Kebu 'wa na kolologa, 'wa na nagoi taikwavo 'wa na vonedi i na nagoi Galili bei taiadi 'a na veluaga.”   

Taumata 'ana tove'isaboda yadi lu'ivona 
 

11 Iesu i vona'a'ava vevine i tauya i nunagoi, we'e tolugavia 'ifwaidi, kumanidiavo taumata i veve'isabodeniga i nagoi Ielusalema naninidi i souyediga matatabuna i lu'ivoneyedi tovelomu yadi to'edakumetavo 'waidie.  
12-13 Mulieta tovelomu yadi to'edakumetavo wata me Diu to'edakumetavo 'au'auveadi i va'auta yadi nuanua i 'idewai. Mani bwaikina tolugavianidi i veledi wata i vonedi i vo, 'Wa na nagoi 'wa na veveifufu 'wa na vo, Lovane 'a 'eno'enovi yana tovetutuyamavo i maia Iesu tomogona i vinagoi.’  
14 'Ai'edi de'e bani'odi 'wa na vonevoneyedi toveimea bwaikina kabemani i na nogai i na nuasakoga 'waimie, 'ima nuana 'a na 'ive'atumaia nika kebu vita i na velemiga.”  
15 Tolugavianidi mani i 'ewai i nago i veifufu tomotoga 'waidiamo i vo, Lovane 'a 'eno'enovi, yana tovetutuyamavo i maia tomogona i vinagoi.” Bega veifufunina me Diu fuedi i nogai i awavemogitaneni begaidi 'eba velamu 'wainega i maiga 'asiau wata bani'odi i veveifufuyedi.   

Iesu yana tovetutuyamavo yadi folova i veledi 
 
(Malika 16:14-18; Luke 24:36-49; Ioni 20:19-23; Folova 1:6-8)  


16 *Yana tovetutuyamavo matatabudi 11 i nagoi 'awalawa Galili 'oyanina Iesu i voneyeniga 'waineye i laka.  
17 Tutuyanina i 'iseni i 'odu i subiai, we'e 'ifwaidi ma yadi venuanaluga i vo, Mogitana Iesu 'alo tulina?”   


18 Iesu i vaganago 'waidie i vonedi i vo, Yaubada veimea i veleku i tauyeku nani matatabuna abame wata fwayefwayeye a na veveimeyedi.  
19 * Begaidi 'wa na nagoi tomotoga matatabudi 'aila'a tulina tulina 'waidie, 'wa na lau'age bega taunidi 'aku tovetutuyamavo. Wata 'wa na bafitaisodi Tamada 'ana wagavayega, Natuna 'ana wagavayega wata 'Anu'anunu Magemagetana 'ana wagavayega.  
20 Veimea matatabuna a velemiga 'wa na ve tovetutuyamavo 'ivaudi 'waidie bega i na vematayakeyakedi. A vona mogitana 'waimie, yau tutuya fuedi lilivamie taiadi ta na miamia i na nagoga fwayafwaya 'ana 'eba ve'a'ava 'waineye.”   

MALIKA  

Iesu Valana 'Atumaina Malika 'ana kilukiluma  

'Eba kiavemageta  

Malika tamu 'ana wagava Ioni, kumanina nagamidiotoga Vala 'Atumaina faifaina i kiluma. Malika kebu Iesu yana tovetutuyama 12 'adi 'aila'a 'wainega, bega to'aseta 'ifwaidi i vo, Iesu valana Malika i nogaya-'ewai Fita yana lau'age 'wainega bega i kiluma.” Fai Malika Ielusalema nageneye i taulai bega tauniotogina Iesu yana folova matatabuna i 'isedi. We'e Malika 14:51-52 ta na lu'iawawaiga ta na 'iseni voke 'asa'aiana taunina Malika. Mulieta Faulo wata Banabasa i 'ivaisedi taiadi i folofolova.  

Malika nuanuana me Loma kumanidiavo 'awalawa fuedi i veveimeyediga Iesu valana i na 'asetai. We'e me Lomanidi fai nani toketokedi wata 'ai'aiwabu nuadi i 'ewadi, Malika yana buki nageneye i vo, Iesu 'aiseotogina toketokena ma yana veimea bega me Loma wata tomotoga fueda ta na 'asetai taunina mogitana Yaubada Natuna.” Iesu 'eba nuavogana wata 'eba nua'ewa fuedi i 'idewadi faifaidi Malika i toke i veifufu we'e yana ve faifaidi sai'afo. We'e tamu nani faifaina i veifufuga, Iesu Seitani i vetoketoke-'iaweni fai taunina tomotoga 'ada to'ita'ita'i.  

Ioni i veifufu Iesu yana mai faifaina 
 
(Madiu 3:1-12; Luke 3:1-9,15-17; Ioni 1:19-28)  



1-2 *Iesu Keliso,* Yaubada Natuna Valana 'Atumaina. Valanina 'Atumaina side bani'odi i velamuyedi. Basenadi tolu'ivona Aisea Yaubada yana Vona Natuna faifaina i kilumi. Natuna i voneni i vo,  

   
 
A na vonemu. Yaku tomata'aulele a na vetunei i na kumeta  

yamu 'eda i na vusia.   


3 *Sali'avu'avuye i vevegolegole i vo,  

'Auvea yana 'eda 'wa na vusia,  

wata 'wa na sivetonovi yana 'eba nago.’ ”   

   
 

4 Tomata'aulelenina 'asa'aiana Ioni Tobafitaiso. Sali'avu'avuye Ioni i lalau'age tomotoga 'waidie wata i bafitaisodi nika bei Aisea yana vona-samula 'ana mogitana i souyeni. I vonedi i vo, 'Wa na nuavilami yami sakona 'wa na vedumwe'ubu'ubusedi bega a na bafitaisomi wata Yaubada yami sakona i na nuatavunidi.”  
5 'Awalawa Iudia matatabuna 'wainega wata Ielusalemayega tomotoga fuedi Ioni valana i nogai bega i nagoi 'waineye. Tutuyanina Ioni bonana i nogai, 'aitamogana 'aitamogana yadi sakona i lu'ivoneyedi nika Ioni i bafitaisodi Ufa Iolidani 'waineye.   


6 *Ioni 'ana talauma kameli vutuvutudiega i 'idewadi, we'e bulumakau bunudi 'ana wa'ila, 'ana'ana limwana wata mai'awa.  
7 Ioni i lau'age tomotoga 'waidie i vo, Kumanina mulikuye i mimaiga toketokeotogina yau kebu bani'odiga, kebu i da lubwaineku 'waineye a na vetofolova, fai taunina bwaikina.  
8 Yau ufayega a babafitaisomi we'e 'awaie i na babafitaisomi 'Anu'anunu Magemagetana 'wainega.”    

Iesu yana souyagi 
 
(Madiu 3:13-17; Luke 3:21-22, 4:1-13)  


9 Tutuyanina 'waineye Iesu i tauya 'atamana Nasalediega, 'awalawa Galili nageneye i nago Ioni 'waineye nika i bafitaisoi Ufa Iolidani 'waineye.  
10 I bafitaiso i 'a'avana, ufayega i lakalakama nika i 'iseni abama i 'anikililia, 'Anu'anunu Magemagetana yana yaveobu Iesu 'waineye 'ana 'isa'isa bani'odi bunebune.  
11 *Bona i nogai abamayega i vo, 'Omu natuku nuafouku. Faifaimu a sosoana mogitana.”   


12 Mulieta Yaubada 'Anu'anununa i vagavaia i naweni sali'avu'avuye.  
13 Bei 'aiata 40 nagedie i miamia, yaiaina yadi to'edakumeta Seitani, i mai i silubuya nuanuana Iesu i na sakona. 'Aisaya walawala'ai taiadi i miamia siwe anelose i 'i'isave'avini.   

Iesu nuanuana toyaubani 
 
(Madiu 4:12-22; Luke 4:14-15)  


14-15 *Kini Elodi Ioni Tobafitaiso i 'ive'avini vanuga yogona nageneye i yatoi, mulieta Iesu i vilai i nago 'awalawa Galili. Yaubada Valana 'Atumaina i lulu'ageyeni i vo, Yaubada yana tutuya i le'wa, sai'afoga yana veimea i na souyeni 'waimie. 'Wa na nuavilami yami sakona 'wa na vedumwe'ubu'ubusedi, Vala 'Atumaina 'wa na vetumaganeni.”   


16 Tamu 'aiata Iesu i balabala Lavu Galili balebaleamo tomotoga 'adi 'ailuga i 'isedi, Saimoni ma taina Anidulu vuatayega igana i 'ona'onadi fai taunidi toyaubani.  
17 Iesu i vonedi i vo, We'e yaubaninina 'wa na baileni, 'wa na maia 'wa na vetovetutuyama 'waikuye, yau tamu yaubani a na vemi bega tomotoga 'wa na 'ona'onadi 'wa na mimaiedi Yaubada 'waineye.”  
18 Nika Saimoni wata Anidulu vualalalakana i bailedi Iesu taiadi i nagoi i na vetovetutuyama 'waineye.   


19 Sai'afo i vaganago nika Sebedi natunavo i 'isedi, Iemesa wata Ioni yadi wakeye yadi vuata i agiagilidi.  
20 Tutuyanina Iesu i 'isedi i goledi i vo, 'Wa maia,” nika tamadi ma yana tofolovavo wakeye 'iawedi Iesu taiadi i nagoi Kafaneomi.   

Tomogo yaiaina i ageiga i ve'atumai 
 
(Luke 4:31-37)  


21 Iesu ma enavo i miamiani Kafaneomi, mulieta me Diu yadi 'Aiata Veawai† 'waineye Iesu i luku 'eba miava'auta nageneye, bei i ve.  
22 *Tomotoga nuadi i voganidi fai ma yana veimea i veve 'waidie, kebu bani'odi yadi ve'etoboda 'adi tovevo.   


23 Tutuyanina Iesu i veve, tamu tomogo yaiaina sakoina i ageiga i mai 'eba miava'auta 'waineye, Iesu yana vona i noganogai.  
24 Bei ma 'ana labilabina i vevegolegole i vo, Iesu tomogo Nasaledi, 'u bailema 'ima kebu nuanuama 'omu. Voke nuanuamu 'u na leoma? A 'asetamu, 'omu Magemagetamu 'u mai Yaubada 'wainega.”  
25 Iesu yaiaina i talabodeni i vo, 'U ve'wada, 'u 'awa'a'imu tomogo 'wainega.”  
26 Yaiainanina tomogo i toke i fetoi i vebwaubwau nika i 'awa'a'ia.   


27 Tomotoga i 'iseni nuadi i voganidi i veveakutolieni i vo, Emavo, de'e ava'ai vega? Yana ve 'ivauna wata ma yana veimea, yaiaina i tatalabodedi nika i vevematayakeyakeni.”  
28 Tomotoga fuedi i lu'ivoneyeni bega valana 'awalawa Galili matatabuna i 'aseta.   

Iesu toviga i 'ive'atumaidi 
 
(Madiu 8:14-17; Luke 4:38-44)  


29 'Eba miava'auta 'wainega Iesu ma enavo i souyedi tonovidi i nagoi Saimoni wata Anidulu yadi vanuge. Iemesa wata Ioni taiadi i nagoi.  
30 Saimoni yana vavine inadi i viga tomogodi i luyauyauta i 'eno'eno 'ivie. Iesu i le'wa i veifufu 'waineye yadi viga faifaina.  
31 Iesu i luku nimadie i 'abi i sivetovoidi nika yauyautanina i 'awatagoni, ma fuedie 'adi'adi i 'idewadewa.   


32-33 Inala 'akonadi i iniva i lavilavia, tomotoga ediavo yaiaina i agediga wata toviga i miedi Iesu 'waineye wata tomotoga matatabudi 'atamana bwaikina 'wainega i va'auta vanuga 'awaneye.  
34 Toviga 'adi viga tulina tulina Iesu i 'ive'atumaidi wata i vona yaiaina fuedi i 'awa'a'idi. Yaiainanidi i talabodebodedi kebu i na lulu'ivona fai 'akonadi i 'asetai taunina Keliso, Yaubada 'ana Venua'ivina.   

Iesu 'aiseneye i velu'ui 
 
(Luke 4:42-44)  


35 Bola 'awa'awaiogose kebu i da magetaiga Iesu i tovoi, vanugayega i souyeni i nago tamu 'awasasa kebu tomotoginaga 'waineye, 'aiseneye i velu'ui.  
36 Mulieta Saimoni ma enavo i 'isa Iesu i 'isa'avai i nagoi i lualeni.  
37 Tutuyanina i veluagai i voneni i vo, Tomotoga fuedi nuanuadi 'omu, begaidi i lulualemu.”  
38 Iesu i vonedi i vo, Ta na nagoi mali 'atamana 'waidie bei wata a na lau'age, folovanina faifaina a mai.”  
39 *Bega i nagoi i lau'age-vuvua 'awalawa Galili matatabuna 'waineye, yadi 'eba miava'auta nagedie wata yaiaina tomotoga i agediga, i vonavona nika i 'a'awa'a'idi.   

Iesu tomogo bonubonuna i 'ive'atumaia 
 
(Madiu 8:1-4; Luke 5:12-16)  


40 Tamu tomogo viga‡ sakoina 'eba kololo tomogona i velufo'afo'ana, i mai Iesu 'waineye ma yana ve'ililibu i 'odu i velu'ui 'aivaita faifaina i vo, 'Ai'edi nuanuamu, 'amu fata 'u na 'ive'atumaiku.”  
41 Iesu tomogonina i 'isanuakalikalieni bega i 'abitonovi i voneni i vo, Fai bani'odi, nuanuaku, 'u ve'atumai.”  
42 Yana voneye, nika tomogonina 'ana viga i 'a'ava i ve'atumai.   


43-44 *Bega Iesu i toke i talabodeni wata i vetunei i vo, Kebu tamu aitoi 'waineye 'u na lu'ivonaga, nuanuaku tonovimu 'u na nago tovelomu 'waineye, nagami i na 'isemu. Mulieta yamu velomu 'u na 'aniveleneni bani'odi veimeanina i mai Mosese 'wainega, toviganina i ve'atumaiga faifaina. Tovelomunina i na 'isemu i na ve'awamogitana 'akonadi 'u ve'atumai wata bani'odi mali tomotoga i na 'asetai.”  
45 Siwe tomogonina yana ve'atumai i lu'ivoneyeni 'aila'a 'waidie, begaidi tomotoga fuedi i mimaia Iesu 'waineye, i tovififineni wata i vevetunufelagieni bega kebu 'ana fata i na luku 'atamana bwaikidi 'waidie. Begaidi i miamia 'awasasa kebu tomotoginaga 'waineye siwe wata tomotoga fuedi 'awalawa tulina tulina 'waidiega i nunagoi 'waineye.    

Iesu tomogo bwalobwalokona i 'ive'atumaia 
 
(Madiu 9:1-8; Luke 5:17-26)  


1-2 'Aiata 'ifwaidi i 'a'ava, mulieta Iesu i vilai i nago Kafaneomi i luku vanuge. Tomotoga fuedi valana i nogai bega i va'auta vanuga nagena wata 'awana i luvaia, mulieta Iesu Yaubada yana Vona i lu'ageyeni 'waidie.  
3 Tutuyanina Iesu i lalau'age, tomotoga 'adi 4 iadi i vebwalokoga ma 'evo'evona i mieni Iesu 'waineye.  
4 I le'weni 'aila'a bwaikina i 'isedi kebu 'adi fata i na luku, begaidi i laka vanuga 'ubuneye ava'aibe bei Iesu i tovotovoi, 'ana saila'a 'ifwaidi i 'ewadi bega 'anibwekaneamo ma 'evo'evona i ve'ioyoi i obu.  
5 Iesu i 'isedi i 'asetai ma yadi vetumagana begaidi tomogo bwalobwalokona i voneni i vo, Natuku, yamu sakona a nuatavunidi.”   


6-7 'Ifwaidi ve'etoboda 'adi tovevo Iesu yana vona i nogai, nuadiega i vo, Awale i vona-uvi'agala Yaubada 'waineye? Kebu tamu aitoi 'ana fata sakona i na nuatavunidi, Yaubada 'aiseotogina 'ana fata.”  
8 Iesu 'akonadi yadi nuanua i 'asetai i vonedi i vo, Awale bani'odi 'wa vevenua'ivinedi?  
9 'Aku fata tomogonina a na voneni a na vo, Yamu sakona a nuatavunidi,’ wata 'aku fata a na vo, 'U tovoi, 'amu 'evo'evo 'u evai 'u nago.’ 'Wa da nuani, ava'ai vonaga safailina?  
10-11 Siwe a na vemi yau a vetomotogaotoga ma yaku veimea fwayefwayeye bega 'aku fata tomotoga yadi sakona a na nuatavunidi.” Begaidi Iesu tomogo bwalobwalokona i voneni i vo, 'U tovoi, 'amu 'evo'evo 'u evai 'u nago yamu vanuge.”  
12 Nika i tovoi fuedi i 'iseni yana sita i evai i tauya. Matatabudi nuadi i voganidi bega Yaubada i subiai i vo, Kebu tamu tutuya bani'odi ta da 'iseniga.”   

Iesu Livai i venua'ivineni 
 
(Madiu 9:9-17; Luke 5:27-32)  


13 Iesu wata i vila-vaitugani i nago lavuye. 'Aila'a bwaikina i maia 'waineye, bei wata i ve.  
14 'Akonadi yana ve i 'a'ava, i nunagoga takesi 'ana tolaugogona i 'iseni 'eba takesi 'waineye i miamia, 'ana wagava Livai, Alefasi natuna. Iesu i voneni i vo, 'U mai taiadi ta na nago, yaku tovetutuyama.” Nika Livai i tovoi Iesu taiadi i nago.   


15 Mulieta Iesu ma yana tovetutuyamavo, tolaugogona 'ifwaidi wata tosakona ma fuedie i 'ani'ani Livai yana vanuge. Tomotoganidi Iesu i yoyogo'wai'waili.  
16 'Ifwaidi ve'etoboda 'adi tovevo, kumanidiavo totafalolo Falisi, i 'isedi i nagoi Iesu yana tovetutuyamavo 'waidie, i velutoliedi i vo, Awale takesi tolaugogona vivinagodi wata tosakona taiadi i 'ani'ani, kebu 'ana 'isa 'atumainaga.”   


17 Iesu i nogai i vona-awatabai 'waidie i vo, Egavo 'atumaidi kebu nuanuadi viga 'adi to'ive'atumai, 'aisedi toviga mogitana. Wata bani'odi, yau a maiga kebu taunidi i awave'atumaiediga faifaidi, a maiga tosakona a na 'ita'ita'iedi.”   

Ve'udigana 'ani 'wainega 'ana veifufu 
 
(Madiu 9:14-17; Luke 5:33-39)  


18 Ioni Tobafitaiso yana tovetutuyamavo wata totafalolo Falisi 'ani 'wainega i veve'udigana, nuanuadi yadi velu'ui Yaubada 'waineye i na vetoketoke. Tomotoga 'ifwaidi i maia Iesu i velutolieni i vo, Awale Ioni yana tovetutuyamavo wata Falisi i veve'udigana 'ani 'wainega velu'ui faifaina, we'e yamu tovetutuyamavo kebu i da veve'udiganaga?”  
19 Iesu yadi vona i tutuli, taunina faifaina i vona-awatabai i vo, Tonagi yana sosoana 'waineye kebu tamu aitoi 'ana fata enavo i na talabodedi bega 'ani'ani i na baileni.  
20 We'e tamu 'aiata tomotoga 'ifwaidi i na maia tonaginina i na 'ive'avini i na naweni, i lubwainedi enavo ma yadi nuavita i na veve'udigana.”   

Sauluva tuatuaina wata Iesu yana ve 'ivauna 'adi luwanawana faifaina 
 

21 Wata Iesu i awatalatutula 'waidie yana ve sauluva 'ivauna faifaina wata me Diu yadi sauluva tuatuaina 'adi luwanawana faifaidi i vo, 'Ai'edi talauma tuatuaina i na 'anilabu'i we'e kaleko 'ivaunega ta na bwadia kebu i da lubwaineni. Fai bola ta na lekoai bwadi 'ivauna i na vesiai bega i na vefato'ai'ai tuatuaina i na 'anilabu'i.”   


22 Wata bani'odi oine 'ana ba'ala 'aisaya bunudiega, faifaina Iesu i vona i vo, 'Ai'edi oine 'ivauna we'e ba'ala tuatuaina 'waineye i na iwagi i na yuvefuai. Oine i na iwaga 'ana ve'amubwadodo fai aya'aina wata ba'ala 'akonadi i sako. We'e 'ai'edi oine 'ivauna wata ba'ala 'ivauna nika bikabikana i lubwaineni kebu i na yuvefuai 'ailugana 'atumaidi.”   

Iesu i ve 'Aiata Veawai faifaina 
 
(Madiu 12:1-8; Luke 6:1-5)  


23 *Tamu 'Aiata Veawai 'waineye, Iesu ma yana tovetutuyamavo i nunagoi bakula 'waineamo, yana tovetutuyamavo i lase bega witi vuagidi i kaliwawadi i 'ani.  
24 We'e 'ifwaidi Diu totafalolo Falisi i 'isedi Iesu i voneni i vo, 'U 'isanawedi, yamu tovetutuyamavo me Diu yada ve'etoboda i geugeuya witi vuagidi i kakaliwawadi, 'asa'aiana i folofolova 'Aiata Veawai 'waineye.”   


25 Iesu Falisi yadi vona i tutuli i vo, 'Wa da vo Yaubada yana Buki kebu 'wa da lu'iawawaiga, basenadiotoga Kini Devida ma enavo i lase faifaina.  
26 **Abiada tovelomu bwaikina yana tutuye Devida i luku Yaubada yana Vanuga 'Eba Velu'ui nageneye, beledi tamu Yaubada 'ana 'anivelena i 'ewai ma enavo i 'ani. De'e tamu 'ada veimea, kebu aitoi 'ana fata beledinina i na 'ania tovelomu 'aisedi 'adi tauya.  
27 Yaubada 'Aiata Veawai i yatoi tomotoga 'ada 'aivaita ta na veawai faifaina, kebu i da yatoi bega 'aiatanina i na veimeyeda.  
28 Yau a vetomotogaotoga, nani matatabuna 'Aiata Veawai taiadi 'adi Toveimea, begaidi 'aku laubwaina 'aiatanina 'waineye tomotoga yadi sauluva faifaina a na veveimea.”    

Tomogo nimana 'okana 
 
(Madiu 12:9-14; Luke 6:6-11)  


1 Iesu i vilai i nago me Diu yadi 'eba miava'auta 'waineye tamu tomogo i 'iseni nimana 'okana bei i miamia.  
2 We'e Diu totafalolo 'ifwaidi Iesu i vemata'i'i'ieni. 'Ai'edi toviganina i na 'ive'atumaia 'Aiata Veawai 'waineye i na tolimatani fai folovanina 'wainega, igodina yadi veimea i da geugeuya.  
3 Iesu i vona tomogo nimana 'okana 'waineye i vo, 'U mai side bei 'aila'a manawadie 'u tovoi.”  
4 Tomogonina i mai mulieta Iesu Diu totafalolo i velutoliedi i vo, Yada veimea 'Aiata Veawai faifaina, 'wa da nuani, ta na vevesauluva-'atumai 'alo ta na vevesauluva-sako? Wata 'ai'edi tamu tomogo sai'afoga i na wafa ta na 'ivaiseni 'alo ta na luvewafai?” Siwe kebu bonana i da tutuliga.   


5 Iesu i nuavita fai tomotoganidi kebu nuanuadi tomogo nimana 'okana i na 'ivaiseni. Begaidi Iesu i nuasako 'aitamogana 'aitamogana i 'isadewadi nika tomogo nimana 'okana i voneni i vo, Nimamu 'u si'otoi.” Nimana i si'otoi nika i ve'atumai.  
6 Falisi i 'iseni nika i tauya i nagoi i veifufu Kini Elodi yana 'aila'a taiadi bani'odi i na munega Iesu i na luvewafai.   

'Aila'a lavu lilivaneye 
 

7-8 Iesu ma yana tovetutuyamavo i nagoi lavuye, siwe 'aila'a bwaikina Iesu yana folova valana i nogai i yogo'waila i maia 'awalawa Galili wata Iudia 'waidiega. 'Ifwaidi i maia Ielusalemayega, Idumeayega, Ufa Iolidaniega i damanama, 'atamana Taia wata Saidoni lilivadiega.  
9-10 *Tomotoga fuedi i 'i'ive'atumaidi begaidi toviga i vevetunufelagieni nuanuadi i na 'abitonovi bega i na ve'atumai. 'Aila'a bwaikina begaidi Iesu yana tovetutuyamavo i vonedi waka i na 'ivenonogi faifaina, 'ai'edi i na lutamubodeniga nika i na laka tabwaneye i na lau'age.  
11 Wata tomotoganidi yaiaina i agediga Iesu i 'iseni, yaiainanidi i tawedi i lumata'afufu fwayefwayeye Iesu mataneye i vebwaubwau i vo, 'Omu Yaubada Natuna.”  
12 Siwe Iesu yaiaina i talabodedi kebu faifaina i na veveifufu.   

Iesu yana tovetutuyamavo 12 i venua'ivinedi 
 
(Madiu 10:1-4; Luke 6:12-16)  


13 Tamu tutuya Iesu i laka 'oyeye, tomotoganidi Iesu nuanuana i goledi i na nagoi 'waineye.  
14-15 Tomotoganidi 'waidiega 'adi 12 Iesu i venua'ivinedi yana tomata'aulelevo bega i na miamiani 'waineye. Mulieta i na vetunedi i na lau'age tomotoga 'waidie, wata veimea i na veledi bega i na vona yaiaina tomotoga i agediga, i na 'awa'a'idi.  
16 Tomotoganidi 12 i venua'ivinediga side 'adi wagava.  

   
 
Saimoni, kumanina Iesu i goleni Fita,   


17 Iemesa ma taina Ioni, taunidi Sebedi natunavo kumanidiavo Iesu i goledi Boenati, 'ana saivila Tamuyoana Natunavo.   


18 Anidulu,  

Filifi,  

Batolomiu,  

Madiu,  

Tomasi,  

Iemesa, Alefasi natuna,  

Tadiusa,  

Saimoni, toawa'idi'idi kebu nuanuana Loma kabemani i na veveimeyedi,   


19 Iudasa Isakaliota, kumanina Iesu 'ana to'etogiluva.   

Tomotoga yadi nuanua i vo 'ako yaiaina Iesu i agei 
 
(Madiu 12:22-32,46-50; Luke 8:19-21, 11:14-23)  


20 Tutuyanina Iesu i le'wa vanuge, tomotoga fuedi i velamu i mimaia 'waineye, bega yana tovetutuyamavo taiadi kebu tamu 'awasasa i da veledi 'ani faifaina.  
21 Tutuyanina Iesu yana 'aila'a valana i nogai i maia, igodi nuanuadi i na vagavaia i na naweni, fai i vonavona i vo, Iesu i ve'wava'wava.”   


22 *We'e ve'etoboda 'adi tovevo Ielusalemayega i maiaga i vona i vo, Seitani,* yaiaina yadi to'edakumeta, Iesu i agei yana toketokena i veleni bega i vonavona yaiaina i 'a'awa'a'idi.”  
23 Iesu i goledi i maia 'waineye i vona-awatabai 'waidie i vo, Yaku folovanina kebu Seitani yana toketokena 'wainega, fai Seitani kebu nuanuana enavo i na sogiedi.  
24 'Ai'edi 'eba veimea 'aise'avadi i na 'idia i na vevetalaga bola 'eba veimeanina i na velovi.  
25 Wata 'ai'edi vanuga 'ana tomia yadi ve'ikwayekwayega 'wainega 'idi i na souyeni, nika i na yavula.  
26 Wata bani'odi 'ai'edi Seitani yana 'aila'a 'aise'avadi i da 'idia i da vevetalaga kebu 'ana fata i na miamia i na 'a'avaotoga.  
27 Side bani'odi. Kebu tamu aitoi 'ana fata i na luku tamu tomogo toketokena yana vanuge i na vainago, we'e 'ai'edi nuanuana, nagami tomogonina toketokena i na 'iyogoyogoni, mulieta i na vainago.   


28 Begaidi a na vonemi, tomotoga 'adi fata nuatavuna i na veluagai yadi sakona wata awavesako tulina tulina faifaidi.  
29 *Siwe egavo i na vona-uvi'agala 'Anu'anunu Magemagetana 'waineye, kebu 'ana fata Yaubada i na nuatavunidi, yadi sakonanina i na 'eno-vagata.”  
30 Iesu i vonaga fai tomotoga 'ifwaidi i vo, Kumanina yaiaina sakoina i agei,” we'e mogitana 'Anu'anunu Magemagetana 'wainega i vona yaiaina i 'awa'a'idi.   

Iesu tainavo wata inadi taiadi i nagoi 'waineye 
 
(Madiu 12:46-50; Luke 8:19-21)  


31 Iesu tainavo ma inadi i maia 'waineye, i tovoi 'atamanayega i vevelutoli Iesu faifaina.  
32 'Aila'a Iesu taiadi i miamianiga i voneni i vo, Taimwavo wata inamu siva'e i lulualemu.”  
33 Iesu i vona i vo, 'Wa da nuani, egavo taikwavoga wata inaku?”  
34 Tomotoganidi i miafifineniga 'aitamogana 'aitamogana Iesu i 'isedi i vonedi i vo, A na vonemi. Side, yaku tovetutuyamavo, taunidi inaku wata taikwavo.  
35 Aitoi Yaubada yana nuanua 'ana to'idumwebika, taunina inaku, novuku wata taiku.”    

Luyavuyavulagi 'ana vona-awatabai 
 
(Madiu 13:1-23; Luke 8:4-15)  


1 *Tamu tutuya wata Iesu i vilai i mai Galili i ve lavu lilivaneye. 'Aila'a bwaikina i sififineni bega Iesu i dodoga wakeye i miabui, we'e tomotoga matatabudi i tovoi balebaleye i lau'age 'waidie.  
2-3 Nani fuedi i ve 'waidie vona-awatabaiega. Yana ve 'waineye i vo, A na vonemi. Tamu tomogo i nago bakule yana witi waifeidi i na bakulidi, we'e yadi sauluva luyavuyavulagi.  
4 Yana luyavuyavulagi 'waineye witi 'ifwaidi i ve'anita'idi 'eda balebaleye, manuga i mai i 'anidi.  
5 'Ifwaidi i ve'anita'idi bwakebwakeye, nagami i tabo-matayo'o fai fwayafwaya kebu badubadunaga.  
6 Siwe tutuyanina inala i kabu i 'awagi'adi fai 'walamidi kebu i da vagaobuga.  
7 'Ifwaidi i ve'anita'idi 'awanavenaveye kebu 'adi 'oiga, i ugawegawedi bega kebu vuagidiga.  
8 'Ifwaidi i ve'anita'idi inageye fwayafwaya 'atumaina 'waineye i tabo i vuaga. Witi 'ifwaidi vuagidi 30, 'ifwaidi 60, 'ifwaidi 100.  
9 Veifufu de'e 'wa nogaiga, 'wa na venua'ivineni nika 'wa na 'asetai.”    

Vona-awatabai lamuna 
 

10 Mulieta Iesu 'aiseneye 'ifwaidi tomotoga toyogo'waila wata yana tovetutuyamavo 12 i maia 'waineye i voneni i vo, Nuanuama yamu vona-awatabai 'u na kiavemagetadi.”  
11 Iesu i vonedi i vo, 'Akonadi Yaubada i tauyemi nani fuedi givagivadi 'wa 'asetadi yana veimea tomotoga 'waidie faifaina. Siwe egavo Yaubada yana veimea i bavuyeni, vona-awatabai 'waidiega Yaubada yana Vona i noganogaidi.  
12 *Basenadiotoga tobavunidi faifaidi i kilumi Yaubada yana Buki nageneye i vo,  

   
 
Tomotoganidi i na 'isa'isa,  

siwe naninidi a 'i'idewadi kebu i na 'isa'inanadi.  

Yaku vona i na noganogai,  

siwe kebu nuadi i na magetadi.  

We'e 'ai'edi mogitana i da 'isa'inanadi  

wata nuadi i da magetadi,  

i da nuaviladi i da mai 'waikuye  

nika a da 'ive'atumaidi.’ ”   

Vona-awatabai Iesu i kiavemagetai 
 

13 Mulieta Iesu i vonedi i vo, Vona-awatabainina safailina, siwe 'omi kebu 'wa da 'asetaiga, bani'odi 'wa na munega wata 'ifwaidi vona-awatabai 'wa na 'asetadi?  
14 Tobakula taunina Yaubada yana Vona 'ana toluyavuyavulagi.  
15 Waifei 'ifwaidi i ve'anita'idi 'edeye 'ana nuanua, bani'odi tomotoga Yaubada yana Vona i nogai siwe Seitani i yogo-matayo'o vonanina i elodi.  
16-17 Waifei i ve'anita'idi bwakebwakeye 'ana nuanua, bani'odi tomotoga ma yadi sosoana Yaubada yana Vona i nogai siwe yadi nuanua 'waidie kebu mogitana i da lukuga. I vetumagana siwe tutuya 'ale'usana. Tutuyanina vita 'alo ve'isakololo i na souyedi Vonanina faifaina, i na baila-matayo'oyeni.  
18-19 Waifei i ve'anita'idi gaweye 'ana nuanua, bani'odi tomotoga Yaubada yana Vona i nogai siwe yadi mia faifaidi i vevenuafouviga, 'ai'aiwabu nuadi i 'ewa'ewadi wata kukua 'adi nuanua 'waidie bwaikina 'wa da vo Yaubada yana Vona i da ugawegaweni kebu i da vuaga.  
20 We'e waifei i ve'anita'idi inageye fwayafwaya 'atumaina 'waineye 'ana nuanua, bani'odi tomotoga Yaubada yana Vona i nogai, taunidi i tauyedi 'waineye mulieta yadi folova Yaubada faifaina bani'odi i vuaga, 'ifwaidi 30, 'ifwaidi 60 wata 'ifwaidi 100.”   

Mageta 'aivoe nageneye 
 
(Luke 8:16-18)  


21 *Iesu i velutoliedi i vo, Lovane mageta ta na kabuni, mulieta bani'odi ta na munegi? 'Aivoeyega ta na talafwaseni 'alo talalia dibuneye ta na yatoi? Kebu, mageta ta na lutalauleni bega i na magemagetai.  
22 *Wata bani'odi, ava'ai tomotoga i givediga, 'awaie naninidi matatabuna Yaubada i na sivemagesedi, wata ava'ai i nuagivediga Yaubada i na lu'ivoneyedi i na vemageta.  
23 Veifufu de'e 'wa nogaiga, 'wa na venua'ivineni nika 'wa na 'asetai.   


24 *Ava'ai 'wa na nogaiga 'wa na nuamagetai, nika Yaubada i na 'imoso'ieni.  
25 * Egavo yaku ve i na vinenegeni wata i na venua'ivineni, yadi 'aseta Yaubada i na 'imoso'ieni bega yadi 'aseta i na vebwaika, we'e egavo kebu i da nogaya-dewai yadi 'aseta siaina Yaubada i na eloi.”   

Vona-awatabai waifei yadi tabo faifaidi 
 

26 Yaubada yana veimea tomotoga 'waidie yana vebwaika faifaina Iesu i vona-awatabai i vo, Yaubada yana veimea bani'odi tamu tomogo waifei i bakulidi.  
27 Tofolovanina 'aiaseye i folofolova, lovane i 'eno'eno we'e waifei yadi tabo wata yadi vebwaika kebu i da 'asetadiga.  
28 Fwayafwaya taunina 'ani'ani i 'ivetabodi, nagami i tautaula mulieta 'ani'aninidi i sousouyedi.  
29 *Tutuyanina i luludabadaba i 'a'aiala fai tutuya kumaga.”   

Iesu i awatalatutula 'ayawana bilana 'wainega 
 
(Madiu 13:31-35; Luke 13:18-19)  


30 Wata Iesu i vona-awatabai i vo, Bani'odi ta na voneyedi Yaubada yana veimea yana vebwaika faifaina 'alo ava'ai 'wainega ta na awatalatutula?  
31-32 Yana vebwaika bani'odi 'ayawana, bilana siaina siwe tutuyanina i vebwaika nika welavi bwaikaotogina bega manuga i mimaia didineye 'waineye i veve'i'wa'u wata i na vevegiuva.”   


33-34 Iesu i lau'age tomotoga 'waidie vona-awatabai fuedi 'waidiega bega 'adi fata i na 'aseta. Kebu tamu tutuya vona-awatabai i da baileni, siwe yana tovetutuyamavo taiadi 'aisedie naninidi matatabuna i kikiavemagetadi.   

Iesu yagina i 'iveniwalovi 
 
(Madiu 8:23-27; Luke 8:22-25)  


35 'Akonadi i lavia, Iesu yana tovetutuyamavo i vonedi i vo, Ta na damana lavu vi'ainega.”  
36 Iesu yana tovetutuyamavo taiadi wakeye i dodoga i nagoi 'aila'a i 'iawedi, siwe waka 'ifwaidi taiadi i nagoi.  
37 I nunagoi nika kaukau toketokena i nunuga yagina waka i ludododogi sai'afoga i da veadagi.  
38 Iesu i 'unugalo i 'eno'eno waka mulineye. Tovetutuyamavo i luvagoni i vo, Tove 'u tovoi, i na vileda ta na wafa, siwe voke kebu faifaina 'u da nuanuaga.”   


39 Iesu i tovoi kaukau i talabodeni wata yagina i voneni i vo, 'U niwalova,” nika kaukau i 'awatagoni i niwalova bwaikina.   


40 Iesu yana tovetutuyamavo i vonedi i vo, Awale 'wa kololo? 'Omi bola kebu 'wa da vetumaganeku.”  
41 Tovetutuyamavo 'akonadi kaukau wata yagina yadi 'ailove i 'isedi i kololo-'afo'afo Iesu yana toketokena faifaina. Bega 'aise'avadi i veifufu i vo, Ava'ai tomotogaga de'e? Nani matatabuna, kaukau wata yagina taiadi bonana i nogai i vematayakeyakeni.”    

 5

Iesu tomogo yaiaina i ageiga i 'ive'atumaia 
 
(Madiu 8:28-34; Luke 8:26-39)  


1 Iesu ma enavo i maia lavu vi'ainega me Gelasine yadi 'awalaweye.  
2 Tutuyanina i le'wai, wakayega Iesu i obu tamu tomogo yaiaina i ageiga i veluagai, i mimai taumata 'waidiega.  
3-4 Tomogonina yana 'eba mia taumata 'awasasadie, tutuya fuedi tomotoga 'agena wata nimana i yogoyogonidi bulava kainumu 'waidiega siwe i sisidabadabadi. Kebu tamu aitoi i na vetoketoke bega i na 'ive'avini wata i na yogoni.  
5 'Aiata lovana 'aitamogana 'aitamogana taumata 'awasasadie wata 'oyeye i vevebwaubwau taunina i nikenikei kileuyega.   


6 Tomogonina 'ani'ieyega Iesu i 'isanaweni, i lilide i nago i lumata'afufu mataneye.  
7-8 Iesu yaiaina i voneni i vo, 'U 'awa'a'imu 'omu yaiaina sakoimu.” Yaiaina i vebwaubwau bonana bwaikinega i vo, Iesu, 'omu Yaubada Tabwaotogineye Natuna, ava'ai nuanuamu 'u na 'idewai 'waikuye? Yaubada 'ana wagavayega a velu'ui 'waimuye kebu 'u na 'ivekokoviku.”  
9 Wata Iesu i velutolieni i vo, 'Omu aitoi 'amu wagava?” I vo, 'Aku wagava 'Aila'a, fai 'aku labilabina fuedi.”  
10 Wata i toke i vevelu'ui 'waineye i vo, Kebu nuanuama 'u na veugeugema de'e 'awalawanina 'wainega.”    


11 Bawe fatala bwaikina 'oya lilivaneye i luluduaduala.  
12 Yaiaina i taidaida Iesu 'waineye i vo, 'U da vetunema wata 'u da tauyema bawenidi 'a na agedi.”  
13 Iesu i tauyedi nika yaiaina i 'awa'a'idi i nagoi bawe i agedi. Bawenidi 2,000 fatala bwaikina, i ve'ilililide 'oyeamo i obu nika i sou bwagale i ve'alamonumonu lavuye.   


14 Bawe 'adi to'isave'avinavo i 'iseni i lilide i nagoi i veifufuyeni 'atamana wata kweda 'waidie, bega tomotoga fuedi i nagoi i na 'iseni ava'ai i vonevoneyeni.  
15 Tomotoganidi i maia Iesu 'waineye, tomogonina basenadi yaiaina fuedi i ageiga i 'iseni, 'akonadi yana nuanua i ve'atumai i ve'wesena ma 'ana talauma i miamia, nika tomotoga matatabudi i ve'alakolokololo.  
16 Tomotoganidi matadie tomogo i ve'atumaiga wata bawe yadi monu, faifaidi tomotoga i le'wai 'waidie i veifufu.  
17 Begaidi 'atamananina 'ana tomotogavo Iesu i lukakadeni nuanuadi i na tauya yadi 'awalawa i na 'iaweni.   


18 Mulieta Iesu i dododoga nika tomogonina yaiaina i ageiga i velu'ui-nuakalikali i vo, Iesu yau nuanuaku taiadi ta da nago.”  
19 Siwe Iesu i talabodeni i vo, 'Auvea i 'isanuakalikaliemu i 'ive'atumaimu, bega 'u na nago yamu 'aila'a 'waidie 'u na lu'ivona.”  
20 Bega tomogo i nago naninidi matatabuna Iesu i 'idewadiga faifaidi i lu'ivona 'awalawa Dekafolisi matatabuna 'waineye. Tomotoga fuedi i nogai nuadi i voganidi.   

Yailo natuna yana ve'atumai wata vavine tamu Iesu 'ana talauma i 'abitonovi 
 
(Madiu 9:18-26; Luke 8:40-56)  


21 Iesu ma enavo i vila-vaituganidi i damanama de'e bega lavu lilivaneye 'aila'a bwaikina i maia i sififineni.  
22-23 Me Diu yadi 'eba miava'auta 'ana to'edakumeta tamu, 'ana wagava Yailo Iesu i 'iseni i nago 'waineye ma yana ve'ililibu i lumata'afufu Iesu 'ageneye i velu'ui-nuakalikali i vo, Natuku vevinena sai'afoga yawaina i na 'a'ava. 'U da mai ta da nago nimamu 'u da yatoi 'waineye bega i na ve'atumai.”  
24 Iesu Yailo taiadi i nunago wata 'aila'a bwaikina i vevetunufelagieni, nuanuadi Iesu i na yogo'waili.   


25 'Aila'anina nagedie tamu vavine, vevine 'adi viga i 'ewadi, malamala 12 nagedie kebu i da 'a'ailove viganina i 'eno'eno.  
26 Tutuya fuedi i nunago toawakweli fuedi 'waidie igodi i na ve'atumai siwe viganina i vebwaika kebu i da veve'atumai, we'e yadi kukua i ve'a'avadi fu'eyega.  
27-28 Iesu valana i nogai bega 'aila'a taiadi i nunagoi, yadi nuanua i vo, 'Ai'edi Iesu 'a na 'abitonoviga 'a na ve'atumai siwe wata 'ai'edi 'ana talauma'ava 'a na 'abitonovimo 'a 'asetai 'a na ve'atumai.”  
29 Tutuyanina i 'abitonovi 'adi viga i 'a'ava i vebaedi 'akonadi i ve'atumai.   


30 Nika Iesu i 'asetai yana toketokena i damana vavine 'waidie bega i sivilai i velutoli i vo, Aitoi 'aku talauma i 'abitonovi?”  
31 Yana tovetutuyamavo i vo, 'U 'iseni, 'aila'a bwaikina i vetunufelagieni, awale 'u vo, Aitoi i 'abitonoviku?’ ”  
32 Siwe Iesu i 'i'isadaba nuanuana i na 'asetai aitoi i 'abitonovi.  
33 Vavine i 'asetai i lulualedi begaidi i kololo, ma yadi tatava wata ma yadi ve'ililibu i lumata'afufu Iesu 'ageneye i lu'ivona mogitana taunidi faifaidi.  
34 Iesu i vonedi i vo, Natuku, yami vetumagana 'waikuye i 'ive'atumaimi. Ma yami sosoana 'wa na nago, 'ami viga i 'a'ava-vagata.”   


35 Tutuyanina Iesu vavine 'waidie i vonavona 'ifwaidi tomotoga i le'wai Yailo yana vanugayega i voneni i vo, Natumu 'akonadi yawaina i 'a'ava. Kebu wata Tove 'u na vevekadia.”  
36 Iesu i nogai Yailo i voneni i vo, Kebu bonadi 'u na nogaiga wata kebu nuafoumu i na veviga 'u na vetumaganamo.”  
37 Fuedi i talabodedi tomotoga 'adi 'aitonu taiadi i nagoi, Fita, Iemesa wata taina Ioni.  
38 Tutuyanina i le'wai Yailo yana vanuge, Iesu 'aila'a i 'isedi wata vemogai bwaikina.  
39 Bega i luku vanuga nageneye i velutoliedi i vo, Awale 'wa vevemogai? Kwamana de'e kebu i da wafaga, i 'eno'enomo.”  
40 'Aila'a Iesu i sidibidibieni wata i namageni fai i 'asetai kwamananina mogitana i wafa.  

Iesu i vonedi matatabudi i souyedi, mulieta enavonidi, kwamana tamana wata inana taiadi i luku kwamananina yana tutudaba 'waineye.  
41-42 Kwamana nimaneye i 'abi bonanega i voneni i vo, Talaida kumi,”'ana saivila i vo, Kwamana, 'u tovoi,” nika i tovoi i yaba. Kwamananina 'ana malamala 12. Tomotoga i 'iseni nuadi i voganidi.  
43 Iesu i talabodedi i vo, Kebu 'wa na lu'ivonaga siwe 'ani'ani 'wa na veleni i na 'ani.”    

Me Nasaledi Iesu i baileni 
 
(Madiu 13:53-58; Luke 4:16-30)  


1 Iesu Yailo yana 'atamana i 'iaweni yana tovetutuyamavo taiadi i nagoi yana 'atamana Nasaledi 'waineye.  
2-3 Bei i miamiani 'Aiata Veawai i veluagai i velamu i ve 'eba miava'auta 'waineye. Tomotoga fuedi yana vona i nogai nuadi i voganidi i vo, Tomogo no'o ta 'asetai kumanina to'aiyogona, inana Meli, tainavo Iemesa, Iosese, Iudasa wata Saimoni we'e novunavo taiadi ta miamiani. Siwe yana nuamageta wata yana toketokena ava'aiega i veluagadi bega 'eba nuavogana wata 'eba nua'ewa i 'i'idewadi?” Faifainanina i vedumwe'ai'aieni kebu i da vetumaganeni.   


4 *Bega Iesu i vonedi i vo, Yaubada yana tolu'ivonavo ma 'adi ve'ililibu tomotoga tulidi 'waidie, we'e taunidi yadi 'atamana 'ana tomotogavo wata yana 'aila'a kebu.”  
5-6 Begaidi Iesu nuana i vogani yana 'atamana 'ana tomotoga kebu i da vetumaganeni. Begaidi kebu 'ana fata 'eba nuavogana wata 'eba nua'ewa i da 'i'idewadiga siwe 'ifwaidi tomotoga Iesu i 'abitonovidi 'adi viga i 'a'ava i ve'atumai.  

Iesu yana tovetutuyamavo i vetunedi 
 
(Madiu 10:1,5-15; Luke 9:1-6)  

Iesu i nago i veve 'atamana 'aitamogana 'aitamogana 'waidiamo.  
7 Mulieta yana tovetutuyamavo 'adi 12 i goleva'augidi bega 'ailuga 'ailuga i vetunedi, wata veimea i veledi bega yaiaina i na vonedi i na 'awa'a'idi.   


8-9 Iesu i velu'ase'asedi i vo, Yami wautogana wata 'ami 'ageyafayafa 'wa na 'ewadi we'e kebu tamu ava'ai 'wa na 'ewadi. 'Ani'ani kebu, venuana kebu, mani kebu wata kebu tamu talauma vunavunagina 'wa na 'ewai.  
10 Tutuyanina 'wa na nagoi tamu 'atamana 'waineye, 'ai'edi aitoi i na vonemi 'wa na luku yana vanuge, bei 'wa na miamia mulieta yami folova i na 'a'ava 'atamananina 'waineye, vanuganina 'wa na 'iaweni.  
11 **'Ai'edi ava'ai 'atamanaga 'ana tomotoga kebu i na lu'uma'umaiemiga wata yami vona kebu i na nogaidiga, 'wa na 'iawedi. Tutuyanina 'wa na tauya, 'agemiega fwayafwaya 'wa na lubutubutuya, yadi 'eba 'isa 'wainega i na 'asetai 'awaie vematavuloga i na veluagai Yaubada 'wainega.”   


12 Bega tovetutuyamavo i nagoi i lalau'age i vo, 'Wa na nuavilami yami sakona 'wa na vedumwe'ubu'ubusedi.”  
13 *Wata yaiaina tomotoga i agediga i veugeugedi i souyedi, we'e toviga fuedi i iwagidi bunamayega nika i ve'atumai.   

Kini Elodi Ioni luvewafai 
 
(Madiu 14:1-12; Luke 3:19-20, 9:7-9)  


14 *Tutuyanina 'waineye 'awalawa Isileli nageneye Loma kabemani yadi to'edakumeta bwaikina 'ana wagava Kini Elodi. Iesu yana folova toketokena valana i nogai fai tomotoga fuedi i veveifufu faifaina. 'Ifwaidi i vo, No'o Iesu, 'asa'aiana mogitana taunina Ioni Tobafitaiso, i yawasa-vaitugana begaidi 'eba nuavogana wata 'eba nua'ewa i 'i'idewadi.”  
15 Tomotoga 'ifwaidi i vo, Taunina Ilaitia, Yaubada yana tolu'ivona abamayega i mai,” we'e 'ifwaidi i vo, Taunina tamu Yaubada yana tolu'ivona fai yana sauluva tolu'ivonanidi basenadi bani'odi.”   


16 We'e Kini Elodi Iesu valana i nogai i vo, Mogitana Ioni Tobafitaiso, basenadi 'odona a boboi i yawasa.”  
17 *Bani'odi i voneyediga fai basenadi yana veimea 'wainega Ioni i yogoni i yatoi vanuga yogona nageneye. We'e Elodi taina Filifi yana vavine Elodiasa i luobuyedi mulieta i nagidi.  
18 Begaidi Ioni i tolimatani i vo, 'U vekali, taimu yana vavine 'u nagidi, Yaubada yana veimea 'u geuya.”  
19 Elodiasa i nuasako nuanuadi Ioni i da wafa siwe kebu 'adi fataga.  
20 We'e Elodi ma yana kololo Ioni i 'ita'ita'ieni fai i 'asetai tomogo 'atumaina yana sauluva tonovina Yaubada mataneye. Nuanuana Ioni yana veifufu i na vivinenegeni, siwe i venuafouviga vonanidi faifaidi.   


21 Mulieta Elodiasa tamu 'eda i veluagai bega 'adi fata Ioni i na nikei. Elodi yana tubuga 'ana 'aiata 'waineye sakali bwaikina i 'idewai. Tomotoga ma 'adi wagava i goledi i maia sakalinina 'waineye, 'ifwaidi kabemani, 'ifwaidi tolugavia yadi to'edakumetavo wata 'ifwaidi toveimea 'awalawa Galili 'wainega.  
22 Sakalinina 'waineye Elodiasa natudi vevinena i mai i kayama matadie bega Elodi wata 'ana wakawakavo taiadi i 'ivesosoanidi. Elodi vavine i voneni i vo, 'Ai'edi ava'ai nuanuamu 'u na velu'uieku 'ana fata a na velemu.  
23 A vona'awaufaufa 'waimuye 'ai'edi ava'ai nuanuamu a na velemu, 'ai'edi 'u na vo, Yamu 'eba veimea sai'afo 'u na veleku,’ 'aku fata a na velemu.”   


24 Bega vavinenina i nago inana 'waidie i velutoli i vo, Ava'ai a na velu'uieni?” Inana i vo, Nuanuama Ioni Tobafitaiso i na wafa bega 'u na voneni 'unu'ununa i na velemu.”  
25 Vavine i vila-matayo'oi Elodi 'waineye i vo, Nuanuaku 'asiauotoga Ioni Tobafitaiso i na wafa, 'unu'ununa 'aivoeye 'u na dodogi 'u na mieni 'waikuye.”  
26 Vonanina i nogai nuana i vita bwaikina siwe kebu 'ana fata i na bailaga fai i vona'awaufaufa 'ana wakawakavo matadie.  
27-28 Bega Elodi tamu tolugavia i vetunei i nago vanuga yogona nageneye Ioni 'odona i boboi, 'aivoeye i dodogi i mieni vavine i veleni. I 'ewai i nago inana i veledi.  
29 Tutuyanina Ioni yana tovetutuyamavo valana i nogai, i maia tomogona i 'ewai matumatuye i silukuveni.   

Iesu 'aila'a bwaikina i ve'anidi 
 
(Madiu 14:13-21; Luke 9:10-17; Ioni 6:1-15)  


30 Tutuyanina tomata'aulele i viladi Iesu 'waineye i lu'ivona yadi ve wata ava'ai i 'idewadiga faifaidi.  
31 Fai 'aila'a bwaikaotogina i mimaia wata i nunagoi, Iesu wata yana tovetutuyamavo kebu tamu 'awasasa 'waidie bega i na veawai wata i na 'ani. Faifainanina Iesu i vo, Ta na nagoi tulideye, tamu 'awasasa kebu tomotoginaga 'waineye, ta na veawai.”  
32 Bega wakayega tulidie i nagoi ava'aibe bei kebu tamu aitoi i da miamia 'waineye.   


33 Siwe tomotoga fuedi Iesu ma enavo yadi tauya i 'asetai wata 'akonadi i 'isedi, begaidi 'agediamo i bala 'atamana 'aitamogana 'aitamogana 'waidiamo nagami i le'wai ava'aibe bei Iesu i nunagoga 'waineye.  
34 *Tutuyanina Iesu ma enavo i duduna 'aila'a bwaikina i 'isedi, i 'isanuakalikaliedi fai 'wa da vo bani'odi sifi kebu 'adi to'isave'avinaga. Begaidi i velamu nani fuedi faifaidi i ve 'waidie.   


35 'Akonadi i lavia yana tovetutuyamavo i maia Iesu i voneni i vo, De'e bei 'atamana kebu wata 'akonadi tutuya i ve'ale'usa.  
36 Tomotoga 'u na vetunedi i na nagoi taunidi 'adi'adi i na kimwane 'atamana wata kweda 'waidie.”  
37 Iesu i vonedi i vo, 'Omi taunimi 'ai'edi ava'ai 'wa veledi i na 'ani.” Tovetutuyamavo i vo, Vetuma nuanuamu 'a na nago 'ani'ani bwaikaotogina bani'odi 'ana tutula lubulubu 200* 'a na 'ewadi.”  
38 Iesu i velutoliedi i vo, 'Aivia 'ani'ani 'waimie? Nika 'wa nagoi 'wa 'isa.”'Akonadi i 'iseni i maia i voneni i vo, 'Ani'ani mwadodoudi 5 wata igana 'ailuga 'a veluagadi.”   


39 Bega Iesu yana tovetutuyamavo i vonedi i vo, Tomotoga 'wa na vonedi i na veiwakukuna mosomoso 'waidie.”  
40 I veiwakukuna, kukuna 'ifwaidi bani'odi tomotoga 100, 'ifwaidi bani'odi 50.  
41 Iesu 'ani'ani i 'ewai i 'isalaka abame, Yaubada 'waineye i vekaiwa, i 'a'avana mwadodoudi i 'ewadi i 'ivividi. Yana tovetutuyamavo i veledi tomotoga 'aitamogana 'aitamogana i veutadi. Wata igana bani'odi.  
42 Matatabudi i 'ani kamodi i aidi.  
43 Tovetutuyamavo tomotoga nikilidi i va'augidi bayawa 12 i veadagidi.  
44 'Aila'anidi i 'aniga iaveta tulai'avadi 5,000, we'e vevine wata kwakwama kebu i da lu'iawawadiga.   

Iesu ufa tabwaneamo i nago 
 
(Madiu 14:22-27,34-36; Ioni 6:16-21)  


45 Tomotoga i ve'anidi i 'a'avana, Iesu yana tovetutuyamavo i lukakadedi i vo, 'Wa na dodoga wakeye 'wa na kumeta 'wa na nagoi Bedasaida, yau 'aila'a a na vonedi i na nagoi.”  
46 Tomotoga i tauya i nunagoi Iesu i laka 'oyeye bei i velu'ui.   


47 'Akonadi i laviotogi we'e waka lavu kamwaneye Iesu 'aiseotogina 'avale.  
48-50 Yana tovetutuyamavo i 'isedi vita bwaikaotogina nageneye ma yadi tokemaiga i voivoi fai kaukau i veveviladi. Sai'afoga tutuya i na kililia nika Iesu i le'wa lilivadiamo i nago ufa tabwaneamo. Tutuyanina Iesu i nunago 'waidie fuedi i 'isanaweni ma yadi kololo i 'we'weleni i vo, Yalua.” Nika Iesu i vona-matayo'o 'waidie i vo, Kebu 'wa na kolologa, yau taunida.”  
51 I nago i dodoga wakeye yana tovetutuyamavo 'waidie nika kaukau i 'awatagoni. We'e tovetutuyamavo nuadi i voganidi.  
52 Bagase Iesu 'aila'a bwaikina i ve'anidi yana tovetutuyamavo nuadi kebu i da magetadi yana toketokena faifaina. Wata Iesu i 'iseni ufa tabwaneamo i mimai, nuadi i voganidi, bola kebu i da 'asetaiga.   

Iesu toviga i 'ive'atumaidi Genesaleta 'waineye 
 

53 I duduna Genesaleta balebaleye bei yadi waka i lomuyeni.  
54 Tutuyanina wakayega i obuobu tomotoga fuedi Iesu i 'isa'inanai.  
55 Tomotoganidi i lilide i nagoi 'awalawanina matatabuna 'waineye yadi toviga i miedi ava'aibe bei Iesu i miamia 'waineye.  
56 Iesu i nago 'atamana siaidi, bwaikidi wata kweda 'waidie, tomotoga yadi toviga i miedi 'atamanafouye i yatodi i velu'ui 'waineye nuanuadi i na 'abitonovidi we'e 'ai'edi kebu, 'ana talauma mataifwa'avana i na 'abitonovi. Egavo i 'abitonovaga matatabudi i ve'atumai.    

Diu tubudiavo yadi ve 
 
(Madiu 15:1-20)  


1 Tamu 'aiata 'waineye Diu totafalolo Falisi wata ve'etoboda 'adi tovevo 'ifwaidi Ielusalemayega i mai nuanuadi Iesu i na 'iseni.  
2 Yana tovetutuyamavo i 'isedi i 'ani'animo, nimadi kebu i da 'ivevunavunagidi yadi ve'etoboda bani'odi.  
3 Kumanidiavo me Diu, we'e mogitana Falisi, ve'etoboda i mai tubudiavo 'waidiega i veve'ililibuyedi, nimadi i na 'ivevunavunagidi yadi sauluva bani'odi mulieta i na 'ani.  
4 Wata bani'odi 'ai'edi 'eba sivedavedamana 'wainega i na maia, nagami nimadi i na 'ivevunavunagidi mulieta i na 'ani. Wata 'ifwaidi ve'etoboda tubudiavo 'waidiega i mai i veve'ililibuyedi, bani'odi nau, vedi, 'aivoe wata sita i na 'ivevunavunagidi.  
5 Begaidi Falisi wata ve'etoboda 'adi tovevo Iesu i velutolieni i vo, Awave'eda'eda i maiga tubudavo 'waidiega, awale yamu tovetutuyamavo kebu i da ve'ililibuyediga i geugeudi? 'Ani 'ana tutuya 'waineye kebu nimadi i da 'ivevunavunagidi we'e i 'ani'animo.”  
6 *Iesu i vonedi i vo, 'Omi tovekali. 'Awami nani fuedi faifaidi i tatalaboda we'e wata 'wa 'i'idewadi. Basenadiotoga Yaubada yana tolu'ivona Aisea Yaubada yana Vona 'wainega i vona-samula faifaimi. I vonaga mogitana i vo,  

   
 
De'e 'aila'anidi 'awakebuladiega i ve'ililibuyeku,  

siwe kebu mogitana i da nuakalikalieku.   


7 Fai tomotoga yadi nuanua i veve igodina Yaubada 'wainega,  

begaidi 'waikuye i 'o'odu-maimaiga.’ ”   

   
 

8 Wata Iesu i vo, Aisea i kilumi mogitana, Yaubada yana veimea 'wa bailedi we'e tomotoga yadi ve 'wa vevematayakeyakedi.”   


9 Wata i vonedi i vo, Yaubada yana veimea 'wa baibailedi, ma'itufa taunimi yami ve'etoboda 'wa vematayakeyakedi.  
10 *Basenadiotoga Yaubada yana veimea Mosese i veleda i vo, Tamamu wata inamu 'u na ve'ililibuyedi.’ Wata i vo, 'Ai'edi aitoi tamana 'alo inana i na awavesakoyedi bega vita i na veluagai, i lubwaineni 'wa na luvewafai.’  
11-12 Veimeanidi 'wa geugeudi fai 'wa veve 'wa vo, 'Ai'edi aitoi ma yana mani, siwe kebu nuanuana tamana wata inana i na 'ivaisediga, 'omi 'wa tauyeni bega i na vonedimo i na vo, Mani de'e a na 'aniveleneni Yaubada faifaina,” ’ vonanina 'wa fali'atumaieni. We'e mogitana i lubwaineni tamana wata inana i da ve'ililibuyedi, maninina 'wainega i da 'ivaisedi.  
13 De'e bani'odi Yaubada yana Vona 'wa venani-'avo'avovoyeni, ma'itufa ve'etoboda tubumiavo 'waidiega 'wa vevematayakeyakedi. Wata nani fuedi bani'odi 'wa 'i'idewadi.”   

Naninidi tomotoga i na 'ivesakoidi 
 

14 Iesu tomotoga i goledi i nagoi 'waineye i vonedi i vo, A na vonemiga 'wa na venua'ivineni nika 'wa na 'asetai.  
15 Tamu ava'ai i na luku tomotoga nagedie, kebu 'ana fata tomotoganidi i na 'iveyokedi. We'e mogitana vona 'alo nuanua sakoidi tomotoga 'waidiega i na souyediga, naninidi tomotoga i na 'iveyokedi.  
16 *Veifufu de'e 'wa nogaiga, 'wa na venua'ivineni nika 'wa na 'asetai.”   


17 Iesu tomotoga i 'iawedi i nago vanuge, mulieta yana tovetutuyamavo i velutolieni yana ve faifaina.  
18-19 Iesu i vonedi i vo, 'Omi bola kebu ma yami 'asetaga. 'Wa da 'asetai 'ai'edi 'ani'ani ta na 'ania kebu 'ana fata i na 'ivesakoida, fai kebu i na nago yada nuanua 'waidie, kamodeye i na luku bega yogo yana 'edeye i na nago.” Iesu bani'odi i veifufuyediga 'ani'ani matatabuna i awave'atumaiedi, kebu tamu sakona 'wainega i na souyeni.  
20 Wata i vo, Ava'ai tomotoga nagediega i na souyediga, naninidi tomotoga i na 'iveyokedi.  
21 Tomotoga nagediega nuanua sakoidi i sousouyedi bega i vevesauluva sakoina bani'odi ve'avula-'avo'avovo, vainago, luvewafa wata lauobu.  
22 Wata 'ifwaidi sauluva sakoidi bani'odi veumokai, veviga 'ana tolive'eda, vekali, sakona 'ana vebaisa, ve'unumagigi, vebonaivo, taunidi i na nualaka wata venua'ivina-sako.  
23 Naninidi i sousouyedi tomotoga nagediega, bega kumanidiavo i 'i'iveyokedi.”   

Vavine yadi vetumagana 
 
(Madiu 15:21-28)  


24 Mulieta 'atamananina Iesu i 'iaweni i nago tamu 'awalawa 'waineye, 'atamana Taia lilivaneye. I le'wa i luku vanuge, kebu nuanuana tomotoga i na 'asetai yana 'eba mia fai nuanuana i na veawai, siwe kebu 'ana sala i na giva.  
25 We'e tamu vavine natudi vevinena yaiaina sakoina i ageiga, Iesu valana i nogai i mai ma yadi ve'ililibu i 'odu 'ageneye.  
26 Vavinenidi kebu vavine Isileliga, taunidi i tubuga 'atamana Finisia 'awalawa Silia nageneye, siwe Iesu i velu'uieni nuanuaotogidi natudi i na 'ive'atumaia.   


27 Iesu vavine i vonedi i vo, Nagami kwakwama a na ve'anidi. Kebu i da lubwaineku kwakwama 'adi'adi a na elodi a na 'anivelenedi 'ou'ou 'waidie.”  
28 Vavine i 'asetai Iesu i veveifufu nagami i na folova taunina yana 'aila'a Diu 'waidie, begaidi i voneni i vo, 'Auvea, we'e mogitana. Siwe tutuyanina kwakwama i na 'ani'ani, 'ou'ou siaidi mukumuku i na luluyamuyamu. Begaidi sai'afo 'u da 'ivaisema.”  
29 Iesu i vonedi i vo, Fai yami vona 'ana nogaya 'atumaina 'wa na nago, natumi 'akonadi yaiaina i 'awa'a'ia i ve'atumai.”  
30 Tutuyanina i le'wa yadi vanuge, natudi i 'iseni 'ivie i 'eno'eno 'akonadi i ve'atumai.   

Tomogo tanigana 'uluna wata meana tafilina Iesu i 'ive'atumaia 
 

31 Iesu i tauya Taia 'wainega i nago 'atamana Saidoni, bega 'awalawa Dekafolisi 'waidiamo i nago i le'wa Lavu Galili.  
32 Tomotoga 'ifwaidi tamu toviga i mieni Iesu 'waineye i velu'ui nuanuadi nimana i na yatoi iadi 'waineye bega i na ve'atumai. Toviganina tanigana 'uluna wata meana tafilina.  
33 Iesu tomogo 'aila'a 'waidiega i 'ewai 'aiseneye i naweni nimadidina i 'etouyedi tomogonina tanigana 'waidie wata nimaneye i kiwala bega tomogo meana i 'abitonovi.  
34 Abame i 'isalaka i veyawaitunatunagi bonanega i vona i vo, Efada,”'ana saivila i vo, 'Wa 'ani'inimi.”  
35 Yana voneye tomogo tanigana i 'ani'inidi wata meana i tonova nika i welava.   


36 Wata i viladi i mai 'aila'a 'waidie Iesu i velu'ase'asedi kebu i na lu'ivona tomogo i 'ive'atumaiaga faifaina, siwe fuedi i lu'ivo'ivona.  
37 Egavo i 'iseni nuadi i voganidi bwaikina i vo, Nani i 'i'idewadiga 'atumai'avadi. 'Eba nuavogana wata 'eba nua'ewa i 'i'idewadi siwe wata tomotoga tanigadi i kia'inidi i nogaya wata meadi i kiavetonovidi i welava.”    

Iesu tomotoga 4,000 i ve'anidi 
 
(Madiu 15:32-39)  


1-2 Tomogo i 'ive'atumaia i 'a'avana, tamu 'aiata 'waineye wata 'aila'a bwaikina i va'auta. 'Adi'adi kebu, begaidi Iesu yana tovetutuyamavo i goledi i nagoi 'waineye i vonedi i vo, Tomotoga de'e faifaidi a nuavita fai 'akonadi 'aiata 'aitonu taiadi ta miamiani siwe kebu 'adi'adiga.  
3 'Ai'edi ma 'adi lase a na vetunedi yadi 'atamane bola 'edeye laseyega i na mwea fai 'ifwaidi 'ani'ieyega i maia.”  
4 Yana tovetutuyamavo i vo, De'e kebu tomotoginaga, kebu tamu aitoi 'ana fata 'ani'ani i na veluagai bega 'aila'a de'e ta na ve'anidi.”  
5 Iesu yana tovetutuyamavo i velutoliedi i vo, 'Aivia 'ani'ani 'waimie?” I vo, 'Ani'ani mwadodoudi 7 'waimeye.”   


6 Iesu 'aila'a i vonedi fwayefwayeye i vemiamiabui. Mulieta 'ani'aninidi 7 i 'ewadi, i vekaiwa Yaubada 'waineye, i 'a'avana i 'ivividi bega yana tovetutuyamavo i veledi 'aila'a i veutadi.  
7 Wata 'adi igana siaidi 'ifwaidi faifaidi Iesu i vekaiwa i 'a'avana yana tovetutuyamavo i veledi wata bani'odi tomotoga i veutadi.  
8 Matatabudi i 'ani, 'adi fata, mulieta yana tovetutuyamavo tomotoga nikilidi i va'augidi, bayawa bwaikidi 7 i veadagidi.  
9 Mulieta Iesu tomotoga i vonedi i nagoi yadi vanuge. To'aninidi iaveta tulai'avadi i lu'iawawadi 'adi 'aila'a bani'odi 4,000, we'e vevine tulaidi wata yavayavava kebu taiadi i da lu'iawawadiga.  
10 We'e Iesu ma yana tovetutuyamavo i dodoga wakeye i nagoi 'awalawa Dalimanuda 'waineye.   

Falisi nuanuadi Iesu i na silubuya 
 
(Madiu 16:1-12)  


11 *Diu totafalolo Falisi 'ifwaidi i maia Iesu 'waineye taiadi i ve'ikwayekwayega. Nuanuadi i na silubuya bega i vo, Nuanuama tamu 'eba nuavogana wata 'eba nua'ewa 'u na 'idewai bega 'a na 'asetamu ma yamu veimea Yaubada 'wainega.”  
12 *Iesu i veyawaitunatunagi i vonedi i vo, 'Omi tutuya de'e 'ana tomotoga, awale nuanuami 'eba nuavogana wata 'eba nua'ewa a na 'idewai? Kebu, a vona mogitana 'waimie, kebu tamu 'eba 'isa a na 'idewai 'omi 'aila'animi 'waimie.”  
13 Bega i 'iawedi yana tovetutuyamavo taiadi i dodoga wakeye i damana lavu vi'ainega.   

Vona-awatabai isita faifaina, naninina beledi i 'ivebwaiki 
 

14 Tovetutuyamavo nuadi i fani kebu tamu 'ani'ani i da 'ewai, we'e wakeye beledi 'aitamogana.  
15 *Iesu vona-awatabaiega i velu'ase'asedi bega tomotoga sakoidi yadi sauluva kebu i na tunuvedamanidi i vo, Taunimi 'wa na 'i'isave'avinimi i na nunago totafalolo Falisi yadi isita wata Kini Elodi yana isita i na vedamanimi i na 'ivesakoimi.”  
16 'Aise'avadi i veifufu i vo, Isita* beledi 'ana 'eba 'ivebwaika, bani'odi i voneyediga fai 'ida beledi kebu ta da 'ewadiga.”   


17 Yadi vonanina Iesu 'akonadi i 'asetai begaidi i vo, Awale 'wa ve'ivonavona 'ani'ani kebu ta da 'ewadiga faifaina? We'e nuami tabodadi. Voke yami nuanua bola kebu i da magetaiga wata kebu 'wa da 'asetai.  
18 *Ma matami siwe kebu 'wa da 'iseni wata ma tanigami siwe kebu 'wa da nogai. Yau ma yaku toketokena we'e voke nuami i fani.  
19 Tutuyanina 'ani'ani 5 a 'ivividi tomotoga 5,000 faifaidi, nikila 'wa va'augidiga 'aivia bayawa 'wa veadagidi?” I tutula i vo, 'Adi 12.”  
20 Wata i vo, 'Ani'ani 7 a 'ivividi tomotoga 4,000 faifaidi, 'aivia bayawa 'wa veadagidi nikilayega?” Tovetutuyamavo i vo, 'Adi 7.”  
21 Iesu i vo, 'Omi bola kebu 'wa da 'asetaiga.”   

Iesu tomatasako i 'ive'atumaia Bedasaida 'waineye 
 

22 Iesu ma yana tovetutuyamavo i maia Bedasaida, tamu tomatasako i mieni 'waineye, i velu'ui nuanuadi i na 'abitonovi bega i na ve'atumai.  
23 Iesu tomogo nimaneye i 'abi 'atamanayega i naweni tulineye. Mulieta Iesu tomogo matana i kiwalidi i 'a'avana nimana i yatoi tomogoneye i voneni i vo, 'Amu sala ava'ai 'u na 'isedi?”  
24 Tomogo 'i'isanago i vona i vo, Tomotoga a 'ise'isedi siwe 'adi 'isa 'wa da vo bani'odi welavi i da 'anigogogonidi.”  
25 Iesu nimana i yato-vaitugani tomogonina mataneye nika matana i ve'atumai i 'isadewa.  
26 Iesu i voneni bega i na nago yana vanuge wata i vo, Kebu 'u na lu'ivona 'atamane.”   

Fita Iesu i 'asetai 
 

27 Mulieta Iesu ma yana tovetutuyamavo i tauya i nagoi 'atamana 'ifwaidi 'waidie, 'awalawa Sisalia Filifai nageneye. I nunagoi 'edeye i velutoliedi i vo, 'Wa da nogaiga tomotoga yadi nuanua yau aitoi?”  
28 *Tovetutuyamavo i vo, Tomotoga 'ifwaidi i vonaga 'omu Ioni Tobafitaiso wafayega i yawasa, 'ifwaidi i vonaga 'omu Ilaitia abamayega i obuma, we'e 'ifwaidi i vonaga 'omu tamu Yaubada yana tolu'ivona wafayega i tovoi.”   


29 *Iesu i vonedi i vo, We'e 'omi, 'wa da nuani yau aitoi?” Fita i vo, 'Omu Keliso,† Yaubada 'ana Venua'ivina.”  
30 Bega Iesu yana tovetutuyamavo i talabodedi i vo, Kebu tamu aitoi 'waineye 'wa na lu'ivonaga yau Keliso, Yaubada 'ana Venua'ivina.”   

Iesu yana wafa i veifufuyeni 
 

31 Tutuyanina 'waineye Iesu i velamu i kiavemageta yana tovetutuyamavo 'waidie naninidi 'awaie i na souyediga 'waineye i vo, Yau a vetomotogaotoga i lubwaineku veviga fuedi a na veluagadi. Me Diu yada to'edakumeta 'au'auveadi, tovelomu yadi to'edakumetavo wata ve'etoboda 'adi tovevo i na vedumwe'ai'aieku mulieta i na luvewafaku siwe 'aiata 'ana vetonu 'waineye Yaubada i na sivetovoiku.”  
32 De'e bani'odi Iesu i voneyediga i vonaotoga. Fita Iesu i voneni i vaganago 'aisedie, i toke i talabodebodeni i vo, Kebu bani'odi taunimu 'u na faliwafewafemu.”  
33 Iesu i sivilai yana tovetutuyamavo i 'isedi bega Fita i talabodeni i vo, 'U vaganago, yamu nuanuananina Seitani yana nuanua. Wata tomia fwayafwaya yadi nuanua, kebu Yaubada 'wainega.”   


34 *Mulieta Iesu 'aila'a wata yana tovetutuyamavo i goledi i nagoi 'waineye i vonedi i vo, 'Ai'edi aitoi nuanuana mogitana i na mai 'waikuye taiadi 'a na nagoga, nagami taunina yana nuanua i na bailedi. Fai i na vematayakeyakeku veviga bwaikina i na veluagai yau bani'odi a na veluagai. Voke i na wafa faifaiku yau bani'odi a na wafa 'ai lagalagana 'waineye.  
35 *'Ai'edi aitoi yana mia 'ana 'atumaina i na ve'o'oleni, kebu nuanuana yawaina i na tauyeni faifaiku, taunina i na wafaotoga. We'e 'ai'edi aitoi yana mia 'ana 'atumaina wata yawaina i na tauyedi faifaiku wata Valaku 'Atumaina faifaina, mia 'atumaina wata miamia-vagaina i na veluagai.  
36 'Ai'edi tamu aitoi fwayafwaya matatabuna 'ana kukua i na 'ewadi mulieta yawaina i na 'a'ava, ava'ai 'ana 'atumaina?  
37 Kebu 'ana fata tamu nani 'wainega yawaina i na kimwanei.  
38 'Asiau tomotoganidi yadi sauluva sakoidi wata Yaubada i vedumwe'ai'aieni. We'e 'ai'edi aitoi yau faifaiku wata Valaku 'ana lu'ivona faifaina i na bunumayaga, yau a vetomotogaotoga yaku vila-vaitugana 'waineye wata a na bunumayageni. Yaku vila-vaitugana 'waineye, anelose magemagetadi taiadi 'a na maia, Tamaku yana mageta mataududulina nageneye.”    

1 Wata Iesu i vo, A vona mogitana 'waimie, 'ifwaimi bola ma yawaimi 'wa na miamiani, nagami Yaubada yana veimea toketokena tomotoga 'waidie 'wa na 'iseni mulieta 'wa na wafa.”   

Iesu i vemaigisivilavila 
 
(Madiu 17:1-13; Luke 9:28-36)  


2 *'Aiata 6 i 'a'ava, mulieta Iesu yana tovetutuyamavo 'adi 'aitonu i vonedi Fita, Iemesa wata Ioni taiadi i laka 'oya bwaikina 'waineye. 'Aise'avadi i miamia Iesu i 'ise'iseni, nika 'ana 'isa i sivedamana.  
3 'Ana talauma 'adi lau'avu mataududulidi, kebu tamu aitoi fwayefwayeye yana 'ilekoa bani'odi.  
4 I 'ise'iseni nika tomotoga 'adi 'ailuga i souyedi Iesu taiadi i veveifufu. Tomotoganidi Ilaitia wata Mosese, taunidi basenadiotoga Yaubada yana tolu'ivonavo.   


5 Nika Fita i vona-matayo'o Iesu 'waineye i vo, Tove, 'ima taiadi ta miamiani, nani 'atumaiotogina 'waimeye. 'Ai'edi 'u na tauyema lau'weta 'aitonu 'a na 'idewadi, tamu 'omu faifaimu, tamu Ilaitia faifaina wata tamu Mosese faifaina.”  
6 Fita kebu 'ana fata ava'ai i na voneyeni fai ma enavo i kololo bwaikina.  
7 *Waowa i mai i umedi nika bona i nogai waowayega i vona i vo, De'e Natuku nuafouku, ava'ai i na voneyeniga, bonana 'wa na nogai.”  
8 I vona'a'ava nika tovetutuyamavo i 'isadaba siwe kebu tamu aitoi i da 'iseniga, Iesu 'aise'avana.    


9 'Oyayega i obuobuma Iesu i velu'ase'asedi i vo, Naninidi 'wa 'isediga, kebu tamu aitoi 'wa na voneniga, nagami yau a vetomotogaotoga wafayega a na tovoi, mulieta 'wa na lu'ivona.”  
10 Iesu yana velu'ase'ase i ve'ililibuyeni, begaidi kebu tamu aitoi i da lu'ivona, siwe 'ifwaidi tutuya 'waidie 'aise'avadi i veveifufu i vo, Yawasa-vaitugana wafayega, ava'ai 'ana 'aseta?”   


11 *Mulieta yana tovetutuyamavo i velutolieni i vo, Awale ve'etoboda 'adi tovevo i vonaga i vo, Nagami Ilaitia i na mai, mulieta Yaubada 'ana Venua'ivina i na souyeni?’ ”  
12 Iesu i vo, Ilaitia mogitana nagami i na mai Yaubada 'wainega, nani matatabuna i na 'ivenonogidi. We'e 'wa da nuani, Yaubada yana tolu'ivona basenadiotoga i kilumi yau a vetomotogaotoga faifaiku? I lubwaineni nagami veviga bwaikina a na veluagai wata tomotoga i na vedumwe'ai'aieku.  
13 We'e a na vonemi, Ilaitia* 'akonadi i mai siwe tomotoga kebu i da 'isa'inanaiga, begaidi vitanidi nuanuadi i na veleniga mogitana i veleni, bani'odi basenadiotoga Yaubada yana tolu'ivona i kilumi.”   

Iesu kwamana i 'ive'atumaia 
 
(Madiu 17:14-21; Luke 9:37-43)  


14 Tutuyanina Iesu ma enavo i viladi 'oyayega, 'ifwaidi tovetutuyamavo i 'isedi i veve'ikwayekwayega ve'etoboda 'adi tovevo taiadi, we'e 'aila'a bwaikina i tovififinedi.  
15 Tutuyanina 'aila'anidi Iesu i 'iseni nuadi i voganidi bega i lilide i nagoi nuanuadi taiadi i na veluaga.  
16 Iesu i velutoliedi i vo, Ava'ai faifaina 'wa veve'ikwayekwayega?”  
17 Tamu tomogo 'aila'a nagediega i vo, Tove, natuku a mieni fai yaiaina i agei kebu 'ana fata i na welava.  
18 Tutuyanina yaiaina i vevekadia i tawetaweni i obuobu tanotanoge, 'awanega buobuo, gagana i lovelovenedi wata tomogona i vevefatototo'ai'ai. Yamu tovetutuyamavo a velu'uiedi yaiaina i da veugeugeni, siwe kebu 'adi fata.”   


19 Iesu tomotoga i vonedi i vo, Awale 'omi 'aila'animi Yaubada yana toketokena kebu 'wa da vetumaganeniga? Tutuya manamanawena taiadi ta miamia wata a totokemaigeku siwe kebu mogitana 'wa da vetumaganeku. Kwamananina 'wa mieni ta na 'iseni.”  
20 Kwamana i mieni Iesu 'waineye, siwe tutuyanina yaiaina Iesu i 'iseni kwamana i vekadia i be'u i lui'oi'o'o 'awana buobuo i tubodai.  
21 Bega Iesu kwamana tamana i velutolieni i vo, Ava'ai tutuyaga bei i velamu?” Tamana i vo, Basenadi siaineye.  
22 Yaiaina tutuya fuedi i vevekadia i be'ube'u 'aie wata ufeye, igodi kwamana i da luluvewafai. 'Ai'edi 'amu fata, 'u da 'isanuakalikaliema bega 'u da 'ivaisema.”  
23 Iesu i vo, Awale 'u vo, 'Ai'edi 'amu fata?’ We'e egavo Yaubada i na vetumaganeni nani matatabuna safailidi 'waidie.”  
24 Kwamana tamana i vo, Yau ma yaku vetumagana, siwe nuanuaku 'u na 'imoso'ieni.”  
25 Iesu i 'isedi tomotoga fuedi i lilide i mimaia, yaiaina sakoina i ta'ali i vo, 'Omu kwamana 'awana 'u 'ibodai wata tanigana 'u 'ive'uluya a na vonemu. 'U 'awa'a'imu kebu wata 'u na age-vaitugani.”  
26 Yaiaina i vebwaubwau wata kwamana i vekadia i tufa'o'oga nika i 'awa'a'ia. Kwamananina 'ana 'isa 'wa da vo i da wafa, fuedi i vo, Yawaina i 'a'ava.”  
27 Nika Iesu kwamana nimaneye i 'abi i sivetovoia.   


28 Mulieta i nagoi vanuge, 'aisedie yana tovetutuyamavo i velutolieni i vo, Awale 'ima 'a vona yaiaina kebu i da 'awa'a'iaga?”  
29 Iesu i vo, Naninidi bani'odi Yaubada 'waineye 'wa na velu'ui, 'ana fata yaiaina i na 'awa'a'ia.”   

Iesu i veifufu-vaitugana yana wafa faifaina 
 
(Madiu 17:22-23, 18:1-9; Luke 9:43b-45)  


30-31 Kwamana bei i 'ive'atumaiaga 'atamananina i 'iaweni i nagoi 'awalawa Galili 'waineamo. Iesu yana nago kebu nuanuana tamu aitoi i na 'asetai, fai i veve yana tovetutuyamavo 'waidie. I vonedi i vo, Yau a vetomotogaotoga tamu aitoi i na 'etogiluveku 'aku gaviavo 'waidie i na 'ive'aviniku. Bega mali tomotoga i na luvewafaku, mulieta 'aiata 'ana vetonu 'waineye a na yawasa-vaitugana.”  
32 Iesu yana vonanina 'ana 'aseta kebu nuadi i da magetai, siwe i kololo kebu nuanuadi i na velutolieni.   

Aitoi bwaikaotogina? 
 
(Madiu 18:1-9; Luke 9:46-48)  


33 Tutuyanina Iesu ma yana tovetutuyamavo i maia Kafaneomi i luku vanuge, mulieta i velutoliedi i vo, 'Edeye ava'ai faifaina 'wa ve'ikwayekwayega?”  
34 *Siwe kebu nuanuadi i na lu'ivona fai i bunumayaga, we'e yadi ve'ikwayekwayeganina i vo, 'Waidega aitoi bwaikaotogina?”   


35 *Iesu i miabui mulieta yana tovetutuyamavo i goledi i nagoi 'waineye i vonedi i vo, 'Ai'edi aitoi nuanuana i na vetomogo-bwaika, nagami taunina i na kiaobuyeni bega i na vetofolova mali tomotoga 'waidie.”  
36-37 *Mulieta Iesu tamu kwamana i mieni 'waidie i olia bega i vonedi i vo, 'Ai'edi aitoi ma yana nuakalikali tamu kwamana de'e bani'odi i na 'ivaiseni faifaiku siwe 'asa'aiana yau i 'ivaiseku. Wata 'ai'edi aitoi ma yana nuakalikali i na 'ivaiseku, siwe 'asa'aiana Yaubada taunina 'aku tovetune i 'ivaiseni.”   

Tamu tomogo i vona yaiaina i 'awa'a'ia 
 

38 Ioni Iesu i voneni i vo, Tove, tamu tomogo 'a 'iseni 'amu wagavayega i vonavona yaiaina i 'a'awa'a'idi, 'a talabodeni fai taunina kebu 'ada 'aila'a 'wainega.”  
39 Iesu i vo, Kebu 'wa na talabodeniga, aitoi 'aku wagavayega 'eba nuavogana wata 'eba nua'ewa i na 'i'idewadiga i lubwaineni, 'awaie kebu i na awavesakoyeku.  
40 *'Ai'edi aitoi kebu i na vedumwe'ai'aiedaga, ma fueda ta folofolova.  
41 *'Ai'edi aitoi 'aku wagavayega ufa i na velemi 'wa na yemu fai 'omi yau Keliso yaku tomotoga, a vona mogitana yana 'aivaitanina 'ana tutula bola i na veluagai Yaubada 'wainega.”   

Vetalaimimila 'wainega sakona i na souyeni 
 

42 Wata Iesu i vonedi i vo, 'Ai'edi aitoi i na vetumaganeku de'e kwamana bani'odi siwe tamu tomogo i na vetalaimimili i na sakonaga, bola tomogonina veviga bwaikaotogina i na veluagai Yaubada 'wainega. Siwe bola tomogonina kebu i da vetalaimimilaga, bei tomotoga 'ifwaidi kileu vitana i da yogona-matayo'oi 'odoneye i da taweni malaveseye, veviga siaina i da veluagai. I da wafa-matayo'oga i lubwaineni nika kebu i da vetalaimimilaga wata kebu veviga bwaikaotogina i da veluagai Yaubada 'wainega.  
43 *'Ai'edi sai'afoga 'u da sakona nimamu tamu 'wainega, 'u boboi bega kebu 'u na sakona. Mulieta nima'ea'eamu 'u na luku Yaubada 'waineye 'u na mia-vagata. We'e 'ai'edi kebu 'u na boboiga, nimamu 'ailugana 'waidiega 'u na sakosakona, mulieta 'u na wafa 'u na luku 'ai-'ala'alase kebu yana 'weuga 'waineye.  
44 †'Ai-'ala'alatanina kebu i na 'weuga, bei mwatamwata tomogomu i na 'e'etokudai.  
45 'Ai'edi sai'afoga 'u da sakona 'agemu tamu 'wainega, 'u boboi bega kebu 'u na sakona. 'U na boboiga veviga sai'afo nika kebu 'u na sakonaga, mulieta 'agefa'ea'eamu 'u na luku Yaubada 'waineye 'u na mia-vagata. We'e 'ai'edi kebu 'u na boboiga, 'agemu 'ailugana 'waidiega 'u na sakosakona, mulieta 'u na wafa i na tawemu 'u na obu 'ai-'ala'alase.  
46 ‡Bei mwatamwata tomogomu i na 'e'etokudai wata 'ai-'ala'alatanina kebu i na 'weuga.  
47 *'Ai'edi sai'afoga 'u da sakona matamu vi'ainega, 'u kiamwanuya bega kebu 'u na sakona. 'U na kiamwanuyaga veviga sai'afo, nika kebu 'u na sakonaga, mulieta 'amu fata 'aitamoganega 'u na luku Yaubada yana 'Eba Veimea nageneye. We'e 'ai'edi kebu 'u na kiamwanuyaga, matamu 'ailugana 'waidiega 'u na sakosakonaga mulieta 'u na wafa i na tawemu 'u na obu 'ai-'ala'alase.  
48 *Bei mwatamwata tomogomu i na 'e'etokudai wata 'ai-'ala'alatanina kebu i na 'weuga.”   


49 Wata Iesu i vona-awatabaiedi i vo, Yaubada tomotoga matatabuna i na sitonovidi 'ai-'ala'alata 'wainega.  
50 *Eyaga 'eba 'ive'iwana, siwe 'ai'edi i na ve'ulaufa kebu 'ana fata i na vegola-vaitugana. Wata 'omi bani'odi, yami sauluva 'waidiega tomotoga yadi mia 'wa na 'ive'atumaidi wata ma fuemie 'wa na veveiana.”    

Iesu i ve sa'ila faifaina 
 
(Madiu 19:1-12)  


1 Iesu ma enavo 'atamana Kafaneomi 'wainega i tauya i nagoi 'awalawa Iudia 'waineye, i damana Iolidani vi'ainega. Wata 'aila'a bei i maia Iesu 'waineye i ve 'waidie, bani'odi tutuya fuedi i veve.  
2 'Ifwaidi Diu totafalolo Falisi nuanuadi tomotoga i na nuasako Iesu 'waineye begaidi i maia 'aila'a matadie i velutolieni i vo, Tomogo i lubwaineni yana vavine i na vesa'ilidi 'alo kebu?”  
3 Iesu yadi velutoli i tutuli i vo, Basenadiotoga Mosese bani'odi i voneyedi bega vonanina i kilumi sa'ila faifaina?”  
4 *Falisi i vo, Mosese i tauyeda tamu lubulubu 'waineye sa'ila 'ana vona ta na kilumi, vavine ta na veledi nika 'wainega ta na veugeugedi.”  
5 Iesu i vonedi i vo, Mosese bani'odi i kilumiga fai sauluva 'atumaina 'wa baila.  
6 *We'e tutuya 'eba velamu 'waineye Yaubada tomotoga i 'idewadi, iavetana wata vevinena.  
7 *Faifainanina 'ai'edi tomogo i na nagiga, 'akonadi i 'awa'idia tamana wata inana 'waidiega, yana vavine taiadi i luvetubama.  
8 'Adi 'ailuga siwe 'wa da vo tomotoga 'aitamogana. Kebu 'ana fata ta na vo, 'Adi 'ailuga,’ fai taiadi i luvetubamaga ta na vo, 'Aitamogana.’  
9 Yaubada 'akonadi i luvetubamidi nika i ve'aitamoga, kebu 'adi 'ailuga, begaidi kebu i da lubwaineni tamu aitoi 'alo taunidi i na vemia'idiedi.”   


10 Mulieta Iesu ma yana tovetutuyamavo i nagoi vanuge i velutolieni sa'ila faifaina.  
11 *Iesu i vonedi i vo, 'Ai'edi aitoi yana vavine i na vesa'ilidi wata tamu vavine i na nagidiga, 'akonadi i sakona yana vavine kumekumetana 'waidie.  
12 Wata 'ai'edi vavine yadi lamoga i na sa'ileni, tamu tomogo i na nagiaga, 'akonadi i sakona yadi lamoga kumekumetana 'waineye.”   

Iesu nuanuana kwakwama 
 
(Madiu 19:13-15; Luke 18:15-17)  


13 Tomotoga 'ifwaidi natudiavo i miedi nuanuadi Iesu i na 'abitonovidi wata i na vona-nuakalikaliedi, siwe yana tovetutuyamavo i talabodebodedi.  
14 Iesu i 'isedi i nuasako, begaidi i vonedi i vo, Kwakwama 'wa bailedi i na maia 'waikuye. Fai egavo taunidi tonuaobu yavayavava de'e bani'odi 'adi fata taunidi i na tauyedi bega Yaubada i na veveimeyedi yana 'Aila'a nageneye.  
15 *A vona mogitana 'waimie, aitoi Yaubada i na vetumaganeni bani'odi de'e kwakwamanidi i vetumaganeku, Yaubada i na veimeyeni yana 'Aila'a 'waineye, we'e 'ai'edi kebu, kebu 'adi fata i na luku.”  
16 Bega kwakwama i olidi nimana i yatoi 'aitamogana 'aitamogana 'waidie i velu'ui Yaubada 'waineye i na vesauluva-'atumaina 'waidie.   

Tomogo 'ai'aiwabuna 
 
(Madiu 19:16-30; Luke 18:18-30)  


17 Iesu vanuga i 'iaweni i nunago 'edeye tamu tomogo i mai ma yana ve'ililibu 'agena i vetufano'uyedi mataneye i velutolieni i vo, Tove 'atumaimu, ava'ai a na 'idewai bega mia 'atumaina wata miamia-vagaina a na veluagai?”  
18 Iesu i vo, Awale 'u awave'atumaieku? Kebu tamu aitoi 'atumainaga, Yaubada 'aiseotogina 'atumaina.  
19 *Ve'etoboda 'akonadi 'u 'asetadi basenadi Yaubada Mosese i veleni,  

kebu 'u na luvewafaga,  

kebu tamu aitoi yana vavine 'u na luobuyedi,  

kebu 'u na vainagoga,  

kebu 'u na vekali tamu tomogo yana sauluva faifaina,  

kebu 'u na 'ewa-maimaiga,  

tamamu wata inamu 'u na ve'ililibuyedi.”   


20 Tomogo i vo, Tove, basenadi siaikuyega ve'etobodanidi a ve'ililibuyedi.”  
21 Iesu tomogo i 'ise'iseni nika nuana i vekalikalia i voneni i vo, 'Waimuye nani 'aitamogana kebu 'u da 'idewaiga. 'U na nago yamu kukua wata nani matatabuna 'waimuye 'u na vekimwaneyedi, tutulidi 'u na 'ewadi bega egavo i vewekowekomaga 'u na 'ivaisedi, nika 'u na ve'ai'aiwabu abame. 'U na 'anivelenedi i na 'a'avana 'u na mai 'u na vetutuyameku.”  
22 Tomogo i nogai i luvulewa ma yana nuavita i vilai i nago, fai yana 'ai'aiwabu fuedi nuana i loloi kebu nuanuana i na 'anivelenedi.   


23 Iesu i sivilai yana tovetutuyamavo i vonedi i vo, Tove'ai'aiwabu yadi luku Yaubada yana 'Eba Veimea 'waineye vitana.”  
24 Iesu yana tovetutuyamavo nuadi i voganidi yana vona faifaidi, begaidi i veifufu-vaitugana 'waidie i vo, Ekwavo a na vonemi, tomotoga yami luku Yaubada yana 'Eba Veimea 'waineye vitana.  
25 Bawe yana luku aima mataneamo vitana, we'e tove'ai'aiwabu yadi luku Yaubada yana 'Eba Veimea 'waineye vitaotogina.”   


26 Yana tovetutuyamavo i nogaiga, nuadi i voganidi bega i velutolieni i vo, Vetuma aitoi 'ana fata 'ita'ita'i i na veluagai?”  
27 Iesu i 'isadewadi i tutula i vo, Tomotoga 'aise'avadi kebu 'adi fata 'ita'ita'i i na veluagai, we'e Yaubada 'waineye nani matatabuna 'ana fata.”   


28 Fita Iesu i voneni i vo, Maide, 'ima nani matatabuna 'a bailedi 'a maia 'waimuye 'a vevetutuyamemu.”  
29 Iesu i vo, A vona mogitana 'waimie, egavo yadi vanuga i 'iawedi faifaiku wata Valaku 'ana lu'ivona faifaina, 'alo tamadiavo, inadiavo, ediavo, novudiavo, natudiavo 'alo yadi tanoga i 'iawedi faifaiku, 'awaie naninidi 'adi tutula bwaikaotogidi Yaubada i na veledi.  
30 Tutuya de'e wata tutuya i mimai 'waineye naninidi 'adi tutula bwaikaotogidi i na veluagadi ma 'adi 'imoso'i, bani'odi 100 nani 'aitamogana i baileniga faifaina. Side bani'odi, i na veluagadiga, vanuga fuedi, inadiavo fuedi, ediavo fuedi, novudiavo, natudiavo wata tanoga fuedi. Fai i vevetutuyameku veviga bwaikina i na veluagadi 'aku tovedumwe'ai'ai 'waidiega, we'e tutuya 'eba ve'a'ava 'waineye mia 'atumaina wata miamia-vagaina i na veluagai.  
31 *Siwe tomotoga fuedi 'asiau i kumetaga, 'awaie i na vemuli, we'e egavo 'asiau i vemuliga, ma'itufa i na kumeta.”   

Iesu yana vona-samula 'ana vetonu yana wafa faifaina 
 
(Madiu 20:17-19; Luke 18:31-34)  


32 I tauya i nunagoi Ielusalema Iesu i 'edakumeta, yana tovetutuyamavo mulineye i maia nuadi i voganidi, we'e egavo 'ana toyogo'waila i kololo fai i 'asetai nani sakoina i na souyeni 'waineye. Iesu yana tovetutuyamavo 12 i vonedi i nagoi tulidie i kiavemageta ava'ai i na souyedi 'waineye Ielusalema nageneye faifaina.  
33 I vonedi i vo, Ta nunagoiga Ielusalema, yau a vetomotogaotoga 'aku gaviavo i na 'etogiluveku tovelomu yadi to'edakumetavo wata ve'etoboda 'adi tovevo 'waidie. Mulieta wafa faifaina i na veimeyeku i na 'a'avana i na 'aniveleneku mali tomotoga kumanidiavo kebu Diu 'waidie.  
34 I na sidibidibieku, i na kiwaliku wata i na toke i na fitaliku, mulieta i na luvewafaku, siwe 'aiata 'ana vetonu 'waineye a na tovoi wafayega.”   

Iemesa wata Ioni yadi velu'ui 
 
(Madiu 20:20-28)  


35 Sebedi natunavo Iemesa wata Ioni, i maia Iesu 'waineye i voneni i vo, Tove, nuanuama tamu nani 'u na 'idewai faifaima.”  
36 Iesu i vo, Ava'ai naniga a na 'idewai faifaimi?”  
37 I tutula i vo, 'Awaie ma yamu veimea 'u na miabui 'amu didiga 'ai'aiwabuna 'waineye, nuanuama 'u da tauyema bega 'a da miabui lilivamuye, tamu 'amu 'atagiega, tamu 'amu wamayega.”  
38 * Iesu i vonedi i vo, 'Omi kebu 'wa da venua'ivinaga 'wa vevelu'ui 'waikuye. Sai'afoga veviga 'ana vedi a na yemuyeni, we'e 'omi 'ami 'ailuga 'ami fata vedinina 'wa na yemuyeni? I na bafitaisoku vevigayega, 'omi wata bani'odi 'ami fata?”  
39-40 Iemesa ma taina i vo, E'e, 'ama fata.” Iesu i vonedi i vo, 'Wa vonaga mogitana, 'aku vediega 'wa na yemu wata 'wa na bafitaiso vevigayega yau bani'odi, siwe miabui 'aku 'atagiega wata 'aku wamayega yau kebu a da veveimeyediga. Didiganidi Yaubada i 'idewadi egavo i venua'ivinediga faifaidi.”   


41 Tutuyanina tovetutuyamavo 'adi 10 Iemesa ma taina yadi veifufu i nogai, i kamogala 'waidie.  
42 *Begaidi Iesu matatabudi i goleva'augidi i vonedi i vo, 'Akonadi 'wa 'asetai toveimea bwaikidi wata to'edakumetavo yadi veimea toketokedi 'waidiega tomotoga i veveimeyedi.  
43 *We'e 'omi kebu bani'odi 'wa na munega. 'Ai'edi aitoi 'waimiega nuanuana i na vetomogo-bwaika, nagami i na vetofolova enavo 'waidie.  
44 We'e 'ai'edi aitoi nuanuana i na veto'edakumeta 'waimie, nagami i na vetofolova-maimaiga matatabumi 'waimie.  
45 Wata bani'odi, yau a vetomotogaotoga a maiga kebu tomotoga faifaiku i na vetofolova, we'e mogitana a maiga a na vetofolova faifaimi wata yawaiku a na tauyeni fuemi a na tuveobumi nika yavuyavumi.”   

Iesu tomatasako i 'ive'atumaia 
 
(Madiu 20:29-34; Luke 18:35-43)  


46 Iesu ma enavo i maia Ieliko, tutuyanina i tautauya tovetutuyamavo wata 'aila'a bwaikina taiadi. Timio natuna 'ana wagava Batimio i miamia 'eda lilivaneye, taunina tomatasako kebu 'ana fata i na folova, i vevelu'ui mani.  
47 Tutuyanina i nogai Iesu tomogo Nasaledi valana i vegolegole i vo, Iesu 'omu Kini Devida tubuna, 'u da 'isanuakalikalieku.”  
48 Tomotoga fuedi i talaboda i vo, 'U ve'wada.” Nika i toke i vegolegole i vo, 'Omu Kini Devida tubuna, 'u da 'isanuakalikalieku.”  
49 Iesu i nunago 'edeye bonana i nogai nika i tovoi i vo, 'Wa goleni i na mai.” Tomatasako i goleni i vo, 'U sosoana, 'u tovoi 'u nago i golegolemu.”  
50 Yana velu'uva i taweni, i tovoi-matayo'o i nago Iesu 'waineye.  
51 Iesu i velutolieni i vo, Ava'ai nuanuamu a na 'idewai faifaimu?” Tomatasako i vo, Tove, nuanuaku a da 'isala.”  
52 Iesu i voneni i vo, 'Atumaina, fai 'u vetumaganeku 'akonadi 'u ve'atumai, 'u na nago.” I vona'a'ava nika matana i ve'atumai i 'isadewa, Iesu taiadi i nago.    

Iesu i luku Ielusalema 
 
(Madiu 21:1-11; Luke 19:28-40; Ioni 12:12-19)  


1 Iesu yana tovetutuyamavo taiadi i nunago Ielusalema weyaginega, nika i le'wa 'atamana 'ailuga 'waidie Bedifegi wata Bedani. Bei 'Oya Olive 'waineye, Iesu tovetutuyamavo 'adi 'ailuga i vonedi i na kumeta.  
2 Wata i vonedi i vo, 'Atamana debanagomiega 'waineye 'wa na nagoi. Tutuyanina 'wa na le'wa 'wa na lukuluku doniki tubuvauvauna 'wa na 'iseni i luifweni i tovotovoi, basenadi kebu tamu aitoi kwavuneye i da lakaga. 'Wa na yavuya 'wa na mieni 'waikuye.  
3 'Ai'edi tamu aitoi i na vo, Awale 'wa 'ewa'ewai?’ 'Wa na vo, 'Auvea nuanuana, bola wata i na vevila-matayo'oi.’ ”   


4-5 Tovetutuyamavo 'adi 'ailuga i nagoi doniki tubuvauvauna i veluagai vanuga 'awana lilivaneye bei basenadi i luifweni. Tutuyanina i yavuyavuya, 'ifwaidi tomotoga i tovotovoiga i vo, Awale 'wa yavuyavuya?”  
6 Tovetutuyamavo i tutula 'waidie bani'odi Iesu i vonedi nika doniki i tauyeni.  
7 Doniki tubuvauvauna i mieni Iesu 'waineye, 'adi talauma kwavuneye i yatodi, bei Iesu i miabui.  
8 Tomotoga fuedi ma yadi ve'ililibu yana 'eda i 'ivivigavuya 'adi talaumayega, we'e 'ifwaidi welavi matoutoudi i kinidabadi i ta'ulidi 'edeye.  
9 *Bega tokumeta wata tovemuli i toke i vevegolegole Iesu faifaina i vo,  

   
 
Kaiwa, kaiwa,*  

taunina 'Auvea 'ana wagavayega i mimai,  

Yaubada i da vevesauluva 'atumaina 'waineye.   


10 Tubuda Kini Devida yana 'Eba Veimea i mimai,  

Yaubada i da vevesauluva 'atumaina 'waineye.  

Kaiwa, kaiwa Yaubada kumanina tabwaotogineye ta na subisubiai.”   

   
 

11 Iesu i nago Ielusalema i luku Vanuga 'Eba Velu'ui nageneye i vai'ala, fai 'akonadi i lavia begaidi ma yana tovetutuyamavo 'adi 12 i maia Bedani, kebu 'ani'iega Ielusalema 'wainega.   

Iesu yana voneye 'ala'ai i bwavu-matayo'o 
 
(Madiu 21:18-19)  


12 I 'atai Bedaniega i viladi i mimai nika Iesu i lase.  
13 'Ani'ieyega i 'isanago 'ala'ai i 'iseni bega i nago lilivaneye nuanuana i na 'iseni ma vuagina 'alo kebu. Siwe tutuyanina i mai lilivaneye i 'iseni luku'avana fai kebu mogitana 'ala'ai 'ana tutuya.  
14 Iesu 'ala'ai 'waineye i vona i vo, 'Asiau wata tutuya i mimai kebu tamu aitoi vuagimu i na 'ani'ania,” we'e yana tovetutuyamavo yana vonanina 'ala'ai 'waineye i nogai.   

Iesu i nago Vanuga 'Eba Velu'ui 'waineye 
 
(Madiu 21:12-13; Luke 19:45-48; Ioni 2:12-17)  


15 Tutuyanina i le'wai Ielusalema, Iesu i luku Vanuga 'Eba Velu'ui nageneye i 'isedi tokimwane wata tovekimwane, matatabudi i sogiedi i obu. Wata mani tulina tulina 'adi tosivedavedamana† yadi talalia i tutuviladi wata bunebune 'eba velomu faifaidi 'adi tosivedavedamana yadi 'eba miabui i tutufelefeledi.  
16 Kebu tamu aitoi i da tauyeni bega tamu kukua i na lukuveni Vanuga 'eba Velu'ui nageneye.  
17 *Iesu i vonedi i vo, Basenadiotoga i kilumi Yaubada yana Buki nageneye i vo,  

   
 
Yaku vanuga 'ana wagava Vanuga 'Eba Velu'ui tomotoga 'aila'a tulina tulina faifaidi.’  

   
 
Siwe 'omi 'wa vesivilai, tovainago yadi 'eba giva.”  
18 Tovelomu yadi to'edakumetavo wata ve'etoboda 'adi tovevo 'akonadi i nogai, i kololo bega 'aise'avadi i veifufu bani'odi i na munega Iesu i na luvewafai. I kolologa fai tomotoga matatabudi nuanuadi Iesu we'e yana ve faifaina nuadi i voganidi.  
19 'Akonadi inala i simwanuya, bega Iesu ma yana tovetutuyamavo Ielusalema i 'iaweni i viladi i nagoi Bedani.    

Iesu i ve 'ala'ai 'wainega 
 
(Madiu 21:20-22)  


20 'Awa'awaie Iesu ma enavo i nunagoi i 'iseni 'ala'ai matatabuna i 'awagi'ai.  
21 Fita nuana i 'anita'ia bega Iesu i voneni i vo, Tove, 'ala'ai 'u voneniga 'akonadi matatabuna i 'awagi'ai.”  
22-23 *Iesu yana tovetutuyamavo i vonedi i vo, A vona mogitana, 'ai'edi tamu tomogo ma yana vetumagana Yaubada 'waineye, 'ana fata de'e 'Oya Olive i na voneni i na obu eyage. 'Ai'edi kebu ma yana venuanaluga, i na vona ma yana vetumagana, naninina faifaina i vonaga i na souyeni.  
24 Begaidi a na vonemi, naninidi nuanuami 'wa na velu'ui Yaubada 'waineye. 'Ai'edi 'wa na vetumagana naninina nuanuami 'akonadi 'wa veluagaiga, Yaubada i na velemi.  
25 *Tutuyanina 'wa na vevelu'ui, 'ai'edi ma yami nuasako tamu tomogo 'waineye, nagami 'wa nuatavuni, nika Tamami abame yami sakona i na nuatavunidi.  
26 ‡We'e 'ai'edi kebu 'wa na nuatavuniga wata Tamami abame yami sakona kebu i na nuatavunidi.”   

I velutolieni Iesu yana veimea lamuna 
 
(Madiu 21:23-27; Luke 20:1-8)  


27-28 Wata i viladi i maia Ielusalema. Tutuyanina Iesu i nunago Vanuga 'Eba Velu'ui nageneamo, tovelomu yadi to'edakumetavo, ve'etoboda 'adi tovevo wata to'edakumeta 'au'auveadi i maia Iesu 'waineye i velutolieni i vo, Nuanuama 'a na 'asetai aitoi i vetunemu bega naninidi 'u 'i'idewadi 'alo aitoi veimea i velemu?”  
29 Iesu i vo, We'e tamu velutoli yau a na velemi, 'ai'edi yaku velutoli 'wa na tutula-'atumaiaga a na vonemi aitoi veimea i veleku bega nani de'e a 'i'idewadi.  
30 'Wa da nuani, Ioni Tobafitaiso aitoi veimea i veleni bega tomotoga i bafitaisodi? Yaubada 'alo tomotoga?”   


31 To'edakumetanidi 'aise'avadi i veifufu i vo, Bani'odi ta na voneyedi? 'Ai'edi ta na vo, Yaubada veimea Ioni i veleni,’ 'ako i na vo, Vetuma awale kebu Ioni yana vona 'wa da vetumaganeni?’  
32 Wata kebu 'ada fata ta na vo, Tomotoga veimea Ioni i veleni.’ ” To'edakumetavonidi 'aila'a i kololoyedi, kebu nuanuadi Ioni i na awaobuobuyeni, fai 'aila'a matatabudi i ve'awamogitana Ioni tamu Yaubada yana tolu'ivona.  
33 Begaidi Iesu yana velutoli i tutuli i vo, 'Ima kebu 'a da 'asetaiga aitoi veimea Ioni i veleni.” Iesu i vo, Vetuma yau wata kebu a na vonemiga aitoi veimea i veleku bega naninidi a 'i'idewadi.”    

Tofolova sakoidi 'adi vona-awatabai 
 
(Madiu 21:33-46; Luke 20:9-19)  


1 *Mulieta Iesu i vona-awatabai 'waidie i vo, Tamu tomogo kalefa talagina i bakuli wata i kalieni. Vuagina 'ana 'eba vatanitani i 'idewai wata kileu i didigi, tabwaneye 'eba lu'atu'ai i yogoni. Mulieta tomotoga 'ifwaidi nimadie i yatoi i na 'isave'avini, nika i tauya i nago mali 'awalaweye.  
2 Kalefa yana kumaga 'ana tutuya i le'wa, tonibakula tamu yana tofolova i voneni i nago yana bakula 'ana to'isave'avinavo 'waidie, vuaga 'ifwaidi i na miedi faifaina.  
3 Siwe to'isave'avinanidi tofolova i 'ive'avini i nikei, nima'ava'avana i vevilai.   


4 Mulieta wata tamu tofolova i vetunei. Tofolovanina 'unu'ununeye i 'aitalaga wata i 'ivekokovaotogi.  
5 Wata tamu i vetuneiga i luvewafaotogi. Wata fuedi i vetunedi, 'ifwaidi i nikedimo we'e 'ifwaidi i luvewafadi.   


6 'Aitamogana i miamia bega 'eba ve'a'avaotoga i vetunei, taunina natuna nuafouna i vo, De'e natuku, i na ve'ililibuyeni.’  
7 Siwe to'isave'avinanidi i 'iseni i mimai 'aise'avadi i veifufu i vo, No'o tonibakula natuna, bola nani matatabuna i na 'ewadi i na veimeyedi. 'Wa maia ta na luvewafai bega naninidi ta na 'ewadi.’  
8 Bega i 'ive'avini, i luvewafai i taweni kalimulie.”   


9 Iesu me Diu to'edakumetavo i velutoliedi i vo, Tonibakula to'isave'avinanidi bani'odi i na munegidi? I na vilai i na mai to'isave'avinanidi matatabuna i na leodi mulieta tomotoga 'ifwaidi i na vonedi i na veto'isave'avina.”  
10 *Nika Iesu tamu vona-samula Yaubada yana Buki 'wainega i veifufuyeni 'waidie, tomotoga Yaubada 'ana Venua'ivina i na baileniga faifaina. I vo, 'Omi 'wa da vo de'e vonanina kebu 'wa da lu'iawawaiga i vo,  

   
 
To'aiyogonavo folova tamu i 'iseni siwe i baileni,  

tutuya de'e i ve'unututuyeni.   


11 'Auvea taunina i 'idewai,  

'ana 'isa 'waideye 'eba nua'ewa.’ ”   

   
 

12 Me Diu to'edakumetavo Iesu yana vona i nogai i 'asetai 'adi vona-awatabai, taunidi bani'odi to'aiyogonanidi wata to'isave'avinavo sakoidi. Igodi nuanuadi i da 'ive'avini, siwe tomotoga i kololoyedi fai 'aila'a bwaikina nuanuadi Iesu, begaidi i baileni.   

Velutoli takesi faifaina 
 
(Madiu 22:15-22; Luke 20:20-26)  


13 Mulieta me Diu yadi to'edakumetavo 'ifwaidi Falisi wata 'ifwaidi Kini Elodi 'ana 'aila'avo i vetunedi i nagoi Iesu 'waineye, nuanuadi i na velutolieni bega bonana i na nogai, 'ai'edi i na vekali 'adi fata i na 'ive'avini.  
14-15 I maia Iesu i voneni i vo, Tove, yamu sauluva tonovidi, kebu 'u da vevekaliga. 'A 'asetamu 'omu ma 'amu vetumagana. Kebu tomotoga 'atumaidi wata sakoidi 'u da lulu'idiedi. Siwe 'u veve mogitana Yaubada yana nuanua tomotoga 'waimeye. 'U da nuani, i lubwaineda 'ida me Diu ta na takesi Loma yadi toveimea bwaikina Sisa 'waineye 'alo kebu? Nuanuama 'a na 'asetai.”  

Iesu yadi bavuseba 'akonadi i 'asetai begaidi i vonedi i vo, 'Omi tovekali, awale igodi 'wa sisiloloku. Maninina 'wainega ta yatoyato takesi, 'wa na mieni ta na 'iseni.”  
16 Maninina i mieni i 'iseni i velutoliedi i vo, De'e mani 'waineye, aitoi 'anununa wata 'ana wagava?” I vo, Sisa.”  
17 Bega Iesu i vonedi i vo, Vetuma, 'ai'edi ava'ai Sisa faifaina, 'wa na 'aniveleneni Sisa 'waineye we'e ava'ai Yaubada faifaina, 'wa na 'aniveleneni Yaubada 'waineye.” Iesu yana vona i nogai, nuadi i voganidi.   

Yawasa-vaitugana 'ana velutoli 
 
(Madiu 22:23-33; Luke 20:27-40)  


18-19 **'Ifwaidi Diu totafalolo Sadusi i maia Iesu 'waineye, taunidi tovona igodina tomotoga kebu i na yawasa-vaitugana. Tomotoganidi Iesu i velutolieni i vo, Tove, basenadiotoga Mosese yada veimea i kilumi i vo, 'Ai'edi tamu tomogo i na wafaga siwe kebu natunavoga, 'wabulina taina i na nagidi bega kwakwama i na vetubugidi tatana 'ana wagava wata 'ana wauma faifaidi.’  
20 We'e tamu tomogo ma tainavo 'adi 'aila'a 7, tulaiotogina i nagi kebu tamu natunaga i wafa.  
21-22 'Wabula yadi bwa i nagia, kebu tamu natuna wata i wafa. 'Adi vetonu yadi bwa i nagidi, i nagoga taidiavo matatabudi 'wabulanidi taiadi i nagi siwe kebu tamu natudiavoga. Tomotoganidi 7 i wafa'a'ava, mulieta 'eba ve'a'ava 'waineye vavine yawaidi i 'a'ava.  
23 'Omi 'wa vonaga 'awaie towafa matatabudi i na yawasa-vaitugana, begaidi 'u na vonema, 'aiatanina 'waineye aitoi mogitana yana vavine, fai tomotoganidi 7 taiadi i nagi?”   


24 Iesu yadi velutoli i tutuli i vo, 'Omi 'wa vekali mogitana fai Yaubada yana Buki wata yana toketokena 'wa bavuyedi.  
25 Tutuyanina towafa i na yawasa-vaitugana yadi sauluva bani'odi anelose abame, nagi kebu.  
26 *'Omi 'wa vonaga towafa kebu i na tovoi-vaitugana, siwe a na vonemi. 'Ai'edi Mosese 'ana kilukiluma 'wa da lu'iawawa-dewai 'wa da 'iseni Yaubada i vonavona 'waimie yawasa-vaitugana faifaina. Yaubada i veifufu Mosese 'waineye 'ai-'ala'alata 'wainega. I vo, Yau Ebelamo, Aisake wata Iakobo yadi Yaubada.’  
27 De'e bani'odi Yaubada i voneyediga fai tomotoganidi basenadiotoga i wafa siwe 'asiau ma yawaidi taiadi i miamiani. Egavo 'akonadi i wafaga 'asiau ma yawaidi i miamiani. Kebu tamu aitoi wafanaga Yaubada mataneye. 'Omi 'wa vekaliotoga.”   

Veimea bwaikaotogina 
 
(Madiu 22:34-40; Luke 10:25-28)  


28 Tamu ve'etoboda 'adi tove taiadi, i nogai veifufunina. I 'iseni Iesu Sadusi yadi velutoli i tutula-'atumaia, bega i velutolieni i vo, Veimeanidi Mosese 'wainega i maiga, ava'ai veimeaga mogitana bwaikina?”  
29 *Iesu i vo, Side veimeanina bwaikina i vo,  

   
 
Me Isileli 'wa ve'wada a na vonemi,  

'Auvea yada Yaubada, 'Auvea 'aitamogaotogina.   


30 'Auvea yami Yaubada 'wa na nuakalikalieni mogitana nuamiega, 'anu'anunumiega, yami nuanua 'waidiega wata yami toketokena matatabuna 'waidiega.’   

   
 

31 *Veimea bwaikina 'ana veluga side bani'odi i vo,  

   
 
Emiavo 'wa na nuakalikaliedi taunimi 'ami nuakalikali bani'odi.’  

   
 
De'e veimeanidi 'ailuga bwaikidi, kebu wata tamu bani'odiga.”   


32 *Ve'etoboda 'adi tove Iesu i voneni i vo, Tove, 'u vonaga 'atumai'avana. Mogitana Yaubada 'aiseotogina, kebu tamu wata aitoi.  
33 *'U vona mogitana Yaubada ta na nuakalikalieni nuadega, 'anu'anunuda 'waidiega, yada nuanua 'waidiega wata yada toketokena ta na tautauyedi 'waineye. Edavo ta na nuakalikaliedi taunida 'ada nuakalikali bani'odi. Velomu wata 'anivelena-maimaiga nani bwaikidi Yaubada 'waineye, siwe veimeanidi 'ailuga bwaikaotogidi.”   


34 *Iesu i nogai tomogonina i vona mogitana begaidi i voneni i vo, 'Omu 'akonadi taunimu 'u tautauyemu Yaubada 'waineye bega sai'afoga i na veimeyemu.”  

Iesu i vona'a'ava wata kebu tamu aitoi i da vetoketoke bega i na velutolieni.   

Velutoli Yaubada 'ana Venua'ivina faifaina 
 
(Madiu 22:41-46; Luke 20:41-44)  


35 Iesu Vanuga 'Eba Velu'ui 'waineye i veve i velutoliedi i vo, Ve'etoboda 'adi tovevo i vonaga Keliso, taunina Yaubada 'ana Venua'ivina, Kini Devida tubuna. Awale bani'odi i voneyedi?  
36 *Basenadiotoga 'Anu'anunu Magemagetana Devida i tolivetonoveni bega i ve'awa-Toveimea Keliso 'waineye. Devida i vo,  

   
 
'Auvea i vona 'aku Toveimea 'waineye i vo,  

Veimea a velemuga bega 'u na miabui 'aku 'atagiega.  

I na nagoga 'amu gaviavo a na vetoketoke-'iawedi bega 'u na veveimeyedi.” ’   

   
 

37 Keliso mogitana Devida 'ana wauma 'wainega i souyeni siwe i vebwaika-'iaweni begaidi Devida i ve'awa-Toveimea Keliso 'waineye.”  

'Aila'a bwaikina Iesu yana vonanina i nogai i sosoana.   

Iesu i matakia ve'etoboda 'adi tovevo faifaidi 
 
(Madiu 23:1-36; Luke 20:45-21:4)  


38 Iesu i veve 'waidie i vona i vo, Taunimi 'wa na 'i'isave'avinimi i na nunago ve'etoboda 'adi tovevo i na vekaliemi. Talauma manamanawedi i veve'wesenedi i yabayaba 'atamanafouye bega tomotoga ma yadi ve'ililibu i na vevekaiwa 'waidie.  
39 Nuanuadi to'edakumeta bwaikidi taiadi i na mimiabui 'eba miava'auta 'waidie wata sakali 'waidie nuanuadi i na mimiabui ma 'adi wagava taiadi.  
40 We'e 'wabu'wabulavo i vevekaliedi yadi vanuga i eloelodi wata yadi velu'ui i lulumanamanawedi bega tomotoga i na subisubiadi, i na vo 'ako mogitana Yaubada yana tofolovavo 'atumaidi. Siwe 'awaie 'adi vematavuloga bwaikaotogina i na veluagai Yaubada 'wainega.”   

'Wabula yadi 'anivelena-maimaiga 
 

41-42 Iesu i miabui Vanuga 'Eba Velu'ui nageneye 'eba yato lilivaneye, 'aila'a i 'ise'isedi mani i yatoyato 'eba yato 'waineye. Tove'ai'aiwabu fuedi mani bwaikina i yato, we'e tamu 'wabula i vewekowekomaga kileu siaidi 'ailuga i dodogidi.  
43 Yana tovetutuyamavo i goledi i maia 'waineye i vonedi i vo, A vona mogitana tomotoga i yatoga 'eba yato 'waineye, 'wabulanidi bwaikaotogina i yato.  
44 'Ifwaidi i yatoga siwe wata yadi mani bwaikina i 'eno'enovi we'e 'wabulanidi yadi mani i lusaweni. Kebu wata tamu mani 'waidie i da 'eno'eno 'adi'adi faifaina.”    

Iesu i vona-samula Vanuga 'Eba Velu'ui 'ana geu faifaina 
 
(Madiu 24:1-44; Luke 21:5-33)  


1 Iesu wata yana tovetutuyamavo taiadi i sousouyedi Vanuga 'Eba Velu'ui 'wainega, tamu yana tovetutuyama i voneni i vo, Tove, 'u 'iseni Vanuga 'Eba Velu'ui, kileu bwaikaotogidi 'waidiega i yogoni, 'ana 'isa 'atumaiotogina.”  
2 Iesu i vo, Vanuganina 'u 'ise'iseniga mogitana 'atumaina, siwe 'awaie 'ami gaviavo i na maia matatabuna i na geuya wata kileunidi bega i bibinaga i na tutuwealidi, matatabuna i na tubakabakaledi.”   

Iesu i vona-samula tutuya vitana faifaina 
 

3-4 Mulieta Iesu ma enavo i laka 'Oya Olive, bei i miabui i miamiani Vanuga 'Eba Velu'ui we'e no'o bega kebu 'ani'iega Ielusalema 'wainega. Fita, Iemesa, Ioni wata Anidulu 'aisedie Iesu i velutolieni i vo, 'U da vonema ava'ai tutuyaga Vanuga 'Eba Velu'ui i na geuya wata ava'ai tugusaga 'a na 'iseni bega 'a na 'asetai naninidi sai'afoga i na souyedi?”  
5-6 Bega Iesu i vonedi i vo, Taunimi 'wa na 'isave'avinimi i na nunago tamu aitoi i na vekaliemi, fai tomotoga fuedi i na mai 'aku wagavayega igodi i na vo, Yau 'asa'aiana Keliso, Yaubada 'ana Venua'ivina.’ Yadi vonayega fuedi i na vekaliedi.  
7 Lilivamie vetalaga butu'aidi 'wa na noganogaidiga wata 'ani'ieyega vala'avadi siwe a vovona-vagasemi, kebu nuafoumi i na veviga. Naninidi mogitana i na souyedi we'e fwayafwaya 'ana 'eba ve'a'ava bola.  
8 'Eba veimea bwaikidi wata 'eba veimea bwaikidi taiadi i na vevetalaga, we'e 'awalawa wata 'awalawa taiadi i na vevetalaga. We'e 'awalawa fuedi 'waidie yoyoyo i na yueyue wata i na loka. Tutuyanina vavine i na vebutudiga veviga bwaikina i na vebaedi wata bani'odi naninidi a veifufuyediga tutuyanina i na souyediga veviga wata 'we'wela i na velamu.   


9 *'Wa na 'isa'isa fai 'omi 'wa na vetolu'ivona faifaiku, tomotoga 'ifwaidi i na 'ive'avinimi i na nawemi yadi kaniselavo 'waidie, wata 'eba miava'auta 'waidie i na toke i na fitalimi. Fai 'omi yaku tofolova begaidi 'wa na vonayavuga toveimea bwaikidi wata kini 'waidie. Siwe tutuyanina 'waineye 'ami fata Vala 'Atumaina faifaiku 'wa na lu'ivoneyeni 'waidie.  
10 I lubwaineni nagami Valanina 'Atumaina yaku tomotoga i na lu'ageyeni tomotoga 'adi 'aila'a tulina tulina 'waidie, mulieta fwayafwaya 'ana 'eba ve'a'ava.  
11 We'e 'omi, i na 'ive'avinimi i na nawemi vonayavuga 'waineye, siwe kebu 'wa na venuafouviga 'wa na vo, Bani'odi ta na voneyedi,’ fai tutuyanina 'waineye Yaubada i na awave'ede'edemi. Bega vonanidi 'waidiega 'wa na vonavona kebu taunimi yami vona, 'Anu'anunu Magemagetana 'waimiega i na vonavona.   


12 Tomotoga fuedi yaku tomotoga i na vedumwe'ai'aiemi, 'ifwaidi tomotoga taidiavo 'alo tatadiavo i na 'anivelenedi 'aku tovedumwe'ai'ai 'waidie i na luvewafadi. We'e tama 'ifwaidi natudiavo i na 'anivelenedi i na wafa wata yavayavava tamadiavo, inadiavo taiadi i na vegaviedi bega i na wafa.  
13 *Fai 'wa vetumagana 'waikuye begaidi tomotoga fuedi i na vedumwe'ai'aiemi, siwe egavo i na tokemaigedi i na nagoga tutuya 'eba ve'a'ava 'waineye 'ita'ita'i i na veluagai.”   

Tamu nani maigikolokololona 
 

14 *(Buki tokiluma bonaku, Iesu yana vona de'e 'wa na lu'iawawaiga 'wa na venua'ivineni nika 'wa na 'asetai.) Wata Iesu i vonedi i vo, 'Awaie tamu nani 'wa na 'iseni maigikolokololona Vanuga 'Eba Velu'ui nageneye i na tovotovoi. Tutuyanina tugusanina i na souyeni, egavo i na miamiani 'awalawa Iudia nageneye, i lubwainedi i na dega i na nagoi 'oyeye.  
15-16 *'Ai'edi aitoi masi'edeye i na miamia, kebu 'ana fata i na luku vanuge yana kukua i na 'ewadi i na dega-matayo'o wata aitoi i nagoga bakule, kebu 'ana fata i na vilai i na mai vanuge 'ana talauma 'ana 'ewa faifaina.  
17 'Aiatanidi 'waidie toveinainage wata vauvau nuakalikalidi, fai kebu 'adi fata i na dega-matayo'o veviga bwaikina i na veluagai.  
18 Yaubada 'waineye 'wa na vevelu'ui bega naninina kebu i na souyeni toalu'uye.  
19 *Yaubada fwayafwaya i 'idewavauyeni i maiga 'asiau veviga i sousouyedi siwe sai'afo, we'e 'aiatanidi 'waidie veviga bwaikaotogina i na souyeni, i na 'a'avana kebu wata bani'odi i na sousouyeni.  
20 Vitanidi de'e 'ana tutuya 'Auvea i na 'ive'ale'usai, 'ai'edi kebu, tomotoga matatabuna i na wafa'a'ava. Tomotoganidi i venua'ivinediga faifaidi i na 'ive'ale'usai bega yadi mia i na ve'atumai.   

Keliso-vekavekali i na souyedi 
 

21-22 Tutuyanina 'waineye 'ai'edi aitoi i na vonemi i na vo, Sino Keliso i le'wa,’ 'alo i na vo, Side taunina,’ kebu bonana 'wa na nogai 'wa na vo 'ako mogitana, fai keliso-vekavekali wata tolu'ivona-vekavekali i na sousouyedi. I na souyediga 'eba nuavogana wata 'eba nua'ewa i na 'i'idewadi, igodi nuanuadi tomotoganidi Yaubada i venua'ivinediga vekaliega nuadi i na 'ewadi.  
23 Naninidi 'awaie i na souyediga 'akonadi 'wa nogai, a vovona-vagasemi bega 'wa na 'isa'isa.   

Iesu yana mai-vaitugana 
 

24-25 *Tutuyanina vitanina i na 'a'ava nika  

   
 
inala i na lu'waugi,  

weta'i yana mageta i na 'a'ava,  

'ubwana i na avuta abamayega wata  

nani matatabuna toketokedi abame i na yue.   

   
 

26 *Tutuyanina 'waineye tomia fwayafwaya matatabuna i na 'iseku yau a vetomotogaotoga abamayega a na mimai waowa 'wainega ma yaku toketokena wata ma magetaku mataududulina.  
27 Yaku anelose a na vetunedi yaku tomotoga vevenua'ivinidi i na va'augidi i na miedi. Tomotoganidi i na miediga fwayafwaya matatabuna 'wainega, inala yana 'eba lakayega wata yana 'eba inivayega, bolimanayega wata yavalatayega.   


28 Modawa 'wa na nuani, tutuyanina i na idiaga ta 'asetai 'aisaya i veyafa.  
29 Wata bani'odi 'ai'edi tugusanidi a voneyediga 'wa na 'isedi, 'wa na 'asetai yaku souyagi 'akonadi i le'wale'wa.  
30 A vona mogitana 'waimie, tutuya de'e 'ana tomotoga bola i na miamiani naninidi matatabuna i na souyedi.  
31 Abama wata fwayafwaya 'awaie i na 'a'ava, we'e yaku vona kebu tamu sai'afo i na 'a'ava, i na 'eno-vagata.”   

Iesu yana mai-vaitugana 'ana tutuya kebu tamu aitoi i da 'asetaiga 
 

32 *Wata Iesu i vonedi i vo, Yaku mai-vaitugana kebu tamu aitoi i da 'asetaiga, ava'ai 'aiataga 'alo ava'ai 'awasasaga 'waineye a na vilaku. Anelose abame kebu i da 'asetaiga, 'alo yau Yaubada Natuna, Tamaku 'aiseotogina i 'asetai.  
33 Fai 'omi kebu 'wa da 'asetaiga ma'avia nani de'e i na souyeni, begaidi taunimi 'wa na 'isave'avinimi wata 'wa na 'isa'isa.  
34 *Yaku le'wa side bani'odi. Tamu tomogo i na nago 'ani'ie bega yana tofolovavo 'aitamogana 'aitamogana yadi folova i veledi wata vanuga 'ana to'isave'avina i voneni i vo, 'U na 'isa'isa wata 'u na lulukamata.’  
35 Wata 'omi bani'odi 'wa na 'isa'isa fai kebu 'wa da 'asetaiga ma'avia yau tonivanuga a na le'wa. Lavilavie, lovana 'ana utukamwana, tu'wa'wale, 'alo 'awa'awaie.  
36 Kebu nuanuaku a na le'wa a na 'isemi 'wa na 'eno'eno a na veyawailovogimi.  
37 Ava'ai a voneyeni 'waimie, wata bani'odi tomotoga matatabuna a vonedi, 'wa na 'isa'isa.”    

I lauala Iesu 'ana laugiva faifaina 
 
(Madiu 26:1-16; Luke 22:1-6; Ioni 11:45-12:8)  


1 *'Aiata 'ailuga i na 'a'ava, mulieta Uvi'agalatagona 'ana lusakali wata Beledi Yalayalana Sakalina* i na 'idewai. Tutuyanina 'waineye tovelomu yadi to'edakumetavo wata ve'etoboda 'adi tovevo i veifufu, bani'odi i na munega givagivayega Iesu i na 'ive'avini i na luvewafai.  
2 Siwe wata i vo, Kebu sakalie ta na 'ive'aviniga i na nunago egavo nuanuadi Iesu i na nuasako i na daba.”   

Iesu 'ana iwaga 
 

3 *Iesu bola i miamia 'atamana Bedani i nago Saimoni yana vanuge, kumanina basenadi viga† sakoina 'eba kololo tomogona i velufo'afo'ana, 'wainega i ve'atumai. I 'ani'ani nika tamu vavine bunama i mieni, magaina 'atumaina wata 'ana tutula bwaikina. Bunamanina 'ana wagava Nadi, we'e bei i koiaga kileu i 'idewai 'ana 'isa 'atumaiotogina, 'ana wagava alibasita. Bunamanina 'odona i tutubaia Iesu 'unu'ununa i iwagi.   


4 Tomotoga 'ifwaidi i 'iseni, ma yadi nuasako i luvulewa i vo, Awale bunama i ve'amubwadodoyeni?  
5 I lubwaineni i da vekimwaneyeni bega mani bwaikina i da veluagai bani'odi lubulubu 300,‡ 'wainega tovewekowekoma i da 'ivaisedi.” Begaidi vavine i yagaia.   


6-7 *Iesu i vonedi i vo, 'Asa'aiana, 'wa 'ailove, vavine kebu 'wa na 'ivebunumayagi. Naninina i 'idewaiga 'waikuye 'atumaiotogina i lubwaineni, we'e tovewekowekoma tutuya fuedi taiadi 'wa na miamia, tutuyanina nuanuami 'ami fata 'wa na 'ivaisedi. We'e yau kebu tutuya manamanawena taiadi ta na miamia.  
8 Naninina vavine de'e 'waineye i 'eno'enoga, i tauyeni 'waikuye. Bunamanina 'wainega tomogoku i iwagi i 'idewa-vagaseni 'aku ve'ufa faifaina.  
9 A vona mogitana 'waimie, bola Valaku 'Atumaina i na lulu'ageyeni fwayafwaya matatabuna 'waineye, vavine de'e yana folova 'waikuye wata i na lulu'ivoneyeni 'ana 'eba nuave'avina.”   

Iudasa nuanuana Iesu i na 'etogiluveni 
 

10 Iesu i iwagi i 'a'avana, mulieta tamu yana tovetutuyama 'ana wagava Iudasa Isakaliota i nago tovelomu yadi to'edakumetavo 'waidie nuanuana Iesu i na 'etogiluveni 'waidie bega i na luvewafai.  
11 Ma yadi sosoana yana vona i nogai bega i vona'awaufaufa tutula i na veleni. Begaidi Iudasa i lalauala 'eda'eda 'atumaina 'wainega Iesu i na 'aniveleneni 'waidie.   

Iesu ma yana tovetutuyamavo i 'ani 
 
(Madiu 26:17-25; Luke 22:7-14,21-23; Ioni 13:21-30)  


12 Beledi Yalayalana Sakalina 'ana 'aiata 'eba velamu 'waineye, sifi natudiavo i nikenikedi i vevelomuyedi Uvi'agalatagona 'ana lusakali faifaina. 'Aiatanina 'waineye, tovetutuyamavo Iesu i velutolieni i vo, Ava'aibe bei nuanuamu yada sakali 'ana 'ani faifaina 'a na 'idewadewa?”  
13 Bega Iesu yana tovetutuyamavo 'adi 'ailuga i vonedi i vo, 'Wa na nagoi Ielusalema, tamu tomogo ma yana 'eba koi ufa 'wa na veluagai, i na nunago tamu vanuga 'waineye 'wa na yogo'waili.  
14 Vanuganina 'waineye i na lukuga tonivanuga 'wa na velutolieni 'wa na vo, Yama Tove i vo, Ava'aibe bei yaku tutudaba yaku tovetutuyamavo taiadi 'a na 'ani Uvi'agalatagona faifaina?” ’  
15 Nika tonivanuga i na vemi tamu tutudaba bwaikina vanuga 'etotubwatubwana tabwaneye 'akonadi i 'idewai faifaida. Bei 'ada'ada 'wa na 'idewadewa.”  
16 Tovetutuyamavo 'adi 'ailuga i nagoi 'atamananina bwaikina 'waineye, naninidi Iesu i voneyediga matatabuna i veluagadi nika bei Uvi'agalatagona 'ana sakali i 'idewadewa.   


17 Inala i simwanuya Iesu ma yana tovetutuyamavo 12 taiadi i maia, i luku vanuge i na 'ani.  
18 *Yadi 'aninina 'waineye Iesu i vo, A na vonemi, tamu 'waimiega i na 'etogiluveku, taunina ma fueda ta 'ani'ani.”  
19 Tovetutuyamavo yana vona i nogai nuafoudi i veviga 'aitamogana 'aitamogana i vevelutoli i vo, 'Auvea voke yau, siwe a nuani kebu.”  
20 Iesu i vo, 'Ami 12 'waimiega 'aitamogana i na 'etogiluveku. Taunina yau taiadi 'ama beledi 'a lulu'utuva 'aivoeye.  
21 Basenadiotoga i kilumi Yaubada yana Buki nageneye yau a vetomotogaotoga i na nikeku a na wafa. I vonaga mogitana, we'e 'aku to'etogiluva nuakalikalina. 'Ako kebu i da tubugaga 'atumaina, siwe fai i tubuga yana sakonanina faifaina veviga bwaikina i na veluagai.”   

Iesu Yana 'Ani 
 

22 Tutuyanina i 'ani'ani Iesu tamu 'ani'ani i 'ewai i vekaiwa Yaubada 'waineye, mulieta i 'ivivia yana tovetutuyamavo i veledi. I vonedi i vo, 'Ani'ani de'e 'asa'aiana tomogoku. 'Wa na 'ewai 'wa na 'ania.”   


23 Mulieta oine ma vedina i 'ewai, Yaubada 'waineye i vekaiwa, i veledi matatabudi i yemu.  
24 *Bega Iesu i vona i vo, Oine de'e 'asa'aiana dayagiku, i na ilolo fuemi faifaimi. Yaku wafanina 'wainega Yaubada yana Veakutagona 'Ivauna basenadi faifaina i vona'awaufaufa i na velamu 'waimie.  
25 A vona mogitana 'waimie, oine de'e kebu wata a na yemuga, i na nagoga 'ana tugusa oine 'ivauna a na yemu Yaubada yana 'Eba Veimea nageneye.”  
26 Iesu i vona'a'ava lei-subisubia i leieni, mulieta i nago i laka 'Oya Olive.   

Iesu i vona-vagata Fita i na ve'eweniga faifaina 
 
(Madiu 26:31-35; Luke 22:31-34; Ioni 13:36-38)  


27 *Iesu i vona yana tovetutuyamavo 'waidie i vo, 'Ako matatabumi 'wa na degaloveku fai basenadiotoga Yaubada yana Buki nageneye i kilumi faifaimi i vo,  

   
 
Yaubada sifi 'adi To'isave'avina i na nikei i na wafa,  

nika sifi i na ve'aladegadega.’   

   
 

28 *Vonanina i kilumiga i na nikeku faifaina mogitana, siwe tutuyanina Yaubada i na sivetovoiku, a na kumeta a na nago Galili bei ta na veluaga.”   


29 Fita i vona-matayo'o i vo, 'Ai'edi tomotoga matatabudi i na degalovemu, we'e yau kebu a na degalovemuga.”  
30 Iesu Fita i voneni i vo, A vona mogitana 'waimuye 'ako lovane tutuya 'aitonu 'u na bavusebeku mulieta kamukamu 'ana veluga i na kwage.”  
31 Nika Fita i ve'awafatafata i vo, 'Ai'edi taiadi ta na wafaga i lubwaineku, siwe kebu a na vo, Yau Iesu kebu a da 'asetaiga.’ ” Ava'ai Fita i voneyeniga, enavo matatabudi wata bani'odi i vona.   

Iesu i nago Gedesemani bei i velu'ui 
 
(Madiu 26:36-56; Luke 22:39-53; Ioni 18:3-12)  


32 Mulieta Iesu ma yana tovetutuyamavo i nagoi tamu wala'ai 'atumaina 'waineye 'ana wagava Gedesemani, bei yana tovetutuyamavo i vonedi i vo, Side bei 'wa na miabui 'wa na miamiani, yau sino bei a na nago a na velu'ui.”  
33-34 Tomotoga 'adi 'aitonu i vonedi taiadi i nagoi, Fita, Iemesa wata Ioni. Venuafouviga wata nuavita bwaikina Iesu i vebaeni i vonedi i vo, Yaku nuavita bwaikaotogina 'wa da vo nuafouku i da 'e'etokadia wata 'wainega sai'afoga a na wafa. Side bei 'wa na miamia kebu ta na 'enoga 'wa na 'isa'isa.”   


35 I vaganago i lumata'afufu i velu'ui Tamana 'waineye, 'ai'edi i na lubwaineniga 'ana vitanina i da 'ewai 'wainega.  
36 I vo, Ie Tamaku, nani matatabuna 'waimuye safailidi, veviganina wata wafa 'u da 'ewadi 'waikuyega. Siwe 'asa'aiana, kebu yau yaku nuanuaga, 'omu yamu nuanua bega a na vematayakeyakenimo.”   


37 I velu'ui i 'a'avana i vilai i nago yana tovetutuyamavo i 'isedi i 'eno'enovi. I luvagonidi Fita i voneni i vo, Saimoni, awale 'u 'eno'eno, 'u da 'isa'isa 'awasasa 'aitamogana.  
38 'Wa na 'isa'isa wata 'wa na vevelu'ui bega tutuyanina Seitani i na vetalaimimilimi kebu 'wa na sakona. Nuanuami 'wa na 'ivaiseku siwe yami toketokena i mwea.”   


39 Wata 'ana veluga Iesu i vaganago yana velu'uinina i luvaitugani.  
40 Wata i vilai i mai yana tovetutuyamavo i 'isedi i 'eno'enovi fai matadi i duduna-'afo'afo. I luvagonidi siwe kebu tamu ava'ai i da voneyeniga fai i bunumayaga.  
41-42 Wata i vilai i nago i velu'ui, mulieta yana mai 'ana vetonu 'waineye yana tovetutuyamavo i luvagonidi i vonedi i vo, 'Omi 'alo 'wa 'eno'enovi? Sino 'wa 'isanaweni, 'aku to'etogiluva i le'wa. Yau a vetomotogaotoga yaku tutuya 'akonadi i le'wa bega i na 'aniveleneku tosakona yadi toketokena 'waineye. 'Wa tovoi ta na nagoi 'waidie.”   

Iesu 'ana 'ive'avina 
 

43 Bola Iesu i veveifufu nika Iudasa i mai, kumanina tamu Iesu yana tovetutuyamavo 12 'waidiega. 'Aila'a bwaikina taiadi i maia, ma yadi kefata wata fulumai, tovelomu yadi to'edakumetavo, ve'etoboda 'adi tovevo wata me Diu yadi to'edakumetavo 'au'auveadi i vetunedi i mai.   


44 To'etogiluvanina yana tugusa 'akonadi 'aila'a i vona-vagasedi i vo, Tomogonina a na 'avalamaigiga, kumanina nuanuami, 'wa na 'ive'avini 'wa na naweni.”  
45 Tutuyanina i le'wai, Iudasa tonovina i nago Iesu i 'avalamaigina i voneni i vo, Tove, kaiwa.”   


46 Nika 'aila'a Iesu i tovififineni i 'ive'avini.  
47 Iesu yana 'aila'a 'wainega tamu tomogo yana kefata i yo'ei tovelomu bwaikina yana tofolova igodi i da nikei, taniga'avana i tutuomuya.  
48 Tomotoganidi i maia Iesu 'ana 'ive'avina faifaina i vonedi i vo, Yau 'wa da vo to'ainike bega 'wa maia ma yami kefata wata fulumai 'aku 'ive'avina faifaina.  
49 *'Aiata 'aitamogana 'aitamogana 'omi yau taiadi Vanuga 'Eba Velu'ui nageneye a veve siwe kebu bei 'wa da 'ive'avinikuga. We'e naninidi 'wa 'i'idewadiga 'waikuye nika ava'ai basenadiotoga Yaubada yana tolu'ivonavo i kilumi faifaiku yana Buki nageneye, 'adi mogitana i souyedi.”  
50 Iesu i vona'a'avana yana tovetutuyamavo matatabudi i degalovei.   


51-52 Tamu tubuau 'ana kaleko manamanawena kebu ma 'ana iviga Iesu i yogo'waili, Iudasa yana 'aila'avo i 'iseni igodi i da 'ive'avini nika i yaiweili 'ana kaleko'ava i 'ewai, konekonena i dega.   

Iesu i tovoi me Diu yadi Kanisela matadie 
 
(Madiu 26:57-68; Luke 22:54-55,63-71; Ioni 18:12-14,19-24)  


53 Mulieta Iesu i mieni tovelomu bwaikina yana vanuge. Vanuganina 'waineye Diu yadi to'edakumetavo 'au'auveadi, tovelomu yadi to'edakumetavo wata ve'etoboda 'adi tovevo i va'auta Iesu yana vonayavuga i na vinenegeni.  
54 We'e Fita i yogo'waila siwe 'ani'ieogose kebu lilivadie, i nago i luku vanuganina 'ana kali nageneye, tanotanoge i miabui tolugaviavo taiadi, 'ai i levaiga 'waineye i vevevala.   


55 Vanuganina nageneye tovelomu yadi to'edakumetavo wata me Diu yadi Kanisela matatabuna i lalauala, nuanuadi 'eba 'isa 'ifwaidi i na veluagadi nika 'adi fata Iesu i na vevitai bega i na luvewafai, siwe kebu tamu yana sakona i da veluagai.  
56 Tomotoga fuedi i lu'ivona-vekavekali siwe yadi vonanidi kebu i da vesala.   


57-58 *Mulieta 'ifwaidi i tovoi i vekali i vo, Tamu tutuya 'a nogai Iesu i vo, Vanuga 'Eba Velu'ui tomotoga i yogoniga a na geuya, 'aiata 'aitonu nagedie wata a na yogona-vaitugani, siwe kebu tomotoga 'adi 'a'aiyogona.’ ”  
59 Siwe tomotoganidi yadi vona tulina tulina, kebu i da vesala.   


60 Tovelomu bwaikina i tovoi matadie Iesu i voneni i vo, I vevitamuga bonadi 'u na tutuli, i vona mogitana 'alo kebu?”  
61 Siwe Iesu kebu tamu ava'ai i da voneyeniga i veve'wada. Wata tovelomu bwaikina i velutoli-vaitugana Iesu 'waineye i vo, Mogitana 'omu Keliso, Yaubada 'ana Venua'ivina wata Natuna, 'alo kebu?”  
62 *Iesu i vo, Yau 'asa'aiana kumaniku. 'Awaie yau a vetomotogaotoga 'wa na 'iseku ma yaku veimea Yaubada Bwaikaotogina 'ana 'atagiega a na miabui wata abamayega a na obuobuma waowa 'wainega.”   


63-64 *Iesu yana vona faifaina tovelomunina ma yana kamogala 'ana talauma i silabu'i i vo, 'Wa nogai? I vona-uvi'agala Yaubada 'waineye, tovevita 'ifwaidi 'asa'aiana, kebu i na veifufuga. We'e 'omi 'wa da nuani, i na wafa 'alo kebu?” Kaniselavo matatabudi yana vona i tutuli i vo, Yana vonanina 'ana nogaya i lubwaineni i na wafa.”  
65 Nika 'ifwaidi i 'ikiwakiwali i 'a'avana matana i umadi, nimadi i nunumidi i nikenikei wata i sidibidibieni i vo, 'Omu igodi tolu'ivona 'u da vonema, 'asiauotoga aitoi i nikemu?” I 'a'avana tolugaviavo i vagavaia i nunaweni i nikenikei.   

Fita Iesu i ve'eweni 
 
(Madiu 26:69-75; Luke 22:54b-62; Ioni 18:15-18,25-27)  


66-67 We'e Fita i miamia tanotanoge, tamu vavine tovelomu bwaikina yana tofolova i souyeni i 'iseni i vevevala, i 'i'isadewai bega i voneni i vo, 'Omu tamu Iesu tomogo Nasaledi yana 'aila'a.”  
68 Siwe Fita i ve'ewa i vo, Yau kebu. Ava'ai 'u vonevoneyeniga kebu a da 'asetaiga.” Bega Fita i vaganago kali 'awaneye nika i nogai kamukamu i kwage.   


69 Wata tofolovanina i 'iseni Fita i tovotovoi, 'ifwaidi tomotoga 'waidie i vo, Sino tomogonina, tamu Iesu yana 'aila'a.”  
70 Siwe Fita i ve'ewa-vaitugana i vo, Yau kebu.”'Awasasa 'ale'usana i 'a'ava wata 'ifwaidi tomotoga lilivaneye i tovotovoiga i voneni i vo, Mogitana, 'omu tamu Iesu yana 'aila'a fai 'u mai 'awalawa Galiliega.”  
71 Nika Fita i ve'awafatafata i vo, 'Ai'edi a da vevekaliga Yaubada i da nikeku, we'e aigodi, tomogonina kebu a da 'aseta-tonovi.”   


72 Fita i vona'a'ava nika kamukamu 'ana veluga i kwage. I nogai i nuani Iesu yana vona i voneniga i vo, 'Ako lovane tutuya 'aitonu 'u na bavusebeku mulieta kamukamu 'ana veluga i na kwage.” Fita vonanina i nuani i taibwaubwau.    

Iesu i vonayavuga Failato 'waineye 
 
(Madiu 27:1-2,11-14; Luke 23:1-5; Ioni 18:28-38)  


1 'Awa'awaiogose tovelomu yadi to'edakumetavo, to'edakumeta 'au'auveadi, ve'etoboda 'adi tovevo wata me Diu Kanisela 'ifwaidi taiadi i va'auta. Matatabudi i veifufu bega yadi nuanua 'aitamogana Iesu i yogoni i naweni i 'aniveleneni Loma kabemani yadi toveimea Failato 'waineye.   


2 Bega Failato Iesu i velutolieni i vo, 'Omu me Diu yadi kini?” Iesu i vo, 'Asa'aiana 'u vona bani'odi.”  
3 Siwe tutuyanina tovelomu yadi to'edakumetavo i vevevita-maimaigiga Iesu kebu i da vonavona i veve'wadamo.  
4 Begaidi Failato i voneni i vo, I vevevitamuga nani tulina tulina 'waidiega 'u noganogai 'alo kebu?”  
5 Siwe Iesu i baila, kebu nuanuana vonanidi i na tutulidi begaidi Failato nuana i vogani.   

Failato i veimea Iesu i na wafa 
 
(Madiu 27:15-26; Luke 23:13-25; Ioni 18:39-19:16a)  


6 Malamala 'aitamogana 'aitamogana me Diu i sakasakali Uvi'agalatagona faifaina. Sakalinina 'waineye me Diu tamu iadi yogoyogonina i vevenua'ivineni bega kabemani i 'e'etoyavuya vanuga yogona 'wainega.  
7 Tutuyanina 'waineye tamu tomogo 'ana wagava Balaba i miamia vanuga yogona nageneye, kumanina toluvewafa, ma enavo i vetalaga Loma kabemani taiadi.  
8 Tutuyanina Iesu i tovotovoi Failato mataneye, tomotoga fuedi i nagoi Failato 'waineye i velu'ui nuanuadi tamu tomogo i na 'etoyavuya Uvi'agalatagona 'ana sauluva bani'odi.  
9-10 Failato i 'asetai tovelomu yadi to'edakumetavo Iesu i ve'unumagigieni i 'aniveleneni 'waineye begaidi i vonedi i vo, Nuanuami me Diu yami kini a na 'etoyavuya?”  
11 Siwe tomotoga 'akonadi tovelomu yadi to'edakumetavo i nua'anidi bega Failato i na voneni Balaba i na 'etoyavuya we'e Iesu kebu.   


12 Failato i velutoli 'waidie i vo, Kumanina 'wa golegoleni me Diu yami kini, bani'odi a na munegi?”  
13 Nika 'aila'a bwaikina i vegole i vo, 'U tutufwaseni 'ai lagalagana 'waineye bei i na wafa.”  
14 Wata Failato i velutoliedi i vo, Yana sakona ava'ai?” Siwe 'aila'anidi i toke i vegolegole i vo, 'U tutufwaseni 'ai lagalagana 'waineye.”  
15 Failato nuanuana tomotoga i na 'ivenua-agiagidi begaidi Balaba i 'etoyavuya, we'e i veimea tolugaviavo Iesu i na toke i na fitali mulieta i na naweni i na tutufwaseni 'ai lagalagana 'waineye, bega i na wafa.   

Tolugavia Iesu i sidibidibieni 
 
(Madiu 27:27-44; Luke 23:26-43; Ioni 19:2-3,16b-27)  


16 Vonayavuga i 'a'avana, tolugaviavo Iesu i naweni kabemani yadi vanuga bwaikina 'waineye, bei tolugavia matatabudi i va'auta.  
17 Tolugavianidi talauma yamoyamoinega Iesu i ve'weseni wata 'ou'ou nigodi ma yana 'ibadi i 'etofifini 'unu'ununeye i biuleni. Vaigavunidi kini 'adi vaigavu bani'odi siwe 'wainega Iesu i sidibidibieni.  
18 Bei i ve'ililibu-vekavekali 'waineye i vo, Kaiwa, 'omu me Diu yadi kini.”  
19 'Uwe 'wainega 'unu'ununa i nikenikei, i 'ikiwakiwali wata igodi ma yadi ve'ililibu i 'odu'odu 'waineye.  
20 Yadi saidibi i 'a'avana, talaumanina yamoyamoina i yavuya, taunina 'ana talaumayega i ve'weseni, mulieta i vagavaia i naweni i na tutufwaseni 'ai lagalagana 'waineye.   

Iesu 'ana tutufwatagi 
 

21 *Tutuyanina Iesu i nunaweni 'edeye, tamu tomogo i veluagai 'ana wagava Saimoni, kwedayega i tauya i mimai Ielusalema. Saimoni tomogo Sailini, natunavo 'adi 'ailuga Alekisana wata Lufusa. Tolugaviavo Saimoni i lukakadeni Iesu 'ana 'ai lagalagana i eva.  
22 Bega i nagoi i le'wa tamu 'awalawa 'waineye 'ana wagava Goligota, 'ana saivila 'Unu'unu.  
23 Bei oine i 'idewai tamu konini 'ana wagava Mulo taiadi i veleni i na yemu bega 'ana kini'ona kebu i na veviga, siwe i baila veviganina faifaina i tauyeni.  
24 *Mulieta i tutufwaseni 'ai lagalagana 'waineye, i 'a'avana tolugaviavo nuanuadi Iesu 'ana talauma i na veusedi begaidi tamu 'wava i 'waveni bani'odi kate. 'Ai'edi aitoi i na kumetaga ava'ai talaumaga nuanuana i na 'ewai.   


25 Iesu i tutufwaseniga 'awa'awaie, 9 kiloki 'waineye.  
26 'Ana 'ai lagalagana tabwaneye vonanina 'wainega i vevitaiga i kilumi i tutufwaseni. Vonanina i kilumiga side bani'odi.  

   
 
TOMOGO DE'E ME DIU YADI KINI.   

   
 

27 *Wata tovainago 'adi 'ailuga i tutufwasedi, tamu Iesu 'ana 'atagiega, tamu 'ana wamayega.  
28 *Nika 'ana mogitana i souyeni basenadi Yaubada yana Buki nageneye i kilumi vonanina i vo,  

   
 
Tomotoga i vo 'ako taunina tamu tosakona.”   

   
 

29-30 *Tomotoga 'ai lagalagana lilivaneamo i nunagoi i veugalewalewa wata Iesu i yagayagaia i vo, 'Amu 'isa. 'Omu igodi Vanuga 'Eba Velu'ui 'u da sigeuya wata 'aiata 'aitonu nagedie 'u da vetovoia. 'Ai'edi vonanina mogitana, nika taunimu 'u na 'ita'ita'iemu, 'u na obuma 'ai lagalagana 'wainega.”   


31-32 Wata bani'odi tovelomu yadi to'edakumetavo wata ve'etoboda 'adi tovevo 'aise'avadi i sidibidibieni i vo, Tomotoga 'ifwaidi i 'ita'ita'iedi, we'e taunina kebu 'ana fata i na 'ita'ita'ieni. Igodi Yaubada 'ana Venua'ivina wata me Isileli yada Kini. 'Ai'edi 'asiauotoga i da obuma 'ai lagalagana 'wainega ta da 'iseni ta da ve'awamogitana.” Wata tovainagonidi taiadi i tutufwasediga ma fuedie i manini.   

Iesu i wafa 
 
(Madiu 27:45-56; Luke 23:44-49)  


33 'Aiata 'ana utukamwana 'waineye fwayafwaya matatabuna i dudubali, i nagoga 'ana tugusa lavilavie 3 kiloki i magetai.  
34 *'Awasasanina 'waineye Iesu i toke i vegole me Diu bonadiega i vo, Iloi, Iloi, lema sabakitani?”'Ana saivila i vo, Yaku Yaubada, yaku Yaubada, awale 'u bailaotogeku?”  
35 'Ifwaidi tomotoga i tovotovoiga bonana i nogai i vo, 'Wa nogai? Ilaitia i golegoleni, nuanuana abamayega i na mai i na 'ivaiseni.”  
36 *Tamu tomogo i lilide i nago kikifa i lu'utuvi oine yuyuna 'waineye, tamu 'ai 'waineye i velugaganeni i 'iyoyoeni 'waineye, nuanuana Iesu i na yemu. Nika 'ifwaidi i vo, 'U ve'wada, nagami ta na 'iseni voke Ilaitia i mimai i na 'ita'ita'ieni.”   


37 Mulieta Iesu i toke i vegole nika yawaina i 'awatagoni.   


38 *Vanuga 'Eba Velu'ui nageneye tamu saiboda kaleko badubaduna 'wainega Yaubada yana tutudaba tabutabuotogina i sisibodai. Tutuyanina Iesu yawaina i 'a'avaga saibodanina i 'anilabu'alugedi,† tabwanega i obu dibuneye.   


39 Tolugavia 'adi to'edakumeta Iesu 'ana 'ai lagalagana lilivaneye i tovotovoi, i nogai Iesu yana vegole wata i 'iseni bani'odi i munega i wafa nika i ve'awamogitana i vo, Vona mogitana, taunina Yaubada Natuna.”   


40 *Wata 'ifwaidi vevine 'ani'ieyega i 'i'isanago 'ai lagalagana 'waineye. Vevinenidi 'waidiega, Salome, Meli 'atamana Magidala 'wainega wata tamu Meli, Iosese wata Iemesa inadi, Iemesa tamu 'ana wagava Nigolalaga.  
41 Vevinenidi 'adi 'aitonu Iesu 'ana to'aivaita tutuyanina i folofolova Galili. Wata 'ifwaidi vevine Iesu taiadi i maia Ielusalema 'waineye, ma fuedie i 'i'isanago.   

Iesu 'ana ve'ufa 
 
(Madiu 27:57-61; Luke 23:50-56; Ioni 19:38-42)  


42-43 'Akonadi i lavia Iosefa tomogo Alimadia i le'wa. Taunina tamu me Diu yadi Kanisela, tomotoga fuedi i ve'ililibuyeni wata Yaubada yana veimea yana mai fwayefwayeye i lulukamaseni. 'Aiatanina 'waineye Iesu i wafaga, Diu yadi 'Aiata 'Idewadewa, we'e 'awa'awai yadi tafalolo. Avinodi 'eba ilagi, siwe Iosefa tomogo Alimadia i vemata'ai'ai bega i nago Failato 'waineye, i velu'ui Iesu tomogona 'ana ta'i faifaina.  
44 Tutuyanina Iosefa yana velu'ui Failato i nogai nuana i vogani i vo, Iesu 'akonadi i wafa?” Begaidi vona i vetunei tolugavia 'adi to'edakumeta 'waineye i mai i velutolieni i vo, Iesu 'akonadi i wafa?”  
45 Tutuyanina Failato i 'asetai 'akonadi Iesu i wafa i tauyeni Iesu i na ta'ia.  
46 Bega Iosefa i nago talauma 'avu'avuna i kimwanei, mulieta Iesu tomogona i ta'ia talaumanina 'wainega i fania, i 'a'avana taumata basenadi i ala-vagaseni matumatu 'waineye bei Iesu i ve'ufai, kileu bababanega i vetubodai.  
47 Vevine 'adi 'ailuga matadie Iesu i ve'ufai, Meli 'atamana Magidala 'wainega wata tamu Meli Iosese inana.     

Iesu i tovoi-vaitugana wafayega 
 
(Madiu 28:1-8; Luke 24:1-8; Ioni 20:1-10)  


1 Inala i iniva nika me Diu yadi 'Aiata Veawai i 'a'ava, begaidi vevine 'adi 'aitonu i nagoi bunama magaina 'atumaina i kimwanei Iesu tomogona faifaina. Vevinenidi Meli 'atamana Magidala 'wainega wata tamu Meli Iemesa inana wata Salome.  
2 Tafalolo 'awa'awaiogose inala be'ama i vulaoga, vevinenidi i tovoi i nagoi taumaseye.  
3-4 I nunagoi 'edeye 'aise'avadi i veveifufu i vo, Aitoi kileu bwaikaotogina i da ketoi taumata 'awanega?” Siwe i 'isanago i 'iseni kileu ketoketona.  
5 Vevinenidi i maia i luku taumata nageneye tamu tubuau 'ana talauma 'avu'avuna 'atagiega i miabui i 'iseni nika i kololo-'afo'afo.  
6 Anelosenina vevine i vonedi i vo, Kebu 'wa na kolologa, a 'asetami Iesu tomogo Nasaledi kumanina i tutufwaseniga 'ai lagalagana 'waineye 'wa lulualeni, siwe 'akonadi wafayega i tovoi. De'e bei kebu i da miamiaga. 'Wa 'iseni 'ana 'ivi'ava.  
7 *We'e 'omi 'wa na nagoi yana tovetutuyamavo wata Fita taiadi 'wa na vonedi 'wa na vo, Iesu i kumekumeta Galili, 'wa na nagoi nika bei 'wa na veluagai, basenadi i vonemiga bani'odi.’ ”  
8 Vevinenidi i souyedi taumatayega i dega ma yadi tatava wata ma yadi nuavogana. Kebu tamu aitoi 'waineye i da veifufu fai i kololo.   

Iesu yana souyagi Meli 'waineye 
 
(Madiu 28:9-10; Ioni 20:11-18)  


9 *Iesu i tovoi-vaitugana Tafalolo 'awa'awaiogose. Nagami i souyeni Meli 'waineye, kumanina 'atamana Magidala 'wainega, basenadi yaiaina 7 i agei siwe Iesu i vona i 'awa'a'ia.  
10-11 I 'iseni i 'a'avana, i nago yana tovetutuyamavo i na vonedi siwe i le'wa i 'isedi i vevemogai. I vonedi i vo, 'Wa ve'wada, Iesu 'akonadi i tovoi-vaitugana, yau taiadi a veluaga.” I nogai siwe kebu i da ve'awamogitana.   

Iesu yana tovetutuyamavo 'adi 'ailuga taiadi i veluaga 
 
(Luke 24:13-35)  


12 Mulieta Iesu yana tovetutuyamavo 'adi 'ailuga Ielusalema 'wainega i tauya i nunagoi tamu 'awalawa kebu 'atamananinaga 'waineye. 'Edeye Iesu i souyeni 'waidie, siwe i vemaigisivilavila.  
13 I 'iseni wata taiadi i veifufu, mulieta i viladi 'ifwaidi ediavo 'waidie i lu'ivona siwe kebu i da vetumaganediga.   

Iesu yana tovetutuyamavo yadi folova i veledi 
 
(Madiu 28:16-20; Luke 24:36-49; Ioni 20:19-23; Folova 1:6-8)  


14 Tamu 'aiata Iesu yana tovetutuyamavo 11 i 'ani'ani nika 'awasasadie Iesu i souyeni i vonedi i vo, Awale nuamiega 'wa kibu? Egavo i 'iseku a tovoi-vaitugana siwe yadi vona kebu 'wa da vetumaganedi.”   


15 *Wata i vonedi i vo, 'Wa na nagoi tomia fwayafwaya matatabuna 'waidie, Vala 'Atumaina faifaiku 'wa na lu'ivona 'waidie.  
16 'Ai'edi aitoi ma yana vetumagana taunina i na tauyeni 'waikuye i na bafitaiso, Yaubada i na 'ita'ita'ieni. We'e 'ai'edi aitoi kebu i na vetumaganeku, Yaubada i na veimea vematavuloga i na veluagai.  
17 'Ai'edi egavo i na vetumaganeku veimea a na veledi bega 'eba 'isa toketokedi i na 'i'idewadi. 'Aku wagavayega i na vona yaiaina 'waidie i na 'awa'a'idi wata 'adi fata i na veveifufu bonanidi basenadi kebu i da 'asetadiga 'waidiega.  
18 Wata 'ai'edi 'o'olo dabadabana i na 'abitonovidi kebu i na ovadiga wata 'ai'edi aitoi ufa toketokena 'eba wafa† i na veyemudi, kebu i na wafaga. We'e toviga i na 'abitonovidi i na ve'atumai.”   

Iesu i laka abame 
 
(Luke 24:50-53)  


19 *Iesu yana tovetutuyamavo 'waidie i veifufu'a'ava, nika Yaubada i vagavaia i laka abame ma yana veimea 'ana 'atagiega i miabui.   


20 'Akonadi Iesu i 'iawedi tovetutuyamavo i yavula 'atamana matatabuna 'waidie i lau'age. Yadi 'Auvea yana toketokena 'wainega i folofolova bega yadi folova ma 'adi 'eba 'isa toketokedi, tomotoga fuedi i 'isedi i ve'awamogitana yadi lau'age faifaidi.   

LUKE  

Iesu Valana 'Atumaina Luke 'ana kilukiluma  

'Eba kiavemageta  

Luke kumanina kebu Iesu yana tovetutuyamavo 'adi 'aila'a 12 'wainega wata kebu tomogo Diu, taunina tomogo Kuliki. We'e yana 'atamana voke Anitioki 'awalawa Silia nageneye. Nagami yana folova viga 'adi to'ive'atumai we'e bona Kuliki i 'asetai bega i kilumaga 'wa da vo to'aseta mogitana.  

Buki de'e Luke 'ana kilukiluma kumekumetana, bukinina i kilumi bega me Kuliki Iesu ifufuna i na 'asetai wata i na nua'ewa ifufunina 'wainega. Bega yana veifufu 'waidie mali tomotoga kumanidiavo kebu Diu i veifufuyedi, nika ta 'asetai Iesu i mai fwayefwayeye tomotoga matatabuda 'ada 'ita'ita'i faifaina. Iesu yana vetomotogaotoga wata yana nuakalikali i veifufuyedi. Yana nuakalikalinina kebu luvetubama 'aisena faifaina, wata tomotoga 'aitamogana 'aitamogana faifaida. Wata side naninidi faifaidi i veifufu, Yaubada 'ana subia faifaina, 'Anu'anunu Magemagetana yana toketokena, velu'ui, tovewekowekoma wata tove'ai'aiwabu.  

Luke kebu taunina matanega Iesu yana folova i da 'isedi, siwe i lauala-dewa bega yana 'aseta i 'ewai Iesu 'ana to'isa 'waidiega. 'Ai'edi yana kilumanina ta na lu'iawawai nika Toveimea Iesu yana vona 'ana 'aseta mogitana ta na nuamagetai.  

1-2 Iaku Tiofilo, 'omu toveimea bwaikimu.  

'Akonadi 'u 'asetadi nani 'ifwaidi i souyediga 'waideye tutuyanina Iesu i miamia fwayefwayeye. Tomotoga fuedi naninidi 'eba velamuyega i 'isedi i nagoga 'eba ve'a'ava 'waineye, 'akonadi i lu'ivoneyedi. 'Ifwaidi tomotoga nuanuadi i na kiluma Iesu valana faifaina bega i nagoi i na veifufu tomotoganidi basenadi Iesu taiadi i folofolovaga 'waidie, bega ma yadi 'aseta 'adi fata i na kiluma-'atumaia.  
3 Yau basenadi wata 'asiau tomotoganidi yadi kiluma a lu'iawawa-dewadi, begaidi nuanuaku Iesu Valana matatabuna a na kiluma-vedulei nika 'ana fata 'u na lu'iawawai.  
4 Basenadi vala'avadi 'u nogaidi, we'e yaku kiluma de'e 'wainega 'u na lu'iawawaiga 'u na 'aseta-'atumaia wata 'u na ve'awamogitana.   

Elisabeti yadi miana 
 

5 *Side bani'odi. Tutuyanina Kini Elodi i veveimea 'awalawa Iudia 'waineye, tamu me Diu yadi tovelomu i miamia 'ana wagava Sekalaia. Taunina Ebaya yana 'aila'a taiadi i folofolova Vanuga 'Eba Velu'ui 'waineye. Yana vavine 'adi wagava Elisabeti, 'adi 'ailuga Eloni 'ana wauma 'wainega.  
6 Sekalaia wata Elisabeti yadi sauluva tonovina Yaubada mataneye, yana ve'etoboda wata yana veimea matatabuna i vevematayakeyakedi.  
7 Elisabeti kakalidi i vemo'ai wata Sekalaia i ve'auvea begaidi kebu tamu natudiga.   


8 Tamu tutuya Sekalaia ma yana 'aila'a tovelomu yadi tutuya i veluagai, i folofolova Vanuga 'Eba Velu'ui 'waineye Yaubada mataneye.  
9 Tovelomu yadi folova 'ana awave'eda'eda 'wainega, Sekalaia i venua'ivineni bega i na luku 'Auvea yana tutudaba tabutabuna 'waineye, vane magaina 'atumaina i na kabuni. 'Eda'edanina 'wainega kileu ma 'adi wagava i vevefolovedi bega tamu tovelomu i na sivemageseni folovanina faifaina.  
10 Tutuyanina vane i kabukabuni, me Diu 'aila'a 'akonadi i va'auta tanotanoge i vevelu'ui.  
11 Nika tamu 'Auvea yana anelose i souyeni i tovoi 'atagiega 'eba velomu lilivaneye.  
12 Sekalaia i 'iseni nuana i vogani i kololo-'afo'afo.  
13-14 Siwe anelosenina i vo, Sekalaia, kebu 'u na kolologa. Yaubada 'akonadi yamu velu'ui i nogai. Yamu vavine natumu iavetana i na venatuneni 'u na goleni Ioni bega 'omu ma yamu vavine wata tomotoga fuedi taiadi 'wa na sosoana yana tubuga faifaina.  
15 *'Wa na sosoanaga fai natumunina bola kumanina tomogo bwaikina Yaubada mataneye. We'e ufa toketokena bani'odi oine kebu i na yemudiga. Tutuyanina i na tubuga bei 'Anu'anunu Magemagetana i na age-vagaseni.  
16 Wata taunina me Isileli fuedi 'adi tovagavai, i na miedi 'Auvea yadi Yaubada 'waineye.  
17 *Taunina 'awaie kebu i na kolologa, ma yana venuafoufa'ala i na vetomata'aulele 'Auvea faifaina, yana toketokena wata yana nuanua bani'odi Yaubada yana tolu'ivona Ilaitia. Yana lau'age 'wainega kwakwama tamadiavo yadi nuanua i na siviladi bega natudiavo i na nuakalikaliedi. We'e tovedumwe'ai'ai i na nuaviladi sakona 'wainega, ma'itufa nuamageta i na 'ewai tomotoganidi yadi sauluva tonovidi 'waidiega. Side bani'odi natumu tomotoga i na 'idewadi 'Auvea yana mai faifaina.”   


18 Sekalaia anelose i velutolieni i vo, Bani'odi a na munega bega a na 'asetai, 'u vonavona mogitana 'alo 'u vevekali? Yau a ve'auvea wata yaku vavine i vemo'ai. Tamu 'eba 'isa 'u da veleku.”  
19 *Anelosenina i vo, Yau Gabalieli, Yaubada yana tofolova, tutuya fuedi mataneye a tovotovoi. Kumanina i vetuneku vala 'atumaina a mieni a lulu'ivoneyeni 'waimuye.  
20 Fai yaku vona kebu 'u da vetumaganeniga, tutuya de'e ma'awa'ulumu 'ana tugusa natumu i na tubuga bei 'u na welava-vaitugana. Valanina a vonemuga, 'awaie 'ana tutuya mogitana i na veluagai nika i na souyeni.”   


21 We'e tomotoga matatabudi tanotanoge i lulukamata 'awasasa manamanawena, nuadi i voganidi i vo, Awale Sekalaia yana mia i vemanawe Vanuga 'Eba Velu'ui nageneye?”  
22 Tutuyanina Sekalaia i souyeni kebu 'ana fata i na welava fai 'awana i ve'u'u'u bega tomotoga i 'asetai 'ana ve 'wainega tamu nani i 'iseni tutudaba tabutabuna nageneye. Begaidi nimanega i veifufu 'waidie.   


23 Mulieta Sekalaia yana folova 'adi 'aiata i ve'a'avadi i vilai i nago yana vanuge.  
24 'Aiata 'ifwaidi i 'a'ava, mulieta Elisabeti i miana begaidi kebu i da yabayaba i miamia yadi vanuge weta'i 'adi 5.  
25 Begaidi Elisabeti i vo, Tutuya de'e Yaubada i nuakalikaliema bwaikina. I 'ivaisema bega 'a miana, kakala 'ana bunumayaga 'waimega i 'a'ava.”   

Iesu yana tubuga i lu'ivoneyeni 
 

26 Elisabeti yadi miana 'ana weta'i 'ana ve-6 'waineye, Yaubada yana anelose Gabalieli i vetunei abamayega i mai 'atamana Nasaledi 'awalawa Galili nageneye.  
27 *I maiga tamu vavine ne'e'elina 'ana wagava Meli 'waineye, 'akonadi i veakutagoni tamu tomogo 'ana wagava Iosefa faifaina. Tomogonina Kini Devida 'ana wauma 'wainega i souyeni.  
28 Anelose i mai i vo, Kaiwa Meli, 'Auvea 'amu 'weabu i nuakalikaliemu bwaikina.”  
29 Meli nuana i vogani bega nuana i 'ivina vonanina 'ana 'aseta bani'odi.  
30 Anelosenina i vo, Meli, kebu 'u na kolologa, Yaubada yana nuakalikali bwaikaotogina 'waimuye i 'eno'eno.  
31 *Begaidi a na vonemu, sai'afoga 'u na miana mulieta natumu iavetana 'u na venatuneni 'ana wagava 'u na goleni Iesu.  
32-33 *Taunina tomogo bwaikaotogina, tomotoga i na 'ina'inanai i na vo, Yaubada Tabwaotogineye Natuna.’ We'e 'Auvea Yaubada i na silakai i na ve-kini tubuna Devida bani'odi, wata Iakobo 'ana wauma taunidi me Isileli i na veveimea-vagata 'waidie we'e yana 'Eba Veimea kebu 'ana 'eba ve'a'avaga.”  
34 Meli anelose i voneni i vo, Bani'odi a na munega a na miana, fai yau ne'e'eliku kebu tamu aitoi taiadi a da veluaga?”   


35 Anelose Meli yana vona i tutuli i vo, 'Anu'anunu Magemagetana i na agemu wata Yaubada yana toketokena i na ve'i'wa'uyemu. Begaidi kwamana 'u na venatuneni magemagetana, tomotoga i na 'ina'inanai i na vo, Kumanina Yaubada Natuna.’  
36 'U na nuani nibaimu Elisabeti i vo, 'A kakala wata 'a vemo'ai, kebu 'ama fata 'a na venatunaga.’ Siwe 'akonadi yadi miana 'ana weta'i 6 i veluagai.  
37 *Fai nani matatabuna Yaubada 'ana sala.”   


38 Meli i vo, Yau 'Auvea yana tofolova, ava'ai 'u voneyeniga 'waikuye 'ana mogitana i da souyeni.” Nika anelose Meli i 'iaweni.   

Meli i nago Elisabeti i fogedi 
 

39-40 'Aiata 'ifwaidi i 'a'ava Meli i 'idewadewa nika i tauya i nago 'oya siaidi 'waidie 'awalawa Iudia nageneye Elisabeti i na fogedi. I le'wa 'atamananina bei Sekalaia i miamia i luku yana vanuge i vekaiwa Elisabeti 'waidie.  
41-42 Tutuyanina Elisabeti Meli yana vekaiwa i nogai kamodie kwamana i feto bwaikina. 'Anu'anunu Magemagetana Elisabeti i agedi mogitana begaidi bonadi bwaikinega i vo, Nibai, Yaubada i nuakalikaliemu bwaikina, vevine matatabuda 'waidega kebu tamu aitoi bani'odi 'omu'e. Natumunina 'u na venatuneniga Yaubada ma yana nuakalikali i na vesauluva 'atumaina 'waineye.”  
43 Wata Elisabeti i vo, Nani 'atumaiotogina 'waimeye fai yama 'Auvea inana 'u mai 'ama foge faifaina.  
44 Tutuyanina yamu vekaiwa 'a nogai, kwamana kamomeye ma yana sosoana i feto bwaikina.  
45 We'e 'omu, 'Auvea yana vona 'u vetumaganeni 'ana mogitana i na souyeni, 'eba sosoana 'waimuye.”   

Meli yana lei-subisubia 
 

46 Meli i vo,  

   
 
Nuakuyega 'Auvea a subisubiai.   


47 Yaubada taunina 'aku To'ita'ita'i, faifaina 'anu'anunuku i sosoana-'afo'afo.   


48 *Yau kwamana siaiku ma yaku nuaobu a vetofolova-maimaiga 'waineye, siwe i nunuave'aviniku.  

'Asiau wata tutuya i mimai 'aila'a 'aitamogana 'aitamogana faifaiku i na vo, Mogitana Yaubada i vesauluva 'atumaina 'waineye.’   


49 I na vonaga fai Yaubada Toketokena, kumanina magemagetana,  

faifaiku nani bwaikidi i 'idewadi.   


50 Tutuya matatabuna lakata 'aitamogana 'aitamogana 'waidiega  

egavo Yaubada i veve'ililibuyeniga i 'i'isanuakalikaliedi.   


51 We'e tomotoganidi i nunualakaga wata taunidi i awa'ai'aidiga,  

nimana yana toketokena 'wainega i luveyavulidi.   


52 *Toveimea toketokedi yadi 'eba mia 'ai'aiwabudi 'waidiega i siobuyedi,  

we'e tonuaobu i silakaidi.   


53 Wata tovewekowekoma, nani 'atumaidi i veledi bega i sososoana,  

we'e 'ai'aiwabudi i veviladi nima'ava'avadi, kebu tamu ava'ai i da veledi.   


54-55 *Yaubada i vona'awaufaufa tubudavo 'waidie kebu i na bailedi.  

Vona'awaufaufanina Ebelamo 'waineye wata 'ana wauma 'waideye kebu i na 'a'avaga i na 'eno-vagata.  

Begaidi 'ida me Isileli yana tofolovavo i 'ivaiseda, kebu i da venuafanida  

we'e mogitana i 'i'isanuakalikalieda.”   

   
 

56 Meli yana vona i 'a'ava, bei Elisabeti taiadi i miamia bani'odi weta'i 'aitonu, mulieta i vilai i nago yana 'atamane.   

Ioni Tobafitaiso yana tubuga 
 

57 Meli i nago mulieta Elisabeti i vebutudi fai yadi tutuya i veluagai, i venatuna natudi iavetana i tubuga.  
58 Tutuyanina ediavo wata yadi 'aila'avo valadi i nogai 'Auvea i 'isanuakalikaliediga, ma fuedi i sosoana.   


59-60 *Mulieta kwamana yana tubuga 'ana 'aiata 8 i veluagai, ediavo wata yadi 'aila'avo i va'auta bununa i na boboi me Diu yadi sauluva bani'odi. Igodi nuanuadi i na goleni tamana wagavina Sekalaia, siwe inana i talaboda i vo, Kebu, ta na goleni Ioni.”  
61 Siwe ediavo i vo, We'e wagavanina kebu tamu aitoi yami 'aila'a nageneye 'ana wagava.”  
62 Begaidi nimadiega Sekalaia i velutolieni ava'ai wagavaga nuanuana i na goleni.   


63 Sekalaia nimanega i vonedi nuanuana lubulubu i na mieni bei wagava i na kilumi. Lubulubu i 'ewai i kilumi i vo, 'Ana wagava Ioni.” Fuedi i 'iseni nuadi i voganidi.  
64 Tutuyanina kwamana 'ana wagava i kiluma'a'avai, nika Sekalaia meana i tonova wata i welava-vaitugana, Yaubada i subiai.  
65 Enavo i 'iseni nuadi i voganidi, bega valana i lulu'ivoneyeni 'oya 'ana tomia 'waidie 'awalawa Iudia nageneye.  
66 Tomotoganidi kwamana valana i nogaiga nuadi i 'ivina wata tauni'avadi i velutoli i vo, Bola kwamana yana folova ava'ai?” Bani'odi i voneyediga fai 'Auvea yana nuanua wata yana toketokena 'waineye i 'eno'eno.   

Sekalaia yana lei-subisubia 
 

67-68 'Anu'anunu Magemagetana Ioni tamana Sekalaia i agei mogitana begaidi i vona-samula tutuya i mimai faifaina i vo,  

   
 
'Auvea ta na subisubiai, taunina me Isileli yada Yaubada  

fai 'akonadi i 'ivaiseda wata i 'ita'ita'ieda.   


69 'Ada To'ita'ita'i Toketokena Yaubada i silakai faifaida  

yana tofolova Kini Devida 'ana wauma 'wainega.   


70-71 Basenadiotoga Yaubada i vona'awaufaufa yana tolu'ivona magemagetadi 'waidiega  

i na 'ita'ita'ieda 'ada gaviavo 'waidiega  

wata taunidi i vedumwe'ai'aiedaga yadi toketokena 'waidiega.   


72 I vona'awaufaufa tubudavo 'waidie i na 'isanuakalikaliedi,  

yana veakutagonanina magemagetana kebu i da venuafania.   


73 Veakutagonanina Yaubada i 'idewai tubuda Ebelamo 'waineye  

yana vona'awaufaufa toketokena 'wainega.   


74-75 I na 'ita'ita'ieda 'ada gaviavo 'waidiega  

bega kebu tamu ava'ai ta na kololoyeni.  

Wata yana 'aivaitanina 'wainega 'ada fata ta na vetofolova faifaina,  

tutuya matatabuna yada sauluva tonovidi wata magemagetadi mataneye.”   

   
 

76 *Wata Sekalaia i vona-samula natuna faifaina i vo,  

   
 
We'e natuku, i na golemu  

Yaubada Tabwaotogineye yana tolu'ivona,  

fai 'Auvea yana 'eda 'u na vusia.   


77 Yana tomotoga 'waidie 'u na mata'aulele yadi sakona i na vedumwe'ubu'ubusedi  

bega Yaubada i na nuatavunidi nika 'ita'ita'i i na veluagai.   


78-79 *Nani de'e matatabuna i na souyeni fai yada Yaubada i 'isanuakalikalieda bwaikina  

wata 'ita'ita'i sai'afoga i na mai abamayega bani'odi mageta,  

bega egavo wafa faifaina i kolokolologa wata dudubala 'waineye i miamianiga i na magesedi.  

Magetanina i na kumeseda bega yada mia i na ve'atumai.”   

   
 

80 Kwamananina i taulai toketokena wata yana nuanua matatabuna i tauyedi Yaubada 'waineye. Sali'avu'avuye i miamia, mulieta i souyeni yana folova i velamu me Isileli 'waidie.    

Iesu yana tubuga 
 
(Madiu 1:18-25)  


1 Tutuyanina Ioni siaineye me Loma i veveimea me Diu yadi 'awalaweye. Yadi toveimea bwaikaotogina 'ana wagava Sisa Agosito, i veimea nuanuana 'atamana 'aitamogana 'aitamogana 'adi tomotogavo 'adi wagava i na kilumidi senisisi faifaina.  
2-3 Veimea de'e i velamu-vauvau tutuyanina Kwilinio 'awalawa Silia 'ana toveimea yana tutuye, bega tomotoga matatabudi i nagoi 'adi tuvada 'waidie 'adi wagava i na kilumidi.   


4 Iosefa i souyeni Kini Devida 'ana wauma 'wainega i miamia 'atamana Nasaledi, 'awalawa Galili nageneye. Bega i tovoi i nago Devida 'ana tuvadeye 'ana wagava Bedeliema, 'awalawa Iudia nageneye.  
5 Meli kumanidi basenadi i veakutagonidi siwe bola kebu Iosefa taiadi i da vemialuga ma vitavitadie wata taiadi i nago 'adi wagava i na kilumidi.   


6 Tutuyanina Bedeliema 'waineye i miamia nika Meli i vebutudi, fai yadi tutuya 'akonadi i le'wa.  
7 Fai vanuga wakawaka i luvaidi kebu tamu 'awasasa bei i na luku, i nago 'aisaya yadi vanuge bei i venatuna, yadi tubu'edakumeta natudi iavetana i tubuga. Kwamana i velu'uvai mwedamwedalidi 'adi kalekoyega wata i ve'enovi bulumakau 'adi ta'ule.   

To'isave'avina sifi i nagoi Iesu i 'iseni 
 

8-9 We'e Bedeliema lilivaneye to'isave'avinavo yadi sifi i lulumadu'aiedi gidegideye, nika lovane tamu 'Auvea yana anelose i souyeni 'waidie wata 'Auvea yana mageta mataududulina i magesedi begaidi i kololo bwaikina.  
10 Nika anelosenina i vo, Kebu 'wa na kolologa, yau a maiga vala 'atumaina a mieni 'waimie, bega tomotoga fuemi 'wa na sosoana bwaikina.  
11 'Asiau 'ami To'ita'ita'i Bedeliema* 'waineye i tubuga, taunina Toveimea Keliso, Yaubada 'ana Venua'ivina.  
12 Yami tugusa 'wa na 'iseni mwedamwedalidi 'adi kalekoyega i velu'uvai i ve'enovi 'aisaya 'adi ta'ule, bega 'wa na 'asetai taunina kwamananina.”   


13 I veifufu'a'ava nika enavo 'aila'a bwaikina i souyedi 'waineye ma fuedie Yaubada 'waineye i lei-subisubia i vo,   

   
 

14 Abama tabwaotogineye Yaubada ta na subisubiai,  

we'e fwayefwayeye tomotoganidi faifaidi Yaubada i sososoana i na mia 'atumaina.”   

   
 

15 Tutuyanina anelosenidi i viladi abame, 'aisaya 'adi to'isave'avinavo 'aise'avadi i veifufu i vo, Ta na nagoi Bedeliema, naninina 'akonadi i souyeni faifaina 'Auvea i vonedaga ta na 'iseni.”  
16 Bega i tovoi i lilide i nagoi Iosefa ma yana vavine i veluagadi wata kwamana i 'iseni 'aisaya 'adi ta'ule i ve'enovi i 'eno'eno.  
17 Kwamana i 'iseni tamana wata inana 'waidie i veifufu ava'ai anelose i vonediga kwamananina faifaina.  
18 We'e 'ifwaidi tomotoga valanina i nogaiga nuadi i voganidi 'aisaya 'adi to'isave'avinavo yadi veifufu faifaina.  
19 We'e Meli vonanidi matatabuna i nuave'avinidi faifaidi nuadi i 'ivi'ivina.  
20 To'isave'avina sifi i viladi yadi 'aisaya 'waidie, Yaubada i subisubiai wata i awa'ai'aia ava'ai i 'isediga wata i nogaidiga faifaidi, fai anelose yana veifufu 'waidie 'ana mogitana i souyeni.    

Iesu 'ana wagava i goleni 
 

21 *Kwamana yana tubuga 'wainega i maiga 'ana 'aiata 8 'waineye bununa i boboi wata 'ana wagava i goleni Iesu. Basenadi Meli kebu i da mianaga, anelose wagavanina i voneni.   

Iesu i naweni Vanuga 'Eba Velu'ui 'waineye 
 

22-24 *Mulieta Meli wata Iosefa Iesu i naweni Ielusalema bega i na 'aniveleneni Yaubada 'waineye wata i na velomu. I nagoiga fai basenadiotoga Mosese Yaubada yana veimea i kilumi i vo, Kwakwama iavetadi yami tubu'edakumeta 'aitamogana 'aitamogana 'wa na 'anivelenedi 'Auvea 'waineye.” Wata i vo, Bunebune 'ailuga 'alo kabututula siaidi 'ailuga 'wa na nikedi 'wa na velomuyedi 'Auvea 'waineye kwamana wata inana taiadi faifaidi.” Meli vauvaudi begaidi yadi tutuya i veluagai Iosefa taiadi i laka Vanuga 'Eba Velu'ui 'waineye i na tafalolo bega i na vevunavunaga Yaubada mataneye.   

Simioni yana vona 
 

25 Tutuyanina 'waineye tamu tomogo 'au'auveana i miamia Ielusalema, 'ana wagava Simioni. Taunina tomogo 'atumaina wata tove'ililibu Yaubada 'waineye, ma yana tokemaiga i lulukamata Yaubada 'ana Venua'ivina yana mai faifaina bega me Isileli i na 'ita'ita'iedi.  
26 'Anu'anunu Magemagetana 'ana 'weabu bega i veni nagami 'Auvea 'ana Venua'ivina Keliso i na 'iseni mulieta i na wafa.  
27 'Aiatanina 'waineye 'Anu'anunu Magemagetana Simioni i voneni i luku Vanuga 'Eba Velu'ui 'waineye, we'e kwamana Iesu inana wata tamana i mieni Vanuga 'Eba Velu'ui 'waineye bei Iesu i na 'aniveleneni 'Auvea 'waineye yadi veimea 'ana sauluva bani'odi.  
28 Simioni kwamana i olia i vekaiwa Yaubada 'waineye i vo,   

   
 

29-31 'Auvea, 'asiau 'u na tauyeku ma yaku sosoana a na wafa,  

fai yamu vona'awaufaufa 'waikuye 'akonadi matakuyega a 'iseni.  

Kwamananina 'ama To'ita'ita'i 'u vetunei tomotoga fuema faifaima.   


32 *Taunina bani'odi mageta mali tomotoga kumanidiavo kebu Diu 'waidie  

bega yamu nuanua i na 'asetadi,  

We'e 'ima yamu tomotoga me Isileli 'ama subia 'a na veluagai kwamananina 'wainega,  

fai yama 'aila'a 'wainega i souyeni.”   

   
 

33 We'e Meli wata Iosefa nuadi i voganidi Simioni yana veifufu kwamana 'waineye faifaina.  
34-35 Mulieta Simioni i velu'ui bega Yaubada i na vesauluva 'atumaina Meli wata Iosefa 'waidie, i 'a'avana Meli i vonedi i vo, Kwamana de'e Yaubada i venua'ivineni bega 'wainega me Isileli fuedi 'ita'ita'i i na veluagai we'e 'ana tovedumwe'ai'ai fuedi vita i na veluagai 'wainega. Taunina 'eba 'isa Yaubada 'wainega siwe fuedi i na awavesakoyeni nika bei yadi nuagiva i na sivemagesedi. We'e 'omi Meli, yadi vedumwe'ai'ai faifaina 'wa na nuavita bwaikina 'wa da vo nuafoumi i da 'e'etokadia kefatayega.”   

Ana yadi veifufu 
 

36-37 Wata tutuyanina 'waineye tamu Yaubada yana tolu'ivona vevinedi i miamia Vanuga 'Eba Velu'ui nageneye, 'adi wagava Ana. Tamadi Fenueli, Asa 'ana wauma 'wainega. Ne'e'elidie i nagi i miamia malamala 7, nika yadi lamoga i wafa i 'wabula siwe yadi miayega malamala 84 i veluagai i vemo'ai mogitana. 'Wabulanidi kebu Vanuga 'Eba Velu'ui i da 'ia'iaweniga, 'aiata wata lovana i 'odu'odu Yaubada 'waineye, i vevelu'ui wata i veve'udigana 'ani 'wainega bega yadi velu'ui 'waineye i na vetoketoke.  
38 Tutuyanina Simioni i veveifufu Iosefa Meli taiadi 'waidie, Ana i mai Yaubada 'waineye i vekaiwa, wata 'ifwaidi me Ielusalema 'waidie i veifufu kwamananina faifaina i vo, Kwamana de'e 'ada To'ita'ita'i kumanina ta lulukamaseni.”   


39 *Veimeanidi Yaubada 'wainega i maiga, 'akonadi Iosefa wata Meli i 'idewa'a'avadi, mulieta i viladi yadi 'atamane Nasaledi 'awalawa Galili nageneye.  
40 Kwamananina i taulai ma yana toketokena, ma yana nuamageta wata Yaubada ma yana nuakalikali i vevesauluva 'atumaina 'waineye.   

Iesu i veifufu Vanuga 'Eba Velu'ui nageneye 
 

41 *Malamala 'aitamogana 'aitamogana Iesu inana wata tamana yadi sauluva bani'odi i lakalaka Ielusalema, me Diu yadi Sakali Uvi'agalatagona† faifaina.  
42 Tutuyanina Iesu 'ana malamala 12 'waineye taiadi i laka sakalinina faifaina.  
43-44 'Aiata 'ifwaidi i miamia Ielusalema 'waineye, tutuyanina sakali i 'a'ava tomotoga matatabudi i vilaviladi yadi 'atamane, we'e Iesu Ielusalema bei i miamia. Tamana wata inana kebu i da 'asetaiga, yadi nuanua i vo 'ako yadi 'aila'avo taiadi i kumeta. 'Aiata 'aitamogana i nunagoi mulieta i lovani nika Iesu kebu i da veluagaiga, bega i velamu i lauala yadi 'aila'avo wata ediavo 'waidie.  
45-46 Nika kebu'a, wata i viladi Ielusalema bei i luala, mulieta 'aiata 'aitonu i 'a'avana i veluagai Vanuga 'Eba Velu'ui nageneye, Diu yadi ve'etoboda 'adi tovevo taiadi i miamiani. Ma fuedie i veveifufu yadi vona i vivinenegedi wata i velutolitoliedi.  
47 Fuedi i 'iseni yana 'aseta bwaikina wata i nogai Iesu yana tutula 'atumaidi wata tonovidi begaidi nuadi i voganidi.  
48 We'e inana tamana taiadi i 'iseni nuadi i voganidi, bega inana i vo, Natuku awale we'e bani'odi yamu sauluva, bega ma yama venuafouviga tamamu taiadi 'a lulualemu?”   


49 Iesu i vo, Awale mali vanuga 'waidie 'wa lauala-maimaiga? 'Wa da 'asetai i lubwaineku a na miamia Tamaku yana vanuge.”  
50 Siwe inana wata tamana yana veifufu faifaina kebu nuadi i da magetai.   


51 Nika Iesu inana tamana taiadi i souyedi i nagoi Nasaledi, bei yadi veimea i vevematayakeyakedi. We'e inana nuadi i 'ivi'ivina naninidi faifaidi.  
52 *Bei Iesu i taulai, ma tomogona wata yana nuamageta taiadi, ma 'ana nuakalikali Yaubada 'wainega wata tomotoga 'waidiega.    

Ioni Tobafitaiso i lau'age tomotoga 'waidie 
 
(Madiu 3:1-12; Malika 1:1-18; Ioni 1:19-28)  


1-2 Me Loma yadi toveimea bwaikina 'ana wagava Sisa Taibilio, yana vetoveimea 'ana malamala 15 'akonadi i veluagai, Yaubada yana vona i mai Ioni Tobafitaiso 'waineye, kumanina Sekalaia natuna i miamia sali'avu'avuye. Tutuyanina 'waineye Fonitio Failato 'awalawa Iudia 'ana toveimea, we'e Elodi Galili i veveimeyeni, taina Filifi 'awalawa Itulia wata Tilakoniti i veveimeyedi, we'e Lisania 'awalawa Abilini i veveimeyeni, Anasa wata Kaiafa me Diu yadi tovelomu bwaikidi.  
3 Tutuyanina Ioni Yaubada yana vona i nogai, i tovoi i nago 'awalawa fuedi 'waidie Ufa Iolidani lilivaneye i lau'age tomotoga 'waidie i vo, 'Wa na nuavilami yami sakona 'wa na vedumwe'ubu'ubusedi bega a na bafitaisomi wata Yaubada yami sakona i na nuatavunidi.”  
4 *Ioni kumanina faifaina basenadiotoga Yaubada yana tolu'ivona Aisea i voneyeni i vo,  

   
 
Sali'avu'avuye tamu tomogo i vegolegole i vo,  

'Auvea yana 'eda 'wa na vusia,  

wata 'wa na sivetonovi yana 'eba nago.   


5 'Oya 'wa na aladi i na vetano'atuga  

we'e 'awa'awakovadi 'wa na veivudi.  

'Eda 'oka'okadi 'wa na vusivetonovidi  

wata 'eda bwakabwakadi 'wa na 'idewadi i na ve'atumai.   


6 Bega tomia fwayafwaya matatabudi Yaubada yana 'ita'ita'i i na 'iseni.’ ”   

   
 

7 *Tomotoga fuedi Ioni valana i nogai bega i nagoi 'waineye bafitaiso faifaina nika i vonedi i vo, 'Omi tosakona, 'o'olo bani'odi. Igodi 'wa vo, 'A na dega Yaubada yana nuasako wata yana vematavuloga 'waidiega.’ Begaidi yami vaiseba 'wa vo, 'Akonadi 'a nuavilama 'u da bafitaisoma,’ siwe kebu nuanuami yami sauluva sakoidi 'wa na vedumwe'ubu'ubusedi.  
8 *Nagami yami sauluva i na tonova 'ami 'eba 'isa 'akonadi 'wa nuavilami 'wa da vo bani'odi welavi vuagina 'atumaina, mulieta a na bafitaisomi. Wata kebu 'wa na vo, Ebelamo tubuma bega Yaubada kebu i na vematavulogima.’ Siwe a na vonemi, kebu 'aivaita 'wa na veluagai. 'Omi Ebelamo tubunavo kebu nani bwaikina Yaubada mataneye. Yaubada 'ana fata Ebelamo tubunavo i na 'idewadi kileu de'e 'waidiega.  
9 *Sai'afoga Yaubada i na vematavulogimi yami sauluva sakoidi faifaidi 'wa da vo 'akonadi yana tamuyoko i da yadali bega welavi 'aitamogana 'aitamogana kebu vuagidi 'atumaidiga i na talagidi i na tawedi 'ai-'ala'alase.”   


10 'Aila'anidi Ioni yana vona i nogai begaidi i velutolieni i vo, Vetuma, bani'odi 'a na munega?”  
11 Ioni i vo, 'Ai'edi egavo 'ami talauma 'ailuga, we'e 'ifwaidi kebu 'adi talaumaga, tamu 'wa na veledi. Wata bani'odi, 'ai'edi ma 'ami'ami, we'e egavo kebu 'adi'adiga 'ifwaidi 'wa na veledi.”   


12 *Wata 'ifwaidi takesi tolaugogona vivinagodi i maia bafitaiso faifaina Ioni i velutolieni i vo, Tove, 'ima bani'odi?”  
13 Ioni i vo, Me Loma yadi veimea 'ana tonovina 'wainega takesi 'wa na lalaugogona, kebu vekaliega 'imoso'i 'wa na 'ewa'ewadi taunimi faifaimi.”   


14 Wata 'ifwaidi tolugaviavo i velutoli i vo, We'e 'ima bani'odi? Ava'ai 'a na 'idewai?” Ioni i vonedi i vo, 'Omi yami folova 'ana tutula 'asa'aiana i lubwainemi, we'e kebu 'ami tutula 'ana 'imoso'i faifaina ve'isakololoyega 'wa na vekali wata kebu tomotoga 'wa na vevita-maimaigidi bega yadi mani 'wa na 'ewa'ewadi.”   

Ioni i veifufu Keliso 'ada Toveimea faifaina 
 

15 Tomotoga matatabudi i nuanua bwaikina Yaubada 'ana Venua'ivina Keliso yana mai faifaina, bega Ioni i 'iseni i venuanaluga i vo, Voke taunina Yaubada 'ana Venua'ivina 'alo tulina.”  
16 Begaidi Ioni i vonedi i vo, Yau ufayega a bafitaisomi, we'e kumanina mulikuye i mimaiga i na bafitaisomi 'Anu'anunu Magemagetana wata 'ai-'ala'alata 'waidiega. Wata tomogonina toketokeotogina, yau kebu bani'odiga, kebu i da lubwaineku 'waineye a na vetofolova-maimaiga fai taunina bwaikina.   


17 Tutuyanina Keliso i na maiga, tomia fwayafwaya matatabudi i na vonayavuga 'waineye 'wa da vo bani'odi waifei 'ana tolaukadi, waifei wata 'ani'aninidi i na yato'edi mulieta i na vedodogidi yana bubuwakeye, we'e yogo i na tunuya 'ainina kebu yana 'weuga 'waineye.”   


18 Veifufu 'atumaidi 'waidiega Ioni tomotoga i velu'ase'asedi wata Vala 'Atumaina i lu'ageyeni 'waidie.  
19 *We'e Ioni Kini Elodi i tolimatani taina yana vavine Elodiasa i luobuyediga faifaina. Wata 'ifwaidi Elodi yana sauluva sakoidi Ioni i lu'ivoneyedi.  
20 Begaidi Elodi i nuasako nani sakoiotogina i 'idewai, Ioni i yatoi vanuga yogona nageneye.   

Ioni Iesu i bafitaisoi 
 
(Madiu 3:13-17; Malika 1:9-11)  


21-22 *Ioni bola kebu i da luku vanuga yogona nageneye, tomotoga i bafitaisodi i 'a'avana wata Iesu i bafitaisoi. Tutuyanina Iesu i vevelu'ui abama i 'anikililia, 'Anu'anunu Magemagetana yana yaveobu Iesu 'waineye 'ana 'isa'isa bani'odi bunebune. Bona i nogai abamayega i vo, 'Omu Natuku nuafouku. Faifaimu a sosoana mogitana.”   

Iesu tubunavo 
 
(Madiu 1:1-17)  


23 Tutuyanina Iesu 'ana malamala bani'odi 30 i veluagai yana folova i velamu tomotoga 'waidie. Tomotoga fuedi i 'asetai i vo, Iosefa natuna Iesu.”  

   
 
Iosefa tamana Eli.   


24 Eli tamana Madati.  

Madati tamana Livai.  

Livai tamana Meliki.  

Meliki tamana Yanai.  

Yanai tamana Iosefa.   


25 Iosefa tamana Matadaya.  

Matadaya tamana Emosi.  

Emosi tamana Neumi.  

Neumi tamana Esili.  

Esili tamana Nakai.   


26 Nakai tamana Meati.  

Meati tamana Matadaya.  

Matadaya tamana Semiai.  

Semiai tamana Ioseki.  

Ioseki tamana Dioda.   


27 Dioda tamana Diowane.  

Diowane tamana Lisa.  

Lisa tamana Selubabela.  

Selubabela tamana Salatiela.  

Salatiela tamana Nelai.   


28 Nelai tamana Meliki.  

Meliki tamana Edai.  

Edai tamana Kosami.  

Kosami tamana Elimadami.  

Elimadami tamana Eli.   


29 Ilai tamana Iosua.  

Iosua tamana Eliesa.  

Eliesa tamana Yolima.  

Yolima tamana Madati.  

Madati tamana Livai.   


30 Livai tamana Simioni.  

Simioni tamana Iuda.  

Iuda tamana Iosefa.  

Iosefa tamana Yonami.  

Yonami tamana Eliakimu.   


31 Eliakimu tamana Melia.  

Melia tamana Mena.  

Mena tamana Matati.  

Matati tamana Nedani.  

Nedani tamana Devida.   


32 Devida tamana Iese.  

Iese tamana Obedi.  

Obedi tamana Bwasa.  

Bwasa tamana Salimoni.  

Salimoni tamana Nasoni.   


33 Nasoni tamana Aminadaba.  

Aminadaba tamana Adamina.  

Adamina tamana Anai.  

Anai tamana Esiloni.  

Esiloni tamana Felesi.  

Felesi tamana Iuda.   


34 Iuda tamana Iakobo.  

Iakobo tamana Aisake.  

Aisake tamana Ebelamo.  

Ebelamo tamana Tela.  

Tela tamana Naoli.   


35 Naoli tamana Seluki.  

Seluki tamana Leu.  

Leu tamana Feliki.  

Feliki tamana Iba.  

Iba tamana Sila.   


36 Sila tamana Keinana.  

Keinana tamana Afakisadi.  

Afakisadi tamana Semi.  

Semi tamana Noa.  

Noa tamana Lemeki.   


37 Lemeki tamana Metusela.  

Metusela tamana Inoki.  

Inoki tamana Ieledi.  

Ieledi tamana Malaleli.  

Malaleli tamana Keinana.   


38 Keinana tamana Inosi.  

Inosi tamana Seti.  

Seti tamana Adama.  

Adama tamana Yaubada.    

Seitani Iesu i silubuya 
 
(Madiu 4:1-11; Malika 1:12-13)  


1 Iesu i bafitaiso Ufa Iolidani 'waineye i 'a'avana, 'akonadi 'Anu'anunu Magemagetana i agei mogitana bega 'Anu'anununina Iesu i vagavaia i naweni sali'avu'avuye.  
2 Seitani nuanuana Iesu i na sakona begaidi bei i silubuya 'aiata 40 nagedie, 'aiatanidi 'waidie Iesu kebu tamu 'ani'ani i da 'ani, mulieta 'aiatanidi i 'a'avana i lase.   


3 Tutuyanina Iesu i lase nika bei Seitani i souyeni 'waineye, i voneni i vo, 'Ai'edi 'omu mogitana Yaubada Natuna, 'u na vona kileu de'e i na ve'ani'ani.”  
4 *Iesu Seitani yana vona i tutuli i vo, Kebu. Basenadi i kilumi Yaubada yana Buki nageneye i vo,  

   
 
Tomotoga yadi mia 'ana 'atumaina kebu 'ani'ani'ava 'wainega i da veveluagadi.’ ”   

   
 

5 Wata 'ana veluga Seitani Iesu i vagavaia i lakaveni 'oyeye, fwayafwaya yana 'eba veimea matatabuna i veni tutuya 'ale'usana nageneye  
6 Bega Seitani i vo, De'e 'eba veimeanidi wata 'ai'aiwabunidi yau yaku 'eba veimea fai basenadi i 'anivelenedi 'waikuye. We'e a na velemu, 'ai'edi nuanuaku, 'ana fata a na 'anivelenedi tamu aitoi 'waineye.  
7 'Ai'edi ma yamu ve'ililibu 'u na 'odu 'waikuye, naninidi matatabuna a na velemu.”  
8 *Nika wata Iesu i vo, We'e Yaubada yana Buki nageneye i vonaga i vo,  

   
 
'Auvea yami Yaubada 'waineye 'wa na 'odu'odu,  

wata 'aiseotogina faifaina 'wa na folofolova.’ ”   

   
 

9 I 'a'avana wata Seitani Iesu i vagavaia i naweni Ielusalema, Vanuga 'Eba Velu'ui tabwaotogineye i lakaveni. Bei wata i voneni i vo, 'Ai'edi mogitana 'omu Yaubada Natuna de'e bega 'u na souga, veviga kebu 'u na veluagai.  
10 *Fai Yaubada yana Buki nageneye i vo,  

   
 
Yaubada yana anelose i na vonedi i na 'i'ita'ita'iemu wata i na ve'isabodebodemu.   


11 Nimadiega i na silakaimu bega kebu tamu sai'afo 'agemu 'u na nikeyedi kileu 'waidie.’ ”   

   
 

12 *Iesu Seitani yana vona i tutuli i vo, We'e Yaubada yana Buki i vo,  

   
 
'Ai'edi taunimi 'wa na tauyemi 'eba ilagi 'waidie, kebu i da lubwainemi 'Auvea yami Yaubada 'wa na sitonovi 'ami 'ita'ita'i faifaina.’ ”   

   
 

13 Tutuyanina Seitani yana sailubu matatabuna i ve'a'avadi Iesu 'waineye, mulieta i 'iaweni i nago tulineye tamu tutuya 'waineye i na vilai.    

Iesu yana folova i velamu Galili 'waineye 
 
(Malika 1:14-15, 6:1-6)  


14 'Anu'anunu Magemagetana yana toketokena Iesu 'waineye i 'eno'eno, bega i vilai sali'avu'avuyega i nago 'awalawa Galili. Tomotoga matatabudi i miamiani 'awalawanina 'waineye valana i 'asetai.  
15 Me Diu yadi 'eba miava'auta 'waidie Iesu i veve nika tomotoga fuedi i subisubiai.   

Me Nasaledi Iesu i vedumwe'ai'aieni 
 

16 Mulieta Iesu i nago Nasaledi yana 'atamane bei i taulaiga 'waineye. Tamu 'Aiata Veawai i veluagai Iesu i luku me Diu yadi 'eba miava'auta 'waineye, yana sauluva bani'odi. Yadi tafalolo 'waineye i tovoi bega Yaubada yana Buki i na lu'iawawai tomotoga 'waidie.  
17 Tamu tomogo lubulubu nunumina Iesu i veleni, lubulubunina Yaubada yana tolu'ivona Aisea 'ana kilukiluma. I luyawagi nika vonanina i veluagai 'ana nogaya side bani'odi.   

   
 

18 *'Auvea 'Anu'anununa 'waikuye i miamia,  

fai i venua'ivineku Vala 'Atumaina a na lu'ageyeni tovewekowekoma 'waidie.  

I vetuneku bega tomotoga yogoyogonidi 'adi 'etoyavu faifaina a na lu'ivona 'waidie,  

we'e tomatasako matadi i na ve'atumai-vaitugana faifaina.  

Wata i vetunekuga tomotoganidi vita i veveluagadi 'adi gaviavo 'waidiega, a na 'etoyavudi.   


19 Wata 'ami 'ita'ita'i 'Auvea  'wainega 'ana tutuya a na lu'ivoneyeni.   

   
 

20 Vonanina Iesu i lu'iawawai i 'a'avana Buki i vetalabodai 'ana to'isave'avina i veleni mulieta i miabui bega i na ve 'waidie. We'e tomotoganidi matatabudi vanuga 'eba miava'auta nageneye nuadi i 'ewai, Iesu 'waineye i 'isa-valavalalai.  
21 Iesu i veifufu 'waidie i vo, Vonanina 'wa nogaiga, tutuyanina a lulu'iawawai 'ana mogitana i souyeni.”  
22 Tomotoganidi i vavainenega Iesu i subiai fai nuadi i voganidi yana veifufu 'atumaidi faifaidi wata i vo, Tomogo no'o kebu tulinaga, ta 'asetai Iosefa natuna we'e bani'odi i munega?”  
23 Begaidi Iesu i vonedi i vo, A 'asetai bola voke yada vona-awatabai tamu 'wa na voneyeni 'waikuye 'wa na vo, 'Omu to'ive'atumai bega taunimu 'u na 'ive'atumaimu.’ Wata 'wa na vo, Naninidi 'eba nuavogana Kafaneomi 'waineye 'u 'idewadiga wata bani'odi yada 'atamana Nasaledi 'waineye 'u na 'idewadi.’  
24 *Siwe a na vonemi, Yaubada yana tolu'ivonavo taunidi yadi 'atamana 'ana tomotogavo kebu i da ve'ililibuyediga i vedumwe'ai'aiedi.   


25 *Side bani'odi. 'Wa na nuani basenadiotoga Yaubada yana tolu'ivona Ilaitia yana tutuye, malamala 'aitonu wata weta'i 6 nagedie 'wei kebu i da 'wei'weiga bega loka bwaikina.  
26 *Tutuyanina 'waineye me Diu yadi 'wabu'wabulavo fuedi nuanuadi 'aivaita, siwe Yaubada kebu Ilaitia i da tauyeni i na 'ivaisedi, i vetunei tamu 'wabula 'waidie taunidi kebu Diu i miamia Salefati, 'awalawa Saidoni nageneye i 'ivaisedi.  
27 *Wata bani'odi tamu tolu'ivona 'ana wagava Ilaisa yana tutuye, 'awalawa Isileli nageneye tomotoga fuedi viga* sakoina 'eba kololo tomogodi i velufo'afo'ana, nuanuadi 'aivaita siwe kebu i da 'ivaisedi fai yana 'aila'avo i vedumwe'ai'aieni. Begaidi i nago mali tomotoga kumanidiavo kebu Diu 'waidie, tamu tomogo Silia kumanina 'ana wagava Nemani viganina i 'ewaiga, i 'ive'atumaia.”   


28-30 Tomotoga matatabudi i miamiani 'eba miava'auta 'waineye Iesu bonana i nogaidi i 'asetai 'adi vona, taunidi bani'odi tovedumwe'ai'ainidi begaidi ma yadi nuasako Iesu i tovififineni i 'ive'avini i yo'ei i naweni mwalilige. 'Atamananina 'oya tabwaneye bega igodi bwagale i da bifeleni, siwe Iesu 'aila'a 'awasasadiamo i 'afiweila, i souyeni i nago.    

Iesu tomogo yaiaina i ageiga i 'ive'atumaia 
 
(Malika 1:21-28)  


31 Mulieta Iesu Nasalediega i nago 'atamana Kafaneomi 'awalawa Galili nageneye, bei i ve tomotoga 'waidie 'Aiata Veawai 'waineye.  
32 *Tomotoga fuedi nuadi i voganidi yana ve faifaina, fai ma yana veimea i veve 'waidie.   


33-34 'Eba miava'auta nageneye tamu tomogo yaiaina i ageiga, bonana bwaikinega i vegolegole i vo, 'Omu Iesu tomogo Nasaledi, ava'ai 'u na vaima? Voke nuanuamu 'u na leoma. 'A 'asetamu, 'omu Magemagetamu 'u mai Yaubada 'wainega.”  
35 Iesu yaiaina i talabodeni i vo, 'U ve'wada, tomogo 'wainega 'u 'awa'a'imu.” Yaiaina tomogo i bifeleni i be'u 'aila'a matadie nika i 'awa'a'ia, kebu wata veviga i da veluagai yaiainanina 'wainega.   


36 Fuedi nuadi i voganidi i velutolitoli i vo, Bani'odi de'e i munega? Vona'ava siwe toketokena wata ma yana veimea yaiaina i vonevonedi i 'a'awa'a'idi.”  
37 Iesu valana i vebwaika i nago 'awalawa matatabuna 'waidie Kafaneomi lilivaneye.   

Toviga fuedi Iesu i 'ive'atumaidi 
 
(Madiu 8:14-17; Malika 1:29-34)  


38 Tutuyanina Iesu 'eba miava'auta i 'iaweni i nago Saimoni Fita yana vanuge. Saimoni yana vavine inadi i viga tomogodi yauyauta bwaikina bega Iesu 'waineye i velu'ui i na 'ive'atumaidi.  
39 Iesu i luku 'adi 'ivi lilivaneye i tovoi tomogodi i luyauyautaga i talabodeni nika i 'awatagoni. I 'a'ava vavinenidi i tovoi 'ani'ani i 'idewadewa Iesu ma enavo faifaidi.   


40 'Akonadi inala i simwanuya, yadi 'Aiata Veawai i 'a'ava, tomotoga yadi toviga 'adi viga tulina tulina i miedi Iesu 'waineye. 'Aitamogana 'aitamogana i 'abitonovidi 'adi viga i 'a'ava i ve'atumai.  
41 Wata tomotoga fuedi 'waidiega yaiaina i 'awa'a'idi i vevegolegole i vo, Vona mogitana 'omu Yaubada Natuna.” Siwe Iesu i toke i talabodebodedi kebu i na lulu'ivona fai 'akonadi i 'asetai taunina Keliso, Yaubada 'ana Venua'ivina.   

Iesu i lau'age 'eba miava'auta 'waidie 
 
(Malika 1:35-39)  


42 Bola kebu i da mageta'a'avaiga Iesu 'atamananina 'waineye i miamiaga i 'iaweni, 'aiseneye i nago tamu 'awasasa kebu tomotoginaga 'waineye bei i velu'ui. Begaidi tomotoga i lualeni i nago i veluagai i talabodebodeni i vo, Kebu 'u na nagoga mali 'awalawa 'waidie, side bei Kafaneomi ta na miamia.”  
43 Nika Iesu i vo, 'Atamana 'ifwaidi wata 'waidie a na nago Vala 'Atumaina Yaubada tomotoga i na veimeyemiga faifaina a na lau'age, folovanina faifaina Yaubada i vetuneku.”  
44 Bega i nago 'awalawa Iudia 'waineye i lau'age-vuvua me Diu yadi 'eba miava'auta 'waidie.    

Iesu yana tovetutuyamavo i venua'ivinedi 
 
(Madiu 4:17-22; Malika 1:16-20)  


1 *Tamu 'aiata 'waineye Iesu i tovotovoi Lavu Galili balebaleye, 'aila'a i maia i vevetunufelagieni nuanuadi Yaubada yana vona Iesu 'wainega i na vinenegeni.  
2 Iesu toyaubani yadi waka 'ailuga i 'isedi 'akonadi i yo'edi, we'e taunidi i obu yadi vualalalakana i lekolekoadi.  
3 Tamu waka 'waineye Iesu i dodoga, wakanina Saimoni yana waka, bega i voneni sai'afo i talalaka malavetayega mulieta Iesu i miabui i ve 'aila'a 'waidie.   


4 Yana ve i 'a'avana Saimoni i voneni i vo, Sai'afo malaveseye 'u na sese bei ma emwavo vualalalakana 'wa na lelegedi igana 'wa na 'onadi.”  
5 *Nika Saimoni i vo, 'Auvea, lovana 'a vuata i 'asema kebu tamu igana 'a da 'onaiga. Siwe fai 'u vonaga, ta na laka vualalalakana a na lelegedi.”  
6 *Bega ma fuedie i laka i lelegedi igana fueotogidi i 'onadi sai'afoga vualalalakana i da bwekadi.  
7 Bega ediavo tamu waka 'waineye i lu'waiedi 'aivaita faifaina. I maia waka 'ailugana i veadagidi sai'afoga i da kavivila.   


8 Tutuyanina Saimoni Fita igana fuedi i 'isedi ma yana ve'ililibu 'agena i vetufano'uyedi i 'odu Iesu 'waineye i vo, 'Auvea, 'u na 'iaweku fai yau tosakona.”  
9 Saimoni Fita wata 'ifwaidi tomotoga yana wakeye nuadi i voganidi fai igana fueotogidi i 'onadi.  
10 Wata bani'odi enavo tamu waka 'waineye Saimoni taiadi i folofolova nuadi i voganidi, enavonidi 'adi wagava Iemesa wata Ioni, Sebedi natunavo. Iesu Saimoni i voneni i vo, Kebu 'u na kolologa. Basenadi igana 'u 'ona'onadi, we'e yau tamu yaubani a na vemu bega tomotoga 'u na 'ona'onadi 'u na mimaiedi Yaubada 'waineye.”  
11 Bega yadi waka i yo'edi 'avale, nani matatabuna i bailedi Iesu taiadi i nagoi i na vetovetutuyama 'waineye.   

Iesu tomogo bonubonuna i 'ive'atumaia 
 
(Madiu 8:1-4; Malika 1:40-45)  


12 Tamu tutuya Iesu i miamia tamu 'atamana bwaikina 'waineye, 'atamananina 'waineye tamu tomogo i miamia vivigina,* viganina sakoina 'eba kololo tomogona i velufo'afo'ana. Tomogonina Iesu i 'iseni i mai ma yana ve'ililibu i lumata'afufu 'ageneye i velu'ui i vo, 'Auvea, 'ai'edi nuanuamu 'amu fata 'u na 'ive'atumaiku.”  
13 Iesu toviganina i 'abitonovi i voneni i vo, Fai bani'odi, nuanuaku, 'u ve'atumai.” Nika tomogonina 'ana viga i 'a'ava i ve'atumai.  
14 *'Akonadi tomogo i ve'atumai Iesu i toke i velu'ase'asei kebu tamu aitoi 'waineye i na lu'ivonaga, i vo, Nuanuaku tonovimu 'u na nago tovelomu 'waineye, nagami i na 'isemu. Mulieta yamu velomu 'u na 'aniveleneni bani'odi veimeanina i mai Mosese 'wainega toviganina i ve'atumaiga faifaina. Tovelomunina i na 'isemu i na ve'awamogitana 'akonadi 'u ve'atumai wata bani'odi mali tomotoga i na 'asetai.”   


15 Iesu i talaboda siwe valana i vebwaika-'afo'afo, bega 'aila'a bwaikina i deli i maia yana vona i na vinenegeni wata 'adi viga 'waidiega i 'ive'atumaidi.  
16 Siwe Iesu yana sauluva tutuya fuedi 'aila'a 'waidiega i nunago tamu 'awasasa kebu tomotoginaga 'waineye, bei 'aiseneye i vevelu'ui Yaubada 'waineye.   

Iesu tamu tomogo bwalobwalokona i 'ive'atumaia 
 
(Madiu 9:1-8; Malika 2:1-12)  


17 Tamu 'aiata 'waineye Iesu i veve tomotoga 'waidie, 'aila'anina 'wainega 'ifwaidi Diu totafalolo Falisi wata 'ifwaidi ve'etoboda 'adi tovevo. To'edakumetanidi i maia 'atamana fuedi 'waidiega, bani'odi 'awalawa Galili, Iudia wata Ielusalema, ma fuedie i vavainenega. Yadi miava'autanina nageneye Yaubada yana toketokena i 'eno'eno bega 'wainega Iesu toviga i 'ive'atumaidi.  
18 We'e 'ifwaidi tomotoga tamu iadi i vebwalokoga ma 'evo'evona i evai i mieni, nuanuadi i na lukuveni Iesu 'waineye.  
19 'Aila'a bwaikaotogina kebu 'adi fata i na lukuveni, bega i lakaveni vanuga tabwana bababana 'waineye. Vanuga 'ana saila'a i 'ewadi bega 'anibwekaneamo ma 'evo'evona i ve'ioyoi i obu Iesu 'waineye tomotoga 'waidiamo.  
20 Iesu tomotoganidi i 'isedi i 'asetadi ma yadi vetumagana, bega tomogo bwalobwalokona i voneni i vo, Iaku, yamu sakona 'akonadi a nuatavunidi.”   


21 We'e ve'etoboda 'adi tovevo wata Falisi nuadiega i vo, Aitoi tomogoga de'e? Awale Yaubada 'waineye i vona-uvi'agala? Kebu tamu aitoi 'ana fata sakona i na nuatavunidi, Yaubada 'aiseotogina 'ana fata.”  
22 Iesu 'akonadi yadi nuanua i 'asetadi begaidi i vo, Awale bani'odi 'wa vevenua'ivinedi?  
23 'Aku fata tomogonina a na voneni a na vo, Yamu sakona a nuatavunidi,’ wata 'aku fata a na vo, 'U tovoi 'u nago.’ 'Wa da nuani, ava'ai vonaga safailina?  
24 Siwe a na vemi yau a vetomotogaotoga ma yaku veimea fwayefwayeye bega 'aku fata tomotoga yadi sakona a na nuatavunidi.” Nika Iesu tomogo bwalobwalokona i voneni i vo, 'U tovoi, 'amu 'evo'evo 'u evai 'u nago yamu vanuge.”  
25 'Aila'a matatabudi i 'isa'isa nika tomogonina i tovoi-matayo'o, ma yana sosoana 'ana 'evo'evo i evai i tauya i nunago yana vanuge Yaubada i subisubiai.  
26 Tomotoga matatabudi i 'iseni nuadi i vogani bwaikina wata i kololo begaidi Yaubada i subiai i vo, 'Asiau be'ama 'eba nuavogana wata toketokena ta 'iseni.”   

Iesu Livai i venua'ivineni 
 
(Madiu 9:9-17; Malika 2:13-22)  


27 Iesu tomogo bwalobwalokona i 'ive'atumaia, mulieta i nunagoga takesi 'ana tolaugogona 'ana wagava Livai i 'iseni yana 'eba folova 'waineye i miamia. Iesu i voneni i vo, 'U mai taiadi ta na nago yaku tovetutuyama.”  
28 Nika Livai i tovoi nani matatabuna i 'iawedi Iesu taiadi i nago.   


29 Mulieta Livainina 'ani'ani bwaikina i 'idewai yana vanuge Iesu faifaina. Tomotoga fuedi bei i luku i 'ani'ani Iesu ma yana tovetutuyamavo wata 'ifwaidi takesi 'ana tolaugogona taiadi.  
30 *We'e 'ifwaidi Diu totafalolo Falisi wata 'adi 'aila'avo ve'etoboda 'adi tovevo ma yadi nuasako tovetutuyamavo i velutoliedi i vo, Awale takesi tolaugogona vivinagodi wata tosakona taiadi 'wa 'ani'ani? Kebu 'ana 'isa 'atumainaga.”  
31 Iesu i nogai, vona-awatabaiega i vonedi i vo, Egavo 'atumaidi kebu nuanuadi viga 'adi to'ive'atumai, 'aisedi toviga mogitana.  
32 Wata bani'odi, yau a maiga kebu taunidi i awave'atumaiediga faifaidi, a maiga tosakona i na nuaviladi a na 'ita'ita'iedi.”   

Ve'udigana 'ana 'aseta 
 

33 We'e 'ifwaidi Falisi wata ve'etoboda 'adi tovevo Iesu i voneni i vo, Ioni Tobafitaiso yana tovetutuyamavo tutuya fuedi 'ani 'wainega i veve'udigana bega yadi velu'ui i na vetoketoke Yaubada 'waineye. Wata bani'odi Falisi yadi tovetutuyamavo i veve'udigana we'e 'omu yamu tovetutuyamavo kebu 'ani 'wainega i da veve'udigana, i 'ani'ani wata i yemuyemu. Awale bani'odi i vevesauluvedi?”  
34 Iesu yadi vona i tutuli taunina faifaina i vona-awatabai i vo, Tonagi yana sosoana 'waineye, kebu tamu aitoi 'ana fata enavo i na talabodedi bega 'ani'ani i na baileni.  
35 We'e tamu 'aiata tomotoga 'ifwaidi i na maia tonaginina i na 'ive'avini i na naweni, i lubwainedi ma yadi nuavita i na ve'awamwau.”   


36 Wata Iesu i awatalatutula 'waidie yana ve sauluva 'ivauna faifaina wata me Diu yadi sauluva tuatuaina 'adi luwanawana faifaidi i vo, 'Ai'edi talauma tuatuaina i na 'anilabu'i kebu i da lubwaineni talauma 'ivauna ta na boboi, 'wainega talauma tuatuaina ta na bwadia. Fai bola ta na lekoai bwadi 'ivauna i na vesiai bega i na vefato'ai'ai tuatuaina i na 'ivesakoi.”  
37 Wata bani'odi oine 'ana ba'ala 'aisaya bunudiega faifaina Iesu i vona i vo, 'Ai'edi oine 'ivauna ba'ala tuatuaina 'waineye i na iwagiga, i na yuvefuai i na iwaga 'ana ve'amubwadodo, fai ba'ala aya'aina 'akonadi i sako.  
38 Oine 'ivauna wata ba'ala 'ivauna nika bikabikana i lubwaineni kebu i na yuvefuai.”  
39 Wata Iesu i vo, 'Ai'edi aitoi oine tuatuaina i na yemuyaga, kebu nuanuana 'ivauna i na yemu, i na vo, Tuatuaina a da yemu 'ana lautonova 'atumaiotogina.’ ” De'e bani'odi Iesu i vonaga fai tomotoga fuedi yadi nuanua i vo, Yada sauluva tuatuaidi 'atumaiotogidi.”    

Iesu i veifufu 'Aiata Veawai faifaina 
 
(Madiu 12:1-8; Malika 2:23-28)  


1 *Tamu 'Aiata Veawai 'waineye, Iesu ma yana tovetutuyamavo i nunagoi bakula 'waineamo, yana tovetutuyamavo i lase bega witi vuagidi i kaliwawadi i 'ani.  
2 We'e 'ifwaidi Diu totafalolo Falisi i 'isedi Iesu i voneni i vo, Awale? Me Diu yada ve'etoboda 'wa geugeuya witi vuagidi i kakaliwawadi, 'asa'aiana 'wa folofolova 'Aiata Veawai 'waineye.”  
3 Iesu Falisi yadi vona i tutuli i vo, 'Wa da vo Yaubada yana Buki kebu 'wa da lu'iawawaiga, basenadiotoga Kini Devida ma enavo i lase faifaina.  
4 *Devida i luku Vanuga 'Eba Velu'ui nageneye, beledi tamu Yaubada 'ana 'anivelena i 'ewai ma enavo i 'ani. De'e tamu 'ada veimea kebu tamu aitoi 'ana fata beledinina i na 'ania tovelomu 'aisedi 'adi tauya.  
5 Yau a vetomotogaotoga 'asa'aiana kumaniku 'Aiata Veawai 'ana Toveimea, begaidi 'aku laubwaina 'aiatanina 'waineye tomotoga yadi sauluva faifaina a na veveimea.”   

Iesu i 'ive'atumai 'Aiata Veawai 'waineye 
 
(Madiu 12:9-14; Malika 3:1-6)  


6 Tamu 'Aiata Veawai 'waineye Iesu i nago me Diu yadi 'eba miava'auta 'waineye bei i ve. 'Eba miava'autanina nageneye tamu tomogo nimana 'ana 'atagi 'okana i miamia.  
7 We'e 'ifwaidi ve'etoboda 'adi tovevo wata 'ifwaidi Diu totafalolo Falisi Iesu i vemata'i'i'ieni. 'Ai'edi toviganina i na 'ive'atumaia 'Aiata Veawai 'waineye i na tolimatani fai folovanina 'wainega, igodina yadi veimea i da geugeuya.  
8 Siwe Iesu 'akonadi yadi nuanua i 'asetai begaidi tomogonina nimana 'okana i voneni i vo, 'U mai 'aila'a matadie, 'u tovoi bega i na 'isemu,” nika tomogo i tovoi i nago.  
9 Bega Iesu ve'etoboda 'adi tovevo wata Falisi i velutoliedi i vo, Yada veimea 'Aiata Veawai faifaina, 'wa da nuani, ta na vevesauluva-'atumai 'alo ta na vevesauluva-sako? Wata 'ai'edi tamu tomogo sai'afoga i na wafa ta na 'ivaiseni 'alo ta na luvewafai?”   


10 Iesu tomotoga 'aitamogana 'aitamogana i 'isadewadi i 'a'avana tomogonina i voneni i vo, Nimamu 'u si'otoi.” Nimana i si'otoi nika i ve'atumai.  
11 Ve'etoboda 'adi tovevo wata Falisi kamodi i ogala-'afo'afo, 'aise'avadi i vo, Iesu bani'odi ta da munegi ta da luvewafai?”   

Iesu yana tomata'aulelevo i venua'ivinedi 
 
(Madiu 10:1-4; Malika 3:13-19)  


12 Tomogo nimana 'okana i ve'atumai, mulieta 'aiata 'ifwaidi i 'a'ava, Iesu i laka 'oyeye i na velu'ui. Lovana matatabuna i vevelu'ui Yaubada 'waineye i 'aseni.  
13 'Awa'awaie Iesu yana tovetutuyamavo matatabudi i goledi i nagoi 'waineye, 'waidiega 'adi 12 i venua'ivinedi bega i goledi tomata'aulele.  
14 Tomata'aulelenidi side 'adi wagava,  

   
 
Saimoni, i goleni Fita,  

Anidulu, Saimoni taina,  

Iemesa ma taina Ioni,  

Filifi,  

Batolomiu,   


15 Madiu,  

Tomasi,  

Iemesa, Alefasi natuna,  

Saimoni, toawa'idi'idi kebu nuanuana Loma kabemani i na veveimeyedi,   


16 Iudasa, Iemesa natuna,  

Iudasa Isakaliota, kumanina Iesu 'ana to'etogiluva.   

Iesu i ve wata i 'ive'atumai 
 

17 Mulieta Iesu ma enavo i obuma 'oyayega i tovoi laube'uye, bei yana tovetutuyamavo fuedi wata 'aila'a bwaikina i miamiani. Tomotoganidi i maia 'awalawa Iudia matatabuna 'wainega, Ielusalemayega i obuma, 'atamana bwaikidi balebaleye Taia wata Saidoni 'waidiega i lukuma.  
18 Matatabudi i maia Iesu yana vona i na vinenegeni wata egavo i viga Iesu i na 'ive'atumaidi. Wata tomotoga yaiaina i agediga veviga i veluagai i maia, Iesu i vona yaiaina matatabudi i 'awa'a'idi.  
19 Tomotoga matatabudi Iesu yana toketokena i 'iseni begaidi nuanuadi i na 'abitonovi bega yana toketokena i na damana 'waidie 'adi viga 'waidiega i na ve'atumai.   

Nuavita wata sosoana lamudi 
 
(Madiu 5:1-12)  


20 Iesu i 'isanago yana tovetutuyamavo 'waidie i vonedi i vo,  

   
 
'Omi 'asiau 'wa vewekowekomaga,  

'eba sosoana 'waimie fai 'akonadi Yaubada i veveimeyemi yana 'Aila'a nageneye.   


21 'Omi 'asiau 'wa laselasega,  

'eba sosoana 'waimie fai Yaubada i na vesauluva 'atumaina 'waimie nika 'ami fata.  

Wata 'omi 'asiau ma yami nuavita 'wa 'we'we'welaga,  

'eba sosoana 'waimie fai 'awaie 'wa na sosoana wata 'wa na namaga.   

   
 

22-23 *Tutuyanina yau a vetomotogaotoga faifaiku tomotoga i na vedumwe'ai'aiemi, i na sisidibidibiemi, i na yagayagaimi wata i na falisakoyemiga, 'eba sosoana 'waimie. Tutuyanina vitanidi i na souyediga, 'eba sosoana 'waimie, ma yami sosoana 'wa na sousou, fai 'ami tutula bwaikina Yaubada i yatoi i lulukamata abame. 'Wa na nuani basenadiotoga tovedumwe'ai'ainidi tubudiavo Yaubada yana tolu'ivonavo bani'odi i munegidi bega vita i veluagadi, 'omi wata 'asiau bani'odi.   

   
 

24 We'e 'omi tutuya de'e 'wa ve'ai'aiwabuga,  

nuakalikalimi bola yami 'ai'aiwabunidi i na 'a'ava kebu wata 'wa na veluagadi, 'wa na nuavita nuami 'wa na 'uvanidi.   


25 We'e 'omi tutuya de'e 'wa lulukamoaiga,  

nuakalikalimi bola 'wa na lase nika 'wa na nuavita nuami 'wa na 'uvanidi.  

We'e 'omi tutuya de'e 'wa namaga-'avo'avovoga,  

nuakalikalimi bola 'wa na nuavita wata 'wa na 'we'wela.   


26 Basenadiotoga tomotoga fuedi tolu'ivona-vekavekali i awave'atumaiedi nuanuadi yadi vona.  

We'e 'omi wata bani'odi, 'ai'edi tomotoga fuedi i na awave'atumaiemi nuanuadi yami vona,  

nuakalikalimi 'wa na nuavita fai vematavuloga 'wa na veluagai yami vekali faifaidi.”   

Egavo i na vesauluva sakoina 'waimie 'wa na nuakalikaliedi 
 
(Madiu 5:38-48)  


27 Wata Iesu i vo, 'Omi fuemi yaku vona 'wa vivinenegeniga a na vonemi. 'Ami gaviavo 'wa na nunuakalikaliedi wata egavo i na vedumwe'ai'aiemiga 'wa na vesauluva 'atumaina 'waidie.  
28 Egavo i na yagaimiga ma yami nuakalikali vona bikanega 'wa na vonedi wata egavo i na kiavesako 'waimie 'wa na velu'ui faifaidi bega Yaubada i na vesauluva 'atumaina 'waidie.   


29 'Ai'edi tamu tomogo 'ae'aemuye i na 'ainikega, wata tamu 'ae'aemu 'u na 'iyoyoeni i na nikei. We'e 'ai'edi aitoi yamu 'eba vesifafa i na 'ewaiga, wata 'amu talauma 'u na tauyeni kebu 'u na ve'o'oleni.  
30 'Ai'edi aitoi tamu ava'ai nuanuana i na velu'uiemuga, kebu 'u na veumokaiga 'u na veleni. Wata 'ai'edi aitoi tamu yamu kukua i na 'ewaiga, 'asa'aiana kebu 'u na lukwayegeni 'ana vevila faifaina.  
31 *'Ai'edi ava'ai nuanuami tomotoga i na 'idewai 'waimie, 'omi wata bani'odi 'wa na 'idewai 'waidie.   


32 'Ai'edi egavo i nuakalikaliemiga kumanidiavo 'aisedi 'wa na nunuakalikaliedi, yami nuakalikalinina Yaubada kebu i na tutuliga, tomotoga fuedi wata tosakona taiadi ediavo 'aise'avadi i nunuakalikaliedi.  
33 Wata 'ai'edi egavo i na vesauluva 'atumaina 'waimie wata 'aise'avadi 'wa na vesauluva 'atumaina 'waidie, kebu nani bwaikina Yaubada mataneye fai tomotoga fuedi wata tosakona taiadi yadi sauluva.  
34 Wata 'ai'edi nani 'ifwaidi tomotoga 'wa na veledi siwe nuanuami i na tutulidiga, kebu nani bwaikina Yaubada mataneye fai tosakona nani 'ifwaidi mali tosakona i veleveledi bega bola wata 'ana vebwaika bani'odi i na tututula.   


35 Siwe kebu. Egavo i na vesauluva sakoina 'waimie 'wa na nuakalikaliedi wata 'wa na vesauluva 'atumaina 'waidie. 'Wa na 'anivelena-maimaiga kebu tutula faifaina 'wa na nuanua. 'Ai'edi bani'odi 'wa na vevesauluvediga, 'awaie tutula bwaikina 'wa na veluagai Yaubada Bwaikaotogina 'wainega wata i na ve'awa-natunemi fai tutuya fuedi tosakona wata taunidi kebu i da vevekaiwa Yaubada 'waineye siwe i vevesauluva 'atumaina 'waidie.  
36 Begaidi side bani'odi. 'Omi tomotoga fuedi 'wa na 'i'isanuakalikaliedi, bani'odi Tamami i 'i'isanuakalikaliemi.”   

Kebu mali tomotoga 'wa na awavesakoyedi 
 
(Madiu 7:1-6,16-20)  


37 Wata Iesu i vona 'aila'a 'waidie i vo, Kebu tomotoga yadi sauluva 'waidiega 'wa na 'idi, i na nunago Yaubada i na lu'idiemi. Wata tomotoga kebu 'wa na awavesakoyedi i na nunago Yaubada i na awavesakoyemi. Mali tomotoga yadi sakona 'wa na nuatavunidi nika Yaubada yami sakona i na nuatavunidi.   


38 Tutuya fuedi 'wa na 'a'anivelena-maimaiga nika wata 'anivelena-maimaiga 'wa na veveluagadi. Nuakalikalinidi bwaikaotogidi bani'odi lugalagaladi wata 'udi'udilidi, kebu 'ami fata 'wa na lilidiga fai fueotogidi. 'Ai'edi 'wa na 'anivelena-maimaiga bwaikina, wata 'anivelena-maimaiga bwaikina 'wa na veluagai. Wata bani'odi 'ai'edi 'wa na 'anivelena-maimaiga siaina, wata 'anivelena-maimaiga siaina 'wa na veluagai.”   


39 *Wata Iesu i vona-awatabai 'waidie i vo, Kebu 'ana fata tamu tomatasako iana tomatasako i na siveikani fai bola i na be'uluga vakavakale.  
40 *Kwamana yana 'aseta kebu yana tove yana 'aseta i da vebwaika-'iaweni, we'e tosikulu matatabudi yadi sikulu i na ve'a'avaga, yadi 'aseta bwaikina yadi tove bani'odi.   


41 Awale iamu mataneye fwayafwaya nani saiotogina 'u 'iseni faifaina 'u vonavona, we'e kebu 'u da nuaniga 'omu 'ibwalobwalo'u bwaikina matamuye?  
42 Kebu 'ana nogaya 'atumaina 'ai'edi 'u na vo, Iaku, nuanuaku matamu i lufwaluyaga a na 'ewai,’ we'e kebu 'u da 'iseniga taunimu matamuye 'ibwalobwalo'u bwaikina? 'Omu tovekali. Nagami taunimu matamuyega 'ibwalobwalo'u bwaikina 'u na 'ewai bega 'u na 'isadewa, nika 'amu fata fwayafwaya nani siaina iamu matanega 'u na 'ewai.”   

Sauluva ma 'ana 'eba 'isa 
 

43 Wata Iesu i vonedi i vo, Welavi 'atumaina tutuya fuedi vuagina 'atumaina wata welavi sakoina tutuya fuedi vuagina sakoina.  
44 *Welavi 'aitamogana 'aitamogana vuagidiega ta na 'asetadi ava'ai welaviga. Kebu 'ana fata 'ala'ai vuagina ta na kadia 'uwe 'wainega. Wata kebu 'ana fata kalibo vuagina ta na kadia ulaulawa 'wainega.  
45 *Wata bani'odi tomotoga, yadi sauluva 'waidiega ta na 'isa'inanadi tomotoga 'atumaidi 'alo sakoidi. Tomogo 'atumaina yana nuanua 'atumaidi 'waidiega i vevesauluva 'atumaina, we'e tomogo sakoina yana nuanua sakoidi 'waidiega i vevesauluva sakoina. Tomogo ava'ai i na voneyeniga, fai yana nuanua 'wainega i mai.”   

To'aiyogona vanuga 'adi 'ailuga 
 
(Madiu 7:24-27)  


46 Wata Iesu i vona 'aila'a 'waidie i vo, Awale 'wa veve'awa-'Auvea 'waikuye siwe kebu yaku vona 'wa da vevematayakeyakediga?  
47 'Ai'edi aitoi i na mai 'waikuye yaku vona i na nogaidi bega i na 'idewadi, taunina yana sauluva side bani'odi.  
48 To'aiyogona nagami yana kabutu'u 'atumaina i venua'ivineni, 'ogola fa'alidi i 'ewadi wata ovu manamanawedi i aladi bega yana vanuga matatabuna i yogoni. Tutuyanina 'wei i 'wei, wayagata i obu, yana 'atamana i sesei vanuganina kebu i da 'etofoiaga fai vanuga fa'alina i yogoni.  
49 We'e 'ai'edi aitoi yaku vona i na nogaidi siwe kebu i na vematayakeyakediga, kumanina bani'odi tamu to'aiyogona kabutu'u sakoina i venua'ivineni, yana vanuga i yogoni siwe 'ogola kebu. Tutuyanina wayagata i obu vanuga i 'etofoia matatabuna i 'etogeugeuya.”    

Iesu tolugavia yana tofolova i 'ive'atumaia 
 
(Madiu 8:5-13)  


1 Tutuyanina Iesu naninidi matatabuna i veifufu'a'avedi 'aila'a 'waidie, i tovoi i nago 'atamana Kafaneomi.  
2-3 'Atamananina 'waineye tamu me Loma yadi tolugavia 'adi to'edakumeta i miamia ma yana tofolova-maimaiga. Tofolovanina i viga bwaikina, sai'afoga i da wafa. Fai tolugavianina yana tofolova i nuakalikalieni bwaikina, tutuyanina i nogai Iesu valana 'ifwaidi Diu yadi to'edakumetavo 'au'auveadi i vetunedi Iesu i na voneni i na mai yana tofolova i na 'ive'atumaia.  
4-5 I nagoi i voneni i vo, Nuanuama bwaikina ta na nago iama 'u na 'ivaiseni. I lubwaineni tomogonina 'u na 'ivaiseni fai 'ida me Diu i nuakalikalieda wata taunina yama 'eba miava'auta de'e bei Kafaneomi i yogoni.”  
6-7 Iesu yadi vona i nogai taiadi i nagoi.  

'Akonadi i le'wa vanuga lilivaneye, tolugavianina enavo 'ifwaidi i vetunedi Iesu i voneni i vo, 'Auvea, 'ama toveimea i vonaga side bani'odi i vo, Yau tomogo-'avo'avovo, kebu i da lubwainemu 'u na luku yaku vanuge, wata a bunumayaga kebu nuanuaku a na wai 'waimuye. Kebu yamu folova 'u na 'ivevitaiga, 'u na vonamo nika yaku tofolova i na ve'atumai.  
8 A 'asetai ma yamu veimea bega 'amu fata 'u na 'ive'atumaia. Yau wata ma yaku veimea yaku tolugavia 'waidie 'aku fata a na vo, 'U nago” nika i na nago, wata a na vo, 'U mai,” nika i na mai, wata yaku tofolova a na voneni a na vo, Side 'u 'idewai,” nika i na 'idewai. Wata yau bani'odi, yaku to'edakumetavo yadi veimea a vevematayakeyakedi. 'Omu wata ma yamu veimea 'u na vonamo nika viga i na 'a'ava.’ ”  
9 Tutuyanina Iesu toveimea yana vonanina i nogai, nuana i vogani bega i sivilai 'aila'anidi i yoyogo'wailiga i vonedi i vo, De'e Loma 'ana tomotoga siwe yana vetumagana toketokena, we'e 'omi me Isileli Yaubada yana tomotoga, siwe kebu bani'odi vetumagananina a da veluagai 'waimie 'alo mali tomotoga 'waidie.”  
10 I 'a'avana, tomotoganidi i vetunedi i maiaga i viladi tolugavia 'waineye, yana tofolova i 'iseni 'akonadi i ve'atumai.   

Iesu 'wabula natudi i sivetovoia 
 

11 Bola kebu 'aiata fuedi i da 'a'avaga, Iesu i nago 'atamana Neini yana tovetutuyamavo wata 'aila'a bwaikina taiadi.  
12 'Atamananina kalikalina bega tutuyanina Iesu i le'wa 'ana 'eba luku 'waineye i 'isedi tomotoga 'ifwaidi iadi i wafaga i evai i nunaweni taumaseye. Tomogonina i wafaga tamu 'wabula natudi tubu'eana iavetana, we'e tovemogai fuedi taiadi i nunagoi.  
13 Tutuyanina Iesu i 'isedi i nuavita bwaikina i vonedi i vo, Kebu 'wa na vevemogaiga.”  
14 Bega Iesu i nago 'evo'evo i 'abitonovi nika toeva i tovoi. Iesu i vona tomogonina i wafaga 'waineye i vo, Iaku, a na vonemu, 'u tovoi.”  
15 Tomogonina i 'isala i miabui nika i velamu i welava. Wata Iesu tomogonina inana i vonedi i vo, Side natumi 'akonadi i yawasa.”   


16 Fuedi i 'iseni i kololo-'afo'afo Yaubada i subiai i vo, Tamu tolu'ivona bwaikaotogina i souyeni 'awasasadeye,” we'e 'ifwaidi i vo, Yaubada i mai yana tomotoga i na fogedi.”  
17 Naninina Iesu i 'idewaiga, valana i nago 'awalawa Iudia matatabuna 'waineye wata mali tomotoga i miamia lilivaneye i 'aseta.   

Ioni tomotoga 'ifwaidi i vetunedi Iesu 'waineye 
 
(Madiu 11:1-19)  


18 Wata Ioni Tobafitaiso yana tovetutuyamavo i lu'ivona 'waineye naninidi Iesu i 'idewadewadiga faifaidi.  
19 Begaidi Ioni tomotoga 'adi 'ailuga i goledi i nagoi 'waineye i vonedi i vo, 'Wa na nagoi yada 'Auvea 'waineye 'wa na velutolieni 'wa na vo, 'Omu kumanimu faifaimu me Diu ta lulukamata ta vo, 'Awaie 'ada To'ita'ita'i i na mai Yaubada 'wainega,”'alo tulina faifaina ta na lulukamata?’ ”  
20 Tutuyanina i maia Iesu 'waineye i velutolieni i vo, Ioni Tobafitaiso i vetunema nuanuana i na 'asetai 'omu kumanimu faifaimu me Diu ta lulukamata ta vo, 'Awaie 'ada To'ita'ita'i i na mai Yaubada 'wainega,’ 'alo tulina faifaina ta na lulukamata?”  
21 Tutuyanina 'waineye Iesu toviga fuedi i 'i'ive'atumaidi, tomotoganidi yaiaina i agediga i vonevonedi i 'a'awa'a'idi wata tomatasako fuedi i 'i'ive'atumaidi.  
22 *Begaidi Iesu i vona Ioni yana tovetutuyamavo 'waidie i vo, 'Wa na vilami 'wa na nagoi Ioni 'waineye, ava'ai a 'i'idewadi 'wa 'isediga wata a veveifufuyedi 'wa nogaidiga faifaidi 'wa na voneni. Side bani'odi 'wa na voneyedi 'wa na vo, Tomatasako i 'i'isadewa, tubusakosako i tutubuoga, tomogodi i velufo'afo'ana* i veve'atumai. Tanigadi 'uludi i noganogaya, towafa i tovotovoi wafayega wata Vala 'Atumaina i lulu'ivoneyeni tovewekowekoma 'waidie.’  
23 Wata 'wa na voneni 'wa na vo, 'Ai'edi aitoi kebu ma yana venuanaluga i na vetumagana 'waikuye, 'eba sosoana 'waineye.’ ”   

Iesu i veifufu Ioni Tobafitaiso faifaina 
 

24 Ioni yana tovetutuyamavo i tauya i nunagoi, Iesu 'aila'a 'waidie i veifufu Ioni faifaina i vo, Basenadi 'wa nagoi sali'avu'avuye Ioni 'waineye, aitoi nuanuami 'wa da 'iseni? Tamu tomogo umaumana yana sauluva bikana bani'odi 'ayalele kaukau siaina i nunuga i 'anino'uya? Kebu.  
25 'Wa da 'iseni aitoi? Tamu tomogo i vaigavu talauma 'atumaidiega? Kebu. Tomotoganidi bani'odi i vivigavuyediga yadi vanuga 'ai'aiwabudi 'waidie i miamiani.  
26 Nuanuaku a na 'asetai 'wa nagoga 'wa da 'iseni aitoi? Tamu Yaubada yana tolu'ivona? E'e. Mogitana tolu'ivona. Siwe 'ifwaidi tolu'ivona sai'afo va'egai, we'e tomogonina 'wa 'iseniga bwaikaotogina.  
27 *Vona mogitana tomogo bwaikina fai basenadiotoga faifaina i kilumi Yaubada yana Buki nageneye. Yaubada i vona 'ana Venua'ivina 'waineye i vo,  

   
 
A na vonemu. Yaku tomata'aulele a na vetunei  

i na kumeta yamu 'eda i na vusia.’   

   
 

28 Wata a na vonemi, tomia fwayafwaya matatabudi sai'afo va'egai, we'e Ioni kumanina bwaikaotogina. Siwe tomotoga bwaikidi wata siaidi 'akonadi i lukuga Yaubada yana 'Eba Veimea nageneye i vagalaka, Ioni ma'itufa i obu fai bola kebu i da lukuga.”   


29 *Tutuyanina 'aila'a wata takesi tolaugogona vivinagodi taiadi yana vona i nogai, i ve'awamogitana Yaubada yana nuanua tonovidi fai basenadi Ioni i bafitaisodi.  
30 We'e Falisi wata ve'etoboda 'adi tovevo Yaubada yana nuanua faifaidi i vedumwe'ai'ai fai kebu nuanuadi Ioni i na bafitaisodi.   


31 Begaidi Iesu i vonedi i vo, Tutuya de'e 'ana tomotoga, ava'ai 'wainega a na awatalatutulemi? Yami sauluva ava'ai bani'odi?  
32 Tomotoganimi bani'odi yavayavava to'wava nuanuadi i na vetutuyama 'atamanafouye. Tamu 'aila'a i vegole ediavo 'waidie i vo,  

   
 
Nuanuama tamu nani ta da 'idewai siwe 'wa baila.  

'A lauinava siwe kebu 'wa da suya.  

'A tailauwawa siwe kebu 'wa da vemogai.  

Kebu nuanuami yama nuanua 'wa na fali'atumaiedi.’   

   
 

33 'Omi yavayavavanidi bani'odi, kebu nuanuami Ioni Tobafitaiso wata yau yama nuanua 'wa na fali'atumaiedi. Ioni i mai 'ani 'wainega i veve'udigana bega yana velu'ui Yaubada 'waineye i na vetoketoke wata kebu oine i da yemuga, 'wa vona 'wa vo, Tomogo no'o, yaiaina i agei.’  
34 We'e yau a vetomotogaotoga a mai kebu a da ve'udiganaga, a 'ani'ani wata a yemuyemu siwe 'wa vo, 'Wa 'iseni, tomogo no'o. 'Awana bwalabwalaina, yana 'ani wata oine yana yemu 'afoina, takesi tolaugogona vivinagodi wata tovedumwe'ai'ai i veveianedi.’  
35 Aitoi Yaubada yana nuamageta i na vevematayakeyakeni, yana sauluva 'wainega i na veda nuamagetanina tonovina wata 'atumaina.”   

Tamu vavine Iesu 'agena i lekoai bunamayega 
 

36 Tamu tutuya totafalolo Falisi 'ana wagava Saimoni Iesu i tayegi yana vanuge i na 'ani, bega i nago i miabui.  
37 *'Atamananina 'waineye tamu vavine toalagogona yana sauluva sakoina. Vala i nogai Iesu i mai Saimoni yana vanuge begaidi bunama magaina 'atumaina wata 'ana tutula bwaikina i 'ewai i luku vanuganina 'waineye. We'e bei i koiaga kileu i 'idewai 'ana 'isa 'atumaiotogina, 'ana wagava alibasita.  
38 I nago Iesu lilivaneye i 'we'wela matageunega 'agena i 'ivebutadi mulieta nava'aunega i tamavelavelaladi. Wata ma yana ve'ililibu 'agena i yaogi, i 'a'avana bunamanina 'wainega i iwagi.   


39 Tutuyanina Saimoni i 'iseni nuanega i vo, Kumanina Iesu, 'ai'edi mogitana Yaubada yana tolu'ivona 'ana fata i da 'asetai ava'ai vavinega i 'a'abitonovi wata i da 'asetai yana sauluva sakoina.”  
40 Iesu i voneni i vo, Saimoni, nuanuaku tamu nani a na vonemu.” Saimoni i vo, Tove, nika 'u veifufu ta na nogai.”  
41 Iesu i vo, Tamu tomogo 'ai'aiwabuna tomotoga 'adi 'ailuga mani i veledi, bola wata i na tutulidi. Tamu tomogo i veleniga lubulubu 500 wata tamu lubulubu 50.  
42 Siwe 'adi 'ailuga kebu 'adi fata i na tutulidi bega i talabodedi i vo, 'Asa'aiadi, kebu 'wa na tutulidiga.’ Tomotoganidi 'adi 'ailuga ma yadi sosoana i nuakalikalieni, siwe 'u na voneku aitoi tomotogaga yana nuakalikali bwaikaotogina tomogo 'ai'aiwabuna 'waineye?”  
43 Saimoni Iesu yana vona i tutuli i vo, A nuani tomogonina lubulubu 500 i veleni, kumanina i nuakalikalieni bwaikaotogina.” Iesu i vo, 'U vona mogitana.”   


44 Nika i sivilai vavine 'waineye Saimoni i voneni i vo, 'Akonadi 'u 'iseni vavine de'e. We'e 'omu yamu vanuge a maiga, kebu ufa 'u da veleku bega 'ageku a da lekoadi yada sauluva bani'odi, siwe vavine de'e matageunega 'ageku i lekoadi wata nava'aunega i tamavelavelaladi.  
45 Tutuyanina a le'wa kebu ma yamu sosoana 'u da 'avalamaigiku, we'e kumanina 'ageku 'ana yaoga kebu i da 'ailove.  
46 Kebu 'u da ve'ililibuyeku bega bunama 'u da iwagi 'unu'unukuye siwe kumanina bunama magaina 'atumaina 'agekuye i iwaga'a'aveni.  
47 Begaidi a na vonemu, vavine de'e yana sakona fuedi faifaidi nuatavuna i veluagai, 'u 'iseni yana nuakalikali bwaikina 'waikuye. Aitoi yana sakona siaidi Yaubada i nuatavunidiga tomogonina yana nuakalikali Yaubada 'waineye siaina, we'e aitoi yana sakona fuedi Yaubada i nuatavunidiga, tomogonina yana nuakalikali Yaubada 'waineye bwaikina.”  
48 Iesu vavine i voneni i vo, Yamu sakona a nuatavunidi.”  
49 'Ifwaidi tomotoga 'eba 'ani 'waineye i miamianiga, nuadiega i vo, Ava'ai tomogoga de'e sakona i nunuatavunidi?”  
50 Siwe Iesu i vona vavine 'waineye i vo, Fai 'u vetumaganeku Yaubada i 'ita'ita'iemu. Ma yamu sosoana 'u na nago, Yaubada i na nuakalikaliemu.”    

Vevine Iesu i 'weabuya 
 

1 'Aiata 'ifwaidi i 'a'ava, Iesu ma yana tovetutuyamavo 12 taiadi i nagoi 'atamana siaidi wata bwaikidi 'waidie, Vala 'Atumaina Yaubada yana veimea tomotoga 'waidie faifaina i lulu'ageyeni.  
2-3 *Wata 'ifwaidi vevine taiadi i nagoi bega Iesu ma enavo i na 'i'ivaisedi wata 'adi'adi i na kimwakimwane taunidi yadi mani 'waidiega. Vevinenidi 'ifwaidi basenadi Iesu 'adi viga i 'ive'atumaidi wata 'ifwaidi yaiaina i agediga Iesu i vona i 'awa'a'idi. Vevinenidi 'waidiega side kumanidiavo, Meli 'atamana Magidala 'wainega basenadi Iesu i vona yaiaina 7 i 'awa'a'idi 'wainega, Tusa yana vavine Ioana, tomogonina Kini Elodi yana vanuga 'ana to'isave'avina wata Susana.   

Luyavuyavulagi 'ana vona-awatabai 
 
(Madiu 13:1-23; Malika 4:1-20)  


4 Tamu 'aiata tomotoga fuedi i deli i maia Iesu 'waineye 'atamana fuedi 'waidiega. Begaidi Iesu vona-awatabaiega i ve 'aila'a 'waidie i vo, Side bani'odi.  
5 Tamu tomogo i nago bakule yana witi* waifeidi i na bakulidi, we'e yadi sauluva luyavuyavulagi. Yana luyavuyavulagi 'waineye witi 'ifwaidi i ve'anita'idi 'eda balebaleye tomotoga yadi 'eba nago 'waineye i badi mulieta manuga i mai i 'anidi.  
6 'Ifwaidi i ve'anita'idi bwakebwakeye, tutuyanina i tabo fai fwayafwaya kebu badubadunaga i lala-matayo'o i 'awagi'adi.  
7 'Ifwaidi i ve'anita'idi 'awanavenaveye kebu 'adi 'oiga, i ugawegawedi.  
8 We'e 'ifwaidi i ve'anita'idi inageye fwayafwaya 'atumaina 'waineye i tabo i vuaga, 'aitamogana 'aitamogana vuagidi 100.” Wata Iesu i vonedi i vo, Veifufu de'e 'wa nogaiga, 'wa na venua'ivineni nika 'wa na 'asetai.”   

Vona-awatabai lamuna 
 

9 Mulieta Iesu yana tovetutuyamavo i voneni i vo, Nuanuama yamu vona-awatabainina 'u da kiavemagetai 'waimeye.”  
10 *Iesu i vonedi i vo, 'Akonadi Yaubada i tauyemi nani fuedi givagivadi 'wa 'asetadi yana veimea tomotoga 'waidie faifaina. Siwe tomotoga 'ifwaidi 'aseta i na 'ewai vona-awatabaiega.  

   
 
Tomotoganidi i na 'isa'isa siwe kebu i na 'isa'inanaiga,  

I na noganogai siwe kebu i na 'asetaiga.  

   
 
Begaidi a veve 'waidie vona-awatabai 'waidiega.”   

Vona-awatabai Iesu i kiavemagetai 
 

11 Wata Iesu i vonedi i vo, Yaku vona-awatabainina 'ana 'aseta side bani'odi. Waifei, bani'odi Yaubada yana Vona.  
12 Waifei i ve'anita'idi 'eda balebaleye 'ana nuanua, bani'odi tomotoga Yaubada yana Vona i nogai siwe Seitani i mai vonanina i elodi begaidi kebu 'adi fata i na vetumagana 'alo 'ita'ita'i i na veluagai.  
13 Waifei i ve'anita'idi bwakebwakeye 'ana nuanua, bani'odi tomotoga ma yadi sosoana Yaubada yana Vona i nogai siwe yadi nuanua 'waidie kebu mogitana i da lukuga. I vetumagana siwe tutuya 'ale'usana. Tutuyanina 'eba sailubu i na veluagai i na baileni.  
14 Waifei i ve'anita'idi gaweye 'ana nuanua, bani'odi tomotoga Yaubada yana Vona i nogai siwe yadi nuanua bwaikina 'ai'aiwabu wata fwayafwaya 'ana sosoana. Yadi kukuanidi wata yadi mia faifaidi i vevenuafouviga 'wa da vo i da ugawegawedi vuagidi kebu i da kumaga.  
15 We'e waifei i ve'anita'idi inageye fwayafwaya 'atumaina 'waineye 'ana nuanua, bani'odi to'idumwebika 'atumaidi Yaubada yana Vona i nogai i 'ewai bega i tokemaiga i nagoga yadi folova Yaubada faifaina bani'odi i vuaga.”   

Mageta 'aivoe dibuneye 
 
(Malika 4:21-25)  


16 *Wata Iesu i vonedi i vo, Kebu tamu aitoi mageta i da kabukabuni 'aivoeyega i da tatalafwaseni 'alo talalia dibuneye i da yatoyatoi. We'e mogitana mageta 'ana 'eba yato 'waineye i lulutalauleni bega tomotoga i mimaia vanuganina nageneye i magemagesedi.  
17 *Wata bani'odi ava'ai tomotoga i givediga, matatabuna Yaubada i na sivemagesedi, wata ava'ai i nuagivediga Yaubada i na lu'ivoneyedi i na vemageta.  
18 * Begaidi yaku vonanidi 'wa na venua'ivinedi nika 'wa na 'asetadi. Egavo yaku ve i na vinenegeni wata i na venua'ivineni, yadi 'aseta Yaubada i na 'imoso'ieni bega yadi 'aseta i na vebwaika, we'e egavo kebu i da vinenegeniga, taunidi i vo 'ako yama 'aseta bwaikina, 'asetanina Yaubada i na eloi.”   

Iesu tainavo wata inadi taiadi i nagoi 'waineye 
 
(Madiu 12:46-50; Malika 3:31-35)  


19 Iesu tainavo ma inadi i maia igodi i da luku Iesu 'waineye nika 'aila'a bwaikina.  
20 Tamu tomogo Iesu i voneni i vo, Inamu wata taimwavo tanotanoge i lulualemu.”  
21 Iesu 'aila'a i vonedi i vo, Egavo Yaubada yana Vona i noganogai wata i vevematayakeyakeniga taunidi mogitana inaku wata taikwavo.”   

Iesu yagina i 'iveniwalovi 
 
(Madiu 8:23-27; Malika 4:35-41)  


22 Tamu 'aiata Iesu yana tovetutuyamavo taiadi wakeye i dodoga i vonedi i vo, Ta na damana lavu vi'ainega,” nika i tauya.  
23 Tutuyanina i damadamana Iesu i 'eno-mataiva. Yagi'oya bwaikina i nunuga yagina bwaikina waka i ludododogi sai'afoga i da veadagi wata i da kavivila.  
24 Begaidi tovetutuyamavo i maia Iesu 'waineye i luvagoni i vo, 'Auvea, 'Auvea, sai'afoga ta na wafa.” Iesu i tovoi kaukau wata yagina bwaikidi i talabodedi nika i 'awatagoni i niwalova.  
25 Yana tovetutuyamavo i vonedi i vo, Awale kebu 'wa da vetumagana?” Siwe nuadi i voganidi wata i kololo 'aise'avadi i veifufu i vo, Aitoi tomogoga de'e? Kaukau wata yagina i talabodedi bonana i nogai i vematayakeyakeni.”   

Iesu tomogo yaiaina i ageiga i 'ive'atumaia 
 
(Madiu 8:28-34; Malika 5:1-20)  


26 Iesu ma enavo i damana i luku 'awalawa Gegesa, 'atamana Galili vi'ainega.  
27 Tutuyanina i obu 'avale tamu tomogo yaiaina i ageiga i veluagai, i mai 'atamana 'wainega. Basenadiotoga yana vanuga i baileni, konekonena i miamia taumata 'awasasadie.  
28-29 Tutuya fuedi tomotoga nimana wata 'agena i 'i'iyogoyogonidi bulava kainumu 'waidiega siwe yaiaina i kikiavetoketokei bega i dabadabadi nika i degadega wala'aie. Tutuyanina Iesu i 'iseni, i bwau i lumata'afufu 'waineye. Iesu yaiaina i voneni i vo, 'U 'awa'a'imu 'omu yaiaina sakoimu.” Tomogonina bonana bwaikinega Iesu i voneni i vo, Iesu, Yaubada Tabwaotogineye Natuna, ava'ai nuanuamu 'u na 'idewai 'waikuye? A vevelu'ui 'waimuye kebu 'u na 'ivekokoviku.”  
30 Iesu i velutolieni i vo, 'Omu aitoi 'amu wagava?” Tomogo i vo, 'Aku wagava 'Aila'a.” De'e bani'odi i voneyediga fai yaiaina fuedi tomogonina i agei.  
31 Yaiaina i toke i velu'ui-vaivaitugana i vo, Kebu nuanuama 'u na tawema 'a na obu Ovu Dududubalina yaiaina yama 'eba mia 'waineye.”   


32 Bawe fatala bwaikina 'oya lilivaneye i luluduaduala, begaidi yaiainanidi i taidaida Iesu 'waineye i vo, 'U da tauyema bawenidi 'a na agedi,” nika Iesu i tauyedi.  
33 Yaiaina i 'awa'a'idi tomogo 'wainega i nagoi bawe i agedi fatala matatabuna i ve'ilililide 'oyeamo i obu nika i sou bwagale i ve'alamonumonu lavuye.   


34 Bawe 'adi to'isave'avinavo i 'iseni yadi bawevo i ve'alawafawafa, begaidi i lilide i nagoi i veifufuyeni 'atamana wata kweda 'waidie.  
35 Yadi veifufu i nogai bega fuedi i nagoi i na 'iseni. I maia Iesu 'waineye tomogonina basenadi yaiaina i ageiga i 'iseni, siwe 'akonadi i 'awa'a'idi, yana nuanua i ve'atumai i ve'wesena ma 'ana talauma i miamia, i miabui Iesu 'ageneye, nika tomotoga matatabuna i ve'alakolokololo.  
36 Bawe 'adi to'isave'avinavo i lu'ivona 'waidie bani'odi i munega tomogo i ve'atumai.  
37 Begaidi tomotoga matatabudi 'awalawa Gegesa 'waineye, Iesu i voneni i na 'iawedi fai i kololo-'afo'afo. Iesu i vilai wakeye, i dodoga bega i na damana lavu vi'ainega.   


38-39 Sai'afoga i da tauya nika tomogonina i ve'atumaiga i mai Iesu i voneni i vo, Yau nuanuaku taiadi ta da nago.” Siwe Iesu i talabodeni i vo, 'U na vilamu 'u na nago yamu vanuge 'u na lu'ivona tomotoga fuedi 'waidie ava'ai Yaubada i 'idewaiga 'waimuye faifaina.” Bega tomogo i nago 'atamana bwaikina 'ana tomia matatabudi 'waidie i veifufu Iesu i 'ive'atumaiaga faifaina.   

Iesu Yailo natuna wata tamu vavine i 'ive'atumaidi 
 
(Madiu 9:18-26; Malika 5:21-43)  


40 Iesu ma enavo 'akonadi i damanama, tutuyanina i le'wa lavu vi'ainega 'aila'a i veluagadi i lulukamaseni.  
41-42 I obu 'avale nika me Diu yadi 'eba miava'auta 'ana to'edakumeta tamu i veluagai 'ana wagava Yailo. Ma yana ve'ililibu i lumata'afufu Iesu 'ageneye i velu'ui-nuakalikali i vo, Nuanuaku ta na nago yaku vanuge natuku vevinena sai'afoga yawaina i na 'a'ava 'u na 'ivaiseni. Natukunina tubu'eana yaku tamogana, 'ana malamala 12.”  

Bega Iesu taiadi i nago wata 'aila'a bwaikina i vevetunufelagieni nuanuadi Iesu taiadi i na nago.  
43 'Aila'anina nageneye tamu vavine, vevine 'adi viga i 'ewadi, malamala 12 nagedie kebu i da 'a'ailove viganina i 'eno'eno. Fu'eyega yadi kukua matatabuna i sigoidi siwe kebu tamu aitoi 'ana fata i na 'ivaisedi.  
44 Vavinenidi i mai Iesu mulineye, 'ana talauma mataifwana i 'abitonovi nika 'adi viga i 'a'ava.  
45 Iesu 'aila'a i velutoliedi i vo, Aitoi i 'abitonoviku?” Matatabudi i ve'ewa we'e Fita i vo, 'Auvea awale bani'odi 'u velutoliedi? 'U 'iseni, 'aila'a bwaikina i sififinemu.”  
46 Siwe Iesu i vo, A 'asetai tamu tomogo nuanuana yau begaidi i 'abitonoviku, fai 'aku vebae 'wainega a 'asetai yaku toketokena i damana to'abitonovanina 'waineye.”   


47 Vavinenidi i nuani 'akonadi Iesu i 'asetadi, begaidi ma yadi kololo i tatava wata ma yadi ve'ililibu i lumata'afufu Iesu 'ageneye. Nika 'aila'a 'awasasadie i lu'ivona Iesu 'waineye, ava'ai faifaina i 'abitonovi wata bani'odi i munega i ve'atumai-matayo'o, we'e tomotoga fuedi i vivinenegeni.  
48 Iesu i vonedi i vo, Natuku, yami vetumagana 'waikuye i 'ive'atumaimi. Ma yami sosoana 'wa na nago.”   


49 Tutuyanina Iesu i veveifufu, tamu tomogo i mai Yailo yana vanuga 'wainega Yailo i voneni i vo, Natumu 'akonadi yawaina i 'a'ava. Kebu Tove 'u na vevekadia.”  
50 Siwe Iesu i nogaiga Yailo i voneni i vo, Kebu nuafoumu i na veviga, 'u na vetumaganamo 'waikuye natumu i na ve'atumai.”   


51 I nagoi i le'wai vanuge, tomotoga fuedi i talabodedi kebu i na lukuga, we'e Fita, Ioni, Iemesa wata kwamana inana tamana taiadi i luku.  
52 Fuedi vanuga nageneye i vevemogai kwamananina faifaina siwe Iesu i vonedi i vo, Kebu 'wa na vemogaiga, kwamana de'e kebu i da wafaga i 'eno'enomo.”  
53 Matatabudi Iesu i sidibidibieni wata i namageni fai i 'asetai kwamana mogitana i wafa.  
54 Siwe Iesu kwamana nimaneye i 'abi bonana bwaikinega i vo, Kwamana, 'u tovoi.”  
55 Nika kwamana i yawasa i tovoi nika Iesu i vonedi i vo, 'Ani'ani 'wa na veleni i na 'ani.”  
56 Kwamananina inana wata tamana nuadi i voganidi siwe Iesu i vonedi i vo, Kebu tamu aitoi 'waineye 'wa na lulu'ivonaga.”    

Iesu yana tovetutuyamavo 12 i vetunedi 
 
(Madiu 10:1,5-15; Malika 6:7-13)  


1 Tamu tutuya Iesu yana tovetutuyamavo 12 i goleva'augidi, veimea wata toketokena i veledi bega toviga i na 'ive'atumaidi wata yaiaina i na vonedi i na 'awa'a'idi.  
2 Mulieta i vetunedi i na lau'age 'atamana fuedi 'waidie Yaubada yana veimea tomotoga 'waidie faifaina wata toviga i na 'ive'atumaidi.  
3 Siwe Iesu i velu'ase'asedi i vo, Tutuyanina 'wa na nunagoiga kebu venuana 'wa na 'ewaga, wata wautogana kebu, 'ani'ani kebu, mani kebu, wata talauma vunavunagidi.  
4 'Ai'edi aitoi i na vonemi 'wa na luku yana vanuge bei 'wa na miamia mulieta yami folova i na 'a'ava 'atamananina 'waineye, vanuganina 'wa na 'iaweni.  
5 *Wata 'ai'edi ava'ai 'atamanaga 'ana tomotoga i na vedumwe'ubu'ubusemi wata yami vona kebu i na nogaidiga, 'wa na 'iawedi 'wa na nagoi wata 'agemiega fwayafwaya 'wa na lubutubutuya yadi 'eba 'isa 'wainega i na 'asetai 'awaie vematavuloga i na veluagai Yaubada 'wainega.”  
6 Mulieta tovetutuyamavo i tauya i nagoi 'atamana fuedi 'waidie i lalau'age Vala 'Atumaina faifaina wata tomotoga i 'i'ive'atumaidi.   

Kini Elodi nuana i vogani Iesu faifaina 
 
(Madiu 14:1-12; Malika 6:14-29)  


7 *Kini Elodi, 'awalawa Galili 'ana toveimea, Iesu yana folova valana i nogai nuana i vogani fai tomotoga 'ifwaidi i vonavona i vo, No'o Iesu, 'asa'aiana mogitana taunina Ioni Tobafitaiso i yawasa-vaitugana i ve-Iesu.”  
8 We'e 'ifwaidi i vo, Ilaitia i vilai i mai abamayega,” wata 'ifwaidi i vo, Tamu tolu'ivona basenadiotoga i wafa wata i yawasa.”  
9 We'e Elodi i vo, Ioni 'odona a boboi, we'e ava'ai tomogoga no'o valana a noganogai?” Bega i nuanua bani'odi i na munega Iesu i na 'iseni.   

Iesu tomotoga 5,000 i ve'anidi 
 
(Madiu 14:13-21; Malika 6:30-44; Ioni 6:1-15)  


10 Basenadi Iesu yana tovetutuyamavo i vetunediga 'akonadi i viladi i maia nani matatabuna i 'idewadiga faifaidi i lu'ivona Iesu 'waineye. I veifufu'a'ava, mulieta i vagavaidi 'aise'avadi i nagoi 'atamana Bedasaida.  
11 Siwe tomotoga fuedi valana i 'asetai ava'aibe bei i nunagoi begaidi Iesu i yogo'waili. Iesu i 'isedi nika i lu'uma'umaiedi mulieta Yaubada yana veimea faifaina i ve 'waidie wata toviga fuedi i 'ive'atumaidi.   


12 'Akonadi i lavia sai'afoga i na sidudubali tovetutuyamavo i maia Iesu 'waineye i voneni i vo, Tomotoga 'u na vetunedi i na nagoi taunidi 'adi'adi i na lauala 'atamana wata kweda 'waidie wata bei i na 'eno fai de'e bei kebu tomotogina.”  
13 Siwe Iesu i vo, 'Omi taunimi 'wa na ve'anidi.” Yana vona i tutuli i vo, De'e 'aila'a bwaikaotogina we'e 'ima 'waimeye 'ani'ani mwadodoudi 5 wata igana 'ailuga, 'asa'aiana bani'odi, kebu fuediga. 'Alo nuanuamu 'a na nagoi 'adi'adi 'a na kimwane 'atamane?”  
14 'Aila'anidi iaveta tulai'avadi 5,000 wata vevine kwakwama taiadi. Iesu yana tovetutuyamavo i vonedi i vo, Tomotoga 'wa na vonedi i na veiwakukuna, 'aila'a 'aitamogana 'aitamogana bani'odi 50.”  
15 Yana tovetutuyamavo i nagoi tomotoga i vemianidi.  
16 I 'a'avana Iesu 'ani'ani 5 wata igana 'ailuga i 'ewadi i 'isalaka abame Yaubada 'waineye i vekaiwa mulieta i 'ivividi yana tovetutuyamavo i veledi tomotoga i veutadi.  
17 I 'ani'a'ava matatabudi kamodi i aidi, mulieta tovetutuyamavo tomotoga nikilidi i va'augidi bayawa 12 i veadagidi.   

Fita Iesu i 'asetai 
 
(Madiu 16:13-28; Malika 8:27-31,34-38)  


18 Tamu tutuya Iesu 'aiseneye i vevelu'ui Yaubada 'waineye, yana tovetutuyamavo i nagoi 'waineye i velutoliedi i vo, 'Wa da nogaiga tomotoga yadi nuanua yau aitoi?”  
19 *Yana velutoli i tutuli i vo, 'Ifwaidi i vonaga 'omu Ioni Tobafitaiso wafayega i yawasa, 'ifwaidi i vonaga 'omu Ilaitia, wata 'ifwaidi i vonaga 'omu tamu Yaubada yana tolu'ivona wafayega i tovoi.”  
20 *Wata yana tovetutuyamavo i velutoliedi i vo, We'e 'omi 'wa da 'asetai yau aitoi?” Fita i vo, 'Omu Keliso, Yaubada 'ana Venua'ivina.”   

Iesu yana wafa i veifufuyeni 
 

21 Bega Iesu yana tovetutuyamavo i toke i talabodedi i vo, Kebu tamu aitoi 'waineye 'wa na lu'ivonaga yau Keliso, Yaubada 'ana Venua'ivina.  
22 I lubwaineku yau a vetomotogaotoga veviga fuedi a na veluagadi. Me Diu yada to'edakumeta 'au'auveadi, tovelomu yadi to'edakumetavo taiadi wata ve'etoboda 'adi tovevo i na vedumwe'ai'aieku, mulieta i na luvewafaku siwe 'aiata 'ana vetonu 'waineye Yaubada i na sivetovoiku.”   


23 *Mulieta matatabudi i vonedi i vo, 'Ai'edi aitoi nuanuana mogitana i na mai 'waikuye taiadi 'a na nagoga, 'aiata 'aitamogana 'aitamogana taunina yana nuanua i na bailedi. Fai i na vematayakeyakeku veviga bwaikina i na veluagai yau bani'odi a na veluagai. Voke i na wafa faifaiku, yau bani'odi a na wafa 'ai lagalagana 'waineye.  
24 *'Ai'edi aitoi yana mia 'ana 'atumaina i na ve'o'oleni kebu nuanuana yawaina i na tauyeni faifaiku, kumanina i na wafaotoga. We'e 'ai'edi aitoi yana mia 'ana 'atumaina wata yawaina i na tauyedi faifaiku, mia 'atumaina wata miamia-vagaina i na veluagai.  
25 'Ai'edi tamu aitoi fwayafwaya matatabuna 'ana kukua i na 'ewadi mulieta yawaina i na 'a'ava, ava'ai 'ana 'atumaina?  
26 We'e 'ai'edi aitoi yau faifaiku wata Valaku 'ana lu'ivona faifaina i na bunumayaga, yau a vetomotogaotoga bola ma yaku mageta mataududulina a na vila-vaituganiku wata a na bunumayageni. Yaku vila-vaitugana 'waineye, anelose magemagetadi taiadi 'a na maia, Tamaku yana mageta mataududulina nageneye.  
27 A vona mogitana 'waimie, 'omi 'ifwaimi bola ma yawaimi 'wa na miamiani, nagami 'wa na 'iseni Yaubada yana veimea tomotoga 'waidie, mulieta 'wa na wafa.”   

Iesu i vemaigisivilavila 
 
(Madiu 17:1-8; Malika 9:2-8)  


28 Iesu i veifufu i 'a'ava, 'aiata 8 sai'afoga i na veluagai, yana tovetutuyamavo Fita, Iemesa wata Ioni i vagavaidi taiadi i laka 'oya 'waineye 'aise'avadi i na velu'ui.  
29 Tutuyanina Iesu i vevelu'ui Yaubada 'waineye, maigina 'ana 'isa i vetuli wata 'ana talauma 'adi lau'avu mataududulidi.  
30-31 I 'ise'iseni nika tomotoga 'adi 'ailuga i souyedi Iesu taiadi i veveifufu. Tomotoganidi Mosese wata Ilaitia, taunidi basenadiotoga Yaubada yana tolu'ivonavo, 'adi 'isa mataududulina. Yadi veifufunina 'waineye i vonavona Iesu yana souyagi* faifaina, 'awaie Ielusalema 'waineye fwayafwaya de'e i na 'iaweni.  
32 Fita ma enavo i 'eno'eno mulieta i 'isa Iesu yana mageta mataududulina wata tomotoga 'adi 'ailuga taiadi i tovotovoi i 'isedi.  
33 Tomotoganidi sai'afoga i na tauya nika Fita kebu i da venua'ivina-dewaga, i vona-matayo'o i vo, 'Auvea, 'ima taiadi ta miamiani, nani 'atumaiotogina 'waimeye. 'Ai'edi 'u na tauyema lau'weta 'aitonu 'a na 'idewadi, tamu 'omu faifaimu, tamu Mosese wata tamu Ilaitia faifaina.”   


34 Bola i veveifufu waowa i mai i ve'i'wa'uyedi mulieta i obu i tavunidi tovetutuyamavo 'adi 'aitonu i kololo bwaikina.  
35 *Bona'ava i nogai waowa 'wainega i vo, De'e Natuku, kumanina a venua'ivineni, bonana 'wa na nogai.”  
36 Tutuyanina i veifufu i 'a'ava, nika Iesu i 'iseni 'aise'avana i tovotovoi. Tutuyanina 'waineye tovetutuyamavo kebu tamu aitoi 'waineye i da lu'ivona ava'ai i 'iseniga faifaina.   

Iesu i vona yaiaina i 'awa'a'ia kwamana 'wainega 
 
(Madiu 17:14-21; Malika 9:14-27)  


37 Iesu yana vemaigisivilavila i 'a'ava, i 'atai 'oyayega ma enavo i obuma 'aila'a bwaikina i veluagadi.  
38 'Aila'anidi 'waidiega tamu tomogo i vegole i vo, Tove, natuku tubu'eana iavetana yaku tamogana nuanuaku 'u na 'ivaiseni.  
39 Yaiaina basenadi i agei, tutuyanina i vevekadia i vebwaubwau nika i vavatu'oga wata buobuo 'awana i tutubodai. Wata i vevekadi-vebogia, kwamana i veveviga bwaikina taunina i 'i'ivekokovi.  
40 Yamu tovetutuyamavo a vonedi nuanuaku i da vona yaiaina i da 'awa'a'ia siwe kebu 'adi fataga.”   


41 Iesu tomotoga i vonedi i vo, 'Omi tovekali. Awale Yaubada yana toketokena kebu 'wa da vetumaganeniga? Tutuya manamanawena taiadi ta miamia wata a totokemaigeku siwe kebu mogitana 'wa da vetumaganeku.” Iesu kwamana tamana i voneni i vo, Nika natumu 'u mieni ta na 'iseni.”  
42 Kwamananina i nunagoga Iesu 'waineye yaiaina i vatufeleni i be'u fwayefwayeye i vatu'o'oga. Iesu yaiaina i talabodeni nika i 'awa'a'ia kwamana i ve'atumai, mulieta tamana i voneni i mai natuna i 'ewai.  
43 Tomotoga matatabudi i 'iseni, nuadi i voganidi Yaubada yana toketokena faifaina.   

Iesu i veifufu-vaitugana yana wafa faifaina 
 
(Madiu 17:22-23; Malika 9:30-32)  


44 Tomotoga bola i nunuavogana nani matatabuna Iesu i 'idewadiga faifaidi we'e yana tovetutuyamavo i vonedi i vo, Ava'ai a na vonemiga kebu nuami i na fani. Yau a vetomotogaotoga i na 'aniveleneku 'aku gaviavo yadi toketokena 'waineye.”  
45 Siwe tovetutuyamavo kebu i da 'asetaiga yana vonanina 'ana nuanua. Yana nuanuananina Yaubada i giveni bega kebu 'adi fata i na 'asetai, i kololo kebu nuanuadi i na velutolieni.   

Aitoi bwaikaotogina Yaubada mataneye? 
 
(Madiu 18:1-6; Malika 9:33-37)  


46 *Tamu tutuya Iesu yana tovetutuyamavo 'aise'avadi i ve'ikwayekwayega 'adi 'aila'a nageneye aitoi bwaikaotogina.  
47 Iesu 'akonadi yadi nuanua i 'asetai begaidi tamu kwamana i goleni i nago i tovoi lilivaneye.  
48 *I vonedi i vo, 'Ai'edi aitoi ma yana nuakalikali tamu kwamana de'e bani'odi i na 'ivaiseni faifaiku, siwe 'asa'aiana yau i 'ivaiseku. Wata 'ai'edi aitoi ma yana nuakalikali i na 'ivaiseku, siwe 'asa'aiana Yaubada taunina 'aku tovetune i 'ivaiseni. Aitoi siaina matamie, taunina bwaikaotogina Yaubada mataneye.”   

'Ami to'aivaitavo kebu 'wa na talabodebodediga 
 

49 Tamu Iesu yana tovetutuyama 'ana wagava Ioni i mai i vona i vo, 'Auvea, tamu tomogo 'a 'iseni 'amu wagavayega i vonavona yaiaina i 'a'awa'a'idi. 'A 'iseni 'a talabodeni fai taunina kebu 'ada 'aila'a.”  
50 Iesu i vona Ioni 'waineye wata 'ifwaidi yana tovetutuyamavo 'waidie i vo, Kebu 'wa na talabodeniga, 'ai'edi aitoi kebu i na vedumwe'ai'aiemiga taunina 'ami to'aivaita.”   

Me Samelia kebu nuanuadi Iesu 
 

51 'Akonadi Iesu yana tutuya i velilivana Yaubada i na vagavaia i na naweni abame. Begaidi ma yana tokemaiga i tovoi ma yana tovetutuyamavo i na nagoi Ielusalema.  
52 I nunagoi 'edeye Iesu tomotoga 'ifwaidi i vonedi i na kumeta yadi 'eba veawai i na 'idewadewai me Samelia yadi 'atamane.  
53 Fai me Samelia wata me Diu kebu taiadi i da veveiana wata fai Iesu i nunago Ielusalema, me Diu yadi 'atamana bwaikina 'waineye, begaidi i talaboda kebu nuanuadi Iesu ma enavo i na miamiani yadi 'atamane.  
54 *We'e Ioni wata Iemesa tomotoga yadi talaboda i nogai Iesu i voneni i vo, 'Auvea bani'odi? Nuanuamu 'a na vona 'ai-'ala'alata abamayega i na obuma tomotoga de'e i na 'ala'a'avadi?”  
55-56 Siwe Iesu i sivilai i talabodedi, mulieta i tovoi i nagoi tamu 'atamana 'waineye.   

Tomotoga 'adi 'aitonu igodi nuanuadi Iesu i da vetutuyameni 
 
(Madiu 8:18-22)  


57 Tutuyanina i nunagoi 'edeye tamu tomogo i vona Iesu 'waineye i vo, Yau 'akonadi a tauyeku 'waimuye, 'ai'edi ava'aibe bei 'u na nunagoga yau taiadi.”  
58 Iesu tomogonina yana vona i tutuli i vo, 'U na nuani 'ou'ou walawala'ai ma 'adi ovu, manuga ma 'adi giuva, we'e yau a vetomotogaotoga kebu yaku vanuga bei a na 'eno 'alo a na veawai.”  
59 Wata Iesu tamu tomogo i voneni i vo, Nuanuaku 'omu taiadi ta na nago, yaku tovetutuyama.” Nika tomogonina i vo, 'Auvea, 'atumaina siwe nuanuaku a na miamia nagami tamaku a na ve'ufai mulieta a na wai a na vetutuyamemu.”  
60 Siwe Iesu i vo, Kumanidiavo 'anu'anunudi wafawafadi, taunidi yadi towafa i na veve'ufadi. We'e 'omu 'u na nago 'u na lau'age Yaubada yana veimea tomotoga 'waidie faifaina.”  
61 *Wata tamu tomogo i vo, 'Auvea, nuanuaku a na vetutuyamemu, siwe nagami a na nago a na 'alanuai natukwavo wata yaku vavine 'waidie.”  
62 Siwe Iesu tomogonina i voneni i vo, 'Ai'edi aitoi nuanuana i na vetofolova faifaiku we'e ma yana venuanaluga taunina faifaina i na nuanua, kebu 'ana fata i na vetofolova Yaubada faifaina wata kebu 'ana fata Yaubada i na veimeyeni.”    

Iesu tovetutuyamavo 72 i vetunedi 
 

1 Iesu tomotoga 'adi 'aitonu 'waidie i vona'a'ava mulieta tomotoga 72 i venua'ivinedi yana tovetutuyamavo. 'Adi 'ailuga 'adi 'ailuga i vetunedi i na kumeta 'atamana bwaikidi wata siaidi 'waidie, 'atamananidi 'waidie bola Iesu i na nago.  
2 *Iesu i vonedi i vo, Tomotoga fuedi i da luku Yaubada yana 'Aila'a 'waineye 'wa da vo bani'odi tutuya 'aile'wa, siwe tofolova kebu fuediga. Begaidi 'wa na velu'ui 'Auvea 'waineye, kumanina 'wa da vo 'aile'wa 'ana toveimea bega tofolova fuedi i na vetunedi 'ana talage tomotoga i na mimaiedi Yaubada 'waineye.  
3 *A na vonemi, 'ou'ou walawala'ai sifi natudi i ovaovadi, wata bani'odi a vevetunemi tomotoga kasikasisidi 'waidie vita i na velevelemi.  
4 Kebu mani 'wa na 'ewadiga, venuana 'alo 'ageyafayafa 'ifwaidi. 'Ai'edi aitoi 'edeye 'wa na veluagaiga kebu taiadi 'wa na veveifufu manamanawena, 'wa na nago-matayo'o 'wa na lau'age.   


5 'Ai'edi tamu vanuga 'waineye 'wa na lukuga vanuganina 'ana tomia 'wa na vona-nuakalikaliedi 'wa na vo, Kaiwa, ma yami sosoana 'wa na miamia, Yaubada i na vesauluva-'atumai 'waimie.’  
6 'Ai'edi 'waidiega tamu tomogo nuanuana yami vona-nuakalikali i na nogai, Yaubada i na vesauluva 'atumaina 'waineye. We'e 'ai'edi kebu nuanuadi yami vona-nuakalikali, ma'itufa Yaubada i na vesauluva 'atumaina 'waimie.  
7 *Vanuganina 'waineye 'wa na lukuga bei 'wa na miamia, kebu 'wa na miayaba-vuvua vanuga fuedi 'waidie. 'Ani'ani i na 'idewaiga faifaimi 'wa na 'ani wata 'wa na yemu, kebu 'wa na bunumayaga fai tofolova i lubwainedi ma 'adi 'aivaita.   


8 'Ai'edi ava'ai 'atamanaga 'ana tomotoga yami nago 'waidie faifaina i na sosoana, bega ava'ai i na 'idewaiga faifaimi kebu 'wa na venuanaluga 'wa na 'animo.  
9 'Atamananina 'waineye toviga 'wa na 'ive'atumaidi wata tomotoga matatabudi 'wa na vonedi 'wa na vo, Sai'afoga Yaubada yana veimea i na souyeni 'waimie.’  
10-11 *'Ai'edi ava'ai 'atamanaga kebu ma yadi sosoana i na lu'uma'umaiemiga i na vedumwe'ai'aiemi, 'wa na nagoi yadi 'atamanafouye 'wa na vonedi 'wa na vo, 'Wa 'isema, yami 'atamana fwayafwayana 'agemega 'a luvutuvutugi, yami 'eba 'isa 'awaie vematavuloga 'wa na veluagai Yaubada 'wainega. Siwe i lubwainemi 'wa na 'aseta-'atumaia, sai'afoga Yaubada yana veimea i na souyeni 'waimie.’  
12 *A na vonemi, 'awaie Vonayavuga 'ana 'Aiata 'waineye me Sodoma 'adi vematavuloga i na veluagai Yaubada 'wainega siwe sai'afo i na 'isanuakalikaliedi, we'e tomotoganidi i na vedumwe'ai'aiemiga 'adi vematavuloga bwaikaotogina i na veluagai 'aiatanina 'waineye.”   

Tomotoga 'ifwaidi kebu Iesu i da vetumaganeni 
 

13 *Wata Iesu i vo, Ieu, 'omi me Kolesini wata me Bedasaida nuakalikalimi, 'waimie vita bwaikina i na souyeni. We'e basenadiotoga me Taia wata me Saidoni yadi sakona bwaikidi faifaidi Yaubada i leodi. 'Ai'edi 'eba nuavogana wata 'eba nua'ewa a 'idewadiga 'waimie, wata tosakonanidi 'waidie a da 'idewadiga, 'ako i da vemwakula wata talauma sakoidi i da ve'wesenedi, yadi nuavilana 'ana tugusa.  
14 A na vonemi, 'awaie Vonayavuga 'ana 'Aiata 'waineye me Taia wata me Saidoni 'adi vematavuloga i na veluagai Yaubada 'wainega siwe sai'afo i na 'isanuakalikaliedi, we'e 'omi yaku vona 'wa baila kebu 'wa da nuavilamiga vita bwaikaotogina 'wa na veluagai.  
15 *We'e 'omi me Kafaneomi taunimi 'wa awa'ai'aimi igodi 'wa vo, 'Ima 'atumaima, 'a na luku abame,’ siwe mogitana Yaubada i na veimea 'wa na obu towafa yadi 'eba mia* 'waineye.”   


16 *Wata Iesu i vona yana tovetutuyamavo 'waidie i vo, 'Ai'edi aitoi yami vona i na nogai, siwe 'asa'aiana yaku vona i nogai, wata 'ai'edi aitoi i na vedumwe'ai'aiemi siwe 'asa'aiana yau i vedumwe'ai'aieku. Wata 'ai'edi aitoi i na vedumwe'ai'aieku siwe 'asa'aiana Yaubada 'aku tovetune i vedumwe'ai'aieni.”   

Tomotoganidi 72 folovayega i viladi 
 

17 Tomotoganidi 72 basenadi Iesu i vetunediga, 'akonadi yadi folova i ve'a'ava, ma yadi sosoana i viladi i maia Iesu 'waineye. I le'wai i voneni i vo, 'Auvea, 'amu wagavayega 'a vona yaiaina 'waidie i vematayakayaka i 'awa'a'idi.”  
18 Iesu yadi vona i tutuli i vo, Yau a 'iseni Seitani yana toketokena i mwea abamayega i 'anita'ia 'ana 'isa bani'odi tamuyoana i kianamali.  
19 *Wata a na vonemi, veimea 'akonadi a velemi bega 'ami fata 'o'olo dabadabana wata dinigala weweda† 'wa na badi kebu i na ovamiga. Toketokenanina 'wainega 'wa na vetoketoke 'ami gaviavo Seitani ma enavo yaiaina 'waidie bega kebu tamu nani sakoina 'wainega i na nikemi.  
20 'Wa sosoana fai yaiaina yami vona i vematayakeyakedi. 'Atumaina, siwe kebu nani bwaikina. Mogitana 'wa na sosoana fai 'akonadi 'ami wagava i 'eno'enovi abame.”   

Iesu i sosoana 
 

21 Tutuyanina 'waineye 'Anu'anunu Magemagetana Iesu i kiavesosoani i vo, Tamaku, 'omu abama wata fwayafwaya 'adi Toveimea, a vekaiwa 'waimuye fai yaku ve 'adi 'aseta 'u givedi kumanidiavo igodina tonuamageta wata to'aseta 'waidiega, we'e egavo i nunuaobuga yavayavava bani'odi, yaku ve 'adi 'aseta 'u kiavemagetadi 'waidie. Tamaku, vona mogitana ava'ai yamu nuanua i lubwaineniga 'akonadi 'u 'idewai 'amu kiavesosoana.”   


22 *Iesu i velu'ui i 'a'avana tomotoga i vonedi i vo, Nani matatabuna Tamaku i 'anivelenedi 'waikuye a veveimeyedi. Kebu tamu aitoi yau Yaubada Natuna i da 'asetaku, Tamaku 'aiseotogina 'aku to'aseta. Wata kebu tamu aitoi Tamaku i da 'asetai, yau Natuna 'aiseotogiku 'ana to'aseta wata 'ai'edi egavo nuanuaku, 'waidie Tamaku a na sivemageseni.”   


23 Mulieta Iesu yana tovetutuyamavo 'aise'avadi i vonedi i vo, 'Eba sosoana 'waimie fai 'eba nuavogana wata 'eba nua'ewa a 'idewadewadi matamie.  
24 We'e a na vonemi, tolu'ivona wata toveimea fuedi nuanuadi bwaikina yaku folovanidi 'wa 'ise'isediga i da 'isedi, wata yaku ve 'wa noganogaiga i da nogai siwe kebu.”   

Vona-awatabai tomogo Samelia 'atumaina faifaina 
 

25 *Mulieta tamu ve'etoboda 'adi tove i mai Iesu 'waineye nuanuana i na velutolieni bonana i na nogai, 'ai'edi i na vekaliga 'adi fata i na 'ive'avini. Begaidi i velutolieni i vo, Tove, ava'ai a na 'idewai bega mia 'atumaina wata miamia-vagaina a na veluagai?”  
26 Iesu yana velutoli i tutuli i vo, Veimeanina Mosese i kilumiga bani'odi i voneyedi?”  
27 *Tomogo i vo, 'Auvea yami Yaubada 'wa na nuakalikalieni mogitana nuamiega, 'anu'anunumiega, yami toketokena matatabuna 'waidiega wata yami nuanua 'waidiega. Wata emiavo 'wa na nuakalikaliedi taunimi 'ami nuakalikali bani'odi.”  
28 *Iesu tomogo i voneni i vo, 'Asa'aiana 'u vona mogitana. Veimeanidi 'u na 'i'idewadi bega mia 'atumaina wata miamia-vagaina 'u na veluagai.”   


29 Tomogonina kebu nuanuana i na bunumayaga 'aila'a matadie begaidi i velutoli-vaitugana i vo, Aitoi tomogoga iaku?”  
30 Tomogonina yana vona Iesu i tutuli i vo, Side bani'odi. Tamu tomogo Diu Ielusalemayega i tauya i obuobu Ieliko. 'Edeye tovainago i veluagadi i 'ive'avini, 'ana talauma i silabulabu'i wata i toke i nikei, sai'afoga i da luvewafai. Yana kukua wata yana mani i eloi i baileni 'edeye i 'eno'eno i dega.   


31 'Aiatanina 'waineye tamu tovelomu 'edanina 'waineamo i nunago i 'iseni i kekeseni.  
32 Wata bani'odi tamu tovelomu 'adi to'aivaita i mai i 'isanaweni i nago lilivaneye i 'isadewai wata i kekeseni.  
33 *Mulieta tamu tomogo Samelia i mai, kumanidiavo me Diu kebu taiadi i da veveianaga, i 'iseni nika i 'isanuakalikalieni.  
34 I nago 'waineye 'ana kini'ona i lumulamuladi bunama wata oine 'waidiega. Mulieta i silakaveni yana doniki kwavuneye nika i naweni vanuga wakawaka 'waineye bei lovana 'aitamogana i 'isave'avini.  
35 I 'atai mani i 'ewai i nago vanuga wakawaka 'ana to'isave'avina lubulubu 'ailuga i veleni wata i velu'ase'asei i vo, Tomogo 'u na 'isave'avini mani de'e 'wainega. 'Ai'edi maninina 'u na ve'a'avaiga, bola a na vilaku a na mai wata mani a na velemu yamu 'isave'avina tutulina.’ ”    


36 Veifufunina Iesu i ve'a'avai mulieta ve'etoboda 'adi tovenina i velutolieni i vo, Tomotoganidi 'adi 'aitonu 'waidiega 'u da nuani, tomogonina i nikeiga aitoi iana?”  
37 Ve'etoboda 'adi tove i vo, Tomogonina i 'isanuakalikalieniga taunina mogitana iana.” Begaidi Iesu i voneni i vo, Wata 'omu bani'odi 'u na nago mali tomotoga 'u na 'isanuakalikaliedi wata 'u na vesauluva 'atumaina 'waidie.”   

Iesu i nago Malida wata Meli 'waidie 
 

38 *Iesu ma enavo i nunagoiga i le'wai tamu 'atamana 'waineye, bei tamu vavine 'ana wagava Malida i vonedi i luku yana vanuge 'ani faifaina.  
39 Wata Malida taina 'ana wagava Meli i mai Iesu lilivaneye i miabui yana veifufu i vivinenegeni.  
40 Malida 'aisena 'ani'ani i 'idewadewa begaidi i nuavita bwaikina, i mai Iesu i voneni i vo, 'Auvea 'u 'iseni, yau 'aiseku a 'i'idewadewa, siwe voke kebu faifaina 'u da nuanua. Meli 'u da voneni i da 'ivaiseku.”  
41 Iesu i vo, Malida, Malida, 'omu nuamu 'u 'ivegauya nani fuedi 'waidiega.  
42 Mogitana nani 'aitamogana i lubwaineni faifaina 'u na nuanua. Naninina faifaina taimu Meli i nuanua. Fai i nuaniku begaidi kebu a na talabodeniga.”    

Velu'ui faifaina Iesu i ve 
 
(Madiu 6:9-13, 7:7-11)  


1 Tamu tutuya Iesu i vevelu'ui tamu 'awalawa 'waineye. Tutuyanina i ve'a'ava, tamu yana tovetutuyama i voneni i vo, 'Auvea, nuanuama velu'ui 'u da vema, bani'odi Ioni Tobafitaiso yana tovetutuyamavo velu'ui i vedi.”  
2 Iesu i vonedi i vo, Side bani'odi 'wa na vevelu'uiedi 'wa na vo,  

   
 
Tamama,  

'omu magemagetamu,  

nuanuama tomotoga fuema 'a na ve'ililibuyemu.  

Nuanuama 'u na veveimeyema,   


3 Nuanuama 'ama'ama 'u na velevelema 'aiata 'aitamogana 'aitamogana faifaidi.   


4 Mali tomotoga i vesauluva sakoina 'waimeye 'a nuatavunidi,  

'omu wata bani'odi yama sakona 'u da nuatavunidi.  

'Eba sailubu 'waidie kebu 'u na tauyema.’ ”   

   
 

5-6 Wata Iesu i ve yana tovetutuyamavo 'waidie velu'ui 'ana 'aseta faifaina. I vo, 'Ai'edi tamu aitoi 'waimiega 'u da 'eno'eno nika tamu iamu i da le'wa lovana 'ana utukamwane siwe 'ani'ani kebu, bega 'u da nago wata tamu iamu yana vanuge 'u da vo, Iaku, tamu tomogo 'ani'ieyega i mai siwe 'ani'ani kebu begaidi a mai 'waimuye 'ani'ani 'aitonu 'u na veleku bola a na tutulidi.’  
7 We'e 'ai'edi iamu i na vo, Kebu 'u na vematakaki, 'akonadi a saiboda ma yaku 'aila'a 'a 'eno'eno, kebu 'aku fata a na tovoi a na velemu.’  
8 Siwe a na vonemi, kebu veiana faifaina i na 'ivaisemu, yamu velu'ui-vaivaitugana faifaina i na velemu ava'ai nuanuamu.   


9 Wata 'omi bani'odi. 'Wa na vevelu'ui bega Yaubada i na velemi, 'wa na lalaualaga 'wa na veluagai wata 'wa na velutolitoliga i na nogayemi saiboda i na sibaleni.  
10 Vona mogitana, egavo i vevelu'uiga Yaubada i na veledi, egavo i lalaualaga i na veluagai wata egavo i velutolitoliga i na nogayedi saiboda i na sibaleni.  
11 We'e 'omi kwakwama tamadiavo, 'ai'edi tamu natumu igana i na velu'uiemuga, kebu 'ana fata 'o'olo 'u na veleni.  
12 'Alo 'ai'edi fou i na velu'uiemuga, dinigala weweda* 'u na veleni? A nuani kebu i da lubwaineniga.  
13 'Omi tosakona siwe tutuya fuedi ava'ai natumiavo nuanuadi nani 'atumaidi 'wa veleveledi, we'e egavo Tamada abame i na velu'uieni, mogitana 'Anu'anunu Magemagetana i na veledi.”   

Ava'aiega Iesu yana toketokena i veluagai 
 
(Madiu 12:22-30; Malika 3:20-27)  


14 Tamu tomogo, basenadi yaiaina i ageiga kebu 'ana fata i na welava, Iesu i veluagai yaiaina i voneni i 'awa'a'ia. Tomotoga fuedi i nogai i welava begaidi nuadi i voganidi.  
15 *We'e tomotoga 'ifwaidi i vo, Seitani,† yaiaina yadi to'edakumeta, Iesu i agei bega yana toketokena 'wainega i vonavona yaiaina i 'a'awa'a'idi.”  
16 *Tomotoga 'ifwaidi nuanuadi Iesu i na silubuya bega i vo, Nuanuama tamu 'eba nuavogana wata 'eba nua'ewa 'u na 'idewai bega 'a na 'asetamu ma yamu veimea Yaubada 'wainega.”  
17 Iesu 'akonadi yadi nuanua i 'asetai begaidi i vonedi i vo, 'Ai'edi 'eba veimea 'aise'avadi i na 'idia i na vevetalaga bola 'eba veimeanina i na velovi. 'Ai'edi vanuga 'ana tomia yadi ve'ikwayekwayega 'wainega 'idi i na souyeni, nika i na yavula.  
18 'Wa vonaga Seitani yana toketokena 'wainega a vona tamu yana tomotoga i 'awa'a'ia, siwe 'ai'edi Seitani yana 'aila'a 'aise'avadi i da 'idia i da vevetalaga, kebu 'ana fata i na miamia i na 'a'avaotoga.  
19 We'e yami tomotoga 'ifwaidi i vonavona yaiaina i 'a'awa'a'idi, vetuma 'wa da velutoliedi ava'aiega yadi toketokena i veluagai. Nika i na vo, 'Wa vekali, kebu Seitani 'wainega.’  
20 We'e mogitana Yaubada yana toketokena 'wainega yaiaina a vonevonedi i 'a'awa'a'idi, 'wa da 'asetai Yaubada yana veimea i souyeni 'awasasamie.   


21 'Ai'edi tamu tomogo toketokena bani'odi Seitani ma yana 'eba vetalaga fuedi, yana vanuga i lulumadu'aieni bega kebu tamu aitoi yana kukua i na 'ivesakoidi.  
22 We'e 'ai'edi tamu tomogo toketokeotogina‡ i na mai tomogonina taiadi i na vetalaga, i na vetoketoke 'waineye yana kukua wata yana 'eba vetalaganidi i vevetumaganediga i na eloi enavo i na veutadi.   


23 * 'Ai'edi aitoi kebu taiadi 'a na folofolovaga, taunina 'aku gavia, we'e 'ai'edi aitoi kebu yau taiadi tomotoga 'a na vavagavaidi 'a na mimaiedi Yaubada 'waineye, kumanina tomotoga i sogisogiedi, taunina yaku folova 'ana to'ivesako.   

Yaiaina yana 'eba mia 'ana lauvai faifaina 
 

24 'Ai'edi yaiaina i na 'awa'a'ia tamu tomogo 'wainega, i na nago 'awalawa sakoineye bei i na lalauala-vuvua tamu yana 'eba mia. 'Ai'edi kebu i na veluagaiga i na vo, A na vilaku yaku 'eba mianina basenadi a 'iaweniga 'waineye.’  
25 Bega i na vilai, i na mai 'eba mianina i na 'iseni 'akonadi i 'idewai 'atumaina wata vunavunagina i 'eno'eno siwe nage'avana.§  
26 Fai kebu 'ana veluvaiga i na souyeni i na nago wata yaiaina sakoiotogidi 7 i na vagavaidi i na miedi taiadi i na luku 'eba mianina 'waineye. Tomogonina i na 'ivesakootogi mogitana, basenadi kebu bani'odiga.”   

Sosoana mogitana 
 

27 Tutuyanina Iesu i vona'a'ava, tamu vavine 'aila'a 'waidiega bonadi bwaikinega i toke i vona i vo, 'Eba sosoana inamu 'waidie fai i venatunemu wata i vesusumu.”  
28 Iesu i vonedi i vo, 'Wa vonaga mogitana siwe wata egavo Yaubada yana Vona i na nogai wata i na vevematayakeyakeni 'eba sosoana mogitana 'waidie.”   

Tomotoga nuanuadi 'eba 'isa Iesu 'wainega 
 
(Madiu 12:38-42)  


29-30 *'Aila'a bwaikina Iesu i tovififineni bega i vonedi i vo, Tutuya de'e 'ana tomotoga yami sauluva sakoidi, yami nuanua bwaikina 'eba nuavogana wata 'eba nua'ewa a na 'idewai matamie 'wa na 'iseni 'wa na ve'awamogitana yau Yaubada 'wainega a mai. We'e tamu nani a na veifufuyeni yami 'eba 'isa. 'Eba 'isanina 'asa'aiana Iona, taunina Yaubada yana tolu'ivona, igana bwaikina kamoneye i miamia 'aiata 'aitonu, mulieta i souyeni. Naninina i souyeni Iona 'waineye me Ninive yadi 'eba 'isa Yaubada i vetunei. Wata bani'odi yau a vetomotogaotoga naninidi i na souyedi 'waikuye yami 'eba 'isa Yaubada i vetuneku.   


31 *Basenadiotoga me Siba yadi toveimea bwaikina Kwini Siba* 'ani'ieyega i mai bega Kini Solomoni yana nuamageta i na vinenegeni. 'Awaie Vonayavuga 'ana 'Aiata 'waineye, Kwini Siba wata tutuya de'e 'ana tomotogavo taiadi 'wa na tovoi Yaubada mataneye, kwininidi i na matawa'ulimi fai kebu nuanuami nuamageta. Siwe a na vonemi, Kini Solomoni tomogo bwaikina, we'e tomogonina† 'awasasamie i tovotovoi kumanina bwaikaotogina siwe 'wa baila, kebu nuanuami 'wa na vinenegeni.  
32 *Wata bani'odi Vonayavuga 'ana 'Aiata 'waineye me Ninive wata tutuya de'e 'ana tomotogavo taiadi 'wa na tovoi Yaubada mataneye, tomotoganidi i na matawa'ulimi fai tutuyanina Iona i lau'age 'waidie i nuaviladi. A na vonemi, Iona tomogo bwaikina we'e tomogonina 'awasasamie i tovotovoi kumanina bwaikaotogina siwe 'wa baila, kebu nuanuami 'wa na nuavilami.   

Mageta 'ana vona-awatabai 
 

33 *Kebu tamu aitoi mageta i da kabukabuni nika i da givegiveni wata 'aivoeyega i da tatalafwaseni. We'e mogitana mageta 'ana 'eba yato 'waineye i lulutalauleni bega egavo i lukuluku vanuganina nageneye i magemagesedi.  
34 Matami bani'odi nuami 'ana mageta. 'Ai'edi nani 'atumaidi 'wa na 'ise'isediga, nuami matatabuna magemagetadi, we'e 'ai'edi nani sakoidi 'wa na 'ise'isediga, nuami matatabuna i na dudubalidi.  
35 'Wa na 'isa'isa i na nunago yami magetanina i na 'weu nuami i na dudubalidi.  
36 'Ai'edi mageta i na magemagesemi 'ami fata nani fuedi 'wa na 'isedi, wata bani'odi 'ai'edi nuami magemagetadi kebu tamu nuami i na dudubalidi, nani matatabuna magemagetadi 'waimie.”   

Falisi wata ve'etoboda 'adi tovevo Iesu i tolimatanidi 
 
(Madiu 23:1-36; Malika 12:38-40)  


37 Tutuyanina Iesu i vona'a'ava, tamu Diu totafalolo Falisi Iesu i tayegi 'ani faifaina bega i nago i miabui i na 'ani.  
38 Falisinina Iesu i 'iseni kebu nimana i da 'ivevunavunagidi yadi sauluva bani'odi begaidi nuana i vogani.  
39 Iesu tomogonina yana nuanua i 'asetai begaidi i voneni i vo, 'Omi Falisi, tomogomi 'wa 'ivivigavudi we'e inagemi vainago 'ana ve'isakololo wata veumokai, yami sauluva bani'odi vedi wata 'aivoe, dumwedi 'wa tamatamadi we'e inagedi yoke 'anikudana.  
40 'Omi 'wava'wavami. Yaubada tomogomi i 'idewadi wata inagemi.  
41 We'e i lubwainemi 'wa na 'anivelena-maimaiga tovewekowekoma 'waidie 'wa da vo yami nuanua inagemie 'wa da 'ivevunavunagidi sauluva sakoidi 'waidiega, nika nani matatabuna 'waidiega 'omi vunavunagimi wata magemagetami.   


42 *'Omi Falisi nuakalikalimi, fai 'awaie vita bwaikina 'wa na veluagai Yaubada 'wainega. Veimea siaidi 'wa veve'ililibuyedi we'e veimea bwaikidi 'wa baibailedi. 'Ai'edi 'ani'ani 10 'waimie 'aitamogana 'wainega 'wa na 'anivelena-maimaiga Yaubada 'waineye. Wata nani saiotogidi bani'odi matasilisilili 10, 'aitamogana 'wainega 'wa na 'anivelena-maimaiga Yaubada 'waineye. 'Atumaina, bani'odi 'wa na vevesauluvedi, siwe wata veimea bwaikidi 'wa da vematayakeyakedi, bani'odi sauluva tonovidi wata Yaubada 'wa da nuakalikalieni.   


43 'Omi Falisi nuakalikalimi, fai 'awaie vita bwaikina 'wa na veluagai Yaubada 'wainega. Nuanuami to'edakumeta bwaikidi taiadi 'wa na mimiabui 'eba miava'auta 'waidie, wata nuanuami 'atamanafouye tomotoga ma yadi ve'ililibu i na vevekaiwa 'waimie.   


44 Nuakalikalimi, 'omi bani'odi taumata, inagena sakoina we'e tabwana 'atumaina. Tomotoga tabwaneamo i baba i nunago siwe kebu i da 'asetai 'ageyafayafadie bokana i 'eno'eno. Wata 'omi bani'odi, 'ami 'isa 'atumaidi we'e inagemi sakoidi.”   


45 Tamu ve'etoboda 'adi tove Iesu i voneni i vo, Tove, yamu vonanina 'wainega 'ima wata 'u falisakoyema.”  
46 Iesu i vo,  

'Omi ve'etoboda 'adi tovevo nuakalikalimi, 'awaie vita bwaikina 'wa na veluagai Yaubada 'wainega. Tomotoga 'wa lulukakadedi bega yami ve wata ve'etoboda i vevematayakeyakedi, 'wa da vo venuana vitadi 'wa da veve'ewadi, siwe kebu tamu sai'afo 'wa da 'i'ivaisedi.   


47 Nuakalikalimi. Basenadiotoga tubumiavo Yaubada yana tolu'ivonavo i luvewafadi. We'e 'omi, taumata 'atumaidi 'wa 'idewadi matumatu 'waidie tolu'ivonanidi luludi faifaidi.  
48 Tubumiavo tolu'ivonanidi i luvewafadi we'e 'omi luludi 'wa 'idewadi, 'eba 'isa yadi sauluvanina 'wa awave'atumaieni.  
49 Yaubada yami nuanua i 'asetadi begaidi ma yana nuamageta i vo, Yaku tolu'ivonavo wata yaku tomata'aulelevo a na vetunedi 'waidie, tofolovanidi 'ifwaidi veviga i na veledi we'e 'ifwaidi i na luvewafadi.’  
50-51 *Tutuyanina Yaubada fwayafwaya i 'idewavauyeni 'wainega i maiga 'asiau tubumiavo tolu'ivona fuedi i luluvewafadi. Basenadiotoga Keni taina Ebeli i luvewafai, nika bei tubumiavo 'ainike i velamuya i nagoga Sekalaia 'waineye, kumanina i luvewafai 'eba velomu wata Vanuga 'Eba Velu'ui kamwadie. A vona mogitana tutuya de'e tomotoganimi to'ainikenidi 'adi vematavuloga 'omi 'wa na tovoieni, kebu 'ami fata 'wa na dega veviganina bwaikina 'wainega.   


52 'Omi ve'etoboda 'adi tovevo nuakalikalimi. Yaubada yana Buki 'ana 'aseta 'ana 'awa 'wa sibodai. Kebu nuanuami 'wa na luku 'asetanina 'waineye we'e mali tomotoga nuanuadi i na luku siwe 'wa sibodai.”   


53-54 Tutuyanina Iesu i vona'a'ava nika i tauya vanuganina 'wainega. Ve'etoboda 'adi tovevo wata Falisi ma yadi nuasako i siloloi velutoli fuedi 'waidiega, 'ai'edi kebu i na tutula-dewadiga to'edakumetanidi 'adi fata i na lu'ivoneyeni Loma kabemani 'waidie bega Iesu i na 'ive'avini.    

Iesu i matakia Falisi faifaidi 
 
(Madiu 10:19-20,26-33)  


1 *'Aila'a bwaikaotogina i deli i maia ma ediavo i vevetunufelagi nuanuadi Iesu yana vona i na vinenegeni. Nagami Iesu i veifufu yana tovetutuyamavo 'waidie bega tomotoga sakoidi yadi sauluva kebu i na tunuvedamanidi i vo, Taunimi 'wa na 'i'isave'avinimi i na nunago totafalolo Falisi yadi isita* i na vedamanimi i na 'ivesakoimi. 'Awadi sauluva sakoidi i tatalabodedi, siwe wata givagivayega i 'i'idewadi.  
2 *Ava'ai tomotoga i givediga, matatabuna Yaubada i na sivemagesedi. Ava'ai i nuagivediga Yaubada i na lu'ivoneyedi.  
3 Side bani'odi, ava'ai givagivayega 'wa voneyediga 'wa da vo dudubale, siwe i na sivemagesedi 'aila'a matadie. Ava'ai 'wa ve'awayayediga tutudaba nageneye 'awaie i na vegolegoleyedi 'atamanafouye.”   

Yaubada 'aisena ta na ve'ililibuyeni 
 

4 Wata Iesu i vo, Ekwavo a na vonemi. Egavo nuanuadi i na luvewafamiga kebu 'wa na kololoyedi, 'adi fata tomogo'avami i na luvewafadi siwe kebu wata tamu veviga i na velemiga.  
5 We'e a na vonemi kumanina i lubwainemi 'wa na kololoyeni. Mogitana ma yami ve'ililibu Yaubada 'wa na kololoyeni, ma yana veimea 'ana fata i na luvewafami wata i na tawemi 'ai-'ala'alata kebu yana 'weuga 'waineye.   


6 'Ai'edi manudanidani 5 ta na kimwanediga, 'adi tutula siaina, bani'odi kileu 'ailuga. We'e Yaubada mataneye manudanidani nani bwaikina, 'aitamogana 'aitamogana kebu nuana i da fani i nuanuanidi.  
7 Wata bani'odi, 'omi mataneye nani bwaikina, i 'aseta'a'avami bani'odi nava'au matatabuna 'adi 'aila'a i 'asetadi. Begaidi kebu 'wa na kolologa, 'omi kebu nani-'avo'avovo manudanidani bani'odiga, 'omi nani bwaikina Yaubada mataneye i 'i'isave'avinimi.”   

Ta na tauyeda Iesu 'waineye 
 

8 Wata Iesu i vo, A na vonemi, 'ai'edi aitoi fwayefwayeye i na lu'ivona tomotoga 'waidie faifaiku i na vo, Yau a tauyeku Iesu 'waineye taunina 'aku Toveimea,’ wata bani'odi yau a vetomotogaotoga 'awaie Yaubada yana anelose matadie a na vo, No'o tomotoganina yaku 'aila'a.’  
9 We'e 'ai'edi aitoi i na ve'eweku tomotoga 'waidie i na vo, Iesu kebu 'aku Toveimeaga,’ wata bani'odi yau 'awaie Yaubada yana anelose matadie a na ve'eweni a na vo, No'o tomotoganina kebu yaku 'aila'a.’   


10 *Wata 'ai'edi aitoi yau a vetomotogaotoga i na awavesakoyekuga, 'ana fata nuatavuna i na veluagai. Siwe 'ai'edi aitoi i na vona-uvi'agala 'Anu'anunu Magemagetana 'waineye, kebu nuatavuna i na veluagai.   


11 *'Wa vetutuyamekuga begaidi 'awaie i na 'ive'avinimi i na nawemi bega 'wa na vonayavuga 'eba miava'auta 'waidie, wata tutuya 'ifwaidi i na vagavaimi i na nawemi to'edakumeta bwaikidi wata toveimeavo 'waidie vonayavuga faifaina. Kebu 'wa na venuafouviga 'wa na vo, I vevitadaga bani'odi ta na ve'ewedi wata bani'odi ta na voneyedi?’  
12 Fai tutuyanina 'waineye 'Anu'anunu Magemagetana i na awave'ede'edemi nika bani'odi 'wa na veifufu.”   

Vona-awatabai 'ai'aiwabu faifaidi 
 

13 Tutuyanina Iesu i veveifufu, tamu tomogo 'aila'a 'waidiega i vona i vo, Tove, nuanuaku tataku 'u na voneni bega kukuanidi tamama i wafa i 'iawediga i na veusedi, 'ifwaidi yana kukua, 'ifwaidi yau.”  
14 Iesu yana vona i tutuli i vo, Iaku, kebu tamu aitoi veimea i da veleku bega 'ami 'ailuga yami kukua a na veutami.”  
15 Begaidi i vona matatabudi 'waidie i vo, 'Wa na 'isa'isa wata taunimi 'wa na 'isave'avinimi bega kebu 'wa na nuagiva wata 'wa na veumokai nani tulidi tulidi 'waidiega. Siwe a na vonemi, kebu 'ana fata 'ai'aiwabu bwaikidi 'wainega yami mia 'ana 'atumaina 'wa na veluagai.”   


16 Begaidi Iesu vona-awatabaiega i vonedi i vo, Tamu tomogo 'ai'aiwabuna yana fwayafwaya 'wainega 'ani'ani bwaikina i veluagai.  
17 I 'iseni yana nuanua 'waineye i vo, Bani'odi a na munegidi? Yaku bubuaka 'akonadi i adaga.’  
18 Bega wata i vo, 'Akonadi a nuani. Side bani'odi, yaku bubuaka matatabuna a na geudi 'ivaudi wata bwaikidi a na yogonidi bei 'ani'ani matatabuna a na vedodogidi wata yaku kukua 'ifwaidi taiadi.  
19 Mulieta tauniku a na voneku a na vo, 'Alo yau tamu tove'ai'aiwabu. Yaku 'ai'aiwabu matatabuna 'akonadi a 'idewadi nonogidi i na 'eno'eno malamalanidi i mimaiga faifaidi. Bega folova 'waidiega a na veawai ma yaku sosoana a na 'ani'animo wata ufa toketokedi a na yemuyemumo.’   


20 Siwe Yaubada i voneni i vo, 'Omu mogitana 'wava'wavamu. 'Ako lovananina 'u na wafa, we'e kukuanidi faifaidi 'u folovaga, aitoi i na veimeyedi?’ ”   


21 Iesu yana vona 'ana 'eba ve'a'ava 'waineye i vo, Vona mogitana, egavo fwayafwaya 'ana 'ai'aiwabu faifaidi i na folofolova siwe kebu i na ve'ai'aiwabu Yaubada mataneye, 'awaie ava'ai 'ana 'atumaina 'waidie.”   

Yaubada 'aisena ta na vetumaganeni 
 

22 Wata Iesu i vona yana tovetutuyamavo 'waidie i vo, Kebu 'wa na venuafouviga yami mia faifaina, voke 'ai'edi 'ani'ani 'ami fata 'alo kebu, wata ava'aiega talauma 'wa na veluagai tomogomi faifaidi.  
23 'Ani'ani wata talauma nani-'avo'avovo we'e yami mia 'ana 'atumaina nani bwaikina.  
24 'Wa na nuani bwayobwayo yadi sauluva. Kebu i da bakubakulaga, kebu i da 'a'aile'waga wata kebu yadi bubuakaga siwe Yaubada i veve'anidi. Manuga nani-'avo'avovo we'e 'omi nani bwaikina Yaubada mataneye begaidi 'ami'ami i na velevelemi.  
25 Begaidi kebu tamu nani faifaina 'wa na venuafouviga. Kebu tamu aitoi 'ana fata yana mia fwayefwayeye i na 'ivemanawei yana venuafouviga 'wainega.  
26 Venuafouviga kebu 'ana fata i na 'ivaisemi tamu nani siaina 'waineye, awale 'wa vevenuafouviga nani fuedi faifaidi?   


27 *'Wa na nuani makavuvula yadi tabo. Kebu i da folofolova wata kebu 'adi talauma i da 'i'idewadiga siwe 'adi vaigavu 'atumaidi. A na vonemi. Kini Solomoni tomogo 'ai'aiwabuna 'ana vaigavu 'atumaidi, we'e makavuvula 'atumaiotogidi.  
28 Mosomoso matatabuna nani-'avo'avovo, 'asiau ta 'ise'isedi we'e 'awa'awai i na tunudi i na 'alaidi siwe Yaubada i veve'wesenidi. We'e 'omi tamu nani bwaikina mataneye, mogitana ma 'ami nuanua i na veve'wesenimi. Awale yami vetumagana Yaubada 'waineye mweadi?  
29 Begaidi 'ani'ani wata walu'ai faifaidi kebu 'wa na venuafouviga bega tutuya fuedi 'wa na lalauala.  
30 Yaubada 'ana tobavu naninidi nuanuadi bwaikina faifaidi i vevenuafouviga. We'e 'omi naninidi nuanuami, Tamami abame 'akonadi yami nuanua i 'asetadi.  
31 We'e 'wa vevenuafouviga 'asa'aiadi, i lubwaineni nagami taunimi 'wa na tauyemi Yaubada i na veveimeyemi wata yana nuanua 'wa na 'i'idewadi, mulieta naninidi i na velevelemi.”   

Ve'ai'aiwabu abame 
 

32 Wata Iesu i vona yana tovetutuyamavo 'waidie i vo, 'Omi 'ami 'aila'a siaina kebu fuemiga, siwe kebu 'wa na kolologa, fai Tamami i veveimeyemi yana 'Aila'a nageneye, yana 'eba sosoana mogitana.   


33 Yami kukua 'wa na vekimwaneyedi, tutulidi 'wa na 'ewadi 'wa na veusedi tovewekowekoma 'waidie, bega yami 'ai'aiwabu abame i na 'eno-vagata. 'Ai'aiwabunidi abame i 'eno'enoviga kebu yadi 'a'avaga fai tovainago wata 'walu'walu kebu i na 'ivesakoidi.  
34 'Wa na nuani, ava'aibe bei yami 'ai'aiwabu i 'eno'enoviga, bei tutuya fuedi yami nuanua i na nunago.   

Tofolova dumwedi bikadi 
 
(Madiu 24:45-51)  


35 *'Wa na 'idewadewa, yami mageta i na 'ala'alata 'wa na lulukamata.  
36 *Tofolova 'atumaidi 'wa na vetutuyamedi, bani'odi yadi 'auvea i nago vavine 'ana vewelava 'waineye yana tofolovavo i 'idewadewa i lulukamaseni ma'avia i na vilai. Tutuyanina i na le'wa i na velutoli saiboda i na sibala-matayo'oyeni.  
37 Tofolovanidi i 'idewadewa i lulukamataga 'eba sosoana mogitana 'waidie yadi 'auvea yana le'wa faifaina. A vona mogitana, yadi 'auveanina yana tofolovavo i na sosoanedi bega i na vonedi i na miabui, 'eba folova 'ana talauma i na ve'weseneni mulieta 'adi'adi i na veutadi.  
38 We'e 'ai'edi 'auveanina lovana 'ana utukamwane 'alo 'eba 'ata'atai 'waineye i na le'wa, siwe yana tofolovavo i na lulukamaseniga 'eba sosoana mogitana 'waidie.   


39 *'Wa na nuani, 'ai'edi tamu tomogo tovainago yana mai 'ana tutuya i da 'asetaiga i da 'isa'isa bega tovainagonina kebu 'ana fata i na luku yana vanuge.  
40 'Omi wata bani'odi 'wa na 'isa'isa fai 'aiatanina 'waineye 'wa na vo, Kebu i na maiga,’ yau a vetomotogaotoga bei a na le'wa.”   

Vona-awatabai Iesu yana mai wata tofolova 'adi tutula 'ana 'ewa faifaidi 
 

41 Fita Iesu i velutolieni i vo, 'Auvea, vona-awatabainina 'u vonevoneyeniga 'ima tovetutuyamavo 'aisema 'ama vona 'alo tomotoga matatabuma faifaima?”  
42 Iesu yana velutoli i tutuli i vo, Tofolova 'atumaina kumanina nuana magemagetana wata ma 'ana vetumagana yana sauluva side bani'odi. 'Ana toveimea i voneni yana tofolovavo 'ifwaidi i na 'i'isave'avinidi wata 'adi'adi i na veleveledi 'aiata 'aitamogana 'aitamogana mulieta i tauya.  
43 Tutuyanina 'ana toveimea i na vilai i na mai, 'ai'edi folovanidi matatabuna i na 'idewa'a'avadiga, 'eba sosoana 'waineye fai tutula i na 'ewai.  
44 A vona mogitana 'waimie, 'ana toveimea i na voneni yana vanuga wata yana kukua matatabuna 'adi to'isave'avina.  
45-46 We'e 'ai'edi tofolovanina yana nuanua i na vo, 'Aku toveimea bola, kebu i na mai-matayo'oga,’ bega enavo tofolova i na nikenikedi we'e mali tomotoga taiadi i na 'ani'ani wata ufa toketokena i na yemuyemu bega nuadi i na lulugaugaudi, tamu tutuya tofolovanina kebu i da 'asetaiga 'ana toveimea i na mai yawaina i na velovogi. Yana sauluva sakoina faifaina i na toke i na nikei mulieta i na yatoi tovedumwe'ai'ai taiadi.   


47 Tofolovanina 'ana toveimea yana nuanua i 'asetadi siwe i baila kebu i da 'idewadi, 'ana vematavuloga bwaikaotogina.  
48 We'e tofolovanina 'ana toveimea yana nuanua kebu i da 'asetadi bega i na vekaliga, 'ana vematavuloga sai'afo. 'Ai'edi Yaubada nani fuedi i 'anivelenedi tamu aitoi 'waineye, i lubwaineni i na vevefolovedi bega 'ana Toveimea nani fueotogidi i na veleveleni. 'Ai'edi Yaubada nani fuedi i 'anivelenedi tamu aitoi 'waineye bega i na 'i'isave'avinidi, i lubwaineni i na vevefolovedi bega 'ana Toveimea nani fueotogidi ma 'ana 'imoso'i i na veleveleni.”   

Tomotoga i na ve'idi'idi Iesu faifaina 
 
(Madiu 10:34-36)  


49 Wata Iesu i vonedi i vo, Yau a maiga bega 'ai-'ala'alata i na souyeni fwayefwayeye. Nuanuaku bwaikina 'akonadi i da 'ala'alata.  
50 *Yau nuafouku i veveviga fai 'awaie a na luku veviga bwaikaotogina 'waineye, siwe mulieta veviganina i na 'a'ava nuafouku i na vatu.  
51 'Ifwaimi yami nuanua a maiga bega tomotoga matatabumi 'wa na veveiaiana. Siwe kebu. A na vonemi, a maiga bega tomotoga a na 'ididi.  
52 Tutuya de'e i na nagoga, 'aila'a tulina tulina i na 'idi. Side bani'odi, 'aila'a 'aitamogana nageneye tomotoga 5, 'adi 'ailuga nuanuadi yau, 'adi 'aitonu i na vedumwe'ai'aieku, 'alo 'adi 'aitonu nuanuadi yau, 'adi 'ailuga i na vedumwe'ai'aieku, bega ve'idi'idi i na souyeni.  
53 *Tomogo natuna iavetana i na vegavieni wata natuna iavetana tamana i na vegavieni faifaiku. Vavine natudi vevinena i na vegavieni wata natudi vevinena inana i na vegaviedi faifaiku. We'e vavine lawadi vevinena i na vegavieni wata vavine lawadi vevinedi i na vegaviedi faifaiku.”   

Tugusa 'adi 'aseta faifaina 
 
(Madiu 5:25-26, 16:2-3)  


54-55 Wata Iesu i vona tomotoga 'waidie i vo, 'Ai'edi 'wa na 'iseni waowa i na vetovotovoia 'wa na 'asetai i na 'wei, wata 'ai'edi Malayaubani i na laka 'wa na 'asetai tutuya kumaga.  
56 'Omi tovekali, tugusanidi abame wata fwayefwayeye i na vemi bega 'ami fata 'wa na 'asetai ava'ai i na souyedi, we'e 'eba 'isa toketokedi Yaubada i 'i'idewadi tutuya i mimaiga faifaina, kebu 'wa da 'isa'inanadiga.  
57 Awale kebu nuanuami 'wa na venua'ivina-'atumai bega 'eda tonovineamo 'wa na nagoi?   


58 'Ai'edi aitoi i na vevitamu tamu sakona faifaina bega i na vagavaimu i na nunawemu 'eba vonayavuga 'waineye, 'u na vewavawava 'edeye 'wa na sivetonovi. 'Ai'edi kebu, i na 'anivelenemu tovevonayavuga 'waineye mulieta i na yatomu tovematavuloga nimaneye nika 'u na luku vanuga yogona nageneye.  
59 A vona mogitana, kebu i na 'etoyavu-matayo'omu bei 'u na miamia i na nagoga 'ana tugusa 'u na tutula'a'ava, nika i na 'etoyavumu.”    

'Wa na nuavilami 'alo 'wa na wafa 
 

1 Tutuyanina 'waineye tomotoga 'ifwaidi i maia Iesu 'waineye i vo, Me Galili 'ifwaidi i luku Vanuga 'Eba Velu'ui nageneye i vevelomu Yaubada 'waineye nika Failato yana tolugaviavo i maia i luvewafadi.”  
2 Iesu i vonedi i vo, Fai bani'odi i wafayediga 'wa da nuaniga tomotoganidi i wafaga yadi sakona bwaikaotogina we'e me Galili 'ifwaidi sai'afo?  
3 Kebu. A na vonemi, 'ai'edi yami sakona kebu 'wa na vedumwe'ubu'ubusediga, 'omi wata matatabumi 'wa na wafa.  
4 Basenadi 'wa 'asetai tomotoga 'adi 18 i miamia Ufa Sailoama lilivaneye nika vanuga manamanawena i 'anifoia i luvewafadi. Fai bani'odi i wafayediga 'wa da nuaniga tomotoganidi i wafaga yadi sakona bwaikaotogina we'e me Ielusalema 'ifwaidi sai'afo?  
5 Kebu. A na vonemi, 'ai'edi yami sakona kebu 'wa na vedumwe'ubu'ubusediga, 'omi wata matatabumi 'wa na wafa.”   

Iesu i ve, Yaubada kebu nuanuana me Diu i na vematavuloga-matayo'odi 
 

6 Wata Iesu vona-awatabaiega tomotoga i vonedi i vo, Tamu tomogo yana bakule 'ala'ai i tovotovoi. Tutuya fuedi i nunago vuagina faifaina i 'i'isa'ava.  
7 Begaidi yana bakula 'ana to'isave'avina i voneni i vo, Malamala 'aitonu a mimai nuanuaku vuaga a na 'ewadi siwe kebu tamu a da veveluagai. 'U na talagi, kebu i da lubwaineni fwayafwaya i veve'amubwadodoyeni.’  
8 Siwe bakula 'ana to'isave'avina i vona i vo, 'Auvea 'u baileni, nagami lamuna a na 'oia wata 'aufafayega a na veivuya, ta na 'iseni malamala 'aitamogana nageneye.  
9 'Ai'edi i na vuaga, 'atumaina i na tovotovoi, we'e 'ai'edi kebu, 'u na talagi.’ ”   

Iesu Vavine dumwena 'obwana i 'ive'atumaia 
 

10 Tamu 'Aiata Veawai Iesu i veve tamu me Diu yadi 'eba miava'auta 'waineye.  
11 Vanuganina 'waineye tamu vavine basenadi yaiaina i agei begaidi dumwena i 'obwa i miamia malamala 18 kebu 'ana fata i na tonova.  
12 Tutuyanina Iesu i 'iseni i goleni i nago 'waineye i voneni i vo, Novuku, 'omu 'akonadi 'amu viga i 'a'ava 'u ve'atumai.”  
13 Iesu vavine i 'abitonovi nika dumwena i tonova ma yana sosoana Yaubada i subiai.   


14 *'Eba miava'autanina 'ana to'edakumeta i 'iseni, i nuasako fai Iesu i 'ive'atumai yadi 'Aiata Veawai 'waineye. Begaidi to'edakumetanina tomotoga 'waidie i vo, 'Aiata 6 nagedie ta na folofolova, 'ai'edi 'wa viga nuanuami ve'atumai, 'aiatanidi 'waidie 'wa na maia, we'e 'Aiata Veawai 'waineye kebu.”  
15 Iesu yana vona i tutuli i vo, 'Omi tovekali. 'Awami i tatalaboda nani fuedi faifaidi siwe wata 'wa 'i'idewai. 'Omi yami sauluva 'aiata fuedi wata 'Aiata Veawai 'waidie yami 'aisaya 'wa yavuyavudi 'adi vanugayega 'wa nunawedi 'wa veveyemudi, siwe 'asa'aiana folova.  
16 Vavine de'e i ve'atumaiga tamu Ebelamo tubuna siwe Seitani i yogoni i miamia malamala 18, 'Aiata Veawai 'waineye i ve'atumaiga 'ana laubwaina.”  
17 Iesu yana vonanina 'wainega 'ana tovedumwe'ai'aivo bunudi i ve'alamayamayaga, we'e tomotoga fuedi i sosoana 'eba nuavogana wata 'eba nua'ewa Iesu i 'idewadiga faifaidi.   

Iesu i awatalatutula 'ayawana bilana 'wainega 
 
(Madiu 13:31-33; Malika 4:30-32)  


18 Wata Iesu tomotoga i vonedi i vo, Bani'odi ta na voneyedi Yaubada yana veimea tomotoga 'waidie yana vebwaika faifaina 'alo ava'ai 'wainega ta na awatalatutula?  
19 Yana vebwaika bani'odi 'ayawana, bilana siaina tamu tomogo i 'ewai i bakuli. I tabo i vebwaika nika welavi bwaikaotogina, bega manuga i mimaia didineye i vevegiuva.”   

Vona-awatabai isita faifaina naninina beledi i 'ivebwaiki 
 

20 Wata Iesu i velutoliedi i vo, Bani'odi ta na voneyedi Yaubada yana veimea tomotoga 'waidie yana susula faifaina?  
21 Yana susula bani'odi tamu vavine falawa bwaikina i vilai mulieta isita i yatoi, i susula falawa matatabuna 'waineye nika i vebwaika.”   

'Awa welilina 
 
(Madiu 7:13-14,21-23)  


22 Iesu i nunago Ielusalema bega 'atamana bwaikidi wata siaidi 'waidiamo i veve.  
23 Tamu tomogo Iesu i velutolieni i vo, 'Auvea, Yaubada tomotoga fuedi i na 'ita'ita'iedi 'alo kebu?”  
24 Iesu yana velutoli i tutuli i vo, 'Wa na vewavawava bega 'awa welilineamo 'wa na luku abame. A na vonemi, 'awaie fuedi nuanuadi beidimo i na nagoi siwe kebu 'adi fata.   


25 Tutuyanina 'waineye tonivanuga saiboda i na sibodai bega tanotanoge 'wa na tovoi 'wa na vevelutoli 'wa na vo, 'Auvea, nuanuama 'a da lukuwa.’ Siwe wata yami vona i na tutuli i na vo, Kebu a da 'asetamiga wata kebu a da 'asetai ava'aiega 'wa maia.’  
26 Bega 'wa na vo, 'U ve yama 'atamane wata taiadi ta 'ani.’  
27 *Siwe wata i na vo, 'Wa nagoi, 'omi tosakona. Kebu a da 'asetamiga wata kebu a da 'asetai ava'aiega 'wa maia.’  
28 * Tutuyanina 'waineye 'wa na 'iseni Ebelamo, Aisake, Iakobo wata tolu'ivona 'ifwaidi Yaubada yana 'Eba Veimea nageneye, we'e 'omi i na tawemi 'wa na obu kalimulie 'wa na 'we'we'wela wata maigimi 'wa na yuyuyudi.  
29 'Awaie tomotoga fuedi i na maia 'awalawa tulina tulina 'waidiega, inala yana 'eba lakayega wata yana 'eba inivayega, bolimanayega wata yavalatayega, ma fuedie i na luku Yaubada yana 'Eba Veimea nageneye taiadi i na 'aniluvetubama.  
30 *Mogitana, tomotoga fuedi 'asiau i vemuliga 'awaie i na kumeta, we'e tomotoga fuedi 'asiau i kumeta, ma'itufa 'awaie i na vemuli.”   

Iesu i nuavita me Ielusalema faifaidi 
 
(Madiu 23:37-39)  


31 Wata tutuyanina 'waineye 'ifwaidi totafalolo Falisi i maia Iesu i voneni i vo, Kini Elodi nuanuana i na luvewafamu begaidi 'u na dega 'u na nago tulineye.”  
32 Iesu yadi vona i tutuli i vo, Elodi ma yana 'aseta givagivayega sauluva sakoidi i 'i'idewadi bani'odi 'ou'ou walawala'ai. 'Wa na nagoi 'wa na voneni 'wa na vo, 'Asiau wata 'awa'awai Iesu toviga i na 'i'ive'atumaidi wata tomotoga yaiaina i agediga i na vonavona i na 'a'awa'a'idi we'e 'aiata 'ana vetonu 'waineye yana folovanidi i na ve'a'avadi.’  
33 We'e a na vonemi, 'asiau a nunago, 'awa'awai i na 'ataidiga a na le'wa Ielusalema. Yaubada yana tolu'ivonavo matatabudi bei i wafaga, i lubwaineku yau wata bei a na wafa.”   


34 Iesu i taivonavona i vo, Ieu, me Ielusalema, me Ielusalema, Yaubada yana tolu'ivonavo 'wa luluvewafadi wata yana tomata'aulelevo i vetunediga 'waimie, 'wa lukileudi i wafa. Kamukamu natudiavo fafedie i vevedodogidi, wata bani'odi yau tutuya fuedi igodi a da 'a'avalamaigimi siwe 'wa baibaileku.  
35 *'Wa ve'wada a na vonemi. Yami 'atamana 'akonadi i velovi. Kebu wata 'wa na 'ise'isekuga i na nagoga mulieta 'wa na vo, Taunina 'Auvea 'ana wagavayega i mimai, Yaubada i da vevesauluva 'atumaina 'waineye,’ nika bei wata 'wa na 'iseku.”    

Iesu Tomogo vivigina i 'ive'atumaia 
 

1-2 Tamu 'Aiata Veawai 'waineye Iesu i nago tamu Falisi yadi to'edakumeta yana vanuge i na 'ani. Bei tamu tomogo tomogona i ve'alatubutubuga i veluagai we'e tomotoga fuedi vanuganina nageneye Iesu i vemata'i'i'ieni, 'ai'edi i na 'ive'atumaia 'Aiata Veawai 'waineye.  
3 Begaidi Iesu i velutoli Falisi wata ve'etoboda 'adi tovevo 'waidie i vo, Veimeanina i mai Mosese 'wainega 'ana 'aseta bani'odi? 'Ada fata toviga ta na 'ive'atumaidi 'Aiata Veawai 'waineye 'alo kebu?”  
4 Siwe kebu tamu ava'ai i da voneyeniga. Bega Iesu toviganina nimaneye i 'abi i mieni i 'ive'atumaia nika i voneni i nago.  
5 *Wata Iesu i velutoliedi i vo, 'Ai'edi tamu aitoi 'waimiega natuna 'alo yana 'aisaya i na be'u ovuye 'Aiata Veawai 'waineye bani'odi i na munegi? Vona mogitana i na 'abiwalowaloga i na silakai.”  
6 Siwe Falisi wata ve'etoboda 'adi tovevo kebu tamu ava'ai i da voneyeniga.   

Tayega 'ana sauluva 
 

7 Tutuyanina tomotoga i lukuluku 'ani faifaina Iesu i 'isedi i ve'abiwalowaloga nuanuadi i na miabui to'edakumeta yadi 'eba miabui 'waidie. Begaidi i vona-awatabai 'waidie.  
8-9 *I vo, 'Ai'edi tamu tomogo i na tayegimu sakali 'waineye, kebu 'u na miabui to'edakumeta yadi 'eba miabui 'waidie. 'Ai'edi 'akonadi bei 'u na miabuiga, voke tamu tomogo bwaikina wata i tayegi i na vemuli i na le'wa bega tonisakali i na vonemu 'u na tovoi we'e bei i na miabui. We'e 'omu 'u na nago 'aila'a mulidie 'u na miabui 'eba bunumayaga 'waimuye.  
10 Bega 'ai'edi i na tayegimuga 'u na nago 'u na miabui tanotanoge mulieta tonisakali i na 'isemu i na vonemu i na vo, Iaku, 'u tovoi 'u mai side bei 'eba miabui 'atumaina 'waineye.’ Tomotoga matatabudi i na 'isemu i na ve'ililibuyemu.  
11 *Egavo taunidi i na awa'ai'aidiga, 'awaie Yaubada i na veviladi i na obu we'e egavo taunidi tonuaobu, 'awaie Yaubada i na silakaidi.”   


12 Wata Iesu i vona tonisakali 'waineye i vo, 'Ai'edi 'ani'ani siaina 'alo bwaikina 'u na 'idewaiga, kebu emwavo 'u na tayegidiga, bani'odi taimwavo, yamu 'aila'a 'alo tomotoga 'ai'aiwabudi i miamiani yamu 'atamane, fai bola wata i na tayegimu bani'odi i tutuli.  
13 Siwe a na vonemu. 'Ai'edi sakali 'u na 'idewaiga side tomotoganidi 'u na tayegidi. Tovewekowekoma, bwalobwaloko, tubusakosako wata tomatasako.  
14 'Eba sosoana 'waimuye tomotoganidi 'u tayegidi faifaina fai kebu 'adi fata i na tutuli. Bola Yaubada 'ana to'idumwebika yadi tovoi-vaitugana 'waineye bei yamu nuakalikalinina 'ana tutula 'u na veluagai.”   

Iesu i vona-awatabai sakali bwaikina faifaina 
 
(Madiu 22:1-14)  


15 Sakalinina 'waineye tamu tomogo Iesu yana veifufu i nogai bega i vona 'waineye i vo, 'Eba sosoana mogitana 'waidie, egavo i na luku Yaubada yana 'Eba Veimea nageneye yana sakali bwaikina 'waineye.”  
16 Iesu yana vona i tutuli vona-awatabaiega i vo, Tamu tomogo sakali bwaikina i 'idewai tomotoga fuedi i tayegidi.  
17 Sakalinina 'ana 'aiata 'waineye yana tofolova i vetunei tomotoganidi i tayegidiga i vonedi i vo, 'Wa maia ta na nagoi nani matatabuna 'akonadi i 'idewadi.’   


18 Siwe tomotoganidi i vonediga i ve'alabaibaila. Tamu tomogo i vo, Yau 'asa'aiadi fai yaku fwayafwaya a kimwanei a na nago a na 'iseni.’  
19 Wata tamu i vo, Yau 'asa'aiadi fai 'aisaya 10 a kimwanedi a na nago a na 'ewadi a na miedi.’  
20 Wata tamu i vo, Yau 'asa'aiadi 'asiauotoga a nagi begaidi kebu a na wai.’  
21 Bega tofolovanina i vilai i mai i lu'ivona 'ana toveimea 'waineye. Toveimeanina taunina tonivanuga i nuasako yana tofolova i voneni i vo, 'U na lilide 'u na nago 'atamane wata 'eda 'waidie, tovewekowekoma, bwalobwaloko, tomatasako wata tubusakosako 'u na vagavaidi 'u na miedi.’   


22 Mulieta tofolovanina wata i vilai i mai i vo, 'Auvea, ava'ai 'u vonekuga 'akonadi a 'idewai, a nago a vonedi i maia siwe 'ani'ani bwaikaotogina wata 'awasasa 'ifwaidi i 'eno'enovi.’  
23 Bega 'ana toveimea i vo, 'U na nago 'ani'ie kwedeye wata wala'aie tomotoga 'u na veluagadiga 'u na lukakadedi i na maia bega 'awasasa i na veadagi.  
24 A na vonemi, egavo nagami a tayegidi kebu tamu sai'afo yaku 'ani'ani i na 'alatonovi.’ ”   

Egavo 'adi fata Iesu i na vetutuyameni? 
 

25-26 *Tamu tutuya Iesu wata 'aila'a bwaikina taiadi i nunagoi i sivilai i vonedi i vo, Aitoi nuanuana i na mai 'waikuye bega i na vetutuyameku, nagami tamana, inana, yana vavine, natunavo, tainavo, novunavo wata taunina yana nuanua i na bailedi 'aiseku i na nuanuaniku.  
27 *'Ai'edi aitoi nuanuana mogitana i na mai 'waikuye, nagami taunina yana nuanua i na bailedi. Fai i na vematayakeyakeku veviga bwaikina i na veluagai yau bani'odi a na veluagai. Voke i na wafa faifaiku yau bani'odi a na wafa 'ai lagalagana 'waineye. 'Ai'edi aitoi kebu bani'odi i na vesauluvediga, taunina kebu 'aku tovetutuyama.   


28 Nagami 'wa na venua'ivina 'ami fata folovanina 'wa na 'idewai 'alo kebu. Side bani'odi. 'Ai'edi aitoi 'waimiega nuanuana vanuga bwaikina i na yogoni nagami yana mani i na 'iseni 'ai'edi vanuganina 'ana tutula 'ana fata.  
29 'Ai'edi yana mani kebu i na 'iseniga, tutuyanina yana folova i na velamu voke bola mani i na 'a'aveni i na ve'ale'usa wata tomotoga i na 'iseni i na sidibidibieni.  
30 I na vo, Tomogo de'e nuanuana vanuga i na yogoni siwe kebu 'ana fata i na ve'a'avai.’   


31 Wata bani'odi 'ai'edi kini vala i na nogai tamu kini ma yana tolugaviavo 20,000 i mimaia nuanuadi taiadi i na vetalaga, siwe kininina vala i nogaiga nagami i na venua'ivina 'ana fata yana tolugaviavo 10,000 i na vetoketoke bega 'adi gaviavo 20,000 taiadi i na vetalaga.  
32 'Ai'edi kebu 'adi fataga, 'ani'ieyega vala i na vetunei i na talabodeni wata i na velutolieni i na vo, Ava'ai nuanuamu a na velemu bega kebu ta na vetalaga?’ ”  
33 Wata Iesu i vonedi i vo, Wata side bani'odi, kebu tamu aitoi 'ana fata i na vo, Yau Iesu yana tovetutuyama,’ 'ai'edi kebu nani matatabuna i na bailedi.   

Iesu 'ana tovetumaganavo bani'odi eyaga 
 

34 Eyaga 'eba 'ive'iwana, siwe 'ai'edi i na ve'ulaufa kebu 'ana fata i na vegola-vaitugana.  
35 Kebu 'ana fata bega 'ani'ani ta na 'ive'iwani wata kebu 'ana fata ta na yemuya, iwayavulagi 'ana laubwaina. Veifufu de'e 'wa nogaiga, 'wa na venua'ivineni nika 'wa na 'asetai.”    

'Aisaya sifi i vuyo 
 

1 *Tamu 'aiata takesi 'ana tolaugogona wata 'ifwaidi tosakona i maia Iesu 'waineye yana veifufu i na vivinenegeni.  
2 Siwe totafalolo Falisi wata ve'etoboda 'adi tovevo 'ifwaidi i vebonavoluvolu i vo, Kebu tamu sai'afo 'ana 'isa 'atumainaga fai no'o tomogonina tosakona i veveianedi wata yana sauluva sakoiotogina fai taiadi i 'ani'ani.”  
3-4 Yadi nuanua Iesu i 'asetai begaidi vona-awatabaiega i vonedi i vo, 'Ai'edi tamu aitoi 'waimiega ma yana sifi 100 we'e 'aitamogana i na yogo'eni nika i na vuyo, ava'ai i na 'idewai? Sifi 99 i na bailedi i na miamiani gidegideye i na vilai i na nago i na lualeni i na nagoga 'ana tugusa i na veluagai.  
5-6 Tutuyanina i na veluagai i na sosoana bega i na evai i na naweni yana vanuge. Enavo matatabudi i na goleva'augidi i na vo, Ta na sosoana fai yaku sifi i vuyoga 'akonadi a veluagai.’  
7 A na vonemi, wata bani'odi 'eba sosoana mogitana abame, 'ai'edi tosakona 'aitamogana i na nuavilai, we'e tomotoga 'atumaidi 'adi 99 kebu i da vuyoga faifaidi yadi sosoana sai'afo.    

Vavine i sosoana yadi mani i veluagai faifaina 
 

8 'Ai'edi tamu vavine ma yadi mani siliba 10, we'e 'aitamogana i na taweni, bani'odi i na munega? Mageta i na kabuni, vanuga i na divuya i na lauala-'atumai i na nagoga 'ana tugusa i na veluagai.  
9 Tutuyanina i na veluagai ediavo matatabudi i na goleva'augidi i na vonedi i na vo, Ta na sosoana fai yama mani 'a taweniga 'akonadi 'a veluagai.’ ”  
10 Wata Iesu i vo, A na vonemi, wata bani'odi Yaubada yana anelose i na sosoana mogitana, 'ai'edi tamu tosakona i na nuavilai.”   

Iesu i ve Yaubada yana nuakalikali tosakona 'waidie faifaina 
 

11 Wata Iesu i vona-awatabai i vo, Tamu tomogo natunavo iavetadi 'adi 'ailuga.  
12 Bwasiona tamana i voneni i vo, Tamaku, bola 'u na wafa yamu kukua wata yamu fwayafwaya ma tataku 'a na veusedi. Siwe nuanuaku 'asiauotoga yau faifaiku 'u na 'idi-vagaseni 'u na veleku.’ Bega tamadi nani matatabuna i veusedi 'adi 'ailuga 'waidie.   


13 'Aiata 'ifwaidi i 'a'ava, bwasiona 'ana veuveutanina i vekimwaneyedi, tutulidi i 'ewadi nika i 'idewadewa i tauya. I nago 'ani'ieogose tamu 'atamana bwaikina 'waineye, bei sauluva sakoidi 'waidie yana mani i ve'amubwadodoyedi.  
14 Tutuyanina yana mani matatabuna i ve'a'aveni, loka bwaikina i souyeni 'awalawanina 'waineye, we'e yana mani kebu tamu sai'afo i da luvegalaleni.  
15 Begaidi i nago tamu 'atamana 'ana tomotoga 'waineye nuanuana i na folova, bega i voneni i na nago tamu yana tanoga 'waineye yana bawe i na 'isave'avinidi.  
16 I lase bwaikina nuanuana bawe 'adi fwalaegilayega i na 'ani siwe kebu tamu aitoi ava'ai i da veleni.   


17 I miamia tutuya manamanawena mulieta nuana i vilai i vo, Tamaku yana tofolovavo matatabudi ma 'adi'adi 'adi fata i na 'ani-wayogedi, we'e yau laseyega a na mwea.  
18 A na tovoi a na vilaku tamaku 'waineye a na voneni a na vo, Tamaku, a sakona 'waimuye wata Yaubada mataneye.  
19 Kebu i da lubwainemu 'u na awave-natuna 'waikuye, 'u na veimeyekumo a na vetofolova 'waimuye.” ’  
20 Bega i vilai i nago tamana 'waineye.  

Tamana 'ani'ieyega i 'isanaweni i 'isanuakalikalieni i lilide i nago i 'avalamaigi i yaogi.  
21 Natuna i vo, Tamaku yau a sakona matamuye wata Yaubada mataneye. Kebu i da lubwainemu 'u na awave-natuna 'waikuye.’  
22 Siwe tamana yana tofolovavo i goledi i maia i vonedi i vo, 'Wa na lilide talauma 'atumaina 'wa na mieni ta na ve'weseni, didikumakuma nimaneye wata 'ageyafayafa 'ageneye 'wa na veagedi.  
23 Mulieta 'wa na nagoi bulumakau natudi veve'anina 'wa na nikei ma yada sosoana 'ani bwaikina ta na 'idewai.  
24 Fai natuku de'e i wafa wata i yawasa-vaitugana. I vuyo wata a veluagai.’ Bega 'ani'ani i 'idewadewa i 'ani i sosoana.   


25 Tutuyanina i 'ani'ani, natuna tulaina i folofolova bakule. I vilai i mimai sai'afoga i na le'wa mwalilige nika inava butu'aina i nogai i tavotavola.  
26 Tamu tofolova i goleni i nago i velutolieni i vo, Ava'ai no'o i sousouyeni?’  
27 Tofolova i vo, Taimu i le'wa bega tamami ma yana sosoana bulumakau natudi veve'anina i nikei fai natuna kebu i da wafa, ma yawaina i vilai i mai.’   


28 Natuna tulaina i nuasako bwaikina kebu nuanuana i na luku vanuge. Bega tamana i souyeni i nago i voneni nuanuana taiadi i na luku.  
29 Siwe natuna i vona i vo, Tamaku, malamala fuedi ma yaku tokemaiga a folofolova 'waimuye yamu veimea matatabuna a vematayakeyakedi. Siwe kebu tamu ava'ai 'u da veleku. Kebu tamu 'aisaya siaina 'u da veleku bega ma ekwavo 'a da 'ani 'a da sosoana.  
30 We'e de'e natumu yamu kukua i ve'amubwadodoyedi vevine toalagogona 'waidie siwe tutuyanina i vilai i mai bulumakau veve'anina 'u nikei faifaina.’   


31 Tamana yana vona i tutuli i vo, Natuku, 'omu tutuya fuedi taiadi ta miamia. Nani matatabuna 'akonadi a 'anivelenedi 'waimuye.  
32 I lubwaineda ta na 'ani ta na sosoana fai taimu i wafa wata i yawasa, i vuyo siwe wata ta veluagai.’ ”    

To'isave'avina sakoina ma yana 'aseta 
 

1 Iesu i vona yana tovetutuyamavo 'waidie i vo, Tamu tomogo 'ai'aiwabuna yana tofolova i voneni bega yana kukua matatabuna i na 'isave'avinidi. Tamu tutuya tomogo tamu i nago i lu'ivona tomogo 'ai'aiwabuna 'waineye i vo, Yamu kukua 'ana to'isave'avina yana sauluva sakoina yamu mani i veve'amubwadodoyedi.’  
2 Bega tomogo 'ai'aiwabuna to'isave'avinanina i goleni i mai i voneni i vo, Yamu sauluva 'akonadi a 'asetai. Nuanuaku yaku kukua matatabuna tutulidi 'u na va'augidi ta na 'iseni 'aivia mani i luku, 'aivia mani i souyedi, nika ta na 'asetai 'aivia mani 'u ve'amubwadodoyedi. 'U na 'idewa'a'avai mulieta 'omu 'u na 'ailove folovanina 'wainega.’  
3 Tofolovanina i nago 'aisena i nuanua i vo, Yaku 'auvea i na veugeugeku, bani'odi a na munega? Kebu 'aku fata a na bakulaga fai luluku mweana wata talavelu'ui bunumayamayagina.  
4 'Akonadi a nuani. Tamu nani a na 'idewai bega tutuyanina a na souyeku a na nago tomotoga fuedi i na vonevoneku yadi vanuge a na 'ani'ani wata a na 'eno'eno.’   


5 Basenadi tomotoga 'ifwaidi kukua i 'ewa-maimaigidi yana 'auvea 'wainega bega 'awaie i na tutula, begaidi to'isave'avinanina i goledi 'aitamogana 'aitamogana i maia 'waineye. Tamu tomogo i velutolieni i vo, Ava'ai bola 'u na tutuli basenadi yaku 'auvea 'wainega 'u 'ewaiga?’  
6 I vo, Bunama ma ba'alidi 100.’ To'isave'avina i voneni i vo, Basenadi naninidi 'u 'ewadi 'ana lubulubu 'u kilumidiga side. 'U miabui, 'u sivedamaneni 100, 'u na kiluma-matayo'oi 50.’  
7 Wata tamu tomogo i velutolieni i vo, Ava'ai bola 'u na tutuli basenadi yaku 'auvea 'wainega 'u 'ewaiga?’ I vo, Witi ma venuanidi 100.’ To'isave'avina i voneni i vo, Side 'ana lubulubu basenadi 'u 'ewadina bei 'u kilumi, 'u miabui 'u sivedamaneni 100, 'u na kiluma-matayo'oi 80.’ Wata 'ifwaidi i maia, bani'odi i munegidi ava'ai basenadi i 'ewadiga faifaidi.  
8 Tutuyanina yana 'auvea valana i nogai i vo, Yana sauluva sakoina i folova-sako 'waikuye, siwe yana 'asetayega yana sakona i velubwasabwasai.’ ”  

Wata Iesu i vo, Vona mogitana, tomotoga yadi nuanua bwaikina kukua, tutuya fuedi yadi 'aseta bwaikina bega yadi kukua i 'i'imoso'i, we'e Yaubada 'ana tove'ililibu tutuya fuedi yadi 'aseta siaina.”   


9 Wata Iesu i vona yana tovetutuyamavo 'waidie i vo, A na vonemi, tomotoga 'wa na 'ivaisedi yami kukua 'waidiega bega i na veianemi. Bola kukuanidi i na 'a'ava, ma yami sosoana 'wa na luku 'eba mia-vagata 'waineye.   

'Aseta mogitana kukua 'ana 'isave'avina faifaina 
 

10 Aitoi nani siaidi i na 'isave'avina-'atumaia kumanina ma 'ana vetumagana, wata 'ana fata nani bwaikidi i na 'isave'avina-dewadi. We'e aitoi nani siaidi i na 'isave'avina sakoidi, wata nani bwaikidi i na 'isave'avina sakoidi.  
11 Begaidi 'ai'edi fwayafwaya 'ana 'ai'aiwabu 'wa na ve'amubwadodoyedi, 'omi kebu ma 'ami vetumagana, 'awaie kebu tamu aitoi 'ai'aiwabu mogitana i na velemi bega 'wa na 'isave'avinidi.  
12 'Ai'edi mali tomotoga yadi kukua 'wa na 'isave'avina sakoidi i na 'asetami kebu ma 'ami vetumagana, 'awaie igodi i da velemiga i na bodami.   


13 *Kebu 'ana fata tofolova 'aitamogana we'e 'ana toveimeavo 'adi 'ailuga 'waidie i na folofolova. 'Ako tamu i na baileni we'e tamu i na nuakalikalieni. Wata tamu i na vedumwe'ai'aieni, tamu i na vematayakeyakeni. Kebu 'ami fata 'wa na vetofolova Yaubada wata kukua 'waidie.”   


14 Tutuyanina Falisi Iesu yana vona i nogai, i sidibidibieni fai yadi nuanua bwaikina mani.  
15 Bega Iesu i vonedi i vo, 'Omi kumanimiavo nuanuami tomotoga fuedi i na 'isemi nika i na awave'atumaiemi, siwe Yaubada yami nuanua matatabuna i 'asetadi. Naninidi tomotoga i subisubiadiga, Yaubada mataneye nani-'avo'avovo.   

Iesu 'ifwaidi yana vona 
 

16 *Veimeanidi Mosese 'wainega wata tolu'ivonavo yadi ve 'asa'aiana 'ami awave'eda'eda, i maiga 'ana tugusa Ioni Tobafitaiso i le'wa. Tutuyanina 'waineye Vala 'Atumaina 'ana lau'age i velamu Yaubada nuanuana tomotoga i na veimeyedi yana 'Aila'a nageneye. Tomotoga fuedi i nogai i ve'edaeloelo nuanuadi i na luku Yaubada yana 'Eba Veimea nageneye.  
17 * Abama wata fwayafwaya 'ana fata i na 'a'ava, we'e Yaubada yana veimea matatabuna kebu tamu sai'afo i na 'a'ava.   


18 *'Ai'edi aitoi yana vavine i na vesa'ilidi, wata tamu vavine i na nagidiga, 'akonadi i sakona. Wata 'ai'edi tomogo vavine nagisa'isa'ilidi i na nagidiga i na sakona vavinenidi taiadi.”   

Tomogo 'ai'aiwabuna wata Lasalo 
 

19 Wata Iesu i vo, Tamu tomogo 'ai'aiwabuna i miamia, tutuya fuedi talauma 'atumai'avadi 'waidiega i vavaigavu wata 'ani'ani 'atumaidi i 'ani'ani.  
20-21 We'e tamu tomogo i vewekowekoma 'ana wagava Lasalo, tutuya fuedi enavo i mimaieni tomogonina 'ai'aiwabuna yana vanuga 'awaneye. Bei i vevemiabuia nuanuana mukumuku i na 'ani'ani tomogo 'ai'aiwabuna 'ana talalia dibuneye. Tomogonina bonubonuna begaidi 'ou'ou i mimai yana bonu i luluyamudi.   


22 Tutuyanina Lasalo i wafa, anelose abamayega i mai i vagavaia i naweni Ebelamo lilivaneye i miabui. Mulieta tomogo 'ai'aiwabuna i wafa i ve'ufai i nago towafa yadi 'eba mia* 'waineye.  
23 Bei veviga bwaikina i veveluagai, i 'isalaka Ebelamo i 'iseni 'ani'ie Lasalo taiadi.  
24 Bega i vegole 'waineye i vo, Tamaku Ebelamo, 'u da 'isanuakalikalieku Lasalo 'u da vetunei nimana i da lu'utuvi ufeye meaku i da vebikai, yau veviga bwaikina a veveluagai 'ai-'ala'alata de'e 'waineye.’  
25 Siwe Ebelamo i voneni i vo, Natuku, 'u na nuani basenadi ma yawaimuye nani fuedi 'atumaidi 'waimuye we'e Lasalo kebu. Siwe 'asiau ma yana sosoana nani 'atumaidi i veveluagadi, we'e 'omu 'u veveviga.  
26 Wata fai bwagala bwaikina 'omu wata 'ima kamwadeye i 'eno'eno, bega egavo nuanuadi i na wai kebu 'adi fata wata kebu tamu aitoi 'ana fata 'waimuyega i na damanama 'waimeye.’   


27-28 Tomogo 'ai'aiwabuna i vo, Tamaku, we'e 'ai'edi kebu 'ana fataga, a vevelu'ui 'waimuye nuanuaku Lasalo 'u na vetunei tamaku yana vanuge taikwavo 'adi 5 i na vonedi i na nuaviladi bega de'e bei kebu i na mimaia veviga 'waineye.’  
29 Wata Ebelamo i vo, 'Akonadi veimea Mosese 'wainega i mai wata Yaubada yana tolu'ivonavo yadi vona i 'eno'enovi, i lubwainedi vonanidi i na 'isedi wata i na vematayakeyakedi.’  
30 Wata tomogo 'ai'aiwabuna i vo, Tamaku Ebelamo, we'e kebu 'ana fataga, 'ai'edi tamu towafa i da yawasa-vaitugana i da nago i da vonedi 'adi fata i da nuaviladi yadi sakona 'waidiega.’  
31 Siwe Ebelamo i vo, Mosese wata tolu'ivonavo yadi vona i bailaga wata bani'odi 'ai'edi towafa i na yawasa-vaitugana kebu yana vona i na vetumaganeni.’ ”    

Sakona faifaina 
 
(Madiu 18:6-7,21-22; Malika 9:42-48)  


1 Iesu i vona yana tovetutuyamavo 'waidie i vo, 'Eba sailubu fuedi i 'eno'enovi, 'waidiega tomotoga i sakosakona. 'Ai'edi aitoi tamu tomogo i na vetalaimimili bega i na sakonaga, nuakalikalina fai 'awaie vita bwaikina i na veluagai.  
2 'Ai'edi tovetalaimiimilanina tamu aitoi kwamana de'e bani'odi i na vetalaimimili, bola tomogonina veviga bwaikaotogina i na veluagai Yaubada 'wainega. Siwe bola tomogonina kebu i da vetalaimimilaga, bei tomotoga 'ifwaidi kileu vitana i da yogona-matayo'oi 'odoneye i da taweni malaveseye, veviga siaina i da veluagai. I da wafa-matayo'oga i lubwaineni, nika kebu i da vetalaimimilaga wata kebu veviga bwaikaotogina i da veluagai Yaubada 'wainega.  
3 *Begaidi taunimi 'wa na 'isave'avinimi.  

'Ai'edi tamu iami i na vesauluva sakoina 'waimie, 'wa na talabodeni wata 'ai'edi i na nuavilai yana sakona 'wainega, 'wa na nuatavuni.  
4 'Ai'edi 'aiata 'aitamogana nageneye sakona 7 i na 'idewadi 'waimie, yana mai 'aitamogana 'aitamogana 'waimie i na vo, A bunumayaga yaku sauluva faifaina, 'u da nuatavuniku,’ bonana 'wa na nogai 'wa na nuatavuni.”   

Vetumagana faifaina 
 

5 Tomata'aulelevo yadi 'Auvea i voneni i vo, Nuanuama yama vetumagana 'u na 'imoso'iedi i na vetoketoke.”  
6 'Auvea yadi vona i tutuli i vo, 'Ai'edi yami vetumagana 'ana vebwaika siaina bani'odi bila, 'ami fata welavi bwaikina de'e, 'waineye 'wa na vo, 'U 'aniabumu wata taunimu 'u bakulimu eyage,’ nika yami vona i na vematayakeyakeni.   

Tofolova yana sauluva 
 

7 'Ai'edi 'waimiega tamu aitoi ma yana tofolova, tofolovanina i na bakubakula 'alo 'aisaya i na 'i'isave'avinidi, tutuyanina i na vilai i na mai vanuge 'ana toveimea bani'odi i na voneyedi 'waineye? 'Wa da nuani, i da vo, 'Asa'aiana 'u miabui taiadi ta na 'ani?’  
8 A nuani kebu. We'e mogitana i da vo, 'Aku'aku 'u na 'idewai, 'eba folova 'ana talauma 'u na ve'weseneni nika 'aku'aku wata 'aku walu'ai 'u na miedi, mulieta 'omu 'u na 'ani.’  
9 Fai taunina yana tofolova kebu i na vekaiwa 'waineye, folovanina i 'idewaiga i lubwaineni.  
10 Wata bani'odi 'omi, naninidi a voneyediga matatabuna 'wa na 'i'idewadiga 'wa na vo, 'Asa'aiana, fai 'ima yamu tofolovavo, begaidi 'a 'idewadiga i lubwainema.’ ”   

Iesu tomotoga bonubonudi 'adi 10 i 'ive'atumaidi 
 

11 Iesu i nunago Ielusalema weyaginega, nika i le'wa 'awalawa Samelia wata Galili 'adi 'edabala 'waineye.  
12-13 Sai'afoga i da le'wa tamu 'atamana 'waineye nika tomotoga 'adi 10 i veluagadi, viga* sakoina i 'ewadi tomogodi i velufo'afo'ana. 'Ani'ieyega i tovoi bega i vegole i vo, 'Auvea Iesu, 'u da 'isanuakalikaliema.”   


14 *'Akonadi i 'isedi begaidi i vonedi i vo, 'Wa na nagoi tovelomu 'waidie, taunimi 'wa na sivemagesemi bega i na 'isemi viganina 'akonadi i 'a'ava, nika i na lu'ivoneyeni tomotoga 'waidie.” Tomotoganidi 'adi 10 i nunagoi 'edeye nika i ve'atumai.  
15 Matatabudi taunidi i 'isedi 'akonadi i ve'atumai, we'e tamu iadi ma yana sosoana i vilai i mimai Iesu 'waineye, bonana bwaikinega Yaubada i subisubiai.  
16 Ma yana ve'ililibu i lumata'afufu Iesu 'ageneye i vekaiwa 'waineye. Tomogonina tomogo Samelia taunidi kebu me Diu taiadi i da veveiana.   


17 Iesu i voneni i vo, Tomotoga 'ami 10 a 'ive'atumaimi, we'e emwavo 9 ava'aibe?  
18 Emwavonidi 'adi 9 me Diu, we'e 'omu tulimu siwe 'u vilamu 'u mai 'u vekaiwa Yaubada 'waineye.”  
19 Wata Iesu i voneni i vo, 'U tovoi 'u nago, yamu vetumagana 'wainega 'akonadi 'u ve'atumai.”   

Yaubada yana veimea yana mai faifaina 
 
(Madiu 24:23-28,37-41,45-48)  


20 Tamu tutuya 'ifwaidi totafalolo Falisi Iesu i velutolieni i vo, Ava'ai tutuyaga Yaubada yana veimea i na mai tomotoga 'waideye?” Yadi vona i tutuli i vo, Yana veimea yana mai kebu 'wa na 'iseniga.  
21 Kebu tamu aitoi 'ana fata i na vo, Side taunina,’ 'alo i na vo, Sino'o taunina,’ fai yana veimeanina 'akonadi i mai tomotoga 'awasasamie.”   

Iesu yana mai faifaina 
 

22 Mulieta yana tovetutuyamavo i vonedi i vo, 'Aiata 'ifwaidi i na 'a'ava 'wa na vo, Iesu i da souyeni ta da 'iseni,’ siwe kebu 'ana fata yau a vetomotogaotoga bei a na souyeku.  
23 'Awaie tomotoga 'ifwaidi i na vonemi i na vo, Side taunina,’ 'alo i na vo, Sino taunina,’ kebu bonadi 'wa na vetumaganedi wata kebu 'wa na yogo'wailidi.  
24 'Ai'edi tamuyoana i na kianamali abama matatabuna i na magetai, wata bani'odi yau a vetomotogaotoga tutuyanina a na vilaku a na mai tomotoga matatabudi i na 'isa'a'avaku.  
25 Siwe nagami tutuya de'e 'ana tomotoga i na vedumwe'ai'aieku veviga bwaikina a na veluagai.   


26-27 *Basenadiotoga Noa yana tutuye tomotoga i nunuatavutavuna, 'ani'ava, yemu'ava, nagi'ava, nika Noa i dodoga yana wakeye mwai bwaikina i uledi matatabudi i ve'alawafawafa. Yau a vetomotogaotoga yaku mai-vaitugana wata bani'odi.   


28-29 *Wata basenadiotoga Lota yana tutuye tomotoga i nunuatavutavuna, 'ani'ava, yemu'ava, i kimwakimwane wata i vevekimwane, i bakubakula wata i 'a'aiyogona vanuga, nika Lota i tovoi 'atamana Sodoma i 'iaweni 'ai-'ala'alata wata manufagila abamayega i obu matatabudi i 'alaidi.  
30 Yau a vetomotogaotoga yaku souyagi wata bani'odi, tomotoga i na nunuatavutavuna nika bei a na le'wa.   


31 *'Aiatanina 'waineye 'ai'edi aitoi masi'edeye i na miamia, kebu 'ana fata i na luku vanuge yana kukua i na 'ewadi i na dega-matayo'o. Wata aitoi i nagoga bakule, kebu 'ana fata i na vilai vanuge tamu ava'ai 'ana 'ewa faifaina.  
32 *'Wa na nuanidi Lota yana vavine. 'Ai-'ala'alata 'wainega i degadega nika i siviladi i wafa.  
33 *Aitoi yana mia 'ana 'atumaina i na ve'o'oleni, kebu nuanuana i na tauyeni faifaiku i na wafaotoga. We'e 'ai'edi aitoi yana mia 'ana 'atumaina wata yawaina i na tauyedi faifaiku, mia 'atumaina wata miamia-vagaina i na veluagai.  
34 A na vonemi, lovananina 'waineye tomotoga 'adi 'ailuga i na 'eno'enovi 'eba 'eno 'aitamogana 'waineye, tamu Yaubada i na vagavaia i na naweni we'e tamu i na baileni.  
35 Vevine 'adi 'ailuga 'ani'ani i na 'i'idewadewa, tamu i na vagavaidi, we'e tamu i na bailedi.  
36 †Tomotoga 'adi 'ailuga i na bakubakula, 'aitamogana Yaubada i na vagavaia, tamu i na baileni.”   


37 Tovetutuyamavo i velutolieni i vo, 'Auvea, ava'ai tutuyaga naninidi i na souyedi?” Iesu i vo, 'Ai'edi manusibosibo 'wa na 'isedi i na vava'auta bei mogitana tamu nani wafana i 'eno'eno, wata bani'odi tugusanidi 'wa na 'isediga 'wa na 'asetai tutuya 'ana 'eba ve'a'ava i velilivana.”    

Iesu i vona-awatabai 'wabula wata toveimea faifaidi 
 

1 Mulieta Iesu vona-awatabaiega i ve tovetutuyamavo 'waidie bega tutuya fuedi i na vevelu'ui Yaubada 'waineye kebu i na 'ailove.  
2 Iesu i vo, Tamu 'atamana 'waineye, tovevonayavuga kebu Yaubada i da ve'ililibuyeni wata tomotoga faifaidi kebu i da nuanua.  
3 'Atamananina 'waineye tovevonayavuganina i miamiaga wata bei tamu 'wabula i miamia. Tutuya fuedi i nunago toveimeanina 'waineye i vevelu'ui i vo, Tamu tomogo i vesauluva sakoina 'waimeye, nuanuama yamu veimea 'wainega 'u da 'ivaisema.’  
4-5 Tutuya manamanawena tovevonayavuganina i baibaila kebu nuanuana i na 'ivaisedi, mulieta i logi yana nuanua i sivilai i vo, Yaubada kebu a da ve'ililibuyeni wata tomotoga faifaidi kebu a da nuanua, siwe vavine yadi mai-vaivaitugana faifaina a 'abiawa begaidi a na 'ivaisedi. 'Ai'edi kebu a na veimea bega 'aivaita i na veluagai, tutuya fuedi i na mimai-vebogi 'waikuye i na 'ivelogilogiku.’ ”   


6 Wata Iesu yana tovetutuyamavo i vonedi i vo, 'Wa na nuani tovevonayavuganina yana vona.  
7 Toveimea sakoina siwe vavine i 'ivaisedi, we'e 'omi mogitana 'aivaita 'wa na veluagai Yaubada 'wainega fai taunina 'atumaiotogina. 'Omi 'wa da nuani, Yaubada yana tomotoga lovana wata 'aiata i vevelu'ui 'aivaita faifaina, i na 'abiwalowaloga 'alo i na 'ivogavogana?  
8 A na vonemi i na veimea yana nuanua tonovidi 'waidiega 'aivaita i na veluaga-matayo'oi. We'e tutuyanina yau a vetomotogaotoga a na vilaku a na mai tomotoga fuedi ma yadi vetumagana a na veluagadi 'alo kebu?”   

Iesu i vona-awatabai Falisi wata tolaugogona faifaidi 
 

9 Tomotoga 'ifwaidi yadi nuanua i vo, 'Ima 'atumaima, mali tomotoga nani-'avo'avovo,” begaidi Iesu i vona-awatabai 'waidie.  
10 I vo, Tomotoga 'adi 'ailuga i luku Vanuga 'Eba Velu'ui 'waineye i na velu'ui. Tamu totafalolo Falisi we'e tamu takesi tolaugogona.  
11 Falisi i tovi'eni i velu'ui i vo, Yaubada a vekaiwa 'waimuye fai yaku sauluva kebu bani'odi mali tomotoga, taunidi toveumokai, vivinagodi wata tove'avula-'avo'avovo. Wata a vekaiwa fai yau kebu de'e takesi tolaugogona vivinagona bani'odiga.  
12 Wiki 'aitamogana 'aitamogana nagedie 'aiata 'ailuga 'ailuga 'ani 'wainega a veve'udigana bega yaku velu'ui 'waimuye i na vetoketoke, wata mani a veveluagai yaku folova 'wainega a 'e'etokwaudi 10, 'etokwau tamu a 'a'aniveleneni 'waimuye.’   


13 We'e tolaugogonanina tulineye i tovoi kebu nuanuana i na 'isalaka abame ma yana bunumayaga i 'odu i velu'ui i vo, Yaubada, yau tosakona, 'u da 'isanuakalikalieku.’ ”   


14 *Wata Iesu i vo, A na vonemi, tolaugogonanina yana sakona Yaubada i nuatavuni nika i nago yana vanuge, we'e Falisi kebu. Egavo taunidi i na awa'ai'aidiga 'awaie Yaubada i na veviladi i na obu we'e egavo taunidi tonuaobu, 'awaie Yaubada i na silakaidi.”   

Iesu kwakwama i nuakalikaliedi 
 
(Madiu 19:13-15; Malika 10:13-16)  


15 Tomotoga 'ifwaidi natudiavo i miedi nuanuadi Iesu i na 'abitonovidi wata i na vona-nuakalikaliedi, siwe yana tovetutuyamavo i 'isedi i talabodedi.  
16 Iesu yavayavavanidi i vonedi i na maia 'waineye wata i vo, Kwakwama 'wa bailedi, i na maia 'waikuye, fai egavo taunidi tonuaobu yavayavava de'e bani'odi, 'adi fata taunidi i na tauyedi bega Yaubada i na veveimeyedi yana 'Aila'a nageneye.  
17 A vona mogitana 'waimie, aitoi Yaubada i na vetumaganeni bani'odi yavayavava yadi vetumagana, Yaubada i na veimeyeni yana 'Aila'a nageneye, we'e 'ai'edi kebu, kebu 'ana fata.”   

Tomogo 'ai'aiwabuna 
 
(Madiu 19:16-30; Malika 10:17-31)  


18 Tamu me Diu yadi to'edakumeta i velutoli Iesu 'waineye i vo, Tove 'atumaimu, ava'ai a na 'idewai bega mia 'atumaina wata miamia-vagaina a na veluagai?”  
19 Iesu yana velutoli i tutuli i vo, Awale 'u awave'atumaieku? Kebu tamu aitoi 'atumainaga, Yaubada 'aiseotogina 'atumaina.  
20 *Ve'etoboda 'akonadi 'u 'asetadi basenadi Yaubada Mosese i veleni,  

kebu tamu aitoi yana vavine 'u na luobuyedi,  

kebu 'u na luvewafaga,  

kebu 'u na vainagoga,  

kebu 'u na vekali tamu tomogo yana sauluva faifaina,  

tamamu wata inamu 'u na ve'ililibuyedi.”   


21 Tomogo i vo, We'e ve'etobodanidi basenadi siaikuyega i maiga 'asiau a vevematayakeyakedi.”  
22 Iesu i voneni i vo, Wata tamu nani 'waimuye kebu 'u da 'idewaiga. 'U na nago yamu kukua wata nani matatabuna 'waimuye i 'eno'enoviga 'u na vekimwaneyedi, tutulidi 'u na 'ewadi, bega egavo i vewekowekomaga 'u na 'ivaisedi nika 'u na ve'ai'aiwabu abame. 'U na 'anivelenedi i na 'a'avana 'u na mai 'u na vetutuyameku.”  
23 Tomogonina Iesu yana vona i nogai, nuana i vita bwaikina fai yana 'ai'aiwabu fuedi, nuana i loloi kebu nuanuana i na 'anivelenedi.   


24 Iesu i 'iseni tomogo ma yana nuavita maigina i 'anivivili begaidi i vo, Tove'ai'aiwabu yadi luku Yaubada yana 'Eba Veimea 'waineye vitana.  
25 Mogitana, bawe yana luku aima mataneamo vitana, we'e tove'ai'aiwabu yadi luku Yaubada yana 'Eba Veimea 'waineye vitaotogina.”  
26 Tomotoganidi Iesu yana vona i noganogaiga i velutolieni i vo, Vetuma aitoi 'ana fata 'ita'ita'i i na veluagai?”  
27 Iesu yadi vona i tutuli i vo, Tomotoga 'aise'avadi kebu 'adi fata 'ita'ita'i i na veluagai, we'e Yaubada 'waineye nani matatabuna 'ana fata.”   


28 Fita Iesu i voneni i vo, Maide 'ima nani matatabuna 'a bailedi 'a maia 'waimuye 'a vevetutuyamemu.”  
29 Iesu i vonedi i vo, A vona mogitana 'waimie, egavo Yaubada yana veimea faifaina yadi vanuga i 'iawedi, yadi vevinevo, ediavo, tamadiavo, inadiavo 'alo natudiavo i 'iawediga, 'awaie naninidi 'adi tutula bwaikaotogina Yaubada i na veledi.  
30 Naninidi 'ai'edi i na bailediga, tutuya de'e nani fueotogidi Yaubada i na veledi wata 'awaie mia 'atumaina wata miamia-vagaina i na veluagai.”   

Iesu yana vona 'ana vetonu yana wafa faifaina 
 
(Madiu 20:17-19; Malika 10:32-34)  


31 Iesu yana tovetutuyamavo 12 i vonedi taiadi tulidie i nagoi i vonedi i vo, A na vonemi, ta nunagoi Ielusalema bei nani matatabuna basenadiotoga Yaubada yana tolu'ivona i kilumiga yau a vetomotogaotoga faifaiku, 'adi mogitana i na souyedi 'waikuye.  
32 I na 'aniveleneku mali tomotoga kumanidiavo kebu Diu 'waidie i na sidibidibieku, i na yagaiku wata i na kiwaliku.  
33 I na toke i na fitaliku mulieta i na luvewafaku, siwe 'aiata 'ana vetonu 'waineye a na tovoi wafayega.”  
34 Siwe tovetutuyamavo kebu i da 'asetaiga yana vona 'ana nuanua. Yana nuanuanina Yaubada i giveni bega ava'ai Iesu i vonevoneyeniga kebu 'adi fata i na 'asetai.   

Iesu totalavelu'ui matana sakoina i 'ive'atumaia 
 
(Madiu 20:29-34; Malika 10:46-52)  


35 Iesu ma enavo sai'afoga i na le'wai Ieliko nika tamu tomatasako i veluagai 'edeye i miabui i vevelu'ui mani.  
36 Tutuyanina 'aila'a i le'wa i nunagoi bonadi i nogai, bega i velutoli i vo, No'o ava'ai i sousouyeni?”  
37 'Ifwaidi tomotoga yana velutoli i tutuli i vo, Iesu tomogo Nasaledi i mai i nunago.”  
38 Begaidi tomatasako i vegole i vo, Iesu, 'omu Kini Devida tubuna 'u da 'isanuakalikalieku.”  
39 Tomotoganidi i tovotovoiga Iesu lilivaneye i yagaia i vo, 'U ve'wada.” Nika i toke i vegolegole i vo, Iesu, 'omu Kini Devida tubuna, 'u da 'isanuakalikalieku.”  
40-41 Iesu bonana i nogai i tovoi i vo, Tovegolegolenina 'wa mieni 'waikuye.” Tutuyanina i mai 'waineye i velutolieni i vo, Ava'ai nuanuamu a na 'idewai faifaimu?” I vo, 'Auvea, nuanuaku a da 'isala.”  
42 Iesu i vo, 'Atumaina, 'u 'isala. Fai 'u vetumaganeku, 'akonadi 'u ve'atumai.”  
43 Iesu yana voneye nika i 'isala bega i tovoi, Iesu mulineye i nunago Yaubada 'waineye i vevekaiwa. Wata tomotoga fuedi i 'iseni Yaubada i subiai.    

Iesu wata Sakiusa 
 

1 Iesu tomatasako i 'ive'atumaia, i 'a'avana i luku Ieliko kamwaneamo i nago.  
2 'Atamananina 'waineye takesi tolaugogona yadi to'edakumeta tamu bei i miamia. Kumanina tomogo 'ai'aiwabuna, 'ana wagava Sakiusa.  
3 Nuanuana Iesu i na 'iseni siwe kebu 'ana fataga fai tomogo 'ale'usana wata 'aila'a bwaikina i tovibabaleni.  
4 Fai kebu 'ana fata i na 'iseniga begaidi i 'edakumeta i lilide i nago tamu welavi bwaikina 'edeye i tovotovoi, tabwaneye i laka bega 'ana fata Iesu i na 'iseni.   


5 Tutuyanina Iesu i le'wa welavinina lilivaneye i 'isalaka i voneni i vo, Sakiusa, 'u lilide 'u obuma ta na nago yamu vanuge 'amu veba'wa faifaina a mai.”  
6 Sakiusa i lilide i obu, ma yana sosoana Iesu i vagavaia ma fuedie i nagoi yana vanuge.   


7 Tomotoga fuedi Iesu i 'iseni i vebonavoluvolu i vo, Tomogo no'o awale i nago tosakona yana vanuge?”  
8 We'e Sakiusa i tovoi 'Auvea mataneye i vo, A na vonemu, yaku kukua a na 'idia, 'etokwau 'ailuga, tamu tovewekowekoma a na veledi we'e luvegalalana tauniku faifaiku. Vekaliega tomotoga yadi mani a 'ewa-maimaigidi begaidi a na veviladi. Tutuyanina a na veviladiga, 'ai'edi 'aitamogana a vinagoi wata 'waikuyega 'aitonu taiadi a na veviladi.”  
9 Iesu i voneni i vo, 'Asiau 'ita'ita'i i mai vanuga de'e 'ana tomia 'waineye i lubwaineni, fai tomogonina tamu wata Ebelamo tubuna.  
10 *We'e yau a vetomotogaotoga a maiga egavo Yaubada yana 'eda'eda i bavuyeni, bani'odi i vuyo, a na lualedi a na 'ita'ita'iedi.”    

Iesu i vona-awatabai tofolova 'atumaidi wata sakoidi faifaidi 
 
(Madiu 25:14-30)  


11 Iesu ma enavo sai'afoga i na le'wai Ielusalema. 'Aila'a Iesu yana vona i noganogai yadi nuanua igodi i vo, Sai'afoga Yaubada yana veimea i na souyeni tomotoga 'waideye.” Begaidi Iesu i vona-awatabai 'waidie.  
12 I vo, Tamu toveimea bwaikina i nago 'ani'ie tamu 'awalawa 'waineye bega i na ve-kini, mulieta i na vilai i na mai yana 'atamane.  
13 Yana tauya 'waineye yana tofolova 'adi 10 i goleva'augidi i nagoi 'waineye, 'aitamogana 'aitamogana lubulubu 100 i veledi. Wata i vonedi i vo, Tutuyanina a na 'iawemiga, 'omi mani de'e 'wa na vefolovedi bega 'adi 'imoso'i 'wa na veluagadi.’  
14 Siwe yana tomotoga i vedumwe'ai'aieni bega tutuyanina i nunago vala i vetunei kini bwaikina 'waineye i vo, Tomogonina bola i na ve-kini kebu nuanuama i na vetoveimea 'waimeye 'a baila.’   


15 Siwe toveimeanina i ve-kini mulieta i vilai i mai yana 'atamane. Tutuyanina i le'wa, yana tofolovavo basenadi mani i velediga, i vonedi i maia 'waineye. Nuanuana i na 'asetai 'aivia mani i veluagadi.  
16 Tamu tofolova i mai i vo, 'Auvea, lubulubu 100 'u velekuga bega a vefolovedi a 'imoso'ieni lubulubu 1,000 a veluagai.’  
17 Yana 'auvea i voneni i vo, 'Atumaina, 'omu tofolova 'atumaimu ma 'amu vetumagana. Fai nani siaina 'u 'isave'avina-'atumaia, bega a na yatomu 'atamana bwaikidi 'adi 10 'u na 'isave'avinidi.’   


18 Tofolova 'ana veluga i mai i vo, 'Auvea, lubulubu 100 'u velekuga bega a vefolovedi a 'imoso'ieni lubulubu 500 a veluagai.’  
19 Yana 'auvea i voneni i vo, A na yatomu 'atamana bwaikidi 'adi 5 'u na 'isave'avinidi.’   


20 Wata tamu yana tofolova 'adi vetonu i mai i vo, 'Auvea, yamu mani side, bagase 'u veleku a giveniga a mieni 'waimuye.  
21 A 'asetamu yamu veimea toketokedi, begaidi a kololo. Mali tomotoga yadi kukua 'u eloelodi wata kebu 'u da bakubakulaga siwe 'u 'a'aialamo.’  
22-23 Yana 'auvea i voneni i vo, 'Omu tofolova sakoimu. Yamu vonanina faifaina 'amu veimea a velemu. 'U vonaga yaku veimea toketokedi, awale yaku mani 'u giveni? Wata 'u vonaga mali tomotoga yadi kukua a eloelodi wata kebu a da bakubakulaga siwe a 'a'aialamo, awale yaku mani kebu 'u da yatoi mani 'ana bubuaka 'waineye? A da vilaku a da mai yaku maninina ma 'ana 'imoso'i a da 'ewai.’   


24 Kini tomotoga i tovotovoiga i vonedi i vo, Lubulubu 100 'waineye 'wa na eloi, tomogonina lubulubu 1,000 'waineye 'wa na veleni.’  
25 Siwe yana vona i tutuli i vo, 'Auvea, sino 'akonadi lubulubu 1,000 'waineye i 'eno'eno.’  
26 *Wata yadi vona i tutuli i vo, A na vonemi, 'ai'edi aitoi 'ana veuveuta 'wainega i na folova-'atumai wata 'ana 'imoso'i i na veluagai, we'e aitoi 'ana veuveuta kebu i na vefolova-'atumaieniga veuveutanina siaina i na elo'a'avai.  
27 'Asa'aiana, 'aku tovedumwe'ai'ainidi basenadi i vona igodi kebu nuanuadi a na ve-kini, 'wa na miedi matakuye 'wa na luvewafadi.’ ”   

Iesu i luku Ielusalema 
 
(Madiu 21:1-11; Malika 11:1-11; Ioni 12:12-19)  


28 Tutuyanina Iesu i veifufu'a'ava tomotoga 'waidie i kumeta i nunago Ielusalema.  
29 'Akonadi sai'afo i le'wale'wai 'atamana 'ailuga 'waidie Bedifegi wata Bedani. Bei 'Oya Olive 'waineye Iesu tovetutuyamavo 'adi 'ailuga i vonedi i na kumeta.  
30 Wata i vonedi i vo, 'Atamana debanagomiega 'waineye 'wa na nagoi. Tutuyanina 'wa na le'wa 'wa na lukuluku doniki tubuvauvauna 'wa na 'iseni i luifweni i tovotovoi, basenadi kebu tamu aitoi kwavuneye i da lakaga. 'Wa na yavuya 'wa na mieni 'waikuye.  
31 'Ai'edi tamu aitoi i na velutoliemiga i na vo, Awale 'wa yavuyavuya?’ 'Wa na vo, 'Auvea nuanuana.’ ”   


32 Tovetutuyamavonidi 'adi 'ailuga i nagoi ava'ai Iesu i voneyeniga bani'odi i veluagai.  
33 Tutuyanina i yavuyavuya toni'aisaya i vonedi i vo, Awale 'wa yavuyavuya?”  
34-35 Tovetutuyamavo i tutula i vo, 'Auvea nuanuana.” Nika toni'aisaya i tauyeni bega i 'ewai i naweni Iesu 'waineye. 'Aisayanina i mieni Iesu 'waineye 'adi talauma kwavuneye i yatodi mulieta Iesu bei i miabui.  
36 Tutuyanina i laka i nunagoi tomotoga fuedi ma yadi ve'ililibu yana 'eda i 'ivivigavuya 'adi talaumayega.   


37 'Akonadi i laka 'Oya Olive deba'aineye we'e no'o bega 'eda i obuobu Ielusalema faifaina, nika yana tovetutuyamavo fuedi ma yadi vekaiwa bonadi bwaikinega Yaubada i subisubiai, 'eba nuavogana wata 'eba nua'ewa Iesu i 'idewadewadiga faifaidi.  
38 *I vegolegole i vo,  

   
 
Yada Kini i mimai 'Auvea  'ana wagavayega,  

Yaubada i da vevesauluva 'atumaina 'waineye.  

Tomia abama ma yadi sosoana i miamia,  

kumanina tabwaotogineye ta na subisubiai.”   

   
 

39 Totafalolo Falisi 'ifwaidi 'aila'a 'waidiega bonadi bwaikinega Iesu 'waineye i vo, Tove, yamu tovetutuyamavo 'u talabodedi i na ve'wada.”  
40 Iesu yadi vona i tutuli i vo, A na vonemi, 'ai'edi i da ve'wada, ma'itufa kileu ma yadi subia i da vegolegole.”   

Iesu i lumatageu Ielusalema faifaina 
 

41 Iesu i le'wa Ielusalema lilivaotogineye i 'iseni ma yana nuavita matageuna i ilolo.  
42 Wata i vo, Nuanuaku bwaikina 'asiau 'wa da 'asetai bani'odi 'wa da munega bega yami mia i da ve'atumai. Siwe kebu 'ami fata 'wa na 'asetai.  
43-44 Tamu tutuya i na souyeni 'waimie 'ami gaviavo i na maia i na tovififinemi wata i na lutamubodemi. Yami 'atamana kalikalina wata fa'alina siwe 'ami gavianidi kalimuliega fwayafwaya i na ivuya i na laka, beidimo i na lakawa i na lukuwa nika i na leomi. I na lubaibaiemi bega kebu tamu aitoi i na luveyawayawai, vanuganidi wata kalinina matatabuna i na geudi. Vitanina i na souyeni 'waimie fai tutuyanina Yaubada i mai nuanuana i na 'ita'ita'iemi siwe 'wa bavuyeni.”   

Iesu i nago Vanuga 'Eba Velu'ui 'waineye 
 
(Madiu 21:12-13; Malika 11:15-19; Ioni 2:13-17)  


45-46 *Tutuyanina Iesu i luku Vanuga 'Eba Velu'ui 'waineye i 'isedi tomotoga fuedi yadi kukua i vevekimwaneyedi vanuganina nageneye. Begaidi matatabudi i sogiedi wata i vonedi i vo, Basenadiotoga i kilumi Yaubada yana Buki nageneye, Yaubada i vo,  

   
 
Yaku vanuga 'ana wagava Vanuga 'Eba Velu'ui.’  

   
 
Siwe 'omi 'wa vesivilai tovainago yadi 'eba giva.”   


47 *'Aiata 'aitamogana 'aitamogana Iesu i veve Vanuga 'Eba Velu'ui nageneye. Tovelomu yadi to'edakumetavo, ve'etoboda 'adi tovevo wata tomotoga yadi to'edakumetavo matatabudi nuanuadi i na luvewafai.  
48 'Ana luvewafa 'ana 'eda i luala-wayoga fai tomotoga matatabudi yana veifufu i vivinenegeniga kebu nuanuadi tamu yana vona i na ve'anita'ia.    

I velutolieni Iesu yana veimea lamuna 
 
(Madiu 21:23-33; Malika 11:27-33)  


1 Tamu 'aiata Iesu i luku Vanuga 'Eba Velu'ui 'waineye i lau'age tomotoga 'waidie. Tutuyanina i veve 'waidie Vala 'Atumaina faifaina tovelomu yadi to'edakumetavo, ve'etoboda 'adi tovevo wata to'edakumeta 'au'auveadi i maia i velutolieni.  
2 I vo, Nuanuama 'a na 'asetai aitoi i vetunemu bega naninidi 'u 'i'idewadi 'alo aitoi veimea i velemu?”  
3-4 Iesu i vo, We'e tamu velutoli yau a na velemi. 'Wa da nuani, Ioni Tobafitaiso aitoi veimea i veleni bega tomotoga i bafitaisodi? Yaubada 'alo tomotoga?”  
5 To'edakumetanidi 'aise'avadi i veifufu i vo, Bani'odi ta na voneyedi? 'Ai'edi ta na vo, Yaubada veimea Ioni i veleni,’ 'ako i na vo, Vetuma awale kebu Ioni yana vona 'wa da vetumaganeni?’  
6 Wata 'ai'edi ta na vo, Tomotoga veimea Ioni i veleni,’ 'aila'a de'e i na lukileuda fai i nuani Ioni tamu Yaubada yana tolu'ivona.”  
7 Begaidi Iesu yana velutoli i tutuli i vo, 'Ima kebu 'a da 'asetaiga aitoi veimea Ioni i veleni.”  
8 Iesu i vonedi i vo, Vetuma yau wata kebu a na vonemi aitoi veimea i veleku bega naninidi a 'i'idewadi.”   

Tofolova sakoidi 'adi vona-awatabai 
 
(Madiu 21:33-46; Malika 12:1-12)  


9 *Wata vona-awatabaiega Iesu i veifufu tomotoga 'waidie. I vo, Tamu tomogo kalefa talagina i bakuli mulieta tomotoga 'ifwaidi nimadie i yatoi i na 'isave'avini, nika i tauya i nago mali 'awalaweye bei i miamia tutuya manamanawena.  
10 Kalefa yana kumaga 'ana tutuya i le'wa, tonibakula tamu yana tofolova i voneni i na nago yana bakula 'ana to'isave'avinavo 'waidie, vuaga 'ifwaidi i na miedi faifaina. Siwe to'isave'avinanidi tofolova i 'ive'avini i nikei i vevilai nima'ava'avana.  
11 Mulieta tamu yana tofolova i vetunei, i nikei wata i yagaia, mulieta i vevilai nima'ava'avana.  
12 Wata 'ana vetonu i vetunei, veviga bwaikina i veleni wata i taweni kalimulie.   


13 Tonibakula i vo, Ava'ai a na 'idewai? 'Akonadi a nuani. Natuku yaku tamogana nuafouku a na vetunei, voke i na ve'ililibuyeni.’  
14 Siwe to'isave'avinanidi i 'isanaweni i mimai 'aise'avadi i veifufu i vo, No'o tonibakula natuna, bola nani matatabuna i na 'ewadi i na veimeyedi. Ta na luvewafai bega naninidi ta na 'ewadi.’  
15 Bega i 'ive'avini i taweni i obu kalimulie bei i luvewafai.”  

Iesu tomotoga i velutoliedi i vo, Tonibakula 'ana talaga 'ana to'isave'avinavo bani'odi i na munegidi?  
16 I na vilai to'isave'avinanidi matatabuna i na leodi mulieta tomotoga 'ifwaidi i na vonedi i na veto'isave'avina.”  

Tutuyanina tomotoga Iesu yana vona i nogai i vo, Vitanina Yaubada i da talabodeni bega kebu i da souyeni.”   


17 *Iesu i 'isanago tomotoga 'waidie, nika tamu vona-samula Yaubada yana Buki 'wainega i veifufuyeni 'waidie, tomotoga Yaubada 'ana Venua'ivina i na baileniga faifaina. I vo, 'Omi 'wa da nuani de'e vonanina ava'ai 'ana 'aseta? Vonanina i vo,  

   
 
To'aiyogonavo folova tamu i 'iseni siwe i baileni,  

tutuya de'e i ve'unututuyeni.’   

   
 

18 Egavo i na tayaidi i na be'u folovanina tabwaneye i na tudabedabedi, wata 'ai'edi folovanina i na 'anifoia tomotoga tabwadie i na tukudakudadi.”   


19 Ve'etoboda 'adi tovevo wata tovelomu yadi to'edakumetavo Iesu yana vona i nogai i 'asetai 'adi vona-awatabai, taunidi bani'odi to'aiyogonanidi wata to'isave'avinavo sakoidi, nika nuanuadi 'aiatanina 'waineye i da 'ive'avini, siwe kebu 'adi fataga fai tomotoga nuanuadi Iesu begaidi i kololoyedi.   

Iesu i veifufu takesi faifaina 
 
(Madiu 22:15-22; Malika 12:13-17)  


20 Me Diu yadi to'edakumetavo nuanuadi Iesu i na 'ive'avini begaidi i vevemata'i'i'ieni. Tomotoga 'ifwaidi mani i veledi 'adi tutula i na nago Iesu 'waineye i na bavuseba bega velutoli 'waidiega i na siloloi. 'Ai'edi kebu i na tutula-dewadiga to'edakumetanidi 'adi fata i na lu'ivoneyeni Loma kabemani 'waidie bega Iesu i na 'ive'avini.  
21 Begaidi tobavusebanidi i nagoi Iesu 'waineye i velutolieni i vo, Tove, yamu vona wata yamu ve tonovidi, kebu 'u da vekaliga. 'A 'asetamu kebu 'u da vavaiega wata kebu 'u da lalau'idi siwe 'u veve mogitana Yaubada yana nuanua tomotoga 'waimeye.  
22 'U da nuani, i lubwaineda 'ida me Diu ta na takesi Loma yadi toveimea bwaikina Sisa* 'waineye 'alo kebu?”  
23-24 Iesu yadi bavuseba 'akonadi i 'asetai begaidi i vonedi i vo, Maninina 'wainega ta yatoyato takesi 'wa na mieni ta na 'iseni. Aitoi 'anununa wata 'ana wagava maninina 'waineye?”  
25 I vo, Sisa.” Iesu i vonedi i vo, Vetuma 'ai'edi ava'ai Sisa faifaina 'wa na 'aniveleneni Sisa 'waineye, we'e ava'ai Yaubada faifaina 'wa na 'aniveleneni Yaubada 'waineye.”  
26 To'edakumetanidi kebu 'adi fata tamu ava'ai 'wainega Iesu i na siloloi tomotoga matadie bega i na vekali, begaidi ma yadi nuavogana i ve'wadamo.   

Yawasa-vaitugana faifaina i velutoli 
 
(Madiu 22:23-33; Malika 12:18-27)  


27 *'Ifwaidi Diu totafalolo 'adi wagava Sadusi i maia Iesu 'waineye. Taunidi yadi vona igodina tomotoga kebu i na yawasa-vaitugana.  
28 *Tomotoganidi Iesu i velutolieni i vo, Tove, basenadiotoga Mosese yada veimea i kilumi i vo, 'Ai'edi tamu tomogo i na wafaga siwe kebu natunavoga, 'wabulina taina i na nagidi bega i na venatuna tatana 'ana wagava wata 'ana wauma faifaidi.’  
29 Tomogo ma tainavo 'adi 7, tulaiotogina i nagi kebu tamu natunaga i wafa.  
30 'Wabula yadi bwa i nagia wata kebu tamu natunaga i wafa.  
31 Wata bani'odi 'adi vetonu yadi bwa i nagidi i nagoga taidiavo matatabudi 'wabulanidi taiadi i nagi siwe kebu tamu natudiavoga.  
32 Tomotoganidi 'adi 7 i wafa'a'ava, mulieta 'eba ve'a'ava 'waineye vavine yawaidi i 'a'ava.  
33 'Omi 'wa vonaga 'awaie towafa matatabudi i na yawasa-vaitugana, begaidi 'u na vonema, 'aiatanina 'waineye aitoi mogitana yana vavine, fai tomotoganidi 7 taiadi i nagi.”   


34 Iesu yadi velutoli i tutuli i vo, Tomotoga 'asiau fwayefwayeye i miamianiga, iaveta wata vevine i naginagi.  
35-36 We'e tomotoganidi 'awaie i na tovoi-vaitugana i na luku abame, bei i na miamiani yadi sauluva bani'odi anelose, nagi kebu wata kebu i na wafaga. Fai Yaubada i na sivetovoidi wafayega begaidi natunavo.   


37 *Basenadi Mosese i kiluma welavi i 'ala'alata faifaina, vonanina 'wainega ta 'asetai 'awaie towafa i na tovoi-vaitugana. Avinodi basenadiotoga Ebelamo, Aisake wata Iakobo yawaidi i 'a'ava, siwe i kilumiga i vo, 'Auvea Ebelamo yana Yaubada, Aisake yana Yaubada wata Iakobo yana Yaubada.’  
38 De'e bani'odi i kilumiga fai tomotoganidi basenadiotoga i wafa siwe 'asiau ma yawaidi Yaubada taiadi i miamia. Begaidi kebu tamu aitoi wafanaga Yaubada mataneye.”  
39 We'e 'ifwaidi ve'etoboda 'adi tovevo Iesu yana vona i nogai i vo, Tove, 'u vona mogitana.”  
40 Begaidi kebu tamu aitoi ma yana venuafoufa'ala Iesu i da velutolieni tamu nani faifaina.   

Velutoli Keliso faifaina 
 
(Madiu 22:41-46; Malika 12:35-37)  


41 Iesu tomotoga i velutoliedi i vo, Tomotoga i vonaga Keliso, taunina Yaubada 'ana Venua'ivina, Kini Devida tubuna. Awale bani'odi i voneyedi?  
42 *Basenadiotoga Devida tauniotogina i kilumi Buki Same 'waineye Yaubada 'ana Venua'ivina faifaina i vo,  

   
 
'Auvea  i vona 'aku Toveimea 'waineye i vo,  

Veimea a velemuga bega 'u na miabui 'aku 'atagiega.   


43 I na nagoga 'amu gaviavo a na vetoketoke-'iawedi  

bega 'u na veveimeyedi.” ’   

   
 

44 Keliso mogitana Devida 'ana wauma 'wainega i souyeni siwe i vebwaika-'iaweni, begaidi Devida i ve'awa-Toveimea Keliso 'waineye.”   

Iesu i matakia ve'etoboda 'adi tovevo faifaidi 
 
(Madiu 23:1-36; Malika 12:38-40)  


45-46 'Aila'a bwaikina Iesu yana vona i vivinenegeni, yana tovetutuyamavo 'waidie i vo, Taunimi 'wa na 'i'isave'avinimi i na nunago ve'etoboda 'adi tovevo i na vekaliemi. Talauma manamanawedi i veve'wesenedi i yabayaba 'atamanafouye bega tomotoga ma yadi ve'ililibu i na vevekaiwa 'waidie. Nuanuadi to'edakumeta bwaikidi taiadi i na mimiabui 'eba miava'auta 'waidie wata sakali 'waidie nuanuadi i na mimiabui ma 'adi wagava taiadi.  
47 We'e 'wabu'wabulavo i vevekaliedi yadi kukua i eloelodi wata yadi velu'ui i lulumanamanawedi bega tomotoga i na subisubiadi i na vo 'ako mogitana Yaubada yana tofolovavo 'atumaidi. Siwe 'awaie 'adi vematavuloga bwaikina i na veluagai Yaubada 'wainega.”    

'Wabula yadi 'anivelena-maimaiga 
 
(Malika 12:41-44)  


1 Iesu i miamia Vanuga 'Eba Velu'ui nageneye mani 'eba yato lilivaneye, tomotoga 'ai'aiwabudi i 'ise'isedi yadi 'anivelena-maimaiga i yatoyato 'eba yato 'waineye.  
2 Tamu 'wabula i vewekowekomaga i 'isedi kileu 'ailuga 'wau'waugidi i dodogidi.  
3 Iesu yana tovetutuyamavo i vonedi i vo, A vona mogitana 'waimie, tove'ai'aiwabu mani bwaikina i na yato, we'e 'wabula yadi 'anivelena-maimaiga matatabudi i vebwaika-'iawedi.  
4 Tove'ai'aiwabu i yatoga siwe wata yadi mani bwaikidi i 'eno'enovi, we'e 'wabulanidi yadi mani matatabuna i lusaweni. Kebu wata tamu mani 'waidie i da 'eno'eno 'adi'adi faifaina.”   

Iesu i veifufu fwayafwaya 'ana 'eba ve'a'ava 'ana tugusa faifaina 
 
(Madiu 24:1-21,29-35; Malika 13:1-19,24-31)  


5 Iesu yana tovetutuyamavo 'ifwaidi Vanuga 'Eba Velu'ui i 'iseni faifaina i veifufu i vo, 'Wa 'iseni, 'ana 'isa 'atumaiotogina. Kileu bwaikidi wata 'aninamanamalidi, we'e 'ana vaigavu tomotoga yadi 'anivelena-maimaiga Yaubada 'waineye.”  
6 Iesu yadi vona i nogai i vonedi i vo, Vanuganina 'wa 'ise'iseniga 'awaie 'ami gaviavo i na maia matatabuna i na geuya wata kileunidi bega i bibinaga i na tutuwealidi matatabuna i na tubakabakaledi.”   


7 Mulieta i velutoli Iesu 'waineye i vo, Tove, nuanuama 'a na 'asetai ava'ai tutuyaga Vanuga 'Eba Velu'ui i na geuya wata ava'ai tugusaga 'a na 'iseni bega 'a na 'asetai naninidi sai'afoga i na souyedi.”   


8 Iesu i vonedi i vo, Taunimi 'wa na 'isave'avinimi i na nunago tamu aitoi i na vekaliemi, fai tomotoga fuedi i na mai 'aku wagavayega igodi i na vo, Yau 'asa'aiana Keliso, Yaubada 'ana Venua'ivina,’ wata i na vo, Yaubada yana tutuya mogitana 'akonadi i sousouyeni.’ Siwe kebu bonadi 'wa na nogai wata kebu 'wa na yogo'wailidi.  
9 Kebu 'wa na venuafouviga tutuyanina gavia wata vetalaga valadi 'wa na noganogaidi. Mogitana, naninidi nagami i na souyedi we'e fwayafwaya 'ana 'eba ve'a'ava bola.”   


10 Wata Iesu i vonedi i vo, 'Eba veimea bwaikidi wata 'eba veimea bwaikidi 'ifwaidi taiadi i na vevetalaga, we'e 'awalawa wata 'awalawa 'ifwaidi taiadi i na vevetalaga.  
11 'Awalawa fuedi 'waidie yoyoyo i na yueyue, loka wata viga sakoidi i na sousouyedi tomotoga fuedi 'waidie. 'Eba kololo fuedi 'wa na 'isedi we'e abame tugusa 'eba nua'ewa wata 'eba nuavogana i na souyedi.   


12 Naninidi 'awaie i na souyedi siwe nagami i na 'ivekokovimi. I na 'ive'avinimi i na nawemi 'eba miava'auta 'waidie wata i na yatomi vanuga yogona nagedie. Fai 'wa vetumagana 'waikuye begaidi i na nawemi 'wa na vonayavuga toveimea bwaikidi wata kini 'waidie.  
13 Siwe tutuyanina 'waineye 'ami fata Vala 'Atumaina faifaiku 'wa na lu'ivoneyeni 'waidie.  
14 *Kebu 'wa na venuafouviga wata kebu 'wa na nuanua 'wa na vo, Bani'odi ta na voneyedi vonayavuga 'waineye?’  
15 Tutuyanina 'waineye nuamageta a na velemi wata a na awave'ede'edemi bega 'ami gaviavo kebu 'adi fata yami vona i na tutuli wata ava'ai 'wa na voneyeniga kebu 'adi fata i na vo, 'Wa vevekali.’  
16-17 Fai 'wa vetumaganeku begaidi tomotoga matatabudi wata yami 'aila'avo i na vedumwe'ai'aiemi. Bani'odi tamamiavo, inamiavo, taimiavo wata emiavo i na 'etogiluvemi bega 'ami gaviavo i na 'ive'avinimi we'e 'ifwaimi i na luvewafami.  
18 Siwe kebu tamu sai'afo 'wa na wafa-vagata.  
19 'Wa na tovotovoi fa'alina kebu 'wa na baileku, i na nagoga mia 'atumaina wata miamia-vagaina 'wa na veluagai.”   

Iesu i veifufu me Ielusalema 'adi leo faifaina 
 

20 Wata Iesu i vonedi i vo, Bola 'wa na 'iseni tolugaviavo Ielusalema i na totovififineni nika 'wa na 'asetai sai'afoga i na leodi.  
21 Tutuyanina tugusanina i na souyeni, egavo i na miamiani 'awalawa Iudia nageneye i lubwainedi i na dega i na nagoi 'oyeye, egavo Ielusalema 'waineye i na miamiani i na 'iaweni i na dega, we'e egavo 'akonadi i nagoi i yabayaba kebu wata i na vilaviladi Ielusalema.  
22 *Tutuyanina 'waineye Yaubada tomotoga fuedi i na vematavulogidi bega ava'ai basenadiotoga Yaubada yana Buki nageneye i kilumiga faifaina 'ana mogitana i na souyeni.  
23 'Aiatanidi 'waidie toveinainage wata vauvau nuakalikalidi, fai kebu 'adi fata i na dega-matayo'o veviga bwaikina i na veluagai. Vita bwaikaotogina i na souyeni de'e 'awalawanina 'waineye wata Yaubada yana nuasako bwaikina i na souyeni tomotoganidi 'waidie.  
24 'Adi gaviavo 'ifwaidi i na luvewafadi kefata 'waidiega we'e 'ifwaidi i na 'ive'avinidi i na nawedi mali 'eba veimea 'waidie. Mali tomotoga kumanidiavo kebu Diu yadi veimea toketokena 'wainega Ielusalema i na luvaia bei i na miamiani siwe tutuyanina Yaubada nuanuana, tomotoganidi yadi veimea i na 'a'ava.   

Iesu yana vila-vaitugana faifaina 
 

25 *Tutuyanina 'waineye tugusa 'adi 'isa 'eba kololo 'wa na 'isedi, inala weta'i wata 'ubwana 'waidie bega 'wa na 'asetai nani vitana sai'afoga i na souyeni. Tua bwaikina i na dodoga wata ta'wala bwaikina i na taina, yagina butu'aidi i na toke i na dududi tomia fwayafwaya matatabudi i na kololo-'afo'afo yadi nuanua i na ve'ale'usa.  
26 Nani matatabuna toketokedi abame i na yue bega tomotoga i na 'asetai nani sakoina sai'afoga i na souyeni fwayefwayeye, begaidi yadi kololo 'waidiega i na mwea.  
27 *Tutuyanina 'waineye yau a vetomotogaotoga i na 'iseku a na mimai waowa 'wainega ma yaku toketokena wata ma magetaku mataududulina.  
28 Tutuyanina 'wa na 'isedi naninidi i na sousouyedi, 'wa na tovoi 'wa na 'isalaka 'ami 'ita'ita'i 'akonadi i le'wale'wa.”   


29 Iesu i awatalatutula tomotoga 'waidie modawa yana sauluva 'wainega. I vo, 'Wa na nuanidi modawa wata welavi 'ifwaidi yadi sauluva.  
30 Tutuyanina i na ididi ta 'asetai 'aisaya i veyafa.  
31 Wata bani'odi, tutuyanina tugusanidi a voneyediga 'wa na 'isedi i na sousouyedi, 'wa na 'asetai sai'afoga Yaubada yana veimea i na souyeni 'waimie.   


32 A vona mogitana 'waimie, tutuya de'e 'ana tomotoga bola i na miamiani naninidi matatabuna i na souyedi.  
33 Abama wata fwayafwaya 'awaie i na 'a'ava, we'e yaku vona kebu tamu sai'afo i na 'a'ava i na 'eno-vagata.   

'Isaboda Iesu yana vila-vaitugana faifaina 
 

34-35 Taunimi 'wa na 'i'isave'avinimi i na nunago nani 'ifwaidi nuami i na 'ewadi 'wa na nuatavutavuna, bani'odi lusakali, ufa toketokedi wata nani 'ifwaidi 'adi venuafouviga. 'Ai'edi 'wa na nuatavutavunaga, yaku vila-vaitugana 'waineye a na veyawailovogimi. Nigola 'aisaya i sisimatayo'odi yawaidi i vevelovogidi, wata 'omi bani'odi tomia fwayafwaya matatabumi a na munegimi.  
36 Tutuya matatabuna 'waidie 'wa na 'isa'isa, wata 'wa na vevelu'ui, nika 'wa na vetoketoke bega 'ami fata 'wa na dega naninidi vitadi i na souyediga 'waidie, mulieta 'wa na tovoi yau a vetomotogaotoga matakuye.”   


37 *'Aiatanidi 'waidie Iesu i veve Vanuga 'Eba Velu'ui nageneye we'e lavilavi i nunago 'Oya Olive bei lovana matatabuna i miamia.  
38 'Awa'awaiogose tomotoga fuedi i nunagoi Vanuga 'Eba Velu'ui 'waineye nuanuadi Iesu yana vona i na vivinenegeni.    

I lauala Iesu 'ana laugiva faifaina 
 
(Madiu 26:1-5,14-16; Malika 14:1-2,10-11; Ioni 11:45-53)  


1 *Beledi Yalayalana Sakalina* 'ana 'aiata i velilivana, sakalinina tamu 'ana wagava Uvi'agalatagona.  
2 Tovelomu yadi to'edakumetavo wata ve'etoboda 'adi tovevo i nuanua bani'odi i na munega Iesu i na lugivai i na wafa. Fai tomotoga fuedi nuanuadi Iesu begaidi i kololoyedi.  
3 Tutuyanina 'waineye Seitani i luku Iudasa Isakaliota yana nuanua 'waineye, taunina tamu Iesu yana tovetutuyamavo 'adi 'aila'a 12 'wainega.  
4 Iudasa i nago tovelomu yadi to'edakumetavo wata Vanuga 'Eba Velu'ui 'ana tolumadu'aivo taiadi i veifufu bani'odi i na munega Iesu i na 'etogiluveni.  
5 Ma yadi sosoana yana vona i nogai bega i vona'awaufaufa tutula i na veleni.  
6 Iudasa yadi nuanua i awave'atumaieni i nago i lalauala 'eda'eda 'atumaina, bega 'ana fata givagivayega Iesu i na 'aniveleneni 'waidie nika tomotoga kebu i na 'asetai.   

I 'idewadewa Iesu Yana 'Ani faifaina 
 
(Madiu 26:17-35; Malika 14:12-31; Ioni 13:21-33,36-38)  


7 Sakalinina 'ana 'aiata i veluagai i lubwaineni sifi natudi i na nikedi i na velomuyedi Uvi'agalatagona 'ana lusakali faifaina.  
8 'Aiatanina 'waineye Iesu Fita wata Ioni i vonedi i vo, 'Wa na nagoi 'ada'ada 'wa na 'idewadewa Uvi'agalatagona 'ana lusakali faifaina.”  
9 Fita ma iana Ioni i vo, Ava'aibe bei nuanuamu 'a na 'idewadewa?”  
10-11 Iesu i veifufu 'waidie i vo, Side bani'odi. 'Wa na nagoi Ielusalema, tamu tomogo ma yana 'eba koi ufa 'wa na veluagai. Vanuganina 'waineye i na nunagoga 'wa na yogo'waili i na luku we'e tonivanuga 'wa na velutolieni, 'wa na vo, Yama Tove i vo, Ava'aibe bei tutudaba yaku tovetutuyamavo taiadi 'a na 'ani Uvi'agalatagona faifaina?’  
12 Nika tonivanuga i na vagavaimi taiadi 'wa na laka, tamu tutudaba bwaikina i na vemi, 'akonadi i 'idewadewai faifaida. Bei 'ada'ada 'wa na 'idewadewa.”  
13 Fita wata Ioni Iesu i nogayeni, i 'a'ava i tauya i nagoi naninidi Iesu i voneyediga matatabuna i veluagadi nika bei Uvi'agalatagona 'ana sakali i 'idewadewa.   

Iesu Yana 'Ani 
 

14 'Ani 'ana tutuya i le'wa Iesu ma yana tomata'aulelevo i maia i miabui i na 'ani.  
15 Iesu i vonedi i vo, Nuanuaku bwaikina nagami ma fuedeye ta na 'ani Uvi'agalatagona de'e faifaina mulieta veviga bwaikina a na veluagai.  
16 Siwe a na vonemi, kebu tamu tutuya wata Uvi'agalatagona a na 'ani, i na nagoga 'ana tugusa Yaubada yana 'Eba Veimea 'waineye Uvi'agalatagona 'ana mogitana i na souyeni, bei sakalinina bwaikina 'waineye a na 'ani.”  
17 Mulieta Iesu oine ma vedina i 'ewai, Yaubada 'waineye i vekaiwa wata i vo, Oine de'e 'wa na 'ewai, 'aitamogana 'aitamogana 'wa na yemu.  
18 A vona mogitana 'waimie, oine kebu wata a na yemuga i na nagoga 'ana tugusa Yaubada i na veveimea tomotoga matatabuna 'waidie.”   


19 Wata Iesu 'ani'ani i 'ewai, i vekaiwa Yaubada 'waineye, mulieta i 'ivivia i 'a'avana yana tovetutuyamavo i veledi. I vonedi i vo, 'Ani'ani de'e 'asa'aiana tomogoku a tauyeni faifaimi. Tutuya fuedi side bani'odi 'wa na 'ani'aniedi, 'aku nuave'avina faifaina.”   


20 *'Ani i 'a'ava, wata bani'odi oine ma vedina i 'ewai i veledi i vonedi i vo, Oine de'e ma vedina 'asa'aiana dayagiku i na iloilolo faifaimi bega yaku wafanina 'wainega Yaubada yana Veakutagona 'Ivauna basenadi faifaina i vona'awaufaufa i na velamu 'waimie.   


21 *Siwe a na vonemi, kumanina i na 'etogiluveku a na wafa taunina ma fueda ta 'ani'ani.  
22 Yau a vetomotogaotoga a na wafaga fai Yaubada nuanuana, siwe 'aku to'etogiluva nuakalikalina, bola veviga bwaikaotogina i na veluagai Yaubada 'wainega.”  
23 Tovetutuyamavo Iesu yana vona i nogai 'aise'avadi i velutolitoli i vo, Aitoi kumanaga i na 'etogiluva?”   

Aitoi bwaikaotogina? 
 

24 *Sakalinina 'waineye tovetutuyamavo i ve'ikwayekwayega, 'waidiega aitoi mogitana bwaikaotogina.  
25 Iesu i vonedi i vo, 'Akonadi 'wa 'asetai 'awalawa 'aitamogana 'aitamogana yadi kini yadi veimea toketokedi ve'isakololoyega tomotoga i veveimeyedi wata nuanuadi tomotoga i na subiadi i na vo, 'Omi yama to'edakumeta 'atumaimi.’  
26 *Siwe a na vonemi. 'Omi kebu bani'odi 'wa na munega. 'Ai'edi aitoi nuanuana i na vetomogo-bwaika, nagami taunina i na nuaobu bega i na vetomogo-'avo'avovo. We'e 'ai'edi aitoi nuanuana i na veto'edakumeta 'waimie, nagami i na vetofolova-maimaiga 'waimie.  
27 *Mali tomotoga yadi to'edakumetavo i mimiabuimo i lulukamata, yadi tofolovavo 'waidie 'ani'ani i na veleveledi i na 'ani'ani. We'e yau kebu bani'odi a da vevesauluvediga 'waimie, a vetofolova faifaimi.   


28 'Omi yau taiadi vita ta veveluagadi siwe kebu 'wa da baileku.  
29-30 *Tamaku i venua'ivineku bega tomotoga a na veveimeyedi, wata bani'odi veimea a na velemi bega bola yaku 'Eba Veimea 'waineye taiadi ta na 'ani'ani. Wata bei 'wa na miabui didiga 'ai'aiwabudi 'waidie bega waumanidi 12 tubuda bwaikina Isileli 'wainega i souyediga i na vonayavuga 'waimie.”   

Iesu i vona-samula bola Fita i na ve'eweniga faifaina 
 

31 Wata Iesu i vo, Saimoni a na vonemu. Seitani Yaubada i velu'uieni, nuanuana i na tauyeni 'omi 'aitamogana 'aitamogana i na silubumi vita 'waidiega bega 'ifwaimi 'wa na vedumwe'ai'aieku, ma'itufa 'wa na vetutuyameni.  
32 Siwe Saimoni faifaimu a velu'ui bega yamu vetumagana kebu i na mwea. 'Awaie 'u na baileku siwe tutuyanina 'u na vilamu 'waikuye emwavo yadi vetumagana 'u na kiavetoketokedi.”  
33 Fita i vo, 'Auvea, 'ai'edi i na 'ive'avinimu i na nawemu vanuga yogona 'waineye wata bei i na luvewafamuga, yau wata taiadi.”  
34 Iesu i vo, Fita, a na vonemu. 'Ako lovane bola kamukamu kebu i na kwagega nagami tutuya 'aitonu 'u na bavusebeku.”   

Iesu yana tovetutuyamavo i matakiadi bola 'aivaita kebu i na veluagai 
 

35 *Wata Iesu i vonedi i vo, Basenadi a vetunemi 'wa nagoi 'wa lau'age nani 'ifwaidi a talabodedi, bani'odi mani, venuana wata 'ageyafayafa. We'e naninidi yami mia faifaina 'wa ve'ale'usa 'alo kebu?” I vo, E'e, kebu tamu nani 'wainega 'a da ve'ale'usa.”  
36-37 *Wata Iesu i vo, 'Asiau tulina, fai ava'ai basenadiotoga i kilumi Yaubada yana Buki nageneye faifaiku i lubwaineni 'ana mogitana i na souyeni. Vonanina i vo,  

   
 
Tomotoga i vo 'ako taunina tamu tosakona.’  

   
 
Fai vonanina 'ana mogitana i sousouyeni, bega egavo ma yadi mani i na 'ewadi, egavo ma yadi venuana i na 'ewadi wata egavo kebu yadi kefataga 'adi talauma i na vekimwaneyedi bega mani i na 'ewadi kefata i na kimwane.”  
38 Tovetutuyamavo yana vona 'ana nuanua kebu i da 'asetaiga begaidi i voneni i vo, 'Auvea, kefata 'ailuga side.” Iesu i vo, 'Asa'aiana, kebu faifaina 'wa na veifufu.”   

Iesu yana velu'ui 
 
(Madiu 26:36-56; Malika 14:32-50; Ioni 18:3-12)  


39 Iesu i veifufu'a'ava, mulieta ma yana tovetutuyamavo i tovoi i nagoi 'Oya Olive yana sauluva tutuya fuedi bani'odi.  
40 Tutuyanina i le'wai Iesu i vonedi i vo, 'Wa na vevelu'ui bega tutuyanina Seitani i na vetalaimimilimi kebu 'wa na sakona.”  
41 I 'iawedi sai'afo i vaganago bani'odi 'atagi 'ana vemanawe 'waineye 'agena i vetufano'uyedi i velu'ui.  
42 I vo, Tamaku, 'Ai'edi yamu nuanua i na lubwaineniga vita de'e wata wafa 'u da 'ewadi 'waikuyega. Siwe 'asa'aiana de'e kebu yau yaku nuanuaga, 'omu yamu nuanua bega a na vematayakeyakenimo.”  
43 Nika tamu anelose abamayega i souyeni i kiavetoketokei.  
44 Tutuyanina i vevelu'ui nuafouna i veviga bwaikaotogina begaidi i ibala, 'ana ibala yana ilolo fwayefwayeye bani'odi dayaga.   


45 Yana velu'ui i 'a'ava, Iesu i tovoi i vilai i nago yana tovetutuyamavo 'waidie, i 'isedi 'akonadi i 'eno-mataiva fai i nuavita bwaikina.  
46 I luvagonidi i vonedi i vo, Awale 'wa 'eno'enovi? 'Wa tovoi 'wa na vevelu'ui bega tutuyanina Seitani i na vetalaimimilimi kebu 'wa na sakona.”   

Iesu 'ana 'ive'avina 
 

47 Bola Iesu i veveifufu yana tovetutuyamavo 'waidie, nika 'aila'a i le'wai Iudasa taiadi, kumanina tamu Iesu yana tovetutuyama. 'Aila'anidi i 'edakumesedi i maia i le'wai i nago nuanuana Iesu i na 'avalamaigi.  
48 We'e Iesu i vo, Iudasa awale? Yau a vetomotogaotoga 'u 'e'etogiluveku 'avalamaiga 'wainega?”  
49 Tutuyanina tovetutuyamavo i 'isedi 'aila'a nuanuadi Iesu i na 'ive'avini i vo, 'Auvea, bani'odi? Yama kefata 'waidiega 'a na nikedi?”  
50 Tamu iadi yana kefata i yo'ei tovelomu bwaikina yana tofolova igodi i da nikei, taniga'avana 'ana 'atagiega i tutuomuya.  
51 Siwe Iesu i talabodedi i vo, 'Asa'aiana 'wa baileni, kebu bani'odi 'wa na munega.” Nika tomogonina tanigana i 'abitonovi i ve'atumai.   


52 Tomotoganidi i maia Iesu 'ana 'ive'avina faifaina side 'aila'anidi. Tovelomu yadi to'edakumetavo, Vanuga 'Eba Velu'ui 'ana tolumadu'aivo wata me Diu yadi to'edakumetavo 'au'auveadi. Iesu i vonedi i vo, Yau 'wa da vo to'ainike bega 'wa maia ma yami kefata wata fulumai 'aku 'ive'avina faifaina.  
53 *'Aiata 'aitamogana 'aitamogana ma fuedeye ta mimiava'auta Vanuga 'Eba Velu'ui nageneye siwe kebu 'wa da 'ive'aviniku. Siwe 'asiau Seitani i veveimea, dudubala i vetoketoke, 'omi yami tutuya.”   

Fita Iesu i ve'eweni 
 
(Madiu 26:57-58,69-75; Malika 14:54,66-72; Ioni 18:15-18,25-27)  


54 'Aila'anidi Iesu i 'ive'avini i naweni i lukuveni tovelomu bwaikina yana vanuge, we'e Fita i yogo'waila siwe 'ani'ieogose kebu lilivadie.  
55 Vanuganina 'waineye tanotanoge 'ai i levai, Fita i mai bei tomotoga 'ifwaidi taiadi i vevevala.  
56 Tamu tofolova vevinena Fita i 'iseni i vevevala nika 'ai magetanega i 'isadewai i vona i vo, Side tomogonina tamu Iesu iana.”  
57 Siwe Fita i ve'ewa i vo, Aigodi yau kebu a da 'asetaiga.”  
58 Mulieta tamu tomogo i 'iseni i vo, 'Omu wata tamu Iesu iana.” Siwe Fita i vo, 'U vekali, yau kebu, tuliku.”  
59 'Awasasa 'aitamogana i 'a'ava, mulieta tamu tomogo i 'alavulewai i vo, Vona mogitana, tomogonina tamu Iesu iana, 'adi 'ailuga i maia 'awalawa Galili 'wainega.”  
60 Nika Fita i tutula i vo, We'e aigodi, yamu vonanina 'ana nuanua kebu tamu sai'afo a da 'asetaiga.” Bola Fita i veve'ewa nika kamukamu i kwage.  
61 Iesu i sivilai i 'isanago Fita 'waineye nika Fita i nuani 'Auvea yana vona i voneni i vo, 'Ako lovane bola kamukamu kebu i na kwagega nagami tutuya 'aitonu 'u na bavusebeku.”  
62 Fita vonanina i nuani mogitana, nika i souyeni i nago 'atamane i taibwaubwau.   

Iesu i sidibidibieni wata i nikei 
 
(Madiu 26:67-68; Malika 14:65)  


63 Tomotoganidi Iesu i 'i'isave'aviniga i sisidibidibieni wata i nikenikei.  
64 Matana kalekoyega i umai i nikei i voneni i vo, 'Omu igodi tolu'ivona 'u da vonema, 'asiauotoga aitoi i nikemu?”  
65 Wata nani fuedi 'waidiega i awavesakoyeni wata i yagaia.   

Iesu i tovoi me Diu yadi Kanisela matadie 
 
(Madiu 26:59-66; Malika 14:55-64; Ioni 18:19-24)  


66 I 'atai 'awa'awaiogose me Diu yadi Kanisela i va'auta bega Iesu i mieni matadie, 'ifwaidi Diu yadi to'edakumetavo 'au'auveadi, tovelomu yadi to'edakumetavo wata ve'etoboda 'adi tovevo.  
67 To'edakumetanidi Iesu i velutolieni i vo, Nuanuama 'a na 'asetai, 'omu mogitana Keliso Yaubada 'ana Venua'ivina 'alo kebu?” Iesu yadi velutoli i tutuli i vo, 'Ai'edi a na vonemi, siwe bonaku kebu 'wa na vetumaganeni.  
68 Wata 'ai'edi tamu ava'ai faifaina a na velutoliemi, kebu 'wa na tutuliga.  
69 'Asiau de'e 'wainega i na nagoga yau a vetomotogaotoga ma yaku veimea a na miabui Yaubada Toketokeotogina 'ana 'atagie.”  
70 Nika matatabudi i vo, Vetuma, 'omu Yaubada Natuna?” Iesu i vo, 'Wa vonaga, 'asa'aiana bani'odi.”  
71 Tomotoganidi Iesu bonana i nogai i vo, 'Akonadi taunida yana vona-uvi'agala Yaubada 'waineye ta nogai. Kebu wata aitoi i na lulu'ivona 'waideye yana sauluva sakoina faifaina.”    

Iesu i vonayavuga Failato 'waineye 
 
(Madiu 27:1-2,11-14; Malika 15:1-5; Ioni 18:28-38)  


1 Me Diu yadi Kanisela i veifufu'a'ava, matatabudi i tovoi Iesu i vagavaia i naweni Loma kabemani yadi toveimea Failato 'waineye.  
2 Bei i lu'ivona-vekavekali Iesu faifaina i vo, Tomogo de'e tomotoga i talabodebodedi i vo, Kebu 'wa na takesi me Loma kabemani 'waidie,’ wata taunina i veveifufu i vo, Yau Keliso, yami Kini.’ ”  
3 Failato yadi vonanina i nogai bega Iesu i velutolieni i vo, 'Omu mogitana me Diu yadi kini?” Iesu i vo, 'U vonaga, 'asa'aiana bani'odi.”  
4 Failato i vona tovelomu yadi to'edakumetavo wata 'aila'a 'waidie i vo, Tomogo de'e kebu tamu yana sakona a da veluagai bega a na veimea i na wafa.”  
5 Nika i kwayega-'afo'afo i vo, Yana ve 'wainega tomotoga fuedi i daba, i velamu Galiliega 'awalawa matatabuna Iudia nageneye, i maiga 'ana tugusa Ielusalema.”   

Iesu i nago Kini Elodi 'waineye 
 

6 Tutuyanina Failato i nogai Iesu yana folova i velamu Galili 'waineye begaidi i velutoliedi i vo, Tomogo de'e Galiliega i mai?”  
7 Tutuyanina 'waineye Galili 'ana toveimea i miamia Ielusalema 'ana wagava Kini Elodi, begaidi Failato i vonedi Iesu i na vagavaia i na naweni 'waineye.  
8 Tutuyanina Iesu i le'weni Elodi 'waineye i sosoana-'afo'afo, fai tutuya manamanawena vala'avana i noganogaimo, nuanuana Iesu 'eba nuavogana wata 'eba nua'ewa i na 'idewai a da 'iseni.  
9 Begaidi Elodi velutoli fuedi Iesu i veleni, siwe kebu tamu i da tutulidiga.  
10 We'e tovelomu yadi to'edakumetavo ve'etoboda 'adi tovevo taiadi i tovotovoiga Elodi lilivaneye, bonadi bwaikinega i lu'ivona-vekavekali Iesu faifaina.  
11 Elodi ma yana tolugaviavo Iesu i sidibidibieni wata i yagaia, mulieta toveimea 'adi vaigavuyega i 'ivivigavuya wata i vevilai i nago Failato 'waineye.  
12 Basenadi Elodi wata Failato ma yadi nuasako ma iana i ve'idi'idi, siwe 'aiatanina 'waineye i veiana.   

Failato i veimea Iesu i na wafa 
 
(Madiu 27:15-26; Malika 15:6-15; Ioni 18:39-19:16a)  


13-14 Failato to'edakumetavo i goleva'augidi, tovelomu yadi to'edakumetavo, tomotoga 'adi to'edakumetavo wata tomotoga fuedi taiadi i vonedi i vo, Ava'ai faifaina tomogo de'e 'wa vevitaiga 'wa mieni 'waikuye, 'wa vo, Yana ve wata yana 'edakumeta 'wainega tomotoga fuedi i vevekaliedi bega i daba.’ Igodi yana sakonanidi 'wa lu'ivoneyediga 'waikuye faifaidi a velutolieni matamie siwe kebu tamu yana sakona a da veluagai.  
15 Wata bani'odi kebu tamu yana sakona Elodi i da veluagai bega i vevilai i mai 'waikuye. Fai kebu tamu yana sakona, begaidi kebu i da lubwaineni i na wafa.  
16 'Asa'aiana a na veimea i na fitalimo, i na 'a'ava a na 'etoyavuya.”  
17 *Malamala 'aitamogana 'aitamogana me Diu i sakasakali Uvi'agalatagona faifaina. Tutuyanina 'waidie me Diu fuedi tamu iadi yogoyogonina i vevenua'ivineni bega kabemani i 'e'etoyavuya vanuga yogona 'wainega.   


18 Nika tomotoga fuedi bonadi bwaikinega i 'alavegagali i vo, Iesu 'u na luvewafai, we'e Balaba 'u na 'etoyavuya.”  
19 Tomogonina toluvewafa basenadi Loma kabemani taiadi i vetalaga Ielusalema nageneye bega i yatoi vanuga yogona nageneye.   


20 Failato nuanuana Iesu i na 'etoyavuya begaidi i kwayegedi.  
21 Siwe tomotoga i kwayega-'afo'afo i vo, 'U tutufwaseni, 'U tutufwaseni 'ai lagalagana 'waineye.”  
22 Wata Failato yana vona 'ana vetonu tomotoga i vonedi i vo, Ava'ai yana sakonaga? Bega i na wafaga kebu i da lubwaineni, fai kebu tamu yana sakona a da veluagai. A na veimea i na fitalimo, i na 'a'ava a na 'etoyavuya.”  
23 Nika i toke i vegolegole i vo, 'U tutufwaseni. 'U tutufwaseni 'ai lagalagana 'waineye.” Nika yadi vona i tokega, Failato i ve'wada.  
24 Bega ava'ai tomotoga yadi nuanua, Failato Iesu i tauyeni i na wafa.  
25 We'e i veimea Balaba kumanina tomotoga nuanuadi, i na 'etoyavuya vanuga yogona 'wainega. Tomogonina toluvewafa basenadi Loma kabemani taiadi i vetalaga, ma'itufa Iesu i 'aniveleneni 'waidie, bega ava'ai nuanuadi, i na 'idewai 'waineye.   

Iesu 'ana tutufwatagi 
 
(Madiu 27:32-44; Malika 15:21-32; Ioni 19:16b-27)  


26 Bega tomotoga Iesu i naweni i na tutufwaseni. I nunagoi 'edeye tamu tomogo Sailini 'ana wagava Saimoni i veluagai, kwedayega i tauya i mimai Ielusalema. Tolugaviavo tomogonina i lukakadeni Iesu 'ana 'ai lagalagana i veevai, Iesu mulineye i nago.   


27 Wata tomotoga fuedi i yogo'waila, tomotoganidi 'waidiega 'ifwaidi vevine i vevemogai Iesu faifaina.  
28 Iesu i sivilai i 'isedi i vonedi i vo, Me Ielusalema vevine, kebu 'wa na vemogai faifaiku. I lubwainemi taunimi wata natumiavo faifaidi 'wa da vemogai.  
29 'Awaie tomotoga i na vo, Egavo kakalidi safailina 'waidie, fai kebu i da venatuna wata i da vesusuga, 'eba sosoana 'waidie vitanidi kebu i na veluagadi, we'e egavo ma natudiavo vita bwaikaotogina i na veluagai.’  
30 *Wata tutuyanina 'waineye tomotoga i na vona 'oya 'waidie i na vo, 'Wa 'anibai-matayo'omi 'wa tavunima nika kebu 'a na veveviga.’  
31 Yau 'wa da vo welavi yauyauvina siwe i nike-maimaigiku, we'e 'omi bani'odi welavi bwavuna, mogitana 'awaie vita bwaikaotogina 'wa na veluagai.”   


32 Tutuyanina tolugaviavo tosakona 'adi 'ailuga i nawedi Iesu taiadi i na luvewafadi.  
33 I nagoi i le'wa tamu 'awalawa 'ana wagava 'Unu'unu 'waineye, bei Iesu i tutufwaseni 'ai lagalagana 'waineye. Wata tosakonanidi i tutufwasedi 'ai lagalagana 'waidie, tamu Iesu 'ana 'atagiega, tamu 'ana wamayega.  
34 *Mulieta Iesu i velu'ui i vo, Tamaku, tomotoganidi de'e yadi sakona 'u na nuatavunidi, ava'ai i 'i'idewaiga 'waikuye kebu i da 'asetaiga.” Tolugaviavo nuanuadi Iesu 'ana talauma i na veusedi begaidi tamu 'wava i 'waveni bani'odi kate. 'Ai'edi aitoi i na kumetaga, ava'ai talaumaga nuanuana i na 'ewai.  
35 *Tomotoga fuedi i tovotovoi i 'ise'iseni, we'e me Diu yadi to'edakumetavo Iesu i sidibidibieni i vo, Tomotoga 'ifwaidi i 'ita'ita'iedi, 'ai'edi mogitana Keliso, Yaubada 'ana Venua'ivina, i lubwaineni taunina i na 'ita'ita'ieni.”   


36 *Wata bani'odi tolugaviavo i sidibidibieni, oine yuyuna i mieni Iesu 'waineye i 'iyoyoeni.  
37 Wata i vo, 'Ai'edi 'omu me Diu yadi kini, nika taunimu 'u na 'ita'ita'iemu, 'u na obuma 'ai lagalagana 'wainega.”  
38 'Ana 'ai lagalagana tabwaneye tamu vona i kilumiga i tutufwaseni. Vonanina i kilumiga side bani'odi.  

   
 
TOMOGO DE'E ME DIU YADI KINI.   

   
 
Tamu tosakona i nuavilai 
 

39 Tamu tosakona 'ai lagalagana 'waineye Iesu i yagaia i vo, I vonaga 'omu Keliso, Yaubada 'ana venua'ivina. Vetuma taunimu 'u da 'ita'ita'iemu wata 'ima taiadi.”  
40 We'e iana tamu tosakona i talaboda i vo, Awale? Sai'afoga 'ada 'aitonu ta na wafa. I lubwaineni Yaubada 'u da ve'ililibuyeni.  
41 'Ada 'ailuga i lubwaineda ta na wafa yada sakona 'adi tutula, we'e Iesu kebu tamu yana sakonaga.”  
42 Wata i vona Iesu 'waineye i vo, Iesu, tutuyanina 'u na ve-Kini ma yamu veimea 'u na mai, 'u da nuanuaniku.”  
43 Nika Iesu i voneni i vo, A vona mogitana 'waimuye, 'asiau 'ada 'ailuga ta na luku Faladaisi, 'eba mia 'atumaina wata sosoana-vagata 'waineye.”   

Iesu i wafa 
 
(Madiu 27:45-56; Malika 15:3-41; Ioni 19:28-30)  


44 *'Aiata 'ana utukamwana 'waineye fwayafwaya matatabuna i dudubali, i nagoga 'ana tugusa lavilavie 3 kiloki i magetai.  
45 Inala yana mageta i 'ailove. Vanuga 'Eba Velu'ui nageneye tamu saiboda kaleko badubaduna 'wainega, Yaubada yana tutudaba tabutabuotogina i sisibodai. Tutuyanina Iesu yawaina i 'a'avaga, saibodanina i 'anilabu'alugedi.†  
46 *Iesu bonana bwaikinega i vegole i vo, Tamaku, 'anu'anunuku a tauyeni 'waimuye.” I vona'a'ava nika yawaina i 'awatagoni.  
47 Tutuyanina tolugaviavo 'adi to'edakumeta naninidi i souyediga i 'isedi, Yaubada i subiai i vo, Vona mogitana, tomogonina yana sauluva tonovina.”    


48 Tomotoganidi i maiaga Iesu 'ana tutufwatagi 'waineye, yana wafa i 'iseni ma yadi nuavita i viladi i nagoi yadi vanuge.  
49 *We'e Iesu enavo, 'ifwaidi vevine taiadi basenadi Iesu i yogo'waili i maia Galili 'wainega, 'ani'ieyega i tovoi i 'i'isanago.   

Iesu i ve'ufai 
 
(Madiu 27:57-61; Malika 15:42-47; Ioni 19:38-42)  


50-51 Ielusalema 'waineye tamu tomogo i miamia 'ana wagava Iosefa, 'ana tuvada Alimadia, 'awalawa Iudia nageneye. Taunina tomogo 'atumaina yana sauluva tonovidi wata i lulukamata Yaubada yana veimea yana mai fwayefwayeye faifaina. Iosefa tamu me Diu yadi Kanisela siwe tutuyanina kaniselanidi i veimea Iesu i na wafa, yadi nuanua kebu i da awave'atumaieni.  
52 Tutuyanina Iosefa i 'asetai Iesu yawaina i 'a'ava, i nago Failato 'waineye i velu'ui i vo, Nuanuaku Iesu tomogona a na ta'ia a na ve'ufai.”  
53 Failato i tauyeni bega i nago Iesu tomogona i ta'ia i fania kaleko 'avu'avunega. Mulieta i nago i ve'ufai taumata 'ivauna nageneye. Taumatanina basenadi i ala-vagaseni matumatu 'waineye, kebu tamu aitoi bei i da ve'ufai.  
54 Iesu i ve'ufaiga Falaide lavilavie, me Diu yadi 'Aiata Veawai sai'afoga i na velamu.   


55 Vevinenidi Iesu i yogo'waili i maia Galiliega Iosefa taiadi i nagoi taumaseye, matadie Iesu i ve'ufai.  
56 *Vevinenidi i viladi i nagoi yadi vanuge bunama magaidi 'atumaidi i 'idewadewadi, Iesu tomogona 'ana bunama faifaina. Tutuyanina i 'idewadewa'a'ava, nika inala i simwanuya yadi 'Aiata Veawai i velamu, bega i veawai me Diu yadi veimea bani'odi.    

Iesu wafayega i tovoi-vaitugana 
 
(Madiu 28:1-10; Malika 16:1-8; Ioni 20:1-10)  


1 Me Diu yadi 'Aiata Veawai i 'a'ava, Tafalolo 'awa'awaiogose vevine bunama i 'idewadewadiga i 'ewadi i nagoi taumaseye.  
2 Tutuyanina i le'wai kileu i 'iseni taumata 'awana i sibodaiga, 'akonadi i sibaleni.  
3 Matatabudi i luku taumata nageneye 'Auvea Iesu tomogona i 'isa'avai.  
4 I tovotovoi i vevenua'ivina nika tomotoga 'adi 'ailuga 'adi talauma mataududulidi i souyedi 'waidie.  
5 Vevinenidi i kololo-'afo'afo nika i lumata'afufu 'adi 'ailuga 'agedie. Tomotoganidi vevine i velutoliedi i vo, 'Omi 'wa maia taumaseye aitoi faifaina 'wa lalauala? Kumanina 'wa lulualeniga ma yawaina i miamia.  
6-7 *Iesu de'e bei kebu i da miamiaga, 'akonadi wafayega i tovoi. 'Wa na nuani yana vona basenadi Galili 'waineye i vonemi i vo, Yau a vetomotogaotoga i na 'aniveleneku tosakona 'waidie, bega i na tutufwaseku 'ai lagalagana 'waineye mulieta 'aiata 'ana vetonu 'waineye Yaubada i na sivetovoi-vaituganiku wafayega.’ ”   


8-9 Nika veifufunina basenadi Iesu i voneyeniga vevine i nuani, bega i viladi i nagoi Ielusalema, naninidi matatabuna i lu'ivoneyedi tomata'aulele 11 wata 'ifwaidi tovetutuyamavo 'waidie.  
10 Vevinenidi i nagoi taumata 'waineye 'adi wagava side. Meli 'atamana Magidala 'wainega, Ioana, Meli Iemesa inana wata 'ifwaidi vevine.  
11 Vevinenidi yadi lu'ivona Iesu faifaina kebu i da awavemogitaneniga, 'ana nogaya 'waidie 'wa da vo 'wava'wavadi yadi veifufu.  
12 We'e Fita i tovoi i lilide i nago taumaseye, i lukemula kebu tamu ava'ai i da 'iseniga, Iesu 'ana baniuma'ava i 'iseni. Bega i vilai i nago vanuge, i vevenua'ivina nika yana nuanua i ve'ale'usa.   

Iesu i souyeni Emeusa 'ana 'edeye 
 
(Malika 16:12-13)  


13 'Aiatanina 'waineye Iesu i tovoi wafayega, tovetutuyamavo 'adi 'ailuga Ielusalemayega i tauya i nunagoi tamu 'atamana 'ana wagava Emeusa 'waineye, 'edanina 'ana nago bani'odi 'awasasa 'ailuga.  
14-15 I nunagoi 'edeye ma iana i veveifufu-'eda'eda naninidi i souyediga faifaidi, nika Iesu tauniotogina mulidie i mai i 'ubwasadi.  
16 Tomotoganidi Iesu i 'iseni, siwe voke bani'odi i munega kebu i da 'isa'inanaiga.   


17 Iesu i velutoliedi i vo, Ava'ai faifaina 'wa veveifufu-'eda'eda?” Nika i tovoi maigidi 'ana 'isa nuavita.  
18 Tamu iana 'ana wagava Kaliofasa i voneni i vo, Me Ielusalema matatabudi i 'asetai ava'ai i souyediga 'aiatanidi 'waidie, voke 'omu 'aiseotogimu bavubavumu.”  
19 Wata Iesu i vo, Ava'ai naniga?” Kaliofasa i vo, Iesu, tomogo Nasaledi faifaina. Tomogonina tamu Yaubada yana tolu'ivona, tove ma yana 'aseta, 'eba nuavogana wata 'eba nua'ewa i 'idewadi, begaidi Yaubada wata tomotoga i awave'atumaieni.  
20 Tovelomu yadi to'edakumetavo wata yada to'edakumetavo i 'aniveleneni Loma kabemani 'waidie, i veimea i na wafa mulieta i tutufwaseni 'ai lagalagana 'waineye.  
21 'Ima 'a nuani kumanina Yaubada 'ana Venua'ivina i mai me Isileli i na 'ita'ita'ieda. Yana wafa 'wainega i maiga 'asiau 'aiata 'ana vetonu ta veluagai.  
22-23 We'e 'asiau 'awa'awaiogose 'ifwaidi vevine 'ama 'aila'a 'wainega, i nagoi taumaseye Iesu tomogona i 'isa'avai. Tutuyanina i viladi i mai i lu'ivona 'waimeye i vo, Mogitana anelose i souyedi 'waimeye i vonema Iesu 'akonadi i tovoi-vaitugana.’ Yawaima i lovoga wata nuama i voganidi yadi vona faifaina.  
24 Begaidi 'ifwaidi emavo i nagoi taumaseye ava'ai vevinenidi i voneyeniga i veluagai, Iesu tomogona i 'isa'avai.”   


25 Iesu tomotoganidi 'adi 'ailuga i vonedi i vo, 'Omi bavubavumi. Basenadiotoga Yaubada yana tolu'ivonavo nani fuedi i kiluma-vagasedi Keliso faifaina siwe kebu 'wa da vetumagana.  
26 I lubwaineni Yaubada 'ana Venua'ivina veviganidi i veluagadi, mulieta i na luku abame, yana 'eba mia 'ai'aiwabuna 'waineye.”  
27 Mulieta Iesu taunina faifaina i kiavemageta Yaubada yana Buki 'wainega. Vonanidi i veifufuyediga Mosese wata tolu'ivonavo 'adi kilukiluma 'waidiega.   


28-29 'Akonadi i maia Emeusa lilivaneye 'adi 'ailuga i 'asetai Iesu 'ako i na vaganago tamu 'atamana 'waineye begaidi i talabodeni i vo, Side bei ta na 'eno, fai 'akonadi i lovalovani.” Bega ma fuedie i luku vanuge.  
30 Mulieta i miabui i na 'ani Iesu 'ani'ani i 'ewai, i vekaiwa Yaubada 'waineye i 'ivivia i veledi.  
31 Nika bei nuadi i magetai i 'isa'inanai, siwe 'waidiega i 'awafa'wani.   


32 Tutuyanina Iesu i 'awafa'wani 'adi 'ailuga i veifufu i vo, Iaku vona mogitana, tutuyanina 'edeye i kikiavemageta Yaubada yana Buki 'wainega ma 'ana vebae 'waideye 'wa da vo nuafouda i da 'awadadedi.”  
33 Ma iana i veifufu i 'a'ava nika i tovoi i viladi i nagoi Ielusalema, bei tovetutuyamavo 11 i veluagadi wata 'ifwaidi ediavo taiadi.  
34 Tutuyanina i le'wa i nogai ediavo i veifufu i vo, Vona mogitana, 'Auvea i tovoi-vaitugana, Saimoni i 'iseni.”  
35 Mulieta 'adi 'ailuga i veifufu nani matatabuna faifaidi. Yana souyagi 'edeye, taiadi i veifufu'eda'eda, wata 'ani 'waineye 'ani'ani i 'ivivia nika bei i 'isa'inanai.   

Iesu i souyeni yana tovetutuyamavo 'waidie 
 
(Madiu 28:16-20; Malika 16:14-18; Ioni 20:19-23; Folova 1:6-8)  


36 Kaliofasa ma iana bola i veveifufu ediavo 'waidie nika Iesu tauniotogina i souyeni 'awasasadie. I vonedi i vo, Kebu 'wa na kolologa, ma yami sosoana 'wa na miamia.”  
37 Siwe i kololo-'afo'afo i 'iseni i vo 'ako yalua.  
38 Wata Iesu i vonedi i vo, Awale 'wa kolokololo wata 'wa vevenuanaluga?  
39 'Wa 'isamaiedi 'aku kini'ona nimakuye wata 'agekuye, wata 'wa na 'isa-dewaku yau mogitana aitoi. 'Wa na 'abitonoviku bega 'wa na 'asetaku yau kebu yaluaga, yalua kebu ma tomogona 'ana wagava kaukau.”   


40 I vona'a'ava mulieta nimana wata 'agena i vedi.  
41 I sosoana mogitana siwe kebu i da vetumagana fai bola ma yadi nuavogana. Begaidi Iesu i velutoliedi i vo, 'Ani'ani 'aivia 'waimie?”  
42-43 Bega igana kabukabunina i 'ewai i veleni matadie i 'ani.   


44 Mulieta i vonedi i vo, 'Wa na nuani basenadi taiadi ta miamia a vonemi a vo, I lubwaineni nani matatabuna faifaiku i kilumidiga Buki Same, veimeanidi i mai Mosese 'wainega wata tolu'ivona yadi ve 'ana mogitana i na souyeni.’ ”  
45 Iesu yadi nuanua i kiavemagetadi bega nani fuedi Yaubada yana Buki nageneye i 'asetadi, nika bei nuadi i magetadi.  
46 I vonedi i vo, Vonanidi tamu side bani'odi. Keliso, Yaubada 'ana Venua'ivina veviga bwaikina i na veluagai, i na wafa, mulieta 'aiata 'ana vetonu 'waineye Yaubada i na sivetovoia.  
47 We'e Keliso valana i na souyeni Ielusalema 'wainega, i na nago tomotoga matatabudi 'aila'a tulina tulina 'waidie. Valanina side bani'odi. Egavo Keliso 'ana wagavayega i na nuaviladi sakona 'wainega Yaubada i na nuatavunidi.  
48 Naninidi basenadiotoga i kilumidiga Yaubada yana Buki nageneye, 'omi 'waimie i souyedi.   


49 *Yau 'ami To'aivaita* a na vetunei 'waimie, To'aivaitanina faifaina basenadi Tamaku i vona'awaufaufa i na velemi. Siwe kebu 'wa na tauya-matayo'o, Ielusalema bei 'wa na lulukamata, nagami toketokena i na mai Yaubada 'wainega i na agemi.”   

Iesu i laka abame 
 
(Malika 16:19-20; Folova 1:9-11)  


50-51 *Iesu yana veifufu i 'a'ava, yana tovetutuyamavo i 'edakumesedi Ielusalemayega i nagoi Bedani. Bei nimana i silakai i vovona-nuakalikaliedi nika Yaubada i vagavaia i naweni abame.  
52 Iesu i tauya i nunago yana tovetutuyamavo i 'odu i subiai, sosoana mogitana 'wainega i viladi i nago Ielusalema.  
53 Tutuya matatabuna bei i miamia Vanuga 'Eba Velu'ui nageneye Yaubada 'waineye i vevekaiwa.  

   
 
'Asa'aiana bani'odi,  

IONI  

Iesu Valana 'Atumaina Ioni 'ana kilukiluma  

'Eba kiavemageta  

Ioni tamu Iesu yana tovetutuyamavo 12 'adi 'aila'a 'wainega. Taunina tutuya fuedi Iesu taiadi i yabayaba bega yana folova i 'isedi wata yana ve i nogaidi. We'e Malika, Madiu wata Luke i kumeta i kiluma, mulieta Ioni i vemuli i kiluma.  

Ioni yana veifufu ta na 'iseni 'wa da vo tamu tomogo i da kiluma we'e mogitana 'asa'aiana kumanina i kiluma. Siwe kebu nuanuana taunina i na awa'ai'aia begaidi i vo, Yana tovetutuyamavo i vona,” we'e mogitana i da vo, Yana tovetutuyamavo 'a vona.”  

Malamala fuedi i 'a'ava tomotoga nuadi i fani Iesu yana wafa, yana tovoi-vaitugana wata yana laka abame faifaidi. Faifainanina Ioni nuanuana Iesu ifufuna i na kilumi tomotoga fueda faifaida. Vonanidi i kilumidiga 'Anu'anunu Magemagetana yana 'aivaita 'wainega, 'ada fata 'waidiega ta na vetumagana.  

Yana kiluma 'eba velamu 'waineye Ioni i kiavemageta Keliso yana 'eba velamu faifaina, Keliso nagamidiotoga Yaubada taiadi i miamia mulieta Tamana i voneni i mai fwayefwayeye. Yaubada i kiavemageta 'waideye Keliso 'wainega taunina yana 'aseta faifaina, bega Keliso 'ana wagava 'eba 'ainana tamu, Yaubada 'ana Tosivemageta. Wata Ioni i veifufu Iesu 'eba nuavogana wata 'eba nua'ewa i 'idewadiga faifaidi, bega ta na lu'iawawai nika ta na 'aseta-'atumaia Iesu mogitana Yaubada Natuna. We'e me Diu fuedi i baila kebu nuanuadi Iesu bega i luvewafai. Iesu yana wafa, yana tovoi-vaitugana wata yana souyagi enavo 'waidie faifaidi i kiluma.  

Iesu folova toketokedi fuedi 'eba nuavogana wata 'eba nua'ewa i 'idewadi yana tovetutuyamavo matadie, siwe kebu matatabuna 'adi kilumaga buki de'e 'waineye. Naninidi 'akonadi kilukilumidi 'wa na lu'iawawadi bega 'wa na vetumagana Iesu Keliso taunina Yaubada Natuna wata 'ana Venua'ivina. Vetumagananina 'wainega mia 'ivauna wata miamia-vagaina 'wa na veluagai Iesu 'wainega. (Ioni 20:30-31)  

Keliso taunina Yaubada yana Tosivemageta i vetomotogaotoga 
 


1 Basenadiotoga Yaubada fwayafwaya wata abama bola kebu i da 'idewadiga, nagamidiotoga yana Tosivemageta i miamia.  

Tosivemagetanina Yaubada yana nuanua matatabuna 'ana tolu'ivona.  

Taunina Yaubada 'ana labilabina  

wata taunina 'asa'aiana Yaubada.   


2 Tutuya 'eba velamunina 'waineye Tosivemageta Yaubada taiadi i miamia.   


3 Yaubada yana nuanua 'wainega Tosivemageta nani matatabuna i 'idewadi abame wata fwayefwayeye,  

kebu tamu nani taunina i da souya-maimaigeni.   


4 Taunina miamia-vagaina yawaida lamuna  

wata 'wainega mia 'ivauna wata 'atumaina ta veluagai, bani'odi mageta 'waideye.   


5 Yaubada yana Tosivemageta nani matatabuna dududubalidi i magemagesedi,  

we'e dudubalanina kebu 'ana fata i na vetoketoke magetanina i na luve'weuya.   

   
 

6-7 *Yaubada nuanuana tomotoga magetanina i na 'asetai, begaidi yana tomata'aulele i vetunei bega i na lu'ivona 'waidie. Tomogonina 'ana wagava Ioni Tobafitaiso, i mai i lulu'ivona magetanina faifaina, bega tomotoga i na vetumagana.  
8 Ioni kebu taunina mageta, i vetolu'ivonamo mageta faifaina.  
9 Yaubada yana Tosivemagetanina 'asa'aiana taunina mageta mogitana, i obuma tomia fwayafwaya matatabudi nuadi i kikiavemagetadi.   


10 Avinodi fwayefwayeye i mai kumanina fwayafwaya 'ana to'idewadewa, siwe tomia fwayafwaya kebu i da 'isa'inanai.  
11 I mai taunina yana 'awalaweye siwe yana 'aila'avo i vedumwe'ai'aieni.  
12 We'e egavo ma yadi vetumagana i lu'uma'umaieni wata taunidi i tauyedi 'waineye, Yaubada veimea i veledi bega kumanidiavo natunavo.  
13 Tomotoganidi i tubuve'ivauga, kebu tomogo ma yana vavine 'waidiega wata kebu tamu tomogo yana nuanua 'wainega, tubuve'ivaunina Yaubada 'wainega yana 'aila'a faifaina.   

Nuakalikali bwaikina i mai Keliso 'wainega 
 

14 Yaubada yana Tosivemageta i obuma i vetomotogaotoga taiadi 'a miamia, yana nuakalikali 'eno'eno-vagaina wata nani matatabuna tonovina lamuna. I mai tamada 'wainega, taunina Natuna tubu'eana, we'e 'ifwaima yana mageta mataududulina 'a 'iseni.   


15 Ioni Tobafitaiso i maiga bonana bwaikinega i lu'ivona 'aila'a 'waidie Yaubada yana Tosivemageta faifaina i vo, Sino taunina, kumanina faifaina a lulu'ivona 'waimie a vo, Avinodi yau a kumeta, taunina i mimai mulikuye, siwe taunina bwaikaotogina yau kebu bani'odiga fai yau bola kebu a da tubugaga nagamidiotoga taunina i miamia.’ ”   


16 Yaubada yana Tosivemageta tonuakalikali mogitana, nuakalikali tulina tulina ma 'adi 'imoso'i ta veveluagadi 'wainega.  
17 Yaubada yana veimea i veleda Mosese 'wainega, we'e yana nuakalikali 'eno'eno-vagaina wata nani matatabuna tonovina i souyeni Iesu Keliso 'wainega.  
18 Kebu tamu aitoi Yaubada i da 'iseniga, 'aiseotogina Natuna, kumanina 'asa'aiana Yaubada. Natuna Tamana 'ana labilabina bega i sivemageseni 'waideye.   

Ioni Tobafitaiso yana lau'age 
 
(Madiu 3:1-12; Malika 1:2-8; Luke 3:15-17)  


19 Me Diu to'edakumetavo i miamiani Ielusalema 'waineye nuanuadi i na 'asetai Ioni Tobafitaiso aitoi, begaidi tomotoga 'ifwaidi i vetunedi i nagoi 'waineye i velutolieni. Tomotoganidi tovelomu 'ifwaidi wata Vanuga 'Eba Velu'ui 'ana to'isave'avinavo.  
20 Ioni yadi velutoli kebu i da vedumwe'ai'aieni nani matatabuna i lu'ivoneyedi i vo, Yau kebu Keliso, Yaubada 'ana Venua'ivinaga.”  
21 *Bega i velutolieni i vo, We'e 'omu aitoi? 'Alo 'omu Ilaitia 'u vilamu Yaubada 'wainega?” Ioni i vo, Kebu.” Wata i velutoli i vo, 'Alo 'omu tolu'ivonanimu, kumanimu faifaimu basenadiotoga Yaubada i lu'ivona Mosese 'waineye, i vo, Bola i na mai?’ ” Nika wata i vo, Kebu.”  
22 Wata tovelutolinidi i vo, Vetuma 'omu aitoi? Nuanuama taunimu 'u na lu'ivoneyemu bega 'a na vilama 'a na nagoi 'ama tovetune 'waidie 'a na veifufu.”  
23 *Bega Ioni yadi velutoli i tutuli Yaubada yana tolu'ivona Aisea 'ana kilukiluma 'wainega i vo,  

   
 
Sali'avu'avuye a vevegolegole a vo,  

'Auvea  yana 'eda 'wa na vusia  

wata 'wa na sivetonovi yana 'eba nago.’ ”   

   
 

24-25 Tovelutolinidi Falisi i vetunediga Ioni i velutolieni i vo, 'U vonaga 'omu kebu Keliso, kebu Ilaitia wata kebu Yaubada yana tolu'ivona bwaikina, siwe awale tomotoga 'u babafitaisodi?”  
26 I vonedi i vo, Yau ufa 'aisena 'wainega tomotoga a bafitaisodi, we'e tamu tomogo 'awasasamie i tovotovoi siwe kebu 'wa da 'isa'inanai.  
27 Avinodi yau a kumeta a folova, siwe kumanina mulikuye i mimaiga, 'awaie tomogo bwaikina, yau kebu bani'odi. Kebu i da i lubwaineku 'waineye 'ana vetofolova 'ana 'ageyafayafa a na ta'ia.”   


28 De'e bani'odi Ioni i veifufuyediga Bedani 'waineye, Ufa Iolidani we'e no'o bega, wata bei tomotoga i bafitaisodi.   

Iesu taunina Yaubada yana Sifi Siaina 
 

29 I 'atai Ioni i veveifufu 'aila'a 'waidie nika Iesu i 'isanaweni i mimai i vonedi i vo, Sino tomogonina, Yaubada yana Sifi Siaina* i mai 'wainega. Taunina yana wafa 'wainega tomia fwayafwaya matatabuda yada sakona i na 'ewayavuledi.  
30 Kumanina basenadi faifaina a lu'ivona 'waimie a vo, Avinodi yau a kumeta, taunina i mimai mulikuye, siwe bwaikaotogina yau kebu bani'odi fai bola kebu a da tubugaga nagamidiotoga i miamia.’  
31 Yau nagami Yaubada 'ana Venua'ivina kebu a da 'isa'inanai, siwe a mai tomotoga a babafitaisodi ufayega bega a na sivemageseni me Isileli 'waidie.”   


32 Wata Ioni side bani'odi i lu'ivoneyedi tomotoga 'waidie i vo, Tutuyanina 'waineye 'Anu'anunu Magemagetana a 'iseni abamayega i obu Iesu 'waineye, i age-vagaseni, yana yaveobu 'ana 'isa'isa bani'odi bunebune.  
33 Yaubada 'ana Venua'ivina kebu a da 'asetai a vo 'ako aitoi, siwe tutuyanina Yaubada i vetuneku a na bafitaiso ufayega i voneku i vo, 'Awaie 'Anu'anunuku 'u na 'iseni i na obu tamu tomogo i na age-vagaseni nika bei 'u na 'asetai.’  
34 Tauniku matakuyega a 'iseni, a vona mogitana taunina Yaubada Natuna.”   

Iesu yana tovetutuyamavo kumekumetadi 
 

35-36 I 'atai Ioni Tobafitaiso yana tovetutuyamavo 'adi 'ailuga taiadi i tovotovoi, nika Iesu i 'iseni i mai i nunago. Bega Ioni i vonedi i vo, Sino tomogonina Yaubada yana Sifi Siaina.”  
37 'Adi 'ailuga yana vona i nogai Iesu mulineye i nagoi.  
38 Iesu i sivilai i 'isedi i velutoliedi i vo, Tamu ava'ai yami nuanua faifaina 'wa mimaia?” Velutoliega yana velutoli i tutuli i vo, Tove, ava'aibe bei yamu vanuga?”  
39 Iesu i vo, 'Wa mai ta na nagoi a na vemi.” Taiadi i nagoi yana 'eba mia i vedi. Fai 'akonadi i lavia, bani'odi 4 kiloki, bei i miamiani nika i lovani.   


40 Tomotoganidi 'adi 'ailuga Ioni yana vona i nogai bega Iesu taiadi i nagoi, tamu 'ana wagava Anidulu, Saimoni Fita taina.  
41 Anidulu Iesu taiadi i veifufu'a'ava, tonovina i nago nika tatana i veluagai i voneni i vo, Saimoni, 'ima 'akonadi Keliso, Yaubada 'ana Venua'ivina 'a veluagai.”  
42 Bega i vagavaia taiadi i maia Iesu 'waineye. Iesu Fita i 'iseni i vo, 'Omu Saimoni, Ioni natuna, siwe 'awaie 'amu wagava i na golegolemu Sifasa.” Sifasa 'ana 'aseta kileu bababana, Fita me Kuliki bonadiega.   

Iesu Filifi wata Nataniela i venua'ivinedi 
 

43 I 'atai Iesu nuanuana i na nago 'awalawa Galili, Filifi i veluagai i voneni i vo, 'U mai taiadi ta na nago yaku tovetutuyama.”  
44 Filifi 'ana tuvada Bedasaida, 'atamananina 'wainega Anidulu wata Fita bega i maia.  
45 Filifi Iesu yana vona i nogai Nataniela i veluagai i voneni i vo, 'U na nuani basenadiotoga Mosese wata tolu'ivonavo i kiluma Yaubada 'ana Venua'ivina faifaina yana Buki nageneye. Tomogonina 'akonadi 'a veluagai, 'ana wagava Iesu, Iosefa tomogo Nasaledi natuna.”  
46 Nataniela i vo, Vona mogitana? Kebu 'ana fata tamu nani 'atumaina i na mai 'atamana Nasaledi 'wainega.” Yana vona Filifi i tutuli i vo, 'U mai ta na nago 'u na 'iseni.”   


47 Tutuyanina Iesu Nataniela i 'iseni i mimai tomotoga i vonedi i vo, Sino taunina mogitana tomogo Isileli, yana sauluva matatabuna tonovina.”  
48 Nataniela Iesu i velutolieni i vo, Bani'odi 'u munega 'u 'asetaku?” Iesu i vo, Nagami a 'isemu 'ala'ai lamuneye 'u tovotovoi mulieta Filifi i lu'ivona 'waimuye faifaiku.”  
49 Nataniela i vo, Tove, 'omu mogitana Yaubada Natuna wata me Isileli yada Kini.”  
50 Iesu i velutolieni i vo, 'U vetumagana fai yamu 'eba mia nagami a lu'ivoneyeniga 'waimuye? Siwe nani siaina. 'Awaie nani bwaikidi 'u na 'isedi, 'eba nuavogana wata 'eba nua'ewa a na 'i'idewadi.  
51 *A vona mogitana, bola 'wa na 'iseni abama i na 'anikililia, Yaubada yana anelose 'wa na 'isedi i na lakalaka wata i na obuobuma yau a vetomotogaotoga 'waikuye. Yau kumaniku wanala abama wata fwayafwaya kamwadie.”    

Sakali nagi faifaina Kena 'waineye 
 

1 'Aiata 'ailuga i 'a'avana, tamu tomogo nagi sakalina i 'idewai 'atamana Kena 'waineye, 'awalawa Galili nageneye, Iesu inana 'akonadi i nago.  
2 Tonisakali Iesu wata yana tovetutuyamavo i tayegidi.  
3 'Ani 'waineye 'adi oine i 'a'ava, Iesu inana i voneni i vo, Natuku, oine matatabuna i 'a'ava.”  
4 Iesu i vo, Inaku, ava'ai nuanuami a na 'idewai kebu 'wa na vonekuga. Yaku folova 'ana tutuya bola.”  
5 Siwe inana 'ani'ani 'adi to'idewadewa i vonedi i vo, Ava'ai Iesu i na voneyediga, 'wa 'idewadi.”   


6 Diu totafalolo yadi sauluva nimadi i 'i'ivevunavunagidi, begaidi vanuganina 'waineye 'eba koi ufa bwaikidi matatabuna 6 i yatodi, 'aitamogana 'wainega 'ana fata dalamu siaidi matatabuna 5 'alo 7 ta da veliliwadi i da adaga.* 'Eba koinidi kileu i 'eavidi.  
7 Iesu i vona 'ani'ani 'adi to'idewadewa 'waidie i vo, Nuanuaku 'eba koinidi ufa 'wa na veliliwadi.”'Eba koinidi i veliliwadi i ve'alafelefeledi.  
8 I 'a'avana i vonedi i vo, 'Eba koi siainega 'wa na koia 'wa na naweni tonisakali 'wa na veleni i na yemu.”  
9-10 I 'ewai i naweni i veleni ufanina i yemutonoviga 'akonadi i ve-oine. Tonisakalinina kebu i da 'asetaiga ava'aiega oine i veluagai we'e tofolova 'aise'avadi i 'asetai. Bega tonisakali tomogonina i nagiga i goleni i mai i voneni i vo, Tomotoga fuedi yadi sauluva nagami oine 'ana lautonova 'atumaina i na 'aniveleneni tomotoga i na yemu, mulieta tutuyanina nuadi i na lugaugaudi, kibwana i na sivemageseni i na yemu. We'e 'omu 'u vesivilai, nagami oine 'atumaina 'u sivemageseni mulieta 'atumaiotogina i vemuli.”   


11 'Eba nuavogananina wata 'eba nua'ewanina bei Iesu i velamu i 'idewai 'atamana Kena 'awalawa Galili 'waineye. Yana folovanina 'wainega yana toketokena Yaubada 'wainega i sivemageseni, we'e yana tovetutuyamavo i vetumagana 'waineye taunina Yaubada 'ana Venua'ivina.   


12 *Sakalinina i 'a'ava, Iesu, inana tainavo taiadi wata yana tovetutuyamavo i nagoi 'atamana Kafaneomi bei sai'afo i yogomia.   

Iesu i nago Vanuga 'Eba Velu'ui 'waineye 
 
(Madiu 21:12-13; Malika 11:15-17; Luke 19:45-46)  


13 *'Akonadi tutuya i velilivana sai'afoga me Diu yadi Sakali Uvi'agalatagona† 'ana 'aiata i na le'wa begaidi Iesu yana tovetutuyamavo taiadi i laka Ielusalema.  
14 Iesu i luku Vanuga 'Eba Velu'ui nageneye tomotoga i 'isedi yadi 'aisaya i vevekimwaneyedi 'ifwaidi tomotoga 'waidie, bega i na nikedi i na velomuyedi Yaubada 'waineye. 'Aisayanidi bulumakau, sifi wata bunebune, we'e 'ifwaidi tomotoga mani tulina tulina 'adi tosivedavedamana‡ i miabui 'adi talalia 'waidie i miamiani.  
15 Iesu ma yana nuasako bulava i 'ewadi i metani yana 'eba 'aifitala. Sifi wata bulumakau matatabudi i luveyavulidi, tosivedavedamana 'adi talalia i tutuviladi yadi mani i 'etoiwaga.  
16 We'e bunebune 'ana tovekimwane i lukakadedi i vo, Yami manuga 'wa 'ewadi 'wa souyemi. Tamaku yana vanuga 'ana wagava Vanuga 'Eba Velu'ui, kebu yami 'eba sivedavedamanaga.”  
17 *Yana tovetutuyamavo i 'iseni i nuani tamu vona-samula basenadiotoga i kilumi Yaubada yana Buki nageneye i vo,  

   
 
Yaubada, nuanuaku bwaikina tomotoga yamu vanuga i na ve'ililibuyeni faifaina a 'i'ikasikasisi, begaidi vita a na veluagai.”   

   
 

18 Fai Iesu tomotoga i sogiedi begaidi me Diu to'edakumetavo i maia Iesu i velutolieni i vo, Awale? Aitoi veimea i velemu tomotoga 'u luveyavulidi? Nuanuama tamu 'eba nuavogana wata 'eba nua'ewa 'u na 'idewai 'a na 'iseni wata 'a na 'asetai 'omu ma yamu veimea Yaubada 'wainega.”  
19 *Iesu i vonedi i vo, 'Atumaina, 'eba nuavogana wata 'eba nua'ewa tamu a na 'idewai 'wa na 'iseni. Vanuga 'Eba Velu'ui de'e 'wa da geuyaga, 'aiata 'aitonu nagedie wata a da vetovoi-vaitugani.”  
20 I voneni i vo, De'e Vanuga 'Eba Velu'uinina i yogoyogoni malamala 46 nagedie, we'e 'omu igodi 'aiata 'aitonu nagedie 'u na yogona-vaitugani.”   


21 Siwe Iesu kebu mogitana i da vonavona Vanuga 'Eba Velu'ui faifaina, i vonavona taunina faifaina.  
22 Tutuyanina Iesu i tovoi-vaitugana wafayega nika bei yana tovetutuyamavo yana vonanina i nuani bega Yaubada yana Buki wata Iesu yana vonanina faifaidi ma yadi vetumagana i ve'awamogitana.   

Iesu tomotoga matatabuda yada nuanua i 'asetadi 
 

23 Sakali Uvi'agalatagona 'ana tutuye Iesu i miamia Ielusalema 'eba nuavogana wata 'eba nua'ewa i 'idewadi. Tomotoga fuedi i 'iseni i awavemogitaneni begaidi i vetumagana 'waineye.  
24 Siwe Iesu 'aitamogana 'aitamogana yadi nuanua i 'asetadi begaidi yadi vetumagananina faifaina Iesu kebu i da ve'awamogitana.  
25 Fai Iesu matatabuda i 'aseta'a'avada, begaidi kebu tamu aitoi 'ana fata yana 'asetanina i na awave'ede'edeni.    

Iesu i veifufu Nikodimo taiadi 
 

1 Ielusalema 'waineye tamu Diu totafalolo Falisi 'ana wagava Nikodimo i miamia, we'e taunina tamu me Diu to'edakumeta bwaikina.  
2 Tamu lovana 'waineye i mai Iesu i voneni i vo, 'Auvea, 'a 'asetamu 'omu Tove 'u mai Yaubada 'wainega. Kebu tamu aitoi 'ana fata 'eba nuavogana wata 'eba nua'ewa 'u 'i'idewadiga, bani'odi i na 'idewadi, 'omu 'aiseotogimu Yaubada yana toketokena 'wainega 'u folofolova.”  
3 Siwe Iesu i voneni i vo, A vona mogitana 'waimuye 'ai'edi aitoi kebu i na tubuve'ivau, kebu 'ana fata i na luku Yaubada yana 'Eba Veimea 'waineye.”  
4 Nikodimo i velutoli i vo, Tulaidi bani'odi i na munega i na tubuga-vaitugana? Kebu 'ana fata tamu tomogo i na luku inana umwadie wata i na tubuga-vaitugana.”  
5-6 Iesu i voneni i vo, Tomotoga inadiavo 'waidiega i tubuga taunidi 'asa'aiana 'adi wagava tomotoga. We'e egavo i na tubuve'ivau 'Anu'anunu Magemagetana 'wainega, 'Anu'anununina 'akonadi i agedi i 'ive'ivaudi. A vona mogitana 'waimuye, 'ai'edi tamu aitoi kebu i na tubuve'ivau ufa wata 'Anu'anunu Magemagetana 'waidiega 'ako kebu 'ana fata i na luku Yaubada yana 'Aila'a nageneye.  
7 Kebu nuamu i na vogani fai a vo, I lubwainemi 'wa na tubuve'ivau.’  
8 Kaukau taunina yana nunuga i veveimeyeni. Butu'aina ta noganogai siwe yana 'eba velamu wata yana nago kebu ta da 'asetaiga. Wata bani'odi kebu 'ada fata ta na 'asetai, 'Anu'anunu Magemagetana bani'odi i munega tomotoga i agedi i tubuve'ivau.”  
9 Nikodimo i velutoli Iesu 'waineye i vo, Yamu vona 'ana 'aseta bani'odi? A bavuyeni.”  
10 Iesu i vo, 'Omu me Isileli yama tove bwaikimu, awale naninidi a veveifufuyediga 'u bavuyedi?  
11 A vona mogitana 'waimuye, ava'ai 'a 'isedi wata 'a 'asetadi 'a veveifufuyedi 'waimuye, siwe kebu tamu aitoi 'waimiega yama vona faifaidi i da ve'awamogitana.  
12 Naninidi a veifufuyediga fwayafwayayega siwe kebu 'wa da vetumagana. We'e 'ai'edi naninidi abamayega a na veifufuyediga, mogitana 'wa na bavu-'afo'afo.  
13 Kebu tamu aitoi i da laka abame wata i da vila-vaitugani i da obuma, yau a vetomotogaotoga 'aiseotogiku abamayega a obuma begaidi ma yaku 'aseta a veveifufu.   


14-15 *Basenadiotoga sali'avu'avuye Mosese kumaea 'o'olo bani'odi welavi 'waineye i silakai bega egavo i 'isalaka 'waineye kebu i da wafaga.* Yau wata bani'odi, i lubwaineni 'awaie yau a vetomotogaotoga tomotoga i na silakaiku, bega egavo ma yadi vetumagana taunidi i na tauyedi 'waikuye, mia 'atumaina wata miamia-vagaina i na veluagai.    

Yaubada i nuakalikalieda bwaikina 
 

16 Fai Yaubada tomia fwayafwaya matatabumi i nuakalikaliemi bwaikina, begaidi yau natuna tubu'eana i 'aniveleneku 'waimie bega egavo ma yadi vetumagana taunidi i na tauyedi 'waikuye kebu i na wafa mogitana, mia 'atumaina wata miamia-vagaina i na veluagai.  
17 Yaubada kebu i da vo, Natuku a na vetunei bega yana veimea 'wainega tomia fwayafwaya vematavuloga i na veluagai.’ Kebu, i vetunekuga tomia fwayafwaya a na 'ita'ita'iemi sakona 'wainega.   


18 Egavo ma yadi vetumagana taunidi i na tauyedi Yaubada Natuna 'waikuye kebu vematavuloga i na veluagai, siwe egavo i baila 'akonadi Yaubada i veimea vematavuloga i na veluagai fai kebu i da vetumagana Yaubada Natuna tubu'eaku 'waikuye.  
19 Yau Yaubada Natuna kumaniku a maiga bani'odi mageta tomia fwayafwaya 'waimie, siwe tomotoga fuedi nuanuadi dudubala. Fai yadi sauluva sakoidi kebu nuanuadi mageta, begaidi vematavuloga i na veluagai Yaubada 'wainega.  
20 Tomotoganidi yadi sauluva sakoidi mageta i baila, kebu nuanuadi yadi sauluva sakoidi i na sivemagesedi.  
21 We'e egavo yadi sauluva tonovidi, ma yadi sosoana i na maia magetanina 'waikuye bega tomotoga fuedi i na 'isedi i na 'asetadi Yaubada yana nuanua 'ana to'idumwebika.”   

Ioni Tobafitaiso i veifufu Iesu faifaina 
 

22 Iesu i veifufu'a'ava Nikodimo 'waineye, mulieta yana tovetutuyamavo taiadi i nagoi 'awalawa Iudia. Bei sai'afo i yogomia wata yana tovetutuyamavo tomotoga fuedi i bafitaisodi Iesu yana veimea 'wainega.  
23-24 *Ioni Tobafitaiso bola kebu i da luku vanuga yogona nageneye i nago 'atamana Ainoni, Selimi lilivaneye. Bei tomotoga fuedi i nunagoi 'waineye i bafitaisodi ufanina bwaikina 'waineye.   


25 Tutuyanina 'waineye Ioni tobafitaiso yana tovetutuyamavo i ve'ikwayekwayega tamu tomogo Diu taiadi, yadi tafalolo 'ana sauluva 'ilekoa faifaina bega igodi i na vevunavunaga Yaubada mataneye.  
26 Bega tovetutuyamanidi i nagoi Ioni i voneni i vo, Tove, 'u na nuani, tomogonina taiadi 'wa miamia Ufa Iolidani vi'ainega kumanina faifaina 'u veveifufuga, valana 'a nogai tomotoga fuedi i baibailemu i nunagoi 'waineye bafitaiso faifaina.”  
27 Ioni i vonedi i vo, Yaubada abame tomotoga 'aitamogana 'aitamogana yada folova i veleda.  
28 *'Wa na nuani basenadi a vonemi a vo, Yau kebu kumaniku Keliso, yau a na vetomata'aulelemo faifaina.’  
29 Side bani'odi. Nagi 'ana tutuye tonagi vavine i na 'ewai, we'e iana tosigeugeu kebu 'ana fata i na nuavita i na sosoanamo. Yau wata bani'odi yaku 'eba sosoana, 'ai'edi tomotoga fuedi i nunagoi Iesu 'waineye.  
30 I lubwaineni Iesu 'ana wagava i na vevebwaika, we'e yau ma'itufa 'aku wagava i na vevesiai.”   

Kumanina i mai abamayega 
 

31 Yaubada Natuna kumanina i mai tabwanega, bwaikaotogina kebu tomotoga bani'odi. Egavo i tubuga fwayefwayeye tutuya fuedi i veveifufu nani fwayefwayeye faifaidi, we'e kumanina i mai abamayega tomotoga i vebwaika-'iawedi.  
32 Naninidi i 'isediga wata i nogaidiga abame i lulu'ivoneyedi tomotoga 'waidie, siwe kebu fuedi i da vetumaganeni.  
33 Egavo Yaubada Natuna yana vona i vetumaganeni, taunidi wata Yaubada yana vona i ve'awamogitaneni.  
34 Kumanina Yaubada i vetunei 'waideye, 'Anu'anununa i agei mogitana begaidi Yaubada yana vona i lulu'ivoneyedi tomotoga 'waideye.  
35 *Yaubada Natuna i nuakalikalieni bwaikina, nani matatabuna i 'anivelenedi 'waineye bega i veveimeyedi.  
36 Egavo ma yadi vetumagana taunidi i tauyedi Yaubada Natuna 'waineye mia 'atumaina wata miamia-vagaina 'akonadi i veluagai, we'e egavo i vedumwe'ai'aieni kebu mia-vagatanina i na veluagai, Yaubada yana nuasako i na 'eno-vagata 'waidie.    

Iesu i veifufu vavine Samelia 'waidie 
 

1 Me Diu totafalolo Falisi vala i nogai Iesu yana bafitaisoyega yana tovetutuyamavo fuedi i veveluagadi, we'e Ioni Tobafitaiso kebu fuediga.  
2 We'e Iesu kebu i da bafitaisodi tomotoga, yana tovetutuyamavo 'aisedi bafitaiso i 'i'idewai.  
3 Fai Falisi i vona i vo, Iesu tovetutuyamavo fuedi i veveluagadi,” begaidi Iesu yana tovetutuyamavo i vonedi ma fuedi i tovoi Iudia i 'iaweni wata i viladi i na nagoi 'awalawa Galili.  
4 Fai Iesu nuanuana, i yogodaba 'awalawa Samelia kamwaneamo.   


5 *I nunagoi i souyedi tamu 'atamana 'ana wagava Saika 'waineye. 'Atamananina lilivaneye tamu tanoga basenadiotoga Iakobo i 'aniveleneni natuna Iosefa 'waineye.  
6 Tanoganina 'waineye bei Iakobo ufa i alai. Fai 'akonadi 'aiata 'ana utukamwana, Iesu i 'abiawa 'eda manamanawena begaidi i miabui ufanina lilivaneye i na veawai.    


7-8 We'e yana tovetutuyamavo i nagoi 'atamana bwaikina 'waineye 'adi'adi i na kimwane. Iesu i veveawai nika tamu vavine Samelia i le'wa ufa koi faifaina. Iesu i vonedi i vo, Ufa 'wa da koia 'wa da veleku a da yemu.”  
9 *Me Diu wata me Samelia kebu taiadi i da veveiana, yadi 'eba yemu wata 'eba 'ani 'waidiega kebu 'ana fata me Diu bega i na yemu 'alo i na 'ani. Begaidi vavinenidi i vo, Yau vavine Samelia, awale 'waimeye ufa 'u vevelu'ui?”  
10 Iesu i vonedi i vo, 'Ai'edi 'wa da 'asetai ava'ai Yaubada nuanuana i na velemi wata yau aitoi, 'wa da velu'uieku tamu ufa a da velemi, ufanina 'wainega mia 'ivauna wata 'atumaina 'wa da veluagai.”  
11 Vavine i voneni i vo, 'Auvea, yamu 'eba koi ufa kebu wata ufa va'ebeiotoga ovu manamanawena, we'e 'omu ava'aiega ufa 'u na 'ewai bega mia 'ivauna wata 'atumaina 'a na veluagai?”  
12 Wata vavinenidi i vo, Tubuda Iakobo ufa de'e i alai, taunina wata ma natunavo yadi 'aisaya taiadi yadi 'eba yemu, wata 'asiau 'ima bei 'a yemuyemu. Iakobo tomogo bwaikina, we'e 'omu igodi 'u na vebwaika-'iaweni bega tamu ufa 'atumaiotogina 'u na velema?”  
13-14 Iesu vavine yadi vona i tutuli i vo, 'Ai'edi aitoi de'e ovuyega ufanina i na yemu bola wata i na veufa'ani'anigoku, we'e aitoi ufa a na veleni i na yemuga, i na yemu-vagata kebu wata i na yemuyemu. Ufanina nuana 'waineye i na veufa-luluvuala bega mia 'atumaina wata miamia-vagaina i na veluagai.”  
15 Vavine i vo, 'Auvea, ufanina nuanuama 'u na velema bega 'anigoma kebu i na lalala wata de'e bei kebu 'a na mimai 'a na koikoi.”   


16 Iesu i vonedi i vo, 'Wa na nago yami lamoga 'wa na vagavaia 'wa na mai.”  
17-18 Vavine i vo, Yau kebu tamu yama lamoga.” Iesu yadi vona i tutuli i vo, Basenadi iaveta 5 'wa nagidi, we'e tomogonina taiadi 'wa miamiaga, kebu mogitana yami lamoga.”  
19 Vavine i vo, Yamu vona 'ana nogaya 'wainega 'a 'asetamu 'omu tamu Yaubada yana tolu'ivona.  
20 Me Samelia tubumavo 'oya de'e 'waineye i 'odu'odu Yaubada 'waineye, we'e 'omi me Diu 'wa vonaga 'wa vo, I lubwaineni matatabuda Ielusalema 'aisena 'waineye ta na 'odu'odu.’ ”  
21 Iesu i vonedi i vo, Novuku, a vona mogitana 'waimie, 'awaie de'e 'oyanina 'waineye wata Ielusalema 'waineye kebu bei 'aise'avadi 'waidie tomotoga i na 'odu'odu, 'awalawa matatabuna 'waidie i na 'odu'odu Tamada 'waineye.  
22 'Omi me Samelia yami 'aseta siaina kumanina 'waineye 'wa 'odu'odu faifaina, we'e 'ima me Diu 'a 'aseta-'atumaia, fai yama 'aila'a 'wainega tomotoga 'ita'ita'i i veveluagai.  
23 Siwe 'awaie, naninidi i na souyediga, tutuya de'e 'akonadi i velamu, Yaubada 'Anu'anununa yana 'aivaita 'wainega tomotoga i na 'odu'odu Tamada 'waineye, yana nuanua tonovina i na 'aseta-'atumaia bega taunidi to'odu mogitana, kumanidiavo Tamada nuanuana bani'odi i da 'odu'odu 'waineye.  
24 Yaubada taunina 'Anu'anunu, begaidi i lubwaineni egavo yadi nuanua tonovina mogitana, wata 'anu'anunudiega i na 'odu'odu 'waineye.”   


25 Vavine i vona Iesu 'waineye i vo, Yau 'a 'asetai Mesaia,* kumanina i goleni Keliso, 'awaie i na mai. Tutuyanina i na le'wa, nani matatabuna i na kiavemagetadi 'waimeye.”  
26 Iesu i vo, Yau 'asa'aiana kumaniku Mesaia, a veveifufu 'waimie.”   

Iesu Yaubada i vevematayakeyakeni, 'asa'aiana 'ana'ana 
 

27 Tutuyanina Iesu yana tovetutuyamavo i viladi i maia, i 'iseni vavine taiadi i veveifufu nuadi i voganidi. Siwe kebu tamu aitoi 'waidiega i da velutoli vavine 'waidie i da vo, Ava'ai nuanuami?”'Alo i da velutoli Iesu 'waineye i da vo, Awale vavine taiadi 'wa veveifufu?”   


28 Vavinenidi yadi 'eba koi ufa i baileni i 'eno'eno, i viladi i nago 'atamane.  
29 Tomotoga i vonedi i vo, Tomogo no'o 'asiauna be'ama 'a veluagai, yama sauluva matatabuna i lu'ivoneyedi. 'Wa maia ta na nagoi 'wa na 'iseni. Voke kumanina Keliso, Yaubada 'ana Venua'ivina.”  
30 Tomotoga matatabudi 'atamana i 'iaweni i maia Iesu 'waineye 'ana 'isa faifaina.   


31 Bola tomotoga i mimaia yana tovetutuyamavo Iesu i lukakadeni i vo, Tove, 'ai'edi sai'afo 'u da 'ani.”  
32 Yadi vona i tutuli i vo, Yau ma 'aku'aku 'ai'edi nuanuaku 'ani, a na 'ani siwe 'ani'aninina kebu 'wa da 'asetaiga.”  
33 Begaidi yana tovetutuyamavo 'aise'avadi i veifufu i vo, Voke tamu aitoi 'akonadi 'ani'ani i veleni i 'ani?”  
34 Iesu yadi veifufu i nogai i vonedi i vo, Yaubada kumanina i vetunekuga, yana nuanua a 'i'idewadi wata folova i velekuga a na ve'a'avadi, 'asa'aiana kumanidi 'aku'aku.   


35 Tamu yada sauluva ta vo, Ta na koyova mulieta weta'i 4 i na 'a'ava nika 'aile'wa,’ siwe a na vonemi. 'Wa 'isanawedi sino tomotoga i mimaia, taunidi bani'odi 'ani'ani 'akonadi i kumaga, tutuya 'aiala.  
36 'Akonadi to'aiala tutula i veveluagai yadi folova faifaina, we'e vuaganidi i aladiga 'asa'aiana tomotoga, kumanidiavo mia 'atumaina wata miamia-vagaina i na veluagai. Bega tokoyova wata to'aiala taiadi i na sosoana.  
37 Tamu yada vona 'akonadi 'ana mogitana i souyeni ta vo, Tamu tomogo 'ani'ani i bakuli we'e tamu tomogo i 'aiala.’  
38 A vetunemi bega vuaganidi 'wa na 'aiala, tofolova kumekumetadi valaku 'atumaina i bakulidi tomotoga 'waidie, 'omi nonogina 'wa na 'aile'wamo.”   

Me Samelia fuedi i vetumagana Iesu 'waineye 
 

39 Me Samelia fuedi 'atamananina 'wainega i vetumagana Iesu 'waineye fai vavine i vo, Iesu yama sauluva matatabuna i veifufuyedi.”  
40 Begaidi tutuyanina me Samelia i maia Iesu i 'iseni i voneni i vo, Nuanuama bwaikina taiadi ta na yogomia.” Iesu i nogayedi bei taiadi i miamia 'aiata 'ailuga.   


41-42 Yana lau'age 'wainega tomotoga fuedi i vetumagana Iesu 'waineye, tomotoganidi vavine i vonedi i vo, Kebu yami vona 'aisena 'wainega 'a da vetumagana, 'ima taunima yana vona 'a nogai wata 'a 'asetai taunina mogitana tomia fwayafwaya 'ada To'ita'ita'i.”   

Iesu tamu toveimea natuna i 'ive'atumaia 
 

43 Samelia 'waineye 'aiata 'ailuga 'akonadi i 'a'ava, Iesu wata yana tovetutuyamavo taiadi i tauya i nagoi 'awalawa Galili.  
44 *Basenadi Iesu i vo, Yaubada yana tolu'ivonavo taunidi yadi 'atamana 'ana tomotogavo kebu i da ve'ililibuyediga wata i vedumwe'ai'aiedi.”  
45 *Siwe tutuyanina i le'wai Galili Iesu 'ana tuvadeye, tomotoga ma yadi sosoana Iesu i lu'uma'umaieni fai basenadi taunidi i laka Ielusalema Sakali Uvi'agalatagona faifaina, bei i 'iseni 'eba nuavogana wata 'eba nua'ewa i 'idewadi.   


46 *Iesu wata yana tovetutuyamavo i viladi i nagoi 'atamana Kena 'awalawa Galili 'waineye, bei basenadi Iesu i vona ufa i ve-oine. Bei Kena 'waineye i miamiani tamu toveimea Kafaneomi 'waineye natuna i viga.  
47 Tutuyanina vala i nogai Iesu i mai Galili, 'awalawa Iudia 'wainega, i nago 'waineye i voneni i vo, 'Auvea, nuanuaku bwaikina ta da nago Kafaneomi, natuku sai'afoga yawaina i na 'a'ava, 'u da 'ivaiseni.”  
48 Iesu i vona toveimeanina 'waineye i vo, 'Omi nuanuami nagami 'eba nuavogana wata 'eba nua'ewa a na 'idewadi 'wa na 'isedi mulieta 'wa na vetumagana 'waikuye, we'e kebu nuanuami nagami 'wa na vetumagana.”  
49 Toveimeanina i vo, 'Auvea 'ai'edi ta na vemumuna natuku i na wafa, ta da lilide ta da nagoi.”  
50 Iesu i voneni i vo, 'U nago, natumu kebu i na wafaga i na ve'atumai.” Toveimeanina Iesu yana vona i vetumaganeni nika i tauya.  
51 I nunago 'edeye yana tofolovavo i veluagadi, yana vala i mimaieni natuna i ve'atumaiga faifaina.  
52 Begaidi i velutoliedi i vo, Ava'ai 'awasasaga i ve'atumai?” I vo, Bogi 'aiata-'wane'waneye bani'odi 1 kiloki yana luyauyauta i 'awatagoni.”  
53 Nika tamana i nuani 'awasasanina 'waineye Iesu i voneni i vo, Natumu i na ve'atumai.” Begaidi ma yana 'aila'avo i vetumagana Iesu 'waineye.   


54 Iesu yana mai Iudia 'wainega 'awalawa Galili 'waineye, yana folova toketokena 'ana veluga de'e i 'idewai.    

Iesu tamu tomogo i 'ive'atumaia ufa lilivaneye 
 

1 Mulieta Iesu i laka Ielusalema, tamu me Diu yadi sakali faifaina.  
2 Ielusalema kalikalina we'e tamu 'awa i 'idewai 'ana wagava Sifi-'adi-'Awa, fai beidimo sifi i lukulukuvedi. 'Awanina lilivaneye tamu awana iulaula, me Diu bonadiega i goleni Bedeseida, we'e lilivaneye masi'eda 'adi 5 i didigidi.  
3-4 Masi'edanidi 'waidie toviga fuedi i miamiani taunidi tomatasako, tubusakosako wata bwalobwaloko. *Toviganidi bei i lulukamata fai tutuya 'ifwaidi tamu 'Auvea yana anelose i obuobuma ufanina i lulunekwanekwai. I na lunekwanekwai i 'a'avana, aitoi i na kumeta i na obu-matayo'oga, kumanina i na ve'atumai 'ana viganina 'wainega.  
5 Toviganidi 'waidiega tamu iadi ma 'ana viga i miamia malamala 38.  
6 Iesu i mai tomogonina i 'iseni, i 'asetai 'ana viga i 'eno'eno tutuya manamanawena begaidi i velutolieni i vo, Nuanuamu 'u na ve'atumai?”  
7 Toviganina Iesu yana velutoli i tutuli i vo, 'Auvea, siwe kebu tamu aitoi i na siobuyeku, tutuyanina ufanina i na lunekwanekwai. Igodi a da obuobu siwe iaku tamu i kumeta i obu i ve'atumai.”  
8 Iesu i voneni i vo, 'U tovoi, 'amu 'ivi 'u 'ewai 'u nago.”  
9 Iesu yana voneye nika tomogo i ve'atumai, 'ana 'ivi i evai i nago.  

'Aiatanina 'waineye tomogo i ve'atumaiga, me Diu yadi 'Aiata Veawai 'waineye.  
10 *Me Diu to'edakumetavo tomogonina i 'iseni 'ana 'ivi i evai i nunago begaidi i voneni i vo, Eva wata tamu folova, awale 'Aiata Veawai 'waineye 'amu 'ivi 'u evaeva, yada ve'etoboda 'u geugeuya?”  
11 I vonedi i vo, Tomogonina i 'ive'atumaikuga i voneku i vo, 'Amu 'ivi 'u 'ewai 'u nago.’ ”  
12 Me Diu i velutolieni i vo, Aitoi bani'odi i voneyedi 'waimuye?”  
13 Siwe tomogonina Iesu 'ana wagava kebu i da 'asetaiga wata 'akonadi ava'aibe bei i nago 'aila'a bwaikina 'waidie i vetufawanawana.   


14 Mulieta Iesu tomogonina i veluagai Vanuga 'Eba Velu'ui nageneye i voneni i vo, 'U 'iseni, 'akonadi 'u ve'atumai, kebu wata 'u na sakonaga. 'Ai'edi 'u na sakona-vaitugana, bola tamu nani vitaotogina i na souyeni 'waimuye.”  
15 Iesu i vona'a'ava, tomogonina i nago Diu to'edakumetavo i vonedi i vo, Tomogonina i 'ive'atumaikuga 'ana wagava Iesu.”   


16 'Aiatanina 'waineye me Diu to'edakumetavo i velamu Iesu i vegavieni fai yadi nuanua igodi i vo, Iesu i folofolova 'Aiata Veawai 'waineye.”  
17 Siwe Iesu i vonedi i vo, Tutuya matatabuna wata 'Aiata Veawai 'waidie Tamaku i folofolova, yau wata bani'odi a folofolovaga i lubwaineku.”  
18 Yana vonanina faifaina me Diu to'edakumetavo i kamogala nuanuadi Iesu i na luvewafai fai yadi nuanua i vo, Yada ve'etoboda 'Aiata Veawai faifaina i geugeuya. Wata yana sakona i 'imoso'ieni i ve'awa-Tamaku Yaubada 'waineye, igodi nuanuana Yaubada taiadi i na vesala.”   

Yaubada Natuna ma yana veimea 
 

19 Begaidi Iesu me Diu i vonedi i vo, A vona mogitana 'waimie, yau Yaubada Natuna kebu tamu nani yaku nuanuayega a da 'idewai, ava'ai a 'i'idewadiga Tamada 'wainega a 'isa'ewadi. Ava'ai Tamada i 'i'idewadiga, yau wata bani'odi a 'i'idewadi.  
20 Yau Natuna i nuakalikalieku bwaikina wata nani matatabuna i 'i'idewadiga, i veveku. I voneku begaidi toviganina a 'ive'atumaia 'wa 'iseni, siwe sai'afo nani siaina. We'e 'awaie folova toketokeotogidi i na veku a na 'idewadi, 'wa na 'isedi nuami i na voganidi.  
21 Bani'odi Tamada towafa i sisivetovoidi, yau wata egavo nuanuaku mia 'ivauna wata 'atumaina a veleveledi.  
22-23 Tomotoga 'adi vematavuloga faifaina kebu Tamada i da veveimea. Yau Natuna veimeanina i veleku bega tomotoga a na veimeyemi 'ami vematavuloga faifaina, begaidi tomia fwayafwaya matatabumi 'wa na ve'ililibuyeku bani'odi Tamada 'wa veve'ililibuyeni. We'e egavo yau Yaubada Natuna kebu i da veve'ililibuyekuga, wata bani'odi Tamada i vetunekuga kebu i da veve'ililibuyeni.   


24 A vona mogitana 'waimie, egavo yaku vona i na nogaidi wata i na vetumagana Yaubada 'aku tovetune 'waineye, 'akonadi mia 'atumaina wata miamia-vagaina i veluagai. Tovetumagananidi kebu vematavuloga i na veluagai fai 'akonadi wafaotoga 'ana 'eda i baileni mia-vagatanina i veluagai.  
25 Wata a vona mogitana 'waimie, 'awaie wata tutuya de'e 'akonadi i sousouyeni, tomotoganidi i nunagoi wafaotoga 'ana 'edeamo yaku vona i na nogai. 'Ai'edi tomotoganidi yau Yaubada Natuna yaku vona i na nogai i na vematayakeyakeni, mia 'atumaina wata miamia-vagaina i na veluagai.  
26 Tamada miamia-vagaina yawaimi lamuna, yau wata 'akonadi i tauyeku bega 'ana fata mia-vagatanina 'wa na veluagai 'waikuyega.  
27 Fai yau a vetomotogaotoga Tamada i tauyeku bega tomia fwayafwaya matatabumi 'wa na vonayavuga 'waikuye a na veimeyemi vematavuloga faifaina.  
28-29 *Yaku vonanidi faifaidi kebu nuami i na voganidi. 'Awaie towafa taumatayega yaku vona i na nogai, nika matatabudi i na tovoi. Egavo basenadi yadi sauluva 'atumaidi mia 'atumaina wata miamia-vagaina i na veluagai, we'e egavo yadi sauluva sakoidi yaku veimea 'wainega vematavuloga i na veluagai.  
30 Kebu 'ana fata tauniku yaku nuanuayega wata 'aise'avaku a na 'idewai. Ava'ai Yaubada i vonevonekuga, bani'odi a veveimea, we'e yaku veimeanidi tonovidi fai 'aku tovetunenina yana nuanua a 'i'idewadi, kebu tauniku yaku nuanua.”   

Tolu'ivona 'ifwaidi Iesu faifaina 
 

31 Wata Iesu i vonedi i vo, 'Ai'edi tauniku faifaiku a na lu'ivona, bola kebu 'wa na ve'awamogitana.  
32 Siwe tamu aitoi i lulu'ivona faifaiku, kumanina 'asa'aiana Tamaku, yana lu'ivonanina vona mogitana.  
33 *Basenadi tomotoga 'ifwaidi 'wa vetunedi i nagoi Ioni Tobafitaiso 'waineye i velutoli faifaiku. Naninidi faifaiku i veifufuyediga, vona mogitana.  
34 'Ai'edi kebu tamu aitoi i na lu'ivonaga faifaiku kebu tamu ava'ai, siwe nuami a tolinuata'idi Ioni yana lu'ivona faifaina. Yana lu'ivonanina faifaiku 'wa na nuani bega 'ita'ita'i 'wa na veluagai.  
35 Ioni bani'odi mageta i 'awaiaia, nani fuedi i kiavemagetadi. Yana vona nuanuami, faifaina 'wa sosoana siwe kebu tutuya manamanawenaga wata 'wa baila.  
36 Ioni yana lu'ivona faifaiku nani bwaikina, we'e nani bwaikaotogina 'eba nuavogana wata 'eba nua'ewa a 'i'idewadi. Folovanidi basenadi Tamada i veleku, yami 'eba 'isa bega 'wa da 'asetai Tamada i vetuneku.  
37-38 *Tamada i vetunekuga, taunina faifaiku i lu'ivona, siwe kebu tamu tutuya bonana 'wa da nogaiga, maigina kebu 'wa da 'iseniga wata yana vona nuamie kebu i da 'eno'eno. Begaidi kebu 'wa da vetumagana 'waikuye.  
39 Yaubada yana Buki 'wa lulu'iawawa-vebogia, yami nuanua 'wa vo 'ako mia-vagata 'ana 'eda 'waineamo 'wa nunago.  
40 Avinodi Bukinina faifaiku i lulu'ivona, siwe 'wa baila, kebu nuanuami 'wa na mai 'waikuye bega mia-vagata 'wa na veluagai.   


41-42 Kebu a da nuanua tauniku 'aku subia tomotoga 'waimiega faifaina, fai a 'asetami kebu Yaubada 'wa da nuakalikalieni.  
43 Tamaku yana veimea 'wainega a mai, siwe kebu faifaiku 'wa da sosoana 'wa baila, we'e 'ai'edi tamu aitoi taunina yana nuanuayega i na mai, faifaina 'wa na sosoana.  
44 Kebu 'ami fata 'wa na vetumaganeku fai nuanuami tauni'avami 'wa na subisubiami, we'e kebu nuanuami 'ami subia Yaubada 'wainega. Yaubada toketokeotogina, kebu tamu wata aitoi bani'odi.  
45 'Awaie tomia fwayafwaya matatabumi 'wa na vonayavuga Tamada 'waineye siwe kebu a na vevitami yami sakona faifaidi. 'Omi igodi 'wa nuani 'wa vo, 'A na luku abame, fai veimea Mosese 'wainega 'a veve'ililibuyedi.’ We'e mogitana Mosese 'awaie i na vevitami Yaubada mataneye.  
46 'Ai'edi mogitana Mosese yana vona Yaubada yana Buki nageneye 'wa da vetumaganediga, yau wata 'wa da vetumaganeku fai faifaiku i kiluma.  
47 Vonanina Mosese i kilumiga faifaiku kebu 'wa da vetumaganediga, bega kebu tamu sai'afo yaku veifufu 'wa na vetumaganedi.”    

Iesu 'aila'a 5,000 i ve'anidi 
 
(Madiu 14:13-21; Malika 6:30-44; Luke 9:10-17)  


1-4 Mulieta me Diu yadi Sakali Uvi'agalatagona sai'afoga 'ana tutuya i na veluagai, Iesu wata yana tovetutuyamavo i viladi i damana Lavu Galili, me Loma bonadiega Lavu Taibilia. 'Aila'a bwaikina Iesu i yoyogo'waili fai 'akonadi yana folova toketokena i 'isedi toviga 'waidie. We'e Iesu yana tovetutuyamavo taiadi i laka tamu 'oya siaina 'waineye, i miabui.  
5 Iesu i 'isanago 'aila'a bwaikina i 'isedi i mimaia 'waidie begaidi i velutoli Filifi 'waineye i vo, Bani'odi ta na munega 'ani'ani sai'afo moso'ina ta na kimwanei 'aila'a no'o ta na ve'anidi?”  
6 Iesu 'akonadi i 'asetai bani'odi i na munega bega 'aila'a i na ve'anidi, siwe nuanuana Filifi yana vetumagana i na sitonovi begaidi i velutoli.  
7 Filifi Iesu yana velutoli i tutuli i vo, 'Ai'edi de'e 'aila'anina 'adi'adi ta da kimwanei lubulubu 200* 'wainega 'ako kebu 'adi 'etowava.”  
8-9 Saimoni Fita taina, tamu Iesu yana tovetutuyama 'ana wagava Anidulu, i vona Iesu 'waineye i vo, Sino tamu kwamana 'ana 'ibua beledi 5 bali 'wainega i kabunidi, wata igana vakavakalidi 'ailuga. Siwe ava'ai 'ana 'atumaina? 'Ani'ani siaina we'e 'aila'a bwaikina.”  
10 Iesu yana tovetutuyamavo i vonedi i vo, Tomotoga 'wa na vonedi i na miabui.” Bega tomotoga i miabui domwa 'ale'usadi 'waidie, iaveta tulai'avadi 'adi 'aila'a 5,000 siwe vevine wata yavayavava kebu 'adi lu'iawawaga.  
11 Kwamana beledi wata igana Iesu i veleni. Iesu i vekaiwa Yaubada 'waineye, mulieta yana tovetutuyamavo i veledi tomotoga i veutadi. Wata igana bani'odi i veledi, matatabudi i 'ani kamodi i aidi.  
12 I 'ani'a'ava Iesu yana tovetutuyamavo i vonedi i vo, Nuanuaku 'ani'ani 'ifwaidi 'wa luvegelalediga 'wa na kwakwadi bega kebu tamu ta na 'ivekokovi.”  
13 Matatabuna i kwakwadi bayawa 'adi 12 i vedodogidi.   


14 Tomotoganidi Iesu yana folova toketokena i 'iseni i vo, Vona mogitana, Iesu kumanina tolu'ivonanina basenadiotoga Yaubada i vona'awaufaufa yana mai faifaina.”  
15 Iesu tomotoga yadi nuanua i 'asetai nuanuadi i na 'ive'avini i na naweni i na ve-kini faifaidi. Fai Iesu kebu nuanuana, begaidi i tovoi 'aisena i vilai i laka 'oyeye.   

Iesu ufa tabwaneamo i nago 
 
(Madiu 14:22-27; Malika 6:45-52)  


16 Iesu i laka 'oyeye, we'e lavilavie yana tovetutuyamavo i obu balebaleye.  
17 Bei Iesu i lulukamaseni nika 'akonadi i lovani begaidi i dodoga i tauya Kafaneomi weyaginega.  
18 I damadamana nika kaukau wata yagina bwaikidi i veluagadi.  
19 I tokemaigedi i voi i nago sai'afo manamanawena† nika Iesu i 'iseni ufa tabwaneamo i mimai waka lilivaneye, matatabudi i kololo-'afo'afo.  
20 Iesu i vonedi i vo, Kebu 'wa na kolologa, yau taunida.”  
21 Tutuyanina i 'asetai mogitana Iesu, i voneni i dodoga nika waka i lilide i duduna-matayo'o Kafaneomi.   

Tomotoga nuanuadi Iesu 
 

22 I 'atai, tomotoga bei Iesu i ve'anidiga balebaleye i lulukamaseni, fai yadi nuanua i vo, Wakanina i mieniga 'akonadi tovetutuyamavo 'aisedi 'wainega i viladi.”  
23 I miamia nika waka 'ifwaidi 'atamana Taibilia 'wainega i luku bei Iesu 'aila'a i ve'anidiga lilivaneye.  
24 Tutuyanina 'aila'a Iesu ma yana tovetutuyamavo i 'isa'avadi, wakanidi 'waidie i dodoga i damana Kafaneomi i na lualeni.   

Iesu taunina 'ani'ani yada mia 'ivauna wata 'atumaina faifaina 
 

25 Tomotoga Iesu i lulualeni nika i veluagai Kafaneomi 'eba miava'auta nageneye, i velutolieni i vo, Tove, ma'avia 'u mai de'e bei?”  
26 Iesu i vonedi i vo, A vona mogitana 'waimie, yaku folova toketokena 'wa 'iseni siwe kebu faifaina 'wa da vetumagana 'waikuye 'wa da yoyogo'wai'waila, a ve'animiga faifaina 'wa yoyogo'wai'waila.  
27 Kebu i da lubwainemi 'ani'ani 'ana nuanua i na vebwaika 'waimie, fai 'ani'aninidi bola i na koga wata i na 'anikudadi. 'Ani'aninina kumanina 'wainega mia 'atumaina wata miamia-vagaina 'wa na veluagaiga, i lubwainemi faifaina 'wa na nuanua. Yau a vetomotogaotoga Tamada Yaubada i venua'ivineku wata veimea i veleku, bega 'aku fata 'ani'aninina 'atumaina a na velemi.”  
28 Tomotoga i velutoli Iesu 'waineye i vo, Bani'odi 'a na munega Yaubada yana folova 'a na 'i'idewadi?”  
29 Iesu i vo, Yaubada nuanuana yami folova side bani'odi. Yau i vetunekuga 'wa na vetumaganeku. Siwe 'asa'aiana yami folova.”   


30 Yana vona i tutuli i vo, Nuanuama yamu folova toketokena ma 'ana 'eba 'isa 'u na 'idewai, 'a na 'iseni 'a na 'asetai Yaubada i vetunemu, 'waimuye 'a na vetumagana. Siwe ava'ai folovaga toketokena 'u na 'idewai?  
31 *Basenadiotoga tubudavo sali'avu'avuye i nunagoi 'adi'adi mana. Faifaina i kilumi Yaubada yana buki nageneye i vo, 'Ani'ani abamayega i veledi i 'ani.’ ”  
32 Iesu i vonedi i vo, A vona mogitana 'waimie, we'e 'ani'aninina kebu Mosese yana 'anivelena abamayega, Tamaku yana 'anivelena. Siwe 'asiau nuanuana tamu 'ani'ani i na velemi abamayega, 'ani'aninina 'ani'ani mogitana.  
33 'Ani'aninina mogitana tamu tomogo, siwe 'asa'aiana taunina 'ani'ani. Tomogonina abamayega i obuma, bega tomia fwayafwaya mia 'ivauna wata 'atumaina 'wa na veluagai.”  
34 Tomotoganidi i vo, 'Auvea, nuanuama 'ani'aninina tutuya fuedi 'u na velevelema.”   


35 Iesu i vonedi i vo, Yau 'asa'aiana kumaniku 'ani'ani. Yau mia 'ivauna wata 'atumaina 'ana to'anivelena tomotoga 'waimie. 'Ai'edi egavo i na mai 'waikuye kebu i na lasega, wata 'ai'edi egavo i na vetumagana 'waikuye kebu 'anigodi i na lala.  
36 'Akonadi a vonemi, yaku folova toketokena matamie a 'idewai 'wa 'iseni, siwe kebu 'wa da vetumagana 'waikuye.  
37 Tomotoganidi Tamada i velekuga, matatabudi i na maia 'waikuye, kebu tamu sai'afo a na bailedi.  
38 Yau a mai abamayega 'aku tovetune yana nuanua a na 'idewadi, kebu tauniku yaku nuanuaga.  
39 'Aku tovetunenina yana nuanua side bani'odi. Nuanuana tomotoganidi i 'anivelenedi 'waikuye a na 'ita'ita'iedi, kebu tamu aitoi a na baileniga, wata tutuyanina tomotoga 'wa na vonayavuga Yaubada 'waineye, yaku tomotoga yawaidi a na veledi i na tovoi-vaitugana.  
40 Side bani'odi, Tamaku nuanuana egavo i na 'isa'inanaku yau natuna wata i na vetumaganeku, mia 'atumaina wata miamia-vagaina i na veluagai. Tutuya 'ana 'eba ve'a'ava 'waineye, tomotoganidi a na sivetovoidi.”   

Iesu 'asa'aiana 'ada'ada mogitana 
 

41 Me Diu ma yadi nuasako i vebonavoluvolu fai Iesu i vo, Yau 'ami'ami a mai abamayega.”  
42 Begaidi i vo, Awale igodi bani'odi i voneyedi i vo, A obuma abamayega?’ Tamana wata inana ta 'asetadi. Iesu tomotogaotoga, Iosefa natuna.”  
43 Iesu i vonedi i vo, Kebu 'aise'avami 'wa na vebonavoluvolu yaku veifufu faifaina.  
44 Kebu tamu aitoi 'ana fata taunina yana nuanuayega i na mai 'waikuye. Nagami Tamada 'aku tovetune i na vagavaidi i na miedi 'waikuye, mulieta tutuya 'ana 'eba ve'a'ava 'waineye, tomotoganidi a na sivetovoidi.  
45 *Basenadiotoga yaku vonanina faifaina Yaubada yana tolu'ivonavo i kilumi i vo,  

   
 
Tomotoga matatabudi Yaubada i na vedi wata i na ve 'waidie.’  

   
 
Begaidi egavo Tamada yana vona i na vinenegeni wata yana ve i na 'ewadi i na maia 'waikuye.  
46 We'e 'omi kebu tamu aitoi Tamada i da 'iseniga, yau 'aiseotogiku a 'iseni fai a mai Yaubada 'wainega.  
47 A vona mogitana 'waimie, egavo ma yadi vetumagana taunidi i na tauyedi 'waikuye, 'akonadi mia 'atumaina wata miamia-vagaina i veluagai.  
48 Yau 'asa'aiana kumaniku 'ani'ani. Yau mia 'ivauna wata 'atumaina 'ana to'anivelena tomotoga 'waidie.  
49 Basenadiotoga tubumiavo mana i 'ani sali'avu'avuye, siwe matatabudi i ve'alawafawafa.  
50 We'e 'ani'ani mogitana abamayega i obuma bega egavo i na 'ani, kebu i na wafaotoga.  
51 Yau 'asa'aiana kumaniku 'ani'ani abamayega a obuma. 'Ai'edi egavo 'ani'aninina i na 'aniaga kebu i na wafaotoga i na mia-vagata. 'Ani'aninina a vonevoneyeniga tomogoku, a na tauyeni bega tomia fwayafwaya matatabumi 'ami fata mia 'ivauna wata 'atumaina 'wa na veluagai.”   


52 Me Diu Iesu yana veifufu i nogai ma yadi nuasako 'aise'avadi i ve'ikwayekwayega i vo, No'o tomogo bani'odi i na munega tomogona i na veleda ta na 'ania? Kebu tamu sai'afo i da lubwaineni.”  
53 Iesu i vonedi i vo, A vona mogitana 'waimie, yau a vetomotogaotoga 'ai'edi egavo kebu tomogoku i na 'aniaga wata dayagiku i na yemuyaga, kebu 'adi fata mia 'ivauna wata 'atumaina i na veluagai.  
54 Egavo tomogoku i na 'ania wata dayagiku i na yemu 'akonadi mia 'atumaina wata miamia-vagaina i veluagai, wata tutuyanina tomotoga 'wa na vonayavuga Yaubada 'waineye a na sivetovoidi.  
55 Fai tomogoku 'ani'ani mogitana wata dayagiku walu'ai mogitana.  
56 Egavo tomogoku i na 'ania wata dayagiku i na yemuya a na miamia nagedie, yau 'adi labilabina wata i na miamiani nagekuye.  
57 Tamada 'aku tovetune miamia-vagaina kebu yana 'a'avaga, begaidi yana toketokena 'wainega a miamia. Wata bani'odi egavo i na 'anikuga yaku toketokena 'wainega i na mia-vagata.  
58 Basenadiotoga tubumiavo mana i 'ani sali'avu'avuye siwe matatabudi i ve'alawafawafa. We'e yau 'asa'aiana 'ani'ani mogitana abamayega a mai, 'ai'edi egavo 'ani'aninina i na 'aniaga i na mia-vagata.”   


59 De'e Iesu yana ve wata yana lau'age tomotoga 'waidie, 'atamana Kafaneomi 'eba miava'auta nageneye.   

Tovetutuyamavo 'ifwaidi Iesu i baileni 
 

60 Tovetutuyamavo fuedi Iesu yana vona i nogai 'aise'avadi i veifufu i vo, Iesu yana ve 'waideye 'ana nogaya vitana, kebu nuanuada. Kebu tamu aitoi 'ana fata i na 'asetai.”  
61 Iesu i 'asetai yana tovetutuyamavo i vevebonavoluvolu yana ve faifaina begaidi i vonedi i vo, Yaku ve faifaina voke bunumi i mayaga.  
62 Yaku venina vitana 'waimie kebu nuanuami, siwe 'ai'edi 'wa na 'iseku yau a vetomotogaotoga a na vilaku a na laka abame, 'waimie vitaotogina.‡  
63-64 'Anu'anunu Magemagetana 'aiseotogina 'ana fata mia 'ivauna wata 'atumaina i na velemi, kebu tamu wata aitoi 'ana fata i na 'ivaisemi bega mianina 'ivauna wata 'atumaina 'wa na veluagai. Yaku vonanidi 'akonadi a voneyediga 'anu'anunumi 'adi 'aivaita, 'waidiega 'ami fata mianina 'ivauna 'wa na veluagai, siwe 'ifwaimi kebu 'wa da vetumagana.”  

Iesu de'e bani'odi i voneyediga fai nagami i 'asetai egavo kebu i da vetumagana, wata 'waidiega kumanina 'awaie i na 'etogiluveni i 'asetai.  
65 Wata Iesu i vona tomotoga 'waidie i vo, Yaku ve 'ana 'aseta vitana 'waimie, begaidi basenadi a vonemi a vo, Kebu tamu aitoi 'ana fata taunina yana nuanuayega i na mai 'waikuye. Nagami Tamada tomotoganidi i na veleku mulieta i na mai 'waikuye.’ ”   


66 Yana venina faifaina yana tovetutuyamavo 'ifwaidi i baileni, kebu nuanuadi wata i na vevetutuyameni.  
67 Begaidi Iesu yana tovetutuyamavo 12 i velutoliedi i vo, We'e 'omi bani'odi? Nuanuami 'wa na baileku 'wa na nagoi?”  
68 *Saimoni Fita yana velutoli i tutuli i vo, 'Auvea, kebu 'ana fata tamu wata aitoi 'waineye 'a na nagoi. Yamu ve 'waidiega 'ama fata mia 'atumaina wata miamia-vagaina 'a na veluagai.  
69 'A vetumagana 'waimuye wata 'a 'asetamu 'omu Yaubada Natuna Magemagetamu.”  
70 Iesu i vonedi i vo, Vona mogitana 'ami 12 a venua'ivinemi, siwe 'waimiega tamu Seitani iana.”  
71 Iesu i vonavona Iudasa faifaina, taunina Saimoni Isakaliota natuna wata tamu 'adi 'aila'a 12 'wainega, siwe kumanina Iesu 'ana to'etogiluva.    

 7

Iesu tainavo kebu i da vetumagana 'waineye 
 

1 Mulieta Iesu i folova-vuvua 'awalawa Galili nageneye, kebu i da nago Iudia, fai me Diu to'edakumetavo nuanuadi i na luvewafai.  
2-3 *Me Diu yadi Sakali 'Ayavau* sai'afoga 'ana 'aiata i na veluagai, bega Iesu tainavo i voneni i vo, Yada 'awalawa 'u na baileni 'u na nago 'awalawa Iudia bega yamu tovetutuyamavo 'eba nuavogana wata 'eba nua'ewa 'u na 'i'idewadiga i na 'ise'isedi.  
4 'Ai'edi 'amu fata 'eba nuavogana wata 'eba nua'ewa 'u na 'i'idewadiga, taunimu 'u na sivemagesemu bega tomotoga fuedi i na 'isemu.”  
5 Tainavo bani'odi i voneyediga fai taunidi wata kebu i da vetumagana 'waineye.  
6 Iesu i vonedi i vo, 'Ai'edi nuanuami, i lubwainemi 'wa na nagoi Iudia we'e yau yaku tutuya bola, kebu 'waineye ta da le'wa.  
7 Kebu 'ana fata tomia fwayafwaya i na vedumwe'ai'aiemi, we'e mogitana yau 'akonadi i vevedumwe'ai'aieku, fai tutuya fuedi a vonevonedi a vo, 'Omi yami sauluva sakoidi.’  
8 'Asa'aiana, 'wa kumeta ta waia sakalinina 'waineye. Tutuya de'e kebu i da lubwaineku.”  
9 Tutuyanina Iesu i veifufu'a'avana, Galili bei i miamia.   

Iesu i nago 'Ayavau 'ana Sakali 'waineye 
 

10 Iesu tainavo i kumeta i nagoi Ielusalema sakalinina faifaina, mulieta Iesu i vemuli, givagivayega i nago kebu i da vemageta.  
11 Sakalinina nageneye, me Diu to'edakumetavo i lalauala wata i vevelutolitoli Iesu faifaina, 'ai'edi aitoi i da 'iseni.  
12 Tomotoga fuedi i ve'awayaya Iesu faifaina, 'ifwaidi i vo, Tomogo 'atumaina,” we'e 'ifwaidi i vo, Kebu, we'e i vevekalieda.”  
13 Siwe kebu tamu aitoi mageseye i da veveifufu fai me Diu to'edakumetavo i kololoyedi.   


14 Sakalinina 'ana 'aiata sai'afoga i da 'a'ava, nika Iesu i vemageta i luku Vanuga 'Eba Velu'ui nageneye, bei i velamu i veve tomotoga 'waidie.  
15 Me Diu nuadi i voganidi yana ve faifaina i vo, Tomogo no'o kebu i da nago sikulu 'waineye. Bani'odi i munega yana 'aseta bwaikina?”  
16 Begaidi Iesu tomotoganidi i vonedi i vo, Yau kebu tauniku yaku nuanuayega a da veve, venidi Yaubada 'aku tovetune 'wainega i mai.  
17 Egavo nuanuadi Yaubada yana nuanua i na 'i'idewadi, i na 'asetai kebu a da veve yaku nuanuayega, mogitana Yaubada 'wainega i mai.  
18 Aitoi yana nuanuayega i na veveifufu, kumanina nuanuana tomotoga i na subisubiai, we'e aitoi nuanuana 'ana tovetune i na ve'ililibuyeni, i vona mogitana kebu i da vevekali.  
19 Yaubada yana veimea Mosese i velemi, siwe kebu tamu aitoi 'waimiega veimeanidi i da vematayakeyakedi, begaidi igodi nuanuami 'wa na luvewafaku.”  
20 'Aila'anidi Iesu yana vona i tutuli i vo, 'Omu yaiaina i agemu bega 'wava'wavamu, kebu tamu aitoi 'amu 'ainike i da voneyeniga.”  
21 Iesu i vonedi i vo, 'Omi nuami i voganidi fai 'Aiata Veawai 'waineye tomogo a 'ive'atumaia Ufa Bedeseida 'waineye.  
22 *Siwe 'omi wata 'wa folofolova 'Aiata Veawai 'waidie, fai veimea Mosese 'wainega bunu 'aibobo faifaina 'wa vevematayakeyakeni 'Aiata Veawai 'waidie 'wa 'i'idewai. We'e bunu 'aibobo kebu mogitana Mosese 'wainega i da mai, i velamu tubuda Ebelamo yana tutuye.  
23 *Veimeanina natumiavo iavetadi 'adi 'aiata 8 i veveluagadi bunudi 'wa bobobodi, siwe wata 'ai'edi tamu kwamana 'ana 'aiata 8 i na veluagai 'Aiata Veawai 'waineye 'wa 'i'idewaimo, nika 'asa'aiana bei 'wa folofolova. Fai 'omi 'wa folofolova 'Aiata Veawai 'waidie, awale 'wa nuasako-maimaiga 'waikuye tomogo a 'ive'atumaiotogi 'Aiata Veawai 'waineye faifaina?  
24 Kebu 'isa'ava 'wainega 'wa na awavesakoyeku, nagami 'wa na venua'ivina-'atumai mulieta 'wa na vona.”   

Tomotoga Iesu faifaina i ve'ikwayekwayega 
 

25 'Ifwaidi Ielusalema 'ana tomotoga i vo, Voke no'o tomogonina yada to'edakumetavo nuanuadi i na luvewafai.  
26 'Wa 'iseni? 'Aila'a 'waideye i veveifufu siwe kebu tamu aitoi i da talabodeni. Voke yada to'edakumetavo 'akonadi i 'asetai taunina Keliso, Yaubada 'ana Venua'ivina.  
27 Siwe 'ida 'akonadi ta 'asetai 'ai'edi Keliso i na souyeni, kebu tamu aitoi i na 'asetai yana 'eba mai. We'e 'atamananina 'wainega Iesu i maiga 'akonadi matatabuda ta 'asetai.”   


28 Iesu i veve Vanuga 'Eba Velu'ui nageneye bonana bwaikinega tomotoga i vonedi i vo, 'Omi igodi 'wa vo 'wa da 'asetaku wata yaku 'eba mai 'wa da 'asetai. Yau a maiga, kebu tauniku yaku nuanuayega, 'aku tovetune nuanuana begaidi a mai. 'Aku tovetunenina yana nuanua 'atumai'avadi wata tonovidi, siwe 'omi kebu 'wa da 'asetai.  
29 We'e yau a 'asetai fai i vetuneku wata 'wainega a mai.”   


30 Yana vonanina faifaina nuanuadi i da 'ive'avini siwe kebu tamu aitoi 'ana fata, fai yana tutuya bola kebu i da veluagai.  
31 Avinodi tomotoga fuedi i vedumwe'ai'aieni, siwe wata tomotoga fuedi 'aila'anina nageneye i vetumagana Iesu 'waineye i vo, Ta 'asetai tutuyanina Keliso i na mai 'eba nuavogana wata 'eba nua'ewa fuedi i na 'idewadi. Vona mogitana de'e taunina Keliso, Yaubada 'ana Venua'ivina. Kebu tamu aitoi 'ana fata Iesu i na salai 'alo i na 'iaweni.”   

Igodi Iesu i da 'ive'avini 
 

32 Diu totafalolo Falisi i nogai tomotoga 'ifwaidi i veve'awayaya i vo, Voke Iesu taunina Keliso.” Begaidi Falisinidi wata tovelomu yadi to'edakumetavo, Vanuga 'Eba Velu'ui 'ana tolumadu'aivo i vetunedi i nagoi Iesu i na 'ive'avini.  
33 Siwe Iesu i vonedi i vo, Tutuya 'ale'usana yau taiadi ta na miamia, mulieta a na nago 'aku tovetune 'waineye.  
34 'Wa na lualeku siwe kebu 'wa na veluagaku wata kebu 'ana fata 'wa na waia yaku 'eba mia 'waineye.”  
35 Me Diu to'edakumetavo 'aise'avadi i veifufu i vo, 'Wa da 'asetai ava'aibe bei igodi nuanuana i na nago? Voke i na nago mali 'awalawa 'waidie, bei yada 'aila'a me Diu i miamiani me Kuliki taiadi? Mulieta i na veve me Kuliki 'waidie.  
36 Fai i vo, 'Wa na lualeku siwe kebu 'wa na veluagaku,’ wata i vo, Kebu 'ami fata 'wa na wai yaku 'eba mia 'waineye.’ Awale bani'odi i voneyedi?”   

Ufa-luluvuala mia 'ivauna wata 'atumaina faifaina 
 

37 *Me Diu yadi Sakali 'Ayavau 'ana 'aiata 'eba ve'a'ava, 'aiata bwaikina. 'Aiatanina 'waineye Iesu i tovoi i vegolegole i vo, 'Ai'edi aitoi 'anigona i lala, i da mai 'waikuye.  
38 *Aitoi i na vetumagana 'waikuye, 'ana fata i na mai bega i na yemu. Fai Yaubada yana Buki nageneye i voneyeni, i vo, Yana nuanua 'wainega ufa i na luluvuala-vebogi, ufanina 'wainega mia 'ivauna wata 'atumaina i sousouyeni.’ ”  
39 Iesu i vonaga ufanina faifaina, 'ana 'aseta 'Anu'anunu Magemagetana, 'awaie Iesu 'ana tovetumaganavo i na agedi. Tutuyanina 'waineye Yaubada 'Anu'anununa bola kebu i da 'aniveleneni tomotoga 'waidie bega i na agedi, fai Iesu bola kebu i da laka abame yana 'ai'aiwabu 'waineye.   

Tomotoga 'waidiega 'idi i souyeni 
 

40 'Aila'anidi Iesu yana vona i nogai, 'ifwaidi i vo, Kumanina mogitana Yaubada yana tolu'ivonanina ta lulukamaseni.”  
41 We'e 'ifwaidi i vo, No'o Keliso, Yaubada 'ana Venua'ivina.” Siwe 'ifwaidi i vo, Kebu, fai ta 'asetai Keliso kebu i na mai 'awalawa Galili 'wainega, siwe Iesu i mai 'awalawanina 'wainega.  
42 *Basenadiotoga i kilumi Yaubada yana Buki nageneye, Keliso i na souyeni Kini Devida 'ana wauma 'wainega wata i na tubuga 'ana tuvadeye, 'atamana Bedeliema 'waineye.”  
43 Bega 'aila'a i 'idia Iesu faifaina.  
44 'Ifwaidi nuanuadi i na 'ive'avini, siwe kebu tamu aitoi i da 'abi tomogoneye.   

Me Diu yadi to'edakumetavo kebu i da vetumagana Iesu 'waineye 
 

45 Tolumadu'aivo i maia igodi Iesu 'ana 'ive'avina faifaina i viladi i nagoi Falisi wata tovelomu yadi to'edakumetavo 'waidie. To'edakumetanidi i velutoli i vo, Awale kebu Iesu 'wa da mieniga?”  
46 Tolumadu'aivo i vo, Tomogo no'o yana vona 'adi nogaya 'atumaiotogidi, kebu tamu aitoi bani'odiga.”  
47 Falisi i velutoli i vo, Voke 'omi wata i vekaliemi?  
48 Kebu tamu sai'afo 'ima yami to'edakumetavo 'waimega, 'alo Falisi i da vetumagana tomogonina 'waineye.  
49 'Aila'anidi Iesu yana vona i noganogaiga, veimea Mosese 'wainega i bavuyedi, 'awaie 'adi vematavuloga i na veluagai Yaubada 'wainega.”  
50-51 *To'edakumetanidi 'waidiega tamu 'ana wagava Nikodimo, kumanina basenadi i nago Iesu taiadi i veifufu. Enavo i vonedi i vo, Kebu i da lubwaineda yada ve'etoboda ta na geuya. Nagami Iesu i na vonayavuga 'waideye, 'ai'edi ma yana sakona, mulieta 'ana fata ta na veimea vematavuloga i na veluagai.”  
52 I voneni i vo, Voke 'omu wata 'u mai Galiliega, Iesu taiadi ma fuemie bavubavumi. 'Ai'edi Yaubada yana Buki 'u da lu'iawawaga, 'u da 'asetai kebu tamu Yaubada yana tolu'ivona i da souyeni 'awalawa Galili 'wainega.”  
53 †I veifufu i 'a'avana, matatabudi i ve'iyavuyavulagi yadi 'atamane.    

Tamu vavine nuanuadi i na lukileudi 
 

1 Me Diu to'edakumetavo yadi ve'ikwayekwayega i 'a'ava, i nagoi yadi vanuge, we'e Iesu i laka 'Oya Olive.  
2 I 'atai 'awa'awaiogose i vilai i mai Vanuga 'Eba Velu'ui 'waineye. 'Aila'a bwaikina i maia 'waineye bega Iesu i miabui i ve 'waidie.  
3 We'e ve'etoboda 'adi tovevo wata totafalolo Falisi tamu vavine i miedi Iesu 'waineye. Vavinenidi 'ifwaidi tomotoga i 'isedi tamu tomogo tulina taiadi i veluaga bega i miedi Iesu wata 'aila'a bwaikina matadie.  
4 To'edakumetanidi Iesu i voneni i vo, Tove, vavine de'e 'a miediga, mogitana i 'isedi tamu tomogo tulina taiadi i veluaga.  
5 *Veimeanina i mai Mosese 'wainega i vonaga sauluvanina 'ana tutula i lubwaineni ta na lukileuya i na wafa. We'e 'omu yamu nuanua bani'odi?”  
6 De'e bani'odi i voneyediga Iesu i sisiloloi, nuanuadi bonana i na nogai, 'ai'edi i na vekali 'adi fata i na 'ive'avini. Siwe Iesu kebu tamu ava'ai i da voneyeniga, i 'odumo fwayefwayeye nimanega i kilukiluma.  
7 Bola i kilukiluma wata tovevitanidi i lulukwayegeni nuanuadi Iesu yadi vona i na tutuli, mulieta Iesu i tovoi i vonedi i vo, 'Atumaina, siwe aitoi 'waimiega kebu tamu tutuya i da sakonaga, kumanina nagami kileu i na 'ewai vavine i na nikedi.”  
8 Wata i 'odu-vaitugana, i kilukiluma fwayefwayeye.  
9 Tomotoga Iesu yana vonanina i nogai, 'aitamogana 'aitamogana i sousouyedi i degadega, we'e kumanidiavo 'au'auveadi nagami i souyedi. Tovevitanidi i nagoi we'e Iesu wata vavine taiadi i miamia.  
10 Mulieta Iesu i tovoi vavine i vonedi i vo, Tomotoganidi i vevitamiga ava'aibe bei? Tamu aitoi 'waidiega i veimea 'wa na wafa?”  
11 Vavine i vo, 'Auvea kebu tamu aitoi.” Iesu i vonedi i vo, Yau wata kebu. 'Asa'aiana 'wa tauya, siwe kebu wata 'wa na sakosakona.”   

Iesu tomia fwayafwaya yada mageta 
 

12 *Tomotoganidi i miamiani Vanuga 'Eba Velu'ui nageneye Iesu i vonedi i vo, Yau tomia fwayafwaya yami mageta. Egavo i na vetumagana 'waikuye yadi nuanua kebu dududubalidiga, siwe mia 'ivauna wata 'atumaina i na veluagai magetanina 'wainega.”  
13 *Totafalolo Falisi i voneni i vo, Taunimu 'u awa'ai'aimu, kebu 'a na ve'awamogitana yamu vona faifaidi.”  
14 Wata Iesu i vonedi i vo, A vonaga tauniku faifaiku vona mogitana, fai a 'asetai ava'aiega a mai wata 'awaie a na nago 'waineye, we'e 'omi bega a maiga wata bei a na nagoga kebu 'wa da 'asetaiga.  
15-16 Taunimi yami nuanuayega 'wa awavesakoyeku, kebu 'aseta mogitana 'wainega 'wa da vevenua'ivina. Yau kebu a da vevenua'ivinaga yami sakona faifaina, we'e 'ai'edi a na venua'ivinaga yaku venua'ivinanina mogitana tonovina, fai kebu 'aiseku yaku nuanuayega, Tamada 'aku tovetune i 'i'ivaiseku wata i labilabiniku.  
17 *Yami veimea kilukilumina i 'eno'eno i vo, 'Ai'edi tomotoga 'adi 'ailuga yadi lu'ivona i na vesala, i vona mogitana.’  
18 Wata yau bani'odi tauniku faifaiku a vonavona wata Tamada 'aku tovetune i vonavona faifaiku, 'ama 'ailuga yama nuanua i vesala bega vona mogitana.”  
19 Falisinidi Iesu i velutolieni i vo, Ava'aibe bei tamamu?” Iesu i vo, 'Wa bavuyekuga wata Tamaku 'wa bavuyeni. 'Ai'edi 'wa da 'asetakuga, Tamaku wata 'wa da 'asetai.”   


20 De'e Iesu yana ve Vanuga 'Eba Velu'ui nageneye, 'anivelena-maimaiga 'ana 'eba yato lilivaneye. Kebu tamu aitoi i da 'ive'avini, i lubwaineni bei i na 'ive'aviniga 'ana tutuya bola.   

Egavo kebu i na vetumagana yadi sakona i na 'eno-vagata 
 

21 Iesu tomotoganidi i vonedi i vo, A na tauya a na nago siwe 'wa na luala-wayogeku, 'wa na wafa yami sakona i na 'eno-vagata Yaubada kebu i na nuatavunidi. Bei a na nagoga kebu 'ami fata 'wa na waia.”  
22 Vonanina me Diu to'edakumetavo i nogaiga 'aise'avadi i vona i vo, Voke taunina i na luvewafai fai i vo, Bei a na nagoga kebu 'ami fata 'wa na waia.’ ”   


23 Wata Iesu i vonedi i vo, 'Omi de'e bega 'wa souyemi, we'e yau tabwanega a mai. Yami 'eba mia fwayefwayeye we'e yau abamayega a obuma.  
24 Faifainanina a vo, 'Wa na wafa yami sakona i na 'eno-vagata kebu Yaubada i na nuatavunidi.’ Yau Yaubada 'ana Venua'ivina, 'ai'edi kebu 'wa na vetumagana 'waikuye, tutuyanina 'wa na wafa, yami sakona i na 'eno-vagata.”  
25 Begaidi i velutolieni i vo, Nuanuama 'a na 'asetamu, 'omu aitoi?” Iesu yadi velutoli i tutuli i vo, Tutuya fuedi a lulu'ivoneyeku 'waimie, siwe 'asa'aiana bani'odi.  
26 'Ai'edi nuanuaku, 'aku fata nani fuedi yami sakona faifaidi a da lu'ivoneyedi wata a da awavesakoyemi, siwe 'aku tovetune ava'ai i vonekuga, 'aisedi a lulu'ivoneyedi tomia fwayafwaya matatabumi 'waimie. 'Aku tovetunenina yana nuanua wata yana sauluva tonovidi, 'ada fata ta na vetumagana yana vona 'waidie.”   


27 Siwe tomotoganidi kebu i da 'asetaiga, Iesu i vonavona Tamana faifaina, taunina 'ana tovetune.  
28 Begaidi wata Iesu i vonedi i vo, De'e 'wa bavuyeku, siwe tutuyanina yau a vetomotogaotoga 'wa na silakaiku 'ai lagalagana 'waineye bei 'wa na 'asetaku yau Yaubada 'ana Venua'ivina. Wata bei 'wa na 'asetai kebu tamu sai'afo tauniku yaku nuanuayega a da folofolova, siwe ava'ai 'akonadi Tamada i vonekuga bani'odi a vonevoneyedi.  
29 Fai tutuya fuedi 'aku tovetunenina yana nuanua a 'i'idewadi i sososoana faifaiku, begaidi kebu tamu tutuya i da bailekuga i labilabiniku.”  
30 Tomotoga fuedi Iesu yana vona i nogai i vetumagana 'waineye.   

Iesu yana vona 'ana 'aseta mogitana i na 'etoyavuda 
 

31-32 Iesu i veifufu tomotoganidi i vetumagana 'waineye i vo, 'Ai'edi yaku ve 'wa na vevematayakeyakedi, 'omi yaku tovetutuyamavo mogitana, bega Yaubada 'ana 'aseta mogitana 'wa na 'asetai, nika 'asetanina i na yavumi sakona yana veimea 'wainega.”  
33 *Me Diu to'edakumetavo i vona Iesu 'waineye i vo, 'Ima Ebelamo tubunavo, kebu tamu tutuya 'a da vetofolova-maimaiga tamu tomogo 'waineye. Awale 'u vo, I na 'etoyavumi?’ ”  
34 Wata Iesu i vonedi i vo, A vona mogitana 'waimie, egavo i sakosakonaga, sakonanina i veveimeyedi.  
35 Tofolova-maimaiga kebu mogitana 'ana toveimea yana 'aila'a nageneye, we'e mogitana natuotogina, yana 'aila'a nageneye i na mia-vagata.  
36 'Omi sakona yana tofolova-maimaiga, siwe 'ai'edi yau Yaubada Natuna a na 'etoyavumi 'omi mogitana yavuyavumi.  
37 A 'asetai 'omi Ebelamo tubunavo, siwe 'ifwaimi nuanuami 'wa na luvewafaku fai yaku ve 'wa vedumwe'ai'aiedi.  
38 Naninidi a 'isedi Tamaku 'waineye, a veveifufuyedi 'waimie, we'e 'omi ava'ai nuanuami 'wa na 'idewaiga 'waikuye fai tamami sakoina i vonemi.”   


39 Me Diu to'edakumetavo Iesu yana vona i tutuli i vo, 'Ima tamama Ebelamo.” Iesu i vo, 'Ai'edi mogitana 'omi natunavo, yana sauluva 'atumaidi 'wa da vevetutuyamedi.  
40 Siwe yami sauluva tulina, kebu Ebelamo bani'odi. Nuanuami 'wa na luvewafaku fai Yaubada yana veifufu mogitana a nogai 'wainega, a lu'ivona 'waimie.  
41 'Omi kebu Ebelamo natunavo, we'e tamami mogitana yana sauluva sakoidi 'wa 'ewadi.” To'edakumetanidi i vo, 'Ima kebu 'eda natunavo. Matatabuma tamama 'aitamogana, taunina Yaubada.”  
42 Iesu i vonedi i vo, 'Ai'edi Yaubada mogitana tamami, 'wa da nuakalikalieku fai yau Yaubada 'wainega a mai, taiadi ta miamia. Kebu tauniku yaku nuanuayega a da mai, Yaubada i vetuneku.  
43 Fai yaku vona kebu nuanuami 'wa na nogai, begaidi ava'ai a voneyediga 'wa bavuyedi.  
44 'Omi Seitani* natunavo, nuanuami yana nuanua sakoidi 'waidie taunimi 'wa na tautauyemi. Tutuya 'eba velamu 'wainega i maiga 'asiau Seitani kumanina toluvewafa, kebu tamu sai'afo yana vona tonovina, naninidi tonovidi matatabuna i vevedumwe'ai'aiedi. Tutuya fuedi vekaliega i vonavona fai 'asa'aiana bani'odi yana sauluva, wata vekali matatabuna taunina lamudi.  
45 Yaku veifufu 'waimie vona mogitana, begaidi kebu 'wa da vetumaganeku.  
46 Kebu tamu aitoi 'waimiega 'ana fata i na vevitaku sakona faifaina. Yaku veifufu 'waimie vona mogitana, begaidi i lubwainemi 'wa da vetumagana 'waikuye.  
47 Egavo tamadi Yaubada, kumanidiavo yana veifufu 'ana tonogaya, siwe 'omi kebu Yaubada yana 'Aila'a nageneye, begaidi kebu nuanuami yana vona 'wa na nogai.”   

Iesu 'ana 'aseta mogitana faifaina i veifufu 
 

48 Me Diu to'edakumeta Iesu yana vona i tutuli i vo, Basenadi 'a vonaga, 'asiau 'ana mogitana i souyeni 'a vo, 'Omu yaiaina i agemu bega 'wava'wavamu, wata 'omu bani'odi tomogo Samelia sakoina.’ ”  
49 Iesu i vonedi i vo, Yau kebu yaiaina i da agekuga. Tamaku a veve'ililibuyeni, we'e 'omi kebu 'wa da veve'ililibuyekuga.  
50 Kebu tauniku 'aku awa'ai'ai faifaina a da nuanua. We'e mogitana 'awaie Yaubada i na awa'ai'aiku, kumanina tomotoga i na vonayavuga 'waineye bega i na veimeyedi vematavuloga faifaina.  
51 A vona mogitana 'waimie, egavo yaku vona i na vevematayakeyakediga kebu i na wafaotoga, i na mia-vagata.”  
52 Me Diu i voneni i vo, 'U vevekali, vona mogitana yaiaina i agemu. Basenadiotoga Ebelamo wata Yaubada yana tolu'ivonavo i wafa, we'e 'omu 'u vo, 'Ai'edi egavo yaku vona i na vevematayakeyakediga kebu i na wafaotoga, i na mia-vagata.’  
53 Tubuda Ebelamo 'omu kebu bani'odiga, taunina tomogo bwaikina siwe i wafa tolu'ivonavo taiadi. 'Omu 'wa da vo bwaikaotogimu begaidi bani'odi 'u vonevoneyedi.”  
54 Iesu i vonedi i vo, 'Ai'edi tauniku a da awa'ai'aiku 'ana nogaya nani-'avo'avovo. Tamaku, kumanina igodi 'wa vo, Yama Yaubada,’ taunina 'aku toawa'ai'ai.  
55 Kebu tamu sai'afo Yaubada 'wa da 'aseta-tonovi, we'e yau a 'asetai. 'Ai'edi a da vo, Kebu a da 'asetaiga,’ a da vekali, bani'odi 'omi yami sauluva. Siwe a 'asetai wata yana vona a vevematayakeyakedi.  
56 Basenadiotoga yaku mai 'ana tutuya tubumi Ebelamo i nuanimo nika i sosoana, siwe 'akonadi i 'iseni i sosoana-'afo'afo.”  
57 Me Diu Iesu i voneni i vo, 'Omu bola kebu 'amu malamala 50 i da veluagai, we'e Ebelamo 'u 'iseni? 'A nuani kebu tamu sai'afo 'u da 'isa-tonovi.”  
58 Iesu i vo, A vona mogitana 'waimie, bola Ebelamo kebu i da tubugaga, yau miamia-vagaiku.”  
59 Me Diu yana vona i nogai i nuasako, kileu i 'ewadi nuanuadi i da luvewafai, siwe Iesu i giva tomotoga 'awasasadie mulieta Vanuga 'Eba Velu'ui 'wainega i souyeni.    

Iesu tomogo matana 'uluna i 'ive'atumaia 
 

1 Tamu tutuya Iesu wata yana tovetutuyamavo taiadi i nunagoi, nika tamu tomogo ma mata'uluna inana kamodiega i tubuga i 'iseni.  
2 Begaidi Iesu yana tovetutuyamavo i velutolieni i vo, Tove, aitoi yana sakona 'wainega ma mata'uluna i tubuga? Taunina 'alo inana tamana taiadi?”  
3 Iesu i vonedi i vo, Yana vematasako kebu yana sakona 'wainega, 'alo inana tamana taiadi yadi sakona 'waidiega. I vematasakoga bega Yaubada yana toketokena 'wainega i na ve'atumai tomotoga i na 'iseni.  
4 I lubwaineda tutuya safailina 'waineye 'aku tovetune yana folova ta na 'i'idewadi, we'e tutuya vitana i na souyeniga bani'odi dudubala, kebu tamu aitoi 'ana fata i na folova.  
5 *Tutuyanina a na miamia fwayefwayeye, yau tomia fwayafwaya yami mageta.”  
6 Iesu i vona'a'ava, i kiwala fwayefwayeye, fwayafwayanina i 'ewai nimaneye i luogoi mulieta tomatasako matana i 'abidi.  
7 I voneni i vo, Nuanuaku 'u na nago Ufa Sailoama 'waineye maigimu 'u na lekoai.” Ufanina Sailoama 'ana saivila, Vetune. Bega tomogonina i nago maigina i lekoai nika i 'isala, i vilai i mai.   


8 Tomogonina matana i ve'atumaiga, enavo wata 'ifwaidi tomotoga basenadi tomogonina i 'iseni i talavelu'ui mani faifaina, 'aise'avadi i velutolitoli i vo, 'Wa da nuani, voke kumanina side bei i miamia i tatalavelu'ui?”  
9 Tomotoga 'ifwaidi i vo, 'Asa'aiana kumanina,” we'e 'ifwaidi i vo, Kebu, no'o tulina siwe 'ana 'isa'isa.” Siwe tomogonina matana i ve'atumaiga i vo, 'Asa'aiana yau kumaniku.”  
10 Tomotoga i velutolieni i vo, Bani'odi matamu i munega i ve'atumai?”  
11 I vonedi i vo, Tamu tomogo 'ana wagava Iesu dobwadobwana i 'idewai mataku i 'abidi i 'a'avana i voneku i vo, Nuanuaku 'u na nago Ufa Sailoama 'waineye, bei maigimu 'u na lekoai.’ Bega a nago maigiku a lekolekoaiga nika a 'isala.”  
12 Wata i velutolieni i vo, Tomogonina matamu i 'ive'atumaidiga, ava'aibe?” I vo, Aigodi.”   

Falisi i velutolitoli tomatasako yana ve'atumai faifaina 
 

13 Bega tomotoga iadinina matana i ve'atumaiga i vagavaia i naweni totafalolo Falisi 'waidie.  
14 We'e 'aiatanina 'waineye Iesu dobwadobwana i 'idewai tomogo i 'ive'atumaiaga, me Diu yadi 'Aiata Veawai 'waineye.  
15 Bega Falisinidi tomogo i velutolieni i vo, Matamu bani'odi i munega i ve'atumai?” I vonedi i vo, Iesu dobwadobwanayega mataku i 'abidi, mulieta maigiku a lekoai nika a 'i'isadewa.”  
16 Falisi 'ifwaidi i vo, Tomogo de'e bani'odi i folovayediga 'ana 'isa kebu taunina Yaubada 'wainega, fai 'Aiata Veawai 'waineye i folova, yada ve'etoboda i geuya.” Siwe 'ifwaidi i vo, 'Ai'edi taunina tosakonaga kebu tamu sai'afo 'ana fata folova toketokedi i da 'i'idewadi.” Nika 'aise'avadi 'aila'a i 'idia.   


17 Wata Falisi i velutoli-vaitugana tomogo 'waineye i vo, 'U vonaga Iesu matamu i 'ive'atumaidi, we'e 'u da nuaniga yana toketokena ava'aiega i veluagai?” Yadi velutoli i tutuli i vo, Taunina tamu Yaubada yana tolu'ivona.”  
18-19 Me Diu to'edakumetavo kebu i da vetumagana fai i nuani igodina basenadi matana kebu i da sakoga, begaidi inana wata tamana taiadi i vonedi i maia i velutoliedi i vo, De'e natumi? Mogitana ma mata'uluna i tubuga? Bani'odi i munega i 'i'isadewa?”  
20 Inana wata tamana i vo, Mogitana de'e 'ima natuma wata 'a 'asetai ma mata'uluna i tubuga.  
21 Siwe matana yadi ve'atumai wata aitoi i 'ive'atumaidiga kebu 'a da 'asetadiga. Taunina 'wa na velutolieni, fai tulaina 'ana fata i na vonemi.”  
22 Inana wata tamana bani'odi i voneyediga fai i kololo me Diu to'edakumetavo 'waidie. Basenadi yadi veimea i kiavefa'ali i vo, 'Ai'edi aitoi i na vo, Iesu taunina Yaubada 'ana Venua'ivina,’ 'a na talabodeni kebu taiadi 'a na lukuluku 'eba miava'auta nageneye tafalolo faifaina.”  
23 Faifainanina inana wata tamana i vona i vo, Taunina 'wa na velutolieni, fai tulaina 'ana fata i na vonemi.”   


24 Wata me Diu i vona-vaitugana tomogonina matana i ve'atumaiga i mai i voneni i vo, Nuanuama 'u na vona Yaubada mataneye kebu 'u na vekaliga, fai 'a 'asetai tomogonina Iesu, tosakona.”  
25 Tomogo i vo, Aigodi tosakona 'alo kebu, siwe tamu nani a 'asetai, basenadi mataku 'uludi, siwe 'asiau mataku i ve'atumai nika a 'isa'isa.”  
26 Wata i velutolieni i vo, Bani'odi i munegimu? Wata bani'odi i munega matamu i siayegidi?”  
27 I vonedi i vo, 'Akonadi a lu'ivona 'waimie, siwe kebu nuanuami bonaku 'wa na nogai. Awale nuanuami a na vona-vaivaitugana? 'Alo nuanuami 'omi wata Iesu yana tovetutuyamavo?”  
28 Ma yadi nuasako i yagaia i vo, 'Omu 'aisemu kumanina 'ana tovetutuyama, 'ima Mosese yana tovetutuyamavo.  
29 'A 'asetai Yaubada i vona Mosese 'waineye, we'e tomogonina kebu tamu sai'afo 'a da 'asetai ava'aiega i mai.”  
30 Tomogonina matana i ve'atumaiga i vonedi i vo, Nuaku i vogani yami bavu faifaina. Yana toketokena 'wainega mataku i ve'atumai siwe kebu 'wa da 'asetaiga ava'aiega i mai.  
31 Fai ta 'asetai Yaubada tosakona bonadi kebu i na nogai, siwe egavo i 'odu'odu wata i vevematayakeyakeni bonadi i noganogaidi.  
32 Fwayafwaya 'ana 'idewadewavau 'wainega i maiga 'asiau, kebu tamu aitoi 'ana fata tomatasako inana kamodiega i na 'ive'atumaia.  
33 'Ai'edi Iesu kebu i da maiga Yaubada 'wainega wata 'ako kebu bani'odi i da folovediga.”  
34 Yana vona i tutuli i vo, 'Omu tosakona, inamu wata tamamu yadi sakona 'wainega 'u tubuga, igodi nuanuamu 'u na ve 'waimeye.” De'e bani'odi i voneyedi i 'a'ava, i 'ive'avini i tufelefeleni i souyeni 'eba miava'auta 'wainega.   

Tomotoga yadi nuanua bani'odi i vematasako 
 

35 Iesu vala i nogai Falisi tomogonina matana i ve'atumaiga i bifelefeleni 'eba miava'auta 'wainega bega i nago i veluagai i velutolieni i vo, Kumanina i vetomotogaotoga, 'waineye 'u vetumagana 'alo kebu?”  
36 Tomogo i vo, 'Auvea, aitoi tomogoga? 'U voneku bega a na vetumagana 'waineye.”  
37 Iesu i voneni i vo, 'Akonadi 'u 'iseni, 'asa'aiana taunina taiadi 'u veveifufu.”  
38 Tomogo i vona Iesu 'waineye i vo, 'Auvea, a vetumagana 'waimuye.” I vona nika ma yana subia i 'odu mataneye.   


39 Iesu i vo, Yau a maiga fwayefwayeye tomotoga a na 'ididi, bega egavo yadi nuanua dudubalidi 'wa da vo i da vematasako, 'anu'anunudi matadi a na 'ive'atumaidi, we'e egavo igodina 'anu'anunudi matadi 'atumaidi a na 'ive'uludi.”  
40 Falisi ma fuedie i tovotovoi i nogai Iesu yana vona begaidi i velutolieni i vo, 'U vonavonaga 'ima wata matama 'uludi?”  
41 Iesu i vonedi i vo, 'Ai'edi mogitana yami nuanua i vematasako, Yaubada kebu 'ana fata i na vematavulogimi yami sakona faifaidi fai bavubavumi. Siwe fai 'wa vonaga 'wa vo, Matama 'atumaidi nani matatabuna 'a 'asetadi,’ begaidi yami sakonanidi i na 'eno'eno.”    

Iesu i vona-awatabai sifi 'adi kali faifaina 
 

1-2 Wata Iesu i vonedi i vo, A vona mogitana 'waimie, to'isave'avina sifi 'aiaseye yana 'aisaya 'adi mosomoso i veve'anidi, lovane i vevedodogidi 'adi kalie, bei wata i 'i'isave'avinidi. 'Ai'edi to'isave'avinanina nuanuana i na lukuga, 'awa 'waineamo i lukuluku, we'e 'ai'edi tamu aitoi kebu 'awa 'waineamo i na lukuga kaliamo i na nakikila, taunina to'ainike wata tovainago.  
3 Tutuyanina to'isave'avina sifi nuanuana yana 'aisaya i na nawedi, 'awa 'ana to'isave'avina i vonevoneni saiboda i sisibaleni, mulieta to'isave'avinanina yana sifi 'aitamogana 'aitamogana 'adi wagaveamo i tayatayamidi.  
4 Tutuyanina i sousouyedi to'isave'avina i kumekumeta we'e yana 'aisaya mulineye i delideli fai bonana i nogaya'inanai.  
5 'Aisayanidi kebu 'adi fata tamu tomogo mulineye i na nagoi, bola bonana i na bavuyeni i na ve'aladegadega.”   


6 De'e vona-awatabainina 'wainega Iesu i veifufu 'waidie, siwe kebu nuadi i da magetadi.  
7 Begaidi Iesu i vo, A vona mogitana 'waimie, yau sifi 'adi kali 'ana 'awa.  
8 Basenadi mali tomotoga nuanuadi i na veto'isave'avina igodina taunidi i da mai Yaubada 'wainega, tomotoganidi tovainago wata to'ainike, begaidi yaku sifi kebu bonadi i da nogaya'inanadi.  
9 'Asa'aiana kumaniku 'awa. Egavo i na vetumagana 'waikuye, i na luku 'waikuyeamo a na 'ita'ita'iedi wata a na 'i'isave'avinidi bani'odi to'isave'avina sifi yana 'aisaya i nunawedi i veve'anidi wata i mimaiedi 'adi kalie.  
10 Tovainago i na maiga, vainago'ava, 'ainike'ava, 'ivesako 'aisedi faifaidi i na mai. Yau a maiga tomotoga mia 'ivauna wata 'atumaina a na veledi bega i na sososoana, wata kebu tamu nani faifaina i na vevenuafouviga.”   

Iesu to'isave'avina sifi 'atumaina 
 

11 Wata Iesu i vonedi i vo, Yau to'isave'avina sifi 'atumaiku, begaidi yawaiku a na tauyeni a na wafa yaku sifi 'adi 'ita'ita'i faifaina.  
12 'Ai'edi tamu tomogo i na vetofolova sifi i na 'i'isave'avinidi, fai taunina kebu tonisifi 'ai'edi 'ou'ou kasikasisina i na 'iseni i na mimaiga bola i na degalovedi, 'ou'ounina kasikasisina sifi i na ovadi i na ve'aladegadega.  
13 Tofolovanina i dega fai taunina kebu tonisifi, begaidi kebu faifaidi i da vetafewa i folovamo tutula faifaina.  
14-15 *Yau to'isave'avina sifi 'atumaiku. Tamada i 'asetaku wata yau a 'asetai, wata bani'odi yaku sifi a 'asetadi wata i 'asetaku. Fai taunidi yaku sifi, yawaiku a na tauyeni a na wafa 'adi 'ita'ita'i faifaina.  
16 We'e 'ifwaidi yaku sifi tulidie i miamiani, kebu de'e kalinina nageneye. I lubwaineku kumanidiavo wata a na miedi, 'adi fata bonaku i na nogai, a na luvetubamidi 'aila'a 'aitamogana we'e 'adi to'isave'avina 'aitamogana.   


17 Tamaku i nuakalikalieku bwaikina fai tauniku a tauyeku 'awaie a na wafa, siwe wafanina 'wainega wata yawaiku a na veluaga-vaitugani.  
18 Kebu tamu aitoi 'ana fata yawaiku i na dabai, yau taunikuna a na tauyeni. Fai ma yaku veimea wata ma yaku toketokena 'aku fata yawaiku a na tauyeni, wata 'aku fata yawaikunina a na veluaga-vaitugani. Tamaku yana veimea 'waikuye side bani'odi.”   


19 Iesu i vona'a'ava, mulieta vonanina faifaina me Diu 'aila'a wata i 'idia.  
20 Fuedi i vona i vo, Vona mogitana yaiaina i agei i ve'wava'wava. Kebu bonana 'wa na nogai.”  
21 We'e 'ifwaidi i vo, Iesu yana vona 'ana nogaya kebu bani'odi tomogo yaiaina i ageiga yana vona. Yaiaina kebu 'ana fata tomatasako i na 'ive'atumaia Iesu i 'idewaiga bani'odi.”   

Iesu me Diu i vedumwe'ai'aieni 
 

22 Malayaubanie me Diu fuedi i va'auta Ielusalema tamu sakali i 'idewai. Sakalinina 'adi 'eba tolinuata'i wata yadi 'eba nuave'avina, basenadi mali tomotoga yadi Vanuga 'Eba Velu'ui i 'ivesakoi we'e i 'idewa-vaitugani faifaina.  
23 Tutuyanina 'waineye Iesu i nago Vanuga 'Eba Velu'ui 'waineye, i yabayaba Kini Solomoni yana Masi'eda 'waineye.  
24 Me Diu i 'iseni i maia i tovififineni i voneni i vo, Tutuya manamanawena 'a vevenuanaluga yamu vona faifaidi. 'Asiauotoga nuanuama 'u na vona tonovina 'waimeye, mogitana 'omu Keliso Yaubada 'ana Venua'ivina 'alo kebu?”  
25-26 Iesu i vo, 'Akonadi a vonemi siwe kebu 'wa da vetumaganekuga. Folovanidi toketokedi a 'i'idewadiga Tamaku yana veimea 'wainega, 'wa da 'isedi 'wa da 'asetai yau a mai Yaubada 'wainega, siwe kebu 'wa da vetumagana fai 'omi kebu yaku sifi.  
27 Yaku sifi mogitana bonaku i noganogai, 'aitamogana 'aitamogana a 'asetadi wata i yoyogo'wailiku.  
28-29 Mia 'atumaina wata miamia-vagaina a veleveledi bega kebu i na wafaotoga. Kebu tamu aitoi 'ana fata i na 'iaweloveku, fai Tamaku kumanina sifinidi i velekuga toketokeotogina, tomotoga 'ifwaidi kebu bani'odiga. Kebu tamu aitoi 'ana fata i na sieloeloku Tamada yana 'isave'avina 'wainega.  
30 Tamada wata yau, 'asa'aiana 'aitamogana.”   


31 Vonanina faifaina me Diu kileu i 'ewadi igodi i da luvewafai basenadi bani'odi.  
32 Siwe Iesu i vonedi i vo, Folova fuedi 'atumaidi wata toketokedi a 'i'idewadi, Tamada yana awave'eda'eda 'wainega. Folovanidi 'waidiega, ava'ai folovaga faifaina 'wa 'i'ikasikasisi bega 'wa na nikeku?”  
33 *Me Diu Iesu yana vona i tutuli i vo, Yamu folova 'atumaidi faifaidi 'ako kebu 'a da nikemuga, siwe fai 'u vona-uvi'agala Yaubada 'waineye. 'Omu tomogo-'avo'avovo siwe igodi 'u vo, Yau Yaubada.’ ”  
34 *Iesu i vonedi i vo, Basenadiotoga i kilumi Yaubada yana Buki nageneye, bukinina 'wa veve'ililibuyeni bwaikina, Yaubada i vona toveimea i venua'ivinediga 'waidie i vo, 'Omi tomotoga 'asa'aiana taunimi yaubadanimi.’  
35 'Akonadi ta 'asetai Yaubada yana Buki i na 'eno-vagata wata kebu tamu sai'afo vekali nageneye, we'e toveimeanidi Yaubada yana Vona i nogai, Yaubada i goledi yaubadavo.  
36 Yaubada tomotoga i fali-yaubadedi, we'e yau a vo, Yau Yaubada Natuna,’ i lubwaineku fai i venua'ivineku i vetuneku a mai tomia fwayafwaya 'waimie, begaidi kebu a da vona-uvi'agala Yaubada 'waineye.  
37 'Ai'edi Tamaku yana folova kebu a da 'i'idewadiga, i lubwainemi kebu 'wa da vetumagana 'waikuye, siwe fai Tamaku yana folova a 'i'idewadi i lubwainemi 'wa na vetumagana 'waikuye.  
38 Kebu nuanuami 'wa na vetumagana 'waikuye, siwe fai folovanidi toketokedi a 'i'idewadiga, i lubwainemi 'wa na vetumaganedi bega 'wa na 'aseta-'atumaia, yau Tamada 'ana labilabina wata Tamadanina i labilabiniku.”  
39 Iesu yana veifufunina faifaina, to'edakumetavo igodi i da 'ive'avini basenadi bani'odi, nika i 'iawedi i nago.   


40 *Iesu i vilai i damana Ufa Iolidani vi'ainega i miamia, basenadi bei Ioni tomotoga i bafitaisodi.  
41 Tomotoga fuedi i maia Iesu 'waineye, 'aise'avadi i veifufu i vo, Ioni kebu tamu folova toketokena i da 'idewai, siwe nani matatabuna basenadi i veifufuyediga Iesu faifaina, 'akonadi 'adi mogitana i souyedi.”  
42 Begaidi tomotoga fuedi i vetumagana Iesu 'waineye taunina Yaubada 'ana Venua'ivina.    

Lasalo yana wafa ifufuna 
 

1-3 *Tamu tomogo 'ana wagava Lasalo ma novunavo Meli wata Malida i miamia 'atamana Bedani. Meli kumanina 'Auvea Iesu 'agena i iwagi bunama magaina 'atumaina 'wainega wata nava'aunega i tamavelavelalai. Tamu tutuya Lasalo i viga bwaikina begaidi novunavo vala i vetunei Iesu 'waineye i vo, 'Auvea, iamu kumanina 'u nuakalikalieni i viga bwaikina.”  
4 Tutuyanina Iesu valana i nogai i vona i vo, Viganina i souyeniga Lasalo 'waineye kebu wafaotoga faifaina, siwe i souyeni bega tomotoga fuedi Yaubada i na subiai, wata 'wainega yau Natuna i na awa'ai'aiku.”   


5-6 Lasalo ma novunavo Iesu i nuakalikaliedi bwaikina, begaidi tutuyanina i nogai Lasalo i viga kebu i da nago 'waineye, 'atamananina 'waineye i valenogaya bei wata 'aiata 'ailuga i mia.  
7 'Aiatanidi 'adi 'ailuga i 'a'avana, mulieta yana tovetutuyamavo i vonedi i vo, Ta na vilada ta na nagoi Iudia.”  
8 Yana tovetutuyamavo i vo, Tove, basenadi bei me Diu igodi i da lukileumu 'u da wafa, wata igodi nuanuamu bei 'u na nago.”  
9 Iesu i vonedi i vo, 'Akonadi 'wa 'asetai 'aiata 'ana 'awasasa matatabuna 12. 'Awasasanidi 'waidie ta na yabaga kebu 'ana fata ta na nikeyeda fai fwayafwaya 'ana mageta 'wainega ta 'i'isadewa.  
10 Siwe 'ai'edi ta na yaba-vuvua lovane, bola ta na nikeyeda fai mageta kebu. Bola yaku tutuya 'atumaina i 'eno'eno, 'aku fata a na folofolova.  
11 Iada Lasalo i 'enomwadumwadu, siwe ta na nagoi a na luvagoni i na 'isa.”  
12 Yana tovetutuyamavo i vo, 'Auvea, 'ai'edi i na 'eno'enovamo 'ana fata i na ve'atumai.”  
13 Siwe Iesu i vonavona i wafaga faifaina, we'e yana tovetutuyamavo yadi nuanua i vo, 'Eno mogitana faifaina i vonavona.”  
14-15 Begaidi Iesu i vonaotoga 'waidie i vo, Lasalo i wafa, siwe 'ai'edi taiadi ta da miamia a da 'ive'atumaia viga 'aisena 'wainega bola yami vetumagana mweadi. 'Atumaina, ta na nagoi 'waineye yaku folova 'wa na 'iseni bega yami vetumagana i na vetoketoke.”  
16 Tomasi, tamu 'ana wagava Natulugaluga tovetutuyamavo 'ifwaidi i vonedi i vo, Ekwavo, ta na nagoi yada 'Auvea taiadi bega ma fueda ta na wafa.”   

Iesu tosivetovoi wata yawai-vagata 'ana to'anivelena 
 

17 Tutuyanina Iesu yana tovetutuyamavo taiadi i le'wai Bedani lilivaneye, tomotoga i vonedi i vo, Lasalo yawaina i 'a'ava, taumaseye i 'eno'eno 'akonadi 'aiata 4 i 'a'ava.”  
18-19 Ielusalemayega ta na nago Bedani kebu 'ani'iega, vivideye* begaidi me Diu fuedi i maia Bedani, Malida ma taina Meli nuadi i na 'iveoloolodi, novudi i wafaga faifaina.   


20 Tutuyanina Malida vala i nogai Iesu i mimai, bega i nago i yogo'ede'edeni, we'e Meli i miamia vanuge.  
21 Malida Iesu i veluagai i voneni i vo, 'Auvea, 'ai'edi 'omu taiadi ta da miamiaga 'ako novuku kebu i da wafa.  
22 Mogitana novuku i wafa, siwe a 'asetai ava'ai nuanuamu 'u na velu'ui Yaubada 'waineye i na velemu bega 'aivaita 'a na veluagai.”  
23 Iesu i voneni i vo, Novumu i na tovoi-vaitugana.”  
24 Malida i vo, E'e, 'akonadi a 'asetai 'awaie fwayafwaya 'ana 'eba ve'a'ava 'waineye i na tovoi-vaitugana.”  
25 Wata Iesu i voneni i vo, Yau kumaniku towafa 'adi tosivetovoi wata mia-vagata 'ana to'anivelena. 'Ai'edi egavo i na vetumagana 'waikuye mulieta i na wafa, siwe mia 'atumaina wata miamia-vagaina i na veluagai.  
26 Egavo i na vetumagana 'waikuye, wata yau taiadi 'a na miave'itubama, kebu tamu sai'afo i na wafaotoga. Malida, yaku vona de'e 'u da nuani, 'u vetumagana 'alo kebu?”  
27 Malida i vo, E'e 'Auvea, yamu vonanina faifaina a vetumagana wata a 'asetai 'omu Keliso, Yaubada Natuna wata 'ana Venua'ivina, kumanimu basenadi Yaubada i vona'awaufaufa yamu mai fwayefwayeye faifaina.”   

Iesu i lumatageu 
 

28 Malida i vona'a'ava, nika i vilai i nago Meli 'waineye 'aise'avadi i veifufu i vo, Tove 'akonadi i mai, nuanuana 'u na nago i na vonemu.”  
29 Bega Meli i tovoi i lilide i mai Iesu 'waineye.   


30 Iesu bola kebu i da souyeni 'atamane, ava'aibe bei Malida i veluagaiga bei bola i tovotovoi.  
31 Me Diu i maiaga Meli ma iana 'adi 'iveoloolo faifaina, tutuyanina i 'iseni Meli i tovoi i souyeni i lilide i nunago yadi nuanua i vo 'ako i nunago taumaseye i na vemogai, begaidi i yogo'waili.   


32 Tutuyanina Meli i le'wa ma yana ve'ililibu i lumata'afufu Iesu 'ageneye i voneni i vo, 'Auvea, 'ai'edi 'omu taiadi ta da miamiaga, 'ako kebu novuku i da wafa.”  
33 Iesu Meli i 'iseni me Diu taiadi i vevemogai nuana i vekalikalia wata i nuasako wafa faifaina.  
34 I velutoliedi i vo, Ava'aibe bei iada 'wa ve'ufai?” I voneni i vo, 'Auvea 'u mai ta na nago 'a na vemu.”  
35 Nika Iesu i lumatageu.  
36 Me Diu i 'iseni Iesu ma matageuna begaidi i vo, Vona mogitana, iana i nuakalikalieni bwaikina.”  
37 We'e 'ifwaidi i vo, Tomatasako i 'ive'atumaia bega wata iana i da 'ivaiseni yana viga 'waineye nika kebu i da wafaga.”   

Iesu Lasalo wafayega i sivetovoia 
 

38 Wata Iesu nuana i vekalikalia sai'afo i vaganago taumata 'waineye. Taumatanina ovu matumatu 'waineye, kileu bababanega 'awana i vetovibodai.  
39 Iesu tomotoga i vonedi i vo, Kileunina 'wa 'ewai.” Nika Malida towafanina novuna i vo, 'Auvea, magai fai 'aiata 4 'akonadi i 'a'ava.”  
40 Siwe wata Iesu i voneni i vo, 'Wa da vo kebu a da vonemu a vo, 'Ai'edi 'u na vetumagana 'waikuye, Yaubada yana toketokena 'u na 'iseni.’ ”  
41 Tomotoga kileu i bifeleni, mulieta Iesu i 'isalaka i velu'ui Yaubada 'waineye i vo, Tamaku, a vekaiwa bwaikina 'waimuye fai bonaku 'u vivinenegeni.  
42 'A 'asetai mogitana tutuya matatabuna bonaku 'u vivinenegeni, siwe de'e bani'odi a vevelu'uiediga fai nuanuaku tomotoga i na nogai i na vetumagana 'omu 'u vetuneku a mai.”  
43 Iesu i velu'ui'a'ava, nika i vegole i vo, Lasalo, 'u souyemu.”  
44 Iesu yana voneye Lasalo i tovoi i souyeni taumatayega nimana wata 'agena fanifanidi, we'e 'unu'ununa tamu kaleko 'wainega i baniumai. Iesu tomotoga i vonedi i vo, 'Wa na 'iyavuyavuya nika 'ana fata i na yaba.”    

Me Diu nuanuadi Iesu i na luvewafai 
 
(Madiu 26:1-5; Malika 14:1-2; Luke 22:1-2)  


45 Me Diu fuedi i maiga Meli 'waineye, Iesu yana folova toketokena i 'iseni i vetumagana 'waineye.  
46 We'e 'ifwaidi i viladi i nagoi totafalolo Falisi 'waidie i lu'ivona ava'ai Iesu i 'idewaiga faifaina.  
47 Begaidi Falisi, tovelomu yadi to'edakumetavo wata me Diu yadi Kanisela taiadi i va'auta i veifufu Iesu faifaina i vo, Bani'odi ta na munegi? Tomogonina 'eba nuavogana wata 'eba nua'ewa fuedi i 'i'idewadewadi.  
48 'Ai'edi ta na ve'ise'iseni, bola tomotoga matatabudi i na vetumagana 'waineye. Bega Loma kabemani tomotoga i na 'isedi i na vo, I baibailema i nunagoi Iesu 'waineye,’ nika i na leoda, 'ida me Diu yada veimea i na geuya, yada Vanuga 'Eba Velu'ui taiadi.”  
49 Tamu me Diu yadi Kanisela 'ana wagava Kaiafa, taunina tovelomu bwaikina malamalanina 'waineye, i vonedi i vo, 'Omi 'wava'wavami, we'e kebu 'wa da nuaniga.  
50 'Omi kebu 'wa da 'asetai, 'ana laubwaina tomogo 'aitamogana i na wafa tomotoga fuedi faifaidi, i na nunago yada 'awalawa 'ana tomotoga Loma kabemani i na luvela'ovi.”   


51 Vonanina Kaiafa i 'inanaiga, kebu taunina yana nuanuayega, siwe fai malamalanina 'waineye kumanina tovelomu bwaikina, i vona-samula 'awaie Iesu i na wafa me Diu matatabuna faifaidi.  
52 Siwe kebu 'aise'avadiga, wata Yaubada natunavo i miave'eve'e'elagi 'awalawa matatabuna 'waidie, Iesu yana wafa 'wainega i na va'augidi bega natunavo 'aila'a 'aitamogana.  
53 Bega tutuyanina 'waineye me Diu to'edakumetavo i velamu 'aise'avadi i veveifufu-giva bani'odi i na munega Iesu i na luvewafai.  
54 Begaidi Iesu kebu i da yogomagemageta 'awalawa Iudia nageneye, givagivayega yana tovetutuyamavo taiadi i tauya i nagoi 'atamana Ifeleimi, sali'avu'avu lilivaneye, bei taiadi i miamiani.   


55 Sai'afoga me Diu i na sakali Uvi'agalatagona† faifaina, begaidi tomotoga fuedi 'awalawa tulina tulina 'waidiega i maia Ielusalema, nagami i na tafalolo yadi sauluva bani'odi, bega i na vevunavunaga Yaubada mataneye, mulieta sakalinina i na 'idewai.  
56 Tomotoganidi Iesu i lulualeniga i va'auta Vanuga 'Eba Velu'ui nageneye, 'aitamogana 'aitamogana i velutolitoli i vo, 'Wa da nuani, 'ako Iesu i na mai 'alo kebu?”  
57 We'e Diu totafalolo Falisi wata tovelomu yadi to'edakumetavo taiadi veimea toketokena i yatoi i vo, 'Ai'edi aitoi Iesu i na 'iseni ava'aibe bei i miamiaga i na lu'ivona 'waimeye.” Yadi veimeanina i yatoiga fai nuanuadi Iesu i na 'ive'avini.    

Iesu 'ana iwaga Bedani 'waineye 
 
(Madiu 26:6-13; Malika 14:3-9)  


1 'Aiata 6 i na 'a'ava, me Diu sakalinina i na 'idewai Uvi'agalatagona faifaina, begaidi Iesu yana tovetutuyamavo taiadi i nagoi Bedani, Lasalo yana 'atamane, tomogonina Iesu i sivetovoia wafayega.  
2 Bei 'ani'ani bwaikina i 'idewai Iesu 'ana ve'ililibu faifaina, bega Iesu wata Lasalo ediavo taiadi i miabui 'eba 'ani 'waineye i na 'ani, we'e Malida 'ani'ani i 'a'anivelena.  
3 *Tutuyanina Iesu i 'ani'ani, Meli bunama magaina 'atumaiotogina wata 'ana tutula bwaikina ma ba'alina i mieni Iesu 'ageneye i iwaga'a'aveni, mulieta nava'aunega i tamavelavelaladi. Bunamanina 'ana wagava Nadi, magaina vanuga matatabuna i susuli.  
4-5 Tamu yana tovetutuyama 'ana wagava Iudasa Isakaliota, kumanina Iesu 'ana to'etogiluva i vo, Awale bunamanina tutulina bwaikina i ve'amubwadodoyeni? I lubwaineni ta da vekimwaneyeni, maninina 'wainega tovewekowekoma ta da 'ivaisedi. Bunamanina 'ana tutula i vesala tofolova 'ana tutula malamala 'aitamogana faifaina.”  
6 De'e bani'odi Iudasa i vonediga, kebu mogitana tovewekowekoma i da nuanidi faifaidi i da vonavona, fai taunina tovainago wata yadi mani 'ana to'isave'avina bega taunina 'ana 'aivaita faifaina i vona.  
7 We'e Iesu i vo, 'Asa'aiana, vavine kebu 'u na 'ivebunumayagi. I iwagikuga i lubwaineni, tomogoku i 'idewa-vagaseni 'aku ve'ufa faifaina.  
8 *Tutuya fuedi 'omi tovewekowekoma taiadi 'wa miamiani, 'ami fata 'wa na 'i'ivaisedi, we'e yau kebu taiadi ta na mia-vagata.”   


9 'Aila'a bwaikina me Diu vala i nogai Iesu i miamia Bedani, begaidi fuedi i maia nuanuadi i na 'iseni. Kebu Iesu 'aisenaga, wata nuanuadi Lasalo i na 'iseni, kumanina Iesu i sivetovoia wafayega.  
10-11 Fai me Diu fuedi Lasalo i 'iseni ma yawaina i 'asetai wafayega i yawasa-vaitugana, begaidi me Diu to'edakumetavo yadi veimea i vevedumwe'ai'aiedi Iesu 'waineye i vevetumagana. Faifainanina tovelomu yadi to'edakumetavo 'aise'avadi i veifufu nuanuadi Lasalo wata Iesu taiadi i na luvewafadi.   

Iesu i luku Ielusalema 
 
(Madiu 21:1-11; Malika 11:1-11; Luke 19:28-40)  


12 I 'atai, 'aila'a bwaikina i va'auta Uvi'agalatagona 'ana sakali faifaina, vala i nogai Iesu i mimai Ielusalema.  
13 *Begaidi saisai lukudi i kinidabadi i miedi Iesu i na yogo'ede'edeni, i vegolegole Iesu faifaina i vo,  

   
 
Kaiwa, kaiwa.*  

Taunina 'Auvea  'ana wagavayega i mimai,  

Yaubada i da vevesauluva 'atumaina 'waineye,  

kumanina me Isileli yada Kini.”   

   
 

14 Iesu tamu doniki tubuvauvauna i 'ewai kwavuneye i laka bega i nago. Nika bei Yaubada yana Vona 'ana mogitana i souyeni basenadiotoga i kilumi Iesu faifaina i vo,   

   
 

15 *'Omi me Ielusalema† kebu 'wa na kolologa.  

'Wa na 'iseni, yami Kini i viwai 'waimie,  

doniki tubuvauvauna kwavuneye i miabui.”   

   
 

16 Tutuyanina 'waineye yana tovetutuyamavo kebu i da 'aseta-'atumaiaga tamu vona-samula Yaubada yana Buki 'ana mogitana i sousouyeni, siwe tutuyanina Iesu i laka abame yana 'ai'aiwabu 'waineye, nika bei i nuani vonanina i kilumiga Iesu faifaina vona mogitana, wata tomotoganidi ma yadi sosoana i subiai wata i awave-Kini 'waineye.   


17-18 Tomotoganidi bagase Iesu i 'iseni Lasalo taumatayega i goleni wafayega i tovoi, i souyeni ma yawaina. Mulieta i nagoi Iesu yana folovanina toketokena i lu'ivoneyeni bega tomotoga fuedi i maia Iesu i yogo'ede'edeni.  
19 We'e Falisi i 'isedi 'aila'a bwaikina i nunagoi Iesu 'waineye begaidi 'aise'avadi i veifufu i vo, 'Wa 'iseni, 'ida ta 'i'ivemweamweadaga. Tomotoga matatabudi 'akonadi i nunagoi Iesu 'waineye.”    

Me Kuliki 'ifwaidi nuanuadi i na veifufu Iesu 'waineye 
 

20 Tomotoga fuedi i va'auta Ielusalema Uvi'agalatagona 'ana lusakali faifaina, bega me Kuliki taiadi i na 'odu Yaubada 'waineye.  
21 Me Kuliki i maia Filifi 'waineye, taunina tomogo Bedasaida 'awalawa Galili nageneye, i voneni i vo, 'Auvea, nuanuama Iesu taiadi 'a da veifufu.”  
22 Bega Filifi i nago Anidulu i voneni, mulieta 'adi 'ailuga i nagoi Iesu 'waineye i lu'ivona.   


23 Iesu yadi vona i nogai i vonedi i vo, Yau a vetomotogaotoga yaku tutuya i le'wa, Yaubada yaku toketokena magemagetana i na sivemageseni.  
24 A vona mogitana 'waimie, 'ai'edi waifei bubuwakeye i na 'eno'eno kebu 'ana fata i na vefue. We'e ta na koyoviga nagami tubutubuna i na 'anikudai 'wa da vo i da wafa,‡ mulieta i na tabo, nika 'wainega 'ani'ani fuedi i na souyedi.  
25 *Wata side bani'odi. 'Ai'edi aitoi yana mia 'ana 'atumaina i na ve'o'oleni, kebu nuanuana yawaina i na tauyeni faifaiku, taunina i na wafaotoga. We'e 'ai'edi aitoi yana mia 'ana 'atumaina wata yawaina i na tauyedi faifaiku, mia 'atumaina wata miamia-vagaina i na veluagai.  
26 Aitoi nuanuana i na vetofolova 'waikuye i lubwaineni i na vetutuyameku, bega ava'aibe bei a na nunago yaku tofolovanidi taiadi. We'e egavogi faifaiku i folofolovaga, 'awaie Tamaku i na silakaidi wata i na awave'atumaiedi.”   

Iesu i veifufu yana wafa faifaina 
 

27 Wata Iesu i vo, Tutuya de'e nuafouku i toke i veveviga. Voke a da velu'ui a da vo, Tamaku, nuanuaku vita wata wafa 'waidiega 'u na 'ita'ita'ieku.’ Siwe kebu i da lubwaineku bani'odi a na velu'ui, fai vitanina faifaina a mai.  
28 Side bani'odi a na velu'uiedi a na vo, Tamaku, nuanuaku yamu toketokena magemagetana 'u na sivemageseni tomotoga 'waidie.’ ” Iesu i vona'a'ava nika tamu bona i souyeni abamayega i vo, 'Akonadi yaku toketokena magemagetana a sivemageseni, wata 'awaie a na sivemageseni.”   


29 'Aila'a i tovotovoi lilivadie bonananina i nogai 'ifwaidi i vo, Tamuyoana i duduya,” we'e 'ifwaidi i vo, Tamu anelose i vona Iesu 'waineye.”  
30 Nika Iesu i vo, Bonananina ta nogaiga, yau kebu 'aku 'aivaita faifaina, 'omi 'ami 'aivaita faifaina.  
31 Tutuya de'e Yaubada i na velamu tomia fwayafwaya i na veveimeyedi vematavuloga faifaina wata Seitani kumanina fwayafwaya 'ana toveimea i na taweni.  
32 We'e yau, tutuyanina i na silakaiku fwayafwaya 'wainega, tomotoga 'aila'a tulina tulina a na vagavaidi i na maia 'waikuye.”  
33 Iesu yana vona de'e i kiavemagetai bani'odi i na wafayediga faifaina.  
34 *'Aila'a yana vonanina i nogai i vo, Yada veimea basenadiotoga i kilumi i vo, Keliso kebu i na wafaga i na mia-vagata.’ We'e awale 'u vo, Yau a vetomotogaotoga tomotoga i na silakaiku 'ai lagalagana 'waineye?’ Aitoi kumanina i vetomotogaotoga?”  
35 Bega Iesu i vonedi i vo, Tutuya 'ale'usana 'waineye taiadi ta na miamia a na vevemi, yau yami mageta. Yaku venina nuami i na magetadi bega 'ai'edi 'wa na vetumaganeku nuami kebu dudubalidiga. Egavo i vevedumwe'ai'aieku taunidi bani'odi i yabayaba dudubala 'waineye, kebu i da 'asetai ava'aibe bei i nunagoi.  
36 Tutuyanina taiadi ta na miamia i lubwainemi 'wa na vetumagana 'waikuye, yau yami mageta, bega ma yami sosoana 'wa na miamia yaku 'aila'a nageneye.”  

Iesu i vona'a'ava, i tovoi 'aila'a i 'iawedi givayega i nago tulineye.   

Me Diu Iesu kebu i da vetumaganeni 
 

37 Avinodi Iesu 'eba nuavogana wata 'eba nua'ewa fuedi i 'i'idewadi tomotoga 'waidie, siwe kebu i da vetumagana 'waineye.  
38 *Naninina faifaina basenadiotoga Yaubada yana tolu'ivona 'ana wagava Aisea i vona-samula i vo,  

   
 
'Auvea, valamu 'a lulu'ivoneyeni siwe kebu tamu aitoi i da ve'awamogitana.  

Tomotoga 'Auvea yana toketokena i 'iseni, siwe kebu i da 'asetai wata i da vetumagana.”   

   
 

39-40 *Fai tomotoganidi Yaubada yana vona i vevedumwe'ai'aieni, begaidi kebu 'adi fata i na vetumagana. Bega wata Aisea i kilumi faifaidi i vo,  

   
 
Yaubada matadi i 'ive'uludi,  

bega kebu 'adi fata i na 'isa.  

Nuadi i vetabodadi,  

bega kebu 'adi fata i na 'aseta.  

Begaidi kebu nuanuadi i na nuaviladi 'waikuye,  

a na 'ive'atumaidi.”   

   
 

41 Vona de'e Aisea i kilumiga fai Iesu yana 'ai'aiwabu magemagetana i 'iseni, faifaina i veifufu.   


42 We'e tutuyanina 'waineye me Diu fuedi, yadi to'edakumetavo 'ifwaidi taiadi i vetumagana Iesu 'waineye, siwe kebu i da lu'ivona fai Falisi i kololoyedi. Yadi veimea toketokena faifaina i vo, Egavo i na vetumagana Iesu 'waineye 'a na talabodedi kebu taiadi 'a na lukuluku 'eba miava'auta nageneye tafalolo faifaina.”  
43 Fai nuanuadi tomotoga i na awave'atumaiedi, we'e kebu nuanuadi 'adi awave'atumai Yaubada 'wainega, begaidi i ve'wadamo kebu i da lu'ivona.   

Iesu yana vona tomotoga i na veimeyeda 
 

44 Iesu bonana bwaikinega i veifufu tomotoga 'waidie i vo, Egavo i na vetumagana 'waikuye, siwe 'asa'aiana 'akonadi i vetumagana Yaubada 'aku tovetune 'waineye.  
45 Wata bani'odi, egavo i na 'iseku wata 'akonadi Yaubada 'aku tovetune i 'iseni.  
46 Yau a mai fwayefwayeye bega egavo i na vetumagana 'waikuye nuadi a na kiavemagetadi kebu yadi nuanua i na dududubalidi.   


47 Wata a maiga tomia fwayafwaya a na 'ita'ita'iemi, kebu a da mai bega yaku veimea 'wainega vematavuloga 'wa na veluagai. Begaidi egavo yaku vona i na nogaidi siwe kebu i na vematayakeyakedi, yau kebu a na veimeyedi vematavuloga i na veluagai.  
48 Siwe tutuyanina tomotoga 'wa na vonayavuga Yaubada mataneye, yaku vona tovedumwe'ai'ainidi i na veimeyedi bega vematavuloga i na veluagai. 'Adi vematavuloga lamuna, yaku vonanidi kebu nuanuadi, wata i vedumwe'ai'aieku.  
49 Kebu yaku nuanuayega a da veveifufu, fai Tamada 'aku tovetune ava'ai i vonekuga wata bani'odi a vonavona.  
50 A 'asetai 'ami fata mia 'atumaina wata miamia-vagaina 'wa na veluagai Yaubada yana Vona 'waidiega, begaidi ava'ai a vonevoneyediga, fai 'akonadi Tamada i voneku.”    

Iesu yana tovetutuyamavo 'agedi i lekoadi 
 

1 'Awa'awai bani'odi Uvi'agalatagona 'ana sakali i na 'idewai, Iesu 'akonadi i 'asetai yana tutuya, fwayafwaya i na 'iaweni i na vilai i na nago Tamana 'waineye. Iesu yana 'aila'a fwayefwayeye i nuakalikaliedi bwaikina, 'eba velamu 'wainega i nagoga wata yana wafa 'waineye.  
2 Lovananina 'waineye, Iesu wata yana tovetutuyamavo taiadi i 'ani'ani we'e Seitani* venua'ivina sakoina Iudasa i veleni bega Iesu i na 'etogiluveni. Iudasa kumanina Saimoni Isakaliota natuna.  
3 Iesu i 'asetai taunina i mai Yaubada 'wainega wata i na vilai i na nago 'waineye, wata i 'asetai Yaubada nani matatabuna i 'anivelenedi 'waineye i na veveimeyedi.  
4 Fai naninidi Iesu i 'asetadi, begaidi 'eba 'ani 'wainega i tovoi 'ana talauma tabwaneye i ta'ia, mulieta tamatama i 'ewai tolobwaneye i yogoneni, 'wa da vo bani'odi tofolova-maimaiga.  
5 Iesu 'aivoe i 'ewai, bei ufa i iwagi bega yana tovetutuyamavo 'aitamogana 'aitamogana 'agedi i lekoadi, mulieta i tamavelavelaladi.  
6 Tutuyanina i le'wa Saimoni Fita 'waineye i talaboda i vo, 'Auvea, yau kebu nuanuaku 'ageku 'u na lekoadi, 'ana 'isa kebu 'atumainaga.”  
7 Iesu i voneni i vo, Yaku folova a 'i'idewaiga 'ana nuanua 'u bavuyeni, we'e 'awaie 'u na 'asetai.”  
8 Fita i ve'awafatafata i vo, Kebu tamu tutuya 'ageku 'u na lekoadi.” Iesu i vo, 'Ai'edi kebu a na lekoamuga, 'omu kebu wata 'aku 'auga.”  
9 Wata Saimoni Fita i vo, Vetuma kebu 'age'avaku 'u na lekoadiga, nuanuaku 'unu'unuku wata nimaku taiadi 'u na lekoadi.”  
10 Iesu i voneni i vo, Egavo i toaga, tomogodi matatabuna vunavunagidi, 'age'avadi i veyokega i na lekoadi. 'Omi matatabumi vunavunagimi, we'e 'aitamogana 'waimiega kebu.”  
11 Fai Iesu 'akonadi i 'asetai 'ana to'etogiluva, taunina tosakona, begaidi i vo, 'Omi matatabumi vunavunagimi, we'e 'aitamogana 'waimiega kebu.”   


12 *Iesu 'agedi i lekoa'a'avadi, wata 'ana talauma i silakaveni i vilai i nago i miabui. I velutoliedi i vo, 'Asiauotoga de'e yaku folova a 'idewaiga 'waimie, 'ana nuanua 'wa 'asetai, 'alo kebu?  
13 Tutuya fuedi 'wa goleku 'wa vo, 'Auvea,’ wata 'wa vo, Tove,’ we'e 'wa vonaga vona mogitana fai yau yami 'Auvea wata yami Tove.  
14 Avinodi yau yami 'Auvea wata yami Tove 'agemi a lekoadi, 'omi wata bani'odi i lubwainemi ma yami nuaobu 'wa na vetofolova 'aitamogana 'aitamogana.  
15 Yau 'eba 'isa a 'idewai 'waimie, bega bani'odi 'wa na vetutuyameku.  
16 *A vona mogitana 'waimie, tofolova kebu 'ana toveimea i da vebwaika-'iaweni, 'alo tomata'aulele 'ana tovetune i da vebwaika-'iaweni.  
17 Naninidi a voneyediga, 'akonadi 'wa 'asetadi. 'Ai'edi ma yami nuaobu 'wa na vetofolova, 'wa na sososoana.   

Iesu i vona-vagata tamu tomogo i na 'etogiluveni faifaina 
 

18 *Kebu a da veveifufu 'omi matatabumi faifaimi, fai a venua'ivinemi begaidi 'aitamogana 'aitamogana yami nuanua a 'asetadi. A venua'ivinemiga bega tamu vona Yaubada yana Buki nageneye 'ana mogitana i na souyeni i vo,  

   
 
Tamu tomogo taiadi 'ama'ama 'aitamogana siwe i sivilai i vegavieku.’   

   
 

19 A vovona-vagasemi tamu tomogo i na 'etogiluveku, bega tutuyanina i na souyeni 'wa na vetumagana yau Yaubada 'ana Venua'ivina.  
20 *A vona mogitana 'waimie, egavo ma yadi nuakalikali yaku tofolovavo i na 'ivaisedi, siwe 'asa'aiana yau i 'ivaiseku. Wata bani'odi egavo ma yadi nuakalikali i na 'ivaiseku siwe 'asa'aiana Yaubada 'aku tovetune i 'ivaiseni.”   


21 Iesu i veifufu'a'ava nika i nuavita bwaikina, yana tovetutuyamavo i vonedi i vo, A vona mogitana 'waimie, tamu iami i na 'etogiluveku.”  
22 Matatabudi i vetunuvilavila yadi nuanua i ve'ale'usa aitoi faifaina i vonavona.  
23-24 Iadi tamu kumanina Iesu i nuakalikalieni bwaikina, lilivaotogineye i miabui begaidi Saimoni Fita i lu'wai i voneni i vo, Iesu 'u na velutolieni, aitoi mogitana faifaina i vonavona.”  
25 Bega i sivilai Iesu i ve'awayayai i vo, 'Auvea, aitoi kumanaga?”  
26 Iesu i voneni i vo, Tomogonina a na ve'ililibuyeni, 'ani'ani a na 'ewai a na lu'utuvi a na veleni, taunina tomogonina 'aku to'etogiluva.” Bega Iesu 'ani'ani tamu i 'ewai i lu'utuvi nika Iudasa, Saimoni Isakaliota natuna, i veleni.  
27 Iudasa i 'anielo i 'ania, mulieta Seitani i agei. Iesu i voneni i vo, 'Ai'edi ava'ai nuanuamu 'u na 'idewaiga, 'u souye-matayo'oyemu 'u nago.”  
28 Iesu i vonavona Iudasa 'waineye we'e yana tovetutuyamavo 'ifwaidi kebu i da 'asetaiga ava'ai i vonevoneyeni.  
29 Fai Iudasa yadi mani 'ana to'isave'avina, 'ifwaidi yadi nuanua i vo, Voke i vetunei i nunago 'ada'ada i na kimwane sakali faifaina, 'alo egavo i vewekowekomaga i na 'ivaisedi.”  
30 Nika bei Iudasa i souya-matayo'oyeni i nago, siwe 'akonadi i lovani.   

Iesu veimea 'ivauna i yatoi 
 

31 Iudasa i tauya i nunago Iesu yana tovetutuyamavo i vonedi i vo, Tutuya de'e yau a vetomotogaotoga Yaubada yaku toketokena magemagetana i na sivemageseni, we'e 'waikuyega tomotoga Yaubada yana toketokena magemagetana i na 'iseni.  
32 Fai tomotoga Yaubada yana toketokena magemagetana i na 'iseni yau Natuna 'waikuyega, wata bani'odi sai'afootoga yana toketokena magemagetana i na sivemageseni yau Natuna 'waikuye.  
33 *Ekwavo a nuakalikaliemi bwaikina, yau sai'afoga a na 'iawemi 'wa na lualeku. Siwe a na vonemi, basenadi bani'odi me Diu yada to'edakumetavo a vonedi a vo, A nunagoga bei kebu 'ami fata 'wa na waiga.’  
34 *Veimea 'ivauna a na velemi, side bani'odi. Ma emiavo 'wa na venuakalikali. Fai yau a nuakalikaliemi bwaikina, 'omi wata bani'odi ma emiavo 'wa na venuakalikali.  
35 'Ai'edi ma emiavo 'aitamogana 'aitamogana 'wa na venuakalikaliga, mali tomotoga i na 'isemi i na 'asetai 'omi yaku tovetutuyamavo.”   

Iesu i vona-vagata Fita i na ve'eweniga faifaina 
 

36 Fai Iesu i vonaga i vo, A na nago bei kebu 'ami fata 'wa na waia,” begaidi Fita i velutoli 'waineye i vo, 'Auvea, ava'aibe 'u na nago?” Iesu Fita yana velutoli i tutuli i vo, Bei a na nagoga kebu 'amu fata tutuya de'e 'u na yogo'wailiku, we'e bola mulikuye 'u na wai.”  
37 Wata Fita i velutoli i vo, 'Auvea, awale kebu 'aku fata a na yogo'wailimuga tutuya de'e 'waineye? We'e yau tauniku a tauyeku a na wafa faifaimu.”  
38 Iesu i voneni i vo, Mogitanaotoga 'u tauyemu wafa 'waineye faifaiku? A vona mogitana 'waimuye, 'ako lovane bola kamukamu kebu i na kwagega, nagami tutuya 'aitonu 'u na bavusebeku.”    

Iesu yada 'eda Tamada 'waineye 
 

1 Wata Iesu i vo, Kebu nuafoumi i na vevigaga, 'wa na vetumagana Yaubada 'waineye wata yau 'waikuye.  
2-3 'Awalawanina 'waineye Tamaku i miamiaga, vanuga fuedi i tovotovoi. Yau a na nago yami 'eba mia a na 'i'idewadewadi. I na 'a'ava, a na vilaku a na mai a na vagavaimiga ta na nagoi bei yau a miamiaga 'waineye. 'Ai'edi 'eba mianidi kebu i da 'eno'enoviga, 'ako kebu a da vonemiga.  
4 'Atamananina bei a na nagoga, 'ana 'eda 'akonadi 'wa 'asetai.”  
5 Tomasi i voneni i vo, 'Auvea, 'ima kebu 'a da 'asetaiga ava'aibe 'u na nago, begaidi 'ana 'eda kebu 'a da 'asetai.”  
6 Iesu i voneni i vo, Yau 'asa'aiana kumaniku 'eda. Yau Yaubada 'ana 'aseta mogitana 'ana Tosivemageta, wata 'waikuyega mia 'ivauna wata 'atumaina i sousouyeni. Kebu tamu wata 'eda i da 'eno'eno bega 'wa na nagoi Tamaku 'waineye, 'eda 'aitamogana, ma yami vetumagana taunimi 'wa na tauyemi 'waikuye.  
7 'Ai'edi mogitana 'wa da 'asetakuga, wata bani'odi Tamaku 'wa da 'asetai. Tutuya de'e, bega i na nagoga, Tamaku 'wa 'aseta-'atumaia wata 'wa 'iseni.”   

Iesu Yaubada 'ana labilabina 
 

8 Filifi i voneni i vo, 'Auvea, nuanuama Tamada 'u na vema, 'asa'aiana kumanina yama nuanua.”  
9 Wata Iesu yana tovetutuyamavo i vonedi i vo, 'Omi yau taiadi tutuya manamanawena ta miamia, siwe Filifi 'u da vo kebu 'u da 'asetaku. Egavo i 'iseku, 'asa'aiana 'akonadi wata Tamada i 'iseni. Awale 'u vo, Tamada 'u na vema?’  
10 Filifi 'u da vetumagana, yau Tamada taiadi 'a miave'itubama wata Tamadanina yau taiadi 'a miamia. Yaku vona a veifufuyediga 'waimie kebu tauniku yaku nuanuayega, Tamada 'aku labilabina yana folova i 'i'idewadi 'waikuyega.  
11 Nuanuaku 'wa na vetumagana 'waikuye, yau Tamada taiadi 'a miave'itubama, wata bani'odi Tamadanina yau i labilabiniku. 'Ai'edi vitana 'waimie, 'eba nuavogana wata 'eba nua'ewa a 'idewadiga 'wa na nuanidi nika 'ami fata 'wa na vetumagana 'waikuye.  
12 A vona mogitana 'waimie, egavo i na vetumagana 'waikuye folovanidi bani'odi yau a 'i'idewadiga 'adi fata i na 'idewadi. Siwe wata folova toketokeotogidi wata bwaikaotogidi 'adi fata i na 'i'idewadi fai yau a na nago Tamada 'waineye.  
13 Ava'ai naniga nuanuami, 'aku wagavayega Tamada 'waineye 'wa na vevelu'ui, mogitana a na 'i'idewadi. Fai yami nuanua a na 'i'idewadi, mali tomotoga i na 'iseni Tamada i na subisubiai.  
14 Naninidi nuanuami, 'ai'edi 'aku wagavayega 'wa na vevelu'ui 'waikuye, mogitana a na 'i'idewadi.”   

Iesu i vona'awaufaufa 'Anu'anunu Magemagetana i na vetunei 
 

15 Wata Iesu i vo, 'Ai'edi mogitana 'wa na nuakalikalieku yaku veimea 'wa na vevematayakeyakedi.  
16 Tamada 'waineye a na velu'ui bega tamu 'ami To'aivaita i na velemi, taiadi 'wa na mia-vagata.  
17 To'aivaitanina, taunina 'Anu'anunu Magemagetana, Yaubada yana nuanua tonovina i na veve 'waimie. Tomotoganidi fwayafwaya 'ana nuanua 'waidie i vebwaikaga, kebu 'adi fata taunidi i na tauyedi 'Anu'anunu Magemagetana 'waineye fai kebu i da 'isa'inanai wata kebu i da 'asetaiga. We'e 'omi 'akonadi 'wa 'asetai, fai taiadi 'wa miamia wata 'awaie i na agemi.   


18 A na 'iawemi siwe kebu 'wa na vo, 'Ima fovafovama, kebu tamu 'ama to'aivaitaga,’ fai a na vilaku a na mai 'waimie.  
19 Sai'afoga tomotoganidi fwayafwaya 'ana nuanua 'waidie bwaikina kebu wata i na 'ise'isekuga, we'e 'omi 'wa na 'ise'iseku. Yau a mia-vagata, begaidi 'omi wata 'wa na miamia.  
20 Tutuyanina 'Anu'anunu Magemagetana i na mai, 'wa na 'asetai yau Tamaku taiadi 'a miave'itubama, 'omi wata bani'odi yau taiadi ta miave'itubama, wata yau 'omi taiadi ta miave'itubama.   


21 Egavo yaku veimea i 'asetadi wata i vevematayakeyakedi, taunidi 'aku tonuakalikali. Fai i nuakalikalieku, begaidi Tamaku i na nuakalikaliedi. Yau wata a na nuakalikaliedi nika tauniku a na sivemageseku 'aitamogana 'aitamogana 'waidie.”  
22 Tamu Iudasa, kebu Iudasa Isakaliota, i velutoli Iesu 'waineye i vo, 'Auvea, awale taunimu faifaimu 'u na lu'ivona 'waimeye, we'e tomotoganidi fwayafwaya 'ana nuanua bwaikina 'waidie, kebu 'u na lu'ivonaga?”  
23 Iesu Iudasa yana vona i tutuli i vo, Egavo i nuakalikalieku mogitana, yaku vona i na vevematayakeyakedi. Tomotoganidi Tamaku i na nuakalikaliedi bega yau wata Tamaku taiadi 'a na mai 'a na lauvila 'waidie.  
24 Egavo kebu i da nuakalikaliekuga, taunidi yaku vona kebu i na vematayakeyakedi. Vonanidi a veifufuyedi 'wa nogaidiga kebu tauniku yaku nuanuayega, Tamada 'aku tovetune 'wainega i mai.  
25 Fai bola taiadi ta miamia, begaidi a vona-vagasemi.  
26 Tamada 'Anu'anunu Magemagetana 'aku wagavayega i na vetunei 'waimie. Fai taunina 'ami To'aivaita, nani matatabuna i na vemi wata naninidi a voneyediga matatabuna i na totolinuata'iemi.   

Iesu nuanua bikana mia 'atumaina taiadi i veleveleda 
 

27 Sai'afoga a na 'iawemi siwe yaku nuanua bikana a na 'aniveleneni 'waimie. Nuanuanina bikana tauniku 'waikuyega tomia fwayafwaya kebu 'adi fata i na velemi, begaidi kebu nuafoumi i na veviga wata kebu 'wa na kololo.  
28 'Akonadi 'wa nogai a vonemi a vo, Yau sai'afoga a na 'iawemi, siwe wata a na vilaku a na mai 'waimie.’ 'Ai'edi mogitana 'wa da nuakalikalieku, 'ako kebu 'wa da nuavitaga yaku tauya faifaina, 'wa da sososoana fai yau a na nago Tamada 'waineye, taunina i vebwaika-'iaweku.  
29 Fai bola taiadi ta miamia begaidi a vona-vagasemi yaku tauya faifaina, bega tutuyanina i na souyeni 'wa na 'iseni nika 'wa na vetumagana 'waikuye.  
30 Kebu a na veveifufu manamanawena 'waimie fai sai'afoga Seitani i na le'wa, kumanina tomia fwayafwaya 'adi toveimea sakoina, siwe kebu 'ana fata i na vetoketoke-'iaweku.  
31 I lubwaineni tomia fwayafwaya i da 'aseta-'atumaia Tamada a nuakalikalieni wata a tauyeku 'waineye bega ava'ai nuanuana i na vonekuga a na 'idewai.” Iesu i vona'a'avana, yana tovetutuyamavo i vonedi i vo, 'Wa tovoi ta na nagoi.”    

Iesu taunina welavi kalefa mogitana 
 

1 Wata Iesu i vona yana tovetutuyamavo 'waidie i vo, Yau 'asa'aiana welavi kalefa mogitana, Tamaku tobakula.  
2 'Ai'edi didiku 'ifwaidi kebu i na vuavuaga-'atumai, Tamaku i na kuyailidi, we'e didiku 'ifwaidi 'akonadi ma vuagidi, ililidi 'ifwaidi i na kinikadikadidi bega i na ve'atumai i na vuagadewa.  
3 'Omi 'asa'aiana didiku, yaku vona a veifufuyediga 'wa vetumaganedi, nika i 'ivevunavunagimi bega 'wa na vuagadewa.  
4 Yau taiadi ta na miave'itubama bega yau 'ami labilabina. 'Ai'edi didina ta na kuyai, kebu 'ana fata i na vuaga, we'e 'ai'edi welavinina 'waineye i na 'eno'enoga, 'ana fata i na vuaga. 'Omi wata bani'odi, 'ai'edi 'wa na bailekuga, kebu 'ami fata yaku nuanua 'wa na 'idewadi.   


5 Yau welavi kalefa, 'omi didiku. Egavo 'waikuye i na mai taiadi 'a na miave'itubamaga, yau 'adi labilabina bega 'adi fata yadi folova faifaiku 'atumaidi wata yadi sauluva tonovidi 'wa da vo i da vuaga-'atumai. 'Ai'edi yau kebu taiadiga, 'aise'avami kebu 'ami fata tamu nani 'atumaina 'wa na 'idewai.  
6 Egavo i na baileku kebu taiadi 'a na miave'itubamaga, bani'odi didi sakoidi, tobakula i na kuyailidi wata i na valo'udi, mulieta i na bwavu i na tunudi i na 'alaidi.  
7 'Ai'edi yau taiadi ta na miave'itubamaga wata yaku vona nuamie i na 'eno'enoviga, ava'ai nuanuami faifaidi 'wa na vevelu'ui 'ana fata 'wa na veluagadi.  
8 'Ai'edi yami folova faifaiku 'atumaidi wata yami sauluva tonovidi, 'omi yaku tovetutuyamavo mogitana bega tomotoga i na 'isemi Tamaku i na subiai.   

Nuakalikali mogitana 
 

9 Tamaku i nuakalikalieku bwaikina, yau wata bani'odi a nuakalikaliemi, nuanuaku 'wa na miamiani yaku nuakalikalinina nageneye.  
10 Tamaku yana nuakalikali nageneye a miamia fai yana veimea a vevematayakeyakedi, 'omi wata bani'odi, 'ai'edi yaku veimea 'wa na vevematayakeyakediga yaku nuakalikali nageneye 'wa na miamiani.   


11 Naninidi faifaidi a vona-vagasemi bega yaku sosoanayega 'wa na sososoana, sosoananina sosoana mogitana.  
12 *De'e yaku veimea bwaikina a velevelemi, yau a nuakalikaliemi bwaikina, nuanuaku 'omi wata bani'odi ma emiavo 'wa na venuakalikali mogitana.  
13 Nuakalikali side bani'odi, 'ai'edi tamu tomogo yawaina i na tauyeni wafa 'waineye enavo 'adi 'ita'ita'i faifaina, de'e nuakalikali mogitana.  
14 'Ai'edi yaku veimea 'wa na vevematayakeyakediga 'omi ekwavo mogitana.  
15 Basenadi a vo, 'Omi yaku tofolovavo,’ tutuya de'e a na vo, 'Omi ekwavo.’ Tofolova yana 'auvea yana nuanua matatabuna kebu i da 'asetadi, we'e 'omi, nani matatabuna Tamaku i vonekuga a lu'ivoneyedi 'waimie, begaidi a vo, 'Omi ekwavo.’  
16 'Omi kebu 'wa da venua'ivineku bega 'wa na vetofolova faifaiku, we'e mogitana yau a venua'ivinemi wata a vetunemi 'wa na folova 'atumaina faifaiku, 'wa da vo 'wa da vuaga-'atumai, vuaganidi 'eno'eno-vagaidi. 'Ai'edi ma vuagimi, ava'ai nuanuami 'aku wagavayega 'wa na velu'ui Tamada 'waineye i na velemi.  
17 'Akonadi yaku veimeanina a vonemi a vo, Nuanuaku ma emiavo 'wa na venuakalikali.’   

Tomotoga Iesu yana tovetutuyamavo i na vedumwe'ai'aiedi 
 

18 'Ai'edi Yaubada 'ana tobaila i na vedumwe'ai'aiemi, 'wa na nuani yau wata nagami i vedumwe'ai'aieku.  
19 'Ai'edi fwayafwaya 'ana nuanua 'waimie bwaikina tobailanidi bani'odi, 'ako i da nuakalikaliemi wata i da veianemi. We'e 'omi tulimi fai tomia fwayafwaya 'waidiega a venua'ivinemi, bega 'omi kebu ediavoga wata i vevedumwe'ai'aiemi.  
20 *Yaku vona 'wa na nuani a vo, Tofolova kebu 'ana toveimea i da vebwaika-'iaweni.’ Yau 'ami Toveimea veviga a veveluagadi tomotoga 'waidiega, wata bani'odi 'omi yaku tofolovavo, mogitana vita 'wa na veluagadi 'aku tovedumwe'ai'ai 'waidiega. Yaku vona kebu i da vematayakeyakediga, wata bani'odi yami vona i na baila.  
21 Vitanidi i na 'idewadiga 'waimie, fai 'omi yaku tomotoga wata fai Yaubada 'aku tovetune kebu i da 'asetaiga.  
22 'Ai'edi basenadi kebu a da maiga wata 'ako kebu a da vonediga, Yaubada tosakonanidi kebu i da 'uvanidiga yadi sauluva sakoidi faifaidi. 'Akonadi a mai yadi sakona a lu'ivoneyedi siwe kebu i da nuaviladi, begaidi kebu 'adi fata i na dega vematavuloga 'wainega.  
23 Egavo i vedumwe'ai'aieku, siwe 'asa'aiana wata Tamaku i vedumwe'ai'aieni.  
24 Wata 'ai'edi kebu 'eba nuavogana wata 'eba nua'ewa a da 'idewadi i da 'isediga, 'ako Yaubada kebu i da 'uvanidi yadi sauluva sakoidi faifaidi, siwe 'akonadi a mai folova toketokedi, kebu tamu aitoi 'ana fata bani'odi i da 'idewadiga, a 'idewadi matadie, siwe Tamaku taiadi i vedumwe'ai'aiema.  
25 *I vedumwe'ai'aiema i lubwaineni, fai basenadiotoga i kilumi Yaubada yana Buki nageneye faifaiku i vo,  

   
 
Yadi vedumwe'ai'ai 'waikuye kebu tamu lamunaga.’  

   
 
Tutuya de'e 'akonadi vonanina 'ana mogitana i souyeni.   


26 'Awaie 'Anu'anunu Magemagetana a na vetunei 'waimie, Tamada 'wainega. Taunina 'ami To'aivaita, Tamada yana nuanua tonovina i na veve 'waimie wata faifaiku i na lulu'ivona.  
27 Wata 'omi faifaiku 'wa na lulu'ivona tomotoga 'waidie, fai 'eba velamuyega i maiga 'asiau yau taiadi ta miamia nani matatabuna a veve 'waimie.”    

Vita 'waidie ta na vetoketoke 
 

1 Wata Iesu i vona yana tovetutuyamavo 'waidie i vo, Naninidi 'akonadi a voneyediga 'waimie bega tutuyanina vita i na souyedi 'waimie yami vetumagana kebu i na mwea, nuanuaku 'wa na vetoketoke.  
2 Yada to'edakumetavo me Diu i na talabodemi kebu 'ami fata 'wa na lukuluku 'eba miava'auta 'waidie tafalolo faifaina. Wata 'awaie tomotoga i na luvewafami, yadi nuanua i na vo 'ako Yaubada yana nuanua.  
3 I na ve'idi'idiemiga wata i na luvewafamiga fai Tamada i bavuyeni wata yau bani'odi.  
4 Naninidi faifaidi nagami a matakiami bega tutuyanina i na souyedi 'waimie nika 'wa na nuani yaku vona.  

'Anu'anunu Magemagetana yana folova 
 
Vitanidi 'awaie 'wa na veluagadiga faifaidi nagami kebu a da vonemi fai yau taiadi ta miamia.  
5 Fai sai'afoga a na tauya a na nago 'aku tovetune 'waineye bega naninidi a lulu'ivona-vagasedi 'waimie. Siwe kebu tamu aitoi 'waimiega i da velutoli 'waikuye i da vo, Ava'aibe bei 'u na nago?’  
6 Fai a vo, A na nago,’ 'wa nuavita bwaikina.  
7 Siwe a vona mogitana 'waimie 'ai'edi taiadi ta na miamia, 'atumaina siwe kebu mogitana 'atumaiotogina, fai 'ami To'aivaita* kebu i na maiga, we'e a na nagoga 'atumaiotogina 'waimie fai To'aivaitanina a na vetunei i na mai.  
8 Tutuyanina i na mai tomia fwayafwaya yadi sakona i na sivemageseni bega i na 'asetai matatabudi i sakosakona. Yaubada yana sauluva tonovina i na vedi, bega i na 'asetai 'awaie matatabudi i na vonayavuga Yaubada 'waineye, i na veimeyedi vematavuloga faifaina.  
9 Tomotoga i sakosakona fai kebu i da vetumagana 'waikuye.  
10 Fai a nunago Tamada 'waineye kebu wata 'wa na 'ise'isekuga, 'eba 'isa yaku sauluva tonovina.  
11 'Akonadi Yaubada i veimea tosakona 'adi toveimea Seitani vematavuloga i na veluagai, begaidi 'awaie tosakona matatabuna i na vonayavuga Yaubada mataneye.   


12 Fai 'wa nuavita, begaidi 'asiau kebu 'aku fata nani matatabuna a na lu'ivoneyedi 'waimie.  
13 Siwe tutuyanina 'Anu'anunu Magemagetana i na mai Yaubada 'ana 'aseta mogitana i na awave'ede'edemi, 'Anu'anununina nani matatabuna tonovidi 'adi tove. Kebu taunina yana nuanuayega i na veifufu 'waimie, siwe ava'ai i na nogai Yaubada 'wainega i na lu'ivona 'waimie, wata naninidi 'awaie i na souyediga faifaidi i na vona-vagasemi.  
14 'Awaie ava'ai nuanuaku a na vonemiga, 'Anu'anunu Magemagetana i na lu'ivona 'waimie, bega 'wainega 'aku subia a na veluagai.  
15 Tamaku yana 'ai'aiwabu matatabuna i 'anivelenedi 'waikuye begaidi 'akonadi a vonemi a vo, 'Awaie ava'ai a na voneyeniga, 'Anu'anunu Magemagetana i na lu'ivona 'waimie.’   

Nuavita wata sosoana 
 

16 Sai'afoga a na 'iawemi 'wa na 'isa'avaku, siwe kebu tutuya manamanawenaga wata 'wa na 'iseku.”  
17 Tovetutuyamavo 'ifwaidi 'aise'avadi i velutoli i vo, Yana vona 'ana nuanua bani'odi? I vonaga i vo, Sai'afoga a na 'iawemi 'wa na 'isa'avaku, siwe kebu tutuya manamanawenaga wata 'wa na 'iseku,’ wata i vo, Fai a na nago Tamada 'waineye.’  
18 Wata i vo, Kebu tutuya manamanawenaga,’ 'ana nuanua ava'ai? Aigodi, kebu ta da 'asetai ava'ai i vonevoneyeni.”  
19 Iesu 'akonadi i 'asetai yadi nuanua, nuanuadi i na velutolieni begaidi i vonedi i vo, Voke nuanuami 'wa na 'asetai yaku vona 'ana nuanua fai a vo, Sai'afoga a na 'iawemi 'wa na 'isa'avaku, siwe kebu tutuya manamanawenaga wata 'wa na 'iseku.’  
20 A vona mogitana 'waimie, tutuyanina a na 'iawemi, 'aku mogai 'wa na 'we'wela, we'e Yaubada 'ana tovedumwe'ai'ai i na sosoana. Mogitana 'wa na nuavita siwe tutuyanina 'wa na 'iseku igodi 'wa nunuavitaga 'wa na sosoana.  
21 Tutuyanina vavine i na vebutudi 'eba nuavita fai veviga bwaikina i vevebaedi, siwe tutuyanina kwamana i na tubuga 'eba sosoana bwaikina 'waidie, veviganina nua'ubudie i na yatoi fai natudi i na 'ise'iseni.  
22 'Omi wata bani'odi, 'asiau 'wa nuavita siwe tutuyanina a na vilaku a na mai, 'wa na 'iseku 'wa na sosoana mogitana. Yami sosoananina kebu tamu aitoi 'ana fata i na 'ewayavuleni 'waimiega.   


23 Tutuyanina 'waineye kebu wata 'wa na vevelu'ui 'waikuye. We'e a vona mogitana 'waimie, ava'ai nuanuami tonovina 'wa na vevelu'ui 'aku wagavayega Tamaku 'waineye i na velevelemi.  
24 Basenadi i maiga 'asiau, kebu 'aku wagavayega 'wa da vevelu'ui Tamaku 'waineye, siwe tutuya de'e i velamu bega i na nagoga 'wa na vevelu'ui 'aku wagavayega bega ava'ai nuanuami 'wa na veveluagadi, wata 'wa na sososoana mogitana.”   

Iesu i vetoketoke tomotoga matatabuna 'waidie 
 

25 Wata Iesu i veifufu yana tovetutuyamavo 'waidie i vo, Naninidi a veifufuyediga vona-awatabaiega, siwe 'awaie kebu wata vona-awatabaiega a na veveifufu, we'e Tamada faifaina a na veifufu 'waimie 'ana lu'eda'aiagalidi.  
26 Tutuyanina 'waineye, ava'ai nuanuami 'wa na velu'ui 'aku wagavayega Tamada 'waineye nika i na velemi. Yau kebu a da veveifufu a na velu'ui Tamada 'waineye faifaimi, we'e mogitana 'omi taunimi 'wa na velu'ui Tamada 'waineye.  
27 Fai 'wa nuakalikalieku wata 'wa vetumagana yau a mai Yaubada 'wainega Tamada i nuakalikaliemi, begaidi ava'ai nuanuami 'ami fata taunimi 'wa na vevelu'ui 'waineye.  
28 Yau a mai fwayefwayeye Tamada 'wainega, sai'afoga fwayafwaya a na 'iaweni a na vilaku 'waineye.”   


29 Iesu yana tovetutuyamavo yana vona i nogai i vo, We'e vonanina 'ana nogaya kebu vona-awatabaiga, 'u vovonaotoga.  
30 'Akonadi 'a 'asetamu, nani matatabuna 'u 'asetadi, kebu tamu wata aitoi 'ana fata i na awave'ede'edemu. Yamu 'asetanina 'a 'iseni 'a vetumagana 'waimuye 'a 'asetai 'omu 'u mai Yaubada 'wainega.”  
31 Iesu i vonedi i vo, 'Alo 'omi be'ama 'wa vetumagana.  
32 Siwe 'awaie wata 'akonadi i sousouyeni, matatabumi 'wa na vemiave'eve'e'elagi yami vanuga 'aitamogana 'aitamogana 'waidie, we'e yau 'wa na degaloveku. 'Wa na degaloveku siwe kebu mogitana 'aisekuga fai Tamada taiadi 'a miamia.  
33 Naninidi a voneyediga bega nuanua bikana mia 'atumaina taiadi 'wa na veveluagai 'waikuyega fai yau 'ami labilabina. Mogitana veviga 'wa na veveluagadi Yaubada 'ana tovedumwe'ai'ai 'waidiega siwe kebu 'wa na kolologa, 'wa na vevenuafoufa'ala. 'Akonadi a vetoketoke tomotoga matatabuna 'waidie.”    

Iesu i velu'ui taunina faifaina 
 

1 Iesu i veifufu'a'ava, mulieta i 'isalaka abame Tamana 'waineye i velu'ui i vo, Tamaku, 'akonadi yaku tutuya i veluagai, yau Natumu nuanuaku 'u na silakaiku, bega 'waikuyega fuedi i na subiamu.  
2 'Akonadi 'u tauyeku tomotoga matatabudi a veveimeyedi bega egavo 'u velekuga mia 'atumaina wata miamia-vagaina a na veledi.  
3 Mia-vagatanina 'ana 'eda'eda side bani'odi. Egavo i na 'aseta-'atumaimu 'omu Yaubada mogitana 'aiseotogimu, wata i na 'aseta-'atumaiku yau Iesu Keliso, 'amu Venua'ivina, kumaniku 'u vetuneku, bega mia-vagatanina i na veluagai.  
4 Nani matatabuna 'u voneku a na 'idewadiga, 'akonadi a sigoidi, wata yaku folovanidi 'waidiega tomotoga fuedi i subisubiamu.  
5 Basenadiotoga fwayafwaya bola kebu i da souyeniga, taiadi ta miamia ma yada 'ai'aiwabu magemagetadi. Nuanuaku 'ai'aiwabunidi 'waidiega 'asiau 'u na 'ive'ai'aiwabuku.   

Iesu i velu'ui yana tovetutuyamavo faifaidi 
 

6 Basenadi tomia fwayafwaya 'waidiega yamu tomotoga 'u venua'ivinedi. Tomotoganidi 'u velekuga 'waidie a sivemagesemu, bega yamu vona i vematayakeyakedi.  
7 'Akonadi i 'asetai nani matatabuna 'u velekuga, 'omu 'waimuyega i maia.  
8 Vonanidi 'u velekuga a lu'ivoneyedi 'waidie ma yadi sosoana i nogai. Bega i 'aseta-'atumaia yau a mai 'omu 'waimuyega wata i vetumagana 'omu 'u vetuneku.   


9 Tomotoganidi 'u velekuga faifaidi a vevelu'ui 'waimuye. Kebu tomia fwayafwaya matatabudi faifaidi a da vevelu'ui, siwe tomotoganidi 'u velekuga faifaidi a vevelu'ui fai 'omu yamu tomotoga.  
10 Yaku tomotoga 'asa'aiana yamu tomotoga, we'e yamu tomotoganidi 'u 'anivelenedi 'waikuye bega 'waidiega 'aku subia a veveluagai.  
11 'Ako a na wai 'waimuye we'e yaku tovetutuyamavo a na 'iawedi i na miamia de'e bei fwayefwayeye. Tamaku Magemagetamu, nuanuaku 'amu wagava toketokena 'wainega 'aku tovetumaganavo 'u na 'ita'ita'iedi, toketokenanina basenadi 'u velekuga 'wainega. Nuanuaku 'u na 'ita'ita'iedi bega yadi nuanua 'aitamogana bani'odi 'omu wata yau yada nuanua 'aitamogana.  
12 *Yau side bei bola taiadi 'a miamia, 'amu wagava toketokena 'wainega a 'ita'ita'iedi, toketokenanina basenadi 'u velekuga 'wainega. 'Waidiega kebu tamu aitoi i da vuyo a ve'isabodebodedi, we'e mogitana 'aitamogana i nunago 'eba vematavuloga 'ana 'edeamo fai basenadiotoga tamu vona tomogonina faifaina i kilumi yamu Buki nageneye, nika 'ana mogitana 'akonadi i souyeni.   


13 Tutuya de'e a na wai 'waimuye, we'e yaku tovetutuyamavo taiadi 'a miamiani, nani fuedi a veifufuyedi 'waidie bega yaku sosoana 'wainega i na sososoana.  
14 Yamu vona a lu'ivona 'waidie, i nogai begaidi tomotoganidi fwayafwaya 'ana nuanua 'waidie bwaikina, i vevedumwe'ai'aiedi. I vevedumwe'ai'aiediga fai de'e tovetutuyamavo tomotoganidi yadi sauluva sakoidi i bailedi. Yau wata tovedumwe'ai'ainidi kebu yadi 'aila'a 'waineye a da miamia.  
15 A vevelu'uiga, kebu a da vo, 'U na vagavaidi fwayafwaya de'e 'wainega,’ we'e mogitana a vevelu'ui bega 'u na 'i'ita'ita'iedi Seitani yana nuanua sakoidi 'waidiega.  
16 Tomotoganidi fwayafwaya 'ana nuanua 'waidie bwaikina, yau wata yaku tovetutuyamavo kebu 'adi 'aila'a nageneye 'a da miamia.  
17 Wata a vevelu'ui 'waimuye, Yaubada 'amu 'aseta mogitana 'wainega yaku tovetutuyamavo 'u na 'ivevunavunagidi bega magemagetadi matamuye.  
18 Basenadi 'u vetuneku a mai tomia fwayafwaya 'awasasadie, yau wata bani'odi yaku tovetutuyamavo a vevetunedi tomotoganidi 'awasasadie.  
19 Yaku tovetutuyamanidi faifaidi tauniku a tauyeku 'waimuye bega tomotoganidi wata taunidi i na tauyedi mogitana 'waimuye, yamu 'aila'a.   

Iesu i velu'ui 'ana tovetumaganavo faifaida 
 

20 Kebu yaku tovetutuyamavo 'aise'avadi faifaidi a da vevelu'ui, siwe yadi veifufu wata yadi lau'age 'waidiega egavo i na vetumagana 'waikuye, faifaidi a vevelu'ui.  
21 A vevelu'ui nuanuaku matatabudi yadi nuanua 'aitamogana. Tamaku, 'omu 'u labilabiniku wata yau 'amu labilabina, wata bani'odi nuanuaku tomotoganidi taiadi ta na miave'itubama bega yadi nuanua 'aitamogana, mali tomotoga i na 'isedi i na vetumagana 'u vetuneku a mai.  
22 Basenadi yamu toketokena magemagetana 'u veleku, yau wata bani'odi toketokenanina a veledi bega yadi nuanua 'aitamogana bani'odi 'omu wata yau 'aitamogana.  
23 Yau 'adi labilabina, 'omu 'u labilabiniku, bega mogitana yadi nuanua i na luvetubama nika 'aitamogana. Mali tomotoga i na 'isedi i na 'asetai 'u nuakalikaliedi bwaikina bani'odi yau 'u nuakalikalieku, wata i na 'asetai 'u vetuneku a mai.   


24 Tamaku, nuanuaku tomotoganidi 'u velekuga ava'aibe bei a na miamiaga wata taunidi taiadi, bega yaku 'ai'aiwabu magemagetadi i na 'isedi. Fai 'u nuakalikalieku bwaikina, fwayafwaya bola kebu i da souyeniga, 'ai'aiwabunidi 'u veleku.  
25 Tamaku, yamu veimea tonovidi. Tomotoganidi fwayafwaya 'ana nuanua bwaikina 'waidie i bavuyemu, we'e yau a 'asetamu wata yaku tomotoga i 'asetai 'omu 'u vetuneku.  
26 'Amu 'aseta faifaina a lu'ivona 'waidie, wata a na lulu'ivona 'waidie bega 'u nuakalikaliekuga wata bani'odi nuakalikalinina i na 'eno'eno nagedie, we'e yau a na labilabinidi.”    

Iesu 'ana 'ive'avina 
 
(Madiu 26:47-56; Malika 14:43-50; Luke 22:47-53)  


1 Iesu yana velu'ui i 'a'ava, mulieta yana tovetutuyamavo taiadi Ielusalema i 'iaweni i nagoi i obu Ufa Kidiloni i damani no'o bega i laka. Bei welavi fuedi i tovotovoi, nagedie i luku.  
2 Iudasa kumanina Iesu 'ana to'etogiluva, 'awalawanina i 'asetai fai tutuya fuedi Iesu ma yana tovetutuyamavo bei i nunagoi.  
3 Lovananina 'waineye Falisi wata tovelomu yadi to'edakumetavo Iudasa i tauyeni, bega me Loma tolugaviavo wata Vanuga 'Eba Velu'ui 'ana tolumadu'aivo taiadi i maia, ma yadi fulumai i laudukala i le'wa 'awalawanina 'waineye  
4-5 Iesu 'akonadi i 'asetai sai'afoga ava'ai i na souyeni 'waineye begaidi tutuyanina Iudasa tolugaviavo taiadi i le'wai, Iesu i vaganago 'waidie i velutoliedi i vo, Aitoi 'wa lulualeni?” Tolugaviavo i vo, Tomogo Nasaledi 'ana wagava Iesu.” Iesu i vo, Yau side tauniku.”  
6 Tutuyanina Iesu i vonedi i vo, Yau side tauniku,” tolugaviavo i vemuliuga i nagoi i be'u i ve'ufo'ufobala.  
7 Wata Iesu i velutoliedi i vo, Aitoi 'omi 'wa lulualeni?” Tolugaviavo i vo, Tomogo Nasaledi 'ana wagava Iesu.”  
8 Iesu i vo, 'Akonadi a vonemi a vo, Yau side 'asa'aiana tauniku.’ Fai nuanuami yau, de'e yaku tovetutuyamavo 'wa na vonedi i na nagoi.”  
9 Iesu i vonaga i vo, 'Wa na vonedi i na nagoi,” nika yana vonanina basenadi 'ana mogitana i souyeni fai i vo, Tamaku, tomotoganidi 'u velekuga 'waidiega kebu tamu aitoi a da baileni a 'ita'ita'iedi.”  
10 Saimoni Fita yana kefata i yo'ei tovelomu bwaikina yana tofolova igodi i da nikei, taniga'avana 'ana 'atagiega i tutuomuya. Tofolovanina 'ana wagava Maleko.  
11 *Iesu Fita i talabodeni i vo, 'Asa'aiana, yamu kefata 'u dodogi 'ana 'eba 'aidodoga 'waineye. I lubwaineku vita wata wafa a na veluagadi fai Tamaku nuanuana, we'e 'omu yana nuanuanina 'u tatalabodeni.”   

Iesu i tovoi me Diu yadi Kanisela matadie 
 
(Madiu 26:57; Malika 14:53; Luke 22:54)  


12 Tolugaviavo ma yadi toeva biola wata Vanuga 'Eba Velu'ui 'ana tolumadu'aivo taiadi, Iesu i 'ive'avini i yogoni.  
13 Mulieta i 'ewai i naweni Anasa 'waineye. Kumanina natuna yadi lamoga tovelomu bwaikina malamalanina 'waineye, 'ana wagava Kaiafa.  
14 *Kaiafa kumanina basenadi me Diu to'edakumetavo i vonedi i vo, 'Omi kebu 'wa da 'asetai, 'ana laubwaina tomogo 'aitamogana i na wafa tomotoga fuedi faifaidi.”   

Fita Iesu i ve'eweni 
 
(Madiu 26:69-70; Malika 14:54,66-68; Luke 22:54-57)  


15 Saimoni Fita wata tamu tovetutuyama Iesu i yogo'waili. Ma fuedie i le'wai tovelomu bwaikina yana vanuge, vanuganina kalikalina, nageneye i luku tamu 'awasasa 'waineye. Fai tovetutuyamanina tovelomu bwaikina i veianeni begaidi i tauyedi, Iesu taiadi i luku.  
16 We'e Fita i tovotovoi tanotanoge kali 'ana 'awa lilivaneye we'e iana, kumanina tovelomu bwaikina i 'asetai i vilai i mai vavine ne'e'elina 'awa 'ana to'isave'avina Fita i voneni i tauyeni i luku.  
17 Vavinenina ne'e'elina Fita i voneni i vo, Voke 'omu kumanimu no'o tomogonina tamu yana tovetutuyama.” Siwe Fita i ve'ewa i vo, Yau tuliku.”   


18 Fai kaukau, tofolovavo wata tolugaviavo 'ai i levai mula'wanega bei i vevevala. Wata Fita i nago lilivadie i tovoi ma fuedie i vevevala.   

Tovelomu bwaikina Iesu i velutolitolieni 
 
(Madiu 26:57-66; Malika 14:55-64; Luke 22:66-71)  


19 Vanuganina nageneye tovelomu bwaikina Iesu i velutolitolieni yana tovetutuyamavo wata yana ve faifaidi.  
20 Yana vona Iesu i tutuli i vo, Yau tutuya fuedi mageseye a veveifufu 'aila'a 'waidie. Kebu a da givagiva a da veve, yaku ve matatabuna Vanuga 'Eba Velu'ui nageneye wata 'eba miava'auta 'waidie me Diu fuedi 'waidie.  
21 Awale 'u velutolitolieku? Nuanuamu velutoli, tomotoganidi yaku vona i noganogaidi 'waidie 'u da velutoli. Ava'ai a voneyediga i 'asetadi, 'adi fata i na lu'ivona 'waimuye.”  
22 De'e bani'odi Iesu i vonevoneyediga, tamu Vanuga 'Eba Velu'ui 'ana tolumadu'ai Iesu maigineye i 'ainike wata i vo, Awale we'e bani'odi 'u voneyedi yada tovelomu bwaikina 'waineye, kebu 'u da ve'ililibuyeniga.”  
23 Tolugavia yana vona, Iesu i tutuli i vo, 'Ai'edi a vekaliga, 'u na lu'ivona tomotoga 'waidie, we'e 'ai'edi a vona tonovina, awale 'u nikeku?”   


24 Anasa yana velutoli i 'a'ava, Iesu yogoyogonina i vetunei i nago tovelomu bwaikina Kaiafa 'waineye.   

Fita Iesu i ve'ewa-vaituganeni 
 
(Madiu 26:71-75; Malika 14:69-72; Luke 22:58-62)  


25 Fita bola i vevevala, 'ifwaidi tomotoga i voneni i vo, Voke 'omu no'o tomogonina tamu yana tovetutuyama.” Siwe Fita i ve'ewa i vo, Kebu, yau tuliku.”  
26 Tovelomu bwaikina yana tofolova, kumanina Fita tanigana i tutuomuya we'e iana tamu wata taunina tofolova i vona Fita 'waineye i vo, 'Asiau 'a waia Iesu 'a 'ive'avini voke a 'isemu Iesu taiadi.”  
27 Wata Fita i ve'ewa i vo, Kebu,” nika kamukamu i kwage.   

Iesu i tovoi Failato mataneye 
 
(Madiu 27:1-2,11-14; Malika 15:1-15; Luke 23:1-5)  


28 'Awa'awaiogose Kaiafa yana vanugayega me Diu to'edakumetavo Iesu i vagavaia i naweni Loma kabemani 'adi to'edakumeta yana vanuga bwaikina 'waineye 'ana wagava Failato. Taunina kebu tomogo Diu, begaidi me Diu i vo, 'Ai'edi ta na luku yana vanuge, ta na veyoke Yaubada mataneye bega kebu 'ada fata Uvi'agalatagona sakalina ta na 'ani.”  
29 Fai nuanuadi i na miamiani tanotanoge, begaidi Failato i souyeni yana vanugayega i mai i velutoliedi i vo, Ava'ai faifaina tomogo de'e 'wa vevitai?”  
30 Me Diu yana vona i tutuli i vo, 'Ai'edi kebu yana sakonaga, 'ako kebu 'a da mieniga.”  
31 Bega Failato i vonedi i vo, 'Wa naweni i na vonayavuga 'waimie. 'Ai'edi ma yana sakona taunimi yami veimea 'waidiega vematavuloga 'wa na veleni.” Me Diu to'edakumetavo Failato i voneni i vo, Nuanuama i na wafa yana sakona faifaina, siwe 'omi me Loma 'wa talabodema. Nuanuama 'u na vona i na wafa 'ai lagalagana 'waineye.”  
32 *Basenadi Iesu i vona-vagata 'awaie i na wafa 'ai lagalagana 'waineye, tutuyanina me Diu i vo, Nuanuama 'ai lagalagana 'waineye i na wafa,” nika Iesu yana vonanina 'ana mogitana i souyeni.  
33 Failato i vilai i luku yana vanuge, tomotoga i vonedi Iesu i naweni 'waineye i voneni i vo, 'Alo 'omu kumanimu me Diu yadi kini?”  
34 Iesu Failato i voneni i vo, Yamu vonanina, 'omu yamu nuanua 'alo mali tomotoga i vonemuna bani'odi 'u voneyedi?”  
35 Wata Failato i vo, 'Alo yau tomogo Diu bani'odi a da voneyedi? Taunimu yamu tomotoga wata tovelomu yadi to'edakumetavo i 'anivelenemu 'waikuye. Siwe ava'ai yamu sakonaga?”  
36 Iesu i voneni i vo, De'e bei fwayefwayeye kebu yaku 'Eba Veimea i da 'eno'eno. We'e 'ai'edi yaku 'eba veimea fwayefwayeye i da 'eno'enoga, 'ako yaku tofolovavo i da 'ikasikasisieku me Diu yama to'edakumetavo taiadi i da vetalaga 'aku 'ita'ita'i faifaina. Yaku veimea lamuna kebu fwayafwaya 'wainega.”  
37 Bega Failato i vo, 'Alo 'omu kini?” Iesu i voneni i vo, 'U vonaga yau kini, 'u vona mogitana. Kumanina faifaina a mai fwayefwayeye a tubuga, a vevetolu'ivona Yaubada 'ana 'aseta mogitana faifaina. Egavo nuanuadi 'asetanina, yaku vona i noganogaidi.”  
38 Failato i vo, Ava'ai 'asetaga mogitana?”  

Mulieta Failato i vilai i obu tanotanoge me Diu i vonedi i vo, Kebu 'aku fata a na veimea i na wafa fai kebu tamu yana sakona a da veluagai.  
39 Siwe yami sauluva malamala 'aitamogana 'aitamogana Uvi'agalatagona 'ana sakali 'waineye 'wa vonavona tamu tomogo a 'e'etoyavuya vanuga yogona 'wainega. Bega nuanuami me Diu yami kini a na 'etoyavuya?”  
40 I vegolegole i vo, Kebu, kebu kumanina yama nuanuaga. Nuanuama Balaba 'u na 'etoyavuya.” Balaba kumanina tovainago wata to'ainike.    

 19

Failato i veimea Iesu i na wafa 
 

1 Failato 'aila'a bonadi i nogai, bega Iesu i 'ewai i naweni yana vanuge tolugaviavo i vonedi i toke i fitali.  
2 Tolugavianidi 'ou'ou nigodi ma yana 'ibadi i 'etofifini Iesu 'unu'ununeye i biuleni wata talauma yamoyamoinega i ve'weseni. Vaigavunidi kini 'adi vaigavu 'adi 'isa'isa bani'odi, 'wainega Iesu i sidibidibieni.  
3 Wata i ve'ililibu-vekavekali 'waineye i vo, Kaiwa, 'omu me Diu yadi kini.” I 'a'avana maigineye i 'ainike.   


4 Wata Failato i vilai i obuma 'aila'a i vonedi i vo, Tomogonina a na mieni 'wa na 'iseni, 'wa na 'asetai kebu tamu sakona a da veluagai 'wainega, bega kebu 'aku fata a na veimea i na wafa.”  
5 Iesu i obumaga tanotanoge ma 'ivivigavuna, 'ou'ou nigodi 'etofifinina 'unu'ununeye wata talauma yamoyamoinega i ve'weseni. Failato 'aila'a i vonedi i vo, 'Wa 'isamaieni, side tomogonina.”  
6 Tutuyanina tovelomu yadi to'edakumetavo wata Vanuga 'Eba Velu'ui 'ana tolumadu'aivo Iesu i 'iseni i vegolegole i vo, 'U tutufwaseni 'ai lagalagana 'waineye, 'u tutufwaseni 'ai lagalagana 'waineye.” Failato i vonedi i vo, 'Omi taunimi 'wa tutufwaseni 'ai lagalagana 'waineye. Kebu i da lubwaineni i na wafa, fai kebu yana sakonaga.”  
7 Me Diu i vo, I lubwaineni i na wafa fai yada veimea i geuya. 'A nogai igodi i vo, Yau Yaubada Natuna.’ ”   


8 Iesu yana vonanina me Diu i lu'ivoneyeni Failato i nogai i kololo bwaikina.  
9 Begaidi i vilai i luku vanuge, Iesu i voneni i vo, Nuanuaku a na 'asetai 'omu ava'aiega 'u mai?” Siwe Iesu kebu tamu ava'ai i da voneyeniga Failato 'waineye.  
10 Wata Failato Iesu i voneni i vo, Awale kebu bonaku 'u da tutuliga? Yau ma yaku veimea 'aku fata a na 'etoyavumu wata 'aku fata a na veimea i na tutufwasemu 'ai lagalagana 'waineye.”  
11 Iesu i vona i vo, 'Ako kebu 'u da veimeyekuga, siwe fai Yaubada veimea i velemu, 'amu fata 'u na veimeyeku. Yamu veimeanina 'wainega 'u sakona, siwe tomogonina i 'aniveleneku 'waimuye yana sakona bwaikaotogina.”  
12 Vonanina Failato i nogai nuanuana bwaikina Iesu i na 'etoyavuya, siwe me Diu kebu nuanuadi. Begaidi i vegolegole i vo, 'Ai'edi aitoi taunina i na awa'ai'aia i na vo, Yau kini,’ tomogonina me Loma yami to'edakumeta bwaikaotogina Sisa 'ana gavia. 'Ai'edi Iesu 'u na 'etoyavuya 'omu kebu Sisa ianaga, fai Iesu taunina i awa'ai'aia nuanuana i na ve-kini.”  
13 Tutuyanina Failato me Diu yadi vona i nogai Iesu i vagavaia i obuyeni didige, 'eba vonayavuga 'waineye bei Failato i miabui. Didiganina 'ana wagava Didiga Bababana, me Diu bonadiega i goleni Kabada.   


14 'Akonadi 'aiata-'wana'wana, we'e 'awa'awai me Diu i na sakali Uvi'agalatagona* faifaina. Failato me Diu i vonedi i vo, Side yami kini.”  
15 Me Diu i vegole-vaitugana i vo, 'U luvewafai, 'u luvewafai, 'u tutufwaseni 'ai lagalagana 'waineye.” Failato i velutoliedi i vo, Nuanuami yami kini a na tutufwaseni 'ai lagalagana 'waineye?” Tovelomu yadi to'edakumetavo Failato yana vona i tutuli i vo, Iesu kumanina kebu yama kini. Yada kini 'aitamogana Sisa.”  
16 Failato nuanuana nuadi i na 'iveagiagidi bega Iesu i 'aniveleneni 'waidie i na tutufwaseni 'ai lagalagana 'waineye.   

Iesu 'ana tutufwatagi 
 
(Madiu 27:32-44; Malika 15:21-32; Luke 23:26-43)  


17 Iesu i 'ewai i naweni, we'e 'ana 'ai lagalagana taunina i eva. Ma fuedie i nagoi i le'wai tamu 'awalawa 'ana wagava 'Unu'unu 'waineye, me Diu bonadiega i goleni Goligota.  
18 'Awalawanina 'waineye bei Iesu i tutufwaseni 'ai lagalagana 'waineye. Wata tomotoga 'adi 'ailuga i tutufwasedi 'ai lagalagana 'waidie, tamu wamayega, tamu 'atagiega, we'e Iesu kamwaneye.  
19 Failato tamu vona i kilumi tolugaviavo i veledi Iesu 'ana 'ai lagalagana 'waineye i tutufwaseni. Vonanina i kilumiga side bani'odi.  

   
 
DE'E TOMOGO NASALEDI 'ANA WAGAVA IESU, ME DIU YADI KINI.   

   
 

20 'Awalawanina bei Iesu i tutufwaseniga kebu 'ani'iega, Ielusalema lilivaneye begaidi tomotoga fuedi i lu'iawawai. Vonanina bona 'adi 'aitonu 'waidiega Failato i kilumi, me Loma, me Kuliki wata me Diu bonadiega.  
21 Tovelomu yadi to'edakumetavo i 'iseni i nagoi Failato i voneni i vo, Awale 'u kilumi 'u vo, Me Diu yadi kini?’ Nuanuama 'u da kiluma side bani'odi. Tomogo de'e igodi i vo, Yau me Diu yadi kini.’ ”   


22 Siwe Failato i vonedi i vo, Ava'ai 'akonadi a kilumiga, 'asa'aiana bani'odi i na 'eno'eno.”   


23-24 *Tolugaviavo Iesu i tutufwaseni i 'a'avana, tolugavia 'adi 4 'ana talauma i 'ewadi, i veusedi. Wata tamu 'ana talauma i 'iseni kebu 'ana tubwaga tabwanega i obu begaidi i vo, Kebu ta na labu'iga, tamu 'wava ta na 'waveni bani'odi kate, ta na 'iseni aitoi i na kumeta kumanina i na 'ewa.” Naninina i 'idewaiga, nika tamu vona basenadiotoga Yaubada yana Buki nageneye i kilumiga, 'ana mogitana i souyeni i vo,  

   
 
'Aku talauma i veusedi 'aitamogana 'aitamogana 'waidie,  

wata 'aku talauma faifaina i 'wava bani'odi kate.”  

   
 
Fai bani'odi i voneyediga, begaidi tolugaviavo bani'odi i 'idewai.   


25 Iesu 'ana 'ai lagalagana lilivaneye vevine 'adi 4 i tovotovoi. Side vevinenidi, Iesu inana ma taidi, Kilofa yana vavine 'adi wagava Meli, wata tamu Meli 'atamana Magidala 'wainega.  
26 Iesu i 'isaobu inana wata yana tovetutuyama kumanina i nuakalikalieni i 'isedi taiadi i tovotovoi, bega inana i vonedi i vo, Inaku, siwe natumi.”  
27 We'e tovetutuyamanina i voneni i vo, Iaku, siwe inamu.” Bei tutuyanina 'waineye i nawedi yana vanuge i 'i'isave'avinidi.   

Iesu i wafa 
 
(Madiu 27:45-56; Malika 15:33-41; Luke 23:44-49)  


28 *Iesu 'akonadi i 'asetai nani matatabuna i sigoidi wata fai nuanuana Yaubada yana Buki nageneye basenadiotoga i kilumiga 'ana mogitana i na souyeni begaidi i vo, 'Anigoku i lala.”  
29 Bei Iesu i tutufwaseniga tamu oine yuyuna ma 'aivoena i 'eno'eno. Tomotoga Iesu bonana i nogai, bega kikifa i 'ewai i lu'utuvi oine 'waineye, tamu 'ai 'waineye i velugaganeni i 'iyoyoeni Iesu 'waineye.  
30 Iesu oine i yemuyana i vo, I 'a'ava,” nika i 'odu, yawaina i tauyeni i wafa.   

Iesu nuvilaneye i 'ailovena 
 

31 Iesu i wafa 'aiata 'idewadewa 'waineye. Me Diu to'edakumetavo kebu nuanuadi tomotoganidi tomogodi i na 'eno'eno 'ai lagalagana 'waidie 'Aiata Veawai 'waineye, wata fai 'awa'awai bani'odi 'Aiata Veawai bwaikina Uvi'agalatagona faifaina. Begaidi to'edakumetanidi i nagoi Failato 'waineye i velu'ui nuanuadi i na tauyedi bega tomotoganidi 'ai lagalagana 'waidie 'agedi i na tutubaidi bega i na wafa-matayo'o, mulieta i na ta'idi.  
32 Failato i tauyedi bega tolugaviavo i vonedi i nagoi tomotoga 'adi 'ailuga kumanidiavo Iesu taiadi i tutufwasediga, 'agedi i tutubaidi.  
33 Iesu 'waineye i le'wai i 'iseni 'akonadi taunina i wafa bega kebu 'agena i da tutubaidi.  
34 We'e tamu tolugavia Iesu nuvilaneye i 'ailovena, nika dayaga wata ufa i kausewa.  
35 Tamu tomogo mataotogineye i 'iseni dayaga wata ufa i kausewa bega i lu'ivoneyeni, yana lu'ivonanina vona mogitana. I vona mogitana wata i 'asetai kebu i da vekali bega 'omi wata 'wa na vetumagana Iesu 'waineye.  
36 *Tolugaviavo kebu Iesu 'agena i da tutubaidiga bega ava'ai basenadiotoga i kilumi Yaubada yana Buki nageneye 'ana mogitana i souyeni i vo,  

   
 
Kebu tamu luluna i na tutubaia.”   

   
 

37 *Wata tamu vona basenadiotoga i kilumi i vo,  

   
 
Tomogonina i loveniga tomotoga i na vemata'i'i'ieni.”   

Iesu 'ana ve'ufa 
 
(Madiu 27:57-61; Malika 15:42-47; Luke 23:50-56)  


38 Mulieta tamu tomogo 'atamana Alimadia 'wainega 'ana wagava Iosefa, i nago i velu'ui Failato 'waineye Iesu tomogona faifaina. Iosefa tamu Iesu yana tovetutuyama siwe kebu nuanuana i na lu'ivona fai me Diu to'edakumetavo i kololoyedi. Iosefa yana velu'ui faifaina Failato i awave'atumaieni bega i voneni i nago Iesu tomogona i ta'ia i naweni.  
39 *We'e Nikodimo, basenadi kumanina lovane i nago Iesu 'waineye, bunama 'atumaidi wata bwaikidi i 'ewadi i mai Iosefa taiadi i nago. Bunamanidi 'adi wagava Mulo wata Aloe 'adi vita 'ana 'etowava bani'odi 30 kilogalamu.  
40 Tomotoganidi 'adi 'ailuga Iesu tomogona i naweni kaleko manamanawedi 'waidiega i fania bunamanidi taiadi, bani'odi me Diu yadi sauluva ve'ufa faifaina.  
41-42 Fai sai'afoga me Diu yadi 'Aiata Veawai i na velamu, bega tamu taumata kebu 'ani'iega vivideye bei Iesu i ve'ufai. Taumatanina basenadi i ala-vagaseni matumatu 'waineye bei kebu tamu aitoi i da ve'ufai, we'e lilivaneye welavi fuedi i tovotovoi.    

Iesu 'ana taumata'ava 
 
(Madiu 28:1-8; Malika 16:1-8; Luke 24:1-12)  


1 Me Diu yadi 'Aiata Veawai i 'a'avana, Tafalolo bola matalovalovanineye, Meli vavine Magidala i tovoi i nago taumaseye. Tutuyanina i le'wa i 'iseni kileu taumata 'awana 'ana vetoviboda 'akonadi i ketoi.  
2 Bega i lilide i mai Saimoni Fita wata tamu tovetutuyama, kumanina Iesu i nuakalikalieni bwaikina, i vonedi i vo, 'Auvea tomogona i 'ewai taumata 'wainega siwe kebu ta da 'asetaiga ava'aibe bei i yatoi.”  
3 Begaidi Fita ma iana i tovoi i nagoi taumaseye.  
4 I ve'ilililide iana i kumeta i le'wa-matayo'o taumaseye.  
5 I lukemula i 'iseni kaleko'ava bagase bega Iesu tomogona i fania, siwe kebu i da lukuga.  
6-7 Saimoni Fita i vemuli i le'wa tonovina i luku, kalekonidi i 'isedi wata Iesu 'unu'ununa 'ana fanifani. Fanifaninina nununumina siwe tulineye i 'eno'eno.  
8 Mulieta iana wata i luku Iesu i 'isa'avai, i vetumagana Iesu 'akonadi i tovoi.  
9 Siwe kebu mogitana i da 'aseta-'atumaia ava'ai basenadiotoga i kilumi Yaubada yana Buki nageneye, i lubwaineni Iesu i na tovoi-vaitugana wafayega.  
10 Nika i viladi i nagoi vanuge.   

Iesu i souyeni Meli 'waineye 
 
(Madiu 28:9-10; Malika 16:9-11)  


11-12 Meli 'atamana Magidala 'wainega i vilai i nago taumaseye bei i tovoi i 'we'we'wela. Wata i lukemula anelose 'adi 'ailuga i 'isedi ma 'adi talauma 'avu'avudi. Bei Iesu i ve'enoviga 'waineye i miamiani, tamu 'unu'ununega, tamu 'agenega.  
13 Tomotoganidi 'adi 'ailuga Meli i velutolieni i vo, Vavine, ava'ai faifaina 'u 'we'we'wela?” Yadi velutoli i tutuli i vo, Yaku 'Auvea i 'ewai, siwe kebu a da 'asetaiga ava'aibe bei i yatoi.”  
14 I vona'a'ava i sivilai Iesu i 'iseni i tovotovoi, siwe kebu i da 'isa'inanaiga.  
15 Iesu i velutoli i vo, Vavine, ava'ai faifaina 'u 'we'we'wela? Aitoi kumanaga 'u lulualeni?” Meli yana nuanua i vo 'ako 'awalawanina 'ana to'isave'avina, begaidi i vo, 'Ai'edi Iesu tomogona 'u 'ewaiga, nuanuaku 'u na voneku ava'aibe bei 'u yatoi, bega a na nago a na 'ewai.”  
16 Iesu i vona Meli 'waineye i vo, Meli.” Meli i sivilai i 'isanago me Diu bonadiega i vo, Labonai,”'ana saivila Tove.  
17 Iesu i voneni i vo, Kebu 'u na 'abitonovikuga, yau bola kebu a da laka Tamada 'waineye. Siwe nuanuaku 'u na nago ekwavo 'waidie side bani'odi 'u na voneyedi 'u na vo, A na vilaku a na nago Tamaku 'waineye, Tamakunina 'omi wata Tamami, yaku Yaubada wata 'omi yami Yaubada.’ ”  
18 Iesu i vona'a'ava, mulieta Meli i vilai i mai tovetutuyamavo 'waidie, i vonedi i vo, Yau 'Auvea a 'iseni,” wata ava'ai i voneniga i lu'ivona 'waidie.   

Iesu i souyeni yana tovetutuyamavo 'waidie 
 
(Madiu 28:16-20; Malika 16:14-18; Luke 24:36-49)  


19 Tafalolo lovananina 'waineye, Iesu yana tovetutuyamavo me Diu to'edakumetavo i kololoyedi begaidi vanuga i sibodai nageneye i miasai'auga i miamiani. I veveifufu nika Iesu 'awasasadie i souyeni i vonedi i vo, Ma yami sosoana 'wa na miamiani, kebu 'wa na kololo.”  
20 I vona'a'ava, mulieta 'ana kini'ona i vedi, nimana 'waidie wata nuvilaneye. Matatabudi i sosoana-'afo'afo fai 'Auvea i 'iseni.  
21 Wata Iesu i vona-vaitugana 'waidie i vo, Ma yami sosoana 'wa na miamiani, kebu 'wa na kololo. Basenadi Tamada i vetuneku a mai tomia fwayafwaya 'waimie, wata bani'odi 'omi a vevetunemi tomia fwayafwaya 'awasasadie.”  
22-23 *I vona'a'ava nika yawaina i tauyavuleni 'waidie i vonedi i vo, 'Anu'anunu Magemagetana a velevelemi, 'wa na lu'uma'umaieni nika i na agemi. 'Ai'edi tomotoga yadi sakona 'wa na nuatavunidi wata Yaubada i na nuatavunidi. We'e 'ai'edi kebu 'wa na nuatavunidiga wata nuatavuna kebu i na veluagai Yaubada 'wainega.”   

Tomasi yana vetumagana 
 

24 Tutuyanina Iesu i souyeni yana tovetutuyamavo 'waidie, Tomasi kebu taiadi i da miamiaga, taunina iadi, tamu 'ana wagava Natulugaluga.  
25 Iesu i tauya i nago, mulieta Tomasi i le'wa i voneni i vo, 'Ima 'Auvea 'a 'iseni.” Tomasi i vonedi i vo, Yau kebu a na vetumagana Iesu i tovoiga faifaina, nagami 'ana kini'ona a da 'isedi nimaneye wata neli 'awa'ividi a da 'abitonovidi wata lumalumaneye 'ibadi 'awa'ivina 'waineye nimaku a da silukuveni, mulieta a da vetumagana.”   


26 'Aiata 7 i 'a'ava, mulieta wata Iesu i souyeni. Tutuyanina 'waineye yana tovetutuyamavo matatabudi Tomasi taiadi i saiboda i miamiani, nika Iesu i souyeni 'awasasadie. I vonedi i vo, Ma yami sosoana 'wa na miamiani, kebu 'wa na kololo.”  
27 Mulieta Tomasi i voneni i vo, Nimaku 'u 'isedi, 'u 'abitonovidi wata nimamu 'u na 'otoi nuvilakuye 'u na silukuveni. We'e venuanaluganina 'u baileni, 'u na vetumaganamo.”  
28 Tomasi i vo, 'Omu yaku 'Auvea wata yaku Yaubada.”  
29 Wata Iesu Tomasi i voneni i vo, Fai 'u 'iseku, begaidi 'u vetumagana. We'e egavo kebu i da 'isekuga i vetumaganamo, 'eba sosoana bwaikina 'waidie.”   

Side kumanina faifaina buki de'e i kilumi 
 

30 Iesu folova toketokedi fuedi 'eba nuavogana wata 'eba nua'ewa i 'idewadi yana tovetutuyamavo matadie, siwe kebu matatabuna 'adi kilumaga buki de'e 'waineye.  
31 Naninidi 'akonadi kilukilumidi 'wa na lu'iawawadi bega 'wa na vetumagana Iesu Keliso taunina Yaubada Natuna wata 'ana Venua'ivina. Vetumagananina 'wainega mia 'ivauna wata miamia-vagaina 'wa na veluagai Iesu 'wainega.    

Iesu i souyeni balebaleye 
 

1 Tamu tutuya Iesu yana tovetutuyamavo i nagoi Lavu Galili,* wata bei Iesu i vemageta 'waidie. Yana souyagi side bani'odi.  
2-3 *Saimoni Fita, Tomasi tamu 'ana wagava Natulugaluga, Nataniela 'ana tuvada Kena 'awalawa Galili nageneye, Sebedi natunavo wata tovetutuyamavo 'adi 'ailuga i miamiani nika Saimoni Fita i vo, A na nago a na vuata.” Enavo i voneni i vo, Ma fuedeye ta na nagoi.” Bega i tovoi i nagoi, waka i 'ewai i laka i vuata, siwe lovananina matatabuna kebu tamu sai'afo igana i da 'onadi.   


4 Inala i vulaoga Iesu i 'iseni i tovotovoi balebaleye siwe kebu i da 'isa'inanaiga.  
5 I vegole 'waidie i vo, Kwakwama, igana 'wa 'onadi, 'alo kebu?” I vo, Kebu'a'avaotoga.”  
6 *Wata i vegole 'waidie i vo, 'Ami 'atagiega 'wa na lelega, nika 'wa na 'onadi.” Yana voneye i lelegeni, siwe kebu 'adi fata vuata i na yo'ei fai igana fueotogidi i 'ona.   


7 Tovetutuyamanina Iesu i nuakalikalieni bwaikina, Fita i voneni i vo, Fita, va'e 'Auvea.” Saimoni Fita i nogai iana i vo, Va'e 'Auvea,” bega 'ana talauma i 'ewai i ve'wesena, fai 'akonadi i yavudi ma 'ana iviga'ava yaubani faifaina, i sou i kayo i obu.  
8 We'e tovetutuyamavo 'ifwaidi wakayega i voi, vuata ma iganina i yo'ei i obuyeni. Kebu 'ani'iega, bani'odi 'atagida 'ana vemanawe.  
9 Tutuyanina 'avale i obu i 'iseni mula'wa i 'ala'alata, mula'wanina 'waineye igana wata 'ani'ani i 'ala'alaidi.  
10 Iesu i vonedi i vo, Igana 'asiauotoga 'wa 'onadiga, 'ifwaidi 'wa na miedi.”  
11 Saimoni Fita i laka wakeye vuata ma iganina i yo'ei i lakama 'avale. Igananidi bwaikidi wata matatabuna 153. Fueotogidi siwe vuata kebu i da bwekaiga.  
12 Fita igana i miedi mulieta Iesu i vonedi i vo, 'Wa maia 'wa na 'ani.” Tovetutuyamavo 'waidiega kebu tamu aitoi nuanuana i na velutoli i na vo, 'Omu aitoi?” Fai 'akonadi i 'asetai taunina mogitana 'Auvea.  
13 Bega Iesu i nago 'ani'ani i 'ewadi i veledi, wata igana bani'odi.   


14 De'e Iesu yana souyagi 'ana vetonu yana tovetutuyamavo 'waidie tutuyanina i tovoi wafayega.    

Iesu nuanuana Fita 
 

15 'Ani i 'a'ava, mulieta Iesu i velutoli Saimoni Fita 'waineye i vo, Saimoni, 'omu Ioni natuna, nuanuaku a na 'asetai, mogitana 'u nuakalikalieku bwaikina we'e emwavo sai'afo?” Fita i vo, E'e 'Auvea, 'akonadi 'u 'asetaku a nuakalikaliemu.” Iesu i vo, Egavo i vetumagana 'waikuye siwe bola mweamweadi nuanuaku 'u na veve 'waidie bega i na vetoketoke, 'wa da vo bani'odi yaku sifi siaidi 'u da veve'anidi.”  
16 Wata 'ana veluga Iesu i velutoli Fita 'waineye i vo, Saimoni, 'omu Ioni natuna, mogitana 'u nuakalikalieku bwaikina?” Fita i vo, E'e 'Auvea, 'akonadi 'u 'asetaku a nuakalikaliemu.” Iesu i vo, Egavo i vetumagana 'waikuye, nuanuaku 'u na 'i'ivaisedi, 'wa da vo bani'odi yaku sifi 'u da 'i'isave'avinidi.”  
17 Wata 'ana vetonu i velutolieni i vo, Saimoni, 'omu Ioni natuna, 'u nuakalikalieku?” Iesu yana velutoli 'ana vetonu 'waineye Fita nuana i vita, i voneni i vo, 'Auvea, nani matatabuna 'u 'asetadi, wata 'u 'asetaku a nuakalikaliemu.” Iesu i vo, Egavo i vetumagana 'waikuye nuanuaku 'u na veve 'waidie, 'wa da vo bani'odi yaku sifi 'u da veve'anidi.  
18 A vona mogitana 'waimuye, basenadi 'omu tubuvauvaumuye taunimu 'u 'ivivigavumu, 'ai'edi ava'aibe yamu nuanua, 'ana fata bei 'u na nago, siwe tutuyanina 'u na ve'auvea, nimamu 'u na 'otoidi bega tamu tomogo i na talaumamu, ava'aibe bei kebu yamu nuanua bei i na nawemu.”  
19 De'e bani'odi Iesu Fita i matakiaiga fai 'awaie tosakona i na 'iyogoyogoni mulieta i na luvewafai, siwe yana wafanina 'wainega Yaubada 'ana subia i na veluagai. Mulieta Iesu i voneni i vo, Nuanuaku 'u na vetutuyameku.”   

Iesu i veifufu Ioni yana wafa faifaina 
 

20 *Iesu i veveifufu Fita 'waineye, Fita i sivilai tovetutuyamanina Iesu i nuakalikalieni bwaikina i 'iseni, kumanina basenadi 'Auvea yana 'ani 'waineye lilivaotogineye i miabui i velutoli Iesu 'waineye i vo, 'Auvea, aitoi kumanaga i na 'etogiluvemu?”  
21 Tutuyanina Fita tovetutuyamanina i 'iseni i velutoli Iesu 'waineye i vo, 'Auvea, de'e kumanina 'ana nuanua bani'odi? 'Awaie bani'odi i na wafayedi?”  
22 Iesu Fita yana velutoli i tutuli i vo, 'Ai'edi nuanuaku yaku vila-vaitugana i na 'iseni, ma yawaina i na miamia a na vilaku, we'e 'asa'aiana, kebu kumanina faifaina 'u na nuanua, siwe 'omu'e 'u na vetutuyameku.”  
23 Vonanina Iesu i voneyeniga faifaina, tovetumagana fuedi yadi nuanua i vo 'ako, kebu i na wafaga. Siwe Iesu kebu i da vo, I na mia-vagata kebu i na wafaga,” mogitana i vo, 'Ai'edi nuanuaku yaku vila-vaitugana i na 'iseni, ma yawaina i na miamia a na vilaku, we'e 'asa'aiana, kebu kumanina faifaina 'u na nuanua.”   


24 Yau kumaniku Iesu yana tovetutuyama, naninidi matatabuna a 'isedi wata faifaidi a kiluma, bega fuema 'a 'asetai vona mogitana kebu vekali.   

Veifufu 'ana 'eba ve'a'ava 
 

25 Naninidi Iesu i 'idewadiga a kilumidi, siwe wata nani fuedi i 'eno'enovi kebu a da kilumidiga. 'Ai'edi matatabuna i da kiluma'a'avadiga buki fueotogidi, a nuani fwayefwayeye kebu tamu 'awasasa i da 'eno'eno bega bei bukinidi ta na yatodi.   

FOLOVA  

Iesu 'ana tomata'aulelevo yadi folova,  

Luke 'ana kilukiluma  

'Eba kiavemageta  

Buki de'e 'ana wagava Tomata'aulelevo yadi Folova, Luke yana buki 'ana veluga, tomata'aulelevo 'aitamogana 'aitamogana yadi folova i veifufuyedi buki de'e nageneye. Veifufunidi 'ifwaidi taunidi i veifufuyedi Luke 'waineye we'e 'ifwaidi taunina i 'asetadi fai Faulo taiadi i yabayaba wata yadi 'eba mia 'aitamogana. Begaidi daba 16 'waineye ta na 'iseni Luke i vo, 'Ima 'a dodoga.” Wata i vo, 'Ima 'a le'wa.” Bega tomotoga 'ifwaidi yadi nuanua i vo, Tutuyanina Faulo i miamia Loma vanuga yogona nageneye buki de'e Luke i kilumi.”  

Luke i kilumaga 'Anu'anunu Magemagetana yana toketokena 'wainega tomata'aulelevo wata tovetumagana Iesu faifaina i lau'age, we'e tomata'aulelevo Iesu 'ana wagavayega 'eba nuavogana wata 'eba nua'ewa ma 'adi 'eba 'isa i 'idewadi, bega tomotoga 'awalawa fuedi 'waidie i vetumagana 'waineye. Iesu yana tomata'aulelevo 12 yadi lau'age i velamu Ielusalema nageneye, tutuya kamwaneye 'ifwaidi tomotoga bani'odi Filifi i nago 'awalawa Samelia bei i lau'age, mulieta Faulo 'ainegi i nagoi 'awalawa fuedi 'waidie Iesu valana i lau'age-vuvueni.  

Nagami me Diu 'ifwaidi i vetumagana Iesu 'waineye, mulieta mali tomotoga kumanidiavo kebu Diu wata i vetumagana Iesu 'waineye. 'Anu'anunu Magemagetana yana 'aivaita 'wainega, taiadi i luvetubama nika 'aila'a 'aitamogana.  

Tutuyanina 'waineye me Diu to'edakumetavo i nuasako tovetumagana 'waidie, bega tomata'aulelevo i 'i'ive'avinidi i nunawedi 'eba vonayavuga 'waineye. We'e Loma kabemani nuanuadi i na 'asetai ava'ai sakonaga faifaina i 'i'ive'avinidi, siwe i lalauala-wayoga, kebu tamu sakona i da veluagai 'waidiega.  

Wata Luke nuanuana Loma kabemani i na 'asetai Iesu 'ana tovetumaganavo kebu tovedumwe'ai'ai, we'e mogitana Loma kabemani yadi veimea matatabuna i vematayakeyakedi. Diu to'edakumetavo tutuya fuedi tomata'aulelevo i 'i'ive'avinidi, i nunawedi 'eba vonayavuga 'waineye. We'e Loma toveimea nuanuadi i na 'asetai ava'ai sakonaga faifaina siwe i lalauala kebu tamu sakona i da veveluagai 'waidiega.  

Buki de'e nageneye 'Anu'anunu Magemagetana yana folova ifufuna i 'eno'eno. 'Anu'anununina Iesu yana tomotoga i kiavetoketokedi, wata nuanua tonovidi i veledi. Begaidi 'ai'edi bukinina ta da goleni 'Anu'anunu Magemagetana Yana Folova, i lubwaineni. Buki de'e 'ana 'idi side bani'odi.  

Tovetumaganavo 'adi 'aila'a yana 'eba velamu wata yana vebwaika. 1:1-5:42   

Tovetumaganavo vita i veluagadi siwe i vetoketoke. 6:1-9:31  

Fita yana lau'age-vuvua faifaina. 9:32-12:25  

Faulo yana lauvivila kumekumetana. 13:1-14:28  

Tovetumagana yadi to'edakumetavo i va'auta Ielusalema. 15:1-41  

Faulo yana lauvivila 'ana veluga. 16:1-18:23  

Faulo yana lauvivila 'ana vetonu. 19:1-21:16  

Faulo 'ana 'ive'avina wata yana nago Loma. 21:15-28:31  

1-2 *Iaku Tiofilo, basenadi yaku buki kumekumetana* 'waineye a kilumiga tutuyanina Iesu yana folova i velamu nani matatabuna i 'idewadi wata i ve faifaidi, i nagoga nika Yaubada i vagavaia i naweni abame. Bola kebu i da lakaga, nagami 'ana tomata'aulelevo vevenua'ivinidi yana awave'eda'eda i veledi 'Anu'anunu Magemagetana 'wainega.  
3 Iesu i yawasa-vaitugana yana veviga i 'a'ava, 'aiata 40 nagedie i sousouyeni 'ana tomata'aulelevo 'waidie, 'eba 'isa fuedi i 'idewadi bega i na 'asetai mogitana ma yawaina wata Yaubada yana veimea tomotoga 'waidie i veifufuyeni.  
4 *Tutuyanina Iesu taiadi i miamiaga i velu'ase'asedi i vo, 'Wa na miamia Ielusalema, 'Anu'anunu Magemagetana 'wa na lulukamaseni. Tamaku basenadi i vona'awaufaufaga 'waimie i na velemi wata yau bani'odi bagase a vonemi.  
5 *Ioni tomotoga i bafitaisodi ufayega, 'aiata 'ifwaidi i na 'a'avana, 'Anu'anunu Magemagetana i na agemi, 'wa da vo bani'odi Yaubada i da bafitaisomi.”   

Yaubada Iesu i vagavaia i naweni abame 
 

6 Tamu 'aiata Iesu ma yana tomata'aulelevo i miava'auta i velutolieni i vo, 'Auvea nuanuama 'u da vonema, tutuya de'e me Isileli 'u na yavuda me Loma yadi veimea 'wainega, we'e ma'itufa yada 'eba veimea 'u na luvaitugani?”  
7 Iesu i vonedi i vo, Nani de'e nuanuami 'wa na 'asetai siwe kebu i da lubwainemi. Yaubada Tamaku 'aisena i veimeyedi ava'ai tutuyaga nuanuana bani'odi i na 'idewai.  
8 *Siwe nani de'e 'wa na 'asetai. Tutuyanina 'Anu'anunu Magemagetana i na agemi 'wa na vetoketoke bega 'wa na vetolu'ivona faifaiku, tomotoga i miamiani Ielusalema 'waineye, 'awalawa Iudia 'waineye, Samelia matatabuna nageneye wata tomia fwayafwaya matatabuna 'waidie.”  
9 *Tutuyanina Iesu yana vona i 'a'ava, tomata'aulelevo matadie Yaubada i vagavaia, i vevemata'i'i'ieni i lakalaka nika waowa 'waineamo i luku abame.   


10 Bola i vevemata'i'i'ieni nika tomotoga 'adi 'ailuga abamayega i souyedi lilivadie ma 'adi talauma mataududulidi i tovotovoi.  
11 Nika i vo, Tomotoga Galili, ava'ai faifaina 'wa 'i'isalaka abame? Ta'e Iesu 'waimiega i vagavaia i nunaweni abame, bola i na vila-vaitugani wata beidimo i na mai bani'odi 'wa 'iseni i nunago.”    

Tamu tomogo Iudasa tutulina 
 

12 Tomotoganidi abamayega i nagoi, mulieta tomata'aulelevo 'aise'avadi 'Oya Olive 'wainega i viladi i nagoi Ielusalema, kebu 'ani'iega vivideye.†  
13 *Matatabudi i luku tamu vanuga 'waineye. Vanuganina 'etotubwatubwana tutudaba 'ifwaidi dibuneye, 'ifwaidi tabwaneye. I laka tutudaba tabwaneye bei i miamianiga 'waineye. Tomotoganidi side 'adi wagava,  

   
 
Fita,  

Ioni,  

Iemesa,  

Anidulu,  

Filifi,  

Tomasi,  

Batolomiu,  

Madiu,  

Iemesa tamu, taunina Alefasi natuna,  

Saimoni, toawa'idi'idi kebu nuanuana Loma kabemani i na veveimeyedi,  

Iudasa, Iemesa natuna.   

   
 

14 Tutuya fuedi tomotoganidi i vava'auta i vevelu'ui Yaubada 'waineye wata 'ifwaidi vevine, Meli Iesu inana wata tainavo taiadi.   


15-17 'Aiata 'ifwaidi i 'a'ava, Iesu 'ana tovetumaganavo i miava'auta 'adi 'aila'a bani'odi 120. Fita i tovoi i vonedi i vo, Ekwavo, a na vonemi. Basenadiotoga 'Anu'anunu Magemagetana i venuayato Kini Devida 'waineye bega i kilumi Yaubada yana Buki nageneye tamu tomogo Keliso i na 'etogiluveni. I lubwaineni vonanina 'ana mogitana i souyeni, to'etogiluvanina 'asa'aiana Iudasa Isakaliota, tamu 'ada 'aila'a. Basenadi Iesu i venua'ivineni 'ada folova-vaita, siwe kumanina Iesu 'ana to'ive'avina i kumesedi.   


18 *We'e Iudasa yana 'etogiluva tutulina 'wainega tamu fwayafwaya i kimwanei. To'etogiluvanina tabwanega i be'u kamona i tutulabu'eni, kamokamona i yavula i wafa.  
19 Tomotoga fuedi Ielusalema 'waineye valana i nogai, begaidi tanoganina Diu bonadiega i goleni Akelidama, 'ana saivila, Tanoga Dayadayagina.”   


20 *Wata Fita i vonedi i vo, Basenadiotoga Kini Devida i kilumi Yaubada yana Buki Same 'waineye to'etogiluvanina faifaina i vo,  

   
 
Yana vanuga i da venage'ava, bei kebu tamu aitoi i na miamiana.’  

   
 
Wata i kilumi i vo,  

   
 
Tamu tomogo tutulina i da folofolova.’   

   
 

21-22 *Fai Yaubada yana Buki bani'odi i voneyediga, i lubwaineda tamu tomogo ta na venua'ivineni Iudasa tutulina, bega ma fuedeye Iesu yana yawasa-vaitugana ta na lulu'ivoneyeni. Tomogonina ta na venua'ivineniga tamu yada 'aila'a, basenadi taiadi ta yabayaba, mataneye Iesu 'ana bafitaiso Ioni 'wainega wata yana folova matatabuna i 'isedi, i nagoga nika Iesu i laka abame.”   


23 Tutuyanina Fita i vona'a'ava, tovetumaganavo tomotoga 'adi 'ailuga i 'inanadi. 'Adi wagava Iosefa tamu 'ana wagava Balisaba we'e 'ifwaidi yadi 'eba 'ainana Iusito, wata Mataiasi.  
24-25 Fuedi i velu'ui i vo, Ie 'Auvea, basenadi Iudasa i vetomata'aulele siwe i baila i wafa i nago ava'aibe bei i lubwaineniga 'waineye. Tomotoga matatabuma yama nuanua 'u 'asetadi, bega nuanuama tomotoga de'e 'adi 'ailuga 'waidiega 'u na vema aitoi 'u venua'ivineni bega i na vetomata'aulele Iudasa tutulina.”  
26 Yadi velu'ui i 'a'avana, tomotoganidi 'adi wagava i kilumidi kileu 'adi 'ailuga 'waidie, i dodogidi vedie, mulieta tamu tomata'aulele vedi i likweni, kileunina Mataiasi 'ana wagava i kilumiga i 'anita'ia, bega fuedi i 'asetai taunina Yaubada i venua'ivineni bega tomata'aulele tamu 'adi 'aila'a 'ana ve-12.    

'Anu'anunu Magemagetana yana mai 
 

1 *Iesu yana tovoi-vaitugana mulieta 'aiata 50 i 'a'ava, Diu yadi Sakali Fenitikosi 'ana tutuya i le'wa. 'Aiatanina 'waineye Iesu 'ana tovetumaganavo fuedi i va'auta 'eba mia 'aitamogana 'waineye.  
2 I miamiani nika butu'ai i nogai abamayega, 'ana nogaya kaukau bwaikaotogina bani'odi, i mai vanuga matatabuna i susuli.  
3 Fuedi tamu nani i 'iseni bani'odi 'ai meana i souyedi i obuobu tomotoga 'aitamogana 'aitamogana 'waidie i toa.  
4 Nika 'Anu'anunu Magemagetana tovetumaganavo matatabudi i agedi bega 'aitamogana 'aitamogana yana 'alavelevelena 'wainega i vonavona, bonanidi basenadi kebu i da 'asetadiga 'waidiega.   


5 Ielusalema 'waineye me Diu fuedi i miamiani, Yaubada 'ana tove'ililibu i maia 'awalawa tulina tulina 'waidiega.  
6 Tutuyanina kaukau butu'aina i nogai me Diunidi i ve'ilililide i nagoi bei tovetumaganavo i miamianiga 'waineye. 'Aitamogana 'aitamogana bonana i nogai nuadi i voganidi.  
7 Nuadi i 'ewai bega i vo, Tomotoganidi i vonavonaga, matatabudi 'awalawa Galili 'wainega i maia.  
8 Bani'odi i munega taunidi bonadiega i veveifufu siwe 'aitamogana 'aitamogana bonada ta noganogaidi?  
9 'Ifwaida me Falidia, me Midia, me Ilamu wata 'ifwaida Mesafotemiayega ta maia. 'Ifwaida me Iudia, 'ifwaida me Kafadosia, 'ifwaida me Fonito wata 'ifwaida me Eisia.  
10 'Ifwaida ta maia Filigia wata Famifilia 'waidiega, 'ifwaida Itifita 'wainega wata 'awalawa Libia Sailini lilivanega wata 'ifwaida Loma 'wainega ta maia.  
11 'Ifwaida me Diu mogitana we'e 'ifwaida tulida siwe ta ve-Diu. Wata 'ifwaida Kilitiega 'ifwaida Aleibiayega. Matatabuda ta maia 'awalawa tulina tulina 'waidiega siwe nani bwaikidi Yaubada i 'idewadi 'aitamogana 'aitamogana bonadega i vonavona ta noganogaidi.”  
12 Nuadi i voganidi bega 'aitamogana 'aitamogana i velutolitoli i vo, Bani'odi i munega? 'Ana 'aseta ava'ai?”  
13 We'e tomotoga 'ifwaidi tovetumaganavo i sidibidibiedi igodina ufa toketokena i da yemu nuadi i da lugaugaudi bega i da vona-'avo'avovo.   

Fita yana lau'age 
 

14 Fita yadi vona i nogai, enavo 11 taiadi i tovoi bega Fita bonana bwaikinega 'aila'a i vonedi i vo, Ekwavo, fuemi 'wa miamiani Ielusalema 'waineye wata 'awalawa Iudia nageneye, 'wa ve'wada naninina i souyeniga a na kiavemagetai.  
15 Yami nuanua 'wa vo 'ima ufa toketokena 'a yemu bega nuama i lugaugaudi. Siwe kebu, de'e bola 'awa'awai, yada sauluva kebu 'awa'awaie ta da yemuyemu.  
16 We'e mogitana basenadiotoga Yaubada yana tolu'ivona Ioeli i vona-samula, vonanina i kilumi ava'ai 'wa 'ise'iseni faifaina.   

   
 

17 *Yaubada i vo, Sai'afoga fwayafwaya 'ana 'eba ve'a'ava 'waineye,  

'Anu'anunuku tomia fwayafwaya fuedi a na veledi bega i na agedi.  

Natumiavo iavetadi wata vevinedi i na vona-samula ava'ai 'awaie i na souyediga faifaidi,  

we'e tubuvauvau 'adi ve 'waidiega,  

wata 'au'auveavo 'enoneganega 'waidiega nani fuedi i na 'isedi.   


18 Wata bani'odi 'aiatanidi 'waidie, yaku tofolovavo iavetadi wata vevinedi 'Anu'anunuku a na veledi i na agedi mogitana  

bega i na vona-samula.   


19-20 Tugusa a na vedi abame, inala i na dudubali wata weta'i i na yamota bani'odi dayaga.  

Fwayefwayeye 'eba nuavogana wata 'eba nua'ewa a na 'idewadi  

bani'odi dayaga, 'ai-'ala'alata wata lufwa bwaikina i na 'isedi,  

mulieta 'Auvea i na souyeni.  

'Aiatanina 'waineye fuedi i na kololo 'Auvea yana toketokena wata yana 'ai'aiwabu magemagetana faifaidi.   


21 Tutuyanina 'waineye egavo nuanuadi 'aivaita, 'Auvea 'waineye i na vegole nika i na 'ita'ita'iedi.’ ”   

   
 

22 Wata Fita i vo, Me Isileli a na vonemi, side bani'odi. Iesu Nasalediega faifaina a vonavona. 'Akonadi 'wa 'asetai taunina 'eba nuavogana wata 'eba nua'ewa fuedi i 'idewadi matamie, naninidi toketokedi 'waidiega Yaubada i vemi veimea Iesu i veleni.  
23 *Tomogonina to'etogiluva i 'aniveleneni 'waimie we'e 'omi 'wa tauyeni tosakona 'waidie i tutufwaseni 'ai lagalagana 'waineye. Nagami Yaubada yana nuanua i 'idewai wata i 'asetai naninidi i na souyedi bega i tauyeni Iesu i mai i wafa.  
24 *Wafa 'ana veviga 'wainega Yaubada i 'ita'ita'ieni i sivetovoi-vaitugani, fai kebu 'ana fata wafa i na kiave'avina-vagaseni.  
25 *Basenadiotoga Kini Devida i vona Iesu faifaina i vo,  

   
 
A 'asetai 'Auvea tutuya fuedi 'aku 'weabu,  

i miamia 'aku 'atagiega bega kebu a na venuafouviga.   


26-27 Begaidi ma yaku sosoana a subisubia.  

Tutuyanina a na wafa a 'asetai a na ve'atumai, avinodi 'anu'aunuku i na nago towafa yadi 'eba mia* 'waineye  

siwe kebu 'u na baileku bega a na wafaotoga.  

Yau yamu Tofolova Magemagetaku kebu 'u na tauyeku bega tomogoku i na bokana.   


28 Mia-vagata 'ana 'eda 'akonadi 'u veku  

wata a na sosoana mogitana fai 'omu yau taiadi.’   

   
 

29 Ekwavo, de'e a na kiavemageta tubuda Kini Devida faifaina. Basenadiotoga i wafa i ve'ufai, 'ana taumata tutuya fuedi ta 'ise'iseni bega ta 'asetai kebu i da vona taunina faifaina.  
30 *Tutuyanina Kini Devida ma yawaineye, taunina Yaubada yana tolu'ivona, i 'asetai Yaubada yana vona'awaufaufa 'waineye, bola yana 'aila'a 'wainega tamu tubuna Yaubada i na silakai i na ve-kini taunina bani'odi.  
31 Fai Devida i 'asetai bola ava'ai Yaubada i na 'idewai bega Keliso, taunina Yaubada 'ana Venua'ivina, yana tovoi-vaitugana faifaina i vona-samula i vo,  

   
 
Yaubada kebu i na baileni towafa yadi 'eba mia 'waineye wata tomogona kebu i na bokana.’   

   
 

32 Tomogonina taunina Iesu, Yaubada wafayega i sivetovoia, matatabuma matamega 'a 'iseni.  
33 Yaubada i silakai veimea i veleni i miabui 'ana 'atagiega wata 'Anu'anunu Magemagetana i veleni, basenadi bani'odi Tamana i vona'awaufaufa 'waineye. We'e tutuya de'e Iesu 'Anu'anununina i velema i agema, 'akonadi 'wa 'ise'iseni wata 'wa noganogai.  
34 *Iesu ma tomogona i laka abame we'e Devida kebu siwe i vo,  

   
 
'Auvea i vona 'aku Toveimea 'waineye i vo,  

Veimea a velemuga bega 'u na miabui 'aku 'atagiega,   


35 i na nagoga 'amu gaviavo a na leodi bega 'u na veveimeyedi.” ’ ”   

   
 

36 Wata Fita i vona 'aila'a 'waidie i vo, 'Ida me Isileli fueda ta na 'aseta-'atumaia Toveimeanina i voneyeniga taunina Iesu siwe yami veimea 'wainega i tutufwaseni 'ai lagalagana 'waineye, Yaubada i silakai bega 'ana Venua'ivina wata 'ada Toveimea.”   

'Aila'a bwaikina i vetumagana Iesu 'waineye 
 

37 Tutuyanina tomotoga Fita bonana i nogai nuafoudi i veviga bwaikina, tomata'aulelevo i velutoliedi i vo, Emavo, bani'odi 'a na munega?”  
38 Fita i vo, 'Aitamogana 'aitamogana 'wa na nuavilami yami sakona 'wainega wata 'wa na bafitaiso Iesu Keliso 'ana wagavayega bega Yaubada yami sakona i na nuatavunidi wata 'Anu'anunu Magemagetana i na velemi nika i na agemi.  
39 Basenadi Yaubada i vona'awaufaufa, 'Anu'anunu Magemagetana i na veleda wata vona'awaufaufanina i na damana natudavo 'waidie wata mali tomotoga kumanidiavo kebu Diu, matatabudi 'Auvea yada Yaubada i na goledi i na nagoi 'waineye.”   


40 Wata 'ifwaidi vona 'waidiega Fita i velu'ase'asedi i vo, Bola Yaubada tosakona fuedi i na vematavulogidi begaidi yadi sauluva sakoidi 'wa na bailedi nika taunimi 'wa na 'ita'ita'iemi.”   


41 'Aiatanina 'waineye tomotoga bani'odi 3,000 Fita yana vona i vetumaganeni, i bafitaiso i luku tovetumaganavo 'adi 'aila'a 'waineye.   

Iesu 'ana tovetumaganavo yadi sauluva 
 

42 Tovetumaganavo taunidi i tauyedi tomata'aulelevo yadi ve 'waidie, i veveiana, Yaubada 'waineye i vevelu'ui wata Iesu 'ana 'eba nuave'avina faifaina ma fuedie i 'ani'ani.  
43 Matatabudi ma yadi kololo Yaubada i veve'ililibuyeni, we'e tomata'aulelevo 'eba nuavogana wata 'eba nua'ewa fuedi i 'idewadewadi tomotoga matadie.  
44 *Tovetumagananidi matatabudi i veveiana wata nani 'ifwaidi 'waidiega i veve'ivaivaita.  
45 Yadi kukua i vekimwaneyedi, tutulidi i 'ewadi tovewekowekoma 'aitamogana 'aitamogana i veleveledi.  
46 'Aiata 'aitamogana 'aitamogana matatabudi i 'odu'odu Vanuga 'Eba Velu'ui 'waineye wata yadi vanuge, ma yadi sosoana wata ma yadi nuaobu i 'a'aniluvetubama bega Iesu i na nunuave'avini.  
47 Yaubada i subisubiai we'e tomotoga 'ifwaidi yadi sauluva i 'iseni nuadi i 'ewai i ve'ililibuyedi. 'Aiata 'aitamogana 'aitamogana tovetumaganavo 'adi 'aila'a i vevebwaika, fai egavo Iesu Valana i vetumaganeni 'Auvea i 'ita'ita'iedi i lukuluku 'adi 'aila'a 'waineye.    

Tomogo 'agena sinunumina i 'ive'atumaia 
 

1 Tamu 'aiata Fita wata Ioni i nagoi Vanuga 'Eba Velu'ui 'waineye. 'Akonadi 'auyewa i 'awavilai, velu'ui 'ana tutuya i le'wa.  
2 Vanuga 'Eba Velu'ui tamu 'awana 'ana wagava 'Awa 'Ana 'Isa 'Atumaiotogina, bei tomogo 'agena sinunumina inana kamodiega i tubuga i miamia. 'Aiata 'aitamogana 'aitamogana enavo i nunaweni bei i vevemiabuia egavo i nunagoi Vanuga 'Eba Velu'ui 'waineye, 'waidie mani i vevelu'ui.  
3 Tutuyanina Fita wata Ioni i 'isedi i mimaia, 'waidie i velu'ui 'ai'edi tamu ava'ai i da veleni.  
4 Siwe 'adi 'ailuga i 'isadewai Fita i voneni i vo, 'U 'isamaiema.”  
5 I 'isanawedi yana nuanua i vo 'ako ava'ai i na veleku?  
6 Nika wata Fita i voneni i vo, Kebu tamu mani 'waikuye bega a na velemu, siwe nani tamu 'atumaina a na velemu. Iesu Keliso tomogo Nasaledi 'ana wagavayega a na vonemu, 'U tovoi 'u yaba.”  
7-8 Fita 'ana 'atagie i 'abi i sivetovoia nika 'agena wata 'ana buseu-matana i vetoketoke i luafwalagi i yaba. Mulieta Fita wata Ioni taiadi i luku Vanuga 'Eba Velu'ui 'waineye, tomogonina i yogosousou Yaubada i subisubiai.  
9-10 'Aila'a bwaikina tomogonina i 'iseni i yogosousou wata Yaubada i subisubiai, i 'isa'inanai taunina totalavelu'ui yana 'eba mia Vanuga 'Eba Velu'ui 'awaneye, matatabudi nuadi i voganidi wata nuadi i 'ewai yana ve'atumai faifaina.   

Fita yana lau'age Vanuga 'Eba Velu'ui 'waineye 
 

11 Vanuga 'Eba Velu'ui masi'edana 'ana wagava Masi'eda Solomoni bei tomogonina i ve'atumaiga, Fita wata Ioni taiadi i venima'abi'abi i tovotovoi. 'Aila'a i 'iseni i ve'atumai ma yadi nuavogana i ve'ilililide i mai 'waidie.  
12 Fita tomotoga i 'isedi i vonedi i vo, Ekwavo 'ida me Isileli 'aila'a 'aitamogana, awale nuami i voganidi wata 'wa 'i'isadewama? 'Omi 'wa nuaniga 'wa vo 'ako taunima yama toketokenayega 'alo yama sauluva magemagetadi 'waidiega tomogo de'e 'a da 'ive'atumaia, siwe kebu. I ve'atumaiga side bani'odi.  
13 *Ebelamo, Aisake, Iakobo wata 'ifwaidi tubudavo yadi Yaubada, yana tofolova Iesu i silakai, toketokena wata veimea i veleni. Tomogonina 'wa 'aniveleneni yada to'edakumetavo 'waidie wafa faifaina, igodi Failato i da 'etoyavuya siwe 'wa talabodeni.  
14 *Taunina magemagetana, yana sauluva tonovina Yaubada mataneye siwe 'omi 'wa vedumwe'ai'aieni, Failato 'wa voneni tamu to'ainike 'ana wagava Balaba i na 'etoyavuya.  
15 Begaidi yami veimea 'wainega yawaida lamuna i luvewafai siwe Yaubada i sivetovoia wafayega, 'ima matamega 'a 'iseni.  
16 Iesu yana toketokena 'wainega tomogo de'e 'agena i 'ani'otoidi. Ava'ai 'wa 'iseni 'alo 'wa 'asetai yama vetumagana wata Iesu yana toketokena 'waidiega. Yama vetumagananina Iesu 'waineye tomogonina matamie i ve'atumai.   


17 Ekwavo, side bani'odi. A nuani 'omi wata 'ida me Diu yada to'edakumetavo taiadi yami bavu 'wainega Iesu 'wa luvewafai.  
18 Basenadi Yaubada i venuayato yana tolu'ivonavo 'waidie bega i vona-samula 'ana Venua'ivina Keliso veviga bwaikina i na veluagai mulieta i na wafa. 'Akonadi 'ana mogitana i souyeni yami veimea 'wainega.  
19 Begaidi yami sakona 'waidiega 'wa na nuavilami Yaubada 'waineye bega yami sakonanidi i na 'u'umidi.  
20 Wata 'Auvea 'aivaita i na velemi bega 'anu'anunumi i na ve'atumai wata i na vetoketoke, nika Yaubada 'ana Venua'ivina, taunina Iesu i na vetunei faifaimi.  
21 Tutuya de'e Iesu i miamia abame i na nagoga Yaubada yana tutuya 'ana mogitana i na veluagai. Tutuyanina 'waineye nani matatabuna fwayefwayeye wata abame i na 'ive'ivaudi, bani'odi basenadiotoga yana tolu'ivona magemagetadi i vona-samula.  
22-23 *Wata bani'odi basenadiotoga Mosese i kilumi Yaubada yana Buki nageneye Iesu faifaina i vo,  

   
 
'Auvea yada Yaubada bola tamu yana Tolu'ivona i na vetunei 'waimie yau bani'odi. Taunina yada tomotoga 'waidega i na silakai wata nani matatabuna i na lu'ivonaga 'waimie bonana 'wa na nogai. 'Ai'edi aitoi kebu i na vematayakeyakeniga, Yaubada yana 'Aila'a 'wainega i na ve'idi'idieni i na wafaotoga.’ ”   

   
 

24 Wata Fita i vonedi i vo, Basenadiotoga tolu'ivona matatabudi Yaubada yana nuanua i lu'ivoneyediga, i vona-samula naninidi i souyediga tutuya de'e faifaina. Tolu'ivonanidi bani'odi Samuela wata 'ifwaidi mulineye i mai.  
25 *Yaubada yana vona'awaufaufanidi tolu'ivona i lu'ivoneyediga 'omi faifaimi. Basenadiotoga Yaubada yana veakutagona i 'idewai tubudavo 'waidie wata 'omi 'waimie. Wata bani'odi i voneyedi tubuda Ebelamo 'waineye i vo,  

   
 
Tubumwavo 'waidiega a na vesauluva 'atumaina tomia fwayafwaya matatabuna 'waidie.’   

   
 

26 Nika mogitana Yaubada yana Tofolova i silakai, nagami 'waimie i vetunei bega i na vesauluva 'atumaina 'waimie, i na sivilami yami sauluva sakoidi 'waidiega.”    

Fita wata Ioni i tovoi me Diu yadi Kanisela matadie 
 

1 Tutuyanina Fita wata Ioni i veveifufu tomotoga 'waidie, 'ifwaidi totafalolo i maia 'waidie. Taunidi tovelomu, Diu 'ifwaidi 'adi wagava Sadusi wata Vanuga 'Eba Velu'ui 'ana tolumadu'aivo 'adi to'edakumeta.  
2 Ma yadi nuasako i maia fai yadi nuanua igodina towafa kebu i na tovoi-vaitugana, siwe Fita wata Ioni tomotoga 'waidie i veve i vo, Yaubada Iesu i sivetovoia wafayega begaidi towafa fuedi i na yawasa-vaitugana.”  
3 Faifaina i 'ive'avinidi siwe 'akonadi i lavia i yatodi vanuga yogona nageneye i 'eno.  
4 We'e fuedi Iesu valana i nogai i vetumagana i luku tovetumaganavo 'waidie i ve'ila'edi bega iaveta'ava 'adi 'aila'a 5,000, siwe vevine wata kwakwama taiadi.   


5 I 'atai me Diu yadi toveimeavo, yadi to'edakumetavo 'au'auveadi wata ve'etoboda 'adi tovevo i va'auta Ielusalema.  
6 Anasa kumanina tovelomu bwaikina, Kaiafa, Ioni, Alekisana wata tovelomunina yana 'aila'a 'ifwaidi taiadi i mai.  
7 I va'auta i 'a'avana, Fita wata Ioni i miedi matadie i velutolitoliedi i vo, Tomogo bani'odi 'wa munegi i ve'atumai? Ava'aiega yami toketokena 'wa veluagai 'alo aitoi 'ana wagavayega?”   


8-9 Siwe 'Anu'anunu Magemagetana Fita i agei mogitana bega yadi velutoli i tutuli i vo, 'Omi 'ama to'edakumetavo wata yama 'auveavo, 'asiau 'wa velutoliemaga, voke tomogo 'agena sinunumina 'a 'ivaiseni i ve'atumai faifaina.  
10 Siwe 'omi wata me Isileli fuemi 'wa na 'asetai, tomogonina 'wa 'ise'iseni, Iesu Keliso 'atamana Nasaledi 'wainega yana toketokena 'wainega i ve'atumaiotoga. Tomogonina Yaubada 'ana Venua'ivina, basenadi 'omi 'wa tutufwaseni 'ai lagalagana 'waineye siwe Yaubada i sivetovoia wafayega.  
11 *Basenadiotoga i kilumi Yaubada yana Buki nageneye Iesu faifaina i vo,  

   
 
Folovanina 'omi to'aiyogona 'wa baileni,  

Yaubada i silakai i ve'unututuyeni.’   

   
 

12 Side bani'odi. Fai Yaubada Iesu i silakai, 'aiseotogina 'ana fata i na 'ita'ita'ieda. Yaubada Iesu i veleda bega i na 'ita'ita'ieda, we'e tomia fwayafwaya matatabuna 'waidega kebu tamu aitoi bani'odiga.”   


13 Diu yadi kaniselavo Fita wata Ioni yadi venuafoufa'ala i 'iseni wata i 'asetadi taunidi tomotoga-'avo'avovo kebu i da luku sikulu 'waineye, begaidi nuadi i voganidi yadi vona 'atumaina faifaina, bega i nuani Iesu 'adi 'weabu wata 'adi tove.  
14 To'edakumetavonidi kebu tamu ava'ai 'adi fata i na voneyeniga fai tomogonina i 'iseni 'akonadi i ve'atumai taiadi i tovotovoi.  
15-16 Bega i vonedi 'adi 'aitonu i souyedi tutudaba 'wainega kaniselavo 'aise'avadi i veifufu i vo, Bani'odi ta na munegidi? Kebu 'ada fata yadi folova toketokena ta na awave'eve'eweni fai tomotoga fuedi Ielusalema nageneye 'akonadi i 'asetai Fita wata Ioni tomogonina i 'ive'atumaia.  
17 Siwe 'adi 'ailuga ta na talabodedimo kebu wata Iesu Valana i na lu'ivona-vuvueni mali tomotoga 'waidie bega nani de'e kebu i na vebwaika.”   


18 I goledi i luku-vaitugana 'waidie i velu'ase'asedi i vo, 'A talabodemi, kebu wata 'wa na veveifufu 'alo 'wa na veve Iesu faifaina.”  
19-20 Siwe Fita wata Ioni yadi vona i tutuli i vo, 'Omi taunimi 'wa na venua'ivina ava'ai nuanuaga Yaubada mataneye 'atumaina. 'Omi yami nuanua 'a na vematayakeyakeni 'alo Yaubada? 'A nuaniga kebu 'ama fata 'a na 'ailove, 'a na veveifufu fai Iesu yana folova matamega 'a 'iseni wata yana vona tanigamega 'a nogai.”   


21-22 Kaniselavo kebu tamu ava'ai Fita wata Ioni 'waidiega i da veluagai bega i na vematavulogidi. Fai tomotoga fuedi Yaubada i subisubiai 'eba nua'ewa wata 'eba nuavogana faifaina, begaidi kebu 'adi fata i na nikedi. Tomogonina i ve'atumaiga kebu tubuvauvaunaga 'ana malamala 40 i 'iaweni. Wata kaniselavo i kwayega i talabodebodedi, mulieta i vonedi i souyedi.   

Tovetumaganavo i velu'ui Yaubada 'waineye 
 

23 Fita wata Ioni i viladi i nagoi ediavo tovetumagana 'waidie, tovelomu bwaikidi wata to'edakumetavo 'au'auveadi yadi veifufu i lu'ivoneyeni 'waidie.  
24 *I lu'ivona i 'a'avana, ma fuedie yadi nuanua 'aitamoganega Yaubada 'waineye i velu'ui i vo, 'Auvea, 'omu bwaikimu, abama, fwayafwaya wata ufa 'adi to'idewadewa wata nani fuedi nagedie i 'eno'enovi.  
25 *Basenadiotoga 'Anu'anunu Magemagetana i venuayato yamu tofolova wata tubuma Devida 'waineye bega i vona-samula vonanina i kilumi i vo,  

   
 
Awale tomotoga 'aila'a tulina tulina i nuasako bwaikina Yaubada 'waineye?  

Tomotoganidi yadi nuanua givagivana i 'idewa-wayogeni,  

igodi i da vesauluva sakoina 'Auvea 'waineye.   


26 Kini fuedi yadi 'eba vetalaga i 'idewadi wata to'edakumetavo i va'auta  

nuanuadi 'Auvea wata 'ana Venua'ivina taiadi i na vetalaga.’   

   
 

27 *Yadi nuanuananina basenadiotoga Devida i voneyeni siwe 'akonadi 'ana mogitana i sousouyeni 'atamana de'e 'waineye, fai Kini Elodi wata Fonitio Failato i va'auta me Isileli wata mali tomotoga taiadi. Bega yadi nuanua 'aitamogana 'wainega Iesu yamu Tofolova Magemagetana 'u venua'ivineniga, i vedumwe'ai'aieni.  
28 Basenadiotoga ma yamu toketokena yamu nuanua 'u 'idewai Iesu faifaina, we'e ava'ai tomotoganidi i 'idewadewadi fai nagami yamu nuanua bani'odi.  
29 Ie 'Auvea, 'akonadi 'u 'asetai tomotoganidi nuanuadi veviga bwaikina i na velevelema, begaidi 'ima yamu tofolovavo 'u na 'ivaisema bega yamu vona matatabuna venuafoufa'alayega 'a na lulu'ivoneyeni.  
30 Wata nuanuama yamu Tofolova Magemagetana Iesu, yana toketokena 'wainega 'eba nuavogana wata 'eba nua'ewa 'u na 'i'idewadi wata toviga 'u na 'i'ive'atumaidi.”   


31 Tutuyanina i velu'ui'a'ava, Yaubada yana toketokena 'wainega vanuga i yue. 'Anu'anunu Magemagetana tovetumaganavo i agedi mogitana, ma yadi venuafoufa'ala Yaubada yana Vona i veveifufuyedi.   

Kukuayega i veve'ivaivaita 
 

32 *Tovetumaganavo matatabudi yadi nuanua 'aitamogana. Naninidi 'waidie, 'waidiega i ve'ivaivaita ma ediavo kebu tamu aitoi i da veumokai.  
33 Toketokena bwaikina 'wainega tomata'aulelevo i lulu'ivona mogitana, Toveimea Iesu yana tovoi-vaitugana faifaina wata Yaubada ma yana nuakalikali i vevesauluva 'atumaina 'waidie.  
34-35 Tovetumagananidi kebu tamu aitoi i da 'usa tamu nani 'wainega fai egavo ma yadi kukua bwaikidi i vevekimwaneyedi tutulidi i 'ewa'ewadi tomata'aulelevo i veleveledi, mulieta i veveusedi tovewekowekoma 'aitamogana 'aitamogana 'waidie.   


36-37 Bani'odi Iosefa, tomata'aulelevo i goleni Banabasa, 'ana saivila To'aivaita, yana fwayafwaya i vekimwaneyeni tutulina i mieni i 'aniveleneni tomata'aulelevo 'waidie. Tomogonina i tubuga Imula Saifilosi 'waineye wata Livai 'ana wauma 'wainega.    

Ananaiasi wata Safaila yadi vekali 
 

1 Tovetumaganavo ma ediavo kukuayega i ve'ivaivaita we'e iadi tamu 'ana wagava Ananaiasi ma yana vavine Safaila, tamu yadi fwayafwaya i vekimwaneyeni.  
2 Tutulina 'ewai, 'ifwaidi i ve'o'oledi wata 'ifwaidi Ananaiasi i nawedi tomata'aulelevo i veledina i vonedi i vo, Side yama fwayafwaya tutulina matatabuna a mieni.” Yana vavine yana vekali i 'asetai.  
3 Tutuyanina maninina i veledi Fita i vo, Ananaiasi, awale taunimu 'u tauyemu Seitani yana nuanua 'waineye, bega 'u vekali 'Anu'anunu Magemagetana 'waineye? Yamu vekalinina fai 'ifwaidi yami fwayafwaya tutulina 'u ve'o'oleni 'u vo, Matatabuna a mieni.’  
4 Basenadi 'omu yamu fwayafwaya wata tutuyanina 'u vekimwaneyeniga tutulina 'omu yamu mani. Awale yamu nuanuananina bani'odi i souyeni? Kebu 'aisema 'u da vekaliemaga wata 'u vekali Yaubada 'waineye.”  
5 Tutuyanina Fita yana vona i nogai i 'awauliulia i wafa. Fuedi valana i nogai Ananaiasi bani'odi i munega i wafa, i kololo bwaikina.  
6 Mulieta nigolalaga i maia tomogona i fania i 'a'ava, i evai i naweni i ve'ufai.   


7 'Awasasa 'aitonu i 'a'ava wata yana vavine i mai we'e yadi lamoga yana wafa kebu i da 'asetaiga.  
8 Fita i vonedi i vo, Nuanuaku a na 'asetai, vona mogitana de'e yami fwayafwaya tutulina matatabuna 'alo kebu?” Safaila i vo, E'e matatabuna.”  
9 Wata Fita i vo, Awale ma yami lamoga yami nuanua 'aitamogana 'wainega 'Auvea 'Anu'anununa 'wa silubuya? We'e nigolalaga yami lamoga i ve'ufaiga siwe 'akonadi i le'wai 'omi wata 'ako i na evami i na nawemi i na ve'ufami.”  
10 Nika i 'awauliuludi i wafa Fita 'ageneye. Nigolalaganidi i luku i 'isedi 'akonadi i wafa i evadi i nawedi i ve'ufadi yadi lamoga lilivaneye.   


11 Iesu yana 'Aila'a matatabudi valadi i nogai i kololo bwaikina wata mali tomotoga fuedi taiadi i kololo.   

Tomata'aulelevo toviga fuedi i 'ive'atumaidi 
 

12 Tomata'aulelevo 'eba nuavogana wata 'eba nua'ewa fuedi i 'i'idewadi tomotoga matadie. Tovetumaganavo yadi sauluva i vava'auta Masi'eda Solomoni 'waineye Vanuga 'Eba Velu'ui nageneye.  
13 Tomotoga fuedi tovetumaganavonidi i ve'ililibuyedi siwe kebu i da nagoi 'waidie i kololo.  
14 We'e 'ifwaidi i vevetumagana Toveimea Iesu 'waineye i lukuluku 'adi 'aila'a 'waineye bega i veve'ila'edi, vevine wata iaveta.  
15 Fai tomata'aulelevo 'eba nuavogana wata 'eba nua'ewa i 'i'idewadi, toviga ma 'evo'evodi i mimaiedi 'edeye i yatoyatodi bega bola Fita 'ifwaidi i na 'abitonovidi, we'e 'ai'edi kebu, 'ifwaidi i na ve'i'wa'uyedimo i na ve'atumai.  
16 Wata tomotoga 'aila'a bwaikaotogina 'atamana fuedi Ielusalema lilivaneye yadi toviga i miedi wata 'ifwaidi yaiaina i agediga matatabudi i ve'atumai.   

Tomata'aulelevo i 'ive'avinidi 
 

17-18 Tovelomu bwaikina ma enavo totafalolo Sadusi, ma yadi nuasako tomata'aulelevo i ve'unumagigiedi, i 'ive'avinidi i yatodi vanuga yogona nageneye.  
19 Siwe lovananina 'waineye tamu 'Auvea yana anelose vanuga yogona 'ana saiboda i sibaledi i vonedi i souyedi.  
20 Wata i vonedi i vo, 'Wa na nagoi 'wa na luku Vanuga 'Eba Velu'ui 'waineye tomotoga 'waidie 'wa na veifufu-dewa mia 'ivauna Iesu 'wainega faifaina.”  
21 Tomata'aulelevo bonana i nogai, mulieta i 'atai i luku Vanuga 'Eba Velu'ui nageneye bei i veve tomotoga 'waidie.  

Tutuyanina tovelomu bwaikina ma enavo i le'wa, me Diu yadi Kanisela to'edakumetavo 'au'auveadi matatabuna taiadi i goleva'augidi. Tolugaviavo i vonedi i na nagoi vanuga yogona nageneye tomata'aulelevo i na miedi vonayavuga faifaina.  
22-23 Siwe tutuyanina tolugaviavo i le'wai tomata'aulelevo i 'isa'avadi bega i viladi i nagoi Kanisela 'waidie i lu'ivona i vo, 'A le'wai vanuga yogona 'a 'iseni 'ana saiboda fa'alidi wata to'isave'avinavo i tovotovoi 'awa lilivadie, siwe saiboda 'a sibalediga kebu tamu aitoi 'a da veluagai nageneye.”  
24 Tutuyanina Vanuga 'Eba Velu'ui 'ana tolumadu'aivo 'adi to'edakumeta wata tovelomu yadi to'edakumetavo yadi vona i nogai, nuadi i voganidi i vo, Bani'odi i munega i souyedi?”   


25 I vonavona nika tamu tomogo i le'wa i vonedi i vo, 'Wa ve'wada a na vonemi, tomotoganidi 'wa yatodiga vanuga yogona nageneye, sino i veve tomotoga 'waidie Vanuga 'Eba Velu'ui nageneye.”  
26 Bega Vanuga 'Eba Velu'ui 'ana tolumadu'aivo yadi to'edakumeta taiadi i nagoi vona bikanega tomata'aulelevo i veviladi. Kebu bonadi i da siaya'aia fai tomotoga i kololoyedi, bola tomata'aulelevo i na 'ikasikasisiedi kileuyega i na nikedi.   


27-28 *Vanuga 'Eba Velu'ui 'ana tolumadu'aivo tomata'aulele i miedi Kanisela matadie, tovelomu bwaikina i vonedi i vo, Basenadi 'a talabodemi kebu Iesu faifaina 'wa na veve. Siwe 'akonadi yami venina tomia Ielusalema matatabudi i 'aseta wata nuanuami 'wa na 'uvanima yana wafa faifaina.”  
29 Siwe Fita ma enavo yadi vona i tutuli i vo, 'Omi wata mali tomotoga yami vona kebu 'a na vematayakeyakedi, Yaubada 'aisena yana nuanua i lubwaineni.  
30 'Omi Iesu 'wa luvewafai 'ai lagalagana 'waineye, siwe tubudavo yadi Yaubada wafayega i sivetovoia.  
31 Wata i silakai i vemiabuia 'ana 'atagiega veimea i veleni taunina yada To'edakumeta wata 'ada To'ita'ita'i, bega 'ida me Isileli 'ada fata ta na nuavilada Yaubada yada sakona i na nuatavunidi.  
32 Yana wafa wata yana tovoi-vaitugana 'a 'isedi wata 'Anu'anunu Magemagetana i 'asetai, 'Anu'anununina Yaubada i tauyeni 'ana tove'ililibu i agedi.”   

Kamelieli enavo i talabodedi 
 

33 Kaniselavo yadi vonanina i nogai i nuasako bwaikina yadi nuanua 'aitamoganega i vo, Ta na nikedi i na wafa.”  
34-35 Siwe tamu iadi 'ana wagava Kamelieli taunina totafalolo Falisi, ve'etoboda 'adi tove wata fuedi i ve'ililibuyeni, i tovoi tomata'aulelevo i vonedi i souyedi. Mulieta Kamelieli kaniselavo i vonedi i vo, Ekwavo, 'ai'edi ava'ai nuanuami 'wa na 'idewai de'e tomotoganidi 'waidie, nagami 'wa na venua'ivina-'atumai.  
36 Basenadi tamu tomogo 'ana wagava Tiudasi i vo, Yau tomogo bwaikiku, 'waikuye 'wa na 'isa wata 'wa na vetutuyameku,’ bega tomotoga bani'odi 400 i nagoi 'waineye. Siwe mali tomotoga i nikei i wafa, 'ana tovetutuyamavo i ve'iyavuyavulagi yana nuanuananina igodi i da 'idewaiga i 'a'ava.  
37 Mulieta kabemani tomotoga 'adi wagava i kilukilumidi tutuyanina 'waineye, tamu tomogo Galili 'ana wagava Iudasa yana nuanua tamu i 'idewai wata tomotoga fuedi i nagoi 'waineye. Taunina wata i wafa, yana tomotoga wata yana nuanuananina i 'iawelovedi.  
38-39 Wata 'asiau bani'odi. A vona mogitana. 'Ai'edi Iesu valana tomotoga yadi nuanua bola i na 'a'ava, we'e 'ai'edi Yaubada yana nuanua, kebu 'ami fata 'wa na leodi. Voke bola 'wa na nunagoi Yaubada taiadi 'wa na vevetalaga. Begaidi de'e tomata'aulelenidi kebu 'wa na nikedi. 'Wa bailedi i na nagoi.”  
40 Kaniselavo matatabudi Kamelieli yana vona i nogai i ve'ililibuyeni. Mulieta tolugaviavo i vonedi tomata'aulelevo i miedi i toke i fitalidi mulieta kaniselavo i talabodedi kebu wata Iesu faifaina i na veveifufu. I 'a'avana i vonedi i na nago.  
41 Tomata'aulelevo ma yadi sosoana i souyedi i vo, Yaubada i tauyeda veviga ta veluagai Iesu faifaina.”   


42 'Aiata 'aitamogana 'aitamogana tomata'aulelenidi i lukuluku Vanuga 'Eba Velu'ui 'waineye wata tomotoga yadi vanuge, 'waidie i veve wata i lalau'age Iesu Valana 'Atumaina faifaina i vo, Iesu taunina Keliso, Yaubada 'ana Venua'ivina.”    

To'aivaita 'adi 7 i venua'ivinedi 
 

1 'Aiata 'aitamogana 'aitamogana tovetumaganavo 'adi 'aila'a i vevebwaika, siwe 'ifwaidi i nuavita yadi 'wabu'wabulavo faifaidi. Tovetumaganavo 'ifwaidi me Kuliki i vonavona i vo, 'Aiata 'aitamogana 'aitamogana tomata'aulelevo 'ani'ani 'wabu'wabulavo i velevelediga, yama 'wabu'wabulavo 'adi 'anivelena siaina, we'e me Ibeliu yadi 'wabu'wabulavo 'adi veuveuta bwaikina.”  
2 Begaidi tomata'aulelevo 'adi 12 tovetumaganavo matatabudi i vonedi i va'auta taiadi i veifufu i vo, Yama folova mogitana Yaubada yana Vona 'a na lalau'age. Kebu i da lubwainema folovanina 'a na baileni we'e 'ani'ani 'a na 'i'isave'avini.  
3 Begaidi side bani'odi emavo, 'waimiega tomotoga 'adi 7 'wa na venua'ivinedi, tomotoganidi ma 'adi ve'ililibu, 'Anu'anunu Magemagetana i agedi mogitana wata nuadi magemagetadi. Veimea 'a na veledi bega 'ani'ani 'ana veuta i na 'i'isave'avini.  
4 We'e 'ima tutuya fuedi yama folova 'a na lalau'age wata 'a na vevelu'ui Yaubada 'waineye.”   


5 Tovetumagananidi matatabudi i sosoana tomata'aulelevo yadi nuanua faifaina. Begaidi Sitiveni i venua'ivineni, taunina tovetumagana toketokena wata 'Anu'anunu Magemagetana i agei mogitana. Wata 'ifwaidi Sitiveni bani'odi i venua'ivinedi. 'Adi wagava side.  

   
 
Filifi,  

Filikolo,  

Nikanoli,  

Taimoni,  

Falimina,  

Nikola, tomogo Anitioki, basenadi i ve-Diu, mulieta i vetumagana Iesu 'waineye.   

   
 

6 Tovetumaganavo tomotoganidi 'adi 7 i miedi tomata'aulelevo 'waidie, bega tomata'aulelenidi i velu'ui faifaidi wata nimadi i yatodi 'unu'unudie bega Yaubada i na nuakalikaliedi wata i na 'ivaisedi yadi folova 'waidie.   


7 Yaubada yana Vona valana i susula tomotoga fuedi 'waidie. Tovetumaganavo 'adi 'aila'a Ielusalema nageneye i vebwaika-'afo'afo, wata me Diu yadi tovelomu fuedi i vetumagana Iesu 'waineye.   

Sitiveni 'ana 'ive'avina 
 

8 Yaubada ma yana nuakalikali i vevesauluva 'atumaina Sitiveni 'waineye wata toketokena i veleni bega 'eba nuavogana wata 'eba 'isa toketokedi i 'i'idewadi.  
9 Tamu me Diu yadi 'eba miava'auta 'ana wagava Yavuyavudi Folova-maimaiga 'Wainega, 'eba miava'autanina 'ana tomotoga 'ifwaidi i maia Sitiveni taiadi i ve'ikwayekwayega. Tomotoganidi taunidi Diu, 'ifwaidi i maia Sailini wata Alekisanidilia 'waidiega wata 'ifwaidi Silisia wata Eisia 'waidiega.  
10 Tutuyanina i veve'ikwayekwayega, 'Anu'anunu Magemagetana nuamageta bwaikina Sitiveni i veleni bega kebu 'adi fata yana vona i na tutuli.   


11-12 Begaidi tomotoganidi givagivayega i nagoi mali tomotoga i tutulidi bega i na lu'ivona-vekavekali Sitiveni faifaina. Tolu'ivonanidi i nagoi Diu yadi to'edakumetavo 'au'auveadi, ve'etoboda 'adi tovevo wata tomotoga 'ifwaidi 'waidie i vekali i vo, 'A nogai Sitiveni i vona-uvi'agala Yaubada wata Mosese 'waidie.” To'edakumetanidi tovekali yadi vona i nogai ma yadi nuasako i nagoi Sitiveni i 'ive'avini i mieni Kanisela 'waidie.  
13 Kaniselavo tovekalinidi i goledi i luku Sitiveni faifaina i veifufu i vo, 'A nogai tutuya fuedi i vona-uvi'agala de'e vanuga tabutabuna wata yada veimea faifaidi.  
14 Wata tamu yana vona 'a nogai i vo, Iesu Nasalediega yada Vanuga 'Eba Velu'ui i na geuya wata yada sauluva matatabuna i mai Mosese 'wainega i na siviladi i na vetuli.’ ”  
15 Matatabudi i miamiani Kanisela yadi tutudaba nageneye Sitiveni i 'isadewai, i 'iseni 'ana 'isa i vetuli, maigina mataududulina bani'odi tamu anelose.    

Sitiveni i vonayavuga 
 

1 Tovelomu bwaikina Sitiveni i velutolieni i vo, Tolu'ivonanidi i vonaga mogitana 'alo kebu?”  
2-3 *Sitiveni tovelomu bwaikina kaniselavo taiadi i vonedi i vo,  

Tamakwavo wata ekwavo a na vonemi. Basenadiotoga tubuda Ebelamo i miamia Mesafotemia, bola kebu i da nago Elana, Yaubada Magemagetana i souyeni 'waineye i voneni i vo, Yamu 'aila'a 'u na 'iawedi wata yamu 'awalawa, 'u na nago tamu 'awalawa 'waineye bola a na vemu.’  
4 *Bega 'awalawa Kalidia i 'iaweni i nago 'atamana Elana 'waineye i mia. Mulieta Ebelamo tamana yawaina i 'a'ava Yaubada i voneni i kwekwe i mai yada 'awalaweye.  
5 *Tutuyanina 'waineye Yaubada kebu tamu fwayafwaya Ebelamo i da veleniga, kebu tamu yana fwayafwaya mogitanaga bani'odi 'iave 'ana bababa, we'e Yaubada i vona'awaufaufa 'waineye bola fwayafwayanina matatabuna i na veleni wata 'ana wauma faifaidi. Vona'awaufaufanina Yaubada Ebelamo i veleniga, siwe tutuyanina 'waineye kebu natunavo.  
6 *Yaubada yana vona side bani'odi Ebelamo 'waineye i vo, Bola 'amu wauma i na nagoi mali 'awalaweye, bei malamala 400 nagedie i na vetofolova-maimaiga wata vita i na veveluagadi tomotoga 'waidiega.  
7 *Siwe tomotoganidi bola vematavuloga a na veledi bega 'amu wauma i na viladi i na maia de'e 'awalawanina 'waineye i na 'odu'odu 'waikuye.’  
8 *Wata Yaubada Ebelamo i voneni i vo, 'Amu wauma matatabudi bunudi i na bobodi yaku veakutagona 'u vetumaganeniga 'ana tugusa.’ Mulieta Aisake i tubuga, 'aiata 'ana ve-8 'waineye Ebelamo bununa i boboi. Wata bani'odi tutuyanina Aisake natuna Iakobo i tubuga, mulieta Iakobo natunavo 'adi 12, taunidi tubudavo ta veve'ililibuyedi.”   


9-10 *Wata Sitiveni i vo,  

Tubudavonidi taidi Iosefa i ve'unumagigieni i vekimwaneyeni mali tomotoga 'waidie bega i naweni Itifita bei i vetofolova-maimaiga. Siwe Yaubada i 'wea'weabuya yana veviga 'waidiega i 'ita'ita'ieni. Tamu 'aiata Itifita 'ana kini Felo, Iosefa i goleni i nago 'waineye wata bei Yaubada i 'ivaiseni, begaidi Felo i 'iseni yana sauluva 'atumaina wata ma yana nuamageta. Bega i silakai i vetoveimea yana vanuga 'ana tofolovavo wata 'awalawa Itifita matatabuna 'waidie.   


11 *Tutuyanina 'waineye Itifita wata Kenani 'waidie loka bwaikina i souyeni. Tubudavo kebu 'adi fata ava'aibe bei 'ani'ani i na veluagai.  
12 Mulieta Iakobo vala i nogai 'ani'ani fuedi Itifita 'waineye bega natunavo i vetunedi i na kimwane wata i na viladi i na maia.  
13 *Tamu tutuya 'adi'adi i 'a'ava wata i viladi i nagoi 'ani'ani i na kimwane. Bei Iosefa taunina i sivemageseni enavo 'waidie, mulieta i veifufu Felo 'waineye yana 'aila'a faifaidi.  
14-15 *Iosefa enavo i vonedi i vo, 'Wa na nagoi tamada 'wa na voneni matatabumi 'wa na maia de'e bei ta na mia.’ I viladi tamadi i voneni bega Iakobo ma yana 'aila'avo matatabudi 75 i maia Itifita. Bei i miamiani mulieta Iakobo i wafa wata 'ifwaidi tubudavo.  
16 *Basenadiotoga Ebelamo i miamia Sekemu, tamu fwayafwaya i kimwanei Emoli 'ana wauma 'waidiega. Tutuyanina Iakobo wata Iosefa i wafaga tomogodi i nawedi fwayafwayanina 'waineye i ve'ufadi.”   

Sitiveni i veifufu me Diu yadi souyagi faifaina 
 

17 *Wata Sitiveni kaniselavo i vonedi i vo,  

Malamala fuedi i 'a'ava tubudavo i miamia Itifita, 'adi 'aila'a i vebwaika-'afo'afo wata Yaubada yana vona'awaufaufa Ebelamo 'waineye bola 'awalawa Kenani tubunavo i na veledi, 'ana tutuya i vevelilivana.  
18 Mulieta tamu kini i tovoi Itifita i veimeyeni, Iosefa i bavuyeni fai basenadiotoga i wafa.  
19 *Kini tubudavo i vekaliedi wata tutuya vitana i veledi. I lulukakadedi bega natudiavo wala'aie i yatoyatodi i wafawafa.   


20-21 *Tutuyanina 'waineye tamu kwamana i tubuga 'ana wagava Mosese, taunina 'atumaiotogina Yaubada mataneye. Weta'i 'aitonu nagedie inana wata tamana i giveni vanuge, mulieta i sivemageseni Felo natuna vevinena i fayayeni, i taulai 'wa da vo bani'odi natuotogina.  
22 Me Itifita yadi nuamageta matatabuna Mosese i veni, begaidi ma yana 'aseta. Yana vona 'adi nogaya 'atumaidi wata yana folova toketokena.”   


23 *Wata Sitiveni i vo,  

Tutuyanina Mosese 'ana malamala 40 i vevenua'ivina nuanuana i na nago yana tomotogavo me Isileli i na fogedi.  
24 I nago tamu tomogo Itifita i 'iseni tomogo Isileli i nikenikei, bega Mosese iana i 'ivaiseni tomogo Itifita i nikei i wafa.  
25 Yana nuanua i vo 'ako enavo 'akonadi i 'asetai bola Yaubada i na 'ivaiseni bega i na 'ita'ita'iedi me Itifita 'waidiega, kebu wata i na folova-maimaiga, siwe kebu i da 'asetaiga.  
26 I 'atai wata i nago me Isileli 'adi 'ailuga i 'isedi i vevetalaga, Mosese nuanuana ma iana i na veiana bega i vonedi i vo, 'Wa 'ailove, we'e iamu awale tauni'avada 'wa vevetalaga?’  
27 Igodi i da talabodedi nika tomogonina vetalaga i vesivauliga Mosese i bifeleni i vo, 'Omu kebu tamu aitoi i da silakaimu bega 'u na vetoveimea 'waimeye wata yada sauluva 'wainega 'u na veveimeyema.  
28 Bogi tomogo Itifita 'u nikei i wafa, yau wata igodi nuanuamu 'u na nikeku.’  
29 *Tutuyanina vonanina Mosese i nogai i dega Itifita 'wainega i nago 'awalawa Midiani. Kumanina mali tomotoga, siwe bei i nagi i venatuna, natunavo iavetadi 'adi 'ailuga.   


30 *Malamala 40 i 'a'ava, Mosese i nunago sali'avu'avuye 'Oya Sainai lilivaneye, nika tamu anelose i souyeni 'waineye 'ai-'ala'alata nageneye.  
31-32 I 'iseni welavi yauyauvina i 'ala'alata, nuana i vogani i nago lilivaneye nuanuana i na 'isadewai. 'Auvea bonana i nogai i vo, Yau tubumwavo yadi Yaubada. Ebelamo, Aisake wata Iakobo yadi Yaubada.’ Mosese ma yana kololo i tatava, kebu nuanuana i na 'ise'iseni.  
33 Wata 'Auvea Mosese i voneni i vo, 'Amu 'ageyafayafa 'u na ta'idi fai bei 'u tovotovoiga fwayafwaya tabutabuna.’  
34 Yaku tomotoga Itifita 'waineye i miamiani yadi veviga bwaikina a 'iseni mogitana wata yadi taivonavona a nogai bega a obuma a na 'ita'ita'iedi. Begaidi de'e 'wainega a na vevilamu 'u na nago Itifita.”   


35 *Wata Sitiveni i vona kaniselavo 'waidie i vo,  

Side bani'odi, me Isileli Mosese i vedumwe'ai'aieni, i voneni i vo, 'Omu kebu tamu aitoi i da silakaimu bega 'u na vetoveimea 'waimeye, wata yada sauluva 'wainega 'u na veveimeyema.’ 'Ai-'ala'alata wata anelose 'waidiega Yaubada Mosese i vetunei me Isileli 'waidie, bega kumanina 'adi to'edakumeta wata 'adi to'ita'ita'i.  
36 *I nago tomotoganidi i vagavaidi Itifita 'wainega malamala 40 nagedie i yabedi sali'avu'avuye. Itifita 'waineye, Eyaga Yamoyamoina 'waineye wata sali'avu'avuye 'eba nuavogana wata 'eba nua'ewa fuedi i 'idewadi.  
37 *Mosese kumanina me Isileli i vonedi i vo, Bola Yaubada tamu yana Tolu'ivona i na vetunei 'waimie yau bani'odi. Taunina yada tomotoga 'waidega i na silakai.’  
38 *Tamu tutuya Mosese wata tubudavo me Isileli i miava'auta sali'avu'avuye. Bei 'Oya Sainai 'waineye tamu anelose Yaubada yana Vona i lu'ivoneyeni Mosese 'waineye. Vonanina Mosese i veleda i na 'eno-vagata.”   

Sitiveni i veifufu me Isileli Yaubada i vedumwe'ai'aieni faifaina 
 

39 Wata Sitiveni i vona kaniselavo 'waidie i vo,  

Tubudavo i vedumwe'ai'ai kebu Mosese i da vematayakeyakeni, nuanuadi i na viladi Itifita.  
40 *Begaidi tomotoganidi Mosese tatana Eloni i voneni i vo, Mosese basenadi i vagavaida Itifita 'wainega i laka 'Oya Sainai 'waineye, siwe kebu ta da 'asetai voke i vuyo. Nuanuama kumaea 'u na 'idewadi bega 'waidie ta na 'odu'odu, taunidi i na 'edakumeseda.’  
41 *Eloni yadi vona i nogai tamu kumaea i 'idewai, 'ana 'isa'isa bani'odi bulumakau natudi wata i sakali. Sakalinina 'waineye tamu 'aisaya i nikei i kabuni kumaea faifaina bega i sosoana-'afo'afo fai taunidi 'adi 'idewadewa 'waineye ma yadi subia i 'odu'odu.  
42 *Fai Yaubada i vedumwe'ai'aieni nuanuadi kumaea, begaidi Yaubada i bailedi, i tauyedi 'ubwana 'waidie i na 'odu'odu. I 'a'avana mulieta sauluvanina faifaina Yaubada yana tolu'ivona Emosi i kilumi Yaubada yana vona i vo,  

   
 
Me Isileli, malamala 40 nagedie sali'avu'avuye 'aisayayega 'wa vevelomu,  

siwe kebu 'wa da 'odu'odu 'waikuye.   


43 Ma'itufa yami yaubada-vekavekali 'wa yabeyabedi.  

Yami kumaea Moleki ma 'ana lau'weta wata kumaea 'ubwana Lifani faifaina,  

ma yami subia 'waidie 'wa 'odu'odu.’  

Begaidi me Babiloni a na tauyedi i na 'ive'avinimi i na nawemi yadi 'awalaweye i na veimeyemi.’ ”   

   
 

44 *Wata Sitiveni i vo,  

Basenadiotoga tubudavo Vadavada Tabutabuna i yabeyabeni sali'avu'avuye, vadavadanina i 'idewaiga ava'ai Yaubada Mosese i awave'ede'edeni wata i veni 'ana 'isa'isa bani'odi.  
45 *Mulieta tubudavo Vadavada Tabutabuna natudiavo i veledi. Tutuyanina Iosua i 'edakumesedi i 'ewa-vuvueni wata Yaubada i 'ivaisedi mali tomotoga i sogiedi yadi fwayafwaya i elodi. Bei me Isileli i miamiani fwayafwayanina 'waineye wata vadavadanina i 'enoga i nago tutuyanina tubuda Devida i souyeni.  
46 *Devida yana sauluva 'atumaina Yaubada mataneye, begaidi Yaubada i nuakalikalieni. Wata Devida i velu'ui Yaubada 'waineye i vo, Yaubada, 'omu basenadiotoga Iakobo i 'odu'odu 'waimuye, 'u da tauyeku yamu Vanuga 'Eba Velu'ui a da yogoni.’  
47 *Yaubada kebu i da tauyeni we'e natuna Solomoni vanuganina i yogoni.   


48 Siwe tomotoga 'adi 'a'aiyogona Yaubada Bwaikaotogina kebu yana 'eba mia. Begaidi tamu tolu'ivona Yaubada yana vona i kilumi i vo,   

   
 

49 *Vanuganidi 'wa yogoyogonidiga yau 'Auvea kebu i da lubwaineku,  

kebu 'ana fata bei a na miaga.  

Abama yaku 'eba mia,  

fwayafwaya 'ageku 'adi 'eba yato wata yaku 'eba veimea.   


50 Naninidi 'wa da vo yau kebu a da 'idewadiga.’ ”   

   
 

51 *Wata Sitiveni me Diu to'edakumetavo i vonedi i vo,  

'Omi tutuya fuedi Yaubada yana vona 'wa baibaileni. 'Wa nogai siwe 'wa kwayega, kebu 'wa da vematayakayaka. 'Omi 'asa'aiana tubudavo yadi sauluva 'wa 'ewa-'afo'afoi. Tutuya fuedi 'Anu'anunu Magemagetana yana folova 'waimie 'wa tatalabodeni.  
52 Tubudavo Yaubada yana tolu'ivonavo matatabudi i vedumwe'ai'aiedi veviga i veledi, kebu tamu i da vesauluva-'atumaieni. Basenadiotoga Yaubada yana tomata'aulelevo i vetunedi i vona-samula yana Tofolova Magemagetana yana mai faifaina, siwe tubumiavo i nikedi i wafa. We'e tutuyanina yana Tofolovanina i le'wa 'omi 'wa 'etogiluveni wata 'wa luvewafai.  
53 'Omi kumanimiavo Yaubada yana veimea 'wa 'ewadi anelose 'waidiega siwe kebu 'wa da vematayakeyakedi.”  

Side bani'odi Sitiveni yana lau'age i ve'a'avai.   

Sitiveni i lukileuya 
 

54 Me Diu yadi to'edakumetavo Sitiveni yana vona i noganogaiga gadodi i 'alasedi i nuasako bwaikina 'waineye.  
55 Siwe Sitiveni 'Anu'anunu Magemagetana i agei mogitana bega i 'isalaka abame, i 'iseni Yaubada yana mageta mataududulina wata 'ana 'atagiega Iesu i tovotovoi.  
56 I vo, Mataku 'wa na velugai. Abama i 'anikililia a 'iseni Iesu kumanina i vetomotogaotoga, ma yana veimea i tovotovoi Yaubada 'ana 'atagiega.”   


57-58 Tanigadi i 'ibodadi wata i vegolegole Sitiveni bonana i lutavutavuni. I lilide i tovififineni i 'ive'avini i yo'ei i obuyeni mwalilige bei i lukileuya. Sitiveni 'ana tovevita kumanidiavo to'ainike 'adi talauma i talata'idi, i 'etokwauya tamu tubuau 'ana wagava Saulo i 'isave'avinidi.  
59 Tutuyanina i nikenikei Sitiveni bonana bwaikinega i velu'ui i vo, 'Auvea Iesu, 'anu'anunuku a tauyeni 'waimuye 'u na 'ewai.”  
60 'Agena i vetufano'uyedi wata i vegole i vo, 'Auvea, yadi sauluva sakoina 'u da nuatavuni.” I vona'a'ava nika yawaina i 'a'ava.    

1-3 *Tomotoganidi Sitiveni i lukileuya i wafa Saulo i 'ise'iseni, i awave'atumaieni. Tomotoga 'ifwaidi Yaubada 'ana tovematayakayaka Sitiveni i mogaia, i 'ewai i nagoi i ve'ufai.  

Keliso yana 'Aila'a vita bwaikina i veluagai bega i yavula 
 
'Aiatanina 'waineye Sitiveni i wafaga, Iesu 'ana tovedumwe'ai'ai i velamu tovetumaganavo Ielusalema 'waineye veviga bwaikaotogina i veleveledi. Saulo i nago vanuga 'aitamogana 'aitamogana 'waidie, 'ai'edi bei tovetumaganavo vevine wata iaveta i veveluagadi, i yo'eyo'edi i nunawedi vanuga yogona nageneye. Bani'odi i munegidi igodi tovetumaganavo 'adi 'aila'a i da leo'a'avadi. Begaidi tovetumaganavonidi i yavula i nagoi 'awalawa fuedi 'waidie, Iudia wata Samelia nagedie. Tomata'aulelevo 'aisedi i miamiani Ielusalema.   

Filifi i lau'age Samelia 'waineye 
 

4 Tovetumaganavonidi i yavulaga i nagoi 'awalawa matatabuna 'waidie Iesu Valana i lulu'ageyeni.  
5 We'e Filifi i nago tamu 'atamana bwaikina 'waineye 'awalawa Samelia nageneye, bei i lau'age Yaubada 'ana Venua'ivina Keliso faifaina.  
6 Wata bei 'eba nuavogana wata 'eba nua'ewa i 'idewadi begaidi yana vona i vinenegeni 'atumaina.  
7 Filifi 'eba nuavogananidi i 'idewadi side bani'odi. Tomotoga yaiaina i agediga i veugeugedi, nika ma yadi vebwaubwau i 'awa'a'idi 'waidiega. Bwalobwaloko wata tomotoganidi 'agedi sinunumidi fuedi i 'ive'atumaidi.  
8 Begaidi tomotoga fuedi i sosoana bwaikina.   


9 'Atamananina 'waineye tamu tomogo 'afo'afo'ana i miamia 'ana wagava Saimoni, taunina i awa'ai'aia i vo, Yau tomogo bwaikiku, yami 'eba 'isa.” Me Samelia fuedi nuadi i voganidi 'ana 'afo'a faifaina.  
10-11 Fai tutuya fuedi 'eba nuavogana wata 'eba nua'ewa i 'i'idewadi, tomotoga bwaikidi wata tomotoga-'avo'avovo nuadi i 'ewai i ve'ililibuyeni igodi i vo, Tomogo de'e yana toketokena bwaikina Yaubada 'wainega.”  
12 Siwe tutuyanina Filifi i le'wa i lalau'age Vala 'Atumaina faifaina, Yaubada yana veimea tomotoga 'waidie wata Yaubada 'ana Venua'ivina Iesu faifaina. Yana lau'agenina 'wainega fuedi i vetumagana, bega vevine wata iaveta i bafitaiso.  
13 Wata Saimoni i vetumagana i bafitaiso, begaidi Filifi i yogo'wai'waili fai yana folova toketokedi i 'isedi nuana i 'ewai.   


14 Tomata'aulelevo i miamianiga Ielusalema, vala i nogai me Samelia fuedi Yaubada yana Vona i vetumaganeni, bega Fita wata Ioni i vetunedi i na nagoi i na fogedi.  
15-16 Tutuyanina i le'wai i 'asetai 'akonadi i bafitaiso 'Auvea Iesu 'ana wagavayega siwe 'Anu'anunu Magemagetana kebu i da agedi.  
17 Begaidi Fita wata Ioni nimadi i yatodi 'unu'unudie, i velu'ui faifaidi nika 'Anu'anunu Magemagetana i agedi.   


18-19 Tutuyanina Yaubada 'Anu'anunu Magemagetana i tauyeni tomotoganidi i agedi, Saimoni i 'iseni i nago Fita wata Ioni 'waidie igodi mani i da veledi i vo, Toketokenanina 'wa da veleku bega yau wata 'ai'edi nimaku a na yatodi tomotoga 'waidie, 'Anu'anunu Magemagetana i na agedi.”  
20 Fita ma yana nuasako Saimoni i voneni i vo, 'Omu igodi Yaubada yana nuakalikali 'u da kimwanei maniega. Nuanuaku yamu maninina taiadi 'wa da luku 'ai-'ala'alase i da 'alaimu.  
21 'Omu yamu folova wata 'ima yama folova kebu i da vesala. Kebu i da lubwainemu 'u na 'ivaisema fai yamu nuanua kebu tonovinaga Yaubada mataneye.  
22 Sakonanina faifaina 'u nuanua, 'u na nuavilamu 'u na velu'ui 'Auvea 'waineye. Voke i na nuatavunimu.  
23 A 'asetamu 'u ve'unumagigiema wata sakona i yogonimu.”  
24 Saimoni i vona Fita wata Ioni 'waidie i vo, 'Wa da velu'ui faifaiku 'Auvea 'waineye, bega veviganidi 'wa voneyediga kebu i na sousouyedi 'waikuye.”  
25 Fita wata Ioni i lulu'ivona 'Auvea faifaina mulieta i viladi i nunagoi Ielusalema, 'atamana fuedi Samelia nageneye 'waidiamo i nago, Iesu Valana 'Atumaina 'waidie i lau'age.   

Filifi wata to'edakumeta Itiofia 'wainega 
 

26 Tamu 'aiata 'Auvea yana anelose i souyeni Filifi 'waineye i voneni i vo, 'U na 'idewadewa nika 'u na nago yavalatayega, 'edeamo 'u na nunago tamu 'eda 'u na 'iseni Ielusalemayega i obuobu Gasa sali'avu'avu 'waineamo.”  
27-28 Bega Filifi i 'idewadewa i tauya, i nunago 'edeye 'awalawa Itiofia 'ana toveimea tamu i veluagai. Toveimeanina tomogo bwaikina, Itiofia 'ana Kwini 'adi wagava Kanidesa yadi mani 'ana to'isave'avina. Tomogonina basenadi i luku Ielusalema, Yaubada 'waineye i 'odu, i 'a'ava i vilai i nunago yana salioti* 'wainega. I nunago 'edeye Yaubada yana Buki basenadiotoga Aisea i kilumi i lulu'iawawai.  
29 'Anu'anunu Magemagetana Filifi i voneni i vo, 'U vaganago waka lilivaotogineye.”  
30 Filifi i lilide i nago tomogonina lilivaneye, i nogai i lulu'iawawaga bega i velutolieni i vo, Bukinina 'u lulu'iawawaiga 'u 'asetai 'alo kebu?”  
31 Tomogonina Itiofiayega i vo, Bani'odi a na munega a na 'asetai? 'Ai'edi aitoi i da kiavemagetai 'waikuye 'aku fata a da 'asetai. 'Ai'edi 'u da 'asetaiga 'u da lakama lilivakuye 'u da miabui 'u da kiavemagetai 'waikuye.”  
32 *Vonanina Yaubada yana Buki nageneye i lulu'iawawaiga side bani'odi.  

   
 
I 'ivekokoviga, siwe kebu tamu vona 'awanega i da souyeni.  

I tokemaigeni 'wa da vo bani'odi sifi siaina i da naweni 'eba luvewafa 'waineye,  

'alo tutuyanina sifi vutuvutuna i boboboi i veve'wadamo.  

Wata bani'odi, Tofolovanina kebu i da vetafewaga wata kebu i da 'we'welaga, i ve'wadamo.   


33 Tomotoga i awaobubouyeni wata veviga bwaikina i veleni,  

siwe kebu tamu aitoi i da 'ivaiseni veimea tonovina 'wainega.  

Kebu 'ana fata tubunavo ta na luveseveseseledi,  

fai yana mia fwayefwayeye i daba-matayo'oi yana 'aila'a kebu.   

   
 

34 Itiofia 'ana toveimea Filifi i velutolieni i vo, Nuanuaku a na 'asetai aitoi faifaina i vonavona, taunina 'alo tamu tomogo?”  
35 Bega Filifi vonanina 'wainega i velamu, Vala 'Atumaina Iesu faifaina i kiavemagetai.    


36 I nunago 'edeye ufa i 'iseni toveimeanina Filifi i voneni i vo, Ufa sino. I lubwaineku 'u na bafitaisoku.”  
37 †Filifi i voneni i vo, 'Ai'edi yamu nuanua matatabuna 'u na tauyeni Iesu 'waineye 'u na vetumaganeni a na bafitaisomu.” Toveimeanina i vo, A vetumagana Iesu Keliso taunina Yaubada Natuna wata 'ana Venua'ivina 'waineye.”  
38 Waka i 'ailove, 'adi 'ailuga i obu i tovi'utuva ufeye, Filifi toveimeanina i bafitaisoi.  
39 Tutuyanina i lakama 'avale Filifi i 'awafa'wani fai 'Auvea 'Anu'anununa i vagavaia i naweni, we'e toveimeanina kebu i da 'asetai ava'aiamo i nago kebu wata i da 'iseni, siwe ma yana sosoana i tauya i nago yana vanuge.  
40 We'e Filifi i souyeni 'atamana Asota, i nago 'atamana bwaikidiamo Iesu Valana 'Atumaina i lu'ageyeni i nago i le'wa Sisalia.    

Saulo yana nuavilana 
 

1-2 Tutuyanina 'waineye, Toveimea Iesu 'ana tovetumaganavo Saulo i veve'isakololodi, nuanuana i na nikedi i na wafa. I nago tovelomu bwaikina i voneni lubulubu i na kilumidi i na veleni i na nawedi Damasiko. Bei Diu yadi 'eba miava'auta 'adi to'edakumetavo i na lu'iawawadi i na 'asetai Saulo ma yana veimea bega 'ai'edi Iesu yana 'Eda'eda 'ana tovetutuyama i na veluagadiga, vevine wata iaveta, i na 'ive'avinidi i na miedi Ielusalema.   


3 Saulo wata 'ifwaidi tomotoga taiadi i nunagoi Damasiko sai'afoga i na le'wa 'atamananina 'waineye, nika mageta abamayega i kianamali i mageseni.  
4 Saulo i be'u fwayefwayeye bona i nogai i vonavona 'waineye i vo, Saulo, Saulo, awale vita 'u veleveleku a veveviga?”  
5 Bonana i tutuli i vo, 'Auvea, 'omu aitoi?” I vo, Yau Iesu, kumaniku vita 'u veleveleku.  
6 'U na tovoi 'u na nago 'atamana bwaikina 'waineye, bei tamu tomogo i na vonemu ava'ai 'u na 'idewai.”   


7 Tomotoganidi Saulo taiadi i nunagoiga, i tovi-valavalalai kebu 'adi fata tamu ava'ai i na voneyeniga. Bonananina i nogai, siwe kebu tamu aitoi i da 'iseniga.  
8 'Akonadi mageta i 'awaiaia i 'a'ava, Saulo i tovoi i 'isala siwe kebu tamu ava'ai i da 'iseniga, begaidi nimaneye i 'abi i naweni Damasiko.  
9 'Aiata 'aitonu nagedie, kebu 'ana fata i na 'isa, kebu i da 'ani wata kebu i da yemu.   


10 Damasiko 'waineye tamu tovetumagana i miamia, 'ana wagava Ananaiasi. 'Ana ve 'wainega 'Auvea i voneni i vo, Ananaiasi.” I vo, 'Auvea yau side.”  
11 'Auvea i vona i vo, 'U na tovoi 'u na nago 'eda 'ana wagava 'Eda Tonovina 'waineamo, Iudasa yana vanuge 'u na velutoli Saulo 'atamana Tasisu 'wainega faifaina, tomogonina i vevelu'ui 'waikuye.  
12 'Ana ve 'wainega tamu tomogo 'ana wagava Ananaiasi i 'iseni i luku vanuge, nimana i yatodi 'waineye nika i 'isa-vaitugana.”  
13 Siwe Ananaiasi i tutuli i vo, 'Auvea, tomotoga fuedi i lu'ivona 'waikuye tomogonina faifaina, yamu tomotoga Ielusalema 'waineye i 'ivekokovidi.  
14 'Akonadi tovelomu yadi to'edakumetavo veimea i veleni i mai Damasiko, bega egavo 'amu wagava i awa'ai'aia i na 'ive'avinidi.”  
15 'Auvea Ananaiasi i voneni i vo, 'Asa'aiana, 'u na nago fai 'akonadi a venua'ivineni yaku tofolova. Faifaiku i na lulu'ivona me Diu wata mali tomotoga kumanidiavo kebu Diu yadi kini taiadi 'waidie.  
16 Wata yau a na veni veviga bwaikina i na veluagai faifaiku.”   


17 'Auvea yana vona i 'a'avana, Ananaiasi i tovoi i nago Iudasa yana vanuge, i luku Saulo i 'abitonovi i voneni i vo, Taiku Saulo, 'Auvea Iesu i vetuneku, kumanina 'u 'iseni 'edeye tutuyanina 'u mimai side bei. I vetuneku bega 'u na 'isa-vaitugana wata 'Anu'anunu Magemagetana i na agemu.”  
18-19 I vona'a'avana tamu nani matanega i 'anita'ia bani'odi igana kwanavidi, nika i 'isadewa. I tovoi i bafitaiso, mulieta i 'ani nika yana toketokena i veluagai.  

Saulo i lau'age Damasiko 'waineye 
 
Saulo i yogomia tovetumaganavo taiadi Damasiko 'waineye.  
20 Bei tonovina i nago Diu yadi 'eba miava'auta 'waidie i lau'age Iesu faifaina i vo, Taunina Yaubada Natuna.”  
21 Fuedi i nogai nuadi i voganidi 'aise'avadi i vona i vo, Voke kumanina tomogonina Iesu 'ana tovetumaganavo i luluvewafadi Ielusalema 'waineye. Wata i mai side bei igodi tovetumaganavo i da 'ive'avinidi i da nawedi tovelomu yadi to'edakumetavo 'waidie.”   


22 Siwe Saulo yana lau'age i vevetoketoke i kiavemageta Iesu mogitana Yaubada 'ana Venua'ivina, begaidi me Diu i miamianiga Damasiko 'waineye kebu 'adi fata bonana i na tutuli.   


23 *'Aiata fuedi i 'a'ava, mulieta me Diu i va'auta i veifufugiva bani'odi i na munega Saulo i na nikei i na wafa.  
24 'Atamananina matatabuna kalikalina, kalinina i didigi i laka manamanawena bega toveifufunidi 'awa i tovibodadi igodi nuanuadi Saulo i na 'ive'avini, siwe tamu tomogo i lu'ivona 'waineye.  
25 Begaidi tamu lovana tovetumaganavo 'ifwaidi Saulo i dodogi walisava fa'alina 'waineye, kali badubaduna 'ana tutubweka 'waineamo i siobuyeni kalimulie i dega.   

Saulo Ielusalema 'waineye 
 

26 Tutuyanina Saulo Damasiko i 'iaweni i nago Ielusalema, nuanuana bei tovetumaganavo ma fuedie i na folofolova siwe i kololoyeni i vo 'ako kumanina kebu tovetumagana.  
27 Mulieta tamu tovetumagana 'ana wagava Banabasa i mai Saulo i 'ivaiseni i 'edakumeseni i naweni tomata'aulelevo 'waidie. I veifufu 'waidie i vo, De'e iada, 'Auvea i 'iseni Damasiko 'ana 'edeye wata i veifufu 'waineye. Mulieta i nago Damasiko 'waineye ma yana venuafoufa'ala i lau'age Iesu faifaina.”  
28 Tomata'aulelevo i ve'awamogitana bega taiadi i miamiani wata ma fuedie Ielusalema matatabuna 'waineye i lalau'age Toveimea Iesu faifaina, ma yana toketokena kebu i da kolologa.  
29 Wata i nago Diu 'ifwaidi bonadi Kuliki 'waidie, taiadi i ve'ikwayekwayega nika igodi i da luvewafai.  
30 Tutuyanina tovetumaganavo i 'asetai, i vagavaia i obuyeni 'atamana Sisalia bega i vetunei i nago Tasisu 'ana tuvadeye.   


31 Tutuyanina i 'iawedi, Iesu 'ana tovetumaganavo 'adi 'aila'a i miamiani 'awalawa Iudia, Galili wata Samelia, yadi mia i ve'atumai wata i tovotovoi fa'alina Iesu 'waineye. Ma yadi kololo Toveimea Iesu i veve'ililibuyeni, wata 'Anu'anunu Magemagetana yana 'aivaita 'wainega 'adi 'aila'a i vevebwaika.   

Fita tomogo bwalobwalokona i 'ive'atumaia 
 

32 Fita 'atamana fuedi 'waidie i folova-vuvua wata tamu 'aiata i nago 'atamana Lida, Yaubada yana tomotoga i na fogedi.  
33 Bei tamu tomogo bwalobwalokona i veluagai 'ana wagava Inia, malamala 8 'ivie i 'eno'enovamo kebu 'ana fata i na yaba.  
34 Fita i voneni i vo, Inia, Iesu Keliso i na 'ive'atumaimu. 'U tovoi, 'amu 'ivi 'u nunumi.” Fita i vona'a'ava, Inia i tovoi-matayo'o.  
35 Tomotoganidi Lida wata Seloni laube'una 'waidie i miamiani, i 'iseni bega fuedi i nuaviladi taunidi i tauyedi 'Auvea 'waineye.   

Fita vavine wafadi i sivetovoidi 
 

36 We'e 'atamana Iofa 'waineye tamu vavine i miamia, 'adi wagava Tabida, taunidi tovetumagana. 'Adi wagavanina 'ana saivila Kuliki bonadiega Dokasa. Vavine de'e yadi sauluva wata yadi folova 'atumaidi, tovewekowekoma i nunuakalikaliedi.  
37 Tutuyanina 'waineye i viga nika i wafa. Vanuganina 'waineye i wafaga, 'etotubwatubwana, tutudaba 'ifwaidi dibuneye, 'ifwaidi tabwaneye bega ediavo tomogodi i 'idewadewai, mulieta i yatodi tamu tutudaba 'waineye vanuga tabwaneye.  
38 Iofa kebu 'ani'iega Lida 'wainega, bega tutuyanina tovetumaganavo vala i nogai Fita i miamia Lida, tomotoga 'adi 'ailuga i vetunedi Fita i na voneni nuanuadi i na lilide i na mai Iofa.  
39 Fita tomotoga 'adi 'ailuga i nogayedi i tovoi ma fuedie i nagoi. Tutuyanina i le'wai i lakaveni tutudaba 'waineye. 'Wabu'wabulavo fuedi Dokasa tomogodi i tovififineni i vevemogai, we'e talauma siaidi wata bwaikidi ma yawaidie i 'idewadiga Fita i veni.  
40 Fita i talabodedi i souyedi, i 'odu i velu'ui, mulieta i sivilai tomogodi 'waineye i vona i vo, Tabida, 'wa tovoi.” I 'isala Fita i 'iseni i tovoi i miabui.  
41 Fita nimana i 'otoi i sivetovoiotogidi. I 'a'avana, tovetumaganavo wata 'wabu'wabulavo taiadi i goledi i luku i vedi vavine 'akonadi i yawasa.  
42 Matatabudi Iofa nageneye valadi i nogai, bega fuedi i vetumagana 'Auvea 'waineye.  
43 'Aiata fuedi nagedie Fita i miamia Iofa, Saimoni 'aisaya bunudi 'adi to'idewadewa yana vanuge.    

Anelose i souyeni Konilio 'waineye 
 

1 'Atamana Sisalia 'waineye tamu tolugavia 'adi to'edakumeta i miamia, 'ana wagava Konilio. Tolugavianidi 'adi wagava 'Aila'a Itali.  
2 To'edakumetanina wata yana vavine natunavo taiadi totafalolo, Yaubada 'waineye i 'odu'odu. Taunina kebu tomogo Diu siwe yana sauluva me Diu i vewekowekomaga i 'i'ivaisedi wata tutuya fuedi i vevelu'ui Yaubada 'waineye.  
3 Tamu lavilavi bani'odi 3 kiloki 'waineye, 'ana ve 'wainega tamu Yaubada yana anelose i 'isaotogi i mimai 'waineye i voneni i vo, Konilio.”  
4 Ma yana kololo i 'isanago 'waineye i tutula i vo, Ava'ai 'auvea?” Anelosenina i vo, Yaubada yamu velu'ui i nogaidi wata yamu nuakalikali i 'isedi i sosoana bega i nuanuanimu.  
5 'Asiau 'ifwaidi tomotoga 'u na vetunedi i na nagoi Iofa, bei tamu tomogo i na veluagai 'ana wagava Saimoni Fita.  
6 I miamia balebaleye, Saimoni kumanina 'aisaya bunudi 'adi to'idewadewa taiadi.”  
7-8 I vona'a'ava i 'iaweni, Konilio yana vanuga 'ana tofolovavo 'adi 'ailuga wata tamu tolugavia siwe taunina totafalolo, i goledi i veifufudi mulieta i vetunedi i obu Iofa.   

Fita 'ana ve 
 

9 I 'atai tomotoganidi 'adi 'aitonu i nunago 'edeye sai'afoga i na le'wai Iofa, utukamwane Fita i laka vanuga tabwana bababana yadi 'eba veba'wa 'waineye bei i na velu'ui.  
10-11 I lase nuanuana i na 'ani, siwe tutuyanina tomotoga 'ifwaidi 'ani'ani bola i 'idewadewa, Fita 'ana ve 'wainega abama i 'anikililia tamu nani i 'iseni i obuobuma. Naninina i 'iseniga bani'odi velu'uva bwaikina mataifwadi 4 'waidie i 'abi i sisiobuyeni fwayefwayeye.  
12 Nageneye 'aisaya tulina tulina, 'ifwaidi daledaledi wata manuga, matatabudi me Diu yadi tabu.  
13 Fita tamu bona i nogai i vo, Fita, 'u tovoi 'u nikedi 'u 'anidi.”  
14 Siwe Fita i vo, Kebu 'Auvea, yau kebu a da 'ani-'avo'avovoga wata 'aisayanidi 'ima me Diu yama tabu kebu a da 'ani'anidiga.”  
15 Wata yana vona 'ana veluga 'waineye i vo, Ava'ai Yaubada i awave'atumaiediga, kebu 'u na awavesakoyedi.”  
16 Tutuya 'aitonu naninina i souyeni 'waineye, mulieta velu'uvanina i silakai i laka abame.   


17-18 Fita 'ana ve faifaina i vevenua'ivina nika Konilio yana tomotogavo i le'wai me Iofa i velutoliedi i vo, Ava'aibe bei Saimoni yana vanuga?” I vedi bega i nago tanotanoge i tovoi i vegole i vo, 'Wa da 'asetai tamu tomogo 'ana wagava Saimoni Fita de'e bei i miamia?”   


19 We'e Fita bola i vevenua'ivina 'ana ve faifaina, nika 'Anu'anunu Magemagetana i vo, Saimoni, tomotoga 'adi 'aitonu i vevelutoli faifaimu.  
20 'U tovoi 'u obu ma fuemie 'wa na nagoi. Tomotoganidi kebu me Diu siwe kebu 'u na venuanaluga 'u na nagomo fai yau a vetunedi.”  
21 Bega Fita i obu tomotoganidi i vonedi i vo, Yau side, kumaniku 'wa lulualeku. Ava'ai faifaina 'wa maia?”  
22 I voneni i vo, Konilio, tamu tolugavia 'adi to'edakumeta, i vetunema 'a maia. Taunina tomogo 'atumaina, Yaubada 'ana to'odu'odu wata me Diu fuedi i ve'ililibuyeni. Tamu anelose magemagetana i voneni i vo, Vala 'u na vetunei Fita 'waineye i na mai, ava'ai i na vonemuga bonana 'u na nogai.’ ”  
23 Tomotoganidi 'adi 'aitonu i veifufu'a'ava, Fita i vonedi i luku i 'enovi Saimoni yana vanuge.  

Fita i nago Konilio yana vanuge 
 
I 'atai Fita i 'idewadewa, ma fuedie i tauya wata 'ifwaidi Iesu 'ana tovetumaganavo Iofa 'wainega taiadi i nagoi.  
24 'Edeye i 'enovi mulieta i le'wai Sisalia, Konilio i lulukamata ma yana vavine, natunavo wata enavo 'akonadi i vonedi i maiaga ma fuedie.  
25 Fita i le'wa sai'afoga i da luku vanuge, Konilio taiadi i veluaga ma yana ve'ililibu 'agena i vetufano'uyeni i 'odu Fita 'waineye.  
26 Siwe i sivetovoia i voneni i vo, 'U tovoi, yau tomotoga 'omu bani'odi, kebu 'u na 'odu 'waikuye.”   


27 Fita Konilio taiadi i veifufu'eda'eda i luku vanuge tomotoga fuedi i 'isedi 'akonadi i va'auta i miamiani.  
28 Fita i vonedi i vo, 'Akonadi 'wa 'asetai 'ima me Diu yama ve'etoboda, kebu 'a na veiana wata 'a na vava'auta 'omi mali tomotoga taiadi, siwe 'akonadi Yaubada i veku bega kebu i da lubwaineku mali tomotoga a na awavesakoyedi wata a na awa'idi'idiedi.  
29 Tutuyanina iada bonana i wai a nogai, kebu a da venuanaluga a tovoi a mai. Begaidi a na velutoliemu, awale nuanuamu yau?”   


30 Konilio Fita i voneni i vo, 'Aiata 'aitonu i 'a'ava, lavilavi 3 kiloki 'waineye a vevelu'ui yaku vanuge nika tamu tomogo 'ana talauma 'aninamanamalina i souyeni i tovoi matakuye.  
31 I voneku i vo, Konilio, Yaubada yamu velu'ui i nogai wata yamu nuakalikali i 'isedi i sosoana i nuanuanidi.  
32 'Asiau 'ifwaidi tomotoga 'u na vetunedi i na nagoi Iofa, bei tamu tomogo i na veluagai 'ana wagava Saimoni Fita i na voneni i na mai. Tomogonina i miamiana balebaleye, Saimoni 'aisaya bunudi 'adi to'idewadewa 'ana wakawaka.’  
33 Bega a vetune-matayo'odi faifaimu, 'u maiga 'atumaina 'waikuye. 'Ida de'e matatabuda Yaubada mataneye, nuanuama ava'ai 'Auvea i vonemuga, faifaina 'u na lu'ivona 'waimeye.”   

Fita yana veifufu 
 

34 *Fita Konilio ma enavo i vonedi i vo, Tutuya de'e a 'asetai Yaubada kebu i da lau'idi, nuanuana me Diu wata mali tomotoga kumanidiavo kebu Diu.  
35 Tomia fwayafwaya 'aila'a tulina tulina, siwe egavo ma yadi ve'ililibu i 'odu'odu 'waineye wata i vevesauluva tonovina, kumanidavo Yaubada i lulu'uma'umaiedi.  
36-37 A 'asetai 'akonadi 'wa nogai Vala 'Atumaina me Isileli faifaima. Iesu Keliso, Yaubada 'ana Venua'ivina wata tomotoga fueda 'ada Toveimea i mai bega Yaubada taiadi ta na veiana. Valananina i velamu tutuyanina Ioni Tobafitaiso i lau'age wata i bafitaiso Galili 'waineye, mulieta nani bwaikidi i souyedi 'awalawa Iudia nageneye.  
38 Wata 'wa 'asetai Yaubada yana toketokena Iesu tomogo Nasaledi i veleni wata 'Anu'anunu Magemagetana i agei. Fai Yaubada i 'wea'weabuya, begaidi Iesu i nago 'atamana fuedi 'waidie, i vevesauluva 'atumaina tomotoga 'waidie wata egavo Seitani ma yana 'aila'a i agediga i vona yaiaina 'waidie i 'awa'a'idi.   


39 'Ima tomata'aulelevo nani matatabuna Iesu i 'idewadiga 'a 'isedi, Ielusalema 'waineye wata 'ifwaidi me Diu yama 'awalawa 'waidie, mulieta me Diu 'ai lagalagana 'waineye i tutufwaseni i wafa.  
40 Siwe 'aiata 'ana vetonu 'waineye Yaubada i sivetovoia wafayega wata i sivemageseni.  
41 Tomotoga matatabudi kebu i da 'iseniga, we'e 'ima 'akonadi Yaubada i venua'ivinemaga bega 'a na vetolu'ivona faifaina 'a 'iseni. Tutuyanina i tovoi-vaitugana taiadi 'a 'ani wata 'a yemu.  
42 Wata Iesu i toke i velu'ase'asema bega Valana 'Atumaina 'a na lu'ageyeni tomotoga 'waidie. Wata 'a na lu'ivona Yaubada 'akonadi Iesu i silakai bega tomotoga matatabuda ma yawaida wata towafa 'ada Toveimea, bola ta na vonayavuga 'waineye.  
43 Yaubada yana tolu'ivonavo matatabudi i vona-samula Iesu faifaina i vo, Egavo i na vetumagana 'waineye, Yaubada yadi sakona i na nuatavunidi Iesu yana toketokena 'wainega.’ ”   

Tomotoga kumanidiavo kebu Diu, 'Anu'anunu Magemagetana i agedi 
 

44 Fita bola i veveifufu, 'Anu'anunu Magemagetana i obuma, tovainenega matatabudi i agedi.  
45-46 Tomotoganidi 'Anu'anunu Magemagetana yana 'alavelevelena 'wainega i vonavona, bonanidi basenadi kebu i da 'asetadiga 'waidiega Yaubada i subisubiai. Me Diu tovetumaganavo Fita taiadi i maiaga Iofa 'wainega i nogai nuadi i voganidi, fai i 'asetai Yaubada 'Anu'anunu Magemagetana mali tomotoga kumanidiavo kebu Diu i veledi.  
47 Fita i vo, De'e tomotoganidi 'Anu'anunu Magemagetana i agedi 'ida basenadi bani'odi. Kebu tamu aitoi 'ana fata i na talabodedi bafitaiso ufayega faifaina.”  
48 Fita i veimeyedi i na bafitaiso Iesu Keliso 'ana wagavayega. I 'a'avana tovetumaganavo fuedi Fita i talabodeni taiadi sai'afo i na yogomia.    

Fita yana lu'ivona Ielusalema 'waineye 
 

1 Tomata'aulelevo wata Iesu 'ana tovetumaganavo 'awalawa Iudia matatabuna 'waineye vala i nogai i vo, Mali tomotoga kumanidiavo kebu Diu, Yaubada yana Vona i vetumaganeni.”  
2-3 Ielusalema 'waineye 'ifwaidi Diu, taunidi Iesu 'ana tovetumaganavo yadi nuanua i vo, Egavo kebu Diu i na vetumagana Iesu 'waineye, Diu yada sauluva i na ve'ililibuyedi, nagami bunudi i na bobodi mulieta i na luku Iesu yana 'Aila'a 'waideye.” Bega tutuyanina Fita i laka Ielusalema, tomotoganidi i awavesakoyeni i vo, 'Omu 'u nago mali tomotoga kebu bunudi 'adi 'aiboboga 'waidie. Awale 'u miamia yadi vanuge wata taiadi 'wa 'ani'ani?”  
4-5 Siwe Fita nani matatabuna 'waidie i veifufuyedi i vo, Nagami 'atamana Iofa 'waineye a vevelu'ui Yaubada 'waineye, 'aku ve 'wainega tamu nani a 'iseni i obuobuma abamayega. Naninina a 'iseniga bani'odi velu'uva bwaikina mataifwadi 4 'waidie i 'abi i siobuyeni 'waikuye.  
6 A 'isadewai nageneye a 'isedi 'aisaya tauvanuga, walawala'ai, nani daledaledi wata manuga, matatabudi me Diu yada tabu.  
7 Bona a nogai i vo, Fita, 'u tovoi 'u nikedi 'u 'anidi.’  
8 Siwe a vo, Kebu 'Auvea, yau kebu a da 'ani-'avo'avovoga wata 'aisayanidi 'ima me Diu yama tabu kebu 'a da 'ani'anidiga.’  
9 Wata i vona-vaitugana 'waikuye abamayega i vo, Ava'ai Yaubada i awave'atumaiediga, kebu 'u na awavesakoyedi.’  
10 Tutuya 'aitonu naninina i souyeni 'waikuye, mulieta velu'uvanina i silakai i laka abame.  
11 Tutuyanina i laka, nika tomotoga 'adi 'aitonu i le'wai 'waikuye Sisalia 'wainega, i maia ava'aibe bei vanuganina a miamiaga 'waineye.  
12 Yaubada 'Anu'anununa i voneku avinodi tomotoganidi kebu Diu, taiadi 'a na nagomo. Wata de'e tomotoganidi 'adi 6, taunidi Iesu 'ana tovetumaganavo Iofa 'wainega, taiadi 'a nagoi Sisalia. 'A le'wai 'a luku tamu tomogo 'ana wagava Konilio yana vanuge.  
13 I vonema bagase tamu anelose i souyeni i tovoi yana vanuge i voneni i vo, 'Ifwaidi tomotoga 'u na vetunedi i na nagoi Iofa, bei tamu tomogo i na veluagai 'ana wagava Saimoni Fita, i na voneni i na mai.  
14 Ava'ai i na vonemu 'u na 'idewai bega Yaubada i na 'ita'ita'iemi sakona 'wainega, 'omu wata yamu vanuga 'ana tomia.’   


15 Tutuyanina a velamu a veveifufu Konilio ma enavo 'waidie, 'Anu'anunu Magemagetana i obuma i agedi, 'ida nagami i agedaga bani'odi.  
16 *Nika a nuani 'ada Toveimea Iesu yana vona basenadi i vo, Ioni Tobafitaiso ufayega tomotoga i bafitaisodi we'e 'omi 'Anu'anunu Magemagetana i na agemi 'wa da vo Yaubada i da bafitaisomi.’  
17 'Akonadi ta 'asetai Yaubada 'Anu'anununa Magemagetana mali tomotoga kumanidiavo kebu Diu i veledi, 'ida bani'odi nagami i veleda tutuyanina ta vetumagana Toveimea Iesu Keliso 'waineye. Begaidi kebu i da lubwaineku Yaubada a na talabodeni.”   


18 Tutuyanina toawavesakonidi Fita yana veifufu i nogai, kebu tamu ava'ai i da voneyeni siwe Yaubada i subisubiaimo i vo, Mogitana, mali tomotoga kumanidiavo kebu Diu wata Yaubada i tauyedi, 'adi fata i na nuaviladi bega mia 'atumaina wata miamia-vagaina i na veluagai.”   

Keliso yana 'Aila'a Anitioki 'waineye 
 

19 *Tutuyanina me Diu Sitiveni i nikei i wafa, tovetumaganavo veviga bwaikaotogina i veveluagai Iesu 'ana tovedumwe'ai'ai 'waidiega. Bega i yavula i nagoi 'awalawa 'ifwaidi 'waidie. Finisia, Imula Saifilosi wata 'atamana Anitioki, bei Iesu Valana i lulu'ivona ediavo me Diu 'aise'avadi 'waidie.  
20 We'e 'ifwaidi tovetumaganavo Saifilosi wata 'atamana Sailini 'waidiega i nagoi Anitioki wata bei Vala 'Atumaina Toveimea Iesu faifaina, i lulu'ivona mali tomotoga kumanidiavo kebu Diu 'waidie.  
21 'Auvea yana toketokena i veledi bega 'aila'a bwaikaotogina i nuaviladi wata i vetumagana 'Auvea 'waineye.   


22 Valadi i nago tovetumaganavo Ielusalema 'waineye i nogai bega Banabasa i vetunei Anitioki i na 'isedi.  
23 Tutuyanina i le'wa i sosoana mogitana, fai i 'iseni Yaubada ma yana nuakalikali i vevesauluva 'atumaina tomotoga 'waidie. Matatabudi i velu'ase'asedi ma yadi vetumagana taunidi i na tautauyedi Toveimea Iesu 'waineye ma yadi tokemaiga.  
24 Banabasa tomogo 'atumaina taunina tovetumagana toketokena wata 'Anu'anunu Magemagetana i agei mogitana, bega 'atamananina 'waineye tomotoga fuedi i vetumagana Toveimea Iesu 'waineye.   

Banabasa i nago Saulo i vagavaia i naweni Anitioki 
 

25 Mulieta Banabasa i tauya i nago 'atamana Tasisu Saulo i na lualeni.  
26 Tutuyanina i veluagai i vagavaia i naweni Anitioki bei i valovei. Malamala 'aitamogana nageneye, 'adi 'ailuga tovetumaganavo fuedi taiadi i vava'auta wata i veve 'waidie. Tutuyanina 'waineye, bei mali tomotoga i velamu tovetumaganavo i golegoledi Keliso yana 'Aila'a.   


27 Tutuyanina 'waineye, 'ifwaidi Yaubada yana tolu'ivonavo Ielusalemayega i nago Anitioki.  
28 *'Waidiega tamu 'ana wagava Agabu i tovoi, 'Anu'anunu Magemagetana yana 'alavelavelagi 'wainega i vona-samula bola loka bwaikina i na souyeni fwayafwaya matatabuna 'waineye. (Mulieta Loma 'ana toveimea bwaikaotogina Sisa Kaladiu yana tutuye vona-samulanina 'ana mogitana i souyeni nika loka bwaikina.)  
29 Tovetumaganavo yana vonanina i nogai, i vevenua'ivina nuanuadi 'aitamogana 'aitamogana bani'odi 'adi fata mani i na yato ediavo Iudia 'waineye i miamianiga 'adi 'aivaita.  
30 Yadi nuanuananina i 'idewai i 'a'avana, Banabasa wata Saulo nimadie mani i yatoi bega i na naweni Ielusalema i na 'aniveleneni tovetumagana 'adi to'isave'avinavo 'waidie.    

Kini Elodi vita i 'ivebwaiki tovetumaganavo 'waidie 
 

1 Tutuyanina 'waineye Kini Elodi i velamu 'ifwaidi Keliso yana 'Aila'a i 'ivekokovidi.  
2 Yana tolugaviavo i vonedi Iemesa, Ioni tatana, kefatayega i luvewafai.  
3 Iemesa yana wafa faifaina me Diu i sosoana bega Elodi i veimea Fita i 'ive'avini i yatoi vanuga yogona nageneye. Nani de'e i souyeni Beledi Yalayalana Sakalina* 'ana tutuye.  
4 *Vanuga yogona nageneye tolugaviavo 'aila'a 4 Fita i 'isave'avini, 'aila'a 'aitamogana 'aitamogana nageneye tomotoga 'adi 4. Elodi yana nuanua Sakali Uvi'agalatagona i na 'a'ava, Fita i na vonayavuga tomotoga fuedi matadie, mulieta i na veimea i na wafa.  
5 Siwe tovetumaganavo 'adi 'aila'a i toke i vevelu'ui Yaubada 'waineye Fita faifaina.   

Fita i souyeni vanuga yogona 'wainega 
 

6 'Awa'awai 'aiatanina 'waineye igodi Fita i da vonayavuga Elodi mataneye, lovananina 'waineye, Fita i 'eno'eno tolugavia 'adi 'ailuga 'awasasadie. Nimana bulava kainumu 'adi 'ailuga 'waidiega i yogonidi wata tolugavianidi nimadie i luifwedi, we'e 'ifwaidi tolugaviavo i tovotovoi vanuga yogona 'awana 'waineye.  
7 I 'eno'eno nika tamu 'Auvea yana anelose i souyeni tutudaba i magetai. Anelosenina Fita 'avalaneye i 'abi i luvagoni i vo, 'U tovoi-matayo'o,” nika bulava kainumu i 'anita'idi Fita nimanega.  
8 Nika anelose i voneni i vo, 'U na talaumamu wata 'amu 'ageyafayafa 'u na veagei.” Fita i 'idewai i 'a'avana wata i voneni i vo, Yamu velu'uva 'u 'ewai 'u na vesifafa, mulieta 'u na yogo'wailiku.”  
9 Tutuyanina vanuga yogona 'wainega i souyeni anelose i kumeta Fita i vemuli siwe kebu i da 'asetai, naninina mogitana i sousouyeni 'alo 'ana ve.  
10 I maia tolugaviavo 'ifwaidi i 'iawedi wata i vagamai tamu 'aila'a i 'iawedi, mulieta i le'wa vanuga yogona 'ana saiboda kainumu 'waineye. Saibodanina taunina i 'aniyavuya i souyedi. I nunagoi 'atamana kamwaneamo nika anelose Fita i 'iaweni.  
11 Bega Fita nuana i magetai i vo, 'Alo de'e mogitana. 'Auvea yana anelose i vetunei i 'ita'ita'ieku Elodi yana toketokena wata naninidi vitadi 'waidiega igodi me Diu nuanuadi i da 'idewadiga 'waikuye.”   

Tovetumaganavo kebu i da vetumagana Fita i souyeniga faifaina 
 

12 Fita 'akonadi i 'asetai ava'ai i souyeni 'waineye, i nago Meli yadi vanuge, kumanidi Ioni Malika inana. Bei tomotoga fuedi i va'auta, i vevelu'ui faifaina.  
13 Fita i le'wa i tovoi tanotanogayega i velutoli, nika tamu tofolova vevinena 'ana wagava Loda bonana i nogai bega i nago i na 'iseni aitoi.  
14 Vavinenina Fita bonana i nogaya'inanai, i sosoana-'afo'afo bega kebu saiboda i da sibaleni i vilai i lilide i nago enavo 'waidie. I vonedi i vo, Fita sino, 'aweye i tovotovoi.”  
15 I voneni i vo, 'Omu 'u ve'wava'wava,” nika i ve'awafatafata i vo, Mogitana.” Bega tomotoganidi i voneni i vo, We'e voke Fita yana anelose.”   


16 Loda tomotoga taiadi i veve'ikwayekwayega Fita bola i vonavona nuanuana saiboda i na sibaleni, mulieta tutuyanina saiboda i sibaleni nika mogitana i 'iseni nuadi i voganidi.  
17 Nimanega i talabodedi i na ve'wada bega i veifufu 'waidie, bani'odi 'Auvea i munegi i souyeni vanuga yogona 'wainega. I vo, Nani de'e matatabuna 'wa na lu'ivona Iesu taina Iemesa 'waineye wata 'ifwaidi tovetumaganavo 'waidie.” I vona'a'avana, i 'iawedi i nago tulineye.   


18 I 'atai 'awa'awaie tolugaviavo Fita i 'isa'avai i veludabedabeni i vo, Fita ava'aiamo i nago?”  
19 Kini Elodi i vonedi i na lualeni, siwe kebu i da veluagai begaidi tolugavianidi 16 i velutolitoliedi, mulieta i veimea i na luvewafadi fai Fita i 'isave'avina-sakoi.  

Mulieta Elodi Iudiayega i obu 'atamana Sisalia bei i na yogomia.   

Elodi i wafa 
 

20 Tamu tutuya Kini Elodi i nuasako bwaikina tomia Taia wata Saidoni 'waidie, bega tomotoganidi i va'auta i nagoi i na 'iseni. Siwe nagami yana vanuga 'ana to'isave'avina 'ana wagava Balasitu i veianeni bega i na 'ivaisedi, Elodi nuana i na 'iveagiagia fai yana 'eba veimea 'wainega 'adi'adi i mimai.   


21 Balasitu i veifufu Elodi 'waineye begaidi tamu 'aiata i venua'ivineni bega kini 'adi vaigavu i vigavuyeni, i miabui 'ana didiga 'ai'aiwabuna 'waineye bega i veifufu tomotoga 'waidie.  
22 'Aila'a yana vona i nogai, ma yadi subia i vegolegole i vo, We'e kebu tomogo bonana, tamu yada yaubada bonana.”  
23 Fai Elodi tomotoga yadi awa'ai'ai i awave'atumaieni wata kebu Yaubada i da ve'ililibuyeni begaidi tamu 'Auvea yana anelose i nikei ugauga i 'alavewafa-matayo'oi.   


24 Tutuyanina 'waineye Keliso yana 'Aila'a i vevebwaika. Tomotoga fuedi basenadi Yaubada yana Vona kebu i da nogaiga, we'e 'asiau i nogai bega fuedi Iesu i vetumaganeni.   


25 Basenadi Banabasa wata Saulo i laka Ielusalema mani tovetumaganavo i na veledi loka faifaina. 'Akonadi i 'a'ava wata i vilaviladi Anitioki, we'e Malika tamu 'ana wagava Ioni i vagavaia ma fuedi i nagoi.    

Faulo yana lauvivila kumekumetana 
 

1 Anitioki 'waineye, tovetumaganavo 'waidiega 'ifwaidi Yaubada yana tolu'ivonavo wata 'ifwaidi yana tovevo. Tomotoganidi 'ifwaidi side 'adi wagava, Banabasa, Simioni tamu 'ana wagava Boto, Lusia tomogo Sailini, Maneni Kini Elodi taivakevakelina wata Saulo.  
2 Tamu tutuya 'Auvea 'waineye i 'odu'odu wata 'ani 'wainega i veve'udigana, 'Anu'anunu Magemagetana i vonedi i vo, Banabasa wata Saulo 'wa na yato'idiedi fai a venua'ivinedi i na vetofolova faifaiku.”  
3 Begaidi tutuyanina ve'udigana wata velu'ui i 'a'avana, nimadi i yatodi 'adi 'ailuga 'unu'unudie, mulieta i vetunedi.   

Banabasa wata Saulo i nagoi Imula Saifilosi 
 

4 'Anu'anunu Magemagetana 'akonadi Banabasa wata Saulo i vetunedi, 'adi 'ailuga i obu 'atamana Selusia bega wakeye i dodoga i nagoi Imula Saifilosi.  
5 Tutuyanina i le'wai i nagoi 'atamana Salami, bei Yaubada yana Vona i lu'ageyeni me Diu yadi 'eba miava'auta 'waidie. Wata Ioni Malika i 'weabudi 'adi to'aivaita.   


6 'Agediamo imula kamwaneamo i yogodaba i souyedi 'atamana Fefosi, bei tamu tomogo 'afo'afo'ana i veluagai 'ana wagava Baiesu, tutuya fuedi 'eba nuavogana wata 'eba nua'ewa i 'i'idewadi. Taunina tomogo Diu, siwe i vekali tomotoga 'waidie i vo, Yau Yaubada yana tolu'ivona.”  
7 Baiesu iana kabemani 'ana to'edakumeta 'ana wagava Sesiasi Faulosi, yana 'aseta bwaikina. To'edakumetanina Banabasa wata Saulo i goledi nuanuana i na nagoi 'waineye Yaubada yana Vona i na veifufuyeni.  
8 Siwe tomogo 'afo'afo'ana, me Kuliki bonadiega tamu 'ana wagava Elimasi, nuanuana igodi Sesiasi Faulosi i na talabodeni bega kebu i na vetumagana Iesu 'waineye.  
9-10 Saulo tamu 'ana wagava Faulo, 'Anu'anunu Magemagetana i agei mogitana, i 'isanago tomogo 'afo'afo'ana 'waineye i vona i vo, 'Omu Seitani natuna, nani 'atumaidi matatabuna 'adi to'ivesako. 'Omu sakoimu tovekali, 'Auvea yana nuanua tonovidi 'adi tosigeugeu.  
11 'Asiauotoga 'Auvea i na nikemu, matamu i na sako bega tutuya 'ifwaidi 'waidie kebu 'amu fata mageta 'u na 'ise'iseni.”  

Saulo yana voneye Elimasi i vebaeni matana i vewaowa wata i dudubali, bega i 'abitufa nuanuana tamu tomogo i na siveaia.  
12 Tutuyanina kabemani 'ana to'edakumeta i 'iseni, i vetumagana Iesu 'waineye wata nuana i vogani bwaikina 'Auvea yana Vona faifaina.    

Faulo ma enavo i nagoi Anitioki 'awalawa Fisidia 'waineye 
 

13 Mulieta Faulo ma enavo i dodoga Fefosi 'wainega i nagoi Fega, 'awalawa Famifilia 'waineye. Bei i miamia we'e Ioni Malika i vilai i nago Ielusalema.  
14 Wata bega i tauya, Fega i 'iaweni i nagoi Anitioki 'awalawa Fisidia 'waineye. Me Diu yadi 'Aiata Veawai 'waineye, i luku yadi 'eba miava'auta nageneye i miabui.  
15 Yaubada yana veimea Mosese 'wainega wata tolu'ivona 'adi kilukiluma 'waidiega tamu tomogo i lu'iawawadi, i 'a'ava mulieta 'eba miava'auta 'ana to'edakumetavo vala i vetunei Faulo ma enavo 'waidie i vo, Emavo, 'ai'edi tamu yami nuanua 'ama 'aivaita faifaina, 'wa na veifufu 'waimeye.”   


16 Bega Faulo i tovoi nimanega i talabodedi i na ve'wada mulieta i vo, Ekwavo, 'omi me Isileli wata 'omi mali tomotoga kebu Diu Yaubada 'waineye 'wa 'odu'oduga a na vonemi.  
17-18 *'Ida me Isileli yada Yaubada tubudavo i venua'ivinedi, wata tutuyanina i miamiani Itifita 'adi 'aila'a i vebwaika. Yaubada yana toketokenayega i vagavaidi Itifita 'wainega i miedi sali'avu'avuye malamala 40 nagedie i 'isave'avinidi.  
19 *Mulieta Kenani 'waineye, Yaubada i 'ivaisedi 'awalawa bwaikidi 7 'adi tomotoga i leodi, bega yadi fwayafwaya matatabuna i 'aniveleneni me Isileli 'waidie i veimeyeni.  
20-21 *Naninidi i sousouyedi malamala 450 nagedie.  

I miamiani Kenani, Yaubada toveimea toketokedi i venua'ivinedi bega i na 'isave'avinidi. Mulieta Yaubada yana tolu'ivona Samuela yana tutuye, me Isileli nuanuadi tamu kini i na 'isave'avinidi. Begaidi Yaubada i veledi Saulo, Kisa natuna, Beniamina 'ana wauma 'wainega, i ve-kini malamala 40 nagedie.  
22 *I 'a'avana Yaubada i ve'idi'idieni i obu, ma'itufa Devida i silakai i ve-kini. Yaubada tomogonina faifaina i vo, Devida, Iese natuna yana nuanua bani'odi yau yaku nuanua, wata i vevematayakeyakeku nani matatabuna 'waidie.’  
23 Devida 'ana wauma 'wainega Yaubada tamu tomogo i silakai 'ana wagava Iesu, i ve-To'ita'ita'i me Isileli 'waideye bani'odi basenadi i vona'awaufaufa.  
24 *Bola Iesu kebu i da maiga, nagami Ioni i lau'age me Isileli matatabuna 'waidie i vo, Yami sakona 'wa na vedumwe'ubu'ubusedi, 'wa na nuavilami wata 'wa na bafitaiso.’  
25 *Mulieta sai'afoga Ioni yana folova i na 'a'ava, tomotoga i vonedi i vo, 'Wa da nuani yau aitoi? Kumanina Yaubada 'ana Venua'ivina 'wa lulukamaseniga, yau kebu kumanikuga. Siwe wata a na vonemi. Taunina i mimai mulikuye toketokeotogina, yau kebu taiadi 'ada vesala. Kebu i da lubwaineku 'waineye a na vetofolova fai taunina bwaikina.’   

Faulo i lau'age 'ada 'etoyavu faifaina 
 

26 Ekwavo, 'ifwaimi Ebelamo 'ana wauma 'wainega wata 'ifwaimi mali tomotoga kebu me Diu Yaubada 'ana to'odu'oduvo, valanina i mai Yaubada 'wainega 'ida faifaida, Iesu 'ana fata i na 'ita'ita'ieda.  
27 Tomotoga i miamianiga Ielusalema 'waineye wata yadi to'edakumetavo kebu i da 'isa'inanaiga Iesu taunina To'ita'ita'i. Wata Yaubada yana tolu'ivonavo 'adi kilukiluma i vonavona Iesu faifaina kebu i da 'asetaiga, vonanidi i lulu'iawawa-vebogidi me Diu yadi 'Aiata Veawai 'waidie. Siwe tutuyanina i veimea Iesu i na wafa, tolu'ivonavo yadi vona 'ana mogitana i souyeni.  
28 *Kebu tamu yana wafa lamuna i da veluagai siwe Failato i voneni nuanuadi i na luvewafai.  
29 *Vonanidi basenadiotoga i kilumidiga Iesu faifaina 'adi mogitana i souyedi i 'a'avana, mulieta enavo i ta'ia 'ai lagalagana 'wainega taumaseye i ve'ufai.  
30 Siwe Yaubada wafayega i sivetovoia.  
31 *'Aiata fuedi nagedie i sousouyeni enavo 'waidie, taunidi basenadi taiadi i maia Ielusalema Galili 'wainega. Enavonidi 'asiau i lulu'ivona tomotoga Isileli 'waidie Iesu faifaina.   


32-33 *Wata 'ima bani'odi 'a mai Iesu Valana 'Atumaina 'a mieni 'wa na nogai. Ava'ai basenadiotoga Yaubada i vona'awaufaufa tubudavo 'waidie, 'akonadi i 'idewadi faifaida fai Iesu i sivetovoi-vaitugani wafayega. Basenadi bani'odi i kilumi Iesu yana tovoi-vaitugana faifaina Same 2 'waineye Yaubada i vo,  

   
 
'Omu Natuku,  

fai yau Tamamu 'asiau veimea a velemu.’   

   
 

34 *Yaubada i vona-awa'ufa'ufa Iesu i na sivetovoi-vaitugani wafayega, kebu tomogona i na baileni i na bokana taumaseye. Yaubada i vo,  

   
 
Basenadi a vona'awaufaufa Devida 'waineye nani 'atumaiotogidi wata magemagetadi a na 'idewadi faifaina.  

We'e naninidi 'waidiega a na vesauluva 'atumaina 'omi 'waimie.’   

   
 

35 *Wata tamu Same 'waineye Devida i vona Yaubada 'waineye i vo,  

   
 
Yamu Tofolova Magemagetana kebu 'u na baileni bega tomogona i na bokana taumaseye.’   

   
 

36 Devida i kilumiga kebu taunina faifaina, fai tutuyanina i miamia ma yana 'aila'avo, Yaubada yana folova i 'idewa'a'avadina i wafa tubunavo lilivadie i ve'ufai siwe tomogona i bokana.  
37 We'e tamu tomogo Yaubada i sivetovoia wafayega kebu i da bokanaga.  
38 Ekwavo a na vonemi. Tomogonina taunina Iesu, 'wainega Yaubada 'ana fata yami sakona i na nuatavunidi begaidi valana 'a lulu'ageyeni.  
39 Aitoi i na vetumagana 'waineye yana sauluva tonovina Yaubada mataneye, we'e veimeanidi i mai Mosese 'wainega kebu 'ana fata i na 'ita'ita'ieda.  
40 Taunimi 'wa na 'i'isave'avinimi, bega vitanina Yaubada yana tolu'ivonavo faifaina i kilumi kebu i na souyeni 'waimie, fai bani'odi basenadi Yaubada i vo,   

   
 

41 *'Omi yaku vona 'wa kibuyaga, a na vonemi.  

Yaku folova 'wa na 'iseni nuami i na voganidi, nika 'wa na wafa!  

Fai yami tutuya 'waineye, tamu yaku folova a 'i'idewai 'waimie,  

siwe kebu 'ami fata 'wa na vetumagana.  

Avinodi tamu tomogo i na kiavemagetai 'waimie,  

siwe kebu 'wa na ve'awamogitana.’ ”   

Mali tomotoga kumanidiavo kebu Diu i sosoana Iesu Valana faifaina 
 

42 'Akonadi yadi tafalolo i 'a'ava, Faulo wata Banabasa i sousouyedi 'eba miava'auta 'wainega, tomotoga i velu'ui 'waidie nuanuadi 'Aiata Veawai matadie i na viladi bega wata i na veifufu nani de'e faifaidi.  
43 Matatabudi i yavula, 'ifwaidi Diu wata 'ifwaidi mali tomotoga i ve-Diu, Faulo wata Banabasa taiadi i veifufu'eda'eda. Tomata'aulelevo 'adi 'ailuga tomotoganidi i velu'ase'asedi i vo, Taunimi 'wa na tautauyemi Yaubada yana nuakalikali 'waineye, kebu 'wa na baileni.”   


44 'Aiata Veawainina matadie i le'wa, tomotoga fuedi 'atamana bwaikina 'wainega i maia, nuanuadi 'Auvea yana Vona i na nogai.  
45 Tutuyanina me Diu 'aila'a bwaikina i 'isedi i ve'unumagigi bega i vona-uvi'agala Faulo 'waineye wata tomotoga i vonedi i vo, We'e Faulo i vevekaliemi, kebu bonana 'wa na nogai.”  
46 Siwe Faulo wata Banabasa ma yadi venuafoufa'ala i vonedi i vo, I lubwainema Yaubada yana Vona nagami 'a na lu'ivona 'omi me Diu 'waimie mulieta mali tomotoga. Siwe fai 'wa vedumwe'ai'aieni, taunimi 'wa veimeyemi kebu i da lubwainemi mia 'atumaina wata miamia-vagaina 'wa na veluagai. Begaidi 'a na bailemi 'a na nagoi mali tomotoga kumanidiavo kebu Diu 'waidie.  
47 *Fai 'akonadi bani'odi 'Auvea i vonema yana Buki 'wainega i vo,  

   
 
'Omu mageta bani'odi a yatomu mali tomotoga kumanidiavo kebu Diu faifaidi,  

bega 'waimuyega tomia fwayafwaya matatabudi 'adi fata 'ita'ita'i i na veluagai.’ ”   

   
 

48 Tutuyanina mali tomotoga vonanina i nogai, ma yadi sosoana 'Auvea i subisubiai yana Vona faifaina, we'e egavo 'akonadi Yaubada i venua'ivinedi bega mia 'atumaina wata miamia-vagaina i na veluagai i vetumagana Iesu 'waineye.   


49 'Awalawanina 'waineye, tomotoga matatabudi 'Auvea yana Vona i nogai.  
50 Siwe me Diu i nagoi 'atamana 'ana to'edakumetavo wata vevine 'adi wagava bwaikidi 'waidie, i nua'anidi. Vevinenidi kebu Diu, siwe Yaubada 'ana tove'ililibu. Bega to'edakumetanidi 'aila'a i vonedi i daba Faulo wata Banabasa veviga i veledi wata i sogiedi yadi 'awalawa 'wainega.  
51 *Tomata'aulelevo 'adi 'ailuga i souyedi 'awalawanina 'wainega, 'agedi i lubutubutudi, yadi 'eba 'isa 'awaie vematavuloga i na veluagai Yaubada 'wainega. I 'a'ava nika i tauya i nago Ikoniami.  
52 We'e Anitioki 'waineye, tomotoganidi i vetumagana Iesu 'waineye i sosoana-'afo'afo wata 'Anu'anunu Magemagetana i agedi.    

Faulo wata Banabasa i lau'age Ikoniami 'waineye 
 

1 Tutuyanina Faulo wata Banabasa i le'wa Ikoniami, i nagoi me Diu yadi 'eba miava'auta 'waineye, bei ma yadi toketokena i veifufu 'waidie nika me Diu wata mali tomotoga kumanidiavo kebu Diu fuedi i vetumagana Iesu 'waineye.  
2 We'e me Diu 'ifwaidi i baila, kebu i da vetumagana bega i nagoi tomotoga 'ifwaidi i nua'anidi nika Faulo wata Banabasa i vedumwe'ai'aiedi.  
3 Tomata'aulelenidi 'adi 'ailuga bei i miamiani 'aiata fuedi nagedie ma yadi venuafoufa'ala i veveifufu Toveimea Iesu yana nuakalikali faifaina. Yadi vonanina Toveimea Iesu i ve'awamogitaneni fai toketokena i veledi bega 'eba nuavogana wata 'eba nua'ewa i 'i'idewadi.  
4 Siwe 'atamananina 'ana tomotoga i 'idia, 'ifwaidi nuanuadi Faulo ma iana Banabasa, 'ifwaidi i baila.   


5 Mulieta 'ifwaidi Diu wata mali tomotoga ma yadi to'edakumetavo nuanuadi tomata'aulelevo i na 'ive'avinidi veviga i na veledi mulieta i na lukileudi i na wafa.  
6-7 Tutuyanina yadi nuanua i 'asetai, Faulo ma iana i dega i nagoi 'awalawa Likionia. Bei 'atamana Lisitala, Debi wata 'ifwaidi 'atamana lilivadie Vala 'Atumaina Iesu faifaina i lau'age.   

Tomogo bwalobwalokona i ve'atumai 
 

8 Lisitala 'waineye tamu tomogo i miamia, 'agena sinunumina i tubuga inana kamodiega kebu 'ana fata i na yaba.  
9-10 Tutuyanina Faulo i lalau'age, toviganina i miabui i vavainenega. Faulo i 'isanaweni yana nuanua 'waineye i vo, I lubwaineni a na 'ive'atumaia fai i vetumagana Iesu 'waineye.” Bega bonana bwaikinega i voneni i vo, 'U tovoi tonovimu,” nika tomogonina i luafwalagi i yaba.   


11-12 Tutuyanina 'aila'a i 'iseni ava'ai Faulo i 'idewai toviganina 'waineye, i vegolegole bonadiega vona Likionia 'wainega igodi i vo, 'Akonadi yada yaubada 'adi 'ailuga i vetomotoga i obuma 'waideye.” Tomotoganidi yadi yaubada-vekavekali fuedi, yaubadanidi tamu 'ana wagava Siasi, we'e yadi toveifufu 'ana wagava Emisi. Tomotoga yadi nuanua i vo 'ako Banabasa i ve-Siasi we'e Faulo i ve-Emisi fai taunina toveifufu.  
13 Yadi vanuga 'eba velu'ui Siasi faifaina 'atamana bwaikina lilivaneye. 'Aiatanina 'waineye Siasi 'ana tovelomu bulumakau wata welavi ididi uyauyana i miedi 'atamana 'ana 'awa 'waineye, ma yana tomotogavo igodi 'aisayanidi i da velomuyedi wata i da 'odu Banabasa wata Faulo 'waidie.   


14-15 *Tutuyanina Banabasa wata Faulo i 'asetai tomotoga nuanuadi i na velomu 'waidie, ma yadi nuavita 'adi talauma i silabu'idi* i lilide i nagoi 'aila'a nagedie i vegolegole i vo, Emavo, awale nuanuami 'wa na velomu 'waimeye? 'Ima tomotogaotoga 'omi bani'odi, kebu yami yaubadavo. 'Ima 'a maiga Iesu Valana 'Atumaina 'a lulu'ivoneyeni 'waimie bega nani-'avo'avovo 'waidiega 'wa na nuavilami Yaubada miamia-vagaina 'waineye, kumanina abama, fwayafwaya, eyaga wata nani fuedi nagedie i 'idewadi.  
16 Basenadi tomia fwayafwaya matatabudi Yaubada i tauyedi taunidi yadi nuanua i 'i'idewadi.  
17 Siwe Yaubada nani fuedi 'atumaidi i 'idewadewadi faifaida, yada 'eba 'isa bega ta na 'asetai Yaubada miamia-vagaina wata toketokena. Yana nuakalikali i veveda fai i veve'wei abamayega, 'ani'ani i veleveleda 'aitamogana 'aitamogana 'adi tutuya 'waidie, bega kamoda i aiaidi wata ta sososoana.”  
18 Faulo wata Banabasa de'e vonanina 'wainega tomotoga i talabodedi kebu i na velomu 'waidie siwe i kwayega i nagoga yadi talaboda i vetoketoke.   


19 Mulieta 'ifwaidi me Diu i maia Anitiokiega, 'awalawa Fisidia nageneye wata 'atamana Ikoniami 'wainega. Tomotoganidi 'aila'a i nua'anidi bega ma fuedie i daba Faulo i 'ive'avini i lukileuya. Yadi nuanua i vo, I wafa,” bega i luyo'ei i naweni mwalilige.  
20 Siwe tovetumaganavo i tovififineni nika Faulo i tovoi-matayo'o wata i vila-vaitugani i nago 'atamane. I 'atai, ma iana Banabasa i tauya i nago Debi.   

I viladi i nagoi Anitioki 'awalawa Silia 'waineye 
 

21 Faulo wata Banabasa Iesu Valana 'Atumaina i lu'ageyeni Debi 'waineye bega fuedi i vetumagana Iesu 'waineye, mulieta i viladi i nagoi Lisitala. Bega i nago Ikoniami, wata i tauya i nago Anitioki 'awalawa Fisidia nageneye.  
22 'Atamananidi 'waidie, tomata'aulelenidi 'adi 'ailuga tovetumaganavo i velu'ase'asedi wata i kiavetoketokedi i vo, Kebu 'wa na 'ailove, 'wa na vevetumagana Iesu 'waineye, fai nagami veviga fuedi ta na veluagadi, mulieta Yaubada i na veimeyeda yana 'Aila'a nageneye.”  
23 Faulo wata Banabasa i nagoi tovetumagana 'adi 'aila'a 'aitamogana 'aitamogana 'waidie, 'adi to'isave'avinavo i venua'ivinedi i silakaidi. 'Ani 'wainega i veve'udigana wata i vevelu'ui bega tomotoganidi i vetumagana 'Auvea 'waineye i na 'isave'avinidi.   


24 I 'a'ava i tauya i nago 'awalawa Fisidia 'waineamo nika i le'wai 'awalawa Famifilia.  
25 Fega 'waineye Iesu Valana i lu'ageyeni, mulieta i obu 'atamana Atelia.  
26 Bei i dodoga i viladi i nagoi Anitioki 'awalawa Silia nageneye. 'Atamananina 'waineye basenadi ediavo i velu'ui Faulo wata Banabasa faifaidi bega Yaubada i na 'ivaisedi wata i na nuakalikaliedi folovanina 'akonadi i ve'a'avaiga faifaina.   


27 Tutuyanina Faulo wata Banabasa i le'wai Anitioki, tovetumaganavo i goleva'augidi i lu'ivona 'waidie. I veifufu 'waidie bani'odi Yaubada i 'ivaisedi, taiadi i folova wata mali tomotoga, kumanidiavo kebu Diu, wata Yaubada i tauyedi Iesu 'waineye i vetumagana.  
28 Anitioki 'waineye, i mia tutuya manamanawena tovetumaganavo taiadi.     

Tovetumaganavo 'adi to'edakumetavo i va'auta Ielusalema 
 

1 *Tamu tutuya tomotoga 'ifwaidi Iudia 'wainega i maia Anitioki. Bei tomotoganidi tovetumaganavo i ve 'waidie i vo, 'Ai'edi bunumi kebu 'wa na bobodiga bani'odi yada veimea Mosese 'wainega, Yaubada kebu i na 'ita'ita'iemi yami sakona 'waidiega.”  
2 Faulo wata Banabasa tovenidi taiadi i ve'ikwayekwayega, i 'alamagi'aia begaidi tovetumaganavo 'adi 'aila'a Faulo, Banabasa wata tovetumaganavo 'ifwaidi Anitioki 'wainega i venua'ivinedi i na nagoi Ielusalema, i na veifufu tomata'aulelevo wata to'isave'avinavo taiadi bunu 'aibobo faifaina.  
3 Bega tovetumaganavo Anitioki 'wainega ediavo i vetauyidi, i nagoi 'awalawa Finisia wata Samelia 'waidiamo. Bei tovetumaganavo 'waidie i lu'ivona mali tomotoga kumanidiavo kebu Diu yadi nuavilana Yaubada 'waineye faifaina, begaidi matatabudi i sosoana mogitana.  
4 Tutuyanina i le'wai Ielusalema, tomata'aulelevo, to'isave'avinavo wata tovetumaganavo matatabudi, Faulo ma enavo i yogo'ede'ededi ma yadi sosoana. Mulieta i veifufu 'waidie bani'odi Yaubada i 'ivaisedi taiadi i folova.   

Fita wata Iemesa i veifufu tovetumaganavo 'waidie 
 

5 We'e tovetumaganavo 'ifwaidi, taunidi Falisi yadi 'aila'a 'wainega, i tovoi i vonedi i vo, Egavo nuanuadi i na luku Keliso yana 'Aila'a 'waideye, nagami bunu 'aibobo i na 'ewai wata ta na vonedi veimeanidi i mai Mosese 'wainega i na vevematayakeyakedi.”   


6 Begaidi tomata'aulelevo wata to'isave'avinavo taiadi i miava'auta bunu 'aibobo 'ana nuanua i na sivetovetonovi.  
7 *Tutuya manamanawena naninina faifaina i veveifufu, mulieta Fita i tovoi i vo, Ekwavo, 'akonadi 'wa 'asetai, basenadi yau Yaubada i venua'ivineku 'waimiega bega Iesu Valana 'Atumaina a na lau'age mali tomotoga kumanidiavo kebu Diu 'waidie bega 'adi fata i na vetumagana Iesu 'waineye.  
8 *Yaubada tomotoga matatabuda yada nuanua i 'asetadi bega i veda nuanuana mali tomotoga kumanidiavo kebu Diu, Iesu 'waineye i na vetumagana. I vedaga fai 'Anu'anunu Magemagetana i veledi, basenadi 'ida bani'odi.  
9 'Ida me Diu wata kumanidiavo kebu Diu, Yaubada kebu i da lu'idida, fai tomotoganidi i vetumagana Iesu 'waineye, yadi sakona i nuatavunidi wata i 'ivevunavunagidi.  
10 Awale nuanuami igodi Yaubada 'wa na silubuya bega i na nuasako? 'Akonadi i veda mali tomotoga i tauyedi i na vetumagana. Tovetumaganavo kebu ta na lukakadedi 'ida me Diu yada ve'etoboda vitadi i na ve'ililibuyedi. 'Ai'edi ta na lulukakadediga, bani'odi venuana vitana ta vevevadi, ve'etobodanidi tubudavo wata 'ida kebu 'ada fata ta na evaevadi.  
11 Kebu bani'odi ta na munega. Ta vetumagana Toveimea Iesu yana nuakalikaliega i 'ita'ita'ieda sakona 'wainega, wata bani'odi kumanidiavo kebu Diu i 'ita'ita'iedi.”   


12 Fita i vona'a'ava, matatabudi kulukulu i lovogi. Mulieta Banabasa wata Faulo i tovoi i lu'ivona 'waidie Yaubada 'eba nuavogana wata 'eba nua'ewa i 'idewadi mali tomotoga kumanidiavo kebu Diu matadie.   


13 Tutuyanina i vona'a'ava, nika Iemesa i vo, Ekwavo a na vonemi.  
14 Saimoni Fita ava'ai 'akonadi i voneyeniga, i vona mogitana. I veifufuga Yaubada mali tomotoga kumanidiavo kebu Diu i nuakalikaliedi wata be'ama 'waidiega 'ifwaidi i venua'ivinedi wata 'Anu'anunu Magemagetana i agedi, bega yana tomotoga mogitana.  
15 Fita yana vona i vesala tolu'ivona yadi vona bani'odi, fai basenadiotoga i vona-samula mali tomotoga kumanidiavo kebu Diu Yaubada i na ve'ililibuyeni.  
16 *Yaubada yana vona i kilumi i vo,  

   
 
Kini Devida 'ana wauma 'wa da vo yana vanuga basenadi i 'anigeuya,  

siwe yau Yaubada a na vilaku vanuganina a na vetovoi-vaitugani.   


17-18 A na 'ive'ivauya bega tomotoga matatabudi yau yadi 'Auvea i na lualeku.  

Mali tomotoga kumanidiavo kebu Diu a venua'ivinediga a goledi i na maia bega yaku tomotoga mogitana.  

Vonanina yau 'Auvea yaku vona, basenadiotoga a voneyeni.’ ”   

   
 

19 Wata Iemesa i vonedi i vo, De'e yau yaku nuanua. Mali tomotoga kumanidiavo kebu Diu i nunuaviladiga Yaubada 'waineye, kebu nuanuaku vita fuedi ta na veleveledi.  
20-21 *Siwe tomotoga fuedi yada ve'etoboda wata veimea Mosese 'wainega i 'asetadi fai ta lulu'iawawa-vebogidi vanuga 'eba miava'auta 'waidie yada 'Aiata Veawai 'aitamogana 'aitamogana 'waidie wata 'atamana fuedi 'waidie ta lulu'ageyedi. Begaidi lubulubu'ava ta na kilumi ta na vonedi bega 'aisayanidi mali tomotoga i velomuyediga yaubada-vekavekali 'waidie kebu i na 'ani'anidi, wata kebu i na ve'avula-'avo'avovo. Lologa kebu i na 'ani wata 'aisaya 'i'i'idi kebu i na 'anidi fai dayaga i 'eno'eno nagedie.”   

Lubulubu i kilumi mali tomotoga faifaidi 
 

22 Yadi veifufu i 'a'ava, tomata'aulelevo, to'isave'avinavo wata tovetumagana matatabudi taiadi yadi nuanua 'aitamogana 'wainega, tomotoga 'ifwaidi i venua'ivinedi bega i na vetunedi i na nagoi Anitioki Faulo wata Banabasa taiadi. Tomotoganidi i venua'ivinediga ma 'adi ve'ililibu, 'adi wagava Sailasa wata Iudasa tamu 'ana wagava Balisaba.  
23 Valanina i kilumiga tomotoganidi i na naweniga 'ana nogaya side bani'odi i vo,  

   
 
Ie emavo,  

'Ima emiavo tomata'aulelevo wata to'isave'avinavo 'a miamiani Ielusalema.  

'Omi tovetumaganavo kebu Diu 'wa miamiani Anitioki, 'awalawa Silia wata Silisia 'waidie, 'a vekaiwa 'waimie.   

   
 

24 Vala 'a nogai tomotoga 'ifwaidi 'ama 'aila'a 'wainega i vonemi bunumi 'wa na bobodi wata 'ifwaidi me Diu yama ve'etoboda 'wa na ve'ililibuyedi, 'a nuaniga i vekaliemi. Kebu nuafoumi i na veviga, 'ima kebu 'a da vetunedi, taunidi yadi nuanuayega i vona 'waimie.  
25-26 Begaidi fuema 'a va'auta 'a veifufu yama nuanua 'aitamogana 'wainega, 'ifwaidi tomotoga 'a venua'ivinedi 'a na vetunedi i na waia 'waimie. Tomotoganidi i na waiaga emavo nuafouma Banabasa wata Faulo taiadi, tomata'aulelenidi 'adi 'ailuga yawaidi i tauyedi 'ada Toveimea Iesu Keliso yana folova faifaina.  
27 Bega Iudasa wata Sailasa 'a venua'ivinedi 'a na vetunedi 'waimie, ava'ai i na voneyeniga wata 'ima ava'ai 'a veifufuyeniga 'adi nogaya 'aitamogana.   

   
 

28 'Anu'anunu Magemagetana wata 'ima yama nuanuana 'aitamogana, veimea vitadi kebu 'a na velemi, siwe nuanuama 'ifwaidi ve'etoboda 'wa na ve'ililibuyedi.  
29 'Aisayanidi mali tomotoga i velomuyediga yaubada-vekavekali 'waidie, kebu 'wa na 'ani'anidi wata lologa kebu 'wa na 'ani. 'Aisaya 'i'i'idi kebu 'wa na 'ani fai dayaga i 'eno'eno nagedie wata kebu 'wa na ve'avula-'avo'avovo. Side bani'odi 'ai'edi ve'etobodanidi 'wa na ve'ililibuyedi yami sauluva i na ve'atumai.  

   
 
'Asa'aiana yama nuanua 'ana fata 'waimie.  

Ieu emavo.”   

   
 

30 Valanina i kilumi tomotoga i na nagoiga Anitioki i veledi i naweni. Tutuyanina i le'wai tovetumaganavo matatabudi i va'auta bega valanina i veledi.  
31 I lu'iawawai, i sosoana-'afo'afo fai 'aivaita i veluagai.  
32 Iudasa wata Sailasa, kumanidiavo Yaubada yana tolu'ivona, i veifufu manamanawena tovetumaganavo 'waidie, yadi vetumagana Iesu 'waineye i kiavefa'alidi wata i kiavesosoanidi.  
33 Iudasa wata 'ifwaidi tomotoga i maiaga Ielusalemayega, Anitioki 'waineye i miamiani sai'afo tutuya manamanawena, we'e yadi tauya 'waineye ediavo i vona-nuakalikaliedi wata i 'alanuaidi mulieta i viladi Ielusalema 'adi tovetune 'waidie.  
34 *We'e Sailasa kebu nuanuana i na vilai Ielusalema we'e 'asa'aiana i na miamia Anitioki.  
35 Faulo wata Banabasa i yogomia Anitioki, 'ifwaidi tomotoga taiadi i lalau'age wata i veve 'Auvea yana Vona 'wainega.   

Faulo wata Banabasa i 'idi 
 

36 Tutuya 'ifwaidi i 'a'ava, Faulo Banabasa i voneni i vo, Side beidimo ta na vilada ta na nagoi 'atamana 'aitamogana 'aitamogana 'waidie basenadi bei 'Auvea yana Vona ta lau'agega, 'waidiamo. Edavo ta na 'isedi ta na 'asetai yadi vetumagana Iesu 'waineye i vetoketoke 'alo kebu.”  
37-38 *Banabasa nuanuana Ioni Malika taiadi i na nago, siwe Faulo i nuani kebu 'atumainaga bega i vo, Basenadi taiadi ta folofolova Famifilia 'waineye yada folova kebu ta da ve'a'avadiga Malika i 'iaweda.”  
39-40 'Adi 'ailuga i toke i ve'ikwayekwayega begaidi i vetawe'eagi, Banabasa Malika i vagavaia i damana Imula Saifilosi, we'e Faulo Sailasa i venua'ivineni 'ana 'weabu. Mulieta ediavo i velu'ui 'Auvea 'waineye bega ma yana nuakalikali i na 'i'isave'avinidi.  
41 I 'a'avana Faulo wata Sailasa i tauya i nagoi 'awalawa Silia wata Silisia 'waidiamo tovetumaganavo yadi vetumagana Iesu 'waineye i kikiavefa'alidi.    

Faulo yana lauvivila 'ana veluga i velamu 
 

1 Faulo ma iana Sailasa i nagoi 'atamana Debi wata Lisitala. Bei tamu Iesu 'ana tovetumagana 'ana wagava Timoti i miamia, inana tovetumagana vavine Diu, we'e tamana tomogo Kuliki.  
2 Tovetumaganavo matatabudi Lisitala wata Ikoniami 'waidie Timoti i ve'ililibuyeni.  
3 Faulo nuanuana Timoti taiadi i na nago siwe 'atamananidi 'waidie me Diu i 'asetai Timoti tamana tomogo Kuliki, bununa kebu 'ana 'aiboboga wata natuna bani'odi. Begaidi Faulo Timoti bununa i boboi bega me Diu i na 'asetai yadi sauluva i ve'ililibuyedi.  
4 I 'a'avana, ma fuedie i nagoi 'atamana fuedi 'waidiamo, Iesu Valana 'Atumaina i veveifufuyeni tovetumaganavo 'waidie wata ve'etoboda i lu'ivoneyedi bega i na ve'ililibuyedi. Ve'etobodanidi tomata'aulelevo wata to'isave'avinavo basenadi i veifufuyedi Ielusalema 'waineye.  
5 Bega tovetumaganavo 'adi 'aila'avo 'atamana 'aitamogana 'aitamogana 'waidie yadi vetumagana i vetoketoke wata 'aiata 'aitamogana 'aitamogana 'adi 'aila'a i vevebwaika.    

Faulo 'ana ve Tiloasi 'waineye 
 

6 Faulo ma enavo i nagoi 'awalawa Filigia wata Galetia 'waidiamo wata igodi Iesu Valana i da lau'age 'awalawa Eisia nageneye, siwe 'Anu'anunu Magemagetana i talabodedi.  
7 Tutuyanina i le'wa 'awalawa Maisia lilivaneye, nuanuadi i na luku 'awalawa Batinia, siwe Iesu 'Anu'anununa kebu i da tauyediga.  
8 Begaidi i viladi i nagoi 'awalawa Maisia lilivaneamo bega i obu 'atamana Tiloasi.  
9 Bei lovane Faulo i 'ana ve 'wainega, tamu tomogo Masidoniayega i 'iseni i vevelu'ui 'waineye i vo, 'Wa da mai Masidonia 'wa da 'ivaisema.”  
10 Faulo 'ana ve 'wainega 'a 'asetai Yaubada nuanuana 'a na nago Masidonia, Iesu Valana 'Atumaina 'a na lau'age 'waidie, nika 'a 'idewadewa 'a na tauya.*   

Lidia yadi vetumagana Filifai 'waineye 
 

11 Tiloasi 'wainega 'a dodoga, tonovina 'a nagoi 'a luku Imula Samotilesi. I 'atai wata 'a dodoga 'a nagoi 'atamana Nefoli bei 'a obu.  
12 Wata bega 'a tauya 'agemeamo 'a luku Filifai, 'atamananina bwaikina 'awalawa Masidonia nageneye, basenadi me Loma bei i vili i mia. 'Aiata 'ifwaidi nagedie bei 'a miamia.   


13 Mulieta me Diu yadi 'Aiata Veawai 'waineye 'atamananina 'a 'iaweni 'a obu ufeye fai 'a nuani bei me Diu yadi 'eba velu'ui. Bei 'a miabui mosomoso 'waidie, 'a veifufu vevine i va'autaga 'waidie.  
14 Vevinenidi 'waidiega tamu vavine Taiatala 'wainega bonama i nogai. Vavinenidi 'adi wagava Lidia, Yaubada 'waineye i 'odu'odu we'e yadi folova talauma yamoyamoina wata 'ana tutula bwaikina i vevekimwaneyedi. 'Auvea i 'ivaisedi yadi nuanua i magetai bega ava'ai Faulo i voneyeniga i vetumagana.  
15 Mulieta taunidi wata yadi vanuga 'ana tomia matatabudi taiadi i bafitaiso. I 'a'avana i vonema 'a na nagoi yadi vanuge i vo, 'Ai'edi 'wa na nuaniga yau tovetumagana mogitana 'Auvea 'waineye, 'wa na mai yama vanuge bei 'wa na 'eno'enovi.” Yadi lukakada 'wainega 'a nagoi.   

Faulo wata Sailasa i yogonidi Filifai 'waineye 
 

16 Tamu 'aiata 'a nunagoi 'eba velu'ui 'waineye, tamu vavine tofolova-maimaiga 'a veluagai. Basenadi yaiaina i agei bega 'ana fata i na vona-samula tutuya i mimai ava'ai i na souyeniga faifaina. 'Ai'edi aitoi mani i na veleni i na vona-samula ava'ai bola i na souyeni 'waineye, we'e maninina bwaikina i 'une'uneiga 'ana to'isave'avinavo i eloeloi.  
17 Tutuya fuedi Faulo wata 'ima i yoyogo'wailima wata i vevegolegole i vo, De'e tomotoganidi Yaubada Bwaikaotogina yana tofolovavo. Ava'ai i veveifufuyediga bonadi 'wa na nogai bega Yaubada i na 'ita'ita'iemi.”  
18 'Aiata fuedi nagedie i vevegolegole, Faulo i logi bega i sivilai yaiaina i talabodeni i vo, Iesu Keliso 'ana wagavayega a vonemu 'u 'awa'a'imu vavine 'wainega.” Faulo i vona'a'ava nika yaiaina i 'awa'a'ia.   


19 Vavine 'ana to'isave'avinavo i 'iseni i nuani kebu wata i na vona-samula wata kebu 'ana fata i na 'ai'une yadi mani 'ana 'eda 'akonadi i 'ivesakoi. Begaidi ma yadi nuasako Faulo wata Sailasa i 'ive'avinidi i yo'edi i nawedi 'atamanafouye kabemani 'waidie.  
20 I vonedi i vo, De'e tomotoganidi me Diu, sakona 'adi to'idewadewa yada 'atamane.  
21 Yadi sauluva i veve igodi nuanuadi sauluvanidi 'ida me Loma ta talabodediga ta na 'i'idewadi.”   


22 Tomotoga fuedi i maia Faulo wata Sailasa i tovififinedi i velamu i nikenikedi we'e toveimeanidi kabemani Faulo ma iana 'adi talauma i silabu'idi mulieta tolugaviavo i veimeyedi i toke i fitalidi.  
23 I toke i lumadimadiwauwadi, mulieta vanuga yogona nageneye i yatodi wata to'isave'avina i voneni i na toke i na sibodedi.  
24 Fai bani'odi i veimeyeni, begaidi to'isave'avinanina i bifelefeledi i luku tamu tutudaba 'waineye vanuga yogona kamwaneye wata 'agedi i vetutufwasedi welavi vitadi 'waidiega.    

Faulo ma iana 'adi to'isave'avina i vetumagana Iesu 'waineye 
 

25 Lovana 'ana utukamwana 'waineye, Faulo wata Sailasa i vevelu'ui wata i lei-subisubia Yaubada 'waineye, mali tomotoga yogoyogonidi i noganogai bonadi.  
26 Nika yoyoyo bwaikina i yue vanuga yogona matatabuna i feto. Saiboda matatabuna i 'aniyavudi wata bulava kainumu i 'anidabadi tomotoga yogoyogonidi nimadiega.  
27 To'isave'avina i 'isa, saiboda matatabuna i 'isedi yavuyavudi yana nuanua i vo 'ako tomotoga yogoyogonidi 'akonadi i ve'aladegadega, begaidi yana kefata i 'ewai igodi taunina i da luvewafai.†  
28 Siwe Faulo i ta'ala i vo, Taunimu kebu 'u na 'ivekokovimu. 'Ima matatabuma side'e.”   


29 Bega vanuga yogona 'ana to'isave'avina i vegole mageta i na mieni, i lilide i luku 'waidie ma yana tatava wata ma yana ve'ililibu i lumata'afufu Faulo wata Sailasa 'agedie.  
30 Mulieta to'isave'avinanina Faulo wata Sailasa i vonedi taiadi i souyedi vanuga yogona 'wainega i velutoliedi i vo, Yaku 'auveavo, ava'ai a na vai bega 'ita'ita'i a na veluagai?”  
31 I voneni i vo, Ma yamu vetumagana taunimu 'u na tauyemu Toveimea Iesu 'waineye i na 'ita'ita'iemu, 'omu wata yamu 'aila'a.”  
32 Mulieta 'Auvea yana Vona i veifufuyedi 'waineye wata yana vanuga 'ana tomia 'waidie.  
33 Bola lovana siwe i veifufu'a'avana, vanuga yogona 'ana to'isave'avina i vagavaidi i nawedi 'adi kini'ona i lekoadi mulieta taunina wata yana 'aila'avo taiadi i bafitaiso.  
34 I 'a'avana Faulo wata Sailasa i nawedi yana vanuge 'ani'ani i veledi i 'ani. Fai to'isave'avinanina ma yana 'aila'avo i vetumagana Yaubada 'waineye, begaidi i sosoana mogitana.   


35 I 'atai, toveimeanidi Loma 'wainega filisimani i vonedi i vo, 'Wa na nagoi vanuga yogona 'ana to'isave'avina 'waineye 'wa na voneni bega Faulo wata Sailasa i na 'etoyavudi.”  
36 Filisimani i nagoi to'isave'avina i voneni, i 'a'avana to'isave'avinanina i nago Faulo ma iana i vonedi i vo, Toveimeanidi Loma 'wainega i veimeaga a na 'etoyavumi. Bega 'asa'aiana 'wa na nagoi, kebu 'wa na kolologa.”  
37 Siwe Faulo filisimani i vonedi i vo, 'Ima kebu tamu yama sakona lamuna i da veluagaiga wata kebu i da tauyema 'a da vonayavuga, we'e i fitalima 'aila'a matadie wata i bifelefelema 'a luku vanuga yogona nageneye. 'Ima Loma 'ana tomotoga yama kabemani sauluvanidi i talabodedi. Wata 'asiau igodi nuanuadi i na vetunema givagivayega. Kebu tamu sai'afo i da lubwaineni. Toveimeanidi i lubwainedi taunidi i na maia bega i na vetunema 'a na nagoi.”   


38 Bega filisimani i viladi i nagoi Loma toveimeavo 'waidie Faulo bonana i lu'ivoneyeni. Tutuyanina i nogai Faulo wata Sailasa Loma 'ana tomotoga i kololo.  
39 Begaidi toveimeanidi i nagoi Faulo ma iana 'waidie ma yadi bunumayaga i vonave'ililibu fai kebu tamu yadi sakonaga i nike-maimaigidi. Mulieta vona bikanega Faulo wata Sailasa i vonedi nuanuadi yadi 'atamana i na 'iaweni.  
40 Bega Faulo wata Sailasa i tovoi i souyedi vanuga yogona 'wainega i nagoi Lidia yadi vanuge. Bei tovetumaganavo fuedi i veluagadi i 'ivaisedi wata i velu'ase'asedi, mulieta yadi 'atamana i 'iaweni.    

Faulo ma enavo i nagoi Tesalonaika 
 

1 Faulo ma enavo Filifaiega i tauya i nagoi 'atamana 'ailuga 'waidiamo, Amififoli wata Afolonia, mulieta i le'wai Tesalonaika, ava'aibe bei Diu yadi 'eba miava'auta 'waineye.  
2 Yana sauluvanina bani'odi, Faulo i nago 'eba miava'autanina 'waineye wata bei 'Aiata Veawai 'aitonu 'waidie tomotoga taiadi i ve'ikwayekwayega Yaubada yana Buki 'wainega.  
3 I kiavemageta wata i veve i lubwaineni Keliso veviga i na veluagai mulieta i na tovoi-vaitugana wafayega. Wata Faulo i vonedi i vo, Tomogonina Iesu kumanina a lulu'ivoneyeniga 'waimie, taunina Keliso, Yaubada 'ana Venua'ivina.”  
4 Me Diu 'ifwaidi yana veifufu faifaina i ve'awamogitana wata me Kuliki fuedi Yaubada 'ana to'odu'odu, 'ifwaidi vevine 'adi wagava bwaikidi taiadi. Tovetumaganavonidi i luku Faulo wata Sailasa yadi 'aila'a 'waineye.   


5 Siwe me Diu 'ifwaidi i ve'unumagigi, begaidi i nagoi 'atamanafouye i veifufu toveyaba-'avo'avovo 'waidie bega 'adi 'aila'a i vagogona nika i daba, nuanuadi Faulo wata Sailasa i na 'ive'avinidi i na miedi 'aila'a bwaikina matadie i na nikedi. Yadi nuanua i vo 'ako Daisoni yana vanuge i miamiani, bega i nagoi vanuganina 'waineye, saiboda i tutuwealidi siwe Faulo ma iana kebu i da veluagadiga.  
6 Fai kebu i da veluagadiga, Daisoni wata 'ifwaidi tovetumaganavo i 'ive'avinidi i yo'edi i nawedi 'atamana 'ana toveimeavo 'waidie i vegolegole i vo, Faulo ma enavo to'ivesako 'awalawa matatabuna 'waidie wata i maia yada 'atamane i vevesauluva sakoina.  
7 Tomotoganidi Daisoni 'ana wakawaka yada veimea i geugeuya i vonavona ta na 'odu'odu tamu kini 'ana wagava Iesu 'waineye, we'e 'ida me Loma yada kini Sisa ta na baileni.”  
8 Vonanina faifaina toveimeavo wata 'aila'a bwaikina nuadi i vesidakadakadi.  
9 Kabemani i veimea Daisoni ma enavo mani i na veledi 'adi tuveobu faifaina, mulieta i yavudi i nagoi.   

Faulo ma enavo igodi i da nikedi Belia 'waineye 
 

10 Iesu 'ana tovetumaganavo 'atamananina 'waineye i kololo Faulo wata Sailasa faifaidi, bega lovane i vetunedi i nagoi Belia. Tutuyanina i le'wai i nagoi Diu yadi 'eba miava'auta 'waineye bei i veifufu tomotoga 'waidie.  
11 Me Belia nuanuadi i na vavainenega, kebu bani'odi me Tesalonaika. Ma yadi sosoana Faulo yana vona i nogai bega nuadi i magetadi. 'Aiata 'aitamogana 'aitamogana Yaubada yana Buki i lulu'iawawa nuanuadi i na 'asetai Faulo i vona mogitana 'alo kebu.  
12 Me Diu fuedi Faulo yana vona i vetumaganeni, 'ifwaidi me Kuliki iaveta wata 'ifwaidi vevine Kuliki 'adi wagava bwaikidi.   


13 Siwe me Diu i miamianiga Tesalonaika vala i nogai Faulo Yaubada yana Vona i lulu'ageyeni Belia 'waineye, i maia i veifufu tomotoga 'waidie i nua'anidi i vo, Faulo i vevekaliemi,” bega ma yadi nuasako ma fuedie nuanuadi Faulo i na nikei.  
14 Tutuyanina tovetumaganavo yadi nuanua i 'asetai, Faulo i voneni bega tomotoga 'ifwaidi taiadi i nagoi balebaleye, we'e Sailasa wata Timoti i miamiani Belia.  
15 Tomotoganidi Faulo taiadi i obu balebaleye ma fuedie i dodoga i nagoi 'atamana Adeni bei Faulo i valovei. Mulieta bega i viladi i nagoi Belia Faulo yana vona i lu'ivoneyeni Sailasa wata Timoti 'waidie nuanuana i na yogo-matayo'o i lulukamasedi Adeni.   

Faulo i ve Adeni 'waineye 
 

16 Tutuyanina Faulo i lulukamasedi Sailasa wata Timoti, yana yaba 'waineye kumaea fuedi i 'isedi me Adeni i 'idewadi, i nuavita tomotoganidi faifaidi fai ma yadi subia 'waidie i 'odu'odu.  
17 Begaidi 'eba miava'auta 'waineye i veifufu me Diu wata Yaubada 'ana to'odu'oduvo 'ifwaidi taiadi. Wata 'aiata 'aitamogana 'aitamogana 'atamanafouye i veveifufu tomotoga fuedi 'waidie.  
18 'Ifwaidi to'aseta i nagoi Faulo taiadi i ve'ikwayekwayega, to'asetanidi 'adi 'aila'a 'ailuga i goledi Efikuliani wata Sitoika. 'Ifwaidi i vo, Faulo nuana i lugaugauya kebu i da venua'ivina mulieta i da veifufu,” we'e 'ifwaidi i vo, Voke i vonavona mali tomotoga yadi yaubadavo faifaidi.” Tomotoganidi i vonaga fai Faulo i lalau'age Iesu Valana 'Atumaina faifaina wata yana tovoi-vaitugana wafayega.   


19-21 Me Adeni wata 'adi wakawaka yadi nuanua bwaikina tutuya matatabuna nani 'ivau'avadi i na veveifufuyedi wata i na noganogaidi. Begaidi Faulo i naweni Aliofago Kanisela 'waidie i voneni i vo, Nuanuama 'a na 'asetai yamu ve 'ivauna wata ava'ai 'u vonevoneyeni. Yamu ve 'ifwaidi 'a bavuyedi wata nuama i voganidi. 'Adi nuanua 'waimeye 'u na kiavemagetadi.”   


22 Faulo i tovoi Aliofago Kanisela matadie i vo, 'Omi tomotoga Adeni, a 'isemi nuanuami bwaikina 'wa na 'odu'odu yami yaubadavo 'waidie.  
23 A yabayaba yami 'atamane a 'isedi yami 'eba 'odu 'aitamogana 'aitamogana, wata tamu 'eba velomu a veluagai. 'Eba velomunina 'waineye kiluma a 'iseni 'ana nogaya side bani'odi.  

   
 
TAMU YAUBADA KEBU 'A DA 'ASETAIGA FAIFAINA.  

   
 
Yaubadanina 'wa 'odu'odu 'waineye siwe 'wa bavuyeni, kumanina a lulu'ageyeni 'waimie.  
24 *Yaubadanina fwayafwaya wata nani matatabuna nageneye i 'eno'enoviga i 'idewadi, abama wata fwayafwaya 'adi Toveimea. We'e tomotoga vanuga 'eba velu'ui nimadiega i yogoni kebu yana 'eba miaga.  
25 Tomotoga kebu 'ada fata tamu ava'ai ta na 'idewai ta na veleni, fai nani matatabuna nimanega i souyedi wata yawaida lamuna.  
26 Nagami Yaubada tamu tomogo 'ana wagava Adama i 'idewai, mulieta tomia fwayafwaya fuedi i souyedi 'wainega wata i luveyavulidi fwayafwaya matatabuna 'waineye i miamiani. Bola tomotoga kebu i da 'idewadiga, nagami 'aila'a 'aitamogana 'aitamogana yadi 'eba mia wata yadi tutuya i yatodi.  
27 Yaubada nuanuana tomotoga 'adi 'aila'a tulina tulina i da lulualeni 'wa da vo i da 'a'abitufa i da nunago 'waineye nika i da veluagai. Siwe Yaubada kebu 'ani'iega, lilivadeye.  
28 Basenadi tamu tomogo vonanina faifaina i veifufu i vo,  

   
 
Fai yawaida i veleveleda ta fetofeto wata ta miamiani lilivaneye.’  

   
 
Vonanina faifaina yami lei 'ana tokiluma i vo,  

   
 
'Ida wata natunavo.’   

   
 

29 Fai 'ida Yaubada natunavo, kebu ta na vo 'ako Yaubada bani'odi kumaea todabi ma yana 'aseta 'ana kilukiluma kileu, siliba, 'alo golida 'waidiega.  
30 Basenadi Yaubada kebu i da vematavulogimi fai yami bavu 'wainega kumaea 'wa dabidabidi 'waidie 'wa 'odu'odu, siwe 'asiau i veimea tomotoga matatabuna i na nuaviladi yadi sauluva sakoidi 'waidiega.  
31 Fai 'akonadi Yaubada tamu 'aiata i tugusai tomia fwayafwaya matatabuda ta na vonayavuga yana tovevonayavuga 'waineye. Tovevonayavuganina yana veimea tonovina, Yaubada i sivetovoi-vaitugani wafayega, begaidi fueda ta na 'asetai tomogonina vevenua'ivinina folova de'e faifaina.”   


32 Tutuyanina tomotoga i nogai Faulo i vonavona tovoi-vaitugana wafayega faifaina 'ifwaidi i sidibidibieni, we'e 'ifwaidi i vo, Tamu tutuya nuanuama wata 'u na veifufuyeni 'waimeye.”  
33 Mulieta Faulo 'eba miava'auta i 'iaweni.  
34 Tomotoga 'ifwaidi i vetumaganeni i nagoi Faulo 'waineye. Tomotoganidi 'waidiega tamu tomogo Aliofago yadi Kanisela 'wainega, 'ana wagava Daionosiasi wata tamu vavine 'adi wagava Damali.    

Faulo ma enavo i nagoi Kolinita 
 

1 Faulo i souyeni Aliofago Kanisela 'wainega, mulieta Adeni i 'iaweni i nago 'atamana Kolinita.  
2-3 Tutuyanina 'waineye, me Loma yadi toveimea bwaikaotogina Sisa Kaladiu i veimea me Diu matatabudi 'atamana Loma i na baileni, i na nagoi mali 'awalawa 'waidie. Bega tamu tomogo Fonito 'ana wagava Akwila ma yana vavine Filisila i tovoi i nago Kolinita. Bei Faulo i veluagadi 'waidie i miamia yadi vanuge, ma fuedie 'aisaya bunudi i 'iagiagila lau'weta faifaidi, bega mali tomotoga i na kimwanedi.  
4 Me Diu yadi 'Aiata Veawai 'aitamogana 'aitamogana 'waidie, Faulo i lukuluku yadi 'eba miava'auta 'waineye, me Diu wata me Kuliki taiadi i veve'ikwayekwayega, nuanuana matatabudi i na vetumagana Iesu 'waineye.   


5 Faulo i miamia Kolinita, nika Sailasa wata Timoti i le'wai Masidoniayega. Tutuyanina 'waineye Faulo 'iagiagila i baileni, yana tutuya matatabuna i tauyeni i lalau'age wata i veve me Diu 'waidie Iesu faifaina, taunina mogitana Keliso, Yaubada 'ana Venua'ivina.  
6 Me Diu fuedi yana vona i vedumwe'ai'aieni wata i awavesakoyeni bega Faulo 'ana talauma i sibutubutuya, yadi 'eba 'isa fwayafwaya i mavuga kebu wata bei i na lalau'age. Wata i vonedi i vo, 'Omi taunimi, yau kebu. 'Ai'edi ma yami sakona 'wa na luku 'ai-'ala'alase, kebu 'wa na 'uvanikuga. 'Asa'aiana, tutuya de'e a na bailemi a na lalau'age mali tomotoga kumanidiavo kebu Diu 'waidie.”   


7 Begaidi i tovoi i 'iawedi i nago Taito Iusito yana vanuge bei i miamia. Tomogonina kebu Diu, siwe Yaubada 'waineye i 'odu'odu, we'e yana vanuga 'eba miava'auta lilivaotogineye.  
8 'Eba miava'autanina 'ana to'edakumeta 'ana wagava Kilisifasi ma yana 'aila'a matatabudi i vetumagana Toveimea Iesu 'waineye. Wata tomotoga fuedi Kolinita 'waineye Vala 'Atumaina Iesu faifaina i nogai i vetumagana wata i bafitaiso.   


9-10 Tamu lovana 'Auvea i souyeni Faulo 'waineye 'ana ve 'wainega i voneni i vo, Yau 'amu 'weabu bega kebu 'u na kolologa tomotoga 'waidie. 'U na veveifufu Vala 'Atumaina faifaina, kebu 'u na 'ailove. Kebu tamu aitoi 'ana fata i na nikemu fai fuedi 'atamana de'e 'waineye yaku tomotoga.”  
11 Faulo 'Auvea yana vona i nogai begaidi i miamia malamala 'aitamogana wata weta'i 6, tomotoga 'waidie i veve Yaubada yana Vona.   

Kabemani Faulo i 'ivaiseni 
 

12 Tutuyanina Galio i vetoveimea me Kuliki yadi 'awalawa 'waineye, me Diu fuedi yadi nuanua 'aitamogana 'wainega i tovoi Faulo i 'ive'avini i mieni 'eba vonayavuga 'waineye.  
13 I vo, Faulo tomotoga i nua'anidi bega yadi 'odu Yaubada 'waineye i vetuli nika yada veimea i geugeuya.”  
14 Faulo igodi i da veifufu, nika Galio ma yana nuasako i veifufu-matayo'o me Diu 'waidie i vo, 'Ai'edi Faulo mogitana i da vekali wata 'ai'edi tamu yana sakona bwaikina, i lubwaineni bonami a da nogai.  
15 Siwe kebu 'wa da ve'ikwayekwayega me Loma yama veimea faifaidi, 'wa ve'ikwayekwayega-maimaiga nani siaidi faifaidi, bani'odi wagava, vona, wata yami ve'etoboda-'avo'avovo. Yau naninidi kebu 'adi toveimea, 'omi taunimi.”  
16 Nika tolugaviavo i vonedi tovevitanidi i sogiedi 'eba vonayavuga 'wainega.  
17 I sousouyedi nika yadi 'eba miava'auta 'ana to'edakumeta 'ana wagava Sosideni i veluagai, i 'ive'avini bei vanuga 'awaneye i nikei. Galio i 'isedi kebu tamu sai'afo i da 'ikasikasisi faifaina.   

Faulo i vilai i nago Anitioki 
 

18 *'Aiata fuedi nagedie Faulo i miamia Kolinita tovetumaganavo taiadi. Yana tauya 'waineye enavo 'waidie i 'alanuai, mulieta i nago 'atamana Senikilia. Basenadi Faulo i vona'awaufaufa Yaubada 'waineye tamu nani faifaina bega yana tugusa nava'auna kebu i na boboi bani'odi Diu yadi sauluva. Bei Senikilia 'waineye, vona'awaufaufanina 'ana tutuya i 'a'ava, begaidi nava'auna i boboi. Mulieta Akwila ma yana vavine Filisila taiadi i nagoi tamu waka i veluagai i nunago Silia, bei i dodoga i nagoi.   


19-21 Tutuyanina i le'wa Efeso, Faulo i nago Diu yadi 'eba miava'auta 'waineye i luku taiadi i ve'ikwayekwayega. Mulieta tomotoganidi Faulo i voneni nuanuadi taiadi sai'afo i na yogomia siwe kebu i da nogaya. Tutuyanina i tautauya i vonedi i vo, 'Ai'edi Yaubada nuanuana, a na vilaku a na mai 'waimie.” Efeso 'waineye, bei Akwila ma yana vavine i 'iawedi Faulo 'aisena i dodoga i nago Sisalia.   


22 Tutuyanina i le'wa i laka Ielusalema tovetumaganavo i fogedi wata taiadi i veifufu. 'Aiata 'ifwaidi i 'a'ava, mulieta i 'iawedi i nago Anitioki.  
23 Tutuyanina Anitiokiega i tauya i nago 'atamana fuedi 'waidiamo 'awalawa Galetia wata Filigia nagedie. Tovetumaganavo 'adi 'aila'a 'aitamogana 'aitamogana i fogedi taiadi i veveifufu bega yadi vetumagana i na vetoketoke.   

Afolosa i lau'age Efeso 'waineye 
 

24 Tamu tomogo Diu 'ana wagava Afolosa, 'ana tuvada 'atamana Alekisanidilia Itifita nageneye i mai Efeso bei i miamia. Tomogonina yana lau'age 'adi nogaya 'atumaidi wata Yaubada yana Buki i 'aseta-'atumaia.  
25 Basenadi 'Auvea yana 'Eda'eda 'wainega i awave'ede'edeni, begaidi ma yana toketokena wata ma yana sosoana i veveifufu Iesu faifaina, wata ve tonovina 'wainega i veve tomotoga 'waidie. Siwe Ioni Tobafitaiso yana ve bafitaiso faifaina 'aisena i 'asetai, we'e bafitaiso Iesu 'ana wagavayega kebu i da 'asetai.  
26 Tamu tutuya ma yana venuafoufa'ala i lalau'age me Efeso yadi 'eba miava'auta 'waineye nika Akwila ma yana vavine Filisila i nogai. Bega i vagavaia i naweni yadi vanuge nani matatabuna Yaubada yana 'Eda'eda faifaina i veifufu-deweni 'waineye.   


27 Afolosa nuanuana i na nago me Kuliki yadi 'awalaweye, bega tovetumaganavo lubulubu i kilumi 'ana awave'atumai faifaina ediavo me Kuliki 'waidie, Afolosa i na 'isave'avini faifaina. Tutuyanina Afolosa i le'wa, yana lau'age 'wainega me Kuliki i 'ivaisedi, kumanidiavo basenadi Yaubada ma yana nuakalikali i vesauluva 'atumaina 'waidie bega i vetumagana Iesu 'waineye.  
28 'Aila'a bwaikina matadie me Diu taiadi i ve'ikwayekwayega Yaubada yana Buki 'wainega, mogitana i ve Iesu taunina Keliso, Yaubada 'ana Venua'ivina, we'e me Diu kebu 'adi fata yana vona i na tutuli.    

Faulo yana lauvivila 'ana vetonu i velamu 
 

1 Tutuyanina Afolosa i miamia Kolinita, Faulo 'awalawa Galetia wata Filigia kamwadiamo i nago i le'wa Efeso, bei Iesu 'ana tovetumaganavo i veluagadi.  
2 Faulo i velutoliedi i vo, Tutuyanina 'wa vetumagana Iesu 'waineye, 'Anu'anunu Magemagetana i agemi 'alo kebu?” Yana velutoli i tutuli i vo, 'Anu'anununina Magemagetana aitoi? Kebu tamu sai'afo 'a da 'asetaiga.”  
3 Wata Faulo i vo, Vetuma tutuyanina 'wa bafitaiso, aitoi yana ve 'waineye 'wa vetumagana?” I vo, Ioni Tobafitaiso yana ve 'waineye 'a vetumagana.”  
4 *Faulo i vonedi i vo, Basenadi tomotoga yadi sakona i vedumwe'ubu'ubusedi, mulieta Ioni i bafitaisodi yadi nuavilana Yaubada 'waineye 'ana tugusa. Siwe wata Ioni i vonedi 'awaie tamu tomogo i na mai i lubwaineni i na vetumaganeni, tomogonina 'asa'aiana Iesu.”  
5 Faulo yana vona i nogai bega i bafitaiso Toveimea Iesu 'ana wagavayega.  
6 I 'a'avana, Faulo nimana i yatoi 'waidie bega 'Anu'anunu Magemagetana i agedi, nika 'Anu'anunu Magemagetana yana 'alavelevelena 'wainega i vonavona bonanidi basenadi kebu i da 'asetadiga 'waidiega, wata Yaubada yana Vona i lu'ivoneyeni.  
7 Tomotoganidi 'Anu'anunu Magemagetana i agediga matatabudi bani'odi 12.   


8 Weta'i 'aitonu nagedie Faulo i lukuluku me Diu yadi 'eba miava'auta 'waineye, ma yana venuafoufa'ala tomotoga taiadi i ve'ikwayekwayega, nuanuana i na nua'anidi Yaubada yana veimea tomotoga 'waideye faifaina.  
9 Siwe 'ifwaidi yana ve i vedumwe'ai'aieni kebu nuanuadi i na vetumagana bega 'aila'a 'waidie Keliso yana 'Eda'eda i awavesakoyeni. Begaidi Faulo ma enavo tomotoganidi i 'iawedi i nagoi Tilanasa yana vanuga sikulu 'waineye, bei 'aiata 'aitamogana 'aitamogana i veve 'waidie.  
10 Faulo i veve malamala 'ailuga nagedie, bega me Diu wata mali tomotoga matatabudi i miamianiga 'awalawa Eisia nageneye Toveimea Iesu Valana i nogai.    

Sikiva natunavo igodi nuanuadi i na vona yaiaina i na 'awa'a'idi 
 

11 Yaubada 'eba nuavogana wata 'eba nua'ewa i 'i'idewadi Faulo 'wainega.  
12 We'e ibala 'eba lau'uniga wata 'eba folova 'ana talauma 'wainega Faulo tomogona veve'abitonovidi, i veleveledi i nunaweni bega kalekonidi toviga tomogodie i yatoyatodi nika i veve'atumai wata yaiaina i 'a'awa'a'idi.   


13 We'e 'ifwaidi me Diu to'awakweli kebu i da vetumagana Iesu 'waineye siwe taunidi yadi nuanuayega 'atamana fuedi 'waidie i nunagoi, i vonavona yaiaina i 'a'awa'a'idi. Igodi nuanuadi yadi 'awakweli i na vetoketoke begaidi Toveimea Iesu 'ana wagava i 'i'inanai. Bega i vo, Iesu kumanina Faulo faifaina i lalau'agega, 'ana wagavayega a vonemi 'wa na 'awa'a'imi.”  
14 Tamu me Diu yadi tovelomu yadi to'edakumeta 'ana wagava Sikiva, natunavo matatabudi 7 wata de'e bani'odi i vonavona yaiaina i 'a'awa'a'idi.  
15 Siwe tutuyanina Iesu 'ana wagava i 'inanai, yaiaina i vonedi i vo, Iesu wata Faulo a 'asetadi, siwe 'omi egavo?”  
16 Nika tomogonina yaiaina i ageiga i tovoi tomotoganidi 'adi 7 i 'ive'avinidi i toke i nikedi, 'adi talauma i silabulabu'idi nika konekonedi ma dayagidi i ve'aladegadega.   


17 Me Diu wata mali tomotoga fuedi i miamiani Efeso, vala i nogai i ve'alakolokololo begaidi Toveimea Iesu 'ana wagava i ve'ililibuyeni bwaikina.  
18 Iesu 'ana tovetumaganavo fuedi i maia ediavo tovetumaganavo matadie yadi sakona 'waidiega i nuaviladiga faifaidi i lu'ivona.  
19 We'e 'ifwaidi taunidi basenadi tovebalau, to'awakweli wata tolu'afo'a, yadi yogo wata 'adi 'afo'a 'adi buki bei i kilumidiga i va'augidi 'atamanafouye i kabunidi. Bukinidi 'adi tutula bwaikina, i lu'iawawadi lubulubu 50,000.*  
20 Naninidi valadi tomotoga fuedi i 'asetai bega Iesu Valana 'Atumaina 'ana 'aseta i vebwaika, i nago mali tomotoga 'waidie bega 'ifwaidi wata i vetumagana Iesu 'waineye.   

Me Efeso i daba Faulo faifaina 
 

21 'Adi 'afo'a 'adi buki wata yadi yogo i kabunidi i 'a'avana, Faulo nuanuana i na nago 'awalawa Masidonia wata Kulisi 'waidiamo bega i na nago Ielusalema. Wata Faulo i vo, Edavo Ielusalema 'waineye a na fogedi, mulieta a na nago Loma.”  
22 Begaidi Faulo 'ana to'aivaitavo Timoti wata Elasitasi i vonedi i kumeta Masidonia, we'e taunina sai'afo i yogomia 'awalawa Eisia bola i na nago.   


23 Tutuyanina 'waineye tomotoga fuedi Efeso 'waineye i vetumagana Iesu 'waineye, begaidi mali tomotoga i nuasako bwaikina 'waidie.  
24 Yadi nuasako lamuna side bani'odi. Efeso 'waineye tamu yaubada-vekavekali 'ana wagava Atemisi tomotoga i 'odu'odu 'waineye, bega vanuga 'eba velu'ui i yogoni faifaina. We'e tamu tomogo 'ana wagava Dimitilasi siliba i dabidabidi vanuga 'eba velu'uinina 'ana 'isa'isa bani'odi. Tomotoga i kimwakimwanedi 'waidie i 'odu'odu bega Dimitilasi ma 'ana to'aivaitavo mani bwaikina i veveluagai.  
25 Tomotoga fuedi Atemisi i baibaileni Iesu 'waineye i vevetumagana, begaidi Dimitilasi to'idabidabi matatabudi i goleva'augidi i vonedi i vo, Ekwavo, 'akonadi 'wa 'asetai yada folova de'e 'wainega mani bwaikina ta veveluagai.  
26 Siwe Faulo 'akonadi 'wa 'iseni wata 'wa nogai tomotoga i nunua'anidi Atemisi wata yada yaubadavo kebu yaubada mogitana fai tomotoga nimadega ta 'idewai. We'e side bei Efeso 'waineye wata 'awalawa Eisia matatabuna nageneye, tomotoga fuedi Faulo yana veifufunina i ve'awamogitaneni.  
27 A kololo i na nunago yada folova i na 'ivesakoi bega mani ta veveluagadiga i na 'ailove. Wata yada yaubada Atemisi faifaina a kololo, kumanina me Eisia wata tomia fwayafwaya matatabudi i 'odu'odu 'waineye, i na nunago 'ana ve'ililibu i na mwea wata yana vanuga 'eba velu'ui i na venani-'avo'avovo.”   


28 Fuedi yana vona i nogai ma yadi nuasako i vegolegole i vo, 'Ida me Efeso yada yaubada Atemisi toketokena.”  
29 Bega tomotoga 'ifwaidi i nogai wata bani'odi i vegolegole 'atamananina matatabuna bani'odi 'oluga. Tomotoga matatabudi i ve'ilililide i nagoi yadi 'eba miava'auta 'waineye, Faulo wata 'ana 'weabu 'adi 'ailuga Masidonia 'wainega i 'ive'avinidi i nawedi, 'adi wagava Gaiasa wata Alisitako.  
30 Faulo nuanuana i na luku 'aila'a 'awasasadie siwe tovetumaganavo i kololo i talabodebodeni.  
31 Wata Faulo enavo 'ifwaidi, taunidi kabemani, vala i vetunei 'waineye i vo, Kebu nuanuama 'eba miava'auta 'waineye 'u na lukuga.”   


32 'Eba miava'autanina nageneye tomotoga i vevegolegole nani tulina tulina faifaidi, we'e fuedi yadi va'auta lamuna kebu i da 'asetaiga.  
33-34 Me Diu tamu tomogo 'ana wagava Alekisana i lukakadeni i tovoi 'aila'a matadie daba lamuna i na kiavemagetai. Tomogonina nimanega i talabodedi i na ve'wada siwe tutuyanina i 'isa'inanai taunina tomogo Diu, Atemisi 'waineye kebu i da 'odu'oduga, ma yadi nuasako i vegolegole bonadi bwaikinega 'awasasa 'ailuga nagedie i vo, 'Ida me Efeso yada yaubada Atemisi toketokena! 'Ida me Efeso yada yaubada Atemisi toketokena!”   


35 Mulieta kanisela yadi tokiluma 'ana fata 'aila'a i na talabodedi bega i vo, Ekwavo me Efeso, 'wa ve'wada a na vonemi. Tomotoga matatabuna ta 'asetai yada 'atamana nageneye yada yaubada Atemisi toketokena yana vanuga 'eba velu'ui wata yana kileu tabutabuna basenadi i 'anita'ia abamayega ta 'i'isave'avinidi.  
36 Kebu tamu aitoi 'ana fata i na awave'eve'eweni naninidi yada 'atamane i 'eno'enovi, begaidi 'asa'aiana 'wa 'ailove, kebu 'wa na lu'avo'avovo, nagami 'wa na venua'ivina-'atumai.  
37 De'e tomotoganidi kebu yada yaubada i da awavesakoyeniga wata kebu i da vainagoga yada vanuga 'eba velu'ui 'wainega siwe 'wa 'ive'avina-maimaigidi 'wa miedi.  
38 'Ai'edi Dimitilasi ma yana tofolovavo nuanuadi tamu aitoi i na vevitai, 'adi fata i na naweni 'eba vonayavuga 'waineye, bei toveimea 'waidie i na vonayavuga.  
39 We'e 'ai'edi 'omi kebu ma yami sosoana wata tamu nuanua 'waimie, yada toveimea kabemani 'adi fata nuanuananina i na sivetovetonovi.  
40 'Asiau 'wa daba, begaidi voke Loma kabemani veimea vitana i na veleda. Bani'odi ta na veifufuyedi fai yami daba kebu lamunaga?  
41 'Asa'aiana, 'wa 'ailove. 'Wa nagoi yami vanuge.”    

Faulo ma enavo i nagoi Masidonia wata Kulisi 
 

1 Tutuyanina me Efeso yadi daba i 'a'ava, Faulo tovetumaganavo i goleva'augidi i velu'ase'asedi wata i kiavefa'alidi. I 'a'avana i 'alanuai 'waidie mulieta i 'iawedi i nago Masidonia.  
2 'Awalawanina 'waineamo i nunago tovetumaganavo 'adi 'aila'a 'aitamogana 'aitamogana i 'ivaisedi yadi vetumagana i vetoketoke yana lau'age 'wainega, mulieta i nago i le'wa 'awalawa Kulisi.  
3-4 Bei weta'i 'aitonu nagedie i miamia mulieta i 'idewadewa igodi wakayega i da nago Silia, siwe vala i nogai me Diu 'ana laugiva 'ana 'eda 'akonadi i veluagai bega i na luvewafai. Begaidi i vilai Masidonia 'waineamo i nagoi 'ana 'weabuvo taiadi. Tomotoganidi side 'adi wagava.  

   
 
Sofata, taunina tomogo Belia, Filiasi natuna,  

Alisitako wata Sekanido, 'atamana Tesalonaika 'wainega,  

Gaiasa, tomogo Debi,  

Timoti,  

Tikiasa wata Tolofimo, 'awalawa Eisia 'wainega.   

   
 

5 Tomotoganidi i kumeta i lulukamasema 'atamana Tiloasi 'waineye.  
6 Tutuyanina 'waineye Beledi Yalayalana Sakalina* i 'a'ava, yau† wata ekwavo taiadi 'a dodoga Filifai 'wainega 'a nunago 'aiata 5 nagedie, mulieta 'a le'wa Tiloasi, nika tomotoganidi 'a veluagadi wata bei 'a miamia wiki 'aitamogana.   

Faulo tovetumaganavo i fogedi Tiloasi 'waineye 
 

7 Tafalolo lovananina 'waineye, tovetumaganavo matatabuma 'a 'aniluvetubama, i 'a'avana Iesu 'ana 'eba nuave'avina faifaina 'a 'ani. Fai 'awa'awaie Faulo i na tauya, begaidi i veifufu i nagoga lovana 'ana utukamwana i veluagai.  
8 Vanuganina 'waineye 'a va'autaga 'etotubwatubwana tutudaba 'ifwaidi dibuneye, 'ifwaidi kamwaneye wata 'ifwaidi tabwaotogineye. Tutudabanina 'waineye 'a miava'autaga tabwaotogineye bei mageta fuedi i 'ala'alata.  
9 We'e tamu tubuau 'ana wagava Iutiko tutubweka 'waineye i miabui Faulo yana veifufu i vavainenega. Yana veifufu i vemanamanawe begaidi Iutiko matana i duduna. I vevemataduduna nika i be'u i obu tanotanoge. Tomotoga i obu i silakai 'akonadi i wafa.  
10 Faulo i obu tubuaunina tabwaneye i lumata'afufu i 'avalamaigi i vo, Kebu nuafoumi i na veviga, ma yawaina.”  
11 Mulieta i viladi i laka tutudabanina 'waineye bei i 'ani Iesu 'ana 'eba nuave'avina faifaina. 'Ani i 'a'ava wata Faulo i velamu i veifufuga i 'atai nika i tauya.  
12 We'e enavo i nagoi yadi vanuge ma yadi sosoana tubuaunina taiadi.   

Tiloasi 'wainega i nagoi Milito 
 

13 Emavo 'a 'iawedi, Faulo i vonema bega 'a dodoga 'a kumeta 'a nagoi Asosa, bei Faulo 'a lulukamaseni i yogodaba 'ageneamo i mimai.  
14 Tutuyanina Faulo i veluagama Asosa, ma fuema 'a dodoga 'a nagoi 'atamana Mitilini.  
15 Wata bega Mitiliniega 'a tauya 'awa'awaie, Imula Kaiosi tabwaneamo 'a yogo-vagata. Wata 'aiata 'aitamogana i 'a'ava 'a le'wa Imula Samosi bega 'awa'awaie Efeso tabwaneamo 'a yogo-vagata 'a nago 'a luku Milito.  
16 Faulo i 'abiwalowaloga nuanuana nagami i na le'wa Ielusalema mulieta Diu yadi Sakali Fenitikosi 'ana 'aiata i na veluagai. Begaidi kebu nuanuana i na yogomia 'awalawa Eisia nageneye, faifaina kebu 'a da lukuga Efeso.   

Faulo Efeso 'ana to'isave'avinavo i 'alanuaidi 
 

17 Tutuyanina 'a luku Milito, Faulo vala i vetunei Efeso bega tovetumaganavo 'adi to'isave'avinavo i na maia taiadi i na veifufu.  
18-19 Tomotoganidi i le'wai Faulo i veifufu 'waidie i vo, Basenadi a mai Eisia yami 'awalaweye i maiga 'asiau de'e ma yaku nuaobu a vetofolova 'Auvea faifaina wata ma matageuku a nuavita faifaimi, fai nuanuaku bwaikina Iesu 'wa na vematayakeyakeni. We'e me Diu igodi nuanuadi i da luvewafaku begaidi tutuya vitadi a veveluagadi. Naninidi de'e 'akonadi 'wa 'asetadi.  
20 Iesu Valana 'Atumaina a lalau'age fuemi 'waimie wata yami vanuga 'waidie a veve, vonanidi 'ami 'aivaita kebu tamu a da giveniga.  
21 Me Diu wata mali tomotoga kumanidiavo kebu Diu kebu a da lu'idiedi, a vonedi yadi sakona i na vedumwe'ubu'ubusedi i na nuaviladi Yaubada 'waineye wata 'ada Toveimea Iesu i na vetumaganeni.   


22 We'e tutuya de'e 'Anu'anunu Magemagetana i lukakadeku a nunago Ielusalema, kebu a da 'asetaiga no'o bei ava'ai i na souyeni 'waikuye.  
23 Siwe 'Anu'anunu Magemagetana 'akonadi i voneku 'atamana 'aitamogana 'aitamogana 'waidie, tutuya vitadi a na veveluagadi wata tomotoga i na 'i'ive'aviniku i na yatoyatoku vanuga yogona 'waidie.  
24 *'Ai'edi a na wafa 'alo ma yawaiku 'asa'aiana, kebu tamu ava'ai. Siwe nani bwaikina 'waikuye nuanuaku nagami folova basenadi Toveimea Iesu i velekuga a na ve'a'avai. Folovanina Vala 'Atumaina Yaubada yana nuakalikali bwaikina faifaina a veve tomotoga 'waidie.   


25 Side bani'odi. Tutuya fuedi a lalau'age 'waimie Yaubada yana veimea tomotoga 'waideye faifaina, siwe 'awaie kebu tamu aitoi 'waimiega maigiku i na 'ise'iseni.  
26-27 Siwe tutuya de'e a na vonemi, 'ai'edi tamu aitoi 'waimiega i na wafa ma yana sakona i na luku 'ai-'ala'alase kebu i na 'uvaniku. 'Omi taunimi yau kebu, fai 'akonadi Yaubada yana nuanua matatabuna 'ita'ita'i faifaina a lu'ivoneyedi 'waimie, kebu tamu ava'ai a da giveni.  
28 Taunimi 'wa na 'i'isave'avinimi fai 'Anu'anunu Magemagetana i venua'ivinemiga Yaubada 'ana tovetumaganavo 'adi 'aila'a 'wa na 'isave'avinidi. 'Aila'anidi Yaubada i veakutagonidi taunina natuna yana wafa 'wainega. Taunidi bani'odi sifi, we'e 'omi 'adi to'isave'avinavo.  
29 Bola a na 'iawemi a 'asetai tomotoga 'ifwaidi i na mai i na vekaliedi nuanuadi i na sakona, bani'odi 'ou'ou kasikasisidi sifi i ovaovadi, begaidi 'wa na 'isave'avina-dewadi.  
30 Wata tutuya i mimai 'waineye, 'ifwaidi tomotoga taunimi yami 'aila'a 'wainega ediavo i na vekaliedi bega i na vetutuyamedi.  
31 Begaidi 'wa na 'isa'isa i na nunago i na vekaliemi. 'Wa na nuani 'aiata wata lovana, malamala 'aitonu nagedie kebu a da veveawai ma matageuku a vevelu'ase'asemi.   


32 Bega 'asiau de'e a na 'iawemi, a 'anivelenemi Yaubada 'waineye i na 'i'isave'avinimi wata yana nuakalikali valana i na kalififinemi. Valanina 'ana fata yami vetumagana i na kiavetoketokei, wata valanina 'wainega 'awaie abame 'ami veuveuta Yaubada i 'idewai faifaimi 'wa na veluagai, 'omi wata yana tomotoga i venua'ivinediga taiadi.  
33 'Waimiega kebu tamu aitoi yana mani 'alo yana kukua 'adi 'ewa faifaidi a da nuagiva.  
34 'Akonadi 'wa 'asetai yau wata ekwavo taiadi kebu vakeli 'a da 'ani'ani, tauniku nimakuyega 'a folofolova bega 'ama'ama wata yama kukua a kimwakimwane.  
35 Yaku sauluva 'waidiega a vemi egavo kebu 'adi fata i na folova ta na 'ivaisedi yada folova toketokedi 'waidiega. Ta na nuani Toveimea Iesu taunina yana vona basenadi i vo, Ta na 'une ta na sosoana, we'e ta na ve'unega 'eba sosoana bwaikaotogina.’ ”   


36 Tutuyanina Faulo yana vona i 'a'ava, matatabuma 'agema 'a vetufano'uyedi Yaubada 'waineye 'a velu'ui.  
37 Matatabudi Faulo i 'avalamaigi 'ana mogai i 'we'wela.  
38 Yadi nuavita bwaikaotogina Faulo yana vona faifaina fai i vonediga kebu wata i na 'ise'iseniga. I 'a'avana ma fuema 'a nagoi wakeye 'a dodoga.    

Faulo i nago Ielusalema 
 

1 Ma yama nuavita 'a 'alanuai Efeso to'isave'avinavo 'waidie, i 'a'avana 'a silakata tonovima 'a nagoi Imula Kosa. I 'atai Kosa 'wainega 'a silakata 'a nagoi 'a le'wa Imula Losa wata bega 'a silakata 'a nago 'a le'wa 'atamana Fetala.  
2 Bei tamu waka 'a veluagai i nunago 'awalawa Finisia bei wata 'a dodoga 'a nago.  
3 'A nagoi, 'a le'wa Imula Saifilosi lilivaneamo siwe 'ama wamayega 'a yatoi tonovima 'a nago 'awalawa Silia. 'A luku 'atamana Taia bei kukua i siobuyedi.  
4 'Atamananina 'waineye Iesu 'ana tovetumaganavo 'a veluagadi taiadi 'a miamia wiki 'aitamogana. Tutuyanina 'waineye 'Anu'anunu Magemagetana tovetumaganavo i vedi, Faulo veviga bwaikina i na veluagai faifaina, begaidi i talabodebodeni kebu i na nago Ielusalema.  
5 Siwe wikinina i 'a'ava, 'a tovoi 'a tauya. Tovetumaganavo, yadi vevinevo wata natudiavo taiadi ma fuema 'a obu balebaleye, bei 'agema 'a vetufano'uyedi 'a velu'ui Yaubada 'waineye.  
6 Velu'uinina i 'a'avana, i 'alanuaima wata 'a 'alanuaidi mulieta 'a dodoga wakeye we'e i viladi i nagoi yadi vanuge.    


7 Wata Taia 'wainega 'a silakata 'a nago 'a le'wa 'atamana Tolemesi, tovetumaganavo 'a veluagadi 'a vekaiwa 'waidie, bei taiadi 'a miamia 'aiata 'aitamogana.  
8 *I 'atai bega 'a tauya 'a nago nika 'a le'wa Sisalia. 'A le'waga 'a nagoi Filifi yana vanuge bei taiadi 'a miamia. Tomogonina tolau'age Iesu Valana 'Atumaina faifaina, basenadi ma enavo 'adi 6 Ielusalema 'waineye tovetumaganavo i venua'ivinedi bega 'ani'ani i na 'i'isave'avinidi.  
9 We'e natunavo 'adi 4 ne'e'elidi taunidi Yaubada yana tolu'ivonavo.   


10 *'Aiata 'ifwaidi taiadi 'a miamiani nika tamu Yaubada yana tolu'ivona Iudiayega i le'wa, 'ana wagava Agabu.  
11 I lukuma Faulo 'ana wa'ila i 'ewai, Agabu taunina nimana wata 'agena i 'iyogoyogonidi i 'a'avana i vona i vo, 'Anu'anunu Magemagetana i vonekuga wa'ila de'e 'ana tomotoga bola side bani'odi me Diu i na 'iyogoyogoni Ielusalema 'waineye, bega i na 'aniveleneni mali tomotoga kumanidiavo kebu Diu 'waidie.”  
12 Tutuyanina Agabu yana vona 'a nogai, 'ima wata me Sisalia tovetumaganavo Faulo 'a talabodebodeni bega kebu i na nago Ielusalema.  
13 Siwe Faulo i vo, Awale 'wa 'we'we'wela. Kebu nuafouku 'wa na kiavedayadayagi. Yau a tauyeku i na yogoniku Ielusalema 'waineye, we'e 'ai'edi i na luvewafakuga Toveimea Iesu faifaina, kebu tamu ava'ai.”  
14 Faulo yana vona 'a nogai, siwe kebu 'ama fata 'a na talabodebodeni 'a ve'wadamo 'a vo, Naninina i na souyeniga 'asa'aiana, Yaubada 'aisena yana nuanua.”  
15 'Aiata 'ifwaidi i 'a'ava, 'a 'idewadewa 'a tauya 'a na nago Ielusalema.  
16 'Ifwaidi tovetumaganavo Sisalia 'wainega i 'weabuma taiadi 'a nagoi Nasoni yana vanuge bei taiadi 'a miamia. Kumanina tomogo Saifilosi wata taunina tamu Iesu yana tovetutuyama kumekumetana.  
17 Tutuyanina 'a le'wa Ielusalema emavo tovetumaganavo 'a veluagadi i sosoanema.   

Faulo i nago Iemesa i fogei 
 

18 Bei 'a 'eno i 'atai Faulo taiadi 'a nago Iemesa 'waineye, tovetumagana 'adi to'isave'avinavo ma fuemeye 'a miava'auta.  
19 Faulo i vona-vekaiwa 'waidie, mulieta nani matatabuna i lu'ivoneyedi ava'ai Yaubada i 'idewaiga mali tomotoga kumanidiavo kebu Diu 'waidie, taunina yana folova 'wainega.  
20 Tutuyanina Faulo yana vona i nogai, ma yadi sosoana Yaubada i subiai. Bega i voneni i vo, Iama side bani'odi. Me Diu fueotogidi side bei 'akonadi i vetumagana Iesu 'waineye, we'e yada veimea i mai Mosese 'wainega i veve'ililibuyedi mogitana.  
21 Tomotoganidi i nuasako 'waimuye fai vala-vekavekali i nogai, igodina 'omu 'u da veve me Diu i miamiani mali 'awalawa 'waidie, veimeanidi Mosese 'wainega i da bailedi, natudiavo bunudi kebu i na bobodi wata Diu yada sauluva 'ifwaidi kebu i na vetutuyamedi.”  
22 Wata Iemesa ma enavo Faulo i voneni i vo, Tomotoganidi 'ako vala i na nogai 'akonadi 'u mai de'e bei. Bani'odi ta na munega?  
23 *Ava'ai 'edaga 'a na vemu 'u na 'idewai. 'Ama 'aila'a 'wainega tomotoga 'adi 4 'akonadi i vona'awaufaufa Yaubada 'waineye tamu nani faifaina.  
24 Taiadi 'wa na nagoi Vanuga 'eba Velu'ui 'waineye, 'wa na tafalolo yada sauluva bani'odi bega 'wa na vevunavunaga Yaubada mataneye. I na 'a'avana, mani 'u na 'aniveleneni nava'audi i na 'welidiga faifaina, nika tugusanina 'wainega i na 'asetai 'akonadi yadi vona'awaufaufa Yaubada 'waineye i 'idewai. Tomotoga fuedi i na 'isemi i na ve'awamogitana yada veimea Mosese 'wainega 'u veve'ililibuyedi wata valanina i nogaiga igodina yada sauluva 'u da geugeudi, kebu mogitana, vekali.  
25 *We'e mali tomotoga kumanidiavo kebu Diu i vetumagana Iesu 'waineye, 'akonadi lubulubu 'a kilumi 'waidie bega yama nuanua 'a vonedi, 'aisayanidi mali tomotoga i velomuyediga yaubada-vekavekali 'waidie kebu i na 'ani'anidi, wata kebu i na ve'avula-'avo'avovo. Lologa kebu i na 'ani wata 'aisaya 'i'i'idi kebu i na 'anidi fai dayaga bwaikina nagedie.”  
26 Faulo yadi vona i nogai bega i 'atai tomotoganidi 'adi 4 i vagavaidi i nawedi taiadi i tafalolo bega i na vevunavunaga Yaubada mataneye. Mulieta ma fuedie i luku Vanuga 'Eba Velu'ui nageneye, 'aiatanina yadi tafalolo i na ve'a'avaga i lu'ivoneyeni tovelomu 'waidie, mulieta tomotoganidi yadi 'aisaya i na velomuyedi basenadi bani'odi i vona'awaufaufaga Yaubada 'waineye.   

Me Diu Faulo i 'ive'avini Vanuga 'Eba Velu'ui 'waineye 
 

27 Faulo ma enavo yadi tafalolo 'adi 'aiata 7 sai'afoga i na 'a'ava, nika me Diu 'ifwaidi i maia 'awalawa Eisia 'wainega Faulo i 'iseni Vanuga 'Eba Velu'ui nageneye. I vegolegole bega fuedi i lilide ma yadi kamogala Faulo i 'ive'avini.  
28 Yadi vegolegolenina i vo, Emavo me Isileli 'wa 'ivaisema. Tomogo de'e tutuya fuedi i nunago 'awalawa tulina tulina 'waidie i veve 'ida me Isileli wata yada Vanuga 'Eba Velu'ui bani'odi nani-'avo'avovo wata yada veimea i mai Mosese 'wainega i geugeudi. We'e 'asiau yana sakona bwaikaotogina fai mali tomotoga kumanidiavo kebu Diu i miedi de'e yada Vanuga 'Eba Velu'ui tabutabuna nageneye i 'iveyokei.”  
29 *De'e bani'odi i voneyediga fai basenadi Tolofimo 'atamana Efeso 'wainega taunina kebu tomogo Diu i 'iseni, Faulo taiadi i tovotovoi 'atamane. Yadi nuanua i vo 'ako wata taiadi i luku Vanuga 'Eba Velu'ui nageneye, bei mali tomotoga kumanidiavo kebu Diu, kebu 'adi fata i na lukuga.   


30 Tomotoga matatabudi 'atamane i miamiani i daba, i lilide i maia Faulo i 'ive'avini i yo'ei i obuyeni tanotanoge. Tutuyanina i souyedi Vanuga 'Eba Velu'ui 'awana i siboda-matayo'oi.  
31 'Aila'anidi igodi Faulo i da luvewafai siwe tamu tomogo vona i vetunei Loma tolugavia yadi toeva biola 'waineye i vo, Me Ielusalema matatabudi i daba.”  
32 Vonanina toeva biola i nogai tolugaviavo wata 'adi to'edakumetavo i vonedi taiadi i ve'ilililide i obu 'aila'a 'waidie. 'Aila'anidi i 'isedi i mimaia Faulo i nikenikeiga i 'ailove.   


33 Toevanina biola i nago Faulo i 'ive'avini i veimea yana tolugaviavo i na yogoni bulava kainumu 'ailuga 'waidiega. I velutoli 'aila'a 'waidie i vo, Aitoi tomogoga de'e? Ava'ai yana sakona?”  
34 'Ifwaidi i vegolegole nani 'aitamogana faifaina wata 'ifwaidi yadi vegolegole tulina tulina, bega toevanina biola kebu 'ana fata i na 'asetai ava'ai lamuna i daba. Begaidi tolugaviavo i vonedi Faulo i na naweni i na laka yadi vanuga fa'alina 'waineye.  
35 Tutuyanina i le'wai vanuganina 'ana wanala 'waineye, tolugaviavo Faulo i evai fai 'aila'a ma yadi nuasako nuanuadi i na nikei.  
36 'Aila'anidi i yogo'waila i maia i toke i vevegolegole i vo, 'Wa luvewafai, 'wa luvewafai.”   

Faulo i vonayavuga 'aila'a matadie 
 

37 Sai'afoga i da lukuveni vanuge, nika Faulo toeva biola i voneni i vo, Nuanuaku a na veifufu 'waimuye.” Tutuyanina i nogai vona Kuliki 'wainega i vonavona toeva biola i vo, 'Alo 'omu vona Kuliki 'u 'asetai?  
38 'A 'isemu a vo 'ako 'omu tomogo Itifita, kumanina basenadi Loma kabemani taiadi i ve'ikwayekwayega wata i awa'idi'ididi, bega 'aila'a i vagogona nika i daba, mulieta tomotoga 4,000 'adi wagava Toluvewafa i 'edakumesedi i nagoi sali'avu'avuye.”  
39 Nika Faulo i vo, Yau tomogo Diu 'aku tuvada Tasisu 'awalawa Silisia nageneye, 'atamananina bwaikina 'ana tomotoga yau. A vevelu'ui 'waimuye, nuanuaku a da veifufu tomotoga 'waidie.”  
40 Toeva biola i tauyeni bega Faulo i tovoi wanala 'waineye, nimanega i talabodedi nika i ve'wada i veifufu 'waidie me Diu bonadiega.    

1 Faulo i vonedi i vo, Ekwavo wata tamakwavo, matatabumi 'wa ve'wada a na vonemi, 'waikuye 'wa nuasakoga faifaina.”  
2 Tutuyanina 'aila'a i nogai Faulo i veveifufu taunidi Diu bonadiega, i ve'wada-'afo'afo nika i veifufu i nago.  
3 *I vo, Yau tomogo Diu, 'aku tuvada Tasisu 'awalawa Silisia nageneye, 'a mai de'e bei Ielusalema a taulai. 'Aku toawave'eda'eda Kamelieli wata veimeanidi i mai Mosese 'wainega i ve 'waikuye bega matatabuna a 'aseta-'afo'afoidi. 'Omi tutuya matatabuna taunimi 'wa tautauyemi Yaubada 'waineye 'wa veve'ililibuyeni, yau wata bani'odi.  
4 *Basenadi Iesu yana 'Eda'eda 'ana tovematayakayaka, vevine wata iaveta, a 'i'ive'avinidi a yatoyatodi vanuga yogona 'waidie, veviga a veleveledi we'e 'ifwaidi i wafawafa.  
5 Tovelomu bwaikina wata me Diu kaniselavo taunidi 'aku to'aseta 'adi fata i na veifufu 'waimie. Taunidi basenadi lubulubu i kilumidi 'aku awave'atumai wata 'aku 'aseta faifaina ediavo me Diu i miamianiga Damasiko faifaidi. I veleku a nawedi igodi bei Keliso yana 'Aila'a a da 'ive'avinidi wata a da yogonidi bulava kainumu 'waidiega a da miedi Ielusalema vematavuloga faifaina.”   

Faulo yana nuavilana Iesu 'waineye i veifufuyeni 
 

6 Wata Faulo i vonedi i vo, 'Aiatanina 'waineye utukamwane a nunago Damasiko, sai'afoga a da le'wa 'atamananina 'waineye nika mageta bwaikina abamayega i kianamali i mageseku.  
7 A be'u fwayefwayeye, bona a nogai i vonavona 'waikuye i vo, Saulo, Saulo, awale vita 'u veleveleku a veveviga?’  
8 Bonana a tutuli a vo, 'Auvea, 'omu aitoi?’ I vo, Yau Iesu 'atamana Nasalediega, kumaniku vita 'u veleveleku.’  
9 Tomotoganidi taiadi 'a nunagoiga, mageta i 'iseni siwe tomogonina i veveifufu 'waikuye kebu i da 'asetai.  
10 Yau a velutoli a vo, 'Auvea, bani'odi a na munega?’ 'Auvea i voneku i vo, 'U tovoi, 'u na nago Damasiko, bei tamu tomogo nani matatabuna Yaubada yana nuanua faifaimu i na vonemu.’  
11 Igodi a da 'isala nika mataku i sako fai mageta bwaikina, bega 'aku to'weabu nimakuye i 'abi i siveaiku 'a nago Damasiko.   


12 Damasiko 'waineye tamu tomogo i miamia 'ana wagava Ananaiasi. Taunina tamu Yaubada 'ana tove'ililibu, yada veimea i vevematayakeyakedi wata me Diu matatabudi i miamianiga Damasiko i veve'ililibuyeni.  
13 Tomogonina i mai lilivakuye i tovoi i vo, Taiku Saulo, 'U 'isa-vaitugana.’ Yana vona i 'a'ava nika a 'isala a 'iseni.  
14 Wata i voneku i vo, Tubudavo yadi Yaubada i venua'ivinemu bega yana nuanua 'u na 'asetai wata yana Tofolova Magemagetana* 'u na 'iseni, tauniotogina i na veifufu 'waimuye.  
15 Bega 'u na vetolu'ivona faifaina ava'ai 'u 'iseniga wata 'u nogaiga faifaidi tomotoga matatabuna 'waidie.  
16 Bega kebu 'u na lulukamata, 'u tovoi 'u na bafitaiso wata 'u na velu'ui 'ana wagavayega bega yamu sakona i na lekoa-yavuledi.’ ”   


17-18 Wata Faulo tomotoga i vonedi i vo, Bafitaiso i 'a'avana a vilaku a nago Ielusalema, a luku Vanuga 'Eba Velu'ui 'waineye. A vevelu'ui nika 'Auvea i souyeni 'waikuye a 'iseni 'wa da vo a da 'enoneganega. I voneku i vo, Me Ielusalema yamu lu'ivona faifaiku kebu i na nogaiga, begaidi 'u na tovoi-matayo'o 'u na tauya.’  
19 Bonana a tutuli a vo, Kebu 'Auvea, nuanuaku a na miamia. Tomotoganidi de'e i 'asetaku fai basenadi a nago a luku yadi 'eba miava'auta 'waidie, 'amu tovetumaganavo a 'ive'avinidi a nikenikedi.  
20 *We'e yamu tofolova Sitiveni yana wafa a 'iseni, 'ana to'ainike 'adi talauma a 'isave'avinidi we'e yana wafa a awave'atumaieni.’  
21 Siwe wata 'Auvea i voneku i vo, 'U tauya, fai a na vetunemu 'u na nago 'ani'ie mali tomotoga kumanidiavo kebu Diu 'waidie.’ ”   


22 Faulo wanalayega i veveifufu tomotoga 'waidie yana vona i noganogai, siwe tutuyanina i vonedi 'Auvea i vetunei mali tomotoga kumanidiavo kebu Diu 'waidie bega 'ita'ita'i i na veluagai, ma yadi nuasako i vegolegole i vo, 'Wa luvewafai, kebu i da lubwaineni ma yawaina taiadi ta na miamia.”  
23 Matatabudi i gagali, 'adi talaumayega i lu'wai'wai wata fwayafwaya i sevalidi i tawedi i laka.   

Faulo tamu Loma 'ana tomotoga bega kebu i da fitali 
 

24 Tomotoga i gagagali nika me Loma yadi toeva biola yana tolugaviavo i vonedi Faulo i na 'ewai i na naweni vanuga fa'alina 'waineye bei i na fitali wata i na velutolitolieni ava'ai faifaina me Diu i daba.  
25 'Akonadi i 'iyogoyogoni i 'a'avana, igodi i da fitali nika Faulo i vona tamu yadi to'edakumeta 'waineye i vo, 'Alo 'omu i lubwainemu Loma yana tomotoga 'u na nikei 'ai'edi bola kebu i na vonayavuga?”  
26 Tutuyanina to'edakumetanina Faulo bonana i nogai, i nago yana toeva biola 'waineye i voneni i vo, No'o tomogonina tamu Loma 'ana tomotoga. 'Ai'edi ta na nikei kebu i da lubwaineda.”  
27 Bega toeva biola i nago Faulo i velutolieni i vo, Vona mogitana 'omu tamu Loma 'ana tomotoga?” Faulo i vo, E'e, mogitana.”  
28 Toeva biola i vo, Yau wata Loma 'ana tomotoga, siwe nagami mani bwaikina a veledi Loma kabemani mulieta i tauyeku, yau 'ana tomotoga mogitana.” Siwe Faulo i voneni i vo, Tamaku tomogo Loma, begaidi yau a tubuga tamu Loma 'ana tomotoga.”  
29 Tomotoganidi igodi i da velutolitolieniga, bonana i nogai yawaidi i lovoga i dega, wata toeva biola i kololo fai i 'asetai tamu Loma 'ana tomotoga i yogoni bulava kainumu 'waidiega.   


30 Toeva biola nuanuana i na 'aseta-'atumaia ava'ai faifaina me Diu i nuasako Faulo 'waineye, begaidi i 'atai 'awa'awaie Faulo nimana 'ana yogoyogona i 'etoyavudi wata i veimea tovelomu yadi to'edakumetavo Kanisela taiadi i na miava'auta. Tutuyanina i va'auta'a'ava, toeva biola Faulo i mieni i tovoi matadie.    

Faulo i vonayavuga Kanisela 'waidie 
 

1 Faulo i 'isanago me Diu yadi Kanisela 'waidie i vonedi i vo, Ekwavo, tutuya matatabuna yaku nuanua tonovidi wata magemagetadi Yaubada mataneye.”  
2 Tovelomu bwaikina 'ana wagava Ananaiasi i nuasako, begaidi tomotoga i tovotovoiga Faulo lilivaneye i vonedi 'awaneye i 'ainike.  
3 *Faulo i vo, 'Omu tovekali sakoimu, Yaubada i na nikemu. 'Omu kebu tovevonayavuga 'atumaimu, yada veimea 'u geudi fai 'u vonedi i nikeku.”  
4 Wata tomotoganidi i tovotovoiga Faulo lilivaneye i voneni i vo, Awale 'u vovona-uvi'agala Yaubada yana tovelomu bwaikina 'waineye.”  
5 *Faulo i vo, Ee'a. Ekwavo kebu a da 'asetaiga taunina tovelomu bwaikina. We'e Yaubada yana Buki nageneye i vo, Kebu 'wa na vona-uvi'agala tomotoga 'adi to'edakumetavo 'waidie.’ ”  
6 *Tutuyanina Faulo i 'asetai kaniselavo 'ifwaidi Sadusi yadi 'aila'a wata 'ifwaidi Falisi yadi 'aila'a i toke bonana bwaikinega i vo, Ekwavo, tamaku wata tubukwavo Falisi yau wata bani'odi. 'Asiau a vovonayavuga matamie fai a nuani mogitana towafa Yaubada i na sivetovoidi wafayega.”  
7 Tutuyanina i vona'a'ava, Falisi wata Sadusi taiadi i ve'ikwayekwayega begaidi 'aila'a i 'idia.  
8 *Yadi ve'ikwayekwayega side bani'odi. Sadusi i vonaga igodina Yaubada towafa kebu i na sivetovoidi wata i vo, Anelose wata 'anu'anunu kebu i da miamianiga.” We'e Falisi naninidi 'aitonu i vetumagana 'waidie.  
9 Yadi ve'ikwayekwayega i vebwaika-'afo'afo begaidi 'ifwaidi ve'etoboda 'adi tovevo taunidi Falisi i tovoi 'awadi i vebakibaki i vo, Tomogo de'e, kebu tamu yana sakona 'a da veluagai. Voke mogitana tamu anelose 'alo tamu 'anu'anunu i souyeni 'waineye Damasiko 'ana 'edeye.”   


10 Yadi ve'ikwayekwayega 'wainega vetalaga i souyeni begaidi Loma yadi toeva biola i kololo i vo i na nunago Faulo i na sivo'avo'ai, bega yana tolugaviavo i vonedi i obu Faulo nimaneye i 'abi i yo'ei me Diu 'waidiega i naweni yadi vanuga fa'alina 'waineye.   


11 Lovananina 'waineye, 'Auvea i souyeni lilivaneye i tovoi i voneni i vo, Kebu 'u na kolologa. 'Akonadi 'u vetolu'ivona faifaiku de'e bei Ielusalema 'waineye wata bani'odi 'u na nago Loma, bei wata 'u na lu'ivona faifaiku.”   

Me Diu nuanuadi Faulo i na luvewafai 
 

12 I 'atai 'ifwaidi me Diu i va'auta yadi nuanua i 'idewai bani'odi i na munega Faulo i na luvewafai. Taunidi i bodadi i vona'awaufaufa Yaubada mataneye kebu i na 'ani wata i na yemu nagami Faulo i na nikei i na wafa.  
13 Toveifufunidi 'adi 'aila'a 40 i 'iaweni.  
14 Bega i nagoi tovelomu yadi to'edakumetavo wata 'ifwaidi to'edakumeta 'au'auveadi 'waidie i vonedi i vo, 'Ima taunima a bodaotogima kebu tamu ava'ai 'a na 'alatonovi nagami Faulo 'a na nikei i na wafa.  
15 Begaidi nuanuama 'omi wata kaniselavo vala 'wa na vetunei Loma biola 'ana toeva 'waineye Faulo i na mieni 'waimie. Yami vaiseba 'wa na vo, Nuanuama 'a na 'aseta-'atumaia yana nuanua wata yana sauluva,’ we'e 'ima 'a na 'idewadewa 'edeye 'a na lulukamata nika bei 'a na luvewafai.”   


16 Siwe Faulo novuna natudi, 'ana 'ainike valana i nogai bega i nago i luku vanuga fa'alina 'waineye yadi nuanua i lu'ivoneyeni Faulo 'waineye.  
17 Begaidi Faulo tamu tolugaviavo 'adi to'edakumeta i goleni i mai i voneni i vo, Tubuau de'e 'u na vagavaia 'u na naweni toeva biola 'waineye i na veifufu.”  
18 Bega to'edakumeta tubuaunina i vagavaia i naweni toeva biola 'waineye. Tutuyanina i le'wa i voneni i vo, Kumanina Faulo i miamia vanuga yogona nageneye i voneku tubuau de'e a mieni, nuanuana i na veifufu 'waimuye.”  
19 Toeva biola nimaneye i 'abi 'aiseneye i naweni i velutolieni i vo, Ava'ai nuanuaga 'u na veifufuyeni 'waikuye?”  
20 Tubuaunina i voneni i vo, Me Diu fuedi i veifufu yadi nuanua i fali'atumaieni i na mai i na vonemu bega 'awa'awaie Faulo 'u na naweni kaniselavo 'waidie. Yadi vaiseba i na vo, 'A na 'aseta-'atumaia yana nuanua wata yana sauluva faifaidi.’  
21 Kebu bonadi 'u na nogai fai tomotoga bani'odi 40 i na toviboda 'edeye i na lulukamata. Faulo 'ana luvewafa faifaina taunidi i bodadi kebu i na 'ani wata i na yemu nagami i na nikei i na wafa. 'Akonadi i 'idewadewa i lulukamata 'ai'edi 'u na nogayedi.”  
22 Toeva biola tubuau i velu'ase'asei i vo, 'U lu'ivonaga 'waikuye, kebu tamu aitoi 'u na voneni,” mulieta i voneni i nago.   

Faulo i vetunei Sisalia 
 

23 Toeva biola valanina i nogai tubuau 'wainega begaidi tolugaviavo 'adi to'edakumetavo 'adi 'ailuga i goledi i mai i vonedi i vo, 'Wa na nagoi tolugaviavo ma yadi 'ibadi 200, tolugaviavo 70 ma yadi osi wata 'ifwaidi tolugaviavo 200 'wa na vonedi i na 'idewadewa, lovana 9 kiloki 'waineye, 'wa na tauya Faulo 'wa na naweni Sisalia.  
24 Wata osi 'ifwaidi 'wa na 'idewadi bei Faulo i na dodoga wata 'wa na 'isave'avina-'atumaia 'wa na naweni kabemani 'adi to'edakumeta bwaikina Filikesa 'waineye 'wa na valovei.”  
25-26 Mulieta toeva biola lubulubu side bani'odi i kilumedi i vo,  

   
 
Ie Toveimea Filikesa, ma 'amu ve'ililibu.  

Yau Kaladiu Laisiasi, a vekaiwa 'waimuye.   

   
 

27 Tomogo we'e yaku tolugaviavo i viweni, me Diu i 'ive'avini igodi i da luvewafai. Vala a nogai taunina tamu Loma 'ana tomotoga bega ma yaku tolugaviavo 'a obu 'a 'ita'ita'ieni.  
28 Nuanuaku a na 'asetai i vevitaiga lamuna bega a naweni Diu yadi kaniselavo 'waidie.  
29 A velutolitoliedi bega a 'asetai i vevitai nani-'avo'avovo taunidi yadi veimea faifaidi, kebu tamu yana sakona a da veluagai bega a na yatoi vanuga yogona nageneye 'alo i na wafa.  
30 We'e tamu tomogo i lu'ivona 'waikuye me Diu i veifufugiva Faulo i na luvewafai faifaina. Begaidi a vetunei 'waimuye, wata 'ana tovevitavo a vonedi i na waia bei taiadi i na vonayavuga 'waimuye.”  

   
 
Side bani'odi,  

Kaladiu Laisiasi   

   
 

31 Tolugaviavo yadi toeva biola yana vona i nogai, bega lubulubunina wata Faulo taiadi i naweni, ma lovanidi i nagoi i le'wa 'atamana Anitifatili.  
32 I 'atai, tolugaviavo ma yadi osi Faulo i naweni we'e tolugavianidi 'agediamo taiadi i nagoiga wata i viladi Ielusalema.  
33 Tutuyanina i le'wai Sisalia, i luku kabemani 'waineye lubulubu i veleni wata Faulo nimaneye i yatoi.  
34-35 Filikesa lubulubunina i lu'iawawai, i 'a'ava Faulo i velutolieni i vo, 'Amu tuvada mogitana ava'aibe?” Faulo i vo, Silisia.” Tutuyanina i 'asetai Faulo i mai tamu me Loma yadi 'awalawa 'wainega i voneni i vo, Bola 'amu tovevitavo i na maia taiadi 'wa na vonayavuga 'waikuye.” Mulieta yana tolugaviavo i vonedi Faulo i na 'isave'avini Kini Elodi yana vanuga 'ai'aiwabuna 'waineye.    

Me Diu Faulo i vevitai 
 

1 Faulo i miamia Kini Elodi yana vanuga bwaikina 'waineye, mulieta 'aiata 5 i 'a'ava, tovelomu bwaikina Ananaiasi wata Diu yadi to'edakumetavo 'au'auveadi 'ifwaidi i maia Sisalia, to'aivaita tamu taiadi. To'aivaitanina 'ase'asetana 'ana wagava Tetalasi, me Diu yadi nuanua i na lu'ivona vonayavuga 'waineye, begaidi ma fuedie i tovoi Filikesa mataneye Faulo i vevitai.  
2 Yadi vevita i 'a'avana, Faulo i goleni i luku 'waidie mulieta me Diu yadi vevita Faulo faifaina Tetalasi i veifufuyeni Filikesa 'waineye. Side bani'odi yana vona i vo, 'Auvea bwaikimu, yamu veimea 'atumaina 'wainega tutuya manamanawena 'u veveimea. Wata yamu nuamageta 'wainega 'u 'i'isave'avinima bega yama mia i ve'atumai.  
3 'Ima matatabuma 'a miamiani 'awalawa 'aitamogana 'aitamogana 'waidie ma yama sosoana 'a vekaiwa bwaikina 'waimuye nani de'e faifaidi.  
4 Kebu nuanuama 'a na veifufuvedule bega 'u na 'abiawa, nani bwaika'avadi 'a na veifufuyedi siwe 'a velu'ui 'waimuye 'u na nuakalikaliema bonama 'u na nogai.   


5 Tomogo de'e 'a 'asetai sakoiotogina wata 'atamana 'aitamogana 'aitamogana yana vona 'waidiega me Diu kamoma i ogaogala tauni'avama 'a vevetalaga. Kumanina tamu 'aila'a tovekali, 'ana wagava Nasaledi.*  
6-7 Wata yama Vanuga 'Eba Velu'ui igodi i da 'iveyokei, begaidi 'a 'ive'avini. †Taunima yama ve'etoboda 'waidiega igodi 'a da veimeyeni siwe toeva biola Laisiasi ma yana tolugaviavo i obuma i luleoleoma bega i 'ive'avini i naweni.  
8 Mulieta Laisiasi i veimea 'a na mai Faulo taiadi 'a na vonayavuga 'waimuye. 'Ai'edi taunimu tomogo de'e 'u na velutolitolieni, bola 'u na 'aseta-'atumaia taunina 'wainega ava'ai faifaina 'a vevitai.”  
9 Tutuyanina Tetalasi yana vona i 'a'ava, me Diu matatabudi i gagali i vo, E'e mogitana.”   

Faulo i vonayavuga Filikesa 'waineye 
 

10 Bega tomogo bwaikina kabemani nimanega Faulo i voneni i na tovoi i na veifufu. Faulo i tovoi i vo, 'Asiau ma yaku sosoana a na ve'ewa 'waimuye me Diu i vevitakuga faifaina fai a 'asetai malamala fuedi 'u veveimeyema yama 'awalawa nageneye bega me Diu yama nuanua 'u 'asetadi.  
11 'Ai'edi tomotoga de'e 'u na velutoliedi 'u na 'aseta-'atumaia, a lakaga Ielusalema bega a na 'odu Yaubada 'waineye. Tutuyanina 'wainega i maiga 'asiau 'aiata 13 bola kebu ta da veluagai.  
12 'Aku tovevita kebu tamu aitoi i da 'iseku taiadi a da veve'ikwayekwayega Vanuga 'Eba Velu'ui nageneye, 'alo i da 'iseku tomotoga a da kiavekamogaogalidi yadi 'eba miava'auta 'waidie 'alo 'atamane.  
13 Tomotoganidi i vevitakuga kebu tamu ava'ai i na vemu bega 'u na ve'awamogitana yadi vonanidi faifaidi.  
14 We'e tamu nani a na lu'ivoneyeni. Tubumavo yadi Yaubada 'ana 'odu'odu wata Iesu yana 'Eda'eda a vevetutuyamedi, 'Eda'edanina faifaina i vo, Vekali.’ Yama veimea Mosese 'wainega wata Yaubada yana tolu'ivonavo 'adi kilukiluma a vetumagana-vagata 'waidie.  
15 'Aku tovevitanidi i nuani mogitana bega i lulukamata 'awaie to'atumaina wata tosakona i wafaga Yaubada i na sivetovoidi wafayega, yau wata bani'odi a nuani mogitana.  
16 Begaidi ma yaku tokemaiga tutuya matatabuna 'aku vebae wata yaku nuanua tonovidi Yaubada mataneye wata tomotoga 'waidie.   


17 *Malamala 'ifwaidi i 'a'avana, mulieta a vilaku a laka Ielusalema, ekwavo me Diu i vewekowekomaga yadi mani a veledi wata a 'anivelena-maimaiga Yaubada 'waineye.  
18 Nagami a tafalolo yama veimea bani'odi bega a vevunavunaga Yaubada mataneye, i 'a'avana mulieta a luku Vanuga 'Eba Velu'ui nageneye velomu faifaina, bei i veluagaku, kebu tamu ve'ikwayekwayega wata 'aila'a kebu.  
19 We'e me Diu 'ifwaidi 'awalawa Eisia 'wainega i 'iseku. 'Ai'edi yadi vevita mogitana, i lubwainedi i da maia i da lu'ivona 'waimuye.  
20 'Ai'edi kebu, side tomotoganidi taiadi ta miamiani, i na veifufu, 'ai'edi ava'ai sakonaga i veluagai vonayavuga 'ana tutuya 'waineye, tutuyanina a tovoi Diu Kaniselavo matadie.  
21 *Siwe tamu nani a na lu'ivona 'waimuye, tutuyanina a tovoi 'aila'a matadie bonaku bwaikinega a vonedi a vo, 'Asiau a vovonayavuga 'waimie fai a nuani mogitana towafa Yaubada i na sivetovoidi wafayega.’ ”   


22 Faulo yana vona i 'a'ava, Filikesa 'akonadi nani fuedi Iesu yana 'Eda'eda faifaina i 'asetadi begaidi i vona Faulo 'waineye i vo, Bola toeva biola Laisiasi i na mai, yamu vonayavuga a na venua'ivineni wata a na sidewadewai. 'Asa'aiana, bei ta na yatoi.”  
23 Vonayavuga i 'a'ava, tolugaviavo 'adi to'edakumeta i voneni Faulo i na 'isave'avini vanuga yogona nageneye, veviga kebu i na veleni wata 'ai'edi enavo 'ana 'aivaita i na mimaiedi faifaina, kebu i na talabodediga.   

Faulo i veifufu Filikesa ma yana vavine 'waidie 
 

24 'Aiata 'ifwaidi i 'a'ava Filikesa ma yana vavine Dalusila, taunidi vavine Diu, i nago 'eba vonayavuga 'waineye, vala i vetunei tolugaviavo 'waidie Faulo i na mieni. Mulieta Faulo i veifufu 'waidie Iesu Keliso faifaina, wata bani'odi tomotoga i na munega i na vetumagana.  
25 Wata i veifufu i nago, sauluva tonovina Yaubada mataneye faifaina, taunida yada sauluva ta na 'isave'avinidiga, wata 'awaie tomotoga ta na vonayavuga Yaubada 'waineye. Filikesa Faulo yana vona i nogai i kololo i vo, 'Asa'aiana 'u tovoi 'u nago. 'Ai'edi tamu 'aiata safailina 'waikuye wata a na golemu 'u na mai.”  
26 Tutuya fuedi i golegoleni i mimai 'waineye taiadi i veveifufu, Filikesa yana nuanua igodi i vo, Faulo mani i na mieni givagivayega i na veleku 'ana fata a na 'etoyavuya vanuga yogona 'wainega.”   


27 'Akonadi malamala 'ailuga i 'a'ava, Fokiasi Fesito i mai, Filikesa tutulina. Fai Filikesa 'ana subia, nuanuana me Diu i na subiai, i veimea Faulo i na miamia vanuga yogona nageneye.    

Faulo nuanuana i na vonayavuga Loma yadi toveimea bwaikaotogina 'waineye 
 

1 Fesito i vetoveimea 'awalawa Sisalia 'waineye, i miamia 'aiata 'aitonu, mulieta i laka Ielusalema.  
2 Me Diu yadi to'edakumetavo wata tovelomu yadi to'edakumetavo matatabudi i maia Fesito 'waineye, Faulo 'ana vevita faifaina.  
3 Fai nuanuadi Faulo i na nikei 'edeye, i velu'ui Fesito 'waineye i vo, Nuanuama 'u da vesauluva 'atumaina 'waimeye bega vala 'u da vetunei Faulo i da mieni Ielusalema.”  
4 Fesito i vo, Faulo Sisalia i miamia vanuga yogona nageneye, yau sai'afoga wata a na vilaku bei.  
5 Bega yami to'edakumetavo 'wa na vonedi taiadi 'a na nagoi Sisalia, tomogonina 'ai'edi ma yana sakona bei i na vevitai matakuye.”   


6 Fesito i miamia Ielusalema bani'odi 'aiata 8 'alo 10 mulieta i obu Sisalia. I 'atai, i luku 'eba vonayavuga nageneye i miabui i veimea Faulo i na mieni.  
7 Tutuyanina Faulo i le'wa me Diu Ielusalemayega i tovififineni nani fuedi sakoidi 'waidiega i vevitai siwe kebu tamu ava'ai i da veni bega toveimea i na ve'awamogitana.   


8 We'e Faulo i ve'ewa i vo, Yau kebu tamu me Diu yama veimea a da geuya wata Vanuga 'Eba Velu'ui a da 'iveyokei 'alo a da vesauluva sakoina Loma kabemani 'waidie.”  
9 Fesito nuanuana me Diu i na awa'ai'aia bega Faulo i velutolieni i vo, Nuanuamu ta na nago Ielusalema bei 'u na vonayavuga 'waikuye me Diu i vevitamuga faifaina?”  
10 Siwe Faulo yana vona i tutuli i vo, 'Akonadi a tovotovoi Loma kabemani yadi toveimea bwaikaotogina Sisa yana 'eba vonayavuga 'waineye, wata ava'ai 'eba vonayavuga ta na lualeni? 'Akonadi 'u 'aseta-'atumaia kebu tamu yaku sakona me Diu 'waidie.  
11 'Ai'edi ve'etoboda bwaikidi a da geudiga i lubwaineku a da wafa, 'ako kebu a da baila. We'e 'ai'edi i vevita-maimaigiku, kebu tamu aitoi 'ana fata i na 'aniveleneku me Diu 'waidie. 'Omu kebu 'u na 'aniveleneku me Diu 'waidie, nuanuaku a na nago a na vonayavuga Loma yadi toveimea bwaikaotogina Sisa 'waineye.”  
12 Fesito i nogai bega i veifufu yana kaniselavo taiadi, mulieta Faulo i voneni i vo, Fai nuanuamu Sisa, 'atumaina Sisa 'waineye 'u na nago.”   

Fesito i veifufu Akalifa taiadi Faulo faifaina 
 

13 'Akonadi 'aiata 'ifwaidi i 'a'ava, Kini Akalifa ma novuna Benaisa i maia Sisalia bega i na vekaiwa Fesito 'waineye.  
14 Bei i miamia 'aiata 'ifwaidi i 'a'ava, Fesito i veifufu kininina 'waineye Faulo faifaina. I vo, Sino tamu tomogo i miamia vanuga yogona nageneye Filikesa yana tutuye i veimea i luku.  
15 Tutuyanina a nago Ielusalema me Diu tovelomu yadi to'edakumetavo wata 'ifwaidi to'edakumeta 'au'auveadi yadi vevita tomogonina faifaina i lu'ivona 'waikuye, nuanuadi a na veimea i na wafa.  
16 Siwe a vonedi a vo, 'Ima me Loma kebu bani'odi yama veimea. 'Ai'edi tomogo yogoyogonina 'ana tovevita kebu taiadi i na vonayavuga, kebu 'ama fata 'a na veimea i na wafa. I lubwaineni nagami i na vonayavuga, bega ta na 'asetai i ve'awamogitana 'alo i vevekali.’  
17 A vonedi i na maia de'e bei i na vonayavuga. Tutuyanina i maia kebu a da 'ivogavogana. A 'eno i 'atai a nago 'eba vonayavuga 'waineye a miabui a veimea tomogonina i mieni.  
18-19 Yaku nuanua a vo 'ako 'ana tovevitavo yana sakona fuedi faifaidi i na lu'ivona siwe i tovoi i vona-'avo'avovo yadi tafalolo 'ana veimea faifaidi wata tamu towafa 'ana wagava Iesu faifaina. Faulo i vonaga tomogonina i yawasa-vaitugana ma yawaina.  
20 Yau a venuanaluga bani'odi a na munega bega a na 'aseta-'atumaia nani de'e faifaidi, begaidi Faulo a velutolieni a vo, Nuanuamu 'u na nago Ielusalema bei 'u na vonayavuga i vevitamuga faifaina?’  
21 Siwe Faulo i baila nuanuana i na vonayavuga Sisa mataneye. Bega tolugaviavo a vonedi i na 'i'isave'avini vanuga yogona nageneye, mulieta a na vetunei Sisa 'waineye.”  
22 Akalifa i vo, Yau wata nuanuaku tomogonina bonana a na nogai.” Nika Fesito i vo, 'Awa'awai bonana 'u na nogai.”   

Faulo i tovoi Akalifa ma novuna matadie 
 

23 I 'atai, Akalifa ma novuna Benaisa i lukuluku vanuga 'eba miava'auta 'waineye matatabudi i ve'ililibuyedi fai taunina tomogo bwaikina wata ma yana 'ai'aiwabu. Toeva biola wata 'ifwaidi tomotoga bwaikidi 'atamananina 'ana to'edakumetavo taiadi i luku. I luku i miabui, mulieta Fesito yana vona i vetunei Faulo i mieni.   


24 Fesito i velamu i veifufu i vo, Kini Akalifa wata 'omi matatabumi taiadi ta maia, side tomogonina me Diu matatabudi de'e bei wata Ielusalema 'waineye faifaina i lu'ivona 'waikuye. Matatabudi i vegolegole i vo, I lubwaineni i na wafa, kebu nuanuama taiadi ta na miamia.’  
25 Siwe kebu tamu yana sakona bwaikina a da veluagai bega a na veimea i na wafa. Taunina i vonaga nuanuana i na vonayavuga Sisa 'waineye, begaidi a nuani a na vetunei i na nago 'waineye.  
26 Fai yana sakona kebu a da veluagai, kebu 'aku fata yana sakonanidi faifaidi lubulubu a na kilumi Sisa 'waineye. Begaidi Faulo a mieni, Kini Akalifa 'waimuye wata matatabumi 'waimie yana vona ta na nogai mulieta 'aku fata faifaina a na kiluma a na veifufu Sisa 'waineye.  
27 Kebu 'ana 'isa 'atumaina 'waikuye, 'ai'edi tamu tomogo yogoyogonina kebu yana lamunaga a na vetuneimo i na nago Sisa 'waineye.”    

Faulo i veifufu Akalifa 'waineye 
 

1 Fesito yana veifufu i 'a'ava, Akalifa Faulo i voneni i vo, A tauyemu 'u na veifufu taunimu faifaimu.” Faulo i velamu ma nimanimana, side bani'odi i veifufuyedi.  
2 I vo, Kini Akalifa, a sosoana fai 'asiau a na vonayavuga 'waimuye naninidi me Diu i vevitakuga faifaidi.  
3 Yaku sosoana lamuna fai me Diu yama sauluva wata yama nuanua tulidi tulidi 'u 'aseta-'atumaidi. Begaidi a velu'ui 'waimuye, 'u na tokemaigemu yaku vona matatabuna 'u na nogaidi.   


4 Tutuyanina tubuaukuye me Diu matatabudi yaku sauluva i 'asetadi, nagami 'aku tuvadeye mulieta a mai Ielusalema.  
5 *A luku totafalolo Falisi yadi 'aila'a nageneye a miamia, yama ve'etoboda matatabuna a veve'ililibuyedi. Nani de'e me Diu fuedi i 'asetai wata 'ai'edi nuanuadi, 'adi fata i na veifufuyedi 'waimuye.  
6 Siwe 'asiau a vovonayavuga fai ma yaku vetumagana a lulukamata Yaubada yana vona'awaufaufa tubumavo 'waidie, 'ana mogitana i na souyeniga faifaina.  
7 We'e vona'awaufaufanina faifaina me Diu matatabuna wauma 12 'waidie 'aiata wata lovana ma yadi tokemaiga i 'odu'odu Yaubada 'waineye. Taunidi wata yau ma fuemeye 'a lulukamata wata 'a vetumagana vona'awaufaufanina i na souyeniga faifaina. Siwe Kini Akalifa, yaku vetumagana faifaina me Diu i vevitaku, a tovotovoi vonayavuga 'waineye.  
8 Awale 'omi 'waimie vitana kebu 'ami fata 'wa na vetumagana Yaubada towafa i na sivetovoidiga faifaina?   


9 *Basenadi yau yaku nuanua, egavo i vetumagana Iesu tomogo Nasaledi 'waineye, veviga a veleveledi.  
10 Side bani'odi a munemunegidi Ielusalema 'waineye. Tovelomu yadi to'edakumetavo veimea i veleku bega tomotoganidi Iesu 'waineye i 'i'idumwebikaga fuedi a yatoyatodi vanuga yogona nageneye wata i nikenikedi i wafawafa yau 'anigoku i bikabika.  
11 Yaku veimea 'wainega fuedi i nikenikedi 'eba miava'auta 'waidie, 'ifwaidi a veve'isakololodi nuanuaku yadi vetumagana Iesu 'waineye i na baileni. Wata kamoku i ogaogala a nunago 'ani'ie mali 'awalawa 'waidie veviga a veleveledi.”   

Faulo yana nuavilana i veifufuyeni 
 

12 Wata Faulo i vonedi i vo, Fai nuanuaku Iesu 'ana tovetumaganavo veviga a na veleveledi, begaidi tovelomu yadi to'edakumetavo veimea i veleku i vetuneku a na nago Damasiko.  
13 Kini Akalifa, 'aiata-'wane'waneye 'a nunago 'ifwaidi tomotoga taiadi, nika 'edeye mageta abamayega i magesema. Magetanina bwaikaotogina, kebu bani'odi inala yana mageta.  
14 Matatabuma 'a lumata'afufu fwayefwayeye bona a nogai Diu bonamega i vonavona 'waikuye i vo, Saulo, Saulo awale vita 'u veleveleku a veveviga, siwe 'omu taunimu veviga 'u velevelemu.’  
15 Yau a vo, 'Auvea, 'omu aitoi?’ Yaku velutoli 'Auvea i tutuli i vo, Yau Iesu, kumaniku vita 'u veleveleku.  
16 'U tovoi. Yau a souyeku 'waimuye bega a na venua'ivinemu yaku tofolova wata yaku tolu'ivona. 'U na nago mali tomotoga 'waidie 'u na lu'ivona 'asiau a souyeku 'waimuye faifaina, wata bola tutuya 'ifwaidi 'u na 'iseku faifaina.  
17 A na vetunemu mali tomotoga kumanidiavo kebu Diu 'waidie, tomotoganidi wata yamu tomotoga me Diu nuanuadi i na nikemu siwe a na 'i'ita'ita'iemu.  
18 Tomotoganidi matadi 'u na tolialadi, bega dudubala 'wainega 'u na vagavaidi 'u na miedi mageta 'waineye, wata bani'odi Seitani yana toketokena 'wainega 'u na vagavaidi 'u na miedi Yaubada 'waineye. Fai i na vetumagana 'waikuye, Yaubada yadi sakona i na nuatavunidi wata i na luku yana tomotoga basenadi i venua'ivinediga 'waidie.’ ”   

Faulo yana folova Iesu faifaina i veifufuyeni 
 

19-20 *Wata Faulo i vo, Kini Akalifa, Iesu yana veifufu abamayega i 'a'ava kebu a da vedumwe'ai'ai, a vematayakayaka a lau'age me Diu wata mali tomotoga kumanidiavo kebu Diu 'waidie. Nagami a nago Damasiko, mulieta Ielusalema wata 'awalawa matatabuna 'waidie Iudia nageneye. Matatabudi a vonedi i lubwainedi i na nuaviladi yadi sakona i na vedumwe'ubu'ubusedi wata taunidi i na tauyedi Yaubada 'waineye. Tomotoga yadi sauluva 'atumaidi i na 'isedi i na 'asetai 'akonadi i nuaviladi.  
21 Yaku folovanidi faifaidi me Diu i 'ive'aviniku Vanuga 'Eba Velu'ui nageneye wata igodi i da luvewafaku.  
22 Tutuya fuedi Yaubada i 'i'ita'ita'ieku i maiga 'asiau begaidi a tovoi a lulu'ivona 'omi tomotoga ma 'ami wagava wata tomotoga-'avo'avovo 'waimie. Ava'ai a veveifufuyediga i vesala Mosese wata Yaubada yana tolu'ivonavo taiadi.  
23 *I vona-samula Keliso kumanina Yaubada 'ana Venua'ivina veviga bwaikina i na veluagai, i na wafa mulieta kumanina nagami i na tovoi-vaitugana, yana lau'age bani'odi mageta me Diu wata mali tomotoga kumanidiavo kebu Diu 'waidie.”   


24 De'e bani'odi Faulo i veveifufuga, nika Fesito bonana bwaikinega i vo, Faulo, 'omu 'u ve'wava'wava. Yamu sikulu bwaikina nuamu i 'ivegaugauya.”  
25 Faulo yana vona i tutuli i vo, Fesito 'omu toveimea bwaikimu, yau kebu a da ve'wava'wavaga. Yaku vona tonovina wata nuaku kebu i da lugaugauya.  
26 Ava'ai a veifufuyediga 'akonadi Kini Akalifa i 'asetadi begaidi ma yaku venuafoufa'ala 'aku fata a na veveifufu 'waineye. Iesu yana wafa wata yana tovoi-vaitugana tomotoga fuedi i 'iseni wata i 'asetai. A nuani naninidi matatabuna 'akonadi i 'asetadi, kebu tamu nani givagivana.   


27 Kini Akalifa, 'omu Yaubada yana tolu'ivonavo yadi vona 'u vetumaganedi? A 'asetai 'u vetumagana.”  
28 Siwe Kini Akalifa i voneni i vo, Yamu vonanina 'ale'usana 'wainega igodi nuanuamu yaku nuanua 'u na sivilai bega a na luku Keliso yana 'Aila'a 'waineye.”  
29 Faulo i vo, Aigodi, yaku veifufu 'ale'usana 'alo manamanawena siwe a vevelu'ui Yaubada 'waineye, nuanuaku 'omu wata 'ifwaimi 'asiau yaku vona 'wa noganogaiga, 'wa na vetumagana Iesu 'waineye yau bani'odi a vetumagana, siwe kebu i da lubwainemi tolugavia i na yogonimi yau bani'odi.”   


30 Faulo yana vona i 'a'ava, Kini Akalifa, Fesito, Benaisa wata 'ifwaidi tomotoga matatabudi i tovoi i souyedi tanotanoge.  
31 'Aise'avadi i veifufu i vo, Faulo kebu i da lubwaineni i na miamia vanuga yogona nageneye 'alo i na wafa, fai kebu tamu yana sakona.”  
32 Akalifa Fesito i voneni i vo, Tomogo de'e 'ai'edi kebu Sisa i da 'inanaiga, ta da 'etoyavuya, siwe fai nuanuana i na nago i na vonayavuga Sisa 'waineye, 'asa'aiana i na miamia vanuga yogona nageneye, mulieta i na nago Loma.”    

Faulo i dodoga i nunago Loma 
 

1 Faulo i miamia vanuga yogona nageneye, mulieta i veimea 'a na nagoi 'awalawa Itali, bega Faulo wata 'ifwaidi tomotoga yogoyogonidi i 'anivelenedi Diuliasa 'waineye, taunina tolugaviavo yadi to'edakumeta, 'aila'a 'ana wagava 'Aila'a Sisa.  
2 Tamu waka 'a veluagai 'atamana Adalamitio 'wainega i mai, sai'afoga i na tauya i na nago 'atamana fuedi Eisia balabalana 'waidiamo. Wakanina 'waineye 'a dodoga wata tamu tomogo Masidonia taiadi, taunina 'atamana Tesalonaika 'wainega 'ana wagava Alisitako.   


3 I 'atai 'a le'wa 'atamana Saidoni. Diuliasa tomogo 'atumaina, Faulo i tauyeni i nago enavo i na fogedi wata ava'ai nuanuana 'aivaita faifaina i na veleni.  
4 Wata bega 'a silakata, fai yagina i vevevilama begaidi Imula Saifilosi wata fwayafwaya bwaikina kamwaneamo 'a nago.  
5 Mulieta 'a laka malaveseye, 'Awalawa Silisia wata Famifilia tabwadiamo 'a nago 'a le'wa 'atamana Maila, 'awalawa Lisia nageneye.  
6 Bei tolugaviavo 'adi to'edakumeta tamu waka bwaikina i veluagai, Alekisanidilia 'wainega i mai i na nago 'awalawa Itali bega matatabuma wakanina 'waineye 'a dodoga 'a nagoi.   


7 Fai yagina i vevevilama bega kebu 'a da lilidega, 'aiata 'ifwaidi nagedie ma'inuama 'a nago mulieta 'a le'wa 'atamana Naidasi lilivaneye. Bei kaukau debanagomega i nununuga bega 'a laka 'a nago imula Kiliti, Salimoni fogeneamo, bei kaukau sai'afo i mwea.  
8 Bega Imula Kiliti balabala lilivaneamo 'a nago bei wata yagina i vevevilama begaidi ma'inuama 'a nago 'a le'wa 'Awauku Niwaniwalovina 'waineye 'atamana Lasea lilivaneye.   


9-10 Tutuya manamanawena 'akonadi i 'a'ava kebu i da lubwainema 'a na vaganago fai 'akonadi toalu'u i le'wa, kaukau toketokena 'ana tutuya. Begaidi Faulo waka 'ana tofolovavo i velu'ase'asedi i vo, Ekwavo, a nuani 'ai'edi ta na tauya bola vita ta na veluagai malaveseye, waka wata kukua i na 'ivesakoidi wata 'ifwaida ta na ilagi.”  
11-12 Faulo yana nuanuananina i veifufuyeniga tolugaviavo 'adi to'edakumeta kebu i da awave'atumaieniga. 'Eba lukunina kebu 'atumainaga kaukau 'ana tutuye begaidi tomotoga fuedi nuanuadi sai'afo 'a na vaganago 'ai'edi 'ama fata 'a da le'wa Finikisa, bei tamu 'awauku Imulanina Kiliti 'waineye. 'Awaukunina 'atumaiotogina fai kaukau 'ana tutuye yagina kebu 'ana fata i na luku. Begaidi tolugaviavo 'adi to'edakumeta toniwaka wata wakanina 'ana to'isave'avina yadi nuanua i fali'atumaieni.    

Kaukau wata yagina waka i beweni 
 

13 'Awaukunina 'waineye 'a luku bei 'a miamiani, nika kaukau sai'afo i nunuga bolimanayega, waka 'ana tofolovavo yadi nuanuananina i veveifufuyeniga nuanuadi 'a na tauya 'a na nago Finikisa. Bega lomu i yo'ei naya i silakai balabala lilivaneamo 'a nago.  
14 'A balabala nika kaukau toketokena i yagiobuma 'oyayega. Kaukaunina 'ana wagava Yavalata, i bewema 'a souyema malaveseye.  
15 Kaukau naya i 'onai, waka i yagivekenai kebu 'ama fata debanagomega 'a na nago bega waka i vivieni i bewemamo.  
16 I bewema 'a nago imula siaina 'ana wagava Koda dibunega bei sai'afo i velubabalema bega waka siaina 'a dikwadikwaniga 'a tokemaigema 'a silakai i laka tabwaneye 'a sifwasefwaseni.  
17 I 'a'avana waka bwaikina i fania bulavayega bega yagina kebu waka i na tufuai. Waka 'ana tofolovavo i kololo i na nunago waka i na tula Setisi lele'avu'avu 'waineye 'awalawa Afilika lilivaneye, bega naya i siobuyeni kaukau i bewemamo 'a nago.  
18 I 'atai kaukau wata yagina bwaikaotogidi waka i lusakosakoi begaidi kukua i vedodogidiga i veavuledi.  
19 Wata 'awa'awaie yagina i vebwaika-'afo'afo waka taunina 'ana kukua wata i veavuledi.  
20 'Aiata fuedi nagedie kaukau toketokena i nununuga kebu 'ama fata 'ubwana wata inala 'a na 'isedi bega 'a bavu, kebu 'a da 'asetaiga ava'aibe 'a nunago. Yama nuanua matatabuna i ve'ale'usa 'a vo, Kebu ta na ve'atumaiga, mogitana ta na wafa.”   


21 Tutuya manamanawena kebu tamu aitoi i da 'ani, mulieta Faulo i tovoi i matawa'ulidi i vo, 'Wa 'iseni, bonaku 'wa taweniga. Ta da miamiaga Imula Kiliti, 'ako kebu vita de'e ta da veluagai wata kukua i da 'eno'eno 'atumaidi.  
22 Siwe kebu 'wa na kolologa, waka mogitana i na tuweaweali we'e kebu tamu aitoi 'waimiega i na wafaga.  
23-24 Lovane yaku Yaubada, kumanina 'waineye a 'odu'oduga, tamu yana anelose i souyeni 'waikuye i voneku i vo, Faulo, kebu 'u na kolologa. Yaubada nuanuana 'u na vonayavuga Loma yadi toveimea bwaikaotogina 'waineye wata 'akonadi i vesauluva 'atumaina 'waimuye, emwavonidi taiadi wakeye 'wa dodoga kebu tamu aitoi i na wafa.’  
25 Ekwavo, 'wa na tokemaigemi. A vetumagana ava'ai Yaubada i vonekuga, 'ana mogitana i na souyeni.  
26 Siwe bola tamu imula 'waineye ta na tula.”   

Waka sai'afo i le'wa balabala lilivaneye 
 

27 'Aiata 14 nagedie kaukau toketokena i nununuga i bewebewema Eyaga Mediteleniani* 'waineamo. Lovananina 'ana utukamwane waka 'ana tofolovavo i nuani 'akonadi 'a le'wale'wa 'avala lilivaneye.  
28 Awana i 'etowavai 'eba 'etowavayega i 'iseni 'ana vemanawe 40 mita. I yo'ei 'a vaganago wata i 'avalainani i 'iseni 30 mita bega i 'asetai 'akonadi 'avala lilivaneye.  
29 Waka 'ana tofolovavo i kololo kileuye 'a na tula faifaina, begaidi lomu matatabuna 4 i tawedi waka mulineye bega waka i sive'avini wata i velu'ui yadi yaubadavo 'waidie 'atai-matayo'o faifaina.  
30 Siwe 'ifwaidi nuanuadi i na dega bega waka siaina i siobuyeni igodi i da obu yadi vaiseba i vo, Wata lomu 'ifwaidi 'a na tawedi fogenega.”  
31 Faulo yadi nuanua 'akonadi i 'asetai begaidi tolugaviavo wata 'adi to'edakumeta taiadi i vonedi i vo, 'Ai'edi no'o tomotoganidi i na dega, 'omi fuemi 'wa na wafa.”  
32 Begaidi tolugaviavo waka siaina 'ana bulava i kinidabai i beweni.   


33 Sai'afoga tutuya i na kililia Faulo matatabudi i velu'ase'asedi 'ani faifaina i vo, Wakeye ta mimai 'aiata 14 nagedie kebu tamu sai'afo 'wa da 'anitonova.  
34 A vonevonemi 'wa na 'ani bega 'wa na vetoketoke. Tutuyanina ta na obuobu 'avale, kebu tamu ava'ai i na 'eto'wa'imi, matatabumi 'atumai'avami.”  
35 Faulo yana vona i 'a'ava, 'ani'ani i 'ewai, matadie i vekaiwa Yaubada 'waineye i 'ivivia i 'ani.  
36 Matatabudi Faulo i 'iseni nuafoudi i vatu nika i 'ani.  
37 'Ama 'aila'a matatabuma 276 wakeye.  
38 Matatabuma 'a 'ani kamoma 'aidi. 'Ani i 'a'ava, nuanuadi waka i na safaila bega witi basenadi i vedodogidiga matatabuna i veavuledi eyage.   

Waka i tula 
 

39 I 'atai, waka 'ana tofolovavo balabala i 'isanaweni siwe kebu i da 'isa'inanai. Nidula i 'iseni tutuni'uneye nuanuama yagina i da bewema i da lulakavema nidule.  
40 Bega lomu 'adi bulava i tudabadi i bailedi eyaga nageneye i 'eno'enovi, wata wayaisi i siobuyedi we'e fogeneye naya i silakai bega 'ai'edi 'ana fata kaukau waka i na beweni 'a na obu balebaleye.  
41 Siwe waka bwaikina bega i lilide i nago tamu nidula malaveseye bei i tula wata i toke fogena i vetufadualeni nidulanina 'waineye. Fai yagina bwaikaotogidi waka mulina i tuweaweali.   


42 Tolugaviavo yadi nuanua, nuanuadi tomotoganidi yogoyogonidi matatabudi i na luvewafadi bega kebu tamu aitoi i na kayo i na obu 'avale i na dega.  
43 Siwe tolugavianidi 'adi to'edakumeta nuanuana Faulo i na 'ita'ita'ieni begaidi i talabodebodedi wata matatabuma i vonema i vo, Egavo 'ami fata kayo nagami 'wa na sou 'wa na kayo 'wa na obu balebaleye.  
44 We'e 'ifwaimi kayo bavubavumi deu 'wa na 'ewadi bega 'wa na kayo.” Side bani'odi 'a munega bega matatabuma 'atumai'avama.    

Faulo ma enavo Imula Melita 'waineye 
 

1 Matatabuma 'atumai'avama 'a laka 'avale, we'e imulanina 'ana tomotoga i vonema imula 'ana wagava Melita.  
2 I vekaiwa 'waimeye wata ma yadi nuakalikali i 'ivaisema bwaikina. 'Wei i le'wa fuema 'a vekaukau begaidi faifaima 'ai i levai.  
3 Faulo 'ai'weu'weu ma 'itavina i mieni matatabuna i silakaveni 'ai meaneye 'o'olo dabadabana i 'alavesouya Faulo nimaneye i 'aiova kebu i da 'anita'ia i fwata-vagata.  
4 Imulanina 'ana tomotoga i 'iseni 'o'olo i fwata-vagata 'aise'avadi i vona i vo, Vona mogitana Faulo basenadi tamu tomogo i luvewafai. I lubwaineni i da wafa wakeye, siwe i dega, begaidi tamu yada yaubada 'ana wagava Feiti de'e bei i na luvewafai.”  
5 Faulo 'o'olo i luitaleni 'ai i 'alai, siwe kebu tamu ava'ai i da souyeni 'waineye.  
6 Tomotoganidi Faulo i 'ise'iseni i vo, Tomogona matatabuna i na tubuga 'alo i na 'aniuliulia i na wafa.” Tutuya manamanawena i 'ise'iseni nika 'atumai'avana bega yadi nuanua i sivilai i vo, No'o tomogonina voke tamu yaubada.”   


7 Imulanina 'ana tomotoga 'adi to'edakumeta bwaikina 'ana wagava Fabilisi yana tanoga kebu 'ani'iega bei 'a vevevalaga 'wainega. I mai i vekaiwa 'waimeye bega i vagavaima 'a nagoi yana vanuge 'a miamiani 'aiata 'aitonu nagedie i 'i'isave'avinima.  
8 Fabilisi tamana i viga kamotaitaina i 'iveyaviyavia. Faulo i luku yana tutudabeye i velu'ui faifaina wata nimana i yatoi 'waineye i ve'atumai.  
9 Toviga matatabudi imulanina 'waineye vala i nogai i maia Faulo 'waineye i 'ive'atumaidi.  
10 Yadi nuakalikali nani fuedi i velema wata tutuyanina yama dodoga 'waineye 'ifwaidi wata i velema 'ama 'ibua.   

Melita 'wainega Faulo ma enavo i tauya i na nagoi Loma 
 

11 Weta'i 'aitonu nagedie 'a miamiani Imula Melita 'waineye, mulieta 'a dodoga tamu waka 'ana wagava Yaubadavo-Natulugaluga 'waineye. Wakanina basenadi Alekisanidilia 'wainega i mimai nika kaukau 'ana tutuya i veluagai bei i tutubodeni i mia-vagata.  
12 'A silakata 'a nago 'a le'wa 'atamana Silakusa, Imula Sisili 'waineye bei 'a miamiani 'aiata 'aitonu.  
13 Wata bega 'a silakata 'a nago 'a le'wa 'atamana Litiami 'a 'eno. I 'atai kaukau i nunuga bolimanayega wata bega 'a silakata 'aiata 'ailuga 'a nunago mulieta 'a le'wa 'atamana Futioli.  
14 Bei tovetumaganavo 'ifwaidi 'a veluagadi nuanuadi taiadi 'a na miamiani wiki 'aitamogana, mulieta 'a tauya 'a na nagoi Loma.  
15 Emavo tovetumaganavo Loma 'waineye valama i nogai i maia i yogo'ede'edema. 'Ifwaidi 'a veluagadi 'eba sivedavedamana Afiasi 'waineye wata 'ifwaidi tamu 'atamana 'waineye, Vanuga Wakawaka 'Aitonu. Tutuyanina Faulo i 'isedi i kiavetoketokei nika i vekaiwa Yaubada 'waineye.  
16 Tutuyanina 'a le'wa Loma, tolugaviavo 'adi to'edakumeta Faulo i tauyeni i na mia'eni, siwe tamu tolugavia i na 'i'isave'avini.   

Faulo i le'wa Loma 
 

17 'A miamiani 'aiata 'aitonu, mulieta Faulo nuanuana i na veifufu me Diu yadi to'edakumetavo 'waidie. Vala i vetunei 'waidie matatabudi i va'auta 'waineye taiadi i veifufu i vo, Ekwavo, basenadi me Diu i miamianiga Ielusalema i 'ive'aviniku i 'aniveleneku me Loma 'waidie, siwe kebu tamu sakona a da 'idewai yada tomotoga 'waidie, wata kebu tamu yada sauluva tubudavo 'waidiega a da geuya.  
18 Loma kabemani i velutolitolieku nuanuadi i da 'etoyavuku, fai kebu tamu sakona i da veluagai 'waikuye bega i na luvewafaku.  
19 *Siwe me Diu i baila, kebu nuanuadi i na 'etoyavuku, begaidi me Loma kabemani a vonedi nuanuaku a na vonayavuga Sisa 'waineye. Yada tomotoga me Diu i vevita-maimaigiku siwe kebu a da nuasako 'waidie wata kebu nuanuaku yadi vevita a na tutuli.  
20 Me Isileli fueda ta vetumagana Yaubada 'ana Venua'ivina i na vetunei faifaina 'wa lulukamata, yau wata bani'odi a vetumagana, begaidi i yogoniku de'e bulava kainumu 'wainega.”  
21 To'edakumetanidi Faulo yana vona i tutuli i vo, Emavo Iudia 'waineye i miamiani kebu tamu lubulubu i da vetunei 'waimeye 'omu faifaimu, wata 'waidiega kebu tamu aitoi i da mai valamu i da veifufuyeni 'waimeye 'alo i da awavesakoyemu.  
22 Siwe nuanuama 'u na veifufu 'waimeye bega yamu nuanua 'a na 'asetadi fai 'a nogai 'omi Iesu yana 'Aila'a, tomotoga fuedi i awaobuobuyemi.”   


23 Bega tamu 'aiata i venua'ivineni tomotoga fuedi i souyedi ava'aibe bei Faulo i miamia 'waineye. Faulo i veifufu wata i kiavemageta Yaubada yana veimea tomotoga 'waideye faifaina, 'awa'awaiega i nago i lovani. Nuanuana fuedi i na vetumagana Iesu 'waineye bega veimeanidi i mai Mosese wainega wata tolu'ivona yadi ve 'waidiega i velu'ase'asedi.  
24 Tomotoga 'ifwaidi yana veifufu i nogai i vetumagana Iesu 'waineye, we'e 'ifwaidi kebu i da vetumagana i baila.  
25 Yadi tauya 'waineye taiadi i ve'ikwayekwayega begaidi Faulo i vonedi i vo, Basenadiotoga 'Anu'anunu Magemagetana i vona mogitana tubumiavo 'waidie 'omi tobailanimi faifaimi. Yana 'alavelevelena 'wainega Yaubada yana tolu'ivona Aisea i vo,   

   
 

26 *'U na nago me Diu 'u na vonedi 'u na vo,  

Yaku vona 'wa na noganogai  

siwe kebu nuami i na magetadi.  

Naninidi a 'i'idewadi 'wa na 'ise'isedi  

siwe kebu 'wa na 'isa'inanadi.   


27 Fai tomotoganidi nuadi i 'ivetabodadi.  

Tanigadi i 'ibodadi bega kebu 'adi fata yaku vona i na vinenega.  

Matadi i 'uludi bega kebu 'adi fata naninidi a 'i'idewadi i na 'isedi.  

We'e 'ai'edi mogitana i da 'isa'inanadi,  

wata i da nogaya-dewa,  

nuadi i da magetadi,  

i da nuaviladi i da mai 'waikuye,  

nika a da 'ive'atumaidi.’ ”   

   
 

28 Wata Faulo i vonedi i vo, Fai 'omi me Diu fuemi 'wa baila, nuanuaku 'wa na 'asetai Yaubada nuanuana mali tomotoga kumanidiavo kebu Diu i na 'ita'ita'iedi. 'Ita'ita'i valana 'akonadi i vetunei 'waidie, taunidi i na nogai i na vetumagana.”  
29 *Faulo yana vona i 'a'ava, me Diu i sousouyedi, tauni'avadi i veve'ikwayekwayega Faulo yana veifufu faifaina.   


30 Malamala 'ailuga nagedie Faulo i miamia tamu tomogo yana vanuga 'waineye i tututula wata egavo 'ana veba'wa faifaina i mimaia ma yana sosoana taiadi i veveifufu.  
31 Ma yana venuafoufa'ala i lalau'age Yaubada yana veimea tomotoga 'waideye faifaina, wata i veve 'waidie Toveimea Iesu Keliso faifaina, kebu tamu aitoi i da tatalabodeni.  

   
 
'Asa'aiana bani'odi,  

Luke   

Sakalina 'waineye me Diu beledi kebu 'ana 'eba 'ivebwaika isita i kabukabuni i 'ani'ani, 'adi 'eba tolinuata'i basenadiotoga tubudiavo i 'ani-matayo'o nika Yaubada i 'ita'ita'iedi i vagavaidi Itifita 'wainega.

Taunina Luke, buki de'e 'ana tokiluma.

* 24:5:
'Aila'anina Iesu 'ana tovetumaganavo tamu 'adi wagava, fai Iesu kumanina tomogo Nasaledi.

† 24:6-7:
De'e kilumanina kebu i da 'eno'eno buki tuatuaiotogidi 'ifwaidi nagedie.

* 24:17:
Fol 21:17-28

* 24:21:

Fol 23:6; Fil 3:5

* 26:9:

* 26:19-20:
Fol 9:20,28-29

* 26:23:
Ais 42:6, 49:6; 1Ko 15:20

'Ana mogitana vona Kuliki 'waineye, Eyaga Adiliatiki.

* 28:19:
Fol 25:11

* 28:26:
Ais 6:9-10

De'e kilumanina kebu i da 'eno'eno buki tuatuaiotogidi 'ifwaidi nagedie.

LOMA  

Faulo yana kiluma me Loma 'waidie  

'Eba kiavemageta  

Lubulubu de'e Faulo i kilumi tovetumaganavo i miamia Loma faifaidi. Tutuyanina Faulo i miamia Kolinita, lubulubu de'e i kilumi, mulieta tamu vavine 'adi wagava Fibi i veledi i naweni 'atamana bwaikina Loma, 'awalawa Itali nageneye. Loma 'waineye toveimea bwaikaotogina i miamia 'ana wagava Sisa.  

Faulo nuanuana i na ve 'waidie, tomotoga matatabuda ta sakona Yaubada mataneye, siwe kebu 'ada fata ta na ve'atumai yada folova 'alo yada sauluva 'atumaidi 'waidiega. 'Ai'edi ta na vetumagana Iesu Keliso 'waineye, Yaubada i na 'ive'atumaida wata yada sakona i na nuatavunidi.  

Faulo nuanuana i na nago Loma, tovetumaganavo bei i miamianiga i na kiavetoketokedi. Tovetumagananidi 'ifwaidi me Diu we'e 'ifwaidi me Kuliki. Lubulubu nageneye Faulo yana nago wata 'ana 'aivaita faifaidi i veifufu. 'Ana 'idi side bani'odi.  

Vona-vekaiwa wata lubulubu de'e inagena 'ana nuanua. 1:1-17  

Tomotoga fueda tosakona bega Yaubada yana vematavuloga ta na veluagai. 1:18-3:20  

Kebu 'ita'ita'i ta da veluagai veimea 'adi vematayakayaka 'waidiega, we'e mogitana Keliso 'ana vetumagana 'wainega. 3:21-4:25  

Miave'itubama Keliso taiadi 'wainega mia 'ivauna wata miamia-vagaina ta na veluagai. 5:1-8:39   

Me Isileli tovedumwe'ai'ai siwe 'awaie Yaubada i na veviladi yana 'Aila'a 'waineye. 9:1-11:36  

Sauluvanidi 'ida tovetumagana 'ada laubwaina faifaina. 12:1-15:13  

Faulo yana nuanua, yana 'alanuai wata yana velu'ase'ase. 15:14-16:27  

1 Ekwavo, yau Faulo, Iesu Keliso yana tofolova, a vekaiwa 'waimie. Basenadi Yaubada i venua'ivineku veimea i veleku a vetomata'aulele Valana 'Atumaina faifaina.  
2 Valanina 'Atumaina faifaina basenadiotoga Yaubada i vona'awaufaufa, yana tolu'ivonavo i kilumi yana Buki nageneye.  
3-4 Valanina Natuna faifaina, taunina 'ada Toveimea Iesu Keliso i vetomotogaotoga i tubuga Kini Devida 'ana wauma 'wainega. Tutuyanina i wafaga, 'Anu'anunu Magemagetana yana toketokena 'wainega i tovoi-vaitugana, bega ta na 'asetai taunina mogitana Yaubada Natuna.  
5 Keliso 'wainega Yaubada ma yana nuakalikali i tauyema 'a vetomata'aulele faifaina, bega yama folova 'wainega tomotoga 'aila'a tulina tulina 'waidiega 'ifwaidi i na vetumagana 'waineye wata i na vematayakeyakeni nika 'ana wagava i na vebwaika.  
6 'Omi tovetumagananidi taiadi Yaubada i venua'ivinemi bega 'omi Iesu Keliso yana tomotoga.   


7 Bega a kilukiluma 'omi 'wa miamianiga Loma 'waineye, Yaubada i nuakalikaliemi wata i venua'ivinemi bega 'omi yana tomotoga mogitana.  

A vevelu'ui faifaimi, nuanuaku Tamada Yaubada wata 'ada Toveimea Iesu Keliso ma yadi nuakalikali i na vevesauluva 'atumaina 'waimie wata nuanua bikana mia 'atumaina taiadi i na velevelemi.   

Faulo nuanuana Loma tovetumagana i na fogedi 
 

8 Nagami faifaimi a vekaiwa Yaubada 'waineye Iesu Keliso 'ana wagavayega, fai 'wa vetumaganaga Iesu Keliso 'waineye bega tomotoga fuedi 'awalawa matatabuna 'waidie valami i 'asetai.  
9 Yaubada i 'asetaku mogitana, tutuya fuedi yaku velu'ui 'waidie a nuanuanimi. Yaubada 'waineye tauniku a tauyeku mogitana a vetofolova bega Natuna Valana a lulu'ageyeni.  
10 Wata a vevelu'ui nuanuaku 'ai'edi tutuya de'e 'waineye Yaubada nuanuana, i na tauyeku 'aku fata a na wai 'waimie.  
11 Nuanuaku bwaikina a na wai bega tamu nuakalikali 'wa na veluagai 'Anu'anunu Magemagetana 'wainega, nuakalikalinina yami vetumagana i na kiavetoketokedi.  
12 Yaku nuanuananina side bani'odi, yada vetumagananidi 'waidiega ta na ve'ivaivaita.   


13 *Ekwavo, nuanuaku 'wa na 'asetai tutuya fuedi igodi a da viwai nika nani 'ifwaidi i vevesitagoniku. Nuanuaku a da folofolova 'awasasamie bega yaku folovanina 'wainega vuaga a da 'iseni 'ifwaidi i da vetumagana Iesu Keliso 'waineye, bani'odi basenadi a folova mali tomotoga kumanidiavo kebu Diu 'waidie nika i vetumagana.   


14 Fai folovanina Yaubada i veleku, i lubwaineku a na lalau'age Iesu Keliso valana faifaina, tomotoga matatabuna 'waidie. Vona mogitana, 'atamana bwaikidi 'adi tomia wata 'atamana siaidi 'adi tomia 'waidie, taunidi ma yadi 'aseta wata taunidi kebu i da sikulu, matatabudi 'waidie a na lalau'age.  
15 Bega nuanuaku bwaikina a na wai Loma 'waineye, Iesu Valana 'Atumaina 'waimie a na lau'age.   

Keliso Valana 'Atumaina toketokena 
 

16 *Valananina 'Atumaina faifaina kebu a da ve'awamayamayaga, fai kebu nani mweanaga. Keliso valana faifaina Yaubada yana 'eda'eda toketokena, egavo i na vetumaganeni i na 'ita'ita'iedi sakona 'waidiega. 'Ima me Diu nagami Valanina 'a nogai, mulieta mali tomotoga kumanidiavo kebu Diu.  
17 *Valananina i veveda Yaubada i 'ive'atumaida nika yada sauluva i tonova mataneye vetumagana'ava 'wainega. Avinodi 'ida tosakona, fai ma yada vetumagana taunida ta tauyeda Keliso 'waineye bega Yaubada i awave'atumaieda. 'Ada 'ive'atumai Yaubada mataneye faifaina basenadiotoga i kilumi Yaubada yana Buki nageneye i vo,  

   
 
Egavo yadi vetumagana 'wainega yadi sauluva i na tonova Yaubada mataneye,  

mia 'atumaina wata miamia-vagaina i na veluagai.”   

Tomotoga matatabuda ta sakona Yaubada mataneye 
 

18 Yaubada yana nuasako tosakona 'waidie 'akonadi i veda abamayega. Fai tomia fwayafwaya fuedi Yaubada i vevedumwe'ai'aieni wata sakona tulina tulina i 'i'idewadi 'adi vematavuloga i na veluagai 'wainega. Yadi sakonanidi 'waidiega Yaubada yana nuanua tonovina i lulutamubodai tomotoga 'ifwaidi 'waidiega.  
19 Naninidi tomotoga 'adi fata i na 'asetadi Yaubada faifaina mageseye 'waidie, fai Yaubada taunina i sivemagesedi.  
20 Fwayafwaya 'ana 'idewavau 'wainega i maiga 'asiau, Yaubada yana toketokena i 'eno'eno-vagaina wata yana sauluva magemagetana mageseye. Avinodi tomotoga sauluvanidi kebu 'adi fata i na 'isaotogi, siwe i lubwainedi 'ana 'idewadewa 'waidiega Yaubada i da 'isa'inanai. Begaidi kebu 'adi fata i na vo, Yaubada 'a bavuyeni.”   


21 *Vona mogitana Yaubada i 'asetai, i lubwainedi i da 'odu'odu wata i da vevekaiwa yadi Yaubada 'waineye siwe i baila, nika nuadi 'anigaugaudi fai nua'avadi wata nuadi dududubalidi.  
22 Taunidi i awa'ai'aidi igodi tonuamageta, we'e mogitana yadi vona 'ana nogaya tove'wava'wava.  
23 *Yaubada miamia-vagaina wata magemagetana 'ana 'odu'odu i baileni, we'e ma'itufa i 'odu'odu kumaea 'waidie, 'adi 'isa'isa bani'odi tomotoga-'avo'avovo, manuga, 'aisaya wata 'aisaya daledaledi.  
24 Begaidi Yaubada i 'iawelovedi bega sauluvanidi sakoidi nuanuadi, i na 'i'idewadi. Sauluvanidi bunu 'ana nuanua 'eba bunumayaga, tauni'avadi tomogodiega i sakosakona.  
25 Yaubada 'ana 'aseta i baila, ma'itufa taunidi i tauyedi nani-vekavekali 'waidie. Yaubada 'ana 'idewadewa 'waidie i 'odu'odu, we'e mogitana tomotoga i da 'odu'odu 'ada To'idewadewa 'waineye. I lubwaineda matatabuda ta na subisubiai, kebu ta na 'ailove. Vona mogitana, yaku nuanua bani'odi.   


26 Fai tomotoga nuanuadi sakona, Yaubada i baila i tauyedi bunu 'ana nuanua 'eba bunumayaga 'waidie. Wata vevine bani'odi, sauluvanidi i lubwainediga i baila, vevine'ava i lulu'avo'avovo.  
27 Wata bani'odi iaveta nagi i baila, nuanuaotogidi iaveta'ava i na lulu'avo'avovo. Iaveta'avadi i sakosakona 'eba bunumayaga bwaikaotogina, begaidi vematavuloga i veveluagai tomogodi wata nuadi 'waidie. Vematavuloganina i veveluagaiga i lubwainedi, yadi sauluva sakoidi 'adi tutula.   


28 Wata fai Yaubada 'ana 'aseta 'waidie i venani-'avo'avovo kebu faifaina i da awavemogitana, bega Yaubada i 'anivelenedi yadi nuanua 'wavadi 'waidie, sauluvanidi kebu i da lubwainediga, i 'i'idewadi.  
29-31 Sakona tulina tulina nuadi i 'ewadi, bani'odi kukua 'adi nuanua 'waidie i vebwaika, bunu 'ana nuanua sakoidi nuadi i 'ewai, i veve'unumagigi, i luluvewafa, i veveta'ata'ala, i vevekali wata i totolive'eda nuanuadi vita i na veveluagadi. Wata i vevebonaivo, i awavesako, Yaubada i vevedumwe'ai'aieni, i manimanini-'avo'avovo, i nunualaka wata taunidi i awa'ai'aidi. Tutuya fuedi nani sakoidi 'adi nuanua 'waidie i vevebwaika, tamadiavo wata inadiavo yadi veimea kebu nuanuadi, yadi nuanua dudubalidi, yadi vona'awaufaufa i geugeudi, kebu i da nunuakalikali wata kebu i da 'i'isanuakalikali.  
32 Yaubada yana veimea i 'eno'eno, tomotoganidi bani'odi i vevesauluvediga 'ana tutula i na wafaotoga. Veimeanina i 'asetai siwe i kwayekwayega. Wata yadi sakona i 'i'imoso'ieni, tomotoga 'ifwaidi i nunua'anidi bega ma fuedie i sakosakona.    

Tomotoga matatabuda ta na vonayavuga Yaubada mataneye 
 

1 *Ekwavo, voke 'wa vonavona 'wa vo, Tomotoganidi mogitana tosakona, vematavuloga i na veluagai Yaubada 'wainega.” Siwe 'omi wata tomotoganidi bani'odi 'wa sakosakona, bega tutuyanina 'wa awavesakoyediga nika 'asa'aiana taunimi 'wa awavesakoyemi, 'awaie kebu 'ami fata 'wa na ve'ewa yami sakonanidi faifaidi Yaubada mataneye.  
2 Ta 'asetai Yaubada yana veimea tonovina, 'awaie tomotoga vematavuloga i na veluagai sauluvanidi sakoidi faifaidi.  
3 Ekwavo, 'omi tomotoga 'ifwaidi 'wa awavesakoyedi yadi sakona faifaidi, siwe 'omi wata bani'odi 'wa sakosakona, kebu tamu sai'afo 'wa na dega Yaubada yana vematavuloga 'wainega.  
4 'Akonadi i 'isanuakalikaliemi, i tokemaiga kebu i da tutula-matayo'o 'waimie yami sakona faifaidi. 'Alo yana nuakalikalinina i venani-'avo'avovo 'waimie? I lubwainemi 'wa da 'asetai Yaubada ma yana nuakalikali i lulukamasemi, nuanuana 'wa na nuavilami yami sakona 'waidiega.   


5 Siwe 'omi 'wa baila, kebu nuanuami 'wa na nuavilami begaidi taunimi 'ami vematavuloga 'wa 'ivebwaika'a'avai. We'e Vonayavuga 'ana 'Aiata 'waineye Yaubada yana veimea tonovina 'wainega ma yana nuasako tosakona matatabudi i na vematavulogidi, bei mogitana 'ami tutula 'wa na veluagadi.  
6 *'Wa na veluagadiga fai 'aiatanina 'waineye tomotoga matatabuda tutula ta na veluagai Yaubada 'wainega, yada sauluva 'adi 'isa'isa bani'odi.  
7 Tomotoga 'ifwaidi tutuya fuedi i vevesauluva 'atumaina nuanuadi Yaubada i na awave'atumaiedi, nuanuadi 'ai'aiwabu i na veluagai 'wainega wata nuanuadi taiadi i na mia-vagata. Tomotoganidi Yaubada mia 'atumaina wata miamia-vagaina i na veledi.  
8 We'e tomotoga 'ifwaidi taunidi 'aisedi faifaidi i nuanua, nani tonovidi i baila we'e sakona nuadi i 'ewai, tomotoganidi Yaubada yana nuasako golagolana wata toketokena 'wainega i na vematavulogidi.  
9 Tomia fwayafwaya matatabudi i sakosakonaga veviga wata 'we'wela i na veluagai, mogitana me Diu, siwe wata mali tomotoga taiadi.  
10 We'e tomia fwayafwaya matatabudi i vevesauluva 'atumaina Yaubada i na awave'atumaiedi, ve'ililibu wata 'ai'aiwabu i na veledi we'e nuanua bikana mia 'atumaina taiadi i na veluagai 'wainega, mogitana me Diu, siwe wata mali tomotoga taiadi.  
11 *Yaubada de'e bani'odi i na veimeyeda, kebu i na lau'idi, me Diu wata mali tomotoga matatabuda ta vesala mataneye.   


12 Mali tomotoga kumanidiavo kebu Diu, avinodi Yaubada yana veimea kilukilumidi kebu i da 'eno'enovi 'waidie, siwe 'ai'edi i na sakona i na wafaotoga. We'e me Diu, Yaubada yana veimea kilukilumidi i 'eno'enovi 'waidie, 'ai'edi kebu i na vematayakeyakediga 'awaie i na vonayavuga Yaubada mataneye bega veimeanidi 'waidiega 'adi vematavuloga i na veluagai.  
13 'Ai'edi Yaubada yana veimea ta na nogaimo siwe kebu ta na vematayakeyakediga, kebu 'ana fata yada sauluva i na tonova mataneye, we'e veimeanidi ta na vevematayakeyakediga yada sauluva tonovina Yaubada mataneye.  
14 Mali tomotoga kumanidiavo kebu Diu, avinodi Yaubada yana veimea kilukilumina kebu i da 'eno'enovi 'waidie wata kebu i da nogaidiga siwe i 'i'idewaimo, 'eba 'isa veimeanidi 'akonadi i 'asetadi.  
15 Naninina 'wainega ta 'asetai Yaubada yana veimea nuadie i 'eno'enovi, fai 'ai'edi tamu sauluva sakoina i na 'i'idewaiga, taunidi 'adi vebae wata yadi nuanua i ve'iyo'eyo'eyedi 'waidiega i na 'asetai i sakosakona, wata bani'odi yadi nuanua bikana 'wainega i na 'asetai sauluva 'atumaina i 'i'idewai.  
16 'Awaie Vonayavuga 'ana 'Aiata 'waineye Yaubada Iesu Keliso i na voneni tomotoga matatabuda yada sauluva wata yada nuanua givagivadi faifaidi ta na vonayavuga 'waineye, i na veimea vematavuloga faifaina. Naninidi a lulu'ageyedi Keliso Valana 'Atumaina 'wainega.   

Veimea Mosese 'wainega i maiga me Diu kebu i da vematayakeyakedi 
 

17 We'e 'omi me Diu a na vonemi. Taunimi 'ami wagava 'wa awa'ai'aia 'wa vo, 'Ima me Diu, 'a tauyema Yaubada yana veimea 'waidie wata 'ima yana tomotoga mogitana 'a veiana taiadi.”  
18 Yaubada yana nuanua 'akonadi 'wa 'asetai veimeanidi 'waidiega, bega 'ami fata 'wa na venua'ivina-'atumai ava'aibe sakona wata ava'aibe sauluva 'atumaina.  
19 Wata 'wa vo, Egavo Yaubada i bavuyeniga i miamiani dudubala 'waineye, 'ima 'adi tove. Yadi nuanua dududubalidi 'a kikiavemagetadi.”  
20 Tutuya fuedi tobavu 'wa awave'ede'ededi wata yavayavava 'waidie 'wa veve. Yami nuanua 'wa vo, Fai Yaubada yana veimea 'waimeye, nani matatabuna 'a 'aseta-'atumaidi wata naninidi 'a vonevoneyediga, vona mogitana.”  
21 Mali tomotoga 'waidie 'wa veve, we'e kebu taunimi 'wa da vemi. 'Wa lalau'age 'wa vo, Kebu 'wa na vainagoga,” we'e 'omi 'wa da nuani, 'wa vavainago?  
22 'Wa vonavona 'wa vo, Kebu 'wa na sakonaga bunu 'ana nuanua 'waidie,” we'e 'omi 'wa da nuani, bani'odi 'wa sakosakona? Kumaea 'waidie tomotoga i 'odu'odu 'wa 'ise'isedi 'wa veve'eduogaogala siwe 'omi 'wa da nuani, kukua 'wa vivinagodi kumaeanidi yadi vanuga 'eba 'odu 'waidiega?  
23 Veimea i mai Mosese 'wainega faifaidi taunimi 'wa awa'ai'aimi 'wa vo, 'Ima me Diu Yaubada yana veimea 'a 'asetadi, nani bwaikina 'waimeye.” Siwe 'wa da nuani, veimeanidi 'wa geugeudi bega yami sauluvanidi 'waidiega mali tomotoga Yaubada i awavesakoyeni?  
24 *Yami sauluvanidi faifaidi basenadiotoga i kilumi Yaubada yana Buki nageneye i vo,  

   
 
'Omi me Diu yami sauluva sakoidi 'waidiega  

mali tomotoga Yaubada i awavesakoyeni.”   

'Anu'anunu Magemagetana Yaubada yana tomotoga yadi nuanua i 'ive'ivaudi 
 

25 Wata 'omi me Diu a na vonemi. Basenadi 'wa tubuga nika bunumi i bobodi, 'ami tugusa 'omi me Diu mogitana. We'e 'ai'edi Yaubada yana veimea 'wa na vevematayakeyakediga, bunu 'aibobo nani 'atumaina. Siwe 'ai'edi veimeanidi 'wa na geugeudi, bunu 'aibobo 'wa venani-'avo'avovoyeni.  
26 We'e 'ai'edi mali tomotoga kumanidiavo kebu Diu bunu 'aibobo kebu i da 'ewaiga, siwe Yaubada yana veimea i na vevematayakeyakediga, Yaubada i na awave'atumaiedi bega taunidi yana tomotoga.  
27 We'e mogitana 'awaie tomotoganidi bunu 'aibobo kebu i da 'ewaiga siwe Yaubada yana veimea i vevematayakeyakeni, 'omi me Diu i na awavesakoyemi fai avinodi Yaubada yana veimea kilukilumidi 'waimie i 'eno'enoviga wata bunu 'aibobo 'wa 'ewai, veimeanidi 'wa geugeudi.   


28 Egavo Yaubada yana tomotoga mogitana? 'Omi me Diu 'wa vonaga 'wa vo, Bunu 'aibobo 'a 'ewaiga Yaubada yana veimea bani'odi, 'ima yana tomotoga mogitana. Tamamavo wata inamavo tomotoga Diu, sauluva Diu matatabuna 'a veve'ililibuyedi, mogitana 'ima me Diu.” Bani'odi 'wa voneyediga siwe kebu.  
29 *Egavo yadi nuanua tonovidi Yaubada mataneye taunidi yana tomotoga mogitana. Veimeanidi kilukilumidi kebu 'ana fata tamu aitoi yana nuanua i na sivilai, we'e mogitana 'Anu'anunu Magemagetana tomotoganidi yadi nuanua i sisiviladi i 'ive'ivaudi, 'wa da vo 'Anu'anununina yadi nuanua sakoidi i da boboyavuledi. Tomotoganidi mogitana Yaubada yana tomotoga, 'adi subia i veveluagai 'wainega, kebu tomotoga 'waidiega.    

Yaubada yana vona'awaufaufa kebu i na geudi 
 

1 'Wa da nuani, tomotoga Diu 'aivaita i veveluagai fai taunidi 'aila'a Diu 'alo kebu? Wata bunu 'aibobo, 'wainega 'aivaita i na veluagai?  
2 E'e, mogitana, me Diu 'waidie 'eba 'aivaita fuedi i 'eno'enovi. 'Eba 'aivaita kumekumetana, Yaubada yana Vona i 'aniveleneni me Diu 'waidie i 'i'isave'avini.   


3 Mogitana, me Diu 'ifwaidi yana Vonanidi i vedumwe'ai'aieni. We'e 'wa da 'asetai, Yaubada yana vona'awaufaufa 'waidie i na venani-'avo'avovo?  
4 *Kebu'a'avaotoga. Avinodi tomotoga matatabudi i vevekali, we'e Yaubada kumanina vona mogitana. Fai yana Buki nageneye i kilumi i vo,  

   
 
Yaubada 'u veveifufu, yamu vona tonovina 'waidiega tomotoga fuedi i na 'isa'inanai.  

'Ai'edi tomotoga i na vevitamu sakona faifaina, fuedi i na 'asetai i vevekali.”   

   
 

5 Tomotoga 'ifwaidi i vonavona i vo, 'Ai'edi ta na sakosakonaga, nani 'atumaina. Fai mali tomotoga sakonanidi i na 'isedi nika i na vo, Yaubada kebu bani'odiga, yana sauluva matatabuna tonovina.’ ” Wata i vo, Yama sakonanidi 'waidiega Yaubada yana 'atumaina 'a sisivemageseni, kebu i da lubwaineni vematavuloga 'a na veluagai 'wainega.”  
6 Mogitana kebu bani'odi i da voneyediga. Yaubada yana sauluva tonovi'avadi. 'Ai'edi sakona i da ve'ise'isedimoga, 'awaie Vonayavuga 'ana 'Aiata 'waineye kebu 'ana fata veimea tonovina 'wainega i na veimeyeda.  
7 Siwe voke tamu aitoi i na vo, 'Ai'edi a na vona-vekavekali de'e nani 'atumaina, fai mali tomotoga vekalinidi 'waidiega i na 'asetai Yaubada kebu bani'odiga, yana vona matatabuna tonovina.” Wata tomogonina i na vo, Yaubada 'ana subia i veveluagai yaku vekali 'wainega, kebu i da lubwaineni i na awavesakoyeku.”  
8 We'e tomotoga 'ifwaidi i awavesakoyema igodina 'a da vo, Ma fueda ta na sakosakona-vebogi bega nani 'atumaidi i na sousouyedi.” Siwe i vekali, 'awaie tomotoganidi 'adi laubwaina vematavuloga i na veluagai.   

Kebu tamu aitoi yana sauluva tonovina Yaubada mataneye 
 

9 Vetuma bani'odi ta na voneyedi? 'Wa da nuani, 'ima me Diu 'atumai'avama Yaubada mataneye we'e mali tomotoga sakoidi? Kebu'a'ava. 'Akonadi a vonemi matatabuda ta vesala, me Diu wata mali tomotoga ma fueda ta sakosakona, 'wa da vo sakona i da veveimeyeda.  
10 *Bani'odi basenadi Yaubada yana Buki nageneye i kilumi i vo,  

   
 
Kebu tamu aitoi yana sauluva tonovina Yaubada mataneye,  

kebu'a'avaotoga.   


11 Kebu tamu aitoi sauluva tonovina i da 'asetaiga,  

'alo Yaubada faifaina i da vevenua'ivina.   


12 Tomotoga matatabudi Yaubada yana 'eda'eda i baileni,  

tomotoganidi i venani-'avo'avovo.  

Kebu tamu aitoi i da vevesauluva 'atumaina,  

kebu'a'avaotoga.   


13 *Yadi vona 'adi nogaya bani'odi taumata 'anibaina magaina,  

bonadi vekali 'adi loi.  

Yadi vona tuva bani'odi,  

'waidiega tomotoga vita wata wafa i veveluagadi,   


14 *ma yadi nuasako i manimanini.   


15 *I luluvewafa-'avo'avovo.   


16 'Awalawa matatabuna 'waidiamo i nunagoga i sakosakona,  

'wa da vo mulidiega yadi sakona 'iavena i da 'eno'eno, 'ivesako wata 'we'wela.   


17 Mia 'atumaina wata veiana bavubavuotogidi.   


18 *Kebu tamu sai'afo Yaubada i da kololoyeni bega i da ve'ililibuyeni.”   

   
 

19 Yaubada yana veimea tomotoga i veledi bega i na vematayakeyakedi. Siwe tomotoga matatabuda, me Diu wata mali tomotoga taiadi ta geugeudi bega Yaubada mataneye 'ida tosakona kebu 'ada fata ta na ve'ewa, ta na ve'wadamo.  
20 *Kebu tamu aitoi 'ana fata yana sauluva i na tonova Yaubada mataneye veimea 'adi vematayakayaka 'waidiega. We'e mogitana Yaubada yana veimeanidi yada sakona i sivemagesedi fai ta geugeudi nika 'wainega ta 'asetai matatabuda tosakona.   

Yada sauluva i tonova Yaubada mataneye vetumagana'ava 'wainega 
 

21 Mogitana 'ida nagami tosakona, siwe tutuya de'e 'waineye Yaubada tamu 'eda'eda i veda 'wainega taunina i 'ive'atumaida yada sauluva i tonova mataneye. 'Eda'edanina faifaina basenadiotoga Mosese wata Yaubada yana tolu'ivonavo i kilumi, we'e kebu ta da ve'atumai Yaubada mataneye yana veimea 'adi vematayakayaka 'waidiega.  
22-23 *'Ada 'ive'atumainina ta veluagai side bani'odi. Yaubada i 'ive'atumaida yada vetumagana 'wainega. Egavo ma yadi vetumagana taunidi i na tauyedi Iesu Keliso 'waineye, faifaidi Yaubada i na vo, Tomotoganidi yadi sauluva tonovina matakuye, kebu yadi sakonaga.” Tomotoga matatabuda ta vesala, me Diu wata mali tomotoga ma fueda ta sakona. Yaubada Magemagetana, i lubwaineda 'ida wata yada sauluva magemagetana, siwe matatabuda yada sakonanidi faifaidi ta 'usa 'waineye.  
24 Ta sakona siwe fai ta vetumagana Iesu Keliso 'waineye Yaubada i 'ive'atumaida wata i nuatavunida. Keliso 'wainega i 'isanuakalikalieda, wata i vesauluva 'atumaina 'waideye i tuveobuda sakona 'wainega. Yana 'anivelena-maimaiganina 'waideye kebu 'ana tutulaga.  
25 Yaubada Keliso i 'aniveleneni i wafa tomotoga faifaida bega yana wafanina 'wainega yada sakona 'adi vita i evadi, Yaubada yana nuasako 'waideye i 'a'ava wata dayaginega yada sauluva i tonova Yaubada mataneye. 'Ai'edi ta na vetumagana Keliso dayagina i ilolo faifaida, nuatavunanina ta na veluagai. Wata Keliso yana wafanina 'wainega, Yaubada i veda yana sauluva tonovina fai basenadi i tokemaiga tomotoga yadi sakona i 'ise'isedimo, siwe i 'asetai 'awaie Keliso yadi sakonanidi i na tutulidi yana wafa 'wainega.  
26 We'e tutuya de'e, fai Keliso i 'aniveleneni bega ta 'asetai Yaubada yana sauluva tonovina wata tomotoga yadi vetumagana 'waidiega i 'ive'atumaidi. Egavo i vetumagana, Keliso yana wafa 'wainega yadi sakona i tutula'a'avadi, Yaubada i nuatavunidi yadi sauluva i tonova mataneye.   


27 Vetuma 'wa da nuani? 'Ada fata taunida ta na awa'ai'aida 'ada 'ive'atumai Yaubada mataneye faifaina? Kebu, kebu 'ada fata ta na awa'ai'aidaga fai 'ada 'ive'atumai mataneye kebu veimea 'adi vematayakayaka 'waidiega, we'e mogitana vetumagana 'wainega.  
28 Bega ta nuani tomotoga yadi sauluva i tonovaga Yaubada mataneye vetumagana 'aisena 'wainega, kebu veimea 'adi vematayakayaka 'waidiega.  
29-30 *Wata 'wa da nuaniga? Me Diu 'aisedi yadi Yaubada wata 'aisedi i na 'ita'ita'iedi? Kebu. Yaubada 'aitamogana, bega taunina me Diu yadi Yaubada wata mali tomotoga kumanidiavo kebu Diu yadi Yaubada. Me Diu yadi sauluva i na tonova Yaubada mataneye yadi vetumagana 'wainega, wata bani'odi mali tomotoga yadi vetumagana 'wainega yadi sauluva i na tonova mataneye.  
31 Fai ta ve'atumai Yaubada mataneye yada vetumagana 'wainega, we'e yana veimea bani'odi? Ta na bailedi? Kebu, kebu ta na bailediga, we'e mogitana ma yada vetumagana ta na veve'ililibuyedi.    

Ebelamo yana vetumagana yada 'eba 'isa 
 

1 Tubuma Ebelamo, kumanina me Diu 'ama wauma 'ana tovelamu a na veifufuyeni. Yana 'aseta i veluagai Yaubada faifaina sauluva tonovina 'wainega.  
2 'Ai'edi veimea 'adi vematayakayaka 'waidiega Yaubada i da 'ive'atumaia, 'ako yana vematayakayakanina faifaina taunina i da awa'ai'aia. Siwe kebu tamu nani i da 'eno'eno bega 'wainega taunina i na awa'ai'aia Yaubada mataneye.  
3 *'Ana 'ive'atumai faifaina basenadi i kilumi Yaubada yana Buki nageneye i vo,  

   
 
Ebelamo i vetumagana Yaubada 'waineye,  

yana vetumagananina faifaina Yaubada i awave'atumaieni.  

I vo, Taunina yana sauluva tonovina matakuye.’ ”   

   
 

4 'Ai'edi tamu aitoi i na vetofolovaga tamu tomogo 'waineye mani i na veleni. Siwe kebu i na vo, De'e 'ana nuakalikali,” we'e mogitana i na vo, 'Ana tutula, folova vitadi i 'idewadiga faifaina.”  
5 We'e 'ive'atumai folova 'wainega kebu faifaina Yaubada i da nuanuaga, vetumagana nani bwaikina 'waineye. Avinodi 'ida tosakona, siwe 'ai'edi ta na vetumaganamo Yaubada 'waineye ta na ve'atumai mataneye, bega faifaida i na vo, Taunidi yadi sauluva tonovina matakuye, yadi sakona i 'a'ava.”  
6 Wata bani'odi basenadiotoga Kini Devida i vona 'ada 'ive'atumai Yaubada mataneye faifaina. I vonaga i vo, Egavo i ve'atumaiga, kebu yadi folova 'alo yadi vematayakayaka 'waidiega, i ve'atumaiga vetumagana'ava 'wainega, 'eba sosoana 'waidie.”  
7 *Wata i vo,  

   
 
Egavo yadi sauluva sakoidi Yaubada i nuatavunidi wata yadi sakona i 'u'umidi,  

'eba sosoana 'waidie.   


8 Aitoi yana sakona 'Auvea kebu i na nuanuanidiga,  

'eba sosoana 'waineye.”   

   
 

9 Sosoananina Devida i voneyeniga, 'wa da nuani, me Diu kumanidiavo bunudi i bobodiga 'aisedi i veveluagai yadi vetumagana 'wainega? Kebu, wata mali tomotoga bunu 'aibobo kebu i da 'ewaiga 'adi fata i na sosoana yadi vetumagana 'wainega. Nani de'e ta 'asetai fai 'akonadi Yaubada yana Buki 'wainega a lu'ivona 'waimie. I vo,  

   
 
Ebelamo i vetumagana Yaubada 'waineye,  

yana vetumagananina faifaina Yaubada i awave'atumaieni,  

I vo, Taunina yana sauluva tonovina matakuye.’ ”   

   
 

10 Ma'avia 'ana awave'atumai i veluagai? Nagami Yaubada i awave'atumaieni mulieta bununa i boboi, 'alo bununa i boboina mulieta i awave'atumaieni? Nagami Yaubada i awave'atumaieni, mulieta bununa i boboi.  
11 *Nagami Yaubada i vo, Ebelamo yana vetumagana 'wainega yana sauluva i tonova matakuye,” mulieta i voneni bununa i boboi. I boboiga, yana 'eba 'isa nagami Yaubada i awave'atumaieni yana vetumagana faifaina, mulieta tugusanina i 'ewai. Naninidi i souyedi Ebelamo 'waineye bega egavo tugusanina kebu i da 'ewaiga siwe yadi vetumagana 'aisena 'wainega i ve'atumai Yaubada mataneye, taunidi bani'odi Ebelamo 'ana wauma i vetubuna 'waineye.  
12 Wata bani'odi Ebelamo me Diu tubudi, kumanidiavo Yaubada yana tugusa i 'ewai tomogodi 'waidie. I vetubunaga kebu bunu 'aibobo 'aisena faifainaga, siwe fai yana sauluva i salai. Yana sauluvanina bola kebu bunu 'aibobo i da 'ewaiga, ma yana vetumagana Yaubada 'waineye i miamia.   

Yaubada yana vona'awaufaufa 'waideye 'adi mogitana ta na veluagadi vetumagana 'wainega 
 

13 *Basenadiotoga Yaubada i vona'awaufaufa Ebelamo 'waineye i vo, 'Omu wata 'amu wauma fwayafwaya matatabuna a na velemi.” De'e bani'odi Yaubada i vona'awaufaufa Ebelamo 'waineye fai yana vetumagana faifaina Yaubada i vo, Taunina yana sauluva i tonova matakuye,” kebu veimea 'adi vematayakayaka 'waidiega i da ve'atumaiga.  
14 *Yaubada kebu i da vo, Tomotoganidi yaku veimea a veledi Mosese 'wainega i na vematayakeyakedi yaku vona'awaufaufa 'adi mogitana i na veluagadi.”'Ai'edi mogitana, we'e tomotoganidi i vetumaganamo bani'odi? 'Wa da vo i da vetumagana-maimaiga wata Yaubada yana vona'awaufaufa i da venani-'avo'avovo.  
15 Kebu 'ana fata tomotoga Yaubada yana vona'awaufaufa 'adi mogitana i na veluagadi, yana veimea 'adi vematayakayaka 'waidiega, fai veimeanidi i geugeudi bega Yaubada yana nuasako wata yana vematavuloga i sousouyedi 'waidie. 'Ai'edi veimea kebu, 'ako tomotoga kebu i da geugeudi. Siwe fai veimeanidi i 'eno'enovi nika tomotoga i geugeudi 'adi vematavuloga i na veluagai.   


16 *Fai veimea 'waidiega Yaubada yana nuasako i sousouyeni, bega yana vona'awaufaufa 'adi mogitana kebu 'ana fata ta na veluagadi veimeanidi 'adi vematayakayaka 'waidiega. We'e mogitana vetumagana'ava 'wainega nika ta na 'asetai mogitana, vona'awaufaufanidi Yaubada yana 'anivelena-maimaiga 'waideye. 'Ai'edi me Diu yadi veimea ta na vematayakeyakediga 'alo kebu, kebu tamu ava'ai, we'e nani bwaikina ta na vetumagana Yaubada 'waineye Ebelamo bani'odi i vetumagana, nika vona'awaufaufa 'adi mogitana ta na veluagadi. 'Ai'edi Ebelamo ta na salaiga, 'ida tubunavo.  
17 *Ta na vetubuna Ebelamo 'waineye faifaina Yaubada i vona yana Buki nageneye i vo,  

   
 
A venua'ivinemu bega 'aila'a tulina tulina i na ve'awatubuna 'waimuye.”  

   
 
Bega Ebelamo 'ida tovetumagana tubuda Yaubada mataneye. Yaubada kumanina Ebelamo i vetumagana 'waineye, taunina towafa 'adi tosivetovoi wata yana veimea 'wainega naninidi bola kebu i da souyediga, i 'i'idewadi.   


18 *Basenadiotoga Yaubada Ebelamo i voneni i vo,  

   
 
'Amu wauma i na vefue,  

wala'ai 'ana 'ilukulukuta bani'odi.”  

   
 
Ebelamo kebu tamu natunavoga wata 'akonadi i ve'auvea siwe kebu i da vo, Bani'odi i na munega 'aku 'aila'a i na vefue?” Ma yana vetumagana i nuaniamo mogitana Yaubada yana vona'awaufaufanina 'ana mogitana i na souyeni.  
19 *Ebelamo i ve'auvea-'afo'afo 'ana malamala 100 lilivaneye i 'asetai taumata 'awaneye i tovotovoi we'e yana vavine Sela i vemo'ai kebu 'adi fata venatuna, siwe yana vetumagana kebu i da mwea.  
20 Ma yana vetumagana Yaubada yana vona'awaufaufanina faifaina kebu i da venuanaluga, yana vetumagananina i vevetoketoke Yaubada i subiaimo naninina 'awaie i na souyeniga faifaina.  
21 I nuani mogitana Yaubada ma yana toketokena, ava'ai i vona'awaufeufeniga 'ana mogitana i na souyeni.  
22 Yana vetumagananina 'wainega Yaubada i awave'atumaieni i vo, Taunina yana sauluva tonovina matakuye.”  
23-24 Awave'atumai 'ana vonanina i kilumiga kebu Ebelamo 'aisena faifainaga, wata 'ida faifaida, fai ta vetumagana yada sauluva i na tonova Yaubada mataneye. Yaubada, kumanina 'ada Toveimea Iesu i sivetovoia wafayega.  
25 *'Ada Toveimeanina Yaubada i 'aniveleneni tomotoga i luvewafai yada sakona faifaidi we'e Yaubada i sivetovoia bega ta ve'atumai mataneye yada sakona i nuatavunidi.    

Iesu 'wainega Yaubada i veianeda 
 

1 Tutuya de'e 'waineye Yaubada i 'ive'atumaida yada sakona i 'u'umidi fai ta vetumagana Iesu Keliso 'waineye. 'Ada 'ive'atumainina 'wainega ta veiana Yaubada taiadi wata mia 'atumaina ta veveluagai, 'ada Toveimea Iesu Keliso faifaida i 'idewai.  
2 Wata fai ta vetumagana 'waineye i mieda Yaubada yana nuakalikali nageneye, 'asiau bei ta miamia i vevesauluva 'atumaina 'waideye. Wata fai ta nuani mogitana 'awaie Yaubada yana 'ai'aiwabu magemagetadi i na veleda ta sososoana mogitana.  
3 'Ai'aiwabu ta na veluagadiga kebu 'aisedi faifaidi ta da sososoanaga, siwe wata vita ta veveluagadiga faifaidi ta sososoana fai ta 'asetai vitanidi 'waidiega yada tokemaiga i vevebwaika.  
4 Yada tokemaiga i na nagoga ta na vetoketoke wata ta na kumakumaga, nika 'wainega ta na vetumagana fa'alina wata ta na nuani mogitana 'ai'aiwabu i na veleda.  
5 Ta 'asetai mogitana ta na veluagai bega kebu ta na venuanaluga, fai 'Anu'anunu Magemagetana 'akonadi i veleda nika i ageda, bega Yaubada yana nuakalikali bwaikina 'wainega ta vevebaeda.   


6 Mogitana Yaubada i nuakalikalieda fai bola 'ida kebu ta da vetoketokega wata kebu 'ada fata taunida ta na 'ive'atumaidaga, bei Yaubada yana nuanua 'ana tutuya mogitana 'waineye, Keliso i wafa 'ida Yaubada 'ana tovedumwe'ai'ai faifaida.  
7 Tamu tomogo 'atumaina 'ana 'ita'ita'i faifaina, kebu 'ana fata tamu aitoi taunina i na tauya-matayo'oyeni wafa 'waineye. We'e voke tamu tonuakalikali 'ana 'ita'ita'i faifaina 'ana fata tamu aitoi taunina i na tauyeni wafa 'waineye.  
8 We'e Yaubada yana nuakalikali bwaikaotogina i veda fai bola ta sakosakona Keliso i wafa 'ada 'ita'ita'i faifaina.   


9 Fai Keliso dayagina i ilolo faifaida yada sauluva i tonova Yaubada mataneye, vona mogitanaotoga i na 'ita'ita'ieda Yaubada yana nuasako 'wainega nika kebu yada sakona 'adi tutula ta na veluagadiga.  
10 Nagami 'ida Yaubada 'ana gaviavo, Natuna yana wafa 'wainega i veianeda. 'Akonadi taiadi ta veianaga, vona mogitanaotoga i na 'ita'ita'ieda fai Keliso ma yawaina i miamia abame.  
11 Mogitana i na 'ita'ita'ieda siwe wata ta sososoana Yaubada 'waineye fai 'ada Toveimea Iesu Keliso 'wainega Yaubada taiadi ta veiana.   

Adama 'wainega wafa i souyeni, we'e Keliso 'wainega mia-vagata i souyeni 
 

12 *Tutuyanina Adama i sakona, sakona i souyeni fwayefwayeye. Yana sakonanina 'wainega wafa i souyeni, nika tomia fwayafwaya matatabuda i tunuvedamanida fai fueda ta sakona.  
13 Basenadiotoga Yaubada yana veimea bola kebu i da mai Mosese 'wainega, tomotoga i sakosakona siwe fai veimea kebu, begaidi Yaubada yadi sakona i ve'ise'isedi.  
14 Adama 'wainega i maiga Mosese 'waineye wafa i vetoketoke tomotoga 'waidie. Avinodi veimeanina Yaubada Adama i veleni tomotoga 'ifwaidi kebu i da geuyaga, siwe matatabuna i wafa.  

Adama yana sakonanina a na veifufuyedi bega 'waidiega Keliso, kumanina bola i mimai, yana sauluva 'atumaidi 'wa na 'asetadi.  
15 Adama yana sakona kebu i da vesala Yaubada yana 'anivelena-maimaiga 'atumaiotogina 'waideye taiadi. Tomogonina yana sakona 'wainega tomotoga fuedi wafa i veluagai, we'e Yaubada yana nuakalikali bwaikaotogina nuatavuna faifaina i souyeni tomotoga fuedi 'waidie tamu tomogo Iesu Keliso yana nuakalikali 'wainega.  
16 Yaubada yana 'anivelena-maimaiga 'waideye yana nuakalikali 'wainega, kebu i da vesalaga naninidi i souyedi tomogonina 'aitamogana yana sakona 'wainega. Sakonanina 'aitamogana 'wainega Yaubada i veimea sakona matatabuna 'adi tutula wafa. We'e tomotoga matatabudi i sakosakona mulieta Yaubada yana 'anivelena-maimaiga 'ada nuakalikali i 'ive'atumaida bega i vo, Yami sakona i 'a'ava, yami sauluva tonovina matakuye.”  
17 Adama tomogo 'aitamogana, siwe yana sakona 'wainega wafa tomotoga fuedi i veveimeyedi, we'e nani 'atumaiotogina i souyeni tamu tomogo 'wainega kumanina Iesu Keliso. Egavo Yaubada yana nuakalikali bwaikina wata yana 'anivelena-maimaiga i na 'ewai yadi sauluva i na tonova Yaubada mataneye nika Iesu Keliso 'wainega i na vetoketoke sakona wata wafa 'waidie.   


18 Yaku vona 'ana nuanua side bani'odi. Adama yana sakona 'aitamogana 'wainega matatabuda ta sakosakona bega Yaubada i veimea 'ana tutula wafa, we'e Iesu Keliso yana sauluva tonovina 'aitamogana i 'idewai i wafa fueda faifaida, yada sakona i 'u'umidi bega ta veiana Yaubada taiadi wata mia 'ivauna ta veluagai.  
19 Fai tomogo 'aitamogana Yaubada yana veimea i vedumwe'ai'aieni, tomotoga fuedi i sakosakona, we'e tomogo 'aitamogana kumanina Iesu Keliso, Yaubada yana nuanua i vematayakeyakeni bega Yaubada tomotoga fuedi i na 'ive'atumaidi yadi sauluva i na tonova mataneye.   


20 Yaubada yana veimea i maia Mosese 'wainega bega tomotoga yadi sakona i sivemagesedi nika sakona i vebwaika. Mogitana i vebwaika, siwe Yaubada yana 'isanuakalikali i vebwaika-'afo'afo.  
21 Side bani'odi. Nagami sakona i vetoketoke 'ana tutula tomotoga matatabudi i wafawafa, we'e tutuya de'e Yaubada yana nuakalikali i vetoketoke i 'ive'atumaida, bega yada sauluva tonovina mataneye. I na nagoga mia 'atumaina wata miamia-vagaina ta na veluagai 'ada Toveimea Iesu Keliso 'wainega.    

Keliso 'ana miave'itubama 'wainega mia 'ivauna ta veluagai 
 

1 Yaubada yana nuakalikali nani bwaikaotogina, bega 'wa da nuani? Tutuya fuedi ta na sakosakonaga i lubwaineni, bega 'ana fata Yaubada yana nuakalikali i na vevebwaika?  
2 A nuani kebu'a'avaotoga. 'Ai'edi tamu aitoi i na wafaga yana mia fwayefwayeye i 'a'ava, wata bani'odi 'ida sauluva sakoidi ta vedumwe'ai'aieni, 'wa da vo ta da wafa 'waineye. Fai ta wafaga sakona yana toketokena 'waideye i 'a'ava, bega 'ai'edi ta na sakosakonaga kebu i da lubwaineda.  
3 Ava'ai a na voneyeniga 'akonadi 'wa 'asetai. Tutuyanina ta bafitaiso Iesu Keliso 'ana wagavayega, 'akonadi taiadi ta miave'itubama. Fai ta miave'itubama taiadi, yana wafa 'waineye 'wa da vo taiadi ta da wafa.  
4 *Keliso i wafaga i tavuni, wata bani'odi ta bafitaiso i lekoada ufayega 'wa da vo Iesu taiadi ta da wafa i da tavunida. Fai bani'odi ta wafayediga, bega Yaubada Tamada Keliso i sivetovoia wafayega yana toketokena 'wainega wata 'ida i sivetovoida bega mia 'ivauna wata 'atumaina ta veluagai.   


5 Ta wafaga wata i sivetovoida mia 'ivauna ta veluagaiga 'adi 'aseta side bani'odi. Kebu 'aisedaga, Keliso taiadi ta wafa wata bani'odi Yaubada i sivetovoiaga, fai taiadi ta miave'itubama 'ida mogitana i na sivetovoida.  
6 'Akonadi ta 'asetai tutuyanina Keliso i tutufwaseni 'ai lagalagana 'waineye, yada nuanua sakoidi nagami, taiadi i tutufwasedi i wafa. Basenadi sakona i vetoketoke 'waideye, sakonanina yana nuanua ta 'i'idewadi, siwe fai bani'odi ta wafayediga Keliso taiadi, kebu 'ana fata sakona wata i na veveimeyeda.  
7 'Ai'edi aitoi Keliso taiadi i na wafaga, sakona kebu 'ana fata i na veveimeyeni.   


8 Fai Keliso taiadi ta wafaga, ta vetumagana wata Keliso taiadi ta na miamia.  
9 Mogitana taiadi ta na miamia fai ta 'asetai Yaubada Keliso i sivetovoia kebu 'ana fata i na wafa-vaitugana, kebu wata wafa i na vetoketoke 'waineye.  
10 I wafa-vetamogai tutuya matatabuna faifaina sakona yana toketokena i 'ewayavuleni. We'e tutuya de'e i miamia, bega Yaubada 'ana subia wata 'ana awa'ai'ai i veveluagai 'wainega.  
11 Wata bani'odi taunimi 'wa na nuanimi 'wa na vo, 'Ima 'a wafa Keliso taiadi, sakona kebu 'ana fata i na vetoketoke 'waimeye, wata fai Iesu Keliso taiadi 'a miave'itubama, ma yawaima taunima 'a na tautauyema Yaubada 'waineye.”   

Ta na tauyeda Yaubada yana nuakalikali i na veimeyeda 
 

12 'Omi 'wa miave'itubama Keliso taiadi, siwe 'ai'edi sakona i na vetoketoke tomogomie bega yana nuanua 'wa na vematayakeyakedi, 'wa na sakosakonaga kebu i da lubwainemiga.  
13 Wata kebu tamu du'umi 'wa na tauyeni sakona 'waineye 'wa na vefoloveni. We'e mogitana taunimi 'wa na tauyemi Yaubada 'waineye fai wafayega i vevilami bega mia 'ivauna wata 'atumaina 'wa veluagai. Taunimi 'wa na 'anivelenemi 'waineye yana nuanua tonovidi 'wa na 'i'idewadi.  
14 Tutuya de'e veimeanidi i mai Mosese 'wainega kebu i da lulukakademi 'ami 'ive'atumai faifaina basenadi bani'odi, we'e mogitana yavuyavumi Yaubada yana 'isanuakalikali nageneye 'wa miamia, begaidi sakona kebu i na veveimeyemi.   

Ta na vetofolova sauluva tonovidi 'waidie 
 

15 'Ada 'ita'ita'i kebu ta da veluagaiga veimea 'adi vematayakayaka 'waidiega, we'e mogitana Yaubada yana 'isanuakalikali 'wainega ta veluagai. 'Wa da nuani, ta na sakosakonaga i lubwaineni 'alo kebu? Kebu'a'avaotoga.  
16 'Wa na nuani, 'ai'edi 'wa na nago tamu tomogo bwaikina 'waineye 'wa na vo, 'Auvea, nuanuaku a na vetofolova-maimaiga, tauniku a tauyeku 'waimuye yamu veimea matatabuna a na vematayakeyakedi,”'omi 'akonadi tomogonina yana tofolova-maimaiga. Wata bani'odi 'ai'edi taunimi 'wa na tauyemi sakona 'waineye siwe 'asa'aiana 'akonadi 'wa vetofolova sakona 'waineye i na nagoga wafa i na souyeni. We'e 'ai'edi taunimi 'wa na tauyemi Yaubada 'waineye yana nuanua 'wa na vevematayakeyakediga, siwe 'asa'aiana 'akonadi 'wa vetofolova Yaubada 'waineye i na nagoga i na 'ive'atumaimi.  
17 Ta na vekaiwa Yaubada 'waineye, fai basenadi 'wa vetofolova sakona 'waineye, we'e tutuya de'e taunimi 'wa tauyemi mogitana Keliso yana tomotoga yadi ve 'waidie, yadi venidi vona tonovidi 'wa vevematayakeyakedi.  
18 'Omi 'akonadi Yaubada i yavumi sakona 'wainega, sakonanina nagami 'ami toveimea we'e 'asiau 'wa vetofolova sauluva tonovidi 'waidie, taunina 'ami toveimea 'ivauna.   


19 Vonanidi a voneyediga vitadi 'waimie we'e tofolova wata 'adi toveimea 'waidiega a awatalatutula nika 'wa na 'aseta-matayo'oi. Nagami taunimi 'wa tauyemi mogitana bunu 'ana nuanua sakoidi 'waidie, bega yami sakona i vebwaika-'afo'afo, we'e tutuya de'e i lubwainemi taunimi 'wa na tauyemi sauluva tonovidi 'wa na 'i'idewadi i na nagoga nika yami sauluva magemagetadi, 'wa da vo 'wa na vetofolova sauluvanidi 'waidie.  
20 Nagami 'wa vetofolovaga sakona 'waineye, sauluva tonovidi kebu faifaidi 'wa da nuanuaga.  
21 Tutuyanina 'waineye ava'ai naniga 'atumaina 'wa veluagai sauluvanidi sakoidi 'waidiega? Sauluvanidi 'adi tutula wafa, we'e 'asiau faifaidi bunumi i mayaga.  
22 Tutuya de'e 'akonadi Yaubada i yavumi sakona yana toketokena 'wainega, ma'itufa 'wa vetofolova Yaubada 'waineye. Yami sauluvanidi 'wa 'i'idewadiga i na nagoga yami sauluva matatabuna magemagetadi nika mia 'atumaina wata miamia-vagaina 'wa na veluagai.  
23 Sakona 'ana tutula wafa, we'e Yaubada yana 'anivelena-maimaiga 'waideye mia 'atumaina wata miamia-vagaina fai ta miave'itubama 'ada Toveimea Iesu Keliso taiadi.    

Yada mia 'ivauna faifaina Faulo i awatalatutula nagi 'wainega 
 

1 Ekwavo, 'omi ma fueda Iesu yana 'aila'a, veimea matatabuna 'akonadi 'wa 'asetadi bega a na vonemi. 'Ai'edi tamu tomogo ma yawaina i na miamiaga, i lubwaineni veimea matatabuna i na vematayakeyakedi, 'ai'edi i na wafaga 'akonadi veimeanidi i 'iawedi.  
2 Nagi 'ana sauluva 'wainega a na awatalatutula, side bani'odi. 'Ai'edi tamu vavine ma yadi lamoga i na miamia, yadi lamoga bola ma yawaina vavinenidi nagi 'ana veimea i na veveimeyedi. We'e yadi lamoga i na wafaga vavinenidi yavuyavudi nagi 'ana veimea 'wainega.  
3 Begaidi 'ai'edi yadi lamoga bola ma yawaina i na baileni i na nago mali tomogo 'waineye, vavinenidi i sakona 'ana wagava saidamana. We'e 'ai'edi yadi lamoga i na wafa, 'akonadi yavuyavudi veimeanina 'wainega bega 'ai'edi i na nagi-vaitugana kebu i da sakonaga.   


4 Ekwavo side bani'odi. Tutuyanina Keliso i wafa 'omi taiadi 'wa wafa bega yavuyavumi veimea yana toketokena 'wainega. Tutuya de'e 'wa miave'itubama Iesu Keliso taiadi, kumanina Yaubada i sivetovoia wafayega bega sauluva 'atumaidi 'waidie 'wa na folofolova Yaubada faifaina 'wa da vo 'wa da vuavuaga-'atumai.  
5 Basenadi yada nuanua sakoidi i veveimeyeda, sauluvanidi sakoidi Yaubada i talabodediga yada nuanua 'waidie i vebwaika. I vebwaikaga bega tomogoda 'waidie ta vebaeda naninidi i talabodediga nuanuada ta na 'i'idewadi. Sauluvanidi faifaidi 'ana tutula wafa.  
6 Basenadi Yaubada yana veimea igodi ta da vematayakeyakedi siwe kebu 'ada fata, 'wa da vo veimeanidi i da yogonida. Fai Keliso taiadi ta wafaga 'ida yavuyavuda veimeanidi 'waidiega, bega nuanua nagami wata veimea kilukilumidi taiadi ta bailedi. We'e tutuya de'e 'Anu'anunu Magemagetana yana 'aivaita 'wainega nuanua 'ivauna ta 'i'idewai bega ta folofolova Yaubada faifaina.   

Yaubada yana veimea nani 'atumaidi, siwe 'waidiega sakona i vetoketoke 
 

7 *'Akonadi a vona a vo, Veimea i maia Mosese 'wainega i 'eno'enovi begaidi sakona i vevetoketoke.” We'e 'wa da nuaniga, veimeanidi nani sakoidi? Kebu'a'avaotoga. We'e mogitana, veimeanidi i veku nika a 'asetai ava'ai sauluvaga sakoidi. 'Ai'edi Yaubada yana veimea kebu i da vo, Emiavo yadi kukua faifaidi kebu 'wa na nuagiva,” wata 'ako kebu a da 'asetai nuagiva nani sakoina.  
8 We'e veimeanina 'wainega sakona yana 'eda i veluagai bega nuagiva tulina tulina 'adi nuanua i vebwaika 'waikuye. 'Ai'edi veimea kebu i da 'eno'enoviga, sakona kebu 'ana fata i na vetoketoke.  
9 Basenadi Yaubada yana veimea kebu a da 'asetadiga yaku mia 'atumaina, siwe tutuyanina veimeanina nuagiva faifaina a nogai nuanua sakoidi i vetoketoke 'waikuye nika a sakona, sakonanina 'ana tutula wafa.  
10 Yaubada nuanuana yada mia i na ve'atumai bega veimea i veleda, we'e yau tauniku a geuya, yaku sakonanina faifaina 'ana tutula wafa.  
11 *A geuyaga fai veimeanina 'wainega sakona yana 'eda i veluagai nika i vekalieku, yaku sakona 'ana tutula wafa, 'wa da vo sakona i da luvewafaku Yaubada yana veimea 'wainega.  
12 Yaubada yana veimea tauniotogina 'wainega i mai begaidi veimeanidi magemagetadi, tonovidi wata 'atumaidi.  
13 'Wa da nuani, naninidi 'atumaidi 'waidiega a wafa? Kebu'a'avaotoga. We'e mogitana sakona 'wainega a wafa. Veimea 'atumaidi 'waidiega sakona i luvewafaku bega yaku nuanua sakoidi i na sivemagesedi. Fai Yaubada yana veimea ta 'asetadi, yada nuanua sakoidi faifaidi ta na vo, Mogitana yada sakona nani sakoiotogina.”   

Nuanua 'atumaidi wata nuanua sakoidi tomotoga i veveyo'eyo'eyeda 
 

14 Ta 'asetai Yaubada yana veimea i veleda, 'anu'anunuda 'adi 'ive'atumai faifaina, we'e yau tomotogaotoga tomogoku 'ana nuanua i vebwaika 'waikuye, nika sakona i veveimeyeku.  
15 *Sauluvanidi a 'i'idewadiga nuaku i vogavogani, fai sauluva 'atumaidi nuanuaku, siwe kebu a da 'idewadiga, we'e sauluva sakoidi 'eba ve'eduogaogala igodi a baibailaga, siwe a 'i'idewadi.  
16 Sauluvanidi kebu nuanuaku a na 'idewadiga, siwe a 'i'idewadi nika vita a vebaeku. Yaku sakonanina 'wainega a 'asetai veimea nani tonovidi a awave'atumaiedi.  
17 Fai yau kebu nuanuaku sakona, siwe a na 'idewaiga, ta 'asetai yau kebu kumaniku a da sakonaga, we'e mogitana sakonanina 'waikuye i 'eno'enoga i vetoketoke.  
18 A 'asetai kebu tamu nani 'atumaina i da 'eno'eno 'waikuye, we'e mogitana yaku nuanua sakoina nagekuye nuanuana sakona-vebogi. Nuanuaku a da vevesauluva 'atumaina, siwe kebu 'aku fata.  
19 Sauluva 'atumaidi nuanuaku, siwe kebu a da 'idewadiga ma'itufa sauluva sakoidi kebu nuanuaku, a 'i'idewadi.  
20 Naninidi kebu nuanuaku a 'i'idewadiga bega ta 'asetai yau kebu kumaniku a da sakonaga, we'e mogitana sakonanina 'waikuye i 'eno'enoga i vetoketoke.   


21 Yaku 'aseta sauluva 'atumaidi wata sakoidi faifaidi side bani'odi. Tutuyanina nuanuaku sauluva 'atumaidi a na 'idewadi siwe a venua'ivina-sako bega kebu 'aku fata nani 'atumaidi a na 'idewadi.  
22 Yaubada yana veimea nuanuaku, yaku 'eba sosoana mogitana.  
23 We'e tomogoku 'waineye 'ana vebae tamu nuanua i yo'eyo'eku nuanuana a na sakona we'e tamu nuanua 'waikuye nuanuana Yaubada yana veimea a na vematayakeyakedi. I veveyo'eyo'eyeku nika sakona tomogokuye i vetoketoke 'wa da vo i da yogoyogoniku.  
24 Vona mogitana yaku mia i sako-'afo'afo, a nuavita bwaikina, sakona tomogokuye i vetoketoke wafa a vaduduni. Aitoi 'ana fata i na 'ita'ita'ieku?  
25 'Ada Toveimea Iesu Keliso, taunina 'aku to'ita'ita'i, faifaina a vekaiwa Yaubada 'waineye.  

Vonanidi a voneyediga 'adi nuanua side bani'odi. Tauniku yaku nuanua a tauyeni Yaubada 'waineye, yana veimea a na vematayakeyakedi, we'e sakona tomogokuye i vetoketoke.    

'Anu'anunu Magemagetana 'wainega yada mia i na ve'atumai 
 

1 Iesu Keliso yana wafa 'wainega yada sakona 'adi tutula i evadi, begaidi tutuya de'e 'waineye egavo i miave'itubama Keliso taiadi, kebu vematavuloga i na veluagai.  
2 Basenadi sakona i vetoketoke 'waimie 'ana tutula wafa, 'wa da vo sakona wata wafa i da yogonimi, we'e tutuya de'e Iesu Keliso i yavumi mia 'ivauna wata 'atumaina 'wa veluagai 'Anu'anunu Magemagetana yana toketokena 'wainega.  
3-4 Basenadi tomogoda yadi nuanua ta 'i'idewadi bega kebu 'ada fata Yaubada yana veimea ta na vematayakeyakedi, 'ako ta da vematayakeyakediga ta da ve'atumai Yaubada mataneye. We'e tutuya de'e Yaubada i 'ive'atumaida bega yada sauluva tonovina mataneye, fai taunina Natuna i vetunei i vetomotogaotoga 'ida tosakona bani'odi, siwe kebu i da sakonaga, yana wafa 'wainega yada sakona i 'u'umidi. Yaubada yana veimea matatabuna tonovidi, i lubwaineda ta da vematayakeyakedi, siwe fai kebu, 'ana tutula wafa. We'e Natuna tomogonega tutulanina i evai i wafa faifaida nika Yaubada mataneye yada sauluva matatabuna i tonova, 'wa da vo veimea matatabuna ta da vevematayakeyakedi. Tutuya de'e 'Anu'anunu Magemagetana yana nuanua ta 'i'idewadi, ma'itufa tomogoda yadi nuanua sakoidi ta bailedi.   


5 Egavo yadi nuanua i tauyedi tomogodi yadi nuanua sakoidi 'waidie, nuanuananidi tomogodi 'waidie i veveimeyedi. We'e egavo yadi nuanua i tauyedi 'Anu'anunu Magemagetana yana nuanua 'waineye, nuanuananidi 'Anu'anunu Magemagetana 'wainega i veveimeyedi.  
6 'Ai'edi 'Anu'anunu Magemagetana yami nuanua i na veveimeyediga, mia 'ivauna wata 'atumaina 'wa na veveluagai wata Yaubada taiadi 'wa na veveiana. We'e 'ai'edi tomogomi yami nuanua i na veveimeyediga 'wa na wafaotoga.  
7 'Wa na wafaotoga fai 'ai'edi aitoi taunina i tauyeni tomogona yana nuanua sakoidi 'waidie i vegavia Yaubada 'waineye. Tomogonina Yaubada 'ana gavia fai kebu nuanuana Yaubada yana veimea i na vematayakeyakedi wata mogitana kebu 'ana fata i na ve'ililibuyedi.  
8 Egavo tomogodi yadi nuanua sakoidi i veveimeyediga, kebu 'ana fata Yaubada i na sosoana faifaidi.   


9 We'e 'omi, 'ai'edi 'Anu'anunu Magemagetana i agemi 'waimie i miamiaga, tomogomi yadi nuanua kebu i da veveimeyemi, we'e mogitana Yaubada 'Anu'anununa i veveimeyemi. 'Wa na nuani, 'ai'edi aitoi Keliso 'Anu'anununa kebu i da ageiga, kumanina kebu Keliso yana tomotoga.  
10 Avinodi tomogomi i na wafa sakona 'wainega, siwe fai Keliso i agemi 'waimie i miamia, 'Anu'anunu Magemagetana mia 'atumaina wata miamia-vagaina i velevelemi fai Yaubada i 'ive'atumaimi yami sauluva tonovina mataneye.  
11 *Yaubada 'Anu'anununa kumanina Iesu i sivetovoia wafayega, i agemi 'waimie i miamia. Yaubada Iesu Keliso i sivetovoia wafayega wata bani'odi 'awaie tomogomi 'a'a'avidi i na sivetovoidi wafayega 'Anu'anununina i agemiga 'wainega.   

'Ida 'Anu'anunu Magemagetana i agedaga Yaubada natunavo 
 

12 Ekwavo, fai 'Anu'anunu Magemagetana 'waimie i miamia, i lubwainemi yana nuanua 'wa na 'i'idewadi, we'e kebu i da lubwainemi tomogomi yadi nuanua 'wa na vematayakeyakedi.  
13 'Ai'edi tomogomi yadi nuanua sakoidi 'wa na 'i'idewadiga 'awaie 'wa na wafaotoga, we'e 'ai'edi 'Anu'anunu Magemagetana yana toketokena 'wainega yami sauluva sakoidi 'wa na bailedi 'wa da vo 'wa da luvewafadi, nika yami mia i na ve'atumai mia-vagata 'wa na veluagai.  
14 Egavo Yaubada 'Anu'anununa i kumekumesediga, kumanidiavo Yaubada natunavo.  
15 *'Anu'anununina Yaubada i velemiga kebu ve'isakololoyega i da veveimeyemi. We'e ma'itufa 'Anu'anununa i agemi nika Yaubada i fayayemi bega 'omi natunavo mogitana. 'Anu'anununina yana 'aivaita 'wainega ta vevegole ta vo, Ie Tamaku.”  
16 Ta 'asetai 'ida Yaubada natunavo fai 'Anu'anununa i ve'awamogitana 'anu'anunuda 'waidie.  
17 Fai 'ida Yaubada natunavo, 'ai'aiwabunidi magemagetadi i 'eno'enoviga natunavo faifaidi, 'awaie i na veleda, we'e 'ai'aiwabunidi i 'eno'enovi Keliso faifaina, wata ma fueda taiadi i na veleda. Mogitana i na veleda siwe i lubwaineda nagami vitanidi Keliso i veluagadiga wata bani'odi ta na veluagadi faifaina, mulieta Keliso taiadi 'ai'aiwabunidi magemagetadi ta na veusedi.   

'Awaie Yaubada natunavo 'ai'aiwabu i na veluagai 
 

18 Vitanidi tutuya de'e ta veveluagadiga Keliso faifaina mogitana bwaikidi, we'e 'ai'aiwabu magemagetadi 'awaie ta na veluagadi Yaubada 'wainega nani bwaikaotogina. Vitanidi faifaidi kebu ta na nuanua.  
19 Yaubada 'ana 'idewadewa matatabudi i lulukamata nuanuadi bwaikina 'ana tutuya 'waineye Yaubada natunavo i na sivemagesedi.  
20-21 *I lulukamata fai basenadi bei Adama i sakona Yaubada 'ana 'idewadewa i 'alatabutabudi i venani-'avo'avovo. 'Ana 'idewadewanidi kebu taunidi i da venani-'avo'avovo siwe fai Yaubada nuanuana. Yaubada yana veimeanina 'wainega nani matatabudi i sakosako wata i wafawafa, siwe tutuyanina i 'alatabutabudiga bei i 'asetai 'awaie i na 'ive'atumaidi. 'Ida Yaubada natunavo fwayafwaya 'ana vita i yogonida siwe 'awaie i na yavuda yana 'ai'aiwabu magemagetadi i na veleda, wata bani'odi, 'ana 'idewadewa matatabudi i na yavudi i na ve'atumaiotoga.   


22 Yaubada i 'alatabutabudiga i maiga 'asiau tomotoga, 'aisaya, mosomoso wata nani fuedi i veveviga wata i wafawafa 'wa da vo i da taidaida, bani'odi tamu vavine kwamana i tubutubuga i tataidaida.  
23 *Kebu 'ana 'idewadewa 'aisedi i da tataidaida wata 'ida yana tomotoga ta tataidaida. Avinodi Yaubada 'Anu'anununa i tauyeni i ageda, 'Anu'anununina yana 'anivelena 'waideye kumekumetana, siwe ta lulukamata ta tataidaida ta vo, Aioe, Yaubada i da yavuda sakona wata vita 'waidiega.” Yaubada i fayayeda siwe ma yada vetumagana ta lulukamata 'awaie 'ida natunavo 'ada veuveuta i na veleda wata tomogoda i na 'ive'ivaudi.  
24 Basenadi ta vetumagana ta nuani mogitana 'awaie ta na luku Yaubada yana 'Aila'a nageneye, bega vetumagananina 'wainega 'ita'ita'i ta veluagai. Fai naninina 'akonadi ta veluagai, begaidi kebu 'ana fata ta na lulukamaseni.  
25 We'e 'ai'edi ta na vetumagana tamu nani faifaina siwe bola kebu ta da 'iseniga, ma yada tokemaiga ta na lulukamaseni.   


26 Wata 'ida yada nuanua mweadi, siwe 'Anu'anunu Magemagetana i 'i'ivaiseda. 'Ai'edi Yaubada nuanuana naninina faifaina ta da velu'ui, siwe kebu ta da 'asetai, we'e 'Anu'anununina ve'awagusi 'waidiega i vevelu'ui faifaida.  
27 Tamada yada nuanua i 'aseta'a'avadi wata 'Anu'anununa Magemagetana yana vona i noganogai, fai 'Anu'anununina i vevelu'ui 'ida Yaubada yana tomotogavo faifaida, Yaubada taunina yana nuanua 'ana laubwaina 'wainega.   


28 Wata 'ida Yaubada ta nuakalikalieniga ta 'asetai nani matatabuna i na souyedi 'waideye, taunina i na siviladi yada 'atumaina faifaina, 'ida tomotoganida i venua'ivineda ava'ai i nuaniga faifaina.  
29 Fai basenadiotoga egavo nagami Yaubada i 'asetadi wata i venua'ivinedi bega i na vetuli Natuna bani'odi, we'e Natunanina kumanina tubu'edakumeta tainavo wata novunavo taiadi i na miamia.  
30 Tomotoganidi Yaubada i venua'ivinediga wata i goledi bega i na nagoi 'waineye. Kumanidiavo i golediga i 'ive'atumaidi bega yadi sauluva tonovina mataneye. Wata kumanidiavo i 'ive'atumaidiga Yaubada taunina yana 'ai'aiwabu magemagetana i veledi.   

Yaubada yana nuakalikali 'waideye ta veluagai Iesu Keliso 'wainega 
 

31 Yaubada yana 'anivelena 'atumaiotogidi 'ida yana tomotoga 'waideye a veifufuyedi, nuanuaku ta na nuanuanidi. Fai Yaubada nuanuana 'ida, kebu tamu aitoi 'ana fata i na vetoketoke 'waideye.  
32 Kebu nuana i da loloiga, Natuna i 'aniveleneni i wafa matatabuda faifaida. Natuna 'akonadi i veleda, siwe wata nuakalikali tulina tulina i na veleveledamo.  
33 'Ida Yaubada yana tomotoga vevenua'ivinida, kebu tamu aitoi 'ana fata i na vevitada sakona faifaina fai Yaubada tauniotogina i 'ive'atumaida yada sauluva tonovina mataneye.  
34 Wata kebu tamu aitoi 'ana fata i na veimea vematavuloga ta na veluagai yada sakona faifaina, fai Iesu Keliso yana wafa 'wainega 'ada vematavuloga i tovoieni. Wafanina 'wainega Yaubada i sivetovoia, 'asiau ma yana veimea Yaubada 'ana 'atagiega i miabui i miamia i vevelu'ui faifaida.   


35 Wata kebu tamu ava'ai 'ana fata i na ve'idi'idieda Keliso yana nuakalikali 'wainega. 'Ai'edi vita tulina tulina i na souyedi 'waideye bani'odi veviga, mali tomotoga i na vesauluva sakoina 'waideye Keliso faifaina, 'ai'edi ta na lase, ta na ve'ale'usa tomogoda 'adi talauma faifaidi wata 'ai'edi tomotoga nuanuadi i na luvewafada, vitanidi de'e kebu 'ana fata i na ve'idi'idieda Keliso yana nuakalikali 'wainega.  
36 *Vitanidi faifaidi basenadiotoga i kilumi Yaubada yana Buki nageneye i vo,  

   
 
Yaubada, fai 'ima yamu tomotoga, bega 'aiata matatabuna 'waidie, 'amu tovedumwe'ai'ai nuanuadi i na luvewafama.  

'Ima 'wa da vo 'aisaya i da vunugidi 'adi luvewafa faifaina.”   

   
 

37 Vitanidi kebu 'adi fata i na ve'idi'idieda kumanina i nuakalikaliedaga 'wainega, we'e mogitana 'ada tonuakalikalinina 'wainega ta vevetoketoke-'afo'afo nani matatabuna 'waidie.  
38 A nuani mogitana 'ai'edi ma yawaida 'alo ta na wafa kebu tamu nani 'ana fata i na ve'idi'idieda Yaubada yana nuakalikali 'wainega. Wata bani'odi anelose, yaiaina, naninidi 'asiau i 'eno'enovi, naninidi 'awaie i na souyedi wata towafa yadi 'eba mia yana toketokena kebu 'adi fata i na ve'idi'idieda.  
39 Kebu tamu nani tabwaotoginega, dibuotoginega wata Yaubada 'ana 'idewadewa matatabuna 'waidiega 'ana fata i na ve'idi'idieda yana nuakalikali 'wainega. Yaubada yana nuakalikalinina 'waideye bwaikaotogina, 'ada Toveimea Iesu Keliso i sivemageseni 'waideye.    

Faulo i venuafouviga me Isileli faifaidi 
 

1 Ekwavo, nuanuaku a na veifufu tamu nani faifaina, naninina 'eba nuavita bwaikaotogina 'waikuye. Yau Keliso yana tomotoga, bega ta 'asetai naninina a na voneyeniga vona mogitana, kebu a na vekaliemi. Wata a vebaeku 'Anu'anunu Magemagetana i ve'awamogitana yaku nuanua 'waineye.  
2-3 Vona mogitana a nuavita bwaikaotogina wata ma yaku venuafouviga me Isileli faifaidi. A nuavitaga fai tomotoganidi yaku 'aila'a siwe Keliso i vedumwe'ai'aieni 'awaie vematavuloga i na veluagai Yaubada 'wainega i na wafaotoga. A vona mogitana siwe 'ai'edi i da lubwaineniga nuanuaku ekwavo me Isileli 'adi vematavuloganina a da tovoieni wata nuanuaku Keliso i da 'awa'idia 'waikuyega ma'itufa me Isileli i da labinidi.  
4 *Me Isileli 'adi 'aivaita i veluagai Yaubada 'wainega, siwe kebu i da vematayakeyakeni. Basenadiotoga Yaubada i venua'ivinedi i fayayedi taunidi natunavo mogitana. Yana mageta mataududulina i sivemageseni 'waidie, i veakutagonidi wata veimea i veledi. 'Odu'odu 'ana 'eda'eda mogitana i vedi wata yadi mia i na ve'atumaiga faifaina 'waidie i vona'awaufaufa.  
5 'Aila'anina i souyedi tomotoga bwaikaotogidi 'waidiega bani'odi Ebelamo, Aisake, Iakobo, we'e Keliso Yaubada 'ana Venua'ivina i vetomotogaotoga 'aila'anidi 'waidiega. Keliso 'asa'aiana Yaubada, taunina nani matatabuna 'adi Toveimea. I lubwaineda tutuya matatabuna 'waidie ta na subisubiai. Vona mogitana, yaku nuanua bani'odi.   

Yaubada yana tomotoga vevenua'ivinidi 
 

6 A vonaga me Isileli Iesu i vedumwe'ai'aieni faifaina, we'e kebu a da vo, Yaubada i vona'awaufaufaga me Isileli 'waidie yana nuanua wata i sivilai.” Me Isileli matatabudi, siwe kebu matatabudi Yaubada yana tomotoga fai yadi vetumagana kebu.  
7 *Avinodi Ebelamo tubunavo taunidi me Isileli, kebu matatabudi Yaubada yana 'Aila'a fai basenadiotoga Yaubada kebu i da vona Ebelamo natunavo matatabudi faifaidi, Aisake 'aisena faifaina i vona i vo,  

   
 
Natumu Aisake 'aisena 'wainega 'amu 'aila'a i na souyedi.”   

   
 

8-9 *Vonanina 'ana 'aseta Ebelamo tubunavo kebu matatabudi Yaubada natunavo fai yana vona'awaufaufa Ebelamo 'waineye side bani'odi i vo,  

   
 
Malamala 'aitamogana i na 'a'ava wata a na vilaku a na mai, bei Sela i na venatuna.”  

   
 
Fai bani'odi Yaubada i voneyedi ta 'asetai Ebelamo tubunavo mogitana, kumanidiavo i souyedi vona'awaufaufanina 'wainega.   


10 Natunanina i tubuga 'ana wagava Aisake, taunina me Isileli tubuma, tutuyanina i taulai Libeka taiadi i nagi mulieta natulugaluga i venatunedi.  
11-12 *Bola kebu i da tubugaga, bega kebu tamu ava'ai 'atumaina 'alo sakoina i da 'idewai, Yaubada yana nuanua i sivemageseni Libeka 'waineye. De'e valanina 'wainega ta 'asetai Yaubada tomotoga i vevenua'ivinedi taunina yana nuanua bani'odi, we'e kebu yadi sauluva 'atumaidi wata sakoidi 'waidiega. Yaubada i vonedi i vo, Tulaina i na vetofolova bwasiona 'waineye.”  
13 *Yana venua'ivinanina faifaina tamu yana vona i 'eno'eno yana Buki nageneye i vo,  

   
 
Iakobo nuanuaku, we'e Iso a baileni.”   

   
 

14 Fai Yaubada tamu tomogo nuanuana we'e tamu tomogo i baileni voke 'wa vo, Awale Yaubada yana veimea kebu tonovinaga?” Kebu'a'avaotoga  
15 *Yana venua'ivina 'ana 'aseta faifaina basenadiotoga Yaubada Mosese i voneni i vo,  

   
 
'Ai'edi nuanuaku tamu aitoi a na 'isanuakalikalieniga,  

a na 'isanuakalikalienimo.  

'Ai'edi nuanuaku tamu aitoi ma yaku nuakalikali a na vesauluva 'atumaina 'waineye,  

a na vesauluva-'atumaienimo.”   

   
 

16 Fai bani'odi i voneyediga bega ta 'asetai Yaubada yana venua'ivina kebu tomotoga yadi nuanua 'wainega 'alo yadi sauluva 'atumaidi 'waidiega, we'e mogitana egavo Yaubada i na 'isanuakalikaliediga, tomotoganidi i vevenua'ivinedi.  
17 *Yaubada yana venua'ivina 'ana vona i 'eno'eno yana Buki nageneye, vonanina 'wainega Mosese i vona me Itifita yadi toveimea bwaikina Felo 'waineye. Yaubada i vo,  

   
 
Yau a vona 'u ve-kini ava'ai a nuaniga faifaina.  

Naninidi a na 'idewadi 'waimuye,  

'waidiega yaku toketokena a na sivemageseni  

bega tomia fwayafwaya matatabudi i na 'asetaku yau Yaubada mogitana.”   

   
 

18 Fai Yaubada bani'odi i voneyedi ta 'asetai 'ai'edi nuanuana tamu aitoi i na 'isanuakalikalieni, i na 'isanuakalikalienimo. We'e 'ai'edi nuanuana tamu aitoi nuana i na 'ivetabodai, i na 'idewaimo nika tomogonina Yaubada yana nuanua i na vedumwe'ai'aieni.   

Yaubada yana nuakalikali wata yana nuasako Faulo i veifufuyedi 
 

19 Voke tamu aitoi 'waimiega i na voneku i na vo, Ava'ai Yaubada nuanuana bega tomotoga i 'idewaiga, 'asa'aiana taunina yana nuanua bani'odi, kebu tamu aitoi 'ana fata i na veimeyeni. Vetuma i sakosakonaga awale i awavesakoyedi.”  
20 *Iaku, 'omu tomogo-'avo'avovo kebu i da lubwainemu Yaubada 'u na 'uvani. 'Ai'edi nau ma 'awanaga kebu i da lubwaineni i na vo, 'Omu 'aku to'abi, awale bani'odi 'u 'abiku?”  
21 Nau 'ana to'abi ma yana veimea fwayafwaya 'waineye. Fwayafwayanina 'akonadi i 'idewaiga 'wainega 'ana fata tamu nau 'atumaina i na 'abia 'ivivigavu faifaina, we'e tamu i na 'abia ta'ula-'avo'avovo.    


22 Wata bani'odi, Yaubada i 'idewada ma yana veimea 'waideye. Yaubada yana toketokena wata yana nuasako i da sivemagesedi tosakona 'waidie, i lubwainedi 'adi vematavuloga i da wafaotoga, siwe i tokemaiga kebu 'adi vematavuloga faifaina i da 'abiwalowaloga.  
23 I tokemaiga tosakonanidi kebu i da leodi bega yana 'isanuakalikali magemagetana i na sivemageseni 'waidie, kumanidiavo i venua'ivinedi wata i 'idewa-vagasedi bega 'awaie abame 'ai'aiwabu mataududulina i na veluagai.  
24 Tomotoganidi i venua'ivinediga, 'asa'aiana 'ida. Kebu me Diu 'aisedi 'waidiega, siwe wata mali tomotoga 'waidiega i venua'ivineda bega yana 'ai'aiwabu magemagetadi ta na veluagadi.  
25 *Basenadiotoga tolu'ivona Osea Yaubada yana vona i kilumi i vo,  

   
 
Mali tomotoga kumanidiavo kebu Diu nagami kebu yaku tomotoga,  

siwe 'asiau a na vo, Yaku tomotoga.’  

We'e 'aila'anina nagami kebu a da nuakalikaliediga,  

siwe 'asiau a na vo, A nuakalikaliemi.’   


26 *'Awalawanina 'waineye nagami a vonedi a vo, 'Omi kebu yaku tomotoga,’  

'asiau 'awalawanina 'waineye a na vo, Yau Yaubada Miamia-vagaiku natukwavo 'omi.’ ”   

   
 

27 *We'e basenadiotoga Yaubada yana tolu'ivona Aisea i vegolegole me Isileli faifaidi i vo,  

   
 
'Ai'edi me Isileli 'adi 'aila'a i na vefue wala'ai 'ana 'ilukulukuta bani'odi,  

siwe 'adi 'aivia bani'odi 'ita'ita'i i na veluagai.   


28 Kebu fuedi 'ita'ita'i i na veluagai fai tomia fwayafwaya matatabudi 'adi vematavuloga i na veluaga-matayo'oi 'Auvea 'wainega.  

Yadi sakona 'ana tutula 'eba ve'a'ava.”   

   
 

29 *Wata bani'odi Aisea i vona-samula me Isileli faifaidi i vo,  

   
 
'Auvea tomia abama yadi Tovemata'ai'ai i tauyeda  

'ada 'aila'a 'ifwaidi ma yawaidi i miamia.  

'Ai'edi kebu, 'ako matatabuda i da leoda  

bani'odi basenadi me Sodoma wata me Gomola i leodi.”   

Me Diu kebu nuanuadi i na vetumagana Keliso 'waineye. 
 

30 Vonanidi a veifufuyediga 'adi 'aseta side bani'odi. Mali tomotoga kumanidiavo kebu Diu kebu i da vetafewa 'adi 'ive'atumai Yaubada mataneye faifaina, siwe yadi vetumagana 'wainega Yaubada i 'ive'atumaidi.  
31 We'e me Isileli i vetafewa nuanuadi yadi sauluva i na tonova Yaubada mataneye veimea 'adi vematayakayaka 'waidiega, siwe i vetafewa-wayoga.  
32 Awale i vetafewa-wayoga? Fai igodi nuanuadi yadi sauluva i da tonova Yaubada mataneye taunidi yadi folova wata ve'etoboda 'adi vematayakayaka 'waidiega, kebu nuanuadi yadi vetumagana i na yatoi Yaubada 'waineye. Nika bei tamu kileu bwaikina 'eda i yatobodai tomotoga i tayatayaidi.  
33 *'Adi 'agetaya faifaina basenadiotoga i kilumi Yaubada yana Buki nageneye. Yaubada i vo,  

   
 
A na vonemi. Yaku 'atamana Saioni* 'waineye tamu kileu bwaikina† a yayatobodai,  

kileunina 'waineye tomotoga i na tayatayaidi nika i na be'ube'u.  

We'e egavo i na vetumagana tomogonina 'waineye  

kebu i na vetumagana-maimaiga,  

mogitana 'aivaita i na veluagai.”    

'Ada 'ive'atumai Yaubada 'aiseotogina 'wainega 
 

1 Ekwavo, nuanuaku bwaikina yaku 'aila'a me Isileli 'ita'ita'i i na veluagai Yaubada 'wainega begaidi tutuya matatabuna a vevelu'ui faifaidi.  
2 A 'asetadi bega 'aku fata a na lu'ivona me Isileli yadi 'idumwebika Yaubada faifaina siwe ava'ai Yaubada nuanuana bavubavudi bega i folova-maimaiga.  
3 I bavuga fai kebu i da 'asetai Yaubada bani'odi i munegidi tomotoga i ve'atumai mataneye. Taunidi yadi nuanuayega i vo, Veimea 'a na vematayakeyakediga yama sauluva i na tonova Yaubada mataneye.” Siwe kebu nuanuadi taunidi i na tauyedi Yaubada 'waineye bega i na 'ive'atumaidi.  
4 Veimea i maiga Mosese 'wainega i 'eno'enovi mulieta Keliso i mai, veimeanidi tutulidi, bega egavo ma yadi vetumagana taunidi i na tauyedi Keliso 'waineye Yaubada i na 'ive'atumaidi nika yadi sakona i na 'a'ava.   

Tomotoga matatabudi 'adi fata 'ita'ita'i i na veluagai 
 

5 *Me Isileli yadi 'aseta, 'ai'edi Yaubada yana veimea matatabuna i na vevematayakeyakedi nika yadi sauluva i na tonova mataneye. Naninina faifaina basenadiotoga Mosese i kilumi i vo,  

   
 
'Ai'edi aitoi veimea matatabuna i na vematayakeyakedi,  

mia 'atumaina wata miamia-vagaina i na veluagai.”   

   
 

6-7 *Siwe vetumaganayega ta na ve'atumai Yaubada mataneye 'ana vona i vo, Kebu taunimi yami nuanuayega 'wa na vo, Aitoi i na laka Keliso i na obuyedima abamayega?’ ” Wata kebu 'wa na vo, Aitoi i na obu towafa yadi 'eba mia 'waineye Keliso i na voneni i na souyeni?”  

Kebu bani'odi 'wa na voneyediga fai Keliso 'akonadi i obuma wata wafayega 'akonadi i tovoi.  
8 We'e tamu vona Yaubada yana Buki nageneye i vo,  

   
 
Yaubada yana Vona lilivamie i 'eno'eno,  

nuamie 'wa nuanuanidi wata 'wa veveifufuyedi.”  

   
 
Yaubada yana Vonanina 'waineye ta vetumaganaga, faifaina a lalau'age 'waimie.  
9 'Ai'edi tomotoga 'wa na vonedi 'wa na vo, Iesu 'aku Toveimea, tauniku a tauyeku 'waineye,” wata 'u na vetumagana Yaubada i sivetovoia wafayega, Yaubada i na 'ita'ita'iemu sakona 'wainega.  
10 I na 'ita'ita'iedaga fai ta vetumagana bega ta ve'atumai Yaubada mataneye we'e ta lu'ivonaga ta vo, Iesu 'aku Toveimea,” bega Yaubada i 'ita'ita'ieda.  
11 *Yada vetumagana Keliso 'waineye, faifaina tamu vona i 'eno'eno Yaubada yana Buki nageneye i vo,  

   
 
'Ai'edi aitoi i na vetumagana 'waineye  

kebu i na vetumagana-maimaiga, 'aivaita i na veluagai.”   

   
 

12 Vonanina a voneyeniga tomotoga matatabuda faifaida, me Diu wata mali tomotoga kumanidiavo kebu Diu, matatabuda 'ada vona fai matatabuda 'ada Toveimea 'aitamogana. Egavo ma yadi vetumagana i na velu'ui 'ada Toveimeanina 'waineye i na vevesauluva 'atumaiotogina 'waidie.  
13 *Fai wata tamu yana vona i vo,  

   
 
Tomotoga matatabudi i na velu'uiga 'Auvea 'waineye 'aivaita faifaina,  

'ita'ita'i i na veluagai.”   

   
 

14 Siwe 'ai'edi kebu i na vetumagana 'waineye, kebu 'adi fata i na velu'ui 'aivaita faifaina, 'ai'edi valana kebu i na nogaiga kebu 'adi fata i na vetumagana. Wata 'ai'edi kebu tamu aitoi valananina i na lu'ivoneyeniga kebu 'adi fata i na nogaiga.  
15 *'Ai'edi tovetune kebu, tolau'age kebu i na vetuneiga nika kebu 'ana fata tamu aitoi valana i na lu'ageyeni. Yaubada yana Buki nageneye i vo,  

   
 
Egavo Vala 'Atumaina i mieniga  

yadi mai nani 'atumaiotogina.”   

   
 

16 *Tomotoganidi Valanina Iesu faifaina i nogaiga, kebu matatabudi i da ve'awamogitana. Aisea tobailanidi faifaidi i vona i vo,  

   
 
'Auvea, valamu 'a lulu'ageyeni,  

siwe kebu fuedi i da ve'awamogitana.”   

   
 

17 Bega tolau'age Keliso Valana 'Atumaina i na lu'ageyeni, tomotoga i na nogai, nika 'ifwaidi i na vetumagana.   


18 *Siwe me Isileli, Keliso Valana i nogai 'alo kebu?  

Manava'a i nogai, i nogaiga faifaina basenadiotoga i kilumi Yaubada yana Buki nageneye i vo,  

   
 
I lau'age-vuvua tomia fwayafwaya matatabuna 'waidie bonadi i nogai,  

Fai mogitana bani'odi, tomotoga 'awalawa 'aitamogana 'aitamogana 'waidie i 'aseta.”   

   
 

19 *We'e valanina me Isileli i 'asetai 'alo kebu? E'e, i nogai wata i 'asetai, siwe kebu nuanuadi i na vetumagana. Yaubada yana vona me Isileli faifaidi nagami Mosese i kilumi i vo,  

   
 
'Omi me Isileli yami nuanua 'wa vo, Mali tomotoga kumanidiavo kebu Diu nani-'avo'avovo, taunidi 'wava'wavadi.’  

We'e yau a na vona tomotoganidi faifaidi a na vo, Taunidi yaku tomotoga.’  

Begaidi 'omi 'wa na nuasako 'wa na ve'unumagigiedi.”   

   
 

20 *Mulieta Aisea ma yana venuafoufa'ala Yaubada yana vona i lu'ivona me Isileli 'waidie i vo,  

   
 
Egavo kebu i da lulualekuga 'akonadi i veluagaku.  

Egavo kebu faifaiku i da nuanuaga, 'waidie tauniku a sivemageseku.”   

   
 

21 *We'e me Isileli-nidi faifaidi Yaubada i vo,  

   
 
Tutuya matatabuna a lulukamata nuanuaku bwaikina i na maia 'waikuye.  

Siwe taunidi tovemata'wana'wana, kebu nuanuadi a na veveimeyediga.”    

Yaubada taunina yana tomotoga me Isileli i 'i'isanuakalikaliedi 
 

1 *Yau a vonavona me Isileli Yaubada i vedumwe'ai'aieniga faifaina, bega 'wa da nuani? Taunina yana tomotoga i awa'idi'idiedi? Kebu'a'avaotoga. Yau kumaniku tomogo Isileli, Ebelamo tubuna, Beniamina 'ana wauma 'wainega a souyeku, siwe Yaubada kebu i da lu'idieku.  
2 Yana tomotoganidi me Isileli basenadiotoga Yaubada i venua'ivinediga kebu i da bailedi. 'Wa na nuani Ilaitia ifufuna Yaubada yana Buki nageneye. Ilaitia i vona-vaitugana Yaubada 'waineye me Isileli faifaidi i vo,   

   
 

3 *'Auvea, me Isileli yamu tolu'ivonavo i luvewafadi, yamu 'eba velomu i tugeugeudi, yau 'aiseku a miamia,  

nuanuadi wata yau i na nikeku a na wafa.”   

   
 

4 *Siwe Yaubada Ilaitia bonana i tutuli i vo,  

   
 
'Omu kebu 'aisemuga, yaku tomotoga 'adi 'aila'a 7,000 i miamiani,  

kumanidiavo kebu i da 'odu'odu yaubada-vekavekali Beli 'waineye.”   

   
 

5 'Asiau wata bani'odi, me Isileli matatabudi kebu Yaubada i da baileni, Yaubada ma yana 'isanuakalikali 'ifwaidi i venua'ivinedi ma yadi vetumagana i miamia.  
6 I venua'ivinediga, kebu yadi sauluva 'atumaidi faifaidi, we'e mogitana yana 'isanuakalikali 'wainega i venua'ivinedi. 'Ai'edi Yaubada tomotoga yadi sauluva 'atumaidi faifaina i da venua'ivinedi, yana 'isanuakalikalinina i da venani-'avo'avovo.   


7 Ava'ai a voneyeniga 'ana nuanua side bani'odi. Me Isileli i vetafewa igodi nuanuadi i da ve'atumai Yaubada mataneye siwe i vetafewa-wayoga. Tomotoga kebu fuediga Yaubada i venua'ivinedi yadi sauluva i tonova mataneye, we'e me Isileli 'ifwaidi nuadi tabodadi begaidi Yaubada yadi nuataboda i 'imoso'ieni.  
8 *Yadi bailanina faifaina basenadiotoga i kilumi Yaubada yana Buki nageneye i vo,  

   
 
Yaubada nuadi i kiavegaugaudi bega kebu 'adi fata i na 'asetai wata i na venua'ivina-'atumai.  

Tanigadi wata matadi i 'ibodadi,  

tutuyanina 'wainega i maiga 'asiau kebu i da 'isa'inanaiga wata i da nogaya'inanai.”   

   
 

9 *Wata bani'odi Kini Devida me Isileli faifaidi i vo,  

   
 
Yadi sakali 'waidie i sosoana-'avo'avovo 'adi'adi bwaikina faifaina,  

nuanuaku sakalinina i da venigola, i da vea'i wata i da tayaidi i da be'u bega vita i da veluagai,  

'asa'aiana 'adi vematavuloga.   


10 Nuanuaku matadi i da 'ibodadi bega kebu 'adi fata i na 'isadewa  

wata vita fuedi i da veleveledi 'wa da vo tutuya fuedi venuana i da akuve'obwa'obwadi.”   

Tomotoga kumanidiavo kebu me Isileli 'ita'ita'i i veluagai 
 

11 Tutuyanina me Isileli Iesu Keliso i baileni i tayaidi i be'u. 'Wa da nuani, i be'u-vagata bega Yaubada i baila-vagasedi? Kebu'a'avaotoga, siwe fai i sakona ma'itufa mali tomotoga kumanidiavo kebu me Isileli 'ita'ita'i i veluagai bega me Isileli i na ve'unumagigi 'waidie. I ve'unumagigiediga bega 'ai'edi i da nuaviladi i da vetumagana Iesu 'waineye.  
12 Fai me Isileli i sakona Iesu Keliso i baileni, tomia fwayafwaya matatabuda Yaubada yana nuakalikali bwaikina ta veluagai. Fai me Isileli yana nuakalikalinina kebu i da veluagaiga mali tomotoga kumanidiavo kebu Isileli 'ai'aiwabu 'atumaidi Yaubada i veledi. Siwe 'awaie tutuyanina me Isileli i na nuaviladi i na vetumagana Keliso 'waineye, mogitana ma fueda 'ada nuakalikali wata yada 'ai'aiwabu 'atumaiotogidi ta na veluagadi Yaubada 'wainega.   


13-14 'Omi kumanimiavo kebu me Isileli, tutuya de'e 'waimie a na veifufu. 'Akonadi 'wa 'asetai Yaubada i venua'ivineku a vetomata'aulele kumanimiavo kebu me Isileli faifaimi. Yaku folovanina a awa'ai'aia yaku 'aila'a me Isileli 'waidie bega 'ai'edi i na ve'unumagigiemi 'ita'ita'i 'wa veluagaiga faifaina, 'ifwaidi i da nuaviladi Iesu Keliso 'waineye nika ma fuemie 'ita'ita'i 'wa na veveluagai.  
15 Yaubada me Isileli i mia'ubuidi, ma'itufa tomia fwayafwaya matatabudi i tauyedi 'adi fata 'ita'ita'i i na veluagai. Siwe 'awaie Yaubada me Isileli i na tauyedi i na maia 'waineye, nani 'atumaiotogina. Avinodi basenadi 'anu'anunudi wafadi, siwe mia 'ivauna wata 'atumaina i na veluagai.   


16 Tamu 'eba 'isa side bani'odi. 'Ai'edi 'ayavau 'wa na 'aile'wa 'ani'ani 'ifwaidi 'wa na 'anivelenedi Yaubada 'waineye, siwe 'asa'aiana 'ani'ani matatabuna 'akonadi 'wa 'anivelenedi. Wata bani'odi 'ai'edi tamu yami welavi 'walamina 'wa na 'aniveleneni Yaubada 'waineye, siwe 'asa'aiana tolobwana wata didina 'akonadi 'wa 'anivelenedi, welavinina matatabuna Yaubada yana welavi. Wata bani'odi basenadiotoga Ebelamo wata me Isileli 'ifwaidi i vetumagana Yaubada 'waineye, faifaidi Yaubada i vo, Taunidi yaku tomotoga,” siwe 'asa'aiana 'akonadi me Isileli matatabudi Yaubada yana tomotoga.   


17 Me Isileli bani'odi welavi Olive i tabotabo bakule, we'e 'omi mali tomotoga kumanimiavo kebu Isileli bani'odi welavi Olive walawala'ai. Welavinina bakule didina 'ifwaidi Yaubada i baidi i yatodi, mulieta welavi wala'aiega ililidi i miedi i sifwasedi i baidiga 'waidie. Ufana i 'ivebikadi i luvedavedamanidi nika welavi 'aitamogana. 'Omi kebu me Isileli, siwe 'wa vetumagana Keliso 'waineye begaidi 'omi bani'odi welavi wala'aiega ililidi i veyauyauvi, wata bani'odi 'omi 'wa vevetoketokega me Isileli 'adi nuakalikali 'wainega.  
18 Kebu i da lubwainemi me Diu, kumanidiavo Yaubada i baidiga 'wa na awavesakoyedi. Fai yami toketokena 'wa veveluagai me Isileli 'walamidiega we'e 'omi 'wa fwatafwatamo, bega kebu 'wa na awa'ai'aimiga.   


19 Voke 'ifwaimi 'wa na vo, Yaubada me Isileli i baidi bega 'awasasanina i velema.”  
20 'Wa vonaga mogitana, fai kebu i da vetumagana Keliso 'waineye begaidi i baidi, we'e 'omi 'wa vetumaganaga ma'itufa 'awasasanina 'waineye 'wa miamia. Siwe kebu taunimi 'wa na awa'ai'aimi, i lubwainemi 'wa na kololo.  
21 Me Isileli Yaubada yana welavi didina mogitana, siwe i sakona kebu i da ve'ise'isediga i baidi. We'e 'omi fai wala'aiega, 'wa na sakonaga, mogitana i na bai-yavulemi.   


22 Fai Yaubada bani'odi i na munegida ta 'asetai yana nuakalikali bwaikaotogina wata yana veimea toketokena. Egavo i sakona i vematavulogidi, we'e i vesauluva 'atumaina 'waimie. 'Ai'edi yami vetumagana 'wa na yato-vagaseni 'waineye tutuya fuedi i na nuakalikaliemi, 'ai'edi kebu, 'omi wata i na baimi.  
23 We'e me Isileli, 'ai'edi i na nuaviladi ma yadi vetumagana taunidi i na tauyedi Yaubada 'waineye, i na sifwatagi-vaituganidi. Yaubada 'ana fataotoga me Isileli-nidi i na veviladi 'adi 'ivie.   


24 Ava'ai a voneyeniga side bani'odi. 'Omi kumanimiavo kebu me Isileli, bani'odi welavi wala'aiega ilina Yaubada i ilimi i sifwasemi welavi bakule 'waineye i luvedavedamanimi, nika 'omi bani'odi welavi 'aitamogana. Fai 'omi wala'aiega 'ami sifwatagi vitana. We'e me Isileli taunidi bani'odi welavinina bakule didina Yaubada i baidi, bega 'adi sifwatagi 'alo yadi vila Yaubada 'waineye safailaotogina, fai taunidi welavinina didina mogitana.   

Yaubada matatabuda i 'isanuakalikalieda 
 

25 Ekwavo, nuanuaku Yaubada yana nuanua givagivana 'wa na 'asetai bega kebu taunimi 'wa na awa'ai'aimi. Yana nuanuananina side bani'odi. Me Isileli 'ifwaidi nuadi tabodadi kebu nuanuadi i na vetumagana, siwe yadi nuataboda kebu i da 'eno-vagata, i na nagoga 'ana tugusa tomotoga fuedi, kumanidiavo kebu me Isileli, i na luku Yaubada yana 'aila'a 'waineye. 'Aila'anina 'ana lu'iawawa basenadi Yaubada i venua'ivina-vagaseni.  
26 *I na 'a'ava mulieta Yaubada me Isileli matatabuna i na 'ita'ita'iedi. 'Adi 'ita'ita'inina faifaina basenadiotoga i kilumi Yaubada yana Buki nageneye. Yaubada i vo,  

   
 
To'ita'ita'i i na mai Ielusalema* 'wainega,  

me Isileli i na veviladi kebu wata i na sakosakonaga.   


27 *Tutuyanina 'waineye yadi sakona a na 'u'umidi,  

bani'odi basenadi a vona'awaufaufa.”   

   
 

28 Fai me Isileli Iesu Keliso Valana i baila, Yaubada i vegaviedi ma'itufa 'omi mali tomotoga 'ita'ita'i 'wa veluagai. Siwe Yaubada me Isileli bola i nuakalikaliedi fai tubudiavo Ebelamo, Aisake wata Iakobo i venua'ivinedi wata i vona'awaufaufa i na vesauluva 'atumaina 'waidie.  
29 Kebu 'ana fata Yaubada yana vona'awaufaufa i na geuya 'alo yana nuakalikali i na 'ailove.  
30 'Omi kumanimiavo kebu me Isileli basenadi Yaubada 'wa vedumwe'ai'aieni, siwe tutuyanina me Isileli i vedumwe'ai'aieni ma'itufa 'asiau Yaubada i 'isanuakalikaliemi.  
31 Tutuya de'e me Isileli Yaubada i vedumwe'ai'aieni, we'e 'omi i 'isanuakalikaliemi bega 'awaie ma fuemie Yaubada i na 'isanuakalikaliemi.  
32 Mogitana tomotoga matatabudi i sakona i lubwainedi 'adi tutula wafa 'wa da vo Yaubada i da yogonidi vematavuloga faifaina. I yogonidiga bega matatabudi i na 'isanuakalikaliedi.   

Yaubada ta na subiai 
 

33 *Vona mogitana, Yaubada 'asa'aiana bwaikaotogina. Yana 'ai'aiwabu, yana nuamageta wata yana 'aseta bwaikaotogina kebu 'ada fata ta na 'etowavai. Yana nuanua i 'i'idewadiga kebu tamu aitoi 'ana fata i na 'asetadi 'alo nimana i na salai.   

   
 

34 *Kebu tamu aitoi 'ana fata 'Auvea yana nuanua i na 'asetadi  

wata kebu tamu aitoi 'ana fata i na awave'ede'edeni.   


35 *Taunina nani matatabuna 'adi to'anivelena  

bega kebu tamu aitoi 'ana fata tamu nani i na velenina i na vo, 'U na tutuli.”   

   
 

36 *Nani matatabuna i souyedi nimanega, yana toketokena 'wainega i miamia, wata 'waidiega 'ana subia i veveluagai. Yana 'ai'aiwabu magemagetana 'eno'eno-vagaina, i lubwaineda fueda ta na subisubiai tutuya matatabuna 'waidie.  

Vona mogitana, yaku nuanua bani'odi.    

Taunida ta na tauyeda Yaubada 'waineye 
 

1 Ekwavo, vona mogitana Yaubada yana 'isanuakalikali bwaikaotogina 'waideye begaidi a na vonemi. I lubwainemi nuanuaku tomogomi wata yami nuanua 'wa na tauyedi Yaubada 'waineye. Basenadi tomotoga yadi 'aisaya i nunawedi i nikenikedi mulieta i 'a'anivelenedi Yaubada 'waineye 'ana 'odu'odu faifaina. We'e 'omi tutuya matatabuna ma tomogomi taunimi 'wa na 'a'anivelenemi Yaubada 'waineye, yami sauluva wata yami folova magemagetadi, 'waidiega 'wa na kiavesosoani. De'e sauluvanina 'odu'odu yana 'eda'eda mogitana, begaidi i lubwainemi bani'odi 'wa na vevesauluvedi.  
2 Tomotoga fuedi fwayafwaya 'ana nuanua 'waidie i vebwaika, we'e 'omi kebu 'wa na vetutuyamediga. Taunimi 'wa na tauyemi Yaubada 'waineye nika yami nuanua i na 'ive'ivaudi, bega yami sauluva wata yami nuanua matatabuna i na vetuli. I na vetuliga nika 'ami fata 'wa na 'asetai ava'ai Yaubada nuanuana 'wa na 'idewai, yana nuanuanidi 'atumaidi wata tonovidi, yana 'eba sosoana.   


3 Yaubada ma yana nuakalikali i venua'ivineku a vetomata'aulele faifaina, bega 'aitamogana 'aitamogana a na vonemi. Kebu i da lubwainemi ma yami nualaka taunimi 'wa na awa'ai'aimi, we'e mogitana 'wa na nuanua tonovina taunimi faifaimi, vetumagananina Yaubada i velemiga 'wainega taunimi 'wa na 'etowavami.  
4 *Tomogoda 'aitamogana we'e du'uda fuedi, yadi folova tulina tulina.  
5 Wata bani'odi 'ida Keliso du'una. 'Ida fueda, yada folova tulina tulina, siwe fai ta miave'itubama taunina taiadi, bani'odi tomogo 'aitamogana i souyeni. Ta luvetubamaga ta ve'ivaivaita kebu 'ana fata tamu du'u i na mia'eni.  
6 *Yaubada ma yana nuakalikali 'aitamogana 'aitamogana 'ada veuveuta i veleda. 'Ada veuveutanidi ta na vefolovedi 'adi 'etowava bani'odi.  

'Ai'edi tamu aitoi 'ana veuveuta Yaubada yana vona 'ana lu'ivona, i lubwaineni i na lulu'ivona yana vetumagana Yaubada i veleniga 'ana 'etowava 'wainega.   


7 'Ai'edi aitoi 'ana veuveuta 'aivaita, i lubwaineni i na 'a'aivaita 'atumaina, we'e aitoi 'ana veuveuta ve, i na kikiavemageta 'atumaina.   


8 'Ai'edi tamu aitoi 'ana veuveuta 'ivenua-agiagi, i lubwaineni yana lau'age wata yana vona 'waidiega i na 'a'aivaita.  

'Ai'edi aitoi mani 'alo 'ani'ani i na veluagadi Yaubada 'wainega, i lubwaineni ma yana nuakalikali i na 'a'anivelenamo.  

'Ai'edi aitoi 'ana veuveuta veto'edakumeta, i lubwaineni ma yana 'idumwebika tomotoga i na kumekumesedi,  

we'e aitoi to'isanuakalikali, i lubwaineni kebu i na 'isanuakalikalimo ma yana sosoana i na vevesauluva 'atumaina tomotoganidi nuanuadi 'aivaita 'waidie.   

Nuakalikali 
 

9 Kebu vaisebayega 'wa na nuakalikali, i lubwainemi 'wa na nuakalikali mogitana. Sakona matatabuna 'wa na vedumwe'ai'aiedi ma'itufa nani 'atumaidi 'waidie 'wa na vevetoketoke.  
10 'Omi 'wa luku Iesu yana 'Aila'a 'waineye, begaidi ma emiavo 'wa na vevenuakalikali mogitana wata 'wa na veve'ililibu, kebu 'aise'avami faifaimi 'wa na nuanua.  
11 Ma yami 'idumwebika 'wa na folofolova 'Auvea faifaina, kebu 'wa na 'abiawa 'wa na totokemaigemi.  
12 Ava'ai 'wa nuaniga mogitana 'awaie Yaubada i na velemi, faifaidi 'wa na sososoana, vita i na souyediga 'waimie 'wa na totokemaigemi wata tutuya fuedi 'wa na vevelu'ui.  
13 Emiavo tovetumagana nani 'ifwaidi 'waidie i na 'usaga 'wa na 'ivaisedi yami kukuayega. Wakawaka 'adi 'ivi 'wa na lubutubutudi i na lakawa 'waimie.   


14 *'Ai'edi egavo vita i na velemi fai 'omi Keliso yana tomotoga, kebu 'wa na yagaidi, 'wa na velu'uimo Yaubada 'waineye i na vesauluva 'atumaina tomotoganidi 'waidie.  
15 Egavo i sososoana, ma fuemie 'wa na sososoana, we'e egavo i nunuavita wata i 'we'we'welaga, ma fuemie 'wa na 'we'we'wela wata 'wa na nunuavita.  
16 *Matatabumi yami nuanua i na vesala, bega yami nuanua 'aitamogana 'wainega 'wa na miamia. Kebu taunimi 'wa na awa'ai'aimi, we'e ma yami nuaobu tomotoga-'avo'avovo 'wa na veianedi.   


17 'Ai'edi tamu aitoi i na vesauluva sakoina 'waimie, kebu wata sauluva sakoina 'wainega 'wa na tutuli. 'Wa na vewavawava bega sauluvanidi tomotoga fuedi 'adi laubwaina 'wa na 'i'idewadi.  
18 'Wa na vewavawava bega 'ai'edi 'ami fata sauluva bikanega 'wa na veveiana tomotoga matatabuna taiadi.  
19 *Ekwavo, 'ai'edi tomotoga i na vesauluva sakoina 'waimie kebu 'wa na tutuli 'alo 'wa na nuanua kuba faifaina, we'e mogitana sauluvanina 'wa na 'aniveleneni Yaubada 'waineye, taunina ma yana nuasako vematavuloga i na veledi. I na vematavulogidiga fai yana vona i 'eno'eno yana Buki nageneye i vo,  

   
 
Yau 'Auvea,  

mewa 'ana to'ewa tomotoga yadi sakona faifaina,  

a na tutulidi.”   

   
 

20 *Kebu bani'odi 'wa na vesauluvediga we'e mogitana,  

   
 
'ai'edi 'ami vita 'ana to'anivelena i na lasega, 'ani'ani 'wa na veleni,  

'anigona i na lalaga, ufa 'wa na veleni.  

'Ai'edi de'e bani'odi 'wa na vesauluvediga taunina yana sauluva sakoina i na nuani nika i na bunumayaga.   

   
 

21 Kebu i da lubwaineni sakona i na vetoketoke 'waimie, we'e mogitana yami sauluva 'atumaidi 'waidiega 'wa na vetoketoke sakona 'waineye.    

Kabemani yadi veimea ta na vematayakeyakedi 
 

1 I lubwaineni tomotoga matatabuda kabemani yadi veimea ta na vematayakeyakedi fai veimea matatabuna i mai Yaubada 'wainega. Toveimeanidi Yaubada i silakaidi bega ma yadi veimea.  
2 Begaidi egavo toveimea yadi veimea i na baila, siwe 'asa'aiana wata Yaubada yana veimea i baila, taunidi 'adi vematavuloga i 'i'idewai.  
3 Egavo yadi sauluva 'atumaidi kebu i na kolologa kabemani yadi veimea faifaina, we'e mogitana egavo yadi veimea i geugeudi i na kololo. 'Ai'edi kebu nuanuami 'wa na kololo kabemani 'waidie 'wa na vevesauluva 'atumaina nika i na subiami yami sauluva faifaidi.  
4 Toveimeanidi Yaubada yana tofolovavo yami 'atumaina faifaina i folofolova, we'e 'ai'edi sauluva sakoina 'wa na 'idewaiga 'ana fata 'wa na kololoyedi fai 'akonadi yadi veimea i 'eno'eno vematavuloga faifaina. Toveimeanidi Yaubada yana tofolovavo bega tosakona Yaubada yana nuasako wata yana vematavuloga i na veluagadi toveimeanidi 'waidiega.  
5 Begaidi i lubwainemi toveimea yadi veimea 'wa na vevematayakeyakedi, kebu vematavuloga 'aisena faifaina 'wa na nuanua, siwe wata yada nuanua 'waidie ta vebaeda i lubwaineda ta na vevematayakeyakedi.   


6 *Wata fai Yaubada kabemani i silakaidi, begaidi takesi 'wa na yatoyato. Toveimea yadi folova tulina tulina i 'i'idewadiga siwe 'asa'aiana Yaubada faifaina i folofolova.  
7 'Ai'edi tamu aitoi 'wa da tutuli tamu nani faifaina i lubwaineni 'wa na 'anivelenamo. Takesi tulina tulina 'wa na yatoyato wata toveimea 'aitamogana 'aitamogana 'wa na veve'ililibuyedi.   

Ma edavo ta na vevenuakalikali fai Iesu yana vila-vaitugana sai'afoga 
 

8 'Ai'edi tamu nani 'wa na 'ewa-maimaigi 'alo 'wa na 'uneiga, i lubwainemi 'wa na tutuli kebu i na 'eno'enoga. We'e tamu nani kebu 'ami fata 'wa na tutuliga, fai 'ami nuakalikali bwaikina 'wa na tutula-wayogeni, i lubwainemi ma emiavo 'wa na vevenuakalikalimo. 'Ai'edi aitoi tomotoga i na nuakalikaliediga, siwe 'asa'aiana Yaubada yana veimea matatabuna i vevematayakeyakedi.  
9 *Basenadiotoga Mosese Yaubada yana veimea i kilumidi Yaubada yana Buki nageneye, side bani'odi i vo,  

   
 
Kebu 'wa na lauobuga, kebu 'wa na luvewafa, kebu 'wa na vainago,  

kebu 'wa na nuagiva mali tomotoga yadi kukua 'alo tamu yadi nani faifaina.”  

   
 
De'e veimeanidi wata 'ifwaidi 'adi 'itava 'aitamogana, venuakalikali. Emiavo 'wa na nuakalikaliedi taunimi 'ami nuakalikali bani'odi.  
10 Egavo ediavo i na nuakalikaliediga kebu 'adi fata sauluva sakoina i na 'idewai 'waidie. Begaidi 'ai'edi ta na nuakalikali, siwe 'asa'aiana 'akonadi Yaubada yana veimea matatabuna ta vevematayakeyakedi.   


11 I lubwainemi ma emiavo 'wa na vevenuakalikali fai tutuya de'e ta 'asetai Iesu yana vila-vaitugana i vevelilivana. Basenadi tutuyanina ta vetumagana Iesu 'waineye ta vo, Iesu yana vila-vaitugana i velilivana.” We'e 'asiau ta na vo, 'Akonadi i vagamai bega i na 'ita'ita'ieda.” Fai yana mai sai'afoga, kebu 'wa na 'eno'enoga, 'wa na tovoi 'wa na lulukamata.  
12 Lovana sai'afoga i na 'a'ava, 'aiata 'akonadi i vagamai sai'afoga i na magetai, begaidi dudubala 'ana sauluva ta na bailedi, yada sauluva magemagetadi 'waidiega ta na vevetalaga Yaubada faifaina.  
13 'Ida mageta 'ana tomotoga, ava'ai sauluvaga i lubwaineda ta na 'i'idewadi. Kebu 'wa na toke ufa toketokena 'wa na yemu bola nuami i na lugaugaudi 'wa na lu'avo'avovo. Kebu 'wa na ve'avula-'avo'avovo, kebu bunu 'ana nuanua sakoidi faifaidi 'wa na nuanua, ve'ikwayekwayega 'wainega kebu 'wa na ve'alamagi'ai wata kebu 'wa na ve'unumagigi.  
14 Kebu bani'odi 'wa na vesauluvediga, we'e mogitana taunimi 'wa na tauyemi 'ada Toveimea Iesu Keliso 'waineye i na agemi, 'wa da vo taunimi 'wa da ve'wesenimi. Wata bunu 'ana nuanua sakoidi 'ana 'idewadewa kebu faifaina 'wa na nuanua.    

Kebu emiavo tovetumagana 'wa na awavesakoyediga 
 

1 *'Ai'edi aitoi ma yana vetumagana taunina i na tauyeni Iesu Keliso 'waineye siwe yana vetumagananina bola kebu i da vetoketoke, kebu 'wa na baileni 'wa na voneni i na luku yami 'aila'a 'waineye. We'e sauluva 'ifwaidi faifaidi i vevenuanaluga kebu faifaidi 'wa na ve'ikwayekwayega.  
2 Tovetumagana 'ifwaidi yadi 'aseta i vo, 'Ani'ani matatabuna 'aisaya taiadi Yaubada yana 'anivelena faifaida, 'ana fata matatabuna ta na 'anidi.” We'e 'ifwaidi yadi vetumagana mweadi taunidi i bodadi kebu 'aisaya i da 'ani'ani, 'ani'ani'ava i 'ani'ani.  
3 Egavo nani matatabuna i na 'anidiga, kebu i da lubwainedi i na awavesako tove'udigana 'waidie, wata bani'odi tomotoganidi i veve'udigana 'aisaya, kebu to'ani i na awavesakoyedi fai 'akonadi Yaubada i tauyedi i luku yana 'Aila'a 'waineye.  
4 'Omi kebu tomotoganidi 'adi toveimea, 'wa na awavesakoyediga kebu i da lubwaineniga. 'Adi Toveimea Yaubada 'aisena i na veimea, i na awavesakoyedi 'alo i na awave'atumaiedi. 'Ana fata i na awave'atumaiedi fai taunina yana toketokena i na veledi bega kebu i na sakona i na tovotovoi fa'alina.   


5 We'e tovetumagana 'ifwaidi yadi 'aseta tamu 'aiata 'ana laubwaina 'odu'odu faifaina, we'e tomotoga 'ifwaidi yadi 'aseta 'aiata matatabuna i vesala. I lubwainemi 'aitamogana 'aitamogana 'wa na venua'ivina yami 'aiata 'eba 'odu faifaina.  
6 Egavo i na 'odu'odu tamu 'aiata 'waineye, 'Auvea i veve'ililibuyeni. Egavo 'ani'ani wata 'aisaya matatabuna i 'ani'anidiga, 'Auvea i veve'ililibuyeni fai i vevekaiwa Yaubada 'waineye. We'e egavo 'ani'ani 'ifwaidi i veve'udigana nuanuadi 'Auvea i na veve'ililibuyeni, wata i vevekaiwa Yaubada 'waineye.  
7-8 Mogitana yada sauluva matatabuna 'waidiega Yaubada ta na veve'ililibuyeni fai 'ai'edi ma yawaida ta na miamia kebu 'aiseda yada nuanua ta na 'i'idewadi, we'e taunida ta na tauyeda 'Auvea 'waineye. 'Ai'edi ta na wafaga wata taunida ta na tauyeda nimaneye. Yada mia wata yada wafa 'ida kebu yada 'eba veimea, 'ida 'Auvea yana tomotoga i veveimeyeda.   


9 Fai nuanuana 'ida yana tomotoga, Keliso i wafa wata i tovoi-vaitugana bega ma yawaida ta na miamia 'alo ta na wafaga, siwe taunina 'ada Toveimea.  
10 *Fueda Keliso 'ada Toveimea bega kebu i da lubwainemi emiavo 'wa na awavesakoyedi 'alo 'wa na sidibidibiedi, fai 'awaie matatabuda ta na vonayavuga Yaubada 'waineye i na veimeyeda yada sauluva faifaidi.  
11 *I na veimeyedaga fai yana vona i 'eno'eno yana Buki nageneye i vo,  

   
 
Yau 'Auvea miamia-vagaiku, yaku vona, vona mogitana.  

Tomotoga matatabudi ma yadi ve'ililibu i na 'odu'odu 'waikuye,  

I na vo, 'Omu Yaubada mogitana.’ ”   

   
 

12 Bega 'aitamogana 'aitamogana taunida yada sauluva ta na lu'ivoneyedi Yaubada 'waineye.   

I lubwainemi yami sauluva 'atumaidi 'waidiega emiavo yadi 'eba 'isa 
 

13 Fai 'awaie matatabuda ta na vonayavuga Yaubada 'waineye, kebu wata edavo ta na awavesakoyediga. We'e mogitana, nagami 'wa na venua'ivina-vagata mulieta 'wa na vevesauluva 'atumaina, i na nunago tamu yami sauluva emiavo tovetumagana i na vetutuyameni nika i na sakona.  
14 Yau a miave'itubama 'aku Toveimea Iesu taiadi bega a 'asetai mogitana kebu tamu 'ani'ani 'alo 'aisaya 'waidiega sakona i na souyeni. 'Ai'edi aitoi tamu 'aisaya 'alo 'ani'ani faifaina i na vo, 'Ai'edi a na 'ania a na sakona Yaubada mataneye,” taunina 'aiseotogina faifaina i na talabodeni kebu i na 'ania.  
15 'Ai'edi tamu ava'ai 'wa na 'ani'ania siwe 'ani'aninina faifaina iamu 'akonadi taunina i bodai, i na 'isemi i na nuavitaga, 'ana 'isa kebu 'wa da nuakalikalieni. Tomotoganina ma fuemie faifaimi Keliso i wafa, bega kebu i da lubwainemi tamu yami sauluva i na 'iseni i na vo, Yau wata a na 'idewai,” nika i na sakona.  
16 'Ai'edi tamu sauluva 'omi 'waimie 'atumaina, we'e 'ifwaidi tomotoga 'waidie sakoina, kebu matadie 'wa na 'idewaiga i na nunago sauluvanina i na awavesakoyeni.  
17 'Ida Yaubada yana tomotoga i veveimeyeda begaidi 'ai'edi ta na 'ani'ani wata ta na yemuyemu 'alo ta na veve'udigana kebu tamu ava'ai, nani siaidi 'waideye, we'e mogitana nani bwaikidi 'waideye, yada sauluva i na tonova Yaubada mataneye, yada nuanua i na bika wata ta na sososoana. Naninidi bwaikidi 'Anu'anunu Magemagetana i veleveleda.  
18 'Ai'edi de'e bani'odi 'wa na vevesaluvedi yami folova Keliso faifaina, Yaubada i na sosoana wata tomotoga i na awave'atumaiemi.   


19 Fai sauluvanidi 'Anu'anunu Magemagetana 'wainega nani bwaikidi, tutuya fuedi ta na vewavawava ta na veveiana yada mia i na ve'atumai, wata ma edavo ta na ve'ivaivaita nika yada vetumagana i na vevetoketoke.  
20 'Ani'ani wata 'aisaya matatabuna 'atumaidi, siwe 'ai'edi tamu aitoi tamu nani faifaina i na vo, 'Ai'edi a na 'aniaga a na sakona Yaubada mataneye,” i na 'isemi 'wa na 'ani'aniga wata i na 'ani nika i na sakona. Kebu yami sauluvanina 'wainega ava'ai Yaubada i 'i'idewadiga iami 'waineye 'wa na 'ivesakoi.  
21 'Ai'edi 'aisaya 'wa na 'ani'ani 'alo ufa toketokena 'wa na yemuyemu, 'alo tamu yami sauluva iami i na vetutuyameni nika i na sakona, i lubwainemi sauluvanina 'wa na baileni.   


22 Naninidi 'ifwaidi tomotoga i talabodediga kebu faifaidi 'wa na ve'ikwayekwayega, 'omi 'aisemi wata Yaubada taiadi naninidi faifaidi 'wa na venua'ivina. 'Ai'edi tamu sauluva 'wa awave'atumaieniga 'wa na 'i'idewai, nika 'ami vebae 'waidie 'wa na nuani kebu 'wa da sakonaga, 'eba sosoana 'waimie.  
23 We'e 'ai'edi aitoi nuanuana tamu nani i na 'ania siwe wata i na vo, A na 'aniaga a na sakona Yaubada mataneye,” i na kwayega i na 'ania, mogitana i sakona. Sauluva matatabuna faifaidi 'wa na vo, 'A na 'idewaiga 'a na sakona Yaubada mataneye,” siwe wata 'wa na 'idewaiga, 'akonadi 'wa sakona.    

Kebu 'aise'avada faifaida ta na nuanua, wata mali tomotoga ta na 'ivaisedi 
 

1 'Ida yada vetumagana fa'alidi Iesu Keliso 'waineye, i lubwaineda egavo yadi vetumagana mweadi ta na 'ivaisedi. Kebu tauni'avada faifaida ta na nuanua, wata edavo tovetumagana 'ifwaidi ta na nuanuanidi.  
2 Yada 'aivaita 'waidiega yadi mia i na ve'atumai wata yadi vetumagana i na vetoketoke.  
3 *Keliso kebu taunina faifaina i da nuanua, wata mali tomotoga i 'ivaisedi. Yana sauluvanina faifaina tamu vona i 'eno'eno Yaubada yana Buki nageneye, Keliso i vona Yaubada 'waineye i vo,  

   
 
Tomotoga i yagayagaimu, siwe yadi manini yau a tovoieni.”   

   
 

4 Yaubada yana Vona kilukilumidi matatabuna i veve 'waideye yada tokemaiga wata 'ada 'ivenua-agiagi faifaidi. Naninidi 'waidiega ta nuani ta vetumagana mogitana ava'ai basenadi Yaubada i vona'awaufaufa i na veledaga, mogitana ta na veluagadi.   


5 A vevelu'ui faifaimi nuanuaku Yaubada kumanina tokemaiga wata 'ivenua-agiagi i veleveledaga, i na 'ivaisemi bega yami nuanua 'aitamogana 'wainega 'wa na miamia, Iesu Keliso yana tovetutuyamavo 'ada laubwaina bani'odi.  
6 Bani'odi 'wa na vevesauluvaga nika 'ami fata ma fuemie bonami 'aitamogana 'wainega Yaubada 'wa na subisubiai, taunina 'ada Toveimea Iesu Keliso Tamana.   

Tomotoga matatabuda 'ada fata 'ita'ita'i ta na veluagai 
 

7 'Akonadi Keliso i vagavaimi 'wa luku yana 'Aila'a 'waineye, wata 'omi bani'odi ma yami sosoana emiavo 'wa na vonedi i na luku 'ami 'aila'a nageneye wata 'wa na veianedi, bega ma fuemie Yaubada 'wa na subisubiai.  
8 A na vonemi, Keliso i vetofolova me Diu 'adi 'aivaita faifaina bega ta na 'asetai Yaubada yana Vona, vona mogitana. Basenadiotoga Yaubada i vona'awaufaufa me Diu tubudiavo 'waidie tomotoga 'adi 'ive'atumai Yaubada mataneye faifaina, bega Keliso i mai nika yana vona'awaufaufanina 'ana mogitana i souyeni.  
9 *Wata i mai bega mali tomotoga kumanidiavo kebu Diu Yaubada i na subisubiai i 'isanuakalikaliediga faifaina. Yaubada 'ana subianina mali tomotoga 'waidiega faifaina i kilumi yana Buki nageneye i vo,  

   
 
Yaubada, a na subiamu mali tomotoga kumanidiavo kebu Diu 'awasasadie,  

a na lei-subisubia 'amu wagava a na 'ina'inanai.”   

   
 

10 *Wata tamu vona i vo,  

   
 
'Omi mali tomotoga 'wa na sosoana Yaubada yana tomotoga me Diu taiadi.”   

   
 

11 *Wata tamu vona i vo,  

   
 
'Omi kumanimiavo kebu me Diu, 'Auvea 'wa na subiai.  

Tomotoga matatabumi 'awalawa 'aitamogana 'aitamogana 'waidiega 'wa na lei-subisubia 'waineye.”   

   
 

12 *Wata Yaubada yana tolu'ivona Aisea i vona-samula Keliso yana mai faifaina i vo,  

   
 
Kini Devida tamana Iese 'ana wauma 'wainega tamu tomogo i na souyeni.  

I na mai bega mali tomotoga kumanidiavo kebu Diu i na veveimeyedi,  

ma yadi vetumagana taunidi i na tauyedi 'waineye.”   

   
 

13 Yaubada i vona'awaufaufa i na 'ita'ita'ieda bega 'ida ta nuani ta vetumagana mogitana ta na veluagai. Begaidi a vevelu'ui faifaimi nuanuaku yami vetumagana 'wainega Yaubada sosoana mogitana i na velevelemi wata nuanua bikana mia 'atumaina taiadi. Naninidi i na velemi bega 'Anu'anunu Magemagetana yana toketokena 'wainega yami vetumagana 'waineye i na vevetoketoke.   

Faulo Keliso yana tomata'aulele mali tomotoga kumanidiavo kebu Diu faifaidi 
 

14 Ekwavo, 'ida ma fuedeye Iesu 'ana tovetumaganavo, yau tauniku yaku 'aseta 'wainega a nuani 'omi mogitana yami sauluva 'atumaiotogidi, yami 'aseta bwaikidi Iesu Keliso faifaina wata 'ami fata ma emiavo 'wa na awave'eda'eda bega yami vetumagana i na vetoketoke.  
15 Basenadi Yaubada ma yana nuakalikali i venua'ivineku a vetomata'aulele faifaina, begaidi de'e yaku kilumanina 'waimie nuanua 'ifwaidi a sivemagesedi, ma yaku venuafoufa'ala vona toketokena a velemi, bega de'e 'ami tolinuata'i.  
16 We'e yau a vetofolova Iesu Keliso faifaina, Vala 'Atumaina Yaubada 'wainega a lulu'ivona mali tomotoga kumanidiavo kebu Diu 'waidie. Yaku folovanina tovelomu bani'odi, taunidi tomotoga yadi 'aisaya i 'a'anivelenedi Yaubada 'waineye, we'e yau, yaku lau'age 'wainega tomotoga taunidi i tautauyedi Yaubada 'waineye, 'wa da vo a da 'a'anivelenedi nika i na sosoana faifaidi. 'Anu'anunu Magemagetana yana folova 'wainega tomotoganidi yadi sauluva magemagetadi Yaubada mataneye.   


17 Fai Iesu Keliso yana toketokena 'wainega yaku folova Yaubada faifaina ma vuagina, bega 'eba sosoana 'waikuye.  
18-19 Siwe yaku folovanina faifaina kebu tauniku a na awa'ai'aiku, we'e mogitana Keliso 'aisena a na awa'ai'aia fai yana toketokena i veleveleku. Yana toketokenanina 'wainega a folofolova bega mali tomotoga kumanidiavo kebu Diu taunidi i tauyedi Yaubada 'waineye i vematayakeyakeni. Yaku vona i nogai, yaku sauluva i 'isedi, 'eba nuavogana wata 'eba nua'ewa toketokedi a 'idewadi nika 'Anu'anunu Magemagetana yana toketokena 'wainega i vetumagana Iesu 'waineye. Ielusalema 'wainega a velamu a luvivila 'atamana 'aitamogana 'aitamogana 'waidiamo, Iesu Keliso Valana a lulu'ivona a nagoga a le'wa 'atamana Ililikami.  
20 Yaku nuanua bwaikina a na lalau'age, bei kebu tamu aitoi Iesu Keliso Valana i da nogaiga, we'e kebu a na nago 'atamananidi 'waidie bei tomotoga 'ifwaidi 'akonadi i vetumagana tofolovavo 'ifwaidi yadi lau'age 'wainega.  
21 *Nuanuaku tamu vona Yaubada yana Buki nageneye a na vetutuyameni i vo,  

   
 
Egavo kebu 'waidie Valana i da lu'ivoneyeniga, i na 'iseni.  

Egavo basenadi Valananina kebu i da nogaiga, i na 'asetai.”   

Faulo nuanuana i na nago Loma 
 

22 *Fai nuanuaku a na lalau'age tomotoganidi Iesu Valana kebu i da nogaiga 'waidie, tutuya fuedi igodi a vo, A na wai Loma,” siwe kebu 'aku fata.  
23-24 De'e 'awalawanidi 'waidie 'akonadi yaku folova a ve'a'avadi, yaku mialukamata malamalanidi 'waidie a vevenua'ivina nuanuaku a da wai me Loma 'ami foge faifaina. Bega tutuya de'e a vevenua'ivina, a na wai 'waimie, mulieta a na nago 'awalawa Sifeni. Ma yada sosoana taiadi ta na miamia, mulieta yami 'aivaita 'wainega a na 'iawemi a na nago Sifeni.  
25 *Siwe nagami a na nago Ielusalema, Yaubada yana tomotoga bei i miamiani 'adi nuakalikali a na naweni a na veledi.  
26 Tovetumaganavo 'awalawa Masidonia wata Kulisi 'waidie i miamiani, ma yadi sosoana yadi 'anivelena-maimaiga i yato, Yaubada yana tomotoga i vewekowekoma Ielusalema nageneye 'adi 'aivaita faifaina.  
27 *Tauniotogidi nuanuadi bega i 'aivaita i lubwainedi, fai tovetumagananidi i vewekowekomaga taunidi me Diu, 'adi 'aila'a 'wainega Keliso i tubuga. Me Masidonia wata me Kuliki taunidi kebu Diu, siwe me Diu 'waidiega 'ita'ita'i i veluagai Keliso 'wainega, begaidi yadi 'aivaita mani i vetuneiga i lubwaineni.  
28 Tutuyanina yadi nuakalikali matatabuna a na 'aniveleneni me Ielusalema 'waidie, i na 'a'ava nika a na vilaku a na wai a na nago Sifeni, a na wai 'waimiamo bega a na nago.  
29 Tutuyanina a na waiga taiadi ta na miamia a nuani mogitana Keliso yana nuakalikali 'ai'aiwabuna 'wainega i na vevesauluva 'atumaina 'waideye.   


30 Ekwavo, 'ida fai Toveimea Iesu Keliso yana tomotoga wata fai 'Anu'anunu Magemagetana yana 'aivaita 'wainega 'wa nunuakalikali, bega nuanuaku bwaikina 'wa na 'ivaiseku, ma yami tokemaiga ta na vevelu'ui Yaubada 'waineye faifaiku.  
31 'Wa na vevelu'ui nika kebu vita a na veveluagai me Iudia 'waidiega, kumanidiavo Keliso 'ana tovedumwe'ai'ai. Wata 'wa na vevelu'ui Yaubada yana tomotoga i miamiani Ielusalema faifaidi, bega 'adi nuakalikali kebu i na baileni, ma yadi sosoana i na 'ewai.  
32 Nuakalikalinina a na veledi i na 'a'ava nika 'ai'edi Yaubada nuanuana a na viwaiga, ma yaku sosoana a na wai a na veluagami, ma fueda veifufu 'atumaidi 'waidiega ta na ve'ivaivaita.   


33 A vevelu'ui faifaimi, nuanuaku Yaubada, kumanina nuanua bikana i veleveleda mia 'atumaina taiadi, lilivamie i na miamia i na 'wea'weabumi.  

Vona mogitana, yaku nuanua bani'odi.    

Faulo enavo i miamianiga Loma, 'waidie i vekaiwa 
 

1 Ekwavo, nuanuaku a na vonemi, novuda Fibi faifaidi, taunidi i veto'aivaita tovetumaganavo 'waidie 'atamana Senikilia 'waineye.  
2 Tutuyanina i na wai Loma 'waimie, i na le'waga ma yami sosoana 'wa na vagavaidi wata 'wa na 'i'isave'avinidi fai ma fuemie 'Auvea yana 'Aila'a. Bani'odi 'wa na vesauluvediga 'waidie i lubwainemi wata 'ifwaidi Yaubada yana tomotoga 'wa na 'isave'avinidi. 'Ai'edi ava'ai nuanuadi 'wa na 'ivaisedi fai tomotoga fuedi 'waidie yadi 'aivaita 'atumaina wata yau 'waikuye.   


3 *Yaku vekaiwa 'wa na lu'ivona Filisila wata yadi lamoga Akwila 'waidie, folovanina 'aitamogana 'waineye taiadi 'a folofolova Iesu Keliso faifaina.  
4 Tamu tutuya 'aku 'ita'ita'i faifaina sai'afoga i da wafa, begaidi a vekaiwa bwaikina 'waidie. Yau kebu 'aiseku a da vevekaiwaga 'waidie, siwe wata tovetumagana 'aila'a tulina tulina i vevekaiwa, kumanidiavo mali tomotoga kebu Diu.   


5 Wata tovetumaganavo i vava'auta velu'ui faifaina Filisila ma yadi lamoga yadi vanuge, 'waidie a vekaiwa.  

Yaku vekaiwa 'wa na lu'ivoneyeni Efinito 'waineye, kumanina iaku mogitana, 'awalawa Eisia nageneye tomogonina nagami i vetumagana Keliso 'waineye, mulieta 'ifwaidi.   


6 Wata yaku vekaiwa 'wa na lu'ivoneyeni tamu Iesu yana tofolova 'waidie, 'adi wagava Meli, 'aivaita bwaikina 'wa veveluagai 'waidiega.   


7 Anidalonaiko wata Iunia taunidi yaku 'aila'a mogitana, basenadi ma fuema 'a luku vanuga yogona nageneye Iesu Keliso faifaina, bega yaku vekaiwa 'waidie 'wa na lu'ivoneyeni. Tomotoganidi 'adi 'ailuga nagami i vetumagana Keliso 'waineye mulieta yau, wata ma 'adi ve'ililibu Iesu yana tomata'aulelevo 'waidie.   


8 Wata yaku vekaiwa 'wa na lu'ivoneyeni Amifilia 'waineye, taunina iaku mogitana ma fueda 'Auvea yana tomotoga.   


9 Ebani taunina ma fueda ta folofolova Keliso faifaina wata tamu iaku mogitana 'ana wagava Sitakisi, 'adi 'ailuga 'waidie yaku vekaiwa 'wa na lu'ivoneyeni.   


10-11 Wata a vekaiwa Afeli 'waineye, kumanina vita i veluagai Keliso faifaina siwe i vetoketoke bega ta 'asetai yana tomotoga mogitana.  

Yaku vekaiwa 'wa na lu'ivoneyeni Alisitobilo yana vanuga 'ana tomia 'waidie, wata a vekaiwa Elodioni 'waineye, taunina yaku 'aila'a mogitana.  

Wata yaku vekaiwa 'wa na lu'ivoneyeni Nasisi yana vanuga 'ana tomia 'waidie, kumanidiavo i vetumagana 'Auvea 'waineye.   


12 Talaifina wata Talaifosa, vevinenidi 'adi 'ailuga yadi folova 'atumaina 'Auvea faifaina 'waidie a vekaiwa.  

Wata yaku nuakalikali 'wa na lu'ivoneyeni Fesisi 'waidie, vavinenidi yadi folova toketokena 'Auvea faifaina.   


13 *A vekaiwa Lufusa 'waineye, tamu tofolova 'atumaiotogina 'Auvea 'waineye, we'e inana yadi sauluva 'atumaina 'waikuye 'wa da vo yau natudi, wata 'waidie a vekaiwa.   


14 Wata yaku vekaiwa 'wa na lu'ivoneyeni Asinikilito, Filigoni, Emisi, Fataloba, Emasi wata 'ifwaidi tovetumaganavo taiadi i miamiani.   


15 Wata a vekaiwa Filologo, Diulia, Neliasi wata novuna, Olimifasi wata 'ifwaidi Yaubada yana tomotoga taiadi i miamiani 'waidie.   


16 Fai 'omi Yaubada yana tomotoga, ma yami nuakalikali emiavo 'wa na sosoanedi venima'abi 'wainega. Keliso 'ana tovetumaganavo 'adi 'aila'a tulina tulina yadi vekaiwa 'waimie.   

Faulo yana vona 'ana 'eba ve'a'ava 
 

17 Ekwavo, a na velu'ase'asemi, 'wa na 'isa'isa i na nunago tomotoga 'ifwaidi yadi ve tulina 'wainega i na vekaliemi. Yadi ve wata venidi nagami Keliso yana tomotoga 'waidiega 'wa nogaiga, kebu taiadi i da vesalaga, yadi ve tuliotogina. Tovetumagana 'ifwaidi venidi faifaidi i veve'ikwayekwayega yadi vetumagana i 'ivesakoidi. Kebu lilivadie 'wa na nago, 'wa na bailedi.  
18 Tomotoganidi bani'odi i vevesauluvediga kebu Keliso 'ada Toveimea faifaina i da folofolova, taunidi 'aisedi faifaidi i nuanua. We'e mali tomotoga bola nuadi kebu i da magetadiga, tovenidi yadi veifufu 'adi nogaya 'eba nua'ewa wata yadi subia-vekavekali 'waidiega, i vevekaliedi.   


19 We'e 'omi yami vematayakayaka Keliso 'waineye faifaina 'akonadi tomotoga fuedi i 'asetai, begaidi faifaimi a sosoana bwaikina. Nuanuaku nuami i na magetadi nani 'atumaidi faifaidi, we'e sauluva sakoidi kebu faifaidi 'wa na nuanua.   


20 Yaubada kumanina nuanua bikana mia 'atumaina taiadi i veleveleda, sai'afoga Seitani yana toketokena i na ve'a'avai 'wa da vo i da tukudakudai, bega 'omi ma'itufa 'wa na veimeyeni.  

A vevelu'ui faifaimi, nuanuaku 'ada Toveimea Iesu ma yana nuakalikali i na vevesauluva 'atumaina 'waimie.   

Tovetumaganavo 'ifwaidi yadi vekaiwa me Loma 'waidie 
 

21 *Timoti 'aku tofolova-vaita i vekaiwa 'waimie, wata Lusia, Daisoni, Sosifata kumanidiavo yaku 'aila'a mogitana yadi vekaiwa 'waimie.   


22 We'e yau Tetiasi kumaniku Faulo yana lubulubu de'e 'ana tokiluma, a vekaiwa 'waimie 'Auvea 'ana wagavayega.   


23 *Yau Faulo a miamia Gaiasa yana vanuge wata bei tovetumaganavo 'a vava'auta velu'ui faifaina, tomogonina i vekaiwa 'waimie.  

Elasitasi kumanina kabemani yadi mani 'ana to'isave'avina wata iada Kwatasi 'adi 'ailuga yadi vekaiwa 'waimie.   


24 *A vevelu'ui faifaimi, nuanuaku 'ada Toveimea Iesu Keliso ma yana nuakalikali i na vevesauluva 'atumaina 'waimie. Vona mogitana yaku nuanua bani'odi.   

Yaubada 'ana subia 
 

25 Yaubada ta na subisubiai. 'Ana fata i na kiavetoketokemi bani'odi Iesu Keliso Valana 'Atumaina i veveifufuyeni, valananina faifaina a lalau'age. Tutuya manamanawena Yaubada yana nuanua givagivana i 'eno'eno.  
26 We'e tutuya de'e Yaubada miamia-vagaina yana veimea 'wainega tolau'age i sisivemageseni, tomotoga 'adi 'aila'a tulina tulina 'waidie. Basenadiotoga Yaubada yana tolu'ivonavo i vona-samula Iesu yana mai faifaina, bega 'asiau venina i lulu'ageyeni bega tomotoga 'aila'a tulina tulina 'adi fata i na vetumagana 'waineye, wata i na vematayakeyakeni.   


27 Yaubada 'aiseotogina tonuamageta, i lubwaineda tutuya matatabuna ta na subisubiai Iesu Keliso 'wainega, kebu i na 'a'avaga i na 'eno-vagata. Vona mogitana yaku nuanua bani'odi.  

   
 
'Asa'aiana bani'odi,  

Faulo   

1 KOLINITA  

Faulo yana kiluma nagami me Kolinita 'waidie  

'Eba kiavemageta  

Tutuyanina Faulo i miamia Efeso, lubulubu de'e i kilumi me Kolinita tovetumaganavo faifaidi. 'Awalawa bwaikina Kulisi nageneye 'idi 'ailuga, yavalatayega 'awalawa Masidonia wata bolimanayega 'awalawa Akaia. Kolinita 'atamana bwaikina Akaia nageneye. 'Atamananina nageneye 'ifwaidi tomotoga Kuliki we'e 'ifwaidi me Diu. Tomotoganidi bei i miamianiga tove'ai'aiwabu, yadi kukua fuedi wata yadi 'aseta bwaikidi siwe kumaea 'waidie i 'odu'odu wata bunu 'ana nuanua sakoidi tulina tulina nuadi i 'ewadi.  

Faulo yana lau'age-vuvua 'ana veluga 'waineye, kumanina nagami Vala 'Atumaina i lu'ageyeni me Kolinita 'waidie. Bei i veve malamala 'aitamogana wata weta'i 6. (Folova 18:1-17) Tutuya 'ifwaidi i 'a'avana Afolosa i nago 'waidie i lau'age. Mulieta Faulo i nogai me Kolinita tovetumaganavo valadi kebu 'atumaina, we'e taunidi lubulubu i kilumi i velutoli Faulo 'waineye nani 'ifwaidi faifaidi. Faulo lubulubu de'e nagami i kilumi i lumatanidi yadi sakona faifaidi wata yadi velutoli i tutulidi. Lubulubu de'e 'ana 'idi side bani'odi.  

Vona-vekaiwa. 1:1-9   

Ve'ikwayekwayega wata 'eto'idi'idi tovetumaganavo 'waidie i souyeni. 1:10-4:21  

Fwayafwaya 'ana nuanua sakoidi tovetumaganavo nuadi i 'ewadi. 5:1-6:20  

Nagi 'ana nuanua. 7:1-40  

Kebu ta na luwanawana. Keliso 'aisena 'waineye ta na vetumagana. 8:1-11:1  

Sauluva tulina tulina tovetumaganavo yadi tafalolo faifaina. 11:2-14:40  

Keliso i tovoi-vaitugana wafayega wata tovetumagana i na tovoi-vaitugana. 15:1-58  

Faulo yana nuanua, yana 'alanuai wata yana velu'ase'ase. 16:1-24  

1-2 *Emavo, yau Faulo iada Sosideni taiadi 'a vekaiwa 'waimie. Yaubada nuanuana bega a vetomata'aulele Iesu Keliso faifaina, we'e 'omi Yaubada yana 'Aila'a 'wa miamianiga 'atamana Kolinita 'waineye a kilukiluma 'waimie. Yaubada i venua'ivinemi 'omi yana tomotoga mogitana wata fai Iesu Keliso taiadi 'wa miave'itubama i 'ive'atumaimi bega yami sauluva tonovina mataneye. Kebu 'aisemiga, wata tomotoga matatabuna 'awalawa tulina tulina 'waidie, kumanidiavo ma yadi vetumagana i vevegole 'ada Toveimea Iesu Keliso 'waineye, taunina 'adi Toveimea wata 'ada Toveimea.   


3 'A vevelu'ui faifaimi, nuanuama Yaubada Tamada wata 'ada Toveimea Iesu Keliso ma yadi nuakalikali i na vevesauluva 'atumaina 'waimie, wata nuanua bikana mia 'atumaina taiadi i na velevelemi.   

'Aivaita bwaikina ta veluagai Keliso 'wainega 
 

4 Tutuya matatabuna a vevekaiwa Yaubada 'waineye faifaimi, fai ma yana nuakalikali i vesauluva 'atumaina 'waimie Iesu Keliso 'wainega.  
5 'Wa miave'itubamaga Keliso taiadi bega nani matatabuna 'eba 'aivaita bwaikina 'wa veluagai Yaubada 'wainega 'wa da vo i da 'ive'ai'aiwabumi. Yana 'aivaitanina 'wainega yami vona faifaina matatabuna 'adi nogaya 'eba nua'ewa wata yana nuanua 'wa 'asetadi mogitana.  
6-7 Keliso Valana a lu'ivoneyeniga 'waimie nuamie i 'eno'eno nika taunimi 'wa tauyemi 'waineye, bega tutuyanina 'ada Toveimea Iesu Keliso yana souyagi 'wa lulukamaseni, Yaubada yana nuakalikali fuedi 'waimie i 'eno'enovi, kebu tamu nani 'wainega 'wa da ve'ale'usa 'anu'anunumi 'adi 'aivaita faifaidi.  
8 Wata i na kikiavefa'alimi i na nagoga 'eba ve'a'ava 'waineye 'ada Toveimea Iesu Keliso yana vila-vaitugana 'ana 'aiata 'waineye kebu tamu yami sakonaga, yami sauluva matatabuna tonovina Yaubada mataneye.  
9 Naninidi Yaubada 'wainega ta na veluagadi fai bani'odi i vona, mogitana i na 'idewadi. Yaubada kumanina i venua'ivinemi bega 'wa veiana Natuna 'ada Toveimea Iesu Keliso taiadi.   

Tovetumaganavo i ve'idi'idi 
 

10 Ekwavo, 'ada Toveimea Iesu Keliso veimea i veleku begaidi a vevelu'ase'asemi kebu 'wa na ve'ikwayekwayega, nuanuaku matatabumi yami vona 'adi nuanua 'aitamogana bega kebu 'wa na ve'idi'idiga. Wata nuanuaku yami nuanua 'aitamogana nani matatabuna 'waidie, yami venua'ivina i na vesala bega 'wa na luvetubama 'ami 'aila'a 'aitamogana.  
11 Ekwavo, bani'odi a voneyediga fai Kiloi yadi vanuga 'ana tomia 'ifwaidi i maia 'waikuye i lu'ivona 'aise'avami 'wa veve'ikwayekwayega.  
12 *Yami awa'idi'idi side bani'odi. 'Ifwaimi 'wa vo, 'Ima Faulo yana tomotoga,”'ifwaimi 'wa vo, 'Ima Afolosa yana tomotoga,” we'e 'ifwaimi 'wa vo, 'Ima Fita yana tomotoga,” wata 'ifwaimi 'wa vo, 'Ima Keliso yana tomotoga.”   


13 Bani'odi 'wa vevesauluvediga kebu i da lubwaineniga. Yami awa'idi'idi 'waidiega 'wa da vo Keliso 'wa da sivo'avo'ai. 'Wa da nuani yau Faulo i tutufwaseku 'ai lagalagana 'waineye a wafa faifaimi? 'Alo 'aku wagavayega 'wa bafitaiso bega 'omi yaku tovetutuyamavo? A nuani kebu.  
14 *A vekaiwa Yaubada 'waineye kebu fuemi a da bafitaisomi, Kilisifasi wata Gaiasa 'aisedi a bafitaisodi.  
15 Begaidi kebu tamu aitoi 'waimiega 'ana fata i na vo, Yau Faulo i bafitaisoku, yau yana tovetutuyama mogitana.”  
16 *Wata tamu a nuani, Sitefana yana vanuga 'ana tomia taiadi a bafitaisodi we'e a nuani kebu tamu aitoi a da bafitaisoi.  
17 Keliso kebu i da vetuneku bafitaiso faifaina, we'e mogitana Valana 'Atumaina a na lalau'ageyeni. Yaku lau'age kebu to'aseta yadi veifufu 'eba nua'ewa 'ana nogaya bani'odiga, we'e mogitana Keliso yana wafa valana 'ai lagalagana 'waineye, a lu'ivoneyenimo. Kebu nuanuaku valanina yana toketokena i na venani-'avo'avovo yaku veifufu 'wainega.   

Yaubada yana nuamageta wata yana toketokena Keliso i sivemagesedi 
 

18 Keliso yana wafa valana 'ai lagalagana 'waineye, tomotoganidi wafaotoga 'ana 'edeamo i nunagoiga, 'ana nogaya 'waidie 'wava'wavadi yadi vona. We'e 'ida 'ita'ita'i ta veveluagai, ta 'asetai de'e Yaubada yana 'eda'eda toketokena 'ada 'ita'ita'i faifaina.  
19 *Tofali'wava'wavanidi yadi 'aseta faifaina tamu vona i 'eno'eno Yaubada yana Buki nageneye, Yaubada i vo,  

   
 
To'aseta yadi 'aseta a na 'ivesakoidi,  

tomotoganidi nuadi magemagetadi yadi nuanua a na 'ivetabodadi.”   

   
 

20 *Begaidi to'aseta, tomotoganidi nuadi magemagetadi wata tomotoganidi tutuya de'e ma yadi 'aseta i veve'ikwayekwayega, yadi 'asetanidi ava'aibe bei i nago? Mogitana, tomia fwayafwaya yadi 'aseta Yaubada i sivilai bega bani'odi 'wava'wavadi yadi 'aseta.  
21 Yaubada ma yana nuamageta yana nuanua i 'idewai bega tomotoga kebu 'adi fata taunidi yadi 'aseta 'wainega Yaubada i na veluagai. We'e mogitana Yaubada i nuani nuanuana egavo i na vetumagana Keliso Valana 'waineye i na 'ita'ita'iedi. Valananina faifaina 'a lalau'age we'e tomia fwayafwaya fuedi yadi nuanua igodina 'wava'wavadi yadi veifufu.  
22 Tofali'wava'wavanidi me Diu, nuanuadi 'eba nuavogana wata 'eba nua'ewa i na 'isedina mulieta i na ve'awamogitana. We'e me Kuliki i fali'wava'wavaga nuanuadi vona ma 'adi 'aseta wata 'eba nua'ewa i na nogaidi mulieta i na ve'awamogitana.  
23 We'e 'ima 'a lalau'age Keliso i wafaga 'ai lagalagana 'waineye tomotoga 'ada 'ita'ita'i faifaina, siwe me Diu i nogai i nuani wafanina 'ana 'isa sakoina nika i bunumayaga i baila. Mali tomotoga i nogai i vo, 'A baila, 'ana nogaya 'waimeye 'wava'wavadi yadi veifufu.”  
24 We'e tomotoganida Yaubada i venua'ivinedaga bega 'ita'ita'i ta na veluagai, me Diu wata mali tomotoga taiadi, 'waideye Keliso taunina Yaubada yana toketokena wata Yaubada yana nuamageta.  
25 Tomotoga igodi tonuamageta i vo, Yaubada Natuna i 'aniveleneni wafa 'waineye 'ana 'isa i ve'wava'wava,” siwe Yaubada yana nuanuananina tomotoga yadi nuamageta i vebwaika-'iawedi. Wata tomotoganidi i vo, Yaubada mweana, Natuna i wafa 'ai lagalagana 'waineye,” siwe Yaubada yana mweananina toketokeotogina, kebu bani'odi tomotoga yadi toketokena.   

Kebu tamu aitoi 'ana fata taunina i na awa'ai'aia Yaubada mataneye 
 

26 Ekwavo, 'wa na nuani tutuyanina Yaubada i venua'ivinemi 'wa vetumagana Keliso 'waineye, tomotoga matadie to'aseta kebu fuemiga, tovetoketoke kebu fuemiga, wata tove'ai'aiwabu kebu fuemiga.  
27 We'e naninidi tomia fwayafwaya matadie 'wava'wavadi, siwe Yaubada i venua'ivinedi 'wainega tonuamageta i na 'ivebunumayagidi. Wata bani'odi naninidi mweadi tomia fwayafwaya matadie, Yaubada i venua'ivinedi bega tomotoga toketokedi i na 'ivebunumayagidi.  
28 Naninidi nani-'avo'avovo tomotoga i awaobuobuyediga, wata naninidi bola kebu i da souyediga, Yaubada i venua'ivinedi bega naninidi tomotoga matadie bwaikidi i na luvela'ovidi.  
29 Nani de'e Yaubada i 'idewaiga bega kebu tamu aitoi 'ana fata taunina i na awa'ai'aia mataneye.  
30 We'e 'omi Yaubada i miemi Keliso 'waineye taiadi 'wa miave'itubama, Keliso 'asa'aiana yada nuamageta. Wata Keliso yana wafa 'wainega yami sauluva i tonova Yaubada mataneye bega 'omi yana tomotoga magemagetami, wata Keliso 'wainega Yaubada i tuveobumi sakona 'wainega.  
31 *Fai naninidi 'atumaidi Yaubada i 'idewadi Keliso 'wainega begaidi ava'ai i voneyeniga Yaubada yana Buki nageneye ta na 'idewai i vo,  

   
 
'Ai'edi aitoi i na vo, A na subia,’  

i lubwaineni 'Auvea 'aisena i na subiai,  

kebu taunina i na awa'ai'aia.”    

Keliso yana wafa 'ai lagalagana 'waineye nani bwaikaotogina 
 

1 Ekwavo, basenadi a wai 'waimie a lau'agega Yaubada Valana 'ada 'ita'ita'i faifaina, bonaku 'ana nogaya kebu 'eba nua'ewa wata yaku lau'age kebu vitadiga.  
2 Yaku veifufunidi safailidiamo a nago fai yaku nuanua a 'idewai bega tutuyanina taiadi ta miamia kebu tamu nani faifaina a da nuanua, 'aiseotogina Iesu Keliso faifaina a nuanua, we'e mogitana yana wafa 'ai lagalagana 'waineye nani bwaikaotogina 'waikuye.  
3 *Tutuyanina a wai-vauvau 'waimie yau kebu toketokekuga wata ma yaku kololo a tatava.  
4 Yaku lau'age wata ava'ai faifaina a lalau'agega, 'adi nogaya kebu 'eba nua'ewa 'alo kebu bani'odi tomia fwayafwaya yadi 'aseta, siwe Yaubada 'Anu'anununa yaku vonanidi i kiavetoketokedi, yami 'eba 'isa a vonavona mogitana.  
5 A lalau'agega 'Anu'anunu Magemagetana yana toketokena 'wainega bega 'wa vetumagana Keliso 'waineye, kebu tomotogaotoga yadi 'aseta 'wainega, we'e mogitana Yaubada yana toketokena 'wainega.   

Yaubada yana nuamageta 
 

6 Tutuyanina tovetumagana toketokedi taiadi a miamia ma yaku nuamageta a veifufu 'waidie. Nuamagetanina kebu tutuya de'e 'ana tomotoga yadi 'aseta bani'odiga 'alo yadi toveimeavo yadi 'aseta bani'odi, toveimeanidi yadi toketokena i mweamwea sai'afoga i na 'a'ava.  
7 Nuamagetanina faifaina a vonavona Yaubada yana nuanua givagivana. Basenadiotoga Yaubada bola fwayafwaya kebu i da 'idewaiga, yana nuanua givagivana i 'idewai. Yana nuanuananina 'ai'aiwabu magemagetana 'awaie i na veleda, siwe i giveni tomotoga 'waidiega.  
8 Tutuya de'e toveimeanidi 'waidiega kebu tamu aitoi Yaubada yana nuanua givagivana i da 'asetai, i da 'asetaiga 'ako kebu 'ada Toveimea Magemagetana i da tutufwaseni 'ai lagalagana 'waineye.  
9 *Yaubada yana nuanua givagivana a lulu'ivoneyeniga, faifaina tamu vona i 'eno'eno Yaubada yana Buki nageneye i vo,  

   
 
Ava'ai Yaubada i 'idewadiga 'ana tonuakalikali faifaidi, 'atumaiotogidi,  

kebu tamu aitoi i da 'isedi wata kebu tamu aitoi i da nogaidi.  

Naninidi 'atumaiotogidi faifaidi tomotoga i nuanua-wayoga.”   

   
 

10 We'e 'ida yana nuanuananina 'waideye i sivemageseni 'Anu'anununa 'wainega. I sivemageseniga fai 'Anu'anunu Magemagetana nani matatabuna 'waidie i susula, Yaubada yana nuanua givagivadi wata 'adi 'aseta vitadi 'waidiamo i nago.  
11 Kebu aitoi 'ana fata tamu tomogo yana nuanua i na 'asetadi, tomogonina 'anu'anununa 'aiseotogina 'ana to'aseta. Wata bani'odi kebu tamu aitoi 'ana fata Yaubada yana nuanua i na 'asetadi, 'Anu'anununa 'aiseotogina 'ana to'aseta.  
12 We'e 'ida Yaubada 'Anu'anununa i tauyeni i ageda. Kebu tamu 'anu'anunu tulina i da ageda fwayafwaya de'e 'wainega, we'e mogitana 'Anu'anunu Magemagetana naninidi Yaubada i 'anivelenediga 'waideye, i sivemagesedi nika ta 'asetadi.   


13 Naninidi faifaidi 'a veveifufu, kebu 'a da 'ewadi tomia fwayafwaya yadi nuamageta 'waidiega. We'e mogitana 'Anu'anunu Magemagetana yana awave'eda'eda 'wainega, naninidi faifaidi i vonemaga 'a kikiavemagetadi tomotoganidi 'Anu'anunu Magemagetana i agediga 'waidie.  
14 We'e tomotoganidi Yaubada 'Anu'anununa kebu i da agediga, i baila kebu nuanuadi 'Anu'anununina yana 'anivelena i na 'ewadi fai 'waidie nani-'avo'avovo. Kebu 'adi fata naninidi i na 'asetadi fai 'Anu'anunu Magemagetana 'aiseotogina 'ana fata i na kiavemagetadi.  
15 Tomotoganidi 'Anu'anunu Magemagetana i agediga 'adi fata nani matatabuna i na venua'ivinedi, ava'aibe 'atumaina wata ava'aibe vekali. We'e tomia fwayafwaya 'waidiega kebu tamu aitoi 'ana fata tovetumagananidi yadi 'aseta wata yadi toketokena i na nuaveluagai ava'aiega i mai.  
16 *Naninina faifaina tamu vona i 'eno'eno Yaubada yana Buki nageneye i vo,  

   
 
Kebu tamu aitoi 'ana fata tauni'avana 'Auvea yana nuanua i na 'asetadi,  

wata kebu 'ana fata i na awave'ede'edeni.”  

   
 
We'e 'ida Yaubada 'Anu'anununa i agedaga, nuadeye Keliso yana nuanua i 'eno'enovi.    

Me Kolinita bola kebu i da vetoketoke 
 

1 Ekwavo, 'omi bani'odi kwakwama, yami vetumagana Keliso 'waineye mweadi, bola kebu i da vetoketoke. Yaku vona 'waimie kebu bani'odi tomotoganidi i tauyediga 'Anu'anunu Magemagetana 'waineye 'adi vona, we'e mogitana tomotoganidi fwayafwaya 'ana nuanua 'waidie bola i vevetoketoke 'adi vona.  
2-3 *Kwakwama mwedamwedalidi nuanuadi susu'ava, 'ani'ani fa'alidi kebu 'adi fata. 'Omi bani'odi kwakwamanidi, Iesu 'ana veifufu 'adi 'aseta vitadi bani'odi 'ani'ani fa'alidi igodi a da velemi, siwe kebu 'ami fata yami vetumagana mweana, begaidi ve safailidi 'wa da vo susu'ava a velemi. Tutuya de'e 'ani'ani fa'alidi kebu 'ami fata fai bola fwayafwaya 'ana nuanua bwaikina i 'eno'eno 'waimie. I vebwaikaga fai tauni'avami 'wa veve'unumagigi wata 'wa awa'idi'idi ve'ikwayekwayega 'waidiega, 'eba 'isa fwayafwaya 'ana sauluva 'waidiega 'wa vevesauluva. Yami sauluvanidi Yaubada 'ana tobavu yadi sauluva 'wa saladi.  
4 *Fai 'wa veve'ikwayekwayega 'ifwaimi 'wa vo, Yau Faulo yana tomotoga,” we'e 'ifwaimi 'wa vo, Yau Afolosa yana tomotoga.”'Wa 'iseni, Yaubada 'ana tobavu 'wa vevetutuyamedi.   

Yaubada yana Vona 'ana tolau'age bani'odi tobakula 
 

5 Afolosa wata yau Faulo kebu tomotoga bwaikima, awale faifaima 'wa 'eto'idi'idi? 'Ima Yaubada yana tofolovavo, ava'ai folovaga i velevelema siwe 'asa'aiana 'a 'i'idewadi, yama folovanina 'wainega 'wa vetumagana Keliso 'waineye.  
6 *Yama folova bani'odi bakula 'ana sauluva. Yau Yaubada yana Vona tomotoga nuamie a bakulidi, Afolosa to'isave'avina, we'e Yaubada taunina 'adi tokiavebwaika.  
7 Tobakula wata to'isave'avina kebu tomotoga bwaikidi, Yaubada 'aisena bwaikaotogina, taunina tokiavebwaika.  
8 Tomotoganina Yaubada yana Vona 'ana tobakula wata tomotoganina to'isave'avina yadi folova 'aitamogana. Tomotoganidi 'aitamogana 'aitamogana 'adi tutula i na veluagadi Yaubada 'wainega yadi folova 'adi 'isa'isa bani'odi.  
9 'Ama 'ailuga Yaubada 'ana folova-vaita taiadi 'a folofolova, we'e 'omi yana tanoga.  

Yaubada yana Vona 'ana tovevo bani'odi to'aiyogona 
 
Wata 'omi Yaubada 'ana 'a'aiyogona.  
10 Yaubada 'aku veuveuta i velekuga a vevefoloveni bega yau bani'odi to'aiyogona ma yana nuauya. Tutuyanina Iesu Keliso valana a lau'age 'waimie, bei yaku folova i velamu, 'wa vetumagana Iesu 'waineye 'wa da vo Yaubada yana vanuga 'ana 'unututu a da vetovoia. Tutuya de'e 'ifwaidi tovetumaganavo yadi ve 'waidiega yami vetumagana i kiavetoketokedi. Vanuganina 'omi luluna i 'aiyogonemi 'unututunina 'waineye. Begaidi to'aiyogonanidi i lubwainedi yadi folova i na 'isave'avinidi i na folova-dewa, ve tonovidi wata mogitana folova fa'alidi 'waidiega i na 'a'aiyogona.  
11 Yami 'unututu 'akonadi i tovotovoi, taunina 'asa'aiana Iesu Keliso, yada vetumagana lamuna. Kebu tamu aitoi 'ana fata tamu 'unututu tulina i na vetovoia, Keliso 'aiseotogina Yaubada yana vanuga 'ana 'unututu.  
12 'Unututunina 'waineye tomotoga 'ifwaidi i 'a'aiyogona folova fa'alidi 'waidiega bani'odi golida, siliba wata kileu 'aninamanamalidi 'adi tutula bwaikidi 'waidiega. We'e 'ifwaidi nuanuadi folova-'avo'avovo bani'odi welavi nuvanuvadi, 'ayalele wata danidani.  
13 'Awaie Vonayavuga 'ana 'Aiata 'waineye tomotoga 'aitamogana 'aitamogana yada folova 'adi mogitana Yaubada i na sivemagesedi 'ai-'ala'alata 'wainega, yana 'ainina 'wainega yada folova i na sitonovidi 'atumaidi 'alo sakoidi.  
14 'Ai'edi aitoi i na 'aiyogona 'unututunina 'waineye we'e yana folova kebu i na 'ala'a'avaiga, taunina tutula i na veluagai.  
15 'Ai'edi aitoi yana folova i na 'ala'a'avadi, tomogonina 'ana tutula Yaubada i na ve'o'oleni, siwe fai taunina tovetumagana 'ita'ita'i 'aisena i na veluagai 'wa da vo tamu aitoi nima'ava'avana i da dega 'ai-'ala'alata 'wainega.   

'Omi Yaubada yana Vanuga 'Eba Velu'ui 
 

16 *'Wa da vo kebu 'wa da 'asetai, 'omi Yaubada yana Vanuga 'Eba Velu'ui, 'Anu'anununa nagemie i miamia.  
17 'Ai'edi aitoi Yaubada yana vanuganina i na 'ivesakoi bega i na sakona wata Yaubada tomogonina i na 'ivesakoi. I na 'ivesakoiga, fai 'omi 'asa'aiana yana vanuganina magemagetana.   

Yaubada nani matatabuna i veleda 'ada 'aivaita faifaidi 
 

18 'Ai'edi tamu aitoi 'waimiega i na vo, Yau tonuamageta tomotoga matadie,” siwe taunina i vekalieni. Igodina ma yana nuamageta siwe i lubwaineni nuamagetanina i da baileni, ma'itufa Yaubada yana nuamageta i na 'ewai. I na 'ewaiga nika ma yana nuamageta mogitana, siwe tutuyanina tomotoga i na 'iseni i na fali'wave'waveni.  
19 *Taunina yana nuamageta i na baileniga i lubwaineni, fai Yaubada mataneye tomia fwayafwaya yadi nuamageta nani-'avo'avovo. Tomotoganidi 'adi vona i 'eno'eno Yaubada yana Buki nageneye i vo,  

   
 
Tonuamageta yadi nuamageta Yaubada i sisiviladi,  

'waidiega ilagi i veveluagadi.”   

   
 

20 *Wata tamu vona i 'eno'eno i vo,  

   
 
'Auvea tonuamageta yadi nuanua i 'aseta'a'avadi,  

yadi nuanuanidi nani-'avo'avovo mataneye.”   

   
 

21 Fai tomotoga yadi nuamageta nani-'avo'avovo Yaubada mataneye, 'wa subisubiadiga 'asa'aiana 'wa na 'ailove. Yami to'edakumetavo tulina tulina 'wa awa'ai'aidi, siwe kebu i da lubwaineni fai to'edakumetanidi matatabudi 'ami to'aivaita. To'edakumetanidi wata nani matatabuna fwayefwayeye 'omi faifaimi.  
22 Afolosa, Fita wata yau Faulo matatabuma 'omi faifaimi, wata bani'odi fwayafwaya, yami mia wata yami wafa, naninidi tutuya de'e i 'eno'enovi wata naninidi 'awaie i na souyediga, matatabuna 'omi faifaimi.  
23 We'e 'omi Keliso faifaina, wata Keliso Yaubada faifaina.    

Yaubada 'aisena tovenua'ivina 'atumaina, ava'aibe 'atumaina wata ava'aibe sakoina 
 

1 Side bani'odi 'wa na vevenua'ivina faifaima. 'Ima Keliso yana tofolovavo, Yaubada yana nuanua givagivadi 'adi tokiavemageta, bega 'a na lulu'ivoneyedi 'waimie.  
2 'Akonadi 'wa 'asetai to'isave'avinavo i lubwainedi ma yadi 'idumwebika 'adi toveimea yana nuanua i na 'i'idewadi.  
3 'Ai'edi 'wa na venua'ivina yau to'isave'avina 'atumaiku 'alo sakoiku, 'waikuye kebu nani bwaikina. Wata bani'odi 'ai'edi mali tomotoga i na venua'ivina faifaiku, kebu tamu ava'ai. Yau wata kebu a da vevenua'ivina tauniku faifaiku yaku folova 'atumaina 'alo kebu, i na nunago a na vekali.  
4 'Aku vebae 'waineye a lutonovi yaku folova matatabuna 'waineye kebu a da sakonaga, siwe 'aku vebaenina 'wainega kebu 'ami fata 'wa na 'asetai a vona mogitana 'alo kebu. 'Ada Toveimea Iesu 'aiseotogina i 'asetaku, kumanina yaku sauluva 'adi to'aseta.  
5 Begaidi kebu i da lubwainemi tamu aitoi yana sauluva faifaina 'wa na venua'ivina. Fai tutuyanina 'ada Toveimea Iesu i na vila-vaitugani naninidi givagivadi dudubala nageneye wata tomotoga yadi nuanua givagivadi i na sivemagesedi. Tutuyanina 'waineye tomotoga 'aitamogana 'aitamogana 'ana subia i na veluagai Yaubada 'wainega yana sauluva 'adi 'isa'isa bani'odi. Begaidi tutuya de'e kebu awave'atumai 'alo awavesako 'ana tutuya, 'awaie Keliso nani matatabuna i na sivemagesedi nika bei 'ada fata ta na 'asetadi.   

Faulo i talaboda me Kolinita kebu taunidi i na awa'ai'aidi 
 

6 Ekwavo, yau wata Afolosa 'ami to'isave'avina, a awatalatutulema nika nuami i na magetadi. Kebu tamu 'ami to'isave'avina 'wa na awa'ai'aia we'e tamu 'wa na awaobuobuyeni. 'Ai'edi yaku ve Yaubada yana Buki 'wainega naninina faifaina 'wa na nuanuani, kebu tamu yami to'edakumeta 'wa na awa'ai'aia we'e tamu 'wa na kiaobuyeni.  
7 Kebu tamu aitoi i da awave'atumaiemi, we'e awale taunimi 'wa awa'ai'aimi? Nani matatabuna 'waimie i 'eno'enovi Yaubada yana 'anivelena, kebu tamu nani taunimi nimamiega i da souyeni, we'e awale taunimi 'wa awa'ai'aimi 'wa da vo naninidi taunimi 'ami 'idewadewa.   


8 'Omi me Kolinita 'ami 'isa. Igodi yami nuanua 'wa vo, 'Ima 'akonadi 'ama fata nani matatabuna 'waidie, 'ai'aiwabu bwaikina 'a veluagai. 'Ima 'a ve-kini ma yama veimea.” De'e bani'odi 'wa vonevoneyediga, igodi 'wa da vebwaika-'iawema. Siwe 'ai'edi mogitana 'omi tomotoga bwaikimi Yaubada mataneye, yau a da sosoana mogitana nika 'omi wata 'ima taiadi ta da veveimea.  
9 'Ana 'isa 'waikuye Yaubada i veimea 'ima tomata'aulele 'a vemuliotoga. Basenadi tolugavia 'adi gaviavo i 'i'ive'avinidi i lulu'ivevenedi tomotoga 'waidiamo bega i na 'isadewadi mulieta i luluvewafadi. Wata 'ima bani'odi mali tomotoga i kumekumeta we'e 'ima i vevemuliema, anelose wata tomia fwayafwaya matatabudi i 'i'isadewama 'wa da vo 'a da nunago 'a na wafa.  
10 Keliso faifaina 'a vetofolova begaidi tomotoga 'ifwaidi i fali'wave'wavema, we'e 'omi igodi 'wa vo, Yama 'aseta bwaikina Keliso faifaina.”'Ima tomotoga mweama we'e 'omi igodi toketokemi. Tomotoga 'ifwaidi i awaobuobuyema we'e 'omi ma 'ami ve'ililibu.  
11 Basenadi wata 'asiau 'a laselase wata 'anigoma i lalala, 'ama talauma 'anilabulabu'idi, tomotoga i nikenikema wata 'a miayaba-vuvua kebu yama vanuga.  
12 *'A toke 'a folofolova nimamega taunima 'ama 'aivaita faifaina. Tomotoga i yagayagaima we'e 'ima faifaidi 'a vevelu'ui Yaubada i na vesauluva 'atumaina 'waidie, i 'i'ivekokovima, siwe 'a totokemaigema.  
13 Tomotoga i awavesakoyema, we'e 'ima vona bikadiega yadi vonanidi 'a tututulidi. Basenadi i maiga 'asiau 'ima bani'odi 'ula'ula wata yogo tomotoga matadie.   

Faulo i vo, Me Kolinita natukwavo.” 
 

14 De'e bani'odi a vonevoneyediga yaku kiluma 'wainega, kebu a da vo, A na 'ivebunumayagidi,” we'e mogitana fai 'omi bani'odi natukwavo a nuakalikaliemi bega nuanuaku a na awave'ede'edemi ve tonovidi 'waidiega.  
15 Avinodi 'ami to'isave'avinavo fuedi i veve 'waimie Keliso faifaina, siwe tamamiavo kebu fuediga. Yau 'aiseotogiku tamami fai a kumeta a lau'age 'waimie Iesu Keliso Valana 'Atumaina faifaina, nika 'wa vetumagana 'wa luku yana 'Aila'a nageneye 'wa da vo a da venatunemi.  
16 *Fai yau tamami a vevelu'ase'asemi, yaku sauluva 'wa na vevetutuyameni.  
17 Fai nuanuaku yaku sauluva 'wa na vetutuyameni, begaidi Timoti a voneni i wai 'waimie. Taunina natuku Keliso yana 'Aila'a 'waineye a nuakalikalieni, dumwena bikana 'ada Toveimea yana nuanua i 'i'idewadi. A vetuneiga 'ami tolinuata'i faifaina, i na vonemi 'wa na nuani yaku mia 'ivauna Iesu Keliso 'waineye 'ana sauluva, sauluvanidi faifaidi a veve tovetumaganavo 'waidie 'adi 'aila'a tulina tulina 'awalawa matatabuna 'waidie.   


18 'Ifwaimi ma yami fwausa taunimi 'wa awa'ai'aimi 'wa vo, 'A nuani Faulo kebu i na mai fai i kololoyema.”  
19 Siwe 'ai'edi 'Auvea i na tauyekuga sai'afoga a na wai tomotoganidi taunidi i awa'ai'aidiga a na 'isedi nika a na 'asetadi, ma yadi toketokena i folofolova 'alo 'awa'avadi.  
20 A na 'asetadi fai 'ida Yaubada i veveimeyedaga yana toketokena i veleveleda, kebu 'awa'avada i da vonavonamo.  
21 Taunimi 'wa na venua'ivina ava'ai nuanuami. Nuanuami a na wai vematavuloga a na velemi yami sauluva sakoidi faifaidi, 'alo nuanuami nagami yami sauluva i na ve'atumai mulieta ma yaku nuakalikali a na wai bonaku bikanega a na vonemi?    

Faulo tovetumagana yadi nualaka i awavesakoyedi 
 

1 *Tamu vala i lulu'ivona-vuvueni a nogai, tamu tomogo tovetumagana 'ami 'aila'a 'wainega yana sauluva sakoiotogina. Tomotoga fuedi Yaubada 'ana tobavu taiadi sauluvanina i talabodeni kebu bani'odi i na 'i'idewai, we'e tomogonina taunina tovetumagana siwe madiana taiadi i veveluaga.  
2 Awale taunimi 'wa awa'ai'aimi, we'e mogitana i lubwainemi 'wa da nuavita bwaikina wata tosakonanina 'wa da veugeugeni 'ami 'aila'a 'wainega.  
3 Yau tulikuye a miamia siwe a nuanuanimi. 'Ada Toveimea Iesu veimea i veleku bega 'akonadi a veimea tosakonanina vematavuloga i na veluagai 'wa da vo taiadi ta da miamia a da vona.  
4-5 Tutuyanina 'wa na va'autaga yau yaku nuanua taiadi, 'ada Toveimea Iesu yana toketokena 'wainega tosakonanina 'wa na 'aniveleneni Seitani 'waineye. 'Wa na veugeugeni i na nago Seitani nimaneye bega vita fuedi 'waidiega yana nuanua sakoidi i na 'a'ava bega 'aiatanina 'ada Toveimea Iesu i na vila-vaitugani, 'anu'anununa 'ita'ita'i i na veluagai.   

Tovetumagana i sakosakona kebu taiadi 'wa na miave'itubama 
 

6 *'Wa awa'ai'aimi 'wa vo, 'Ima 'atumai'avama,” siwe kebu i da lubwainemi. 'Wa na nuani, isita nani siaina siwe falawa matatabuna 'waineye i sususula nika i vevebwaika. Wata bani'odi tomogo 'aitamogana yana sakona siwe i na tunuvelevelemi.*  
7 *Naninina sakoina 'wa na 'ewayavuleni nika yami sauluva 'atumai'avana nagami bani'odi, kebu tamu yami sakonaga. 'Wa na ve'atumaiga fai Keliso yami sakona i 'u'umidi.  

Basenadi Itifita 'waineye me Diu 'ita'ita'i i veluagai sifi dayagidi 'waidiega. Anelose dayaganidi i 'isedi yadi vanuge, kebu i da luvewafadi i uvi'agalatagonidi. Begaidi Uvi'agalatagona 'ana sakali 'waineye me Diu sifi natudiavo i nikenikedi 'ana 'eba nuave'avina. Wata bani'odi Iesu, taunina Yaubada yana Sifi Siaina, i wafa yada sakona 'adi nuatavuna faifaidi.  
8 *Sakalinina i na velilivana me Diu beledinidi i kabunidiga isita taiadi i tawetawedi, ma'itufa beledinidi i kabunidiga falawa'ava 'wainega ma yadi sosoana i 'ani'anidi. Wata 'omi bani'odi, kebu sauluva sakoidi 'wa na luwanawanadi yami sauluva 'atumaidi taiadi, i lubwainemi yami mia matatabuna 'waidie, ma yami sosoana Keliso yana wafa 'wa na nuanuani wata yami nuanua yami sauluva taiadi tonovi'avadi.   


9 Basenadi tamu lubulubu a kilumi i wai a vonemi a vo, Tove'avula-'avo'avovo kebu taiadi 'wa na miave'itubama.”  
10 Siwe Yaubada 'ana tobavu i sakosakonaga kebu faifaidi a da vonavona. Tobavunidi i veve'avula-'avo'avovo, i luluve'ove'o'olagi, i vavainago wata yaubada-vekavekali 'waidie i 'odu'odu. 'Ai'edi nuanuami tomia fwayafwaya sakoidi matatabudi 'wa na bailediga, ava'aibe 'wa na nagoi? 'Wa na vo, 'A na bailedi,” fwayafwaya de'e 'wa na 'iaweni.  
11 We'e mogitana yaku vona 'ana 'aseta side bani'odi. 'Ai'edi aitoi i na vo, Yau a vetumagana Iesu 'waineye,” siwe i na veve'avula-'avo'avovo, i na luluve'ove'o'olagi, yaubada-vekavekali 'waidie i na 'odu'odu, i na vevebonaivo, ufa toketokena i na toke i na yemuyemu, 'alo i na vavainago, tomotoganidi bani'odi, faifaidi a vonavona. Kebu taiadi 'wa na miave'itubamaga wata kebu 'wa na tayegidi 'ani faifaina.   


12-13 *Tomotoganidi kebu i da vetumagana Iesu 'waineye yadi sauluva faifaidi kebu a na vo 'atumaidi 'alo sakoidi, kebu yaku 'eba veimea, Yaubada 'aisena i na veimea 'adi vematavuloga faifaina. We'e 'omi ma yami veimea tovetumagana 'waidie. I lubwainemi 'ami fata emiavo tovetumagana i na sakonaga 'wa na veimeyedi 'adi vematavuloga faifaina. Tamu vona i 'eno'eno Yaubada yana Buki nageneye 'wa na vetutuyameni i vo,  

   
 
'Ai'edi tamu aitoi Yaubada yana 'Aila'a nageneye i na sakosakonaga, 'wa na veugeugeni.”  

   
 
Wata 'omi me Kolinita i lubwainemi tomogonina i sakosakona madiana taiadi 'wa na veugeugeni.    

Keliso yana 'Aila'a yadi vonayavuga faifaina 
 

1 Ekwavo, tamu yaku nuanua side bani'odi. 'Ai'edi tamu 'ami 'aila'a ma iana tovetumagana'ava taiadi i na ve'ikwayekwayega, kebu tamu sai'afo i da lubwaineni ve'ikwayekwayeganina faifaina iana i na naweni 'eba vonayavuga 'waineye. I na naweniga Yaubada 'ana tobavu yadi toveimea 'waidie vonayavuga faifaina kebu i da lubwaineniga. We'e mogitana, 'ai'edi i na ve'ikwayekwayega i lubwainedi i na vonayavuga Yaubada yana tomotoga 'waimie nika 'omi 'wa na veimea naninina faifaina.  
2 'Wa da vo kebu 'wa da 'asetai, 'awaie tomia fwayafwaya matatabudi i na vonayavuga 'omi Yaubada yana tomotoga 'waimie. Fai 'ami fata tomia fwayafwaya matatabudi 'wa na veimeyedi vonayavuga 'waineye, mogitana tutuya de'e 'ami fata nani siaidi faifaidi 'wa na veveimea.  
3 Wata 'wa da vo kebu 'wa da 'asetai, 'awaie anelose i na vonayavuga 'waideye ta na veimeyedi yadi sauluva faifaidi. Fai folovanina bwaikina 'wa na 'idewai abame, mogitana naninidi i sousouyedi fwayefwayeye yada mia faifaidi, 'ami fata 'wa na veveimea.  
4 Begaidi 'ai'edi 'ifwaimi 'wa na ve'ikwayekwayega naninidi i sousouyediga faifaidi, kebu i da lubwainemi 'wa na nago tovevonayavuga 'waidie, kumanidiavo kebu ma yadi ve'ililibu 'omi tovetumagana 'ami 'aila'a 'waidie.  
5 De'e bani'odi a voneyediga bega 'wa na bunumayaga. 'Wa vovonayavuga Yaubada 'ana tobavu matadie 'ana 'isa 'wa da vo kebu tamu aitoi 'waimiega ma yana nuamageta, kumanina 'ana fata emiavo yadi ve'ikwayekwayega i na kiavetonovi.  
6 I lubwainemi tauni'avami 'wa da kikiavetonova siwe tovetumaganavo 'ifwaidi ediavo i nunawedi 'eba vonayavuga 'waineye, bei Yaubada 'ana tobavu matadie i na vonayavuga i vevitadiga faifaina.   


7 'Omi tovetumagana yami ve'ikwayekwayega wata emiavo 'wa nunawedi 'eba vonayavuga 'waineye, 'eba 'isa Yaubada yana nuanua kebu 'wa da 'i'idewadi, sakona i vetoketoke 'waimie. We'e 'ai'edi emiavo i na vesauluva sakoina 'waimie 'alo yami kukua i na vinagodiga tamu 'eda'eda 'atumaina i 'eno'eno, 'wa na tokemaigemi kebu naninina faifaina 'wa na nuanua.  
8 Siwe tokemaiga 'wa baila, ma emiavo 'wa vevesauluva sakoina wata 'wa vavainago. Fai emiavo tovetumagana ma fuemie, mogitana 'waidie 'wa da vesauluva 'atumaina, siwe 'wa vevesauluva sakoina 'waidie.   


9-10 'Wa da vo kebu 'wa da 'asetai, tosakona kebu 'adi veuveuta i na veluagaiga abame Yaubada yana 'Eba Veimea nageneye. Kebu nuanuaku tamu aitoi i na vekaliemiga, tosakonanidi kebu i na lukuga side sauluvanidi 'waidiega. Tomotoganidi bunu 'ana nuanua sakoidi i 'i'idewadiga, tomotoganidi i 'odu'odu yaubada-vekavekali 'waidie, tomotoganidi vevine i luluobuyediga, tomotoganidi iaveta'ava i sakosakonaga, tomotoganidi i vavainagoga, tomotoganidi i luluve'ove'o'olagiga, tomotoganidi ufa toketokena i toke i yemuyemu, tomotoganidi i vevebonaivoga wata tomotoganidi i nunuagiva kukua faifaidi, 'aila'anidi kebu i na lukuga. Tomotoganidi de'e bani'odi, kebu tamu sai'afo 'adi veuveuta i na veluagai Yaubada yana 'Eba Veimea nageneye.  
11 'Ifwaimi basenadi kebu 'wa da vetumagana Keliso 'waineye bani'odi 'wa vevesauluvedi, we'e tutuya de'e 'akonadi yami sakona i 'ivevunavunagidi. 'Ada Toveimea Iesu Keliso 'ana wagavayega wata yada Yaubada 'Anu'anununa yana toketokena 'wainega Yaubada i 'ive'atumaimi bega 'omi yana tomotoga magemagetami, kebu tamu yami sakona mataneye.   

Tomogoda 'Anu'anunu Magemagetana yana 'eba mia, kebu ta na lu'avo'avovoyedi 
 

12 *Voke 'ifwaimi 'wa vo, Iesu yaku sakona i ve'a'avadi begaidi yavuyavuku, 'ai'edi ava'ai sauluvaga nuanuaku, 'aku fata a na 'idewai.” Siwe a na vo, Sauluva matatabuna kebu 'atumai'avadi wata kebu 'eba 'aivaita.” Wata voke 'ifwaimi 'wa na vo, Kebu, Iesu yaku sakona i ve'a'avadi begaidi yavuyavuku, 'ai'edi ava'ai sauluvaga nuanuaku, 'aku fata a na 'idewai.” We'e yau a na vo, Sauluva 'ifwaidi a baila, i na nunago sauluvanidi i na vetoketoke 'waikuye 'wa da vo i da veveimeyeku.”  
13 Wata 'ifwaimi 'wa vo, 'Ani'ani kamo faifaina, fai kamoda 'ani'ani 'ana mwai bega 'ai'edi tomogoda 'waidiega ta na sakosakonaga, kebu tamu ava'ai.” Siwe 'awaie Yaubada yana veimea 'wainega 'ani'ani wata kamo 'adi 'ailuga i na 'a'ava. Tomogoda kebu sakona faifaina, i lubwaineda tomogoda ta na vefolovedi 'Auvea faifaina, we'e taunina tomogoda 'adi to'isave'avina.  
14 Yaubada yana toketokena 'wainega 'ada Toveimea Iesu i sivetovoia wafayega, wata bani'odi yana toketokenanina 'wainega i na sivetovoida tomogoda i na ve'ivau.   


15 'Wa da vo kebu 'wa da 'asetai, tomogomi Keliso du'una. Tomogoku Keliso du'una, 'wa da nuani 'ana fata 'wainega a na sakona vavine toalagogona taiadi bega tomogoma i na luvetubama? A nuani kebu tamu sai'afo i da lubwaineni.  
16 *Wata 'wa da vo kebu 'wa da 'asetai, 'ai'edi aitoi i na sakona tamu vavine taiadi 'akonadi i luvetubama tomogodi 'aitamogana. I na luvetubamaga fai tamu vona i 'eno'eno Yaubada yana Buki nageneye i vo,  

   
 
'Adi 'ailuga siwe 'wa da vo tomogo 'aitamogana.”   

   
 

17 We'e 'ai'edi aitoi taunina i na tauyeni 'ada Toveimea Keliso 'waineye taiadi i na miave'itubamaga, tomogonina 'anu'anununa wata Keliso 'Anu'anununa 'akonadi taiadi i luvetubama nika 'aitamogana.   


18 Bunu 'ana nuanua sakoidi matatabuna 'wa na kekesedi. Sauluva 'ifwaidi sakoidi kebu i na tunuvedamana tomogomie, we'e 'ai'edi bunu 'ana nuanua 'waidiega 'wa na sakonaga, sakonanina i na 'eno'eno tomogomie.  
19-20 *'Wa da vo kebu 'wa da 'asetai, tomogomi 'Anu'anunu Magemagetana yana 'eba mia, 'Anu'anununina Yaubada yana 'anivelena, nagemie i miamia. Tomogomi kebu taunimi yami 'eba veimea, Yaubada 'aiseotogina 'ami Toveimea fai tutula bwaikaotogina 'wainega i kimwanemi, tutulanina Keliso, i 'aniveleneni i wafa faifaimi. Fai Yaubada i kimwanemi, kebu tomogomi 'wa na tauyedi sakona 'waineye, we'e mogitana tomogomi 'waidiega 'wa na vevesauluva 'atumaina Yaubada 'ana subia faifaina.    

Faulo i veifufu nagi mogitana faifaina 
 

1 Basenadi lubulubu 'wa kilumi i mai 'wa velutoli nani 'ifwaidi faifaidi, bega tutuya de'e naninidi a na veifufuyedi 'waimie.  

'Ai'edi aitoi kebu nuanuana nagi, 'atumaina, kebu tamu ava'ai.  
2 Siwe fai tomotoga fuedi i sakosakona bunu 'ana nuanua 'waidiega i na nunago sauluvanidi i na silubumi 'wa na sakona, begaidi i lubwaineni iaveta 'aitamogana 'aitamogana i na nagi bega taunina taunina yana vavine. Wata bani'odi vevine i na nagi bega taunina taunina yana lamoga.  
3 'Ai'edi vavine nuanuadi i na nago yadi lamoga 'waineye, yadi lamoga kebu i na baila, wata 'ai'edi tomogo nuanuana i na nago yana vavine 'waidie, yana vavine kebu i na baila.  
4 Kebu i na bailaga fai vavine i nagiga tomogodi kebu 'aisedi 'ana toveimea, wata yadi lamoga yana 'eba veimea. Wata bani'odi tomogo i nagiga tomogona kebu 'aisena 'ana toveimea wata yana vavine yadi 'eba veimea.  
5 'Eno faifaina, iaveta kebu yami vevinevo 'wa na talabodedi, wata vevine kebu yami lalamogavo 'wa na talabodedi. Siwe 'ai'edi tamu tutuya tamu tomogo ma yana vavine i na veifufu yadi nuanua 'aitamogana i na vo, 'Aiata 'ifwaidi nagedie kebu taiadi ta na veluaga bega 'ada fata ta na tauyeda velu'ui faifaina,” sauluvanina, sauluva 'atumaina. Mulieta yami velu'ui 'adi 'aiata i na 'a'avana, 'ami fata wata 'wa na veluaga, i na nunago Seitani yana sailubu 'wainega naninina 'ana nuanua i na vebwaika 'waimie nika 'wa na sakona tamu tomogo 'alo tamu vavine taiadi.   


6 Yaku vonanidi nagi faifaina, kebu veimea toketokena a da velevelemi, siwe a tauyemi bani'odi 'wa na vevesauluvedi.  
7 Yau umaumalaku, nuanuaku iaveta wata vevine matatabumi 'wa da salaku. Siwe Yaubada ma yana nuakalikali 'ada veuveuta tulina tulina i veleda bega 'ifwaidi yana 'aivaitanina 'wainega i 'iveumaladi i folofolova faifaina. 'Ifwaidi yana 'aivaitanina 'wainega i nagi wata faifaina i folofolova.   


8 Tutuya de'e a na veifufu umaumala, kolokoloa wata 'wabu'wabula 'waimie. 'Ai'edi tutuya de'e kebu 'wa na nagiga, 'aise'avami 'wa na miamia yau bani'odi, a nuani 'atumaiotogina.  
9 We'e 'ai'edi nuafoumi yalayaladi nuanuami bwaikina ve'avula, i lubwainemi 'wa na nagi. Ve'avula 'ana nuanua i na vebwaikaga 'waimie 'wa da vo i da 'alavekasikasisimi i na nagoga nika 'wa na sakona, we'e 'wa na nagiga 'atumaina, fai kebu 'wa na sakonaga.   


10-11 *We'e naginagimi a na vonemi. Tamu veimea a na velemi, veimeanina yau kebu 'waikuyega, 'Auvea 'wainega. Vavine naginagidi kebu yadi lamoga i na baileniga, we'e 'ai'edi i na 'iaweni i na nagoga, vetuma kebu i na nagiga tamu tomogo taiadi. 'Ai'edi mia'aise 'ana vebae sakoina 'waidie, i lubwainedi i na viladi yadi lamoga 'waineye, siwe i na veiana taiadi i na mia. Wata bani'odi tomogo yana vavine kebu i na vesa'ilidi.   


12 'Ai'edi aitoi i vetumagana Keliso 'waineye siwe yana vavine 'alo yadi lamoga kebu i da vetumaganaga, de'e 'adi vona. Vonanina yau tauniku 'waikuyega, kebu 'Auvea i da veleku. 'Ai'edi tamu tomogo taunina tovetumagana, we'e yana vavine kebu i da vetumagana siwe nuanuadi taiadi i na miamia, tomogonina kebu i na vesa'ilidi.  
13 Wata bani'odi vavine tovetumagana, we'e yadi lamoga kebu i da vetumaganaga siwe nuanuana yana vavine taiadi i na miamia, vavine kebu i na sa'ilaga.  
14 Kebu i na sa'ila, taiadi i na miamia fai vavine yadi vetumagana 'wainega, yadi lamoga i na ve'atumai Yaubada mataneye bega tomogonina Yaubada yana tomotoga. We'e tomogo i vetumaganaga 'wainega yana vavine i na ve'atumai Yaubada mataneye bega vavinenidi Yaubada yana tomotoga. 'Ai'edi tama wata ina kebu i na ve'atumai Yaubada mataneye, natudiavo 'wa da vo Yaubada 'ana tobavu natudiavo, we'e mogitana fai 'adi 'ailuga i ve'atumaiga, natudiavo wata i ve'atumai bega matatabudi Yaubada yana tomotoga.   


15 Siwe 'ai'edi tomogo 'alo vavine kebu i da vetumaganaga Keliso 'waineye nuanuana i na 'awa'idia, kebu 'wa na talabodeniga 'wa na tauyeni i na nago. Sauluvanidi 'waidie kumanidiavo i vetumaganaga yavuyavudi, fai Yaubada i venua'ivineda bega sauluva bikanega ma edavo ta na veveiana.  
16 'Omi vavine 'wa vetumaganaga a na vonemi. 'Omi kebu 'wa da 'asetai 'ai'edi yami lamoga taiadi 'wa na miamia, voke yana nuanua 'wa na sivilai nika i na vetumagana Keliso 'waineye. Wata 'omu tomogo 'u vetumaganaga bani'odi, kebu 'u da 'asetai 'ai'edi yamu vavine taiadi 'wa na miamia, voke yadi nuanua 'u na sivilai nika i na vetumagana.   

'Omi Keliso yana tomotoga yavuyavumi 
 

17 'Omi tovetumaganavo wata a na vonemi. 'Aitamogana 'aitamogana yada mia wata yada sauluva tulina tulina 'Auvea i veutada, bega kebu tamu aitoi i na vo, Yaku mianina i na vetuli.” Yaubada yana vegole 'wainega 'wa luku yana 'Aila'a 'waineye, siwe kebu 'wa na vo, Yaku mia nagami a na baileni,” ava'ai yami folova nagami, tutuya de'e wata 'waineye 'wa na folofolova, 'ai'edi nagami 'omi tomotoga bwaikimi 'alo siaimi 'asa'aiana bei 'wa na miamia. Awave'eda'eda de'e a veve tovetumaganavo 'adi 'aila'a 'aitamogana 'aitamogana 'waidie.  
18 Tamu 'eba 'isa side bani'odi. 'Ai'edi tamu tomogo Diu basenadi Yaubada yana tugusa bunu 'aibobo i 'ewai, mulieta Yaubada yana vegole 'wainega i luku Keliso yana 'Aila'a 'waineye, kebu yana nuanua i na vo, Tugusanina a na luvuyovuyoi.” Wata 'ai'edi aitoi bunu 'aibobo kebu i da 'ewaiga siwe Yaubada yana vegole 'wainega i luku Keliso yana 'Aila'a 'waineye, kebu i na vo, Bunu 'aibobo a na 'ewai.”  
19 'Ai'edi bunu 'aibobo ta 'ewai 'alo kebu, kebu tamu ava'ai, we'e nani bwaikina Yaubada yana veimea ta na vevematayakeyakedi.  
20 Yaubada yana vegole 'wainega 'wa luku Keliso yana 'Aila'a 'waineye, siwe kebu 'wa na vo, Yaku mia nagami a na baileni,”'aitamogana 'aitamogana yami mia nagami, 'asa'aiana 'waidie 'wa na miamia.  
21 Wata tamu 'eba 'isa, 'ai'edi 'ifwaimi 'wa vetofolova-maimaiga tamu toveimea 'waineye, siwe Yaubada yana vegole 'wainega 'wa luku Keliso yana 'Aila'a 'waineye, 'ami toveimeavo yadi veimea toketokedi faifaidi kebu 'wa na nuanua, 'wa na folofolovamo. Siwe 'ai'edi 'ami toveimea i na tauyemi i na vo, 'Asa'aiana 'wa nago,”'ami fata 'wa na 'iaweni.  
22 'Wa vetofolova-maimaiga kebu faifaina 'wa na nuavita fai tutuyanina 'ada Toveimea Keliso i venua'ivinemi 'wa luku yana 'Aila'a 'waineye, nika bei i yavumi. Mogitana tutuya de'e tamu tomogo i veveimeyemi, siwe 'omi Keliso yana tomotoga yavuyavumi, sakona kebu i da veveimeyemi. We'e 'ifwaimi kebu tamu tomogo 'waineye 'wa da vetofolova-maimaiga, tutuyanina Keliso yana vegole 'wainega 'wa luku yana 'Aila'a 'waineye, bei 'wa vetofolova-maimaiga faifaina.  
23 Yaubada i kimwanemi tutula bwaikaotogina 'wainega, tutulanina Keliso, i 'aniveleneni i wafa faifaimi, begaidi taunina 'ami Toveimea mogitana. Kebu yami nuanua 'wa na tauyedi bega tamu aitoi i na veveimeyemi.  
24 Ekwavo, Yaubada yana vegole 'wainega yami sauluva 'wa siviladi 'wa luku Keliso yana 'Aila'a 'waineye siwe kebu 'wa na vo, Yaku mia nagami a na baileni.”'Aitamogana 'aitamogana yami mia nagami, 'asa'aiana 'waidie 'wa na miamia. Siwe tutuya de'e Yaubada i labilabinimi wata i 'i'ivaisemi.   

Umaumala, kolokoloa wata 'wabu'wabulavo 'adi vona 
 

25 Tutuya de'e yami velutoli egavo kebu i da nagiga faifaina a na tutuli. Kebu tamu veimea 'Auvea i da veleku siwe fai ma yana nuakalikali i venua'ivineku a vetofolova faifaina, bega yaku nuanua a na lu'ivona 'waimie, 'ami fata 'waineye 'wa na vetumagana.  
26 Fai vita fuedi i sousouyedi 'ida tovetumaganavo 'waideye, yami mia nagami, a nuani i lubwainemi 'asa'aiana 'waidie 'wa na miamia.  
27 Side bani'odi. 'Ai'edi naginagimi, kebu yami vevinevo 'wa na vesa'ilidi. Egavo kebu 'wa da nagiga, kebu nagi faifaina 'wa na nuanua.  
28 We'e 'ai'edi 'wa na nagiga 'alo ne'e'elina i na nagiga kebu i na sakonaga. 'Wa na nagiga vita fuedi i na souyedi 'waimie we'e 'ai'edi nagi 'wa na baileni, 'atumaina, kebu nuanuaku 'ami vita i na vefue.   


29 Ekwavo, yaku vona 'ana 'aseta side bani'odi. Yada tutuya fwayefwayeye 'akonadi i veve'ale'usa, begaidi tutuya de'e i na nagoga iaveta naginagidi Yaubada 'ana nua'ewa 'waidie i na 'eno'eno, yadi folova toketokena faifaina 'wa da vo umaumaladi.  
30 Wata tovemogai, i lubwainedi Yaubada 'ana nua'ewa 'waidie i na 'eno'eno, yadi folova toketokena faifaina 'wa da vo kebu i da nuavitaga. Egavo i sososoana, i lubwainedi Yaubada 'ana nua'ewa 'waidie i na 'eno'eno, yadi folova toketokena faifaina 'wa da vo kebu i da sosoanaga. Egavo kukua i kimwakimwane, i lubwainedi i na toke i na folofolova Yaubada faifaina siwe 'adi 'isa 'wa da vo kukuanidi kebu 'waidie.  
31 Egavo i folofolova fwayafwaya 'ana nani faifaidi, naninidi kebu nuadi i na 'ewadi, i lubwainedi Yaubada 'ana nua'ewa i na 'eno'eno 'waidie. I lubwaineniga fai de'e fwayafwayanina nani 'ifwaidi taiadi tutuya de'e i 'eno'enoviga, sai'afoga i na 'a'ava.   


32 Kebu nuanuaku 'wa na venuafouviga nani fuedi faifaidi. Egavo kebu i da nagiga tutuya matatabuna 'Auvea yana folova faifaina i nuanua fai nuanuadi i na kiavesosoani.  
33 We'e naginagidi, fwayafwaya 'ana nani 'adi nuanua 'waidie i 'eno'eno fai nuanuadi yadi vevinevo i na kiavesosoanidi.  
34 'Auvea yana folova faifaina i nuanua wata yana vavine 'adi kiavesosoana faifaina i nuanua bega yana nuanua i vesidakadakai. Wata bani'odi vevine kebu i da nagiga wata ne'e'ela, tutuya matatabuna 'Auvea yana folova faifaina i nuanua fai nuanuadi tomogodi wata 'anu'anunudi matatabuna i na tauyedi 'waineye. We'e vevine naginagidi, fwayafwaya 'ana nani 'adi nuanua 'waidie i 'eno'eno fai nuanuadi yadi lalamogavo i na kiavesosoanidi.   


35 De'e bani'odi a voneyediga nagi faifaina, kebu a da tatalabodemiga, we'e mogitana nuanuaku a na 'ivaisemi bega sauluva tonovineamo 'wa na nunago. Wata nuanuaku taunimi 'wa na tauyemi mogitana 'Auvea 'waineye, 'aiseotogina 'ana nua'ewa 'waimie i na 'eno'eno.   


36 'Ai'edi aitoi ne'e'elina we'e veveakutagonina, siwe i nuani yana sauluva 'waineye kebu tonovina, i na nunago taiadi i na veluaga, 'asa'aiana 'wa na tauyedi i na nagi fai nuanuana, nika kebu i na sakona.  
37 We'e 'ai'edi tomogonina kebu nuanuana nagi, taunina i veveimea kebu lukakada 'wainega, wata nagi 'ana nuanua kebu i na vetoketoke 'waineye, sauluvanina 'asa'aiana 'atumaina.  
38 Yaku vonanina 'ana 'aseta side bani'odi. 'Ai'edi aitoi vavine ne'e'elina i na nagia, we'e veveakutagonina, i na vesauluva 'atumaina 'waineye. Wata bani'odi 'ai'edi aitoi kebu i na nagiga, yana sauluvanina de'e 'atumaiotogina.   


39 'Ai'edi vavine yadi lamoga ma yawaina i na miamia, vavinenidi yadi lamoga 'ana 'au, 'wa da vo yogoyogonidi yadi lamoganina 'waineye. Mulieta yadi lamoga i na wafaga, 'akonadi yavuyavudi 'wainega, 'ai'edi nuanuadi tamu tomogo taiadi i na nagiga, 'ana fata. Siwe tomogonina taiadi i na nagiga, i lubwaineni taunina tovetumagana.  
40 'Ai'edi i na nagiga 'eba sosoana 'waidie, we'e 'ai'edi kebu i na nagiga, 'eba sosoana bwaikaotogina 'waidie. Fai Yaubada 'Anu'anununa i ageku 'waikuye i miamia, bega yana awave'eda'eda 'wainega a nuani yana nuanua a lulu'ivona 'waimie.    

Faulo i veifufu 'aisaya i velomuyediga yaubada-vekavekali 'waidie faifaina 
 

1 Ekwavo, yami velutoli 'aisaya i velomuyediga yaubada-vekavekali 'waidie a na tutuli. Sauluvanina faifaina 'wa vo, Matatabuda ma yada 'aseta.”'Wa vonaga 'wa vona mogitana, siwe 'ai'edi aitoi ma yana 'aseta, nuanuana ma yana nualaka taunina i na awa'ai'aia. We'e 'ai'edi aitoi ma yana nuakalikali, nuanuana enavo i na kiavetoketokedi.  
2 Wata 'ai'edi aitoi yana nuanua i na vo, Yau to'aseta, nani matatabuna a 'asetadi,”'ana 'isa tomogonina bavubavuna, naninidi i lubwaineni i da 'asetadi siwe i bavuyedi.  
3 We'e mogitana aitoi Yaubada i nuakalikalieniga tomogonina faifaina Yaubada i vo, Taunina yaku tomotoga, a 'asetai.”   


4 'Aisayanidi faifaidi side bani'odi. Tomotoga 'ifwaidi 'aisaya i nikenikedi i vevelomuyedi yaubada-vekavekali yadi kumaea 'waidie, mulieta 'aisayanidi 'ifwaidi i nunawedi 'eba sivedavedamana 'waineye vekimwane faifaina. 'Aisayanidi faifaidi 'wa velutolieku 'wa vo, 'Ida tovetumaganavo, 'ada fata 'aisayanidi ta na kimwanedi ta na 'anidi 'alo kebu?” Ta 'asetai Yaubada 'aitamogaotogina i miamia wata kebu tamu ava'ai 'alo aitoi taunina bani'odi. We'e yaubada-vekavekalinidi ta 'asetadi nani-'avo'avovo.  
5-6 Siwe tomotoga 'ifwaidi 'waidie i 'odu'odu yadi nuanua i vo 'ako fwayefwayeye wata abame yaubadavo fuedi i miamiani. Mogitana yaubadavo fuedi, toveimea fuedi wata yaiaina i miamiani, siwe 'ida 'waideye, Yaubada 'aitamogaotogina, taunina Tamada. Tamadanina nani matatabuna tomotoga taiadi 'ada to'idewadewa, we'e 'ida yana nuanua 'ana to'idewadewa. Wata bani'odi 'ada Toveimea 'aitamogaotogina i miamia, Toveimeanina Iesu Keliso. Yaubada yana veimea 'wainega Keliso nani matatabuna i 'idewadi wata 'wainega yada mia 'ivauna wata 'atumaina ta veveluagai.   


7 Siwe tomotoga 'ifwaidi i vetumagana Keliso 'waineye, we'e kebu i da 'asetai Yaubada 'aitamogaotogina i miamia, we'e yaubada-vekavekali nani-'avo'avovo. Basenadi yadi nuanua igodina yaubada-vekavekali yaubadavo mogitana. Tutuya de'e wata bani'odi, avinodi i vetumagana Keliso 'waineye kebu nuadi i da fani. Begaidi 'ai'edi kumaea 'ana 'anivelena 'wainega i na 'aniga, yadi nuanua igodina yaubadanidi 'waidie i da 'odu'odu. Tomotoganidi yadi vetumagana Keliso 'waineye bola mweadi, 'ai'edi i na 'ani'aniga, 'adi vebae 'waidie i na lutonovi i sakosakona.  
8 Ava'ai 'aisayaga 'alo 'ani'aniga ta na 'anidiga, Yaubada kebu faifaina i da nuanua. 'Ai'edi ta na 'aniga kebu 'ana fata yada mia i na 'ive'atumaia wata ta na bailaga kebu 'ana fata yada mia i na 'ivesakoi.   


9 'Akonadi 'wa 'asetai kebu tamu aitoi i da talabodemi, 'aisayanidi i velomuyediga yaubada-vekavekali 'waidie 'ami fata 'wa na 'ani, siwe yami sauluvanina 'wa na 'i'isave'avini i na nunago mali tovetumagana yadi vetumagana mweadi 'wa na tunuvedamanidi i na sakona.  
10 Tovetumagananidi yadi nuanua i vo, 'Ai'edi 'aisayanidi i velomuyediga yaubada-vekavekali 'waidie 'a na 'anidiga, 'a na sakona Yaubada mataneye.” We'e 'omi 'akonadi 'wa 'asetai kebu tamu aitoi i da talabodemi, siwe 'ai'edi 'aisayanidi 'wa na 'ani'ani yaubada-vekavekali yadi vanuga 'eba 'odu nageneye, voke tamu iami yana vetumagana mweana i na 'isemi i na vo, 'Aku vebae 'waineye a lutonovi 'ai'edi bani'odi a na vesauluvediga a na sakona, siwe fai mali tovetumaganavo i 'ani'ani yaku talaboda a na geuya, yau wata a na 'ani.”  
11 Avinodi tomogonina yana vetumagana mweana taunina iami, Keliso i wafa faifaina. Siwe fai 'omi tovetumagana 'wa vo, 'A 'asetai kebu tamu nani sakoina,” tomogonina taunina yana talaboda i na geuya nika wafaotoga 'ana 'edeamo i nunago.  
12 'Ai'edi yami sauluvanina emiavo tovetumagana i na 'isemi i na sakonaga, 'wainega yadi vetumagana wata 'adi vebae 'wa na 'ivesakoidi, 'omi 'akonadi 'wa sakona Keliso 'waineye fai tomotoganidi yana tomotoga.  
13 Fai kebu nuanuaku iaku i na sakona, tauniku a na bodaku. 'Ai'edi yaku 'ani 'wainega i na vetutuyameku i na sakonaga, tauniku a na bodaku, kebu tamu tutuya 'aisaya a na 'alatonovi i na nunago iaku a na kiavebe'uya sakona 'waineye.    

Faulo i vetomata'aulele ma yana veimea, siwe taunina faifaina kebu i da nuanua 
 

1 Yau Iesu Keliso yana tomata'aulele, kebu tamu ve'etoboda 'alo tomotoga i da veveimeyeku. 'Ada Toveimea Iesu mogitana a 'isaotogi, a vetofolova faifaina bega yaku lau'age 'waidiega 'wa vetumagana 'waineye, 'omi yaku folova vuagina.  
2 Tomotoga 'ifwaidi yadi nuanua igodina yau kebu Keliso yana tomata'aulele, we'e 'omi, a nuani mogitana 'wa vo, Yana tomata'aulele.”'Wa 'asetakuga fai yaku folova 'wainega ma yami vetumagana 'wa miave'itubama 'ada Toveimea Keliso taiadi, 'eba 'isa yau yana tomata'aulele mogitana.   


3 'Ai'edi egavo ma yadi kibu nuanuadi i na 'asetaku, 'waidie side bani'odi a voneyedi.  
4 Banabasa wata yau, 'ama 'ailuga Yaubada yana tofolovavo, begaidi ma yama veimea i lubwaineni 'ama'ama wata 'ama ufa 'a da veveluagadi tovetumagana 'waimiega.  
5 Tomata'aulele 'ifwaidi wata 'ada Toveimea Iesu tainavo yadi vevinevo taunidi tovetumagana, bega taiadi i yabayaba yadi lauvivila 'waidie, wata bani'odi Fita ma yana vavine. 'Wa da nuani, voke 'aise'avama kebu 'ama fata 'a na saladi? Kebu, ma yama veimea.  
6 Tomata'aulele 'ifwaidi 'adi 'aivaita i veveluagadi tovetumaganavo 'waidiega, we'e 'wa da nuani, yau wata Banabasa 'ama 'aivaita faifaina taunima nimamega? Kebu, wata ma yama veimea, 'ana fata 'ima wata tomata'aulelenidi taiadi 'aivaita 'a da veveluagadi tovetumaganavo 'waimiega.   

Yaubada yana tofolovavo i lubwainedi 'adi 'aivaita i na veveluagadi tovetumaganavo 'waidiega 
 

7 Tolugaviavo 'adi'adi wata 'adi talauma kebu taunidi yadi mani 'waidiega i da kimwakimwane, nonogidi kabemani i veleveledi. Tobakula kebu tamu aitoi i na talabodeni 'ani'aninidi yana bakulayega i na bailedi. Ma yana veimea 'ana fata i na 'ani. Toyaubani wata ma yana veimea, 'aisayanidi i na veluagadiga 'ana fata i na 'ani.   


8 Yaku vonanina kebu tomotoga 'aiseda yada nuanuayega ta da vonavona, wata bani'odi Yaubada yana veimea 'waidiega.  
9 *Veimeanina Mosese i kilumiga i vo,  

   
 
'Ai'edi yamu 'aisaya i na 'i'ivaisemuga yamu folova 'waineye, kebu 'ani'ani 'u na bodaiga, 'u na veleni i na 'ani.”  

   
 
We'e 'omi 'wa da nuani? Yaubada 'aisaya 'aisedi faifaidi i nuanua bega i vona?  
10 Kebu, vona de'e i 'inanai wata 'ima yana tofolovavo faifaima, bega 'ama 'aivaita 'a da veveluagadi tovetumaganavo 'waimiega. Tokoyova wata tolu'atu'ai i na folofolova i na nuani 'awaie yadi folovanina 'wainega 'ani'ani 'ifwaidi i na veluagadi.  
11 *'Ima Yaubada yana tofolovavo wata bani'odi. Yaubada yana Vona 'a bakulidi 'anu'anunumi 'waidie, begaidi i lubwaineni 'ama 'aivaita 'a da veveluagadi 'omi 'waimiega.  
12 Yami tovevo 'adi 'aivaita i veveluagadi 'waimiega, 'atumaina ma yadi veimea bega i lubwainemi 'wa na 'i'ivaisedi. We'e 'ima, 'a kumeta nagami 'a lau'age 'waimie nika bei 'wa vetumagana Keliso 'waineye, bega mogitana ma yama veimea, i lubwaineni 'ama 'aivaita bwaikina 'a da veveluagadi 'waimiega.  

Ma yama veimea, siwe kebu tamu tutuya 'ama 'aivaita faifaina 'a da talavelu'ui 'waimie, we'e mogitana vita fuedi lase taiadi 'waidie 'a totokemaigema bega tomotoga Keliso Valana kebu i na baileni. Kebu nuanuama tamu aitoi i na vo, Faulo ma enavo i lalau'age-sebaseba nuanuadi 'ani'ani wata kukua bega yadi lau'agenina Keliso faifaina ta baila.”  
13 *'Wa da vo kebu 'wa da 'asetai, tomotoganidi i folofolova Vanuga 'Eba Velu'ui nageneye 'adi'adi i veveluagadi to'odu'odu yadi 'anivelena-maimaiga 'waidiega. We'e tomotoganidi velomu i 'i'idewaiga, 'eba velomu 'ana 'aisayayega 'adi 'aisaya i veveluagadi.  
14 *Wata bani'odi 'ada Toveimea Iesu i veimea Valana 'Atumaina 'ana tolau'age 'adi 'aivaita nani 'ifwaidi taiadi i na veveluagadi Valanina 'ana tovetumaganavo 'waidiega.   

Faulo i lau'agemo tutula kebu, siwe i sososoana 
 

15 Mogitana ma yaku veimea, i lubwaineni 'aku 'aivaita a da veveluagadi 'waimiega siwe kebu nuanuaku, we'e a kilukilumaga kebu a da vo, A na vetalavologa bega i na 'ivaiseku.”'Aku fata tauniku a na awa'ai'aiku a na vo, Iesu Valana 'Atumaina a lalau'agemo, we'e kebu tutula faifaina a da nuanua.”'Aku 'aivaita faifaina, 'ai'edi 'omi 'alo mali tomotoga a na lulukakademiga, yaku awa'ai'ainina i na venani-'avo'avovo. 'Ai'edi laseyega a na wafaga, kebu tamu ava'ai, nuanuaku a na lalau'agemo.  
16 A vetolau'agega kebu tauniku yaku nuanuayega, we'e mogitana Yaubada i veimeyeku a vetofolova Iesu Valana faifaina. Fai i veimeyeku i lubwaineku a na lalau'age, kebu 'ana fata tauniku a na subiaku folovanina faifaina, we'e 'ai'edi a na vedumwe'ai'ai, nuakalikali i na 'a'aveku, vita bwaikina a na veluagai.  
17 'Ai'edi tauniku yaku nuanuayega a da folofolova 'ana fata tutula a da veluagai, siwe fai Yaubada i venua'ivineku folovanina i veleku kebu 'aku fata a na baileni.  
18 Vetuma, 'wa da nuani yaku folovanina 'ana tutula ava'ai? 'Aku tutula side. Tutuyanina Iesu Valana 'Atumaina a lalau'age, kebu a da talavelu'ui tutula faifaina, 'ani'ani 'alo mani. Ma yaku veimea bega 'aku fata tutula a da 'ewai, siwe yaku veimeanina a baileni, a lalau'agemo. 'Asa'aiana 'aku tutula.   

Faulo nuanuana bwaikina tomotoga matatabudi i na miedi Keliso 'waineye 
 

19 Yaku folova 'ana tutula kebu tamu aitoi 'wainega a da veveluagai, begaidi yau yavuyavuku, kebu tomotoga i da veveimeyeku. Siwe tauniku a tauyeku a vetofolova-maimaiga tomotoga matatabuna 'waimie bega fueotogimi a na vagavaimi 'wa na maia Keliso 'waineye.  
20 Tutuyanina me Diu taiadi 'a miamiaga yadi sauluvayega a nunago bega ava'ai a na voneyeniga 'adi fata bonaku i na nogai nika i na vetumagana. Fai a miave'itubama Keliso taiadi, veimeanidi i mai Mosese 'wainega kebu i da veveimeyeku, siwe tutuyanina veimeanidi 'adi tove'ililibu taiadi 'a miamia, yau wata a veve'ililibuyedi bega ava'ai a na voneyeniga tomotoganidi 'adi fata bonaku i na nogai nika i na vetumagana.  
21 Wata bani'odi, tutuyanina mali tomotoga kumanidiavo kebu Diu taiadi 'a miamia, yadi sauluvayega a nunago bega ava'ai a na voneyeniga 'adi fata bonaku i na nogai nika i na vetumagana. Yadi sauluvanidi a vevetutuyamediga siwe kebu Yaubada yana veimea a da geudi, we'e mogitana Keliso i veveimeyeku yana nuanua a 'i'idewadi.  
22 Tutuyanina tomotoganidi yadi vetumagana mweadi taiadi 'a miamia, naninidi faifaidi i venuanaluga kebu a da sidibidibiedi 'alo a da kibukibudi, siwe sauluvanidi a ve'ililibuyedimo bega ava'ai a na voneyeniga 'adi fata bonaku i na nogai nika i na vetumagana. Tomotoga matatabuna yadi sauluva tulina tulina 'waidiamo a nunago, 'eda'eda matatabuna 'waidiega a folofolova 'ai'edi tomotoga 'ifwaidi a na vagavaidi i na maia Keliso 'waineye nika 'ita'ita'i i na veluagai.  
23 De'e bani'odi a vevesauluvediga Iesu Valana i na vebwaika tomotoga 'waidie, nika Valana 'ana tovetumagana ma fueda Yaubada yana nuakalikali ta na veluagadi.   


24 'Wa da vo kebu 'wa da 'asetai, 'wava 'waineye tomotoga fuedi i veve'ililide, siwe tokumeta kebu fuediga. Tomotoganidi ma yadi tokemaiga i lilide tutula 'ana 'ewa faifaina, 'omi wata bani'odi 'wa na tokemaigemi bega nani 'atumaina 'wa na veluagai Yaubada 'wainega.  
25 Tolilidenidi nuanuadi i na kumeta begaidi 'ifwaidi veimea i na ve'ililibuyedi bani'odi yadi 'ani, yadi 'eno i na 'i'isave'avinidi nika i na vetoketoke. Veimeanidi i na ve'ililibuyediga bega kumeta 'ana kunabanaba i na 'ewai, kunabanabanina ma 'ana ve'ililibu, 'ana 'isa'isa kini 'adi vaigavu bani'odi mosomosoyega i 'idewai, siwe 'awaie i na 'awagi'a. We'e 'ida ta totokemaigeda Yaubada yana nuanua ta 'i'idewadi bega 'ai'aiwabu 'eno'eno-vagaina ta na veluagai.  
26 Begaidi yau kebu a da yogo-balabala, tonoviku a nunago Yaubada yana 'eda'eda 'waineamo.  

Wata tamu 'wava 'waineye tomotoga 'adi 'ailuga nimadiega i na vetalaga, i na 'ainike-dewa kebu i na tufaweili. Yau wata bani'odi a folofolova-dewa Yaubada yana folova 'waineye.  
27 Tomogoku a toke a 'i'isave'avini kebu a da tauyeni nani-'avo'avovo 'waidie, i na nunago tomotoganidi 'waidie a lau'agega i na kumeta nani 'atumaina i na veluagai Yaubada 'wainega, we'e yau i na ve'idi'idieku.    

Yada sauluva ta na 'isave'avinidi bega kebu ta na sakona 
 

1 *Ekwavo, nuanuaku 'wa na nuani tubudavo me Diu yadi sauluva, fai Yaubada yana nuanua i bailedi kebu tamu nani 'atumaina i da veluagai 'wainega. Basenadiotoga Mosese tubudavo i vagavaidi Itifita 'wainega i nagoi sali'avu'avuye. Matatabudi Yaubada i 'edakumesedi yana waowa 'wainega wata yana veimea 'wainega Eyaga Yamoyamoina i 'awa'idia, matatabudi lalaneamo i damana.  
2 Waowanina i ve'i'wa'uyediga 'wa da vo 'wainega i da bafitaisodi bega taunidi Mosese yana tomotoga mogitana wata bani'odi tutuyanina eyageamo i damadamana wata 'wa da vo bei i da bafitaisodi.  
3 *Sali'avu'avuye 'ani'ani wata ufa kebu, siwe tubudavo matatabudi tamu 'ani'ani 'wainega i 'ani 'ana wagava mana, Yaubada 'Anu'anununa yana 'anivelena.  
4 *Wata bani'odi tamu ufa i yemu Yaubada 'Anu'anununa yana 'anivelena, ufanina i souyeni tamu kileu 'wainega. Kileunina 'asa'aiana taunina Keliso, i 'wea'weabudi wata i 'i'isave'avinidi.  
5 *Avinodi Yaubada i 'i'isave'avinidi wata i 'e'edakumesedi, siwe tomotoga fuedi yana nuanua i vedumwe'ai'aieni, begaidi i nuasako 'waidie. Sali'avu'avuye i ve'alawafawafa 'wa da vo bei Yaubada tomogodi i da luyavuyavuledi.   


6-7 *Yadi sauluvanidi sakoidi wata 'adi vematavuloga, yada 'eba 'isa bega kebu ta na vetutuyamedi. Sauluvanidi sakoidi Yaubada i talabodediga nuanuadi bwaikina, we'e 'ifwaidi i 'odu'odu yaubada-vekavekali 'waidie. Yadi sauluvanidi faifaidi tamu vona i 'eno'eno Yaubada yana Buki nageneye i vo,  

   
 
Tomotoganidi i miabui bega i na 'ani wata i na yemu,  

mulieta i tovoi ma yadi vebaisa i suya sakona faifaina.”   

   
 

8 *Kebu i da lubwaineda bunu 'ana nuanua 'waidiega ta na sakona tomotoganidi 'ifwaidi bani'odi, yadi sakonanina faifaina Yaubada vematavuloga i veledi, 'aiata 'aitamogana nageneye 23,000 i ve'alawafawafa.  
9 *Wata kebu i da lubwaineni Keliso ta na silubuya tomotoganidi 'ifwaidi bani'odi. I vo 'ako kebu vematavuloga i na veluagai yadi sauluva sakoidi faifaina, siwe 'o'olo dabadabadi i ovadi i ve'alawafawafa.  
10 *Wata kebu i da lubwainemi 'wa na vebonavoluvolu Yaubada 'waineye tomotoganidi 'ifwaidi bani'odi, Yaubada yana anelose i vetunei i luvewafadi.   


11 Vematavuloganidi i veluagadiga tomotoga fueda yada 'eba 'isa, ifuifufudi i kilumidi Yaubada yana Buki nageneye bega ta na 'isedi ta na nuanuanidi nika kebu ta na vetutuyamedi. Ifuifufunidi kebu ta na venuafanidiga fai 'ida tutuya 'eba ve'a'ava 'waineye ta miamia.   


12 'Ai'edi aitoi yana nuanuayega i na vo, Ma yaku vetumagana a tovotovoi fa'alina,” i lubwaineni tomogonina taunina yana sauluva i na 'i'isave'avinidi i na nunago i na sakona.  
13 'Eba sailubu tulina tulina 'wa veveluagadi 'wa na sakonaga faifaina, kebu 'aisemi 'waimie i da sousouyedi, wata tomotoga matatabuna 'waidie. Siwe Yaubada i vona'awaufaufa i na 'ivaiseda 'eba sailubu 'waidie, bega 'ada fata ta na vetumagana 'waineye, 'ai'edi 'eba sailubu 'wa na veluagadi siwe Yaubada i na 'ivemweadi bega kebu 'ana fata i na vetoketoke 'waimie. Tutuyanina 'eba sailubu 'wa na veluagadi Yaubada tamu 'eda i na 'idewai bega 'ami fata 'wa na dega sakonanidi 'waidiega nika 'wa na tovotovoi fa'alina.   

Taunida ta na tauyeda Iesu 'aisena 'waineye 
 

14 Ekwavo, kumaea 'adi 'odu'odu 'waidiega 'wa na dega.  
15 A vonavona 'waimie yaku vonanina to'aseta 'adi vona, 'aitamogana 'aitamogana yaku vona matatabuna 'wa na venua'ivinedi a vona mogitana 'alo a vevekali.  
16 *Tutuyanina ta vava'auta 'ada Toveimea Iesu Yana 'Ani faifaina, toveuta i vevekaiwa Yaubada 'waineye ufa ma vedina faifaina, mulieta ma yada vekaiwa ta yemuyemu 'wa da vo Keliso dayagina ta da yemuyemuya, yada 'eba 'isa yana wafa 'wainega ta miave'itubama taiadi. Wata 'ani'ani vividi ta 'ani'ani 'wa da vo Keliso tomogona ta da 'ani'ania, yada 'eba 'isa yana wafa 'wainega ta miave'itubama taiadi.  
17 'Ani'aninina 'aitamogana 'wainega tomotoga fueda ta 'ani'ani, siwe yada 'aninina 'wainega i luvetubamida, 'ida Keliso yana 'Aila'a 'aitamogana, 'Aila'anida 'asa'aiana Keliso tomogona.   


18 *'Wa na nuani me Isileli yadi sauluva. 'Ani'ani wata 'aisaya i 'a'anivelenedi Yaubada 'waineye 'eba velomu 'wainega, mulieta tovelomu 'ani'ani wata 'aisaya 'ifwaidi i veveviladi bega tomotoganidi i 'ani'ani. 'Ani'aninidi 'eba velomu 'wainega i 'ani'anidi, yadi 'eba 'isa taunidi i tauyedi Yaubada 'waineye, bega yana tomotoga mogitana.  
19 Voke 'wa na vo, Faulo yana vonanina 'ana nogaya yaubada-vekavekali mogitana ma yadi toketokena i miamia wata 'aisayanidi i velomuyediga 'waidie nani bwaikidi ma yadi toketokena.”  
20 *Siwe kebu, yaku vonanina 'ana 'aseta side bani'odi. Tutuyanina Yaubada 'ana tobavu yadi 'aisaya i vevelomuyedi kebu Yaubada 'waineye, we'e mogitana yaiaina 'waidie bega taunidi yadi tomotoga mogitana. Kebu nuanuaku 'wa na veiana yaiaina taiadi.  
21 Kebu 'ana fata 'wa na yemu-lugaluga Iesu 'ana vedie wata yaiaina 'adi vediega. Wata kebu 'ana fata 'wa na 'ani-lugaluga Iesu 'ana ta'ule wata yaiaina 'adi ta'ulayega.  
22 *Begaidi 'wa da nuani, bani'odi ta na vevesauluvedi? Kebu'a'avaotoga, 'Auvea i na nuasako wata i na ve'unumagigi 'waideye. Wata 'wa da 'asetai yada toketokena 'Auvea yana toketokena i vebwaika-'iaweni? Kebu'a'avaotoga.   

Yada sauluva matatabuna 'waidiega Yaubada ta na kialakai 
 

23 * 'Ifwaimi 'wa vo, Iesu yaku sakona i ve'a'avadi begaidi yavuyavuku, 'ai'edi ava'ai sauluvaga nuanuaku, 'aku fata a na 'idewai.” Siwe a na vo, Sauluva matatabuna kebu 'atumai'avadi wata kebu 'eba 'aivaita.” Wata 'ifwaimi 'wa vo, Kebu, Iesu yaku sakona i ve'a'avadi begaidi yavuyavuku, 'ai'edi ava'ai sauluvaga nuanuaku, 'aku fata a na 'idewai.” We'e yau a na vo, Sauluva 'ifwaidi ta na 'idewadiga, yada vetumagana Keliso 'waineye kebu i na vetoketoke.”  
24 Kebu taunimi yami mia 'ana 'atumaina faifaina 'wa na nuanua, we'e i lubwainemi mali tomotoga 'adi nuanua 'waimie i na vevebwaika.   


25 Ava'ai 'aisayaga 'wa na 'iseni 'eba sivedavedamana 'waineye, 'ami fata 'wa na kimwane wata 'wa na 'ani. Kebu 'wa na velutolitoli 'wa na vo, 'Aisayanina ava'aiega i mai, i velomuyedi yaubada-vekavekali 'waidie 'alo kebu?”  
26 *'Wa na 'anidimo fai tamu vona i 'eno'eno Yaubada yana Buki nageneye i vo,  

   
 
Fwayafwaya 'Auvea 'ana 'idewadewa  

wata naninidi i 'eno'enoviga fwayefwayeye, 'Auvea 'wainega i mai.”  

   
 
Begaidi, 'ani'ani wata 'aisaya matatabuna 'atumaidi, 'wa na 'anidimo.   


27 'Ai'edi tamu aitoi, taunina kebu Keliso 'ana tovetumagana, i na tayegimi 'ani faifaina yana tayeganina 'wa na sosoaneni 'wa na nago. Ava'ai 'ani'aniga wata 'aisayaga i na velemi 'wa na 'anidimo, kebu 'wa na velutolitoli 'wa na vo, Ava'aiega i mai, i velomuyedi yaubada-vekavekali 'waidie 'alo kebu?”  
28 We'e 'ai'edi tamu aitoi i na vonemi i na vo, 'Aisayanina de'e, nagami i velomuyeni yaubada-vekavekali 'waidie,” iami 'ana vebae wata yana nuanua faifaina 'aisayanina 'wa na baileni kebu 'wa na 'ania.  
29 Kebu taunimi yami nuanua wata 'ami vebae faifaina a da vonaga, we'e iami yana nuanua 'u na ve'ililibuyeni. Yau yavuyavuku, kebu tamu ve'etoboda i da veveimeyeku, kebu i da lubwaineni tamu aitoi yana nuanua i na veimeyeku bega yaku sauluva 'ifwaidi a na bailedi.  
30 'Ai'edi a na vekaiwa Yaubada 'waineye 'aku'aku wata 'aku 'aisaya faifaidi, kebu i da lubwaineni tamu tomogo i na awavesakoyeku i na vo, Awale 'aisaya tabutabuna 'u 'ani'ania?” We'e yau a na 'aniamo fai 'akonadi faifaina a vekaiwa.   


31 We'e mogitana side bani'odi 'wa na vesauluvedi. Nani tulina tulina 'wa na 'i'idewadiga, voke 'ani, yemu, 'alo tamu nani, yami sauluva matatabuna 'wa na 'i'isave'avinidi Yaubada 'ana subia faifaina.  
32 'Wa na 'isave'avinidiga bega kebu tamu aitoi 'wa na kiavebe'uya sakona 'waineye. Voke me Diu, mali tomotoga kumanidiavo kebu Diu, 'alo Yaubada yana 'Aila'a taunidi tovetumagana Keliso 'waineye.  
33 Yau wata bani'odi yaku sauluva matatabuna a 'i'isave'avinidi wata a vewavawava nuanuaku tomotoga matatabudi a na kiavesosoanidi. Kebu tauniku yaku 'atumaina faifaina a da nuanua, we'e mogitana yaku sauluva a 'i'isave'avinidi tomotoga fuedi yadi 'atumaina faifaina bega 'ita'ita'i i na veluagai Yaubada 'wainega.    

 11


1 *Yau Keliso a vevetutuyameni wata 'omi bani'odi 'wa na vevetutuyameku.   

Tafalolo 'ana awave'eda'eda 
 

2 'Omi me Kolinita, a sosoana fai 'wa nuanuaniku nani matatabuna 'waidie wata venidi a 'anivelenedi 'waimie 'wa vevematayakeyakedi.  
3 Siwe nuanuaku tamu nani 'wa na 'asetai. Tomogo 'aitamogana 'aitamogana 'ana to'edakumeta Keliso, wata bani'odi vavine 'adi to'edakumeta tomogo, we'e Keliso 'ana to'edakumeta Yaubada.  
4 'Ai'edi tamu tomogo 'unu'ununa ma 'ana baniuma tafalolo 'waineye i na vevelu'ui 'alo Yaubada yana Vona i na lulu'ivona, 'eba 'isa 'ana to'edakumeta Keliso kebu i da ve'ililibuyeni.  
5 'Ai'edi tamu vavine tafalolo 'waineye i na vevelu'ui 'alo Yaubada yana Vona i na lu'ivona, siwe 'unu'unudi kebu ma 'ana baniumaga, 'eba 'isa yadi lamoga kebu i da ve'ililibuyeni, 'wa da vo 'unu'unudi 'weli'welina, i da bunumayaga.  
6 'Ai'edi baniuma i na baila, i lubwainedi nava'audi i na 'welia, we'e 'ai'edi i na vo, 'Weli 'eba bunumayaga,” i lubwainedi 'unu'unudi i na baniumai.  
7 *We'e tomogo Yaubada i 'idewai taunina 'ana 'isa'isa bani'odi, yana 'ai'aiwabu magemagetana i sivemageseni. Begaidi i lubwaineni tafalolo 'waineye 'unu'ununa kebu i na baniumai, 'ana 'aseta Yaubada 'aisena 'ana Toveimea. We'e vavine i 'idewai, tomogo 'ana 'isa'isa bani'odi begaidi 'unu'unudi i na baniumai tafalolo 'waineye, 'eba 'isa yadi lamoga i veve'ililibuyeni.  
8 *Fai basenadi tomogo i 'idewaiga, kebu vavine 'waidiega, we'e mogitana vavine i 'idewadi tomogo 'wainega.  
9 Wata tomogo i 'idewai, kebu vavine faifaidi, we'e mogitana vavine i 'idewadi tomogo faifaina.  
10 Fai Yaubada vavine i 'idewadi tomogo faifaina wata fai anelose i 'ise'isedi, bega tutuyanina i na tafalolo, i lubwainedi 'unu'unudi i na baniumadi, 'eba 'isa taunidi i tauyedi 'adi to'edakumeta 'waineye.   


11 We'e iaveta wata vevine, taiadi i na miamia Keliso yana 'Aila'a nageneye, kebu i na lau'idi, iaveta vevine i na 'ivaisedi wata vevine iaveta i na 'ivaisedi.  
12 I na ve'ivaivaita fai basenadi Yaubada vavine i 'idewadi tomogo 'wainega, we'e iaveta i tubutubuga vevine 'waidiega, we'e iaveta, vevine wata nani matatabuna ta souyeda Yaubada 'wainega.   


13 'Omi me Kolinita 'wa na venua'ivina, 'ai'edi vavine i na vevelu'ui Yaubada 'waineye siwe 'unu'unudi kebu 'ana baniumaga, i lubwaineni 'alo kebu?  
14-15 Kebu i da lubwaineni fai matatabuda 'ada vebae 'waidiega ta 'asetai vevine nava'audi manamanawedi 'atumaina, 'adi vaigavu, we'e iaveta nava'audi i na vemanawega 'eba bunumayaga. Yaubada vevine nava'audi i velediga 'unu'unudi 'adi talauma faifaina.  
16 'Ai'edi tamu aitoi nuanuana i na ve'ikwayekwayega sauluvanina faifaina a na voneni a na vo, 'Ima tomata'aulelevo wata Yaubada yana 'Aila'a 'awalawa tulina tulina 'waidie yada sauluva 'aitamogana, tafalolo 'waineye 'ai'edi tamu vavine nuanuadi i na velu'ui 'alo Yaubada yana Vona i na lu'ivona, 'unu'unudi i na baniumai.”   

Me Kolinita Iesu Yana 'Ani i 'ivesakoi 
 

17 Tutuya de'e tamu nani faifaina a na awave'eda'eda 'waimie, siwe naninina faifaina kebu a na awa'ai'aimi, fai tutuyanina 'wa vava'auta 'ada Toveimea Iesu Yana 'Ani 'ana 'eba nuave'avina faifaina kebu 'aivaita 'wa da veveluagaiga, we'e mogitana vita 'wa veveluagai.  
18 Nagamidiotoga a na vonemi, tamu valami a nogai i vo, Me Kolinita tafalolo faifaina i mimiava'auta bei i veve'ikwayekwayega wata i lalau'idi.” Valanina faifaina sai'afo a ve'awamogitana.  
19 We'e yami lau'idinidi 'waidiega 'ada fata ta na 'asetadi egavo yadi nuanua tonovidi.  
20 Tutuyanina 'wa vava'auta 'ada Toveimea Iesu Yana 'Ani 'ana 'eba nuave'avina faifaina, kebu 'aninina faifaina 'wa da vava'auta, 'aniotoga faifaina 'wa vava'auta.  
21 Tutuyanina 'wa vava'auta taunina taunina 'ana'ana i mimaiedi, siwe 'ani 'waineye 'wa 'ani-tala'ubu'ubuta, begaidi 'ifwaimi 'ami'ami siaidi 'wa laselase we'e 'ifwaimi ufa toketokena 'wa toke 'wa yemuyemu nuami i lugaugaudi.  
22 'Omi ma yami vanuga bei 'wa da 'ani-vagata, siwe yami sauluvanina 'ana 'isa 'wa da vo kebu yami vanuga. Yami sauluvanina 'wainega Yaubada yana 'Aila'a kebu 'wa da ve'ililibuyedi wata emiavo 'adi'adi siaidi 'wa 'ani-tala'ubu'ubuidi i bubunumayaga. Bani'odi a na voneyedi 'waimie? Igodi 'wa vo, I na subiama.” Kebu tamu sai'afo a na subiami yami sauluvanina faifaina.   

Iesu Yana 'Ani 'ana 'eda'eda mogitana 
 

23-24 Basenadi 'ada Toveimea Iesu Yana 'Ani 'ana 'eda'eda mogitana taunina 'waikuye i ve, mulieta venina a lu'ivona 'waimie. A vonemiga side bani'odi. Lovananina 'waineye Iudasa 'ada Toveimea Iesu i 'etogiluveni 'ana tovedumwe'ai'ai 'waidie, Iesu 'ani'ani i 'ewai i vekaiwa Yaubada 'waineye, mulieta i 'ivivia i 'a'avana yana tovetutuyamavo i vonedi i vo, 'Ani'ani de'e, 'asa'aiana tomogoku, a tauyeni faifaimi. Tutuya fuedi side bani'odi 'wa na 'ani'aniedi 'aku 'eba nuave'avina faifaina.”  
25 *'Ani i 'a'ava wata bani'odi oine ma vedina i 'ewai i vonedi i vo, Oine de'e ma vedina 'asa'aiana dayagiku i na ilolo faifaimi bega yaku wafanina 'wainega Yaubada yana Veakutagona 'Ivauna basenadi faifaina i vona'awaufaufa i na velamu 'waimie. Tutuyanina de'e bani'odi 'wa na yemuyemuga nika 'wa na nuaniku.”  
26 De'e bani'odi Iesu i voneyediga begaidi 'ada Toveimea Iesu Yana 'Ani 'waineye, 'wa na 'ani'ani wata 'wa na yemuyemu, 'wa veve Iesu i wafa faifaimi. Tutuya fuedi 'wa na 'i'idewai i na nagoga 'ada Toveimea Iesu i na vila-vaitugani.    

'Ai'edi aitoi Iesu Yana 'Ani kebu i na ve'ililibuyeniga, vematavuloga i na veluagai 
 

27 Fai Iesu Yana 'Ani 'ana 'eda'eda mogitana i veleda, begaidi 'ai'edi aitoi kebu ma yana ve'ililibu 'ada Toveimea Iesu Yana 'Ani 'wainega i na 'ani 'alo 'ana vedi 'wainega i na yemu, tomogonina 'akonadi i sakona, 'wa da vo Iesu tomogona wata dayagina i da 'ivekokovidi.  
28 Begaidi i lubwaineni tomotoga 'aitamogana 'aitamogana nagami taunina i na nuani bega yana nuanua wata yana sauluva i na tonova, mulieta Iesu Yana 'Ani i na 'ani wata 'ana vedi 'wainega i na yemu.  
29 Fai 'ai'edi aitoi i na 'animo wata i na yemumo, we'e kebu i na venua'ivinaga 'ada Toveimea Iesu tomogona wata dayagina faifaina, tomogonina yana 'ani wata yana yemu 'waidiega vematavuloga i na veluagai.  
30 Fai fuemi kebu 'wa da vevenua'ivina 'ani 'waineye begaidi 'ifwaimi 'wa viga, 'ifwaimi tomogomi i mwea wata 'ifwaimi 'wa wafa.  
31 Begaidi Iesu Yana 'Ani 'waineye, nagami taunida ta da nuanida bega sauluva sakoidi ta da bailedi, 'ako kebu Yaubada vematavuloga i da veleveledaga.  
32 Ta na sakosakonaga, Yaubada ma yana veimea vematavuloga i na veleveleda bega ta na nuavilada yada sauluva i na tonova. Kebu nuanuana 'awaie ta na wafaotoga 'ana tovedumwe'ai'ai taiadi.   


33 Begaidi ekwavo, tutuyanina 'wa na vava'auta 'ani-veiana faifaina, kebu 'wa na 'ani-naganaga, emiavo 'wa na lukamasedi ma fuemiena 'wa na 'ani. 'Aninina i na 'a'avana, mulieta bei Iesu Yana 'Ani 'wa na 'idewai.  
34 'Ai'edi aitoi i na lase bwaikina, i lubwaineni yana vanuge i da 'ani-vagata, mulieta taiadi 'wa da va'auta 'ani-veiana wata Iesu 'ana nuave'avina faifaidi. We'e 'ai'edi ma 'ana lase i na mai, 'aniotoga 'aisena faifaina i na nuanua, we'e Iesu 'ana 'eba nuave'avina kebu i na ve'ililibuyeni, vematavuloga i na veluagai Yaubada 'wainega.  

Nani 'ifwaidi kebu a da veifufuyediga, bola a na wai 'waimie a na kiavetonovidi.    

'Ada veuveuta tulina tulina 'Anu'anunu Magemagetana yana 'anivelena 
 

1 Ekwavo, tutuya de'e a na veifufu 'Anu'anunu Magemagetana yana 'anivelena faifaidi, kebu nuanuaku faifaidi 'wa na bavubavu.  
2 'Akonadi 'wa 'asetai basenadi 'omi Yaubada 'ana tobavu, vekaliega 'wa 'odu'odu kumaea 'waidie, naninidi kebu 'adi fata i na welava.  
3 Fai basenadi bani'odi 'wa vevesauluva, begaidi tutuya de'e nuanuaku 'Anu'anunu Magemagetana faifaina a na awave'ede'edemi. 'Ai'edi aitoi 'Anu'anunu Magemagetana yana 'alavelevelena 'wainega i veveifufu, kebu Iesu i na awavesakoyeni. Wata kebu tamu aitoi taunina yana nuanua 'wainega 'ana fata i na vo, Iesu 'aku Toveimea,” we'e mogitana 'Anu'anunu Magemagetana yana 'alavelevelena 'wainega i veveifufu.   


4 *'Ada nuakalikali tulina tulina 'Anu'anunu Magemagetana i veutada, siwe nuakalikalinidi 'adi to'anivelena 'aitamogana.  
5 Yada folova 'adi 'eda'eda tulina tulina siwe matatabuda ta folofolova 'ada Toveimea 'aitamogana faifaina.  
6 Yaubada toketokena tulina tulina i veleveleda bega ta folofolova faifaina, siwe matatabuda yada toketokena lamudi 'aitamogana.   


7 'Anu'anunu Magemagetana taunina i sivemageseni 'ida tovetumaganavo 'aitamogana 'aitamogana 'waideye, bega 'ada veuveuta 'waidiega Keliso yana 'Aila'a ta na ve'ivaivaita.  
8 'Anu'anunu Magemagetana yana 'anivelena tamu tomogo 'ana veuveuta, ma yana nuamageta Yaubada yana nuanua i na lulu'ivona 'waideye. We'e tamu tomogo 'ana veuveuta 'Anu'anununina 'wainega, 'aseta nani tulina tulina faifaidi i veleni bega 'ana fata i na awave'eda'eda 'waideye.  
9 Tamu tomogo 'ana veuveuta yana vetumagana toketokena, we'e tamu tomogo i na 'i'ive'atumai toviga 'waidie, veuveutanidi 'Anu'anununina 'aitamogana yana 'anivelena.  
10 Tamu aitoi 'ana veuveuta 'eba nuavogana wata 'eba nua'ewa i na 'i'idewadi, tamu aitoi 'ana veuveuta Yaubada yana Vona i na lulu'ivona 'waideye. Tamu aitoi 'ana veuveuta i veleniga 'ana fata i na venua'ivina 'atumaina ava'aiega tamu tomogo yana lu'ivona i mai, 'Anu'anunu Magemagetana 'wainega, 'alo yaiaina i agei bega i veveifufu. Tamu aitoi 'ana veuveuta 'Anu'anunu Magemagetana yana 'alavelevelena 'wainega i vonavona, bonanidi kebu i da 'asetadiga 'waidiega. We'e tamu aitoi 'ana veuveuta bonanidi i na sisiviladi nika Yaubada yana vona 'ana 'aseta i na souyeni 'waideye.  
11 Veuveutanidi matatabuna 'adi to'anivelena 'aitamogana, taunina 'Anu'anunu Magemagetana, 'aisena yana nuanua 'wainega i 'a'anivelena tomotoga 'aitamogana 'aitamogana 'waideye.   

'Ida Keliso yana 'Aila'a 'alo Tomogona 
 

12 *Tomogoda 'aitamogana, siwe du'u fuedi. Du'u fuedi siwe i luvetubama tomogo 'aitamogana i souyeni. Wata bani'odi 'ida Keliso 'ana tovetumagana fueda, siwe ta luvetubama bega 'ida Keliso Tomogona i souyeni.  
13 Fai Yaubada i bafitaisoda 'Anu'anunu Magemagetana 'wainega 'ida Keliso yana 'Aila'a 'alo Tomogona 'aitamogana. Avinodi 'ifwaida me Diu, 'ifwaida mali tomotoga, 'ifwaida tofolova-maimaiga wata 'ifwaida kebu 'ada toveimeaga, siwe Yaubada 'Anu'anunu Magemagetana i tauyeni, 'Anu'anununina 'aitamogana matatabuda i ageda.   


14 Tomogoda kebu du'u 'aitamogana, du'u fuedi.  
15 'Ai'edi tamu tomogo 'agena ma 'awanaga bega i da vona i da vo, Yau kebu nima, begaidi de'e tomogonina yau kebu tamu du'una,” yana vonanina 'wainega kebu i da 'awa'idia.  
16 Wata 'ai'edi tomogonina tanigana ma 'awanaga bega i da vona i da vo, Yau kebu mata, begaidi de'e tomogonina yau kebu tamu du'una,” yana vonanina 'wainega kebu i da 'awa'idia.  
17 'Ai'edi tomogoda matatabuna mata, ava'aiega ta na nogaya? Wata 'ai'edi tomogoda matatabuna taniga, ava'aiega ta na yaoga?  
18 Siwe Yaubada kebu tomogoda bani'odi i da 'idewadi. Tomogoda du'u tulina tulina i yatodi yana nuanua i lubwaineniga bani'odi.  
19 'Ai'edi du'u 'aitamogana, ava'ai 'ana 'atumaina? Kebu 'ana fata du'u 'aitamogana 'wainega tomotoga i na souyeni.  
20 We'e mogitana, du'u fuedi i luvetubama nika tomotoga 'aitamogana i souyeni.   


21 'Ai'edi tamu tomogo matana ma 'awanaga kebu i na vo, 'Omu nima, kebu nuanuaku, nani matatabuna 'akonadi 'aku fata.” Wata 'unu'ununa kebu i na vo, 'Omu 'age, kebu nuanuaku, nani matatabuna 'akonadi 'aku fata.”  
22 We'e mogitana, du'udanidi yada nuanua 'waidie ta vo, Mweadi,” siwe yadi folova bwaikidi, 'ai'edi kebu i da 'eno'enoviga 'ako yada mia i da vita.  
23 Wata du'udanidi yada nuanua 'waidie ta vo, Nani-'avo'avovo,” siwe ta 'i'isave'avina-dewadi wata du'udanidi kebu nuanuada ta na sivemagesediga, ma yada ve'ililibu ta givegivedi.  
24 We'e du'u 'adi 'isa 'atumaidi, 'waideye kebu 'eba bunumayaga, kebu ta da babaniumadiga. Yaubada tauniotogina du'u i luvetubamidi bega du'unidi ta nuani nani-'avo'avovo 'alo 'adi 'isa kebu 'atumaidiga ma 'adi ve'ililibu, ta 'i'isave'avinidi.  
25 Fai Yaubada tomogoda i luvetubami bega kebu 'ana fata tamu du'u 'aiseotogina i na mia'eni, we'e mogitana du'u tulina tulina ma ediavo i na ve'ivaivaita.  
26 'Ai'edi du'u tamu ilagi i na veluagai, du'u 'ifwaidi taiadi vitanina i na vebaedi wata 'ai'edi du'u tamu 'ana subia i na veluagai, du'u 'ifwaidi taiadi i na sosoana.   


27 Yaku vonanina 'ana 'aseta side bani'odi. 'Omi 'aila'animi 'asa'aiana Keliso Tomogona, we'e 'aitamogana 'aitamogana du'una 'omi.  
28 *Keliso Tomogona 'alo yana 'Aila'a nageneye, Yaubada folova tulina tulina i veutada side bani'odi.  

   
 
Folovanina i 'edakumetaga tomata'aulelevo,  

'ana veluga, Yaubada yana tolu'ivonavo,  

'ana vetonu, Yaubada yana nuanua tonovidi 'adi tovevo,  

'ifwaidi i venua'ivinedi bega 'eba nuavogana wata 'eba nua'ewa i na 'i'idewadi,  

'ifwaidi toviga i na 'i'ive'atumaidi,  

'ifwaidi i venua'ivinedi i veto'aivaita ediavo tovetumaganavo 'waidie,  

'ifwaidi i veto'edakumeta Keliso yana 'Aila'a 'waideye,  

'ifwaidi i venua'ivinedi bega 'Anu'anunu Magemagetana yana 'alavelevelena 'wainega i na vonavona, bonanidi kebu i da 'asetadiga 'waidiega.  

   
 
Side bani'odi Yaubada yada folova tulina tulina i veutada.   


29-30 Yaubada tomogoda i 'idewadiga kebu taniga'ava 'alo mata'ava, wata bani'odi 'ida Keliso Tomogona yada folova tulina tulina. I veutadaga kebu matatabuda ta da vetomata'aulele, kebu matatabuda ta da vetolu'ivona wata kebu matatabuda ta da vetove. Kebu 'ana fata matatabuda 'eba nuavogana wata 'eba nua'ewa ta na 'idewadi, kebu 'ana fata matatabuda toviga 'waidie ta na 'i'ive'atumai, kebu 'ana fata matatabuda 'Anu'anunu Magemagetana yana 'alavelevelena 'wainega ta na vonavona, bonanidi kebu ta da 'asetadiga 'waidiega. Wata kebu 'ana fata matatabuda bonanidi ta na siviladi bega 'adi 'aseta mogitana i na souyedi.  
31 'Ada veuveuta 'Anu'anunu Magemagetana 'wainega tulina tulina, siwe i lubwaineda ma yada 'idumwebika ta na tokemaigeda bega yana 'anivelena kumekumetadi ta na 'ewadi.  

We'e tutuya de'e a na veifufu tamu sauluva 'atumaiotogina faifaina, sauluvanina 'ada veuveutanidi i vebwaika-'iawedi. Sauluvanina 'ana wagava nuakalikali.    

Nuakalikali 
 

1 'Ai'edi 'aku fata tomia fwayafwaya bonadi tulina tulina 'waidiega a da vonavona, 'alo anelose bonadiega,  

siwe kebu a da nuakalikaliga,  

yaku vonanidi 'adi nogaya nani-'avo'avovo 'wa da vo a da kwagekwage 'alo a da lu'e'e'ela.   


2 *'Ai'edi 'aku fata Yaubada yana Vona a da lulu'ivona,  

'ai'edi Yaubada yana nuanua givagivadi a da 'asetadi,  

'ai'edi nani matatabuna a da 'asetadi, wata  

'ai'edi yaku vetumagana toketokeotogina  

bega 'aku fata a da vona 'oya 'waidie i da nagoi tulidie,  

siwe kebu a da nuakalikaliga,  

yau bani'odi nani-'avo'avovo.   


3 Naninidi 'waikuye i 'eno'enoviga, 'ai'edi matatabuna a da 'anivelenedi tovewekowekoma 'waidie,  

voke wata tomogoku a da tauyeni wafa 'waineye tomotoga faifaidi  

siwe kebu a da nuakalikaliga,  

ava'ai 'ana 'atumaina 'wainega a da veluagai?   

   
 

4 Tonuakalikali kebu i da nuasako-matayo'o, i totokemaigamo wata ma yana nuakalikali i 'a'aivaita.  

Tonuakalikali kebu i da ve'unumagigi, kebu taunina i da awa'ai'aia wata kebu i da nunualaka.   


5 Tonuakalikali i veve'ililibu, kebu taunina 'aisena faifaina i da nuanua, kebu i da logilogi, wata tomotoga yadi sakona 'waineye kebu i da nuanuanidi.   


6 'Ai'edi tamu aitoi i na sakonaga, tonuakalikali kebu faifaina i na sosoana, we'e mogitana sauluva tonovidi faifaidi i sososoana.   


7 Tonuakalikali kebu 'ana fata tamu aitoi i na 'isamata'alilieni i na nunuakalikalimo, tutuya matatabuna ma yana vetumagana enavo 'waidie, i nuani mogitana bega i na lulukamata enavonidi i na vesauluva-'atumai, wata i na tokemaiga yana nuakalikali kebu i na mwea.   

   
 

8 'Ada veuveuta tulina tulina 'Anu'anunu Magemagetana yana 'anivelena, 'awaie i na 'a'ava, we'e nuakalikali kebu i na 'a'ava i na 'eno-vagata.  

Vetolu'ivona Yaubada yana Vona faifaina i na 'a'ava,  

'Anu'anunu Magemagetana yana 'alavelevelena bega tomotoga bonadi tulina 'waidiega i vonavona i na 'a'ava,  

wata 'aseta 'adi tokiavemageta yadi folova i na 'ailove.   


9 Tutuya de'e Yaubada 'ana 'aseta 'waideye sai'afo, wata yada lu'ivona faifaina kebu ta da veveifufu-dewedi.  
10 Siwe 'awaie Iesu yana vila-vaitugana 'waineye, nani matatabuna i na 'ive'atumaidi, 'ada veuveutanidi 'waidie ta folofolova kebu 'adi ve'a'avaga, i na venani-'avo'avovo.   


11 Side bani'odi. Basenadi siaikuye  

yaku vona,  

'aku vebae,  

wata yaku nuanua yavayavava yadi sauluva bani'odi.  

We'e tutuya de'e a taulaiga, yaku 'aseta i vebwaika wata sauluva yavayavava a bailedi.  
12 Wata bani'odi,  

tutuya de'e yada 'aseta Yaubada faifaina siaina, 'wa da vo ta da 'isa-ganuganuyeni,  

we'e 'awaie ta na vemaigi'isa'isa.  

Tutuya de'e yaku 'aseta Yaubada faifaina sai'afo,  

'awaie a na 'asetaotogi yau tutuya de'e i 'asetakuga bani'odi.   


13 Veuveutanidi 'Anu'anunu Magemagetana yana 'anivelena 'awaie i na 'a'ava,  

we'e nani bwaikidi 'aitonu i na 'eno-vagata.  

Naninidi side.  

Vetumagana Yaubada 'waineye,  

ta nuani mogitana bega yana vona'awaufaufa ta lulukamasedi,  

wata nuakalikali.  

'Aitonunidi 'waidiega nuakalikali nani bwaikaotogina.    

Bona ma 'ana 'aseta 'eba 'aivaita 
 

1 Ekwavo, nuanuaku nuakalikali 'waimie i na vebwaika wata ma yami 'idumwebika 'wa na tokemaigemi bega 'ami veuveuta 'wa na veluagadi 'Anu'anunu Magemagetana 'wainega. We'e mogitana veuveuta bwaikina faifaina 'wa na lauala bega 'ami fata Yaubada yana Vona 'wa na lulu'ivona 'Anu'anunu Magemagetana yana awave'eda'eda 'wainega.  
2 Tomotoga 'ifwaidi 'adi veuveuta 'Anu'anunu Magemagetana yana 'alavelevelena 'wainega i vonavona, bonanidi kebu i da 'asetadiga 'waidiega. Tomotoganidi i vonavonaga kebu tomotoga 'waidie fai kebu tamu aitoi i da 'asetai, we'e mogitana i vonavona Yaubada 'waineye. Yaubada yana nuanua givagivadi i veveifufuyedi 'Anu'anunu Magemagetana yana 'alavelevelena 'wainega.  
3 We'e tomotoganidi i vetolu'ivona Yaubada yana Vona faifaina i vonavona tomotoga 'waidie bega yadi vetumagana i na vetoketoke, i na kiavefa'alidi wata i na kiavesosoanidi.  
4 'Ai'edi aitoi 'Anu'anunu Magemagetana yana 'alavelevelena 'wainega i vonavona, bonanidi kebu i da 'asetadi 'waidiega, tomogonina 'aiseotogina 'aivaita i veveluagai yana vetumagana faifaina, we'e 'ai'edi aitoi Yaubada yana Vona i na lulu'ivona, Keliso yana 'Aila'a matatabumi 'aivaita 'wa na veluagai nika yami vetumagana i na vetoketoke.   


5 Nuanuaku matatabumi 'Anu'anunu Magemagetana yana 'alavelevelena 'wainega 'wa da vonavona bonanidi kebu 'wa da 'asetadi 'waidiega, siwe wata nuanuaku bwaikina Yaubada yana Vona faifaina 'wa da vetolu'ivona. Folovanidi 'adi 'ailuga, siwe vetolu'ivona folova bwaikaotogina. 'Ai'edi tomotoganidi 'Anu'anunu Magemagetana yana 'alavelevelena 'wainega i na vonavona, mulieta tamu tomogo 'ana veuveuta 'Anu'anunu Magemagetana 'wainega i na siviladi nika Keliso yana 'Aila'a matatabumi 'aivaita 'wa na veluagai, bei yadi folova 'ana 'atumaina i na souyeni.   

Ta na tafalolo taunida bonadega 
 

6 Ekwavo, tutuyanina a na wai 'waimie, 'ai'edi 'Anu'anunu Magemagetana yana 'alavelevelena 'wainega a na vonavona siwe bonanidi kebu 'wa na 'asetadiga, ava'ai 'ana 'atumaina? We'e 'ai'edi a na wai, naninidi Yaubada i sivemagesedi 'waikuye a na lu'ivona 'waimie, 'alo naninidi Yaubada nuanuana 'wa na 'asetadi a na ve 'waimie, 'alo yana Vona a na lu'ivona 'waimie, wata a na awave'ede'edemi, mogitana 'aivaita 'wa na veluagai, nika 'ana fata yami vetumagana i na vetoketoke.  
7 I lubwaineda taunida bonadega ta na vonavona nika Yaubada yana nuanua ta na 'asetadi, bega 'ifwaidi 'eba 'isa a na veifufuyedi. 'Umo wata mafa kebu ma yawaidiga siwe ma bonadi, begaidi 'ai'edi to'umo kebu i na 'umo-dewaga, kebu 'ana fata tamu aitoi nuana i na 'ewai. Wata bani'odi 'ai'edi mafa kebu i na nike-dewaiga i na lu'e'e'elimo, kebu tamu aitoi i na mai miava'auta faifaina.  
8 Wata 'ai'edi evulega kebu i na yuve-'atumaia, kebu 'ana fata tomotoga i na va'auta folova faifaina.  
9 'Omi wata bani'odi, 'ai'edi 'wa na vonavona siwe kebu tamu aitoi bonami i na 'asetai, bani'odi i na munega nuana i na magetai? 'Ana 'isa 'wa da vo 'wa da vonavona 'awasasa'aveye.  
10 Tomia fwayafwaya bonada fueotogidi, siwe 'aitamogana 'aitamogana ma 'adi 'aseta.  
11 We'e 'ai'edi aitoi i na vonavona 'waikuye, siwe bonana kebu a na 'asetaiga, tomogonina 'waikuye taunina wakawaka wata tomogonina 'waineye yau 'wa da vo wakawaka.  
12 'Omi wata bani'odi, ava'ai bonaga emiavo i na 'asetadi, bonanina 'wainega 'wa na vonavona 'waidie. Nuanuami bwaikina 'ami veuveuta 'Anu'anunu Magemagetana i na velemi, bega i lubwainemi 'wa na toke 'wa na velu'ui veuveutanidi faifaidi, 'waidiega Keliso yana 'Aila'a i na vetoketoke.   


13 Fai nuanuada tovetumagana ta na kiavetoketokeda, bega 'ai'edi tamu tomogo 'Anu'anunu Magemagetana yana 'alavelevelena 'wainega i na vonavona, bonanidi kebu i da 'asetadi 'waidiega, i lubwaineni i na velu'ui 'Anu'anununina tamu veuveuta i na veleni nika 'ana fata yana vonanidi i na kiavemagetadi.  
14 'Ai'edi 'Anu'anunu Magemagetana yana 'alavelevelena 'wainega a na velu'ui tamu bona tulina 'wainega, de'e 'anu'anunukuyega a vevelu'ui, siwe ava'ai a vonevoneyeniga kebu a da 'asetaiga.  
15 Vetuma bani'odi a na velu'uiedi? 'Anu'anunukuyega a na velu'ui, wata a na velu'ui vonanidi a 'asetadiga 'waidiega. Wata bani'odi, 'anu'anunukuyega a na lei-subisubia wata a na lei-subisubia vonanidi a 'asetadiga 'waidiega.  
16 'Ai'edi tafalolo 'waineye 'Anu'anunu Magemagetana yana 'alavelevelena 'wainega Yaubada 'wa na subisubiai tamu bona kebu 'wa da 'asetaiga 'wainega, tamu tomogo taiadi 'wa va'autaga i na nogai, kebu 'ana fata yami velu'uinina faifaina i na vo, Vona mogitana yaku nuanua bani'odi,” fai ava'ai 'wa vonevoneyeniga i bavuyeni.  
17 Yami vekaiwanina voke 'eba nua'ewa, siwe fai tomogonina kebu i da 'asetai, 'waineye kebu tamu ava'ai 'ana 'atumaina.   


18 A vekaiwa Yaubada 'waineye fai tutuya fuedi 'aisekuye a vonavona 'Anu'anunu Magemagetana yana 'alavelevelena 'wainega bonanidi kebu a da 'asetadiga 'waidiega, we'e 'omi matatabumi sai'afo.  
19 'Ai'edi tafalolo 'waineye yaku vona kebu fuediga siwe tomotoga 'aivaita i na veluagai yaku venina 'wainega, yau a na sosoana, we'e 'ai'edi vona fueotogidi 'waidiega a na ve 'Anu'anunu Magemagetana yana 'alavelevelena 'wainega siwe bonaku i na bavuyeni, faifaina kebu a na sosoana.   

Vona mali bonana 'waidiega faifaina 'wa na venua'ivina-'atumai 
 

20 Ekwavo, vona mali bonana 'waidiega nuami i 'ewai, 'wa da vo 'omi yavayavava. Yavayavavanidi kebu 'adi fata i na venua'ivina-'atumai nani bwaikidi faifaidi, sauluvanina bani'odi 'wa na baileni. I lubwainemi yami nuanua i na kumaga bega 'wa na venua'ivina-'atumai vona mali bonana 'waidiega faifaina. We'e kwakwama mwedamwedalidi kebu i da sakosakona, i lubwainemi 'omi wata bani'odi 'wa da vevesauluva.  
21 *Basenadiotoga Yaubada i veifufu me Diu 'waidie taunidi bonadiega siwe i baila, yana nuanua kebu i da 'idewadi, begaidi tamu 'adi vona i 'eno'eno Yaubada yana Buki nageneye, 'Auvea i vo,  

   
 
'Awaie mali tomotoga a na vefolovedi,  

kumanidiavo bonadi 'adi nogaya tulidi,  

bega a na veifufu yaku tomotoga 'waidie.  

Siwe tutuyanina 'waineye kebu bonaku i na nogai.”   

   
 

22 Begaidi 'wa da 'asetai, vonanina mali bonana 'wainega kebu tovetumagana yadi tugusa, we'e mogitana tovedumwe'ai'ainidi yadi tugusa, i da 'iseni i da nuaviladi. We'e 'ifwaimi 'Anu'anunu Magemagetana yana awave'eda'eda 'wainega Yaubada yana vona 'wa lulu'ivona. Vonanina kebu tovedumwe'ai'ai yadi tugusa, we'e mogitana 'ida tovetumagana yada tugusa, ta na nogai ta na ve'awamogitana.   


23 Begaidi 'ai'edi tovetumagana 'aila'animi 'wa na va'auta, mulieta matatabumi 'Anu'anunu Magemagetana yana 'alavelevelena 'wainega 'wa na veveifufu, nika wakawaka 'alo tomotoganidi kebu i da vetumagana i na lukuwa bonami i na nogai, nuadi i na voganidi i na fali'wave'wavemi.  
24 We'e 'ai'edi matatabumi 'Anu'anunu Magemagetana yana awave'eda'eda 'wainega Yaubada yana Vona 'wa na lulu'ivona, tomotoganidi i na luku i na nogai nika yadi sakona tulina tulina i na nuanidi i na vo, Mogitana, 'ima tosakona.”  
25 Yadi vainenega 'wainega yadi nuanua givagivadi i na sivemagesedi, ma yadi nuavilana wata ma yadi ve'ililibu i na lumata'afufu Yaubada i na subiai wata i na nubala i na vo, Mogitana Yaubada 'waimie i miamia.”   

Tafalolo faifaina 'ana 'eda'eda tonovina 
 

26 Ekwavo, tutuyanina 'wa na vava'auta tafalolo faifaina, nuanuaku side bani'odi 'wa na vevesauluvedi. Tamu tomogo i na lei-subisubia, tamu tomogo Yaubada yana Vona 'wainega i na ve, tamu tomogo naninidi Yaubada i sivemagesedi 'waineye i na lu'ivoneyedi, tamu tomogo, 'Anu'anunu Magemagetana yana 'alavelevelena 'wainega i na vona, bonanidi kebu 'wa da 'asetadiga 'waidiega, we'e tamu tomogo, 'ana veuveuta 'Anu'anunu Magemagetana 'wainega bonanidi i na siviladi nika Yaubada yana nuanua ma 'ana 'aseta. Naninidi de'e bani'odi matatabuna 'wa na 'i'idewadiga bega yami vetumagana i na vetoketoke.  
27 'Ai'edi 'ifwaimi nuanuami 'Anu'anunu Magemagetana yana 'alavelevelena 'wainega 'wa na vonavona, bonanidi kebu 'wa da 'asetadiga 'waidiega, 'atumaina siwe i lubwaineni 'aitamogana i na vona, 'ami 'ailuga 'alo 'ami 'aitonu. Kebu 'ami 'aitonu 'wa na 'alavegagali, tutuya 'aitamogana 'waineye, 'aitamogana i na vona, i na 'a'ava mulieta tamu tomogo i na siviladi bega 'ami 'aivaita 'wa na veluagai.  
28 'Ai'edi 'ami 'aila'a nageneye tosaivila kebu, siwe tamu tomogo nuanuana i na vonaga 'asa'aiana, kebu i na vona 'aila'a matamie, nuanega i na vona Yaubada 'waineye bona tulina 'waidiega.   


29 Wata bani'odi, tolu'ivona 'ailuga 'alo 'aitonu Yaubada yana Vona i na lu'ivona 'waimie, we'e 'ifwaimi yadi vonanidi faifaidi 'wa na venua'ivina 'ana 'aseta mogitana faifaina.  
30 Siwe 'ai'edi tolu'ivona tamu i na vonavona, nika 'Anu'anunu Magemagetana tamu nuanua i na sivemageseni tamu tonogaya 'waineye, tolu'ivonanina i na 'ailove bega tomogonina 'Anu'anunu Magemagetana yana ve i na lu'ivona 'waimie.  
31 Matatabumi ma 'ami veuveuta 'Anu'anunu Magemagetana 'wainega, 'ami fata 'aitamogana 'aitamogana Yaubada yana Vona 'wa na lulu'ivona bega tovetumagana matatabumi 'wa na 'aseta wata 'wa na vetoketoke.  
32-34 Kebu nuanuaku yami lu'ivona 'wainega emiavo yadi veifufu 'wa na lutavutavunidi, fai sauluvanina kebu Yaubada 'wainega i da mai, kumanina nuanua bikana wata mia 'atumaina 'ana to'anivelena. Begaidi tolu'ivona 'aitamogana 'aitamogana i lubwainedi 'adi veuveuta i na 'isave'avinidi bega yadi tutuya mogitana i na veluagai bei i na veifufu.  

Tutuyanina 'wa na va'auta tafalolo faifaina, nuanuaku Keliso yana 'Aila'a tulina tulina yadi sauluva 'wa na vetutuyameni bega vevine i na veve'wadamo, kebu i da lubwainedi miava'auta nageneye i na veifufu. 'Adi talaboda i 'eno'eno bega kebu i na vonavonaga wata vevine iaveta kebu i na veimeyedi fai veimeanina i mai Mosese 'wainega bani'odi i voneyeni.  
35 'Ai'edi vevine nuanuadi i na velutoli tamu nani faifaina, i lubwainedi 'aikona yadi vanuge iaveta 'waidie i na velutoli nika i na 'asetai. We'e tafalolo 'waineye 'ai'edi vevine i na vonavona, 'eba bunumayaga 'waideye.  
36 Awale veimeanina vevine faifaidi 'wa geugeuya? Yami sauluvanina 'wa da vo Yaubada yana veimea 'waimiega i da souyeni, wata 'wa da vo 'aiseotogimi 'waimie yana vona i da 'eno'eno. I lubwainemi 'wa da vematayakayaka.   


37 'Ai'edi aitoi yana nuanua 'waineye i na vo, Yau Yaubada yana tolu'ivona,”'alo i na vo, Yau ma 'aku veuveuta 'Anu'anunu Magemagetana 'wainega,”'ai'edi yana nuanua bani'odi, i da 'asetai veimeanina a kilumiga 'Auvea 'wainega.  
38 We'e 'ai'edi yaku vonanina i na baila, 'omi tomogonina 'wa na baileni, kebu bonana 'wa na nogai.   


39 Ekwavo, yaku vona 'adi 'aseta side bani'odi. Ma yami 'idumwebika 'wa na tokemaiga bega 'ami veuveuta 'wa na veluagadi 'Anu'anunu Magemagetana 'wainega, nika 'ami fata Yaubada yana Vona 'wa na lulu'ivona, we'e tomotoganidi 'Anu'anunu Magemagetana yana 'alavelevelena 'wainega i vonavona mali bonana 'waidiega kebu 'wa na talabodedi.  
40 Siwe tutuyanina 'wa na va'auta tafalolo faifaina, yami sauluva 'wa na 'isave'avinidi bega naninidi i lubwainemiga 'wa na 'i'idewadi wata 'eda'eda tonovineamo 'wa na tafalolo.    

Keliso wafayega i tovoi 
 

1 Ekwavo, tutuya de'e nuanuaku nuami a na tolinuata'idi Iesu Keliso Valana 'Atumaina faifaina. Valanina basenadi a lau'age 'waimie nuanuami, bega 'wa tauyemi 'waineye wata Valanina 'wainega 'wa vetumagana bega 'wa tovotovoi fa'alina.  
2 Wata 'ai'edi Valanina 'Atumaina a lu'ageyeniga 'waimie 'wa na toke 'wa na 'ive'avina-vagaseni, 'ita'ita'i 'wa na veveluagai. Siwe 'ai'edi kebu taunimi 'wa da tauyemi Valanina 'waineye 'ako yami vetumagana nani-'avo'avovo wata 'ako 'ita'ita'inina kebu 'wa na veluagai.   


3 *'Wa na nuani venina a velemiga a 'ewai Keliso 'wainega, valanina bwaikaotogina side bani'odi. Keliso i wafa yada sakona faifaidi, bani'odi basenadi i kilumi Yaubada yana Buki nageneye.  
4 *I wafaga i tavuni, 'aiata 'ana vetonu 'waineye Yaubada i sivetovoia wafayega, bani'odi i vona-samula Yaubada yana Buki nageneye.  
5 *Tutuyanina i tovoi wafayega taunina i sivemageseni Fita 'waineye, mulieta yana tomata'aulelevo 'waidie.  
6 Wata tamu tutuya taunina i sivemageseni tovetumaganavo fuedi 'waidie, 'adi 'aila'a bani'odi 500 i 'iaweni, edavonidi fuedi 'asiau ma yawaidi i miamia, we'e 'ifwaidi 'akonadi yawaidi i 'a'ava.  
7 Tamu tutuya Iemesa i 'iseni, mulieta i souyeni yana tomata'aulele matatabuna 'waidie.  
8 *Yana souyagi 'ana 'eba ve'a'avaotoga yau 'waikuye, we'e yau 'wa da vo yaku tubuga tulina.  
9 * Fai tomata'aulele matatabudi 'waidiega yau a vemuliotoga, kebu i da lubwaineni 'wa na awave-tomata'aulele 'waikuye, fai basenadi Yaubada yana 'Aila'a i vetumaganaga Keliso 'waineye a 'ivekokovidi.   


10 Siwe Yaubada ma yana nuakalikali i vesauluva 'atumaina 'waikuye a vetomata'aulele Keliso faifaina wata yaku sauluva i vetuli, we'e yana nuakalikalinina kebu a da ve'amubwadodoyeni, ma vuagina. Yaku folova toketokena Keliso faifaina yau a kumeta, mulieta 'ifwaidi tomata'aulele. A folofolovaga, kebu tauniku yaku toketokena 'wainega, we'e mogitana Yaubada i vesauluva 'atumaina 'waikuye bega yana toketokena 'wainega a folofolova.  
11 We'e 'ai'edi tomata'aulele 'ifwaidi i lau'agega 'waimie 'alo yau, kebu tamu ava'ai, matatabuma yama nuanua 'aitamogana 'a lalau'age Iesu yana wafa wata yana tovoi-vaitugana faifaina, valananina kumanina 'akonadi 'wa vetumaganeni.   

Keliso i sivetovoia wata 'ida i na sivetovoida wafayega 
 

12 Yama lau'age 'waimie Keliso yana tovoi-vaitugana faifaina 'wa vetumagana, siwe awale 'ifwaimi 'wa vonavona 'wa vo, Towafa kebu i na tovoi-vaitugana wafayega?”  
13 Siwe 'ai'edi towafa kebu i na tovoi-vaitugana 'ako Yaubada Keliso kebu i da sivetovoia, i da wafa-vagata.  
14 Wata bani'odi 'ai'edi Keliso kebu i da tovoi, 'ako 'ima 'a da lau'age-maimaiga wata yami vetumagana Keliso 'waineye nani-'avo'avovo.  
15 Wata 'ai'edi Yaubada Keliso kebu i da sivetovoiaga, 'ako yama lu'ivona Yaubada faifaina vekali fai 'a vo, Yaubada kumanina Keliso i sivetovoia wafayega.” Siwe 'ai'edi Yaubada kebu tamu towafa i na sivetovoiaga, 'ako yama vonanina Keliso faifaina vekali.  
16 'Ai'edi towafa Yaubada kebu i da sivetovoidiga, 'ako wata bani'odi Keliso kebu i da sivetovoia.  
17 'Ida ta vetumagana ta vo, Keliso i wafa wata i tovoi-vaitugana yada sakona 'adi 'u'uma faifaidi,” siwe 'ai'edi Keliso i da wafa-vagata 'ako kebu yami sakona i da 'u'umidi, Yaubada mataneye yami sakonanidi i da 'eno'eno, 'awaie vematavuloga 'wa da veluagai.  
18 Wata 'ai'edi Keliso i da wafa-vagata, 'ako tovetumagana matatabuna i wafaga, i da wafa-vagata.  
19 Tutuya de'e ta nuani mogitana 'awaie 'ita'ita'i ta na veluagai Keliso 'wainega, siwe 'ai'edi ta na wafa-vagata i lubwaineni tomotoga i da nuavita bwaikaotogina faifaida we'e tomia fwayafwaya 'ifwaidi faifaidi sai'afo. I da vo, Nuakalikalidi, i vetumagana-maimaiga.”   


20 We'e mogitana, Yaubada Keliso i sivetovoia wafayega. Taunina i kumeta i tovoi, yada 'eba 'isa egavo wafa 'waineye i 'eno'enoga wata i na tovoi.  
21 Wafa i souyeni fwayefwayeye tamu tomogo 'ana wagava Adama 'wainega, we'e tovoi-vaitugana wafayega i souyeni tamu tomogo 'wainega, 'ana wagava Keliso.  
22 Basenadiotoga Adama Yaubada yana veimea i geuya bega yana sakonanina 'ana tutula wafa, wata bani'odi fai tomia fwayafwaya matatabuda Adama yana 'aila'a bega ta wafawafa. We'e 'ida tovetumagana ta miave'itubamaga Keliso taiadi, matatabuda Yaubada i na sivetovoida wafayega nika mia 'atumaina wata miamia-vagaina ta na veluagai.  
23 We'e Yaubada tutuya tulina tulina i yatodi tovoi-vaitugana faifaina, nagami Keliso i sivetovoia, mulieta yana vila-vaitugana 'waineye 'ida yana tomotoga i na sivetovoida.  
24-26 *I na sivetovoida i na 'a'avana, mulieta tutuya 'ana 'eba ve'a'avaotoga i na souyeni. I lubwaineni Keliso i na veveimea i na nagoga nika i na vetoketoke 'ana gaviavo matatabuna 'waidie. Toveimea bwaikidi, tomotoga toketokedi wata yaiaina, 'ana tovedumwe'ai'ainidi matatabudi i na leo'a'avadi. I na 'a'avana, 'eba ve'a'avaotoga 'waineye 'ana gavia tamu i na lusawe-vagaseni, gavianina 'asa'aiana wafa. Keliso i na vetoketoke naninidi matatabuna 'waidie, mulieta yana 'Eba Veimea i na 'aniveleneni Tamana Yaubada 'waineye.  
27 *Veimeanina Yaubada Keliso i veleniga, faifaina tamu vona i 'eno'eno Yaubada yana Buki nageneye i vo,  

   
 
Nani matatabuna i 'anivelenedi 'waineye bega i na veveimeyedi.”  

   
 
Vonanina i vo, Nani matatabuna,”'ana nogaya 'wa da vo Keliso Yaubada i da veveimeyeni, siwe kebu, ta 'asetai Keliso kebu Yaubada i da veveimeyeni fai taunina veimeanina 'ana to'anivelena Keliso i veleni.  
28 Tutuyanina Keliso nani matatabuna i na veveimeyedi, taunina i na tauyeni tamana yana veimea 'waineye, tamananina nagami veimea i 'aniveleneni 'waineye, bega Yaubada 'aiseotogina ma yana veimea nani matatabuna tomotoga taiadi i na 'i'isave'avinida.   

Fai ta na tovoi wafayega bega ta na tokemaiga Keliso faifaina 
 

29 Tomotoga 'ifwaidi bafitaiso i 'ewai ediavo towafa faifaidi, siwe 'ai'edi towafa kebu i na tovoi-vaitugana ava'ai 'ana 'atumaina? 'Ai'edi kebu aitoi i na tovoi wafayega sauluvanina nani-'avo'avovo.   


30 We'e 'ima, 'a lalau'age tovoi-vaitugana faifaina, begaidi tutuya fuedi Keliso 'ana tovedumwe'ai'ai vita i velevelema nuanuadi i na luluvewafama. 'Wa da nuani, 'ai'edi tovoi-vaitugana kebu, awale valanina faifaina a lalau'age?  
31 Ekwavo, Yaubada i 'asetaku, a vona mogitana 'waimie 'aiata 'aitamogana 'aitamogana ilagi 'eba wafa a veveluagadi Keliso faifaina. Yaku vonanina wata yaku sosoana faifaimi, 'adi 'ailuga vona mogitana. A sosoanaga fai 'wa miave'itubama 'ada Toveimea Iesu Keliso taiadi.  
32 *Tutuyanina Efeso 'waineye a miamia, Keliso 'ana tovedumwe'ai'ai ma yadi nuasako i daba nuanuadi i na luvewafaku, yadi nuasakonina 'wa da vo 'aisaya kasikasisidi taiadi a da vetalaga. 'Ai'edi fwayafwaya 'ana nuanua 'aisena faifaina a da tokemaigeku ilagi 'eba wafa 'waineye, kebu tamu ava'ai 'ana 'atumaina 'waikuye. Siwe fai yada tovoi-vaitugana faifaina a nuani, begaidi a tokemaigeku. 'Ai'edi Yaubada kebu towafa i na sivetovoidiga, 'ifwaidi tomotoga ta na saladi i vo, 'Ida wafawafada, ta na 'ani, ta na yemu, ta na wafa-vagata.”   


33 Siwe kebu i na vekaliemiga. Tamu yada vona bwaikina i 'eno'eno i vo, 'Ai'edi tosakona taiadi 'wa na veiana, yadi sauluva i na vedamanimi, nika yami sauluva 'atumaidi i na 'ivesakoidi.”  
34 Nuanuaku yami nuanua i na tonova, yami sauluva sakoidi 'wa na bailedi. 'Ifwaimi Yaubada 'wa bavuyeni, i lubwainemi 'wa da bunumayaga.   

Tovoi-vaitugana 'waineye tomogoda i na ve'ivau 
 

35 Voke tamu aitoi i na velutoli i na vo, Yaubada bani'odi i na munega towafa i na sivetovoidi? 'Ai'edi i na sivetovoidiga tomogodi 'ana 'isa'isa bani'odi?”  
36 Yana velutolinidi 'ana nogaya 'wa da vo i da ve'wava'wava. Tutuyanina tamu waifei 'wa na bakuli i na tabo, siwe 'ai'edi tubutubuna kebu i na 'anikudaiga, 'alo kebu i na wafa, kebu 'ana fata vuaga 'wa na veluagai.  
37 'Ai'edi tamu waifei 'wa na bakuliga bani'odi boada 'alo tamu 'ani'ani, kebu ma 'ani'aninina 'wa da bakubakuli, waifei'avana.  
38 Waifeinina i na tabo i na nagoga vuagina i na souyeni Yaubada yana nuanua bani'odi, waifei tulina tulina taunidi vuagidi mogitana.   


39 Wata bani'odi nani ma yawaidi tomogodi tulina tulina. 'Ida tomotoga tomogoda tulina, 'aisaya yaveyavegidi tomogodi tulina, 'aisaya daledaledi tomogodi tulina, 'aisaya ufayega tomogodi tulina wata 'aisaya 'ifwaidi tomogodi tulina.   


40 Wata bani'odi, tomia abama tomogodi tulina wata tomia fwayafwaya tomogodi tulina. Tomia abamanidi tomogodi 'adi 'isa 'ana ve'atumai tulina, wata tomia fwayafwayanidi tomogodi 'adi 'isa 'ana ve'atumai tulina.  
41 Inala yana mageta 'ana 'isa tulina, weta'i yana mageta 'ana 'isa tulina wata 'ubwana yadi mageta 'adi 'isa tulina, we'e 'ubwananidi 'aitamogana 'aitamogana 'adi 'isa tulina tulina.   


42 Mogitana Yaubada nani 'aitamogana 'aitamogana 'adi 'isa tulina tulina i veledi. Wata bani'odi, 'awaie tovoi-vaitugana 'waineye tomogoda tulina Yaubada i na veleda. Tutuyanina towafa ta na tavuni tomogona i na 'anikudai, siwe tutuyanina Yaubada i na sivetovoia wafayega tomogona 'ivauna wata miamia-vagaina i na souyeni.  
43 Towafa ta na tavuniga tomogona 'ana 'isa i kibwa, we'e sivetovoi-vaitugana 'waineye 'ana 'isa 'atumaina. Ta na tavuniga tomogona mweamweana, we'e sivetovoi-vaitugana 'waineye tomogona toketokena.  
44 'Ida tomia fwayafwaya ma tomogoda yada mia fwayefwayeye faifaina, begaidi towafa ta na tavuniga fwayafwaya 'ana nani ta tavutavuni. Siwe tutuyanina Yaubada i na sivetovoia, tomogona 'ivauna 'anu'anununa yana 'eba mia 'atumaina, yana mia abame faifaina.  

Matatabuda ta 'asetai tutuya de'e ma tomogoda yada mia fwayefwayeye faifaina, begaidi ta 'asetai 'awaie tomogoda 'ivaudi yada mia abame faifaina.  
45 *Tomogodanidi faifaidi tamu vona i 'eno'eno Yaubada yana Buki nageneye i vo,  

   
 
Tomotoga kumekumetana 'ana wagava Adama,  

Yaubada i 'idewai ma yawaina.”  

   
 
We'e Keliso, taunina 'wa da vo Adama vevemulina i mai, taunina 'anu'anunu, mia 'ivauna wata miamia-vagaina 'ana to'anivelena.  
46 Tomogoda yada mia abame faifaina kebu nagami ta da 'ewadi. We'e mogitana tomogoda yada mia fwayefwayeye faifaina nagami ta 'ewadi, tomogoda 'ivaudi abama faifaina 'awaiebei ta na veluagadi.  
47 Tomotoga kumekumetana Adama, Yaubada i 'idewai fwayafwayayega, we'e Adama vevemulina taunina Keliso, abamayega i mai.  
48 'Ida tomia fwayafwaya yada mia i vesala tomogonina i 'idewaiga fwayafwayayega bani'odi, we'e tomia abama yadi mia i vesala kumanina i mai abamayega bani'odi.  
49 Tutuya de'e 'ada 'isa'isa tomogonina Yaubada i 'idewai fwayafwayayega bani'odi, we'e 'awaie 'ada 'isa'isa kumanina i mai abamayega bani'odi.   

Iesu 'wainega ta na vetoketoke wafa 'waineye 
 

50 Ekwavo, yaku vona 'ana 'aseta side bani'odi. Tomogoda 'asa'aiana vigo wata dayaga, kebu 'ana fata i na luku Yaubada yana 'Eba Veimea 'waineye, tomogoda 'a'a'avidi kebu 'ana fata miamia-vagaina i na veluagai.   


51 *Tamu Yaubada yana nuanua givagivana a na sivemageseni 'waimie. Kebu matatabuda ta na wafa, siwe matatabuda ta na vetuli, fai Yaubada tomogoda i na 'ive'ivaudi.  
52 I na 'ive'ivau-matayo'odaga 'wa da vo matada ta da taulovogi 'alo tamuyoana i da kianamali. Tutuya 'eba ve'a'avaotoga 'waineye, Yaubada yana evulega ta na nogai, nika Yaubada towafa i na sivetovoidi tomogodi 'ivaudi wata miamia-vagaidi i na veledi. We'e 'ida ma yawaida ta miamiaga ta na vetulimo, tomogoda 'ivaudi ta na 'ewadi.  
53 Fai i lubwaineni tomogoda 'a'a'avidi i na vetuli nika tomogoda 'ivaudi i na souyedi, tomogodanidi kebu 'ana fata i na 'anikudadi. I lubwaineni tomogoda wafawafadi i na vetuli nika tomogoda 'ivaudi wata miamia-vagaidi ta na 'ewadi.  
54 *Tutuyanina ta na vetuli i na 'a'avana nika tamu vona Yaubada yana Buki nageneye 'ana mogitana i na souyeni i vo,  

   
 
Yaubada i vetoketoke wafa 'waineye, i ve'a'ava-vagaseni.”   

   
 

55 *Wata tamu vona i vo,  

   
 
Wafa, yamu 'eba vetoketoke ava'aibe?  

Yamu toketokena 'akonadi i 'a'ava.  

Wafa, yamu 'eba vekasikasisi 'wainega vita 'u velevelema, ava'aibe?  

'Akonadi i mwea.”   

   
 

56 Wafa yana 'eba vekasikasisi 'asa'aiana yada sakona 'wainega. We'e sakona i vetoketoke fai Yaubada yana veimea ta geugeudi.  
57 Siwe ta na vekaiwa Yaubada 'waineye, i 'ivaiseda bega 'ada Toveimea Iesu Keliso 'wainega ta vevetoketoke sakona wata wafa 'waidie.   


58 Ekwavo, 'omi a nuakalikaliemi, fai 'awaie ta na tovoi-vaitugana, nuanuaku 'wa na tovoi fa'alina, yami vetumagana 'waidie kebu 'wa na 'ivemweamweami. Ma yami 'idumwebika taunimi 'wa na tautauyemi 'Auvea yana folova 'waineye, 'akonadi 'wa 'asetai 'ai'edi yana toketokena 'wainega 'wa na folofolovaga faifaina, ma vuagina wata ma 'ana tutula.    

'Anivelena-maimaiga tovetumagana 'adi 'aivaita faifaina 
 

1 *Tutuya de'e, nuanuaku a na veifufu yami 'anivelena-maimaiga faifaina, maninina 'wainega Yaubada yana tomotoga i vewekowekomaga 'wa na 'ivaisedi. Tovetumagana 'aila'a tulina tulina 'awalawa Galetia nageneye yaku nuanua 'anivelena-maimaiga faifaina a vonedi i na 'idewai, 'omi wata bani'odi 'wa na 'idewai.  
2 'Aiata Tafalolo 'aitamogana 'aitamogana yami mani 'ifwaidi 'wa na yatoyato 'anivelena-maimaiga faifaina. 'Wa na yatoyatoga, 'aitamogana 'aitamogana yana folova 'ana tutula 'ana 'etowava 'wainega, 'ai'edi tutula bwaikina wata bwaikina i na yato, we'e 'ai'edi siaina, wata i na yato siaina. 'Wa na yayato-vagata bega tutuyanina a na wai 'akonadi nonogina i na 'eno'eno.  
3 Tomotoga 'ifwaidi maninina i na naweniga 'wa na venua'ivinedi, mulieta a na wai tomotoganidi yadi lubulubu a na kilumidi 'adi 'aseta wata 'adi awave'atumai faifaina. I na 'a'avana a na vetunedi yami 'anivelena-maimaiga i na naweni Ielusalema i na 'aniveleneni tovetumagana i vewekowekomaga 'waidie.  
4 'Ai'edi i na lubwaineni yau a na nunago Ielusalema, tomotoganidi a na vonedi taiadi 'a na nagoi.   

Faulo i na nago Kolinita, faifaina i veifufu 
 

5 *Tutuyanina a na viwaiga, nuanuaku 'awalawa Masidonia 'waineamo a na nago mulieta a na le'wa 'waimie.  
6 A na waiga voke sai'afo taiadi ta na yogomia, 'alo voke kaukau 'ana tutuya matatabuna bei taiadi ta na miamia, mulieta yami 'aivaita 'wainega a na tauya a na nago tamu 'atamana 'waineye.  
7 Tutuyanina 'waineye, kebu nuanuaku 'isa'ava faifaina a na wai nika wata a na tauya. 'Ai'edi 'Auvea i na tauyekuga, nuanuaku taiadi ta da yogomia.   


8 *Siwe tutuya de'e a na miamia 'atamana Efeso, sakali bwaikina Fenitikosi 'ana 'aiata i na veluagai, mulieta a na wai.  
9 Avinodi 'aku tovedumwe'ai'ai fuedi yaku folova i veve'etobodeni, siwe 'aku fata vala 'atumaina a na lulu'ageyeni bega tomotoga fuedi i na vetumagana Keliso 'waineye.   

Faulo yana vona 'ana 'eba ve'a'ava 
 

10 *'Ai'edi Timoti i na viwai i na le'wa 'waimie, kebu nuanuaku i na kololoyemi, ma yami sosoana 'wa na veianeni fai taunina i folofolova 'Auvea faifaina yau a folofolovaga bani'odi.  
11 Fai taunina 'Auvea yana tofolova, bega kebu tamu aitoi 'waimiega i na kibuya, taiadi 'wa na miamia mulieta yami 'aivaita 'wainega ma yana sosoana i na vilai i na mai 'waikuye. Edavo tovetumagana wata Timoti taiadi, faifaidi a lulukamata.   


12 We'e iada Afolosa a toke a vonevoneni nuanuaku i da wai i da fogemi edavo tovetumagana 'ifwaidi taiadi, siwe kebu nuanuana tutuya de'e i na wai. Tamu tutuya safailina 'waineye mulieta i na wai.   


13 'Wa na 'isa'isa, taunimi yami sauluva 'wa na 'i'isave'avinidi, ma yami vetumagana 'wa na tovotovoi fa'alina, nuafoumi i na vatu bega kebu 'wa na kololo Keliso 'ana tovedumwe'ai'ai 'waidie, wata 'wa na vevetoketoke.  
14 Ava'ai 'wa na 'i'idewadiga, yami sauluva matatabuna nuakalikali.   


15-16 *'Akonadi 'wa 'asetai 'awalawa Kulisi matatabuna nageneye Sitefana ma yana 'aila'a taunidi nagami i vetumagana Keliso 'waineye, mulieta tomotoga 'ifwaidi. Ma yadi 'idumwebika taunidi i tauyedi Yaubada yana tomotoga 'adi 'aivaita faifaina. Ekwavo, nuanuaku bwaikina ma yami ve'ililibu taunimi 'wa na tauyemi tomotoganidi 'waidie wata 'ifwaidi tomotoga 'waidie, kumanidiavo yadi sauluva bani'odi Sitefana ma yana 'aila'a. Wata nuanuaku taunimi 'wa na tauyemi tomotoganidi i toke i 'aivaita Keliso faifaina 'waidie.   


17 Fai 'omi kebu taiadi ta da miamia begaidi a nunuavita, siwe edavo 'ifwaidi i maia 'waimiega i kiavesosoaniku, tomotoganidi Sitefana, Fotiuneto wata Akaikasi.  
18 Tomotoganidi i le'wai nika i kiavesosoaniku wata i kiavetoketokeku, 'omi wata bani'odi 'akonadi 'aivaita 'wa veluagadi 'waidiega. Tomotoganidi de'e bani'odi i lubwainemi 'aila'a matadie 'wa na awa'ai'aidi.   

Faulo yana 'alanuai 
 

19 *Keliso yana 'Aila'a tulina tulina 'awalawa Eisia nageneye yadi vekaiwa i vetune 'waimie. Akwila ma yana vavine Filisila wata tovetumagananidi i vava'auta yadi vanuge, ma fuedie ma yadi nuakalikali yadi vekaiwa i vetunei 'waimie 'Auvea 'ana wagavayega.  
20 Emiavo tovetumagana taiadi 'a miamianiga wata yadi vekaiwa i vetunei 'waimie. Fai 'omi Yaubada yana tomotoga, ma yami nuakalikali emiavo 'wa na sosoanedi venima'abi 'wainega.   


21 Side bei yaku lubulubu 'ana tokiluma a voneni i 'ailove, yau tauniku a na ve'a'avai. Yau Faulo de'e nimaku, a vekaiwa 'waimie.   


22 'Ai'edi aitoi 'ada Toveimea Keliso kebu i na nuakalikalieniga, Yaubada ma yana nuasako vematavuloga i na veleni i na wafaotoga.  

Iesu, 'omu 'ama Toveimea, nuanuama 'u na mai-matayo'o.   


23 A vevelu'ui faifaimi, nuanuaku 'ada Toveimea Iesu ma yana nuakalikali i na vevesauluva 'atumaina 'waimie.   


24 'Ida matatabuda Keliso yana tomotoga, begaidi a nuakalikaliemi bwaikina.  

   
 
'Asa'aiana bani'odi,  

Faulo   

2 KOLINITA  

Faulo yana kiluma 'ana veluga me Kolinita 'waidie  

'Eba kiavemageta  

Lubulubu de'e Faulo i kiluma-vaitugana me Kolinita 'waidie 'atamana Masidonia 'wainega. 'Awalawa bwaikina Kulisi nageneye 'idi 'ailuga, yavalatayega 'awalawa Masidonia we'e bolimanayega 'awalawa Akaia. Kolinita 'atamana bwaikina Kulisi nageneye.  

We'e nagami Faulo i kilumaga me Kolinita i yagaidi, mulieta tamu tutuya Taito i vetunei, i na 'asetadi bega i na vilai i na mai i na veifufu. Tutuyanina Taito i vilai i mai i veifufu i vo, Me Kolinita Faulo bonana i nogai 'akonadi i nuaviladi, we'e 'ifwaidi i baila kebu nuanuadi Faulo yana veimea.”  

Lubulubu de'e nageneye nani bwaikidi 4 i 'eno'enovi. Nagami, Faulo i sosoana tomotoganidi i nuaviladiga faifaidi wata Vala 'Atumaina Iesu Keliso 'ana nuanua nageneye mogitana faifaina i tolinuata'i. We'e 'ana vetonu i vonedi yadi 'anivelena-maimaiga i na yato tovetumagana i vewekowekomaga faifaidi. 'Ana ve-4, i kiavemageta 'waidie taunina mogitana tomata'aulele. Lubulubu de'e 'ana 'idi side bani'odi.  

Vona-vekaiwa me Kolinita 'waidie wata Yaubada 'ana subia. 1:1-11  

Me Kolinita Faulo i 'ivenuavitai we'e Faulo nuanuana i na veianedi. 1:12-2:13  

Faulo yana folova mogitana vetolu'ivona Yaubada yana Veakutagona 'Ivauna faifaina. 2:14-6:10  

Faulo 'ana lautonova me Kolinita faifaidi i lu'ivoneyeni. 6:11-7:16  

'Anivelena-maimaiga 'ana 'idewadewa taunidi yadi nuanuayega faifaina. 8:1-9:15  

Faulo i veifufu yana vetomata'aulele ma 'adi 'eba 'isa. 10:1-12:21  

Faulo yana nuanua, yana velu'ase'ase wata yana 'alanuai. 13:1-13  

1 *Emavo, yau Faulo iada Timoti taiadi 'a vekaiwa 'waimie. Yaubada nuanuana, bega a vetomata'aulele Iesu Keliso faifaina, we'e 'omi Yaubada yana 'Aila'a 'wa miamiani 'atamana Kolinita 'waineye, kumanimiavo 'wa vetumagana Keliso 'waineye wata Yaubada yana tomotoga matatabumi 'awalawa Kulisi nageneye, a kilukiluma 'waimie.   


2 'A vevelu'ui faifaimi, nuanuama Yaubada Tamada wata 'ada Toveimea Iesu Keliso ma yadi nuakalikali i na vevesauluva 'atumaina 'waimie wata nuanua bikana, mia 'atumaina taiadi i na velevelemi.   

Yaubada 'ada To'aivaita 
 

3 Yaubada ta na subisubiai, taunina 'ada Toveimea Iesu Keliso yana Yaubada wata Tamana. Taunina Tamada, 'ada To'isanuakalikali, 'aiseotogina 'wainega 'aivaita ta veveluagadi.  
4 'Ada vita matatabuna 'waidie i kiavetoketokeda wata nuada i 'iveagiagidi bega tovetumagana 'ifwaidi vita tulina tulina i na veluagadiga, 'ada fata ta na 'ivaisedi 'aivaitanidi ta veluagadiga 'waidiega.  
5 Vita wata veviga Keliso i veluagadi faifaida, 'ida wata bani'odi vita bwaikidi ta veveluagadi faifaina, siwe tutuyanina 'waidie Yaubada ma yana 'isanuakalikali nuada i na 'iveoloolodi fai Keliso taiadi ta miave'itubama.  
6 Fai Iesu Valana 'Atumaina 'a lalau'age vita bwaikidi 'a veveluagadi, siwe kebu 'a da veluaga-maimaigidi fai yama lau'agenidi 'waidiega 'wa vetumagana Iesu Valana 'waineye, nika Yaubada i 'ivaisemi wata i 'ita'ita'iemi. Fai Yaubada i 'i'ivaisema vita 'adi tutuye, 'omi wata bani'odi 'aivaita 'wa na veluagadi nuami i na ve'atumai. Mogitana vitanidi 'a veveluagadiga 'omi wata 'wa veveluagadi siwe 'ami 'aivaitanidi 'waidiega Yaubada i na kiavetoketokemi i na nagoga ma yami tokemaiga 'wa na tovotovoi fa'alina.  
7 'A nuani mogitana 'wa na tovotovoi fa'alina. Avinodi 'ada vita i vesala, siwe wata 'ada 'aivaita Yaubada 'wainega i vesala.   


8 *Emavo, vita bwaikaotogidi 'a veluagadi 'awalawa Eisia nageneye, nuanuama 'wa na 'aseta-'atumaidi. Mogitana vitanidi vitaotogidi 'wa da vo i da akufwasema 'a vo 'ako 'wainega 'a na wafa.  
9 'A vebaemaga 'wa da vo mali tomotoga i da veimea 'a na wafa. Siwe vitanidi i souyediga 'waimeye bega kebu taunima yama toketokena 'a na vetumaganeni, we'e mogitana ma yama vetumagana taunima 'a tauyema Yaubada 'aiseotogina 'waineye, 'a na wafaga kebu tamu ava'ai, fai taunina towafa 'adi tosivetovoi.  
10-11 Vitanidi 'eba wafa 'waidiega i 'ita'ita'iemaga wata 'awaie i na 'ita'ita'iema. 'Omi 'wa na 'i'ivaisema yami velu'ui 'waidiega, 'a nuani mogitana tutuya matatabuna i na 'i'ita'ita'iema. 'Ai'edi fuemi 'wa na vevelu'ui faifaima Yaubada yami velu'uinidi i na tutulidi ma yana nuakalikali i na vesauluva 'atumaina 'waimeye, 'omi wata mali tomotoga 'wa na 'iseni 'wa na vevekaiwa 'waineye yana nuakalikalinina 'waimeye faifaina.   

Faulo igodi i da nago Kolinita 
 

12 'Ama fata 'a na awa'ai'aima fai 'ama vebae 'waineye 'a lutonovi yama sauluva 'atumaidi mali tomotoga matadie we'e mogitana 'omi me Kolinita matamie. Yaubada yana toketokena 'wainega yama sauluva i tonova, kebu 'a da luwanawana sauluva sakoidi wata 'atumaidi taiadi. Yama sauluvanidi kebu tomia fwayafwaya yadi nuanua bani'odiga, we'e mogitana Yaubada yana nuakalikali i veveimeyema begaidi yama sauluva tonovidi.  
13-14 Yama lubulubu matatabuna 'waimie kebu tamu vona givagivana 'a da kilumiga, we'e mogitana ava'ai 'a kilumiga 'ami fata 'wa na lu'iawawadi bega 'wa na 'asetadi. Tutuya de'e yami 'aseta faifaima sai'afo, nuanuaku yami 'asetanina i na vevebwaika i na nagoga yama nuanua matatabuna 'wa na 'aseta'a'avadi, bega 'aiatanina 'ada Toveimea Iesu i na vila-vaitugani 'ami fata 'wa na awa'ai'aima, 'ima 'a na awa'ai'aimiga bani'odi.   


15-16 *Fai a nuani mogitana nuanuami yau, begaidi a vevenua'ivina nuanuaku tutuya 'ailuga a da fogemi bega a da kiavetoketokemi. A da nago 'awalawa Masidonia mulieta a da vilavilaku wata a da fogemi. Taiadi ta da miamia, yami 'aivaita 'wainega a da tauya a da nago 'awalawa Iudia.  
17 Siwe yaku nuanuanina a sivedamaneni begaidi voke 'ifwaimi 'wa vonaga a vevekali. Tomia fwayafwaya 'ifwaidi yadi veifufu i na vo, E'e, 'a na 'idewai,” siwe yadi nuanua 'waidie i vo, Kebu 'a na 'idewaiga.” We'e yau, kebu bani'odi yaku sauluvaga.   


18 Ava'ai Yaubada i na voneyeniga, mogitana i na 'idewai, 'ima wata bani'odi kebu 'a da vekaliemiga. Kebu ma yama venuanaluga 'a da veveifufu 'waimie, 'a da vo, E'e 'alo kebu.”  
19 *'Ima kebu tovekaliga fai Iesu Keliso Yaubada Natuna, kumanina faifaina yau, Sailasa wata Timoti taiadi 'a lau'age 'waimie, kebu tovekaliga. Keliso i na vo, E'e, a na 'idewai,” we'e yana nuanua kebu i na sivedamana bega tamu tutuya i na vo, Kebu.” Ava'ai i voneyediga, matatabuna i na 'idewai.  
20 Yaubada yana vona'awaufaufa matatabuna 'adi mogitana i souyedi Keliso 'wainega, begaidi 'ana wagavayega Yaubada ta subisubiai ta vo, E'e, vona mogitana, yada nuanua bani'odi.”  
21-22 Yaubada 'aiseotogina 'ima wata 'omi yada miave'itubama Keliso 'waineye, 'ana tokiavetoketoke. Wata Yaubada taunina i venua'ivineda yana nuanua ta na 'i'idewadi wata yana tugusa i yatoi 'waideye bega 'ida yana tomotoga mogitana. Tugusanina, 'Anu'anunu Magemagetana i ageda, yada 'eba 'isa 'awaie 'ada veuveuta ta na veluagadi 'wainega.   


23 Yaubada 'aku to'aseta a vona mogitana 'waimie kebu a da vekali. Fai a nuanidi yami sauluva kebu 'atumaidiga, yaku lauvivila 'ana tutuye kebu a da wai 'waimie. A da waiga yami sauluva sakoidi a da 'isedi, faifaidi a da awavesakoyemi.  
24 'Akonadi 'wa vetumagana Keliso 'waineye 'wa tovotovoi fa'alina, bega kebu nuanuama 'a na veimeyemi 'a na vo, Side naninidi 'waidie 'wa na vetumagana.” We'e mogitana 'ima wata 'omi ma fueda ta folofolova yami sosoana faifaina.    

Faulo tamu yana lubulubu 'wainega me Kolinita i awavesakoyedi 
 

1 Basenadi a waiga a awavesakoyemi yami sauluva faifaidi 'wa nuavita. Bega yaku nuanua a vo, Tutuya de'e kebu wata a na nagoga, kebu nuanuaku yaku awavesako 'wainega wata i na nuavita.”  
2 'Omi 'aku tokiavesosoana, 'ai'edi a da awavesakoyemi yami sauluvanidi faifaidi nuami i da vita nika yau wata a da nuavita. 'Wa da nuavitaga kebu tamu wata aitoi i da miamia bega i da kiavesosoaniku.  
3 Begaidi tamu lubulubu a kilumi i wai 'waimie a awavesakoyemi yami sauluva sakoidi faifaidi. I lubwainemi 'wa da kiavesosoaniku bega nuanuaku nagami yami sauluva i na ve'atumai, mulieta tutuyanina a na waiga, kebu a na nuavita a na sosoana faifaimi. A nuani mogitana 'ai'edi a na wai ma yaku sosoana a na veluagami, 'omi matatabumi wata 'wa na sosoana.  
4 Fai nuanuaku taiadi ta na sosoana ma yaku nuavita wata ma yaku venuafouviga, ma matageuku a kiluma 'waimie. A kilumaga, kebu nuami 'adi kiavevita faifaina, we'e mogitana a kiluma bega 'wa na 'asetai a nuakalikaliemi bwaikina.   

Faulo i veifufu tamu tosakona faifaina 
 

5 Nuanuaku a na veifufu tomogonina nuada i kiavenuavitadiga faifaina. Kebu 'aiseku yana sauluva faifaina a da nuavita, we'e fai taunina tamu iami, begaidi yami nuavita i vebwaika.  
6 'Aila'animi 'waimiega fuemi vematavuloga 'wa veleni yami luvulewa 'wainega, siwe tutuya de'e 'asa'aiana.  
7 Nuanuaku 'wa na nuatavuni nuana 'wa na 'iveolooloi i na nunago yana nuavita i na vebwaika-'afo'afo nika i na 'iaweloveda.  
8 Begaidi a na vonemi, nuanuaku yami sauluva wata yami vona 'waidiega 'wa na ve bega i na 'asetai 'wa nuakalikalieni.  
9 Basenadi lubulubu a kiluma i wai 'waimie 'ana vematavuloga faifaina, a sitonovimi a da 'asetai yaku vona 'wa vevematayakeyakedi nani matatabuna 'waidie 'alo kebu.  
10 Tutuyanina 'wa na nuatavuniga, yau wata 'akonadi a nuatavuni. We'e yaku nuatavunanina, 'ai'edi mogitana tamu sakona i da 'eno'eno bega a da nuatavuniga, 'wa na 'asetai 'akonadi a nuatavuni Keliso mataneye yami 'atumaina faifaina.  
11 Fai Seitani yana nuanua sakoidi ta 'asetadi, tosakona 'akonadi i nuavilaiga ta na nuakalikalieni, i na nunago Seitani i na vetoketoke 'waideye nika 'ida tovetumagana yada mia i na 'ivesakoi.   

Yaubada yana tofolovavo i kiavetoketokedi 
 

12 *Basenadi yaku lauvivila 'waineye a nago 'atamana Tiloasi a na lau'age Keliso Valana 'Atumaina faifaina. Tutuyanina a le'wa a 'iseni 'akonadi 'Auvea tomotoganidi yadi nuanua i 'idewadi begaidi nuanuadi Valananina i na nogai.  
13 We'e bei igodi iaku Taito a da veluagai valami i da lu'ivona 'waikuye nika a 'isa'avai. Fai a 'isa'avai nuafouku i veviga begaidi a 'alanuai 'waidie nika a tauya a nago 'awalawa Masidonia.   


14 Siwe a vekaiwa Yaubada 'waineye! Taunina i vetoketoke 'ana gaviavo 'waidie, we'e 'ima 'a miave'itubamaga Keliso taiadi, tutuya matatabuna i 'e'edakumesema wata i kikiavetoketokema. Yaubada i venua'ivinema Keliso 'ana 'aseta faifaina 'a lalau'age tomotoga matatabuna 'waidie, 'wa da vo tamu magai 'ana yaoga 'atumaina i da susula 'awalawa tulina tulina 'waidie.  
15 Tomotoga 'ifwaidi i nunago 'ita'ita'i 'ana 'eda 'waineamo, we'e 'ifwaidi i nunago wafaotoga 'ana 'eda 'waineamo. Keliso faifaina 'a lalau'age tomotoganidi 'waidie bani'odi Keliso magaina i sousouyeni 'waimega, Yaubada yana 'eba sosoana.  
16 Tomotoganidi i nunago wafaotoga 'ana 'eda 'waineamo Keliso 'ana lau'age 'waidie bani'odi taumata 'anibaina magaina, we'e tomotoganidi 'ita'ita'i i veveluagai, 'ana lau'age 'waidie bani'odi magai 'atumaina, yadi 'eba 'isa 'awaie mia 'atumaina wata miamia-vagaina i na veluagai. Folovanina vetolau'age, 'wa da nuani egavo 'adi fata i na 'idewai?  
17 Tomotoga fuedi Yaubada yana Vona i lalau'agega yadi nuanua i vo, Nani-'avo'avovo siwe 'a na lalau'age mani bwaikina 'a na veluagai.” We'e 'ima kebu bani'odi 'a da vesauluvediga. Fai Yaubada i venua'ivinema 'a vetofolova Keliso faifaina, kebu faifaima 'a da nuanua, Yaubada mataneye yana Vona 'a veveifufuyeni tonovina. Begaidi folovanina vetolau'age faifaina, 'ima 'ama fata.    

Yaubada yana toketokena 'wainega Faulo i folofolova 
 

1 'Ima 'a vo, 'Ama fata Yaubada yana folova 'a na 'idewai,” bega voke 'wa na vo, Faulo ma enavo taunidi i awa'ai'aidi basenadi bani'odi.” Tolau'age 'ifwaidi i waia 'waimie ma yadi lubulubu mali tomotoga i kilumidi 'adi 'aseta wata 'adi awave'atumai faifaina. Wata bani'odi 'omi me Kolinita tolau'age 'ifwaidi yadi lubulubu 'wa kilumidi 'adi 'aseta wata 'adi awave'atumai faifaina bega i na nagoi mali 'awalawa 'waidie i na lau'age. Voke wata 'wa na vo, Faulo ma enavo i lubwainedi ma yadi lubulubu 'adi 'aseta wata 'adi awave'atumai faifaina.”  
2 We'e 'ima, 'ama 'aseta wata 'ama awave'atumai 'ana lubulubu 'asa'aiana 'omi. 'A vebaema 'wa awave'atumaiema, 'wa da vo 'wa da kiluma yama nuanua 'waidie. Tomotoga matatabudi 'adi fata yami sauluva i na 'isedi i na 'asetai 'omi Keliso yana tomotoga, yama folova vuagina 'omi, nika i na awave'atumaiema.  
3 *'Akonadi ma 'ana 'aseta tomotoga 'waidie 'omi 'wa da vo Keliso yana lubulubu. Yama lau'age 'wainega Keliso tauniotogina i kiluma yami nuanua 'waidie. Basenadiotoga Yaubada yana veimea i kilumidi kileu 'waidie i 'anivelenedi Mosese 'waineye. We'e Keliso kebu 'eba kilumaotoga 'wainega i da kiluma kileu 'alo lubulubu 'waidie, i kilumaga Yaubada miamia-vagaina 'Anu'anununa 'wainega tomotoga yadi nuanua 'waidie.   


4 De'e bani'odi yama folova vuagina 'a veifufuyeniga fai ma yama vetumagana taunima 'a tauyema Yaubada 'waineye, wata 'a nuani mogitana Keliso toketokena i velevelema naninidi faifaidi.  
5 Kebu tamu nani toketokena i da 'eno'eno 'waimeye bega 'a da vo, Yaubada yana folovanina, tauni'avama 'ama fata,” we'e mogitana Yaubada toketokena i velevelema bega 'ama fata yana folova 'a na 'i'idewadi.  
6 *Tauniotogina yana toketokena 'wainega 'a vetofolova faifaina, yana Veakutagona 'Ivauna 'ana vona'awaufaufa 'ada 'ita'ita'i faifaina 'a veveifufuyeni. Yana Veakutagona 'Ivauna kebu bani'odi veimea kilukilumidi, we'e mogitana i mai Yaubada 'Anu'anununa 'wainega. Tomotoganidi veimea kilukilumidi i geudi, 'adi vematavuloga i wafaotoga, we'e Yaubada 'Anu'anununa 'wainega tomotoga mia 'atumaina wata miamia-vagaina i veveluagai.   

Veakutagona 'Ivauna 'ai'aiwabu magemagetana 
 

7 *Yaubada yana veimea i kilumidi kileu 'waidie i 'anivelenedi Mosese 'waineye. Tutuyanina 'waineye yana mageta mataududulina i souyeni nika Mosese maigina i magetai. Magetanina 'akonadi i vevesiai siwe me Isileli kebu 'adi fata Mosese maigina i na 'isadewai fai matadi i 'ani'anidi. Yaubada yana veimea, 'asa'aiana yana Veakutagona Kumekumetana, i souyeni yana mageta mataududulina taiadi, siwe tomotoganidi i geudi nika wafa i veluagai.  
8 We'e Yaubada yana Veakutagona 'Ivauna i souyeni 'Anu'anunu Magemagetana 'wainega, vona mogitana 'ai'aiwabu wata mageta mataududulina bwaikaotogina i sousouyedi 'wainega.  
9 Veimeanidi 'adi togeu Yaubada i veimea 'adi vematavuloga wafa, siwe tutuyanina veimeanidi i souyedi, Yaubada yana mageta mataududulina taiadi. We'e Yaubada yana Veakutagona 'Ivauna 'wainega yada sauluva matatabuna i tonova mataneye, vona mogitana Veakutagonanina toketokeotogina wata yana 'ai'aiwabu bwaikaotogina.  
10 Fai tutuya de'e Yaubada yana Veakutagona 'ada 'ita'ita'i faifaina nani bwaikaotogina, veimeanidi i maiga Mosese 'wainega mageta taiadi bani'odi i venani-'avo'avovo.  
11 Veimea i mai mageta taiadi siwe 'a'a'avidi, we'e Veakutagona 'Ivauna, kumanina i na 'eno-vagata, vona mogitana naninina toketokeotogina wata yana 'ai'aiwabu bwaikaotogina.   


12 Fai 'a nuani mogitana Yaubada yana Veakutagona 'Ivauna 'ada 'ita'ita'i faifaina i na 'eno-vagata, 'ima yana tofolovavo yama lau'age 'waidie kebu 'a da ve'awamayamayaga, ma yama venuafoufa'ala 'a veveifufu'a'aveni.  
13 *'Ima kebu bani'odi Mosese. Kebu tamu vona 'a da giveni Veakutagona 'Ivauna faifaina. We'e Mosese, Yaubada yana mageta mataududulina maigineye i giveni. Maigina i baniumai talaumayega bega me Isileli kebu 'adi fata magetanina i vevesiaiga i na 'iseni.  
14 Kebu Mosese 'aisena maigina babaniumanaga, wata me Isilelinidi nuadi tabodadi. Tutuyanina 'wainega i maiga 'asiau Veakutagona Kumekumetana 'ana lu'iawawa me Isileli kebu nuadi i da magemagetadi 'wa da vo baniumanina 'wainega nuadi i da baniumadi. Kebu tamu aitoi 'ana fata baniumanina i na si'a'ia i na taweni, 'aiseotogina Keliso 'ana fata. 'Ai'edi i na vetumagana Keliso 'waineye bega taiadi i na miave'itubama, baniumanina i na si'a'ia nika nuadi i na magetadi.  
15 Kebu basenadi 'aisena, wata 'asiau veimeanidi i maiga Mosese 'wainega i na lu'iawawadi siwe nuadi kebu i da magemagetadi fai nuadi babaniumadi.   


16-17 *We'e 'ai'edi aitoi yana sakona 'wainega i na nuavilai 'Auvea 'waineye, nuana 'ana baniuma i na si'a'ia fai 'Auvea 'Anu'anununa i agei nika yavuyavuna nani matatabuna 'waidiega.  
18 'Ida tovetumaganavo matatabuda Keliso nuada i kiavemagetadi 'wa da vo nuada 'adi baniuma i da si'a'idi nika 'ida nigo'ita bani'odi. Tomotoga 'adi 'isa'isa 'adi fata nigo'ita 'waineye i na 'iseni, wata bani'odi tomotoga 'adi fata 'Auvea yana 'ai'aiwabu magemagetana wata yana 'atumaina i na 'isedi 'waideye. 'Auveanina, taunina 'Anu'anunu, i 'i'idewada bega yana 'ai'aiwabu magemagetana wata yana 'atumaina i vevebwaika 'waideye wata ta vevetuli i na nagoga bega 'ida taunina bani'odi.    

Yaubada 'ana 'aseta 'waideye bani'odi 'ai'aiwabu 
 

1 Yaubada ma yana 'isanuakalikali i venua'ivinema 'a vetolau'age Iesu Valana 'Atumaina faifaina, begaidi tutuyanina vita tulina tulina 'a veluagadi kebu 'a da baila.  
2 We'e mogitana sauluva givagivadi wata 'eba bunumayaga 'a bailedi. Kebu tomotoga 'a da vekaliedi 'aseta-vekavekali 'waidiega wata Yaubada yana Vona kebu 'a da 'ivesakoi bega ve tulina 'wainega tomotoga 'a da nunua'anidi. We'e Yaubada mataneye yana nuanua tonovidi 'a kikiavemagetadi tomotoga 'waidie bega 'adi vebae 'waidie i lutonovi yama ve vona mogitana.  
3 Iesu Valana 'Atumaina 'a lulu'ageyeniga givagivana tomotoga 'ifwaidi 'waidie, tomotoganidi wafaotoga 'ana 'eda 'waineamo i nunagoi, 'aisedi kebu 'adi fata i na 'asetai.  
4 Tomotoganidi kebu i da vetumagana fai Seitani, kumanina tomia fwayafwaya yadi yaubada sakoina, nuadi i 'ivetabodadi bega kebu 'adi fata Vala 'Atumaina yana mageta i na 'isa'inanai. Valanina, Keliso yana 'ai'aiwabu wata yana mageta mataududulina i sivemagesedi, we'e Keliso 'asa'aiana kumanina Yaubada 'anununa.  
5 Kebu taunima 'ama subia faifaina 'a da lalau'age, we'e mogitana Iesu Keliso faifaina 'a lalau'age 'a vo, Taunina 'ada Toveimea.” We'e 'ima 'a vetofolovaga 'waimie taunina faifaina.  
6 *'A vetofolovaga wata 'a lalau'agega fai Yaubada nuama i kiavemagetadi. Basenadiotoga dudubala'ava, bega Yaubada i vo, Mageta i na souyeni dudubala 'wainega,” nika mogitana i magetai. Wata bani'odi Yaubada nuama i kiavemagetadi yana mageta 'wainega bega yana 'ai'aiwabu magemagetana 'a 'iseni Iesu Keliso maigina 'waineye. Yaubada yana 'ai'aiwabunina 'ana 'aseta 'waimeye bani'odi mageta.   


7 Wata yana 'ai'aiwabunina mataududulina 'ana 'aseta 'waimeye 'asa'aiana 'ama 'uyua. 'Ima mweama tomogoma bani'odi nau siwe 'ai'aiwabunina i dodogidi 'waimeye bega mali tomotoga i na 'isema i na 'asetai yama toketokena 'a veveluagai Yaubada 'wainega kebu taunima 'waimega. Toketokenanina bwaikaotogina, kebu 'ifwaidi bani'odiga.   


8 Vita tulina tulina 'a veveluagadi  

siwe kebu 'a da 'awakuakualima,  

vitanidi faifaidi 'a vekoi  

siwe kebu yama vetumagana i da mwea.   


9 Keliso 'ana gaviavo i nikenikema  

siwe Yaubada kebu i da bailemaga,  

'eba ilagi bwaikidi 'a veveluagadi  

siwe kebu 'a da wafa.   


10 Basenadi Iesu 'ana gaviavo 'waidiega vita wata veviga i veveluagadi, mulieta i luvewafai. 'Ima wata bani'odi vita 'a veveluagadi Iesu Valana faifaina, igodi nuanuadi tomogoma i da luluvewafadi siwe vitanidi 'waidiega tomotoga fuedi i 'asetai Iesu mia 'ivauna wata 'atumaina 'adi to'anivelena.  
11 Yama mia matatabuna 'waidie 'eba wafa 'a veveluagadi Iesu faifaina. Igodi bei 'a da wafawafa siwe ma yawaima bega tomotoga 'ifwaidi tomogoma 'a'a'avidi i na 'isedi i na 'asetai Iesu miamia-vagaina tomogomeye i miamia.  
12 'Ana 'aseta side bani'odi. Fai 'a lalau'age Iesu Keliso faifaina 'ana gaviavo vita i velevelema igodi nuanuadi i da luluvewafama, we'e 'omi yama lau'age 'waidiega Keliso Valana 'wa nogai, mia 'atumaina wata miamia-vagaina 'wa veveluagai.   


13 *Tamu vona i 'eno'eno Yaubada yana Buki nageneye i vo,  

   
 
A vetumagana Yaubada 'waineye, begaidi a voneyeni.”  

   
 
'Ima wata bani'odi 'a vetumagana 'waineye begaidi yana vona 'a veveifufuyeni.  
14 Yaubada, kumanina 'ada Toveimea Iesu i sivetovoia wafayega, 'a 'asetai wata i na sivetovoima Iesu taiadi. Wata bani'odi 'omi i na sivetovoimi, 'omi wata 'ima taiadi i na vagavaida ta na nagoi 'waineye.  
15 'Ama vitanidi matatabuna 'a veluagadi fai Iesu Valana 'Atumaina 'a lalau'age, siwe fai 'wa vetumagana Valanina 'waineye 'aivaita 'wa veluagai. Valanina i nunago tomotoga fuedi 'waidie Yaubada yana 'isanuakalikali i veveluagai bega tovetumagana 'ada 'aila'a i vevefue nika yada vekaiwa Yaubada 'waineye i vevebwaika-'afo'afo 'ana subia faifaina.   

'Ai'aiwabunidi 'awaie ta na veluagadiga vita i vebwaika-'iawedi 
 

16 Fai 'awaie Yaubada i na sivetovoida Iesu taiadi, bega kebu 'a da vo, 'A baila.” Tomogoma yadi toketokena i mweamwea i na nagoga nika i na 'a'ava, we'e 'aiata 'aitamogana 'aitamogana 'anu'anunuma i luluve'ivaudi.  
17 Vitanidi 'a veveluagadi nani siaina 'awaie i na 'a'ava, siwe 'waidiega 'ai'aiwabu magemagetana wata miamia-vagaina 'a na veluagadi, 'ai'aiwabunidi bwaikaotogidi, kebu bani'odi 'ama vita.  
18 Begaidi naninidi 'a veveluagadi fwayefwayeye 'a 'isamata'aliliedi, we'e naninidi kebu ta da 'ise'isediga faifaidi 'a nuanua. Naninidi ta 'ise'isediga 'a'a'avidi, we'e naninidi kebu ta da 'ise'isediga 'awaie i na 'eno-vagata.    

Faulo nuanuana tomogona 'ivauna abamayega i na veagei 
 

1 Vitanidi 'a veveluagadi kebu faifaidi 'a da nuanua fai 'a 'asetai fwayefwayeye tomogoda bani'odi vadavada, 'awaie wafa 'ana tutuye i na 'awageudi. Mogitana ta na wafa tomogoda ta na bailedi, siwe tomogoda 'ivaudi wata miamia-vagaidi i 'eno'enovi abame, tomogodanidi kebu tomotogaotoga 'adi 'idewadewa, we'e mogitana Yaubada taunina i 'idewadi.  
2 Tutuya de'e tomogodanidi 'waidiega ta 'abiawa ta veve'awagusi, nuanuada bwaikina tomogoda abamayega i na veageda.  
3 Tomogoda 'ivaudi i na veagedaga 'ida kebu 'anu'anunu'avaga, ma tomogoda.  
4 Fwayefwayeye ta miamia tomogodanidi de'e 'waidie vita ta veveluagadi ta veve'awagusi 'wa da vo venuana vitadi ta da evaevadi. Ta veve'awagusiga, kebu ta da vo, Tomogodanidi ta na bailedi,” we'e mogitana nuanuada ma yawaida tomogoda abamayega i na veageda bega mia 'ivauna wata miamia-vagaina tomogoda 'a'a'avidi i na talafwasedi.  
5 Ta na vetuliga faifaina Yaubada tauniotogina i 'idewada, 'Anu'anununa i tauyeni i ageda yada 'eba 'isa 'awaie 'ada veuveuta tomogoda 'ivaudi taiadi ta na veluagadi.   


6 Begaidi tutuya matatabuna 'a nuani mogitana tomogoma 'ivaudi 'a na 'ewadi bega 'a vevenuafoufa'ala. 'A 'asetai fwayafwaya de'e 'waineye tomogoma 'waidie 'a vevevanuga 'a miamia, 'Auvea 'wainega 'ani'idina.  
7 Naninidi 'awaie 'a na veluagadiga kebu 'a da 'ise'isedi, siwe yama mia matatabuna 'waidie 'a vetumagana Yaubada 'waineye.  
8 Mogitana 'a venuafoufa'ala, kebu wafa faifaina 'a da kolologa. Nuanuama bwaikina tomogoma 'a na bailedi, 'a na vevanuga 'Auvea 'waineye.  
9 Siwe yama nuanua bwaikaotogina nani 'aitamogana faifaina. Naninina nuanuama 'Auvea i na sosoana faifaima, we'e 'ai'edi taunima 'a na vevevanuga tomogomeye 'alo 'a na 'iawedi 'a na nago 'waineye taiadi 'a na miamia, kebu tamu ava'ai.  
10 *Nuanuama Yaubada faifaima i na sosoana fai i lubwaineda 'awaie matatabuda ta na tovoi Keliso 'waineye ta na vonayavuga. I na veimea 'aitamogana 'aitamogana 'ada tutula ta na 'ewa yada sauluva fwayefwayeye 'adi 'isa'isa bani'odi, 'atumaidi 'alo sakoidi.   

Keliso yana wafa 'wainega ta veiana Yaubada taiadi 
 

11 Fai 'awaie tutula ta na veluagai Keliso 'wainega ma yama ve'ililibu 'Auvea 'a kololoyeni, begaidi yana vona 'a veveifufuyeni tomotoga 'waidie, nuanuama bwaikina ma yadi vetumagana taunidi i na tauyedi 'waineye. Yaubada yama sauluva matatabuna i 'asetadi, nuanuaku 'ami vebae 'waidie 'omi wata 'wa na lutonovi yama nuanua tonovidi.  
12 Voke 'ifwaimi 'wa na vo, Faulo ma enavo 'adi subia faifaina taunidi i awa'ai'aidi basenadi bani'odi.” Siwe kebu. Nuanuama 'a na tolinuata'i 'waimie yama sauluva faifaidi bega 'ami fata 'wa na subiama mali tomotoga 'waidie. Tomotoga 'ifwaidi 'waimie 'adi 'isa faifaidi taunidi i awa'ai'aidi, siwe yadi sauluva kebu i da nuanidi. Tutuyanina taunidi i na awa'ai'aidi 'ami fata yama sauluva tonovidi 'wa na lu'ivona toawa'ai'ainidi 'waidie.  
13 'Ai'edi yama sauluva faifaina 'wa na fali'wave'wavema, 'asa'aiana fai sauluvanina 'wainega Yaubada 'ana subia i veveluagai, we'e 'ai'edi 'wa na nuani yama nuanua tonovidi, 'atumaina fai yama ve 'wainega 'aivaita 'wa veveluagai.  
14 Keliso yana nuakalikali faifaida i lulukakadema yama sauluva matatabuna i veveimeyedi. I veveimeyema fai 'a 'asetai Keliso 'aiseotogina i wafa tomotoga matatabuda faifaida, begaidi matatabuda ta wafa taiadi.  
15 I wafaga matatabuda faifaida, bega egavo i miave'itubama Keliso taiadi, kebu taunidi yadi nuanua i na 'i'idewadi, ma'itufa kumanina faifaidi i wafa wata i tovoi-vaitugana, yana nuanua i na 'i'idewadi.   


16 Basenadi tomotoga 'adi 'isa 'waidiega 'a awavesakoyedi 'alo 'a awave'atumaiedi, we'e tutuya de'e kebu wata bani'odi 'a na voneyediga. Wata bani'odi basenadi Keliso 'ana 'isa 'wainega 'a vo, Taunina tomogo-'avo'avovo,” tutuya de'e 'a 'isa'inanai taunina 'ada Toveimea.  
17 'Ai'edi aitoi Keliso taiadi i na miave'itubama, 'akonadi Yaubada i 'ive'ivauya, yana nuanua nagami sakoidi i 'a'ava, ma'itufa yana mia 'ivauna nuanua 'ivaudi taiadi i souyedi.  
18 Ve'ivaunina nuanua 'ivaudi taiadi Yaubada i 'idewadi. Basenadi 'ida Yaubada 'ana gaviavo, siwe Keliso yana wafa 'wainega i veianeda wata folova i velema bega tomotoga 'a vonevonedi bega i na veiana Yaubada taiadi.  
19 Side bani'odi. Keliso 'wainega Yaubada tomia fwayafwaya i veianeda, kebu yada sakona 'adi vematavuloga faifaina i da nuanua. Valanina veiana faifaina Yaubada i 'aniveleneni 'waimeye bega 'a na lulu'ivona tomotoga 'waidie.   


20 Begaidi 'ima Keliso tutulina 'a lulu'ivona faifaina 'wa da vo Yaubada tauniotogina i da toke i da vonavona 'waimega. Keliso 'ana wagavayega 'a vevelu'ui 'waimie, nuanuama taunimi 'wa na tauyemi Yaubada 'waineye i na veianemi.  
21 Keliso kebu tamu yana sakonaga, siwe Yaubada yada sakona matatabuna Keliso i veevai bega 'ada vematavuloga i tovoieni i wafa faifaida. Keliso 'wainega yada sauluva matatabuna i tonova Yaubada mataneye.    

1 'Ima Yaubada yana tofolovavo taunina taiadi 'a folofolova begaidi wata 'a na vonemi. Yaubada yana nuakalikali 'wa veluagaiga, kebu 'wa na venani-'avo'avovoyeniga.  
2 *Fai Yaubada yana Vona i 'eno'eno yana Buki nageneye i vo,  

   
 
Tutuyanina a venua'ivineniga 'waineye, bonami a nogai.  

'Ita'ita'i 'ana 'aiata 'waineye, a 'ivaisemi.”  

   
 
We'e yau Faulo a na vonemi, 'ita'ita'i 'ana tutuya mogitana 'asiau. Begaidi Yaubada nuanuana 'wa na nagoi 'waineye.   

Faulo vita fuedi i veluagadi 
 

3 Kebu nuanuama tamu aitoi yama folova i na awavesakoyeni bega yama sauluva matatabuna 'a 'i'isave'avinidi, i na nunago mali tomotoga i na vevitama sakona faifaina nika Keliso valana i na vedumwe'ai'aieni.  
4 We'e mogitana nani matatabuna 'waidie 'a veve 'ima Yaubada yana tofolovavo. Naninidi side. Vita tulina tulina 'a veveluagadi, 'eba nuavita taiadi siwe 'a totokemaigema.  
5 *Tomotoga i nikenikema, i yatoyatoma vanuga yogona 'waidie wata faifaima i dabadaba. Fai 'ima Yaubada yana tofolovavo 'a toke 'a folofolova kebu 'a da veveawai, lovane kebu 'a da 'e'enodewa wata tutuya fuedi ma 'ama lase.  
6 We'e yama sauluva tonovidi 'waidiega, yama 'aseta 'wainega, yama tokemaiga 'wainega, yama 'anivelena 'waidiega, 'Anu'anunu Magemagetana 'wainega wata ma yama nuakalikali mogitana 'wainega 'a sisivemagesema 'ima Yaubada yana tofolovavo.  
7 Yama vona 'adi nogaya tonovidi 'waidiega 'a veve wata Yaubada yana toketokenayega i 'i'ivaisema nani matatabuna 'waidie. Tolugavia 'adi 'atagiega yadi 'ibadi, we'e 'adi wamayega yadi babala. 'Ima wata bani'odi, Yaubada yana nuanua tonovina 'asa'aiana yama 'eba vetalaga wata 'ama 'eba 'ita'ita'i.  
8 Tomotoga 'ifwaidi i ve'ililibuyema, 'ifwaidi i awaobuobuyema, 'ifwaidi i vevebonaivoyema, we'e 'ifwaidi i subiama. Yama vona matatabuna tonovina, siwe 'ifwaidi i vo, Taunidi yadi vaiseba.”  
9 Tomotoga 'ifwaidi yadi nuanua igodina 'ima tomotoga-'avo'avovo, we'e mogitana 'ima ma 'ama 'aseta, Yaubada wata yana tomotoga 'waidie. I nikenikemaga sai'afoga a da wafa, siwe ma yawaima 'a miamia. 'Eba ilagi 'a veveluagadi siwe kebu 'a da wafa.  
10 Ma yama nuavita 'a miamia siwe tutuya matatabuna Yaubada i kikiavesosoanima. 'Ama 'isa 'waidiega 'ima 'a vewekowekoma, siwe yama lau'age 'waidiega tomotoga fuedi i ve'ai'aiwabu Yaubada yana nuanua 'waidiega. 'Ana 'isa 'ima kebu tamu ava'ai 'waimeye i da 'eno'eno, we'e mogitana nani fuedi Yaubada yana 'anivelena 'waimeye i 'eno'enovi.   


11 Emavo 'omi me Kolinita, nani matatabuna 'a sivemagesedi 'waimie kebu tamu nani 'a da giveni wata taunima 'a tauyema 'waimie.  
12 Yama nuakalikali 'waimie kebu givagivana, we'e 'omi yami nuakalikali 'waimeye 'a luluala-wayogeni.  
13 A vonevonemi 'omi 'wa da vo natukwavo mogitana, nuanuama ma yami nuakalikali taunimi 'wa na tauyemi 'waimeye, 'ima 'a nuakalikaliemiga bani'odi.   

Tovetumagana wata taunidi kebu i da vetumagana kebu taiadi 'wa na miave'itubama 
 

14 Tomogo manamanawena wata kwamana siaina kebu 'adi fata venuana i na 'ifafuli, wata bani'odi tovetumagana wata taunidi kebu i da vetumaganaga kebu 'adi fata taiadi i na miave'itubama. 'Wa da nuani? 'Ana fata nuanua tonovidi wata sakona taiadi i na veiana? Bani'odi mageta nuanuana dudubala? Kebu'a'ava, kebu tamu sai'afo bani'odi.  
15 'Wa da nuani, Keliso 'ana fata Seitani yana nuanua i na awave'atumaieni? Tovetumagana wata taunidi kebu i da vetumaganaga, 'adi fata taiadi i na ve'au? 'A nuani yadi nuanua kebu i da vesala.  
16 *'Ana fata tomotoga i na 'odu'odu kumaea 'waidie Yaubada yana Vanuga 'Eba Velu'ui nageneye? Kebu'a'ava. Fai 'ida Yaubada miamia-vagaina yana 'eba mia, begaidi side bani'odi Yaubada i voneyedi yana Buki nageneye i vo,  

   
 
Tomotoganidi 'waidie a na vevanuga, taiadi 'a na miamia.  

Yau yadi Yaubada, we'e taunidi yaku tomotoga.”   

   
 

17 *Fai 'Auvea i vevanuga 'waideye begaidi wata i vo,  

   
 
Tosakona 'wa na bailedi, 'wa na 'awa'idimi 'waidiega.  

Naninidi a talabodediga kebu 'wa na 'abitonovidi,  

nika a na lu'uma'umaiemi 'wa na maia 'waikuye.   


18 *Yau tamami, we'e 'omi natukwavo iavetami wata vevinemi.  

Yau 'Auvea Toketokeotogiku yaku vona side bani'odi.”    

1 Ekwavo, vona'awaufaufanidi ta veluagadi Yaubada 'wainega begaidi i lubwaineda naninidi tomogoda wata 'anu'anunuda i 'ivesakoidi ta na bailedi. Ta ve'ililibuga Yaubada 'waineye begaidi ta na vewavawava yada sauluva i na ve'atumaiotoga, kebu tamu sakona i na 'eno'eno.   

Faulo yana sosoana 
 

2 Nuanuama ma yami nuakalikali taunimi 'wa na tauyemi 'waimeye. Kebu tamu aitoi 'waineye 'a da vesauluva sakoina, kebu tamu aitoi 'a da vekalieni bega i da sakona, kebu tamu aitoi yana kukua 'a da eloi vekaliega.  
3 Mogitana tomotoga 'ifwaidi bani'odi i awavesakoyeku siwe kebu nuanuaku a na vevitami 'wa vonaga bani'odi. Basenadi a vonemi wata a na luvaitugani, yama nuakalikali 'waimie bwaikina. 'Ai'edi taiadi ta na miamia 'alo ta na wafa kebu tamu ava'ai, siwe tutuya matatabuna 'a nuanuanimi.  
4 Ma yaku vetumagana a nuani mogitana 'wa na tovoi fa'alina, ma yaku sosoana a awa'ai'aimi mali tomotoga 'waidie. Fai valami 'ana nogaya 'atumaina 'waikuye 'ama vita 'waidie 'wa kiavesosoaniku, yaku sosoananina kebu ta na vona.   


5 *Tutuyanina 'a le'wa 'awalawa Masidonia, bei wata vita 'a veluagadi. Kebu tamu tutuya 'a da veawai vitanidi 'waidiega i veve'etobodema. 'Ama tovedumwe'ai'ai nuanuadi taiadi 'a na veve'ikwayekwayega, we'e 'a vevenuafouviga tovetumaganavo faifaimi.  
6 Siwe Yaubada, taunina tonuavita nuadi 'adi to'ive'atumai i kiavesosoanima Taito 'wainega, tutuyanina i le'wa 'a 'iseni 'a sosoana.  
7 Kebu yana mai 'aisena faifaina 'a da sosoana, siwe wata 'a sosoana fai 'omi Taito 'wa kiavesosoani. I lu'ivona 'waimeye 'wa nuakalikalieku faifaina, ma yami nuavita 'wa nuavilami yami sakona 'waidiega wata nuanuami ma yami 'idumwebika yaku nuanua 'wa na 'i'idewadi. Begaidi a sosoana-'afo'afo faifaimi.   


8 Avinodi 'wa nuavita lubulubu a kilumiga faifaina, siwe kebu faifaina a da nuanua. Nagami a nuavita fai a 'asetai yaku vonanidi toketokedi i kiavenuavitami, siwe yami nuavitanina kebu tutuya manamanawena.  
9 Kebu a da sosoana a kiavenuavitamiga faifaina, we'e mogitana tutuya de'e a sosoana lubulubunina a vetunei 'waimie faifaina, fai yami nuavitanina 'wainega 'wa nuavilami nika yami sauluva i tonova. Nuavitanina bani'odi Yaubada nuanuana, begaidi kebu tamu vita 'wa da veluagai 'waimega.  
10 'Wa nuavitaga nani 'atumaina, fai nuavitanina Yaubada nuanuana, 'wainega nuavilana i souyeni i na nagoga 'ita'ita'i 'wa na veluagai. Nuavilananina faifaina kebu nuanuada nuada ta na siviladi. We'e tomotoganidi fwayafwaya 'ana nuanua nuadi i 'ewadiga, i na nuavitaga siwe kebu i na nuaviladi, i na nagoga nika i na wafaotoga.  
11 Yami nuavitanina 'wainega, ava'ai Yaubada i 'idewaiga 'akonadi 'wa 'iseni. 'Wa 'idumwebika faifaina, nuanuami bwaikina mali tomotoga i na 'isemi yami sauluva 'akonadi i tonova. Sakonanina 'waimie faifaina 'wa bunumayaga bwaikina wata nuafoumi i veviga vematavuloga faifaina. Wata yami nuavitanina 'wainega yami nuakalikali faifaiku i souyeni, we'e ma yami tokemaiga tosakona 'wa vematavulogidi. Yami sauluvanidi i ve, 'akonadi nani matatabuna 'wa kiavetonovidi, kebu tamu aitoi 'ana fata i na vevitami.  
12 Lubulubunina basenadi a kiluma i waiga, tosakona wata tomotoganina vita i veluagai tosakonanina 'wainega, kebu 'aisedi faifaidi. Siwe wata a kilumaga, yaku nuanua bwaikina nuanuaku a na 'ivaisemi nika Yaubada mataneye 'wa na 'asetai 'wa nuakalikaliema.  
13 Naninidi 'waidiega nuama i ve'atumai wata 'a sosoana.  

Mogitana 'a sosoana yami sauluvanidi faifaidi, siwe wata 'a sosoana mogitana fai Taito 'wa kiavesosoani yami sauluva 'atumaidi 'waidiega.  
14 Basenadi Taito 'waineye a awa'ai'aimi. A awa'ai'aimiga i lubwaineni fai tutuyanina Taito i wai yami sauluva 'atumaidi i 'isedi, faifaidi i sosoana, we'e yau kebu a da bunumayaga a subiamiga faifaina. Yama vona matatabuna 'waimie vona mogitana wata bani'odi yaku subianina faifaimi 'ana mogitana i souyeni.  
15 Matatabumi ma yami kololo wata ma yami ve'ililibu Taito taiadi 'wa veluaga wata taunimi 'wa tauyemi yana nuanua 'wa vematayakeyakedi, begaidi tutuya de'e yami sauluvanidi i nuanuanidi nika yana nuakalikali faifaimi i vevebwaika.  
16 Wata fai a nuani mogitana bola 'wa vevematayakayaka begaidi a sosoana-'afo'afo.    

Faulo i veifufu 'anivelena-maimaiga faifaina 
 

1 *Emavo, nuanuama 'wa na 'asetai Yaubada ma yana nuakalikali i vesauluva 'atumaina tovetumaganavo 'adi 'aila'a tulina tulina 'waidie, Masidonia nageneye. Yana nuakalikalinina 'wainega me Masidonia i 'a'aivaita.  
2 Tomotoganidi vita fuedi i veveluagadi 'adi saitonova, siwe i sosoanamo. Avinodi i vewekowekoma mogitana siwe yadi 'anivelena-maimaiga bwaikaotogina.  
3-4 Yau a 'asetadi bega a na lu'ivona 'waimie, ava'ai 'waidie i 'eno'enoga 'wainega i yato, siwe wata nuanuadi begaidi i 'imoso'i nika taunidi faifaidi i 'usa. Taunidi yadi nuanuayega i vevelu'uiema, nuanuadi bwaikina 'a na tauyedi mali tovetumaganavo taiadi, Yaubada yana tomotoga i vewekowekomaga i na 'ivaisedi.  
5 'Ima nagami 'a nuani 'a vo, Me Masidonia i na 'anivelena-maimaiga,” siwe kebu nimadiega 'aisena. Nagami Yaubada yana nuanua bani'odi taunidi i tauyedi 'ada Toveimea Iesu 'waineye wata 'ima 'waimeye.  
6 Me Masidonia yadi sauluva 'a 'iseni begaidi Taito 'a voneni i na wai 'waimie. Basenadi i velu'ase'asemi 'wa na 'anivelena-maimaiga tovetumagana i vewekowekomaga faifaidi, we'e tutuya de'e i na 'ivaisemi yami nuakalikali 'ana 'anivelena 'wa na ve'a'avai.  
7 'Omi 'wa kumeta nani fuedi wata 'atumaidi 'waidie. Yami vetumagana fa'alina, yami vona 'adi nogaya 'eba nua'ewa, yami 'aseta bwaikidi, ma yami 'idumwebika 'wa 'a'aivaita wata 'wa nuakalikaliema mogitana. Nuanuama wata 'wa na kumeta ma yami nuakalikali 'wa na 'anivelena-maimaiga.   


8 De'e kebu a da veveimeyemiga. Me Masidonia yadi 'idumwebika a veifufuyedi 'waimie, bega yami 'anivelena-maimaiga 'a na 'iseni 'a na 'asetai 'wa nuakalikali mogitana tomotoganidi bani'odi 'alo kebu.  
9 'Akonadi 'wa 'asetai 'ada Toveimea Iesu Keliso ma yana nuakalikali i vesauluva 'atumaina 'waimie. Taunina nagami 'ai'aiwabuna siwe 'omi faifaimi i vewekowekoma bega yana vewekowekoma 'wainega i 'ive'ai'aiwabumi Yaubada faifaina.   


10 Yami 'anivelena-maimaiga faifaina, yaku nuanua a na veifufuyeni 'waimie. Ava'ai 'wa velamuyaga malamala i 'a'ava 'waineye, 'ai'edi tutuya de'e 'wa na ve'a'avaiga, 'atumaina. 'Omi 'aila'animi 'wa kumeta 'wa yato, we'e mali tovetumaganavo i vemuli. 'Wa kumetaga kebu yato 'aisena faifaina, siwe wata 'wa kumeta 'anivelena-maimaiga 'ana nuanua 'wa 'idewai, 'ifwaidi i vemuli.  
11 Begaidi, tutuya de'e nuanuama folovanina 'wa 'i'idewaiga 'wa na ve'a'avai. Folovanina ma yami 'idumwebika 'wa velamuyaga wata ma yami 'idumwebika 'wa da ve'a'avai. Ava'ai 'waimie i 'eno'enoviga 'waidiega 'wa da ve'a'avai.  
12 'Ai'edi ma yami 'asetauya 'wa na 'anivelena, yami nuakalikalinidi Yaubada yana 'eba sosoana. Ava'ai 'waimie i 'eno'enoviga 'waidiega 'wa na 'anivelena, we'e 'ai'edi kebu tamu nani 'waimiega 'asa'aiana.   


13-14 Kebu nuanuama mali tomotoga ve'ai'aiwabu i na veluagai 'waimiega we'e 'omi ma'itufa 'wa na vewekowekoma. We'e mogitana fai tutuya de'e sai'afo moso'ina 'waimie, nuanuaku 'wa na yato tomotoganidi i 'usaga faifaidi, mulieta 'ai'edi 'omi 'wa na 'usaga we'e taunidi 'waidie moso'ina i na 'ivaisemi. Bani'odi 'wa na vesauluvediga yami mia i na vesala kebu aitoi i na laka we'e aitoi i na obu.  
15 *Tamu vona i 'eno'eno Yaubada yana Buki nageneye ta na ve'ivaivaita bega yada mia i na vesala faifaina i vo,  

   
 
Tomotoganidi 'ani'ani bwaikina i kwakwa, kebu tamu i da luvegalaleni.  

We'e tomotoganidi 'ani'ani siaina i kwakwa, 'asa'aiana 'adi 'etowava.”  

   
 
Wata bani'odi ta na ve'ivaivaita yada 'anivelena-maimaiga 'waidiega bega yada mia i na vesala.   

Taito i na nago me Kolinita 'waidie 'anivelena-maimaiga i na 'ewai 
 

16 'A vekaiwa bwaikina Yaubada 'waineye fai yaku nuanuananina 'ami 'aivaita faifaina i venuayato Taito 'waineye bega taunina i tauyeni i na wai 'ami 'aivaita faifaina.  
17 Tutuyanina 'a voneni i na wai 'waimie, ma yana sosoana i nogayema. I nogaya, siwe fai wata nuanuana bwaikina i na 'ivaisemi bega i na wai.  
18 Wata iada tamu 'a na vetunei Taito taiadi, tomogonina ma 'ana ve'ililibu tovetumaganavo 'adi 'aila'a matatabuna 'waidie. I 'asetai taunina to'idumwebika Iesu Valana 'Atumaina 'ana lau'age 'waineye.  
19 Kebu ve'ililibu 'aisena faifaina, siwe wata tovetumaganavo i venua'ivineni nuanuadi taiadi 'anivelena-maimaiga 'a na 'ewai 'a na naweni Ielusalema 'waineye. De'e folovanina 'a 'i'idewai 'Auvea 'ana subia faifaina wata 'wainega 'wa na 'asetai nuanuama 'a na 'ivaisemi.  
20 Yama nuanuananina 'a 'idewaiga ma fuema taiadi 'a na nagoi bega 'ama fata de'e 'anivelena-maimaiga bwaikina 'a na 'i'isave'avini, kebu nuanuama tamu aitoi i na fali-vivinagoyema.  
21 *Nuanuama 'Auvea mataneye yama sauluva tonovidi mani 'ana 'isave'avina faifaina, kebu 'aisena mataneye wata tomotoga matadie.   


22 Wata iada tamu 'adi vetonu 'a voneni taiadi i na wai, tutuya fuedi yana folova 'wainega 'a 'iseni 'a 'asetai taunina to'idumwebika nani fuedi 'waidie. We'e tutuya de'e, fai i nuani mogitana 'wa na vematayakayaka, nuanuana bwaikina i na 'ivaisemi.  
23 We'e Taito, taunina 'aku 'au taiadi 'a folofolova 'ami 'aivaita faifaina, we'e edavo 'adi 'ailuga taiadi i na waiga, taunidi tovetumaganavo 'adi 'aila'avo tutulidi, 'adi wagavayega i na wai, yadi folova tomotoga i na 'isedi nika Keliso i na subiai.  
24 Taiadi 'wa na miamianiga 'wa na vevesauluva 'atumaina 'waidie nika i na 'asetai 'wa nuakalikaliedi, wata naninidi faifaidi 'a awa'ai'aimiga 'wa na 'i'idewadi nika tovetumaganavo 'adi 'aila'a tulina tulina i na 'isemi i na ve'awamogitana.    

Yaubada nuanuana ma yada sosoana ta na 'anivelena-maimaiga Keliso yana 'Aila'a faifaidi 
 

1-2 A 'asetami ma yami 'idumwebika nuanuami 'wa na 'anivelena-maimaiga tovetumaganavo 'adi 'aivaita faifaina, begaidi kebu i da lubwaineku faifaina a na kiluma manamanawena 'waimie. A awa'ai'aimi me Masidonia 'waidie a vo, Me Kolinita wata 'ifwaidi tovetumaganavo 'awalawa Kulisi nageneye taiadi, malamala i 'a'avaga 'waineye yadi nuanua i 'idewai 'anivelena-maimaiga faifaina.” Yami 'idumwebika valana me Masidonia i nogai, nika fuedi wata i 'idumwebika 'anivelena-maimaiga faifaina.  
3 Yama awa'ai'ainina kebu nuanuama i na vo, I vekali,” begaidi edavo 'adi 'aitonu a vonedi i na waia bega yadi 'aivaita 'wainega yami 'anivelena-maimaiga 'wa na yato.  
4 'Ai'edi me Masidonia 'ifwaidi taiadi 'a da waiga 'waimie, 'a da 'iseni kebu 'wa da yatoga 'ima 'a da bunumayaga 'a vetumaganemiga faifaina, we'e 'omi 'wa da bunumayagaotoga.  
5 Fai kebu nuanuama ta na bunumayaga begaidi a nuanina edavo a vonedi i na kumeta i na waia bega yadi 'aivaita 'wainega yami 'anivelena-maimaiga basenadi faifaina 'wa vona'awaufaufa 'wa na 'idewai i na 'eno'eno. Mulieta tutuyanina 'a na waiga 'a na 'isenina nika 'a na 'asetai 'omi to'anivelena, we'e kebu nuanuaku 'a na wai 'a na lueloelomi.   

Ta na yatoga bwaikina wata bwaikina ta na veluagai 
 

6 'Ana 'aseta side bani'odi, 'ai'edi aitoi waifei kebu fuedi i na koyoviga 'aiala 'waineye 'ani'ani siaina i na veluagai. We'e 'ai'edi aitoi waifei fuedi i na koyovi wata 'aiala 'waineye 'ani'ani bwaikina i na veluagai.  
7 Begaidi i lubwaineni tomotoga 'aitamogana 'aitamogana yana nuanua 'waineye i tauyeniga bani'odi i na yato. Kebu ma yana nualolo 'wainega i na yato wata kebu lukakada 'wainega, we'e mogitana ma yana sosoana i na 'anivelena, fai egavo ma yadi sosoana i 'a'anivelena, Yaubada i nuakalikaliedi.  
8 Naninidi 'waidie 'wa ve'ale'usa, Yaubada 'ana fata i na velevelemi nika tutuya matatabuna 'ami fata, siwe wata ma 'adi 'imoso'i bega 'ami fata 'waidiega tomotoga fuedi 'wa na 'i'ivaisedi.  
9 *Tamu vona i 'eno'eno Yaubada yana Buki nageneye to'anivelena faifaidi i vo,  

   
 
Yadi nuakalikali fuedi i luyavuyavuledi tovewekowekoma 'waidie.  

Yadi sauluvanidi tonovidi 'adi nuanua kebu i na 'a'avaga i na 'eno-vagata.”   

   
 

10 *Yaubada waifei i veleda bega 'ada fata ta na koyova, taunina 'adi tokiavevuaga nika 'ani'ani ta veveluagadi. Wata bani'odi Yaubada i na 'a'anivelena 'waimie wata naninidi i na 'i'imoso'iedi i na nagoga yami 'anivelena vuagidi i na vevebwaika.  
11 Yaubada i na 'i'ive'ai'aiwabumi nani matatabuna 'waidiega bega tutuya matatabuna 'wa na 'a'anivelena nika tomotoga fuedi i na vekaiwa Yaubada 'waineye yami nuakalikalinidi faifaidi. Nuakalikalinidi 'a na 'ewadi 'waimiega mali tomotoga 'a na veledi.   


12 Yami 'anivelena-maimaiga 'wainega nani 'ailuga 'atumaidi i sousouyedi. Tamu, Yaubada yana tomotoga ava'ai 'waidie i 'usaga 'wa 'i'ivaisedi, 'ana veluaga, tomotoga fuedi Yaubada 'waineye i na vevekaiwa nuakalikalinidi faifaidi.  
13 Tomotoga fuedi yami 'anivelena-maimaiga i na 'iseni Yaubada i na subiai i na vo, Me Kolinita Keliso Valana 'Atumaina faifaina i lulu'ivona, siwe wata i vevematayakeyakeni. Yadi vematayakayakanina vuagina ta 'iseni i 'a'anivelena 'waideye wata mali tovetumaganavo 'waidie.”  
14 Tomotoganidi ma yadi nuakalikali i na vevelu'ui faifaimi fai 'ami nuakalikali bwaikaotogina Yaubada i velemiga, 'waidiega 'wa 'ivaisedi.  
15 We'e Yaubada, Natuna i 'aniveleneni 'waideye, yana nuakalikalinina bwaikaotogina kebu ta na vona, begaidi ta na subiai.    

Faulo i veifufu me Kolinita 'waidie 'ana awavesako faifaina 
 

1 Ekwavo, yau Faulo, tauniotogiku a na vonemi. Keliso yana sauluva bikana wata yana nuaobu a na saladi, 'waidiega a na velu'ase'asemi. Tomotoga 'ifwaidi i vo, Faulo taiadi ta miamiaga 'awana umaumana kebu i da toke i da vonavona, we'e tulinega kebu i da kolokolologa i toke i vonavona.”  
2 Tomotoga 'ifwaidi yadi nuanua igodina 'a da vevesauluva Yaubada 'ana tobavu bani'odi, begaidi 'a 'asetai tutuyanina a na wai 'waimie a na toke a na vonedi. A vevelu'ui 'waimie, kebu nuanuaku 'wa na sitonoviku yami sauluva sakoidi 'waidiega, i na nunago 'omi wata a na toke a na vonemi.  
3 Mogitana 'ima tomia fwayafwaya, siwe Yaubada faifaina 'a vevetalaga sakona taiadi, we'e yama vetalaganina kebu Yaubada 'ana tobavu bani'odiga.  
4 Kebu tomia fwayafwaya yadi kukua 'eba vetalaga 'waidiega 'a da vevetalaga, we'e mogitana Yaubada yana 'eba vetalaga toketokedi 'waidiega 'ama fata Seitani yana 'eba veimea toketokedi 'waidie 'a na vetoketoke.  
5 Yaubada 'ana tovedumwe'ai'ai ma yadi nualaka i veve'ikwayekwayega igodi nuanuadi Yaubada 'ana 'aseta i na tovibodai bega kebu tamu aitoi 'ana fata Yaubada i na 'asetai. We'e 'ima naninidi i tovibodaga 'a tutuwealidi 'eba vetalaganidi 'waidiega nika tomotoga yadi nuanua matatabuna 'a nunawedi Keliso 'waineye bega i na vevematayakeyakeni.  
6 'A lulukamata 'omi tovetumagana 'wa miamiani Kolinita 'waineye nagami taunimi 'wa na tauyemi Keliso 'wa na vevematayakeyakeni, mulieta 'ai'edi aitoi i na baila, bei vematavuloga 'a na veleni.   


7 Kebu 'isa'ava 'wainega 'wa na vevenua'ivina, 'ai'edi aitoi i na nuani taunina mogitana Keliso yana tomotoga 'atumaina, i lubwaineni i na 'asetai, 'ima wata Keliso yana tomotoga, kebu 'aisenaga.  
8 'Auvea veimea i velema bega 'a na kiavetoketokemi kebu 'a da 'i'ivemweami, we'e 'ai'edi 'wa na vo, Faulo yana vonanina 'ana nogaya taunina i awa'ai'aia,” kebu a na bunumayaga, fai mogitana Yaubada veimeanina i veleku.  
9 Kebu nuanuaku yaku lubulubu 'waidiega a na ve'isakololomi.  
10 'Ifwaimi 'wa vonaga 'wa vo, Faulo yana lubulubu toketokedi 'waidiega i lukakadeda, we'e taiadi ta miamiaga ta 'ise'iseni taunina tomogo mweana yana vona 'adi nogaya nani-'avo'avovo.”  
11 Egavo bani'odi i voneyediga i lubwainedi i da 'asetai ma yama toketokena 'a veve lubulubu 'waidiega wata ma yama toketokena tutuyanina 'a na waiga 'waimie 'wa na 'iseniga i na vesala.   


12 Tove 'ifwaidi 'waimie taunidi i awa'ai'aidi i vo, 'Ima 'atumaima 'wa na ve'ililibuyema,” we'e 'ima, kebu tamu sai'afo nuanuama 'a na vo, Tomotoganidi yadi sauluva wata 'ima yama sauluva taiadi i vesala.” Tovenidi yadi nuanuayega taunidi yadi sauluva i 'etowavadi i vo, 'A ve'atumaiga, 'asa'aiana 'akonadi 'ama fata, kebu tamu aitoi yana 'atumaina 'ima bani'odiga.”'Ana 'isa tomotoganidi kebu ma yadi 'asetaga.  
13 We'e 'ima 'eba veimea 'ifwaidi Yaubada i tauyedi 'waimeye beidimo 'a na folofolova faifaina, yama folovanidi vuagidi faifaidi 'ama fata taunima 'a na awa'ai'aima. Kebu 'a na uvi'agala 'a na damana tamu aitoi yana 'eba veimea 'waineye bei taunima 'a na awa'ai'aima tomogonina yana folova vuagidi faifaidi. We'e 'omi me Kolinita yama 'eba veimea nageneye 'wa miamia.  
14 Mogitana 'omi yama 'eba veimea nageneye, begaidi tutuyanina 'a wai-vauvau 'waimie Keliso Valana 'Atumaina 'a viweni, kebu yama 'eba veimea 'ana tugusa 'a da uvi'agali.  
15 Yaubada yama 'eba veimea 'ana tugusa i yatodi, begaidi mali tomotoga i folofolova 'eba veimea 'ifwaidi 'waidie, yadi folova vuagidi faifaidi kebu taunima 'a na awa'ai'aima. We'e mogitana nuanuama yami vetumagana i na vevetoketoke bega yama folova 'waimie yama 'eba veimeanina nageneye i na vevebwaika.  
16 Yama folova i na vebwaikaga 'waimie, mulieta 'ama fata 'a na vaganago mali 'awalawa 'waidie wata bei Iesu Valana 'Atumaina 'a na lau'age. 'A na vaganagoga fai kebu nuanuama taunima 'a na awa'ai'aima tamu tomogo yana folova taunina yana 'eba veimea nageneye faifaina.   


17 *We'e mogitana ava'ai i voneyeniga Yaubada yana Buki nageneye ta na 'idewai i vo,  

   
 
'Ai'edi aitoi i na vo, A na subia,’  

I lubwaineni 'Auvea 'aisena i na subiai,  

Kebu taunina i na awa'ai'aia.”   

   
 

18 'Ai'edi aitoi taunina i na awa'ai'aia, yana awa'ai'ainina nani-'avo'avovo, we'e 'ai'edi 'Auvea tamu aitoi i na awa'ai'aiaga 'ana awa'ai'ainina vona mogitana.    

 11

Faulo i veifufu tove-vekavekali faifaidi 
 

1 Fai tauniku a awa'ai'aiku yaku vona 'ana nogaya 'wa da vo sai'afo a da ve'wava'wava, siwe nuanuaku 'wa na tokemaiga bega yaku nuanua a na lu'ivona 'waimie.  
2 Yaubada i ve'unumagigi faifaimi, nuanuana 'omi 'aiseotogina yana tomotoga, yau wata bani'odi a ve'unumagigi faifaimi. Nuanuaku Keliso 'aiseotogina 'wa na nuakalikalieni, 'wa da vo 'omi tamu vavine ne'e'elina bani'odi, kebu tamu yana sakonaga. A veakutagonimi Keliso 'aiseotogina faifaina, 'omi bani'odi yana vavine 'atumai'avami.  
3 *Siwe a venuafouviga faifaimi. Basenadiotoga Seitani 'o'olo i agei bega 'aseta-vekavekali 'wainega Ive i vekaliedi i sakona. Wata bani'odi 'omi faifaimi a nuanua i na nunago tomotoga 'ifwaidi i na vekaliemi Keliso 'wa na baileni. Basenadi ma yami nuakalikali taunimi 'wa tauyemi Keliso 'aiseotogina 'waineye, kebu nuanuaku tamu aitoi nuami i na 'ewai 'wa na damana 'waineye.  
4 A venuafouviga fai tove-vekavekali i waiga 'waimie, ma yami sosoana taunimi 'wa tauyemi 'waidie. Basenadi Iesu Valana 'Atumaina 'a lau'age 'waimie, 'wa vetumagana nika 'Anu'anunu Magemagetana i agemi. Mulieta tove-vekavekalinidi i waia 'waimie tamu Iesu faifaina i lau'age, kumanina 'ima kebu faifaina 'a da lalau'agega. Yadi ve tulina siwe ma yami sosoana 'wa nogai 'wa vetumagana 'waineye wata taunimi 'wa tauyemi tamu 'anu'anunu tulina 'waineye.   


5 Tovenidi igodi yami tomata'aulele bwaikaotogidi, we'e yau a nuani kebu i da vebwaika-'iaweku.  
6 Voke yaku vona 'ana nogaya kebu 'eba nua'ewa tovenidi bani'odi, siwe a vonavonaga ma yaku 'aseta. Tutuya matatabuna yaku 'aseta 'a sisivemageseni 'waimie nani tulina tulina faifaidi.   


7 Basenadi a wai Yaubada Valana 'Atumaina a lalau'age 'waimie, kebu tutula faifaina a da nuanua, mani 'alo 'ani'ani 'waimiega a da 'ewa'ewadi. Tauniku a kiaobuyeku ma'itufa 'omi a kialakaimi. Fai kebu a da lukakademi tutula faifaina, 'wa da nuani, a sakona 'waimie?  
8 A folofolovaga 'waimie tovetumagana 'aila'a fuedi i 'i'ivaiseku mani 'wainega, 'wa da vo a da vavainago 'waidiega bega a na 'ivaisemiga faifaina.  
9 *Tutuyanina taiadi ta miamia nani 'ifwaidi 'waidiega a ve'ale'usa, siwe kebu tamu vita a da velemiga talavelu'uiega. We'e mogitana edavo i maia Masidoniayega, naninidi 'waidiega a ve'ale'usaga i miedi. Basenadi wata 'awaie kebu tamu sai'afo nuanuaku vita a na velevelemi 'aku 'isave'avina faifaina.  
10 Keliso yana nuanua tonovidi i 'eno'enovi 'waikuye begaidi a na vonemi. Tutuyanina Keliso Valana 'Atumaina a lalau'age 'waimie kebu tamu nani nimamiega a da 'ewai. Kebu tamu ava'ai a da 'ewa'ewai 'waimiega, faifaina tutuya fuedi tauniku a awa'ai'aiku yami 'awalawa Kulisi matatabuna nageneye, siwe kebu tamu aitoi 'ana fata i na talabodeku a na 'ailove.  
11 Awale a vonavona a vo, Mali tovetumaganavo i 'ivaiseku we'e 'omi kebu?”'Alo 'omi kebu a da nuakalikaliemiga? Kebu, Yaubada 'aku to'aseta, i 'asetaku a nuakalikaliemi.   


12 Tutuya de'e a folofolovamo kebu tutula faifaina a da nuanua, wata 'awaie bani'odi a na folofolovamo bega tomotoganidi igodi yami tomata'aulelevo kebu 'adi fata taunidi i na awa'ai'aidi i na vo, 'Ima 'a vesala Faulo taiadi.”   


13 Tomotoganidi tomata'aulele-vekavekali. Kumanidiavo tovekali, yadi vaiseba i vo, 'Ima Keliso yana tomata'aulelevo.”  
14 Kebu nuami i na voganidi 'wa na vekoi fai yadi toveimea Seitani 'ana fata i na vemaigisivilavila 'ana 'isa 'wa da vo anelose mataududulina.  
15 Fai Seitani 'ana fata i na vetuli anelose bani'odi, bega kebu nani vitana yana tofolovavo 'waidie, wata 'adi fata i na vetuli 'wa da vo nuanua tonovidi 'adi tofolovavo. 'Eba ve'a'ava 'waineye 'adi tutula i na veluagadi yadi sauluva sakoidi 'adi 'isa'isa bani'odi.   

Vitanidi Faulo i veluagadiga Keliso faifaina i veifufuyedi 
 

16 Wata yaku vona a na luvaitugani. Kebu i da lubwaineni tamu aitoi yana nuanua i na vo, Faulo taunina i awa'ai'aia, yana vona 'ana nogaya i ve'wava'wava.”'Ai'edi yami nuanua bani'odi, 'wa na tokemaigemi sai'afo a na awa'ai'aiku 'wa na nogai, bani'odi 'wa totokemaiga tomotoganidi i ve'wava'wavaga 'waidie.  
17 Yaku awa'ai'ainina kebu 'Auvea yana nuanua bani'odiga, 'wava'wavadi yadi sauluva a na saladi.  
18 We'e tomotoga 'ifwaidi taunidi i awa'ai'aidi yadi folova faifaidi, wata yau a na saladi.  
19 'Ami 'isa, igodina 'omi to'aseta siwe 'wa tokemaiga tove-vekavekali 'waidie. Tovenidi yadi vona 'ana nogaya i ve'wava'wava siwe ma yami sosoana taunimi 'wa tauyemi 'waidie.  
20 'Ai'edi aitoi i na lukakademi yana veimea fuedi 'wa na vevematayakeyakedi, 'alo yami kukua i na elomi, 'asa'aiana 'wa tokemaiga. 'Alo 'ai'edi givagivayega i na vekaliemi bega yana nuanua 'wa na 'i'idewadi, 'alo i na awaobuobuyemi, 'alo maigimi i na tutubodadiga, 'asa'aiana 'wa sosoanamo.  
21 Fai 'ima kebu bani'odi 'a da vesauluva sakoina 'waimie, yau 'wa da vo mweaku, igodi a bunumayaga.  

'Ai'edi tamu aitoi i na vetoketoke taunina i na awa'ai'aia nani 'ifwaidi faifaidi, yau wata bani'odi 'aku fata tauniku a na awa'ai'aiku naninidi faifaidi. A 'asetai yaku awa'ai'ai 'ana nogaya a ve'wava'wava, siwe wata a na vonemi.   


22 'Ai'edi tomotoganidi i na vo, 'Ima me Ibeliu,”  

yau wata tomogo Ibeliu.  

'Ai'edi i na vo, 'Ima wauma Isileli,”  

yau wata bani'odi.  

'Ai'edi i na vo, 'Ima Ebelamo tubunavo,”  

yau wata bani'odi tamu tubuna.   


23 *'Ai'edi i na vo, 'Ima Keliso yana tofolova,”  

we'e yau mogitana yana tofolova.  

A nuani yaku awa'ai'ainina 'ana nogaya 'wa da vo a da ve'wava'wava, siwe wata a na vonemi.  

Yaku folova vitadi Keliso faifaina wata  

vanuga yogona 'waidie i yatoyatoku,  

'waidiega tomotoganidi a vetoketoke-'iawedi.  

Tutuya fuedi Keliso 'ana tovedumwe'ai'ai i toke i nikenikeku wata  

tutuya fuedi sai'afoga i da luluvewafaku,  

we'e tomotoganidi kebu bani'odiga.   


24 *Fai a folofolova Keliso faifaina, tutuya 'adi 5 me Diu i toke i fitaliku bulava metametanina 'wainega,  

tutuya 'aitamogana 'aitamogana 'aku 'ainike matatabuna 39 me Diu yadi sauluva bani'odi.   


25 *Tutuya 'aitonu me Loma i toke i nikeku fulumaiega,  

tamu tutuya i lukileuku igodi nuanuadi i na luvewafaku.  

Tutuya 'aitonu yama waka i tula i tutuwealema,  

tamu tutuya a kayokayo malaveseye 'aiata wata lovana matatabuna.   


26 *Tutuya fuedi yaku lauvivila 'waidie ilagi a veveluagadi,  

sai'afoga a da wafawafa wayagata 'waidie.  

To'ainike 'waidiega,  

yaku tomotoga me Diu 'waidiega wata  

mali tomotoga kumanidiavo kebu Diu 'waidiega.  

Wata bani'odi ilagi a veveluagadi 'atamana bwaikidi 'waidie,  

wala'aie, malaveseye wata  

tovetumagana-vekavekali 'waidiega.   


27 Tutuya fuedi a toke a folofolova,  

lovana fuedi kebu a da 'e'enodewa,  

a laselase wata 'anigoku i lalala,  

tutuya fuedi a veve'ale'usa 'ani'ani wata talauma 'waidiega,  

wata a vevekaukau.   


28 Vitanidi mogitana a veluagadi, wata nani 'ifwaidi taiadi. Siwe wata tamu vita bwaikina a vevebaeku tovetumaganavo faifaimi 'awalawa tulina tulina 'waidie, 'aiata 'aitamogana 'aitamogana a vevenuafouviga faifaimi voke yami vetumagana Keliso 'waineye fa'alina 'alo kebu.  
29 'Ai'edi tamu aitoi yana vetumagana i na mwea, 'aku vebae 'wainega a na lutonovi. 'Ai'edi tamu aitoi sakona nuana i na 'ewai i na be'uga, yau a na venuafouviga faifaina.   


30 'Ai'edi tauniku a na awa'ai'aiku, naninidi 'waidiega tomotoga i na 'asetai yau tomogo mweaku, 'aisedi faifaidi a na vonavona.  
31 Yaubada 'aku to'aseta, i 'asetaku kebu a da vevekali. Taunina 'ada Toveimea Iesu Tamana wata yana Yaubada, i lubwaineda tutuya fuedi ta na subisubiai, kebu i na 'a'avaga, i na 'eno-vagata.  
32 *Yau tomogo mweaku, a na veifufuyeni nika 'wa na 'asetai. Basenadi Kini Aletasi tamu kabemani bwaikina i venua'ivineni 'atamana Damasiko i 'isave'avini. 'Atamananina matatabuna kalikalina, kalinina i toke i didigi i laka. Bei a miamia toveimeanina nuanuana i na 'ive'aviniku bega tolugaviavo i vonedi 'awa i tovibodadi.  
33 Siwe lovane ekwavo i naweku walisaveye a luku, tutubweka 'waineamo i siobuyeku a dega.     

Faulo 'ana ve i veifufuyeni 
 

1 A nuani kebu 'ana fata 'aivaita a na veluagai yaku awa'ai'ai 'wainega siwe 'asa'aiana a na awa'ai'aiku nika 'wa na 'asetai ma yaku veimea Yaubada 'wainega. 'Aku ve 'Auvea 'wainega wata naninidi i sivemagesedi 'waikuye a na veifufuyedi.  
2 'Akonadi malamala 14 i 'a'ava, tamu tomogo taunina Keliso taiadi i miave'itubamaga, Yaubada i vagavaia i naweni abame yana 'eba mia 'waineye.* Kebu a da 'aseta-'atumaia ma tomogona 'alo 'anu'anunu'avana, Yaubada 'aisena i 'asetai.  
3 Wata a na luvaitugani, Yaubada 'aisena i 'asetai, voke ma tomogona 'alo 'anu'anununa 'aisena, siwe a 'asetai Yaubada i vagavaia i naweni Faladaisi, 'eba mia 'atumaina wata sosoana-vagata 'waineye.  
4 I lakaga nani fuedi 'eba nua'ewa i nogaidi veifufu-wayoga, siwe Yaubada tomogonina i talabodeni kebu i na lu'ivoneyedi.  
5 'Aku fata tomogonina† a na awa'ai'aia, siwe kebu nuanuaku tauniku a na awa'ai'aiku. We'e naninidi faifaidi tomotoga i 'asetaku yau tomogo mweaku, 'aisedi faifaidi a na vonavona.  
6 'Ai'edi nuanuaku tauniku a da awa'ai'aikuga, kebu a da ve'wava'wavaga fai naninidi a da lu'ivoneyediga, vona mogitana. Siwe 'asa'aiana, kebu nuanuaku tauniku a na awa'ai'aiku i na nunago tomotoga i na kialakaiku tauniku yaku vona 'wainega. We'e mogitana tomotoga i na 'iseni ava'ai a 'idewaiga wata i na nogai yaku lau'age nika bei i na venua'ivina faifaiku.   


7 Tutuyanina Yaubada i silakaiku abame, 'eba nua'ewa 'atumaiotogidi tulina tulina i veku, siwe kebu nuanuana faifaidi a na nualaka. Begaidi Yaubada Seitani i tauyeni tamu vita tomogokuye i yatoi, 'wainega veviga wata 'we'wela a veveluagadi.  
8 Tutuya 'aitonu vitanina faifaina a vevelu'ui 'Auvea 'waineye, nuanuaku i da 'ewayavuleni.  
9 Siwe i vo, Ma yaku nuakalikali a vevesauluva 'atumaina 'waimuye, 'aivaitanina 'akonadi 'amu fata. Tutuyanina 'u na mwea yaku toketokena i na 'ivaisemu nika 'u na vetoketoke.” Begaidi a sosoana mogitana naninidi 'waidiega a mwea, faifaidi a na awa'ai'aiku. A mweaga bega Keliso yana toketokena i na ageku i na veve'isabodeku.  
10 'Ai'edi Keliso faifaina a na mweaga, 'ai'edi tomotoga i na yagayagaikuga, 'ai'edi 'eba venuafouviga a na veveluagadiga, 'ai'edi Keliso 'ana tovedumwe'ai'ai i na veve'isakolologa 'waikuye, 'ai'edi vita tulina tulina a na veveluagadiga, a na sosoanamo. A na sosoanaga fai tutuyanina a na vo, Yau a mwea, kebu 'aku fata,” bei Keliso i na kiavetoketokeku nika vitanidi matatabuna 'aku fata.   

Faulo i venuafouviga me Kolinita faifaidi 
 

11 Fai yami tomata'aulele-vekavekali 'wa awa'ai'aidi tauniku a awa'ai'aiku yaku sauluva 'wa da vo a da ve'wava'wava, siwe 'omi yami awa'ai'ainina 'wainega 'wa lukakadeku. Yau a vetomata'aulele Keliso faifaina 'waimie a folova, begaidi 'omi tomotoganimi i lubwainemi awave'atumai 'waimiega i da souyeni faifaiku. Avinodi yau bani'odi nani-'avo'avovo siwe tomotoganidi igodi yami tomata'aulele bwaikaotogidi kebu tamu sai'afo i da vebwaika-'iaweku.  
12 Tutuyanina taiadi ta miamia, vetomata'aulele 'ana tugusa a ve 'waimie, fai ma yaku tokemaiga 'eba nua'ewa wata 'eba 'isa toketokedi a 'idewadi 'awasasamie.  
13 Naninidi a 'idewadi tovetumaganavo 'adi 'aila'a 'ifwaidi 'waidie, 'omi wata 'waimie bani'odi, kebu tamu nani a da ve'o'oleni. Voke tamu nani a ve'o'oleni, mali tovetumaganavo a tauyedi i na 'i'ivaiseku we'e 'omi kebu a da lukakademi 'ani'ani 'alo tamu nani faifaina. 'Ai'edi 'wa nuani yaku sauluvanina 'wainega a sakonaga 'waimie, nuanuaku 'wa da nuatavuniku.   


14 Tutuya de'e yaku wai 'ana vetonu faifaina a 'idewadewa a na wai a na fogemi, siwe kebu vita a na velemiga 'aku 'isave'avina faifaina. Naninidi 'waimiega bani'odi kukua kebu nuanuaku, we'e mogitana 'omi tauniotogimi. 'Omi natukwavo 'wa na 'i'isave'avinikuga kebu i da lubwaineni, fai kwakwama kebu i da bakubakula tamadiavo wata inadiavo faifaidi, we'e mogitana tama wata ina i bakubakula natudiavo faifaidi.  
15 Yau tamami bani'odi, ma yaku sosoana nani matatabuna 'waikuye a tauyedi faifaimi tauniotogiku taiadi, bega a na toke a na folofolova faifaimi. 'Ai'edi yaku nuakalikali faifaimi i na vevebwaika, 'omi yami nuakalikali faifaiku i na vevesiai?  
16 'Ai'edi 'wa na vo, Mogitana, Faulo kebu vita i da veleda 'ana 'isave'avina faifaina,” siwe 'ifwaimi 'wa na vo, Kebu, Faulo yana vaiseba, yana vetalavologa 'wainega yada mani i eloeloda.”  
17 Bani'odi a munega a elomi? Tomotoganidi a vonedi i wai 'waimie yaku vona i lu'ivona 'waimie, voke 'waidiega a elomi?  
18 Basenadi Taito a vetunei i wai 'waimie wata iada tamu a voneni taiadi i wai. Voke Taito kumanina yami mani i elomi? Kebu'a'ava. 'Wa 'asetai taunina tomogo 'atumaina, we'e yau yaku sauluva wata yaku nuanua i vesala yana sauluva wata yana nuanua bani'odi.   


19 Voke yaku lubulubu 'wa lulu'iawawai 'wa na nuanua 'wa na vo, Faulo ma enavo i veve'ewa 'waideye taunidi 'adi awave'atumai 'waidiega.” Siwe kebu, Yaubada mataneye 'a vonavona Keliso yana nuanua bani'odi. We'e 'omi emavo 'a nuakalikaliemiga, yama sauluva matatabuna 'a 'i'idewadi 'ami kiavefa'ala faifaina.  
20 Nuanuama 'a na kiavefa'alimi fai a venuafouviga a na waiga 'waimie yami sauluva 'ifwaidi a na 'isedi, sauluvanidi kebu yaku nuanua bani'odi, wata yau ava'ai a na 'idewaiga 'waimie, 'omi kebu nuanuami. A venuafouviga 'ai'edi a na 'isemi 'wa na veve'ikwayekwayega, 'wa na veve'unumagigi, 'wa na nunuasako, tauni'avami faifaimi 'wa na nuanua we'e emiavo kebu, emiavo 'wa na yagayagaidi, 'wa na vevebonaivo, 'wa na nunualaka wata kebu sauluva tonovina 'wa da vevetutuyameni.  
21 Mogitana faifaimi a venuafouviga, tutuyanina a na wai 'waimie, yami sauluva a na 'isedi 'ai'edi bola kebu 'wa da nuavilamiga, yaku Yaubada mataneye a na bunumayaga. Basenadi fuemi 'wa sakona, siwe voke bola kebu 'wa na nuavilamiga, bunu 'ana nuanua sakoidi 'wa 'i'idewadi, 'wa veve'avula-'avo'avovo wata 'wa nunuagiva nika nani sakoidi 'wa 'i'idewadi. Yau a na 'isedina a na vemogai faifaimi.    

Faulo yana matakia 
 

1 *Tutuyanina a na wai a na fogemiga, yaku wai 'ana vetonu. Tamu vona i 'eno'eno Yaubada yana Buki nageneye faifaina nuami a na tolinuata'idi. I vo,  

   
 
'Ai'edi tamu aitoi iana i na vevitai tamu sakona faifaina,  

i lubwaineni sakonanina 'ana to'isa 'adi 'ailuga 'alo 'adi 'aitonu  

nika yana vevitanina mogitana.”   

   
 

2 Wata bani'odi, basenadi yaku wai 'ana veluga 'waineye, tomotoganidi i sakosakonaga wata 'ifwaimi a vonemi vematavuloga faifaina, we'e tutuya de'e tulikuyega wata vonanina a na luvaitugani. Tutuyanina wata a na waiga tosakonanimi kebu a na ve'ise'isemiga, 'aitamogana 'aitamogana vematavuloga a na velemi.  
3 Nuanuami 'eba 'isa 'ifwaidi a na 'idewadi 'wa na 'isedi nika 'wa na ve'awamogitana yau Keliso yana tomata'aulele, 'waikuyega i veveifufu 'waimie. 'Atumaina, a na waiga a na vemi Keliso yana sauluva 'waimie kebu mweanaga, we'e mogitana ma yana toketokena i folofolova 'awasasamie.  
4 Mogitana Keliso tomogona mweana i tutufwaseni 'ai lagalagana 'waineye i wafa, siwe tutuya de'e Yaubada yana toketokena 'wainega i miamia. Wata bani'odi 'ima Keliso yana tomotoga mweama, siwe Yaubada yana toketokena 'wainega taiadi 'a miamia bega 'ama fata nani matatabuna 'a na 'i'idewadi 'waimie ma yama toketokena.   


5 We'e 'omi, i lubwainemi taunimi 'wa na sitonovimi 'wa na 'asetai ma yami vetumagana 'wa tauyemi Keliso 'waineye 'alo kebu. 'Wa da 'asetai Iesu Keliso i miamia nagemie, siwe 'ai'edi yami saitonovanina 'wainega 'wa na 'asetai kebu 'wa da vetumagana, wata 'wa na 'asetai Keliso kebu nagemie i da miamia.  
6 We'e 'ima 'a nuani 'wa na 'asetama kebu tomata'aulele-vekavekali.  
7 'A vevelu'ui faifaimi Yaubada 'waineye bega kebu 'wa na sakona. Kebu 'a da vo, 'A na velu'ui faifaidi bega mali tomotoga yadi sauluva 'atumaidi i na 'isedi i na vo, Faulo ma enavo tomata'aulele mogitana.’ ” Kebu bani'odi yama nuanuaga, mogitana 'a vevelu'ui faifaimi, nuanuama 'wa na vevesauluva 'atumaina, we'e 'ai'edi tomotoga i na awavesakoyema, 'asa'aiana, kebu tamu ava'ai.  
8 'Ima tomata'aulele kebu 'ama fata Yaubada yana nuanua tonovidi 'a na tovibodedi, we'e mogitana i lubwainema tutuya fuedi nuanuananidi 'a na lulu'ivoneyedi bega tomotoga i na vematayakeyakedi.  
9 'Ai'edi 'ama 'isa 'wainega 'ima tomotoga mweama, we'e 'omi ma yami toketokena Yaubada yana nuanuananidi 'wa 'i'idewadi, 'a sososoana. Begaidi 'a vevelu'ui faifaimi yami sauluva i na ve'atumaiotoga.  
10 Nuanuaku yami sauluva i na ve'atumaiotoga, faifainanina bola kebu a da waiga, 'ani'ieyega yami lubulubu a kilukiluma a na matakiami bega tutuyanina a na le'wa kebu ma yaku veimea a na vematavulogimi. Nuanuaku veimeanina 'Auvea i velekuga 'wainega a na kiavetoketokemi, we'e kebu nuanuaku a na 'ivesakoimi.   

Faulo yana vona 'eba ve'a'ava 
 

11 Side bani'odi yaku veifufu 'ana ma'usa 'waimie. Ekwavo, nuanuaku ma yami sosoana 'wa na miamia, yami vetumagana i na vetoketoke, ma emiavo 'wa na ve'ivaivaita, yami nuanua i na vesala wata 'wa na veveiana. We'e Yaubada, kumanina i nunuakalikalieda wata nuanua bikana mia 'atumaina taiadi i veleveleda, lilivamie i na miamia.   


12 Fai 'omi Yaubada yana tomotoga, ma yami nuakalikali emiavo 'wa na sosoanedi venima'abi 'wainega.  
13 Yaubada yana tomotoga matatabudi yadi vekaiwa i vetunei 'waimie.   


14 A vevelu'ui faifaimi, nuanuaku 'ada Toveimea Iesu Keliso ma yana nuakalikali i na vevesauluva 'atumaina 'waimie, Yaubada yana nuakalikali wata 'Anu'anunu Magemagetana yana veiana i na 'eno-vagata matatabumi 'waimie.  

   
 
'Asa'aiana bani'odi,  

Faulo   

GALETIA  

Faulo yana kiluma me Galetia 'waidie  

'Eba kiavemageta  

Galetia nageneye tovetumaganavo 'aila'a tulina tulina bei i miamiani bega Faulo lubulubu de'e i kilumi i nago 'waidie. Basenadi Faulo taunina i nago 'atamana fuedi 'waidie Galetia nageneye Iesu Valana 'Atumaina faifaina i lau'age bega tovetumaganavo 'adi 'aila'a tulina tulina i souyedi.  

Tovetumaganavo Galetia nageneye tomotoga tulidi tulidi, Faulo i lau'age 'waidie i vo, Vetumagana'ava 'wainega Yaubada i na awave'atumaiemi.” Mulieta me Diu 'ifwaidi i maia Faulo yana ve i awavesakoyeni i vo, Tovetumaganavo i lubwainedi veimea Mosese 'wainega i maiga i na vematayakeyakedi nika 'wainega i na ve'atumai Yaubada mataneye.” We'e bunu 'aibobo 'ana veimea faifaina i ve'ikwayekwayega.  

Yadi venina faifaina Faulo i nuasako bwaikina. Bega i vo, 'Ai'edi veimeanidi 'adi vematayakayaka 'waidiega ta da ve'atumaiga, Keliso yana wafa sakona 'adi nuatavuna faifaina i da venani-'avo'avovo kebu lamunaga.” Faulo lubulubu de'e i kilumi me Galetia i velu'ase'asedi, nuanuana tovetumaganavo ve-vekavekali i na bailedi i na viladi Iesu yana 'eda'eda mogitana 'waineye. Lubulubu de'e 'ana 'idi side bani'odi.  

Vona-vekaiwa wata Vala 'Atumaina 'ana nuanua mogitana. 1:1-10  

Faulo yana vetomata'aulele faifaina i veifufu. 1:11-2:21  

Yaubada i na 'ive'atumaida yada vetumagana 'waidiega, kebu veimea 'adi vematayakayaka 'waidiega. 3:1-4:31  

Sakona i veveimeyedaga 'wainega Keliso i yavuda bega 'Anu'anunu Magemagetana yana nuanua ta na 'i'idewadi. 5:1-6:10  

Yana 'alanuai wata yana nuanua bwaikidi 'adi 'eba kiavemageta. 6:11-18  

1 Ekwavo, yau Faulo, Iesu Keliso yana tomata'aulele a vekaiwa 'waimie. A vetomata'aulelega kebu tamu aitoi yana venua'ivina 'wainega, 'alo tamu tomogo yana veimea 'wainega. We'e mogitana Iesu Keliso wata Yaubada Tamada, kumanina Keliso i sivetovoia wafayega, i venua'ivineku bega a vetomata'aulele.   


2 Yau wata edavo tovetumaganavo taiadi 'a miamianiga, yama vekaiwa 'ana lubulubu 'a vevetunei 'omi Keliso yana 'Aila'avo 'waimie, 'wa miamiani 'awalawa Galetia nageneye.   


3 A vevelu'ui faifaimi, nuanuaku Yaubada Tamada wata 'ada Toveimea Iesu Keliso ma yadi nuakalikali i na vevesauluva 'atumaina 'waimie, nuanua bikana wata mia 'atumaina taiadi i na velevelemi.   


4 Yada Yaubada Tamada yana nuanua Keliso i vematayakeyakeni, taunina i tauyeni i wafa yada sakona 'adi nuatavuna faifaina bega i 'ita'ita'ieda fwayafwaya 'ana sakona tulina tulina 'wainega.  
5 Yaubada ta na subisubiai tutuya matatabuna 'waidie, yana 'ai'aiwabu kebu i na 'a'avaga i na 'eno-vagata. Vona mogitana, yaku nuanua bani'odi.   

Vala 'Atumaina Iesu 'aisena Valana 
 

6 Yau nuaku i vogani, kebu tutuya manamanawenaga Yaubada, kumanina i vagavaimi Keliso yana 'isanuakalikali 'wainega, 'wa baibaileni. Basenadi taunimi 'wa tauyemi Iesu Valana 'Atumaina 'waineye, we'e tutuya de'e 'wa damadamana vala tulina 'waineye igodina Vala 'Atumaina.  
7 Siwe kebu tamu vala tulina 'ita'ita'i faifaina i da 'eno'eno. A vonevonemiga fai tomotoga 'ifwaidi Keliso Valana 'Atumaina i 'ivesakoi vekaliega i nua'animi.  
8 We'e 'ai'edi 'ima 'alo tamu anelose abamayega, tamu vala tulina 'a na lau'age 'waimie igodina 'ami 'ita'ita'i faifaina, siwe kebu i na vesala Valanina a lu'ageyeniga taiadi, i lubwaineni Yaubada yana vematavuloga toketokena i na veluagai.  
9 Ava'ai 'akonadi a vonemiga wata a na luvaitugani. 'Ai'edi tamu aitoi vala tulina i na lalau'age 'waimie igodina 'ami 'ita'ita'i faifaina, siwe kebu i da vesala Valanina nagami 'wa vetumaganeniga 'waineye, i lubwaineni tomogonina Yaubada yana vematavuloga i na veluagai.   


10 De'e yaku vona 'ana nogaya kebu a da vo, Nuanuaku tomotoga i na awave'atumaieku,” we'e mogitana Yaubada 'ana awave'atumai faifaina a nuanua. 'Ai'edi a da nuanuaga 'aku subia faifaina, 'ako yau kebu Keliso yana tofolovaga.   

Keliso Valana, tauniotogina i sivemageseni Faulo 'waineye 
 

11 Ekwavo nuanuaku yaku lau'age faifaina a na vonemi bega 'wa na 'asetai Iesu Valana 'Atumaina a lalau'agega, kebu tomotogaotoga yadi nuanua 'wainega.  
12 We'e yau, yaku 'aseta Valananina faifaina kebu a da veluagai tamu tomogo 'wainega wata kebu tamu aitoi i da ve 'waikuye, we'e mogitana Iesu Keliso tauniotogina i sivemageseni 'waikuye.   


13 * 'Akonadi yaku sauluva valana 'wa 'asetai, yau tomogo Diu, yama veimea matatabuna a ve'ililibuyedi wata Yaubada yana tomotoga i vetumagana Keliso 'waineye a toke a 'ivekokovidi wata veviga bwaikina a veledi, igodi a da leo'a'avadi.  
14 *We'e ekwavo me Diu 'waidiega yau a kumeta, sauluvanidi matatabuna i mai tubumavo 'waidiega a 'idewa'a'avadi, we'e ekwavo sai'afo.   


15-16 *We'e Yaubada ma yana nuakalikali i vesauluva 'atumaina 'waikuye, bola kebu a da tubuga siwe nagami i venua'ivineku, yana veimea 'wainega a na vetofolova faifaina. Yaubada yana nuanua faifaiku 'ana tutuya i veluagaina, Natuna i sivemageseni 'waikuye, bega Natunanina Valana 'Atumaina a na lau'age mali tomotoga kumanidiavo kebu Diu 'waidie.  

Tutuyanina i sivemageseni 'waikuye i 'a'avana, kebu a da nago tamu tomogo 'waineye i da kiavetonoveku Iesu Valana faifaina.  
17 Wata kebu a da nago Ielusalema bega Iesu 'ana tomata'aulelevo taiadi 'a da veifufu, kumanidiavo tomata'aulele kumekumetadi we'e yau a vemuli. Siwe ma'itufa tonoviku a nago sali'avu'avuye 'awalawa Aleibia nageneye, bei a miamia mulieta wata a vilaku a nago Damasiko.   


18 *A miamia, malamala 'aitonu i 'a'avana mulieta a laka Ielusalema Fita taiadi 'a veifufu, wata bei taiadi 'a miamia wiki 'ailuga.  
19 Bei 'a miamia, 'ifwaidi tomata'aulelevo kebu a da 'isediga, Iemesa 'ada Toveimea Iesu taina wata Fita, 'aisedi a veluagadi.  
20 'Akonadi Yaubada i 'asetaku, ava'ai a vonevonemiga yaku kiluma 'wainega, de'e vona mogitana, kebu a da vevekaliemiga.  
21 Wiki 'ailuga i 'a'avana Ielusalemayega a tauya a nago 'awalawa Silia wata Silisia.  
22 Tutuyanidi 'waidie Keliso yana 'Aila'a 'adi 'aila'a 'aitamogana 'aitamogana 'awalawa Iudia nageneye vala'avaku i noganogai, we'e 'aku 'isa'isa kebu i da 'asetaiga.  
23 We'e mali tomotoga i vonevonedimo i vo, Tomogonina basenadi i 'i'ivekokovida, tutuya de'e Iesu Valana 'Atumaina 'ada 'ita'ita'i faifaina i lalau'age, we'e nagami igodi nuanuana 'ida Keliso 'ana tovetumaganavo i da leo'a'avada.”  
24 Valakunina i nogai begaidi Yaubada i subiai ava'ai i 'idewaiga 'waikuye faifaina.    

Tomata'aulele 'ifwaidi Faulo yana lau'age i awave'atumaieni 
 

1 *A miamia, mulieta malamala 14 i 'a'avana a nago Ielusalema, iada Banabasa taiadi 'a nago, wata Taito a voneni ma fuema 'a wai.  
2 A nagoga fai Yaubada yana nuanua i sivemageseni 'waikuye nuanuana a na wai. A miamiaga, Keliso yana 'Aila'a 'adi to'edakumetavo 'aise'avadi taiadi 'a veifufu, yaku 'aseta Iesu Valana 'Atumaina faifaina a sivemageseni 'waidie, valanina kumanina a lalau'age mali tomotoga kumanidiavo kebu Diu 'waidie. Nuanuaku yaku lau'age Iesu Valana 'Atumaina faifaina, wata yadi 'aseta taiadi i da vesala, i na nunago yaku folova basenadi wata 'asiau i na ve'amubwadodoyeni wata i na venani-'avo'avovo.  
3 Yaku veifufu i nogai i awave'atumaieni, we'e 'aku 'weabu Taito, avinodi taunina kebu tomogo Diu, kebu i da lukakadeniga bunu 'aibobo faifaina.  
4 We'e tomotoga 'ifwaidi igodina tovetumagana, givagivayega i lukuma yama miava'auta 'waineye, nuanuadi i na vetaui'wala yama vona i na nogai bega i na awavesakoyema fai 'a vo, Ta miave'itubama Iesu Keliso taiadi bega yavuyavuda me Diu yadi veimea 'adi vematayakayaka 'waidiega.” Tomotoganidi nuanuadi i na lukakadeda bega me Diu yadi veimea matatabuna ta na vevematayakeyakedi 'wa da vo veimeanidi i da yogonida.  
5 Siwe kebu nuanuama tamu 'awasasa 'a na 'aniveleneni 'waidie. We'e mogitana Keliso Valana 'Atumaina 'ana 'aseta mogitana i na 'eno'eno 'waimie.   


6 *To'edakumetanidi ma 'adi ve'ililibu taiadi 'a miava'autaga, kebu tamu nani tulina faifaina i da voneku, i awave'atumaiekumo. Vona mogitana taunidi to'edakumeta bwaikidi, siwe kebu faifaidi 'a da nuanua fai Yaubada mataneye siaidi wata bwaikidi matatabuda ta vesala.  
7 We'e to'edakumetanidi i awavemogitana Yaubada i venua'ivineku Iesu Valana 'Atumaina a na lalau'age mali tomotoga kumanidiavo kebu Diu 'waidie, Fita wata bani'odi, i venua'ivineni i na lau'age me Diu 'waidie.  
8 I vonaga fai i 'asetai Yaubada yana toketokena 'wainega a vetomata'aulele mali tomotoga kumanidiavo kebu Diu 'waidie, Fita wata bani'odi i vetomata'aulele me Diu 'waidie Yaubada yana toketokena 'wainega.  
9 We'e mogitana Iemesa, Fita wata Ioni, taunidi to'edakumeta bwaikidi ma 'adi ve'ililibu, tutuyanina i 'asetai Yaubada ma yana nuakalikali folovanina i veleku, begaidi Banabasa wata yau emavo taiadi 'a venima'abi'abi folova de'e faifaina, Fita ma enavo me Diu 'waidie i na folofolova we'e 'ima i kiavetoketokema 'a na lalau'age mali tomotoga 'waimie.  
10 'A venima'abi i 'a'avana, nani 'aitamogana faifaina i vona 'waikuye. Nuanuadi tovetumaganavo i vewekowekoma 'adi 'aivaita faifaina 'a na nuanua, naninina faifaina 'akonadi a toke a vevetafewa.   

Fita yana sauluva faifaina Faulo i awavesakoyeni 
 

11 Tamu tutuya a miamia 'atamana Anitioki, mulieta Fita i le'wa nika tamu sauluva 'ana 'isa kebu 'atumainaga i 'idewai, begaidi tovetumagana matadie a tolimatani.  
12 Side bani'odi. Tutuyanina Fita i le'wa Anitioki, tovetumagana 'ifwaidi kumanidiavo kebu Diu taiadi i 'ani'ani. Mulieta Iemesa enavo 'ifwaidi i le'wa, taunidi tomotoga Diu siwe i vetumagana Iesu 'waineye. Begaidi Fita tovetumagana kumanidiavo kebu Diu i bailedi, kebu wata taiadi i da 'ani'ani, kebu nuanuana tomotoganidi bunu 'aibobo i 'ewaiga i na awavesakoyeni.  
13 Keliso yana 'Aila'a 'ifwaidi taunidi me Diu, Fita i 'iseni 'ani i baila, begaidi tomotoganidi wata i ve'alabaibaila. We'e Banabasa yadi sauluvanina i 'iseni, nika ma fuedie i baila.   


14 Tutuyanina a 'isedi, Iesu Valana 'Atumaina 'ana 'eda mogitana kebu i da vetutuyameni, begaidi Fita a tolimatani 'aila'a matadie a vo, 'Omu mogitana tomogo Diu, siwe basenadi 'u vetumagana Iesu 'waineye, nika me Diu yada veimea 'u bailedi, bega mali tomotoga kumanidiavo kebu Diu yadi sauluva 'u saladi. We'e tutuya de'e awale tovetumagana kumanidiavo kebu Diu yamu sauluvayega 'u lulukakadedi me Diu yada sauluva i na vetutuyamedi?   


15 Iaku, 'omu wata yau ta tubuga wauma Diu 'wainega, kebu bani'odi mali tomotoga kumanidiavo ta golegoledi tosakona.  
16 *Siwe ta 'asetai egavo ma yadi vetumagana taunidi i na tauyedi Iesu Keliso 'waineye yadi sauluva tonovina Yaubada mataneye, kebu veimea 'adi vematayakayaka 'waidiega. Wata 'ida bani'odi, yada vetumagana ta yatoi Iesu Keliso 'waineye bega yada sauluva tonovina Yaubada mataneye, kebu veimea 'adi vematayakayaka 'waidiega. Kebu tamu aitoi 'ana fata yana sauluva i na tonova Yaubada mataneye veimea 'adi vematayakayaka 'waidiega.   


17 'Ai'edi nuanuada yada sauluva tonovina Yaubada mataneye, ta na vetumagana mogitana Keliso 'waineye, veimeanidi i mai Mosese 'wainega ta bailedi, nika me Diu matadie igodina ta da sakona. 'Wa da nuani, Keliso i 'edakumeseda bega ta sakona? Kebu'a'avaotoga. I vekali, kebu bani'odiga.  
18 We'e 'ai'edi veimeanidi 'adi vematayakayaka a da luvaituganidiga, mogitana yau Yaubada yana nuanua 'ana togeu.  
19 Basenadi ma yaku tokemaiga igodi nuanuaku veimeanidi i maiaga Mosese 'wainega a da vevematayakeyakedi, siwe kebu 'aku fata, begaidi a bailedi a damana Keliso 'waineye 'wa da vo a da wafa veimea 'waidiega. A bailedi bega tutuya de'e 'aku fata yaku mia matatabuna 'waidie Yaubada yana nuanua a na vevematayakeyakedi.  
20 Tutuyanina Keliso i wafa 'ai lagalagana 'waineye, 'wa da vo yau taiadi 'a da wafa, bega tutuya de'e Keliso 'Anu'anununa i ageku 'waikuye i miamia yana nuanua a 'i'idewadi, we'e yau tauniku yaku nuanua a bailedi, 'u da vo bani'odi a da wafa 'waidiega. Mogitana ma tomogoku a miamia, we'e yaku mia matatabuna 'ana 'atumaina a veveluagai vetumagana 'wainega. Yaku vetumagananina a yato-vagaseni Yaubada Natuna 'waineye, taunina 'aku tonuakalikali wata kumanina i tauyeni faifaiku i wafa.  
21 Yaubada yana nuakalikalinina 'waideye kebu a da baila, nuanuaku. 'Ai'edi tomotoga yadi sauluva i da tonova Yaubada mataneye veimea 'adi vematayakayaka 'waidiega, Keliso yana wafa i da venani-'avo'avovo, kebu ma lamunaga.    

Ava'ai 'wainega yada sauluva i tonova Yaubada mataneye? 
 

1 'Omi me Galetia, yami sauluva 'ana 'isa 'wa da vo 'ulua nuami i da 'anidi. Basenadi a wai Iesu Keliso yana wafa 'ai lagalagana 'waineye a veifufu-deweni 'waimie, nika 'wa 'asetai ava'ai faifaina i wafa, siwe tutuya de'e 'akonadi 'wa baibaileni.  
2 Yaku velutoli 'waimie. 'Wa da 'asetai, veimeanidi i mai Mosese 'wainega 'wa vematayakeyakediga, 'Anu'anunu Magemagetana i agemi? Kebu'a'avaotoga. We'e mogitana Iesu Valana 'Atumaina 'wa nogai, ma yami vetumagana taunimi 'wa tauyemi 'waineye nika 'Anu'anunu Magemagetana i agemi.  
3 Awale 'wa ve'wava'wava? Yami mia 'ivauna i velamu 'Anu'anunu Magemagetana yana toketokena 'wainega, siwe tutuya de'e igodi nuanuami taunimi yami toketokena 'wainega 'wa na ve'atumai veimea 'adi vematayakayaka 'waidiega.  
4 Naninidi 'atumaidi 'wa veluagadi Keliso 'wainega, kebu nani-'avo'avovoga ma lamudi. Siwe voke nuanuami naninidi 'atumaidi 'wa na ve'amubwadodoyedi.  
5 Wata a na velutoliemi. 'Ana fata Yaubada 'Anu'anununa Magemagetana i na agemi, 'eba nuavogana wata 'eba nua'ewa i 'i'idewadi 'awasasamie veimea 'adi vematayakayaka 'waidiega? Kebu'a'avaotoga. We'e mogitana nagami Iesu Valana 'Atumaina 'wa nogai, ma yami vetumagana 'wa tauyemi Keliso 'waineye bega naninidi i sivemagesedi 'waimie.   


6 * Ebelamo yada 'eba 'isa. Tamu vona i 'eno'eno Yaubada yana Buki nageneye tomogonina faifaina i vo,  

   
 
Fai Ebelamo i vetumagana Yaubada 'waineye,  

yana vetumagananina faifaina Yaubada i vo,  

Ebelamo yana sauluva tonovina matakuye.’ ”   

   
 

7 *'Wa da 'asetai, egavo i vetumagana Yaubada 'waineye, taunidi Ebelamo tubunavo mogitana.  
8 *Wata tamu vona i 'eno'eno Yaubada yana Buki nageneye, i vona-samula mali tomotoga kumanidiavo kebu Diu yadi sauluva i na tonova Yaubada mataneye, yadi vetumagana 'wainega. Valanina 'Atumaina basenadiotoga Yaubada i lu'ivoneyeni Ebelamo 'waineye i vo,  

   
 
'Waimuyega ma yaku nuakalikali a na vevesauluva 'atumaina tomotoga 'aila'a tulina tulina 'waidie.”   

   
 

9 Ebelamo ma yana vetumagana begaidi Yaubada i vesauluva 'atumaina 'waineye, wata bani'odi egavo i na vetumagana Keliso 'waineye Yaubada i na vesauluva 'atumaina 'waidie.   


10 *Tomotoga 'ifwaidi i vo, Veimeanidi i mai Mosese 'wainega 'a na vematayakeyakediga, yaku sauluva tonovina Yaubada mataneye,” siwe 'akonadi Yaubada i veimea tomotoganidi vematavuloga i na veluagai fai veimeanidi i geugeudi. Vita i na veluagai fai tamu vona i 'eno'eno Yaubada yana Buki nageneye i vo,  

   
 
Egavo Yaubada yana veimea kilukilumidi matatabuna kebu i na vevematayakeyakedi tutuya matatabuna 'waidie,  

'awaie 'adi vematavuloga i na veluagai Yaubada 'wainega.”   

   
 

11 *De'e vonanina 'wainega ta 'aseta-'atumaia kebu tamu aitoi 'ana fata yana sauluva i na tonova Yaubada mataneye veimea 'adi vematayakayaka 'wainega. Fai tamu vona Yaubada yana Buki nageneye i vo,  

   
 
Tomotoga yadi vetumagana 'wainega yadi sauluva i na tonova Yaubada mataneye,  

mia 'atumaina wata miamia-vagaina i na veluagai.”   

   
 

12 *We'e vetumagana 'ana 'eda'eda wata veimea 'ana 'eda'eda kebu taiadi i da vesala. Tamu vona i 'eno'eno Yaubada yana Buki nageneye i vo,  

   
 
'Ai'edi aitoi veimea matatabuna i na vevematayakeyakedi, kebu tamu veimea i na baileni,  

mia 'atumaina mogitana i na veluagai.”   

   
 

13 *Aitoi Yaubada yana veimea i na geudi i lubwaineni 'ana vematavuloga i na veluagai, siwe Keliso i mai, i tutufwaseni 'ai lagalagana 'waineye 'ada vematavuloga i tovoieni, i tuveobuda yana wafa 'wainega. Fai Yaubada yana Buki nageneye i kilumi i vo,  

   
 
Aitoi sakona faifaina i na sifwaseniga welavi tolobwaneye,  

'ana vematavuloga i na veluagai Yaubada 'wainega.”   

   
 

14 Basenadi Yaubada yana vona'awaufaufa 'wainega i vesauluva 'atumaina Ebelamo 'waineye, we'e tutuya de'e Iesu Keliso yana wafa 'wainega, yana vona'awaufaufanina i damana kumanidiavo kebu Diu 'waidie, bega yada vetumagana 'wainega 'Anu'anunu Magemagetana i ageda bani'odi basenadi Yaubada i vona'awaufaufa.   

Yaubada i vona-vagata, kebu 'ana fata yana nuanua i na sivilai 
 

15 Ekwavo, nuanuaku Yaubada yana vona'awaufaufa a na awatalatutuleni tamu yada sauluva 'wainega. 'Ai'edi tomotoga 'adi 'ailuga yadi nuanua i na vesala tamu nani i na 'idewaiga faifaina, 'adi 'ailuga 'adi wagava i na kilumidi yadi vona'awaufaufanina 'ana lubulubu 'waineye bega kebu tamu aitoi 'ana fata i na 'u'umi wata tamu nuanua tulina i na kilumi. Wata bani'odi Yaubada kebu tamu sai'afo yana vona'awaufaufa i na geuya.  
16 Basenadi Yaubada i vona'awaufaufa Ebelamo wata tubuna 'waidie i vo, 'Waimiega a na vesauluva 'atumaina tomotoga matatabuna 'waidie.” We'e kebu i da vo, Ebelamo wata tubunavo 'waidie,” we'e i vonaga tubuna 'aitamogana faifaina, tubunanina taunina Keliso.  
17 *Yaku vona 'ana 'aseta side bani'odi. Yaubada yana vona'awaufaufanina 'asa'aiana yana veakutagona. Ebelamo 'wainega malamala 430 i 'a'ava mulieta yana veimea i yatodi Mosese 'waineye, siwe veimeanidi kebu 'adi fata Yaubada yana vona'awaufaufanina i na geuya wata yana veakutagonanina i na venani-'avo'avovo.  
18 *'Ai'edi veimea 'adi vematayakayaka 'waidiega 'ada nuakalikali Yaubada i da veledaga, 'ako kebu ta da veluagadiga yana vona'awaufaufa 'wainega. We'e mogitana Yaubada ma yana nuakalikali i vesauluva 'atumaina Ebelamo 'waineye wata 'ida 'waideye, fai nagami i vona'awaufaufa.   


19 Voke 'ifwaimi 'wa na velutoli 'wa na vo, Vetuma awale Yaubada veimea i yatodi?” Nagami Yaubada yana vona'awaufaufa i veleda, mulieta veimea i yatodi bega 'ai'edi tomotoga i na vesauluva sakoina, 'adi fata i na 'asetai i sakona Yaubada mataneye. Yaubada nuanuana yana veimeanidi i na 'eno'eno i na nagoga Keliso yana mai 'waineye i na 'a'ava. Keliso taunina Ebelamo tubuna, kumanina faifaina basenadi Yaubada i vona'awaufaufa. Yaubada yana veimea i 'anivelenedi Mosese 'waineye, nagami anelose i veledina mulieta i 'anivelenedi Mosese 'waineye. Mosese i 'ewadina i lu'ivoneyedi tomotoga 'waidie.  
20 We'e yana vona'awaufaufa kebu tamu aitoi i da velenina bega i da 'aniveleneni Ebelamo 'waineye, fai yana vona'awaufaufanina nani 'atumaiotogina bega Yaubada tauniotogina i 'aniveleneni Ebelamo 'waineye.   


21 Voke 'ifwaimi 'wa na velutoli 'wa na vo, Yaubada yana veimea i yatodiga, we'e yana vona'awaufaufa bani'odi, i awavesakoyeni?” Kebu i da awavesakoyeniga fai 'ai'edi tamu veimea 'wainega mia 'ivauna wata miamia-vagaina ta da veveluagaiga, vetuma yada sauluva i da tonova Yaubada mataneye veimeanina 'ana vematayakayaka 'wainega.  
22 We'e Yaubada yana Buki i voneda sakona i veveimeyeda 'wa da vo i da yogonida, bega egavo i na vetumagana Iesu Keliso 'waineye, Yaubada yana 'anivelena-maimaiga i na veledi bani'odi basenadi i vona'awaufaufa, nika yavuyavudi.   


23 Bola Keliso kebu i da maiga, Yaubada veimea i yatodi i veve'isabodeda 'wa da vo i da yogonida, i nagoga nika Yaubada Keliso i sivemageseni, bega 'ada fata ta na vetumagana 'waineye.  
24 Nagami veimeanidi bani'odi 'ada to'isave'avina i awave'ede'ededa i nagoga mulieta Keliso i mai bega yada sauluva i na tonova Yaubada mataneye yada vetumagana 'wainega.  
25 Tutuya de'e vetumagana 'ana 'eda'eda 'akonadi i mai, bega veimeanidi kebu wata i na veveimeyeda.   

'Ida Yaubada natunavo 
 

26 Fai 'wa vetumagana, Iesu Keliso taiadi 'wa miave'itubama nika 'omi matatabumi Yaubada natunavo.  
27 Mogitana 'omi Yaubada natunavo fai tutuyanina 'wa bafitaiso taunimi 'wa tauyemi Keliso 'waineye, i agemi taiadi 'wa miave'itubama.  
28 Matatabumi 'wa vesala Yaubada mataneye, me Diu wata kumanidiavo kebu Diu, tofolova-maimaiga wata tomotoga yavuyavudi, iaveta wata vevine, matatabumi 'wa miave'itubama Keliso taiadi bega 'omi 'aila'a 'aitamogana.  
29 *Fai 'omi Keliso yana tomotoga, wata 'omi Ebelamo tubunavo mogitana, naninidi 'atumaidi basenadi Yaubada i vona'awaufaufa Ebelamo 'waineye, 'ami veuveuta 'wa na veluagadi.    

1-2 Yaku veifufu 'ana 'aseta side bani'odi. 'Ai'edi tamu tomogo 'ai'aiwabuna yana wafa i na velilivana tamu lubulubu i na kilumi yana kukua 'awaie natuna i na 'ewadiga faifaina. Kwamananina bola siaineye tamana i na wafa, taunina wata yana kukua 'ana to'isave'avinavo i na veveimeyedi. Kukuanidi matatabuna tamana i 'iawediga kwamananina yana kukua, siwe fai bola siaina kebu tamu yana veimea i da 'eno'eno, kukuanidi kebu i na 'abitonovidi, taunina bani'odi tofolova-maimaiga. 'Ana tugusa malamalanina tamana i yatoiga i na veluagai, nika kukuanidi i na 'ewadi i na veveimeyedi.  
3 Wata 'ida bani'odi, bola nuada kebu i da magetadiga, yaiaina kumanidiavo ma yadi veimea fwayefwayeye, wata veimea tubudavo 'waidiega i veveimeyeda 'wa da vo ta da vetofolova-maimaiga 'waidie.  
4 Siwe Yaubada yana tutuya i yatoiga i veluagai, taunina Natuna i vetunei i mai fwayefwayeye i vetomotogaotoga, me Diu yama veimea i veve'ililibuyedi.  
5 *Yaubada Natuna i vetunei i mai, veimeanidi 'waidie ta vetofolova-maimaiga i na tuveobuda wata i na fayayeda nika taunina natunavo.   


6 Fai 'ida Yaubada natunavo, Natuna 'Anu'anununa i voneni i ageda nika 'Anu'anununina yana 'aivaita 'wainega ta vevegole ta vo, Tamaku, ie Tamaku.”  
7 Tutuya de'e veimeanidi kebu wata i na lukakademiga we'e mogitana 'omi Yaubada natunavo, begaidi veuveutanidi 'atumaidi natunavo faifaidi, 'omi wata i na velemi.   

Faulo i venuafouviga me Galetia faifaidi 
 

8 Basenadi Yaubada 'wa bavuyeni bega taunimi 'wa tauyemi yaiaina tulina tulina 'waidie i veveimeyemi, igodi yami yaubadavo.  
9 Tutuya de'e 'akonadi Yaubada 'wa 'asetai wata 'wa veianeni, we'e mogitana Yaubada i 'asetami wata i veianemi, begaidi 'ai'edi nuanuami 'wa na vilami naninidi 'waidie kebu i da lubwainemi. Naninidi mweadi, kebu 'aivaita 'wa na veluagai 'waidiega, siwe awale nuanuami taunimi 'wa na tauyemi 'waidie bega i na veimeyemi basenadi bani'odi?  
10 Igodi nuanuami Yaubada i na awave'atumaiemi bega 'ifwaidi 'aiata, weta'i, tutuya wata malamala 'wa veve'ililibuyedi tafalolo faifaina.  
11 Yau a venuafouviga, i na nunago yaku folova nagami a waiga 'waimie i na venani-'avo'avovo.   


12 Ekwavo, nuanuaku bwaikina yaku sauluva 'wa na vevetutuyameni bega yavuyavumi veimea 'adi vematayakayaka 'waidiega. 'Omi mali tomotoga kumanimiavo kebu Diu begaidi yavuyavumi yama veimea 'waidiega, we'e tutuya de'e yami sauluvanina a salai.  

Basenadi a wai 'waimie kebu tamu nani sakoina 'wa da 'idewai 'waikuye 'wa 'isave'avina 'atumaiku.  
13 'Wa na nuani basenadi igodi a da nago tamu 'awalawa 'waineye, nika fai a viga a wai 'waimie. Bei taiadi ta miamia 'waimie yaku lau'age kumekumetana Iesu Valana 'Atumaina faifaina.  
14 Fai a viga 'aku 'isa sakoina wata 'aku 'isave'avina vitana siwe kebu 'wa da baila wata kebu 'wa da 'idumwe'aieku, we'e mogitana ma yami sosoana 'wa lu'uma'umaieku wata 'wa 'isave'aviniku, 'wa da vo yau tamu anelose Yaubada 'wainega 'alo Iesu Keliso tauniotogina.  
15 Taiadi ta miamiaga, a 'isemi 'wa sosoana-'afo'afo, siwe yami sosoananina ava'aibe i nago? A 'asetami mogitana, 'ako i da lubwaineniga matami 'wa da kiamwanudi 'wa da veleku i da 'ivaiseku.  
16 We'e tutuya de'e yaku vona tonovidi yami sakona faifaidi, voke 'wa nuasako 'waikuye.   


17 Tove-vekavekalinidi taiadi 'wa miamiaga, kumanidiavo Iesu Valana 'Atumaina 'ana to'ivesako, i 'idumwebika kebu yami 'atumaina faifaina. Nuanuadi nuami i na 'ewadi bega 'wa na baileku ma'itufa yadi nuanua 'waineye 'wa na luku, ma yami 'idumwebika 'wa na vematayakeyakedi.  
18 'Ai'edi tamu nani 'atumaina faifaina 'wa na 'idumwebika i lubwaineni. Yau taiadi ta miamia 'wa 'idumwebika, we'e 'ai'edi 'aise'avami i lubwainemi wata bani'odi tutuya matatabuna 'wa na folofolova.   


19 'Omi natukwavo, a nuakalikaliemi. Yau 'wa da vo vavine i da vebutudi i da veveviga, tutuya de'e ma yaku venuafouviga a vevenua'ivina faifaimi basenadi bani'odi, i na nagoga Keliso i na agemi mogitana nika a na sosoana faifaimi.  
20 Nuanuaku taiadi ta da miamia, yaku vona toketokedi a da bailedi, bikadiega a da 'ivaisemi. A nuanua bwaikina, bani'odi a na munega a na 'ivaisemi?   

Faulo yana ve Ega wata Sela 'waidiega. 
 

21 'Omi nuanuami veimeanidi Mosese 'wainega i na veveimeyemi, faifaina a na vonemi. Veimeanidi 'wa da vo kebu 'wa da 'asetadiga.  
22 *Yaubada yana Buki i vonaga side bani'odi. Ebelamo yana vevinevo 'adi 'ailuga, yana vavine mogitana 'adi wagava Sela, we'e tamu 'adi wagava Ega, taunidi Sela yadi tofolova-maimaiga. Ebelamo natunavo 'adi 'ailuga, tamu yana vavine mogitana 'waidiega, tamu tofolova-maimaiga 'waidiega.  
23 Natuna tamu 'ana wagava Aisake, fai Yaubada i vona'awaufaufa Ebelamo 'waineye, yana vavine mogitana 'waidiega i tubuga. We'e Isimeli i tubuga tofolova-maimaiga 'waidiega kebu vona'awaufaufa 'wainega, 'ida matatabuda ta tubuga bani'odi.   


24 Ebelamo yana vevinevo 'adi 'ailuga yada 'eba 'isa veakutagona 'adi 'ailuga Yaubada i 'idewadi tomotoga faifaida. Ega, kumanina basenadi i vetofolova-maimaiga Ebelamo yana vavine mogitana 'waidie, 'eba 'isa Yaubada yana Veakutagona Kumekumetana i 'idewai 'Oya Sainai 'waineye. Bei Yaubada yana veimea tomotoga i veledi, siwe fai kebu 'adi fata i na vematayakeyakediga, veimeanidi tomotoga i veveimeyedi 'wa da vo i da vetofolova-maimaiga 'waidie.  
25 We'e tutuya de'e Ielusalema bani'odi 'Oya Sainai 'awalawa Aleibia nageneye, fai 'atamananina 'ana tomotoga i vetofolova-maimaiga veimeanidi 'waidie.   


26 We'e Ebelamo yana vavine mogitana Sela, 'eba 'isa Ielusalema 'Ivauna abame, 'atamananina 'wa da vo inada, 'ana tomia matatabuda yavuyavuda.  
27 *Tamu vona-awatabai i 'eno'eno Yaubada yana Buki nageneye Ielusalema 'Ivauna 'ana tomia faifaidi, bega i vo,  

   
 
'Omi vavinenimi kebu natumiga wata venatuna 'ana veviga kebu 'wa da vebaemi, 'wa na sosoana-'afo'afo.  

'Omi yami lalamogavo i 'iawemiga ma yami sosoana 'wa na 'oluga fai 'awaie natumiavo fuedi.  

We'e vavinenidi ma yadi lamoga natudiavo kebu fuediga.”   

   
 

28 Basenadi Yaubada i vona'awaufaufa Ebelamo 'waineye natuna iavetana i na tubuga, mulieta Aisake i tubuga. We'e ekwavo, 'omi tovetumagana wata bani'odi, fai Yaubada i vona'awaufaufa, bega 'omi natunavo.  
29 *Isimeli yana tubuga veimea 'ana vematayakayaka 'ana 'eda'eda 'wainega, 'ida matatabuda yada tubuga bani'odi, begaidi Isimeli Aisake i veve'oyaneni vita i veveluagai, fai kumanina i tubuga Yaubada 'Anu'anununa yana toketokena 'wainega. Wata 'ida bani'odi tutuya de'e 'waineye, 'ida Keliso yana 'Aila'a vita ta veveluagadi veimea 'adi tovematayakayaka 'waidiega.  
30 *Siwe tamu vona i 'eno'eno Yaubada yana Buki nageneye vita 'ana to'anivelena faifaidi i vo,  

   
 
Vavinenidi tofolova-maimaiga ma natudi 'u na veugeugedi, bega 'awaie kebu tamu veuveuta natudi i na veluagai tamana 'wainega.  

We'e yana vavine mogitana natudi veuveuta matatabuna i na 'ewadi tamana 'wainega.”   

   
 

31 Begaidi ekwavo, 'ida kebu tofolova-maimaiga natunavo, we'e mogitana 'ida tovetumagana, yavuyavuda veimea 'adi vematayakayaka 'waidiega.    

Keliso i yavudaga, yavuyavuda ta na miamia 
 

1 Keliso i yavuda veimea 'adi vematayakayaka 'waidiega, nuanuana yavuyavuda ta na miamia. Fai yavuyavumi 'wa na tovoi fa'alina taunimi 'wa na 'i'isave'avinimi bega kebu tamu aitoi i na yogonimi veimea 'waidiega, i na nunago 'wa na vetofolova-maimaiga veimea 'waidie basenadi bani'odi.   


2 Yau Faulo a na vonemi, nuanuaku yaku veifufu 'wa na nogaidi. 'Omi igodi nuanuami bunu 'aibobo 'wa na 'ewai bega yami sauluva i na tonova Yaubada mataneye, siwe kebu tamu sai'afo 'ita'ita'i 'wa na veluagai Keliso 'wainega.  
3 Yaku vonanina vona mogitana, bega a na luvaitugani. 'Ai'edi aitoi nuanuana yana sauluva i na tonova Yaubada mataneye bega bunu 'aibobo i na 'ewai, i lubwaineni veimeanidi i mai Mosese 'wainega matatabuna i na vematayakeyakedi.  
4 'Omi igodi nuanuami yami sauluva i na tonova Yaubada mataneye veimea 'adi vematayakayaka 'waidiega, 'akonadi 'wa 'awa'idimi Keliso 'wainega wata Yaubada yana nuakalikali 'wainega 'wa souyemi.  
5 We'e 'ida, 'Anu'anunu Magemagetana yana 'aivaita 'wainega ma yada vetumagana ta lulukamata, ta 'asetai mogitana 'awaie Yaubada mataneye yada sauluva tonovina.  
6 Fai ta miave'itubama Iesu Keliso taiadi, 'ai'edi bunu 'aibobo basenadi ta 'ewai 'alo kebu, kebu tamu ava'ai. We'e nani bwaikina ma yada vetumagana taunida ta tauyeda Keliso 'waineye, yada vetumagananina vuagina ta nunuakalikali.   


7 Nagami yami vetumagana Keliso 'waineye toketokena 'wa da vo 'wa da lililide-dewa, we'e tutuya de'e 'ana 'isa 'wa da vo tamu aitoi i da yogobodebodemi nika 'wa 'ailove, Yaubada yana nuanua tonovidi kebu 'wa da vevematayakeyakedi.  
8 Ava'ai 'alo aitoi nuami i 'ewadi bega 'wa 'ailove? A nuani Yaubada kebu, Yaubada kumanina i venua'ivinemi bega 'omi yana tomotoga.  
9 *Walabo 'aluna nani siaina, siwe 'ana fata 'aisayanina matatabuna i na 'ivesakoi. 'Omi wata bani'odi, tove-vekavekali kebu fuediga siwe yadi ve 'ana fata matatabumi yami vetumagana i na 'ivesakoidi.  
10 We'e yau a vevetumagana yada 'Auvea 'waineye, nika i na 'ivaisemi bega kebu 'wa na vetumagana tove-vekavekali yadi ve 'waidie. Wata a nuani tomotoganina nuami i 'ivegaudi wata i fetomiga, kumanina kebu a da 'asetaiga, 'ana vematavuloga i na veluagai Yaubada 'wainega.   


11 We'e yau ekwavo, 'ai'edi bola a da lalau'age bunu 'aibobo faifaina, 'ako tomotoganidi bunu 'aibobo i awave'atumaieniga kebu i da vegavieku, wata Keliso yana wafa valana 'ai lagalagana 'waineye 'ita'ita'i faifaina, kebu i da awavesakoyeni.  
12 We'e tomotoganidi nuanuadi bunu 'aibobo, kumanidiavo yami vetumagana i 'i'ivemweadi, nuanuaku vigodi taiadi i da bobo-otogidi.   

'Anu'anunu Magemagetana yana nuanua ta na 'i'idewadi 
 

13 Ekwavo, Yaubada i venua'ivinemi nuanuana yavuyavumi 'wa na miamia. Mogitana 'akonadi 'omi yavuyavumi veimea 'ana vematayakayaka 'waidiega siwe kebu i da lubwaineni bunu 'ana nuanua sakoidi nuami i na 'ewadi, we'e mogitana ma yami nuakalikali ma emiavo 'wa na ve'ivaivaita.  
14 *Yaubada yana veimea matatabuna 'adi 'itava 'aitamogana i vo,  

   
 
Emiavo 'wa na nuakalikaliedi, taunimi 'ami nuakalikali bani'odi.”   

   
 

15 Siwe 'ai'edi venuakalikali 'wa na baila, 'wa na 'isa'isa i na nunago ma emiavo 'wa na veve'ikwayekwayega wata 'wa na veve'alamagi'ai nika taunimi 'wa na 'ivesakoimi.   


16 Begaidi a na vonemi, yami mia matatabuna 'waidie 'Anu'anunu Magemagetana 'wa na tauyeni i na agemi mogitana, bega kumanina 'ami tokiavetovetonova nika kebu 'ami fata 'wa na tauyemi taunimi yami nuanua sakoidi 'adi nuagiva 'waidie.  
17 *Naninidi yada nuanua sakoidi nuanuadi wata naninidi 'Anu'anunu Magemagetana nuanuana tutuya fuedi i veve'iyo'eyo'eyeda. 'Anu'anunu Magemagetana wata taunida yada nuanua sakoidi 'adi 'ailuga i vevegavia, bega 'ai'edi 'Anu'anunu Magemagetana yana nuanua 'wa na vevematayakeyakediga kebu 'ami fata taunimi yami nuanua 'wa na 'i'idewadi.  
18 'Ai'edi 'Anu'anunu Magemagetana i na awave'ede'edemi yana nuanua 'wa na 'i'idewadiga, 'omi yavuyavumi veimeanidi Mosese i veledaga 'waidiega.   


19 We'e 'ai'edi egavo tomogodi yana nuanua i na 'i'idewadiga yadi sauluva mageseye, matatabuda ta 'asetadi. Naninidi side. Ve'avula-'avo'avovo, sakona tulina tulina 'eba bunumayaga wata bunu 'ana nuanua sakoidi.  
20-21 Wata i 'odu'odu kumaea 'waidie igodina yadi yaubadavo, balau, bwalata wata filo nuadi i 'ewadi. I vevedumwe'ai'ai, i veve'alamagi'ai, i veve'unumagigi, i nunuasako, taunidi yadi vebwaika 'aisena faifaina i nuanua. I veve'idi'idi, 'aila'a 'aitamogana 'aitamogana taunidi 'aisedi faifaidi i nuanua, i nunuagiva ediavo yadi kukua faifaidi, ufa toketokedi i yemuyemu nuadi i lulugaugaudi, naninidi 'eba bunumayaga i 'i'idewadi wata nani 'ifwaidi sakoidi i 'i'idewadi. Basenadi a matakia 'waimie sauluvanidi faifaidi, tutuya de'e wata a luluvaitugani. Egavo naninidi de'e bani'odi i 'i'idewadiga kebu 'ana fata Yaubada i na veveimeyedi yana 'Aila'a nageneye bega 'adi veuveuta i na veluagai 'wainega.   


22 We'e 'ai'edi 'Anu'anunu Magemagetana yana nuanua ta na 'i'idewadi, side sauluvanidi ta na sisivemagesedi. Venuakalikali, tutuya fuedi ta na sososoana, nuanua bikana mia 'atumaina taiadi ta na veveluagai, ta na totokemaiga vita 'waidie, ma yada nuakalikali ta na vevesauluva 'atumaina edavo 'waidie, yada sauluva i na tonova wata dumweda i na bika ma 'ada vetumagana.  
23 Ta na nunuaobu wata taunida yada sauluva ta na 'i'isave'avinidi. Naninidi de'e kebu tamu 'adi 'eba ve'etobodaga.   


24 Egavo i miave'itubamaga Iesu Keliso taiadi, taunidi yadi nuanua matatabuna wata bunu 'ana nuanua sakoidi, 'akonadi i bailedi, 'wa da vo i da tutufwasedi Keliso 'ana 'ai lagalagana 'waineye i da wafa.  
25 Mia 'ivauna wata 'atumaina 'akonadi ta veluagai 'Anu'anunu Magemagetana 'wainega, i lubwaineda taunida ta na tauyeda yana nuanua 'waidie i na veveimeyeda.  
26 Kebu taunida ta na awa'ai'aida, kebu edavo ta na 'ivelogilogidi yada sauluva 'waidiega i na nunago i na nuasako wata emiavo kebu 'wa na ve'unumagigiediga.    

Ma emiavo 'wa na ve'ivaivaita 
 

1 Ekwavo, 'ida matatabuda tovetumaganavo, 'ai'edi tamu iada sauluva sakoina 'wainega i na be'u, 'omi kumanimiavo 'Anu'anunu Magemagetana yana nuanua 'adi to'idewadewa, bonami bikadiega tomogonina 'wa na kiavetonovi. We'e 'omi taunimi 'wa na 'i'isave'avinimi, i na nunago sailubu 'wainega tamu sauluva sakoina 'waineye 'omi wata 'wa na be'u.  
2 'Ai'edi emiavo vita i na veluagadi 'wa na 'ivaisedi. Yami 'aivaita 'waidiega Keliso yana veimea 'wa na vematayakeyakeni.  
3 We'e 'ai'edi aitoi taunina i na awa'ai'aia i na vo, Yau tomogo bwaikiku,” we'e mogitana taunina tomogo-'avo'avovo, yana vonanina 'ana nogaya vekali.  
4-5 'Aitamogana 'aitamogana nagami taunimi yami sauluva 'wa na nuanidi nika 'ami fata 'wa na 'asetadi 'atumaidi 'alo sakoidi. 'Ai'edi 'atumaidi, 'ami fata 'wa na fwausa naninidi 'wa 'idewadiga faifaidi. Wata kebu 'wa na vo, 'Ima yama sauluva 'atumaiotogidi, emavo sai'afo,” we'e mogitana i lubwainemi 'aitamogana 'aitamogana taunina yana sauluva i na 'i'isave'avinidi, we'e enavo yadi sauluva kumanina kebu 'adi toveimea.   


6 'Ai'edi egavo yadi tove i na veve 'waidie Yaubada yana Vona 'wainega, tomotoganidi i lubwainedi yadi tove i na 'ivaiseni, nani 'atumaidi 'waidiega i na 'aivaita.   

'Ai'edi tamu ava'ai ta na bakuliga, 'awaie wata ta na veluagai 
 

7 'Wa na venua'ivina-'atumai nika vona de'e 'wa na 'asetai. Kebu 'ami fata Yaubada 'wa na vekalieni bega sauluva 'atumaidiega yami sakona 'wa na velubwasabwasadi. 'Ai'edi aitoi ava'ai i na bakuliga, naninina 'awaie wata i na alai, wata bani'odi yada sauluva fwayefwayeye 'awaie Yaubada i na tutulidi, 'atumaidi wata 'atumaidi 'waidiega, sakoidi wata sakoidi 'waidiega.  
8 'Ai'edi aitoi taunina yana nuanua sakoidi 'waidie i na bakulaga, 'awaie vuagina i na veluagai wafaotoga. We'e 'ai'edi aitoi taunina i na tauyeni 'Anu'anunu Magemagetana yana nuanua i na 'i'idewadi, 'wa da vo bei i da bakula, vuagina i na veluagai mia 'atumaina wata miamia-vagaina.  
9 Begaidi tutuya matatabuna 'waidie ta na vevesauluva 'atumaina kebu ta na 'abiawa, nika 'awaie 'aiala 'ana tutuye vuaga 'atumaidi ta na veluagadi.  
10 Begaidi egavo ta na 'isedi nuanuadi 'aivaita, i lubwaineda ta na vevesauluva 'atumaina 'waidie, we'e mogitana edavo Keliso yana 'Aila'a 'waidie 'ida ma fueda ta vetumagana 'waineye, ta na 'i'ivaisedi.   

Faulo yana velu'ase'ase wata yana 'alanuai 
 
   
 

11 De'e bei yaku lubulubu 'ana tokiluma a voneni i 'ailove, yau tauniku a na ve'a'avai. 'Wa na 'iseni nimaku, vona matadi bwaikidiega a kilukiluma.   


12 Tomotoganidi i lulukakademi nuanuadi bunu 'aibobo 'wa na 'ewai, taunidi 'adi subia 'aisena faifaina i nuanua. Kebu nuanuadi Keliso yana wafa 'ai lagalagana 'wainega i na awavemogitaneni, i na nunago tamu aitoi i na 'ivekokovidi.  
13 Bunu 'aibobo i 'ewai, siwe veimea 'ifwaidi kebu i da vevematayakeyakedi. Nuanuadi 'omi bunu 'aibobo 'wa na 'ewai bega taunidi i na awa'ai'aidi i na vo, Yama vona 'waidiega bunu 'aibobo i 'ewai bega yama tomotoga.”  
14 We'e yau, kebu tamu sai'afo tauniku a na awa'ai'aiku tamu ava'ai faifaina, 'ada Toveimea Iesu Keliso i wafa 'ai lagalagana 'waineye 'aiseotogina a na awa'ai'aia. Fai Keliso i wafa faifaiku 'ai lagalagana 'waineye, fwayafwaya 'ana nuanua matatabuna a bailedi 'wa da vo a da wafa 'waidiega, wata kumanidiavo fwayafwaya 'ana nuanua 'waidie bwaikina kebu nuanuadi yau, fai 'wa da vo wafaku.  
15 Voke bunu 'aibobo basenadi ta 'ewai 'alo kebu, siwe kebu tamu ava'ai. We'e nani bwaikina Yaubada i 'ive'ivauda nika ta vetuli.  
16 Egavo Yaubada i 'ive'ivaudiga taunidi yana tomotoga mogitana, nuanua bikana mia 'atumaina taiadi Yaubada i da veleveledi wata i da 'i'isanuakalikaliedi.   


17 Yaku vona 'ana 'eba ve'a'ava. Yau Iesu yana tofolova, we'e 'ana tovedumwe'ai'ai yadi bwaya tomogokuye i 'eno'enovi, begaidi kebu nuanuaku tamu aitoi taiadi 'a na veve'ikwayekwayega 'alo yaku veimea i na awavesakoyeni.   


18 Ekwavo, 'ida matatabuda Iesu 'ana tovetumaganavo, a vevelu'ui faifaimi, nuanuaku 'ada Toveimea Iesu Keliso ma yana nuakalikali i na vevesauluva 'atumaina 'waimie. Vona mogitana yaku nuanua bani'odi.  

   
 
'Asa'aiana bani'odi,  

Faulo   

EFESO  

Faulo yana kiluma me Efeso 'waidie  

'Eba kiavemageta  

Tutuyanina Faulo i miamia Loma vanuga yogona nageneye, lubulubu 4 i kilumidi. Tamu lubulubu tovetumaganavo i miamiani Efeso 'waineye faifaidi, tamu me Filifai faifaidi, tamu me Kolose faifaidi, we'e tamu Filimoni faifaina. Lubulubu de'e i kilumiga me Efeso faifaidi nagami i na lu'iawawai i na 'a'avana mulieta tovetumaganavo 'atamana 'ifwaidi 'waidie lubulubunina i na lu'iawawai.  

Efeso tamu 'atamana 'ana wagava bwaikina 'awalawa Eisia nageneye. Tomotoganidi bei i miamianiga kukua 'ana nuanua 'waidie bwaikina wata taunidi i tauyedi tamu yaubada-vekavekali 'waineye 'ana wagava Atemisi. We'e Efeso nageneye tamu vanuga 'eba velu'ui 'atumaiotogina i tovotovoi Atemisi faifaina. (Folova 19:17)  

Faulo yana lauvivila 'ana veluga 'waineye bei i lau'age me Diu 'waidie 'Aiata Veawai 'waineye. (Folova 18:18-21) We'e yana lauvivila 'ana vetonu 'waineye i nago Efeso bei i miamia malamala 'aitonu 'waidie i veve. (Folova 19) Me Efeso fuedi kumanidiavo mali tomotoga kebu Diu, siwe wata 'ifwaidi me Diu taiadi i miamiani. Faulo yana ve 'wainega tomotoga fuedi i vetumagana, i miave'itubama Keliso taiadi nika 'aila'a 'aitamogana. Wata Faulo Keliso yana 'Aila'a i awatalatutuleni nani 'aitonu 'waidiega.  

'Ida Keliso tomogona, taunina 'ada Toveimea.  

'Ida Yaubada yana vanuga, we'e Keliso taunina 'asa'aiana vanuganina 'ana 'unututu.  

Keliso yana 'Aila'a bani'odi yana vavine.  

Lubulubu de'e 'ana 'idi side bani'odi.  

Vona-vekaiwa. 1:1-2  

Yaubada yana nuakalikali wata yada miave'itubama Keliso taiadi faifaidi. 1:3-3:21   

Tovetumaganavo i lubwainedi yadi nuanua 'aitamogana. 4:1-16  

Tovetumaganavo i lubwainedi sauluva sakoidi i na bailedi. 4:17-5:20  

Tovetumaganavo i lubwainedi ma yadi nuakalikali taunidi i na tauyedi ediavo tovetumagana 'waidie. 5:21-6:10  

Keliso yana toketokena 'wainega tovetumaganavo i na vetoketoke Seitani ma yana 'aila'a 'waidie. 6:11-20  

Faulo yana 'alanuai. 6:21-24  

1 *Ekwavo, yau Faulo a vekaiwa 'waimie. Yaubada nuanuana, bega a vetomata'aulele Iesu Keliso faifaina, we'e 'omi Yaubada yana tomotoga 'wa miamianiga 'atamana Efeso 'waineye, kumanimiavo totokemaiga 'wa miave'itubama Keliso taiadi, 'waimie a kilukiluma.   


2 A vevelu'ui faifaimi, nuanuaku Yaubada Tamada wata 'ada Toveimea Iesu Keliso ma yadi nuakalikali i na vevesauluva 'atumaina 'waimie wata nuanua bikana mia 'atumaina taiadi i na velevelemi.   

Yaubada i vesauluva 'atumaina 'waideye Iesu Keliso 'wainega 
 

3 Ma yada sosoana ta na vekaiwa 'ada Toveimea Iesu Keliso yana Yaubada wata Tamana 'waineye. I lubwaineda ta na subiai fai nuakalikali tulina tulina abamayega 'akonadi i veleda 'anu'anunuda yadi mia 'atumaina faifaina, 'ida kumanidavo ta miave'itubama Keliso taiadi.  
4-5 Bola kebu fwayafwaya i da 'idewaiga, 'ida Keliso taiadi ta miave'itubama, Yaubada i venua'ivina-vagaseda bega mataneye yada sauluva magemagetadi kebu tamu yada sakonaga. Fai nagami i nuakalikalieda begaidi i venua'ivineda, Iesu Keliso 'wainega i fayayeda nika 'ida natunavo. De'e bani'odi i vesauluvediga 'waideye fai taunina yana nuanua 'wainega, yana 'eba sosoana faifaina.  
6 Yaubada yana 'isanuakalikali magemagetana i vesauluva 'atumaina 'waideye Natuna nuafouna 'wainega begaidi ta na subiai ta na vo, Yaubada, yamu 'anivelena-maimaiga 'waimeye 'atumaiotogina.”  
7 * Yaubada Natuna yana wafa 'wainega i tuveobuda, dayagina i ilolo faifaida i yavuda sakona 'wainega wata i nuatavunida.  
8 Yana nuakalikalinina 'waideye 'etowava-wayoga, bani'odi yana nuamageta wata yana 'aseta matatabuna taiadi i veleda.  
9 Basenadiotoga Yaubada yana nuanua givagivana i 'idewai Keliso faifaina, yana 'eba sosoana, 'akonadi i sivemageseni 'waideye.  
10 Yana nuanuananina side bani'odi. Tutuyanina Yaubada nuanuana, tutuya 'eba ve'a'ava 'waineye, nani matatabuna abame wata fwayefwayeye i na va'augidi bega Keliso i na veveimeyedi.   


11 Wata fai Keliso taiadi ta miave'itubama, Yaubada 'ada veuveuta faifaina i vona'awaufaufaga ta veluagai. Fai basenadiotoga i venua'ivineda nika 'ana mogitana i souyeni, we'e nani matatabuna i 'i'idewadiga yana nuanua 'ana laubwaina bani'odi.  
12 'Ima me Diu 'a kumeta yama vetumagana 'a yatoi Keliso 'waineye bega Yaubada magemagetana 'ana subia i na veluagai.  
13 'Omi wata bani'odi, Yaubada yana Vona tonovina 'wa nogai, Vonanina 'asa'aiana Iesu Valana 'Atumaina 'ami 'ita'ita'i faifaina. Tutuyanina 'wa vetumagana Keliso 'waineye, Yaubada yana tugusa i yatoi 'waimie, tugusanina 'Anu'anunu Magemagetana i agemi, bani'odi basenadi Yaubada i vona'awaufaufa i na tauyeni 'waideye.  
14 'Anu'anunu Magemagetana 'wainega Yaubada i veakutagonida 'ida yana tomotoga mogitana, yada 'eba 'isa 'awaie 'ada veuveuta ta na veluagadi 'wainega. Fai 'Anu'anununina i ageda, ta 'asetai 'awaie Yaubada i na yavuda sakona matatabuna 'wainega. Naninidi faifaidi Yaubada Magemagetana ta na subisubiai.   

Faulo i velu'ui nuanuana me Efeso i na 'asetai Keliso bwaikaotogina 
 

15-16 Fai Yaubada yana nuakalikali bwaikaotogina 'ida yana tomotoga 'waideye, tutuya matatabuna a vevekaiwa 'waineye faifaimi. Basenadi valami a nogai yami vetumagana toketokena 'ada Toveimea Iesu 'waineye wata Yaubada yana tomotoga 'wa nunuakalikaliedi, tutuyanina 'wainega i maiga 'asiau faifaimi a vevelu'ui-vebogi, kebu tamu tutuya a da venuafanimi.  
17 Wata a vevelu'ui, nuanuaku 'ada Toveimea Iesu Keliso yana Yaubada, taunina Tamada Magemagetana, nuamageta i na velevelemi wata taunina i na sisivemageseni 'waimie nika yami 'aseta Yaubada faifaina i na vevebwaika.  
18 Wata nuanuaku nuami i na magetadi bega 'wa na 'asetai i venua'ivinemiga 'ita'ita'i 'wa na veluagai, naninina bwaikaotogina faifaina ma yami vetumagana 'wa lulukamata. Begaidi nuanuaku 'wa na 'asetai 'ida tomotoga yana 'ai'aiwabu magemagetana, 'asa'aiana yana kukuafou.  
19-20 *Wata nuanuaku 'wa na 'asetai Yaubada yana toketokena bwaikaotogina i folofolova 'ida 'ana tovetumaganavo 'waideye, kebu tamu aitoi yana toketokena bani'odi. Toketokenanina 'wainega Keliso i sivetovoia wafayega i vemiabuia 'ana 'atagiega, abame ma yana veimea i miamia.  
21 I veveimea abama tabwaotogineye, taunina bwaikaotogina kebu tamu aitoi bani'odi. Kini, toveimea tulina tulina, anelose, yaiaina, kabemani, tomotoganidi toketokedi ma 'adi ve'ililibu tutuya de'e 'waineye wata tutuya i mimaiga 'waineye, matatabudi 'adi wagava sai'afo, we'e Keliso bwaikaotogina.  
22 *Yaubada Keliso i silakai, nani matatabuna i veveimeyedi, wata i venua'ivineni i veto'isave'avina 'ida tovetumagana 'ada 'aila'a 'waineye.  
23 Yana 'aila'anina 'asa'aiana tomogona, i kikiavetoketokei wata i 'i'isave'avini bega kebu tamu ava'ai 'wainega i da ve'ale'usa. Wata bani'odi ma yana toketokena nani matatabuna abame wata fwayefwayeye i 'i'isave'avinidi.    

Nagami 'ida bani'odi towafa, Keliso mia 'ivauna i veleda 
 

1 *We'e 'omi nagami bani'odi towafa. Yaubada yana veimea 'wa geugeudi taunimi 'wa tauyemi sakona 'waidie bega 'anu'anunumi wafawafadi.  
2 Yami mia matatabuna 'waidie fwayafwaya 'ana nuanua sakoidi 'wa vevetutuyamedi wata Seitani, kumanina yaiaina yadi tovemata'ai'ai kebu ta da 'ise'iseniga, 'wa vevematayakeyakeni. Tutuya de'e Seitani Yaubada 'ana tovedumwe'ai'ai i lulukakadedi yana nuanua sakoidi i 'i'idewadi.  
3 Wata 'ida basenadi tovedumwe'ai'ainidi bani'odi. Taunida ta tauyeda bunu 'ana nuanua sakoidi 'waidie bega sakonanidi tomogoda yadi nuanua nuada i 'ewadi, 'asa'aiana ta 'i'idewadimo. Yada tubuga 'wainega i maiga 'ida tosakona tomotoga matatabudi bani'odi, i lubwaineda Yaubada ma yana nuasako i da vematavulogida yada sakonanidi faifaidi.  
4-5 Siwe Yaubada yana 'isanuakalikali 'etowava-wayoga. Fai yana nuakalikali bwaikaotogina 'waideye, avinodi 'anu'anunuda wafawafadi yada sakona 'waidiega, tutuyanina Keliso i sivetovoia wafayega, 'ida wata taiadi bega mia 'ivauna wata 'atumaina i veleda. Mogitana, Yaubada yana 'isanuakalikali 'wainega i 'ita'ita'ieda.  
6 Wata 'ida ta miave'itubama Iesu Keliso taiadi, ma fuedeye Yaubada i sivetovoida, mia 'ivauna i veleda i vemiabuida abame Keliso taiadi.  
7 I vesauluva 'atumaina 'waideye Keliso 'wainega bega tutuya matatabuna 'waidie, tomotoga i na 'asetai yana 'isanuakalikali bwaikaotogina 'etowava-wayoga  
8 Tutuyanina 'wa vetumagana Keliso 'waineye, Yaubada i 'ita'ita'iemi yana 'isanuakalikali 'wainega. Kebu taunimi yami folova 'waidiega, we'e mogitana Yaubada yana 'anivelena-maimaiga 'wainega.  
9 Fai 'ami 'ita'ita'i kebu 'wa da veluagai yami folova 'atumaidi 'waidiega, begaidi kebu tamu aitoi 'ana fata taunina i na awa'ai'aia 'ita'ita'i i veluagaiga faifaina.  
10 'Ida Yaubada 'ana 'idewadewa, i 'ive'ivauda Keliso taiadi ta miave'itubama bega Yaubada yana nuanua 'atumaidi ta na 'idumwebikedi. Yana nuanuananidi nagami i 'idewadi bega yada mia 'waidie bani'odi ta na vevesauluvedi.   

Tovetumagana matatabuda 'ada 'aila'a 'aitamogana Keliso 'waineye 
 

11 'Omi kumanimiavo kebu me Diu, yami mia nagami, 'wa na nuani. Basenadi 'ima me Diu 'a awavesakoyemi 'a vo, Yaubada yana tugusa bunu 'aibobo kebu 'wa da 'ewaiga, bega 'omi kebu Yaubada yana tomotoga.” Tugusanina tomotoga nimadiega i 'idewai, tomogodi 'aisedi faifaidi.  
12 Tutuyanina 'waineye kebu Keliso taiadi 'wa da miave'itubama, 'wa mia'iaweni. Wata 'omi kebu Yaubada yana tomotoga me Diu bani'odi, 'omi tulimi mali tomotoga. Basenadiotoga Yaubada 'ima me Diu i venua'ivinema yana veakutagona 'ana vona'awaufaufa i 'idewai 'ima 'aisema 'ama 'ita'ita'i faifaina, we'e 'omi kebu. Yami mia fwayefwayeye kebu yami Yaubadaga, wata kebu 'wa da vetumagana 'ami 'ita'ita'i faifaina.  
13 Vona mogitana, 'ani'ieogose 'wa miamia Yaubada 'wainega, we'e tutuya de'e Keliso dayagina i ilolo faifaimi, Yaubada i miemi lilivaneye bega 'wa miave'itubama Iesu Keliso taiadi.   


14 Basenadi me Diu wata mali tomotoga kumanidiavo kebu Diu ta veve'idi'idi 'wa da vo nuasako i da bibineda. Siwe Keliso i mai yana wafa 'wainega nuasakonina i geuya nika veiana i souyeni, 'ida 'aila'a 'aitamogana. Keliso tauniotogina 'ada Toveiana mogitana, 'wainega matatabuda ta mia 'atumaina.  
15 *Wata Keliso yana wafa 'wainega, me Diu yama veimea, ve'etoboda wata awave'eda'eda i mai Mosese 'wainega i venani-'avo'avovo, bega yadi toketokena i 'ivemweadi, 'ima me Diu wata 'omi mali tomotoga Keliso i luvetubamida ta veiana nika 'ida 'aila'a 'aitamogana.  
16 *Basenadi 'ima wata 'omi Yaubada 'ana gaviavo, siwe Keliso i wafa 'ai lagalagana 'waineye nika ta luvetubama, Yaubada taiadi ta veiana. Wata yana wafanina 'wainega ve'idi'idi matatabuna i geuya.  
17 *Tutuyanina Keliso i mai, Vala 'Atumaina veiana faifaina i lau'age tomotoga matatabuda 'waideye, 'omi mali tomotoga Yaubada 'wainega 'wa mia 'ani'ie wata 'ima me Diu 'a miamia Yaubada lilivaneye.  
18 Fai bani'odi Keliso i veianeda, bega 'ima me Diu wata 'omi mali tomotoga 'ada fata ta na lukuluku Tamada Yaubada 'waineye 'Anu'anununa 'aitamogana 'wainega.   


19 Fai Keliso i luvetubamida, 'omi kebu tulimiga wata 'omi kebu wakawaka, tutuya de'e 'wa luku Yaubada yana 'Aila'a 'waineye, matatabuda yana tomotoga mogitana.  
20 'Ida Yaubada yana 'Aila'a, yana vanuga bani'odi. Keliso kumanina vanuganina 'ana 'unututu, we'e tomata'aulelevo wata tolu'ivonavo bani'odi 'ana 'ogola. 'Ida Yaubada yana 'Aila'a vanuganina 'ana folova, 'wainega i 'aiyogona.  
21 Keliso vanuganina matatabuna i 'ivefa'ali, yana toketokena 'wainega i vevebwaika i na nagoga nika Vanuga 'eba Velu'ui magemagetana 'Auvea faifaina i na souyeni.  
22 'Omi me Efeso wata tovetumagana 'ifwaidi taiadi, Keliso i luluvetubamida bega 'ida Yaubada 'Anu'anununa yana 'eba mia.    

Yaubada yana nuanua givagivana i sivemageseni 
 

1 Fai Iesu Keliso Valana 'Atumaina a lalau'age 'omi mali tomotoga 'waimie, yada miave'itubama Keliso taiadi faifaina, begaidi Iesu 'ana tovedumwe'ai'aivo i yogoniku i yatoku vanuga yogona nageneye.  
2 'Akonadi valaku 'wa 'asetai, Yaubada i venua'ivineku bega yana 'isanuakalikali valana a mieni 'ami 'aivaita faifaina, 'omi mali tomotoga kebu Diu 'waimie.  
3-4 *Yaubada yana nuanua givagivana nagami a bavuyeni, siwe i sivemageseni 'waikuye. Yana nuanuananina faifaina 'akonadi a kiluma siwe kebu manamanawena 'ale'usana, bega 'ai'edi 'wa na lu'iawawaiga yaku 'asetanina Yaubada yana nuanua givagivana Keliso faifaina 'wa na nuani.  
5 Basenadi Yaubada yana nuanuananina kebu i da lu'ivoneyeni tomotoga 'waidie, tutuya de'e 'Anu'anunu Magemagetana 'wainega i sivemageseni yana tomata'aulelevo magemagetadi wata tolu'ivonavo 'waidie.  
6 Yaubada yana nuanuananina givagivana side bani'odi. Me Diu wata mali tomotoga kumanidiavo kebu Diu, i na vetumagana Iesu Valana 'Atumaina 'waineye, 'adi veuveuta i na veluagai Yaubada yana 'ai'aiwabu 'waidiega. Matatabudi i na luvetubama bega Yaubada yana 'Aila'a 'aitamogana, wata fai Keliso taiadi i miave'itubama, naninidi 'atumaidi basenadi Yaubada i vona'awaufaufa, ma fuedie 'adi mogitana i na veluagadi.   


7 Iesu Valana 'Atumaina faifaina a vetofolovaga Yaubada yana venua'ivina 'wainega. A vetofolovaga, Yaubada yana 'anivelena-maimaiga 'atumaina 'waikuye wata yana toketokena i veleku yaku folovanina faifaina.  
8 Avinodi yau 'aku wagava siaina Yaubada yana tomotoga matatabuda 'waidega, siwe Yaubada ma yana nuakalikali i tauyeku Keliso yana 'ai'aiwabu magemagetana faifaina a lalau'age 'omi mali tomotoga 'waimie. 'Ai'aiwabunina bwaikaotogina, 'etowava-wayoga.  
9 Wata tamu folova i velekuga, Yaubada yana nuanua givagivana 'ada 'ita'ita'i faifaina a sisivemageseni bega tomotoga matatabuna 'adi fata i na 'asetai. Basenadiotoga i maiga tutuya de'e 'waineye, Yaubada yana nuanuananina givagivana kebu i da sivemageseni, nuaneye i 'eno'eno, tutuya de'e 'akonadi 'ana 'aseta i vemageta. Yaubada nani matatabuna wata 'ida taiadi, 'ada to'idewadewa.  
10 Yaubada nuanuana tutuya de'e 'waineye, yana nuamageta tulina tulina i na sivemageseni 'waidie, toveimea wata tomotoga toketokedi 'waidie, kumanidiavo kebu ta da 'ise'isediga i miamiani 'awasasa'aveye. Yana nuamagetanina i na 'iseni Keliso 'ana tovetumaganavo 'ada 'aila'a 'wainega.  
11 Basenadiotoga bola fwayafwaya kebu i da 'idewaiga, Yaubada yana nuanua nuaneye i 'eno'eno, we'e tutuya de'e yana nuanuananina 'ana mogitana i souyeni 'ada Toveimea Iesu Keliso 'wainega.  
12 Fai ta vetumagana Keliso 'waineye wata ta miave'itubama taiadi, kebu tamu ve'etoboda 'waideye i da 'eno'eno, 'ada fata ta na lukuluku Yaubada 'waineye ma yada venuafoufa'ala, ta nuani mogitana i na lu'uma'umaieda.  
13 Begaidi kebu nuanuaku 'wa na nuavita faifaiku i na nunago yami vetumagana i na mwea. Mogitana vanuga yogona nageneye a miamia, siwe vitanidi a veveluagadiga 'ami 'aivaita faifaina.   

Keliso yana nuakalikali bwaikaotogina 
 

14-15 Fai Yaubada yana nuanua givagivana i 'idewai 'ada 'ita'ita'i faifaina, begaidi ma yaku ve'ililibu a 'odu Tamada 'waineye, kumanina 'aila'a 'aitamogana 'aitamogana abame wata fwayefwayeye 'adi to'idewadewa wata 'adi wagava i veledi.  
16-18 A vevelu'ui Yaubada 'waineye faifaimi, nuanuaku yana 'ai'aiwabu magemagetana 'wainega yana toketokena i na velemi nika 'wa na vetoketoke. I na kiavetoketokemi 'Anu'anununa 'wainega wata fai 'wa vevetumagana Keliso 'waineye, kumanina i na vevanuga yami nuanua 'waidie.  

Wata a vevelu'ui faifaimi, nuanuaku yami nuakalikali i na vetoketoke. Welavi yadi 'eba vetoketoke 'walamidi, wata bani'odi nuanuaku yami nuakalikali i na 'ivefa'alimi bega 'omi wata Yaubada yana tomotoga 'ifwaidi taiadi, 'ami fata 'wa na 'asetai Keliso yana nuakalikali bwaikaotogina, 'etowava-wayoga. Yana nuakalikalinina bala-wayoga, nago-wayoga, laka-wayoga wata obu-wayoga.  
19 Mogitana, nuanuaku Keliso yana nuakalikali bwaikaotogina 'wa na vebaemi wata 'wa na 'asetai, siwe 'wa na venua'ivina-wayoga. De'e bani'odi Keliso yana nuakalikali i na vebwaikaga 'waimie, nika Yaubada kumanina kebu tamu ava'ai 'wainega i da ve'ale'usaga, i na agemi mogitana.   


20 Yaubada ta na subisubiai. Fai yana toketokena i folofolova 'waideye, naninidi faifaidi ta na nuanua wata ta na velu'uiga, 'ana fata i na veleda, siwe wata ma 'adi 'imoso'i. Mogitana yana 'anivelena bwaikaotogina 'waideye, yada nuanua wata yada velu'ui i vebwaika-'iawedi.  
21 I lubwaineni 'ana ve'ililibu wata 'ana subia taiadi i na veveluagai Keliso yana tomotoga 'waidega wata Iesu Keliso taunina 'wainega, kebu i na 'a'avaga, i na 'eno-vagata tutuya matatabuna 'waidie. Vona mogitana, yaku nuanua bani'odi.    

'Ida 'asa'aiana Keliso tomogona, yana 'aila'a 'aitamogana 
 

1 Yau Faulo a miamia vanuga yogona nageneye, 'ada Toveimea Keliso faifaina begaidi a na vonemi. 'Akonadi 'wa 'asetai naninidi 'atumaidi Keliso i 'idewadiga faifaimi, bega nuanuaku yami mia 'waidie yami sauluva 'atumai'avadi. I lubwainemi bani'odi 'wa na vevesauluvediga fai Yaubada i venua'ivinemi 'omi yana tomotoga.  
2 *Tutuya matatabuna ma yami nuaobu yami sauluva i na bika wata 'wa na tokemaiga. 'Ai'edi emiavo tovetumagana i na vesauluva sakoina 'waimie, ma yami tokemaiga 'wa na nuakalikaliedimo.  
3 'Anu'anunu Magemagetana 'wainega 'omi tovetumagana 'ami 'aila'a 'aitamogana, bega 'wa na vewavawava ma emiavo 'wa na veveiana nika yami nuanua 'aitamogana, 'wa da vo yami veiana i da 'itavimi.  
4 'Ida matatabuda Keliso Tomogona, 'Anu'anunu Magemagetana 'aitamogana matatabuda i ageda. Wata bani'odi basenadi Yaubada i venua'ivinemiga, 'wa nuani mogitana 'ita'ita'i 'wa na veluagai, matatabumi yami nuanua i vesala.  
5 Keliso taunina 'ada Toveimea 'aitamogana, matatabuda yada vetumagana i vesala wata bafitaiso 'aitamogana 'wainega matatabuda ta bafitaiso.  
6 Tomotoga fueda, siwe Tamada 'aitamogana Yaubada. Kumanina tomotoga wata nani matatabuna i veveimeyeda, nagedeye i miamia i folofolova.   

'Ada veuveuta tulina tulina ta veluagadi Keliso 'wainega 
 

7 Mogitana matatabuda ta luvetubama Keliso 'wainega, siwe Keliso yana nuakalikali 'aitamogana 'aitamogana 'ada veuveuta i veledaga ava'ai i nuani bani'odi.  
8 *Keliso 'ada veuveuta i veledaga tamu 'ana vona i 'eno'eno Yaubada yana Buki nageneye i vo,  

   
 
Tutuyanina i laka abama tabwaotogineye,  

'ana gaviavo yogoyogonidi i nawedi,  

we'e tomotoga 'adi veuveuta i veledi, 'adi 'aivaita.”   

   
 

9 Awale i vo, I laka?” Fai nagami abamayega i obuma, kebu i da obumaga 'aisena, siwe wata i vagaobu fwayafwaya nageneye towafa yadi 'eba mia 'waineye.  
10 Tomogonina i obumaga taunina Keliso, siwe i laka abame, kebu abama 'aisena 'waineye i da lakaga, siwe wata i vagalaka bega yana 'eba mia nani matatabuna 'waidie, abame wata fwayefwayeye.  
11 Tutuya de'e side veuveutanidi Keliso i 'anivelenedi yana 'Aila'a tovetumagana 'waidie. Veuveutanidi bani'odi tomata'aulelevo, tolu'ivonavo, tolau'agevo, to'isave'avinavo wata tovevo, i venua'ivinedi.  
12 Yadi folova i veledi, bega Yaubada yana tomotogavo i na awave'ede'ededi wata yadi vetumagana i na kiavetoketokedi nika 'adi fata yana folova i na 'i'idewadi, Keliso yana 'Aila'a nageneye.  
13 Ta na vetoketoke yada vetumagana wata yada 'aseta Yaubada Natuna faifaina, yada nuanua wata yada sauluva 'aitamogana 'wainega ta na kumaga, nika Keliso yana nuanua ta na salai, taunina bani'odi.   


14 'Ai'edi bani'odi ta na vevesauluva, kebu yavayavava yadi nuanua 'a'wadi ta na saladi. Tove-vekavekali kebu 'adi fata i na fetoda yadi ve tulina tulina 'waidiega, bani'odi kaukau nani safailidi i bewebewedi 'alo yagina waka i tutuvilavilai. Wata bani'odi tomotoga 'ifwaidi nuanuadi i na vekalieda yadi vona 'adi nogaya 'eba nua'ewa 'waidiega, igodina yadi ve tonovina, siwe ma yada vetumagana ta na vevetoketoke.  
15 Kebu nuada i na a'wa, we'e mogitana ma yada nuakalikali Yaubada 'ana 'aseta mogitana ta na veveifufuyeni, bega yada sauluva matatabuna i na veve'atumai i na nagoga nika yada sauluva Keliso yana sauluva bani'odi. Keliso taunina 'unu'unu, 'ida yana 'Aila'a 'alo Tomogona.  
16 *Yana toketokena 'wainega 'ida du'u tulina tulina ta tubwa 'waineye i 'i'ive'avinida. Wata yana toketokena 'wainega du'u 'aitamogana 'aitamogana ta na veve'ivaivaita bega nuakalikali 'wainega 'ida yana 'Aila'a 'alo Tomogona ta na vevebwaika wata ta na vevetoketoke.   

Mia 'ivauna wata 'atumaina Keliso 'wainega 
 

17 Fai 'omi Keliso Tomogona, bega yau 'ada Toveimea Keliso 'ana wagavayega a na vonemi. Kebu i da lubwainemi Yaubada 'ana tobavu yadi sauluva 'wa na saladi. Nuadi 'anigaugaudi, nani-'avo'avovo 'aisedi faifaidi i nuanua.  
18 Yadi nuanua dududubalidi, Yaubada yana 'anivelena-maimaiga mia 'atumaina kebu i da veluagai i mia'iaweni, fai nuadi tabodadi kebu nuanuadi i na vetumagana 'waineye.  
19 Taunidi i tauyedi bunu 'ana nuanua sakoidi 'waidie, i lulu'avo'avovo sakona tulina tulina 'waidie, kebu nuanuadi i na 'ailove, yadi sakonanidi faifaidi kebu i da bunumayaga.   


20 We'e 'omi, Keliso 'ana 'aseta 'wa veluagaiga, kebu de'e sauluvanidi sakoidi 'waidiega.  
21 Iesu Keliso Valana 'wa nogai 'wa luku yana 'Aila'a 'waineye, 'aseta 'akonadi 'wa veluagai Iesu yana nuanua tonovina faifaina.  
22 *Yami nuanua sakoidi nagami 'wa na si'a'idi, nuanuananidi i vevekaliemi wata i 'i'ivesakoimi.  
23 Tutuya fuedi taunimi 'wa na tauyemi Yaubada 'waineye bega yami nuanua wata 'anu'anunumi i na 'ive'ivaudi.  
24 *Yami nuanua 'ivaudi 'wa na veve'wesenedi, kumanina Yaubada 'ana 'idewadewa taunina yana nuanua bani'odi, tonovina wata magemagetana.   


25 *Fai yami nuanua 'ivaudi Yaubada yana nuanua bani'odi, vekali 'wa na 'ailove. Matatabuda 'aila'a 'aitamogana Keliso Tomogona begaidi ma edavo ta na veveifufu vona mogitana 'waidiega.  
26 *'Wa na nuasakoga sauluva sakoina faifaina, nuami i na veagiagi-matayo'o. I lubwainemi 'aiatanina 'waineye yami nuasako i na 'a'ava, we'e i na vemanawega 'akonadi 'wa sakona.  
27 Kebu tamu yami sauluva 'wainega, Seitani 'wa na wanaleni i na nunago i na vetoketoke 'waimie.  
28 Egavo i vavainagoga, vainago i na 'ailove, i lubwainedi i na folovamo yadi 'atumaina faifaina bega 'adi fata tovewekowekoma i na 'i'ivaisedi.   


29 Vona sakoidi kebu 'awamiega i na souyedi, nuanuaku bonami 'adi nogaya 'eba 'aivaita. Ava'ai 'wa nuani emiavo i lubwainedi 'adi kiavefa'ala wata yadi 'eba ve'atumai, 'waidiega 'wa na veveifufu.  
30 Kebu yami sauluva 'waidiega 'Anu'anunu Magemagetana 'wa na 'ivenuavitai. 'Anu'anununina Yaubada yana tugusa, i tauyeni i agemi bega 'omi yana tomotoga, yami 'eba 'isa 'awaie Yaubada i na tuveobumi.  
31 Vitanidi 'wa veluagadi tomotoga 'ifwaidi 'waidiega kebu faifaidi 'wa na nuanua, kebu 'wa na nuasako-matayo'o wata yami nuasako kebu 'wa na lumanamanawediga. Kebu 'wa na veta'ata'ala, kebu 'wa na manini-'avo'avovo wata kebu tamu aitoi 'wa na tolive'edeni vita i na veluagai faifaina.  
32 *We'e mogitana, ma emiavo 'wa na ve'isanuakalikali, ma yami nuakalikali 'wa na vevesauluva 'atumaina 'waidie. Fai 'wa miave'itubama Keliso taiadi, Yaubada yami sakona i nuatavunidi, wata 'omi bani'odi emiavo yadi sakona 'wa na nunuatavunidi.    

Ta na miamia Keliso yana mageta 'waineye 
 

1 Fai 'omi Yaubada natunavo nuafouna wata yami sakona i nuatavunidi, nuanuaku Tamami yana sauluva 'wa na vetutuyameni.  
2 *Keliso i nuakalikalieda taunina i tauyeni i wafa faifaida, 'omi wata bani'odi yami mia matatabuna 'waidie nuanuaku yami sauluva matatabuna nuakalikali. Keliso taunina i 'aniveleneni Yaubada 'waineye i wafa 'ada 'ita'ita'i faifaina, Yaubada yana 'eba sosoana, 'wa da vo tamu 'aisaya i da velomuyeni magaina 'atumaina sakona 'ana nuatavuna faifaina.   


3 'Omi Yaubada yana tomotoga magemagetami, i lubwainemi yami sauluva 'atumai'avadi, bega kebu tamu aitoi 'ana fata i na awavesakoyemi. Ve'avula-'avo'avovo wata bunu 'ana nuanua sakoidi 'wa na bailaotogedi, we'e kukua kebu nuami i na 'ewadiga.  
4 Wata kebu i da lubwainemi naninidi 'adi nogaya sakoidi faifaidi 'wa na sidibidibi, nuadi 'anigaugaudi yadi vona 'wa na bailedi wata vonanidi ta talabodediga kebu 'waidiega 'wa na manini. We'e mogitana i lubwainemi vona 'atumai'avadi 'waidiega 'wa na veveifufu wata 'wa na vevekaiwa Yaubada 'waineye.   


5 Ava'ai a na vonemiga, vona mogitana. Egavo i veve'avula-'avo'avovo, egavo bunu 'ana nuanua sakoidi i 'i'idewadi wata egavo kukua nuadi i 'ewa'ewadi, kebu tamu sai'afo 'adi veuveuta i na veluagadi Keliso wata Yaubada yadi 'Eba Veimea nageneye. Tomotoganidi kukua 'adi nua'ewa 'waidie, kebu 'adi veuveuta i na veluagadiga fai kukua 'adi nuakalikali 'waidie bwaikina, 'wa da vo i da 'odu'odu kukuanidi 'waidie, we'e Yaubada kebu.  
6 Begaidi taunimi 'wa na 'i'isave'avinimi, kebu tamu aitoi i na vekaliemi sauluvanidi sakoidi 'waidiega. Egavo sauluvanidi i na 'i'idewadiga, taunidi Yaubada yana nuanua 'ana tovedumwe'ai'ai, ma yana nuasako i na vematavulogidi.  
7 Tomotoganidi bani'odi kebu tamu sai'afo 'wa na luve'auyedi.   


8 We'e 'omi basenadi yami nuanua dududubalidi, siwe tutuya de'e Toveimea Keliso yana mageta 'waineye 'wa miamia, begaidi i lubwainemi yami sauluva magemagetadi.  
9 Magetanina vuagina sauluva tulina tulina 'atumaidi wata tonovidi, wata sauluvanidi Yaubada yana nuanua mogitana i saladi.  
10 Mogitana i lubwainemi yami sauluva magemagetadi, wata 'wa na vevetafewa bega naninidi 'Auvea yana 'eba sosoana 'wa na 'asetadi.  
11 Sauluva dududubalidi 'wa na bailedi, kebu 'wa na 'abitonovidi, kebu tamu sai'afo 'aivaita 'wa na veluagai 'waidiega. Sauluvanidi 'wa na sivemagesedi yami sauluva magemagetadi 'waidiega nika tomotoga i na 'isedi i na 'asetadi nani sakoidi.  
12 Sauluvanidi sakoidi givagivayega i 'i'idewadi nani sakoiotogina, ta na veveifufuyediga 'eba bunumayaga.  
13 Nani matatabuna ta na sivemagesedi Keliso yana mageta 'wainega, 'adi 'aseta mogitana i na souyedi, 'atumaidi 'alo sakoidi.  
14 'Ana fata nani matatabuna i na vemageta Keliso yana mageta 'wainega, begaidi tamu vona-awatabai i 'eno'eno tomotoganidi yadi nuanua dududubalidi faifaidi i vo,  

   
 
'Omi 'wa 'eno'eno, 'wa 'isa,  

wafayega 'wa na tovoi,  

nika Keliso yana magetayega i na magesemi.”   

Ta na tauyeda 'Anu'anunu Magemagetana i na ageda 
 

15 Fai 'omi mageta 'ana tomotoga yami mia matatabuna 'waidie yami sauluva 'wa na 'i'isave'avinidi, tobavu kebu 'wa na saladi, ma yami nuamageta 'wa na miamia.  
16 *Fai tutuya de'e sakona i vevetoketoke kebu 'wa na mia-maimaiga, 'ai'edi tamu aitoi nuanuana 'aivaita, 'wa na 'ivaisenimo.  
17 Wata tomotoga nuadi 'anigaugaudi yadi sauluva kebu 'wa na saladiga, we'e 'wa na vevewavawava naninidi 'Auvea nuanuana 'wa na 'idewadiga, 'wa na 'asetadi.  
18 Kebu ufa toketokena 'wa na toke 'wa na yemu, bola nuami i na lugaugaudi wata i na nunago yami mia i na 'ivesakoi. We'e mogitana taunimi 'wa na tauyemi 'Anu'anunu Magemagetana 'waineye bega i na agemi.  
19 *Yami veifufu 'waidie, Yaubada yana Buki Same 'wainega, lei 'eba subia wata lei 'Anu'anunu Magemagetana yana 'alavelevelena 'wainega 'wa na leilei. I lubwainemi 'wa na sososoana, ma yami subia 'wa na leilei 'ada Toveimea Iesu Keliso 'waineye.  
20 Tutuya matatabuna nani 'aitamogana 'aitamogana faifaidi 'wa na vevekaiwa Yaubada Tamada 'waineye, 'ada Toveimea Iesu Keliso 'ana wagavayega.   

Naginagidi 'adi veimea 
 

21 Fai 'omi Keliso 'wa veve'ililibuyeni, taunimi 'wa na tauyemi emiavo yadi nuanua 'wa na 'i'idewadi.   


22 *Wata bani'odi 'omi vevine, 'akonadi taunimi 'wa tauyemi 'ada Toveimea Iesu 'waineye, wata bani'odi 'wa na tauyemi yami lalamogavo yadi nuanua 'wa na 'i'idewadi.  
23 Wata Keliso taunina tovetumagana 'adi 'aila'a 'ana to'edakumeta, wata bani'odi tomogo ma yana veimea yana vavine i na 'i'isave'avinidi. We'e Keliso kumanina to'ita'ita'i yana 'aila'a 'alo Tomogona faifaina.  
24 'Ida Keliso yana 'Aila'a taunida ta tauyeda yana nuanua ta 'i'idewadi wata bani'odi 'omi vevine i lubwainemi taunimi 'wa na tauyemi, yami lalamogavo yadi nuanua 'wa na vevematayakeyakedi nani matatabuna 'waidie.   


25 *We'e 'omi iaveta naginagimi a na vonemi. Keliso 'ida yana 'Aila'a i nuakalikalieda bwaikina, taunina i tauyeni wafa 'waineye faifaida. Wata bani'odi, iavetami i lubwaineni 'aitamogana 'aitamogana yami vevinevo 'wa na nuakalikaliedi.  
26 Keliso i wafaga yana 'Aila'a faifaida bega 'ida magemagetada, Yaubada yana Vona 'wainega i lekoada ta vevunavunaga mataneye.  
27 Wata yana wafa 'wainega i vagavaida bega 'ida yana 'Aila'a mogitana, bani'odi yana vavine, 'ada 'isa 'atumaiotogina kebu maigida lululunaga, kebu ta da bweluluga wata kebu tamu ava'ai 'ada 'isa i da 'ivesakoi, we'e mogitana 'ida magemagetada wata 'atumai'avada mataneye.  
28 'Omi iavetami, Keliso yana sauluva 'wa na vetutuyameni tomogo 'aitamogana 'aitamogana yana vavine i na nuakalikaliedi. Tomogomi 'adi nuanua 'waimie bwaikina 'wa 'i'isave'avinidi, wata bani'odi i lubwainemi 'aitamogana 'aitamogana yana vavine 'adi nuanua 'waineye i na vebwaika wata i na 'i'isave'avinidi. 'Ai'edi de'e bani'odi yana vavine i na nuakalikaliedi, siwe 'asa'aiana 'akonadi taunina tomogona i nuakalikalieni fai tomogonina wata yana vavine 'wa da vo tomotoga 'aitamogana.  
29 Kebu tamu aitoi taunina tomogona i na 'anigodadageni we'e mogitana i 'i'isave'avini 'atumaina wata i veve'ania. Wata bani'odi, Keliso ma yana nuakalikali 'ida yana 'Aila'a i 'i'isave'avinida.  
30 'Ida Tomogona, begaidi i 'i'isave'avinida.  
31 *Tamu vona i 'eno'eno Yaubada yana Buki nageneye tomogo wata yana vavine bani'odi tomotoga 'aitamogana bega i vo,  

   
 
'Ai'edi tomogo i na nagiga, 'akonadi i 'awa'idia tamana wata inana 'waidiega,  

yana vavine taiadi i luvetubama.  

'Adi 'ailuga siwe 'wa da vo tomogo 'aitamogana.”   

   
 

32 Vonanina nageneye, tamu nuanua bwaikina givagivana i 'eno'eno. Tomogo wata yana vavine yadi luvetubama yada 'eba 'isa, Keliso wata 'ida yana 'Aila'a yada luvetubama faifaina.  
33 Wata 'omi bani'odi, tomogo 'aitamogana 'aitamogana yana vavine i na nuakalikaliedi taunina 'ana nuakalikali bani'odi, we'e vevine 'aitamogana 'aitamogana yadi lalamogavo i na veve'ililibuyedi.    

Yavayavava, tamadiavo wata inadiavo 'adi veimea 
 

1 *Yavayavava a na vonemi. Fai 'ada Toveimea Iesu nuanuana, i lubwainemi tamamiavo wata inamiavo 'waidie 'wa na vevematayakayaka.  
2-3 *Yaubada yana veimea i 'eno'eno i vo, Tamamiavo wata inamiavo 'wa na ve'ililibuyedi.” Veimeanina veimea kumekumetana ma 'ana vona'awaufaufa i vo,  

   
 
Tamamiavo wata inamiavo 'wa na ve'ililibuyedi  

bega yami mia matatabuna 'atumaina  

wata yami mia fwayefwayeye i na vemanawe.”   

   
 

4 *'Omi tamadiavo wata inadiavo a na vonemi. Natumiavo kebu 'wa na yagai-maimaigidi i na nunago i na nuasako, we'e mogitana 'wa na ifufudi wata 'wa na awave'ede'ededi 'ada Toveimea Iesu yana nuanua bani'odi.   

Tofolova-maimaiga wata yadi toveimeavo 'adi vona 
 

5 *'Omi tofolova-maimaiga, 'ami toveimeavo side bei fwayefwayeye yadi veimea 'wa na vevematayakeyakedi. Ma yami kololo 'wa na veve'ililibuyedi wata ma yami 'idumwebika yadi nuanua 'wa na 'i'idewadi 'wa da vo Keliso faifaina 'wa da folofolova.  
6 'Ai'edi 'ami toveimeavo i na 'ise'isemi 'alo kebu, tutuya matatabuna 'wa na kiavesosoanidi yami sauluva 'atumaidi 'waidiega, fai 'omi 'wa vetofolova-maimaiga Keliso 'waineye ma yami 'idumwebika Yaubada yana nuanua 'wa na 'i'idewadi.  
7 Ma yami sosoana 'wa na folofolova, 'wa da vo 'wa da folofolova 'ada Toveimea Iesu 'waineye, kebu tomotoga 'aisedi 'waidie.  
8 'Wa na nuani, 'ada Toveimea Iesu tomotoga 'aitamogana 'aitamogana i na tutulidi, folova 'atumaidi i 'idewadiga faifaidi, 'ai'edi tofolova-maimaiga 'alo kebu tofolova-maimaiga, siwe i na tutulidi.   


9 *We'e 'omi toveimeavo wata bani'odi, 'wa na vevesauluva 'atumaina yami tofolova-maimaiga 'waidie. Kebu 'wa na ve'isakololo 'waidie fai 'omi wata taunidi ma fuemie 'ami Toveimea bwaikina 'aitamogana abame, kebu i da lu'idia, veimea 'aitamogana 'wainega matatabumi i na veimeyemi.   

Seitani ma yana 'aila'avo taunidi 'ada gaviavo 
 

10 Ekwavo, de'e tamu yaku veifufu 'eba ve'a'ava 'waimie. 'Omi 'wa miave'itubama 'ada Toveimea Iesu taiadi, begaidi yana toketokena bwaikina 'wainega 'wa na vevetoketoke.  
11 Yaubada yana kukua 'eba vetalaga tomogomi 'adi babala i velemiga, matatabuna 'wa na ve'wesenedi, kukuanidi 'waidiega 'wa na tovoi fa'alina Seitani yana yogosidu 'adi 'eda'eda tulina tulina 'waidiega.  
12 I lubwainemi 'eba vetalaga tomogomi 'adi babala 'wa na ve'wesenedi, fai kebu tomotogaotoga taiadi ta da vevetalaga. We'e mogitana ta vevetalaga Seitani ma yana 'aila'avo taiadi. 'Aila'anidi side. Toveimea wata to'edakumeta kebu 'ada fata ta na 'isediga, naninidi toketokedi fwayafwaya dududubalina 'waineye, wata yaiaina sakoidi i miamiani 'awasasa'aveye.  
13 Begaidi Yaubada yana kukua 'eba vetalaga tomogomi 'adi babala i velemiga, 'aitamogana 'aitamogana 'wa na ve'wesenedi, bega sakona 'ana tutuye, 'ami fata 'wa na vetoketoke. Tutuyanina vetalaga i na 'a'ava, 'omi 'akonadi toketokemi 'wa tovotovoi fa'alina.   


14 *Bei 'akonadi 'wa tovotovoiga 'wa na tovi-vagata. Yaubada 'ana 'aseta mogitana 'wa na vewa'ileni, 'wa na toke 'wa na si'i'ia. Sauluva tonovina Yaubada mataneye nuafoumi 'adi babala 'wa na veagei.  
15 *Iesu Valana 'Atumaina mia 'atumaina faifaina, 'waineye taunimi 'wa na tauyemi 'ami 'eba 'aivaita, 'wa da vo 'ami 'ageyafayafa 'wa da veagedi, 'agemi 'adi velubabala.  
16 Naninidi 'wa na 'idewadi i na 'a'avana wata 'wa na toke 'wa na 'abi yami vetumagana 'waidie, bani'odi yami babala. Yami babalanina 'wainega 'ami fata Seitani, kumanina tosakona, yana 'ibadi 'ala'alaidi 'wa na luve'weudi.  
17 *'Ita'ita'i Keliso i velemiga 'wa na 'ewai, bani'odi 'unu'unumi 'adi velubabala. Wata 'Anu'anunu Magemagetana yana kefata nigonigona, taunina Yaubada yana Vona 'wa na 'ewai.  
18 Naninidi 'wa 'ewadiga siwe wata 'wa na vevelu'ui Yaubada 'waineye i na 'i'ivaisemi. Tutuya matatabuna velu'ui tulina tulina 'waidiega 'wa na vevelu'ui Yaubada 'waineye 'Anu'anunu Magemagetana yana awave'eda'eda 'wainega. Yami velu'uinidi 'waidie kebu nuanuaku 'wa na 'abiawa, 'wa na 'isa'isa wata tutuya matatabuna 'wa na vevelu'ui Yaubada yana tomotoga faifaidi.   


19 Wata nuanuaku 'wa na vevelu'ui faifaiku bega Yaubada yana 'alavelavelagi 'wainega a na veveifufu, nika ma yaku venuafoufa'ala Iesu Valana 'Atumaina 'ana nuanua givagivadi a na sisivemagesedi.  
20 Yaubada i venua'ivineku a vetomata'aulele Valananina faifaina, siwe Yaubada 'ana tovedumwe'ai'ai i yogoniku i yatoku vanuga yogona nageneye a miamia. Begaidi 'wa na vevelu'ui nika kebu a na kololo, i lubwaineku a na veveifufumo.   

Faulo yana 'alanuai 
 

21-22 *Ekwavo, nuanuaku valaku 'wa na 'asetai begaidi iaku mogitana Tikiasa a na vetunei 'waimie. Tomogonina to'idumwebika 'ada Toveimea Iesu yana folova 'waineye, nani matatabuna i na lu'ivona 'waimie nika 'wa na 'asetama 'ama vebae wata ava'ai 'a 'i'idewai. Wata a na vetuneiga bega i na kiavetoketokemi wata nuami i na 'iveagiagidi.   


23 Ekwavo, 'omi Iesu 'ana tovetumaganavo a vevelu'ui faifaimi, nuanuaku Yaubada Tamada wata 'ada Toveimea Iesu Keliso nuanua bikana i na velevelemi mia 'atumaina taiadi, wata nuanuaku yana nuakalikali i na velevelemi nika yami vetumagana i na vetoketoke.  
24 'Omi wata 'ifwaidi tomotoga yami nuakalikali 'wa yato-vagaseni 'ada Toveimea Iesu Keliso 'waineye, nuanuaku Yaubada ma yana nuakalikali i na vevesauluva 'atumaina matatabumi 'waimie.  

   
 
'Asa'aiana bani'odi,  

Faulo   

FILIFAI  

Faulo yana kiluma me Filifai 'waidie  

'Eba kiavemageta  

Tutuyanina Faulo i miamia Loma vanuga yogona nageneye, lubulubu 4 i kilumidi. Lubulubunidi tovetumaganavo i miamianiga Filifai, Efeso wata Kolose faifaidi, we'e tamu Filimoni faifaina. Lubulubu de'e i kilumiga i vekaiwa me Filifai 'waidie yadi 'anivelena-maimaiga faifaina, 'anivelena-maimaiganina Efafilodaito nimaneye i yatoi i naweni Faulo 'ana 'aivaita.  

Filifai tamu 'atamana 'ana wagava bwaikina 'awalawa Masidonia nageneye. Faulo yana lauvivila 'ana veluga 'waineye i nago Filifai be'ama Vala 'Atumaina i lu'ageyeni 'waidie nika tovetumagana tamu 'aila'a i souyeni. (Folova 16:12-40)  

Tovetumaganavo i miamiani Filifai kebu 'aila'a 'aitamoganaga, 'aila'a tulina tulina wata kebu yadi mani bwaikidiga siwe i 'anivelena-maimaiga tovetumagana i vewekowekomaga Ielusalema nageneye, wata Faulo taiadi 'adi 'aivaita faifaina.  

Faulo i miamia vanuga yogona nageneye siwe ma yana sosoana, wata nuanuana me Filifai i na sosoana 'ai'edi vita tulina tulina i na souyedi 'waidie. Faulo i veifufu 'waidie i na tokemaigedi wata tove-vekavekali faifaidi i matakia, kumanidiavo i lulukakadedi bunu 'aibobo faifaina. Wata nuanuana ma yadi nuaobu i na vevesauluva 'atumaina bani'odi Iesu yana sauluva. Lubulubu de'e 'wainega ta 'asetai Faulo ma yana nuakalikali tovetumaganavo Filifai 'waineye i nuanuanidi. Lubulubu de'e 'ana 'idi side bani'odi.  

Vona-vekaiwa. 1:1-2  

Me Filifai yadi veiana Faulo 'waineye faifaina i vekaiwa. 1:3-11  

Faulo yana mia i lu'ivoneyeni. 1:12-26  

Sauluvanidi tovetumaganavo 'adi laubwaina. 1:27-2:18  

Faulo yana nuanua i 'idewai Timoti wata Efafilodaito faifaidi. 2:19-30  

Sauluva tonovidi wata ve'ililide Keliso yana 'eda 'waineamo. 3:1-4:9  

Faulo i vekaiwa yadi 'anivelena-maimaiga faifaina. 4:10-20  

Faulo yana 'alanuai. 4:21-23  

1 *Emavo, yau Faulo iada Timoti taiadi Iesu Keliso yana tofolovavo, 'a vekaiwa 'waimie. 'Omi Yaubada yana tomotoga magemagetami, 'wa miamiani 'atamana Filifai 'waineye 'wa miave'itubama Iesu Keliso taiadi, 'ami to'isave'avinavo wata 'ami to'aivaitavo taiadi, 'waimie 'a kiluma.   


2 'A vevelu'ui faifaimi nuanuama Yaubada Tamada wata 'ada Toveimea Iesu Keliso ma yadi nuakalikali i na vevesauluva 'atumaina 'waimie wata nuanua bikana mia 'atumaina taiadi i na velevelemi.   

Faulo yana vekaiwa wata yana velu'ui me Filifai faifaidi 
 

3 Tutuya fuedi a nuanuanimi nika a vevekaiwa yaku Yaubada 'waineye.  
4 Ma yaku sosoana tutuya matatabuna a vevelu'ui faifaimi.  
5 A sososoanaga fai tutuyanina 'wa vetumagana Iesu Keliso 'waineye i maiga 'asiau 'wa 'i'ivaiseku Valana 'Atumaina 'ana folova 'waineye.  
6 A nuani mogitana Yaubada kumanina basenadi tamu folova 'atumaina i velamuya 'waimie, i na 'i'idewami i na nagoga Iesu Keliso yana Vila-vaitugana 'ana 'Aiata 'waineye i na ve'a'avai.   


7 Tutuya fuedi ma yaku nuakalikali a nuanuanimi. A nuanuanimiga i lubwaineku fai 'omi 'wa 'i'ivaiseku folovanina Yaubada ma yana nuakalikali i velekuga 'waineye. 'Asiau a miamia vanuga yogona nageneye 'wa 'i'ivaiseku wata basenadi kebu a da lukuga yau Iesu Valana 'Atumaina 'ana tove'awa-mogitana wata 'ana tokiavefa'ala tomotoga 'waidie, bei wata 'wa 'ivaiseku.  
8 Yaubada 'aku to'aseta, Iesu Keliso i nuakalikaliemiga, yau wata bani'odi a nuakalikaliemi.   


9-10 A vevelu'ui faifaimi, nuanuaku yami nuakalikali tutuya fuedi i na vevebwaika, wata bani'odi 'aseta mogitana wata nuanua tonovina i na vebwaika i na nagoga bega 'ami fata sauluva 'atumai'avadi 'wa na vevenua'ivinedi. 'Ai'edi bani'odi 'wa na vevesauluvediga, tutuyanina Keliso i na vilaiga 'waineye, kebu tamu yami sakonaga wata kebu tamu nani faifaina i na vevitami.  
11 Wata a vevelu'ui faifaimi nuanuaku yami sauluva 'atumai'avadi, sauluvanidi ta na 'i'idewadi Iesu Keliso yana toketokena 'wainega bega Yaubada 'ana subia wata 'ana awa'ai'ai i na veveluagai.   

Yada mia fwayefwayeye, Keliso nani bwaikina 'waideye 
 

12 Ekwavo, nuanuaku 'wa na 'asetai, vitanidi a veluagadiga Iesu Valana 'Atumaina faifaina, kebu 'ana 'eba ve'etobodaga, we'e mogitana vitanidi 'waidiega Valananina i vevebwaika tomotoga 'waidie.  
13 *Side bani'odi. Tomotoga matatabudi de'e bei wata toveimea bwaikina yana vanuga 'ana tolumadu'ai, yaku luku vanuga yogona nageneye lamuna i 'asetai, fai a vetofolova Keliso faifaina.  
14 Wata fai a miamia vanuga yogona nageneye 'ada Toveimea Iesu 'ana tovetumaganavo fuedi yadi vetumagana i yatoi fa'alina 'waineye, bega ma yadi venuafoufa'ala i vevetoketoke Yaubada yana Vona i lalau'age kebu i da kolologa tove'isakololo 'waidie.   


15-16 Mogitana, siwe 'ifwaidi i ve'unumagigieku wata i veve'ikwayekwayega nuanuadi 'adi wagava i na vebwaika bega Keliso faifaina i lalau'age. We'e 'ifwaidi yadi nuanua 'atumaidi 'waidiega i vetolau'age, taunidi tonuakalikali fai i 'asetai de'e folovanina Yaubada i veleku, yau Iesu Valana 'Atumaina 'ana toawave-mogitana.  
17 Tove'unumagiginidi kebu mogitana taunidi i da tauyedi i na vetolu'ivona Keliso faifaina, we'e mogitana taunidi 'adi subia faifaina. Igodi nuanuadi 'aku vita de'e vanuga yogona nageneye i na 'imoso'ieni.  
18-19 Kebu tamu ava'aiga, 'asa'aiana yau a sosoanamo fai 'eda'eda tulina tulina 'waidiega tomotoga Keliso valana i noganogai. I lalau'agega nuanua tonovina 'wainega 'alo 'adi subia faifaina siwe 'eba sosoana 'waikuye.  

A sosoanaga fai a 'asetai yami velu'ui 'waidiega wata Iesu Keliso 'Anu'anununa yana 'aivaita 'wainega vanuga yogona 'wainega a na souyeku.  
20 Wata a nuani mogitana kebu tamu yaku sauluva sakoina faifaina a na bunumayaga. We'e mogitana 'asiau wata tutuya matatabuna a na vevenuafoufa'ala bega yaku sauluva matatabuna 'waidiega Keliso 'ana subia i na veluagai, 'ai'edi ma yawaiku a na miamiaga 'wainega, 'alo a na wafaga 'wainega.  
21 Yaku mia fwayefwayeye nani bwaikina 'waikuye Keliso, nika 'ai'edi a na wafaga, nani 'atumaiotogina 'waikuye.  
22 'Ai'edi ma yawaiku a na miamiaga, yaku folova Keliso faifaina ma vuagina. Siwe a vevenua'ivina, i lubwaineni ma yawaiku a na miamia 'alo a na wafa?  
23-24 Begaidi nuanuananidi 'adi 'ailuga i veve'iyo'eyo'eyeku. Nuanuaku bwaikina yawaiku i da 'a'ava fwayafwaya a da 'iaweni Keliso taiadi 'a da miamia, bei 'a da miamiaga 'atumaiotogina 'waikuye, siwe nani bwaikaotogina taiadi ta na miamia a na 'i'ivaisemi.  
25 Fai a nuani mogitana ma yawaiku taiadi ta na miamia a na 'i'ivaisemi, nika yami vetumagana Keliso 'waineye i na vevetoketoke wata yami sosoana faifaina i na vevebwaika.  
26 Tutuyanina a na vilaku 'waimie, yami sosoana faifaiku wata yami subia Iesu Keliso 'waineye i na vebwaika-'afo'afo.   

Ta na vetoketoke Keliso faifaina 
 

27 Ava'ai i na souyeniga 'waikuye nani siaina, we'e nani bwaikina ava'ai Keliso i voneyediga i lubwainemi yami sauluva taiadi i na vesala. Bani'odi 'wa na vevesauluvediga, bola a na wai a na 'isemi, 'alo 'ai'edi a na miamia vanuga yogona nageneye, siwe a na 'asetami 'ami vebae 'aitamogana 'wainega 'wa na tovotovoi fa'alina wata yami nuanua 'aitamogana 'wainega matatabumi 'wa na vevetoketoke, nika tomotoga 'ifwaidi i na vetumagana Iesu Valana 'Atumaina 'waineye.  
28 Wata nuanuaku valami a na nogai, 'omi kebu tamu sai'afo 'wa da kolologa 'ami tovedumwe'ai'ai 'waidie, i vedumwe'ai'aiga fai 'wa vetumagana Iesu 'waineye. 'Ai'edi tutuya fuedi 'wa na vevenuafoufa'alaga, i na 'isemi i na 'asetai 'awaie Yaubada taunina yana toketokena 'wainega i na wafaotoga we'e 'omi 'ita'ita'i 'wa na veluagai.  
29 Vona mogitana 'ita'ita'i 'wa na veluagai fai Yaubada ma yana nuakalikali i venua'ivinemi bega nani 'ailuga 'atumaidi 'wa na veluagadi. Tamu, 'wa vetumagana Keliso 'waineye, we'e 'ana veluga, i tauyemi faifaina veviga 'wa veveluagai.  
30 *Tutuya de'e ma fueda Keliso faifaina ta vevetafewa vita ta veveluagadi. Basenadi bani'odi 'wa 'ise'iseku ma yaku toketokena, we'e tutuya de'e wata valaku 'wa noganogai bola ma yaku tokemaiga a miamia vanuga yogona nageneye.    

Ta na nuaobu 
 

1 'Omi Keliso taiadi 'wa miave'itubama begaidi 'wa vevetoketoke wata yana nuakalikaliega nuami i 'iveoloolodi. 'Anu'anunu Magemagetana i agemi i labilabinimi wata ma emiavo 'wa veve'isanuakalikali bega 'wa veve'ivaivaita.  
2 'Aivaitanidi 'wa veluagadiga, begaidi nuanuaku yami nuanua 'aitamogana, 'wa na vevenuakalikali wata 'ami vebae i na vevesala. 'Ai'edi bani'odi 'wa na vevesauluvediga, yaku sosoana faifaimi i na vebwaika-'afo'afo.  
3 Yami sauluva matatabuna 'waidie kebu 'aisemi faifaimi 'wa na nuanua wata kebu taunimi 'wa na awa'ai'aimiga 'ami subia faifaina. We'e mogitana i lubwainemi ma yami nuaobu 'wa na vo, Taunidi bwaikidi, we'e 'ima sai'afo.”  
4 Kebu 'aisemi yami nuanua faifaidi 'wa na nuanua, siwe wata tomotoga 'ifwaidi yadi nuanua faifaidi 'wa na vevenua'ivina.   

Keliso taunina i kiaobuyeni we'e Yaubada i kialakai 
 

5 I lubwainemi yami nuanua tomotoga 'ifwaidi faifaidi i na vesala Keliso yana nuanua bani'odi. Keliso yana nuanuanidi side bani'odi.   

   
 

6 Keliso 'asa'aiana mogitana Yaubada bani'odi,  

yana vebwaika wata Yaubada yana vebwaika taiadi i vesala,  

siwe kebu nuanuana i na luve'ove'o'oleni.   


7 Kebu 'aisena i da tovoieni, siwe taunina yana 'ai'aiwabu wata yana vebwaika i bailedi,  

ma yana nuaobu tofolova-maimaiga i salai.  

I vetomotogaotoga 'ida tomia fwayafwaya bani'odi.   


8 Taunina i kiaobuyeni, Yaubada yana nuanua i vematayakeyakeni bega i wafa,  

yana wafanina 'ai lagalagana 'waineye 'eba bunumayaga.   

   
 

9 Begaidi Yaubada i silakai ma 'ana ve'ililibu abame i vebwaika-'afo'afo,  

yana vebwaikanina wata 'ana wagava i veleniga bwaikaotogina kebu tamu aitoi bani'odiga,   


10 *bega tomotoga matatabudi abame, fwayefwayeye wata towafa yadi 'eba mia 'waineye,  

ma yadi ve'ililibu i na 'odu'odu Iesu 'waineye.   


11 Matatabudi i na lulu'ivona Iesu Keliso taunina Toveimea Bwaikaotogina,  

yadi ve'ililibunina 'wainega, Yaubada Tamada 'ana subia i na veluagai.   

'Ida tomotoga yadi 'eba 'isa 
 

12 Ekwavo, a nuakalikaliemi. Keliso Yaubada yana nuanua i vematayakeyakediga, nuanuaku 'omi wata bani'odi. Basenadi taiadi ta miamiaga 'wa vevematayakeyakeku, we'e tutuya de'e a 'iawemiga, mogitana i lubwainemi yaku vona 'wa na vematayakeyakedi. Ma yami tokemaiga wata ma yami kololo 'wa na folofolova bega 'ita'ita'inina 'wa veluagaiga vuagina tomotoga i na 'iseni.  
13 I lubwainemi bani'odi 'wa na vevesauluvedi fai Yaubada yami nuanua i luluve'ivaudi wata yana toketokena i velevelemi, bega naninidi 'wa na 'i'idewadiga yana 'eba sosoana.   


14-15 *Ava'ai 'wa na 'idewadiga, tutuya matatabuna kebu 'wa na vebonavoluvoluga wata kebu 'wa na ve'ikwayekwayega, nika yami sauluva tonovidi, kebu tamu aitoi i na vevitami sakona faifaina. Bani'odi 'wa na vesauluvediga, 'omi Yaubada natunavo 'atumai'avami, tomotoga dumwedi 'aidi wata yadi sauluva sakoidi 'awasasadie. 'Ubwana abama i magemagetai, 'omi wata bani'odi tomotoganidi yadi nuanua dududubalidi 'wa na kiavemagetadi yami sauluva magemagetadi 'waidiega.  
16 Mia 'ivauna wata 'atumaina valana 'wa na lulu'ivoneyeni 'waidie, bega 'wainega nuadi i na magetadi. Bani'odi 'wa na vevesauluvediga, tutuyanina Keliso i na vila-vaituganiga ma yaku sosoana a na awa'ai'aiku faifaimi. A na vo, De'e tomotoganidi yaku folova wata yaku tokemaiga vuagina, kebu a da folova-maimaiga.”   


17 Yami folova wata yami vetumagana 'asa'aiana yami 'anivelena-maimaiga Yaubada 'waineye, we'e yau a tauyeku wafa 'waineye Iesu faifaina, 'asa'aiana yaku 'anivelena-maimaiga bega 'ai'edi a na wafaga, yami 'anivelenanina a na 'imoso'ieni. 'Ai'edi mogitana a na wafa, yau a na sosoana wata yaku sosoanayega ma fueda ta na sosoana.  
18 Wata bani'odi i lubwainemi 'wa na sosoana faifaiku, yami sosoanayega ma fueda ta na sosoana.   

Faulo i veifufu Timoti wata Efafilodaito faifaidi 
 

19 A nuani mogitana 'ai'edi 'ada Toveimea Iesu nuanuana, sai'afoga Timoti a na vetunei i na wai 'waimie i na fogemi, siwe kebu tutuya manamanawenaga. Wata i na vilai i na mai valami i na lu'ivoneyeni 'waikuye nika a na sosoana faifaimi.  
20 'Waikuye kebu tamu aitoi Timoti bani'odiga, 'aiseotogina tutuya fuedi ma yana nuakalikali faifaimi i nuanua.  
21 We'e 'ifwaidi tomotoga taunidi yadi nuanua 'aisedi faifaidi i nuanua, we'e naninidi Iesu Keliso faifaina, kebu faifaidi i da nuanuaga.  
22 'Omi 'akonadi 'wa 'asetai Timoti yana sauluva 'atumaidi i veveda, 'wa da vo bani'odi kwamana tamana i da 'i'ivaiseni, we'e Timoti yau i 'i'ivaiseku Iesu Valana 'Atumaina faifaina taiadi 'a folofolova.  
23 Mogitana taunina 'aku to'aivaita begaidi nuanuaku a na vetunei i na wai 'waimie, siwe nagami kabemani yadi veimea a na 'asetai vanuga yogona nageneye a miamiaga faifaina, mulieta i na wai.  
24 Wata a nuani mogitana 'ai'edi 'ada Toveimea Iesu nuanuana, sai'afoga tauniotogiku a na wai.   


25 We'e a nuani i lubwaineni nagami iada Efafilodaito a na voneni i na vilai i na wai. Basenadi 'wa vetunei i mai 'waikuye faifaimi i vetomata'aulele 'aku to'aivaita, bega taiadi 'a folofolova wata 'a lulugavia Iesu Keliso faifaina.  
26 Nuanuana bwaikina wata i na wai 'waimie, siwe i nuavita faifaimi fai valana 'wa nogai i viga, kebu nuanuana 'wa na vevenuafouviga faifaina, i na wai 'wa na 'iseni nuafoumi i na vatu.  
27 Mogitana i viga, sai'afootoga i da 'iaweda, siwe Yaubada i 'isanuakalikalieni, kebu 'aisenaga, yau wata i 'isanuakalikalieku bega yaku nuavita vanuga yogona nageneye kebu i da vebwaika-'afo'afo.  
28 Fai 'wa nunuavitaga faifaina, nuanuaku bwaikina a na vetunei i na wai 'wa na 'iseni nika 'wa na sosoana, we'e yaku venuafouviga faifaimi i na 'a'ava.  
29-30 Tutuyanina i na le'waga, 'wa na sosoaneni fai taunina iami, ma fuemie Keliso yana 'Aila'a. Yawaina i tauyeni, sai'afoga i da 'iaweda Keliso yana folova faifaina. 'Omi nuanuami 'wa da 'aivaitaga, nika fai 'ani'ie 'asa'aiana Efafilodaito 'akonadi i 'ivaiseku. Kumanina 'wa na ve'ililibuyeni, wata 'ifwaidi tomotoga yadi sauluva taunina bani'odi 'wa na ve'ililibuyedi.    

Yada sauluva i tonova Yaubada mataneye vetumagana 'wainega 
 

1 Ekwavo, sai'afoga a na 'ailove, siwe nuanuaku wata a na vonemi. 'Wa na sososoana fai 'omi Toveimea Iesu yana tomotoga. Ava'ai basenadi a kiluma a voneyediga 'waimie wata a na luvaituganidi. Vala 'Atumaina 'ana lu'ivona faifaina kebu a na 'abiawaga, folovanina 'wainega yami vetumagana a na 'ita'ita'ieni.   


2 Taunimi 'wa na 'i'isave'avinimi, i na nunago tove sakoidi i na vekaliemi. Nuanuadi i na lukakademi bunu 'aibobo 'wa na 'ewai, igodina 'ami tugusa 'omi Yaubada yana 'Aila'a. Tomotoganidi 'ou'ou kasikasisidi bani'odi, nuanuadi tomogomi i na 'ivekokovidi  
3 We'e 'ida Yaubada yana 'Aila'a mogitana, 'Anu'anununa Magemagetana yana 'aivaita 'wainega ta 'odu'odu Yaubada 'waineye, wata ma yada sosoana taunida ta tauyeda Iesu Keliso 'waineye taiadi ta miave'itubama. Kebu yada vetumagana ta da yatoi tomogoda yadi nuanua 'waidie.   


4 'Ai'edi Yaubada yana 'Aila'a naninidi ta 'i'idewadiga 'waidie ta da lukuga, 'ako mogitana yau a da kumeta. We'e tomotoganidi igodi yadi vetumagana i yatoi veimea 'adi vematayakayaka 'waidie, i da vemuli.  
5 *Fai side bani'odi.  

A tubugana 'aiata 'ana ve-8 'waineye Yaubada yana tugusa a 'ewai bunuku i boboi.  

Yau tomogo Isileli mogitana,  

Beniamina 'ana wauma 'wainega,  

tubukwavo me Ibeliu, bega yau wata bani'odi.  

Yau nagami totafalolo Falisi,  

'aila'anina veimea bwaikidi wata siaidi matatabuna 'a vematayakeyakedi.   


6 *'A vo 'ako Yaubada yana nuanua mogitana a 'i'idewai, begaidi  

Iesu yana 'Aila'avo a toke a 'i'ivekokovidi.  

Fai igodi nuanuaku yaku sauluva i na tonova Yaubada mataneye, begaidi  

Veimeanidi i mai Mosese 'wainega matatabuna a vematayakeyakedi.   

Keliso 'aiseotogina bwaikina 
 

7 Yaku sauluvanidi a vo 'ako 'atumaidi, yaku 'ai'aiwabu, we'e 'asiau 'waikuye nani-'avo'avovo, fai Keliso nani 'atumaina i 'idewai faifaiku.  
8 Naninidi kebu 'aisedi i da venani-'avo'avovoga 'waikuye, wata nani matatabuna taiadi. We'e mogitana nani 'aitamogana bwaikaotogina 'waikuye, 'aku Toveimea Iesu Keliso 'ana 'aseta wata 'ana veiana. Kelisonina faifaina yaku sauluva tuatuaidi matatabuna a bailedi, 'waikuye bani'odi yogo, ma'itufa Keliso a vagavaia taiadi 'a miave'itubama.  
9 Basenadi veimeanidi i mai Mosese 'wainega a toke a vematayakeyakedi, igodi nuanuaku yaku sauluva i na tonova Yaubada mataneye, siwe a veyogosakoi. We'e 'asiau, ma'itufa yaku sauluva i tonova, fai a vetumagana Keliso 'waineye. Vetumagana'ava 'wainega Yaubada i 'ive'atumaida bega yada sauluva tonovina mataneye.  
10 Yaku nuanua matatabuna, nuanuaku Keliso a na 'asetai taiadi 'a na veiana. Taunina ma yana toketokena i tovoi wafayega, nuanuaku yana toketokenanina 'wainega a na vetoketoke, we'e Keliso vita fuedi i veluagadiga, nuanuaku wata bani'odi vitanidi a na veluagadi faifaina, i na nagoga a na wafa, i wafaga bani'odi.  
11 Begaidi bani'odi a na vevesauluvediga, a nuani mogitana Yaubada wafayega i na sivetovoiku.   

Ta na vetafewa tutula ta na 'ewai 
 

12 Kebu a na vo, Yaku sauluva 'akonadi Iesu Keliso yana sauluva i salaotogi,” wata kebu a na vo, Yau 'akonadi a ve'atumaiotoga.” Basenadi Iesu Keliso i vagavaiku, 'waineye a nago bega tutula a na veluagai, begaidi 'asiau a vevetafewa tutulanina 'ana 'ewa faifaina.  
13 Ekwavo, a 'asetai tutula bola kebu a da veluagai. Yau bani'odi tove'ililide, kebu nani 'ifwaidi mulineye faifaidi i na nuanua, i na lilidemo 'eba 'ailove 'ana tugusa faifaina i na vetafewa. Yaku sauluva tuatuaidi kebu faifaidi a da nuanua, nani 'aitamogana matakuye faifaina a vevetafewa.  
14 Fai Yaubada i venua'ivineku Natuna Iesu Keliso i 'ita'ita'ieku, bega ma yaku tokemaiga a lililidemo tonovina, nuanuaku 'eba ve'a'ava 'waineye a na le'wa, tutula a na 'ewai. Tutulanina mia 'atumaina wata miamia-vagaina abame.   


15 'Ida matatabuda yada mia Keliso 'waineye 'akonadi ta kumaga, i lubwaineda yada nuanua 'aitamogana ava'ai a veifufuyediga 'waidie. We'e 'ai'edi 'ifwaimi yami nuanua tulina, a vetumagana Yaubada nuanua tonovina i na velemi nuami i na magetadi.  
16 Siwe nani bwaikina, 'asetanina 'akonadi ta veluagai Keliso faifaina kebu ta na baileni, yada 'asetanina ta na 'i'imoso'ieni nika yada sauluva i na tonova-'afo'afo.   


17 *Ekwavo, nuanuaku matatabumi yaku sauluva 'wa na vevetutuyamedi. 'Ima yami tovevo sauluva 'atumaina 'a vemi, bega egavo i vetutuyamemaga yami 'eba 'isa, wata bani'odi 'wa na munega.  
18 Ava'ai a na voneyeniga 'waimie, basenadi a vonevonemi siwe 'asiau a nuavita ma matageuku vonanina a na luvaitugani. Tovetumaganavo fuedi yadi sauluva 'waidiega Keliso i vegavieni, yana wafa 'ai lagalagana 'waineye nani-'avo'avovo 'waidie.  
19 Taunidi i tauyedi bunu 'ana nuanua sakoidi 'waidie 'wa da vo yadi yaubada. Yadi sauluvanidi faifaidi taunidi i awa'ai'aidi, we'e mogitana i lubwainedi i da bunumayaga. Fwayafwaya 'ana nuanua 'waidie i vebwaika, 'aisena faifaina i nuanua, begaidi i na wafaotoga 'ai-'ala'alase.  
20 We'e 'ida, abama 'ana tomotoga mogitana, ma yada sosoana 'ada To'ita'ita'i ta lulukamaseni i na mai abamayega, To'ita'ita'inina Iesu Keliso kumanina 'ada Toveimea.  
21 Tutuyanina i na maiga tomogoda mweadi wata 'a'a'avidi i na sivedamanedi i na vetuli bega tomogoda taunina tomogona magemagetana wata miamia-vagaina bani'odi. Naninina i na 'idewaiga yana toketokena 'wainega, toketokenanina 'wainega nani matatabuna i veveimeyedi.    

Ma yami tokemaiga 'wa na tovoi fa'alina 
 

1 Ekwavo, a nuakalikaliemi bwaikina, nuanuaku taiadi ta da miamia. 'Omi yaku folova vuagina, faifaimi a sososoana. Ava'ai a voneyeniga de'e yaku lubulubu 'waineye, nuanuaku 'wa na vematayakeyakeni bega 'wa na tovotovoi fa'alina 'ada Toveimea Iesu 'waineye.   


2 We'e 'omi vevine 'ami 'ailuga Yodia wata Sinitiki a na vonemi. Fai 'omi 'ada Toveimea Iesu 'ana tovetumagana i lubwainemi kebu 'wa na veve'ikwayekwayega, nuanuaku yami nuanua 'aitamogana 'wainega 'wa na veiana.  
3 We'e 'omu iaku, kumanimu taiadi ta folofolova Iesu faifaina, nuanuaku vevinenidi 'u na 'ivaisedi i na veiana mogitana fai 'adi 'ailuga taiadi 'a toke 'a folova Iesu Valana 'Atumaina yana vebwaika faifaina. Vevinenidi 'adi 'ailuga, Kelemeniti wata 'ifwaidi 'aku to'aivaita Iesu faifaina, 'akonadi 'adi wagava i kilumidi i 'eno'enovi Miamia-vagaina 'ana Buki nageneye bega mia 'atumaina wata miamia-vagaina i na veluagai Yaubada 'wainega.   


4 Tutuya matatabuna 'wa na sososoana fai 'omi Toveimea Iesu yana tomotoga, wata a na luvaitugani a na vo, 'Wa na sososoana.”   


5 Nuanuaku yami sauluva i na bika bega tomotoga i na 'ise'iseni. 'Ada Toveimea Iesu yana mai i velilivana.   


6 Kebu tamu nani faifaina 'wa na venuafouviga, we'e mogitana nani matatabuna faifaidi 'wa na vevelu'ui. Ava'ai nuanuami yami nuanua 'wa na lu'ivoneyedi Yaubada 'waineye wata 'wa na vevekaiwa 'waineye.  
7 'Ai'edi bani'odi 'wa na vevelu'uiga, Yaubada nuanua bikana i na velemi bega yami nuanua wata nuafoumi i na vatu, nika kebu 'wa na venuafouviga. Fai 'wa miave'itubama Iesu Keliso taiadi, nuami i na kiavevatudi, bega kebu 'wa na venuafouviga. Yami nuanua bikana 'wa na veluagaiga, faifaina tomotoga i vevenua'ivina-wayoga.   


8 Ekwavo, sai'afoga a na 'ailove, siwe wata a na vonemi. Nuanuaku nani 'atumaiotogidi wata naninidi tomotoga i awave'atumaiediga nuamie 'wa na yatodi 'wa na nunuave'avinidi. Naninidi side. Naninidi mogitana, ma 'adi ve'ililibu, tonovidi, 'atumai'avadi Yaubada mataneye. Wata naninidi 'eba nua'ewa, tomotoga yadi nuanua 'ana laubwaina. Venidi nuanuaku 'wa na nunuave'avinidi.  
9 Ava'ai a vemiga wata 'waikuyega a sivedamanidi 'waimie yaku veifufu wata yaku sauluva 'waidiega, i lubwainemi 'wa na 'i'idewadi. 'Ai'edi bani'odi 'wa na vesauluvediga, Yaubada kumanina nuanua bikana wata mia 'atumaina 'adi to'anivelena, lilivamie i na miamia.   

Faulo i vekaiwa me Filifai 'waidie yadi 'aivaita faifaina 
 

10 Ekwavo, basenadi 'wa 'ivaiseku yami 'anivelena-maimaiga 'waidiega, we'e tutuya kamwaneye yami 'aivaita kebu a da veluagai. Kebu 'wa da venuafanikuga siwe fai kebu tamu 'eda i da 'eno'eno 'ana vetune faifaina. Tutuya de'e yami 'aivaita a veluaga-vaitugani bega ma yaku sosoana a vekaiwa bwaikina 'ada Toveimea 'waineye.  
11 Kebu tamu nani 'wainega a da 'usa faifaina a da vonavona, we'e ava'ai i sousouyedi 'waikuye, mia 'atumaina 'alo vitana 'akonadi a lutonovidi, ma yaku 'aseta a na sosoanamo.  
12 Tutuya 'ifwaidi nani fuedi 'waidiega a ve'ale'usa, we'e tutuya 'ifwaidi nani fueotogidi 'waikuye. Vona mogitana 'akonadi a lutonovidi bega ava'ai i na souyeniga 'waikuye kebu a na venuafouviga, ma yaku 'aseta. 'Ai'edi ma kamoaiku 'alo ma 'aku lase wata yaku kukua fueotogidi 'alo kebu, siwe a na sosoanamo.  
13 Keliso i kiavetoketokeku bega ava'ai i na souyediga 'waikuye 'aku fata.   


14 Mogitana Keliso 'aku to'aivaita siwe fai vita 'waidie 'wa 'ivaisekuga a vekaiwa 'waimie.  
15 'Omi me Filifai 'akonadi 'wa 'asetai, nagami a wai Iesu Valana 'Atumaina a lau'age 'waimie 'wa 'ivaiseku. Tutuyanina yami 'awalawa Masidonia a 'iaweni, 'omi Iesu yana 'Aila'a 'aisemi 'wa 'ivaiseku yami 'anivelena-maimaiga 'wainega, we'e tovetumagana 'aila'a 'ifwaidi kebu.  
16 *We'e tutuyanina a miamia 'atamana Tesalonaika 'waineye, a veve'ale'usaga 'wa 'i'ivaiseku.  
17 Kebu nuanuaku yami nuakalikali a na 'ewaimo, siwe nuanuaku 'wa na 'a'anivelena-maimaiga bega 'awaie 'ana tutula 'wa na veluagai Yaubada 'wainega.  
18 *Fai yami 'aivaita fuedi 'waikuye, yaku vekaiwa a kilukilumi de'e lubulubunina nageneye. Yami nuakalikalinidi 'wa vetunediga Efafilodaito i miedi, 'asa'aiana 'aku fata yaku nuanua bani'odi, siwe wata bwaikaotogina 'wa vetunei. Mogitana yami 'aivaita 'waikuye 'wa da vo yami 'aisaya i da 'alavesigasigagai 'eba velomu 'wainega Yaubada faifaina, magaina 'atumaina i da yaogi, 'ana 'eba kiavesosoana wata nuanuana.  
19 We'e yaku Yaubada yana 'ai'aiwabu magemagetadi fueotogidi, 'ai'edi tamu nani 'wainega 'wa na 'usaga, fueotogidi i na velemi. I na velemiga fai 'wa miave'itubama Iesu Keliso taiadi.   


20 Yaubada Tamada ta na subisubiai, yana 'ai'aiwabu magemagetadi kebu i na 'a'avaga i na 'eno-vagata.  

   
 
Vona mogitana yaku nuanua bani'odi.   

Faulo yana 'alanuai 
 

21 Yaku vekaiwa Yaubada yana tomotoga matatabumi 'waimie, 'omi 'wa miave'itubama Iesu Keliso 'waineye. Ekwavo tovetumagana taiadi 'a miamianiga wata i vekaiwa 'waimie.  
22 Yaubada yana tomotoga de'e bei matatabudi i vekaiwa 'waimie, we'e mogitana tomotoganidi i folofolova me Loma yadi toveimea bwaikina Sisa yana vanuge wata i vekaiwa 'waimie.   


23 A vevelu'ui faifaimi, nuanuaku 'ada Toveimea Iesu Keliso ma yana nuakalikali i na vevesauluva 'atumaina matatabumi 'waimie.  

   
 
'Asa'aiana bani'odi,  

Faulo   

* 1:13:

KOLOSE  

Faulo yana kiluma me Kolose 'waidie  

'Eba kiavemageta  

Tutuyanina Faulo i miamia Loma vanuga yogona nageneye lubulubu de'e i kilumi me Kolose faifaidi. We'e wata tamu lubulubu i kilumiga Filimoni faifaina fai taunina tomogo Kolose, bega lubulubunidi 'ailuga Tikiasa wata Onesimo i nawedi. Kolose sai'afo Efeso lilivaneye, 'awalawa Eisia nageneye. Kolose tovetumagana 'adi 'aila'a i souyeniga kebu Faulo yana lau'age 'wainega, Faulo taunina i miamia Efeso we'e Efafilasi i vetunei i lau'age 'waidie nika tovetumagana 'adi 'aila'a i souyeni. (Kolose 1:7) Efafilasi 'atamana 'ailuga 'waidie i folova Kolose lilivaneye, Lodisia wata Ilafolisi. (Kolose 4:13) Kebu tamu tutuya 'atamananidi 'adi tomotoga Faulo i da 'isediga, siwe faifaidi i nuanua wata i vevelu'ui.  

Efafilasi i nago Faulo 'waineye i lu'ivona tove-vekavekali faifaidi, bega Faulo lubulubu de'e i kilumi, kebu nuanuana tovekalinidi me Kolose yadi vetumagana i na 'ivesakoidi. Tovekalinidi nuanuadi tovetumaganavo ma yadi subia i na 'odu'odu tomotoga bwaikidi wata toketokedi bani'odi anelose 'waidie, kumanidiavo i miamia abame. Wata i vonaga Iesu kebu mogitana Yaubada Natuna, taunina tamu anelose bani'odi. Wata tovekalinidi nuanuadi bunu 'aibobo wata veimea 'ifwaidi Mosese 'wainega i na vevematayakeyakedi.  

Lubulubu de'e 'wainega Faulo i ve me Kolose 'waidie Keliso 'asa'aiana kumanina Yaubada yana 'ai'aiwabu, yana sauluva wata yana nuanua i vesala. Keliso 'wainega Yaubada nani matatabuna i 'idewadi wata taunina tovetumaganavo yadi To'edakumeta. Keliso 'aiseotogina 'ita'ita'i wata mia 'atumaina lamuna. Lubulubu de'e 'ana 'idi side bani'odi.  

Faulo yana vona-vekaiwa. 1:1-2  

Faulo i vekaiwa wata i velu'ui me Kolose faifaidi. 1:3-14  

Keliso yana vebwaika wata yana folova faifaidi. 1:15-23  

Faulo yana folova tovetumagana 'adi 'aila'avo faifaidi. 1:24-2:5  

Me Kolose i na miave'itubama Keliso taiadi, we'e tove-vekavekali i na bailedi. 2:6-3:4  

Sauluvanidi tovetumaganavo 'adi laubwaina. 3:5-4:1  

Velu'ase'ase 'ifwaidi wata yana 'alanuai. 4:2-18  

1-2 Emavo, yau Faulo iada Timoti taiadi 'a vekaiwa 'waimie. Yaubada nuanuana, bega a vetomata'aulele Iesu Keliso faifaina, we'e 'omi Yaubada yana tomotoga vevenua'ivinimi, 'wa miamia 'atamana Kolose 'waineye. 'Aila'animi 'wa miave'itubama Keliso taiadi, 'waimie a kilukiluma. 'A vevelu'ui faifaimi, nuanuama Yaubada Tamada ma yana nuakalikali i na vevesauluva 'atumaina 'waimie wata nuanua bikana mia 'atumaina taiadi i na velevelemi.   

Faulo i vekaiwa Yaubada 'waineye me Kolose faifaidi 
 

3-4 Tutuya fuedi faifaimi 'a vevelu'ui wata 'a vevekaiwa Yaubada 'waineye, kumanina 'ada Toveimea Iesu Keliso Tamana. Fai valami 'a nogai yami vetumagana Iesu Keliso 'waineye toketokena wata Yaubada yana tomotoga matatabudi 'wa nunuakalikaliedi.  
5 Basenadi Iesu Valana 'Atumaina 'wa nogai, Valanina Yaubada yana Vona tonovina, nika bei 'wa nuani mogitana 'awaie 'ami veuveuta 'atumaidi 'wa na veluagadi Yaubada 'wainega. 'Ami veuveutanidi Yaubada 'akonadi i 'idewadi abame i 'eno'enovi, bega ma yami vetumagana faifaidi 'wa lulukamata. Fai naninidi 'wa nuani mogitana 'awaie 'wa na veluagadi, 'wa nunuakalikali wata 'wa vevetumagana.  
6 Valanina Iesu faifaina basenadi 'wa nogaiga, i vevebwaika tomia fwayafwaya matatabuna 'waidie, 'atumaina wata ma vuagina. Wata 'omi bani'odi. Tutuyanina valanina 'wa nogai wata 'wa 'asetai mogitana Yaubada ma yana nuakalikali i vesauluva 'atumaina 'waimie, i maiga 'asiau Iesu Valana i vevebwaika 'waimie wata yami sauluva i veve'atumai 'wa da vo ma vuagina.  
7 *Yami 'asetanina Yaubada yana nuakalikali faifaina Efafila 'wainega 'wa nogai, iadanina to'idumwebika ta nuakalikalieni, ma fuema 'a vetofolova Keliso faifaina, kumanina tutulima i wai 'waimie.  
8 We'e 'wa nuakalikaliga Yaubada 'Anu'anununa yana 'anivelena 'waimie, faifaina Efafila i vonema.   

Faulo i velu'ui nuanuana me Kolose i na vetoketoke Keliso faifaina 
 

9 Valami 'a nogai bega tutuya fuedi 'a vevelu'ui faifaimi. Tutuyanina 'a nogai i maiga 'asiau kebu 'a da 'ailove 'a vevelu'ui Yaubada 'waineye faifaimi bega naninidi Yaubada nuanuana 'wa na 'i'idewadiga, 'wa na 'aseta-'atumaidi, wata 'Anu'anunu Magemagetana nuamageta i na velemi bega nani matatabuna 'waidie ma yami 'aseta 'wa na vevenua'ivina 'atumaina.  
10 Naninidi i na velemiga, nika sauluvanidi 'Auvea yana tomotoga 'adi laubwaina 'wa na 'i'idewadi yami mia matatabuna 'waidie bega 'Auvea 'wa na kiavesosoani. 'Wa na vevesauluva 'atumaina nani tulina tulina 'waidie 'wa da vo yami mia ma vuagina wata Yaubada 'ana 'aseta i na vevebwaika 'waimie.  
11 Wata 'a vevelu'ui faifaimi bega tutuya fuedi Yaubada i na kiavetoketokemi taunina yana toketokena magemagetana 'wainega, bega vita tulina tulina i na sousouyediga kebu 'wa na 'abiawa 'wa na tokemaigemi.  
12 Ma yami sosoana 'wa na vevekaiwa Tamada 'waineye fai i 'ive'atumaimi bega 'ami fata 'ami veuveuta 'wa na veluagadi yana 'ai'aiwabu 'waidiega. 'Ai'aiwabunidi i 'idewadi yana tomotoga faifaida 'awaie yana 'Eba Veimea magemagetana nageneye i na veleda.  
13 Tamadanina i 'ita'ita'ieda Seitani yana veimea dududubalina 'wainega i sidamaneda Natuna nuafouna yana veimea 'waineye.  
14 *Natunanina 'wainega Yaubada i tuveobuda sakona 'wainega wata yada sakonanidi i nuatavunidi.   

Keliso nani matatabuna i vebwaika-'iawedi 
 

15 Keliso 'asa'aiana kumanina Yaubada 'anununa,  

fai Yaubada kebu ta da 'ise'iseniga i vemageta Keliso 'wainega.  

Kelisonina Yaubada Natuna, 'eba velamu 'waineye taunina i miamia,  

Yaubada 'ana 'idewadewa matatabuda taunina 'ada to'edakumeta.   


16 Taunina to'edakumeta fai 'wainega nani matatabuna tomotoga taiadi Yaubada i 'idewada.  

Naninidi abame wata fwayefwayeye.  

Naninidi ta 'ise'isediga wata kebu 'ada fata ta na 'isediga,  

bani'odi kini, tomotoga bwaikidi, toveimea tulina tulina, wata nani toketokedi i miamiani 'awasasa'aveye.  

Nani matatabuna i souyedi Keliso 'wainega, taunina yana nuanua faifaina.   


17 We'e 'ana 'idewadewanidi bola kebu tamu i da souyeniga, Keliso 'akonadi i miamia,  

mulieta nani matatabuna i souyedi i 'a'avana i 'i'isave'avinidi wata i kikiavefa'alidi.   

   
 

18 *Wata Keliso kumanina toveimea yana 'Aila'a faifaina,  

'Aila'anina 'asa'aiana Keliso tomogona we'e taunina 'unu'unu.  

Keliso 'Aila'anina yana mia 'atumaina lamuna,  

wata kumanina nagami wafayega i tovoi-vaitugana.  

Begaidi nani matatabuna 'waidiega taunina 'aiseotogina i kumetaotoga.   

   
 

19 Fai Yaubada nuanuana, tauniotogina i miamia Natuna 'waineye.   


20 *Wata Natuna yana wafa 'wainega, 'ana 'idewadewavo matatabuna i veianedi.  

Basenadi naninidi abame wata fwayefwayeye tomotoga taiadi i mia'idi Yaubada 'wainega,  

siwe Natuna yana wafa 'ai lagalagana 'waineye, dayaginega nani matatabuna i veiana Yaubada taiadi.   

   
 

21 We'e 'omi basenadi yami sauluva wata yami nuanua sakoidi 'waidiega, Yaubada 'wa vedumwe'ai'aieni 'wa 'awa'idimi 'wainega.  
22 Tutuya de'e Yaubada i veianemi Natuna yana wafa 'wainega. Natunanina i vetomotogaotoga i wafa faifaida bega Yaubada i na vagavaimi i na nawemi mataneye, bega 'omi magemagetami, kebu tamu yami sakona wata kebu tamu 'ami 'eba awavesako.  
23 Siwe i lubwainemi yami vetumagana Keliso 'waineye fa'alina, kebu 'wa na venuanaluga wata kebu 'wa na fetoga. Tutuyanina Iesu Valana 'Atumaina 'wa nogai, 'wa vetumagana Keliso i wafa 'ami 'ita'ita'i faifaina, wata 'wa nuani mogitana 'awaie 'ami veuveuta 'atumaidi 'wa na veluagadi Yaubada 'wainega, begaidi ma yami vetumagana 'wa lulukamata. Valanina 'wa nogaiga 'akonadi Yaubada yana tomotoga i lu'ivona tomotoga matatabuna 'waidie, we'e yau Faulo a vetofolova faifaina a lalau'age.   

Faulo yana folova wata yana veviga Keliso yana 'Aila'a faifaidi 
 

24 Iesu Valana 'Atumaina a lalau'age, we'e 'ana tovedumwe'ai'aivo 'waidiega veviga a veveluagadi faifaimi, siwe ma yaku sosoana. Keliso veviga bwaikina i veluagai, siwe veviganidi bola i 'eno'enovi, bega tomogokuye veviga a veveluagai Keliso yana 'Aila'a 'alo Tomogona faifaina.  
25 Yaubada i venua'ivineku a vetofolova Keliso yana 'Aila'a 'awasasamie 'ami 'aivaita faifaina. Yaku folovanina Yaubada yana Vona matatabuna a sisivemagesedi 'waimie. Yana Vonanina a lulu'ageyeniga side bani'odi.  
26 Basenadi Yaubada yana nuanua givagivana kebu i da lu'ivoneyeni tomotoga 'waidie, givagivana i 'eno'eno i maiga tutuya de'e i sivemageseni yana tomotoga 'waideye.  
27 I sivemageseniga fai nuanuana ta na 'asetai yana nuanuananina givagivana 'atumaiotogina wata magemagetana. Yaubada yana nuanuananina givagivana tomotoga 'ada 'aila'a tulina tulina faifaida side. Keliso i agemi nagemie i miamia, bega 'awaie abame Yaubada yana 'ai'aiwabu magemagetadi i na velemi.   


28 Begaidi 'a lalau'age Keliso faifaina tomotoga matatabumi 'waimie, ma yama nuamageta nani tulina tulina faifaidi 'a vevelu'ase'ase wata 'a veve 'waimie. Nuanuama tomotoga 'aitamogana 'aitamogana Keliso taiadi i na miave'itubama i na kumaga bega 'a na vagavaidi 'a na nawedi Yaubada mataneye.  
29 Begaidi ma yaku tokemaiga a toke a folofolova. Keliso toketokeotogina yana toketokena i veleku, 'wainega a folofolova wata toketokenanina i folofolova 'waikuye.    

Keliso 'ana 'aseta 'waideye 'asa'aiana 'ai'aiwabu 
 

1 Nuanuaku 'wa na 'asetai yaku velu'ui 'waidiega a toke a folofolova faifaimi, 'omi kebu 'aisemi faifaimi wata Iesu 'ana tovetumaganavo i miamianiga 'atamana Lodisia 'waineye faifaidi wata tovetumaganavo 'ifwaidi, kumanidiavo kebu maigiku i da 'ise'iseniga wata faifaidi a vevelu'ui.  
2 A vevelu'ui faifaimi bega Yaubada i na kiavefa'alimi wata ma emiavo yami venuakalikali i na luvetubamimi. Wata nuanuaku yami 'aseta i na vebwaika bega Yaubada yana nuanua givagivana 'wa na 'aseta-'atumaia. De'e naninina bani'odi kukuafou, fai nuanuananina givagivana 'asa'aiana taunina Keliso.  
3 Yaubada yana 'ai'aiwabu givagivadi bani'odi nuamageta wata 'aseta matatabuna Keliso 'aiseotogina 'waineye i 'eno'eno.  
4 Naninidi a vonevonemi, kebu nuanuaku tamu aitoi i na vekaliemi bonana 'adi nogaya 'eba nua'ewa 'waidiega.  
5 Yau kebu taiadi ta da miamia, siwe nuaku i viwai 'waimie wata a sososoana fai yami nuanua 'aitamogana 'wainega matatabumi 'wa tovotovoi fa'alina, wata yami vetumagana Keliso 'waineye toketokena.   

Mia 'ivauna wata 'atumaina ta veluagai Keliso 'wainega 
 

6 Basenadi ma yami vetumagana taunimi 'wa tauyemi Iesu Keliso 'waineye, taunina 'ami Toveimea, i lubwainemi tutuya de'e wata bani'odi yami mia matatabuna 'waidie ma yami vetumagana, taunimi 'wa na tauyemi 'waineye 'wa na miave'itubama taiadi.  
7 Welavi yadi 'eba vetoketoke 'walamidi, wata bani'odi taunimi 'wa na tauyemi Keliso 'waineye bega i na 'i'ivefa'alimi wata i na kikiavetoketokemi. Yami vetumagana 'waineye i na vevebwaika bega 'wa na tovotovoi fa'alina, basenadi bani'odi Yaubada yana tomotoga i ve 'waimie. Wata tutuya fuedi 'wa na vevekaiwa Yaubada 'waineye.   


8 Taunimi 'wa na 'i'isave'avinimi kebu tamu aitoi nuami i na 'ewadi yadi ve igodi 'eba 'aseta 'waidiega, we'e mogitana venidi i na yogonimi kebu 'eba 'aivaita. Yadi venidi kebu i da mai Keliso 'wainega, we'e mogitana tomotoga yadi ve, i mai tubudiavo 'waidiega, wata yaiainanidi ma yadi veimea i miamia fwayefwayeye.   


9 Ve-vekavekalinidi 'wa na bailedi fai Yaubada tauniotogina i miamia Keliso nageneye, Keliso kumanina i vetomotogaotoga.  
10 We'e 'omi Keliso taiadi 'wa miave'itubama, mia 'ivauna wata 'atumaina 'wa veluagadi, kebu tamu ava'ai 'wainega 'wa da ve'ale'usa. Keliso yana veimea toketokeotogina, kebu toveimea tulina tulina, wata yaiaina taiadi i da vesala, matatabuna 'waidiega taunina 'aiseotogina i 'edakumetaotoga.   


11 Me Diu i vonavona i vo, Yaubada yana tugusa bunu 'aibobo 'a 'ewaiga, 'ima yana tomotoga mogitana.” We'e 'omi, tutuyanina 'wa miave'itubama Keliso taiadi, kebu bunu 'aibobo 'wa da 'ewaiga tomotoga 'waidiega, we'e Keliso yami nuanua sakoidi nagami, i si'a'idi bega 'wa da vo nuanuananidi sakoidi i da boboyavuledi.  
12 *Wata side bani'odi. Keliso i wafaga i ve'ufai, wata bani'odi 'omi 'wa bafitaiso Iesu taiadi 'wa wafa i ve'ufami. Tutuyanina Yaubada Iesu i sivetovoia, 'omi 'wa vetumaganaga Yaubada yana toketokena 'waineye, taiadi i sivetovoimi nika mia 'ivauna wata 'atumaina 'wa veluagai.   


13 *Basenadi 'anu'anunumi wafadi fai 'wa sakosakona, yami nuanua sakoidi bola kebu 'wa da si'a'idi. Siwe Yaubada Keliso i sivetovoia, 'omi wata bani'odi mia 'ivauna wata miamia-vagaina i velemi wata yada sakona matatabuna i nuatavunidi.  
14 *Basenadi Yaubada yana veimea ta geugeudi, yada sakonanidi 'adi tutula i lubwaineda ta da wafa, siwe Keliso yana wafa 'wainega yada sakonanidi i 'u'umidi, 'wa da vo yada sakona kilukilumidi i da 'ewayavuledi i da tutufwasedi 'ai lagalagana 'waineye, nika bei i ve'a'avadi.  
15 Keliso yana wafanina 'wainega, Seitani ma enavo yaiaina yadi toketokena i ve'a'avadi, tomotoga matatabudi 'waidie i lu'ivevenedi nika i bunumayaga.   

Venidi tomotoga yadi nuanuayega 'wa na bailedi 
 

16 *Fai Keliso i vetoketoke bega a na vonemi. 'Ai'edi aitoi i na awavesakoyemi nani 'ifwaidi 'wa 'ani'anidi 'alo 'wa yemuyemudi faifaidi, kebu bonadi 'wa na nogaidi. Wata 'ai'edi i na lukakademi bega lusakali tulina tulina tafalolo faifaina, 'wa na 'i'idewadi, 'alo Weta'i 'Ivauna 'ana tafalolo, me Diu yadi 'Aiata Veawai 'wa na veve'ililibuyeniga, kebu bonadi 'wa na nogaidi.  
17 Veimeanidi de'e 'a'a'avidi, i 'eno'enovi nika Keliso i souyeni. Naninidi bani'odi 'anunu, we'e Keliso mogitana tauniotogina.  
18 Tomotoga 'ifwaidi igodina tonuaobu i 'odu'odu anelose 'waidie, 'ai'edi i na awavesakoyemiga kebu bonadi 'wa na nogaidi. Tutuya fuedi ma yadi nualaka 'adi ve i veveifufu-dewedi i vo 'ako Yaubada nani fuedi i sivemagesedi 'waidie, we'e mogitana taunidi yadi nuanua-vekavekali 'waidiega i sousouyedi.  
19 *Tomotoganidi yadi miave'itubama Keliso taiadi, 'akonadi i 'awa'ididi 'wainega. Keliso taunina 'unu'unu, we'e 'ida, yana 'Aila'a 'alo Tomogona. Yana toketokena 'wainega 'ida du'u tulina tulina ta tubwa 'waineye i 'i'ive'avinida wata i 'i'isave'avinida. Wata Yaubada yana toketokena 'wainega 'ida Keliso Tomogona ta vevebwaika wata ta vevetoketoke Yaubada yana nuanua bani'odi.   


20 Tutuyanina Keliso i wafa, 'omi taiadi 'wa wafa, i yavumi Seitani ma enavo yaiaina 'waidiega, kumanidiavo ma yadi veimea fwayefwayeye. Mogitana i yavumi siwe awale yami sauluva 'wa da vo fwayafwaya 'ana nuanua i da vebwaika 'waimie? Naninidi tomotoga 'aisedi yadi nuanuayega i talabodedi, awale tomotoganidi 'wa vematayakeyakedi?  
21 Yadi talabodanidi i vo, Nani de'e tabutabuna, kebu 'wa na 'abitonovi. 'Ani'ani de'e tabutabuna, kebu 'wa na 'ania.”  
22 Naninidi tomotoga i talabodediga nani-'avo'avovo, 'a'a'avidi. Ve'etobodanidi tomotoga yadi nuanua wata yadi ve 'waidiega i sousouyedi, kebu Yaubada 'wainega.  
23 Tomotoganidi i veve 'waimie i vo, I lubwainemi taunimi 'wa na kiaobuyemi wata ma yami ve'ililibu 'wa na 'odu'odu anelose 'waidie. Taunimi tomogomi 'wa na nikenikedi bega nuagiva sakoidi 'waimie i 'eno'enovi i na 'a'ava.” Yadi vonanidi 'adi nogaya 'wa da vo taunidi tonuamageta, we'e mogitana kebu 'eba 'aivaita, kebu 'ana fata nuagiva sakoidi 'wa na talabodedi taunimi 'ami 'ivekokova 'wainega.    

Keliso ma yana 'ai'aiwabu mataududulina i na souyeniga, wata 'ida taiadi 
 

1 *Keliso i wafa Yaubada i sivetovoia i laka abame ma yana veimea i miabui Yaubada 'ana 'atagiega. 'Omi wata bani'odi i sivetovoimi Keliso taiadi mia 'ivauna wata miamia-vagaina i velemi, begaidi i lubwainemi yami nuanua i na nunago abama 'ana nuanua 'waineye.  
2 Nuanuaku abama 'ana nuanua nuami i na 'ewaotogidi, we'e fwayafwaya 'ana nuanua kebu i na vebwaika 'waimie.  
3 Bani'odi 'wa na nuanuayediga fai tutuyanina Keliso i wafa wata bei 'omi 'wa wafa. Tutuya de'e Yaubada taiadi 'wa miave'itubama, nageneye 'wa givagiva Keliso taiadi.  
4 We'e Keliso taunina yami mia 'ivauna wata miamia-vagaina lamuna, 'awaie ma yana 'ai'aiwabu magemagetana i na souyeniga, 'omi taiadi 'wa na souyemi, yana 'ai'aiwabunina i na velemi.   

Sauluva sakoidi 'wa na bailedi, 'ivaudi 'wa na 'ewadi 
 

5 Fai Keliso taiadi 'wa miave'itubama, i lubwainemi fwayafwaya 'ana nuanua sakoidi 'wa na bailediga 'wa da vo 'waidiega 'wa da wafa, bega kebu 'wa na ve'avula-'avo'avovo, sakona tulina tulina 'eba bunumayaga wata bunu 'ana nuanua sakoidi taiadi 'wa na bailedi. Naninidi sakoidi kebu faifaidi 'wa na nuagiva wata kukua 'adi nuanua kebu 'waimie i na vebwaika. Tomotoganidi kukua nuadi i 'ewadiga, mogitana i sakona fai kukua 'adi nuakalikali 'waidie bwaikina, 'wa da vo 'waidie i da 'odu'odu, we'e Yaubada i da baileni.  
6 Egavo sauluvanidi i na 'i'idewadiga, taunidi Yaubada yana nuanua 'adi tovedumwe'ai'ai, 'awaie ma yana nuasako vematavuloga i na veledi.  
7 Basenadi 'omi tovedumwe'ai'ainidi 'wa saladi, taunimi 'wa tauyemi sauluvanidi sakoidi 'waidie.   


8 Tutuya de'e i lubwainemi sauluva sakoidi matatabuna 'wa na bailedi. Kebu 'wa na nunuasakoga, kebu kamomi i na ogaogalaga wata kebu tamu aitoi 'wa na tolive'edeni bega vita i na veluagai. Kebu 'wa na vebonaivo wata vona sakoidi kebu 'awamiega i na sousouyedi.  
9-10 *Kebu emiavo 'wa na vekaliedi fai yami nuanua sakoidi nagami, sauluva sakoidi taiadi 'akonadi 'wa si'a'idi, ma'itufa yami nuanua 'ivaudi 'wa ve'wesenedi. Yami nuanuananidi 'ivaudi 'adi to'idewadewa Yaubada, tutuya fuedi i 'i'ive'ivaudi taunina yana nuanua bani'odi, bega taunina 'wa na 'aseta'a'avai wata taiadi 'wa na veiana.  
11 Fai Yaubada yada nuanua i 'ive'ivaudi ta luku yana 'Aila'a 'waineye, matatabuda ta vesala mataneye, me Diu wata taunidi kebu me Diu, taunidi bunu 'aibobo i 'ewaiga wata kebu i da 'ewaiga, yavuyavula wata tobavu, tofolova-maimaiga wata tomotoga yavuyavudi, matatabuda Keliso i ageda bega kebu ta na lau'idi, 'aiseotogina 'ada toveimea bwaikina.   


12 * Fai Yaubada i venua'ivinemi bega 'omi yana tomotoga magemagetami i nuakalikaliemi, begaidi i lubwainemi side naninidi 'wa na 'i'idewadi. 'Wa na 'i'isanuakalikali, ma yami nuakalikali 'wa na vevesauluva 'atumaina tomotoga 'waidie, 'wa na nunuaobu, yami sauluva i na bika, 'ai'edi egavo i na vesauluva sakoina 'waimie, ma yami tokemaiga 'wa na nuakalikaliedimo.  
13 *Ma emiavo 'wa na ve'ivaivaita kebu 'wa na logiedi, emiavo i na vesauluva sakoina 'waimie 'wa na nuatavunidi. Yada 'Auvea i nuatavunimi, i lubwainemi 'omi wata emiavo 'wa na nuatavunidi.  
14 De'e sauluvanidi 'atumaidi 'wa na 'i'idewadi, siwe ma yami nuakalikali. Nuakalikalinina i na 'itavimi, 'wainega 'wa na luvetubama.   


15 Keliso 'akonadi nuanua bikana i velemi, begaidi i lubwaineni yami nuanua 'waidie i na veveimea bega yana 'aivaita 'wainega i na vevemi ava'ai yana nuanua 'wa na 'i'idewadi. Matatabumi Keliso yana 'Aila'a 'aitamogana, Yaubada i vagavaimi bega yami sauluva bikanega ma emiavo 'wa na veveiana. Wata tutuya fuedi 'wa na vevekaiwa Yaubada 'waineye.  
16 *I lubwainemi Keliso Valana 'Atumaina nuami i na 'ewadi, bega ma yami nuamageta nani matatabuna faifaidi emiavo 'waidie 'wa na veve wata 'wa na awave'eda'eda. Same Yaubada yana Buki 'wainega, lei 'eba subia wata lei 'Anu'anunu Magemagetana yana 'alavelevelena 'wainega 'wa na leileiedi wata nuamiega 'wa na vevekaiwa Yaubada 'waineye.  
17 Fai 'omi 'ada Toveimea Iesu yana tomotoga, ava'ai 'wa na 'i'idewadi bonamiega 'alo nimamiega, sauluvanidi matatabuna 'wa na 'i'idewadi 'ana wagavayega wata 'wa na vevekaiwa Keliso 'waineamo Yaubada Tamada 'waineye.   

Keliso yana 'Aila'a 'ada veimea wata 'ada awave'eda'eda 
 

18 *'Omi vevine naginagimi, fai 'omi Keliso yana tomotoga, i lubwainemi taunimi 'wa na tauyemi yami lalamogavo yadi nuanua 'wa na 'i'idewadi.   


19 *We'e 'omi iaveta naginagimi yami vevinevo 'wa na nunuakalikaliedi wata kebu vita 'wa na velediga.   


20 *We'e 'omi yavayavava nani matatabuna 'waidie, tamamiavo wata inamiavo 'wa na vevematayakeyakedi nika 'ada Toveimea Iesu i na sosoana faifaimi.   


21 *We'e 'omi tamadiavo, natumiavo kebu 'wa na yagai-maimaigidi, i na nunago i na nuavita wata i na vedumwe'ai'ai.   


22 *We'e 'omi tofolova-maimaiga, 'ami toveimeavo yadi veimea 'wa na vevematayakeyakedi nani matatabuna 'waidie. 'Ai'edi 'ami toveimeavo i na 'ise'isemi 'alo kebu, tutuya matatabuna yami sauluva 'waidiega 'wa na kiavesosoanidi. Fai 'ami Toveimea abame 'wa veve'ililibuyeni, ma yami 'idumwebika 'wa na folofolova.  
23 Ava'ai folovaga 'wa na 'i'idewaiga, ma yami sosoana 'wa na toke 'wa na folova, kebu tomotoga 'aisedi 'waidie 'wa da folofolova, we'e mogitana 'ami Toveimea Keliso 'waineye 'wa folofolova.  
24 Vona mogitana 'wa na toke 'wa na folova fai 'awaie 'ami Toveimea Keliso abame i na tutulimi, naninidi 'atumaidi i yatodiga yana tomotoga faifaidi 'waidiega. I na tutulimi fai taunina 'ami Toveimea mogitana.  
25 *Egavo sauluva sakoidi i 'i'idewadi wata 'adi tutula nani sakoidi i na veluagai Yaubada 'wainega. Yaubada kebu i da lau'idi, mataneye tomotoga bwaikidi wata siaidi i vesala, bega matatabuda tutula ta na veluagai.    

1 *We'e 'omi toveimea, 'wa na vevesauluva 'atumaina yami tofolova-maimaiga 'waidie wata 'adi 'aivaita 'wa na veleveledi 'eda'eda mogitana 'waineamo. 'Wa na nuani 'omi wata ma 'ami Toveimea, i miamia abame.   

Faulo yana velu'ase'ase velu'ui wata vona 'atumaina faifaidi 
 

2 Tutuya fuedi 'wa na vevelu'ui Yaubada 'waineye kebu 'wa na 'ailove. Yami velu'ui 'waidie, kebu yami nuanua i na nunago mali nuanua 'waidie, Yaubada 'aisena faifaina 'wa na nuanua wata 'waineye 'wa na vevekaiwa.  
3 Wata yami velu'ui 'waidie, faifaima 'wa na vevelu'ui bega Yaubada tamu 'eda'eda 'atumaina i na 'idewai, nika 'ama fata yana Vona 'a na lalau'age tomotoga 'waidie. Vonanina Keliso faifaina basenadi givagivana, siwe tutuya de'e i sivemageseni. Keliso faifaina a lalau'age, begaidi 'ana tovedumwe'ai'ai i yatoku vanuga yogona nageneye a miamia.  
4 I lubwaineku Keliso valana faifaina a na lalau'age, begaidi nuanuaku 'wa na vevelu'ui faifaiku bega 'aku fata a na kiavemageta 'atumaina nika 'ana 'aseta safailina wata magemagetana.   


5 *Tomotoganidi kebu i da vetumagana taiadi 'wa na miamiaga, ma yami nuamageta 'wa na vevesauluva 'atumaina 'waidie. 'Ai'edi tutuya 'atumaina 'wa na veluagai, bei 'wa na lu'ivona Keliso faifaina.  
6 Tutuya matatabuna yami vona 'adi nogaya 'atumaidi wata nua'ewa'ewadi bega 'ai'edi aitoi i na velutoliemi yami 'aseta Keliso faifaina, yami tutula 'atumai'avana.   

Faulo yana 'alanuai 
 

7 *Iada Tikiasa i na wai valaku matatabuna i na lu'ivona 'waimie. Taunina iada mogitana, ma fuema 'a folofolova 'ada Toveimea Iesu faifaina wata taunina Iesu 'ana to'idumwebika ma 'ana vetumagana.  
8 A vevetunei 'waimie bega 'ama vebae wata ava'ai 'a 'i'idewai i na lu'ivoneyedi 'waimie wata i na kiavefa'alimi.  
9 *Wata Onesimo taiadi i na wai, taunina iada mogitana Iesu 'ana to'idumwebika ma 'ana vetumagana wata taunina tamu 'ami 'aila'a. 'Adi 'ailuga i na lu'ivona 'waimie naninidi i sousouyediga 'waimeye faifaidi.   


10-11 *Alisitako, kumanina taiadi 'a miamia vanuga yogona de'e 'waineye, Malika Banabasa nibaina wata Iosua tamu 'ana wagava Iusito, 'adi 'aitonu i vekaiwa 'waimie. Me Diu 'waidiega 'asa'aiana 'adi 'aitonunidi 'aku tofolova-vaita taiadi 'a folofolova bega Yaubada yana veimea i na vebwaika tomotoga 'waidie. Taunidi mogitana 'aku tokiavesosoana. We'e Malika, 'akonadi faifaina yaku vona i wai, 'ai'edi i na viwai i na le'waga, ma yami sosoana 'wa na lu'uma'umaieni.   


12 *Efafila, taunina wata tamu 'ami 'aila'a wata Iesu Keliso yana tofolova, i vekaiwa 'waimie. Tomogonina tutuya fuedi ma yana tokemaiga i vevelu'ui faifaimi, nuanuana ma yami vetumagana 'wa na tovotovoi fa'alina, 'wa na kumaga wata Yaubada yana nuanua matatabuna 'wa na 'aseta-'atumaidi wata 'wa na 'i'idewadi.  
13 Efafila a veveifufuyeni, fai nuanuaku 'wa na 'asetai taunina i toke i folofolova 'ami 'aivaita faifaina wata tovetumaganavo i miamiani 'atamana Lodisia wata Ilafolisi faifaidi.   


14 *Luke kumanina viga 'adi to'ive'atumai, iada mogitana wata Dimasi, 'adi 'ailuga i vekaiwa 'waimie.   


15 Nuanuama yama vekaiwa 'wa na lu'ivona Nimufa 'waidie wata edavo tovetumaganavo 'waidie kumanidiavo i miamiani 'atamana Lodisia. Vavinenidi yadi vanuge tovetumaganavo i vava'auta velu'ui faifaina, wata 'waidie 'wa na lu'ivona yama vekaiwa.   


16 Tutuyanina lubulubu de'e 'wa na lu'iawawa-'a'avai, 'wa na vetunei i na nago Lodisia wata bei i na lu'iawawai. We'e lubulubunina a vetunei i nago Lodisia wata i na vetunei i na wai 'waimie bega 'wa na lu'iawawai.   


17 *Wata nuanuaku Akifasi 'wa na voneni 'wa na vo, 'Omu 'ada Toveimea Keliso taiadi 'wa miave'itubama bega folovanina i velemuga 'u na ve'a'avai.”   


18 De'e bei yaku lubulubu 'ana tokiluma a voneni i 'ailove, tauniku a na ve'a'avai. Yau Faulo de'e nimaku, a vekaiwa 'waimie.  

'Wa na nuanuaniku faifaiku 'wa na vevelu'ui fai yau vanuga yogona nageneye a miamia.  

A vevelu'ui faifaimi, nuanuaku Yaubada ma yana nuakalikali i na vevesauluva 'atumaina 'waimie.  

   
 
'Asa'aiana bani'odi,  

Faulo   

1 TESALONAIKA  

Faulo yana kiluma nagami me Tesalonaika 'waidie  

'Eba kiavemageta  

Tutuyanina Faulo i miamia Kolinita, lubulubu de'e nagami i kilumi me Tesalonaika tovetumaganavo faifaidi. Tesalonaika tamu 'atamana bwaikina 'awalawa Masidonia nageneye, 'atamananina balebaleye. Faulo yana lau'age-vuvua 'ana vetonu 'waineye, bei be'ama Vala 'Atumaina i lu'ageyeni me Tesalonaika 'waidie. Yana lau'agenina 'wainega, tamu 'aila'a tovetumagana i souyeni. (Folova 17:1-14) Tovetumagananidi 'ifwaidi me Diu, we'e mali tomotoga kumanidiavo kebu Diu sai'afo moso'idi. We'e me Diunidi 'ifwaidi Iesu yana tafalolo 'ana 'eda'eda 'waineye i damana, begaidi me Diu to'edakumetavo i ve'unumagigi, Faulo ma enavo i sogiedi i nagoi Belia. Mulieta Faulo Timoti i vetunei i nago Tesalonaika. Tutuyanina i vilai i mai valadi 'atumaina i lu'ivoneyeni.  

Lubulubunina nageneye Faulo i vekaiwa Yaubada 'waineye, fai me Tesalonaika ma yadi vetumagana i tokemaiga vita tulina tulina 'waidie wata fai ma yadi nuakalikali Faulo i nuanuani. Faulo nuanuana yana lubulubu 'wainega i na kiavetoketokedi, wata yadi velutoli tovetumagana i wafaga faifaidi i tutuli. Lubulubu de'e 'ana 'idi side bani'odi.  

Faulo yana vona-vekaiwa. 1:1  

I vekaiwa Yaubada 'waineye yadi vetumagana faifaina. 1:2-10  

Faulo yana sauluva me Tesalonaika 'awasasadie faifaina. 2:1-12  

Faulo i nuanua me Tesalonaika yadi mia faifaina. 2:13-3:13  

Sauluvanidi tovetumaganavo 'adi laubwaina. 4:1-12  

Ve Iesu yana vila-vaitugana faifaina. 4:13-5:11  

Velu'ase'ase 'ifwaidi wata yana 'alanuai. 5:12-28  

1 *Emavo, yau Faulo, Sailasa wata Timoti taiadi 'a vekaiwa 'waimie. 'Omi Keliso yana 'Aila'a 'wa miamiani 'atamana Tesalonaika 'waineye, Yaubada Tamada wata 'ada Toveimea Iesu Keliso yadi tomotoga, 'waimie 'a kilukiluma.  

'A vevelu'ui faifaimi, nuanuama Yaubada ma yana nuakalikali i na vevesauluva 'atumaina 'waimie wata nuanua bikana i na velevelemi mia 'atumaina taiadi.   

Faulo ma enavo i vekaiwa me Tesalonaika yadi sauluva faifaina 
 

2 Tutuya fuedi 'a vevekaiwa Yaubada 'waineye matatabumi faifaimi, wata 'a vevelu'ui 'waineye bega i na 'i'ivaisemi.  
3 Yama vekaiwa Yaubada Tamada 'waineye faifaimi, fai tutuya fuedi 'a nuanuanimi yami vetumagana ma 'ana 'eba 'isa, yami folova toketokena fai ma yami nuakalikali, wata vita 'waidie 'wa totokemaigemi fai yami vetumagana 'wa yato-vagaseni 'ada Toveimea Iesu Keliso 'waineye.   


4-5 Emavo 'a 'asetai Yaubada i nuakalikaliemi wata i venua'ivinemi, fai tutuyanina Iesu Valana 'Atumaina 'a viweni 'waimie, 'Anu'anunu Magemagetana i 'imoso'ieni bega kebu vona 'aisena 'wainega, wata Yaubada yana toketokena i vemi bega 'wa ve'awamogitana. Yama sauluva 'akonadi 'wa 'asetai tutuyanina taiadi ta miamia, yami 'eba 'isa wata 'ami 'aivaita.   


6 *Yama sauluvanidi wata 'ada Toveimea Iesu yana sauluva 'wa vetutuyamedi. Avinodi vita fuedi 'wa veluagadi Keliso 'ana tovedumwe'ai'ai 'waidiega, siwe ma yami sosoana 'Anu'anunu Magemagetana 'wainega, taunimi 'wa tauyemi Vala 'Atumaina 'waineye.  
7 Keliso 'ana tovetumaganavo 'awalawa Masidonia wata Akaia* nagedie yami sosoana wata yami tokemaiga i 'isedi yadi 'eba 'isa, nika i na vetutuyamemi.  
8 Bega tutuya de'e 'waineye Toveimea Keliso Valana 'ana awavemogitana 'omi 'waimiega 'akonadi i vevebwaika 'awalawa Masidonia wata Akaia nagedie. We'e yami vetumagana valana i vaganago 'aila'a tulina tulina 'waidie bega tutuyanina 'atamananidi 'waidie 'a le'waga, tomotoga fuedi i veveifufu yami vetumagana faifaina. A noganogai, begaidi kebu i da lubwainema 'waidie wata 'a na veveifufu.  
9 Tomotoganidi i lulu'ivona basenadi ma yami sosoana 'wa lu'uma'umaiema faifaina, wata kumaea 'waidie taunimi 'wa tauyemiga 'akonadi 'wa vedumwe'ai'aiedi. Nika 'wa nuavilami taunimi 'wa tauyemi Yaubada miamia-vagaina 'waineye 'wa vetofolova faifaina. Taunina 'aiseotogina mogitana Yaubada.  
10 Wata tomotoganidi i lulu'ivona 'omi 'wa lulukamata Yaubada Natuna yana vila-vaitugana abamayega faifaina. Natunanina Iesu, kumanina basenadi i sivetovoia wafayega bega i 'i'ita'ita'ieda Yaubada yana nuasako wata yana vematavuloga 'awaie i na souyedi 'waidiega.    

Faulo yana folova Tesalonaika 'waineye 
 

1 Emavo, 'akonadi 'wa 'asetai yama wai 'waimie 'wainega 'aivaita 'wa veluagai, kebu 'a da wai-maimaiga.  
2 *Wata 'wa 'asetai basenadi 'atamana Filifai 'waineye Keliso 'ana tovedumwe'ai'ai vita bwaikina i velema wata i yagaima siwe yada Yaubada toketokena i velema bega 'a wai 'waimie ma yama venuafoufa'ala Valana 'Atumaina 'a lu'ivona. We'e tovedumwe'ai'ai 'ifwaidi taiadi 'wa miamianiga kebu 'a da kololoyedi bega yama folova 'a da baileni, fai Yaubada yana 'aivaita 'wainega 'a folofolova.  
3 Begaidi 'wa na 'asetai, 'ima 'a lau'agega 'waimie kebu vekaliega, mani 'alo kukua faifaidi 'a da nunua'animi yama veifufu 'waidiega.  
4 'A vonaga fai Yaubada i nuani 'ima i lubwainema Iesu Valana 'Atumaina i tauyeni 'waimeye 'a na lulu'ivona. Kebu tomotoga 'adi kiavesosoana faifaina 'a da vonavona siwe ava'ai Yaubada nuanuana 'ana 'eba kiavesosoana faifaina 'a vonavona, Yaubada yama nuanua matatabuna i 'asetadi, 'atumaidi 'alo sakoidi.  
5 'Omi 'wa 'asetama wata Yaubada i 'asetama kebu 'a da nunua'animi subia-vekavekali 'wainega wata mani faifaina kebu a da veiana-sebesebemi.  
6 Kebu 'ama subia faifaina 'a da folofolova, bega 'omi 'alo mali tomotoga 'wa na subiama.   


7 'Ima Keliso yana tomata'aulelevo 'ama fata 'a da lukakademi 'ani'ani wata nani 'ifwaidi 'wa da velevelema, siwe kebu bani'odi 'a da vevesauluvaga. Tutuyanina taiadi ta miamiani yama sauluva bikana bani'odi vavine natudiavo i 'i'isave'avinidi.  
8 Ma yama nuakalikali Yaubada yana Vona 'a lu'ivona 'waimie. 'A nuakalikaliemi bwaikina begaidi kebu vona 'aisena 'a da velemi, wata taunima 'a tauyema 'a vetofolova 'waimie.   


9 Emavo, 'wa na nuani basenadi yama folova 'waimie. 'Aiata wata lovana 'a folofolova ma yama 'idumwebika, Yaubada yana Vona a lulu'ivona 'waimie wata taunima 'a 'i'isave'avinima 'ani'ani 'wainega fai kebu nuanuama vita 'a na velemi 'ama 'isave'avina faifaina.   


10 Side bani'odi, 'omi Keliso 'ana tovetumaganavo, yama sauluva 'wa 'isedi wata Yaubada i 'isedi, bega 'wa 'asetama kebu tamu tutuya 'a da vekaliemi, yama mia matatabuna 'waidie yama sauluva tonovidi wata 'atumaidi.  
11 Fai yama 'aivaita 'aitamogana 'aitamogana 'waimie 'wa da vo bani'odi tomogo natunavo i da 'i'isave'avinidi.  
12 Yami vetumagana 'a kiavefa'alidi, nuami 'a 'iveagiagidi wata 'a vevelu'ase'asemi yami sauluva i na ve'atumai bega Yaubada i na sosoana faifaimi. I lubwainemi yami sauluva 'atumai'avadi fai Yaubada i venua'ivinemi nuanuana yana 'ai'aiwabu magemagetadi i na velemi, taiadi 'wa na miamia yana 'Eba Veimea nageneye.   

Me Tesalonaika vita i veluagadi Keliso 'ana tovedumwe'ai'ai 'waidiega 
 

13 'A vevekaiwa Yaubada 'waineye fai tutuyanina Yaubada yana Vona 'a viweni 'wa nogai nuami i 'ewai, fai 'wa 'asetai vonanina Yaubada yana Vona kebu tomotogaotoga yadi vona, we'e mogitana Yaubada yana vona. Vonanina 'wainega Yaubada i folofolova 'omi tovetumagana nuamie.  
14 *Emavo, tutuyanina 'wa tauyemi Keliso 'waineye vita 'wa veluagadi taunimi yami tomotoga 'waidiega, bani'odi basenadi me Iudia 'ifwaidi i vetumagana Iesu Keliso 'waineye i luku Yaubada yana 'Aila'a 'waineye, vita i veluagadi taunidi yadi tomotoga me Diu 'waidiega.  
15 *Tovedumwe'ai'ainidi basenadi Yaubada yana tolu'ivonavo i luvewafadi mulieta Toveimea Iesu, we'e 'ima i veugeugema. Tomotoganidi ma yadi nuasako tomotoga matatabuna i vevegaviedi we'e Yaubada kebu i da sosoana faifaidi.  
16 Yadi sakona i 'imoso'ieni igodi i tatalaboda kebu nuanuadi 'a na lalau'age mali tomotoga kumanidiavo kebu Diu 'waidie bega Yaubada i na 'ita'ita'iedi. Yadi sakonanidi i vevebwaika i maiga nika 'asiau Yaubada yana nuasako i souyeni 'waidie i na vematavulogidi.   

Faulo nuanuana me Tesalonaika i na foge-vaituganidi 
 

17 Emavo, basenadi 'a 'iawemi kebu maigimi 'a da 'ise'isedi siwe kebu 'a da venuafanimiga. 'A mai kebu tutuya manamanawenaga nuanuama bwaikina 'a da wai 'a da foge-vaituganimi.  
18 Vona mogitana 'a vetafewa 'a da wai faifaina, we'e yau Faulo tutuya fuedi a vetafewa-wayoga fai Seitani yama 'eda i sibodai vita tulina tulina 'waidiega.  
19 'Awaie 'ada Toveimea Iesu i na vilai i na mai fueda ta na tovoi mataneye, 'omi yama 'eba sosoana 'ama subia faifaina. Yama folova 'wainega 'wa vetumagana Keliso 'waineye bega 'a nuani mogitana 'ana tutula 'a na veluagai Yaubada 'wainega.  
20 Vona mogitana 'omi 'ama 'eba subia 'a sososoanemi.    

Faulo Timoti i vetunei nuanuana me Tesalonaika yadi mia i na 'asetai 
 

1-3 *Tutuya manamanawena kebu maigimi 'a da 'ise'isedi wata valami 'a da noganogai begaidi 'a vevenuafouviga faifaimi. 'A nuani yau wata Sailasa 'ama 'ailuga 'a na miamia 'atamana Adeni, we'e Timoti 'a voneni i wai 'waimie. Taunina iada 'ama 'aila'a, ma fuemeye Yaubada faifaina 'a folofolova Keliso Valana 'Atumaina 'a lalau'age-vuvua. 'A vetuneiga i na 'ivaisemi yami vetumagana i na kiavetoketokedi bega tutuyanina vita 'wa na veluagadiga, kebu tamu aitoi 'waimiega Iesu i na baileni i na vilai yana sauluva tuatuaina 'waineye. 'Omi 'akonadi 'wa 'asetai Yaubada vita i tauyedi i na souyedi 'waideye.  
4 'Wa 'asetaiga fai tutuyanina taiadi ta miamia 'a vona-vagasemi 'a vo, 'Awaie Keliso 'ana tovedumwe'ai'ai i na vegavieda vita ta na veluagadi,” ava'ai a voneyeniga 'ana mogitana i sousouyeni 'waimie, 'wa 'iseni nika 'wa nuani.  
5 A toke faifaimi a nuanua fai a 'asetai vita 'wa veveluagadi begaidi Timoti a vetunei i wai i na 'isemi, yami vetumagana toketokena 'alo mweana bega i na mai i na lu'ivona 'waikuye. A kololo i na nunago Seitani yana 'eba sailubu 'wainega i na vekaliemi 'wa na sakona nika yama folova basenadi 'waimie i na venani-'avo'avovo.   

Timoti yana lu'ivona me Tesalonaika faifaidi 
 

6 *Siwe tutuyanina Timoti i vilai i mai yami vetumagana toketokena wata yami nuakalikali bwaikina valana 'atumaina i lu'ivoneyedi. Wata i voneku tutuya fuedi ma yami sosoana 'wa nunuave'avinima, we'e nuanuami bwaikina 'a na foge-vaituganimi. 'Ima wata bani'odi nuanuama 'a na 'isemi.   


7 Emavo, 'ima vita wata veviga 'a veveluagadi siwe yami vetumagana toketokena valana faifaina mogitana i kiavesosoanima.  
8 Fai ma yami vetumagana 'wa tovotovoi fa'alina Toveimea Iesu 'waineye, begaidi nuafouma i vatu wata yama mia i ve'atumai.  
9 Yami sauluvanina faifaina 'a sosoana-'afo'afo Yaubada mataneye, faifaimi 'a vevekaiwa 'waineye.  
10 'Aiata wata lovana 'a vevelu'ui nuanuama bwaikina tauniotogimi 'a na 'isemi bega yami vetumagana Keliso 'waineye 'a na 'imoso'iedi.   


11 A vevelu'ui nuanuaku yada Yaubada Tamada tauniotogina wata 'ada Toveimea Iesu yama 'eda i na 'idewai 'a na wai 'waimie.  
12 Wata nuanuaku i na 'ivaisemi yami nuakalikali emiavo wata tomotoga 'ifwaidi 'waidie i na vebwaika-'afo'afo, yama nuakalikali 'waimie bani'odi.  
13 Nika i na 'ivaisemi 'wa na vetoketoke bega tutuyanina 'ada Toveimea Iesu i na vila-vaitugani yana tomotoga magemagetadi matatabudi taiadi, yami sauluva 'atumai'avadi wata magemagetadi 'wa na tovoi yada Yaubada Tamada mataneye.    

Sauluvanidi Yaubada yana 'eba sosoana, kumanina nuanuana 
 

1-2 Emavo, sai'afoga 'a na 'ailove, siwe nuanuama wata 'a na vonemi. Sauluva tonovidi 'wa 'asetadi 'waidiega 'ana fata Yaubada 'wa na kiavesosoani, fai basenadi 'a awave'ede'edemi Iesu Keliso yana veimea 'wainega. 'Akonadi bani'odi 'wa vevesauluvedi, siwe 'asiau 'ada Toveimea Iesu 'ana wagavayega wata 'a na vonemi, nuanuama bwaikina 'wa na nunuave'avini Yaubada yana nuanua 'wa na 'i'idewai.  
3-4 Yaubada nuanuana yami sauluva magemagetana mataneye, kebu 'wa na sakona bunu 'ana nuanua 'wainega, 'aitamogana 'aitamogana taunina tomogona i na 'i'isave'avini wata yana sauluva 'atumai'avana ma 'ana ve'ililibu.  
5 Kebu nuanuama Yaubada 'ana tobavu yadi sauluva 'wa na vetutuyamedi, i veve'avula-'avo'avovo.  
6 Kebu i da lubwaineni tamu aitoi iana i na vekalieni yana vavine i na luobuyedi, fai egavo bani'odi i sakonaga 'Auvea vematavuloga i na veledi. Naninina faifaina basenadi 'a matakiami.  
7-8 Yaubada i venua'ivineda kebu ta na sakosakona, i venua'ivinedaga ta na vevesauluva tonovina mataneye, bega egavo yama venidi i na vedumwe'ai'aiediga, kebu tomotoga yama veimea 'aisedi i da vedumwe'ai'aiedi, siwe wata Yaubada, kumanina 'Anu'anununa Magemagetana i velemiga, i vedumwe'ai'aieni.   


9 'Omi tovetumagana ma emiavo 'wa vevenuakalikaliga, kebu i da lubwainema faifaina 'a na kiluma 'waimie, fai 'akonadi Yaubada i vemi bani'odi 'wa na munega ma emiavo 'wa na vevenuakalikali.  
10 Vona mogitana 'akonadi bani'odi 'wa vevesauluvedi emiavo tovetumaganavo yami 'awalawa Masidonia matatabuna nageneye 'wa nunuakalikaliedi. 'Wa nunuakalikaliga siwe 'a na velu'ase'asemi, nuanuama yami nuakalikali i na vebwaika-'afo'afo.   


11 Wata nuanuama 'wa na vewavawava yami mia i na ve'atumai, kebu 'wa na tolive'eda tomotoga 'ifwaidi 'waidie, we'e 'ami'ami faifaina taunimi 'wa na folofolova, basenadi bani'odi 'a vonemi.  
12 'Ai'edi bani'odi 'wa na vesauluvediga, egavo kebu i da tauyediga Keliso yana 'Aila'a 'waineye, yami sauluva i na 'isedi nika i na ve'ililibuyemi wata kebu vakeli'ava faifaina 'wa na nuanua.   

Iesu yana vila-vaitugana faifaina 
 

13 Emavo, nuanuama 'a na veifufu 'waimie towafa faifaidi bega kebu 'wa na nuavita. Egavo kebu i da vetumaganaga Keliso 'waineye i nunuavita ediavo i wafaga faifaidi fai i nuani kebu wata i na 'isedi, we'e 'ida tovetumagana kebu ta na saladiga.  
14 'Ida ta vetumagana ta 'asetai Iesu i wafa wata i yawasa-vaitugana, begaidi wata ta vetumagana Iesu yana tomotoga i wafaga i na yawasa-vaitugana bega Iesu taiadi Yaubada i na vagavaidi i na maia.   


15 *De'e 'ada Toveimea Iesu yana vona 'a lulu'ivoneyeni 'waimie. Tutuyanina i na vilai i na mai 'ida ma yawaida kebu ta na kumetaga, nagami tovetumagana i wafaga i na kumeta Iesu taiadi i na veluaga.  
16-17 We'e 'aiatanina 'waineye bona bwaikina 'wainega i na veimea, anelose yadi to'edakumeta bonana wata Yaubada yana evulega tomotoga i na nogaidi, nika 'ada Toveimea taunina i na obuma abamayega. Keliso yana 'Aila'a i wafaga nagami i na tovoi, mulieta 'ida ma yawaida ta miamianiga i na si'augida ma fuedeye ta na laka waowa 'waidie Toveimea Iesu taiadi ta na veluaga 'awasasa'aveye. Bega tutuya matatabuna 'ada Toveimea taiadi ta na mia-vagata.  
18 Vona mogitana ta na tovoi wafayega begaidi wafa 'ana tutuye, emiavo 'wa na kiavesosoanidi vona de'e 'wainega.    

'Wa na 'idewadewa 'ada Toveimea yana vila-vaitugana faifaina 
 

1-2 *Emavo, kebu i da lubwainema Iesu yana vila-vaitugana 'ana tutuya faifaina 'a na kiluma 'waimie fai 'aiatanina 'akonadi 'wa 'asetai i na vaimwaimwamo. 'Ai'edi tamu tovainago nuanuana i na vainago lovane kebu i na lu'ivona, i na maimo. Wata bani'odi 'ada Toveimea yana 'aiata kebu i na lu'ivona i na maimo tomotoga yawaidi i na lovoga.  
3 'Ai'edi vavine ma kamodi, kebu i da 'asetai ma'avia i na vebutudi, i na miamiamo nika i na vebutudi. Wata bani'odi kebu ta da 'asetaiga ma'avia Iesu i na souyeni i na mai. Tutuyanina tomotoga i na vo, Yada mia i ve'atumai, vetalaga kebu,” bei i na tala'avuidi nika yawaidi i na lovoga. Kebu tamu aitoi 'ana fata i na dega 'alo ava'aiamo i na nago.   


4 Emavo, we'e 'omi kebu dudubala 'ana tomia, bega kebu i da lubwainemi 'ada Toveimea i na veyawailovogimi yana 'aiata 'waineye.  
5 'Omi matatabumi mageta 'ana tomia wata 'aiata 'ana tomia. 'Ida kebu lovana 'ana tomia, kebu nuanuada dudubala 'ana sauluva.  
6 Begaidi kebu i da lubwaineda ta na 'eno'eno tomotoga 'ifwaidi bani'odi, ta na 'isa'isa wata yada sauluva ta na 'i'isave'avinidi.  
7 We'e lovana tomotoga yadi 'eba 'eno wata lovane tomotoga ufa toketokedi i yemuyemu nuadi i lulugaugaudi.  
8 * We'e 'ida 'aiata 'ana tomia i lubwaineda ta na 'isa'isa wata yada sauluva ta na 'i'isave'avinidi. Yada vetumagana Iesu 'waineye wata 'ana nuakalikali 'asa'aiana tomogoda 'adi velubabala ta na veagei, wata ta na nuani mogitana 'ita'ita'i ta na veluagai Iesu 'wainega, 'asa'aiana 'unu'unuda 'adi velubabala ta na silakaveni.  
9 Yaubada i venua'ivinedaga kebu yana vematavuloga faifaina, i venua'ivineda nuanuana i na 'ita'ita'ieda 'ada Toveimea Iesu Keliso 'wainega.  
10 Taunina i wafa faifaida bega 'ai'edi ma yawaida 'alo ta na wafaga kebu tamu ava'ai, tutuyanina i na vilai i na mai taiadi ta na miamia.  
11 'Akonadi ma emiavo 'wa ve'ivaivaita yami vona 'waidiega, i lubwainemi tutuya fuedi bani'odi 'wa na vevesauluvedi fai ta 'asetai 'awaie Iesu taiadi ta na miamia.   

Faulo yana nuanua 'ana 'eba ve'a'ava 
 

12 Emavo, nuanuama bwaikina yami to'edakumetavo 'wa na veve'ililibuyedi, taunidi 'ada Toveimea Iesu i venua'ivinedi yana folova i 'i'idewadi 'awasasamie, i 'i'isave'avinimi wata i veve 'waimie Keliso yana nuanua faifaidi.  
13 Yadi folovanidi faifaidi ma yami nuakalikali 'wa na ve'ililibuyedi. Sauluva bikanega ma emiavo 'wa na veveiana yami mia matatabuna 'waidie.   


14 Emavo, 'a na velu'ase'asemi, nuanuama tovedumwe'ai'ai 'wa na matakiadi i na folofolova, tovenuafouviga 'wa na kunivatuvatudi, egavo i mwea 'wa na 'i'ivaisedi wata 'wa na totokemaiga 'wa na vetofolova tomotoga matatabudi 'waidie.  
15 'Wa na 'i'isave'avinimi bega 'ai'edi egavo i na vesauluva sakoina 'waimie, kebu tamu aitoi 'waimiega wata sakona 'wainega i na tutuli, siwe tutuya fuedi 'wa na vewavawava, 'wa na vevesauluva 'atumaina emiavo wata tomotoga matatabuna 'waidie.   


16 Tutuya matatabuna ma yami sosoana 'wa na miamia.  
17 'Wa na vevelu'ui-vebogi Yaubada 'waineye, kebu 'wa na 'ailove.  
18 'Ai'edi tutuya safailina 'alo tutuya vitana 'waimie, siwe 'wa na vevekaiwamo. 'Omi Iesu Keliso yana tomotoga, begaidi side bani'odi Yaubada nuanuana 'wa na vevesauluvedi.   


19 'Anu'anunu Magemagetana yana folova wata yana 'aivaita kebu 'wa na ve'etobodeni.  
20 'Ai'edi aitoi 'Anu'anununina yana 'alavelevelena 'wainega i na lau'agega, kebu 'wa na sidibidibieni.  
21-22 Venidi wata nani matatabuna nagami 'wa na venua'ivinedi, 'ai'edi mogitana 'atumaina 'wa na 'ive'avini, we'e nani 'aitamogana 'aitamogana sakoidi 'wa na kekesedi.   

Faulo yana 'alanuai 
 

23 Yaubada nuanua bikana wata mia 'atumaina i veleveleda, bega a vevelu'ui 'waineye nuanuaku yana 'aivaita 'wainega yami sauluva magemagetana mataneye. Wata nuanuaku yana toketokena 'wainega 'anu'anunumi, yami nuanua wata tomogomi i na 'i'ita'ita'iedi i na nagoga 'ada Toveimea Iesu Keliso yana vila-vaitugana 'waineye kebu tamu 'ami 'eba awavesako.  
24 Yaubada i venua'ivinemiga, taunina naninidi de'e i na 'idewadi faifaimi fai ma 'ana vetumagana, kebu i na baileda.   


25 Emavo, nuanuama faifaima 'wa na vevelu'ui.   


26 Fai 'omi Yaubada yana tomotoga, ma yami nuakalikali emiavo 'wa na sosoanedi venima'abi 'wainega.   


27 'Auvea yana veimea 'wainega a velu'ase'asemi bega lubulubu de'e 'wa na lu'iawawai edavo tovetumagana matatabuna 'waidie.   


28 'A vevelu'ui faifaimi, nuanuaku 'ada Toveimea Iesu Keliso ma yana nuakalikali i na vevesauluva 'atumaina 'waimie.  

   
 
'Asa'aiana bani'odi,  

Faulo   



* 1:1:
Fol 17:1

* 1:6:
Fol 17:5-9

* 1:7:
'Awalawa bwaikina Kulisi nageneye 'idi 'ailuga, yavalatayega 'awalawa Masidonia wata bolimanayega 'awalawa Akaia. Tesalonaika 'atamana bwaikina Masidonia nageneye. Tutuyanina Faulo i miamia Kolinita lubulubu de'e i kilumi i miamia Kolinita, 'atamananina 'awalawa Akaia nageneye. 

* 2:2:
Fol 16:19-24,17:1-9

Fol 18:5

1Ko 15:51-52

2 TESALONAIKA  

Faulo yana kiluma 'ana veluga me Tesalonaika 'waidie  

'Eba kiavemageta  

Faulo bola i miamia Kolinita, lubulubu de'e 'ana veluga i kilumi i nago Tesalonaika tovetumaganavo 'waidie. Faulo vala i nogai me Tesalonaika 'ifwaidi i venuanaluga Iesu yana vila-vaitugana faifaina. Yadi nuanua igodina Iesu 'akonadi i da vila-vaitugani i da mai begaidi i vemia-'avo'avovo. Lubulubu de'e nageneye Faulo i ve 'waidie, nagami Yaubada 'ana Tovedumwe'ai'ai i na souyeni, yana vekali 'waidiega tomotoga fuedi i na sakona, mulieta Toveimea Iesu Keliso i na vilai bega tosakona matatabudi 'adi vematavuloga i na veluagai. Wata Faulo i velu'ase'ase nuanuana yadi sauluva i na siviladi, folova wata sauluva 'atumaidi 'waidie i na 'idumwebika. Lubulubu de'e 'ana 'idi side bani'odi.  

Faulo yana vona-vekaiwa. 1:1-2  

I vekaiwa Yaubada 'waineye yadi tokemaiga faifaina wata i veifufu 'adi tovedumwe'ai'ai 'adi vematavuloga faifaina. 1:3-12  

Ve Yaubada 'ana Tovedumwe'ai'ai wata Iesu yana mai faifaidi. 2:1-17  

Velu'ase'ase folova 'atumaidi faifaidi. 3:1-15  

Faulo yana 'alanuai. 3:16-18  

1 *Emavo, yau Faulo, Sailasa wata Timoti taiadi 'a vekaiwa 'waimie. 'Omi Iesu yana 'Aila'a 'wa miamiani 'atamana Tesalonaika 'waineye, Yaubada Tamada wata 'ada Toveimea Iesu Keliso yadi tomotoga, 'waimie 'a kilukiluma.   


2 'A vevelu'ui faifaimi, nuanuama Yaubada Tamada wata 'ada Toveimea Iesu Keliso ma yadi nuakalikali i na vevesauluva 'atumaina 'waimie wata nuanua bikana mia 'atumaina taiadi i na velevelemi.   

Keliso bola i na maiga, tomotoga i na veimeyeda faifaina 
 

3 Emavo, i lubwainema tutuya matatabuna 'a na vevekaiwa Yaubada 'waineye faifaimi. 'Atumaina 'ai'edi 'a na vevekaiwa faifaimi, fai yami vetumagana Iesu 'waineye i vevetoketoke-'afo'afo wata yami venuakalikali emiavo taiadi i vevebwaika.  
4 Yami sauluvanidi faifaidi 'ima 'a awa'ai'aimi, Yaubada yana 'Aila'avo 'aitamogana 'aitamogana 'waidie 'a vo, Me Tesalonaika vita wata veviga bwaikidi i veveluagadi Iesu 'ana tovedumwe'ai'ai 'waidiega, siwe yadi vetumagana fa'alina i totokemaiga vitanidi 'waidie.   


5 Vitanidi 'wa veveluagadi Iesu faifaina, 'wainega ta 'asetai Yaubada yana sauluva tonovidi fai vitanidi 'waidiega i 'idewa-vagasemi nika 'ami fata 'wa na luku yana 'Eba Veimea 'waineye.  
6-7 Wata ta 'asetai Yaubada yana sauluva tonovidi, bega i na veimea tomotoganidi vita i velevelemiga vematavuloga i na veluagai, we'e 'omi i na 'ita'ita'iemi 'wa na veawai vita 'waidiega wata 'ima bani'odi. Naninidi de'e i na souyedi tutuyanina 'ada Toveimea Iesu yana anelose toketokedi taiadi i na mai abamayega, 'ai-'ala'alata Iesu i na umeni i na mai.  
8 Egavo kebu nuanuadi Yaubada, wata 'ada Toveimea Iesu Valana 'Atumaina kebu i da vematayakeyakeniga, i na vematavulogidi.  
9 *'Adi vematavuloga wafa-vagata wata Yaubada i na awa'idi'idiedi, kebu 'ada Toveimea maigina i na 'ise'iseni wata yana toketokena magemagetana i na bavuyeni.  
10 'Aiatanina 'waineye i na maiga, 'ada Toveimea Iesu yana 'aiata bwaikina. Tutuyanina 'waineye yana tomotoga magemagetadi i na subiai wata egavo i vetumagana ma yadi nua'ewa i na ve'ililibuyeni. 'Omi me Tesalonaika wata ma fuemie 'wa na subiai, fai valana 'a lu'ivoneyeni 'waimie 'wa vetumagana 'waineye.   

Faulo yana velu'ui me Tesalonaika faifaidi 
 

11 Fai 'wa vetumagana Iesu 'waineye, tutuya fuedi faifaimi 'a vevelu'ui Yaubada 'waineye. I venua'ivinemi 'wa luku yana 'aila'a 'waineye, begaidi nuanuama i na 'i'ivaisemi bega 'wa na vevesauluva 'atumaina yana nuanua bani'odi. I lubwainemi yami vetumagana 'wainega folova 'atumaidi tulina tulina 'wa na 'i'idewadi. 'A vevelu'ui faifaimi nuanuama Yaubada i na kiavetoketokemi bega 'ami fata naninidi matatabuna 'wa na 'i'idewadi.  
12 De'e yama velu'uinina 'wainega 'ada Toveimea Iesu Keliso 'ana ve'ililibu i na veluagai yami sauluva 'atumaidi 'waidiega, we'e taunina i na 'ive'ai'aiwabumi. Naninidi i na souyediga fai yada Yaubada wata 'ada Toveimea Iesu Keliso ma yadi nuakalikali i na vesauluva 'atumaina 'waimie.    

Yaubada 'ana Tovedumwe'ai'ai i na souyeniga faifaina 
 

1-2 *Ekwavo, nuanuaku a na veifufu 'ada Toveimea Iesu Keliso yana vila-vaitugana faifaina wata i na si'augida ta na laka 'waineye. Kebu nuanuaku 'wa na venuanaluga wata 'wa na venuafouviga vala 'wa nogai igodina 'ada Toveimea 'akonadi i da vila-vaitugani. Fai voke tamu tomogo i vekaliemi yana lau'age 'eba nua'ewa 'wainega, 'alo tamu aitoi i vonemi i vo, Yaubada i voneku Iesu 'akonadi i mai.’ ”'Alo voke tamu tomogo i vonemi i vo, Faulo yana lubulubu a 'iseni i kilumiga Iesu 'akonadi i vilai i mai.”  
3 Siwe kebu. Vekalinidi kebu 'wa na ve'awamogitanedi.  

Kebu 'ana fata 'aiatanina i na souyeni, nagami nani 'ailuga i na souyedi. Tamu, tomotoga fuedi Yaubada i na vegavieni wata tamu, Yaubada 'ana Tovedumwe'ai'ai i na souyeni, kumanina faifaina 'akonadi Yaubada i veimea 'eba ve'a'ava 'waineye i na luku 'ai-'ala'alase i na wafaotoga. Naninidi nagami i na souyedi, mulieta Iesu i na vila-vaitugani.  
4 *Tovedumwe'ai'ainina taunina i na awa'ai'aia we'e kumanidiavo tomotoga i awave-yaubada 'waidie wata yadi 'eba 'odu 'ifwaidi i na awavesakoyedi. We'e yana sakona i na vebwaika-'afo'afo i na luku Yaubada yana Vanuga 'Eba Velu'ui 'waineye i na miabui i na vo, Yau 'asa'aiana kumaniku Yaubada.”   


5 Siwe 'wa na nuani yaku vona, basenadi taiadi ta miamia naninidi faifaidi a ve 'waimie.  
6-7 Tutuya de'e kebu 'ana fata Tovedumwe'ai'ainina i na souyeni fai tamu nani toketokena i veve'etobodeni, we'e 'omi naninina 'akonadi 'wa 'asetai. Tutuya de'e Tovedumwe'ai'ainina yana toketokena sakoina i sousouyeni, givagivayega 'akonadi i folofolova fwayefwayeye, siwe naninidi sakoiotogidi kebu 'adi fata i na souyedi, nagami tove'etoboda i na tovibala mulieta tutuyanina Yaubada nuanuana, i na tauyeni nika 'ana Tovedumwe'ai'ai i na souyeni.  
8 *I na maiga siwe Toveimea Iesu i na vila-vaitugani, 'awayagugulinega i na luvewafai, we'e yana mageta mataududulina 'wainega i na ve'alalekoai, kebu wata i na miamia.  
9 *Mulieta Iesu i na mai, nagami Yaubada 'ana Tovedumwe'ai'ai Seitani yana toketokenayega 'eba nuavogana wata 'eba nua'ewa i na 'i'idewadi bega tomotoga fuedi i na vekaliedi.  
10 Tomotoganidi wafaotoga 'ana 'edeamo i nunagoiga, nuadi i na 'ewadi yana vekalinidi sakoidi tulina tulina 'waidiega, fai Yaubada 'ana 'aseta mogitana i baila kebu nuanuadi i na ve'awamogitanedi 'alo i na nuakalikaliedi bega Yaubada i na 'ita'ita'iedi.  
11 Fai i baila, Yaubada yadi nuanua i 'a'anivelenedi bega Tovedumwe'ai'ainina yana vekalinidi i na vevetumaganedi.  
12 Fai kebu nuanuadi Yaubada 'ana 'aseta mogitana i na vetumaganeni, nuanuadi ma yadi sosoana i na sakosakona-vebogi, Yaubada i na veimea 'adi vematavuloga i na veluagai.   

Egavo Yaubada i venua'ivinediga, wata i na 'ita'ita'iedi 
 

13 Emavo, 'omi 'aila'animi Toveimea Iesu i nuakalikaliemi. I lubwainema faifaimi 'a na vevekaiwa Yaubada 'waineye, fai 'eba velamu 'waineye i venua'ivinemi bega i 'ita'ita'iemi. Ami 'ita'ita'inina 'wa veluagai fai 'Anu'anununa i agemi bega 'omi yana tomotoga magemagetami, wata 'wa vetumagana Yaubada 'ana 'aseta mogitana 'waineye.  
14 Tutuyanina Iesu Valana 'Atumaina 'a lu'ageyeni 'waimie, Yaubada i vagavaimi i 'ita'ita'iemi bega 'awaie 'ada Toveimea Iesu Keliso yana 'ai'aiwabu magemagetana i na velemi.  
15 Emavo, begaidi i lubwainemi 'wa na tovotovoi fa'alina wata ve Iesu faifaina 'wa na nunuave'avinidi, venidi lau'ageyega wata lubulubuyega a vonemi.   


16-17 Yaubada Tamada ma yana nuakalikali i na vevesauluva 'atumaina 'waideye, venuafoufa'ala 'eno'eno-vagaina i veleda vetumagana taiadi bega ta 'asetai mogitana 'awaie ta na luku Iesu Keliso 'waineye. 'A vevelu'ui faifaimi, nuanuama 'ada Toveimea Iesu Keliso tauniotogina wata Yaubada Tamada i na kiavetoketokemi nuafoumi i na vatu bega kebu 'wa na kololo vita 'waidie. I na 'i'ivaisemi ma yami toketokena 'wa na folofolova wata 'wa na veveifufu nani 'atumaidi faifaidi.    

Faulo nuanuana me Tesalonaika i na velu'ui faifaina 
 

1 Emavo, sai'afoga 'a na 'ailove siwe nuanuama wata 'a na vonemi tamu nani faifaina. Nuanuama 'wa na vevelu'ui Yaubada 'waineye faifaima bega 'ada Toveimea Iesu Valana 'ana luyavuyavulagi i na lilide, tomotoga fuedi i na ve'ililibuyeni wata taunidi i na tauyedi 'waineye, 'omi basenadi 'waimie bani'odi.  
2 Wata nuanuama 'wa na vevelu'ui, Yaubada i na 'i'ita'ita'iema Iesu 'ana tovedumwe'ai'ai sakoidi 'waidiega fai ta 'asetai tomotoga 'ifwaidi kebu i da vetumagana Iesu 'waineye, nuanuadi vita i na veleveleda.   


3 Mogitana nuanuadi vita i na veleveleda siwe Toveimea Iesu i na 'i'isave'avinimi kebu 'ana fata i na bailemi. Yami vetumagana i na kiavetoketokedi wata i na 'i'ita'ita'iemi bega Seitani kumanina Tosakona kebu 'ana fata i na vetoketoke 'waimie.  
4 A nuani mogitana Toveimea Iesu yana 'aivaita 'wainega veimeanidi a velevelemi 'wa 'i'idewadi, wata 'awaie 'wa na vevematayakeyakedi.   


5 'A vevelu'ui faifaimi nuanuama 'Auvea yami nuanua i na kiavemagetadi bega 'wa na totokemaiga Keliso faifaina, wata Yaubada yana nuakalikali 'waimie 'wa na vevebaemi.   

I lubwainemi 'wa na folofolova 
 

6 Emavo, 'akonadi 'ada Toveimea Iesu Keliso veimea i velema bega 'a na vonemi. Edavo tovetumagana 'ifwaidi folova dumwedi 'aidi wata kebu nuanuadi venidi i na vetutuyamedi basenadi bani'odi 'a ve 'waimie. Tovedumwe'ai'ainidi mogitana emiavo siwe taiadi kebu 'wa na miamia 'alo 'wa na yabayaba.  
7 We'e 'omi 'wa 'aseta-'atumaima 'ima to'idumwebika, 'omi wata bani'odi 'wa na vetutuyamema. Basenadi taiadi ta miamia kebu 'a da 'idumwe'ai.  
8 Mogitana 'ani'ani wata nani 'ifwaidi 'wa velevelema siwe wata 'a tututulidi. Lovana wata 'aiata taunima 'a toke 'a folofolova lau'age wata mani faifaidi, fai kebu nuanuama vita 'a na velemi 'ama 'isave'avina faifaina.  
9 I lubwainemi 'wa da 'aivaita-maimaiga 'waimeye fai 'ima Keliso yana tomata'aulelevo. Siwe 'a baila, nuanuama yama folova yami 'eba 'isa.  
10 Tutuyanina taiadi ta miamia 'a vonemi 'a vo, 'Ai'edi emiavo 'ifwaidi folova i na bailaga, 'ani'ani kebu 'wa na velediga.”   


11 Bani'odi 'a voneyediga fai vala 'a nogai 'ami 'aila'a 'ifwaidi 'asa'aiana nuanuadi mia-maimaiga, nuanuadi i na totolive'edamo.  
12 Tomotoganidi faifaidi 'ada Toveimea Iesu Keliso 'ana wagavayega veimea toketokena 'a na yatoi 'adi matakia. Side bani'odi 'a na voneyedi, i lubwainedi yadi mia i na ve'atumai, taunidi yadi folova 'waidiega 'adi'adi i na veveluagadi.   


13 Emavo, we'e 'omi sauluva tonovidi 'waidie kebu 'wa na logi, 'wa na tokemaiga.   


14 'Ai'edi tamu tomogo 'waimiega de'e yama vona kebu i na vematayakeyakediga, 'wa na lu'ivona emiavo 'waidie yana sauluva i na 'asetai bega taiadi kebu 'wa na miamia 'alo 'wa na yabayaba, 'wainega i na 'asetai nika i na bunumayaga.  
15 Siwe 'wa na nuani taunina kebu tulinaga, ma fuemie tovetumagana begaidi 'wa na velu'ase'asei bani'odi taimi.   

Faulo yana vona 'eba ve'a'ava 
 

16 Toveimea Iesu nuanua bikana lamuna bega 'a vevelu'ui faifaimi, 'ai'edi vita 'waimie 'alo sosoana, nuanuama tutuya fuedi tauniotogina nuanua bikana mia 'atumaina taiadi i na velevelemi. Wata nuanuama tutuya matatabuna Toveimea Iesu taunina 'ami labilabina.   


17 Side bei yaku lubulubu 'ana tokiluma a voneni 'eba kiluma i veleku tauniku a na ve'a'avai bani'odi yaku lubulubu 'ifwaidi 'waidie, bega yaku kiluma 'ana 'isa 'wa na 'isa'inanai 'wa na 'asetai mogitana yau a kiluma.   


18 A vevelu'ui faifaimi, nuanuaku 'ada Toveimea Iesu Keliso ma yana nuakalikali i na vevesauluva 'atumaina 'waimie.  

   
 
'Asa'aiana bani'odi,  

Faulo   



* 1:1:
Fol 17:1

* 1:9:
Ais 2:10

* 2:4:

* 2:8:

1 TIMOTI  

Faulo yana kiluma nagami Timoti 'waineye  

'Eba kiavemageta  

Timoti kumanina 'awalawa Eisia 'wainega. Tamana tomogo Kuliki we'e inana vavine Diu. Faulo yana lau'age-vuvua 'ana veluga 'waineye Timoti i venua'ivineni 'ana to'aivaita taiadi i na folofolova. (Folova 16:1-3) Mulieta Faulo tamu folova Timoti i veleni bega tovetumaganavo i miamiani Efeso i na 'i'isave'avinidi.  

Lubulubu de'e nageneye Faulo Timoti i mamatakiai tove-vekavekali faifaidi i na nunago tovetumaganavo yadi vetumagana i na 'ivemweadi. Wata i velu'ase'asei tovetumaganavo yadi tafalolo faifaina. I 'a'avana sauluva 'atumaidi 'aitamogana 'aitamogana to'edakumetavo 'adi laubwaina i na 'i'idewadiga faifaidi i veifufu. Wata sauluvanidi Timoti 'ana laubwaina i velu'ase'asei fai kumanina Keliso yana tofolova tovetumaganavo 'awasasadie. Lubulubu de'e 'ana 'idi side bani'odi.  

Faulo yana vona-vekaiwa Timoti 'waineye. 1:1-2  

Ve tonovidi faifaidi. 1:3-20  

Tafalolo 'ana sauluva. 2:1-15  

Tovetumaganavo yadi to'edakumetavo yadi folova faifaina. 3:1-16  

Timoti taunina 'ana 'isave'avina wata yana ve faifaidi. 4:1-16  

Timoti yana folova wata yana veto'isave'avina tovetumaganavo 'waidie faifaina. 5:1-6:21  

1 Yau Faulo a vekaiwa Timoti 'waimuye. Iesu Keliso faifaina a vetomata'aulelega, taunina wata Yaubada yana nuanua 'wainega. Yaubada 'ada To'ita'ita'i, we'e Iesu Keliso yada vetumagana ta yatoi 'waineye bega ta nuani mogitana ava'ai basenadi i vona'awaufaufa 'waideye 'ada 'ita'ita'i faifaina i na 'idewai.   


2 *Timoti, fai 'u vetumagana Iesu 'waineye, begaidi a awave-natuna 'waimuye. 'Omu mogitana bani'odi natuku, bega a vevelu'ui faifaimu nuanuaku Yaubada Tamada wata 'ada Toveimea Iesu Keliso ma yadi nuakalikali i na vevesauluva 'atumaina 'waimuye wata i na 'i'isanuakalikaliemu. Nuanuaku mia 'atumaina wata nuanua bikana taiadi i na velevelemu.   

Ve-vekavekali faifaidi i matakia 
 

3 'U na nuani basenadi a wai 'waimuye a veifufuna bega a mai Masidonia. Vonanidi a veifufuyediga wata a na luvaituganidi. Nuanuaku 'u na miamia Efeso bega tove-vekavekali bei i miamianiga 'u na tatalabodedi kebu wata i na veve.  
4 Tovekalinidi yadi nuanua i tauyedi wata i vetumagana ifuifufu-vekavekali tubudiavo 'waidiega, wata wagava tubulelelegidi nuadi i 'ewadi. Nuanuaku naninidi 'u na talabodedi i na 'ailove, fai 'waidiega ve'alamagi'ai i sousouyeni, kebu 'ana fata tomotoga i na 'ivaisedi bega ma yadi vetumagana Yaubada yana nuanua i na 'i'idewadi.  
5 Yaku awave'eda'edanina lamuna side bani'odi. Nuanuaku tovetumagana matatabudi i na vevenuakalikali mogitana. 'Ai'edi yadi nuanua tonovidi, sauluvanidi i 'asetadi 'atumaidi Yaubada mataneye i na 'i'idewadi, wata i na vetumagana Keliso 'waineye, nika bei i na vevenuakalikali mogitana.  
6 Fai tovetumagana 'ifwaidi sauluvanidi i baila, nani-'avo'avovo 'aisedi faifaidi i veveifuifufu.  
7 Igodi nuanuadi i na vetove Yaubada yana veimea faifaidi, siwe taunidi yadi ve wata yadi vona toketokedi 'adi 'aseta i bavuyedi.   

Veimea Yaubada 'wainega ta na ve'ililibuyedi 
 

8 'Akonadi ta 'asetai veimeanidi Yaubada i yatodiga nani 'atumaidi, 'ai'edi tove i na veve tonovineamo wata tomotoga i na veve'ililibuyedi Yaubada yana nuanua bani'odi.  
9 Wata ta 'asetai veimeanidi kebu tomotoga yadi sauluva tonovidi faifaidi, mogitana tosakona faifaidi. Tosakonanidi side kumanidiavo. Veimea 'adi togeu, tovedumwe'ai'ai, Yaubada yana nuanua 'adi tobaila, tomotoganidi nuanuadi sakona-vebogi, egavo kebu nuanuadi tafalolo, Yaubada yana nuanua 'adi to'ivekokova, egavo tamadiavo 'alo inadiavo wata mali tomotoga i luvewafadiga, tomotoganidi faifaidi Yaubada veimeanidi i yatodi.  
10-11 Tove'avula-'avo'avovo, iaveta'ava wata vevine'ava taiadi i veveluaga, faifaidi. Egavo tofolova-maimaiga i vevekimwaneyedi, tovekali wata egavo nani-vekavekali i veve'awamogitanediga, faifaidi. Yaubada veimea i yatodiga sauluvanidi faifaidi wata sauluva 'ifwaidi sakoidi faifaidi. Naninidi sakoidi matatabuna ve tonovidi i geugeudi. Venidi tonovidi i vesala Yaubada Valana Magemagetana taiadi, kumanina faifaina i venua'ivineku a vevetomata'aulele. Yaubadanina i lubwaineda ta na subisubiai.   

Faulo i sosoana Yaubada yana nuakalikali faifaina 
 

12 A vekaiwa bwaikina Iesu Keliso 'ada Toveimea 'waineye fai toketokena i veleku yana folova faifaina. Wata a vekaiwa 'waineye fai i vetumaganeku kebu a na baileni, 'aku fata yana folovanina a na 'idewai.  
13 *Avinodi nagami yau Keliso 'ana toawavesako, yana tomotoga a nikenikedi wata taunina a yagayagaia, siwe i 'isanuakalikalieku fai i 'asetaku kebu a da vetumagana 'waineye wata ava'ai a 'idewai 'waineye a bavuyeni.  
14 'Ada Toveimea yana nuakalikali 'waikuye kebu ta na vona, i vesauluva-'atumaieku fai vetumagana wata nuakalikali i veleku. Yau, 'omu taiadi ta vevetumagana wata ta nunuakalikali fai ta miave'itubama Iesu Keliso taiadi.   


15 Vona de'e vona mogitana, i lubwaineda tomotoga matatabuda ta na tauyeda vonanina ta na vetumaganeni. Vonanina side bani'odi. Iesu Keliso i mai fwayefwayeye bega tosakona i na 'ita'ita'iedi. Tosakonanidi 'waidiega yau kumaniku sakona 'waineye a vetoketoke-'afo'afo.  
16 Basenadi a sakosakona Iesu Keliso kebu i da logi i da vedumwe'ai'aieku, ma yana tokemaiga i vesauluva 'atumaina 'waikuye. Yau mogitana tosakonaotoga, tosakona 'ifwaidi kebu bani'odiga, siwe kebu i da logieku, nuanuana yau tomotoga fuedi yadi 'eba 'isa i na 'asetai kebu i na logi-matayo'oyedi 'adi fata i na vetumagana bega mia 'atumaina wata miamia-vagaina i na veluagai Iesu Keliso 'wainega.   


17 Nuanuaku tutuya matatabuna Yaubada yada Kini ta na veve'ililibuyeni wata ta na subisubiai. Taunina miamia-vagaina, i na veveimea-vagata. Kebu tamu aitoi 'ana fata i na 'iseniga, 'aiseotogina Yaubada mogitana, kebu wata tamu. Vona mogitana, yaku nuanua bani'odi.   

Faulo Timoti i kiavefa'ali 
 

18 Natuku Timoti, 'u na nuani basenadi Yaubada yana tolu'ivonavo nagami i vona-samula yamu vetoketoke Yaubada 'waineye faifaina. Nuanuaku vonanidi 'u na nuanuanidi bega 'u na vevetoketoke, Yaubada 'ana gavia Seitani taiadi 'wa na vevetalaga.  
19 Tutuyanina 'u na vevetalaga nuanuaku yamu vetumagana i na 'eno-vagata Iesu Keliso 'waineye wata yamu sauluva i na tonova bega 'amu vebae 'waineye 'u na lutonovi kebu 'u da sakosakonaga. Tomotoga 'ifwaidi 'adi vebae 'waidiega i 'asetai i sakosakona siwe kebu faifaina i da nuanua, nuanuadi sakona-vebogi, begaidi yadi vetumagana Keliso 'waineye i mwea-'afo'afo.  
20 Tovedumwe'ai'ainidi 'waidiega tomotoga 'adi 'ailuga Aiminio wata Alekisana 'akonadi a 'anivelenedi Seitani nimaneye vita i na veluagadi bega i na 'ailove kebu wata i na vona-uvi'agala Yaubada 'waineye.    

Awave'eda'eda Keliso yana 'Aila'a faifaidi 
 

1 Nagami a na velu'ase'asemi, nuanuaku 'omi tovetumaganavo tutuya fuedi 'wa na vevelu'ui tomotoga fuedi faifaidi. 'Wa na vevelu'ui bega Yaubada i na vevesauluva 'atumaina 'waidie, we'e ava'ai i 'i'idewadiga faifaidi 'wa na vevekaiwa.  
2 Siwe mogitana side kumanidiavo faifaidi 'wa na vevelu'ui. Kini wata 'ifwaidi toveimea bega yada velu'ui 'waidiega Yaubada i na 'ivaisedi yada mia i na ve'atumai, vetalaga kebu, wata tutuya fuedi ta na vevesauluva tonovina Yaubada yana nuanua bani'odi.  
3 I lubwaineda bani'odi ta na vevesauluvedi, Yaubada 'ada To'ita'ita'i 'ana 'eba kiavesosoana.  
4 Yaubada nuanuana tomotoga matatabuna i na 'ita'ita'iedi sakona 'wainega, wata 'ana 'aseta mogitana i na 'asetai.  
5 Yaubada 'aiseotogina i miamia, we'e tamu tomogo 'ana wagava Iesu Keliso, 'aiseotogina 'wainega tomotoga 'adi fata i na veiana Yaubada taiadi.  
6 Taunina yawaina i tauyeni bega tomotoga matatabuna i tuveobudi sakona 'wainega. Yaubada 'aisena Iesu yana souyagi 'ana tutuya i veimea, i maiga yada 'eba 'isa Yaubada nuanuana tomotoga matatabuna i na 'ita'ita'iedi.  
7 *Valanina faifaina, Yaubada i venua'ivineku a vetomata'aulele, bega a na lalau'age mali tomotoga kebu Diu 'waidie, Yaubada 'ana vetumagana wata 'ana 'aseta mogitana faifaina. Kebu a da vevekaliga, a vona mogitana.   

Iaveta wata vevine yadi sauluva tafalolo faifaina 
 

8 'Eba 'odu'odu 'aitamogana 'aitamogana 'waidie nuanuaku iaveta i na vevelu'uiga, nimadi i na sisilakaidi Yaubada 'waineye. Siwe fai nimadi 'waidiega Yaubada i subisubiai, kebu 'waidiega i na sakosakona. Wata bani'odi, tovelu'uinidi kebu i da lubwaineni i na nunuasako wata i na veve'ikwayekwayega.   


9 *Wata kebu nuanuaku vevine i na vaigavu-vebovebogi ma yadi fwausa. Nuanuaku ma yadi nuaobu i na vaigavu 'adi laubwaina 'wainega. We'e kebu 'adi vaigavu 'waidiega 'adi subia i na veluagai, bani'odi 'odo'odo fuedi, kileu 'aninamanamalidi, 'alo talauma 'adi tutula bwaikidi.  
10 Vevine kumanidiavo i tauyedi Yaubada 'ana 'odu'odu 'waineye, i lubwainedi yadi sauluva 'atumaidi 'waidiega tomotoga i na awave'atumaiedi.  
11 Vevine i lubwainedi ma yadi nuaobu i na vavainenegamo bega ma yadi 'aseta.  
12 A talaboda kebu nuanuaku vevine i na ve iaveta 'waidie wata kebu i na veimeyedi, i na ve'wadamo i na miamia.  
13 *A ve'etobodaga fai ta 'asetai Yaubada nagami Adama i 'idewai, mulieta Ive.  
14 *Seitani kebu Adama i da vekalieni, Ive i vekaliedi, Yaubada yana veimea i geuya i sakona.  
15 Avinodi Ive i sakona, siwe tutuya de'e, vevine venatuna 'waineye 'ita'ita'i i na veluagai, 'ai'edi ma yadi vetumagana Yaubada 'waineye, i na nunuakalikali wata ma yadi nuaobu i na vevesauluva 'atumaina mataneye.    

Tovetumagana 'adi to'edakumetavo faifaidi 
 

1 Vona de'e, vona mogitana i vo, 'Ai'edi aitoi nuanuana bwaikina i na veto'isave'avina Keliso yana 'Aila'a 'waineye, folovanina de'e folova 'atumaiotogina ma 'ana ve'ililibu.”  
2 *Fai folovanina nani 'atumaiotogina, i lubwaineni to'isave'avina yana sauluva 'atumaina bega kebu tamu aitoi 'ana fata i na awavesakoyeni. 'Ai'edi naginagina, yana vavine 'aitamogadi taiadi i na miamia. Wata i lubwaineni kebu i na vemwasosoai-'avo'avovo yana nuanua i na 'i'isave'avinidi, ma 'ana ve'ililibu, wakawaka i na veve'isabodedi wata Yaubada yana Vona i na veve 'atumaina.  
3 Wata kebu i da lubwaineni ufa toketokena i na toke i na yemu i na nunago nuana i na lugaugauya, kebu vetalaga i na sile'wedi, yana sauluva i na bikamo. Taunina toveiana wata kebu kukua nuana i na 'ewai matana i na fa'wana.  
4 Wata 'ai'edi aitoi nuanuana i na veto'isave'avina i lubwaineni taunina yana 'aila'a i na 'isave'avina-dewadi, bega natunavo ma yadi ve'ililibu bonana i na vevematayakeyakeni.  
5 'Ai'edi yana 'aila'a kebu i na 'isave'avina-dewaiga, kebu 'ana fata Yaubada yana tomotoga 'adi 'aila'a i na 'isave'avina-dewadi.  
6 'Ai'edi aitoi be'ama i vetumagana Iesu 'waineye, kebu i da lubwaineni i na veto'isave'avina, i na nunago taunina i na awa'ai'aia nika Yaubada 'wainega vematavuloga i na veluagai, bani'odi basenadi Yaubada vematavuloga Seitani i veleni.  
7 Wata to'isave'avinanina i lubwaineni yana sauluva 'atumaina, bega tomotoga kebu i da vetumaganaga i na ve'ililibuyeni. 'Ai'edi kebu 'atumainaga, tomotoganidi i na awavesakoyeni 'wa da vo Seitani yana kulie i da be'u.   

Tovetumagana 'adi to'aivaita faifaidi 
 

8 Wata bani'odi egavo i na veto'aivaita Keliso yana 'Aila'a 'waideye i lubwainedi yadi sauluva 'atumaidi wata ma 'adi ve'ililibu. Kebu i da lubwainedi meadi i na velagalaga, kebu i na toke ufa toketokena i na yemu bola nuadi i na lugaugaudi wata kebu i na veumokai 'alo i na luve'ove'o'olagi.  
9 Ava'ai nuanuaga tonovidi Yaubada i sivemagesedi 'waideye yada vetumagana Keliso faifaina, to'aivaitanidi naninidi i na nuave'avinidi wata 'adi vebae 'waidie i na lutonovi kebu i da vevekali yadi folova 'waidie.  
10 Egavo nuanuadi i na veto'aivaita Keliso yana 'Aila'a 'waideye, nagami yadi folova wata yadi sauluva 'wa na 'isedi, 'ai'edi kebu tamu 'adi awavesako, 'ana fata 'wa na venua'ivinedi i na veto'aivaita.  
11 Wata yadi vevinevo* i lubwainedi yadi sauluva 'atumaidi ma 'adi ve'ililibu, kebu i na vebonaivoga, kebu i na vebaisa-'avo'avovo wata ma 'adi vetumagana nani matatabuna 'waidie.  
12 'Ai'edi to'aivaitanidi naginagidi, yadi vevinevo 'aitamogadi taiadi i na miamia, natudiavo wata yadi vanuga 'adi tomia matatabudi yadi veimea 'waidiega i na 'isave'avina 'atumaidi  
13 'Ai'edi to'aivaitanidi yadi folova Keliso yana 'Aila'a 'waideye 'atumaidi, ma 'adi ve'ililibu wata yadi vetumagana Iesu Keliso 'waineye i na vetoketoke.   

Tamu nani givagivana Yaubada i sivemageseni 
 

14 Lubulubu de'e a kilukiluma 'waimuye, siwe a nuani nuanuaku sai'afoga a na wai a na 'isemu.  
15 'Ai'edi kebu a na wai-matayo'oga, veifufu de'e 'wainega 'u na 'asetai Yaubada yana 'Aila'a i lubwaineda ta na vevesauluva 'atumaina. 'Ida Keliso yana 'Aila'a, Yaubada miamia-vagaina 'ana 'aseta mogitana ta 'i'isave'avini wata ta lulu'ivoneyeni.  
16 Vona mogitana, fueda yada nuanua i vesala. Yaubada 'ana 'aseta mogitana givagivana siwe nani bwaikina 'waideye. Basenadi i giveni siwe tutuya de'e Yaubada i sivemageseni tomotoga 'waideye bega yada vetumagana ta yato-vagaseni 'waineye. Side bani'odi.  

   
 
Abamayega i obuma i vetomotogaotoga,  

'Anu'anunu Magemagetana i lu'ivona 'waideye taunina yana sauluva tonovina.  

Yaubada yana anelose i 'iseni,  

wata tomotoga valana i lu'ageyeni tomia fwayafwaya 'adi 'aila'a tulina tulina 'waidie.  

Tomotoga 'ifwaidi i vetumagana 'waineye,  

mulieta Yaubada i vagavaia i lakaveni yana 'ai'aiwabu magemagetana 'waineye.  

   
 
Side bani'odi yada 'aseta Iesu Keliso faifaina.    

Tove-vekavekali i na souyedi 
 

1 'Anu'anunu Magemagetana vona mogitana 'wainega i veveifufu 'waideye, 'awaie tomotoga 'ifwaidi Keliso 'ana vetumagana i na vedumwe'ai'aieni. Ma'itufa yaiaina sakoidi yadi nuanua i na vetutuyamedi wata Seitani ma enavo yadi ve-vekavekali i na vematayakeyakedi.  
2 Ve-vekavekalinidi i sousouyedi tove-vekavekali 'waidiega, kumanidiavo 'awadi i tatalaboda nani fuedi faifaidi siwe wata i 'i'idewadi. I sakosakona i maiga 'adi vebae 'waidie kebu 'adi fata i na lutonovi yadi sauluva 'atumaidi 'alo i sakosakona.  
3 Yadi ve igodi i talaboda kebu ta na nagiga wata 'ani'ani 'ifwaidi kebu ta na 'anidiga. Yadi venidi vekali, Yaubada 'ani'ani matatabuna i 'idewadi yada 'eba 'ani. Begaidi 'ida ta vetumagana Yaubada 'ana 'aseta mogitana 'wainega, 'ani'aninidi faifaidi ta na vevekaiwa mulieta ta na 'ani'ani.  
4 Nani matatabuna Yaubada i 'idewadiga, 'atumai'avadi, kebu tamu ta na baileniga siwe ta na 'ewadiga ta na vekaiwa.  
5 'Ani'aninidi 'atumaidi Yaubada mataneye fai taunina yana vona 'wainega i awave'atumaiedi wata 'ida faifaidi ta vevekaiwa.   

Faulo nuanuana Timoti yana sauluva 'atumaina wata i na veve mogitana 
 

6 'Ai'edi edavo tovetumaganavo 'waidie 'u na veve naninidi faifaidi, 'u na vetofolova 'atumaina Iesu Keliso faifaina. I lubwaineni 'u na vevetoketoke folovanina faifaina, fai ve 'atumaina 'u vevetutuyameni, venina Iesu valana ma fueda ta vetumaganeni.  
7 Ifuifufu tubudavo 'waidiega kebu Yaubada 'wainega i da mai, begaidi kebu faifaidi 'u na nuanua wata 'u na ve'awamogitana. Nuanuaku tutuya fuedi 'u na vewavawava bega yamu sauluva i na ve'atumai Yaubada yana nuanua bani'odi.  
8 Side bani'odi, 'ai'edi tutuya fuedi ta na vewavawava 'wava faifaidi, tomogoda i na vetoketoke. De'e nani 'atumaina, we'e mogitana i lubwaineda naninidi Yaubada nuanuana 'waidie ta na vevewavawava. 'Ai'edi yana nuanuananidi 'waidie ta na vevewavawavaga 'atumaiotogina, side bei fwayefwayeye yada mia i na ve'atumai wata 'awaie abame.  
9 Vonanina 'akonadi a voneyeniga, vona mogitana, i lubwaineda fueda ta na ve'awamogitana.  
10 Begaidi tutuya fuedi ta totokemaiga wata ta toke ta folofolova Yaubada faifaina, kumanina 'waineye yada vetumagana ta yato-vagaseni. Yada Yaubadanina miamia-vagaina, yawaida lamuna wata tomia fwayafwaya matatabuda 'ada To'ita'ita'i, we'e mogitana egavo ma yadi vetumagana taunidi i tauyedi 'waineye 'adi To'ita'ita'i.   


11 Naninidi faifaidi a veifufuga, 'u na veve tomotoga 'waidie bega venidi i na nuanuanidi.  
12 Timoti, 'omu tubuvauvaumu, begaidi yamu sauluva 'u na 'i'isave'avinidi bega tomotoga kebu 'adi fata i na awaobuobuyemu. Nuanuaku 'omu yadi 'eba 'isa, yamu vona tonovidi 'waidiega, yamu sauluva tonovidi 'waidiega, yamu nuakalikali 'wainega wata yamu vetumagana 'wainega. Naninidi 'waidiega i na ve'ililibuyemu.  
13 'Awaie a na wai 'waimuye, we'e bola a na miamiaga, nuanuaku 'omu tutuya fuedi Yaubada yana Buki 'u na lulu'iawawai tomotoga 'waidie, 'u na lalau'age wata 'u na veve.  
14 Tutuyanina tovetumagana 'adi to'isave'avinavo nimadi i yatodi 'unu'unumuye i velu'ui faifaimu, tamu Yaubada yana tolu'ivona i vona-samula faifaimu nika 'Anu'anunu Magemagetana 'amu veuveuta i velemu yamu folova faifaina. Veuveutanina kebu 'u na baileni, 'u na vevefoloveni.  
15 'Ai'edi taunimu 'u na tauyemu naninidi 'waidie, yamu sauluva wata yamu folova 'atumaidi tomotoga i na 'isedi i na ve'awamogitana 'omu 'u vevetoketoke folovanina Yaubada i velemuga 'waineye.   


16 Tutuya fuedi yamu ve wata yamu sauluva 'u na 'i'isave'avinidi nika 'omu wata tomotoganidi yamu vona i noganogaiga, taiadi 'ita'ita'i 'wa na veluagai Yaubada 'wainega.    

'Isave'avina faifaina i awave'eda'eda 
 

1 'Au'auveavo 'waidie kebu bonamu aya'ainega 'u na vonevonedi, bikanega 'u na vonavona. Ma yamu ve'ililibu 'u na veve 'waidie 'u da vo tamamu 'waineye 'u da veve. 'U na vevesauluva 'atumaina tubuvauvau 'waidie 'u da vo taimwavo 'waidie bani'odi.  
2 'U na vevesauluva 'atumaina mo'amo'aivo 'waidie bani'odi inamu 'waidie, we'e ne'e'ela yamu sauluva 'atumai'avana 'waidie bani'odi novumwavo.   

'Wabu'wabulavo 'adi 'isave'avina faifaina 
 

3 Nuanuaku 'wabu'wabula 'u na 'i'isave'avinidi, kumanidiavo kebu 'adi to'aivataga.  
4 We'e 'ai'edi 'wabu'wabulavo ma natudiavo 'alo ma tubudiavo, kwakwamanidi i lubwainedi 'adi to'isave'avina i na tutuli. Yaubada nuanuana kwakwamanidi bani'odi i na vevesauluva 'atumaina, de'e sauluvanina Yaubada yana 'eba sosoana.  
5 'Wabu'wabulavonidi i vewekowekomaga, 'aise'avadi i miamia, kebu tamu 'eda i da 'eno'eno 'adi 'aivaita faifaina, bega 'aiata wata lovana i vevelu'ui Yaubada 'waineye, i vetumagana 'aivaita i na veluagai 'wainega.  
6 We'e 'wabu'wabulavo 'ifwaidi i vevebaisa, ma yawaidie siwe 'anu'anunudi wafawafadi Yaubada mataneye.  
7 Nuanuaku veimeanidi 'u na ve tovetumaganavo 'waidie bega kebu tamu aitoi i na awavesakoyedi yadi sauluva faifaina.  
8 Siwe egavo yadi 'aila'avo, tamadiavo wata inadiavo vanuganina 'waineye kebu i na 'i'isave'avinidiga, yadi sauluvanina 'wainega ta na 'asetai kebu i da vetumagana Keliso 'waineye. Tomotoganidi bani'odi, yadi sauluva sakoiotogidi mulieta kumanidiavo kebu i da vetumagana Yaubada 'waineye.   


9-10 Vevinenidi i lubwainedi i na luku 'wabu'wabulavo 'adi 'aila'a nageneye side bani'odi. 'Akonadi 'adi malamala 60 i 'iaweniga, yadi lalamogavo 'aitamogadi 'waidiega i 'wabula, wata tomotoga fuedi i 'asetadi taunidi to'aivaita. Vevinenidi nagami yadi 'isave'avina 'atumaina natudiavo 'waidie, wakawaka i veve'isaboda-'atumaiedi, wata tomotoga taunidi i vetumagana Yaubada 'waineye 'ani'ieyega i le'wale'wai i 'i'isave'avinidi, bani'odi 'agedi i lekolekoadi. Wata vevinenidi egavo yadi mia vitadi i 'i'ivaisedi, wata taunidi i tauyedi folova 'atumaidi tulina tulina 'waidie. Kumanidiavo de'e bani'odi yadi sauluva, i lubwainedi i na luku 'wabu'wabulavo 'adi 'aila'a 'waineye.   


11 Kebu nuanuaku 'wabula tubuvauvaudi i na luku 'aila'anina 'waineye, fai 'awaie tamu tomogo 'atumaina i na 'iseni, nuanuadi i na nagi-vaitugana nika bei yadi vona'awaufaufa Keliso 'waineye i na geuya.  
12 'Ai'edi nuanuadi i na luku 'aila'anina 'waineye nagami i na vona'awaufaufa Keliso 'waineye i na vetofolova faifaina, siwe i na baila i na nagi-vaitugana, vematavuloga i na veluagai.  
13 Wata tamu nani a nuaniga 'wabu'wabulavo tubuvauvaudi kebu i na luku 'aila'anina 'waineye, fai tutuya fuedi i na mia-maimaiga, wata i na miayaba-vuvua vanuga fuedi 'waidiamo. Sauluvanidi kebu 'atumaidiga i na i 'i'idewadi, bani'odi i na vevebonaivo, i na totolive'eda wata naninidi kebu i da lubwainediga faifaidi i na veveifufu.  
14 Begaidi nuanuaku to'wabula tubuvauvaudi i na nagi-vaitugana, i na venatuna bega yadi vanuga wata 'ana tomia i na 'i'isave'avinidi. Wata nuanuaku yadi sauluva i na tonova bega 'ada gaviavo kebu i na vebonaivoyedi.  
15 A vonaga fai 'ifwaidi to'wabula tubuvauvaudi Iesu Keliso i baileni kebu nuanuadi, Seitani 'waineye i vetovetutuyama.   


16 We'e 'ai'edi 'aila'a 'aitamogana 'wainega tamu vavine tovetumagana i na 'wabulaga, i lubwaineni ediavo tovetumagana 'aila'anina 'wainega i na 'i'isave'avinidi bega kebu Keliso yana 'Aila'a vita i na veleveledi 'adi 'isave'avina faifaina. Keliso yana 'Aila'a i lubwainedi 'wabu'wabulavo 'aise'avadi i miamianiga, 'aisedi i na 'i'isave'avinidi.   

To'isave'avina faifaidi 
 

17 'Ida tovetumagana, i lubwaineda 'ada to'isave'avina yadi folova 'atumaina faifaidi ta na ve'ililibuyedi. Kumanidiavo i toke i folofolova, i veve wata i lalau'age.  
18 *De'e yaku nuanua wata Yaubada yana Buki taiadi i vesala vonanina i vo,  

   
 
'Ai'edi yamu 'aisaya i na 'i'ivaisemu yamu folova 'waineye,  

kebu 'ani'ani 'u na bodaiga, 'u na tauyeni i na 'ani.”  

   
 
Wata tamu vona i kilumi i vo,  

   
 
I lubwaineni tofolova ma 'ana tutula.”   

   
 

19 *'Ai'edi tamu aitoi to'isave'avina i na vevitai sakona faifaina, kebu bonana 'u na nogai. We'e 'ai'edi sakonanina 'ana to'isa 'adi 'ailuga 'alo 'adi 'aitonu yana vevitanina i na vesala bonadi 'u na awavemogitaneni.  
20 To'isave'avinavo i na sakosakonaga, tovetumaganavo fuedi matadie 'u na tolimatanidi bega 'ifwaidi to'edakumetavo i na kololo kebu wata bani'odi i na vevesauluvedi.   


21 Yaubada, Iesu Keliso, wata yana anelose magemagetadi matadie a vevelu'ase'asemu, nuanuaku awave'eda'eda a velemuga matatabuna 'u na vevematayakeyakedi. Kebu 'u na lau'idi wata kebu tamu aitoi 'u na vieyeni.   


22 'Ai'edi nuanuamu tamu aitoi 'u na venua'ivineni i na veto'edakumeta Keliso yana 'Aila'a 'waineye, kebu 'u na 'abiwalowaloga. Nagami yana sauluva 'u na 'iseni, 'ai'edi 'atumaina 'amu fata nimamu 'u na yatoi 'unu'ununeye 'u na velu'ui faifaina mulieta i na veto'edakumeta. 'Ai'edi 'u na 'abiwalowaloga i na veto'edakumeta, i na sakosakonaga, 'omu 'amu vita. Nuanuaku yamu sauluva matatabuna tonovidi, kebu 'u na sakona.   


23 We'e tamu yaku nuanua, basenadi wata 'asiau ufa'ava 'u yemuyemu. Fai tutuya fuedi 'u viviga, nuanuaku oine siaina siaina 'u na yemuyemu kamomu 'ana 'aivaita faifaina.   


24 Tomotoga 'ifwaidi yadi sakona mageseye, bega ta 'asetai vematavuloga i na veluagai, we'e 'ifwaidi givagivayega i sakosakona, siwe 'awaie sauluvanidi i na sivemagesedi.  
25 Wata bani'odi, 'ifwaidi tomotoga yadi sauluva 'atumaidi mageseye, we'e 'ifwaidi yadi sauluva 'atumaidi siwe givagivadi, bola ta na 'asetadi.    

Tofolova-maimaiga i na ve'ililibu 'adi toveimeavo 'waidie 
 

1 Tovetumaganavo 'ifwaidi i vetofolova-maimaiga mali tomotoga 'waidie, i lubwainedi ma yadi 'idumwebika i na folofolova wata yadi toveimeavo i na veve'ililibuyedi. 'Ai'edi i na 'idumwe'ai bola yada ve wata Yaubada 'ana wagava i na awavesakoyedi.  
2 'Ai'edi 'adi toveimeavo i vetumagana Keliso 'waineye kebu i da lubwaineni tofolovanidi i na awaobuobuyediga fai ma fuedie tovetumagana. We'e mogitana i na toke i na folofolova fai kumanidiavo 'aivaita i veveluagai folovanina 'wainega, wata ediavo tovetumagana i na 'i'ivaisedi, taunidi Yaubada i nuakalikaliedi bwaikina.  

'Ai'aiwabu kebu ta na nuakalikalieniga 
 
Nuanuaku naninidi faifaidi 'u na ve wata 'u na velu'ase'ase tomotoga 'waidie bega i na vematayakayaka.  
3-4 'Ai'edi aitoi ve-vekavekali faifaidi i na veve, siwe venidi kebu i da vesala 'ada Toveimea Iesu Keliso yana vona tonovidi wata Yaubada yana nuanua taiadi, taunina tobavu wata tonualaka. Nani-'avo'avovo wata nani siaidi faifaidi i veve'ikwayekwayega, siwe ve'ikwayekwayeganidi 'waidiega ve'alamagi'ai, ve'unumagigi, ve'idi'idi, manini wata vevita-maimaiga i sousouyedi.  
5 Tutuya fuedi i veve'ikwayekwayega tomotoga nuadi 'anigaugaudi taiadi, kumanidiavo Yaubada yana nuanua tonovidi kebu 'waidie i da 'eno'enovi. Yadi nuanua igodi i vo, 'A na vetofolova tafalolo 'waineye bega mani bwaikina 'a na 'ewai 'a na ve'ai'aiwabu.”   


6 'Ai'aiwabu mogitana side bani'odi. 'Ai'edi yada sauluva 'atumaidi Yaubada mataneye wata kebu ta na nuagiva kukua 'ifwaidi faifaidi, ta na sososoanamo naninidi i 'eno'enoviga 'waideye faifaidi, 'asa'aiana 'ai'aiwabu mogitana.  
7 Kebu tamu kukua taiadi ta da tubuga wata ta na wafaga, kebu tamu kukua ta na naweni.  
8 Fai kebu 'ada fata kukua ta na nawediga bega 'ai'edi ma 'ada talauma wata ma 'ada'ada, siwe 'asa'aiana 'ada fata, wata ava'ai ta na lualeni?  
9 We'e egavo yadi nuanua bwaikina 'ai'aiwabu, i sisilolodi i lukuluku nani fuedi sakoidi 'waidie. Taunidi i tautauyedi 'ai'aiwabu nani-'avo'avovo 'waidie bega vita i na veluagadi. Yadi mia 'ana ve'amubwadodo bola wafa 'waineye vita bwaikaotogina i na veluagai.  
10 Side bani'odi, 'ai'edi 'ai'aiwabu ta na nuakalikalieniga, nika bei ta na velamu ta na lukuluku sakona tulina tulina 'waidie. Tomotoga 'ifwaidi yadi nuanua bwaikina 'ai'aiwabu, Keliso i baila yadi vetumagana i mwea-'afo'afo, begaidi yadi nuanuananina 'wainega taunidi vita fuedi i veledi.   

Faulo nuanuana Timoti i na vesauluva 'atumaina 
 

11 We'e Timoti, 'omu Yaubada yana tomotoga, naninidi sakoidi matatabuna 'u na degalovedi. Sauluva tonovidi 'waidie 'u na tokemaigemu, Yaubada 'u na vetumaganeni wata yana nuanua 'u na 'i'idewadi. 'U na nunuakalikali, 'ai'edi vita 'u na veluagadiga, ma yamu sosoana 'u na totokemaiga, wata nuanuaku yamu sauluva i na bika.  
12 Yaubada faifaina 'u na tovoi fa'alina, 'u na vetalaga nani sakoidi 'waidie. Basenadi yamu vetumagana Keliso 'waineye 'u lu'ivoneyeni tomotoga fuedi 'waidie, nika bei Yaubada i venua'ivinemu mia 'atumaina wata miamia-vagaina 'u veluagai, begaidi yamu sauluva 'u na 'i'isave'avini bega 'eda'edanina 'atumaina kebu 'u na baileni.   


13 *Yaubada, kumanina nani matatabuna 'ida taiadi yawaida lamuna wata Iesu Keliso, kumanina basenadi i tovoi Fonitio Failato 'waineye i lu'ivona tonovina, matadie a na velu'ase'asemu.  
14 Ava'ai veimeaga Yaubada i velemuga, nuanuaku tutuya fuedi 'u na vevematayakeyakedi, kebu tamu nani siaina 'u na baileni bega kebu tamu aitoi 'ana fata i na awavesakoyemu. Side bani'odi 'u na vevesauluva 'atumaina i na nagoga Iesu Keliso yana vila-vaitugana 'waineye.  
15 Yana souyagi 'ana tutuya Yaubada 'aisena i veimea bega ava'ai tutuyaga i lubwaineniga, 'waineye i na souyeni. Yaubadanina ma 'ana subia, 'aiseotogina Toveimea, kini wata kabemani matatabudi yadi Kini wata toveimea fwayefwayeye 'aiseotogina 'adi Toveimea bwaikina.  
16 Yaubada 'aisena miamia-vagaina, yana 'eba mia mageta mataududulina nageneye, kebu tamu aitoi 'ana fata i na nago magetanina lilivaneye. 'Ida tomia fwayafwaya, kebu tamu aitoi i da 'iseniga wata kebu tamu aitoi 'ana fata i na 'iseniga. Nuanuaku fueda ta na veve'ililibuyeni, yana toketokena i na 'eno-vagata. 'Asa'aiana, bani'odi yaku nuanua.   

Tove'ai'aiwabu i lubwainedi i na vetumagana Yaubada 'waineye 
 

17 Egavo i ve'ai'aiwabu fwayafwaya 'ana kukua 'waidiega, nuanuaku 'u na vonedi kebu yadi kukuanidi faifaidi i na nualaka wata yadi vetumagana kebu i na yatoi yadi kukua 'waidie, fai naninidi yadi 'a'ava kebu i da 'asetadiga. I lubwainedi ma yadi vetumagana taunidi i na tauyedi Yaubada 'waineye, taunina ma yana nuakalikali nani matatabuna i veleveleda 'ada kiavesosoana faifaina.  
18 Wata nuanuaku 'u na vonedi yadi kukuanidi kebu i na veumokaiedi, siwe ma yadi nuakalikali wata ma yadi sosoana i na 'a'anivelena bega tomotoga i na 'i'ivaisedi.  
19 'Ai'edi de'e bani'odi i na vevesauluvediga, 'ai'aiwabu mogitana abame i na lugalagaladi tutuya i mimai faifaina, 'ai'aiwabunidi 'waidie 'adi fata i na vetumagana fai kebu i na 'a'avaga. Ma yadi sosoana i na 'a'anivelenaga, 'awaie mia-vagata i na veluagai, mianina 'ivauna wata 'atumaina.   

Faulo nuanuana Timoti i na tovoi fa'alina 
 

20 Timoti, naninidi Yaubada i 'anivelenedi 'waimuye 'u na 'isave'avinidi. Nani-'avo'avovo 'adi veifufu 'u na kekesedi wata tomotoganidi igodi to'aseta kebu taiadi 'u na ve'ikwayekwayega.  
21 Tomotoga 'ifwaidi igodi i vo, Ma yama 'aseta,” siwe Keliso yana 'eda'eda 'wainega i vuyo bega yadi vetumagana i mwea-'afo'afo.  

A vevelu'ui faifaimi, nuanuaku Yaubada ma yana nuakalikali i na vevesauluva 'atumaina 'waimie.  

   
 
'Asa'aiana bani'odi,  

Faulo   

2 TIMOTI  

Faulo yana kiluma 'ana veluga Timoti 'waineye  

'Eba kiavemageta  

De'e Timoti yana lubulubu 'ana veluga. Lubulubunina Faulo i kilumi Loma 'wainega tutuyanina i miamia vanuga yogona nageneye. I yatoiga vanuga yogona nageneye fai i lalau'age Iesu Keliso faifaina. Faulo i nuani sai'afoga i na luvewafai, bega tutuyanina 'waineye lubulubu de'e i kilumi.  

Timoti Faulo 'ana to'aivaita taiadi i folofolova, wata taunina tovetumaganavo Efeso 'waineye 'adi to'isave'avina. Timoti wata Faulo ma fuedie i vetumagana Keliso 'waineye bega i ve'awa-natuneni. Lubulubu de'e nageneye Faulo i veifufu yana nuakalikali Timoti 'waineye faifaina, wata vitanidi Keliso 'ana tovedumwe'ai'ai 'waidiega, nuanuana 'waidie i na tokemaigeni. Wata Faulo nuanuana Timoti taunina i na tauyeni ve tonovidi 'waidie. Lubulubunina 'ana 'idi side bani'odi.  

Faulo yana vona-vekaiwa Timoti 'waineye. 1:1-2  

Faulo yana vekaiwa Timoti i vetumaganaga faifaina. 1:3-7  

Timoti i lubwaineni ma yana tokemaiga i na 'idumwebika yana folova 'waineye. 1:8-2:13   

Tugusa i na veda ava'aibe bei mogitana Keliso yana tofolova. 2:14-26  

Tutuya 'ana 'eba ve'a'ava 'waineye, tomotoga yadi sakona i na vebwaika-'afo'afo. 3:1-9  

Faulo yana velu'ase'ase wata yana matakia Timoti yana folova faifaidi. 3:10-4:5  

Faulo 'ana vebae wata yana nuanua. 4:6-18  

Yana 'alanuai wata yana vona-vekaiwa 'ifwaidi. 4:19-22  


  
 1



1 Yau Faulo a vekaiwa Timoti 'waimuye. Yaubada nuanuana bega a vetomata'aulele Iesu Keliso faifaina. Basenadi i vona'awaufaufa egavo i na miave'itubama Iesu Keliso taiadi mia 'atumaina wata miamia-vagaina i na veluagai, begaidi i vetuneku a lalau'age.   


2 *Timoti, a nuakalikaliemu wata a ve'awa-natunemu. 'Omu mogitana bani'odi natuku, begaidi a vevelu'ui faifaimu nuanuaku Yaubada Tamada wata Iesu Keliso 'ada Toveimea ma yadi nuakalikali i na vevesauluva 'atumaina 'waimuye wata i na 'i'isanuakalikaliemu. Wata nuanuaku yadi nuanua bikana i na velevelemu, mia 'atumaina taiadi.   

Faulo i velu'ase'ase wata i vekaiwa 
 

3 Timoti, lovana wata 'aiata ma yaku vekaiwa faifaimu a vevelu'ui Yaubada 'waineye, kumanina faifaina a vetofolova. 'Aku vebae 'wainega a 'asetai a folofolova 'atumaina, tubukwavo basenadi bani'odi.  
4 Yamu 'we'wela a nuanuani tutuyanina a 'iawemu bega nuanuaku bwaikina wata a na 'isemu a na sosoana mogitana.  
5 *Yamu vetumagana toketokena Keliso 'waineye a nuanuani, vetumagananina nagami i 'eno'eno inamu Iunisi wata tubumu Loise 'waidie, we'e tutuya de'e a 'asetamu 'omu wata bani'odi ma yamu vetumagana toketokena.  
6 Basenadi nimaku a yatoi 'waimuye a velu'ui, Yaubada 'amu veuveuta i velemu yamu folova faifaina. Fai yamu vetumagana mogitana i 'eno'eno, nuanuaku veuveutanina 'u na sisi'augi.  
7 'U na sisi'augiga fai 'Anu'anunu Magemagetana Yaubada i veledaga kebu yada 'eba ve'awamayamayaga, yana 'aivaita 'wainega ta vevetoketoke, ta nunuakalikali wata taunida yada sauluva ta 'i'isave'avinidi.   


8 Toketokena i velemuga, bega 'ada Toveimea Keliso 'ana vetolu'ivona faifaina kebu 'u na bunumayaga, wata yau Keliso faifaina vanuga yogona nageneye a miamia, kebu 'u na bunumayageku. 'U na vevetolu'ivonaga Iesu Valana 'Atumaina faifaina, vita 'u na veveluagadi yau bani'odi, siwe kebu 'u na kolologa 'u na tokemaigemu fai Yaubada toketokena i na velemu, 'amu vita 'adi fata bani'odi.  
9-10 Yaubada i 'ita'ita'ieda wata i venua'ivineda bega yada sauluva magemagetana mataneye. Kebu tamu yada folova 'atumaina faifaina i da venua'ivineda, we'e fai taunina yana nuanua wata yana nuakalikali 'waidiega. Bola fwayafwaya kebu i da 'idewaiga ma yana nuakalikali i vesauluva 'atumaina 'waideye Iesu Keliso 'wainega, we'e tutuya de'e Iesu Keliso 'ada To'ita'ita'i yana mai 'wainega nuakalikalinina i vemageta. Keliso wafa yana toketokena i ve'a'avai wata Valana 'Atumaina 'wainega mia 'atumaina wata miamia-vagaina i sivemageseni.   


11 *Yaubada yana venua'ivinayega i veimeyeku Valanina 'Atumaina faifaina a vetomata'aulele, a vevetolu'ivona wata a vetove.  
12 A vetolu'ivonaga begaidi vita a veveluagadi, a miamia vanuga yogona nageneye, siwe kebu tamu sai'afo a da bunumayaga fai a nuani wata a 'asetai kumanina 'waineye yaku vetumagana a yato-vagaseni. A 'asetai mogitana nani matatabuna a 'anivelenedi 'waineye i na 'i'isave'avinidi i na nagoga yana 'Aiata Bwaikina 'waineye i na vila-vaitugani.   


13 Fai ta miave'itubama Iesu Keliso taiadi, ta nuakalikali wata ta vetumagana 'waineye, begaidi nuanuaku ve tonovidi 'waikuyega yamu 'eba 'isa, 'waidiega 'u na veve tomotoga 'waidie.  
14 Yaubada 'ana 'aseta mogitana i velemuga 'u na 'i'isave'avini, i lubwainemu 'ada labilabina 'Anu'anunu Magemagetana yana toketokena 'wainega, 'asetanina 'ai'aiwabuna 'u na ve'isabodebodeni.   

Faulo enavo fuedi i degalovei 
 

15 'Akonadi 'u 'asetai tutuyanina vanuga yogona nageneye i yatoku, tovetumagana matatabudi 'awalawa Eisia nageneye i degaloveku, tomotoganidi 'waidiega 'adi 'ailuga side 'adi wagava, Fisilasi wata Elimotini.   


16 We'e tamu, 'ana wagava Onesifolasi tutuyanina a miamia vanuga yogona nageneye kebu i da bunumayageku, i mimai i fogefogeku wata i 'ivesosoaniku. Begaidi a vevelu'ui nuanuaku 'Auvea i na vevesauluva 'atumaina taunina wata yana 'aila'a 'waidie.  
17 Tutuyanina i le'wa Loma, i lualeku i nagoga nika i veluagaku.  
18 'Awaie Keliso yana vila-vaitugana 'waineye, nuanuaku 'Auvea i na 'isanuakalikalieni. We'e tutuyanina 'a miamia Efeso, Onesifolasi yana 'aivaita 'waikuye 'akonadi 'u 'aseta'a'avadi.    

Vita 'waidie ta na tovoi fa'alina Keliso faifaina 
 

1 Natuku Timoti, a na vonemu. Yaubada ma yana nuakalikali i vesauluva 'atumaina 'waimuye Iesu Keliso 'wainega, nuanuaku nuakalikalina 'wainega 'u na vetoketoke.  
2 Basenadi a lalau'age tomotoga fuedi 'waidie bonaku 'u noganogai. Nuanuaku tomotoga 'ifwaidi ma 'adi vetumagana 'u na venua'ivinedi, yaku vonanidi 'u na ve 'waidie bega i na nagoi i na vetolau'age venidi faifaidi.   


3 'Ida tovetumagana ta vetolugavia Iesu Keliso faifaina, vita ta na veveluagadi. Vitanidi 'waidie 'u na tovoi fa'alina Keliso faifaina 'u na lugavia 'atumaina.  
4 Tolugaviavo matatabuna nuanuadi 'adi to'edakumeta i na kiavesosoani, begaidi lugavia 'atumaina 'aisena faifaina i nuanua kebu nani 'ifwaidi faifaidi i na nuanua. Wata 'omu bani'odi, 'u na vevetalaga 'atumaina bega 'amu To'edakumeta i na sosoana faifaimu.  
5 'U na folofolova Keliso faifaina, yana veimea 'u na vematayakeyakedi bani'odi to'wava, 'ai'edi 'wava 'ana veimea i na vematayakeyakediga bola i na kumeta tutula i na 'ewai.  
6 'Omu 'u na vetoketoke Keliso faifaina bani'odi tobakula dumwena bikana, kumanina i lubwaineni 'ani'ani bwaikina i na veluagai yana folova 'ana tutula.  
7 'Eba 'isanidi 'aitonu a voneyediga faifaidi nuamu i na 'ivina, nika 'Auvea yana 'aivaita 'wainega nuamu i na magetai 'u na 'asetai bani'odi 'u na vesauluvedi.   


8 'U na nuani Iesu Keliso, Yaubada 'ana Venua'ivina Kini Devida 'ana wauma 'wainega i souyeni, i wafa siwe Yaubada i sivetovoia wafayega. Valana 'Atumaina kumanina yau a lulu'ageyeni.  
9 Valanina faifaina vita a veluagadi, i yogoniku bulava kainumu 'waidiega yau 'wa da vo tosakona. We'e Yaubada yana Vona kebu yogoyogoninaga.  
10 Begaidi a tokemaigeku vita matatabuna 'waidie bega tomotoganidi Yaubada i venua'ivinediga ma fuedeye 'ita'ita'i ta na veluagai. 'Ita'ita'inina Iesu Keliso 'wainega wata 'ai'aiwabu-vagata taiadi ta na veluagadi.  
11 Vona de'e vona mogitana i vo,  

   
 
'Ai'edi Keliso taiadi ta wafaga,  

bola taiadi ta na mia-vagata.   


12 *'Ai'edi vita 'waidie faifaina ta na tokemaigedaga,  

bola taiadi ta na veveimea.  

'Ai'edi ta na vedumwe'ai'aieniga,  

bola i na vedumwe'ai'aieda.   


13 'Ai'edi yada vetumagana i na mwea-'afo'afo,  

kebu i na bailedaga,  

fai kebu 'ana fata yana vona'awaufaufa 'waideye i na geudi.”   

Yaubada nuanuana yana tofolovavo side bani'odi i na folovedi 
 

14 Naninidi Keliso faifaina a voneyediga, yamu tomotoga nuadi 'u na totolinuata'idi wata Yaubada mataneye 'u na talabodedi bega vona nani-'avo'avovo faifaidi kebu i na ve'ikwayekwayega. Ve'ikwayekwayega kebu tamu aitoi 'ana 'eba 'aivaita, tonogaya 'adi 'eba 'ivesako.  
15 Yamu folova 'waineye 'u na 'idumwebika bega bola Yaubada mataneye i na awave'atumaiemu nika kebu 'u na bunumayaga. I lubwainemu Yaubada yana Vona Tonovidi 'u na 'aseta-'atumaidi bega 'waidiega 'amu fata tomotoga 'u na 'i'ivaisedi.  
16 Ve'ikwayekwayega nani-'avo'avovo faifaidi 'u na bailedi, i na nunago 'wainega tomotoga Yaubada i na mia'iaweni.  
17 Tove'ikwayekwayega yadi vona bani'odi bonu sakoina i na vebwaika-'afo'afo nika 'wainega wafa i na souyeni. Tomotoganidi 'adi 'ailuga, 'adi wagava Aiminio wata Filitasi, kumanidiavo tove-vekavekali.  
18 Yaubada 'ana 'aseta mogitana 'ana 'eda'eda 'wainega i vuyo, tovetumaganavo yadi vetumagana i 'ivemweadi fai i vo, Ta vetumaganaga Iesu 'waineye 'anu'anunuda 'akonadi i yawasa-vaitugana, we'e 'awaie ta na wafaga kebu ta na tovoi wafayega.”  
19 *Bani'odi i voneyediga siwe Yaubada yana Vona fa'alina i 'eno'eno kilu'wau'wauga bani'odi, kebu 'ana fata tamu aitoi i na ketoi. Yana vonanina toketokena side bani'odi i vo,  

   
 
'Auvea yana tomotoga 'akonadi i 'asetadi.”  

   
 
Wata i vo,  

   
 
Egavo i na vo, 'Ima 'Auvea yana tomotoga,’ i lubwainedi sauluva sakoidi i na vedumwe'ubu'ubusedi.”   

   
 

20 Tove'ai'aiwabu yadi vanuga nagedie 'aivoe wata nau fuedi. 'Ifwaidi 'adi tutula bwaikidi we'e 'ifwaidi fwayafwaya wata welavi 'waidiega i 'idewadi. 'Adi tutula bwaikidi wakawaka faifaidi, we'e fwayafwaya wata welavi i 'idewadiga, 'aivoe-'avo'avovo wata laugaina.  
21 'Aivoenidi tomotoga bani'odi. 'Ai'edi aitoi sakona i na bailediga bani'odi 'aivoe tutulidi bwaikidi i yato'idiedi tomotoga bwaikidi faifaidi. Fai 'omu yayato'idimu, taunimu 'u na 'isave'avinimu sauluva sakoidi 'waidiega, nika 'amu Toveimea i na vefolovemu yana folova 'atumaidi tulina tulina faifaidi.   


22 Tubuvauvau yadi sauluva tutuya fuedi bunu 'ana nuanua sakoidi faifaidi i nunuagiva, we'e 'omu Timoti kebu bani'odi 'u na munega, nuanuaku nuanuananidi 'u na degalovedi. We'e mogitana i lubwainemu 'u na tokemaiga sauluva 'atumaidi 'waidie, bani'odi sauluva tonovina, vetumagana toketokena Yaubada 'waineye, nuakalikali, wata nuanua bikana. 'Ai'edi bani'odi 'u na munega, tomotoganidi yadi sauluva tonovidi bega nuanuadi bwaikina Yaubada, yadi sauluvayega 'u na nunago.  
23 Tomotoga 'ifwaidi igodi i vo, Ma yama 'aseta,” nuanuadi i na veve'ikwayekwayega nani-'avo'avovo faifaidi, 'u na bailedi fai ve'ikwayekwayega 'waidiega ve'alamagi'ai i sousouyeni.  
24 'Auvea yana tofolova kebu i da lubwaineni i na veve'alamagi'ai, we'e mogitana tomotoga matatabudi i na nuakalikaliedi, wata i na veve ma yana tokemaiga.  
25 Yana vona bikadiega tovekali yadi nuanua i na kiavetonovidi, 'ai'edi Yaubada i na tauyedi i na nuaviladi wata 'ana 'aseta mogitana i na veluagai.  
26 Tutuyanina i na nuaviladiga, 'wa da vo Seitani yana nigola 'wainega i da dega, nika yadi nuanua i magetadi. Fai Seitani i toke i kiave'avinidi bega yana folova 'aitamogana 'aitamogana i 'i'idewadi.    

 3

Tutuya vitadi faifaidi 
 

1 Nuanuaku 'u na 'asetai, Iesu yana vila-vaitugana i na velilivanaga tutuya vitadi i na souyedi.  
2 Tutuyanina 'waineye tomotoga i na veveumokai, nuanuadi kukua fuedi wata taunidi i na kikialakaidi. Taunidi tonualaka, tomanini-'avo'avovo, tamadiavo wata inadiavo i na vevedumwe'ai'aiedi, kebu 'adi to'aivaita i na tutulidiga wata Yaubada i na vevedumwe'ai'aieni.  
3 Kebu i na nuakalikaliga, kebu nuanuadi veiana, taunidi tovebonaivo wata kebu yadi sauluva i na 'i'isave'avinidiga. Taunidi tove'isakololo wata nani 'atumaidi matatabuna 'adi tovedumwe'ai'ai.  
4 Tomotoganidi to'etogiluva, taunidi kebu nagami i da vevenua'ivina 'atumaina nika yadi sauluva 'waidiega ediavo vita i veveluagadi, i na vevebaisa, kebu nuanuadi Yaubada wata yadi nuanua bwaikina sosoana-'avo'avovo.  
5 Tomotoga fuedi 'adi 'isa 'wainega 'wa da vo totafalolo siwe Yaubada wata yana toketokena i baila. Timoti, nuanuaku tomotoganidi sakoidi 'u na bailedi.   


6 Tomotoganidi 'ifwaidi i nunagoi mali tomotoga yadi vanuge vevine yadi vetumagana mweadi yadi ve-vekavekali 'waidiega nuadi i 'ewa'ewadi. Vevinenidi 'adi vebae 'waidie vita i lulutonovi yadi sakona faifaidi, siwe yadi nuanua bwaikina sakona tulina tulina.  
7 Ve tulina tulina 'waidie i vevetumagana we'e Yaubada 'ana 'aseta mogitana kebu 'adi fata i na 'asetadi.  
8 *Tove-vekavekali Yaubada 'ana 'aseta mogitana 'adi tovedumwe'ai'ai bani'odi basenadi Itifita 'waineye Ianisi wata Iamilisi Mosese taiadi i ve'ikwayekwayega, me Isileli 'adi vagavai faifaina. Tovenidi wata tomotoganidi 'adi 'ailuga nuadi 'anigaugaudi i vevekali igodina Yaubada 'waineye i da vevetumagana.  
9 Yadi vekalinidi kebu i na 'eno-vagata fai 'awaie tomotoga matatabudi i na 'isa'inanadi kumanidiavo tove'wava'wava bani'odi Ianisi wata Iamilisi.   

Velu'ase'ase 'ana 'eba ve'a'ava 
 

10 We'e 'omu Timoti, yamu sauluva kebu tove-vekavekali bani'odi. Yaku ve, yaku sauluva wata yaku nuanua 'u 'aseta'a'avadi. Yaku vetumagana Keliso 'waineye, yaku tokemaiga, yaku nuakalikali 'u 'asetadi, wata bani'odi tutuyanina tomotoga vita i veleveleku Keliso faifaina a tovoi fa'alina.  
11 *Mogitana Anitioki, Ikoniami wata Lisitala 'waidie vita bwaikaotogidi a veluagadi siwe naninidi 'waidiega 'Auvea i 'ita'ita'ieku.  
12 Egavo nuanuadi taunidi i na tauyedi Iesu Keliso 'waineye bega Yaubada yana nuanua i na 'i'idewai, matatabudi vita fuedi i na veveluagadi 'ana tovedumwe'ai'aivo 'waidiega.  
13 We'e tosakona wata tovekali yadi sakona i na 'imoso'ieni nika i na vebwaika-'afo'afo, i na vevekali we'e tomotoga 'ifwaidi wata i na vevekaliedi.  
14 We'e 'omu, ve 'u 'ewadiga, ma yamu vetumagana 'u na 'i'idewadi. Yamu tovevo 'u 'asetadi wata yadi venidi 'u vetumaganedi bega 'u awavemogitaneni.  
15 Basenadi siaimuye Yaubada yana Vona Magemagetadi i ve 'waimuye 'u 'asetadi, vonanidi 'waidiega 'ana fata nuamageta 'u na 'ewai 'ita'ita'i faifaina Iesu Keliso 'ana vetumagana 'wainega.  
16 Yaubada yana Vona kilukilumidi matatabuna lamuna taunina yana nuanua 'wainega. 'Ada laubwaina nani tonovidi ta na 'asetadi wata 'wainega vekali ta na talabodedi. I na ve 'waideye bani'odi ta na munega sakona ta na bailedi wata yada sauluva i na tonova Yaubada mataneye.  
17 Yana Vonanidi 'waidiega, Yaubada yana tomotoga i 'idewadi wata i kiavetoketokedi yana folova 'atumaidi 'aitamogana 'aitamogana faifaidi.    

'Awaie tovetumaganavo 'ada tutula ta na 'ewa 
 

1 'Awaie Keliso yana vila-vaitugana 'waineye egavo i wafaga wata egavo ma yawaidi i miamiaga i na vonayavuga 'waineye wata yana 'Eba Veimea i na 'idewai, begaidi Yaubada wata Iesu Keliso matadie a na vonemu.  
2 Nuanuaku Iesu Valana 'Atumaina 'u na lulu'ageyeni. Tutuya fuedi 'u na lalau'agega, 'ai'edi safailina 'alo vitana 'waimuye, 'ai'edi tomotoga nuanuadi 'alo kebu. Ma yamu tokemaiga 'u na veve tomotoga 'waidie, 'u na kikiavetonovidi, 'u na lulumatanidi wata 'u na vevelu'ase'asedi.  
3 'U na veve fai 'awaie tomotoga fuedi i na baila, kebu nuanuadi Yaubada yana Vona tonovina i na noganogai, taunidi yadi nuanua 'waidie i na nunago. Nuanuadi tove-vekavekali fuedi yadi ve bega naninidi 'adi nogaya 'eba nua'ewa i na noganogaidi.  
4 Yaubada 'ana 'aseta mogitana i na vedumwe'ai'aieni, yadi nuanua bwaikina ifuifufu-'avo'avovo tubudiavo 'waidiega.   


5 'Ai'edi ava'ai vitaga i na souyedi 'waimuye Keliso faifaina, 'u na tokemaigemu. Tutuya matatabuna yamu sauluva 'u na 'i'isave'avini, wata 'u na tovotovoi fa'alina vita 'waidie. Iesu Valana 'Atumaina 'u na lalau'age, wata folovanina Yaubada i velemuga, matatabuna 'u na 'i'idewadi.   


6 We'e yau, 'akonadi a tauyeku sai'afoga a na wafa 'wa da vo a da 'aniveleneku Yaubada 'waineye velomu faifaina, a na 'iawemu a na laka abame.  
7 Keliso faifaina 'akonadi a vetoketoke, folovanina i velekuga 'akonadi 'ana tugusa 'waineye a le'wa.  
8 Tutuya de'e 'aku tutula i 'idewai i yatoi i 'eno'eno faifaiku. 'Awaie Toveimea Iesu, kumanina Tovevonayavuga yana venua'ivina tonovina, yana vila-vaitugana 'waineye i na veleku. 'Aku tutulanina 'asa'aiana yaku sauluva matatabuna tonovina Yaubada mataneye. Siwe kebu yau 'aisekuga, tomotoga matatabuna i nuakalikalieni wata i lulukamata yana souyagi faifaina, tutulanina i na veledi.   

Faulo i veifufu enavo 'ifwaidi faifaidi 
 

9-10 *Nuanuaku 'u na vewavawava 'u na mai-matayo'o 'waikuye, fai fwayafwaya 'ana nuanua Dimasi nuana i 'ewai, i baileku i nago Tesalonaika. Kelesenisi i nago Galetia we'e Taito i nago Dalimetia.  
11-12 *Tikiasa a voneni i nago Efeso, we'e Luke 'aisena taiadi 'a miamia. Nuanuaku Malika 'u na voneni taiadi 'wa na mai, fai kumanina 'ana fata i na 'ivaiseku folova fuedi 'waidie.  
13 *Basenadi a miamia Tiloasi 'aku talauma a 'iaweni Kafo 'waineye, 'u na mimaiga nuanuaku bwaikina 'aku talauma wata buki taiadi 'u na miedi. We'e nuanuaku bwaikina bukinidi 'aisaya bunudiega i 'idewadiga, 'u na miedi.   


14 *Alekisana, kumanina kainumu 'adi to'idewadewa nani sakoina wata bwaikina i 'idewai 'waikuye. Yana sauluvanina faifaina 'awaie 'Auvea i na tutuli 'ana 'isa'isa bani'odi.  
15 Taunimu 'u na 'isave'avinimu tomogonina 'wainega fai ma yana nuasako yama vona i totolivedumwe'ai'aiedi.   


16 Yaku vonayavuga 'ana 'eba velamu 'waineye matatabudi i degaloveku, kebu tamu aitoi i da 'ivaiseku. Nuanuaku yadi sauluvanina faifaina Yaubada i na nuatavunidi.  
17-18 I degalovekuga siwe 'Auvea lilivakuye i miamia, toketokena i veleku bega 'aku fata Iesu Valana 'Atumaina matatabuna a na lu'ivona tomotoganidi kebu Diu 'waidie. Bei i 'ita'ita'ieku vita bwaikidi 'waidiega wata a 'asetai 'awaie i na 'i'ita'ita'ieku nani sakoidi tulina tulina 'waidiega mulieta i na vagavaiku a na luku abame yana 'Eba Veimea 'waineye.  

Yaubada miamia-vagaina wata magemagetana. I lubwaineda ta na subisubiai. Vona mogitana yaku nuanua bani'odi.   

Faulo yana 'alanuai 
 

19 *Filisila, Akwila wata Onesifolasi ma yana 'aila'avo, matatabudi 'u na vonedi yaku vona-vekaiwa 'waidie.  
20 *Elasitasi i miamia Kolinita, we'e Tolofimo Milito 'waineye a 'iaweni fai i viga.  
21 Nuanuaku 'u na vewavawava 'u na mai-matayo'o mulieta fayo 'ana tutuya i na souyeni.  

Iubilasi, Fudeni, Laino, Kalodi wata 'ifwaidi tovetumaganavo taiadi yadi vona-vekaiwa i vetunei 'waimuye.   


22 Nuanuaku 'ada Toveimea Iesu Keliso 'anu'anunumu 'ana labilabina. Nuanuaku Yaubada ma yana nuakalikali i na vevesauluva 'atumaina 'waimie.  

   
 
'Asa'aiana bani'odi,  

Faulo   



* 1:2:
Fol 16:1

* 1:5:
Fol 16:1

1Ti 2:7

Mad 10:33; Luk 12:9

* 2:19:
Sal 16:5

* 4:13:
Fol 20:6

* 4:14:

* 4:19:

* 4:20:

TAITO  

Faulo yana kiluma Taito 'waineye  

'Eba kiavemageta  

Taito kebu tomogo Diu, Faulo yana lau'age 'wainega i vetumagana Iesu Keliso 'waineye. Faulo yana lau'age-vuvua 'waineye Taito 'ana 'weabu taiadi i lalauvivila. Tomata'aulelevo yadi va'auta bwaikina 'waineye Taito Faulo taiadi i nago Ielusalema. (Folova 15:2) Mulieta Faulo Taito i vetunei i nago Kolinita tutuya 'ailuga. (2 Kolinita 7:6-7, 8:6,16) Wata Faulo Taito i voneni tovetumaganavo i na 'isave'avinidi Imula Kiliti 'waineye. (Taito 1:5)  

Lubulubu de'e nageneye i veifufu Taito 'waineye tovetumagana 'adi to'edakumetavo 'adi venua'ivina faifaina, i matakia tove-vekavekali faifaidi, i awave'ede'edeni yana ve tovetumaganavo 'waidie faifaina, wata i ve 'waineye ava'ai sauluvaga tovetumaganavo 'adi laubwaina. Lubulubu de'e 'ana 'idi side bani'odi.  

Faulo i vekaiwa Taito 'waineye. 1:1-4  

Tovetumagana 'adi to'edakumetavo. 1:5-16  

Ve tovetumaganavo 'aila'a tulina tulina faifaidi. 2:1-15  

Sauluva 'atumaidi tulina tulina faifaidi. 3:1-11  

Faulo yana vona 'ifwaidi wata yana 'alanuai. 3:12-15  

1-2 Yau Faulo, Yaubada yana tofolova wata Iesu Keliso yana tomata'aulele, a vekaiwa Taito 'waimuye.  

Basenadi Yaubada i venua'ivineku i vetuneku bega tomotoganidi i venua'ivinediga a na 'ivaisedi i na vetumagana Keliso 'waineye. Wata i venua'ivinekuga Yaubada 'ana 'aseta mogitana a na ve 'waidie bega yadi sauluva i na tonova Yaubada yana nuanua bani'odi, wata i na nuani mogitana i na vetumagana 'awaie mia 'atumaina wata miamia-vagaina i na veluagai. Mogitana miamia-vagaina i na veluagai fai basenadi Yaubada fwayafwaya kebu i da 'idewaiga, i vona'awaufaufa ta na veluagai, kebu i da vekaliedaga.  
3 Valanina mia 'atumaina wata miamia-vagaina faifaina basenadi kebu tamu aitoi i da 'asetaiga, siwe tutuyanina Yaubada nuanuana, bei i sivemageseni Iesu Valana 'Atumaina 'wainega. Yaubada 'ada To'ita'ita'i i vetumaganeku Valanina i 'aniveleneni 'waikuye bega yana veimea 'wainega faifaina a lulu'ivona.   


4 *A kilukiluma Taito 'waimuye, 'omu wata yau ta vetumagana Keliso 'waineye bega 'omu natuku mogitana. A vevelu'ui faifaimu, nuanuaku Yaubada Tamada wata 'ada To'ita'ita'i Iesu Keliso ma yadi nuakalikali, i na vevesauluva 'atumaina 'waimuye wata nuanua bikana mia 'atumaina taiadi i na velevelemu.   

Taito yana folova Imula Kiliti 'waineye 
 

5 'U na nuani ava'ai basenadi a vonemu tutuyanina Imula Kiliti 'waineye a valovemu. A vonemu folovanidi kebu a da ve'a'avadiga 'u na 'idewadi wata to'isave'avinavo 'u na venua'ivinedi tovetumagana 'adi 'aila'a 'atamana 'aitamogana 'aitamogana faifaidi.  
6 *'Ai'edi nuanuamu tamu tomogo i na veto'isave'avina Keliso yana 'Aila'a 'waidie, i lubwaineni yana sauluva 'atumai'avadi, 'ai'edi naginagina, yana vavine 'aitamogadi taiadi i na miamia. Natunavo i lubwainedi taunidi tovetumagana Keliso 'waineye, wata kebu tamu 'adi 'eba awavesako bani'odi bunu 'ana nuanua sakoidi, wata kebu tovemata'wana'wana.  
7 Fai to'isave'avina kumanina Yaubada yana tofolova, begaidi i lubwaineni yana sauluva 'atumai'avadi, taunina kebu tonualaka, kebu i na nuasako-matayo'oga, kebu ufa toketokena i na toke i na yemuga, kebu i na vevetalagaga wata kebu kukua 'adi nuanua 'waineye i na vevebwaika.   


8 We'e mogitana i lubwaineni wakawaka i na veve'isabodedi wata nani 'atumaidi i na nuakalikaliedi. Taunina tovenua'ivina 'atumaina, yana sauluva tonovidi wata magemagetadi Yaubada mataneye wata taunina yana sauluva i na 'i'isave'avina-'atumaia.  
9 Iesu Valana 'Atumaina 'waineye i na tovotovoi fa'alina, Valananina ta ve'awamogitaneni bega yada vetumagana ta yatoi 'waineye wata yada ve taiadi i vesala. Bani'odi i na vevesauluvediga tomotoga 'ifwaidi i na kiavefa'alidi wata i na kiavesosoanidi ve tonovidi 'waidiega wata venina 'ana tovedumwe'ai'ai yadi vekali i na sivemagesedi.   

Taito tove-vekavekali i na talabodedi 
 

10 I lubwainemu to'edakumetavo 'atumaidi 'u na venua'ivinedi fai tomotoga fuedi tovemata'wana'wana wata to'abigeku tomotoga i vevekaliedi. We'e mogitana me Diu 'ifwaidi i vetumaganaga Keliso 'waineye, siwe i vonaga egavo nuanuadi 'ita'ita'i i na veluagai, nagami bunu 'aibobo i na 'ewai.  
11 I lubwaineda ta na talabodedi fai tomotoga 'ifwaidi ma yadi 'aila'avo yadi vetumagana i 'ivemweadi yadi ve 'waidiega. Kebu i da lubwainediga bani'odi i na veve, nuanuadi mani bwaikina i na veluagai yadi venina 'wainega, 'eba bunumayaga.  
12 Imula Kiliti 'waineye 'u miamiaga, tamu yadi tomotoga, taunina yadi tolu'ivona basenadi i vo, Me Kiliti tutuya matatabuna taunidi tovekali, 'aisaya kasikasisidi bani'odi nuanuadi tomotoga vita i na veleveledi, tovedumwe'ai'ai, 'awadi bwalabwalaidi.”  
13 Ava'ai i voneyeniga, vona mogitana begaidi i lubwainemu 'u na toke 'u na talabodedi bega kebu i na 'ivemweamweadiga, yadi vetumagana i na yatoi fa'alina.  
14 Wata 'u na talabodedi bega kebu taunidi i na tauyedi me Diu tubudiavo 'adi ifuifufu-vekavekali 'waidie, wata Yaubada 'ana 'aseta mogitana 'ana tobaila yadi veimea kebu i na vematayakeyakedi.  
15 Egavo yadi nuanua magemagetadi, nani matatabuna 'waidie magemagetadi, we'e egavo yadi nuanua dududubalidi taunidi kebu tovetumagana, nani matatabuna 'waidie dudubala'ava fai yadi nuanua wata 'adi vebae i sakootoga.  
16 I vonavona i vo, 'Ima Yaubada 'a 'asetai, taiadi 'a veiana,” siwe yadi sauluva 'waidiega ta 'asetadi i vevekali. Taunidi tovemata'wana'wana, kebu 'adi fata tamu nani 'atumaina i na 'idewaiga, i ve'eduogaogala.    

Ve 'au'auveadi wata mo'amo'aivo faifaidi 
 

1 We'e 'omu, sauluvanidi ve tonovidi taiadi i vesalaga, i lubwainemu faifaidi 'u na veve.  
2 'Au'auveadi 'u na vonedi kebu i na vemwasosoai-'avo'avovo we'e yadi sauluva i na 'i'isave'avinidi, yadi nuanua i na tonova bega ma 'adi ve'ililibu wata i na vevenua'ivina 'atumaina. Kebu i na 'ivemweamweadi, yadi vetumagana i na yatodi fa'alina, yadi nuakalikali i na vebwaika wata i na tokemaigedi vita 'waidie.   


3-4 Wata bani'odi mo'amo'aivo 'u na vonedi bega yadi sauluva matatabuna magemagetadi, kebu i na vebonaivo wata ufa toketokena kebu nuadi i na 'ewadi. I lubwainedi yadi ve 'atumaidi 'waidiega vevine tubuvauvau i na ifufudi bega yadi lalamogavo wata natudiavo i na nuakalikaliedi.  
5 'Adi veifufu 'waidiega i na vevenua'ivina 'atumaina, kebu i na sakonaga, i na folofolova 'atumaina yadi vanuga nagedie, ma yadi nuakalikali i na ve'ivaivaita wata yadi lalamogavo i na vematayakeyakedi. 'Ai'edi bani'odi i na vevesauluvediga, kebu tamu aitoi Yaubada yana Vona i na awavesakoyeniga.   

Ve tubuau faifaidi 
 

6 Wata bani'odi iaveta tubuvauvau 'u na ifufudi bega yadi sauluva i na 'i'isave'avinidi.  
7 We'e 'omu taunimu yadi 'eba 'isa bega i lubwainemu nani matatabuna 'waidie yamu sauluva 'atumai'avadi. Kebu vekaliega 'u na ve, we'e yamu vona tonovidi 'waidiega tubuvauvaunidi i na ve'ililibuyemu.  
8 'Ai'edi yamu venidi 'adi nogaya tonovidi, kebu tamu aitoi 'ana fata i na kibumu, we'e 'amu gaviavo i na bunumayaga fai tomotoga i na 'asetadi i vevevita-maimaigida.   

Ve tofolova faifaidi 
 

9-10 We'e tofolova-maimaiga i vetumaganaga i lubwainedi yadi toveimeavo i na vevematayakeyakedi wata yadi folova matatabuna 'waidiega i na kiavesosoanidi. Ava'ai i na vonediga kebu i na awaveugadiga wata kebu 'waidie i na vainago. Mogitana i lubwainedi yadi sauluva matatabuna 'waidiega tomotoga i na 'asetadi taunidi tomotoga 'atumaidi ma 'adi vetumagana wata to'idumwebika, nika 'wainega tomotoga venina Yaubada 'ada To'ita'ita'i faifaina i na awave'atumaieni.   

Iesu i yavuda bega ta na vevesauluva 'atumaina 
 

11 I lubwaineda matatabuda yada sauluva i na ve'atumai fai Yaubada yana 'anivelena-maimaiga i sivemageseni 'waideye, nuakalikalinina 'ita'ita'i miamia-vagaina tomotoga matatabuda faifaida.  
12 Nuakalikalinina i veda, Yaubada nuanuana bunu 'ana nuanua wata fwayafwaya 'ana nuanua sakoidi ta na bailedi, bega tutuyanina ta na miamia fwayefwayeye yada sauluva ta na 'i'isave'avinidi wata yada mia matatabuna tonovidi Yaubada yana nuanua bani'odi.  
13 Mogitana yada sauluva i na tonova fai ta lulukamata ta nuani mogitana tamu 'aiata 'eba sosoana mogitana i na souyeni 'waideye. 'Aiatanina 'waineye Yaubada Bwaikina, taunina 'asa'aiana 'ada To'ita'ita'i Iesu Keliso, ma yana 'ai'aiwabu mataududulina i na le'wa.  
14 *Taunina i tauyeni faifaida, yana wafa 'wainega i yavuda sakona matatabuna 'waidiega wata i 'ivevunavunagida bega 'ida taunina yana tomotoga mogitana, ma yada sosoana nuanuada nani 'atumai'avadi ta na 'i'idewadi.   


15 Naninidi a veifufuyediga, nuanuaku faifaidi 'u na veve. Yamu veimea toketokena 'wainega tovetumaganavo 'u na kiavefa'alidi wata 'u na kiavesosoanidi, we'e tovemata'wana'wana 'u na toke 'u na vonedi. Taunimu 'u na 'i'isave'avinimu nika kebu tamu aitoi i na awavesakoyemu.    

Tovetumagana 'ada awave'eda'eda 
 

1 Wata nuanuaku tovetumaganavo 'u na vonevonedi bega kebu nuadi i na fani, i lubwainedi toveimea wata kabemani bonadi i na noganogaidi, i na vematayakeyakedi wata folovanidi 'atumaidi 'waidie i na tauyedi.  
2 'U na vonedi kebu tamu aitoi i na vebonaivoyeniga wata ve'ikwayekwayega i na 'ailove, we'e mogitana yadi sauluva i na bika wata i na veveiana, tomotoga matatabudi matadie ma yadi nuaobu.   


3 Basenadi kebu ta da vetumaganaga 'ida wata bani'odi nua'avada, tovemata'wana'wana wata tosakona. Bunu 'ana nuanua sakoidi wata sosoana-'avo'avovo nuada i 'ewadi 'wa da vo i da yogonida. Tutuya matatabuna ta totolive'eda nuanuada tomotoga vita i na veveluagadi, ta veve'unumagigi, 'ifwaidi tomotoga i veve'eduogaogaleda we'e 'ida ta vedumwe'ai'aiedi.  
4 Siwe tutuyanina Yaubada 'ada To'ita'ita'i yana nuakalikali wata yana 'anivelena i souyeni Iesu 'wainega, i 'ita'ita'ieda.  
5 'Ita'ita'inina ta veluagaiga, kebu yada folova 'atumaidi ta 'idewadiga 'waidiega, siwe fai i 'isanuakalikalieda. Yada sakona i lekoa-yavuledi bega ta tubuve'ivau, we'e 'Anu'anunu Magemagetana 'wainega mia 'ivauna wata 'atumaina ta veluagai.   


6-7 Fai Keliso i 'ita'ita'ieda Yaubada 'Anu'anununina i tauyeni i ageda mogitana bega Keliso yana nuakalikali 'wainega yada sauluva i tonova Yaubada mataneye. Wata yana nuakalikalinina 'wainega mia 'atumaina wata miamia-vagaina ta na veluagai, naninina faifaina ma yada vetumagana ta lulukamata.  
8 Vonanidi, vona mogitana. Nuanuaku naninidi a veifufuyediga 'u na toke 'u na vonedi bega egavo i vetumaganaga Yaubada 'waineye yadi nuanua i na tauyedi tutuya fuedi folova 'atumaidi i na 'i'idewadi. Naninidi 'atumaidi wata tomotoga matatabuda 'ada 'aivaita.   


9 Tomotoga fuedi i veveifufu nani-'avo'avovo faifaidi, i nuanua tubulelelegidi 'adi 'aseta faifaidi, i veve'ikwayekwayega wata veimeanidi i mai Mosese 'wainega, 'adi vematayakayaka faifaidi i veve'alamagi'ai. Ve'ikwayekwayeganidi kebu 'ada 'eba 'aivaitaga, 'waidiega vita i sousouyedi bega 'omu 'u na kekesedi.  
10 'Ai'edi aitoi yana vona 'wainega tovetumaganavo i na ve'ikwayekwayega bega ve'idi'idi i na souyeniga, tutuya 'ailuga 'u na talabodeni, 'ai'edi kebu i na 'ailovega 'u na bailenimo.  
11 Fai tomotoganidi bani'odi, nuadi 'anigaugaudi, yadi sakona 'waidiega ta na 'asetadi taunidi tovekali.   

Faulo yana veifufu 'ana 'eba ve'a'ava 
 

12 *Sai'afoga Atimasi 'alo Tikiasa a na vetunei i na wai, i na le'waga 'omu 'u na vewavawava 'u na mai Nikofoli, fai a vevenua'ivina nuanuaku a na wai bei ta na miamia fayo 'ana tutuya 'waineye.  
13 *Wata 'u na vewavawava Sinasi kumanina veimea 'adi to'aseta wata Afolosa, i na tauya i na nagoga 'u na 'ivaisedi. 'Ai'edi i na 'usa nani 'ifwaidi 'waidiega, tovetumaganavo 'u na vonedi i na 'ivaisedi.  
14 I lubwainedi yada tomotoga i na vewavawava tutuya fuedi i na folofolova 'atumaina bega 'ai'edi taunidi 'alo tomotoga 'ifwaidi i na 'usaga, i na 'i'ivaisedi. Nuanuaku yadi mia ma 'adi 'eba 'isa.   


15 Tomotoganidi taiadi 'a miamianiga, matatabudi i vekaiwa 'waimuye. Yama vekaiwa 'u na lu'ivona tovetumaganavo 'waidie kumanidiavo i nuakalikaliema.  

A vevelu'ui faifaimi, nuanuaku Yaubada ma yana nuakalikali i na vevesauluva 'atumaina matatabumi 'waimie.  

   
 
'Asa'aiana bani'odi,  

Faulo   



* 1:4:
2Ko 8:23; Gal 2:3; 2Ti 4:10

1Ti 3:2-7

* 2:14:
Sou 19:5; VeL 4:20, 7:6, 14:2; Sam 130:8; 1Fi 2:9

* 3:12:
Fol 20:4; Efe 6:21-22; Kol 4:7-8; 2Ti 4:12

* 3:13:
Fol 18:24; 1Ko 16:12

FILIMONI  

Faulo yana kiluma Filimoni 'waineye  

'Eba kiavemageta  

Filimoni tomogo 'ai'aiwabuna wata taunina tovetumagana 'awalawa Kolose 'waineye. Filimoni tamu tomogo i 'ewai yana tofolova-maimaiga 'ana wagava Onesimo mulieta i dega 'ana toveimeanina 'wainega. I dega i nunagoga Faulo i veluagai tutuyanina i miamia vanuga yogona nageneye. Faulo yana veifufu 'wainega Onesimo i nuavilai Iesu Keliso 'waineye.  

Faulo wata Onesimo taiadi i miamia nuanuana Onesimo i na vevilai bega lubulubu de'e i kilumi Filimoni faifaina. Lubulubunina nageneye Faulo Filimoni i vonevoneni nuanuana Onesimo i na lu'uma'umaieni ma yana sosoana. I na lu'uma'umaieniga kebu yana tofolova-maimaiga faifaina siwe fai ma fuedie i vetumagana Iesu Keliso 'waineye faifaina. Lubulubu de'e 'ana 'idi side bani'odi.  

Faulo yana vekaiwa Filimoni 'waineye. 1:1-3  

Faulo i vekaiwa Yaubada 'waineye Filimoni faifaina. 1:4-7  

Faulo nuanuana Filimoni Onesimo i na sosoaneni. 1:8-22  

Faulo yana 'alanuai. 1:23-25  

1 Yau Faulo iada Timoti taiadi, 'a vevekaiwa iama Filimoni 'waimuye. 'Omu wata 'ima ma fueda ta lulu'ivona Iesu Keliso Valana 'Atumaina faifaina, begaidi i yatoku a miamia vanuga yogona nageneye.  
2 *Wata yama vekaiwa i viwai Iesu 'ana tovetumaganavo 'waidie, kumanidiavo taiadi 'wa mimiava'auta yamu vanuge. 'A vekaiwa Afia 'waidie, vavinenidi ma fuedeye ta vetumagana Keliso 'waineye wata Akifasi 'waineye, taunina ma fueda ta vetolugavia Iesu Keliso faifaina.  
3 'A vevelu'ui faifaimi, nuanuaku Yaubada Tamada wata 'ada Toveimea Iesu Keliso ma yadi nuakalikali i na vevesauluva 'atumaina 'waimie wata nuanua bikana mia 'atumaina taiadi i na velevelemi.   

Filimoni yana nuakalikali wata yana vetumagana faifaidi 
 

4-5 Valamu a nogai 'u vevetumagana 'ada Toveimea Iesu 'waineye wata Yaubada yana tomotoga 'u nunuakalikaliedi, begaidi tutuyanina a vevelu'ui Yaubada 'waineye a nuanuanimu wata a vevekaiwa 'waineye faifaimu.  
6 A vevelu'ui faifaimu, nuanuaku Yaubada yana 'aivaita 'wainega tutuya fuedi yamu vetumagana Iesu Keliso 'waineye 'u na lulu'ivona tomotoga 'waidie, bega naninidi 'atumaidi ta veveluagadiga fai 'ida Keliso yana tomotoga, 'u na 'aseta-'atumaidi.  
7 Iaku, 'eba sosoana bwaikina wata 'eba 'aivaita mogitana 'waikuye fai 'u nunuakalikali bwaikina, we'e yamu veifufu 'waidiega Yaubada yana tomotoga 'u kiavefa'alidi wata 'u kiavesosoanidi.   

Faulo yana velu'ase'ase Onesimo faifaina 
 

8-9 Yaubada yana tomotoga 'u nunuakalikaliediga begaidi a na vonemu. Yau Faulo, Iesu Keliso faifaina a vetomata'aulele wata a lulu'ivoneyeni bega vanuga yogona nageneye i yatoku a miamia. Ma yaku veimea Keliso 'wainega bega 'aku fata a da lukakademu yaku nuanua 'u da 'idewai, siwe fai 'omu iaku, nuakalikaliega a na vonemumo bega ava'ai sauluvaga 'atumaina, nuanuaku 'u na 'idewai.  
10 *Nuanuaku a na vonemu Onesimo faifaina, de'e bei vanuga yogona nageneye a miamia yaku veifufu 'wainega i vetumagana Keliso 'waineye bega a awave-natuna 'waineye.  
11 Basenadi Onesimo yamu tofolova-maimaiga, 'omu 'aisemu 'u veimea-'ea'ea 'waineye, yana folova kebu 'atumainaga i dega 'waimuyega. I maiga a veluagai bega tutuya de'e tomogo 'atumaina 'waideye, 'omu wata yau 'ada to'aivaita.   


12-13 A nuakalikalieni bwaikina igodi a da ve'o'oleni. Yau a miamia vanuga yogona nageneye fai Iesu Valana 'Atumaina a lalau'age, we'e Onesimo tutulimu i da 'i'ivaiseku, siwe 'omu yamu tofolova bega a voneni i na vilai i na wai.  
14 Mogitana 'ako a da ve'o'oleni taiadi 'a da miamia, siwe kebu nuanuaku tauniku yaku nuanua a da 'idewai fai 'omu kebu 'u da tauyekuga. Nuanuaku taunimu yamu nuanua 'wainega 'u da 'ivaiseku, kebu lukakada 'wainega.   


15 Onesimo i 'iawemuga voke tutuya 'ale'usana faifaina, bega tutuya de'e taiadi 'wa na mia-vagata.  
16 Mogitana yamu tofolova, siwe 'asiau kebu tofolova 'aisena, taunina tamu tomogo, fai ma fueda ta vetumagana Keliso 'waineye bega ta na awave-taineni. Yau a nuakalikalieniga, 'omu wata bani'odi 'u na nuakalikalieni bwaikina fai ma fuemie 'ada Toveimea Iesu yana tomotoga bega i na 'i'ivaisemu yamu folova 'waidie.   


17 'Ai'edi 'omu 'aku 'au taiadi ta folofolova Iesu faifaina, 'u na nuanina bega Onesimo i na waiga 'waimuye ma yamu sosoana 'u na lu'uma'umaieni 'wa da vo yau a da le'wa 'waimuye 'u da lu'uma'umaieku.  
18 We'e 'ai'edi tamu ava'ai sakoina basenadi i 'idewaiga 'waimuye, 'alo tamu nani i 'ewa-maimaigi 'u na voneku a na tutuli.   


19 Yau Faulo, de'e a kilukiluma nimakuyega, 'u na 'isa'inanai 'u na 'asetai mogitana yau, bega a vona'awaufaufa 'waimuye 'ai'edi ava'ai Onesimo i 'ewa-maimaigiga 'waimuyega, matatabuna yau a na tutulidi. Siwe 'u na nuani basenadi yaku vona 'wainega 'u vetumagana Keliso 'waineye mia 'atumaina wata miamia-vagaina 'u veluagai, i lubwainemu yaku 'aivaitanina 'u da tutuli siwe kebu faifaina a na veifufu.  
20 Iaku, nuanuaku 'u na vesauluva 'atumaina 'waikuye 'ada Toveimea Iesu faifaina. 'Omu bani'odi taiku fai ta vetumagana Keliso 'waineye bega 'ai'edi yaku nuanuananina 'u na 'idewaiga, 'u na kiavesosoaniku.  
21 A 'asetai mogitana 'ai'edi ava'ai nuanuaku faifaina a na kiluma 'waimuye 'ana fata 'u na 'idewai, siwe kebu naninina 'aisena, nani 'ifwaidi wata 'atumaidi taiadi.   


22 Wata tamu yaku nuanua, nuanuaku yamu vanuge yaku 'eba 'eno 'u na 'idewai, fai a nuani mogitana yami velu'ui 'waidiega Yaubada bonami i na nogai bega i na 'etoyavuku vanuga yogona 'wainega a na wai.   

'Alanuai 
 
   
 

23 *Efafila, taunina wata Iesu Keliso faifaina i lulu'ivona bega ma fuemeye 'a miamia vanuga yogona nageneye, yana vekaiwa i vetunei 'waimie.  
24 *Wata 'ifwaidi tomotoga yadi vekaiwa 'waimie, taunidi 'aku to'aivaita taiadi 'a folofolova, Malika, Alisitako, Dimasi wata Luke.   


25 A vevelu'ui faifaimi, nuanuaku 'ada Toveimea Iesu Keliso ma yana nuakalikali i na vevesauluva 'atumaina 'waimie.  

   
 
'Asa'aiana bani'odi,  

Faulo   



* 1:2:
Kol 4:17

* 1:10:
Kol 4:9

* 1:23:
Kol 1:7,4:12

* 1:24:
Fol 12:12, 25, 13:13, 15:37-39, 19:29, 27:2; Kol 4:10,14; 2Ti 4:10-11

IBELIU  

Lubulubu de'e me Ibeliu faifaidi  

'Eba kiavemageta  

Lubulubu de'e me Diu faifaidi, kumanidiavo i vetumaganaga Iesu Keliso 'waineye. Bonadi 'ana wagava Ibeliu begaidi ta golegoledi ta vo, Me Ibeliu.” We'e lubulubu de'e 'ana tokiluma kebu ta da 'asetaiga aitoi i kiluma.  

Fai me Ibeliu tovetumagana vita i veveluagadi Iesu 'ana tovedumwe'ai'ai 'waidiega, nuanuadi i na viladi yadi tafalolo tuatuaina 'waineye. Begaidi lubulubu de'e 'ana tokiluma i velu'ase'asedi i lubwainedi yadi tafalolo tuatuaina 'adi 'eda'eda i na bailedi, Iesu 'aiseotogina 'wainega yadi sauluva i na tonova Yaubada mataneye. Iesu taunina Yaubada Natuna bwaikaotogina we'e anelose, Yaubada yana tolu'ivonavo wata Mosese sai'afo. Wata i ve 'waidie tomotoga yadi sauluva kebu 'ana fata i na tonova Yaubada mataneye veimea 'adi vematayakayaka 'waidiega 'alo velomu tulina tulina 'waidiega. Iesu 'aiseotogina 'wainega Yaubada yada sakona i 'u'umidi. Fai taunina yada Tovelomu Bwaikina faifaida i mia-vagata Yaubada 'ana 'atagie, i lubwaineda yada sauluva tuatuaidi ta na bailedi, yada vetumagana ta na yato-vagasedi Iesu 'waineye. Lubulubu de'e 'ana 'idi side bani'odi.  

Yaubada taunina i sivemageseni 'waideye Natuna 'wainega. 1:1-4  

Keliso Yaubada yana anelose i vebwaika-'iawedi. 1:5-2:18  

Keliso Mosese wata Iosua i vebwaika-'iawedi. 3:1-4:13  

Keliso tovelomu i vebwaika-'iawedi. 4:14-7:28  

Veakutagona 'Ivauna Keliso 'wainega Veakutagona Kumekumetana i vebwaika-'iaweni. 8:1-9:28  

Keliso dayagina 'aisaya dayagidi i vebwaika-'iawedi, velomunina 'ana fata yada sakona i na 'u'umidi. 10:1-39  

Vetumagana 'aiseotogina 'wainega yada sauluva i na tonova Yaubada mataneye. 11:1-40  

Ma yada tokemaiga ta na vetumagana Keliso 'waineye wata ta na vematayakeyakeni. 12:1-13:19  

Lubulubu 'ana tokiluma yana 'alanuai. 13:20-25  

Yaubada yana nuanua 'waideye, 'ana Tosivemageta Iesu 
 


1 Basenadiotoga Yaubada yana nuanua i veve tubudavo me Diu 'waidie. Tutuya fuedi 'eda'eda tulina tulina 'waidiega yana nuanua i sivemagesedi yana tolu'ivonavo 'waidie mulieta i lu'ivona tubudavo 'waidie.  
2 Basenadi de'e bani'odi i veifufuyedi siwe 'asiau bega i na nagoga tutuya 'ana 'eba ve'a'ava 'waineye i veifufu 'waideye Natuna 'wainega. Natunanina 'wainega nani matatabuna i 'idewadi abame wata fwayefwayeye, wata i venua'ivineni bega naninidi i 'idewadiga i na veveimeyedi.  
3 Yaubada yana 'ai'aiwabu mataududulina 'anununa 'ada fata ta na 'iseni Natuna 'wainega. Natunanina Yaubada i sala-'afo'afoi wata yana vona toketokena 'wainega nani matatabuna i veveimeyedi wata i 'i'isave'avinidi. We'e yana wafa 'wainega tomotoga yada sakona i lekoa'a'avadi mulieta ma yana veimea i miabui abame, Yaubada Toketokeotogina 'ana 'atagie.  
4 Ma yana veimea i miabui bega taunina bwaikaotogina we'e anelose sai'afo. Wata 'ana wagava Yaubada i veleniga bwaikaotogina, kebu anelose 'adi wagava bani'odi.   

Yaubada Natuna bwaikaotogina kebu anelose bani'odi 
 

5 *Vona mogitana ta 'asetai Yaubada Natuna bwaikaotogina, faifaina basenadiotoga i kilumi Yaubada yana Buki nageneye. Yaubada i vona Natuna 'waineye i vo,  

   
 
'Omu Natuku,  

yau Tamamu, 'asiau veimea a velemu.”  

   
 
We'e kebu tamu tutuya de'e bani'odi i da voneyedi anelose 'waidie. Wata tamu tutuya Yaubada i vona Natuna faifaina i vo,  

   
 
Yau Tamana,  

we'e taunina Natuku.”   

   
 

6 *Yaubada Natuna kumanina nani matatabuna 'adi to'edakumeta, tutuyanina Yaubada Natuna i mieni fwayefwayeye, faifaina i vona i vo,  

   
 
Yaku anelose matatabudi, i lubwainedi ma yadi ve'ililibu i na 'odu'odu 'waineye.”   

   
 

7 *Ta 'asetai anelose tomotoga bwaikidi fai Yaubada faifaidi i vona i vo,  

   
 
Yaku anelose a 'idewadi, yadi lilide kaukau bani'odi,  

taunidi yaku tofolovavo 'ai-'ala'alata bani'odi.”   

   
 

8 *We'e Natuna bwaikaotogina bega faifaina i vo,  

   
 
'Omu Yaubada, yamu veimea 'ana didiga kebu 'ana 'eba ve'a'avaga i na 'eno-vagata.  

'U veveimea, veimea tonovidi 'waidiega.   


9 Sauluva tonovidi nuanuamu bwaikina, we'e sakona 'u vedumwe'ai'aieni.  

Begaidi yau yamu Yaubada a venua'ivinemu,  

a silakaimu wata veimea bwaikina a velemu,  

'amu kiavesosoana, we'e emwavo 'adi ve'ililibu sai'afo.”   

   
 

10 *Wata Yaubada i vona Natuna 'waineye i vo,  

   
 
'Omu Toveimea, 'eba velamu 'waineye fwayafwaya 'u 'idewai,  

wata nimamuyega nani matatabuna abame i souyedi.   


11-12 Naninidi 'a'a'avidi i na savovola, we'e 'omu 'u na mia-vagata.  

I na venani-'avo'avovo talauma tuatuaina bani'odi.  

Tomotoga talauma tuatuaina i na sakoga i na nunumi i na taweni, ma'itufa 'ivauna i na 'ewai.  

Wata bani'odi fwayafwaya abama taiadi 'u na nunumidi we'e 'ivaudi i na souyedi.  

We'e 'omu, 'asa'aiana 'amu 'isa'isanina, kebu 'u na vetuli, 'u na mia-vagata.”   

   
 

13 *Wata tamu tutuya Yaubada i vona Natuna 'waineye i vo,  

   
 
Veimea a velemu bega 'u na miabui 'aku 'atagie,  

i na nagoga 'amu gaviavo a na leodi bega 'u na veveimeyedi.”  

   
 
We'e kebu tamu tutuya de'e bani'odi i da voneyedi anelose 'waidie.  
14 Vetuma anelose egavo? Taunidi 'anu'anunu, Yaubada yana tofolovavo i vevetunedi bega egavo 'ita'ita'i i na veluagaiga i 'i'ivaisedi.    

'Ada 'ita'ita'i kebu ta na baileni 
 

1 Fai Yaubada i veifufu 'waideye Natuna 'wainega, i lubwaineda yana vona ta nogai ta na nunuave'avini. Bani'odi malolo ma'inuana waka i bewebeweni, wata 'ida bani'odi, 'ai'edi Yaubada 'ana 'aseta mogitana kebu ta na nuanuani, yana vonanina 'u da vo i da 'a'a'ava 'waidega.  
2 Basenadiotoga Yaubada yana veimea anelose i veledi bega i 'aniveleneni Mosese 'waineye, nika tomotoga fuedi i 'asetai veimeanidi vona mogitana. Egavo i geugeudi kebu i da vematayakeyakediga 'adi laubwaina vematavuloga i veluagai.  
3 Tutuya de'e 'ada Toveimea Iesu tauniotogina 'ita'ita'i 'ana 'eda'eda i lu'ivona tomotoga 'waidie. Tomotoga 'ifwaidi yana lu'ivonanina i nogai mulieta faifaina i ve 'waideye, bega ta 'asetai vona mogitana. 'Ita'ita'inina Iesu 'wainega nani bwaikaotogina bega 'ai'edi ta na baileniga kebu 'ana fata 'ada vematavuloga ta na degeni.  
4 Venina Yaubada i awavemogitaneni 'eba nuavogana, 'eba nua'ewa wata 'eba 'isa toketokedi 'waidiega. We'e nuakalikali tulina tulina 'Anu'anunu Magemagetana 'wainega i veutada yana nuanua bani'odi.   

Iesu nani matatabuna 'adi Toveimea 
 

5 Yaubada anelose kebu i da tauyedi bega i na vetoveimea fwayafwaya 'ivauna 'awaie i na souyeniga 'waineye. A vonavona tutuya i mimai faifaina.  
6 *Vona mogitana kebu anelose i da tauyediga we'e basenadiotoga tamu tolu'ivona i kiluma Yaubada yana Buki nageneye i vo,  

   
 
'Auvea, 'ima tomia fwayafwaya nani-'avo'avovo, siwe 'u nuanuanima.  

'Ima tomotogaotoga we'e 'u 'i'isave'avinima.   


7-8 Mogitana 'ima nani-'avo'avovo  

siwe 'u venua'ivinema bega 'ima sai'afo, we'e anelose bwaikidi.  

'U silakaima kini bani'odi, 'ai'aiwabu 'u velema, ma 'ama ve'ililibu,  

wata 'u tauyema nani matatabuna 'a veveimeyedi.”  

   
 
I vonaga Yaubada tomotoga i tauyedi nani matatabuna i veveimeyedi bega ta 'asetai kebu tamu nani i da ve'o'oleni. Siwe tutuya de'e kebu ta da 'iseni tomotoga nani matatabuna i da veveimeyediga.  
9 We'e mogitana tamu tomogo ta 'iseni, taunina Iesu, nani matatabuna 'akonadi i veveimeyedi. Nagami bwaikaotogina, mulieta tutuya 'ale'usana faifaina Yaubada i kiaobuyeni bega i obuma ma'itufa anelose i kumeta. I obumaga Yaubada yana nuakalikali kebu nuana i da loloiga bega i wafa tomotoga matatabudi faifaidi. Fai wafa 'ana veviga sakoina i veluagai faifaida, Yaubada i silakai i ve-Kini, 'ai'aiwabu magemagetana wata ve'ililibu i veleni bega 'asiau ta 'iseni nani matatabuna i veveimeyedi.   

Tatada Iesu 'ana fata i na 'ivaiseda 
 

10 Fai Yaubada nuanuana, bega nani matatabuna i 'idewadiga i 'i'isave'avinidi, wata nuanuana tomotoga fuedi 'ita'ita'i i na veluagai i na luku yana mageta mataududulina 'waineye. Bega Iesu i vetuneiga i lubwaineni, yana veviga wata yana wafa 'wainega Yaubada yana veimea i 'imoso'ieni, bega taunina To'edakumeta 'atumai'avana, 'ana fataotoga i na 'ita'ita'iedi bega taunidi Yaubada natunavo.  
11 Egavo Iesu yana wafa 'wainega magemagetadi Yaubada mataneye, wata taunina 'adi To'ive'atumai, ma fuedie Tamadi 'aitamogana. Begaidi kebu i da bunumayagediga, i veve'awataikwavo wata i veve'awanovukwavo 'waidie.  
12 *Kebu i da bunumayagedaga begaidi Yaubada yana Buki nageneye i vo,  

   
 
Yaubada, faifaimu a na veifufu taikwavo wata novukwavo 'waidie.  

Tutuyanina i na vava'autaga, matadie a na lei-subisubia 'waimuye.”   

   
 

13 *Wata tamu tutuya i vo,  

   
 
Yaku vetumagana a na yatoi Yaubada 'waineye.”  

   
 
Wata i vo,  

   
 
Yau side, Yaubada natunavo taiadi, kumanidiavo i veleku.”   

   
 

14 Yaubada natunavonidi vigo wata dayaga 'waidiega ta tubuga begaidi wata Iesu i tubuga i vetomotogaotoga 'ida bani'odi. I vetomotogaotogaga bega 'ana fata i na wafa tomotoga faifaida. Yana wafanina 'wainega Seitani, kumanina wafa 'ana toveimea, yana toketokena i venani-'avo'avovo.  
15 Tomotoga fuedi yadi mia matatabuna 'waidie i kololo wafa 'waineye, 'wa da vo yadi kololonina i da yogonidi, siwe Iesu i wafa wata i tovoi-vaitugana bega i yavudi kololonina 'wainega.  
16 *'Akonadi ta 'asetai Iesu kebu i da ve-anelose bega anelose i da 'ivaisedi, i vetomotogaotoga bega 'ida Ebelamo tubunavo i 'ivaiseda.  
17 I lubwaineni, fai Yaubada nuanuana i na 'ivaiseda begaidi natuna i vetomotogaotoga 'ida bani'odi. Fai yana mia 'ida tainavo wata novunavo bani'odi bega 'ana fata i na vetofolova Yaubada 'waineye, kumanina yada Tovelomu Bwaikina, i 'i'isanuakalikalieda wata ma 'ana vetumagana. Taunina i velomuyeni Yaubada 'waineye yada sakona 'adi nuatavuna faifaina.  
18 Tutuyanina i miamia fwayefwayeye vita i veluagadi wata Seitani i silubuya nuanuana i na sakona, begaidi 'ida 'asiau vetalaimimila ta na veluagadiga, 'ana fata i na 'ivaiseda.    

Mosese sai'afo, we'e Iesu bwaikaotogina 
 

1 Ekwavo, Yaubada i venua'ivinemi wata i yato'idiemi yana tomotoga bega 'awaie ma fuedeye ta na luku abame. Mogitana Iesu 'ana fata i na 'i'ivaiseda begaidi i lubwaineda ta na vevenua'ivina faifaina. Yaubada i vetunei i mai i ve-Tovelomu Bwaikina faifaida yada sakona i 'u'umidi bega tutuya fuedi faifaina ta lulu'ivona.  
2 *Tutuyanina i miamia fwayefwayeye ma 'ana vetumagana i folova Yaubada faifaina, kumanina i venua'ivineni i ve-Tovelomu Bwaikina. Basenadi wata bani'odi Mosese ma 'ana vetumagana i folova Yaubada yana 'Aila'a 'waidie, 'wa da vo Yaubada yana vanuga matatabuna nageneye i da folova.  
3 Iesu yana folovanina faifaina Yaubada i silakai 'ai'aiwabu bwaikina i veleni we'e Mosese sai'afo, bani'odi vanuga to'aiyogona, taunina ta subisubiai we'e vanuga sai'afo.  
4 Vanuga 'aitamogana 'aitamogana kebu taunidi i da tovoi, tomotoga i yogonidi. We'e Yaubada nani matatabuna 'adi to'idewadewa.  
5 Mosese taunina Yaubada yana tofolova, ma 'ana vetumagana Yaubada yana vanuga matatabuna nageneye wata naninidi 'awaie Yaubada i na sivemagesediga, faifaidi nagami i vona-samula.  
6 We'e Keliso, kumanina Yaubada Natuna, ma 'ana vetumagana Yaubada yana vanuga i 'i'isave'avini. 'Ida tovetumaganavo 'asa'aiana yana vanuganina, 'ai'edi ma yada venuafoufa'ala ta na tokemaigeda Keliso faifaina wata ma yada vetumagana ta na lulukamata naninidi faifaidi Yaubada i vona'awaufaufaga i na veleda.   

Me Isileli Yaubada yana nuanua i vedumwe'ai'aieniga kebu ta na saladi 
 

7-8 *Ma yada venuafoufa'ala ta na tokemaigedaga fai Yaubada yana Buki nageneye 'Anu'anunu Magemagetana i vonevoneda i vo,  

   
 
'Ai'edi 'asiau Yaubada yana vona 'wa na nogaiga,  

kebu 'wa na vedumwe'ai'aieni, 'wa na nogai 'wa na nuave'avini.  

Tubumiavo kebu 'wa na saladi.  

Basenadi i yabayaba sali'avu'avuye nuadi tabodadi wata yau yadi Yaubada i vedumwe'ai'aieku.   


9 Bei sali'avu'avuye malamala 40 nagedie 'eba 'isa toketokedi a 'i'idewadi matadie  

i lubwainedi i da vematayakeyakeku,  

siwe yaku tokemaiga i silubuya yadi sauluva sakoidi 'waidiega.   


10 Fai i vedumwe'ai'aieku a nuasako 'waidie a vo,  

Tutuya fuedi yadi nuanua tulidiamo i nunago,  

yau kebu nuanuadi.’   


11 Begaidi ma yaku nuasako a vona'awaufaufa a vo,  

Kebu tamu sai'afo i na luku 'awalawanina a tauyeniga 'waineye bega i na veawai 'waikuye.’ ”   

   
 

12 Ekwavo, basenadiotoga tubumiavonidi tanigadi i 'ibodadi kebu i da luku mia 'atumaina 'waineye, we'e 'omi taunimi 'wa na 'i'isave'avinimi bega nuamie kebu nuanua sakoidi yami vetumagana i na 'ivemweadi, i na nunago Yaubada miamia-vagaina 'wa na vedumwe'ubu'ubuseni.  
13 Yada tutuya 'akonadi i tauyeni tomotoga 'waideye bega bonana ta na nogai ta na vematayakeyakeni. Bega 'awasasanina side i tauyeni 'waideye, 'aiata 'aitamogana 'aitamogana 'waineye taunimi 'wa na vevelu'ase'asemi nika yami vetumagana i na vevetoketoke. We'e 'ai'edi kebu, sakona i na vekaliemi nika Yaubada 'wa na vedumwe'ai'aieni.  
14 Tutuya de'e 'ida Keliso 'ana 'auvo, 'ai'edi ta na tokemaigeda bega yada vetumagana toketokena i na 'eno'eno i na nagoga yada mia 'ana 'eba ve'a'ava 'waineye, bani'odi yada vetumagananina nagami ta yato-vagaseni Keliso 'waineye.  
15 *Ava'ai 'akonadi a voneyeniga 'wa na nuani a vo,  

   
 
'Ai'edi 'asiau Yaubada yana vona 'wa na nogaiga,  

kebu nuami 'wa na 'ivetabodadi, 'wa nogai 'wa na nuave'avini.  

Tubumiavo kebu 'wa na saladi fai basenadi i yabayaba sali'avu'avuye nuadi tabodadi  

wata Yaubada i vedumwe'ai'aieni.”   

   
 

16 *Egavo Yaubada yana vona i nogai i vedumwe'ai'aieni? Tomotoganidi Mosese i 'edakumesedi 'awalawa Itifita 'wainega.  
17 We'e malamala 40 nagedie, egavo 'waidie Yaubada i nuasako? Tomotoganidi i sakona sali'avu'avuye bega bei i ve'alawafawafa.  
18 Tutuyanina Yaubada i vona'awaufaufa i vo, Kebu tamu sai'afo i na luku 'awalawanina a tauyeniga 'waineye bega i na veawai 'waikuye,” egavo faifaidi i vonavona? 'Asa'aiana tomotoganidi taunidi tovemata'wana'wana.  
19 Bega ta 'asetai kebu 'adi fata i na luku mia 'atumaina 'waineye fai kebu mogitana ma yadi vetumagana taunidi i da tauyedi Yaubada 'waineye.    

Ta na vematayakayaka bega ta na veawai Yaubada yana 'eba mia 'waineye 
 

1 Yaubada i vona'awaufaufa 'ada fata ta na luku yana 'eba veawai bola i 'eno'eno 'waineye, begaidi ma yada kololo taunida ta na 'i'isave'avinida, i na nunago Yaubada i na veimea bega 'ifwaimi 'eba veawainina 'waineye kebu 'wa na luku.  
2 Begaidi 'ida 'akonadi valanina 'atumaina veawai-vagata faifaina ta nogai, basenadi bani'odi tomotoganidi Mosese yana tutuye i nogai siwe kebu i da 'ivaisedi fai nogaya'ava begaidi kebu i da vetumaganeni.  
3 *We'e 'ida ta vetumagana Iesu 'waineye 'ada fata ta na luku Yaubada taiadi ta na veawai. Siwe tomotoganidi kebu i da vetumaganaga faifaidi i vo,  

   
 
Ma yaku nuasako a vona'awaufaufa a vo,  

Kebu tamu sai'afo i na luku 'awalawanina a tauyeniga 'waineye  

bega i na veawai 'waikuye.’ ”  

   
 
Bani'odi i vona tobailanidi faifaidi, siwe fwayafwaya 'ana 'idewavau 'waineye yana folova i ve'a'avai i lulukamata nuanuana yana tomotoga taiadi i na veawai.  
4 *Ta 'asetai i veveawai bega i lulukamata, fai yana Buki nageneye tamu vona 'Aiata Veawai faifaina i vo,  

   
 
Yaubada nani matatabuna i 'idewadi 'aiata 6 nagedie,  

'ana ve-7 'waineye i veawai.”   

   
 

5 *Mogitana i vona veawai faifaina siwe mulieta wata i vona tomotoganidi i bailaga faifaidi i vo,  

   
 
Kebu tamu sai'afo i na luku 'awalawanina a tauyeniga 'waineye  

bega i na veawai 'waikuye.”   

   
 

6 Tomotoganidi nagami valanina 'atumaina i nogaiga kebu i da luku Yaubada 'waineye, taiadi i da veawai fai yana nuanua kebu i da vematayakeyakediga. Kebu i da lukuga siwe Yaubada yana vona'awaufaufanina veawai faifaina bola i 'eno'eno, bega tomotoga 'ifwaidi taunidi i na tauyediga Yaubada 'waineye 'adi fata i na luku i na veawai.  
7 *Ta 'asetai 'adi fata i na luku fai Yaubada tamu tutuya i tauyeni, tutuyanina 'ana wagava 'Asiau. Malamala fuedi i 'a'avana wata Yaubada i veifufu tutuyanina faifaina Kini Devida 'wainega i vo,  

   
 
'Ai'edi 'asiau Yaubada yana vona 'wa na nogaiga,  

kebu nuami 'wa na 'ivetabodadi, 'wa na nogai 'wa na nuave'avini.”   

   
 

8 *We'e 'ai'edi Iosua me Isileli veawainina i da velediga, 'ako Yaubada kebu i da veifufu tamu veawai 'awaie faifaina.  
9 Fai bani'odi i voneyedi, ta 'asetai tamu tutuya veawai bola i 'eno'eno Yaubada yana tomotoga faifaida.  
10 *We'e egavo 'akonadi i luku Yaubada yana 'eba veawai 'waineye, taunidi yadi folova 'wainega i veveawai wata Yaubada bani'odi nani matatabuna i 'idewa'a'avadi mulieta i veawai.  
11 Fai Yaubada yana 'eba veawai i 'idewa-vagaseni, ma yada tokemaiga taunida ta na tauyeda bega ta na luku Yaubada 'waineye ta na veawai. Kebu nuanuaku tamu aitoi 'waimiega i na vemata'wana'wana tubudavo bani'odi bega kebu i da luku 'eba veawainina 'waineye.   

Yaubada yana Vona nigonigona 
 

12 Yaubada yana Vona kebu mweanaga wata kebu i na venani-'avo'avovo 'waideye, fai vevetafewana wata toketokena. Vonanina nigonigo-otogina kebu bani'odi kefata kainumu nigona ma vi'avi'aina. Kefatanina 'ana fata luluda 'adi tubwa i na 'etofuadi madayua i na veluagadi. We'e Yaubada yana Vona 'ana fata i na vagaluku yada nuanua wata 'anu'anunuda i na veluagadi, bega yada nuanua givagivadi matatabuna i na 'etovemagesedi.  
13 Kebu 'ada fata tamu nani ta na giveni Yaubada 'wainega. Abame wata fwayefwayeye nani matatabuna mageseye, mataneye i 'eno'enovi. Tomotoga matatabuda yada nuanua i 'ise'isedi wata i nuanuanidi, 'awaie faifaidi ta na vonayavuga 'waineye.   

Yada Tovelomu Bwaikaotogina 'ada vebae i 'asetadi 
 

14 Fai 'awaie ta na vonayavuga Yaubada mataneye, yada vetumagana ta na yato-vagaseni Yaubada Natuna Iesu 'waineye, kumanina faifaina ta lulu'ivona. 'Ana fata i na 'ivaiseda vonayavuga 'ana tutuye. Fai taunina yada Tovelomu Bwaikaotogina, i kumeta i luku abame Yaubada 'waineye.  
15 Yada Tovelomunina i 'asetada 'ida mweada, fai 'eba sailubu tulina tulina i veluagadi Seitani 'wainega 'ida bani'odi, siwe kebu i da sakonaga.  
16 Begaidi kebu ta na kolologa, ma yada venuafoufa'ala ta na vaganago Yaubada Bwaikaotogina 'waineye bega yada sakona faifaidi i na 'isanuakalikalieda wata tutuyanina nuanuada 'aivaita, kebu i na ve'ise'iseda, siwe ma yana nuakalikali i na vesauluva 'atumaina 'waideye.    

Iesu yada Tovelomu Bwaikina ma yana veimea 
 

1 Tovelomu bwaikina 'aitamogana 'aitamogana i vevenua'ivineni ma yana veimea tomotoga faifaidi i folofolova Yaubada 'waineye. Tovelomunina tomotoga yadi nuakalikali i 'a'anivelenedi wata yadi 'aisaya i vevelomuyedi Yaubada 'waineye yadi sakona 'adi nuatavuna faifaidi.  
2 Tomotoganidi taunidi tovekali wata tobavu we'e tovelomunina 'adi vebae i 'asetadi fai taunina wata kebu toketokena, bega 'ana fata bonana bikanega i na 'ivaisedi.  
3 *Fai tovelomunina kebu toketokenaga i sakosakona, begaidi i lubwaineni taunina wata tomotoga faifaidi i na vevelomu.   


4 *Kebu tamu aitoi 'ana fata taunina i na venua'ivineni bega ma 'ana ve'ililibu i na ve-tovelomu bwaikina. We'e mogitana nagami Yaubada i na venua'ivineni wata i na silakai nika 'ana fata tovelomu bwaikina yana folova i na 'idewai, bani'odi basenadiotoga Eloni i venua'ivineni, i silakai.   


5 *Wata bani'odi Keliso kebu taunina i da venua'ivineni bega ma 'ana ve'ililibu i da ve-Tovelomu Bwaikaotogina. We'e mogitana nagami Yaubada i venua'ivineni i voneni i vo,  

   
 
'Omu Natuku,  

yau Tamamu 'asiau veimea a velemu.”   

   
 

6 *Wata tamu tutuya Yaubada Keliso i voneni i vo,  

   
 
'Omu 'u vetovelomu-vagata,  

Melekisadeki i vevelomuga yana 'eda'eda bani'odi.”   

   
 

7 *Basenadi Iesu i miamia fwayefwayeye ma matageuna bonana bwaikinega i velu'ui Yaubada 'waineye, kumanina 'ana fata i na 'ita'ita'ieni wafa 'wainega. Fai Iesu ma yana ve'ililibu Yaubada yana nuanua i 'i'idumwebikeni nika bonana i nogai.  
8 Avinodi taunina Yaubada Natuna siwe veviga wata 'we'wela i veluagadi, 'waidiega 'aseta i 'ewai vematayakayaka faifaina.  
9 Veviganidi 'waidiega Yaubada Natuna 'ana veimea i veleni bega kumanina Tovelomu bwaikina 'atumaiotogina, wata 'ita'ita'i miamia-vagaina 'ununa, egavo i na vevematayakeyakeniga i na 'ita'ita'iedi.  
10 Wata Yaubada i venua'ivineni taunina Tovelomu Bwaikina, Melekisadeki i vevelomuga yana 'eda'eda bani'odi.   

Ta na vewavawava ve vitadi ta na 'asetadi 
 

11 Nani 'ifwaidi i 'eno'enovi nuanuaku a da veifufuyedi 'waimie, Keliso yada Tovelomu Bwaikina faifaina. Siwe kebu nuami i da magetadi, 'ami ve vitana 'waikuye.  
12 *Basenadiotoga 'wa vetumagana Iesu 'waineye, i lubwainemi tutuya de'e yami 'aseta i da vevebwaika bega emiavo 'ifwaidi 'waidie 'wa da veve. We'e 'omi bola bavubavumi Yaubada yana Vona faifaina, nuanuami tamu aitoi venina naninidi safailidi faifaidi i na luvaitugani 'waimie. 'Omi bani'odi kwakwama mwedamwedalidi, nuanuadi susu'ava, 'ani'ani fa'alidi i baila.  
13 Egavo nuanuadi susu'ava kumanidiavo mwedamwedalidi, bola bavubavudi kebu i da 'asetai nani 'atumaidi wata sakoidi.  
14 Mogitana ve 'ifwaidi 'adi 'aseta vitadi 'wa da vo 'ani'ani fa'alidi, egavo venidi i vewavewavedi kumanidiavo kumagidi, nuanuadi 'ani'ani fa'alidi wata 'adi fata i na venua'ivina nika i na 'asetai ava'ai bei sauluva 'atumaina wata sakoina.    

Egavo Iesu i na baileniga 'wa da vo i da tutufwatagi-vaituganeni 
 

1-2 'Omi fai bola 'wa vekwamana-siasiai, ava'ai basenadi 'wa 'asetaiga Keliso faifaina 'asa'aiana bei 'wa miamia, begaidi i lubwaineda venidi safailidi 'waidiega ta na vaganago bega ta na vewavawava ve vitadi ta na 'asetadi. 'Asa'aiana nuanuami ve safaila'avadi, bani'odi sauluvanidi sakoidi 'waidiega wafa i sousouyediga ta na bailedi bega ta na vetumagana Yaubada 'waineye, ve bafitaiso tulina tulina faifaidi, nimayato tomotoga 'unu'unudie bega toketokena i na veluagai 'Anu'anunu Magemagetana 'wainega, ve tovoi-vaitugana faifaina wata tosakona 'adi vematavuloga-vagata Yaubada 'wainega faifaina. Venidi 'atumaidi, siwe basenadiotoga 'wa 'aseta'a'avadi kebu ta na luluvaituganidi.  
3 I lubwaineda ta na vaganago ve 'adi 'aseta vitadi ta na 'asetadi, 'ai'edi Yaubada i na tauyeda.   


4-5 Mogitana ta na vaganago yada 'aseta Keliso faifaina i na vebwaika bega kebu ta na vedumwe'ai'ai. We'e egavo Yaubada i 'ivaisedi nuadi i magetadi mulieta Natuna Iesu i na vedumwe'ai'aieniga, kebu tamu sai'afo 'adi fata i na nuaviladi. Kumanidiavo basenadi Yaubada yana nuakalikali abamayega i veluagai, 'Anu'anunu Magemagetana i agedi, Yaubada yana Vona 'ana 'atumaina i lutonovi wata Yaubada yana toketokena tutuya i mimai faifaina i vebaedi.  
6 Naninidi 'atumaidi i veluagadi mulieta i na vedumwe'ai'aiga, yadi sauluvanina 'wa da vo Yaubada Natuna i da tutufwatagi-vaituganeni 'ai lagalagana 'waineye wata 'wa da vo tomotoga fuedi matadie i da sidibidibieni.   


7 Tovedumwe'ai'ainidi wata tovematayakayaka faifaidi a na awatalatutula. 'Ai'edi tomotoga 'ani'ani i na bakulidi, tutuya fuedi i na 'wei'wei bega fwayefwayeye i na sususula, mulieta fwayafwayanina 'wainega tonibakula 'ani'ani 'atumaina i na veluagai. Wata bani'odi egavo Yaubada yana nuanua i vevematayakeyakedi vuagidi ta 'ise'isedi wata Yaubada yana nuakalikali i veveluagadi.  
8 *We'e tomotoganidi Yaubada i vedumwe'ai'aieni bani'odi fwayafwaya sakoina. 'Ani'ani i na bakulidiga siwe kebu i na taboga, nani sakoidi 'aisedi i na tabo bani'odi tauwafa wata ulaulawa. Bakulanina i na venani-'avo'avovo, bega toni bakula ma yana veimea i na tunuya i na 'alai.   


9 'A veveifufuga tomotoganidi Yaubada i vedumwe'ai'aieniga faifaidi, we'e 'omi emavo 'a 'asetami 'akonadi 'ita'ita'i 'wa veluagai Yaubada 'wainega wata 'a nuani mogitana Yaubada yana nuanua 'wa 'i'idewadi.  
10 'Omi 'wa folofolovaga Yaubada faifaina wata emiavo tovetumagana 'waidie 'wa 'a'aivaita-vebogi, yami nuakalikali Yaubada 'waineye 'ana 'eba 'isa. Yaubada yana nuanua tonovidi, yami sauluvanidi 'atumaidi i nuanuanidi 'awaie 'ami tutula 'wa na veluagai 'wainega.  
11 Mogitana 'akonadi taunimi 'wa tauyemi Yaubada 'waineye, siwe nuanuama bwaikina ma emiavo 'wa na vevenuakalikali yami mia matatabuna 'waidie, bega naninidi faifaidi 'wa nuanuaga 'awaie 'wa na veluagadi Yaubada 'wainega.  
12 Kebu nuanuama 'wa na 'idumwe'ai, nuanuama tovetumagana toketokedi 'wa na saladi. Tomotoganidi ma yadi vetumagana wata ma yadi tokemaiga i lulukamata bega naninidi Yaubada i vona'awaufaufa i na velediga 'akonadi i veveluagadi.   

Yaubada yana vona'awaufaufa vona-vagata 
 

13-14 *Mogitana ta na vetumagana Yaubada yana vona'awaufaufa 'waidie bani'odi basenadi Ebelamo i vetumagana. Basenadiotoga Yaubada i vona'awaufaufa Ebelamo 'waineye, siwe kebu tamu aitoi 'ana wagava i da 'inanai bega yana vona'awaufaufanina i na vetoketoke. Fai kebu tamu aitoi bwaikaotogina taunina bani'odi bega taunina 'ana wagava i 'inanai i vo,  

   
 
Yau a vona'awaufaufa mogitana a na vesauluva 'atumaina 'waimuye  

wata 'amu wauma i na vefue.”   

   
 

15 Vona'awaufaufanina 'waineye, Ebelamo i vetumagana-vagata i lulukamata mulieta vona'awaufaufanina 'ana mogitana i veluagai, natuna Aisake i tubuga, kumanina 'wainega i nagoga nika wauma i vefue.   


16 'Ai'edi aitoi nuanuana yana vona'awaufaufa i na kiavetoketokei tamu tomogo taunina i vebwaika-'iaweni 'ana wagava i na 'inanai bega tomotoga matatabudi i na 'asetai yana vona, vona mogitana nika kebu tamu aitoi i na kwayegeni.  
17 Yaubada nuanuana tomotoganidi yana vona'awaufaufa 'ita'ita'i faifaina i na veluagaiga i na 'aseta-'atumaia, kebu yana nuanua i na sivilai, bega taunina 'ana wagava i 'inanai, yana vona'awaufaufanina i kiavetoketokei.  
18 We'e yana vona'awaufaufa wata 'ana 'eba kiavetoketoke taunina 'ana wagava, naninidi 'adi 'ailuga kebu 'ana fata i na bailedi wata nuanua tulina i na souyeni. Kebu tamu sai'afo Yaubada i na vekali. Fai ta 'asetai kebu 'ana fata yana vona'awaufaufa 'waideye i na geuya, 'ida ta ve'ilabibina 'waineye nuafouda i kiavevatudi, bega ta nuani mogitana veawai wata 'ita'ita'i ta na veluagadi.  
19-20 *'Ai'edi kaukau waka i na bewebeweniga tomotoga lomu i na taweni waka i na sitagoni wata tomotoga nuafoudi i na vatu. 'Ida wata bani'odi, fai ta nuani mogitana Yaubada yana vona'awaufaufa 'ada 'ita'ita'i faifaina kebu i na geuyaga, 'wa da vo yada nuanua 'adi lomu i luku Yaubada 'waineye, toketokena wata vitana nuafouda i vatu. Fwayefwayeye me Diu yadi tovelomu bwaikina Tutudaba Tabutabuotogina 'ana saiboda i sisibaleni i lukuluku Yaubada mataneye i vevelu'ui tomotoga faifaidi. Wata bani'odi Iesu faifaida 'akonadi i kumeta i luku abame. Taunina i ve-Tovelomu Bwaikina miamia-vagaina, Melekisadeki i vevelomuga yana 'eda'eda bani'odi.    

 7

Tovelomu Melekisadeki ifuifufuna 
 

1 *Melekisadeki a na veifufuyeni 'wa na 'asetai. Taunina 'atamana Salema 'ana kini wata Yaubada Bwaikaotogina yana tovelomu. Basenadiotoga Ebelamo i lugavia kini 'adi 4 ma yadi 'aila'avo taiadi i leodi, i vilai i mimaiga Melekisadeki taiadi i veluaga, Melekisadeki i velu'ui Yaubada 'waineye bega i na vesauluva 'atumaina Ebelamo 'waineye.  
2 Kukuanidi Ebelamo i 'ewadi vetalaga 'wainega 'etokwau 10 i yatodi, 'aitamogana Melekisadeki i veleni. Melekisadeki 'ana wagava 'ana 'aseta Veimea Tonovina 'ana Kini. Yana 'atamana Salema 'ana saivila Mia 'Atumaina, bega taunina Mia 'Atumaina 'ana Kini.  
3 Kumanina kebu tamanaga, kebu inanaga, kebu tubunavoga, yana 'eba velamu kebu, wata yawaina yana 'eba ve'a'ava kebu. Melekisadeki kumanina tovelomu miamia-vagaina Yaubada Natuna yana 'eda'eda bani'odi.   


4 'Wa na nuani, tomogonina kebu tomogo-'avo'avovo, taunina bwaikaotogina. Ebelamo tomogo bwaikina ma 'ana ve'ililibu wata me Isileli matatabudi 'wainega i souyedi, siwe i 'asetai Melekisadeki bwaikaotogina begaidi kukuanidi lugaviayega i 'ewadiga, 'ifwaidi i veleni.  
5 *Mulieta Ebelamo i wafa tubuna tamu 'ana wagava Livai i tubuga, 'ana wauma 'wainega tomotoga 'ifwaidi i ve-tovelomu Yaubada yana veimea 'wainega. Wata Yaubada i tauyedi ediavo me Isileli 'waidiega 'anivelena-maimaiga i 'ewa'ewadi. Ediavonidi wata Ebelamo tubunavo siwe tutuya fuedi 'ani'ani wata kukua i 'i'idewadi 'etokwau 10, kwau 'aitamogana tovelomunidi i 'ewa'ewai.  
6 We'e Melekisadeki kebu tomogo Isileli 'alo Livai 'ana wauma 'wainega, siwe ta 'asetai ma yana veimea fai kwau 'aitamogana i 'ewai Ebelamo 'wainega. Ebelamo mogitana tomogo bwaikina fai vona'awaufaufa i veluagai Yaubada 'wainega siwe Melekisadeki i velu'ui faifaina Yaubada i na vesauluva 'atumaina 'waineye.  
7 'Akonadi ta 'asetai tovonanuakalikali tomogo bwaikina we'e nuakalikalinina 'ana to'ewa sai'afo. Ebelamo tomogo bwaikina siwe fai Melekisadeki i vona-nuakalikali 'waineye, begaidi taunina tomogo bwaikaotogina.  
8 Yaubada yana veimea 'wainega tomotoga 'ani'ani wata kukua 'etokwau 10 i yatoyatodi, kwau 'aitamogana i 'a'anivelenedi tovelomu 'waidie siwe 'awaie tovelomunidi i na wafa. We'e Melekisadeki faifaina, Yaubada yana Buki 'wainega ta 'asetai kwau 'aitamogana i 'ewai Ebelamo 'wainega siwe bola ma yawaina i miamia.   


9-10 Tutuyanina Ebelamo Melekisadeki taiadi i veluaga, kukua kwau 'aitamogana i veleni, Ebelamo aisena Livai, bola kebu i da tubuga siwe 'wa da vo 'akonadi i da tubwa Ebelamo 'waineye, 'asa'aiana 'wa da vo Livai i da 'anivelena Melekisadeki 'waineye. Livai 'ana wauma taunidi tovelomu, kumanidiavo to'ewanidi kwau 'aitamogana 'etokwau 10 'waidiega, we'e Melekisadeki 'wa da vo i da 'ewai Livai 'wainega, begaidi ta 'asetai Melekisadeki bwaikaotogina kebu Livai 'ana wauma taiadi i da vesala.   

Iesu taunina bani'odi Melekisadeki 
 

11 Basenadiotoga Mosese yana tutuye Yaubada veimea i 'anivelenedi me Isileli 'waidie, veimeanidi i vonaga tovelomu matatabudi i na souyedi Livai 'ana wauma 'wainega. 'Ai'edi tomotoga yadi sauluva i da tonova Yaubada mataneye tovelomunidi yadi folova 'waidiega, 'ako kebu tamu tovelomu tulina i da mai. Siwe tamu Tovelomu Bwaikina i mai, kebu Livai tubuna Eloni yana 'aila'a 'wainega, i vevelomuga Melekisadeki yana 'eda'eda bani'odi.  
12 Fai Yaubada tamu tovelomu tulina i vetunei begaidi 'ana laubwaina yana veimea tovelomu faifaidi i na sivedamanedi.  
13-14 Basenadi Mosese yana veimea 'wainega Livai 'ana wauma i ve-tovelomu we'e Iuda 'ana wauma 'wainega kebu i da tauyedi bega i na ve-tovelomu 'alo i na vetofolova Yaubada faifaina 'eba velomu 'waineye. Siwe 'akonadi ta 'asetai Tovelomunina tamu, taunina 'ada Toveimea Keliso i souyeni Iuda 'ana wauma 'wainega, begaidi veimeanidi Yaubada i 'ive'ivaudi.   


15 A vonavonaga Tovelomu tamu wata veimea 'ivaudi faifaidi, 'akonadi 'wa 'asetai Tovelomunina Keliso, i ve-tovelomu Melekisadeki i vevelomuga yana 'eda'eda bani'odi, 'ana 'aseta mageseye 'waimie.  
16 Tomotoga 'ifwaidi i ve-tovelomu fai Livai tubunavo 'adi veimea bani'odi, we'e Keliso i ve-tovelomu fai taunina toketokeotogina wata miamia-vagaina.  
17 *Ta 'asetai taunina miamia-vagaina, fai Yaubada yana Buki nageneye i vo,  

   
 
'Omu 'u vetovelomu-vagata,  

Melekisadeki i vevelomuga yana 'eda'eda bani'odi.”   

   
 

18 Veimeanina tuatuaina tovelomu faifaidi i 'ewayavuleni fai mweana wata i venani-'avo'avovo.  
19 Veimeanina kebu 'ana fata i na 'ivaiseda bega yada sauluva i na tonova Yaubada mataneye. We'e 'eda'eda 'ivauna wata 'atumaiotogina 'akonadi Yaubada i 'idewai kebu tuatuaina bani'odi. Ta nuani mogitana 'eda'edanina 'wainega 'ada fata ta na vaganago Yaubada lilivaotogineye Keliso 'wainega.   

Yaubada yana vona'awaufaufa toketokena 'ada To'ita'ita'i faifaina 
 

20 Tutuyanina Yaubada 'eda'eda 'ivauna i velamuya kebu i da vonamo, nagami yana vona'awaufaufa toketokena i 'idewai, we'e tomotoga 'ifwaidi i ve-tovelomuga, faifaidi kebu i da vona'awaufaufa.  
21 *Tutuyanina Iesu i ve-tovelomuga Yaubada yana vona'awaufaufanina i kiavetoketokei taunina 'ana wagavayega i voneni i vo,  

   
 
Yau 'Auvea Yaubada a vona'awaufaufa 'waimuye,  

kebu yaku nuanua a na sivilai.  

'Omu 'u vetovelomu-vagata.”   

   
 

22 Fai de'e bani'odi Yaubada i vona'awaufaufaga, 'ada fata yada vetumagana ta na yato-vagaseni Yaubada yana Veakutagona 'Ivauna 'waineye fai Iesu, kumanina yada Tovelomu-vagata, i 'idewai faifaida. Veakutagonanina i 'idewaiga 'atumaiotogina, kebu bani'odi Veakutagona Kumekumetana.  
23 Basenadi tovelomu fuedi siwe i veve'auveana i wafawafa wata 'ifwaidi i lukuluku i tututulidi.  
24 We'e Iesu fai taunina miamia-vagaina, bega i vetovelomu-vagata kebu tutulinaga, 'asa'aiana 'aisena.  
25 Begaidi egavo 'waineamo i na nago Yaubada 'waineye, Iesu 'ana fata i na 'ita'ita'iedi, tutuya matatabuna faifaina taunina miamia-vagaina i vevelu'ui Yaubada 'waineye faifaidi.   


26 Iesu kumanina Tovelomu Bwaikina 'ana fata i na 'ivaiseda fai taunina magemagetana, kebu tamu yana sakonaga 'atumai'avana. Yaubada i vemia'eni tosakona 'waidiega wata 'eba mia 'ai'aiwabuna ma 'ana ve'ililibu abame i veleni.  
27 *Wata taunina tovelomu 'ifwaidi kebu bani'odiga. Tovelomu bwaikidi Livai 'ana wauma 'wainega 'aiata 'aitamogana 'aitamogana i lukuluku 'aisaya i nikenikedi i kabukabunidi Yaubada 'waineye, nagami taunidi yadi sakona faifaidi, mulieta yadi tomotoga faifaidi bega yadi sauluva i na tonova Yaubada mataneye. We'e Iesu kebu bani'odi i da vesauluvediga, fai taunina 'atumai'avana bega kebu taunina faifaina i da velomu, 'ida 'aiseda faifaida i velomu. Yana velomunina 'aitamogana siwe tutuya matatabuna faifaidi, wata kebu 'aisayayega i da velomu, i velomuga taunina tomogona i 'aniveleneni wafa 'waineye yada sakona 'adi nuatavuna faifaidi.  
28 Mosese yana veimea 'wainega tovelomu bwaikidi i venua'ivinedi siwe mweadi. Tutuya manamanawena i nagoga mulieta Yaubada yana vona'awaufaufa toketokena 'wainega Natuna i venua'ivineni i ve-Tovelomu Bwaikina. Natunanina 'atumai'avana wata miamia-vagaina.    

Iesu taunina yada Tovelomu Bwaikina 
 

1 *Ava'ai 'akonadi a veifufuyediga lamudi side. Mogitana 'ida ma yada Tovelomu Bwaikina bani'odi 'akonadi a vona. Taunina Iesu, i miamia abame, ma yana veimea Yaubada 'Ai'aiwabuotogina 'ana 'atagiega i miabui i miamia.  
2 Basenadiotoga me Isileli Vadavada Tabutabuna i 'idewai 'aisaya bunudiega, we'e abame tamu vanuga 'eba 'odu i 'eno-vagata, taunina 'Auvea 'ana 'a'aiyogona. Vadavada Tabutabuna abame, Yaubada yana vanuga mogitana, nageneye yada Tovelomu Bwaikina Iesu i folofolova faifaida.   


3 Tovelomu bwaikidi 'aitamogana 'aitamogana i venua'ivinedi bega tomotoga yadi nuakalikali i 'a'anivelenedi Yaubada 'waineye wata 'aisaya i nikenikedi i vevelomuyedi 'waineye, tomotoga yadi sakona 'adi nuatavuna faifaina. Begaidi i lubwaineni yada Tovelomu Bwaikina Iesu tamu nani i na 'aniveleneni Yaubada 'waineye.  
4 We'e 'ai'edi Iesu i da miamia fwayefwayeye, 'ako kebu i da ve-tovelomuga, fai veimea i mai Mosese 'wainega Livai 'ana wauma 'aisedi i tauyedi i na ve-tovelomu 'adi veimea bani'odi.  
5 *Tovelomu i lukuluku i 'odu'odu Vadavada Tabutabuna 'waineye siwe naninina Yaubada yana 'eba mia abame 'anununa. 'Ana 'isa'isa, fai tutuyanina Moses i 'idewadewa bega i na velamu Vadavada Tabutabuna i na yogoni, Yaubada i awave'ede'edeni i vo,  

   
 
I lubwainemu 'u na 'a'aiyogonaga nuanuaku vanuganina basenadi 'oyeye a vemuga,  

'ana 'isa'isa matatabuna 'u na vetutuyameni.”   

   
 

6 We'e tutuya de'e tovelomu yadi folova Yaubada i 'aniveleneni yada Tovelomu Bwaikina Iesu 'waineye, yana folova bwaikaotogina tovelomu basenadi yadi folova kebu taiadi i da vesalaga. Yaubada yana Veakutagona 'Ivauna Iesu i 'idewai tomotoga 'waideye 'atumaiotogina, fai Veakutagonanina i souyeni Yaubada yana vona'awaufaufa 'atumaiotogidi 'waidiega, kebu bani'odi yana Veakutagona Kumekumetana 'ana vona'awaufaufa.   

Yaubada i vona'awaufaufa Veakutagona 'Ivauna i na 'idewai 
 

7 Veakutagonanina Kumekumetana Mosese i 'idewaiga, 'ai'edi 'atumai'avanaga 'ako kebu tamu Iesu i da 'idewai.  
8 *Siwe Yaubada yana tomotoga i awavesakoyedi i vo,  

   
 
Yau 'Auvea a vona.  

Tutuya i mimai 'waineye,  

yaku Veakutagona 'Ivauna a na 'idewai me Isileli wata me Iuda 'waidie.   


9 Yaku Veakutagonanina 'Ivauna  

kebu bani'odi Veakutagona Kumekumetana a 'idewaiga tubudiavo 'waidie.  

Tutuyanina tubudiavo nimadie a 'abi a 'edakumesedi a miedi Itifita 'wainega,  

bei yaku Veakutagona a 'idewai 'waidie.  

Siwe yaku veakutagonanina i vedumwe'ai'aieni  

begaidi a bailedi.”   

   
 

10 Wata 'Auvea i vona i vo,  

   
 
Tutuya i mimai 'waineye yaku Veakutagona 'Ivauna a na 'idewai me Isileli 'waidie.  

Veakutagonanina side bani'odi.  

Yaku veimea a na yatodi yadi nuanua 'waidie bega ava'ai nuanuaku i na 'idewadiga, i na 'asetadi.  

Wata nuadie a na kilumidi bega i na nuakalikaliedi.  

We'e yau yadi Yaubada,  

taunidi yaku tomotoga.   


11 Kebu tamu aitoi iana 'alo enavo 'ifwaidi i na vonedi i na vo, 'Auvea Yaubada 'wa da 'asetai,’  

fai tomotoga matatabudi 'akonadi i na 'asetaku,  

tomotoga siaidi wata bwaikidi.   


12 Yadi vekali faifaidi a na 'isanuakalikaliedi,  

we'e yadi sakona kebu wata a na nuanuanidiga.”   

   
 

13 Fai Yaubada yana veakutagonanina i goleni Veakutagona 'Ivauna, ma'itufa Veakutagona Kumekumetana i venani-'avo'avovo. Fai 'akonadi i vetuatuai wata i venani-'avo'avovo sai'afootoga i na 'a'ava.    

Veakutagona Kumekumetana 'ana 'odu'odu faifaina 
 

1 Basenadi Yaubada veimea i yatodi yana Veakutagona Kumekumetana faifaina, bega me Isileli i na 'asetai bani'odi i na munega i na 'odu'odu 'waineye. Wata veimeanidi 'waidiega yadi 'eba 'odu'odu fwayefwayeye i 'idewai. Veimeanidi 'ifwaidi side bani'odi.  
2 *Vadavada Tabutabuna i 'idewaiga, nageneye tutudaba 'ailuga. Tutudaba kumekumetana 'ana wagava Tutudaba Tabu, nageneye mageta 'ana 'eba yato wata talalia tabwaneye beledi tabutabudi Yaubada 'ana 'anivelena.  
3 *I vaganagoga saiboda kaleko badubaduna tutudaba 'ana veluga i sisibodai, tutudabanina 'ana wagava Tutudaba Tabutabuotogina.  
4 *Nageneye 'eba velomu golida bei vane i kabukabuni Yaubada 'waineye, wata Didiwaka Tabutabuna matatabuna golida 'ana loi. We'e didiwakanina nageneye kileu bababadi 'ailuga, basenadi bei Veakutagona Kumekumetana 'ana veimea i kilumidi. Wata 'aivoe golida ma 'ani'aninina 'ana wagava mana kumanina Yaubada me Isileli i veledi sali'avu'avuye, wata Eloni yana wautogana basenadi i veluilili.  
5 *Didiwakanina tabwaneye kumaea 'ailuga i dabidi anelose 'adi 'isa'isa, fafediega didiwaka tabwana i ve'i'wa'uya. Kumaeanidi 'adi wagava Selebimu, 'eba 'isa Yaubada Magemagetana bei i miamia. Didiwakanina 'ana kudu 'waineye tovelomu bwaikina dayaga 'wainega i luluitaitali bega Yaubada tomotoga yadi sakona i nunuatavunidi. Siwe 'asa'aiana kebu ta na veifufu-veduleyeni.   


6 *Tutuyanina Vadavada Tabutabuna 'ana kukua taiadi i 'idewa'a'avadi, 'aiata 'aitamogana 'aitamogana tovelomu i lukuluku tutudaba kumekumetana 'waineye, yadi folova tulidi tulidi i 'i'idewadi Yaubada 'ana subia faifaina.  
7 *We'e tutuya 'aitamogana malamala 'aitamogana 'aitamogana tovelomu bwaikina 'aiseotogina i lukuluku Tutudaba Tabutabuotogina 'waineye. I lukuluku 'aisaya dayagidi i lukulukuveni Didiwaka Tabutabuna 'ana kudu i luluitaitali bega taunina wata tomotoga yadi sakona wata yadi vekali 'adi nuatavuna faifaina.  
8 Folovanina tovelomu bwaikina i 'idewaiga yada 'eba 'isa, 'Anu'anunu Magemagetana 'wainega i veveda basenadi kebu tamu tomogo-'avo'avovo 'ana fata i na luku Yaubada 'waineye, Tutudaba Tabutabuotogina nageneye. Fai Veakutagona Kumekumetana, 'ana vanuga taiadi bola i 'eno'enovi wata yada 'eba luku Yaubada 'waineye, bola Iesu kebu i da 'idewaiga.  
9 Fai tutuyanina 'waineye tomotoga kebu 'adi fata i na luku Yaubada 'waineye, yada 'eba 'isa tutuya de'e faifaina. Avinodi to'odu yadi nuakalikali i 'a'anivelenedi Yaubada 'waineye wata 'aisaya i vevelomuyedi yadi sakona 'adi nuatavuna faifaidi, nuadi kebu i da 'ivevunavunagidi, 'adi vebae 'waidie vita bola i lulutonovi yadi sakona faifaidi.  
10 Yadi nuakalikali wata yadi velomu i 'a'anivelenedi Yaubada 'waineye siwe 'waidiega tomogodi 'aisedi i ve'atumai. Veimeanidi 'ani'ani, ufa wata 'ivevunavunaga tulina tulina tafalolo faifaina, Yaubada i yato-vagasedi i 'eno'enovi nika yana Veakutagona 'Ivauna i velamu Keliso 'wainega.   

Veakutagona 'Ivauna Keliso 'wainega 
 

11 Siwe Keliso i mai, i ve-Tovelomu Bwaikina Yaubada yana Veakutagona 'Ivauna i 'idewai, 'wainega mia 'atumaina ta veveluagai. 'Akonadi i luku Yaubada yana 'eba mia abame, 'eba mianina 'atumai'avana wata yana 'ai'aiwabu bwaikaotogina kebu Vadavada Tabutabuna fwayefwayeye taiadi i da vesala, wata kebu tomotogaotoga 'adi 'a'aiyogona.  
12 Tutuyanina i luku abame Tutudaba Tabutabuotogina 'waineye, kebu goti wata bulumakau natudiavo dayagidi i da lukuveni bega i da luitaitali. We'e tutuya 'aitamogana i 'idewai, tutuya matatabuna faifaina Keliso i wafa nika dayagina i ilolo i tuveobuda miamia-vagaina faifaina, 'wa da vo taunina dayagina i da lukuveni Tutudaba Tabutabuotogina 'waineye velomu faifaina.  
13 *Basenadiotoga Mosese veimea i yatodi tomotoga tomogodi i na 'ivevunavunagidi Yaubada mataneye faifaidi. Tamu side bani'odi. 'Ai'edi aitoi towafa i na 'abitonovi 'akonadi i veyoke nika kebu i da lubwaineni i na 'odu Yaubada 'waineye. Bega tovelomu 'aisaya goti wata bulumakau dayagidi, wata bulumakau natudi i velomuyeniga 'aufafana 'wainega, i na luyavuleni tomogona 'waineye nika i na vevunavunaga.  
14 Sauluvanina tomotoga tomogodi 'adi 'ivevunavunaga faifaidi, we'e Keliso dayagina kebu 'aisaya dayagidi taiadi i da vesala. Taunina 'atumai'avana kebu yana sakonaga bega 'Anu'anunu Miamia-vagaina yana toketokena 'wainega taunina i tauyeni Yaubada 'waineye i wafa faifaida, 'asa'aiana 'eba velomu 'atumai'avana yada sakona 'adi nuatavuna faifaina. Keliso dayagina kebu tomogoda 'aisedi faifaidi, we'e mogitana wata nuada i 'ivevunavunagidi Yaubada mataneye. Fai yada sakona 'adi tutula wafa nuadeye vita ta vevebaeda, siwe Keliso dayagina vitanidi i 'ewayavuledi wata nuada i 'ivevunavunagidi bega 'ada fata ta na 'odu'odu Yaubada miamia-vagaina 'waineye.   

Keliso Veakutagona 'Ivauna i 'idewai taunina dayaginega 
 

15 Fai Keliso dayaginega nuada i 'ivevunavunagidi, bega ta 'asetai 'asa'aiana taunina Veakutagona 'Ivauna 'ana to'idewadewa bega tomotoga i na veiana Yaubada taiadi. Egavo Veakutagona Kumekumetana yana tutuye i sakona, 'wa da vo sakonanidi i da yogonidi siwe Keliso ma fueda i tuveobuda yana wafa 'wainega bega egavo Yaubada i venua'ivinediga 'adi veuveuta 'ai'aiwabu 'eno'eno-vagaina i na veluagadi yana vona'awaufaufa bani'odi.   


16-17 Tamu yada sauluva side bani'odi. 'Ai'edi aitoi i na nuanua yana wafa faifaina, tamu lubulubu i na kilumi 'ana 'uyua 'ana to'ewa faifaidi. Ma yawaina i na miamiaga to'ewanidi 'adi wagava i kilumidiga kebu 'adi fata 'uyuanidi i na 'abitonovidi, nagami tomotoga fuedi i na 'aseta-'atumaia tomogonina i wafa, mulieta to'ewanidi 'adi veuveuta i na 'ewadi.  
18 Wata bani'odi, 'ai'edi 'aisaya kebu i da luvewafai bega dayagina i da ilolo, 'ako Yaubada yana Veakutagona Kumekumetana kebu i da souyeniga.  
19 *Tutuyanina 'waineye Mosese Yaubada yana veimea 'aitamogana 'aitamogana i lu'ivoneyedi tomotoga 'waidie, mulieta bulumakau natudiavo dayagidi wata ufa i 'ewa'ewadi, tomotoga wata veimeanidi 'adi buki i luitaitalidi. 'Eba luitaitala tamu welavi 'ana wagava Isofa i baia sifi vutuvutudi i fania, vutuvutunina nagami i lusabai yamoyamoinega.  
20 I luluitaitalidi bega i vonavona i vo,  

   
 
Dayaga de'e 'wainega Yaubada yana Veakutagona 'ana mogitana i velamu,  

nani matatabuna faifaidi i vona'awaufaufaga 'waimie i na 'idewadi,  

we'e 'omi yana veimeanidi i velemiga 'wa na vematayakeyakedi.”   

   
 

21 *I 'a'avana, Vadavada Tabutabuna wata 'odu'odu 'ana kukua matatabuna dayaga 'wainega i luitaitalidi.  
22 *Vona mogitana, 'eba 'odu'odu fuedi dayaga 'wainega i vevunavunaga Yaubada mataneye yana veimea bani'odi. Fai yada sakona 'adi tutula wafa, 'ai'edi dayaga kebu i da ilologa kebu 'ana fata nuatavuna ta da veluagai Yaubada 'wainega.  
23 Begaidi i lubwaineni Vadavada Tabutabuna 'ana kukua taiadi i na 'ivevunavunagidi 'aisaya dayagidiega, de'e naninidi bani'odi 'anunu we'e 'adi mogitana abame. Siwe 'aisaya dayagidi kebu 'ana fata naninidi abame i na 'ivevunavunagidi, we'e mogitana Keliso dayagina nani 'atumaiotogina, 'wainega vevunavunaga i souyeni mulieta 'aisaya dayagina.   


24 Begaidi Keliso kebu i da luku tamu Vadavada Tabutabuna fwayefwayeye tomotoga 'adi 'a'aiyogona 'waineye, fai kumanina Yaubada yana 'eba mia abame 'anununa. We'e mogitana i luku abama nagefouneye, tutuya de'e Yaubada mataneye i miamia faifaida i vevelu'ui.  
25 Wata Keliso i luku abame kebu taunina i da vevelomu-vebovebogieni. Tovelomu bwaikina malamala 'aitamogana 'aitamogana i lukuluku Tutudaba Tabutabuotogina 'waineye, siwe dayaganina i lukulukuveniga kebu taunina dayagina, we'e mogitana 'aisaya dayagidi  
26 'Ai'edi Keliso taunina i da vevelomuyeniga malamala 'aitamogana 'aitamogana, 'ana 'aseta wata i da wafawafa-vebogi fwayafwaya 'ana 'idewavau 'wainega i da maiga 'asiau. We'e mogitana tutuya 'ana 'eba ve'a'ava 'waineye i souyenina wata i wafa-vetamogai tutuya matatabuna faifaina. Yana wafanina 'wainega taunina i velomuyeni faifaida bega sakona i 'ewayavuledi.  
27 Tomotoga matatabuda ta na wafa-vetamogada, mulieta ta na vonayavuga Yaubada 'waineye i na veimeyeda tutula faifaidi.  
28 *Wata bani'odi Keliso i wafa-vetamogai, tomogona i velomuyeni bega tomotoga fuedi yadi sakona i 'ewayavuledi. Bola wata i na vila-vaitugani, kebu sakona 'ana 'ewayavula faifaina i na vilai, we'e mogitana i na maiga egavo i lulukamataga faifaina, 'ita'ita'i i na veluagai 'wainega.    

'Aisaya dayagidi kebu 'ana fata sakona i na 'ewayavuledi 
 

1 'Awaie nani fuedi 'atumaidi ta na veluagadi Iesu 'wainega, we'e Yaubada yana veimeanidi i maiga Mosese 'wainega 'anunu bani'odi, kebu mogitana. Fai veimeanidi 'adi wagava 'anunu, kebu 'ana fata velomu 'wainega sakona i na 'u'umidi. Malamala 'aitamogana 'aitamogana 'aisaya i vevelomuyedi 'waineye kebu i da 'a'ailovega 'adi kwalakwala, siwe 'waidiega kebu i da ve'atumaiotoga Yaubada mataneye.  
2 'Ai'edi Yaubada 'ana to'odu'oduvo i da ve'atumai-vagata mataneye, vita i vevebaediga nuadie yadi sakona faifaidi i da 'a'ava wata velomu i da 'ailove.  
3 Fai yadi sakona i 'eno'eno begaidi malamala 'aitamogana 'aitamogana i vevelomu, 'wainega i 'asetai bola ma yadi sakona.  
4 Yadi sakonanidi bola i 'eno'enovi fai 'aisaya goti wata bulumakau dayagidi kebu 'ana fata sakona i na 'ewayavuledi.  
5 *Begaidi tutuyanina Keliso i mai fwayefwayeye i vona Yaubada 'waineye i vo,  

   
 
Tomotoga i 'a'anivelena-maimaiga 'ani'ani tulina tulina 'waidiega wata 'aisaya i vevelomuyedi 'waimuye, kebu nuanuamu.  

Siwe tomogoku 'u 'idewai tomia fwayafwaya bani'odi bega a na 'aniveleneni.   


6 'Aisaya kabulagolagodi i 'a'anivelenedi 'waimuye 'eba velomu 'wainega,  

yadi sakona 'adi nuatavuna faifaidi,  

siwe faifaidi kebu 'u da sosoanaga.   


7 Bega a vo, Yaubada yau side.  

A mai bega yamu nuanua matatabuna a na 'idewai,  

bani'odi basenadi i kilumi faifaiku yamu Buki nageneye.’ ”   

   
 

8 Yaubada yana veimea tulina tulina velomu faifaina i mai Mosese 'wainega siwe Keliso i vo, Tomotoga i 'a'anivelena-maimaiga 'ani'ani tulina tulina 'waidiega, 'aisaya i vevelomuyedi 'waimuye wata 'aisaya kabulagolagodi i 'a'anivelenedi 'waimuye 'eba velomu 'wainega, yadi sakona 'adi nuatavuna faifaidi, siwe naninidi kebu nuanuamu wata faifaidi kebu 'u da sosoanaga.”  
9 Mulieta Keliso i vo, Yaubada yau side, a mai bega yamu nuanua matatabuna a na 'idewadi.” Begaidi ta 'asetai velomu tuatuaina 'ana 'eda'eda Yaubada i 'ewayavuleni ma'itufa 'eda'eda 'ivauna i 'idewai, 'eda'edanina Keliso yana wafa faifaida.  
10 Iesu Keliso Yaubada yana nuanua matatabuna i 'idewai, tomogona i 'anivelena-maimaigeni i wafa faifaida. I wafa-vetamogai tutuya matatabuna faifaidi bega 'ida magemagetada Yaubada mataneye.   

Keliso dayagina 'ana fata sakona i na 'u'umidi 
 

11 *Tovelomu fuedi 'aiata 'aitamogana 'aitamogana i tovotovoi i folofolova Vanuga 'Eba Velu'ui nageneye. Tutuya fuedi i vevelomu, folovanina i 'i'idewa-vebogia siwe 'waidiega kebu tamu sai'afo sakona i da 'u'uma-yavuledi.  
12 *We'e yada Tovelomu Bwaikina Keliso, tutuya 'aitamogana i velomu sakonanidi faifaidi, yana 'anivelenanina tutuya matatabuna faifaina, yana folovanina i 'a'avana i nago i miabui Yaubada 'ana 'atagie.  
13 Bei ma yana veimea i lulukamata i na nagoga mulieta Yaubada 'ana gaviavo i na leo'a'avadi bega Keliso i na veveimeyedi.  
14 Yana velomunina 'aitamogana 'wainega 'ida 'atumai'avada Yaubada mataneye kebu tamu yada sakonaga, bega tutuya matatabuna 'ida Yaubada yana tomotoga magemagetada.   


15 Wata 'Anu'anunu Magemagetana i awavemogitaneni Yaubada yana Buki nageneye i vo,   

   
 

16 *'Auvea Yaubada i vona i vo,  

'Awaie yaku Veakutagona 'Ivauna a na 'idewai yaku tomotoga 'waidie side bani'odi.  

Nuadie yaku veimea a na yatodi,  

wata yadi nuanua 'waidie a na kilumidi.’ “   

   
 

17 *Wata i vo,  

   
 
Yadi sakona wata yadi vekali kebu a na nuanuanidiga.”   

   
 

18 Fai yada sakona matatabuna Yaubada i nuatavunidi kebu wata i na nuanuanidi, velomu sakona 'adi nuatavuna faifaina ma'itufa i 'a'ava.   

Ta na vaganago Yaubada lilivaotogineye 
 

19 Ekwavo, fai Iesu dayagina i ilolo faifaida, begaidi 'ada fata ma yada venuafoufa'ala ta na luku Yaubada yana 'eba mia Tabutabuotogina nageneye.  
20 Basenadi Tutudaba Tabutabuotogina sisibodana, tomotoga kebu 'adi fata 'waineamo i da lukulukuga, we'e 'asiau Iesu yana wafa 'wainega yada 'eba luku 'ivauna wata miamia-vagaina i 'idewai.*  
21 Wata Iesu yada Tovelomu Bwaikaotogina, 'ida Yaubada yana 'Aila'a 'alo yana Vanuga kumanina 'ada To'isave'avina.  
22 *Fai yada Tovelomu Bwaikina i miamia bega i lubwaineda ta na vaganago Yaubada lilivaotogineye. Iesu dayaginega nuada i lekoadi bega vita ta vevebaedaga yada sakona faifaidi i 'ewayavuledi wata tomogoda i lekoadi ufa vunavunagina 'wainega. Kebu ta na venuanaluga siwe ta na nuani mogitana wata ma yada vetumagana fa'alina ta na luku mataneye.  
23 'Akonadi Yaubada i vona'awaufaufa 'awaie 'ita'ita'i ta na veluagai 'wainega, begaidi yada vetumagana ta yato-vagasedi vona'awaufananina 'waineye, kumanina faifaina ta lulu'ivona. Fai kebu 'ana fata Yaubada yana vona'awaufaufanina 'waideye i na geuya, ma yada tokemaiga ta na lulukamata.  
24 We'e edavo ta na nuanuanidi wata i na nuanuanida, ma fueda ta na ve'ivaivaita, ta na vevesauluva 'atumaina wata ta na vevenuakalikali.  
25 Tovetumagana 'ifwaidi i vedumwe'ai'ai, kebu nuanuadi ma fueda ta na vava'auta tafalolo faifaina. We'e 'ida kebu wata tafalolo ta na bailaga, i lubwaineda ta na vava'auta bega ma fueda ta na ve'ivaivaita. Mogitana ta na tokemaigeda fai ta 'asetai Iesu yana vila-vaitugana 'ana 'aiata sai'afoga.   

Yada sauluva ta na 'i'isave'avinidi i na nunago Iesu ta na vagavefwayafwayai 
 

26 'Ai'edi Keliso Valana 'Atumaina 'ana 'aseta mogitana ta na 'asetai bega ta vetumagana 'waineye, mulieta sauluvanidi 'akonadi ta 'asetadi sakona siwe ta na 'i'idewadiga, wata aitoi dayagina i na ilolo bega sakonanidi Yaubada i na nuatavunidi? Kebu tamu aitoi.  
27 *Vona mogitana kebu 'ana fata nuatavuna ta na veluagai, ta na kololo bwaikina ava'ai 'awaie i na souyediga 'waideye vonayavuga 'ana tutuye. Bei Yaubada 'ana tovedumwe'ai'ai vematavuloga i na veluagai 'ai-'ala'alata 'waineye i na 'alaogogodi.  
28 *Veimeanidi i maiga Mosese 'wainega, 'ai'edi aitoi i na vedumwe'ai'aiediga, tomotoga 'adi 'ailuga 'alo 'adi 'aitonu tomotoganina i na 'iseni i na lu'ivoneyeni, kebu tamu sai'afo i na 'isanuakalikalieni i na luvewafaimo.  
29 *We'e 'wa da nuani, 'ai'edi tamu aitoi Yaubada Natuna i na vagavefwayafwayaiga, 'ana vematavuloga bani'odi? Iesu dayaginega Yaubada yana Veakutagona 'Ivauna i 'idewai, 'wainega tomogonina i vevunavunaga sakona 'wainega siwe i na venani-'avo'avovoga, bani'odi? Wata 'Anu'anunu Magemagetana 'wainega 'isanuakalikali i 'ewaiga siwe i awavesakoyeniga, bani'odi? Mogitana naninidi faifaidi vematavuloga bwaikaotogina i na veluagai Yaubada 'wainega.  
30 *Fai Yaubada ta 'asetai, taunina kumanina i vo,  

   
 
Yau 'aku mewa a na 'ewai tomotoga a na vematavulogidi,  

yadi sakona a na tutulidi.”  

   
 
Wata i vo,  

   
 
Yau 'Auvea yaku tomotoga i na vonayavuga 'waikuye,  

a na veimeyedi vematavuloga faifaina.”   

   
 

31 Vona mogitana Yaubada miamia-vagaina ta na kololoyeni, fai nimanega 'ada vematavuloga ta na veluagai.   

Vita fuedi 'waidie ta na tovoi fa'alina 
 

32 Naninidi basenadi i souyediga 'waimie 'wa na nuanidi. Tutuyanina 'waineye Yaubada yami nuanua i kiavemagetadi Iesu 'ana 'aseta faifaina, avinodi vita tulina tulina 'wa veveluagadi siwe kebu 'wa da baileni, 'wa tovotovoi fa'alina.  
33 Tutuya 'ifwaidi 'aila'a matadie i awavesakoyemi wata i 'ivekokovimi, we'e tutuya 'ifwaidi emiavo 'ifwaidi tovetumagana vitanidi bani'odi i veveluagadi 'wa 'isanuakalikaliedi 'wa 'i'ivaisedi 'omi 'adi 'auvo.  
34 Egavo i vetumagana begaidi i miamiani vanuga yogona nageneye, ma yami nuakalikali 'wa fogefogedi. Wata to'ivekokovanidi ve'isakololo 'wainega yami vanuga wata yami kukua i lulueloelomiga, kebu 'wa da nunuasakoga 'wa sosoanamo fai 'wa 'asetai 'a'a'avidi we'e nani fuedi 'atumaiotogidi Yaubada 'wainega i 'eno-vagata 'waimie.   


35 Mogitana nagami 'wa vetoketoke vitanidi 'waidie bega tutuya de'e 'wa na totokemaiga bega tokemaiganina 'wainega tutula 'atumaiotogina 'wa na veluagai Yaubada 'wainega.  
36 I lubwainemi 'wa na vetoketoke bega 'ami fata Yaubada yana nuanua 'wa na 'i'idewadi, 'waidiega ava'ai i vona'awaufaufa i na velemiga 'wa na veluagadi.  
37 *Ma yami tokemaiga 'wa na miamia fai Yaubada yana Buki nageneye i vo,  

   
 
Kebu tutuya manamanawenaga kumanina i mimaiga sai'afoga i na le'wa,  

kebu i na 'ivogavogana.   


38 'Ai'edi aitoi yana sauluva tonovina matakuye,  

yana vetumagana 'wainega i na miamia.  

We'e 'ai'edi i na baila ma yana kololo i na vilaiga,  

faifaina kebu a na sosoanaga.”   

   
 

39 We'e 'ida kebu bani'odi, tomotoganidi i kololo i viladiga i na wafaotoga 'ai-'ala'alase. Mogitana 'ida ma yada vetumagana ta totokemaigeda bega 'ita'ita'i ta na veluagai.    

Vetumagana faifaina 
 

1 Vetumagana side bani'odi. Naninidi nuanuada kebu ta da veluagadiga siwe ta 'aseta-'afo'afoi 'awaie ta na veluagadi, wata ava'ai kebu ta da 'ise'isediga siwe ta nuani mogitana ta na veluagadi, yada nuanuanina 'ana wagava vetumagana.  
2 Basenadiotoga tubudavo 'ifwaidi yadi vetumagana toketokena, begaidi Yaubada i awave'atumaiedi.   


3 *Yada vetumagana 'wainega ta 'asetai Yaubada yana vona 'wainega fwayafwaya, abama wata nani matatabuna i souyedi. Nani matatabuna tutuya de'e ta 'ise'isediga, Yaubada i 'idewadi naninidi kebu ta da 'ise'isediga 'waidiega.   

Me Isileli tubudiavo Ebeli, Inoki wata Noa yadi vetumagana yada 'eba 'isa 
 

4 *Tomotoga 'ifwaidi ma yadi vetumagana side bani'odi. Basenadiotoga Ebeli i vetumagana Yaubada 'waineye begaidi yana 'anivelena-maimaiga sifi i velomuyeni Yaubada 'waineye, faifaina Yaubada i awave'atumaieni. We'e tatana Keni yana 'anivelena-maimaiga 'ani'ani, bega Yaubada kebu i da awave'atumaieniga. Fai Ebeli tovetumagana, tutuyanina Yaubada i awave'atumaieniga bega i vo, Taunina tomogo yana sauluva tonovidi matakuye.” Avinodi Ebeli i wafa siwe yana vetumagana ifuifufuna i 'eno'eno 'asiau yada 'eba 'isa.   


5 *Wata bani'odi Inoki i vetumagana Yaubada 'waineye bega kebu i da wafaga, Yaubada i vagavaiamo i naweni 'waineye, enavo i luala-wayogeni. Bola kebu i da lakaga, Yaubada i awave'atumaieni i vo, A sosoana Inoki faifaina.”  
6 Kebu 'ana fata Yaubada i na sosoaneda 'ai'edi kebu ta na vetumaganeni. Wata aitoi nuanuana i na nago Yaubada 'waineye nagami i na vetumagana Yaubada mogitana i miamia wata i vevesauluva 'atumaina tomotoganidi ma yadi 'idumwebika i lalaualaga 'waidie.   


7 *Tamu tomogo 'ana wagava Noa i vetumagana Yaubada 'waineye bega ava'ai 'awaie i na souyediga faifaidi i matakia, yana vona i ve'ililibuyeni ma yana kololo waka i yogoni. 'Wei wata mwai bwaikina bola kebu i da souyediga siwe i vematayakayakamo. Wakanina 'wainega ma yana 'aila'a 'ita'ita'i i veluagai mwai bwaikaotogina 'wainega. Tomotoga 'ifwaidi kebu i da vetumagana bega Noa yana vetumaganayega yadi sauluva sakoidi i sivemagesedi, we'e yana vetumagananina faifaina Yaubada i vo, Noa yana sauluva tonovina matakuye.”   

Ebelamo yana vetumagana ifuifufuna 
 

8 *Basenadi Yaubada Ebelamo i venua'ivineni i voneni 'ana tuvada i na baileni i na nago 'ani'ie tamu 'awalawa 'waineye, 'awalawanina Yaubada i vona'awaufaufa Ebelamo i na veleni. Ebelamo Yaubada yana vona i vetumaganeni bega i vematayakayaka i tovoi i nago siwe bei i nunagoga kebu i da 'asetaiga.  
9 *Ma yana vetumagana i miamia 'awalawanina i vona'awaufeufeniga 'waineye, siwe kebu yana vanugaga, vadavada i 'idewadi 'aisaya bunudiega, wakawaka bani'odi i miamia. Mulieta Yaubada vona'awaufaufanina i luvaitugani Ebelamo natuna Aisake wata tubuna Iakobo 'waidie, fwayafwayanina i na veledi, siwe taunidi Ebelamo bani'odi vadavada 'waidie i miamia.  
10 Ebelamo i miamia vadavada 'waidie, fai i lulukamata nuanuana i na luku abame Yaubada yana 'atamana miamia-vagaina 'waineye. 'Atamananina nagami Yaubada yana nuanua 'waineye i venua'ivina-vagaseni mulieta i 'idewai.   


11 *Ebelamo ma yana vetumagana bega avinodi i ve'auvea wata Sela kakalidi, siwe Yaubada yana toketokena 'wainega i venatuna. I venatunaga fai Yaubada yana vona'awaufaufa Ebelamo yana 'aila'a i na vefue, vonanina Ebelamo i vetumaganeni, i nuani mogitana i na 'idewai.  
12 *Ebelamo i ve'auvea-'afo'afo sai'afoga i da wafa siwe fai i vetumagana, tomogonina 'aitamogana 'wainega 'aila'a bwaikaotogina i souyedi, 'ubwana abame wata wala'ai 'ana 'ilukulukuta bani'odi, lu'iawawa-wayoga.   


13 *Tomotoganidi faifaidi a vonavonaga, matatabudi ma yadi vetumagana i wafa. Bola ma yawaidie naninidi Yaubada i na velediga faifaidi i vona'awaufaufa, siwe kebu i da veluagadi. Ma yadi vetumagana i nuanidimo mogitana 'awaie i na souyedi faifaidi i sosoanamo. I vonavona mali tomotoga 'waidie, fwayefwayeye kebu yadi vanuga, taunidi wakawaka wata toyaba.  
14 Fai taunidi i fali-wakewakediga ta 'asetai taunidi yadi 'awalawa fwayefwayeye kebu faifaina i da nuanua, we'e mogitana 'awalawa abame i nuanuani, faifaina i lulukamata.  
15-16 'Ai'edi 'adi tuvada faifaina i da nuanuaga 'adi fata i da viladi, siwe yadi nuanua bwaikina tamu 'awalawa 'atumaiotogina, 'awalawanina abame. Ebelamo ma yana 'aila'a nuanuadi Yaubada taiadi i na miamia. Avinodi Yaubada bwaikaotogina siwe tutuyanina tomotoganidi i vo, 'Omu yama Yaubada,” taunina kebu i da bunumayagediga fai 'akonadi tamu 'atamana abame i 'idewa-vagaseni faifaidi.   


17-18 *Tamu tutuya Yaubada Ebelamo i sitonovi, i voneni natuna i na velomuyeni 'waineye, siwe Ebelamo kebu nuana i da loloi ma yana vetumagana i vematayakayaka. Avinodi Yaubada i vona'awaufaufa Ebelamo 'waineye yana 'aila'a i na vefue Aisake 'wainega, siwe Ebelamo igodi natuna yana tamogana i da luvewafai 'eba velomu 'waineye.  
19 Ebelamo i nuani mogitana bega i vo, 'Ai'edi natuku a na luvewafai a na velomuyeni Yaubada 'waineye, 'ana fata wata i na sivetovoia wafayega.” Sai'afoga i da luvewafai siwe Yaubada i talaboda bega 'wa da vo wafayega i da vevilai.   

Aisake, Iakobo wata Iosefa yadi vetumagana ifuifufudi 
 

20 *Aisake i vetumagana Yaubada 'waineye bega i nuani mogitana tutuya i mimai 'waineye i na vesauluva 'atumaina natunavo 'waidie. Begaidi Iakobo wata Iso 'adi vona-nuakalikali 'waineye, Aisake i velu'ui Yaubada 'waineye natunavonidi faifaidi.   


21 *Wata bani'odi, Iakobo i vetumagana Yaubada 'waineye bega sai'afoga i na wafa yana wautoganayega i 'a'alive'avina Yaubada 'waineye i 'odu, wata Iosefa natunavo 'adi vona-nuakalikali faifaina i vevelu'ui bega Yaubada i na vesauluva 'atumaina 'waidie.   


22 *Mulieta Iosefa i 'asetai sai'afoga i na wafa i vetumagana 'awaie Yaubada me Isileli i na viledi Itifita 'wainega, bega i velu'ase'asedi i na tautauyaga luluna i na nawedi.   

Mosese yana vetumagana ifuifufuna 
 

23 *Mosese tamana wata inana taiadi ma yadi vetumagana. Yadi tutuye Itifita 'ana kini yana veimea nuanuana kwakwama mwedamwedalidi iavetadi i na luluvewafadi, siwe tutuyanina natudi i tubuga i 'iseni 'ana 'isa 'atumaiotogina bega kebu i da kolologa kini yana veimeanina faifaina. I vetumagana Yaubada i na 'ita'ita'ieni bega i giveni vanuge, bei i miamia weta'i 'aitonu.   


24-25 *Mulieta me Itifita yadi kini natuna vevinena Mosese i veluagai i naweni yana vanuge i fayayeni. Mosese i taulai ma yana veimea wata yana 'ai'aiwabu fuedi fai taunina bani'odi kini tubuna. Siwe i vetumagana Yaubada 'waineye bega kebu nuanuana tutuya 'ale'usana nageneye taiadi i na miamia i na sosoana-'avo'avovo wata i na sakosakona, nuanuana enavo Yaubada yana tomotoga, kumanidiavo i vetofolova-maimaiga me Itifita 'waidie, taiadi 'adi vita i na vesala.  
26 Awavesako wata sidibidibi faifaidi kebu i da nuanua, i nuani 'ai'edi vita i na veluagai Yaubada 'ana Venua'ivina faifaina nani 'atumaina, fai i vetumagana 'awaie 'ana tutula 'eno'eno-vagaina i na veluagai Yaubada 'wainega, 'ai'aiwabunidi bwaikaotogidi me Itifita yadi 'ai'aiwabu kebu bani'odiga.   


27 Fai Mosese i vetumagana Yaubada 'waineye kebu kini yana nuasako i da kololoyeni, bega i tovoi Itifita 'wainega i tauya. Kebu i da vilai, ma yana tokemaiga i nago fai matana i yato-vagaseni Yaubada 'waineye, kumanina kebu tamu aitoi 'ana fata i na 'iseniga.  
28 *Fai Mosese i vetumagana, me Isileli i vonedi i na sakali Uvi'agalatagona faifaina. Sifi i na nikedi dayagidiega yadi saiboda lilivadi i na sabadi bega Anelose Toluvewafa i na uvi'agalatagonidi kebu i na nikedi, we'e me Itifita yadi tubu'edakumeta i na luvewafadi.    

Me Isileli yadi souyagi ifuifufuna 
 

29 *Tutuyanina Mosese me Isileli i vagavaidi i souyedi Itifita 'wainega, me Itifita i tala'wavina mulidie. Fai me Isileli i vetumagana Yaubada 'waineye Eyaga Yamoyamoina i 'ivelalai, 'waineamo i damana 'wa da vo fwayafwaya lalana, we'e me Itifita igodi i da damana 'adi 'ive'avina faifaina, nika matatabudi i yemuwafa.   


30 *Mulieta malamala fuedi i 'a'avana me Isileli i le'wa 'awalawa Kenani, ma yadi vetumagana 'aiata 7 nagedie 'atamana Ieliko i luvivili nika lauvivila 'ana ve-7 'waineye 'ana kali badubaduna i 'aniweali.   


31 *Bola 'atamananina kebu i da leodiga tamu vavine toalagogona 'adi wagava Leabi me Isileli yadi tovetaui'wala i 'ivaisedi i givedi yadi vanuge. Fai i vetumagana Yaubada 'waineye, tutuyanina i tala'avuidiga vavinenidi 'atumai'avadi i miamia, kebu i da wafa Yaubada 'ana tovedumwe'ai'ai taiadi.   


32 *Tovetumagana fuedi siwe kebu faifaidi a na veifufu-duleyedi. Kebu 'awasasa tamu i da 'eno'eno bega tovetumagana 'ifwaidi faifaidi a na veifufu, bani'odi Gidioni, Beleki, Samisoni, Iefeta, Devida, Samuela wata Yaubada yana tolu'ivonavo 'ifwaidi.  
33-34 *Tomotoganidi i vetumagana Yaubada 'waineye bega 'eba veimea 'ifwaidi taiadi i vetalaga i leodi, yadi sauluva tonovidi 'waidiega yadi tomotoga i veveimeyedi wata ava'ai Yaubada i vona'awaufaufaga 'waidie i veluagadi. Fai ma yadi vetumagana Yaubada 'waineye i 'ita'ita'iedi laioni 'waidiega, 'ai-'ala'alata 'wainega wata vetalaga 'waidie kebu tamu aitoi i da wafa kefata 'waidiega. Nagami kebu toketokediga siwe i vetoketoke i vemata'ai'ai vetalaga 'waidie bega mali tomotoga yadi tolugaviavo 'waidie i vetoketoke.  
35 *We'e vevine 'ifwaidi yadi vetumagana 'wainega ediavo wafadi i yawasa.  

Siwe tomotoga 'ifwaidi i vetumagana Yaubada 'waineye, 'adi tovedumwe'ai'ai i 'ivekokovidi. Fai kebu nuanuadi Yaubada i na ve'eweni bega 'adi gaviavo i na yavudi, ma yadi tokemaiga taunidi i tauyedi vitanidi 'waidie. Ma yadi vetumagana i 'asetai 'awaie mia 'atumaina wata miamia-vagaina i na veluagai, yadi mia fwayefwayeye kebu bani'odiga.   


36 *'Ifwaidi i sidibidibiedi wata i fitalidi,  

'ifwaidi i yogonidi bulava kainumu 'waidiega i yatodi vanuga yogona nageneye.   


37 *We'e 'ifwaidi fai i vetumagana Yaubada 'waineye i lukileudi i wafa,  

'ifwaidi 'eba 'aibobo soa 'wainega i bobolugedi,  

we'e 'ifwaidi kefatayega i luvewafadi.  

'Ifwaidi i vewekowekoma i ve'wesena sifi wata goti bunudiega,  

'adi tovedumwe'ai'aivo vita i veleveledi wata i 'i'ivekokovidi.   


38 Tomotoganidi 'atumaidi, kebu i da lubwainedi tomia fwayafwaya 'ifwaidi sakoidi taiadi i na miamia. Fai kebu yadi vanugaga, begaidi i mimiayaba-vuvua sali'avu'avuye wata 'oyeye, yadi 'eba mia ovuye wata vatu'ai 'waidie.   


39 Tomotoganidi Yaubada i awave'atumaiedi yadi vetumagana toketokena faifaina, siwe naninidi 'atumaidi faifaidi Yaubada i vona'awaufaufaga, fwayefwayeye kebu i da veluagadi.  
40 Fai Yaubada nuanuana i na lukamata bega ma fuedeye yana nuanua 'atumaiotogina ta na veluagai, nika matatabuda yada sauluva magemagetadi mataneye.    

Iesu Keliso yada 'eba 'isa 
 

1 Tomotoganidi i vetumaganaga, 'aila'a bwaikina i tovififineda i 'ise'iseda begaidi ma yada vetumagana ta na vevetafewa Yaubada faifaina. 'Ai'edi aitoi nuanuana i na lilidega, nagami vesitagona bani'odi talauma manamanawedi i na si'a'idi, we'e 'eba ve'a'ava faifaina i na vetafewa. 'Ida wata bani'odi ta na vetafewa, sauluvanidi 'eba vesitagona wata sakona 'eba be'u matatabuna ta na bailedi, we'e yada 'eda Yaubada i 'idewai faifaida 'waineamo ta na lilide.  
2 Ta na nunagoiga matada ta na yato-vagasedi Iesu 'waineye, kumanina yada vetumagana lamuna wata yana 'aivaita 'wainega yada vetumagana i na vetoketoke-'afo'afo. Wafa 'ai lagalagana 'waineye 'eba veviga wata 'eba bunumayaga siwe Iesu 'waineamo i nago, ma yana tokemaiga taunina i tauyeni wafa 'waineye, 'ana bunumayaga faifaina kebu i da nuanuaga fai i 'asetai 'awaie sosoana mogitana i na veluagai. I wafa 'asiau ma yana sosoana wata ma yana veimea i miabui Yaubada 'ana 'atagiega i miamia.   


3 'Wa na nuani vitanidi i veluagadiga faifaidi. Tosakona i vedumwe'ai'aieni veviga i veleni siwe i tokemaigeni. Bega 'wa na nuanuani 'ai'edi vita 'wa na veveluagadi faifaina kebu 'wa na 'abiawa wata kebu 'wa na 'ailove.  
4 Iesu veviga i veluagadi fai sakona taiadi i vetalaga, mulieta 'ana gaviavo i luvewafai. We'e 'omi 'wa vevetafewa sakona 'waidiega, yami veviga sai'afo, kebu wafa 'wa da veluagai Iesu bani'odi.   

'Ida Yaubada natunavo 
 

5 *Vona mogitana i lubwaineda ta na vevetafewa Yaubada faifaina 'alo voke nuami i fani tamu yana vona yana Buki nageneye? 'Ida natunavo i velu'ase'aseda i vo,  

   
 
Natuku, 'ai'edi 'Auvea vematavuloga i na velemuga tamu sauluva sakoina faifaina, 'u na nuave'avini.  

I na lulumatanimuga, kebu yana vona faifaina 'u na logi.   


6 Fai egavo 'Auvea i nuakalikaliediga i kikiavetonovedi vita 'waidiega yadi sauluva i na tonova faifaina,  

wata kumanidiavo i ve'awa-natuna 'waidie i vevematavulogidi.”   

   
 

7 Vematavuloganina 'wa na veveluagaiga kebu 'wa na 'abiawa 'wa na nuanuani, Yaubada bani'odi i vevesauluva 'waimie fai 'omi natunavo mogitana. Yavayavava fuedi tamadiavo 'atumaidi vematavuloga i veleveledi yadi sauluva i na tonova faifaina.  
8 Wata bani'odi Yaubada natunavo matatabudi vematavuloga i veveluagadi 'wainega, we'e 'ai'edi kebu bani'odi i da vevesauluva 'waimie, 'ako 'omi 'eda natunavo, kebu natunavo mogitana.  
9 Fwayefwayeye tamadavo vematavuloga i veleveleda bega ta veve'ililibuyedi, we'e mogitana i lubwaineda ma yada ve'ililibu taunida ta na tauyeda 'anu'anunuda Tamadi 'waineye bega yada mia i na ve'atumai.  
10 Wata fwayefwayeye tamadavo tutuya 'ale'usana 'waidie taunidi yadi nuanuayega vematavuloga i veleveleda, we'e Yaubada yana vematavuloga tonovidi 'ada 'eba 'aivaita bega yada sauluva i na tonova, taunina yana sauluva magemagetana bani'odi.  
11 Tutuyanina vematavuloga ta veveluagadiga 'eba nuavita 'waideye, fai kebu 'wainega sosoana ta da veveluagai. Siwe 'ai'edi venidi ta na nuanuanidiga 'awaie vuagina ta na veluagai, mia 'atumaina wata sauluva tonovina faifaidi.   


12 *Fai Yaubada vita wata 'we'wela 'waidiega i kikiavetonoveda begaidi kebu ta na 'ivemweamweada. Ma yami toketokena 'wa na tovoi fa'alina kebu 'agemi i na tatava.  
13 *Yaubada yana 'eda'eda tonovina 'waineamo 'wa na nunago kebu 'wa na baileni bega egavo yadi vetumagana mweadi 'wa da vo i da ve'agesako, i na 'ise'isemi nika kebu i na be'u, i na vevetoketoke.   

Ve wata matakia 
 

14 'Wa na vewavawava sauluva bikanega 'wa na veveiana tomotoga matatabuna taiadi. Wata 'wa na vewavawava yami sauluva i na tonova, bega 'ami fata 'Auvea 'wa na 'iseni, fai egavo yadi sauluva kebu tonovina mataneye kebu 'ana fata i na 'iseni.  
15 *Taunimi 'wa na 'i'isave'avinimi i na nunago tamu aitoi 'waimiega Yaubada ma yana nuakalikali kebu i na veluagai. Wata 'wa na 'isa'isa kebu sauluva sakoina i na vevebwaika 'awasasamie, bani'odi viga sakoina fuemi i na tunuvedavedamanimi.  
16 *Wata taunimi 'wa na 'i'isave'avinimi, kebu tamu aitoi 'waimiega i na lu'avo'avovo bunu 'ana nuanua sakoidi 'waidie. Yaubada yana 'eda'eda tonovidi kebu 'wa na bailedi Iso bani'odi. Fai kumanina tulaina, tamana yana wafa 'waineye 'ana veuveuta i da veluagadi wata Yaubada yana vona'awaufaufa tamana Aisake 'waineye i da damana 'waineye, siwe 'ani'ani siaina faifaina veuveutanina i vekimwaneyeni taina Iakobo 'waineye.  
17 *Mulieta nuanuana veuveutanina 'ana vona'awaufaufa i na veluagai tamana yana vona-nuakalikali 'wainega, siwe kebu 'ana fataga. 'Akonadi 'wa 'asetai ma matageuna tamana 'waineye i vevelu'ui igodi i na vevilai siwe kebu tamu 'eda i da 'eno'eno 'wainega 'ana veuveuta i na veluagai.   

Yaubada i veianeda Veakutagona 'Ivauna 'wainega 
 

18 *Yami nago Yaubada 'waineye kebu tubumiavo me Isileli bani'odiga. Basenadiotoga taunidi i nagoi 'Oya Sainai, nani 'ifwaidi i 'isedi wata i nogaidi. Bei Yaubada i obuma, 'ai-'ala'alata, wavuwavulo bwaikina wata dudubala i 'isedi. Kaukau bwaikina i nununuga, tamuyoana i kikianamali wata i dududuya.  
19 Tomotoganidi evulega butu'aina wata bona bwaikina i nogaidi, i kololo-'afo'afo i velu'ui Yaubada 'waineye kebu nuanuadi bonananina i na noganogai.  
20 *Ma yadi tatava i vemuliuga Yaubada yana veimea faifaina i vo,  

   
 
'Ai'edi tamu aitoi 'alo 'aisaya de'e 'oyanina 'waineye i na maiga 'wa na lukileuya i na wafa.”   

   
 

21 *'Oyanina 'ana 'isa maigikolokololona bega Mosese i vo, Yau a kololo a tatatava.”   


22 'Omi kebu 'wa da nagoi 'Oya Sainai, we'e mogitana 'wa mai 'Oya Saioni 'waineye, Yaubada miamia-vagaina yana 'atamane. 'Atamananina 'asa'aiana Ielusalema abame, bei anelose fueotogidi ma yadi sosoana i va'auta i miamiani.  
23 Wata bei Yaubada natunavo i tubu'edakumetaga, kumanidiavo Keliso yana 'Aila'a, i vetumagana 'waineye bega 'adi wagava i kilumidi abame. Wata 'wa mai Yaubada 'waineye, taunina tomotoga matatabuda 'ada Toveimea vonayavuga faifaina. Wata bei towafa basenadi yadi sauluva tonovidi 'anu'anunudi i miamiani, 'akonadi 'atumai'avadi Yaubada mataneye.  
24 *Wata 'wa mai Iesu 'waineye, taunina Yaubada yana Veakutagona 'Ivauna 'ana to'idewadewa bega 'wa veiana Yaubada taiadi. Wata bei Iesu dayagina i luitaitaleni, dayaganina 'wainega nuatavuna ta veluagai yada sakona 'waidiega, kebu bani'odi Ebeli dayagina. Tatana i luvewafai dayagina i vegole nuanuana mewa.   


25 *Begaidi 'wa na 'isa'isa, Yaubada kumanina i veveifufu 'waimie, kebu 'wa na bailaga, bonana 'wa na vematayakeyakeni. Basenadi me Isileli i matakiadi fwayefwayeye, mulieta egavo i baila kebu nuanuadi i na nogaiga kebu 'adi fata i na dega 'adi vematavuloga 'waidiega. We'e 'ida Yaubada yana Vona ta noganogai abamayega, 'ai'edi ta na vedumwe'ai'aieniga kebu tamu sai'afo ta na dega 'ada vematavuloga 'wainega.  
26 *Tutuyanina Yaubada 'Oya Sainai 'wainega i vona fwayafwaya i yue, siwe tutuya de'e 'akonadi i vona'awaufaufa i vo, Tamu tutuya wata fwayafwaya a na yuei, siwe kebu fwayafwaya 'aisenaga, wata abama a na yuei.”  
27 Fai i vo, Tamu tutuya,” ta 'asetai Yaubada 'ana 'idewadewa matatabudi i na fetoga i na 'ewayavuledi, we'e naninidi kebu i na fetoga 'aisedi i na 'eno'enovi.   


28 Ta na vekaiwa Yaubada 'waineye fai 'ida ta luku yana 'Eba Veimea 'waineye, 'Eba Veimeanina kebu 'ana fata i na feto i na 'eno-vagata. Yaubada ta na kiavesosoani, ma yada ve'ililibu wata ma yada kololo 'waineye ta na 'odu'odu.  
29 *I lubwaineda bani'odi ta na subisubiai fai yada Yaubada taunina 'ai-'ala'alata, 'wainega nani matatabuna i na 'ala'a'avadi.    

 13

Sauluvanidi 'waidiega Yaubada i na sosoana faifaida 
 

1 Ma emiavo 'wa na vevenuakalikali fai matatabumi Keliso yana 'Aila'a.  
2 *Kebu nuami i na fani 'wa na nuanuani bega tomotoganidi kebu 'wa da 'isa'inanadiga ma yami sosoana 'wa na lu'uma'umaiedi i na maia yami vanuge. Tomotoga 'ifwaidi bani'odi i munega anelose kebu i da 'isa'inanadiga siwe i tayegidi.  
3 Egavo vanuga yogona nageneye i miamianiga 'wa na nunuave'avinidi, 'wa da vo 'omi taiadi 'wa da luku. Wata bani'odi egavo vita i veveluagadiga tomotoga 'ifwaidi 'waidiega 'wa na nuanuanidi 'wa da vo 'omi wata vita 'wa da veveluagadi.   


4 I lubwaineda matatabuda nagi ta na ve'ililibuyeni. Iavetami kebu yami vevinevo 'wa na bailedi 'wa na lu'avo'avovo, wata 'omi vevine bani'odi yami lalamogavo 'wa na veve'ililibuyedi. Egavo taunidi i tauyedi bunu 'ana nuanua sakoidi wata ve'avula-'avo'avovo 'waidie, Yaubada i na veimeyedi vematavuloga faifaina.   


5 *Taunimi 'wa na 'i'isave'avinimi bega mani 'ana nuakalikali kebu i na vebwaika 'waimie. Ava'ai 'akonadi 'waimie i 'eno'enoviga, siwe 'asa'aiana 'ami fata. Kebu fuedi faifaidi 'wa na nuanua fai 'akonadi Yaubada i vo,  

   
 
Kebu tamu tutuya a na bailemiga,  

kebu tamu sai'afo a na 'iawelovemiga.”   

   
 

6 *Fai kebu i na 'iawelovedaga kebu ta na kololo 'alo ta na venuanaluga ta na vonavonamo ta na vo,  

   
 
'Auvea 'aku to'aivaita, kebu a na kolologa.  

Naninidi sakoidi tomotoga i na 'idewadiga 'waikuye, kebu faifaidi a na nuanua.”   

   
 
Yami to'edakumetavo bonadi 'wa na nogaidi 
 

7 Yami to'edakumetavo 'wa na nuanuanidi, kumanidiavo Yaubada yana Vona i lu'ivona 'waimie. Basenadi yadi sauluva 'atumaidi wata yadi folova 'waidiega nani fuedi 'atumaidi i souyedi, naninidi 'wa na nuanuanidi wata yadi vetumagana 'wa na vetutuyamedi.  
8 Iesu Keliso kebu i na vetuli, bogi, 'asiau wata tutuya matatabuna i na nagoga siwe 'asa'aiana 'ana 'isa'isanina.   


9 Taunimi 'wa na 'i'isave'avinimi i na nunago ve-vekavekali tulina tulina nuami i na 'ewadi 'wa na vuyo. Yaubada ma yana nuakalikali i vesauluva 'atumaina 'waimie bega 'wa vetoketoke, we'e egavo 'ani'ani 'adi veimea i veve'ililibuyediga, 'waidiega kebu 'aivaita i na veluagai.   


10 'Ida tovetumaganavo ma yada 'eba velomu, taunina 'asa'aiana Iesu. Egavo bola i folofolova Vadavada Tabutabuna 'waineye kebu 'adi fata 'aivaita i na veluagai yada 'eba velomunina 'wainega.  
11 *Me Diu yadi tovelomu bwaikina 'aisaya dayaga'avadi i lukulukuvedi Tutudaba Tabutabuotogina nageneye i 'a'anivelenedi Yaubada 'waineye tomotoga yadi sakona 'adi nuatavuna faifaina. We'e 'aisayadi i nunawedi mwalilige bei i kabukabunidi.  
12 Begaidi wata Iesu i wafa mwalilige bega tomotoga i 'ivevunavunagidi yadi sakona 'waidiega taunina dayagina 'wainega.  
13 Fai i 'ivevunavunagida, sauluva tuatuaidi ta na bailedi 'wa da vo ta da nunagoi mwalilige, bunumayaga wata saidibi ta na veluagai faifaina, taunina bani'odi i veluagai 'ai lagalagana 'waineye.  
14 Vitanidi ta na veluagadiga faifaina, kebu faifaidi ta na nuanua fai 'ida kebu tamu yada 'atamana miamia-vagaina i da 'eno'enoga fwayefwayeye, bola ta lalauala Yaubada yana 'atamana faifaina, 'atamananina 'awaie i na souyeni.   


15 Begaidi Iesu 'wainega Yaubada ta na subisubiai kebu ta na 'ailove, yada subianina siwe 'asa'aiana yada 'anivelena-maimaiga 'waineye. Bonadega ta lulu'ivona faifaina bega subianina Yaubada 'waineye bonada vuagina.   


16 Kebu nuami i na fani, tutuya fuedi 'wa na vevesauluva 'atumaina wata ma emiavo 'wa na veve'ivaivaita. Sauluvanidi siwe 'asa'aiana yami 'anivelena-maimaiga Yaubada 'waineye, faifaidi i sososoana.   


17 Yami to'edakumetavo 'wa na vematayakeyakedi wata taunimi 'wa na tauyemi yadi veimea 'waidie. Tutuya fuedi i 'i'isave'avinimi kebu tamu tutuya i da 'ailove fai 'awaie yadi folovanina faifaina i na lu'ivona Yaubada 'waineye bega i na veimea tutula faifaina. 'Wa na vematayakeyakediga ma yadi sosoana i na folofolova, we'e 'ai'edi kebu, ma yadi nuavita i na folofolova siwe 'wainega kebu 'aivaita 'wa na veluagai.   


18 Nuanuaku 'wa na vevelu'ui faifaima. 'Aku vebae 'waineye a lutonovi yaku folova wata yaku sauluva matatabuna tonovi'avadi, nuanuaku bani'odi i na 'eno-vagata.  
19 Nuanuaku bwaikina 'wa na toke 'wa na vevelu'ui faifaiku bega Yaubada i na vetune-matayo'oku a na wai 'waimie.   

Velu'ui tolu'iawawa faifaidi 
 

20-21 A vevelu'ui faifaimi nuanuaku Yaubada, kumanina mia 'atumaina wata nuanua bikana 'adi to'anivelena wata 'ada Toveimea Iesu Keliso 'ana tosivetovoi, i na kiavetoketokemi bega 'ami fata yana nuanua 'wa na 'i'idewadi. Yana wafa 'wainega Iesu i veto'isave'avina bwaikina, bega 'ida yana sifi i 'i'isave'avinida wata yana wafanina 'waineye dayagina i ilolo, 'wainega Yaubada yana Veakutagona 'Ivauna wata miamia-vagaina i souyeni. Bega nuanuaku Iesu Keliso 'wainega Yaubada i na 'idewada nika yada sauluva matatabuna faifaidi i na sosoana. Iesu Keliso ma 'ana subia wata ma yana 'ai'aiwabu miamia-vagaina, kebu i na 'a'avaga. Vona mogitana, yaku nuanua bani'odi.   

Veifufu 'ana 'eba ve'a'ava 
 

22 Ekwavo, nuanuaku bwaikina 'wa na tokemaigemi, yaku velu'ase'ase de'e 'wa na nogai, fai lubulubu de'e a kilumiga faifaimi kebu manamanawenaga.   


23 Nuanuaku a na vonemi 'wa na 'asetai, iada Timoti 'akonadi i souyeni vanuga yogona 'wainega. 'Ai'edi i na le'wa-matayo'oga, taiadi 'a na wai 'a na fogemi.   


24 Yami to'edakumetavo 'waidie yaku vekaiwa 'wa na lu'ivona wata Yaubada yana tomotoga matatabudi 'waidie. Edavo 'awalawa Itali 'wainega yadi vekaiwa i vetunei 'waimie.   


25 Nuanuaku Yaubada ma yana nuakalikali i na vevesauluva 'atumaina 'waimie.  

   
 
'Asa'aiana bani'odi.   

IEMESA  

Iemesa yana kiluma Yaubada yana 'Aila'a 'waidie  

'Eba kiavemageta  

Lubulubu de'e 'ana tokiluma 'ana wagava Iemesa. To'aseta fuedi yadi nuanua Iemesa kumanina Iesu taina. I kilumiga Yaubada yana 'Aila'a kumanidiavo taunidi i tauyedi Iesu Keliso 'waineye, faifaidi. 'Aila'anidi vita i veveluagadi Keliso 'ana tovedumwe'ai'ai 'waidiega begaidi i miave'eve'e'elagi fwayafwaya matatabuna 'waidie. 'Atamana fuedi 'waidie i miamiani bani'odi wakawaka we'e Iemesa, tovetumaganavo i miamianiga Ielusalema 'adi to'edakumeta bwaikina. (Folova 15:13, 21:18)  

Lubulubu de'e nageneye, sauluvanidi 'ida tovetumaganavo 'ada laubwaina faifaidi i veifufu. Wata i tolinuata'i 'waideye bega yada sauluva 'waidiega yada vetumagana ta na sivemagesedi. Vetumagana ma 'ana 'eba 'isa, kebu vona'ava i lubwaineni wata folova taiadi. Lubulubu de'e 'ana 'idi side bani'odi.  

Vona-vekaiwa. 1:1  

Vita 'waidie ta na sosoana wata ta na vetumagana. 1:2-8  

Vewekowekoma wata ve'ai'aiwabu faifaidi. 1:9-11  

Vetoketoke 'eba sailubu 'waidie. 1:12-18  

Kebu nogaya'ava wata vematayakayaka taiadi. 1:19-27  

Kebu ta na lau'idi tomotoga 'adi 'isa 'waidiega. 2:1-13  

Kebu vetumagana'ava, wata folova. 2:14-26  

Meada ta na 'isave'avinidi. 3:1-18  

Fwayafwaya 'ana nuanua sakoidi wata Seitani yana nuanua sakoidi ta na vetoketoke-'iawedi. 4:1-5:6  

Yada tokemaiga wata yada vetumagana 'waidie ta na tovotovoi fa'alina. 5:7-20  

1 *Yau Iemesa, Yaubada wata Toveimea Iesu Keliso yadi tofolova, a vekaiwa 'omi Keliso 'ana tovetumaganavo 'waimie. Kumanimiavo me Isileli wauma 12 'waidiega 'wa mia-ve'eve'e'elagi fwayafwaya matatabuna 'waineye.   

Vetumagana wata nuamageta faifaidi 
 

2-3 Ekwavo, 'ai'edi vita wata sailubu tulidi tulidi i na souyedi 'waimie, i lubwainemi 'wa na sosoana-'afo'afo fai vitanidi yami vetumagana 'adi 'eba kiavetoketoke. I na vetoketokega nika 'ami fata 'wa na tokemaigemi vita 'ifwaidi 'waidie.  
4 Yami tokemaiganidi i na 'eno-vagata i na nagoga mulieta 'omi 'atumai'avami, yami nuanua kumagidi, kebu tamu ava'ai 'wainega 'wa na ve'ale'usa.  
5 We'e 'ai'edi aitoi 'waimiega nuamageta 'wainega i na 'usaga, i lubwaineni i na velu'ui Yaubada 'waineye nika i na veleni. Nuamageta i na velenimo fai taunina 'ani'anivelenina tomotoga matatabuda 'waideye, kebu mokainaga.  
6 Siwe tutuyanina 'wa na vevelu'uiga kebu 'wa na venuanaluga, ma yami vetumagana 'wa na nuani mogitana 'wa na veluagai. Egavo i vevenuanaluga 'wa da vo kaukau yagina i da bewebewedi wata i da fetofetodi.  
7 Tomotoganidi kebu 'adi fata tamu ava'ai i na veluagai 'Auvea 'wainega.  
8 Fai i vevenuanaluga Yaubada wata fwayafwaya 'ana nuanua 'waidie, wata nuadi a'wadi yadi sauluva matatabuna 'waidie, begaidi kebu tamu sai'afo ava'ai i na veluagai.   

Tovewekowekoma wata tove'ai'aiwabu faifaidi 
 

9 Tovetumagana i vewekowekomaga i lubwaineni ma yana sosoana taunina i na awa'ai'aia fai Yaubada i silakai, i vagavaia i luku yana 'Aila'a 'waineye.  
10 *We'e tovetumagana i ve'ai'aiwabuga i lubwaineni i na sosoana fai Yaubada i kiaobuyeni nika i nuani yana 'ai'aiwabunidi nani-'avo'avovo Yaubada mataneye. Tove'ai'aiwabu matatabudi 'awaie i na 'a'ava 'wa da vo welavi ididi i da avuta.  
11 Inala i na lakalakaga i na yayayata mosomoso ma idina i kukuve'awagi'ai i avuavuta, 'ana 'isa 'atumaina i 'ivesakoi. Wata bani'odi tove'ai'aiwabu i na folofolova yana 'ai'aiwabu 'waidie tomogonina i na 'awagi'ai nika i na 'a'ava.   

Vetoketoke 'eba sailubu 'waidie faifaina 
 

12 'Ai'edi aitoi 'eba sailubu i na veluagai siwe i na tovotovoi fa'alina 'eba sosoana 'waineye. I na vetoketokega mia 'atumaina wata miamia-vagaina i na veluagai, 'asa'aiana 'ana tutula. Tutulanina faifaina basenadi Yaubada i vona'awaufaufa 'ana tonuakalikali 'waidie.  
13 'Ai'edi aitoi 'eba sailubu i na veluagai i na sakonaga faifaina, kebu i na vo, Yaubada i sisilubuku,” fai kebu 'ana fata Yaubada tamu sailubu i na veluagai sakona 'wainega wata taunina kebu tamu aitoi i da silubuya bega i na sakona.  
14 Sailubu yana mai side bani'odi. 'Ai'edi tamu tomogo yana nuanua sakoidi i na vevenua'ivineni, i siloloi nika i nunaweni sakona i na 'idewai.  
15 Yana nuanuananina sakoina i na vetoketoke, taunina i na tauyeni 'waineye nika i na sakona. Sakonanina nuana i na 'ewai bei i na sakosakona, i na nagoga nika tomogonina i na wafaotoga.   


16 Ekwavo, taunimi 'wa na 'i'isave'avinimi i na nunago tamu aitoi i na vekaliemi.  
17 Naninidi 'atumaiotogidi 'ada 'aivaita faifaina ta veveluagadiga, matatabuna i mai abamayega, 'ada nuakalikali. 'Ada tonuakalikalinina Yaubada, taunina abama 'ana mageta 'adi to'idewadewa, kebu i na vetuli. Inala i na lakaga nagami welavi 'wa'una bwaikina, we'e i na yayayataga 'wa'unanina i na vevesiai. Yaubada kebu bani'odi 'ai'wa'u, 'ana 'isa'isanina wata yana nuanua 'waideye 'asa'aiana bani'odi i na 'eno-vagata kebu i na vetuli.  
18 Fai nuanuana mia 'ivauna wata 'atumaina i veleda yana vona tonovina 'wainega, bega 'ana 'idewadewa matatabuna 'waidiega 'ida ta kumeta.   

Yaubada yana Vona kebu nogaya'ava 
 

19-20 Ekwavo, a na vonemi 'wa na nuanuani. Kebu 'wa na veifufu-matamatayo'oga nagami 'wa na venua'ivina, we'e tomotoga 'ifwaidi i na veveifufuga bonadi 'wa na nogaidi. Wata bani'odi kebu yami nuasako i na waloga fai kebu 'ana fata nuasako 'wainega yada sauluva i na tonova Yaubada mataneye, nuanuana yada sauluva 'atumai'avana.  
21 Fai nuanuana yada sauluva i na tonova, sakona tulina tulina wata bunu 'ana nuanua sakoidi 'wa na bailedi, ma yami nuaobu taunimi 'wa na tauyemi Yaubada 'waineye bega yana Vona i yatoiga nuamie 'wa na vematayakeyakeni, Vonanina 'ana fata i na 'ita'ita'iemi.   


22 'Ai'edi Yaubada yana Vona 'wa na nogaimo, taunimi 'wa na vevekaliemi, we'e mogitana ava'ai i vonemiga 'wa na 'i'idewadi.  
23 'Ai'edi aitoi i na nogaimo we'e kebu i na 'idewai, taunina bani'odi tamu tomogo taunina maigina 'ana 'isa i na 'iseni nigo'ita 'waineye.  
24 I na 'isenimo siwe kebu tamu ava'ai i na 'idewaiga i na nago nika 'ana 'isanina nuana i na fani.  
25 We'e 'ai'edi aitoi Yaubada yana Vona i na 'i'isadewai, faifaina i na vevenua'ivina nika kebu nuana i na fani. I na 'i'idewaiga, nika wata Yaubada i na vevesauluva 'atumaina 'waineye. Yaubada yana Vonanina veimea tonovina, 'wainega i yavuda bega ma yada sosoana ta vevematayakeyakeni.   


26 'Ai'edi aitoi yana nuanua 'waineye i na vo, Yau tovetumagana,” siwe meana kebu i na veveimeyeniga vekaliega i na veveifufu, yana vetumagana nani-'avo'avovo wata taunina i vevekalieni.  
27 'Ai'edi aitoi yana vetumagana tonovina wata 'atumaina Yaubada Tamada mataneye, side bani'odi i na vevesauluvedi. Fovafova wata 'wabu'wabulavo vita i veveluagadiga i na 'i'ivaisedi wata taunina i na 'i'isave'avini, bega sakona kebu i na damana 'waineye Yaubada 'ana tovedumwe'ai'ai 'waidiega.    

Kebu ta na vaie 
 

1 Ekwavo, fai 'omi 'wa vetumagana Iesu Keliso 'ada Toveimea Magemagetana 'waineye, bega kebu i da lubwainemi tomotoga 'adi 'isa 'waidiega 'wa na vaie.  
2 'Ai'edi yami va'auta 'waineye tomotoga 'adi 'ailuga i na luku 'waimie, tamu tove'ai'aiwabu 'ana talauma 'adi 'isa 'atumaidi wata ma 'ana didikumakuma 'ana tutula bwaikina, we'e tamu, tovewekowekoma 'ana talauma 'anilabulabu'ina wata yokeyokena, bani'odi 'wa na voneyedi 'adi 'ailuga 'waidie?  
3-4 Voke tove'ai'aiwabu 'wa na ve'ililibuyeni 'wa na vo, Iama, side 'amu 'ivi 'atumaina bei 'u na miabui,” we'e tovewekowekoma 'waineye 'wa na vo, Sino bei 'u na tovotovoi,”'alo 'wa na vo, Side bei 'efe'efeye 'u miabui,” siwe 'asa'aiana 'akonadi 'wa vaie 'wa venua'ivina-sako.   


5 Ekwavo, a na vonemi. Tomotoganidi i vewekowekomaga fwayefwayeye Yaubada i venua'ivinedi bega i na ve'ai'aiwabu yadi vetumagana toketokena 'wainega, wata i na luku yana 'Eba Veimea 'waineye taiadi i na miamia. I na lukuga fai basenadi Yaubada i vona'awaufaufa 'ana tonuakalikali 'waidie.  
6 Tovewekowekoma Yaubada mataneye ma 'adi nuanua we'e 'omi 'wa vo 'ako nani-'avo'avovo, 'wa 'ivebunumayagidi. 'Wa da nuani, egavo ve'isakololoyega yami mani i eloelomi wata i nunawemi 'eba vonayavuga 'waidie? Tovewekowekoma 'alo tove'ai'aiwabu?  
7 Tove'ai'aiwabu mogitana, kumanidiavo 'ami Toveimea Iesu Keliso i awavesakoyeni, 'ana wagavanina ma 'ana ve'ililibu faifaina 'wa vetofolova.   


8 *I lubwaineda tomotoga matatabudi ta na veve'ililibuyedi bega 'ai'edi 'ada Toveimea Iesu yana veimea bwaikina 'wa na vematayakeyakeni, nani 'atumaina 'wa 'i'idewai. Veimeanina i 'eno'eno Yaubada yana Buki nageneye i vo, Emiavo 'wa na nunuakalikaliedi taunimi 'ami nuakalikali bani'odi.”  
9 We'e 'ai'edi 'wa na lau'idi tomotoga 'adi 'isa 'waidiega, tamu nuanuami, we'e tamu 'wa na vieyeni, siwe 'akonadi veimeanina 'wa geuya, 'wa sakona Yaubada mataneye.  
10 'Wa sakonaga fai aitoi Yaubada yana veimea matatabuna i na vevematayakeyakedi we'e veimeanidi 'waidiega 'aitamogana i na geuyaga, siwe 'asa'aiana matatabuna i geudi.  
11 *Ta 'asetai i geudi fai Yaubada i vo, Kebu 'wa na lu'avo'avovo bunu 'ana nuanua sakoidi 'waidie.” Wata i vo, Kebu 'wa na luvewafaga.”'Ai'edi kebu 'wa na lu'avo'avovoga bunu 'ana nuanua sakoidi 'waidie siwe 'wa na luvewafaga, 'omi veimea 'adi togeu.   


12 I lubwainemi yami sauluva wata yami vona 'wa na 'i'isave'avinidi fai 'awaie 'wa na vonayavuga Yaubada 'waineye, yana veimea 'wainega i na venua'ivina 'ami vematavuloga faifaina, veimeanina 'ana fata i na yavuda.  
13 Egavo mali tomotoga kebu i da 'isanuakalikaliediga fwayefwayeye, kebu tamu sai'afo Yaubada i na 'isanuakalikaliedi. Siwe 'ai'edi tomotoga 'ifwaidi 'wa na 'isanuakalikaliediga, vonayavuga 'waineye Yaubada i na 'isanuakalikaliemi.   

Vetumagana ma 'ana 'eba 'isa 
 

14 Ekwavo, 'ai'edi aitoi i na vo, Ma yaku vetumagana Keliso 'waineye,” siwe yana vetumagananina kebu ma 'ana 'eba 'isaga, ava'ai 'ana 'atumaina? Vetumagananina 'wainega 'ana fata 'ita'ita'i i na veluagai? A nuani kebu tamu sai'afo.  
15-16 'Ai'edi tamu iamu tovetumagana i na lase 'alo kebu 'ana talaumaga i na vekaukau, siwe 'waineye 'u na vo, Iaku kaiwa, Yaubada i na vesauluva 'atumaina 'waimuye, 'u miamia wata a nunago, 'u na 'ani'ani wata kebu 'u na vekaukau,” vona'ava, ava'ai 'ana 'atumaina?  
17 Wata yada vetumagana bani'odi. 'Ai'edi vetumagana'ava kebu ma 'ana 'eba 'isaga, vetumagananina nani-'avo'avovo.   


18 Siwe tamu aitoi i na vo, Tomotoga 'ifwaidi i vevetumaganamo, we'e tomotoga 'ifwaidi i vevesauluva 'atumaina tomotoga 'waidie.” We'e yau a na tutuli a na vo, 'Ai'edi aitoi kebu i na 'a'aivaitaga tomotoga 'waidie kebu 'ana fata yana vetumagana i na veku.” We'e yau a na vemu a vetumagana Keliso 'waineye fai yana nuanua 'atumaidi a 'i'idewadi.  
19 'Omu 'u vetumagana 'u vo, Yaubada i miamia, 'aiseotogina bwaikina kebu wata tamu.”'U vonaga mogitana, siwe wata bani'odi yaiaina i vetumagana, ma yadi kololo i tatatava fai i 'asetai 'awaie 'adi vematavuloga i na veluagai.   


20 'Omu kebu nuamuga. A na vemu ta na vetumaganamo Yaubada 'waineye we'e yana nuanua kebu ta na vematayakeyakeniga, vetumagananina nani-'avo'avovo.  
21 *'U na nuani tubuda Ebelamo, fai natuna Aisake i tauyeni i 'aniveleneni Yaubada 'waineye bega igodi i da velomuyeni, yada 'eba 'isa yana sauluva tonovina Yaubada mataneye.  
22 'Wa 'iseni? Yana vetumagana wata ava'ai i 'idewaiga 'adi 'ailugana i folofolova, bega ava'ai i 'idewaiga 'wainega yana vetumagananina vetumagana mogitana.  
23 *Nika vonanina Yaubada yana Buki nageneye 'ana mogitana i souyeni i vo, Ebelamo i vetumagana Yaubada 'waineye bega i awave'atumaieni i vo, Ebelamo yana sauluva tonovina matakuye.’ ” Wata tamu Ebelamo 'ana 'eba 'ainana, Yaubada iana.  
24 Bega Ebelamo 'wainega ta 'asetai yada sauluva i na tonova Yaubada mataneye kebu vetumagana'ava 'wainega, mogitana wata ava'ai ta na 'idewadiga 'waidiega.   


25 *Wata bani'odi vavine toalagogona 'adi wagava Leabi. Ava'ai i 'idewaiga 'wainega yadi sauluva i tonova Yaubada mataneye. Basenadi me Isileli i le'wai Leabi yadi 'awalaweye vavinenidi i 'ivaisedi, yadi tovetaui'wala i givedi yadi vanuge mulieta i vonedi tamu 'eda 'waineamo i viladi i nagoi ediavo 'waidie.  
26 'Ai'edi tamu aitoi tomogo'avana kebu ma 'anu'anununaga, taunina wafana, wata bani'odi 'ai'edi vetumagana'ava, kebu ma 'ana 'eba 'isa, vetumagananina wafana.    

Meada nani toketokena 
 

1 Ekwavo, 'ami 'aila'a 'wainega kebu nuanuaku fuedi i na vetove Yaubada yana Vona faifaina, fai 'awaie 'ima tove yama ve faifaidi vonayavuga toketokena 'ana veluagai Yaubada mataneye, we'e tomotoga 'ifwaimi sai'afo.  
2 Tutuya fuedi matatabuda ta vevekali, naninidi kebu tonovidiga ta 'i'idewadi. Siwe 'ai'edi aitoi 'ana fata meana i na veimeyeni bega kebu tamu tutuya i na vekali, tomogonina 'atumai'avana wata yana sauluva matatabuna i na veimeyeni.   


3 'Ai'edi nuanuada osi ta na veimeyeni, 'awaneye kainumu ma bulavina ta na yatoi 'ana 'eba sivetovetonova, bega 'ana fata yada nuanua i na vematayakeyakeni. Kainumunina siaina, siwe 'ana fata 'wainega 'aisaya bwaikina ta na veimeyeni.  
4 Wata 'wa na nuani waka bwaikina, kaukau toketokena i 'ona'onai, siwe toniwaka wayaisi siaina 'wainega 'ana fata i na liavetovetonovi bega ava'aibe bei nuanuana i nunagoga, 'waineye i na nago.  
5 Meada wata bani'odi, nani siaina siwe taunina i awa'ai'aia nani bwaikidi faifaidi.   

Wata 'wa na nuani 'ai-'ala'alata, meana siaina siwe 'wainega 'ana fata libi bwaikina i na 'alai.  
6 We'e meada 'ai-'ala'alata bani'odi. Yadi 'eba mia 'awadeye, siwe sakona bwaikaotogina i sususula tomogoda matatabuna 'waidie. Meada 'wa da vo Seitani taunina i da luvetogali, bega meadanidi yadi toketokena 'wainega yada mia matatabuna i 'i'ivesakoidi.  
7 Tomotoga 'adi fata 'aisaya tulina tulina i na 'ivetomotomogodi nika mogitana 'akonadi 'aisaya, manuga, 'aisaya daledaledi wata igana i 'ivetomotomogodi.  
8 We'e meada, kebu tamu aitoi 'ana fata i na veimeyeni, naninina sakoina, kiavetonova-wayoga, 'wa da vo nageneye tuva 'eba wafa i da 'eno'eno.   


9 *Meada 'waidiega yada 'Auvea Tamada ta subisubiai, siwe wata meadanidi 'waidiega tomotoga, Yaubada 'ana 'idewadewa taunina 'ana 'isa'isa bani'odi, ta yagayagaidi.  
10 Subia wata manini i sousouyedi 'awanina 'aitamogana 'wainega. Ekwavo, de'e bani'odi kebu i da lubwaineni.  
11 Kebu 'ana fata ufa-luluvuala 'aitamogana 'wainega ufa 'atumaina wata golana i na sousouyedi.  
12 Ekwavo, kebu 'ana fata 'ala'ai i na vuaga kalibo vuagina i na souyeni, 'alo galaia i na vuaga 'ala'ai vuagina i na souyeni wata eyaga kebu 'ana fata i na veufaotoga.   

Nuamageta Yaubada 'wainega 
 

13 'Ai'edi aitoi 'ase'asetana wata ma yana nuamageta, i lubwaineni ma yana nuaobu yana nuamagetanina 'wainega i na vevesauluva 'atumaina, 'wa na 'iseni nika 'wa na ve'awamogitana.  
14 Siwe 'ai'edi yamu nuanua 'waineye ve'unumagigi sakoiotogina i na 'eno'enoga wata 'aisemu 'amu wagava yana vebwaika faifaina 'u na nuanuaga, kebu 'u na vekali taunimu 'u na awa'ai'aimu 'u na vo, Yau tonuamageta.”  
15 De'e nuanuananidi igodi 'wa vo, Nuamageta,” siwe kebu i da obuma abamayega, we'e mogitana fwayafwaya 'ana nuanua wata bunu 'ana nuagiva, sauluvanidi yaiaina yadi sauluva bani'odi.  
16 'Ai'edi ve'unumagigi wata veumokai ta na 'isedi, bei wata ve'ikwayekwayega sakona tulina tulina taiadi ta na veluagadi.   


17 We'e 'ai'edi nuamageta ta na 'ewai Yaubada 'wainega, yada sauluva 'atumai'avadi, ta na vevesauluva bikana, mali tomotoga yadi nuanua ta na veve'ililibuyedi, ta na veveiana, ta na 'i'isanuakalikali mogitana wata nuamagetanina 'wainega ta na ve'ivaivaita. Kebu ta na 'idi we'e mogitana ta na luvetubama wata kebu tovekali ta na saladi.  
18 'Ai'edi sauluva bikanega ta na veveiana 'wa da vo tamu bila ta da bakuli, mulieta sauluva tonovina vuagina i na souyeni.    

Taunimi 'wa na tauyemi Yaubada 'aiseotogina 'waineye 
 

1 Awale 'ifwaimi tauni'avami 'wa veve'ikwayekwayega wata 'wa vevetalaga? Fai tomogomie nuanua sakoidi nuanuadi i na vetoketoke.  
2 Nani 'ifwaidi nuanuami siwe kebu 'ami fata 'wa na veluagadi, begaidi nuanuami luvewafa. Mali tomotoga yadi kukua faifaidi 'wa nunuagiva siwe kebu 'ami fata 'wa na 'ewadi begaidi 'wa veve'ikwayekwayega wata 'wa vevetalaga. Nani fuedi nuanuami siwe kebu 'wa da veveluagadiga fai kebu faifaidi 'wa da vevelu'ui Yaubada 'waineye.  
3 Siwe 'ai'edi 'wa na velu'ui Yaubada kebu i na velemiga fai yami nuanua wata taunina yana nuanua kebu taiadi i da vesala, taunimi yami 'eba sosoana 'aisedi faifaidi 'wa vevelu'ui.   


4 'Omi yami sauluva 'wa da vo vavine yadi lamoga i da baileni i da nago 'ana gaviavo taiadi i da lulu'avo'avovo. I lubwainemi 'wa da 'asetai, 'ai'edi taunimi 'wa na tauyemi fwayafwaya 'ana nuanua sakoidi 'wa na veianediga, siwe 'asa'aiana 'wa vegavia Yaubada 'waineye. 'Ai'edi aitoi fwayafwaya 'ana sauluva nuana i na 'ewai, kebu 'ana fata i na veiana Yaubada taiadi, i na vegavienimo.  
5 Sauluvanina faifaina i kilumi Yaubada yana Buki nageneye i vo, Yaubada nuanuana bwaikina 'anu'anunu i veledaga 'aiseotogina ta na vematayakeyakeni.” Vonanina kebu 'wa na vo 'ako nani-'avo'avovo.  
6 *Mogitana yana 'isanuakalikali bwaikaotogina 'wainega 'ana fata i na 'ivaiseda ta na tovotovoi fa'alina sauluva sakoidi 'waidiega. Fai yana Buki nageneye i vo,  

   
 
Egavo taunidi i awa'ai'aidiga Yaubada i ve'idi'idiedi,  

we'e tonuaobu, ma yana nuakalikali i 'i'ivaisedi.”   

   
 

7 Begaidi taunimi 'wa na tauyemi Yaubada 'waineye. Seitani 'wa na veugeugeni i na dega 'waimiega.  
8 'Wa na vaganago Yaubada lilivaneye wata taunina i na mai lilivamie. 'Omi 'wa sakosakonaga i lubwainemi yami sauluva 'waidiega 'wa na vevunavunaga. 'Omi 'wa vevenuanaluga Yaubada faifaina, 'wa na nuavilami 'aiseotogina faifaina 'wa na nuanua.  
9 Yami sakona faifaidi i lubwainemi 'wa na nunuavita, 'wa na 'we'we'wela wata 'wa na tatainu'wanu'wa. 'Omi 'wa sososoana-'avo'avovoga wata 'wa namanamaga 'asa'aiana, 'wa na nunuavitamo 'wa na 'we'we'wela.  
10 'Auvea mataneye taunimi 'wa na kiaobuyemi, mulieta i na kialakaimi.   


11 Ekwavo, kebu emiavo tovetumagana 'wa na awavesakoyedi. 'Ai'edi aitoi iana i na awavesakoyeni 'alo i na kibuya, siwe 'asa'aiana Yaubada yana veimea nuakalikali faifaina i na awavesakoyeni. 'Ai'edi veimeanina 'u na kibuyaga, 'omu kebu tovematayakayakaga, we'e mogitana 'wa da vo 'omu veimeanina 'u da veveimeyeni.  
12 Yaubada 'aiseotogina veimea 'ana to'anivelena, 'awaie ta na vonayavuga 'waineye, taunina 'ana fata i na 'ita'ita'ieda 'alo i na veimea ta na wafaotoga. 'Omi emiavo 'wa awaobuobuyediga, 'wa da nuani, 'omi Yaubada?   

Kebu taunida ta na awa'ai'aida 
 

13 *'Omi taunimi 'wa awa'ai'aimiga a na vonemi. 'Wa vonavona 'wa vo, 'Asiau 'alo 'awa'awai ta na nagoi tamu 'atamana bwaikina 'waineye yada sitoa ta na vetovoia, bei malamala 'aitamogana ta na miamia bega mani bwaikina ta na veluagai.”  
14 Siwe kebu 'wa da 'asetai ava'ai 'awa'awai i na souyeni 'waimie. Budibudi ta na 'iseni, kebu tutuya manamanawenaga i na 'awa'u'umi. 'Omi wata bani'odi, yami mia fwayefwayeye 'ana vemanawe kebu 'wa da 'asetaiga.  
15 We'e mogitana side bani'odi 'wa da voneyedi 'wa da vo, 'Ai'edi 'Auvea i na tauyeda ma yawaida ta na miamia side naninidi wata naninidi ta na 'idewadi.”  
16 We'e 'omi yami nuanua tulina, ma yami nualaka 'wa awa'ai'aimi taunimi yami nuanua faifaidi. 'Omi wata tomotoga matatabudi taiadi 'wa awa'ai'aimiga, 'wa sakona.  
17 'Ai'edi aitoi tamu sauluva 'atumaina i 'asetai i lubwaineni i da 'idewai, siwe i na bailaga, 'akonadi i sakona.    

Tove'ai'aiwabu 'adi vona 
 

1 We'e 'omi 'wa ve'ai'aiwabuga a na vonemi. I lubwainemi 'wa na 'we'we'wela wata 'wa na tainu'wanu'wa fai veviga bwaikina sai'afoga i na souyedi 'waimie.  
2 *Yami 'ai'aiwabu i mwadabu we'e 'ami talauma 'walu'walu i 'anidi.  
3 Yami mani wata yami kukua 'akonadi i sako, yadi sakonina 'wainega i ve 'omi umokaimi, kebu 'waidiega 'wa da 'a'aivaitaga. 'Ai'aiwabunidi nuami i 'ewadiga yami 'eba 'isa, 'awaie vematavuloga 'wa na veluagai 'ai-'ala'alase. Vonayavuga 'ana 'Aiata 'akonadi i velilivana siwe 'omi 'ai'aiwabu 'wa 'e'etokwau.  
4 *Yami bakula 'adi tofolovavo kebu 'wa da tututulidiga, tutulanidi i toke i vonevonemi, 'wa noganogai 'alo kebu? Yami to'aiala yadi 'we'wela 'akonadi 'Auvea tomia abama yadi Tovemata'ai'ai i noganogaidi.  
5 Yami mia fwayefwayeye 'asa'aiana nuanuami kukua bwaikaotogina, 'ani'ani 'iwana'avadi wata 'wa sososoanamo. Taunimi 'wa veve'animi vonayavuga 'waineye i na 'ageyatoyemi.  
6 Tomotoganidi yadi sauluva 'atumaidi 'wa vevevita-maimaigidi tovevonayavuga 'waidie bega yadi veimea 'waidiega 'wa luluvewafadi, taunidi 'adi 'aivaita faifaina kebu 'adi fata i na kwayegemi.   

Ma yada tokemaiga Iesu ta na lulukamaseni 
 

7 We'e 'omi ekwavo, i lubwainemi tutuya fuedi 'wa na totokemaiga i na nagoga 'ada Toveimea Iesu i na vilai. Tobakula yadi sauluva yada 'eba 'isa. I na tokemaiga nagami i na tauvebika mulieta 'ana tutuya mogitana 'waineye i na bakula. Wata ma yadi tokemaiga i na lulukamata nagami i na kumaga mogitana mulieta i na 'aiala, bega yadi fwayafwaya 'wainega 'ani'ani 'atumaidi i na veluagadi.  
8 'Omi wata bani'odi 'wa na totokemaigemi, 'wa na tovotovoi fa'alina fai 'ada Toveimea Iesu yana vila-vaitugana sai'afoga.   


9 Kebu ma yami luvulewa emiavo 'wa na vebonavoluvoluyedi. 'Ai'edi bani'odi 'wa na vesauluvediga Yaubada i na veimea vematavuloga 'wa na veluagai. Toveimeanina i le'wa-'afo'afo i na lukuma.  
10 'Wa na nuani 'Auvea yana tolu'ivonavo, 'ana wagavayega i lu'ivona, taunidi yami 'eba 'isa, yadi tokemaiga vita 'waidie 'wa na vetutuyamedi.  
11 *Mogitana egavo i vetoketoke vita 'waidie ta ve'ililibuyedi. 'Akonadi Iobi valana 'wa nogai, basenadiotoga vita wata veviga 'waidie i tokemaigeni wata 'wa 'asetai ava'ai 'Auvea i 'idewai 'eba ve'a'ava 'waineye. Iobi 'aivaita bwaikina i veluagai fai 'Auvea to'isanuakalikali mogitana, ma yana nuakalikali i vevesauluva 'atumaina 'waideye.   


12 *Ekwavo, wata tamu nani bwaikaotogina a na ve 'waimie. 'Ai'edi 'wa na vona'awaufaufaga kebu tamu ava'ai 'wa na 'inanai yami vona'awaufaufa 'ana kiavetoketoke faifaina. Bani'odi abama, fwayafwaya 'alo wata tamu nani 'wa na 'inanai. 'Ai'edi ava'ai 'wa na 'idewaiga 'wa na vonamo 'wa na vo, E'e,”'alo 'wa na vo, Kebu.” Kebu yami vona'awaufaufa 'wa na 'imoso'ieni, i na nunago 'wa na sakona nika vematavuloga 'wa na veluagai Yaubada 'wainega.   

Velu'ui faifaina 
 

13 'Ai'edi 'waimiega tamu aitoi vita i veveluagai, i lubwaineni i na velu'ui Yaubada 'waineye. 'Ai'edi 'waimiega tamu aitoi i sososoana, i lubwaineni i na lei-subisubia Yaubada 'waineye.  
14 *'Ai'edi 'waimiega tamu aitoi i vigaga, i lubwaineni tovetumagana 'adi to'isave'avinavo i na 'iyoanidi i na maia, faifaina i na velu'ui Yaubada 'waineye wata bunama i na iwagi toviganina 'waineye 'ada Toveimea Iesu 'ana wagavayega.  
15 Velu'uinina ma yadi vetumagana i na velu'ui toviganina i na ve'atumai, 'ada Toveimea i na 'ive'atumaia. We'e 'ai'edi i sakonaga, nuatavuna i na veluagai.  
16 Begaidi 'aitamogana 'aitamogana yami sakona 'wa na lulu'ivoneyedi emiavo 'waidie, wata 'aitamogana 'aitamogana emiavo faifaidi 'wa na vevelu'ui bega Yaubada i na 'ive'atumaimi. Tomotoga yadi sauluva tonovina Yaubada mataneye i na velu'uiga, yadi velu'ui toketokena, ma vuagina.   


17 *Ilaitia tomotoga 'ida bani'odi, i toke i velu'ui nuanuana 'wei i na tova Yaubada 'ana tovedumwe'ai'ai 'waidie, nika mogitana malamala 'aitonu wata weta'i 6 nagedie 'wei kebu.  
18 *Mulieta wata i velu'ui-vaitugana nuanuana i na 'wei, nika i 'wei bega fwayafwaya 'wainega mosomoso wata 'ani'ani i souyedi.   


19-20 *Ekwavo, de'e vonanina kebu nuami i na fani. 'Ai'edi aitoi 'waimiega Yaubada 'ana 'aseta mogitana 'wainega i na vuyo, mulieta tamu aitoi i na vevilai yana yogosako 'wainega, tomogonina 'akonadi iana i 'ita'ita'ieni wafa 'wainega wata nuatavuna i veluagai sakona fuedi 'waidiega.  

   
 
'Asa'aiana bani'odi,  

Iemesa   

1 FITA  

Fita yana kiluma nagami  

'Eba kiavemageta  

Lubulubu de'e Fita i kilumi i nago tovetumagana i mia-ve'eve'e'elagiga 'waidie. Tovetumagananidi 'awalawa fuedi 'waidie i miamiani bani'odi wakawaka. (1 Fita 1:1) Tutuyanina Fita i miamia Loma, 'atamananina tamu 'ana wagava Babiloni, lubulubu de'e i kilumi.  

Tovetumaganavo vita tulina tulina i veveluagadi Loma kabemani 'waidiega fai Iesu Keliso i vetutuyameni. Fita nuanuana i na kiavetoketokedi bega ma yadi sosoana i na tokemaigedi i na tovotovoi fa'alina. Wata Fita i tolinuata'i 'waidie 'adi 'ita'ita'i faifaina, Iesu yana tokemaiga vita tulina tulina 'waidie faifaina, wata yana vila-vaitugana faifaina i na nuanuanidi nika i na vetoketoke. Wata mageta 'ana sauluva Iesu Keliso 'ana tovetumaganavo 'adi laubwaina faifaina wata i veifufu. Lubulubu de'e 'ana 'idi side bani'odi.  

Vona-vekaiwa. 1:1-2  

Tolinuata'i bega i na 'asetai Yaubada yana 'ita'ita'i. 1:3-12  

Mageta 'ana sauluva faifaina i veifufu. 1:13-2:10  

Tovetumaganavo yadi vematayakayaka faifaina. 2:11-3:7  

Vita ta na veluagadi Keliso 'ana vetutuyama faifaina. 3:8-4:19  

Veifufu tulina tulina tovetumaganavo faifaidi. 5:1-11  

Yana 'alanuai 'ifwaidi. 5:12-14  

1 Yau Fita Iesu Keliso 'ana tomata'aulele, a vekaiwa 'omi tomotoganimi Yaubada i venua'ivinemiga 'waimie. 'Omi 'wa dega Iesu 'ana tovedumwe'ai'aivo 'waidiega, 'wa ve'iyavuyavulagi 'wa nago mali 'awalawa 'waidie. Side 'awalawanidi 'waidie, Fonito, Galetia, Kafadosia, Eisia wata Batinia.  
2 Basenadiotoga Yaubada Tamada i 'asetami i venua'ivinemi nuanuana 'omi yana tomotoga. 'Anu'anununa 'wainega yami sauluva matatabuna i tonova mataneye. Begaidi Iesu Keliso 'wa vematayakeyakeni wata dayagina i 'ivevunavunagimi.  

A vevelu'ui faifaimi nuanuaku Yaubada ma yana nuakalikali i na vevesauluva 'atumaina 'waimie wata nuanua bikana i na velevelemi bega yami mia i na ve'atumaiotoga.   

Iesu Keliso 'waineye vetumagana-vagata 
 

3 Ma yada vekaiwa Yaubada ta na subiai, taunina Iesu Keliso 'ada Toveimea Tamana. Fai i 'isanuakalikalieda bwaikina ta tubuve'ivau Iesu Keliso yana tovoi-vaitugana 'wainega, nika 'asiau ta vetumagana ta nuani mogitana mia 'atumaina wata miamia-vagaina ta na veluagai.  
4 Mianina wata 'ai'aiwabu taiadi, faifaidi basenadi Tamada i vona'awaufaufa 'awaie i na veleda, abame i 'i'isave'avinidi bega kebu i na 'anikudadi, 'alo i na sako, 'alo i na 'watu.  
5 'Omi yami vetumagana 'wa yato-vagasedi Yaubada 'waineye bega yana toketokena 'wainega i 'i'ibabalemi, i na nagoga yana 'ita'ita'i 'wa na veluagai, 'ai'aiwabunidi taiadi, 'ita'ita'inina nonogina Yaubada i na sivemageseni tutuya 'ana 'eba ve'a'ava 'waineye.   


6 'Asiau vita tulina tulina 'wa veveluagadi Iesu 'ana tovedumwe'ai'aivo 'waidiega bega 'wa nunuavita, siwe kebu i na 'eno-vagata. We'e 'wa nuani naninidi 'atumaidi 'awaie 'wa na veluagadi Yaubada 'wainega, begaidi 'wa na sososoanamo.  
7 Yaubada vitanidi i tauyedi i sousouyedi 'waimie nuanuana i na 'asetai yami vetumagana toketokena 'alo kebu. 'Ai'edi tomotoga golida i na alai fwayafwayayega, nagami i na vetagovi golida i na 'awakoluya we'e yogo i na koiyavuleni bega i na 'asetai golida 'aisena i 'eno'eno 'atumai'avana, 'ana tutula bwaikina. Wata yada vetumagana bani'odi. Golida 'a'a'avina, nani siaina Yaubada mataneye we'e yami vetumagana nani bwaikina 'waineye, nuanuana i na sisitonovimi vita 'waidiega bega yami vetumagana 'atumaina wata toketokena. 'Ai'edi yami vetumagana fa'alina vitanidi 'waidie, 'aiatanina Iesu Keliso i na souyeni, subia, 'ai'aiwabu wata ve'ililibu 'wa na veluagadi Yaubada 'wainega.  
8 Kebu tamu tutuya Keliso 'wa da 'iseniga, siwe 'wa nunuakalikalieni. 'Asiau wata kebu 'wa da 'ise'iseniga siwe ma yami vetumagana taunimi 'wa tauyemi 'waineye, begaidi yami sosoana bwaikaotogina kebu ta na vona.  
9 Yami sosoananina, sosoana mogitana fai 'ita'ita'i 'wa veveluagai Yaubada 'wainega, kumanina faifaina 'wa vetumagana.   

Basenadiotoga Yaubada yana tolu'ivonavo i vona-samula 'ada 'ita'ita'i faifaina 
 

10 'Ita'ita'inina faifaina basenadiotoga Yaubada yana tolu'ivonavo i vona-samula 'ami nuakalikali Yaubada i 'idewa-vagaseni faifaimi. Siwe nuanuadi yadi vonanidi i na 'asetadewai bega i lauala-'atumai wata i velutolitoli faifaidi.  
11 Keliso 'Anu'anununa i agedi 'wainega i sisivemageta tomotoga 'waidie, 'awaie Keliso veviga bwaikina i na veluagadi. Mulieta 'ana ve'ililibu bwaikina wata 'ai'aiwabu magemagetana taiadi i na veleni. Begaidi tolu'ivonanidi i vevenua'ivina aitoi mogitana faifaina i vonavona wata ava'ai tutuyaga naninidi i na souyedi.  
12 Wata Yaubada i vonedi valanina kebu taunidi 'adi 'aivaita faifaina, we'e mogitana 'omi faifaimi. Tutuya de'e Keliso Valana 'Atumaina 'wa nogai tolau'age 'waidiega. Yaubada 'Anu'anunu Magemagetana i vetunei abamayega tolau'age i agedi bega yana toketokena 'wainega valana 'wa nogai. We'e anelosevo naninidi 'atumaiotogidi i sousouyediga i vevemata'i'i'iedi nuanuadi i na 'aseta-dewadi.   

Yaubada nuanuana yada sauluva tonovidi 
 

13 'Akonadi Keliso Valana 'Atumaina 'wa 'asetai, begaidi i lubwainemi yami nuanua 'wa na 'idewadi, taunimi yami sauluva 'wa na 'i'isave'avinidi wata yami vetumagana 'wa na yato-vagasedi 'ami nuakalikali 'waineye, nuakalikalinina Yaubada i na velemi Iesu Keliso yana souyagi 'waineye.  
14 Basenadi Yaubada 'ana 'aseta mogitana 'wa bavuyeni nuanuami sakona-vebogi. We'e tutuya de'e 'omi Yaubada natunavo, begaidi i lubwainemi 'wa na vematayakeyakeni wata nuanuananidi sakoidi kebu i na veveimeyemiga.  
15 Yaubada i venua'ivinemiga kumanina magemagetana, wata 'omi bani'odi i lubwainemi nani matatabuna 'wa na 'i'idewadiga magemagetadi.  
16 *Fai Yaubada yana Buki nageneye i vo,  

   
 
Yau magemagetaku,  

begaidi i lubwainemi 'omi wata magemagetami.”   

   
 

17 Tutuyanina 'wa vevelu'ui Yaubada 'waineye 'wa awave-Tamama, siwe Yaubada yana nuanua 'aitamogana 'wainega tomotoga matatabuda i na veimeyeda vonayavuga 'ana tutuye. 'Awaie yada sauluva 'adi tutula ta na 'ewadi, 'atumaidi wata 'atumaidi we'e sakoidi wata sakoidi, begaidi tutuyanina ta na miamia fwayefwayeye i lubwaineda ma yada kololo Yaubada ta na veve'ililibuyeni.   

Keliso i tuveobuda 
 

18 'Akonadi 'wa 'asetai Yaubada i tuveobumi sauluva-'avo'avovo 'waidiega, tubumiavo yadi sauluvanidi 'wa saladi. Bega i tuveobumiga kebu nani 'a'a'avidi 'waidiega bani'odi mwali, nau'unu, bawe, 'alo mani.  
19 We'e mogitana Keliso dayaginega i tuveobumiga nani 'atumaiotogina. Taunina Yaubada yana Sifi Siaina i mai 'wainega, kebu tamu yana sakona wata kebu tamu 'ana awavesako, yana wafanina 'wainega yada sakona i 'ewayavuledi.  
20 Basenadiotoga Yaubada bola fwayafwaya kebu i da 'idewaiga, Keliso i venua'ivineni bega i na tuveobumi, we'e tutuya de'e taunina i sivemageseni 'waimie 'asiau 'aiatanidi 'waidie.  
21 Keliso 'wainega 'wa vetumagana Yaubada 'waineye, kumanina 'ana tosivetovoi wata yana 'ai'aiwabu 'ana to'anivelena, bega 'asiau yami vetumagana 'wa yato-vagasedi 'wa nuani mogitana 'awaie 'ita'ita'i 'wa na veluagai Yaubada 'wainega.   


22 Fai Yaubada 'ana 'aseta mogitana 'wa vevematayakeyakeni, taunimi 'wa 'ivevunavunagimi wata emiavo tovetumagana 'wa nunuakalikaliedi mogitana. Begaidi i lubwainemi ma emiavo 'wa na vevenuakalikali yami nuanua 'aitamogana 'wainega.  
23 Yami nuakalikalinina i na vebwaikaga fai 'akonadi 'wa tubuve'ivau, Yaubada yana Vona miamia-vagaina 'wainega, vonanina mia 'ivauna wata 'atumaina lamudi. Basenadi inamiavo wata tamamiavo i venatunemi siwe 'awaie i na wafa, we'e 'asiau yana Vonanina miamia-vagaina 'wainega 'wa tubuve'ivau.  
24-25 *Ava'ai basenadiotoga i kilumi Yaubada yana Buki nageneye vonanina i voneyeniga, mogitana. I vo,  

   
 
Tomotoga matatabudi bani'odi mosomoso,  

we'e yadi 'ai'aiwabu wata 'adi subia bani'odi welavi ididi.  

Mosomosonidi i 'a'awagi'adi wata ididi i avuavuta.  

Tomotoga matatabuda ta na ve'alawafawafa  

we'e 'Auvea yana Vona i na 'eno-vagata kebu i na 'a'avaga.”  

   
 
'Auvea yana Vonanina taunina Iesu Valana 'Atumaina, kumanina 'waimie i wai.    

'Ida Keliso yana 'Aila'a 
 

1 'Omi Yaubada natunavo begaidi i lubwainemi sauluva sakoidi matatabuna 'wa na bailaotogedi. Kebu 'wa na vekaliga, 'ai'edi tamu sauluva 'wa na tatalabodeniga kebu wata 'wa na 'idewaiga, kebu 'wa na ve'unumagigi wata kebu 'wa na vebonaivo.  
2 Nuanuaku kwakwama mwedamwedalidi tamu yadi sauluva 'wa na vetutuyameni. Tutuya fuedi yadi nuanua bwaikina susu, faifaina i 'we'we'wela. 'Omi Yaubada yana Vona nuami i da 'ewai. I lubwainemi tutuya fuedi 'wa na lulu'iawawa, faifaina 'wa na nuanua wata 'wa na vevenua'ivina, 'waimie bani'odi susu bega 'wa na vetoketoke i na nagoga mulieta 'ita'ita'i 'wa na veluagai.  
3 *Vona mogitana, 'akonadi yada 'Auvea yana nuakalikali 'waimie 'wa lutonovi.   


4 'Wa mimai Keliso 'waineye, taunina 'unututu miamia-vagaina, Yaubada yana Vanuga 'Eba Velu'ui nageneye. Tomotoga i vedumwe'ai'aieni siwe Yaubada i venua'ivineni i silakai, fai i nuakalikalieni.  
5 'Omi wata bani'odi folova ma yawaimi, Yaubada yana vanuga 'waimiega i 'aiyogona 'Anu'anununa faifaina. Wata 'omi yana tovelomu magemagetami, Iesu Keliso 'ana wavagayega 'wa 'a'anivelena Yaubada yana 'eba sosoana 'ana 'odu'odu faifaina.  
6 *Fai Kelisonina faifaina Yaubada yana Buki nageneye i vo,  

   
 
Tamu folova, yaku nuanua bwaikina a venua'ivineni,  

a sisivetovoia Ielusalema* 'waineye a na ve'unututuyeni.  

Egavo yaku venua'ivinanina 'waineye yadi vetumagana i na yato-vagasedi,  

kebu a na vedumwe'ai'aiediga, 'aivaita i na veluagai.”   

   
 

7 *'Omi Keliso 'wa vetumaganeniga, 'waimie folovanina nani 'atumaiotogina, we'e egavo i bailaga taunidi bani'odi to'aiyogona sakoidi. Tomotoganidi faifaidi i vo,  

   
 
To'aiyogonavo folova tamu i 'iseni siwe i baileni,  

tutuya de'e i ve'unututuyeni.”   

   
 

8 *Wata Keliso faifaina i vo,  

   
 
'Unututunina tomotoga i na tayaidi,  

'waineye i na be'u.”  

   
 
'Waineye i na be'ube'uga, fai Yaubada yana vona kebu i da vematayakeyakeni, yadi vedumwe'ai'ainina basenadiotoga Yaubada i 'aseta-vagaseni bega i venua'ivinedi vematavuloga faifaina.   

'Ida Yaubada yana tomotoga vevenua'ivinida 
 

9 *We'e 'omi kebu bani'odiga, fai Yaubada i venua'ivinemi yana 'aila'a. Taunina yami Kini 'wa vetovelomu faifaina, wata i yato'idiemi bega 'omi 'asa'aiana yana kukuafou. I vagavaimi dudubala 'wainega i miemi yana mageta 'atumaina 'waineye, bega ma yami subia 'wa na awa'ai'aia tomotoga matadie.   

   
 

10 *Nagami 'omi bani'odi nani-'avo'avovo,  

'asiau Yaubada yana tomotoga mogitana.  

Nagami Yaubada yana 'isanuakalikali 'waimie 'wa bavuyeni,  

'asiau yana 'isanuakalikalinina 'wa veveluagai i 'ita'ita'iemi.   

'Ida Yaubada yana tofolova-maimaiga 
 

11 Ekwavo 'ida wakawaka de'e fwayefwayeye, yada 'atamana mogitana abame, begaidi a vevelu'ase'asemi kebu taunimi 'wa na tauyemi bunu 'ana nuanua sakoidi 'waidie fai nuanuananidi 'anu'anunumi 'adi gaviavo nuanuadi i na vetoketoke 'waimie.  
12 I lubwainemi yami sauluva i na ve'atumai Yaubada 'ana tobavu 'awasasadie, bega tutuyanina i na awavesakoyemiga yami sauluva 'atumaidi i na 'isedi nika Yaubada i na subiai vonayavuga 'ana tutuya 'waineye.   


13-14 'Omi 'Auvea yana tomotoga begaidi toveimea tulina tulina fwayafwaya de'e 'waineye yadi veimea 'wa na vevematayakeyakedi. 'Ami toveimea kabemani bwaikaotogina yana tofolovavo taiadi 'wa na veve'ililibuyedi, kumanidiavo i vetunedi tosakona i na vematavulogidi we'e egavo yadi sauluva 'atumaidi i na subiadi.  
15 Tomotoga fuedi Yaubada wata Iesu Valana 'Atumaina i bavuyedi bega tutuya fuedi i awavesakoyemi. Yaubada nuanuana 'wa na vevesauluva 'atumaina bega toawavesakonidi yami sauluva i na 'isedi i na ve'wadamo.  
16 Yaubada 'akonadi i 'etoyavumi sauluva tuatuaidi 'waidiega, yavuyavumi 'wa na miamia, siwe kebu tamu yami sakona 'wa na velubwasabwasai yami sauluva 'ivauna 'wainega. We'e mogitana taunimi 'wa na tauyemi Yaubada 'waineye 'wa na vetofolova faifaina.  
17 Tomotoga matatabudi 'wa na veve'ililibuyedi, emiavo tovetumagana 'wa na nunuakalikaliedi, ma yami kololo Yaubada 'wa na vevematayakeyakeni wata yami toveimea bwaikaotogina 'wa na ve'ililibuyeni.   

Keliso yana tokemaiga vita 'waidie, yada 'eba 'isa 
 

18 'Omi 'ifwaimi 'wa vetofolova mali tomotoga 'waidie, i lubwainemi 'wa na vevematayakeyakedi wata 'wa na veve'ililibuyedi. We'e tomotoganidi i nuakalikaliemiga wata i 'ivaisemiga kebu 'aise'avadi 'wa na veve'ililibuyedi, tomotoganidi yadi veimea fa'alidi 'waidiega vita 'wa veveluagadi wata 'wa na veve'ililibuyedi.  
19 Yami sauluvanina 'atumaina faifaina avinodi kebu 'wa da sakonaga, we'e vita 'wa na veluaga-maimaigidi siwe 'wa na tokemaigemi fai 'ami nuanua Yaubada 'waineye bwaikina.  
20 Siwe 'ai'edi 'wa na tokemaigemi 'ainike 'waidie yami sakona faifaidi, tutulina ava'ai? We'e 'ai'edi yami sauluva 'atumaidi faifaidi i na nikemi bega 'wa na tokemaiga, Yaubada ma yana nuakalikali i na vesauluva 'atumaina 'waimie.  
21 I lubwainemi 'wa na tokemaiga vita 'waidie fai naninina faifaina Yaubada i venua'ivinemi. Keliso veviga i veluagadi faifaimi yami 'eba 'isa, begaidi yana tokemaiga veviganidi 'waidie 'wa na vetutuyameni.   

   
 

22 *Kebu tamu yana sakonaga  

wata kebu tamu tutuya 'awanega vekali i da souyeni.   


23 *Tomotoga i awavesakoyeniga,  

kebu wata awavesakoyega bonadi i da tutuli.  

Tomotoga vita i veleveleni,  

siwe kebu i da ve'isakololo 'waidie.  

Yana nuanua matatabuna i yatoi Yaubada nimaneye,  

taunina yana veimea tonovina vonayavuga 'waineye.   


24 *Keliso 'aiseotogina yada sakona i 'ewadi tomogoneye  

'ai lagalagana 'waineye i ve'a'avadi,  

bega 'ada fata sakona ta na baileni 'wa da vo ta da wafa sauluvanidi 'waidiega,  

wata ta na vevesauluva tonovina Yaubada mataneye.  

'Ana kini'ona 'waidiega 'wa ve'atumai.   


25 Basenadi 'wa mia 'ani'ie Yaubada 'wainega,  

'omi bani'odi sifi vuyovuyodi.  

Siwe 'asiau 'wa vilami 'ami To'isave'avina 'waineye,  

'anu'anunumi 'adi Tolumadu'ai.    

Naginagidi 'adi veimea 
 

1-2 *Iesu taunina i tauyeni Tamana yana nuanua 'waineye, 'omi vevine wata bani'odi taunimi 'wa na tauyemi yami lalamogavo 'waidie 'wa na vevematayakeyakedi. 'Ai'edi yami lalamogavo 'ifwaidi kebu i da vetumaganaga Yaubada yana Vona 'waineye, yami vematayakayaka i na 'isedi, yadi 'eba 'isa bega i na nuaviladi Yaubada 'waineye. Kebu yami vona 'waidiega i na nuaviladiga, yami ve'ililibu wata yami sauluva tonovidi i na 'isedi bega i na vetumagana.  
3 *Kebu vaigavu nuami i na 'ewadi 'ami 'isa 'atumaidi faifaidi bani'odi nava'au-'amola, 'odo'odo 'aninamanamalidi, 'alo talauma 'atumaidi 'adi tutula bwaikidi.  
4 We'e mogitana yami nuanua 'wa na 'ivivigavudi nuanua bikana wata nuaobu 'waidiega, naninidi kebu i na 'watu, 'adi 'isa 'atumaidi Yaubada mataneye.  
5-6 *Basenadi vevine totafalolo, kumanidiavo yadi vetumagana i yato-vagasedi Yaubada 'waineye, de'e bani'odi i vigavuyedi. Yadi lalamogavo i vematayakeyakedi bani'odi Sela, Ebelamo i vematayakeyakeni wata i ve'ililibuyeni fai 'adi toveimea. 'Ai'edi yadi sauluvanina 'wa na vetutuyameni bega 'wa na vevesauluva 'atumaina wata kebu tamu nani faifaina 'wa na kololo, 'omi mogitana Sela natudiavo.   


7 *'Omi iavetami yami vevinevo taiadi 'wa miamianiga 'wa na nuani taunidi kebu toketokediga bega ma yami ve'ililibu 'wa na 'i'isave'avinidi fai taunidi ma fuemie 'ami nuakalikali mia 'atumaina wata miamia-vagaina 'wa na veluagai Tamami Yaubada 'wainega. Vona mogitana ma yami ve'ililibu 'wa na 'i'isave'avinidi bega kebu tamu nani yami velu'ui i na veve'etobodedi.   

'Ida Keliso yana 'Aila'a 'aitamogana, begaidi ma edavo ta na vevenuakalikali 
 

8 Sai'afoga a na 'ailove bega de'e tamu nani faifaina a na veifufu fuemi 'waimie. Matatabumi Tamami 'aitamogana Yaubada, begaidi i lubwainemi ma emiavo 'wa na vevenuakalikali, yami nuanua 'aitamogana, 'ami vebae 'aitamogana 'ai'edi sosoana 'alo nuavita 'waidie, wata ma yami nuaobu ma emiavo 'wa na vevesauluva 'atumaina.  
9 'Ai'edi tamu aitoi i na vesauluva sakoina 'waimie kebu sauluva sakoinega 'wa na tutuli, wata i na yagaimiga kebu nuasakoyega 'wa na tutuli. Kebu bani'odi 'wa na vesauluvedi we'e mogitana 'wa na velu'ui Yaubada 'waineye i na vesauluva 'atumaina 'waidie. Yaubada nuanuana bani'odi 'wa na vevesauluvedi bega ma yana nuakalikali i na vesauluva 'atumaina 'waimie.  
10 *De'e vonanina faifaina Yaubada yana Buki nageneye i vo,  

   
 
'Ai'edi aitoi nuanuana tutuya fuedi ma yana sosoana i na miamia,  

vona sakoidi wata vekali kebu 'awanega i na sousouyedi.   


11 Sauluva sakoidi i na vedumwe'ubu'ubusedi  

nika i na vevesauluva 'atumaina.  

Ma yana tokemaiga i na vetafewa nuanua bikana wata veiana faifaidi.   


12 I lubwaineni bani'odi i na vesauluvedi fai egavo yadi sauluva tonovidi, Yaubada i 'ise'isedi wata i nuanuanidi,  

wata yadi velu'ui 'waineye bonadi i noganogaidi.  

We'e tosakona i awamata'isedi ma yana nuasako.”   

Tutuya 'ifwaidi vita i na souyedi sauluva 'atumaina 'wainega 
 

13 'Ai'edi tutuya fuedi nuanuami sauluva 'atumaidi 'wa na 'i'idewadi, kebu tamu aitoi vita i na velemi.  
14 *Siwe 'ai'edi vita 'wa na veluagadiga yami sauluva 'atumaidi faifaidi, 'asa'aiana 'wa na sosoanamo fai bola Yaubada 'ami tutula i na velemi. Kebu vita faifaidi 'wa na venuafouviga 'alo tomotoga 'wa na kololoyedi.  
15 Mogitana kebu 'wa na kololo, siwe Keliso 'waineye 'wa na 'odu'odu wata 'wa na ve'ililibuyeni, taunina 'ami Toveimea. 'Wa na venua'ivina-'atumai bega 'ai'edi tamu aitoi i na velutoliemiga i na vo, Awale 'wa vetumagana Iesu 'waineye,”'ami fata ma yami 'aseta 'wa na veifufu 'waidie, siwe ma yami ve'ililibu bonami bikadiega 'wa na vonedi.  
16 'Omi Keliso yana tomotoga i lubwainemi 'wa na vevesauluva 'atumaina bega 'ami vebae 'waidie 'wa na lulutonovi kebu 'wa da sakosakona. 'Ai'edi egavo i na awavesakoyemiga, yami sauluva 'atumaina i na 'iseni nika i na bunumayaga.  
17 'Ai'edi vita 'wa na veluagaiga sauluva sakoina 'wainega, 'omi taunimi, we'e 'ai'edi Yaubada yana nuanua 'wainega vita 'wa na veluagaiga yami sauluva 'atumaidi faifaidi, i lubwaineni nani 'atumaina.   


18-19 Keliso wata vita i veluagai sauluva 'atumaina faifaina, i wafa faifaida. Tutuya matatabuna faifaina i wafa-vetamogai yada sakona faifaidi. Taunina yana sauluva tonovina siwe i wafa tosakona faifaidi bega i na vagavaimi i na nawemi Yaubada 'waineye. Tomogo'avana i luvewafai we'e 'Anu'anununa i tovoi bega i nago towafa yadi 'eba mia* 'waineye i lau'age towafa 'anunudi 'waidie, kumanidiavo yogoyogonidi.  
20 *Towafanidi basenadiotoga Noa yana tutuye kebu nuanuadi Yaubada 'waineye i na vematayakayaka. Tutuya manamanawena Yaubada i tokemaiga nuanuana i na nuaviladi siwe tutuyanina Noa yana waka i yogona'a'avai i veimea 'wei bwaikina i obu. Tomotoga kebu fuediga 'adi 8 kumanidiavo 'ita'ita'i i veluagai wakeye, wayagata yana toketokena 'wainega ufa i ulalakasedi bega 'atumai'avadi.  
21-22 Ufanina yada 'eba 'isa bafitaiso faifaina, 'wainega 'asiau 'ita'ita'i ta veveluagai. 'Ita'ita'inina bafitaiso 'wainega kebu yokeotoga 'ana 'ilekoa faifaina, we'e mogitana ta bafitaiso ta vona'awaufaufa Yaubada 'waineye ta nuavilada sakona 'waidiega. 'Ita'ita'i ta veluagai bafitaiso 'wainega fai Iesu Keliso i tovoi wafayega, we'e 'asiau i miamia abame, Yaubada veimea i veleni bega i miabui 'ana 'atagiega, anelosevo, toveimeavo wata nani toketokedi matatabudi abame i veveimeyedi.    

Yaubada yana nuanua ta na vematayakeyakedi 
 

1 'Wa na nuani tutuyanina Keliso i vetomotogaotoga taunina i tauyeni vita i veluagadi begaidi i lubwainemi yana nuanuanina 'wainega taunimi 'wa na kiavetoketokemi. Taunimi 'wa na tauyemi vita 'waidie, fai 'ai'edi aitoi mogitana taunina i tauyeniga Keliso 'waineye bega vita i na veluagadi faifaina, kebu nuanuana i na sakosakona.  
2 Begaidi tutuya de'e 'wainega i na nagoga 'ana tugusa yawaimi i na 'a'ava, bunu 'ana nuanua sakoidi kebu nuami i na 'ewadi. We'e mogitana Yaubada yana nuanua 'aisena 'wa na vevematayakeyakedi.  
3 Yaubada 'ana tobavu nuanuadi sakona-vebogi 'omi wata basenadi bani'odi 'wa vesauluvedi, siwe 'akonadi 'wa 'ailove 'asa'aiana 'ami fata 'wa na 'ailove-vagata. Basenadi yami nuanua matatabuna 'wa tauyedi sauluva 'eba bunumayaga wata bunu 'ana nuanua sakoidi 'waidie, ufa toketokena 'wa toke 'wa yemu nuami i lugaugaudi, 'wa ve'avula-'avo'avovo wata ma yami subia 'wa 'odu'odu yaubada-vekavekali 'waidie.  
4 Sauluvanidi 'akonadi 'wa bailedi bega emiavo kebu i da vetumagana Yaubada 'waineye, nuadi i voganidi fai kebu 'wa da luluve'auyedi sakonanidi 'waidie, begaidi ma yadi nuasako i sisidibidibiemi.  
5 Tosakonanidi 'awaie tomotoga ma yawaidi wata towafa taiadi i na vonayavuga Yaubada 'waineye, bei i na veimea 'adi vematavuloga i na veluagai.  
6 Mogitana tomotoga matatabuda ta na vonayavuga Yaubada 'waineye, begaidi basenadi Iesu Valana 'Atumaina i lu'ageyeni tomotoga 'akonadi i wafaga 'waidie. Yaubada i na veimea tomotoga vematavuloga i na veluagai yadi sakona fwayefwayeye faifaidi, siwe Valanina 'Atumaina 'wainega 'anu'anunudi 'adi fata i na miamia Yaubada i miamiaga bani'odi.   

Yaubada yana nuakalikali 'waideye, 'waidiega ta na 'aivaita 
 

7 Fwayafwaya wata nani matatabuna sai'afoga i na 'a'ava, begaidi taunimi 'wa na 'i'isave'avinimi, kebu 'wa na mia-maimaiga 'wa na 'isa'isa bega 'ami fata 'wa na vevelu'ui.  
8 *Siwe tamu nani bwaikina 'wa na 'i'idewaiga, ma emiavo 'wa na vevenuakalikali mogitana bega kebu emiavo yadi sakona fuedi faifaidi 'wa na nuanua, 'wa na veveianamo.  
9 Emiavo 'wa na tauyedi i na luku yami vanuge mia wata 'eno faifaidi, kebu ma yami luvulewa 'wa na mia'ubu'ubusedi.  
10 'Ida 'aitamogana 'aitamogana 'akonadi Yaubada yana nuakalikali 'ada veuveuta tulina tulina i veleda. 'Ada veuveutanidi ta na vefolovedi, 'waidiega edavo ta na 'i'ivaisedi nika 'ida Yaubada yana tofolova 'atumaida.  
11 'Aitamogana 'aitamogana 'akonadi ma 'ada veuveuta begaidi 'ai'edi aitoi i na lau'agega, i lubwaineni bonana 'ana nogaya mogitana Yaubada yana Vona. 'Ai'edi aitoi i vetofolovaga emiavo 'waidie, i lubwaineni Yaubada yana toketokena 'wainega i na folofolova. 'Ai'edi bani'odi 'wa na folovediga Iesu Keliso faifaina nani matatabudi 'waidie, tomotoga i na 'isedi Yaubada i na subiai. Taunina ma yana 'ai'aiwabu magemagetadi wata ma yana toketokena tutuya matatabuna 'waidie, kebu i na 'a'ava i na 'eno-vagata. Vona mogitana, yaku nuanua bani'odi.   

Keliso yana tomotoga vita i na veluagadi faifaina 
 

12 Ekwavo, vita 'akonadi 'wa veveluagadi Keliso 'ana tovedumwe'ai'aivo 'waidiega, faifaidi kebu nuami i na voganidi, i lubwaineni bani'odi ta na veveluagadi.  
13 Siwe 'wa na sososoanamo fai basenadi Keliso vita i veluagadi faifaida, 'asiau 'omi wata bani'odi 'wa veveluagadi faifaina, bega tutuyanina yana 'ai'aiwabu magemagetadi i na souyediga, bei 'wa na sosoana mogitana.  
14 'Ai'edi tomotoga i na yagayagaimiga fai 'omi Keliso yana tomotoga, 'wa na sososoanamo, yami 'eba 'isa 'Anu'anunu Magemagetana, taunina Yaubada 'Anu'anununa, 'akonadi i agemi.  
15 'Ai'edi vita 'wa na veveluagai 'ami vematavuloga 'wainega fai 'wa sakona i lubwaineni. Sauluvanidi sakoidi bani'odi vainago, luvewafa, tolive'eda, 'alo tamu sauluva sakoina.  
16 We'e mogitana vita 'wa na veluagadiga fai 'omi Keliso yana tomotoga, kebu faifaidi 'wa na bunumayaga, siwe 'wa na vevekaiwamo Yaubada 'waineye fai i na 'isa'inanami 'omi Keliso yana tomotoga.   


17 Yaubada yana tutuya 'akonadi i velilivana, tomotoga matatabuda ta na vonayavuga 'waineye. 'Ida Yaubada yana tomotoga siwe ta na kumeta ta na vonayavuga 'waineye, we'e tutuyanina tomotoganidi Yaubada yana Vona i vedumwe'ai'aiediga i na vonayavuga, mogitana vematavuloga bwaikina i na veluagai.  
18 *Naninina faifaina tamu vona i 'eno'eno Yaubada yana Buki nageneye i vo,  

   
 
To'atumaina yadi luku abame kebu safailinaga,  

we'e tosakona wata Yaubada 'ana tovedumwe'ai'aivo ava'ai i na souyeni 'waidie?”   

   
 

19 Begaidi 'ai'edi vita 'wa veveluagadi Yaubada yana nuanua bani'odi, i lubwainemi 'wa na vevesauluva 'atumaina wata taunimi 'wa na tauyemi 'ami To'idewadewa 'waineye, fai kebu tamu sai'afo i na bailemi i na 'i'isave'avinimi.    

Yaubada yana tomotoga 'adi 'isave'avina faifaina 
 

1 'Omi tovetumagana 'adi to'isave'avinavo a na veifufu 'waimie. Yau wata bani'odi ma fuedeye to'isave'avina. Keliso yana veviga matatabuna a 'isedi wata tutuyanina yana 'ai'aiwabu magemagetana i na sivemageseniga yau wata i na veleku.  
2 *A na velu'ase'asemi nuanuaku Yaubada yana tomotoga 'wa na 'i'isave'avinidi bani'odi sifi 'adi to'isave'avinavo i 'i'ita'ita'iedi wata i 'e'edakumesedi 'atumaina. Yaubada yana tomotoga i 'anivelenedi 'waimie bega 'wa na 'i'isave'avinidi, ma yami 'idumwebika 'wa na veve'isabodedi Yaubada yana nuanua bani'odi, kebu 'wa na 'abiawa. Taunimi 'wa na tauyemi mogitana 'wa na vetofolova faifaidi, kebu tutula faifaina 'wa na nuanua.  
3 Tomotoganidi i velemiga kebu 'wa na veveimeyedi veimea toketokena 'wainega, yami sauluva 'atumaidi bani'odi yadi 'eba 'isa 'waidiega 'wa na 'e'edakumesedi.  
4 Bega tutuyanina Iesu kumanina To'isave'avina Bwaikina i na souyeni 'ami tutula i na velemi, tutulanina 'ai'aiwabu magemagetana i na 'eno-vagata 'waimie.   

Tovetumaganavo i lubwainedi ma yadi nuaobu i na tovoi fa'alina 
 

5 *We'e 'omi tubuvauvau iavetami wata bani'odi ma yami ve'ililibu to'isave'avinavo 'wa na vevematayakeyakedi. Matatabumi ma emiavo 'wa na ve'ivaivaita ma yami nuaobu fai Yaubada yana Buki i vo,  

   
 
Taunidi i awa'ai'aidiga Yaubada i vegaviedi,  

we'e tonuaobu ma yana nuakalikali i vevesauluva 'atumaina 'waidie.”   

   
 

6 *Begaidi ma yami nuaobu taunimi 'wa na tauyemi Yaubada yana toketokena 'waineye, bega yana tutuya mogitana 'waineye, i na silakaimi nika ma 'ami ve'ililibu.  
7 'Ami vita faifaidi 'wa vevenuafouviga, matatabudi 'wa na 'avalavedamanidi 'waineye fai i 'i'isanuakalikaliemi.   


8 'Wa na 'isa'isa wata taunimi 'wa na 'i'isave'avinimi fai 'ada gavia Seitani i yabayaba, nuanuana vita i na veleveleda wata yada vetumagana i na 'ivemweadi 'wa da vo wayo'o i da bodaboda 'aisaya i na ovai nika i na 'ania.  
9 Ma yami vetumagana 'wa na tovotovoi fa'alina wata Seitani 'wa na veugeugeni fai 'akonadi 'wa 'asetai emiavo tovetumagana 'awalawa matatabuna 'waidie vita i veveluagadi, 'omi wata bani'odi vitanidi 'wa veveluagadi.   


10 Vitanidi 'wa veveluagadiga siwe kebu tutuya manamanawenaga wata i na 'a'ava fai Yaubada tauniotogina i na 'ive'atumaimi, i na kiavefa'alimi wata i na kiavetoketokemi bega 'wa na mia 'atumaina. Yaubada yana sauluva matatabuna nuakalikali, i venua'ivinemi bega 'wa na luku yana 'ai'aiwabu 'eno'eno-vagaina 'waineye Keliso taiadi 'wa na miave'itubama.  
11 Yana toketokena nani matatabuna 'waidie kebu i na 'a'avaga i na 'eno-vagata. Vona mogitana, yaku nuanua bani'odi.   

Fita yana veifufu 'ana 'eba ve'a'ava 
 

12 *Yami lubulubu de'e siaina Sailasa i 'ivaiseku 'a kilumi, taunina iaku tovetumagana yana sauluva matatabuna a 'asetadi ma 'ana vetumagana. Yaubada ma yana nuakalikali i vesauluva 'atumaina 'waimie, faifaina 'akonadi a lu'ivona lubulubu de'e nageneye, bega nuanuaku 'wa na tovotovoi fa'alina yana nuakalikalinina mogitana nageneye.   


13 * Keliso 'ana tovetumagana ma fuemie Yaubada i venua'ivinemiga, side bei 'atamana Loma* 'waineye yadi vekaiwa i vetunei 'waimie, Malika kumanina a awave-natuna 'waineye wata i vekaiwa 'waimie.  
14 Emiavo tovetumagana 'wa na veluagadiga, ma yami nuakalikali 'wa na 'avalamaigidi.  

A vevelu'ui faifaimi, nuanuaku 'omi wata 'ifwaidi edavo Keliso taiadi 'wa miave'itubamaga, Yaubada nuanua bikana wata mia 'atumaina taiadi i na velevelemi.  

   
 
'Asa'aiana bani'odi,  

Fita   

2 FITA  

Fita yana kiluma 'ana veluga  

'Eba kiavemageta  

De'e Fita yana kiluma 'ana veluga tovetumagana i mia-ve'eve'e'elagiga 'waidie. Tovetumagananidi 'awalawa fuedi 'waidie i miamia de'e 'adi matakia, fai tove-vekavekali fuedi i sousouyedi. Tovenidi sauluva sakoidi i awave'atumaiedi wata i vonavona igodina Iesu kebu i na vilai i na mai.  

Bega Fita i velu'ase'asedi 'aseta mogitana Iesu faifaina 'waineye i na tovotovoi fa'alina. Iesu yana 'ivogavogana lamuna fai Yaubada nuanuana tomotoga nagami i na nuaviladi mulieta i na mai. Lubulubu de'e 'ana 'idi side bani'odi.  

Vona-vekaiwa. 1:1-2  

Yaubada i venua'ivinedaga nuanuana taunida ta na tauyeda 'waineye. 1:3-15  

Yaubada yana tolu'ivonavo wata tomata'aulelevo yadi lu'ivona Iesu faifaina vona mogitana. 1:16-21  

I matakia tove-vekavekali faifaidi. 2:1-22  

Iesu yana vila-vaitugana faifaina. 3:1-18  

1 Yau Saimoni Fita, Iesu Keliso yana tofolova wata 'ana tomata'aulele a vekaiwa 'omi Iesu 'ana tovetumaganavo 'waimie. 'Ada To'ita'ita'i Iesu Keliso 'asa'aiana taunina yada Yaubada, vetumagana i velemi yana veimea tonovina 'wainega, vetumagananina bani'odi kukuafou fueda 'waideye.  
2 A vevelu'ui faifaimi nuanuaku yami 'aseta Yaubada wata 'ada Toveimea Iesu faifaidi i na vevebwaika bega ma yadi nuakalikali i na vevesauluva 'atumaina 'waimie wata tutuya matatabuna nuanua bikana mia 'atumaina taiadi i na velevelemi.   

Kebu ta na 'ivemweamweadaga 
 

3 Yaubada yana toketokena 'wainega nani matatabuna 'akonadi i veleda 'ada fata bega yada mia wata yada sauluva i na ve'atumai yana nuanua bani'odi. Yana 'aivaitanina 'wainega taunina ta 'asetai, kumanina i venua'ivineda bega yana 'ai'aiwabu magemagetadi wata yana 'atumaina i na veleda.  
4 Wata yana toketokenanina 'wainega 'ada nuakalikali bwaikidi wata 'atumaidi i veleda, kumanidiavo faifaidi basenadi i vona'awaufaufa. Nuakalikalinidi 'waidiega taunina yana nuanua wata yana sauluva i veleda nika 'ada fata bunu 'ana nuanua sakoidi 'awasasadeye ta na degedi.  
5 Fai naninidi 'atumaidi ta veluagadi Yaubada 'wainega wata fai 'wa vetumagana Keliso 'waineye, begaidi i lubwainemi ma yami tokemaiga 'wa na vevewavawava yami sauluva i na ve'atumai. I na ve'atumaiga 'aseta 'wa na lalauala bega Yaubada yana nuanua 'wa na 'asetadi.  
6 'Akonadi 'wa na 'asetaga taunimi yami nuanua 'wa na 'isave'avinidi bega i na nagoga ma yami tokemaiga Yaubada yana nuanua 'wa na 'i'idewadi.  
7 'Akonadi yana nuanua 'wa na 'i'idewadiga 'ami fata 'wa na veiaiana tomotoga taiadi, i na nagoga nika 'wa na nuakalikaliedi mogitana.  
8 'Ai'edi sauluvanidi i na vevebwaika 'waimie 'ada Toveimea Iesu Keliso 'wa na 'asetai mogitana bega yami folova faifaina kebu nani-'avo'avovo, ma vuagina.  
9 We'e egavo sauluvanidi kebu 'waidie i da 'eno'enoviga, 'ana 'isa Yaubada yana nuanua kebu i da 'isa'inanadi wata 'akonadi nuadi i fani yadi sauluva sakoidi basenadi i 'idewadiga Iesu i iwalekolekoadi.   


10-11 Ekwavo, 'akonadi 'wa 'asetai Yaubada i venua'ivinemi nuanuana 'omi yana tomotoga, begaidi i lubwainemi 'wa na tokemaigemi sauluvanidi 'atumaidi 'waidie bega yana venua'ivinanina i na 'eno-vagata. 'Ai'edi mogitana bani'odi 'wa na vesauluvediga, kebu 'ana fata Iesu 'wa na baileni wata kebu 'wa na sakona 'waineye, we'e Yaubada i na lu'uma'umaiemi i na tauyemi 'wa na luku Iesu Keliso yana 'Eba Veimea miamia-vagaina 'waineye, taunina 'ada Toveimea wata 'ada To'ita'ita'i.   

Tomata'aulele yadi lu'ivona Keliso faifaina vona mogitana 
 

12 Naninidi 'akonadi 'wa 'asetadi wata Yaubada 'ana 'aseta mogitana 'akonadi 'wa nogaiga 'wa vevematayakeyakeni, fai Yaubada i venua'ivinemi begaidi tutuya fuedi a na totolinuata'i 'waimie.  
13-14 Yau sai'afoga fwayafwaya de'e a na 'iaweni bani'odi basenadi 'ada Toveimea Iesu Keliso i voneku. I lubwaineku ma yawaikuye a na vonavona naninidi yami sauluva 'atumaidi faifaidi bega 'wa na nuanuanidi.  
15 Begaidi a toke a folofolova faifaimi, bola yawaiku i na 'a'ava nuanuaku bwaikina yaku awaveda'eda 'wa na nunuave'avinidi.   


16 Tutuyanina 'a wai 'waimie 'ada Toveimea Iesu Keliso yana toketokena wata yana vila-vaitugana faifaidi 'a lau'age 'waimie. Yama lau'agenina kebu tomotogaotoga ma yana 'aseta 'ana ifuifufu bega i na vekalieda, Keliso yana 'ai'aiwabu mataududulina taunima matamega 'a 'iseni bega 'a lu'ivona 'waimie.  
17-18 *Basenadi Iesu taiadi 'a laka 'oya tabutabuna 'waineye 'a miamia nika Yaubada Tamada awa'ai'ai wata mageta mataududulina i veleni, wata bona 'a nogai Yaubada Magemagetana 'wainega i vo, De'e Natuku nuafouku a nuakalikalieni bwaikina, faifaina a sosoana mogitana.” Vona mogitana taunima bonana 'a nogai abamayega.   

Tolu'ivonavo yadi lu'ivona Keliso faifaina vona mogitana 
 

19 Basenadiotoga Yaubada yana tolu'ivonavo i vona-samula Keliso yana mai faifaina. Fai taunima 'a 'iseni 'ada fata ta na vetumagana ta na nuani mogitana tolu'ivonanidi yadi vona matatabuna vona mogitana. Begaidi i lubwainemi yadi vonanidi 'wa na nuanuanidi, 'waimie bani'odi mageta i magemagetai dudubala nageneye. 'Wa na nuanuanidi i na nagoga nika nuami i na magetadi bani'odi Kumauloku i lakalaka tutuya i kilikililia.  
20-21 I lubwainemi tamu nani bwaikina 'wa da 'asetai. Vonanidi Yaubada yana buki nageneye tolu'ivonavo 'waidiega kebu yadi nuanuayega i da mai. Kebu 'ana fata vonanidi i na maia tomotoga 'waidiega, we'e mogitana 'Anu'anunu Magemagetana yadi nuanua i 'ona'onadi bega Yaubada yana Vona i lulu'ivoneyedi.    

Tove-vekavekali faifaidi 
 

1 Vona mogitana 'aseta ta veluagai Yaubada yana tolu'ivonavo 'waidiega, siwe wata basenadi tolu'ivona-vekavekali i tovoi tomotoga i vekaliedi. Wata bani'odi 'awaie tove-vekavekali i na souyedi 'awasasamie, givagivayega yadi ve sakoidi 'waidiega 'ifwaimi i na vekaliemi bega yami vetumagana i na 'ivesakoidi. 'Ada Toveimea Iesu tovenidi i tuveobudi siwe i na ve'eweni, begaidi 'adi vematavuloga i na veluaga-matayo'oi 'ai-'ala'alase.  
2 Yadi ve vekavekali 'waidiega tomotoga fuedi yadi sauluva 'eba bunumayaga i na vetutuyamedi, we'e mali tomotoga i na 'isedi nika Keliso yana sauluva wata yana 'eda'eda mogitana i na awavesakoyeni.  
3 Tovenidi, taunidi toluve'ove'o'olagi nuami i na 'ewadi ifuifufu-'avo'avovo taunidi i 'idewadiga 'waidiega bega mani bwaikina 'wa na veleveledi. Basenadiotoga Yaubada 'adi vematavuloga i 'idewa-vagaseni, i lulukamata faifaidi.   


4 I lubwainedi 'adi vematavuloga i na veluagai fai basenadiotoga Yaubada yana anelose i sakonaga kebu i da 'isedimo, i 'ive'avinidi i tawedi i obu ovu manamanaweotogina nageneye. Bei dudubala nageneye yogoyogonidi i miamia 'adi vematavuloga i lulukamaseni vonayavuga 'ana tutuya 'waineye.  
5 *Wata bani'odi basenadiotoga Noa yana tutuye tomotoga fuedi Yaubada i vedumwe'ai'aieni siwe kebu i da vemata'ise'isediga, mwai bwaikaotogina 'wainega 'ana tovedumwe'ai'ainidi i leodi fwayafwaya taiadi. Noa ma yana 'aila'avo 'adi 7 'aisedi Yaubada i 'ita'ita'iedi fai taunina tolau'age sauluva tonovina faifaina.  
6 *Mulieta Yaubada i veimea 'atamana Sodoma wata Gomola vematavuloga i na veluagai, i leodi 'ai-'ala'alata 'wainega i ve'aufafa. De'e Yaubada 'ana tovedumwe'ai'aivo yadi 'eba 'isa tutuya i mimaiga faifaina.  
7-8 *Tomotoganidi 'waidiega Lota 'aisena yana sauluva tonovina bega Yaubada i 'ita'ita'ieni. 'Aiata 'aitamogana 'aitamogana tomotoganidi yadi sauluva sakoidi Lota i 'ise'isedi wata yadi vona i noganogaidi. Kebu nuanuadi Yaubada i na vematayakeyakeni, nuanuadi bwaikina bunu 'ana nuanua sakoidi begaidi Lota ma yana venuafouviga i nunuavita.  
9 Vona mogitana Yaubada Noa wata Lota i 'ita'ita'iedi bega ta 'asetai 'ana fata to'atumaina i na 'ita'ita'iedi vita 'waidiega, we'e tosakona 'akonadi i veveimeyedi i na nagoga mulieta tutuyanina ta na vonayavuga Yaubada 'waineye 'adi vematavuloga i na veluagai.  
10 Matatabudi tosakona siwe mogitana egavo bunu 'ana nuanua sakoidi nuadi i 'ewadi, i veve'avula-'avo'avovo wata Yaubada yana veimea i sidibidibieni.  

Tove-vekavekalinidi 'awasasamie i fwausa-'avo'avovo, taunidi i awa'ai'aidi we'e tomia abama kebu i da ve'ililibuyediga i awavesakoyedi.  
11 Anelose abame toketokeotogidi ma yadi veimea, tovenidi kebu bani'odiga, siwe kebu ma yadi manini tovenidi i da vevevitadi 'Auvea mataneye yadi sauluva sakoidi faifaidi.  
12 Tove-vekavekalinidi bani'odi 'aisaya walawala'ai nua-'avo'avovodi, ava'ai tomogodi yana nuanua i 'i'idewadi, i tubuga bega toyaubani i na vunugidi i na nikedi i na wafa. Tomotoganidi nuadi 'anigaugaudi naninidi i bavuyedi i sisidibidibiedi, 'awaie 'aisaya bani'odi i na wafaotoga.   


13 Tomotoga 'ifwaidi yadi vetumagana i 'ivesakoidi, 'adi tutula 'awaie vita i na veluagai Yaubada 'wainega. Lovana 'aiata taiadi i sosoana-'avo'avovo tomotoga matadie i sakosakona. Taiadi 'wa 'ani'ani 'wa vo 'ako tomotoga 'atumaidi, siwe ma yadi sosoana i vevekaliemi. 'Omi 'atumaimi we'e 'awasasamie bani'odi yoke i na tunuvedamanimi.  
14 Nuanuadi bwaikina vevine taiadi i na vevematafou'isa. I sakosakona-vebogi siwe kebu 'anigodi i da toatoa. Tomotoga 'ifwaidi kebu yadi vetumagana toketokediga i nunua'anidi nika i sakosakona 'wa da vo i da nunawedi kuli ma unana 'waineye. Tutuya fuedi i luluve'ove'o'olagi nuanuadi bwaikina kukua, ma yadi 'aseta mali tomotoga i vevekaliedi yadi mani i eloelodi. 'Akonadi Yaubada i veimea 'awaie 'adi tutula i na veluagai.  
15 *'Eda tonovina 'akonadi i 'iaweni i vuyo, Belami yana sauluva i salai. Belami, taunina Beo natuna, tamu Yaubada yana tolu'ivona siwe mani 'ana nuanua i vebwaika 'waineye bega i sakona.  
16 Tutuyanina i nunago 'edeye, avinodi 'aisaya kebu 'adi fata i na welava siwe yana doniki Belami yana sauluva sakoina i talabodeni 'wa da vo tamu tomogo i da veveifufu, Belami yana nuanua 'wa da vo 'wava'wavadi yadi sauluva i ve'ilovei.    


17 Tomotoganidi kebu tamu sai'afo 'waidiega 'aivaita i na souyeni, 'wa da vo bani'odi ufa-luluvuala i da lala. Yadi nuanua kebu fa'alidiga bani'odi waowa kaukau i bewebewedi. Yaubada yadi 'eba mia i 'idewa-vagasedi faifaidi dudubala 'wau'waugaotogina 'waineye.  
18 Taunidi i awa'ai'aidi yadi veifufu 'adi nogaya nani-'avo'avovo, siwe 'waidiega tomotoga nuadi i 'ewadi. Tomotoga 'ifwaidi be'ama i vetumagana Iesu 'waineye i sousouyedi tosakona 'waidiega, siwe wata tovenidi i sisivemuliugadi bunu 'ana nuanua sakoidi 'waidiega.  
19 I vonedi i vo, Yama ve 'wa na vetutuyamedi nika 'omi yavuyavumi, kebu tamu veimea 'wa na vematayakeyakeni.” Bani'odi i voneyediga siwe sauluva sakoidi 'akonadi tovenidi i veveimeyedi. Vona mogitana, sauluva sakoidi tomotoga i 'i'idewadiga bani'odi yadi toveimeavo, 'waidie i vevetofolova.  
20 Egavo 'ada Toveimea Iesu Keliso taunina 'ada To'ita'ita'i valana i 'asetai bega fwayafwaya 'ana nuanua sakoidi i degedi, siwe wata i na vila-vaituganidi, sakona i na veveimeyedi, tomotoganidi i na 'ivesakootogidi mogitana, basenadi kebu bani'odiga.  
21 Nuakalikalidi. 'Ai'edi Iesu yana 'eda'eda tonovina kebu i da 'asetaiga yadi wafa 'waineye vita i da veluagai, siwe 'akonadi i 'asetai Yaubada yana veimea magemagetana i 'aniveleneni 'waidie i vedumwe'ai'aieni, vita bwaikaotogina i na veluagai.  
22 *Yada 'eba awatalatutula i 'eno'enovi tovedumwe'ai'ainidi yadi sauluvanina faifaina. Ta vo, 'Ou'ou i na 'ovala, mulieta i na vilai, taunina 'ovalina i na 'ania.” Wata ta vo, 'Ai'edi tamu aitoi yana bawe i na vetoai, wata i na vilai i na nago i na ludobwadobwana.”    

Toveimea Iesu yana vila-vaitugana faifaina 
 

1 Ekwavo, de'e a kilukilumaga 'waimie, yaku lubulubu 'ana veluga. Lubulubunidi 'ailuga 'waidie a kikiavenuave'avinimi, nuanuaku nuanua tonovidi faifaidi 'wa na nuanua.  
2 Vonanidi basenadiotoga Yaubada yana tolu'ivonavo magemagetadi i lu'ivoneyediga wata Toveimea Iesu 'ada To'ita'ita'i yana veimea 'ima yami tomata'aulelevo 'a velemiga, nuanuaku 'wa na nuanuanidi.   


3 *We'e tamu nani bwaikina nuanuaku 'wa na 'asetai. Tutuya 'eba ve'a'ava sai'afoga i na velilivana, 'ifwaidi tomotoga i na tovoi, taunidi yadi nuanua sakoidi i na 'idewadi wata i na sidibidibiemi.  
4 I na vo, Basenadi Iesu i vona'awaufaufa i na vilai i na mai, siwe ava'aibe taunina? 'A nuani kebu tamu sai'afo i na mai. Fwayafwaya 'ana 'idewavau 'wainega i maiga 'asiau nani matatabuna 'asa'aiana 'adi 'isa'isanidi i 'eno'enovi. Tubumavo basenadiotoga i wafa i maiga 'asiau kebu tamu nani i da vetuli.”  
5 *Siwe tomotoganidi kebu nuanuadi i na awavemogitana basenadiotoga Yaubada i vona nika abama i souyeni, wata fwayafwaya i souyeni ufa 'wainega, we'e ufanina 'wainega fwayafwaya i 'idewai.  
6 *Mulieta ufanina mwai 'wainega fwayafwaya i 'ivesakoi wata tomotoga i leodi.  
7 We'e abama* wata fwayafwaya 'asiau ta 'ise'isediga, 'akonadi Yaubada i vona 'awaie i na kabunidi i na 'alaidi siwe bola, i lulukamata bega tutuyanina tomotoga i na vonayavuga Yaubada 'waineye, bei nani matatabuna i na leodi 'ana tovedumwe'ai'ai taiadi.   


8-9 *Ekwavo, we'e tamu nani nuanuaku 'wa na nuani. Tomotoga 'ifwaidi i vo, Basenadi 'ada Toveimea Iesu i vona'awaufaufa i na vilai i na mai, siwe awale i 'ivogavogana kebu i da mimai-matayo'o?” Kebu i da 'ivogavoganaga fai malamala 1,000 tutuya manamanawena 'ida 'waideye, we'e Yaubada 'waineye 'wa da vo 'aiata 'aitamogana 'ana vemanawe. 'Aiata wata malamala Yaubada kebu faifaidi i da nuanua siwe ma yana tokemaiga i lulukamasemi, kebu nuanuana tamu aitoi i na luku 'ai-'ala'alase, nuanuana nagami tomotoga matatabudi i na nuaviladi yadi sakona 'waidiega.   


10 *'Ada Toveimea Iesu yana vila-vaitugana 'ana 'aiata kebu i na lu'ivoneyeniga, ta na miamiamo nika i na souyeni tomotoga yawaidi i na lovoga. 'Aiatanina 'waineye, inala, weta'i wata 'ubwana i na toafwai butu'aidi bwaikidi nika ava'aiamo i na nago, we'e nani matatabuna fwayafwaya taiadi i na 'ala'a'avadi.   


11-12 Vona mogitana nani matatabuna i na 'ala'a'avadi, we'e 'omi bani'odi? I lubwainemi tutuya de'e Yaubada yana 'aiatanina 'wa na lulukamaseniga, taunimi 'wa na tauyemi Yaubada 'waineye yami sauluva i na ve'atumai yana nuanua bani'odi. 'Ai'edi Yaubada yana nuanua ta na vematayakeyakediga yana 'aiata bwaikina ta na duduni i na vagamai. 'Aiatanina 'waineye yauyauta bwaikina inala, weta'i wata 'ubwana i na itana, nika nani matatabuna i na savovola.  
13 *Siwe 'akonadi Yaubada i vona'awaufaufa abama wata fwayafwaya 'ivaudi i na 'idewadi, bei sauluva tonovina i na 'eno'enovi, naninidi faifaidi ta lulukamata.   


14 Ekwavo, vona mogitana Yaubada fwayafwaya 'ivauna i na 'idewai begaidi 'aiatanina faifaina 'wa na lulukamataga, nuanuaku ma yami tokemaiga 'wa na vevewavawava yami sauluva 'atumai'avadi Yaubada mataneye wata taiadi 'wa na veveiana bega kebu tamu nani faifaina i na awavesakoyemi.  
15 'Ada Toveimea kebu i da mimai-matayo'oga lamuna side bani'odi. Ma yana tokemaiga i lulukamata nuanuana nagami Valana 'Atumaina ta na lu'ivona tomotoga 'waidie bega 'ana fata 'wainega 'ita'ita'i i na veluagai. Iada Faulo, kumanina ta nuakalikalieni, yana nuanua wata bani'odi, ma yana nuamageta Yaubada 'wainega 'akonadi i lu'ivona 'waimie lubulubu 'wainega.  
16 Tutuya fuedi i kilukilumaga Iesu yana vila-vaitugana faifaina, we'e 'ana kilukiluma 'waidie nani 'ifwaidi 'adi 'aseta vitadi, naninidi tomotoga yadi nuanua mweadi wata bavubavudi taunidi yadi nuanuayega i sisiviladi nika 'adi 'aseta i vevetuli. Wata bani'odi, vona 'ifwaidi Yaubada yana Buki 'wainega i 'ivesakoidi bega taunidi i na 'iveilagidi 'awaie i na wafaotoga.   


17 We'e ekwavo, 'omi 'akonadi 'wa 'asetai tove-vekavekali yadi nuanua 'waidiega Yaubada yana Vona i 'i'ivesakoidi, begaidi taunimi 'wa na 'i'isave'avinimi i na nunago Yaubada yana veimea 'ana tovedumwe'ai'ai i na silolomi nika yami vetumagana toketokena 'wainega 'wa na mwea.  
18 Nuanuaku yami 'aseta 'ada Toveimea Iesu Keliso taunina 'ada To'ita'ita'i faifaina i na vevebwaika, wata 'wa na tovoi fa'alina 'waineye bega tutuya fuedi ma yana nuakalikali i na vevesauluva 'atumaina 'waimie.  

Taunina ma 'ana ve'ililibu yana 'ai'aiwabu magemagetadi kebu i na 'a'avaga, i na 'eno-vagata.  

   
 
Vona mogitana yaku nuanua bani'odi,  

Fita   



* 1:17-18:
Mad 17:1-5; Mak 9:2-7; Luk 9:28-35

* 2:5:
Nag 6:1-7:24

* 2:6:
Nag 19:24

* 2:7-8:
Nag 19:1-16

* 2:15:
Sal 22:4-35

* 2:22:
Nua 26:11

* 3:3:
Iud 1:18

* 3:5:
Nag 1:6-9

* 3:6:
Nag 7:11

* 3:7:
Abama bei inala, weta'i wata 'ubwana i 'eno'enoviga i na kabunidi, we'e bei Yaubada i miamiaga kebu.

* 3:8-9:
Sam 90:4

* 3:10:
Mad 24:43; Luk 12:39; 1Te 5:2; Ve 16:15

* 3:13:
Ais 65:17, 66:22; Ve 21:1

1 IONI  

Ioni yana kiluma nagami  

'Eba kiavemageta  

Tutuyanina Ioni i ve'auvea lubulubu de'e kumekumetana i kilumi tovetumaganavo i miamiani 'awalawa Eisia nageneye faifaidi. Tutuyanina 'waineye Ioni i miamia Efeso.  

Ioni yana nuanua 'ailuga. Tamu, Iesu 'ana tovetumaganavo i velu'ase'asedi bega Yaubada wata Natuna Iesu Keliso 'aisedi 'waidie i na tovotovoi fa'alina. 'Akonadi Yaubada i nuakalikalieniga wata i lubwainedi ediavo i na nuakalikaliedi. Wata tamu yana nuanua, i matakia 'waidie tove-vekavekali faifaidi. Tovekalinidi igodi i vo, Tomogoda nani sakoina, begaidi kebu 'ana fata Keliso i na vetomotoga ma tomogona 'ida bani'odi. 'Ana 'isa'isa mogitana tomotoga, siwe tomogona kebu tomogoda bani'odi.” Wata tovekalinidi yadi nuanua 'aseta nani 'atumaiotogina, we'e nuakalikali tamu nani-'avo'avovo wata sauluva tonovidi kebu faifaidi i da nuanua. Tomotoganidi 'asa'aiana taunidi Keliso 'ana gaviavo, begaidi Ioni nuanuana yadi vekalinidi i na sivemagesedi ve tonovidi 'waidiega. Lubulubunina 'ana 'idi side bani'odi.  

Lubulubu nagena 'ana nuanua mogitana. 1:1-4  

Sauluva magemagetadi wata sauluva dudubala kebu taiadi i da vesala. 1:5-2:17  

I matakia Keliso 'ana gaviavo faifaidi. 2:18-29  

'Ada fata ta na 'asetai egavo Yaubada natunavo wata Seitani natunavo. 3:1-4:6  

Yaubada nuakalikali lamuna bega natunavo i lubwainedi i na vevenuakalikali. 4:7-5:5  

Iesu Keliso 'ana tolu'ivonavo 'aitonu, wata mia-vagata faifaidi. 5:6-21  

Keliso yada mia 'ivauna wata 'atumaina lamuna 
 


1 *Basenadiotoga Yaubada fwayafwaya wata abama bola kebu i da 'idewadiga, nagamidiotoga yana Tosivemageta i miamia, mulieta 'a 'iseni wata yana vona 'a nogai. Mogitana 'a 'isaotogi wata taunima 'a 'abitonovi. Taunina Yaubada yana nuanua matatabuna 'ana Tosivemageta wata 'wainega mia 'ivauna wata 'atumaina ta veveluagai.  
2 *Tutuyanina mianina lamuna i souyeni, 'ima 'a 'iseni begaidi 'a kiluma 'a lulu'ivona 'waimie. Tosivemagetanina 'a vonevoneyeniga, taunina Keliso, basenadiotoga Tamada taiadi i miamia, siwe i mai bega 'wainega mia 'atumaina wata miamia-vagaina ta na veluagai.  
3 Ava'ai 'a 'iseni wata 'a nogai 'a lulu'ivona 'waimie bega yama veiana Tamada wata Natuna Iesu Keliso taiadi 'omi wata bani'odi 'wa na veiana nika yada sosoana 'aitamogana.  
4 'A kilukiluma 'waimie bega taiadi ta na sososoana mogitana.   

Yaubada magemagetana 
 

5 Ava'ai basenadi 'a nogai Iesu 'wainega, 'a lulu'ivona 'waimie, vonanina side bani'odi. Yaubada magemagetana, kebu tamu sai'afo dudubala i da 'eno'eno 'waineye.  
6 Begaidi 'ai'edi ta na vo 'ako 'ida Yaubada taiadi ta veiana, siwe yada nuanua dudubalidi, yada veifufunina vekali wata Yaubada 'ana 'aseta mogitana kebu ta da vematayakeyakedi.  
7 Yaubada yana 'eba mia magemagetaotogina bega 'ai'edi ta na miamiaga yana magetanina nageneye, ma yada sosoana ta na veveiaiana wata Natuna Iesu dayagina i 'i'ivevunavunagida yada sakona 'aitamogana 'aitamogana 'waidiega.   


8 'Ai'edi ta na vo, 'Ima kebu tosakonaga,” taunida ta vevekalieda wata Yaubada 'ana 'aseta mogitana kebu i da 'eno'eno yada nuanua 'waidie.  
9 We'e 'ai'edi yada sakona ta na lu'ivoneyedi Yaubada 'waineye, ta vetumagana mogitana yada sakona i na nuatavunidi. Wata i na 'ivevunavunagida yada sauluva sakoidi 'waidiega, fai taunina ma 'ana vetumagana wata yana sauluva tonovina.  
10 'Ai'edi ta na vo, 'Ima kebu 'a da sakonaga,”'ana 'aseta Yaubada kumanina 'wa da vo tovekali wata yana vona kebu i da 'eno'eno yada nuanua 'waidie.    

Keliso taunina 'ada to'aivaita 
 

1 Ekwavo, 'omi 'wa vetumagana Iesu 'waineye begaidi a ve'awa-natuna 'waimie wata a nuakalikaliemi. A vonevonemi bega kebu 'wa na sakonaga. Siwe 'ai'edi tamu aitoi i na sakonaga, 'ada To'aivaita i miamia i vevelu'ui faifaida Tamada 'waineye, bega yada sakona i na nuatavunidi. To'aivaitanina Iesu Keliso, yana sauluva matatabuna tonovina.  
2 Taunina i tauyeni i wafa faifaida bega yada sakona i 'ewayavuledi wata Yaubada i nuatavunida, siwe kebu 'aise'avada yada sakona faifaidiga wata tomia fwayafwaya matatabuna taiadi.   


3 'Ai'edi Yaubada yana veimea matatabuna ta na vevematayakeyakediga, ta 'asetai mogitana 'ida Yaubada taiadi ta veiana.  
4 'Ai'edi tamu tomogo i na vo, Yau Yaubada taiadi 'a veiana,” siwe yana veimea kebu i na vevematayakeyakediga, taunina tovekali wata Yaubada 'ana 'aseta mogitana kebu yana nuanua 'waineye i da 'eno'eno.  
5-6 We'e 'ai'edi aitoi Yaubada yana vona i na vevematayakeyakediga, yana nuakalikali Yaubada 'waineye, nuakalikali mogitana. 'Ai'edi aitoi i na vo, Yau a tauyeku Yaubada 'waineye a miamia,” i lubwaineni 'asa'aiana bani'odi Iesu Keliso yana sauluva i na vevetutuyamedi. 'Ai'edi i na vetutuyamediga, ta na 'asetai tomogonina mogitana Yaubada taiadi i miamia.   

Veimea 'ivauna 
 

7 *Ekwavo a na vonemi. Veimea de'e kebu 'ivaunaga, tuatuaina, kumanina basenadi 'wa 'asetai tutuyanina Iesu Valana 'wa nogai. Side bani'odi, ma emiavo 'wa na venuakalikali. Veimeanina tuatuaina ma 'ana 'aseta 'waimie.  
8 Siwe tutuya fuedi veimeanina i veve'ivau wata ta 'asetai veimea mogitana fai Iesu Keliso i vematayakeyakeni, 'ida wata bani'odi. Veimeanina ta na vematayakeyakeni ma edavo ta na vevenuakalikaliga, sakona 'waideye bani'odi dudubala i 'a'a'ava, ma'itufa Keliso taunina mageta mogitana i 'a'awaiaia.   


9 'Ai'edi aitoi i na vo 'ako i miamia Keliso yana mageta nageneye siwe enavo tovetumagana i vedumwe'ai'aiediga, taunina bola dudubala nageneye i miamia.  
10 We'e aitoi enavo i nuakalikaliedi, taunina Keliso yana mageta 'ana tomia, kebu enavo i na tayaidi bega i na sakona.  
11 Siwe aitoi enavo tovetumagana i na vedumwe'ai'aiediga, taunina dudubala 'ana tomia. Fai dudubalanina nuana i 'ivegauya begaidi kebu i da 'asetaiga ava'aibe bei i nunago.   

   
 

12 Natukwavo a vonevonemi  

fai Yaubada yami sakona i nuatavunidi Iesu Keliso yana wafa 'wainega.   


13 'Omi tama a vonevonemi  

fai kumanina 'eba velamuyega i mia-vagata 'akonadi 'wa 'asetai mogitana.  

We'e 'omi tubuvauvau iavetami a vonevonemi  

fai Seitani taunina Tosakona 'wa vetoketoke-'iaweni.   


14 Natukwavo a vonevonemi  

fai Tamada 'wa 'asetai mogitana.  

We'e 'omi tama a vonevonemi  

fai kumanina 'eba velamuyega i mia-vagata 'akonadi 'wa 'asetai mogitana.  

'Omi tubuvauvau iavetami a vonevonemi  

fai 'omi toketokemi,  

wata Yaubada yana Vona nuamie i 'eno'enovi,  

wata Seitani taunina Tosakona 'wa vetoketoke-'iaweni.   

Fwayafwaya 'ana nuanua kebu nuami i na 'ewadi 
 

15 Kebu nani-'avo'avovo fwayafwaya 'waineye nuami i na 'ewadi, wata tomotoganidi fwayafwaya 'ana nuanua 'waidie bwaikina yadi sauluva kebu 'wa na vetutuyamedi. 'Ai'edi aitoi naninidi fwayefwayeye i na nuakalikaliediga, Tamada 'ana nuakalikali kebu 'waineye i da 'eno'eno.  
16 Nani fuedi fwayefwayeye kebu Tamada 'wainega i da mai. Bani'odi bunu 'ana nuagiva sakoidi, naninidi i 'ise'isediga nuanuadi bwaikina, wata nualaka taunidi yadi 'ai'aiwabu faifaidi. Naninidi kebu i da maia Tamada 'wainega, i mai de'e fwayafwaya sakoina 'wainega.  
17 Fwayafwaya wata naninidi tomotoga nuanuadi sai'afootoga i na 'a'ava. Siwe egavo Yaubada yana nuanua i vevematayakeyakedi i na mia-vagata.   

Keliso 'ana Gavia 
 

18 Natukwavo, tutuya 'eba ve'a'ava i vevelilivana. 'Akonadi 'wa 'asetai nagami Keliso 'ana Gavia i na mai, mulieta tutuya 'ana 'eba ve'a'ava. We'e tutuya de'e Keliso 'ana gaviavo fuedi 'akonadi i souyedi, begaidi ta 'asetai fwayafwaya de'e sai'afoga i na 'a'ava.  
19 Keliso 'ana gavianidi basenadi 'ada 'aila'a nageneye i miamia, siwe kebu mogitana Keliso i da nuakalikalieni begaidi i baileda. 'Ai'edi tomotoganidi Keliso i da nuakalikalieniga, taiadi ta da miamia 'ada 'aila'a nageneye, siwe i baileda begaidi ta 'aseta-'atumaia matatabudi kebu 'ada 'aila'aga.   


20 Tovedumwe'ai'ainidi kebu nuanuadi Keliso, we'e 'omi Keliso yana 'anivelena 'Anu'anunu Magemagetana 'akonadi i agemi, wata matatabumi Yaubada 'ana 'aseta mogitana nuamie i 'eno'eno.  
21 Kebu bavubavumi bega a na vonemi, fai Yaubada 'ana 'aseta mogitana 'akonadi 'wa nogai, begaidi a vonevonemi. Kebu tamu vekali i da sousouyeni 'asetanina mogitana 'wainega.   


22 We'e 'wa da nuani, aitoi tovekali? Kumanina i vonaga i vo, Iesu kebu Yaubada 'ana Venua'ivina.” Taunina Keliso 'ana gavia fai Tamada wata Natuna i vedumwe'ai'aiedi.  
23 Aitoi Yaubada Natuna i vedumwe'ai'aieni, wata bani'odi Tamada i vedumwe'ai'aieni. We'e 'ai'edi aitoi i na awavemogitana Iesu taunina Yaubada Natuna, tomogonina Tamada i labilabini.   

'Anu'anunu Magemagetana 'asa'aiana yada Tove 
 

24 Iesu Valana 'wa nogaiga 'eba velamuyega i mai 'asiau, bega i lubwainemi 'wa na nunuave'avini. 'Ai'edi Valanina 'wa na nunuave'aviniga, Tamada wata Natuna taiadi 'wa na miave'itubama.  
25 Wata Keliso taunina basenadi i vona'awaufaufa 'waideye tamu nani i na veleda. Naninina, mia 'atumaina wata miamia-vagaina.   


26 Naninidi faifaidi a kilukiluma 'waimie, nuanuaku a na velu'ase'asemi tovekali yadi 'eda'eda sakoidi faifaidi.  
27 We'e 'omi basenadi 'Anu'anunu Magemagetana i agemi, Keliso yana 'anivelena. Keliso 'Anu'anununa nagemie i na miamiaga, begaidi kebu 'wa na vo, Aitoi i da ve 'waideye?”'Anu'anununina nani matatabuna i veve 'waimie, yana ve tonovidi kebu tamu sai'afo i na vekaliemiga. Fai yana ve matatabuna tonovidi, begaidi i lubwainemi 'wa na vevematayakeyakedi nika Keliso taiadi 'wa na miave'itubama.   


28 Natukwavo, vona mogitana nuanuaku Keliso taiadi 'wa na miave'itubama, bega tutuyanina i na vila-vaitugani, kebu ta na bunumayaga, ma yada venuafoufa'ala ta na tovoi mataneye.  
29 'Akonadi 'wa 'asetai Keliso yana sauluva tonovina, begaidi i lubwainemi 'wa da 'asetai egavo yadi sauluva tonovina, taunidi Yaubada natunavo.    

'Ida Yaubada natunavo 
 

1 *'Wa na nuani Tamada yana nuakalikali bwaikaotogina 'waideye, fai i vo, 'Omi natukwavo.” Mogitana 'ida natunavo. Tomotoganidi fwayafwaya 'ana nuanua 'waidie bwaikina Yaubada i bavuyeni, begaidi kebu i da 'asetada 'ida Yaubada natunavo.  
2 'Omi ekwavo a nuakalikaliemi. Vona mogitana tutuya de'e 'ida 'akonadi Yaubada natunavo, siwe naninidi 'atumaiotogidi 'awaie i na souyediga 'waideye kebu ta da 'aseta-'atumaidi. Siwe nani 'aitamogana ta 'asetai. Tutuyanina Keliso i na souyeni, ta na vetuli nika 'ida Keliso bani'odi, fai bei ta na 'isaotogi wata ta na 'asetai mogitana.  
3 Egavo i vevetumagana 'awaie i na vetuli Keliso bani'odi, i totokemaigedi bega yadi sauluva 'atumai'avadi, Keliso yana sauluva bani'odi.   


4 Egavo i sakosakona, Yaubada yana veimea i geugeudi, fai sakona matatabuna Yaubada yana nuanua 'ana togeu.  
5 *We'e 'omi 'akonadi 'wa 'asetai Keliso kebu tamu sakona 'waineye, i mai bega yada sakona i 'ewayavuledi.  
6 I 'ewayavulediga, begaidi egavo Keliso taiadi i miave'itubamaga kebu wata i na sakosakona. We'e egavo i sakosakona kebu Keliso i da 'asetai mogitana 'alo i da veianeni.   


7 Natukwavo, kebu nuanuaku tamu aitoi i na vekaliemiga. 'Ai'edi aitoi tutuya fuedi i na vevesauluva 'atumaina, 'eba 'isa i na veda tomogonina yana sauluva tonovina, Keliso bani'odi.  
8 Egavo i sakosakona, taunidi Seitani natunavo fai 'eba velamuyega Seitani kumanina tosakona. Siwe Yaubada Natuna i mai bega Seitani yana folova i na luvela'ovidi.   


9 Egavo i tubuve'ivau Yaubada yana 'Aila'a faifaina kebu nuanuadi sakona-vebogi, fai Yaubada yana nuanua i 'eno'eno 'waidie. Kebu 'ana fata natunavonidi i na sakona-vebogi, fai i tubuve'ivau Yaubada 'wainega.  
10 'Ada fata ta na 'asetai, egavo Yaubada yana 'aila'a wata Seitani yana 'aila'a. Egavo nuanuadi sakona-vebogi wata kebu nuanuadi ediavo i na nuakalikaliediga, ta 'asetadi kebu Yaubada natunavoga, taunidi Seitani yana 'aila'a.   

Ma edavo ta na vevenuakalikali 
 

11 *Tutuyanina 'waineye Iesu Valana 'wa nogai i maiga 'asiau vonanina i 'eno'eno 'waimie, i vo, Ma edavo ta na vevenuakalikali.”  
12 *Kebu Adama natuna Keni yana sauluva ta na salai. Keni yana nuanua bani'odi Seitani yana nuanua sakoidi, begaidi taunina taina i luvewafai. I luvewafaga lamuna fai i 'asetai taina yana sauluva 'atumaidi we'e taunina yana sauluva sakoidi.  
13 Ekwavo, tomotoganidi fwayafwaya 'ana nuanua 'waidie bwaikina i vevedumwe'ai'aiemi, siwe kebu nuami i na voganidi fai tomotoganidi Keni yana sauluvayega i nunago.  
14 *Basenadi ta nunagoi wafaotoga 'ana 'edeamo, siwe 'akonadi ta 'idili mia 'atumaina wata miamia-vagaina ta veluagai. Ta 'asetai ta veluagai fai edavo ma fuedeye Keliso 'waineye ta miave'itubamaga ta nuakalikaliedi. Egavo kebu i da nunuakalikaliga, bola i nunagoi wafaotoga 'ana 'edeamo.  
15 Egavo ediavo i na vevedumwe'ai'aiediga, siwe 'asa'aiana taunidi toluvewafa, we'e 'omi 'akonadi 'wa 'asetai kebu tamu toluvewafa 'waineye mia 'atumaina wata miamia-vagaina i da 'eno'eno.   


16 Nuakalikali mogitana 'akonadi Iesu Keliso i veda, taunina i tauyeni i wafa faifaida. Wata 'ida bani'odi, i lubwaineda taunida ta na tauyeda wafa 'waineye edavo tovetumagana faifaidi.  
17 'Ai'edi tamu tomogo 'ai'aiwabuna i na vo, Yaubada a nuakalikalieni,” siwe umokaina iana i vewekowekomaga kebu i na 'ivaiseniga, 'ana 'isa kebu mogitana Yaubada i da nuakalikalieni.  
18 Natukwavo, kebu ta na vonamoga ta na vo, Ekwavo a nuakalikaliemi,” i lubwaineda ta na nunuakalikali mogitana, 'awada wata nimada 'waidiega.   

'Ai'edi ta na nuakalikali mogitana, Yaubada mataneye ta na sosoana 
 

19 Yada sauluva 'wainega i na sivemageseda, bega ta na 'asetai 'ida Yaubada 'ana 'aseta mogitana 'ana tovematayakayaka nika kebu ta na bunumayaga Yaubada mataneye.  
20 We'e 'ai'edi 'ada vebae 'waidie vita ta na lutonovi tamu yada sakona faifaina, Yaubada yana nuakalikali bwaikaotogina mulieta 'ada vebae, wata nani matatabuna ta 'i'idewadiga i 'asetadi.   


21 Ekwavo, 'ai'edi nuafouda i na vatu, ma yada venuafoufa'ala ta na mai Yaubada mataneye wata ava'ai nuanuada ta na velu'uieni i na veleda.  
22 I na veledaga fai yana veimea ta vevematayakeyakedi wata yana nuanua ta 'i'idewadiga faifaidi i sososoana.  
23 *Yana veimea side bani'odi. Nuanuana ta na vetumagana Natuna Iesu Keliso 'waineye wata ma edavo ta na vevenuakalikali. Veimeanina kebu tulinaga, bani'odi basenadi Keliso i voneda.  
24 Egavo Yaubada yana veimea i vevematayakeyakedi, taunidi Yaubada taiadi i miave'itubama wata Yaubada i labilabinidi. Ta 'asetai Yaubada taiadi ta miave'itubama, fai Keliso yana 'anivelena 'Anu'anunu Magemagetana i ageda.    

'Anu'anunu mogitana wata 'anu'anunu-vekavekali 
 

1 Ekwavo, tomotoga fuedi 'akonadi i tovoi i nagoi 'awalawa fuedi 'waidie i vonavona i vo, Yau Yaubada yana tolu'ivona.” Fai tolu'ivona-vekavekali fuedi, kebu yadi vona 'wa na vetumagana-matayo'oyedi, nagami 'wa na venua'ivina-'atumai, yadi vonanidi mogitana i maia 'Anu'anunu Magemagetana 'wainega, 'alo taunidi yadi nuanuayega.  
2 Side bani'odi 'wa na venua'ivinedi 'ami fata 'wa na 'asetadi yadi vonanidi Yaubada 'Anu'anununa 'wainega, 'alo taunidi yadi nuanuayega. Egavo i na vonavonaga i na vo, Iesu taunina Yaubada 'ana Venua'ivina i vetomotogaotoga,” yadi vona i mai Yaubada 'Anu'anununa 'wainega.  
3 We'e egavo i na vonavona i na vo, Iesu kebu Yaubada 'ana Venua'ivinaga wata kebu i da vetomotogaotoga,” tomotoganidi Yaubada 'Anu'anununa kebu i da agediga, 'anu'anunu tulina i agedi. 'Anu'anununina i agediga Keliso 'ana Gavia, kumanina faifaina basenadi i vo, I na mai,” nika mogitana 'akonadi i mai fwayefwayeye.   


4 We'e natukwavo, 'omi Yaubada yana tomotoga, 'wa vetoketoke tolu'ivona-vekavekalinidi 'waidie. 'Wa vetoketokega fai 'Anu'anunu Magemagetana i agemi, 'Anu'anununina toketokeotogina, 'anu'anunu sakoina fwayefwayeye kebu bani'odiga.  
5 Tomotoganidi fwayafwaya 'ana nuanua 'waidie bwaikina, tutuya fuedi naninidi nuadi i 'ewadiga faifaidi i veveifufu. 'Ifwaidi tomotoga yadi vona nuanuadi, fai fwayafwaya 'ana nua'ewa 'waidie.  
6 We'e 'ida Yaubada yana tomotoga. Egavo Yaubada i 'asetai bonada i noganogai, we'e egavo Yaubada i baila wata yada vona i baila. Naninina 'wainega 'ada fata ta na 'asetai egavo Yaubada 'Anu'anununa 'wainega i vonavona, kumanina nani matatabuna tonovina lamuna. Wata bani'odi ta 'asetai Yaubada 'ana tobaila 'anu'anunu-vekavekali 'wainega i vonavona.   

Yaubada yana sauluva matatabuna nuakalikali 
 

7 Ekwavo, nuanuaku matatabuda ta na vevenuakalikali fai nuakalikalinina Yaubada 'wainega. Egavo i vevenuakalikaliga, taunidi Yaubada natunavo wata i 'asetai.  
8 Fai Yaubada nuakalikali lamuna, begaidi egavo kebu i da nunuakalikaliga Yaubada i bavuyeni.  
9 Yaubada i nuakalikaliedaga 'ana 'eba 'isa side bani'odi. Natuna tubu'eana i vetunei tomia fwayafwaya 'waideye, bega yana wafa 'wainega mia 'atumaina wata miamia-vagaina ta veluagai.  
10 Yada nuakalikali Yaubada 'waineye, nuakalikali sai'afo. Nuakalikali mogitana lamuna side bani'odi. Fai Yaubada i nuakalikalieda mogitana, Natuna i vetunei, i wafa faifaida bega yada sakona i 'ewayavuledi wata Yaubada i nuatavunida.   


11 Ekwavo, fai de'e bani'odi Yaubada i nuakalikaliedaga, begaidi i lubwaineda ma edavo ta na vevenuakalikali.  
12 *Kebu tamu aitoi Yaubada i da 'iseniga, siwe 'ai'edi ma edavo ta na vevenuakalikaliga, Yaubada taiadi ta na miave'itubama nika yana nuakalikali i na vevebwaika 'waideye bega nuakalikali mogitana.   


13 Ta 'asetai 'akonadi Yaubada taiadi ta miave'itubama wata i labilabinida fai yana 'anivelena 'Anu'anununa i ageda.  
14 'Ima Yaubada Natuna 'a 'iseni bega 'a lulu'ivona 'a vo, Tamada Natuna i vetunei tomia fwayafwaya 'waideye, taunina 'ada To'ita'ita'i.”  
15 Egavo i vonavonaga i vo, Iesu Yaubada Natuna,” taunidi Yaubada taiadi i miave'itubama wata Yaubada i labilabinidi.  
16 Begaidi ta 'asetai Yaubada i nuakalikalieda wata ma yada vetumagana ta tauyeda yana nuakalikalinina 'waineye.  

Yaubada nuakalikali lamuna. Egavo i miamiani nuakalikalinina nageneye, 'asa'aiana Yaubada taiadi i miave'itubama wata Yaubada i labilabinidi.  
17 Taiadi ta miave'itubamaga, yada nuakalikali i vevebwaika, begaidi 'awaie Vonayavuga 'ana 'Aiata 'waineye ma yada venuafoufa'ala wata ma yada sosoana ta na tovoi mataneye. Kebu ta na kolologa, fai 'ida ta miamianiga fwayefwayeye Keliso bani'odi, yana nuakalikali mogitana 'waideye i 'eno'eno.  
18 Nuakalikali mogitana nageneye kebu tamu kololo i da 'eno'eno. Fai nuakalikali mogitana kololo i vetoketoke-'iaweni. Wata bani'odi Yaubada i nuakalikalieda mogitana, begaidi kebu ta na kololoyeni vematavuloga faifaina. We'e aitoi i na kolokololoyeniga, ta na 'asetai tomogonina Yaubada yana nuakalikali mogitana kebu i da veluagai.   


19 Nagamidiotoga Yaubada i nuakalikalieda, begaidi 'ida ta nunuakalikali.  
20 'Ai'edi aitoi i na vo, Yaubada a nuakalikalieni,” siwe iana tovetumagana i na vedumwe'ai'aieniga, yana vonanina, vekali. Iana i 'ise'iseni siwe kebu i da nuakalikalieni, wata bani'odi kebu 'ana fata Yaubada kebu i da 'ise'iseniga i na nuakalikalieni.  
21 We'e Yaubada taunina yana veimea i yatoi 'waideye i vo, Egavo Yaubada i nunuakalikalieniga, i lubwainedi ediavo tovetumagana wata i na nuakalikaliedi.”    

Yada 'eba vetoketoke sauluva sakoidi faifaidi 
 

1 Egavo i vetumagana Iesu taunina Yaubada 'ana Venua'ivina,* kumanidiavo Yaubada natunavo. Egavo Tamada i nuakalikalieni, siwe 'asa'aiana 'akonadi Natuna i nuakalikalieni.  
2 'Ai'edi Yaubada ta nuakalikalieniga wata yana vona ta vevematayakeyakediga, ta 'asetai wata natunavo ta nunuakalikaliedi.  
3-4 *'Ai'edi Yaubada ta nuakalikalieni mogitana, yana nuanua i vonedaga ta 'i'idewadi. Yana nuanuanidi kebu vitadi 'waideye, fai Yaubada natunavo 'aitamogana 'aitamogana 'ana fata i na vetoketoke fwayafwaya 'ana nuanua sakoidi 'waidiega. Ta vevetoketokega fwayafwaya 'ana nuanua sakoidi 'waidie yada vetumagana 'wainega.  
5 Egavo i vetumagana Iesu taunina Yaubada Natuna, 'aisedi 'adi fata i na vetoketoke fwayafwaya 'ana nuanua sakoidi 'waidie.   

Nani 'aitonu i lu'ivona Iesu Keliso faifaina 
 

6 Iesu Keliso kumanina i mai abamayega, i miamia fwayefwayeye bafitaiso i 'ewai ufayega, mulieta yana wafa 'waineye dayagina i ilolo faifaida. Yada 'eba 'isa 'adi 'ailuga. Kebu ufa'ava 'aisena, siwe wata dayaga taiadi. Wata 'Anu'anunu Magemagetana i lulu'ivona Iesu taunina Yaubada Natuna, 'Anu'anununina Yaubada 'ana 'aseta mogitana 'ana to'anivelena.  
7 Begaidi naninidi 'aitonu Iesu Keliso faifaina i lu'ivona.  
8 Ufa, dayaga wata 'Anu'anunu Magemagetana, 'aitonunidi yadi nuanua 'aitamogana, Iesu taunina Yaubada Natuna.  
9 'Eba vonayavuga 'waineye, to'isa yadi vona faifaidi ta awavemogitana, we'e Yaubada yana lu'ivona toketokeotogina, begaidi i lubwaineda ta na vetumagana Yaubada yana lu'ivonanina 'waineye, Natuna faifaina.  
10 Egavo i vevetumagana Yaubada Natuna 'waineye, Yaubada yana lu'ivonanina i 'eno'eno nuadie, yadi vetumagana i kiavefa'alidi. Egavo Yaubada yana vonanina Natuna faifaina kebu i da vetumaganeniga, yadi nuanua i vo, Yaubada i vevekali.”  
11 *Yaubada side bani'odi i voneyedi. Mia 'atumaina wata miamia-vagaina Yaubada i veleda, yada mianina 'atumaina ta veluagai Natuna 'wainega.  
12 Egavo Yaubada Natuna taiadi i miave'itubama, mia 'atumaina wata miamia-vagaina 'akonadi i veluagai, we'e egavo kebu taiadi i da miave'itubamaga, kebu 'adi fata i na veluagai.   

Mia 'atumaina wata miamia-vagaina faifaina 
 

13 'Omi kumanimiavo 'wa vetumagana Yaubada Natuna 'waineye, de'e a vonevonemi bega 'wa na 'aseta-'atumaia mia 'atumaina wata miamia-vagaina 'akonadi 'wa veluagai.  
14 'Ida kebu ta da kololo Yaubada mataneye, ta venuafoufa'ala fai ta nuani mogitana 'ai'edi naninidi nuanuana faifaidi ta na velu'ui, yada velu'uinidi i na nogaidi.  
15 Fai ta 'asetai yada velu'ui i noganogaidi wata ta 'asetai naninidi faifaidi ta velu'uiga i na veleda.   


16 'Ai'edi aitoi iana tovetumagana i na 'iseni sauluva sakoina i na 'i'idewai, siwe sauluvanina 'wainega kebu wafaotoga i na souyeni, i lubwaineni faifaina i na velu'ui. Yana velu'uinina 'wainega tomogonina yana mia Yaubada i na 'ive'ivauya. Sakonanidi 'waidiega kebu wafaotoga i na souyeniga 'aisedi faifaidi a vonavona. We'e 'ai'edi aitoi tamu sakona bwaikina i na 'idewai, sakonanina 'wainega wafaotoga i na souyeni, kebu faifaina a da vonavona.  
17 Sauluva matatabuna sakoidi Yaubada mataneye 'asa'aiana sakona, siwe 'ifwaidi sauluva sakoidi 'waidiega kebu wafaotoga i na souyeni.   


18 Yaubada natunavo ta 'asetadi kebu i da sakosakona fai Yaubada Natuna i 'i'ibababaledi bega Seitani kebu 'ana fata i na 'abitonovidi.  
19 Ta 'asetai tomotoganidi fwayafwaya 'ana nuanua 'waidie bwaikina Seitani yana nuanua sakoidi i veveimeyedi, we'e 'ida Yaubada natunavo.  
20 Wata ta 'asetai Yaubada Natuna i mai nuada i kiavemagetadi bega 'ada fata Yaubada ta na 'asetai, kumanina Yaubada mogitana. Tutuya de'e ta miave'itubama Yaubada mogitana taiadi, fai Natuna Iesu Keliso taiadi ta veiana. Taunina Yaubada 'aiseotogina, kebu tamu aitoi Yaubada mogitana bani'odi, wata taunina mia 'atumaina wata miamia-vagaina lamuna.   


21 Ekwavo a nuakalikaliemi. Nuanuaku taunimi 'wa na 'i'isave'avinimi bega kebu tamu yaubada-vekavekali nuami i na 'ewadi.  

   
 
'Asa'aiana bani'odi,  

Ioni   



* 1:1:
Ion 1:1

* 1:2:
Ion 1:14

* 2:7:
Ion 13:34

* 3:1:
Ion 1:12

* 3:5:
Ion 1:29

* 3:11:
Ion 13:34

* 3:12:
Nag 4:8

* 3:14:
Ion 5:24

* 3:23:
Ion 13:34,15:12,17

* 4:12:
Ion 1:18

* 5:1:
'Ana mogitana vona Kuliki 'waineye Keliso, we'e Ibeliu bonadiega i goleni Mesaia.

* 5:3-4:
Ion 14:15

* 5:11:
Ion 3:36

2 IONI  

Ioni yana kiluma 'ana veluga  

'Eba kiavemageta  

Lubulubu de'e 'waineye, Ioni i kiluma tamu vavine ma natudiavo 'waidie. Wata yana lubulubu 'ana 'eba ve'a'ava 'waineye tamu vavine Ioni taiadi i miamiaga faifaidi i vona. To'aseta i vonaga, kebu vevine mogitana faifaidi i da vonavona, we'e mogitana voke Ioni i vona-awatabai tovetumagana 'aila'a 'ailuga faifaidi. Ioni i veifufu tamu Iesu yana 'aila'a 'waidie bega ma ediavo i na vevenuakalikali wata i matakia 'waidie tove-vekavekali faifaidi. Lubulubu de'e 'ana 'idi side bani'odi.  

Vona-vekaiwa. 1:1-3  

Venuakalikali. 1:4-6  

Matakia tove-vekavekali faifaidi. 1:7-11  

'Alanuai. 1:12-13  

1 Yau Ioni, 'ami to'isave'avina, a vekaiwa 'omi vavine vevenua'ivinimi natumiavo* taiadi 'waimie. Basenadi Yaubada i venua'ivinemi 'wa vetumagana 'ana 'aseta mogitana 'waineye, bega a nuakalikaliemi. Yau kebu 'aiseku a da nuakalikaliemiga, siwe wata tomotoga matatabudi Yaubada 'ana 'aseta mogitana i awavemogitaneni, i nuakalikaliemi.  
2 Tomotoganidi taiadi matatabuma 'a nuakalikaliemi fai Yaubada 'ana 'aseta mogitana nuadeye i 'eno'eno, kebu i na 'a'avaga i na 'eno-vagata.   


3 A vevelu'ui nuanuaku Tamada Yaubada wata Natuna Iesu Keliso ma yadi nuakalikali i na vevesauluva 'atumaina 'waideye, i na 'i'isanuakalikalieda wata nuanua bikana mia 'atumaina taiadi i na veleveleda. De'e naninidi 'waidiega matatabuda ta na veveiana wata Yaubada 'ana 'aseta mogitana 'waidiega ta na vevesauluva.   

Venuakalikali mogitana kebu ta na vekali 
 

4 Natumiavo 'ifwaidi faifaidi a sosoana mogitana, fai a 'isedi Yaubada 'ana 'aseta mogitana i vevematayakeyakeni ava'ai Tamada i vonedaga bani'odi.  
5 *Bega 'omi a nuakalikaliemiga a vonevonemi, nuanuaku ma edavo ta na vevenuakalikali. Veimea de'e nuakalikali faifaina kebu veimea 'ivaunaga, basenadi 'eba velamuyega i 'eno'eno 'waideye.  
6 Nuakalikalinina faifaina a vonavonaga, side bani'odi. 'Ai'edi ta na vevenuakalikali mogitana, Yaubada yana veimea ta vevematayakeyakeni. Yana veimeanina basenadi 'wa 'asetai i vo, I lubwainemi 'aitamogana 'aitamogana 'wa na vevenuakalikali.”   


7 Nuanuaku 'wa na vevenuakalikali fai 'awalawa fuedi 'waidie tovekali i miamiani. Tomotoganidi yadi nuanua igodi i vo, Iesu Keliso kebu i da vetomotogaotoga 'ida bani'odi.” Tovekalinidi Keliso 'ana gaviavo, nuanuadi i na vekalieda.  
8 Taunimi 'wa na 'i'isave'avinimi bega kebu i na vekaliemi. 'Ai'edi bonadi 'wa na vetumaganediga, yami folova Yaubada faifaina 'ana tutula kebu 'wa na 'ewai 'wainega. Nuanuaku 'ami tutula matatabuna 'wa na veluagai.  
9 Egavo Keliso yana ve i na 'iaweni i na damana tovekalinidi 'waidie, tomotoganidi kebu i da miave'itubama Yaubada taiadi. We'e egavo Keliso yana ve 'waideye, 'waineamo i na nunagoi, taunidi i miave'itubama Tamada wata Natuna taiadi.  
10 'Ai'edi aitoi i na wai 'waimie nuanuana i na ve 'waimie, siwe yana venina kebu Keliso yana vona bani'odiga, kebu 'wa na voneni i na wai yami vanuge wata kebu tamu sai'afo 'wa na tolivileni.  
11 We'e 'ai'edi aitoi i na lu'uma'umaieniga, siwe 'asa'aiana 'akonadi 'ana 'au yana folova sakoina 'waineye.   

Yana veifufu 'ana 'eba ve'a'ava 
 

12 Nuanuaku 'waimie a na veifufu manamanawena, siwe kebu kiluma 'aisena 'wainega. A nuani tauniotogiku a na wai a na veifufu 'waimie bega matatabuda ta na sosoana mogitana.   


13 Taimi natudiavo† de'e bei i miamianiga, yadi vekaiwa i vetunei 'waimie. Taiminidi Yaubada i venua'ivinedi.  

   
 
'Asa'aiana bani'odi,  

Ioni   



* 1:1:
Voke 'ana 'aseta Ioni i kilukiluma Keliso yana 'Aila'a tamu 'waidie.

* 1:5:
Ion 13:34,15:12,17

† 1:13:
Taimi natudiavo voke 'ana 'aseta Keliso yana 'Aila'a tamu, Ioni taiadi i miamia.

3 IONI  

Ioni yana kiluma 'ana vetonu  

'Eba kiavemageta  

Lubulubu de'e 'ana vetonu Ioni i kilumi siwe kebu 'ana wagava i da yatoi, 'asa'aiana i vo, Yau 'auvea, yamu to'edakumeta 'waikuyega.” Lubulubunina i kilumi i nago tamu tovetumagana 'waineye, 'ana wagava Gaiasa. Yana kilumanina 'waineye i awave'atumaieni yana 'isave'avina Yaubada yana tofolovavo faifaidi. We'e tamu tovetumagana 'ana wagava Diotilifi yana sauluva i awavesakoyeni. Lubulubu de'e 'ana 'idi side bani'odi.  

Vona-vekaiwa. 1:1-4  

Gaiasa 'ana awave'atumai. 1:5-8  

Diotilifi 'ana awavesako. 1:9-10  

Dimitilasi 'ana awave'atumai. 1:11-12  

Yana 'alanuai. 1:13-15  

1 *Yau Ioni, 'amu to'isave'avina, a vekaiwa 'omu iaku Gaiasa 'waimuye, 'u vetumagana Yaubada 'ana 'aseta mogitana 'waineye bega a nuakalikaliemu.  
2 Iaku, a vevelu'ui faifaimu bega kebu tamu vita i na sousouyeni 'waimuye wata 'amu lautonova matatabuna 'atumaidi, bani'odi yamu folova wata yamu sauluva 'akonadi 'atumaidi Yaubada mataneye.  
3 A 'asetai yamu folova wata yamu sauluva 'atumaidi Yaubada mataneye, fai edavo tovetumagana 'ifwaidi i maia i lu'ivona 'waikuye, ma yamu 'idumwebika Yaubada 'ana 'aseta mogitana 'u vevematayakeyakeni. Valamunina faifaina a sosoana mogitana.  
4 Nani fuedi faifaidi a sosoana, siwe 'ai'edi a na nogai natukwavo Keliso yana 'Aila'a, Yaubada 'ana 'aseta mogitana i na vevematayakeyakedi, 'eba sosoana bwaikaotogina 'waikuye.   

Gaiasa 'ana awave'atumai 
 

5 Iaku, mogitana 'omu ma 'amu vetumagana 'u folofolova edavo tovetumagana 'waidie. Tovetumagananidi 'ifwaidi taunidi tolau'age-vuvua, 'ifwaidi 'u 'isa'inanadi 'ifwaidi 'u bavuyedi, siwe matatabudi 'u 'i'isave'avinidi.  
6 I veifufu Keliso yana 'Aila'a 'waidie yamu 'aivaita wata yamu nuakalikali faifaidi. I na tautauyaga, nuanuaku 'u na 'ivaisedi 'adi 'ibua 'u na veleveledi, nika Yaubada i na sososoana yamu folova faifaina.  
7-8 'Ida Keliso yana 'Aila'a i lubwaineda tomotoganidi ta na 'i'ivaisedi, fai yadi 'atamana i 'iawedi i lalau'age-vuvua Keliso faifaina. I lalau'age, kebu tamu 'aivaita i da veveluagai Yaubada 'ana tobavu 'waidiega. Ta na 'i'isave'avinidiga, 'asa'aiana matatabuda ta ve'ivaivaita bega Yaubada 'ana 'aseta mogitana valana i na vebwaika tomotoga 'waidie.   

Diotilifi wata Dimitilasi faifaidi 
 

9 Basenadi tamu yaku lubulubu a kilumi tovetumaganavo taiadi 'wa miamianiga 'waidie siwe Diotilifi, kumanina nuanuana i na veto'edakumeta 'waimie, yama nuanua i vedumwe'ai'aiedi.  
10 Tutuyanina a na wai, yana sauluva sakoidi a na lu'ivoneyedi 'waimie. I vevebonaivoyema wata i awavesakoyema, siwe wata tamu sauluva sakoiotogina i 'i'idewai. Tutuyanina Yaubada yana tofolovavo i le'wale'waga i baibaila wata 'ai'edi egavo nuanuadi i na lu'uma'umaiedi, i tatalabodedi. We'e 'ai'edi egavo i na lu'uma'umaiediga, i na veugeugedi Keliso yana 'Aila'a 'wainega.   


11 Iaku, a nuakalikaliemu, sauluva sakoidi kebu 'u na vevetutuyamedi, nuanuaku sauluva 'atumaidi 'u na vevetutuyamedi. Egavo i vevesauluva 'atumaina taunidi Yaubada natunavo, we'e egavo i vevesauluva sakoina taunidi kebu Yaubada i da 'asetai.   


12 Tomotoga fuedi i vo, Dimitilasi yana sauluva 'atumaidi.” Bani'odi i voneyediga vona mogitana fai yana sauluva tonovidi. 'Ima wata bani'odi 'a awave'atumaieni, fai 'akonadi 'wa 'asetama 'a veveifufuga vona mogitana 'wainega.   

Yana veifufu nuakalikali 'ana 'eba ve'a'ava 
 

13 Nuanuaku 'waimie a na veifufu manamanawena, siwe kebu kiluma 'aisena 'wainega.  
14 A nuani 'awaie tauniotogiku a na wai taiadi ta na veifufu.   


15 A vevelu'ui faifaimu, nuanuaku Yaubada nuanua bikana i na velevelemu mia 'atumaina taiadi. Emwavo de'e bei yadi vekaiwa i vetunei 'waimuye. Nuanuaku edavo taiadi 'wa miamianiga, matatabudi 'waidie 'u na lu'ivona yaku vekaiwa.  

   
 
'Asa'aiana bani'odi,  

Ioni   



* 1:1:
Fol 19:29; Lom 16:23; 1Ko 1:14









	IUDE




 
IUDE  

Iude yana kiluma  

'Eba kiavemageta  

Iemesa taina 'ana wagava Iude lubulubu de'e i kilumi. We'e Iemesa kumanina, tovetumaganavo i miamianiga Ielusalema, taunina 'adi to'edakumeta bwaikina. To'aseta fuedi yadi nuanua, Iude kumanina Iesu taina. (Malika 6:3)  

Tovetumagananidi 'waidie i kilumaga, lubulubu de'e nageneye Iude kebu i da lu'ivoneyeniga. I kilumaga igodi nuanuana i da veifufu 'ada 'ita'ita'i Yaubada 'wainega faifaina, nika vala i nogai tove-vekavekali yadi ve 'waidiega tovetumaganavo i vevekaliedi, bega lubulubu de'e 'wainega i matakia 'waidie. Wata i velu'ase'asedi ve mogitana Iesu faifaina 'adi 'ibababala. Lubulubu de'e 'ana 'idi side bani'odi.  

Vona-vekaiwa. 1:1-2  

Tove-vekavekali yadi sauluva, yadi ve wata yadi wafaotoga faifaidi. 1:3-16  

I na tokemaigedi yadi vetumagana 'waidie. 1:17-23  

Yaubada wata Iesu Keliso 'adi subia. 1:24-25  

1 *Yau Iude, Iesu Keliso yana tofolova wata Iemesa taina, a vekaiwa 'omi tomotoganimi Iesu Keliso tutuya fuedi i 'ibababalemiga 'waimie. Yaubada Tamada i venua'ivinemi wata i nunuakalikaliemi.  
2 A vevelu'ui faifaimi nuanuaku Yaubada i na 'i'isanuakalikaliemi, nuanua bikana mia 'atumaina taiadi i na velevelemi wata tutuya fuedi i na nunuakalikaliemi.   

Tove-vekavekali faifaidi 
 

3 Ekwavo, nuanuaku a da kilukiluma 'waimie fueda 'ada 'ita'ita'i Yaubada 'wainega faifaina, siwe 'asiau a vebaeku mogitana a na kiluma 'waimie tamu nani faifaina. A velu'ase'asemi ve mogitana Iesu Valana 'Atumaina faifaina 'wa na 'ibababaledi tove-vekavekali 'waidiega, valanina basenadi i 'anivelena-tamogeni tutuya matatabuna faifaidi yana tomotoga magemagetadi 'waidie.  
4 Nuanuaku 'wa na 'ibababalediga fai Yaubada 'ana tovedumwe'ai'ai 'ifwaidi i yogosebaseba i luku 'ami 'aila'a 'waineye i vevekali 'waimie i vo, Yaubada ma yana nuakalikali i vesauluva 'atumaina 'waimie yami sakona i na nuatavunidi, begaidi 'ai'edi 'wa na ve'avula-'avo'avovo kebu i na vematavulogimi.” Tovekalinidi faifaidi basenadiotoga i kilumi Yaubada yana Buki nageneye, 'akonadi Yaubada i veimea 'adi vematavuloga i na veluagai fai 'Auvea Iesu Keliso, 'aiseotogina 'ada Toveimea i vedumwe'ai'aieni.   


5 *Vona mogitana tovedumwe'ai'ainidi vematavuloga i na veluagai Yaubada 'wainega, basenadi bani'odi tosakona i veluagai. Nani de'e 'akonadi 'wa 'asetai siwe nuanuaku a na tolinuata'iemi nika 'wa na nuani. Basenadiotoga 'Auvea me Isileli i 'ita'ita'iedi i vagavaidi Itifita 'wainega, siwe 'ifwaidi kebu i da vetumagana begaidi i luvewafadi.  
6 Wata 'wa na nuani basenadiotoga anelose ma 'adi veimea siwe 'ifwaidi i baila, veimeanidi Yaubada i velediga i uvi'agali wata yadi 'eba mia i lubwainedi bei i da miamia i baileni. Begaidi Yaubada i yogona-vagasedi i yatodi dudubala 'wau'waugaotogina 'waineye i lulukamata, mulieta Vonayavuga 'ana 'Aiata 'waineye, Yaubada i na veimea 'adi vematavuloga faifaina.   


7 *Wata bani'odi 'atamana Sodoma, Gomola wata 'ifwaidi 'atamana lilivadie 'adi tomotoga i veve'avula-'avo'avovo wata iaveta'ava i sakosakona. Yaubada 'atamananidi i leodi 'ai-'ala'alata 'wainega, de'e 'ada velu'ase'ase wata yada 'eba 'isa bola tosakona vematavuloga i na veluagai 'ai-'ala'alata kebu yana 'weuga 'waineye.   


8 Tomotoganidi i sakonaga wata bani'odi tove-vekavekali yami 'aila'a nageneye. 'Adi 'enoneganega i vevekaliedi bega bunu 'ana nuanua 'waidiega i sakosakona. Yaubada yana veimea kebu nuanuadi i na vematayakeyakedi wata anelose magemagetadi abame, 'waidie i manimanini-'avo'avovo.  
9 * Siwe i lubwainedi i da ve'ililibuyedi. Avinodi Maikeli anelose toketokeotogina, siwe tutuyanina Mosese yawaina i 'a'ava, 'ana ve'ufa faifaina Seitani taiadi i ve'ikwayekwayega, kebu maniniega i da awavesakoyeni, siwe i vonenimo i vo, 'Auvea taunina i da talabodemu.” Maikeli toketokena ma yana veimea, siwe Seitani i ve'ililibuyeni, begaidi tovenidi, taunidi tomotoga-'avo'avovo i lubwainedi anelose magemagetadi i da ve'ililibuyedi.  
10 Siwe naninidi i bavuyediga, 'waidie i manimanini-'avo'avovo. Taunidi yadi nuanua ava'ai i nuaniga 'aisedi i 'i'idewadi 'aisaya walawala'ai bani'odi, nuanuananidi sakoidi 'waidiega taunidi i 'iveilagidi 'awaie i na wafaotoga.   


11 *Nuakalikalidi, Keni kumanina taunina taina i luvewafai, yana sauluva i 'ewai. Taunidi i tauyedi sakona 'waineye fai nuanuadi mani, bani'odi basenadiotoga Belami nuanuana mani bega i sakona. Tovenidi Yaubada yana veimea i vevedumwe'ai'aiedi bega vematavuloga i na veluagai, bani'odi basenadiotoga Kola i veluagai fai Yaubada yana veimea i uvi'agali.   


12 Tutuyanina 'wa 'a'aniluvetubama Iesu 'ana nuave'avina faifaina tovekalinidi 'awasasamie bani'odi yoke, 'awadi bwalabwalaidi kebu yadi bunumayaga i sososoana-'avo'avovo, taunidi 'aisedi faifaidi i nuanua. Inala kabukabu 'ana tutuye waowa i na bweuya ta na sosoaneni siwe kaukau i na beweni 'aivaita kebu ta na veluagai. Tomotoganidi wata bani'odi, kebu tamu sai'afo 'waidiega 'aivaita ta na veluagai. Taunidi bani'odi welavi, vuaga 'ana tutuya 'waineye kebu i da vuavuaga 'wa da vo i da bwavu, we'e tomotoga i na talayavuledi nika i na bwavuotoga.  
13 Yadi sauluva sakoidi 'eba bunumayaga tomotoga matadie, bani'odi yagina bwaikidi buobuodi. Wata taunidi bani'odi badibadi yadi sauluva 'wainega 'wa na vo 'ako magemagetadi, siwe tutuya 'ale'usana wata i na 'a'ava. We'e yadi 'eba mia Yaubada i 'idewa-vagaseni dudubala 'weya'weyauotogina 'waineye, bei i na mia-vagata.   


14-15 *Tove-vekavekalinidi faifaidi basenadiotoga Inoki i vona-samula. Inoki tubulelelegina 'adi ve-7 Adama 'wainega, yadi sauluva nagami i 'asetai i vo, A na vonemi. 'Auvea i na mai yana anelose magemagetadi taiadi, 'adi 'aila'a lu'iawawa-wayoga, tomotoga matatabudi i na vonayavuga 'waineye. I na veimea 'ana tovedumwe'ai'aivo vematavuloga i na veluagai, yadi sauluva sakoidi wata yadi vona-uvi'agala faifaidi.”   


16 Tovenidi tutuya fuedi i vevebonavoluvolu wata 'ai'edi vita i na souyedi 'waidie, faifaidi mali tomotoga i vevevita-maimaigidi. Taunidi i awa'ai'aidi, taunidi yadi nuanua sakoidi i 'i'idewadi wata tomotoga 'waidie i susubia-sebaseba bega naninidi nuanuadi, i na veledi.   

Matakia wata velu'ase'ase 
 

17-18 *Ekwavo, 'wa na nuani basenadi 'ada Toveimea Iesu Keliso yana tomata'aulelevo nagami i vonemi i vo, Tutuya 'eba ve'a'ava sai'afoga i na velilivana, tomotoga 'ifwaidi i na tovoi i na sisidibidibiemi wata taunidi yadi nuanua sakoidi i na 'i'idewadi.”  
19 Vona mogitana tove-vekavekalinidi yadi sauluva bani'odi, yadi ve faifaidi tomotoga i veve'ikwayekwayega bega ve'idi'idi i sousouyedi. Taunidi yadi nuanua 'aisedi i 'i'idewadi, we'e 'Anu'anunu Magemagetana kebu i da agedi wata i da miamia taiadi.   


20-21 We'e ekwavo 'omi kebu bani'odi 'wa na munega. 'Akonadi 'wa vetumagana Yaubada yana Vona magemagetana 'waineye, siwe nuanuaku taunimi 'wa na kiavetoketokemi bega yami vetumagananina fa'alina i na 'eno'eno. 'Anu'anunu Magemagetana yana toketokena 'wainega 'wa na vevelu'ui, we'e tutuyanina 'ada Toveimea Iesu Keliso 'wa na lulukamaseniga, taunimi 'wa na 'i'isave'avinimi bega Yaubada yana nuakalikali 'waineye 'wa na miamiani. I na nagoga Iesu yana vila-vaitugana 'waineye ma yana 'isanuakalikali mia 'atumaina wata miamia-vagaina i na velemi.   


22 Egavo ve 'ailuga faifaidi i vevenuanaluga 'wa na 'isanuakalikaliedi 'wa na 'ivaisedi.  
23 'Ifwaidi i sakona 'wa na 'ita'ita'iedi 'wa da vo tamu tomogo 'ai-'ala'alase i da be'u 'wa da 'ivaiseni. We'e 'ifwaidi tomotoga i sakosakona-vebogiga 'wa na 'isanuakalikaliedi 'wa na 'ivaisedi i na nuaviladi Iesu 'waineye, siwe ma yami kololo 'wa na 'isa'isa i na nunago yadi sakona nuami i na 'ewadi nika 'omi wata 'wa na be'u. Mogitana 'wa na 'isanuakalikaliedi siwe yadi sakona 'wa na vedumwe'ai'aiedi.   

Subia wata velu'ui 
 

24 Yaubada ta na subisubiai. Fai 'ana fata i na ve'isabodebodemi bega kebu 'wa na be'u sakona 'waidie, wata 'awaie ma yami sosoana mogitana i na vagavaimi taunina mataneye, yana 'ai'aiwabu magemagetana 'waineye. Bei 'atumai'avami 'wa na miamia kebu tamu aitoi awavesako i na veluagai.  
25 I lubwaineda ta na subisubiai, taunina 'aiseotogina Yaubada, i 'ita'ita'ieda Iesu Keliso 'ada Toveimea 'wainega. Yana 'ai'aiwabu magemagetana, yana toketokena wata yana veimea miamia-vagaina tutuya matatabuna 'waidie, kebu i na 'a'avaga, i na 'eno-vagata.  

   
 
'Asa'aiana bani'odi,  

Iude   



* 1:1:

VeL 34:6; Dan 10:13,21, 12:1; Sek 3:2; Ve 12:7

* 1:11:

VE  

Iesu Keliso yana ve Ioni 'waineye  

'Eba kiavemageta  

Tutuyanina Ioni i miamia Imula Fatimo, vanuga yogona nageneye, buki de'e i kilumi. Iesu i wafa i laka abame, bani'odi malamala 35 i 'a'avana, mulieta bukinina Ioni i kilumi. Buki de'e 'ana kiluma 'ana tutuye, Iesu 'ana tovetumaganavo veviga bwaikidi i veveluagadi Loma kabemani 'waidiega, siwe buki de'e 'wainega tovetumagananidi 'aivaita i veluagai, bega ma yadi venuafoufa'ala i vetoketoke.  

Iesu i souyeni Ioni 'waineye, yana nuanua 'ana tovetumaganavo 'aila'a 7 faifaidi i veifufu. Wata 'awaie nani tulina tulina i na souyediga i sivemagesedi 'waineye. I vona'a'ava, naninidi Ioni 'isedi wata i nogaidi i kilumidi buki de'e 'waineye. Iesu i ve vona-awatabaiega Ioni 'waineye, bega 'adi 'aseta nuavogavoganidi.  

Buki de'e 'ana nuanua bwaikina mageseye, Yaubada yana vetoketoke Seitani wata yana 'aila'a yaiaina 'waidie faifaina. I vetoketokega Keliso 'wainega, wata tomia fwayafwaya taunidi i tauyediga Seitani 'waineye i na leodi. I na leodi i na 'a'ava, nika abama wata fwayafwaya 'ivaudi i na 'idewadi, mulieta Yaubada yana 'Aila'a ma yadi sosoana i na mia-vagata Yaubada wata Iesu Keliso taiadi. Buki de'e 'ana 'idi side bani'odi.  

Buki lamuna wata vekaiwa tovetumaganavo 'waidie. 1:1-8  

Keliso i souyeni Ioni 'waineye. 1:9-20  

Keliso yana vona tovetumagana 'aila'a 7 'waidie. 2:1-3:22  

Lubulubu nunumina wata 'ana yogoyogona 7. 4:1-8:1  

Anelose 7 yadi evulega 7 i yuvedi. 8:2-11:19  

Tomotoga 'adi 'aitonu, 'aisaya kasikasisidi bani'odi. 12:1-13:18  

'Ifwaidi ve. 14:1-15:8  

Nani vitadi sakoidi ma 'aivoedi 7. 16:1-21  

Yaubada 'atamana Babiloni, tomotoga 'aisaya kasikasisidi bani'odi, wata Seitani i leodi. 17:1-20:10  

Tomotoga matatabudi yadi vonayavuga Yaubada 'waineye. 20:11-15  

Abama, fwayafwaya wata Ielusalema 'adi 'ive'ivau. 21:1-22:5  

Iesu yana vila-vaitugana faifaina. 22:6-21  

1 Veifufunidi lubulubu de'e nageneye Yaubada yana 'anivelena Iesu Keliso 'waineye bega ava'ai sai'afoga i na souyediga, i sivemagesedi Yaubada yana tofolovavo 'waideye. Keliso yana anelose abamayega i vetunei yau Ioni yana tofolova 'waikuye bega naninidi i veku.  
2 Nani matatabuna a 'isediga faifaidi a vonevonemi. De'e a lulu'ivonaga valanina i mai Yaubada 'wainega, wata vonanidi Iesu Keliso i lu'ivoneyedi 'waikuye.  
3 Fai naninidi sai'afoga i na souyedi, aitoi Yaubada yana lu'ivona de'e i na lu'iawawaiga tovetumaganavo 'waidie 'eba sosoana 'waineye, we'e egavo vonanidi i na vinenegediga wata i na vematayakeyakediga 'eba sosoana 'waidie.   

Ioni yana vona-vekaiwa tovetumagana 'waidie 
 

4 *Yau Ioni a vekaiwa 'omi tovetumaganavo 'ami 'aila'a tulina tulina 'wa miamiani 'atamana 'adi 7 'waidie, 'awalawa Eisia nageneye. Nuanuaku Yaubada, 'Anu'anununa wata Iesu Keliso, ma yadi nuakalikali i na vevesauluva 'atumaina 'waimie wata nuanua bikana mia 'atumaina taiadi i na velevelemi. Yaubada kumanina miamia-vagaina, basenadi i miamia, 'asiau i miamia wata 'awaie i na mai, we'e 'anu'anunu 7 taiadi i miamia 'ana didiga 'ai'aiwabuna manawanega.  
5 *Iesu Keliso taunina ma 'ana vetumagana Yaubada 'ana 'aseta mogitana i lu'ivoneyeni, kumanina nagami i tovoi wafayega, wata tomia fwayafwaya 'ana kinivo 'adi Toveimea.  

Iesu Keliso ta na subisubiai, kumanina i nunuakalikalieda, wata dayaginega i yavuda yada sakona 'waidiega.  
6 *I silakaida bega yana 'Eba Veimea nageneye ta miamia wata ta vevetofolova Tamana Yaubada faifaina, 'asa'aiana 'ida yana tovelomu. Mogitana Iesu Keliso ta na subisubiai, taunina magemagetana wata toketokeotogina, kebu i na 'a'avaga i na mia-vagata. Vona mogitana, yaku nuanua bani'odi.   

   
 

7 *'Wa 'isanawe, sino waowa 'wainega i mimai.  

Tomotoga matatabudi i na 'iseni, 'ana to'ailovena taiadi.  

'Awalawa 'aitamogana 'aitamogana 'ana tomia  

i na vemogai faifaina.  

Ava'ai a voneyeniga, vona mogitana yaku nuanua bani'odi.   

   
 

8 * 'Auvea Yaubada i vo, Yau kumaniku lamukwaikwaituna wata kaluna, kebu 'aku 'eba velamuga wata kebu 'aku 'eba ve'a'avaga. Yau toketokeotogiku 'asiau a miamia, basenadi a miamia wata 'awaie a na wai.”   

Keliso i souyeni Ioni 'waineye 
 

9 Yau tatami Ioni, ma fuedeye vita ta veveluagadi Iesu faifaina, ma fueda yana 'Eba Veimea nageneye ta miamiani, wata yana 'aivaita 'wainega ta totokemaigeda. Yaubada yana Vona a lulu'ageyeni wata Iesu faifaina a lulu'ivona begaidi i 'ive'aviniku i yatoku Imula Fatimo 'waineye.  
10 'Aiata Tafalolo, 'Auvea yana 'Aiata 'waineye, a 'odu'odu nika 'Anu'anununa i ageku mogitana nika tamu bona mulikuye a nogai bani'odi evulega butu'aina bwaikina.  
11 Bonana a nogai i vo, Ava'ai 'u na 'iseniga 'u na kilumi lubulubu 'waineye, 'u na vetunei i na nago tovetumaganavo 'adi 'aila'a i miamiani 'atamana 7 'waidie i na lu'iawawai. 'Atamananidi side 'adi wagava. Efeso, Simena, Feligamo, Taiatala, Sadisi, Filadofia, Lodisia.”   


12 A sivilaku a na 'iseni aitoi kumanaga i veveifufu, nika mageta 'eba yato golida 7 a 'isedi.  
13 *Kamwadie tamu tomogo a 'iseni 'ana 'isa'isa kumanina i vetomotogaotoga, 'ana talauma manamanawena 'avalanega i obu 'ageneye, we'e bulava golida 'afauneamo.  
14 *Nava'auna 'ana lau'avu i kumeta bani'odi labia fwa'ena 'alo bunebune founa, matana 'aninamanamalidi bani'odi 'ai-'ala'alata.  
15 *We'e 'agena 'aninamanamalidi bani'odi tamu kainumu yadayadalina i da luyauyauta 'ai-'ala'alata nageneye, bonana 'ana nogaya bani'odi kuvakuvala butu'aina.  
16 'Ana 'atagie 'ubwana 7 we'e 'awaneye kefata kainumu nigona ma vi'avi'aina. Maigina mataududulina 'wa da vo inala i da vulaoga.   


17 *Tutuyanina a 'iseni a lumata'afufu 'ageneye 'wa da vo a da wafa. 'Ana 'atagi i yatoi tomogokuye i voneku i vo, Kebu 'u na kolologa. Yau 'eba velamu wata 'eba ve'a'ava.  
18 Yau kumaniku tomia-vagata. Basenadi a wafa siwe a yawasa, tutuya matatabuna kebu a na 'a'avaga a na mia-vagata. Wafa wata towafa yadi 'eba mia,* yau 'adi Toveimea.   


19 Begaidi nuanuaku naninidi 'u 'ise'isediga, faifaidi 'u na kiluma. Naninidi 'akonadi i souyediga wata naninidi 'awaie i na souyedi.  
20 'Ubwana 7 'aku 'atagie wata mageta 'adi 'eba yato golida 7 'adi 'aseta givagivadi. 'Adi nuanua side bani'odi. 'Ubwana 7 taunidi Yaubada yana anelose 7, tovetumaganavo i miamiani 'atamana 7 'waidie 'adi to'isave'avina, we'e mageta 'adi 'eba yato 7 taunidi tovetumagana 'adi 'aila'a 7.”    

Keliso yana veifufu me Efeso 'waidie 
 

1 Keliso i voneku i vo, Nuanuaku 'u na kiluma i na nago 'atamana Efeso, Yaubada yana anelose bei i miamiaga 'waineye, kumanina tovetumaganavo i 'i'isave'avinidi. 'U na kilumaga side bani'odi 'u na voneyedi 'u na vo,  

   
 
Yau kumaniku 'aku 'atagie 'ubwana 7, we'e mageta 'adi 'eba yato golida 7 'awasasadiamo a nunago, yaku veifufu side bani'odi.   


2 Naninidi 'wa 'idewadiga 'akonadi a 'asetadi. Folova vitadi 'waidie yami 'idumwebika 'akonadi a 'iseni wata yami tokemaiga. A 'asetai kebu nuanuami tosakona taiadi 'wa na miamia wata tomotoganidi igodi i vo, 'Ima Iesu yana tomata'aulelevo,” siwe 'wa sitonovidi 'wa 'asetadi i vevekali.  
3 Faifaiku vita 'wa veluagadiga siwe 'wa tokemaigemi kebu 'wa da baila.   


4 Naninidi 'wa 'idewadiga 'atumaidi, siwe tamu nani faifaina a na awavesakoyemi. Basenadi 'wa nuakalikalieku bwaikina, we'e tutuya de'e kebu.  
5 Yami nuakalikalinina nagami, 'wa na nuanuani nika 'wa na 'asetai bani'odi 'wa munega bega 'wa mia'idi 'waikuyega. Yami sakona 'wa na vedumwe'ubu'ubusedi, naninidi nagami 'wa 'idewadiga wata 'wa na 'i'idewadi. 'Ai'edi yami sakonanidi kebu 'wa na vedumwe'ubu'ubusediga, a na wai yami mageta 'ana 'eba yato a na elomi.  
6 We'e tamu nani faifaina a sososoana, fai me Nikolaiti yadi sauluva sakoidi 'wa vedumwe'ai'aiedi, yau wata bani'odi a vedumwe'ai'aiedi.   


7 *Veifufu de'e 'wa nogaiga, 'wa na venua'ivineni nika 'wa na 'asetai ava'ai 'Anu'anunu Magemagetana i lulu'ivona tovetumaganavo 'aila'a tulina tulina 'waimie.  

Egavo faifaiku i na vetoketokega, Mia-vagata 'ana Welavi i tovotovoi Faladaisi, a na tauyedi vuagina i na 'ani. Faladaisi Yaubada yana 'eba mia 'atumaina, we'e welavinina 'wainega mia 'atumaina wata miamia-vagaina i na veluagai.  

'Asa'aiana bani'odi.’ ”   

Keliso yana veifufu me Simena 'waidie 
 

8 *Wata Keliso i voneku i vo, Nuanuaku 'u na kiluma i na nago 'atamana Simena, Yaubada yana anelose bei i miamiaga 'waineye, kumanina tovetumaganavo i 'i'isave'avinidi. 'U na kilumaga side bani'odi 'u na voneyedi 'u na vo,  

   
 
Yau kumaniku 'eba velamu wata 'eba ve'a'ava, a wafa wata a yawasa-vaitugana, yaku veifufu side bani'odi.   


9 'Ami vita a 'asetadi, 'wa vewekowekomaga siwe 'ai'aiwabu 'waimie Yaubada mataneye. Me Diu 'ifwaidi tutuya fuedi i awavesakoyemi, kumanidiavo igodi i vo, 'Ima Yaubada yana tomotoga,” siwe taunidi kebu Diu mogitana, taunidi Seitani yana 'aila'a.  
10 Vita sai'afoga 'wa na veluagadi faifaiku siwe kebu 'wa na kolologa. A na vonemi. Seitani tamu 'ana wagava Diabolo, yana veimea 'wainega 'ifwaimi i na yatomi vanuga yogona nageneye, bei yami vetumagana i na sitonovidi 'aiata 10* nagedie. Nuanuaku ma yami vetumagana 'wa na tovoi fa'alina, 'ai'edi 'aku gaviavo nuanuadi i na luvewafami, 'wa na vetumaganekumo, kebu 'wa na baileku. 'Ai'edi kebu 'wa na bailekuga, mia 'atumaina wata miamia-vagaina a na velemi, yami tokemaiga 'ana tutula.   


11 *Veifufu de'e 'wa nogaiga, 'wa na venua'ivineni nika 'wa na 'asetai ava'ai 'Anu'anunu Magemagetana i lulu'ivona tovetumaganavo 'aila'a tulina tulina 'waidie.  

Egavo i na vetoketoke faifaiku kebu i na wafa-vagata. Kebu tamu sai'afo vita i na veluagai tosakona yadi wafa 'ana veluga 'waineye.  

'Asa'aiana bani'odi.’ ”   

Keliso yana veifufu me Feligamo 'waidie 
 

12 Wata Keliso i voneku i vo, Nuanuaku 'u na kiluma i na nago 'atamana Feligamo, Yaubada yana anelose bei i miamiaga 'waineye, kumanina tovetumaganavo i 'i'isave'avinidi. 'U na kilumaga side bani'odi 'u na voneyedi 'u na vo,  

   
 
Yau kumaniku 'awakuye kefata kainumu nigona ma vi'avi'aina, yaku veifufu side bani'odi.   


13 'Atamananina 'waineye 'wa miamianiga a 'asetai, bei Seitani 'ana didiga toketokena i 'eno'eno, 'wainega i veveimea. Tomotoga fuedi taunidi i tauyedi yana veimeanina 'waineye, we'e 'omi kebu 'wa da bailekuga. Avinodi yaku tolu'ivona Anitifasi ma 'ana vetumagana, i luvewafai Seitani yana 'atamana 'waineye, siwe yami vetumagana 'waikuye kebu i da mwea wata kebu 'wa da ve'eweku.   


14 *Mogitana 'wa tokemaigemi faifaiku, siwe nani 'ifwaidi faifaidi a na awavesakoyemi. Tomotoga 'ifwaidi taiadi 'wa miamiani Belami yana ve sakona faifaina i vevetutuyamedi. Basenadiotoga Belami tamu 'eda'eda Belaki i veni bani'odi i na munega me Isileli i na silolodi bega i na sakona Yaubada mataneye. I nua'anidi bega 'aisayanidi mali tomotoga i velomuyediga yaubada-vekavekali 'waidie i 'ani'anidi wata i veve'avula-'avo'avovo.  
15 Wata bani'odi tomotoga 'ifwaidi taiadi 'wa miamiani me Nikolaiti yadi ve sakoidi i vevetutuyamedi.  
16 Sauluvanidi yau kebu nuanuaku, begaidi yami sakona 'wa na vedumwe'ubu'ubusedi. 'Ai'edi kebu, sai'afoga a na wai kefatanina 'awaku 'wainega tosakonanidi taiadi 'a na vetalaga.   


17 *Veifufu de'e 'wa nogaiga, 'wa na venua'ivineni nika 'wa na 'asetai ava'ai 'Anu'anunu Magemagetana i lulu'ivona tovetumaganavo 'aila'a tulina tulina 'waimie.  

Aitoi i na vetoketoke faifaiku, 'ani'ani Mana givagivana abame a na veleni. Wata kileu 'avu'avuna a na veleni, kileunina 'waineye wagava 'ivauna kilukilumina, wagavanina kebu tamu aitoi i da 'asetai, to'ewa 'aisena i 'asetai.  

'Asa'aiana bani'odi.’ ”   

Keliso yana veifufu me Taiatala 'waidie 
 

18 Wata Keliso i voneku i vo, Nuanuaku 'u na kiluma i na nago 'atamana Taiatala, Yaubada yana anelose bei i miamia 'waineye, kumanina tovetumaganavo i 'i'isave'avinidi. 'U na kilumaga side bani'odi 'u na voneyedi 'u na vo,  

   
 
Yau Yaubada Natuna, kumaniku mataku 'aninamanamalidi bani'odi 'ai-'ala'alata, we'e 'ageku 'aninamanamalidi bani'odi tamu kainumu yadayadalina, yaku veifufu side bani'odi.   


19 Naninidi 'wa 'i'idewadiga 'akonadi a 'asetadi. Yami folova, yami nuakalikali a 'asetadi wata ma yami vetumagana 'wa vevetoketoke faifaiku. Basenadi sai'afo, 'asiau 'akonadi i vevebwaika.   


20 *Naninidi 'wa 'idewadiga 'atumaidi, siwe tamu nani faifaina a na awavesakoyemi. Vavinenina 'ana wagava Iesibeli, taunina tosakona igodi i vo, Yau Yaubada yana tolu'ivona,”'wa tauyeni yana ve 'wainega yaku tofolovavo i vevekaliedi i veve'avula-'avo'avovo, wata 'aisayanidi mali tomotoga i velomuyediga yaubada-vekavekali 'waidie i 'ani'anidi.  
21 Tutuya manamanawena a lukamata, nuanuaku Iesibeli i da nuavilai, siwe kebu nuanuana yana sauluva sakoidi i na bailedi.   


22 Bega a na silakai a na taweni 'ivie bei i na veveviga bwaikina, we'e enavo taiadi i veve'avulaga 'ai'edi kebu i na nuaviladi yadi sauluvanidi sakoidi 'waidiega, ma fuedie vita a na veledi i na toke i na veviga.  
23 *Tomotoganidi yana ve sakoidi nuanuadi, taunidi bani'odi natunavo, wata a na nikedi i na wafa. Tovetumaganavo matatabudi i miamiani 'atamana tulina tulina 'waidie valana i na nogai i na nuani Yau kumaniku tomotoga yadi nuanua wata naninidi nuanuadi, a 'aseta'a'avadi. 'Aitamogana 'aitamogana tutula a na velemi, yami sauluva 'ana 'isa'isa bani'odi.   


24-25 We'e 'ifwaimi 'wa miamiani Taiatala 'waineye a na vonemi fai yadi ve sakoidi kebu nuanuami wata ve-vekavekalinidi igodi i goleni Nuanua Givagivana, siwe mogitana Seitani 'wainega, 'wa baila. Kebu tamu wata vita a na velemi siwe nuanuaku ve wata sauluva 'atumaidi 'waimie i 'eno'enoviga, 'waidie 'wa na tovoi fa'alina, i na nagoga tutuyanina a na vilaku.   


26-27 *Egavo i na vetoketoke, yaku nuanua i na 'i'idewadiga i na nagoga 'eba ve'a'ava 'waineye, veimea a na veledi. Veimeanina basenadi a 'ewai Tamaku 'wainega bega a na tauyedi 'awalawa 'aitamogana 'aitamogana 'adi tomia i na veveimeyedi. Yadi veimeanina toketokena, bani'odi fulumai kainumu nau i na nikei i na 'anivivia.  
28 Wata Kumauloku magetana bwaikina tovetumaganavo a na veledi.   


29 Veifufu de'e 'wa nogaiga, 'wa na venua'ivineni nika 'wa na 'asetai ava'ai 'Anu'anunu Magemagetana i lulu'ivona tovetumaganavo 'aila'a tulina tulina 'waimie.  

'Asa'aiana bani'odi.’ ”    

Keliso yana veifufu me Sadisi 'waidie 
 

1 Wata Keliso i voneku i vo, Nuanuaku 'u na kiluma i na nago 'atamana Sadisi, Yaubada yana anelose bei i miamiaga 'waineye, kumanina tovetumaganavo i 'i'isave'avinidi. 'U na kilumaga side bani'odi 'u na voneyedi 'u na vo,  

   
 
Yau kumaniku Yaubada 'anu'anununa 7 wata 'ubwana 7 nimakuye, yaku veifufu side bani'odi.  

Yami folova matatabuna a 'asetadi, 'ami 'isa 'wainega 'omi tovetumagana toketokemi, siwe mogitana 'omi wafami yami vetumagana mweadi.  
2 I lubwainemi matami i na 'anialadi yami vetumagananidi mweadi 'wa na kiavetoketokedi, kebu nuanuaku i na mwea-vagata. A 'asetai folovanidi 'akonadi 'wa 'idewadiga bola kebu i da ve'atumaiotoga yaku Yaubada mataneye.  
3 *Fai kebu i da ve'atumaiga ve 'wa 'ewaiga wata 'wa nogai kebu nuami i na fani, 'wa na nuanuanidi, yami sakona 'wa na vedumwe'ubu'ubusedi 'wa na vematayakayaka. 'Ai'edi kebu 'wa na 'isa'isa 'wa na sakosakona, yau a na vaimwaimwa a na le'wa a na veyawailovogimi.   


4 We'e 'ifwaimi me Sadisi yami sauluva tonovidi 'wa da vo bani'odi 'ami talauma vunavunagidi, sakona 'waidiega kebu 'wa da 'iveyokemiga. Yami sauluva tonovidi begaidi 'ami fata ma 'ami talauma 'avu'avudi taiadi ta na yabayaba.  
5 *Egavo i na vetoketoke faifaiku, i na vaigavu talauma 'avu'avudiega wata 'adi wagava kebu a na 'u'umidi Mia-vagata 'ana Buki 'wainega, bukinina nageneye tomotoganidi mia 'atumaina wata miamia-vagaina i na veluagai bei 'adi wagava i 'eno'enovi. Tamaku mataneye wata yana anelose matadie a na vo, De'e tomotoganidi yaku 'aila'avo.”   


6 Veifufu de'e 'wa nogaiga, 'wa na venua'ivineni nika 'wa na 'asetai ava'ai 'Anu'anunu Magemagetana i lulu'ivona tovetumaganavo 'aila'a tulina tulina 'waimie.  

'Asa'aiana bani'odi.’ ”   

Keliso yana veifufu me Filadofia 'waidie 
 

7 *Wata Keliso i voneku i vo, Nuanuaku 'u na kiluma i na nago 'atamana Filadofia, Yaubada yana anelose bei i miamiaga 'waineye, kumanina tovetumaganavo i 'i'isave'avinidi. 'U na kilumaga side bani'odi 'u na voneyedi 'u na vo,  

   
 
Yau kumaniku magemagetaku wata ma 'aku vetumagana, yaku veifufu side bani'odi.  

Basenadiotoga Kini Devida ma yana veimea Yaubada yana tomotoga faifaidi, we'e yau veimeanina* a 'ewai tomotoga yadi luku Yaubada yana 'Eba Veimea 'waineye faifaina. 'Ai'edi ava'ai a na sibaleniga, kebu tamu aitoi 'ana fata i na siboda-vaitugani, we'e 'ai'edi a na sibodaiga, kebu tamu aitoi 'ana fata i na sibaleniga.  
8 Yami folova matatabuna a 'asetadi. Wata a na vonemi, tamu saiboda a sibaleni faifaimi, kebu tamu aitoi 'ana fata i na siboda-vaitugani. Wata a 'asetai yami toketokena siaina, siwe yaku veifufu 'wa vematayakeyakedi wata kebu 'wa da vedumwe'ai'aieku.  
9 *A na vonemi. Me Diu 'ifwaidi vita i velevelemiga siwe yadi sauluva sakoidi 'waidiega ta 'asetadi taunidi kebu Diu mogitana, Seitani yana 'aila'a. Yaku veimea 'wainega tovekalinidi i na mai 'waimie ma yadi ve'ililibu i na lumata'afufu 'agemie wata i na ve'awamogitana a nuakalikaliemi faifaina.  
10 Tokemaiga 'ana vona faifaina basenadi a veifufumi 'wa vematayakeyakeni, begaidi tutuyanina vita bwaikina i na souyeni tomia fwayafwaya matatabuna i na sitonovidiga, yau a na 'ita'ita'iemi.   


11 Sai'afoga a na wai 'waimie yami toketokenanina siaina 'wa na 'i'isave'avini, kebu nuanuaku tamu aitoi i na elomi yami tokemaiga 'ana tutula.  
12 * Aitoi i na vetoketoke faifaiku, a na silakai 'wa da vo taunina tamu folova 'atumaina, yaku Yaubada yana Vanuga 'Eba Velu'ui nageneye faifaina, bei tutuya matatabuna i na miamia Yaubada mataneye. Tomotoganidi 'waidie wagava 'aitonu a na kilumidi. Yaku Yaubada 'ana wagava, Yaubada yana 'atamana Ielusalema 'Ivauna, kumanina 'awaie abamayega i na obuma yaku Yaubada 'wainega, wata 'aku wagava 'ivauna.   


13 Veifufu de'e 'wa nogaiga, 'wa na venua'ivineni nika 'wa na 'asetai ava'ai 'Anu'anunu Magemagetana i lulu'ivona, tovetumaganavo 'aila'a tulina tulina 'waimie.  

'Asa'aiana bani'odi.’ ”   

Keliso yana veifufu me Lodisia 'waidie 
 

14 *Wata Keliso i voneku i vo, Nuanuaku 'u na kiluma i na nago 'atamana Lodisia, Yaubada yana anelose bei i miamiaga 'waineye, kumanina tovetumaganavo i 'i'isave'avinidi. 'U na kilumaga side bani'odi 'u na voneyedi 'u na vo,  

   
 
Yau kumaniku Yaubada yana vona'awaufaufa 'adi Toawavemogitana, ma 'aku vetumagana a lulu'ivona mogitana Yaubada 'ana 'aseta faifaina, wata kumaniku Yaubada 'ana 'idewadewa matatabuna lamudi, yaku veifufu side bani'odi.   


15 Yami folova 'akonadi a 'asetadi, kebu 'wa da bailekuga wata kebu ma yami sosoana 'wa da vetutuyameku. Nuanuaku ma yami tokemaiga 'wa da vevematayakeyakeku, 'ai'edi kebu 'asa'aiadi.  
16 'Omi bani'odi faleda ufana legalegana, tomotoga kebu nuanuadi. Ufa fayona 'atumaina 'omi kebu bani'odiga wata kebu bani'odi walu'ai yauyaugina. Fai 'omi legalegami a na 'alaiwagemi.  
17 'Omi yami nuanua 'wa vo, 'Ima 'a ve'ai'aiwabu yama kukua fuedi, kebu tamu nani 'wainega 'a da ve'ale'usa.” Siwe kebu 'wa da 'asetai 'omi mogitana 'wa vewekowekoma yami mia vitana. Nani 'atumaidi 'wa bavuyedi bani'odi matami i sako, wata 'omi bani'odi tomotoga konekonedi. Kebu tamu nani 'atumaina 'waimie i da 'eno'eno, nua'avami.  
18 A vevelu'ase'asemi nuanuaku nani 'atumaidi 'wa na kimwanedi 'waikuyega, bani'odi golida tomotoga i vevetagovi, golida 'atumai'avana i 'a'awakoluya, yoke i kokoiyavuleni. 'Wa na kimwanedi 'waikuyega 'wa na ve'ai'aiwabu mogitana. Wata talauma 'avu'avudi wata vunavunagidi 'wa na kimwanedi 'waikuyega bega yami vekonekone 'ana bunumayaga i na 'a'ava. Wata mulamula 'waikuyega 'wa na kimwane matami 'wa na iwagidi bega 'ami fata nani 'atumaidi 'wa na 'isa'inanadi.  
19 *Egavo a nuakalikaliedi yadi sakona faifaidi a tatalabodedi wata a vevematavulogidi bega yadi sauluva i na tonova. Fai a nuakalikaliemi, 'ai'edi kebu 'wa na nuavilamiga vematavuloga a na velemi. Nuanuaku 'wa na vetoketoke faifaiku wata yami sakona 'waidiega 'wa na nuavilami, taunimi 'wa na tauyemi mogitana 'waikuye.   


20 A na vonemi. Yau lilivamie a tovotovoi a vevelutoli. 'Ai'edi aitoi bonaku i na nogai bega i na tayegiku, a na luku 'waineye taiadi 'a na veiana wata 'a na 'ani.   


21 Yau a vetoketoke begaidi Tamaku i tauyeku taiadi 'a miamia 'ana didiga 'ai'aiwabuna 'waineye, wata bani'odi egavo i na vetoketokega faifaiku, a na tauyedi 'aku didiga 'ai'aiwabuna 'waineye taiadi 'a na miabui.   


22 Veifufu de'e 'wa nogaiga, 'wa na venua'ivineni nika 'wa na 'asetai ava'ai 'Anu'anunu Magemagetana i lulu'ivona tovetumaganavo 'aila'a tulina tulina 'waimie.  

'Asa'aiana bani'odi.’ ”    

 4

Tomia abama yadi 'odu Yaubada 'waineye 
 

1 Keliso yana vona tovetumaganavo 'adi 'aila'a 7 faifaidi i 'a'ava, mulieta a 'isalaka, abame tamu saiboda i sibaleniga a 'iseni. Bonanina nagami a nogaiga wata i voneku 'ana nogaya bani'odi evulega butu'aina i vo, 'U lakama, naninidi 'ako i na souyediga a na vemu.”  
2 *I vona'a'ava nika 'Anu'anunu Magemagetana i ageku mogitana. Abame tamu tomogo a 'iseni 'ana didiga 'ai'aiwabuna 'waineye i miamia.  
3 Tomogonina 'ana 'isa'isa 'aninamanamalina bani'odi kilifou 'alo tamu kileu yamoyamoina 'ana wagava kaneliani. Didiganina 'waineye abavole i vetovoia 'ana 'isa'isa kileu 'ala'alawina 'ana wagava emelodi.  
4 Tomogonina lilivaneye didiga 24 i yatoviviviliga a 'isedi, didiganidi 'waidie to'isave'avinavo 24 i miabui, 'adi talauma 'avu'avudi we'e 'unu'unudie kunabanaba golida i yatodi, vetoveimea 'ana 'eba 'isa.  
5 *Didiga 'ai'aiwabuna 'wainega mageta i kikianamali, bona a nogai butu'aina bwaikina, 'wa da vo bani'odi tamuyoana i dududuya. Wata didiganina manawanega dukala 7 i 'ala'alata, magetanidi 'asa'aiana Yaubada 'anu'anununa 7.  
6 *Wata i vagamaiga tamu nani a 'iseni 'wa da vo eyaga niwalova 'atumaiotogina, 'aninamanamalina kilifou bani'odi.  

Didiga 'ai'aiwabuna lilivaneye nani ma yawaidi toketokedi 4 i tovififineni.  
7 Naninidi tomogodi mata 'ana loi, tamu 'ana 'isa'isa bani'odi laioni, tamu bulumakau 'ana 'isa'isa, tamu maigina 'wa da vo tomotoga maigina wata tamu manubutu 'ana 'isa'isa, i yaveyavega.  
8 *Naninidi 'aitamogana 'aitamogana fafedi 6, nagedie wata tabwadie mata 'ana loi. Lovana wata 'aiata yadi folova lei, kebu i da veveawaiga i vo,  

   
 
Magemagetana, magemagetana, magemagetana,  

'Auvea Yaubada magemagetana,  

kumanina Toketokeotogina.  

Basenadi i miamia, 'asiau i miamia, wata 'awaie i na miamia.”   

   
 

9 Tutuya fuedi naninidi 4 yadi lei-subisubia 'wainega kumanina miamia-vagaina i miabui didiga 'ai'aiwabuna 'waineye i awa'ai'aia, i veve'ililibu wata i vevekaiwa 'waineye.  
10 Tutuyanina i lei-subisubia to'isave'avinavo 24 ma yadi ve'ililibu i lumata'afufu kumanina miamia-vagaina 'ana didiga 'ai'aiwabuna 'waineye i 'odu i subiai. Yadi vetoveimea 'ana 'eba 'isa kunabanaba i yatodi mataneye i leilei i vo,   

   
 

11 'Omu yama Yaubada wata 'ama Toveimea,  

subia, ve'ililibu wata toketokena 'amu laubwaina 'u na veveluagadi.  

Fai 'omu nani matatabuna 'u 'idewadi,  

taunimu yamu nuanua 'wainega i souyedi  

wata 'asiau i miamia.”    

 5

Iesu taunina 'asa'aiana Yaubada yana Sifi Siaina 
 

1 *Yadi lei i 'a'ava, mulieta kumanina 'ana didiga 'ai'aiwabuna 'waineye 'ana 'atagie lubulubu nunumina a 'iseni. Lubulubunina ma vi'avi'aina i kilumi, i nunumina i yogoni 'ana yogona matatabuna 7, siwe veve'etobodana.  
2 Tamu anelose toketokena a 'iseni i toke i vegole i vo, Aitoi ma yana veimea bega 'ana fata yogonanidi i na yavudi, lubulubu i na siyawayawagi i na lu'iawawai?”  
3 'Ana yavu wata 'ana lu'iawawa faifaidi i lauala siwe kebu tamu aitoi i da veluagai abame, fwayefwayeye wata towafa 'waidiega.  
4 Begaidi a nuavita bwaikina a taivonavona fai kebu tamu aitoi ma yana veimea bega 'ana fata i na yavuya wata i na lu'iawawai.  
5 *A taivonavona nika tamu to'isave'avina i voneku i vo, 'U ve'wada 'u 'isanago. Tamu Kini Devida tubuna bwaikina, kumanina Laioni, Iuda 'ana wauma 'wainega, 'ana gaviavo i vetoketoke-'iawedi bega ma yana veimea 'ana fata yogonanidi 'adi 7 i na kiadabadi wata i na siyawayawagi.”    


6 *A 'isadaba nika Yaubada yana Sifi Siaina* a 'iseni i tovotovoi Yaubada 'ana didiga 'ai'aiwabuna 'waineye wata nani ma yawaidi toketokedi 4 kamwadie, we'e to'isave'avinavo 24 i tovififineni. Sifinina Siaina ma 'ana bwaya, 'ana 'isa'isa basenadi i nikei i wafa siwe i tovoi-vaitugana. 'Edu'eduneye alana 7,† we'e matana 7, matananidi 'asa'aiana Yaubada 'anu'anununa 7 kumanidiavo i vetunedi 'awalawa matatabuna 'waidie.  
7-8 *Sifinina Siaina i nago lubulubu nununumina i 'ewai kumanina i miabui 'ana didiga 'ai'aiwabuna 'waineye 'ana 'atagiega, nika bei nani ma yawaidi toketokedi 4 wata to'isave'avinavo 24 taiadi ma yadi ve'ililibu i lumata'afufu mataneye. 'Aitamogana 'aitamogana ma yadi 'eba lauinava gita wata 'aivoe golida. 'Aivoenidi nagedie vane magaina 'atumaina i veadagidi, 'asa'aiana Yaubada yana tomotoga yadi velu'ui 'waineye.  
9 *Tamu lei 'ivauna i leieni i vo,  

   
 
Vona mogitana 'omu ma yamu veimea, bega lubulubu nunumina 'u 'ewai,  

'ana yogona 'aitamogana 'aitamogana 'u na kiadabadi bega 'u na luyawagi.  

I lubwainemu, fai i luvewafamu bega dayagimu 'wainega tomotoga fuedi 'u tuveobudi Yaubada faifaina.  

Tomotoganidi i maia 'aila'a 'aitamogana 'aitamogana 'waidiega, mali bonana 'waidiega, tomotoga tulina tulina, 'awalawa 'aitamogana 'aitamogana 'waidiega.   


10 *Tomotoganidi 'u tuveobudiga, i luku Yaubada yana 'Aila'a nageneye i na vetofolova faifaina 'asa'aiana yana tovelomuvo,  

fwayefwayeye i na veveimea.”   

Tomotoga matatabudi Iesu i subiai 
 

11 *Leinina i 'a'ava wata a 'isadaba nika anelose a 'isedi, 'adi 'aila'a fueotogidi kebu tamu aitoi 'ana fata i na lu'iawawadi. Yaubada 'ana didiga 'ai'aiwabuna manawaneye, nani ma yawaidi toketokedi 4, to'isave'avinavo 24, matatabudi nageneye, we'e anelosenidi fueotogidi i tovififinedi.  
12 A nogai bonadi bwaikinega i leilei i vo,  

   
 
Yaubada yana Sifi Siaina kumanina i luvewafaiga,  

veimea, 'ai'aiwabu, nuamageta wata toketokena 'ana laubwaina i na veveluagadi.  

I lubwaineda ta na veve'ililibuyeni, ta na awa'ai'aia wata ta na subisubiai.”   

   
 

13 Anelose fueotogidi abame i lei'a'ava, nika wata Yaubada 'ana 'idewadewa matatabudi i velamu i lei. 'Ana 'idewadewanidi abame i miamiani, fwayefwayeye, towafa yadi 'eba mia 'waineye, eyage wata 'awalawa matatabuna 'waidie, i leilei i vo,  

   
 
Taunina 'ana didiga 'ai'aiwabuna 'waineye i miamia wata yana Sifi Siaina taiadi,  

i lubwainedi subia, ve'ililibu, 'ai'aiwabu wata toketokena i na veveluagadi.  

Kebu i na 'a'ava, i na 'eno-vagata.”   

   
 

14 I lei'a'ava, mulieta nani ma yawaidi toketokedi 4 bonadi i tutuli i vo, Vona mogitana, 'ima wata yama nuanua bani'odi,” we'e to'isave'avinavo ma yadi ve'ililibu i 'odu i lumata'afufu Yaubada yana Sifi siaina mataneye.    

Buki nunumina 'ana yogona 'adi 7 i kiadabadi 
 

1 Leinidi i 'a'ava mulieta Yaubada yana Sifi Siaina a 'iseni lubulubu nunumina 'ana yogona 'adi 7 'waidiega tamu i kiadabai nika nani ma yawaidi toketokedi 4 tamu iadi bonana a nogai. Bonananina bwaikina 'wa da vo tamuyoana i da duduya i voneku i vo, 'U mai.”  
2 *A 'isanago osi 'avu'avuna a 'iseni, kwavuneye tamu tomogo ma yana tufu, 'unu'ununeye kunabanaba 'ai'aiwabuna i yatoi, vetoveimea 'ana 'eba 'isa, i tauya i nunago i na vetalaga i na vetoketoke-'iawedi.   


3 Sifinina Siaina yogona 'ana veluga i kiadabai nika nani ma yawaina toketokena 'ana veluga bonana a nogai i vo, 'U mai.”  
4 *A 'isanago tamu osi i souyeni siwe yamoyamoina. Osinina kwavuneye tamu tomogo ma yana veimea bega tomotoga fuedi fwayefwayeye tauni'avadi i na vevetalaga wata tauni'avadi i na luluvewafadi. Kefata bwaikina i 'idewaiga kainumu 'wainega i veleni.   


5 *I 'a'avana mulieta Sifinina Siaina yogona 'ana vetonu i kiadabai nika nani ma yawaina toketokena 'ana vetonu bonana a nogai i vo, 'U mai.” A 'isanago tamu osi 'wau'waugina i souyeni, kwavuneye tamu tomogo, kukua 'adi vita 'adi 'eba 'etowava nimaneye.  
6 Bona a nogai 'wa da vo tamu tomogo i da vegole, nani ma yawaidi toketokedi 4 'awasasadiega i vo, Tomotoga fuedi i na folofolova, we'e 'aiata 'aitamogana 'ana tutula i na 'ewai, tutulanina matatabuna 'wainega 'ana fata 'ani'ani siaina i na kimwanei bani'odi 'uvi 'aitamogana 'alo tafioko 'aitonu. We'e bunama olive wata oine kebu 'u na 'ivekokovi.”   


7 I vona'a'ava, mulieta Sifinina Siaina yogona 'ana ve-4 i kiadabai, nika nani ma yawaina toketokena 'ana ve-4 bonana a nogai i vo, 'U mai.”  
8 *A 'isanago tamu osi a 'iseni tomogona 'adalina, kwavuneye tamu tomogo 'ana wagava Wafa, we'e mulineye tamu iana 'ana wagava Towafa-yadi-'eba-mia.* Tomotoganidi 'adi 'ailuga ma 'adi veimea i tauyedi 'adi fata tomia fwayafwaya fuedi i na luvewafadi. I na vo, 'A na nikedi side bani'odi, 'ifwaidi tauni'avadi i na vetalaga i na wafa, 'ifwaidi lokayega i na wafa, 'ifwaidi viga sakoidi 'waidiega i na wafa, we'e 'ifwaidi 'aisaya walawala'ai i na ovadi i na wafa.” Tomotoganidi i na wafaga side bani'odi 'adi 'aila'a. Tomia fwayafwaya matatabudi ta da 'idiaga 'aila'a 4, 'aila'a 'aitamogana bani'odi taunidi towafa.   


9 To'ainikenidi 'adi 'ailuga i nagoi, mulieta Sifinina Siaina yogona 'ana ve-5 i kiadabai nika Yaubada yana 'eba velomu a 'iseni. 'Eba velomunina dibuneye Yaubada yana Vona 'ana tolu'ivonavo 'anu'anunudi a 'isedi, kumanidiavo basenadi tosakona i luvewafadi yadi tokemaiga Iesu faifaina.  
10 Towafanidi i toke i vegole bonadi bwaikinega i vo, 'Ama Toveimea toketokemu wata magemagetamu, yamu sauluva matatabuna tonovidi. Ma'avia tomia fwayafwaya i na vonayavuga bega 'u na veimea tomotoganidi i luvewafamaga vematavuloga i na veluagai?”  
11 'Aitamogana 'aitamogana talauma 'avu'avudi i veledina i vonedi i vo, Sai'afo 'wa na lulukamata, nagami emiavo taunidi Iesu yana tofolovavo 'ifwaidi i na luvewafadi, mulieta 'ami 'aila'anina nuanuaku i na veluagai nika bei vematavuloga i na souyeni.”   


12 *I vona'a'ava, matakuye Sifinina Siaina yogona 'ana ve-6 i kiadabai nika yoyoyo bwaikina i yue. Inala i lu'waugi igovala bani'odi, weta'i vivivilina i yamota 'wa da vo dayaga.  
13 *'Ubwana fuedi i avuta 'wa da vo kaukau toketokena i da nunuga welavi ididi i da avuta.  
14 *Abama ava'aiamo i nago 'wa da vo 'ile i da nunumi, we'e 'oya wata imula matatabudi i feto wata i ve'ani'idi'idi.   


15 *Tutuyanina naninidi i souyedi a 'isedi, tomia fwayafwaya yadi kini, toveimeavo, gavia 'ana to'edakumetavo, tove'ai'aiwabu, tovetoketoke, tofolova-maimaiga wata tomotoga yavuyavudi, matatabudi i dega i ve'alagivagiva vatu'aie wata ovuye.  
16 *I vegolegole 'oya wata kileu 'waidie i vo, 'Wa 'anita'imi 'wa tavunima, nika kumanina didiga 'ai'aiwabuna 'waineye i miamiaga kebu 'ana fata i na 'isema, wata Sifi Siaina yana nuasako kebu i na sousouyeni 'waimeye.  
17 *'Wa na givema fai yadi 'aiata bwaikina 'akonadi i souyeni, ma yadi nuasako i na vematavulogima. Kebu tamu aitoi 'ana fata i na vetoketoke 'adi 'ailuga yadi nuasako 'waidiega.”    

Me Isileli 'ifwaidi tugusa i na 'ewadi Yaubada 'wainega 
 

1 *Mulieta anelose 'adi 4 a 'isedi fwayafwaya i tovififineni, kaukau matatabudi i tatalabodedi bega kebu i na nunuga eyage, fwayefwayeye wata welavi lukudi kebu i na feto.  
2 Wata tamu anelose a 'iseni inala yana 'eba lakayega i souyeni, nimaneye Yaubada miamia-vagaina yana tugusa yana tomotoga faifaidi. I toke i vegole anelosenidi 4 'waidie, kumanidiavo Yaubada toketokena i veledi bega fwayafwaya wata eyaga i na 'ivesakoidi.  
3 *I vegole 'waidie i vo, Fwayafwaya, eyaga wata welavi kebu 'wa na 'ivesakoidi, 'wa na lulukamata nagami yada Yaubada yana tofolovavo 'adi tugusa 'a na yatodi debadie.”  
4-8 Tugusa i yatodi i 'a'ava mulieta i voneku 'adi 'aivia tomotoga 'waidie Yaubada yana tugusa debadie i yatodi. Me Isileli tomotoga wauma 'aitamogana 'aitamogana tugusa i 'ewadiga, 'adi luvetubama 144,000.  

   
 
Iuda 'ana wauma 'wainega tomotoga 12,000 'waidie tugusa i yatodi.  

Lubeni 'ana wauma 'wainega tomotoga 12,000 'waidie tugusa i yatodi.  

Gada 'ana wauma 'wainega tomotoga 12,000 'waidie tugusa i yatodi.  

Asa 'ana wauma 'wainega tomotoga 12,000 'waidie tugusa i yatodi.  

Nafitalai 'ana wauma 'wainega tomotoga 12,000 'waidie tugusa i yatodi.  

Manasa 'ana wauma 'wainega tomotoga 12,000 'waidie tugusa i yatodi.  

Simioni 'ana wauma 'wainega tomotoga 12,000 'waidie tugusa i yatodi.  

Livai 'ana wauma 'wainega tomotoga 12,000 'waidie tugusa i yatodi.  

Isaka 'ana wauma 'wainega tomotoga 12,000 'waidie tugusa i yatodi.  

Sebuloni 'ana wauma 'wainega tomotoga 12,000 'waidie tugusa i yatodi.  

Iosefa 'ana wauma 'wainega tomotoga 12,000 'waidie tugusa i yatodi.  

Beniamina 'ana wauma 'wainega tomotoga 12,000 'waidie tugusa i yatodi.  

   
 
Side waumanidi 'waidiega me Isileli matatabudi 144,000 'waidie Yaubada yana tugusa i yatodi.   

'Aila'a fueotogidi Yaubada i subisubiai 
 

9 Me Isileli 'adi tugusa i yatodi i 'a'ava, nika wata a 'isedi 'aila'a fueotogidi, lu'iawawa-wayoga. Tomotoganidi i maia 'aila'a 'aitamogana 'aitamogana 'waidiega, mali bonana 'waidiega, tomotoga tulina tulina, 'awalawa 'aitamogana 'aitamogana 'waidiega. Matatabudi 'adi talauma 'avu'avudi i ve'wesenedi wata nimadie saisai lukudi, i tovotovoi Yaubada 'ana didiga 'ai'aiwabuna wata yana Sifi Siaina matadie.  
10 Tomotoganidi i toke i vegole i vo,  

   
 
Yaubada, kumanina didiga 'ai'aiwabuna 'waineye i miamiaga, wata yana Sifi Siaina  

'akonadi i 'ita'ita'ieda.”   

   
 

11-12 Anelose matatabudi, to'isave'avinavo wata nani ma yawaidi toketokedi 4, didiganina 'ai'aiwabuna i tovififineni. Matatabudi i lumata'afufu Yaubada mataneye i 'odu i vo,  

   
 
Vona mogitana yada nuanua side bani'odi.  

Yaubada i lubwaineni subia, 'ai'aiwabu, 'aseta, vekaiwa,  

ve'ililibu, veimea wata toketokena i na veveluagadi,  

kebu i na 'a'ava, i na 'eno-vagata.  

'Asa'aiana yada nuanua bani'odi.”   

   
 

13 Tamu to'isave'avina i velutolieku i vo, Kumanidiavo 'adi talauma 'avu'avudi 'u da 'asetadi egavo wata ava'aiega i maia?”  
14 *Bonana a tutuli a vo, 'Auvea, yau kebu a da 'asetadiga, 'u da voneku.”  

Nika i voneku i vo, Tomotoganidi i maia vita wata veviga bwaikaotogina 'ana tutuya 'wainega. Iesu yana wafa 'wainega yadi sakona i 'ewayavuledi, 'wa da vo 'adi talauma Sifi Siaina dayaginega i da lekoadi bega 'avu'avudi.   

   
 

15 Begaidi Yaubada 'ana didiga 'ai'aiwabuna mataneye i tovotovoi,  

'aiata wata lovana i folofolova yana Vanuga 'Eba Velu'ui nageneye.  

Kumanina didiga 'ai'aiwabuna 'waineye i miamiaga,  

taunina yana toketokena 'wainega i na 'i'ita'ita'iedi.   


16 *Kebu tamu tutuya i na lase 'alo 'anigodi i na lala,  

inala 'alo yauyauta bwaikina 'waidiega kebu i na veviga.   


17 *Fai Sifi Siaina, kumanina didiga 'ai'aiwabuna kamwaneye i miamiaga,  

i na 'i'isave'avinidi bani'odi to'isave'avina sifi yana 'aisaya i 'i'isave'avinidi.  

I na nunawedi ufa-luluvuala 'waidie, ufanina 'wainega mia 'atumaina wata 'ivauna i sousouyeni,  

wata Yaubada nuadi i na 'iveoloolodi nika kebu tamu tutuya i na 'we'welaga.”    

Buki nunumina yogona 'ana ve-7 i kiadabai 
 

1 Wata a 'isanago a 'iseni Yaubada yana Sifi Siaina lubulubu nunumina yogona 'ana ve-7 i kiadabai, nika abame nani matatabuna kulukulu i lovogi bani'odi 'awasasa siaina.   


2 I 'a'ava mulieta Yaubada yana anelose 7, kumanidiavo mataneye i tovotovoi a 'isedi, 'aitamogana 'aitamogana yadi evulega i veledi.   


3-4 *We'e tamu anelose ma yana 'aivoe golida vane faifaina, i maiga 'eba velomu lilivaneye i tovoi. Yaubada vane bwaikina i 'ewai anelosenina i veleni i na kabuni 'eba velomu golida 'waineye, 'eba velomunina i tovotovoi Yaubada 'ana didiga 'ai'aiwabuna manawaneye. Vanenina i kabuniga Yaubada yana tomotoga yadi velu'ui 'ana 'imoso'i, lufwa magaina 'atumaina i laka velu'uinidi taiadi Yaubada mataneye anelose nimaneamo.  
5 *Anelose 'ai 'ala'alaina i 'ewadi 'eba velomu 'wainega i vedodogi vane 'ana 'eba vedodoga 'waineye. I vedodogidi i 'a'ava i toke i taweni i obu fwayefwayeye, nika tamuyoana i kianamali wata i duduya, butu'ai bwaikidi wata yoyoyo i yue.   

Evulega 7 i yuvedi 
 

6 'Ai 'ala'alaina i taweni i obu fwayefwayeye i 'a'ava mulieta anelosenidi 7 yadi evulega nimadie a 'isedi i na yuvedi.   


7 *Tamu anelose yana evulega i yuvei nika 'ai 'ala'alaina, dayaga wata 'wei mwadodoudi bani'odi aisi* i avuta fwayefwayeye. Fwayafwaya vi'ai 'aitonu, vi'ai 'ailuga 'atumaidi we'e vi'ai 'aitamogana i 'alai, welavi wata mosomoso taiadi.   


8-9 Anelose 'ana veluga yana evulega i yuvei nika tamu nani 'ana 'isa'isa bani'odi 'oya bwaikina matatabuna i lubeanunuga i taweni malaveseye. Eyaga vi'ai 'aitonu, vi'ai 'ailuga 'atumaidi we'e vi'ai 'aitamogana i vedayaga, bega vi'ainina nageneye igana matatabudi i wafa wata waka i 'aniweawealidi.   


10-11 **Anelose 'ana vetonu yana evulega i yuvei nika tamu 'ubwana bwaikina i 'ala'alata dukala bani'odi abamayega i 'anita'ia, ufa bwaikidi wata ufa-luluvuala 'ifwaidi 'waidie. Ufa vi'ai 'aitonu, vi'ai 'ailuga 'atumaidi we'e vi'ai 'aitamogana i vegola bani'odi 'alu, bega tomotoga fueotogidi i yemuga i ve'alawafawafa. 'Ubwananina i 'anita'iga 'ana wagava Gola.   


12 *Anelose 'ana ve-4 yana evulega i yuvei nika inala, weta'i wata 'ubwana i 'isamata'weu'weu. Inala vi'ai 'aitonu, vi'ai 'ailuga 'atumaidi we'e vi'ai 'aitamogana i dudubali. Wata bani'odi weta'i 'ubwana taiadi i dudubali bega fwayefwayeye lovana wata 'aiata yadi mageta i vesiai.   


13 I 'a'ava, a 'i'isadaba nika a nogai manubutu butu'aina. Tabwaotogineye i luluvivila i toke i vegole i vo, Ieu, 'omi tomia fwayafwaya nuakalikalimi. Tutuyanina anelose 'adi 'aitonu 'aitamogana 'aitamogana yadi evulega i na yuvedi, vita bwaikaotogidi tulina tulina i na sousouyedi 'waimie.”    

Evulega 'ana ve-5 i yuvei 
 

1 Manubutu i tauya i nago, mulieta anelose 'ana ve-5 yana evulega i yuvei, tamu tomogo matauduudulina i obu fwayefwayeye 'ana 'isa'isa 'wa da vo 'ubwana i da 'anita'ia abamayega. I obu nika tamu aitoi Ovu Dududubalina 'ana 'eba yavu i veleni bega i na yavuya.  
2 *I yavuya nika lufwa bwaikina i souyeni 'wa da vo libi domwa-tuaina lufwana bega inala matana i umai yana mageta i 'awaduguli, abama 'ana 'isa'isa bani'odi igovala.  
3 *Lufwanina 'wainega limwana fuedi i obu tanotanoge i vetuli yadi 'aiova i vekasikasisi dinigala* weweda bani'odi.  
4 *Limwananidi i talabodedi kebu 'adi fata 'ani'ani i na 'ivesakoidi wata bani'odi mosomoso 'alo welavi. Tomotoga fuedi i na ovadi, we'e tomotoganidi Yaubada yana tugusa debadie i yatodiga, kebu i na ovadiga.  
5 I vonedi i na ovadimo we'e 'ivewafa faifaina kebu i da tauyedi. Weta'i 5 nagedie i na ovaovadi bega i na veveviga bwaikina bani'odi dinigala weweda yadi 'aiova.  
6 *Veviganina faifaina tomotoga i na vo, 'A da wafa, veviga 'a baila,” siwe Yaubada kebu i na tauyedi i na wafaga.   


7 *Limwananidi 'adi 'isa'isa 'wa da vo osi lugavia 'ana talauma 'wainega i da 'ivivigavudi vetalaga faifaina. Ma 'adi veimea bega debadie 'adi vaigavu golida i yatodi, maigidi 'wa da vo tomotoga maigidi.  
8 *Nava'audi manamanawedi, nigodi manamanawedi wata nigonigodi bani'odi laioni.  
9 *Tomogodi 'adi babala kainumu, fafedi butu'aidi bwaikaotogidi 'wa da vo osi waka fwayafwaya fuedi i da luluyo'edi vetalaga faifaina.  
10 We'e giudi 'adi 'isa'isa bani'odi bwa'o'o'o giudi, ma yadi toketokena weta'i 5 nagedie veviga bwaikaotogina tomotoga i veleveledi.  
11 Ovu Dududubalina 'ana to'isave'avina kumanina wata limwananidi yadi kini. 'Ana wagava Abadoni me Diu bonadiega, we'e me Kuliki bonadiega Afoloni, 'ana saivila To'ivesako.  
12 De'e vitanina i 'a'ava, vita 'ailuga wata sai'afoga i na souyedi.   

Evulega 'ana ve-6 i yuvei 
 

13 *Anelose 'ana ve-6 yana evulega i yuveiga, bona a nogai i mai 'eba velomu kamwanega.† 'Eba velomunina golida 'wainega i 'idewai Yaubada 'waineye i tovotovoi.   


14 Bonananina a nogaiga, i vonavona anelose 'ana ve-6 'waineye i vo, Anelosenidi 4, basenadi i yogonidi i yatodi ufa bwaikina 'ana wagava Iufiletisi 'waineye, 'u na yavudi i na nagoi.”  
15 Anelosenidi 4 i yavudiga basenadi i 'idewadi i yatodi bega 'awasasanina, 'aiatanina, weta'inina wata malamalanina i venua'ivineniga 'waineye i na souyedi tomotoga fuedi i na luvewafadi. Tomia fwayafwaya 'adi 'aila'a vi'ai 'aitonu. 'Ailuga 'atumaidi we'e vi'ai 'aitamogana i na luvewafadi.  
16 Anelosenidi 4 tovetalaga fueotogidi i 'edakumesedi, 'adi 'aila'a i lu'ivoneyeni 'waikuye, matatabudi 200 milioni (200,000,000).   


17-18 Wata 'aku ve 'wainega a 'iseni tovetalaganidi osi kwavudie i laka i nunagoi. Nuafoudie 'adi talauma kainumu, 'ifwaidi yamoyamoidi 'wa da vo 'ai-'ala'alata, 'ifwaidi 'ala'alawidi 'wa da vo malaveta, 'ifwaidi 'ovu'ovudi 'wa da vo manufagila. Osi 'unu'unudi 'wa da vo laioni 'unu'unudi, we'e 'awadiega 'ai meana, lufwa wata manufagila 'ala'alaina i sousouyedi, 'waidiega tomotoga vi'ai 'aitamogana i luvewafadi, vi'ai 'ailuga 'atumaidi.  
19 Osinidi yadi 'eba vetoketoke 'awadie, wata giudie fai giudiega 'wa da vo 'o'olo, 'unu'unudi 'wainega veviga bwaikina tomotoga i veleveledi.   


20 *Vitanidi i 'a'ava, tomotoga ma yawaidi i miamianiga bola i vevedumwe'ai'ai, kebu i da nuaviladi yadi sakona 'waidiega bega i da 'odu'odu Yaubada 'waineye. Siwe i kwayega i 'odu'odu yaiaina wata kumaea 'waidie, kumanidiavo i dabidi golida, siliba, kofa, kileu wata welavi 'waidiega. Naninidi tomotogaotoga 'adi 'idewadewa kebu 'adi fata i na 'isa, i na nogaya wata i na feto siwe 'waidie i 'odu'odu.  
21 Wata kebu nuanuadi i na nuaviladi bega i na 'ailove luvewafa, ve'avula-'avo'avovo, vainago, wata 'adi 'afo'a i na bailedi.    

Lubulubu nunumina siaina anelose toketokeotogina i mieni 
 

1 Wata a 'isanago, tamu anelose toketokeotogina a 'iseni i obuobuma abamayega. Waowa i tala'avui i mimaieni, 'unu'ununeye abavole i vetovoia, maigina mataududulina inala bani'odi, we'e 'agena 'wa da vo bani'odi 'ai i da lu'aogi.  
2-3 Nimaneye lubulubu nunumina siaina we'e luluyawagina. 'Agena 'ana 'atagi i ba eyage, 'ana wama 'avale, i toke i vegole 'wa da vo kuvakuvala butu'aina. I vegole'a'avana, nika tamuyoana 7 i dududi 'asa'aiana bonana i tutuli.  
4 Tutuyanina i dududi i 'a'avana igodi yadi vona a da kilumidi siwe tamu bona a nogai abamayega i voneku i vo, Naninidi tamuyoana 7 i voneyediga nuamuye i na 'eno'eno, kebu 'u na kilumidi.”   


5-6 *Anelosenina kumanina i ba eyage wata 'avale, nimana 'ana 'atagi i silakai i vegole i vo, A vona mogitana Yaubada 'ana wagavayega, kumanina miamia-vagaina, abama, fwayafwaya, eyaga i 'idewadi wata nani matatabuna. Kebu wata 'a na lulukamata.  
7 Tutuyanina anelose 'ana ve-7 yana evulega i na yuvei, Yaubada yana nuanua givagivana 'ana mogitana i na souyeni bani'odi basenadiotoga i lu'ivona yana tofolovavo 'waidie, kumanidiavo i vetolu'ivona faifaina.”   


8 *Bonananina a nogaiga abamayega i veifufu-vaitugana 'waikuye i vo, 'U na nago anelosenina i baga eyage wata 'avale, nimanega lubulubu luyawagina 'u na 'ewai.”   


9 I vona'a'ava, a nago 'waineye a voneni a vo, Lubulubu nunumina siaina nuanuaku 'u da veleku.” I voneku i vo, 'U na 'ewai bega 'u na 'ania, 'awamuye 'u na 'alatonoviga dibidibina bani'odi mai'awa, we'e bola kamomuye i na 'aiova.”  
10 Bega a nago lubulubunina a 'ewai nimanega, a si'auleni a 'alatonovi dibidibina 'wa da vo mai'awa. Siwe tutuyanina a tononi kamoku i 'aiova.  
11 A 'ani'a'avai wata i voneku i vo, I lubwainemu 'u na vona-samula-vaitugana naninidi sai'afoga i na souyediga faifaidi tomotoga yadi kini taiadi 'waidie. Tomotoganidi bonadi tulina tulina i miamiani 'awalawa 'aitamogana 'aitamogana 'waidie.”    

Yaubada yana tolu'ivonavo 'adi 'ailuga 
 

1 *Mulieta 'eba 'etowava bani'odi wautogana i veleku i voneku i vo, 'U na tovoi 'u na nago Yaubada yana Vanuga 'Eba Velu'ui wata 'eba velomu 'u na 'etowavadi. I na 'a'avana, tomotoganidi nageneye i 'odu'oduga 'u na lu'iawawadi.  
2 *We'e tamu 'awasasa Vanuga 'Eba Velu'ui tanotanoge kebu 'u na 'etowavaiga, fai 'awasasanina Yaubada i tauyeni 'ana tobavu 'waidie. Tobavunidi Yaubada yana 'atamana magemagetana 'ana tomia i na 'ivekokovidi weta'i 42 nagedie.  
3 Yaku tolu'ivonavo 'adi 'ailuga veimea a na veledi a na vetunedi Yaubada yana Vona i na lalau'age 'aiata 1,260 nagedie. 'Adi talauma niula 'adi baiki bani'odi, tomotoga yadi 'eba 'isa i nunuavita faifaidi.”   


4 *Tolu'ivonanidi 'adi 'ailuga bani'odi welavi olive 'ailuga, wata bani'odi mageta 'eba yato 'ailuga i tovotovoi 'Auvea mataneye, kumanina tomia fwayafwaya 'adi Toveimea.  
5 'Ai'edi egavo igodi i da 'ivekokovidi, tolu'ivonanidi 'awadiega 'ai 'ala'alaidi i na souyedi i na 'alaogogodi. Side bani'odi i lubwainedi 'adi to'ivekokova i na wafa.  
6 *Ma yadi veimea weta'inidi 42 nagedie Yaubada yana Vona i na lalau'age, i na vona 'wei i na tova. Wata 'adi fata i na veimea ufa i na vedayaga wata 'ai'edi nuanuadi tutuya fuedi nani vitadi sakoidi tulidi tulidi i na sousouyedi tomia fwayafwaya 'waidie.   


7 *Tutuyanina yadi lau'age i na 'a'ava, Ovu Dududubalina 'wainega tamu 'aisaya kasikasisina i na souyeni, i na vetoketoke 'waidie i na luvewafadi.  
8 *Tomogodi Ielusalema 'atamanafou 'ana 'eda bwaikina 'waineye i na 'eno'eno, 'atamananina bei basenadi 'adi Toveimea i tutufwaseni 'ai lagalagana 'waineye. 'Atamananina 'ana wagava 'ailuga Sodoma wata Itifita, wagavanidi fio bani'odi, fai bei Yaubada 'ana tovedumwe'ai'ai fuedi bei i miamiani.  
9 Towafanidi kebu tamu aitoi i na tauyedi i na ve'ufadi i na 'eno'enovi bega tomotoga fuedi 'aila'a 'aitamogana 'aitamogana 'waidiega, mali bonana 'waidiega, tomotoga tulina tulina 'awalawa 'aitamogana 'aitamogana 'waidiega i na mimaia, 'aiata 'aitonu wata sai'afo nagedie i na 'ise'isedi.  
10 Tolu'ivonanidi 'adi 'ailuga yadi wafa faifaina tomia fwayafwaya i na sosoana, i na sakasakali wata i na ve'i'une'une. I na sosoanaga fai tolu'ivonanidi ma yawaidie vita fuedi tomia fwayafwaya i veleveledi.   


11 *'Aku ve 'wainega tomotoganidi towafa a 'ise'isedi mulieta 'aiata 'aitonu wata sai'afo i 'a'ava, Yaubada yawaina i sivedamani tolu'ivonanidi 'waidie nika i tovoi. Tomotoga matatabudi i 'iseni, i kololo-'afo'afo.  
12 *Tolu'ivonanidi 'adi 'ailuga i yawasa tamu bona i nogai i toke i vegole abamayega i vo, 'Wa lakama.”'Adi gaviavo i 'isa'isa 'adi 'ailuga i lakalaka waowa 'waineamo i luku abame.   


13 *I luku abame nika yoyoyo bwaikina i toke i yue tomotoga 7,000 i wafa. 'Atamananina nageneye tutu'ai 10, yoyoyo i yuega 9 'atumaidi, 'aitamogana 'wainega vanuga i 'anigeudi. Tomotoganidi ma yawaidi i miamianiga i 'iseni i kololo-'afo'afo begaidi Yaubada abame i subisubiai yana toketokena faifaina.   


14 Vita bwaikina 'ana veluga i 'a'ava, 'ana vetonu sai'afoga i na souyeni.   

Anelose 'ana ve-7 yana evulega i yuvei 
 

15 *Anelose 'ana ve-7 yana evulega i na yuvei, nika abamayega bona bwaikinega i vegolegole i vo,  

   
 
Tutuya de'e i velamu i na nagoga 'Auvea Yaubada wata 'ana Venua'ivina Keliso tomia-fwayafwaya matatabudi i na veveimeyedi, yadi veimeanina kebu i na 'a'ava, i na 'eno-vagata.”   

   
 

16 I vona'a'ava, nika to'isave'avinavo 24, kumanidiavo Yaubada mataneye 'ana didiga 'ai'aiwabuna 'waidie i miamiani, ma yadi ve'ililibu i 'odu i lumata'afufu Yaubada i subiai i vo,   

   
 

17 Yama 'Auvea Yaubada Toketokeotogimu,  

basenadiotoga wata 'asiau 'u miamia.  

'A vekaiwa bwaikina 'waimuye fai yamu toketokena 'wainega  

'u velamu tomia fwayafwaya 'u na veveimeyedi.   


18 *Tomia fwayafwaya 'awalawa tulina tulina 'waidie 'amu tobavu i nuasako bwaikina 'waimuye,  

siwe tutuya de'e yamu kamogala i na souyeni 'waidie.  

Towafa yadi vonayavuga 'ana tutuya i le'wa  

we'e yamu tolu'ivonavo i vetofolovaga faifaimu,  

wata yamu tomotoga 'amu wagava i veve'ililibuyeniga,  

bwaikidi wata siaidi,  

matatabuna tutula 'u na veledi.  

Wata tutuya de'e 'waineye fwayafwaya 'ana to'ivesako 'u na leodi.”   

   
 

19 * I vona'a'ava nika abame Yaubada yana Vanuga 'Eba Velu'ui 'ana saiboda i sibaleni, nageneye Yaubada yana Veakutagona 'ana Didiwaka Tabutabuna a 'iseni. Tamuyoana i kikianamali wata i dududuya, butu'ai bwaikidi a nogaidi, yoyoyo i yue wata 'wei mwadodoudi bani'odi aisi* i avuta.    

Vavine wata wayo'o yamoyamoina 
 

1 Wata a 'isanago abame tamu 'eba 'isa i souyeni nuaku i 'ewai. A 'iseni tamu vavine, 'adi talauma mataududulina bani'odi inala, 'unu'unudie kunabanaba 'ubwana 12 taiadi, yadi veimea 'ana 'eba 'isa, wata weta'i tabwaneye i tovotovoi.  
2 A 'isedi sai'afoga i na venatuna bega i toke i 'we'we'wela, fai veviga bwaikina.   


3 *Wata abame tamu 'eba 'isa i souyeni. Nika tamu wayo'o yamoyamoina* a 'iseni, bwaikina wata kasikasisina. 'Unu'ununa 7 'waidie kunabanaba 7 toveimea 'adi vaigavu, we'e ala 10 'edu'edudie.  
4 *Giunega 'ubwana fuedi i sita'idi i obu fwayefwayeye. 'Ubwana vi'ai 'ailuga 'atumaidi i 'eno'enovi, vi'ai 'aitamogana i nikedi. Vavinenidi sai'afo i na venatuna lilivadie wayo'o yamoyamoina i tovotovoi, nuanuana natudi i na 'ani-matayo'oi.  
5 *I venatuna kwamana iavetana i tubuga, kumanina ma yana toketokena tomotoga 'adi 'aila'a tulina tulina i na veveimeyedi. Wayo'o yamoyamoina igodi kwamananina i da ovai nika Yaubada yana veimea 'wainega tamu aitoi i sieloi i vagavaia i naweni Yaubada 'waineye, kumanina 'ana didiga 'ai'aiwabuna 'waineye i miamia.  
6 Vavine i dega i nago sali'avu'avuye fai bei Yaubada yadi 'eba mia basenadi i 'idewai. Bei i na miamia i na 'i'isave'avinidi 'aiata 1,260 nagedie.   


7 *Vavinenidi i dega i nago, mulieta gavia i velamu abame. Tamu anelose bwaikina 'ana wagava Maikeli ma yana anelosevo wayo'o yamoyamoina ma yana 'aila'a† taiadi i vetalaga.  
8-9 *Maikeli ma yana anelosevo i vetoketoke we'e wayo'o yamoyamoina ma yana 'aila'a Yaubada kebu i da tauyedi bega i na miamia abame, begaidi i sogiedi i obuma fwayefwayeye. Wayo'o yamoyamoina kumanina 'o'olo tuatuaina, taunina Seitani tamu 'ana wagava Diabolo tomia fwayafwaya matatabudi i vevekaliedi.   


10 *A 'iseni i obu fwayefwayeye, nika bona bwaikina a nogai abamayega i vonavona i vo,  

   
 
'Asiau Yaubada nani matatabuna 'waidie i vetoketoke,  

i 'ita'ita'i wata i veveimea.  

Yaubada veimea i 'aniveleneni Keliso 'waineye, kumanina 'ana Venua'ivina.  

I vetoketokega fai Seitani i sogieni abamayega.  

Kumanina i tovotovoi Yaubada mataneye  

lovana wata 'aiata edavo tovetumagana i vevevitadi sakona faifaidi.   


11 Tomotoganidi Seitani 'waineye i vetoketoke Keliso dayaginega,  

taunina Yaubada yana Sifi Siaina, yawaina i tauyeni i wafa tomotoga faifaidi.  

Wata edavo i vetoketoke fai Yaubada yana Vona tonovina i lu'ivona tomotoga 'waidie,  

kebu yadi mia faifaidi i da nuanua, taunidi i tauyedi wafa 'waineye.   


12 'Omi tomia abama 'wa na sosoana  

fai Yaubada i vetoketoke.  

We'e 'omi fwayafwaya wata eyaga 'adi tomia, nuakalikalimi vita 'wa na veluagadi  

fai Seitani i obuwa nuanuana vita bwaikina i na velemi.  

I nuasako-'afo'afo  

fai i 'asetai yana tutuya 'ale'usana.”   

   
 

13 Wayo'o yamoyamoina i obuma fwayefwayeye, i 'asetai Yaubada i vetoketoke begaidi vavine i sogiedi, kumanidi kwamana iavetana i venatuneni.  
14 *Igodi i da 'ive'avinidi siwe Yaubada manubutu bwaikina fafena 'adi 'ailuga vavine i veledi bega i yavega i nago yadi 'eba mia nonogina sali'avu'avu 'waineye, bei malamala 'aitonu wata sai'afo nagedie i na 'i'ita'ita'iedi wayo'o yamoyamoina 'wainega wata i na 'i'isave'avinidi.  
15 Wayo'o yamoyamoina 'awana i o'ei ufa bwaikina i souyeni nuanuana vavine i na bewedi i na wafa.  
16 Igodi i da luvewafadi, siwe fwayafwaya i 'anifuai vavine i 'ivaisedi ufanina matatabuna i susula.  
17 Wayo'o yamoyamoina i nuasako bwaikina vavine 'waidie, bega i nago natudiavo 'ifwaidi taiadi i na vetalaga, kumanidiavo Yaubada yana veimea i vevematayakeyakediga wata Iesu faifaina i lulu'ivona.  
18 Bega wayo'o yamoyamoina i nago balebaleye bei i tovotovoi i lulukamata.    

'Aisaya kasikasisina malavetayega 
 

1 *Mulieta a 'i'isanago nika tamu 'aisaya kasikasisina malavetayega i lakalakama. A 'iseniga 'unu'ununa 7, alana 'edu'edudie 10, we'e alanidi 'aitamogana 'aitamogana 'waidie kunabanaba vetoveimea 'ana 'eba 'isa. 'Unu'ununidi 'aitamogana 'aitamogana 'waidie wagava sakoidi i kilumidi, wagavanidi Yaubada i awavesakoyeni.  
2 *'Aisayanina 'ana 'isa'isa sifu walawala'ai kasikasisina 'ana wagava lefadi, 'agena 'wa da vo tamu 'aisaya sakoina 'ana wagava bea, we'e 'awana bwaikina laioni 'awana bani'odi. Wayo'o yamoyamoina* yana toketokena, yana veimea wata 'ana didiga i 'anivelenedi 'aisayanina malavetayega 'waineye.  
3 We'e 'unu'ununa tamu 'waineye bwaya a 'iseni 'wa da vo basenadi i da wafa wata i da yawasa. Tomia fwayafwaya matatabudi nuadi i voganidi yana yawasa-vaitugana faifaina begaidi yana nuanua i vematayakeyakedi.  
4 Wata tomotoga fuedi ma yadi subia i 'odu'odu wayo'o yamoyamoina 'waineye fai yana veimea i 'aniveleneni 'aisayanina malavetayega 'waineye. Siwe wata 'aisayanina 'waineye i 'odu'odu i vonavona i vo, 'Aisaya de'e toketokeotogina, kebu tamu aitoi 'ana fata taiadi i na vetalaga bega i na vetoketoke.”    


5 *Weta'i 42 nagedie 'aisayanina ma yana veimea, taunina i awa'ai'aia wata Yaubada 'waineye i vona-uvi'agala siwe Yaubada kebu i da talabodeniga i tauyeni.  
6 Nuanuana Yaubada i na uvi'agali bega ma yana nuasako Yaubada 'ana wagava i sidibidibieni, yana 'eba mia wata abama 'ana tomia i awavesakoyedi.  
7 *Yaubada i tauyeni bega yana tomotoga magemagetadi taiadi i vetalaga 'waidie i vetoketoke. Wata ma yana veimea tomotoga matatabuna 'waidie. Tomotoganidi i maia 'aila'a 'aitamogana 'aitamogana 'waidiega, mali bonana 'waidiega, tomotoga tulina tulina, 'awalawa 'aitamogana 'aitamogana 'waidiega, matatabuna i veveimeyedi.  
8 *Tomotoga fuedi i na 'odu'odu malaveta 'ana 'aisaya 'waineye, kumanidiavo 'adi wagava kebu i da kilumiga Miamia-vagaina 'ana Buki 'waineye. Bukinina Yaubada yana Sifi Siaina yana buki, kumanina basenadi tomotoga i luvewafai. We'e egavo kebu i da 'odu'odu 'aisayanina 'waineye, basenadi Yaubada fwayafwaya bola kebu i da 'idewaiga, 'adi wagava i kilumidi bukinina 'waineye bega mia 'atumaina wata miamia-vagaina i na veluagai.   

   
 

9 Veifufu de'e 'wa nogaiga,  

'wa na venua'ivineni nika 'wa na 'asetai.   


10 *'Ai'edi aitoi Yaubada i na tauyeni bega i na luku vanuga yogona nageneye,  

mogitana i na luku.  

'Ai'edi aitoi Yaubada i na tauyeni bega i na luvewafai kefatayega,  

mogitana i na wafa.  

   
 
Begaidi i lubwaineni Yaubada yana tomotoga magemagetadi i na tokemaiga, ma yadi vetumagana i na tovotovoi fa'alina vitanidi 'waidie.   

'Aisaya kasikasisina fwayafwayayega 
 

11 Wata a 'isanago nika tamu 'aisaya kasikasisina a 'iseni, fwayafwayayega i souyeni. 'Edu'eduneye alana 'ailuga siaidi sifi natudi alana bani'odi, we'e bonana taniga-divadivana.†  
12 'Aisaya kasikasisina malavetayega, kumanina basenadi i wafa wata i yawasa, veimea i 'aniveleneni 'aisaya fwayafwayayega bega tomia fwayafwaya matatabudi i lukakadedi i na 'odu'odu 'aisayanina malavetayega 'waineye.  
13 'Aisayanina fwayafwayayega 'eba nua'ewa wata 'eba nuavogana i 'idewadi tomotoga matadie wata i vona 'ai-'ala'alata i obuma abamayega.  
14 'Aisaya fwayafwayayega tugusanidi toketokedi i 'idewadi 'aisaya malavetayega 'ana wagavayega, naninidi 'waidiega tomia fwayafwaya i vekaliedi. Wata tomotoga i vonedi i vo, Kumaea 'wa na 'idewai 'aisaya malavetayega 'ana 'isa'isa bani'odi, kumanina basenadi i wafa wata i yawasa, ma yami ve'ililibu 'waineye 'wa na 'odu'odu.”  
15 Kumaeanina i 'idewa'a'avai, 'aisayanina fwayafwayayega ma yana veimea i vona nika kumaea yawaina i vukei. Kumaeanina 'ana fata i na welava, we'e egavo i baila kebu nuanuadi i na 'odu'odu 'waineye, yana veimea 'wainega i na wafa.  
16 'Aisayanina fwayafwayayega tomotoga matatabudi i lukakadedi 'adi tugusa i na 'ewadi, i na yatodi 'adi 'atagie 'alo debadie, tomotoga bwaikidi wata tomotoga siaidi, tove'ai'aiwabu wata tovewekowekoma, tofolova-maimaiga wata 'adi toveimeavo, matatabudi tugusa i 'ewa.  
17 'Ai'edi egavo kebu ma 'adi tugusaga kebu 'adi fata kukua wata 'ani'ani i na kimwane 'alo i na vekimwane. Tugusanina 'aisaya kasikasisina 'ana wagava 'alo 'ana wagava 'ana naba.   


18 Ma yami nuamageta 'wa na venua'ivina. 'Aisaya kasikasisina 'ana wagava 'ana naba fio bani'odi, side nabanina 666. Egavo ma yadi 'aseta 'adi fata fionina i na nua'ivineni nika wagavaotoga i na veluagai, wagavanina 'aisayanina 'ana wagava siwe 'ana nogaya 'wa da vo tamu tomogo 'ana wagava.    

Tomotoganidi 'ita'ita'i 'akonadi i veluagai yadi lei 
 

1 *Wata a 'isanago, Yaubada yana Sifi Siaina a 'iseni tomotoga 144,000 taiadi i tovotovoi 'Oya Saioni tabwaneye. Sifi Siaina wata Tamana 'adi wagava i kilumidi tomotoganidi debadie.  
2 Bona bwaikina a nogai abamayega kuvakuvala 'alo tamuyoana butu'aina bani'odi. Bonanina 'ana nogaya 'wa da vo 'aila'a bwaikina gitayega i lalauinava.  
3 Tomotoganidi 144,000 i tovoi maigidi i nago Yaubada 'ana didiga 'ai'aiwabuna 'waineye, nani ma yawaidi toketokedi 4 wata to'isave'avinavo 'waidie, tamu lei 'ivauna 'ana nogaya 'atumaina i leieni. Leinina kebu tamu aitoi 'ana fata i na 'asetai, 'aisedi tomotoga 144,000 i 'asetai. Kumanidiavo 'akonadi Yaubada i tuveobudi i maia fwayafwaya 'ana sakona 'wainega.  
4 Tomotoganidi yadi sauluva 'atumai'avadi Yaubada mataneye, kebu i da baileni bega i da 'odu'odu yaubada-vekavekali 'waidie, yadi sauluvanina 'wa da vo tomotoga yadi vevinevo kebu i da bailedi bega i da ve'avula-'avo'avovo. Ava'aibe bei Yaubada yana Sifi Siaina i nunagoga, tomotoganidi i yoyogo'wai'waili. Tomia fwayafwaya 'waidiega tomotoganidi Yaubada i tuveobudi bani'odi 'ayavau, Yaubada wata yana Sifi Siaina 'adi 'anivelena.  
5 *Kebu tamu tutuya 'awadiega vekali i da souyedi wata kebu tamu 'adi awavesako.   

Anelose 'adi 'aitonu 
 

6 Wata a 'isanago tamu anelose a 'iseni, Iesu Valana 'Atumaina wata miamia-vagaina tabwaneamo i yavegeni i mimaieni, tomia fwayafwaya matatabudi 'waidie i na lu'ivoneyeni. Tomotoganidi i maia 'aila'a 'aitamogana 'aitamogana 'waidiega, mali bonana 'waidiega, tomotoga tulina tulina, 'awalawa 'aitamogana 'aitamogana 'waidiega.  
7 Anelosenina i toke i vegole i vo, Ma yami ve'ililibu Yaubada 'wa na kololoyeni wata 'wa na subisubiai, fai yana tutuya 'akonadi i veluagai bega tomotoga i na vonayavuga 'waineye. I lubwainemi 'wa na 'odu'odu 'waineye, taunina abama, fwayafwaya, eyaga wata ufa-luluvuala 'adi to'idewadewa.”   


8 *Wata tamu anelose 'ana veluga i mai i vegole i vo, Babiloni 'atamana bwaikina i da kuali i kuali. 'Atamananina 'ana sauluva sakoidi wata bunu 'ana nuanua sakoidi 'waidiega tomotoga 'adi 'aila'a tulina tulina nuadi i 'ewadi i yo'edi i luku. I lukuga i sakona bani'odi tamu vavine nuanuadi tamu tomogo, nagami oine toketokena i na veyemuya mulieta nuana i na lugaugauya nika taiadi i na sakona.”   


9-10 *Wata tamu anelose 'ana vetonu i mai i toke i vegole i vo, 'Ai'edi egavo i na 'odu'odu 'aisaya malavetayega 'alo yana kumaea 'waidie wata 'adi tugusa debadie 'alo nimadie, Yaubada yana nuasako bwaikina i na veluagai. Yana nuasakonina kebu sidibidibiga, nuasako mogitana tomotoganidi i 'odu'oduga i na veluagai, 'wa da vo bani'odi Yaubada yana oine toketokena ma vedina tosakonanidi i da veyemudi i da nikedi. Tomotoganidi i 'odu'oduga veviga bwaikina i na veluagai manufagila wata 'ai-'ala'alata nagedie anelose magemagetadi wata Yaubada yana Sifi Siaina matadie.  
11 *'Ainina 'wainega veviga i veveluagai lufwana i tovi-vagata, bega egavo 'aisaya malavetayega wata yana kumaea 'waidie i 'odu'oduga wata 'ana wagava 'ana tugusa 'waidie, kebu tamu sai'afo 'aivaita i na veluagai, lovana wata 'aiata bei i na veveviga.”   


12 Begaidi i lubwaineni Yaubada yana tomotoga magemagetadi ma yadi tokemaiga i na tovotovoi fa'alina vitanidi 'waidie, yana veimea i na vevematayakeyakedi wata yadi vetumagana i na yato-vagaseni Iesu 'waineye.   


13 Anelosenidi yadi veifufu i 'a'ava, mulieta abamayega tamu bona a nogai i vonavona i vo, Side bani'odi 'u na kiluma 'u na vo, Tutuya de'e i na nagoga egavo i na folofolova Toveimea Iesu faifaina i na wafaga 'eba sosoana mogitana 'waidie.’ ”'Anu'anunu Magemagetana wata yana nuanua bani'odi i vesala i vo, Vona mogitana, i na sosoanaga fai abame yadi folova vitadi 'waidiega i na veawai, wata 'adi tutula i na veluagai Yaubada 'wainega yadi folova faifaidi.”   

Anelose tomia fwayafwaya i nawedi Yaubada 'waineye 
 

14 *Wata a 'isanago waowa 'avu'avuna a 'iseni. Waowanina tabwaneye tamu tomogo i miabui 'ana 'isa'isa kumanina i vetomotogaotoga, 'unu'ununeye toveimea 'adi vaigavu golida, we'e nimaneye 'ilama lu'obwana wata nigonigona.  
15 *Abame tamu anelose i souyeni Vanuga 'Eba Velu'ui 'wainega i toke i vegole tomogonina waowa tabwaneye i miabuiga 'waineye i vo, Yamu 'ilamanina lu'obwana 'wainega nani fuedi fwayefwayeye 'akonadi i kumaga 'u na kinidabadi fai 'ana tutuya i veluagai.”  
16 Tomogonina waowa tabwaneye i miabuiga i mai tomotoga fuedi i vagavaidi 'wa da vo bani'odi i da kumaga yana 'ilamayega i da kinidabadi.   


17 Wata abame tamu anelose a 'iseni Vanuga 'Eba Velu'ui 'wainega i souyeni, taunina wata ma yana 'ilama lu'obwana wata nigonigona.   


18 Wata tamu anelose a 'iseni 'eba velomu 'wainega i souyeni, kumanina 'eba velomunina 'ana 'ai-'ala'alata 'ana to'isave'avina. I toke i vegole tomogonina ma yana 'ilama nigonigona 'waineye i vo, Fwayefwayeye kalefa 'akonadi i kumaga, 'u na kinikadidi oine faifaina.”  
19 Bega tomogonina ma yana 'ilama kalefa i kinikadidi i 'ewadi i nawedi 'eba vatanitani nageneye i vedodogidi. 'Eba vatanitaninina vona-awatabai Yaubada yana nuasako faifaina, tomia fwayafwaya i na vematavulogidi.  
20 *'Eba vatanitaninina 'atamana bwaikina lilivaneye bei kalefa i vatanitanidi nika dayaga i sousouyeni 'wa da vo ufa nununagona, i taina i nago 'ana vemanawe me Kuliki yadi 'etowava 1,600 sitedia,* 'ana veawana i 'etowavaiga bani'odi 1.5 mita.    

Mosese wata Yaubada yana Sifi Siaina yadi lei 
 

1 Dayaga a 'iseni i 'a'avana, mulieta 'awaie ava'ai i na souyeniga 'ana 'isa'isa i veku, 'ana 'isa'isanina 'eba nuavogana wata nani bwaikina. Anelose 7 nimadie nani vitadi sakoidi 7 a 'isedi 'waidiega tomia fwayafwaya vematavuloga i na veluagai. Tutuyanina vitanidi sakoidi i na obu fwayefwayeye tomotoga i na nikedina bei Yaubada yana nuasako 'ana 'eba ve'a'ava, kebu wata tamu nani vitana sakoina i na sousouyeni.   


2 Wata a 'isanago eyaga niwalova 'atumaiotogina a 'iseni, mata-'ani'anina bani'odi kilifou, nageneye 'ai-'ala'alata. Eyaganina lilivaneye tomotoga fuedi a 'isedi i tovotovoi, kumanidiavo i vetoketoke 'adi gaviavo 'waidie. 'Adi gaviavonidi 'aisaya malavetayega, yana kumaea wata 'aisayanina yana naba, 'asa'aiana 'ana wagava. Tomotoganidi nimadie yadi 'eba lauinava gita Yaubada basenadi i veledi.  
3 *Matatabudi i leilei, leinina Yaubada yana tofolova Mosese wata Yaubada yana Sifi Siaina 'waidiega. Leinina side bani'odi.  

   
 
'Auvea Yaubada, 'omu toketokeotogimu,  

naninidi 'u 'i'idewadiga bwaikidi wata 'eba nuavogana.  

'Awalawa 'aitamogana 'aitamogana 'u veveimeyedi,  

yamu sauluva matatabuna 'atumaidi wata tonovidi.   


4 *Tomotoga matatabudi ma yadi kololo i na ve'ililibuyemu,  

ma yadi subia yamu toketokena i na lulu'ivoneyeni,  

fai 'omu 'aiseotogimu magemagetamu.  

Tomotoga 'aila'a tulina tulina i na maia i na 'odu'odu 'waimuye,  

fai tomotoga fuedi yamu veimea tonovidi i 'isedi.   

Anelose 'adi 7 nani vitadi sakoidi i 'ewadi i na tawedi fwayefwayeye 
 

5 *Lei i 'a'avana a 'isanago nika Yaubada yana Vanuga Tabutabuna abame i sibaleni, nageneye Tutudaba Tabutabuna a 'iseni, Yaubada yana 'eba mia.  
6 We'e anelose 7 vanuganina 'wainega i souyedi, nani vitadi sakoidi 7 i mimaiedi, naninidi tomia fwayafwaya 'adi 'eba vematavuloga. 'Adi talauma mataududulidi wata vunavunagidi, 'afaudiamo bulava golida i nago.  
7 Nani ma yawaidi toketokedi 4 'waidiega tamu iadi 'aivoe 7 i 'ewadi, anelose 'adi 7 i veledi. 'Aivoenidi golida, nagedie Yaubada miamia-vagaina yana nuasako i veadagidi.  
8 *I veledina nika Yaubada yana toketokena wata yana mageta Vanuga 'Eba Velu'ui i susuli bani'odi lufwa bega kebu tamu aitoi 'ana fata i na luku, nagami anelose 7 nani vitadi sakoidi 7 i na tawedi i na obu fwayefwayeye mulieta i na luku.    

Yaubada yana nuasako ma 'aivoedi 7 
 

1 Yaubada yana toketokena wata yana mageta Vanuga 'Eba Velu'ui matatabuna i susuli i 'a'avana, mulieta bona bwaikina a nogai Vanuga 'Eba Velu'uinina 'wainega i toke i vonavona anelose 7 'waidie i vo, 'Wa na nagoi nani vitadi sakoidi ma 'aivoedi 7 'wa na 'iveiwagedi bega Yaubada yana nuasako i na souyeni tomia fwayafwaya 'waidie.”   


2 *Tamu anelose nani vitadi sakoidi ma 'aivoena i 'iveiwageni fwayefwayeye, bonu sakoiotogidi i souyedi tomotoga fuedi 'waidie i veveviga bwaikina, tomotoganidi kumanidiavo nimadie 'alo debadie 'aisaya malavetayega 'ana tugusa wata tomotoganidi yana kumaea 'waineye i 'odu'oduga 'waidie.   


3 I 'a'avana anelose 'ana veluga nani vitadi sakoidi ma 'aivoena i 'iveiwageni eyage, eyaga matatabuna i vedayaga, 'wa da vo tomogo wafana dayagina, begaidi 'aisaya eyage i miamianiga matatabuna i ve'alawafawafa.   


4 *Anelose 'ana vetonu nani vitadi sakoidi ma 'aivoena i 'iveiwageni ufa wata ufa-luluvuala i vedayaga.  
5 Anelose tamu, kumanina ufa matatabuna 'adi to'isave'avina i vona i vo,  

   
 
Yaubada 'omu magemagetamu  

'omu basenadi wata 'asiau 'u miamia.  

'U veimea tomia fwayafwaya vematavuloga i veluagai,  

veimeanina tonovina wata 'ana laubwaina.   


6 Taunidi yamu tomotoga magemagetadi wata yamu tolu'ivonavo  

i nikedi i luvedayagidi.  

We'e 'omu to'ainikenidi dayaga 'u veledi i na yemu,  

i lubwaineni yadi sakona 'ana tutula.”   

   
 

7 Wata tamu bona a nogai 'eba velomuyega i vonavona i vo,  

   
 
'Auvea Yaubada Toketokeotogimu,  

vona mogitana yamu veimea 'atumaidi wata tonovidi.”   

   
 

8 I vona'a'ava, mulieta anelose 'ana ve-4 nani vitadi sakoidi ma 'aivoena i 'iveiwageni inala 'waineye, bega Yaubada inala yana toketokena i 'imoso'ieni tomotoga i 'alakualidi.  
9 Yauyautanina tomotoga i 'alaidiga i 'alavekamogaogalidi Yaubada i awavesakoyeni fai i 'asetai nani vitadi sakoidi i souyedi yana veimea 'wainega. I 'asetai 'adi vematavuloga siwe kebu i da vo, 'A na nuavilama Yaubada toketokena 'a na subiai.”   


10 *Anelose 'ana ve-5 nani vitadi sakoidi ma 'aivoena i 'iveiwageni 'aisaya kasikasisina malavetayega 'ana didiga 'waineye, nika yana 'eba veimea matatabuna i dudubali. Tomotoga maigidi i yuyudi fai veviga bwaikina i veluagai.  
11 Yaubada abame i awavesakoyeni yadi veviga wata yadi bonu sakoiotogidi faifaidi, siwe kebu yadi sauluva sakoidi i da bailediga.   


12 *Anelose 'ana ve-6 nani vitadi sakoidi ma 'aivoena i 'iveiwageni ufa bwaikina Iufiletisi 'waineye nika ufanina i lala. I lalaga bega 'ana fata kinivo i miamiani inala yana 'eba laka 'waineye, ma yadi tolugaviavo i na damana i na nago vetalaga faifaina.  
13 A 'isanago yaiaina sakoidi 'adi 'aitonu talatala bani'odi a 'isedi. Yaiaina tamu i souyeni wayo'o yamoyamoina* 'awanega, tamu i souyeni malaveta 'ana 'aisaya 'awanega wata tamu i souyeni tolu'ivona-vekavekali† 'awanega.  
14 Yaiainanidi 'adi 'aitonu 'eba nuavogana wata 'eba nua'ewa i 'i'idewadi. I nago toveimea bwaikidi 'aitamogana 'aitamogana fwayefwayeye i va'augidi bega Yaubada taiadi i na vetalaga, 'aiatanina Yaubada Toketokeotogina i venua'ivineniga 'waineye.   

   
 

15 * 'Wa ve'wada, yau Iesu a na vonemi. A vo, 'Wa na 'isa'isa yau 'akonadi a viwai. Yaku wainina a na vaimwaimwamo a na souyeku kebu nuanuaku a na veyawailovogimi. Egavo i na 'isa'isa wata i na lulukamata 'eba sosoana 'waidie. I lubwainedi yadi sauluva 'atumaidi i na 'i'isave'avinidi 'wa da vo 'adi talauma vunavunagidi i da si'i'idi bega kebu i na vekonekone wata i na bunumayaga tomotoga matadie.”   

   
 

16 *We'e yaiainanidi toveimea bwaikidi i vonedi i va'auta tamu 'awalawa 'waineye me Diu bonadiega 'ana wagava Amagedoni.   


17 I va'auta mulieta anelose 'ana ve-7 nani vitadi sakoidi ma 'aivoena i 'iveiwageni 'awasasa'aveye. Bona bwaikina a nogai didiga 'ai'aiwabuna 'wainega. Didiganina abame, Vanuga 'Eba Velu'ui nageneye, i vona i vo, 'Asa'aiana, 'akonadi i 'a'ava.”  
18 *I vona'a'ava nika mageta i kikianamali, tamuyoana i toke i dududuya wata yoyoyo bwaikaotogina i yue. Tomotoga 'ana 'idewavau 'wainega i maiga 'asiau kebu tamu yoyoyo bani'odi i da yue.  
19 *'Atamana bwaikina i si'idi-tonuyeni wata 'atamana matatabudi 'awalawa 'aitamogana 'aitamogana 'waidie i 'ivesakoidi. 'Atamana bwaikina Babiloni 'ana tomia naninidi sakoidi i 'idewadiga Yaubada kebu nuana i da fani, begaidi i toke i nuasako-'afo'afo vita bwaikaotogina i veledi, 'wa da vo yana oine toketokena 'wainega i da veyemudi bega i da nikedi.  
20 *Imula matatabudi i savovola, 'oya i velaube'u.  
21 *'Wei mwadodoudi bani'odi aisi,‡ 'adi vita 'wa da vo maidoga 'aitamogana 'ana vita§ i 'anita'idi tomotoga i nikedi. Vitanidi faifaidi tomotoga Yaubada i awavesakoyeni fai sakoiotogidi.    

 17

Vavine toalagogona 'aisaya yamoyamoina kwavuneye 
 

1 *Vita 'ana ve-7 i 'a'avana, mulieta anelose 'adi 7, kumanidiavo nani vitadi sakoidi yadi 'aivoeyega i 'iveiwagediga fwayefwayeye, 'waidiega tamu i mai 'waikuye i voneku i vo, 'U mai ta na nago vavine toalagogona* 'ana 'aseta bwaikina 'ana vematavuloga a na vemu, kumanina ufa fuedi lilivadie i miamia wata i veveimeyedi.  
2 *Tomia fwayafwaya yadi kinivo toalagogonanina taiadi i sakosakona, we'e tomia fwayafwaya fuedi nuadi i 'ewadi yana sauluva sakoidi 'waidiega, 'wa da vo bani'odi ufa toketokena i da veyemudi nuadi i da lugaugaudi bega i da sakosakona.”   


3 *'Anu'anunu Magemagetana i ageku mogitana bega anelose i naweku sali'avu'avuye. Bei tamu vavine a 'iseni 'aisaya yamoyamoina kwavuneye i miabui i miamia. 'Aisayanina 'unu'ununa 'adi 7 wata 'edu'edudie alana 'adi 10, we'e tomogona matatabuna wagava 'ana loi, wagavanidi Yaubada 'ana awavesako.  
4 *Vavinenina 'ana talauma yamoyamoina wata bakabakana tove'ai'aiwabu 'adi talauma bani'odi, 'ana vaigavu golida, kileu wata 'odo'odo 'aninamanamalidi 'adi tutula bwaikidi. Nimaneye tamu vedi golida, vedinina nageneye nani kibwadi tulina tulina wata sauluvanidi 'eba bunumayaga i 'idewadi.  
5 Debaneye wagava i kilumi 'ana 'aseta vitana bani'odi fio. Wagavanina side bani'odi,   

   
 
Babiloni 'Atamana Bwaikina.  

Kumanidi vevine toalagogona fuedi inadi.  

Fwayefwayeye nani kibwadi wata sakoidi matatabuna lamudi.  

   
 

6 Vavinenina a 'iseniga 'ana 'isa ufa toketokena i yemu nuana i lugaugauya. Ufanina Yaubada yana tomotoga magemagetadi, kumanidiavo Iesu faifaina i lulu'ivona, dayagidi. Vavinenina a 'iseni nuaku i vogana-'afo'afoi.  
7 Anelose i velutolieku i vo, Awale nuamu i vogani? Vavinenina wata 'aisayanina 'unu'ununa 'adi 7 wata alana 'edu'edudie 'adi 10, kwavuneye i miabuiga, 'adi 'aseta fio bani'odi a na veifufuyedi 'u na nogai.  
8 *'Aisayanina yamoyamoina 'u 'iseniga, basenadi ma yawaina i miamia, siwe 'akonadi i wafa. 'Awaie ma yawaina i na souyeni Ovu Dududubalina nagenega, i na miamia mulieta i na wafaga wafa-vagata. Tutuyanina i na souyeni, tomia fwayafwaya fuedi nuadi i na voganidi fai i 'asetai nagami ma yawaina, siwe i wafa wata i yawasa-vaitugana. Tomotoganidi nuadi i na voganidi fai kumanidiavo 'adi wagava kebu i da kilumidiga Miamia-vagaina 'ana Buki 'waineye. Bukinina nageneye tomotoganidi mia 'atumaina wata miamia-vagaina i na veluagai bei 'adi wagava i 'eno'enovi, basenadi Yaubada fwayafwaya bola kebu i da 'idewaiga, 'adi wagava i kilumidi.   


9 'Ai'edi aitoi ma yana nuamageta, fio de'e i na 'asetai. 'Unu'ununa 'adi 7 'ana 'aseta 'oya 7, tabwadie vavinenina bei i miabui. Wata 'unu'unu 'adi 7 tamu 'ana 'aseta kini 'adi 7.  
10 Kininidi 'waidiega 'akonadi 'ana ve-5 yadi veimea i 'a'ava, 'ana ve-6 'asiau i veveimea, 'awaie 'ana ve-7 i na souyeni i na veveimea siwe kebu tutuya manamanawenaga.  
11 'Aisaya yamoyamoina, kumanina basenadi i wafa, siwe 'awaie i na tovoi-vaitugana 'asa'aiana kini 'ana ve-8. Taunina 'adi ve-7 bani'odi, 'awaie ma fuedie i na wafaotoga.   


12 *Ala 10 'u 'isediga 'asa'aiana 'ifwaidi toveimea bwaikidi 'adi 10 bola kebu yadi veimea i da velamu. 'Awaie i na veveimea 'aisaya yamoyamoina taiadi siwe kebu tutuya manamanawenaga.  
13 Toveimeanidi 10 matatabudi yadi nuanua i vesala, yadi toketokena wata yadi veimea i na 'anivelenedi 'aisaya yamoyamoina 'waineye.  
14 Matatabudi Yaubada yana Sifi Siaina taiadi i na vetalaga siwe Sifi Siaina i na vetoketoke i na leodi, fai taunina toveimea matatabuna 'adi Toveimea, wata kini matatabuna yadi Kini. Wata yana tomotoga basenadi i venua'ivinediga ma 'adi vetumagana taiadi i na miamia.”   


15 Wata anelose i voneku i vo, Ufanidi 'u 'isediga bei vavine i miabuiga 'adi 'aseta tomotoga matatabudi bonadi tulina tulina 'awalawa 'aitamogana 'aitamogana 'waidiega.  
16 'Aisaya yamoyamoina alana 'adi 10, kumanidiavo toveimea bwaikidi 'adi 10, matatabudi vavine toalagogona i na vedumwe'ai'aieni taiadi i na vetalaga, nika nani matatabuna 'waineye i 'eno'enoviga i na lueloeloi we'e konekonena i na miamia. Mulieta tomogona i na 'ania we'e luluna i na kabunidi 'aie.  
17 Vavinenina i na 'ivekokoviga fai Yaubada yana 'eda'eda i veledi, bega yadi nuanua 'aitamogana 'wainega kini 'adi 10 yadi veimea i na 'anivelenedi 'aisaya yamoyamoina 'waineye, bega i na veveimea i na nagoga nika Yaubada yana vona 'adi mogitana i na souyedi.   


18 Side bani'odi. Vavine toalagogona 'u 'iseniga, 'asa'aiana 'atamana Babiloni, kumanina tomia fwayafwaya yadi kinivo i veveimeyedi.”    

Yaubada me Babiloni i leodi 
 

1 Vavine a 'iseni, mulieta wata a 'isanago tamu anelose a 'iseni abamayega i obuobuma. Anelosenina ma yana veimea wata magetana i 'awaiaia mataududulina, fwayafwaya matatabuna i magetai.  
2 *I toke i vegole ava'ai 'awaie i na souyeniga faifaina i vo,  

   
 
Babiloni i luvela'ovi  

'Atamananina Bwaikina i luvela'ovi.  

Tutuya de'e 'atamananina yaiaina yadi 'eba mia,  

manuga sakoidi wata 'aisayanidi kibwadi tulina tulina yadi 'eba giva.   


3 *I luvela'oviga fai tomotoga 'adi 'aila'a tulina tulina 'ana oine i yemuya,  

oinenina 'wainega nuadi i 'ewadi bega taiadi i sakona.  

Tomia fwayafwaya yadi kinivo taiadi i sakona.  

We'e fwayafwaya 'ana nuanua 'waineye bwaikina nuanuana kukua fuedi,  

begaidi tovekimwane i ve'ai'aiwabu.”   

   
 

4 *Wata tamu bona a nogai abamayega i vonavona 'atamananina faifaina i vo,  

   
 
Yaku tomotoga, 'wa na souyemi 'atamananina 'wainega,  

vavinenina 'wa na baileni kebu taiadi 'wa na sakosakona.  

Kebu nuanuaku 'ana vematavulogayega  

'omi wata a na vematavulogimi.   


5 *Mogitana vematavuloga i na veluagai fai yana sakona fueotogidi i kwaudi i laka abame,  

Yaubada i nuanuanidi.   


6 *I vesauluva sakoina yaku tomotoga 'waidie,  

'omi wata bani'odi 'wa na vesauluva sakoina 'waineye.  

Sakona 'aitamogana 'aitamogana i 'idewadiga, wata 'omi 'wa na tutula 'ailuga 'ailuga.  

Nani vitadi sakoidi bani'odi ufa toketokena ma vedina i 'idewai yaku tomotoga faifaidi,  

'omi wata bani'odi vedi 'ailuga 'wa na 'idewadi 'wa na veleni i na yemu, 'ana vematavuloga.   


7 *Yana 'ai'aiwabu faifaidi ma yana nualaka taunina i awa'ai'aia,  

'omi vita wata nuavita 'wa na veleni yana 'ai'aiwabunidi bwaikidi 'adi fata bani'odi.  

I lubwaineni vitanidi i na veluagadi fai tutuya fuedi taunina i awa'ai'aia i vo,  

Yau kwini toketokeku,  

kebu vita wata nuavita a na veluagadiga 'wabu'wabulavo i veveluagadiga bani'odi.’   


8 Yana vonanina faifaina nani vitadi sakoidi i na veluagadi 'aiata 'aitamogana nageneye,  

wafa, vemogai wata loka.  

'Auvea Yaubada toketokeotogina, i na veimea vematavuloga i na veluagai 'ai-'ala'alata 'waineye i na 'alaogogodi.”   

   
 

9 *Tomia fwayafwaya yadi kinivo vavinenina taiadi i sakosakona wata i sosoana-'avo'avovo yana 'ai'aiwabu faifaidi, lufwana i na 'iseni, faifaina nuadi i na vita i na 'we'wela.  
10 'Ana vematavuloga faifaina i na kololo 'ani'ie i na tovoi i na vona i na vo,  

   
 
Ieu, nuakalikalimu, 'atamana bwaikimu.  

'Omu Babiloni, 'atamana toketokemu.  

Tutuya 'ale'usaotogina nageneye  

Yaubada yana vematavuloga 'u veluagai.”   

   
 

11 *Tomotoganidi kukua i vevekimwaneyedi i miamiani 'awalawa tulina tulina 'waidie, ma yadi nuavita i na tataivonavona, fai kebu tamu aitoi i da miamia bega yadi kukua i na kimwanedi.  
12 *Kukuanidi bani'odi golida, siliba, kileu wata 'odo'odo 'adi tutula bwaikidi, talauma 'avu'avudi, bakabakadi wata yamoyamoidi 'ai'aiwabu faifaidi, welavi magaidi 'atumaidi, tomotoga 'adi dabidabi 'adi tutula bwaikidi bani'odi kavi, kofa, kainumu, kilifou wata 'aisaya bwaikidi aladi.  
13 Wata kukua 'ifwaidi bani'odi kavu, naia, vane, bunama magaidi 'atumaidi, oine, bunama olive, falawa, witi, bulumakau, sifi, osi, fwayafwaya 'ana waka salioti wata tofolova-maimaiga.  
14 Tovekimwanenidi 'ani'ieyega i na vonamo vavinenina 'waineye i na vo, Kukuanidi basenadi yamu nuanua bwaikina 'akonadi i 'a'ava, yamu 'ai'aiwabu, 'amu vaigavu wata 'amu subia matatabuna i 'a'avaotoga, kebu 'ana fata wata 'u na veluaga-vaituganidi.”  
15-16 *Tomotoganidi kukuanidi i vekimwaneyedi Babiloni 'waineye bega mani bwaikina i veluagadi, 'ana vematavuloga faifaina i na kololo 'ani'ie i na tovoi bega i na 'we'wela i na vo,  

   
 
Ieu, nuakalikalina 'atamana bwaikina.  

Taunina i 'i'ivivigavuya talauma 'avu'avudiega, bakabakadiega, yamoyamoidiega,  

golida 'wainega, kileu wata 'odo'odo 'adi tutula bwaikidi 'waidiega.   


17-18 *Tutuya 'ale'usana yana 'ai'aiwabunidi matatabuna i 'a'ava-matayo'o.”  

   
 
Wata toniwaka matatabudi, waka 'ana tofolovavo wata tomotoga i dodoga wakanidi 'waidie, toyaubani taiadi 'ani'ieyega lufwana i na 'iseni ma yadi nuavita i na 'we'wela i na vo, No'o 'atamananina bwaikina, kebu tamu 'atamana bani'odiga.”  
19 *Taunidi fwayafwayayega i na ivudi, i na vemogai wata i na tainu'wanu'wa i na vo,  

   
 
Ieu nuakalikalina, 'atamananina vita bwaikina i veluagai.  

Toniwaka matatabudi 'atamananina 'wainega 'ai'aiwabu bwaikina i veveluagadi,  

siwe i simatayo'oimo yana 'ai'aiwabu i 'a'ava i sako-vagata.   

   
 

20 *We'e 'omi tomia abama 'wa na sosoana vematavuloga i veleniga faifaina.  

'Omi Yaubada yana tomotoga,  

yana tomata'aulelevo wata yana tolu'ivonavo,  

'wa na sosoana fai 'atamananina 'wainega vita 'wa veluagai,  

siwe 'akonadi Yaubada vematavuloga i veleni 'ami mewa.”   

   
 

21 *I 'a'avana mulieta tamu anelose toketokena kileu bwaikaotogina i silakai i toke i taweni malaveseye i vona i vo,  

   
 
De'e kileunina a taweniga kebu wata 'wa na 'ise'iseniga,  

wata bani'odi Babiloni 'atamana bwaikina i na toke i na leodi i na 'a'avaotoga,  

nika kebu tamu aitoi i na 'ise'iseniga.   


22 *'Atamananimu, yamu sosoana i 'a'ava,  

kebu wata tamu ava'ai bonana i na noganogai,  

bani'odi lauinava gitayega, 'umo wata evulega.  

Wata tofolova kebu tamu ava'ai i na 'idewaiga yamu 'awalaweye,  

wata kebu 'ana fata sakoli butu'aidi i na noganogaidi.   


23 Kebu tamu mageta bei i na 'ise'iseni,  

wata nagi 'ana bonabonana i na 'a'ava.  

Vona mogitana 'atamananimu 'amu tovekimwane matatabuna i 'edakumetaotoga tomia fwayafwaya matatabudi 'waidiega,  

wata 'afo'a 'wainega tomotoga fuedi 'u vekaliedi,  

siwe 'akonadi toketokenanidi matatabuna i 'a'ava.   


24 *'Atamananina Babiloni 'waineye Yaubada yana tolu'ivonavo wata yana tomotoga magemagetadi i luvewafadi dayagidi i iloilolo.  

We'e mogitana tomotoga matatabudi i luvewafadi fwayafwaya matatabuna 'waineye, dayagidi i 'eno'eno 'atamananina 'waineye.”    

Lei-subisubia Yaubada faifaina 
 

1 Vavine toalagogona kumanina 'asa'aiana 'atamana Babiloni, 'ana luvela'ova a 'iseni i 'a'ava, mulieta tamu bona a nogai. Bonanina a nogaiga 'wa da vo 'aila'a bwaikaotogina bonadi, i toke i vonavona abamayega i vo,  

   
 
'Auvea ta na subiai,*  

Yaubada taunina to'ita'ita'i, yana 'ai'aiwabu magemagetana wata toketokena miamia-vagaina.   


2 *Yana veimea tonovidi wata 'atumaidi  

'waidiega vavine toalagogona vematavuloga i veleni.  

I veleniga fai tomia fwayafwaya nuadi i 'ewadi bega i sakosakona,  

wata Yaubada yana tomotoga fuedi i luvewafadi.”   

   
 

3 *Wata i toke i vona i vo,  

   
 
'Auvea ta na subiai.  

'Atamananina bwaikina lufwana i tovi-vagata kebu i na 'a'avaga.”   

   
 

4 To'isave'avina 'adi 24 wata nani ma yawaidi toketokedi 'adi 4 ma yadi ve'ililibu i lumata'afufu Yaubada mataneye, 'ana didiga 'ai'aiwabuna 'waineye i miamiaga i 'odu i vo,  

   
 
Vona mogitana, yada nuanua bani'odi,  

'Auvea ta na subisubiai.”   

Yaubada yana Sifi Siaina yana nagi 'ana sakali 
 

5 *Wata tamu bona a nogai Yaubada 'ana didiga 'ai'aiwabuna 'wainega i vonavona i vo,  

   
 
Yada Yaubada 'wa na subiai,  

'omi yana tofolovavo,  

'omi 'wa veve'ililibuyeniga,  

'omi ma 'ami wagava wata tomotoga-'avo'avovo.”   

   
 

6 *Wata 'aila'a bwaikaotogina bonadi a nogai 'wa da vo kuvakuvala butu'aina 'alo tamuyoana i da duduya, i vonavona i vo,  

   
 
'Auvea ta na subiai.  

Fai yada 'Auvea Yaubada kumanina Toketokeotogina i veveimea.   


7 Bonada bwaikinega ta na sosoana mogitana,  

ma yada sosoana ta na awa'ai'aia  

fai yana Sifi Siaina yana nagi 'ana tutuya i le'wa,  

we'e vavinenina† taiadi i na nagiga 'akonadi taunina i 'ivivigavuya.   


8 Yaubada talauma 'atumaina wata 'avu'avuna i veleni,  

vunavunagina wata 'aninamanamalina, 'wainega i vaigavu.”  

   
 
We'e talaumanina 'ana 'aseta Yaubada yana tomotoga magemagetadi yadi folova 'atumaidi.   


9 *Anelose wata i voneku i vo, Side veifufunina 'u na kilumi 'u na vo, Egavo Yaubada i tayegidiga yana Sifi Siaina yana nagi 'ana sakali 'waineye, 'eba sosoana 'waidie.’ ”  

Wata i vo, Veifufu de'e Yaubada yana vona, vona mogitana.”   


10 Yana vona a nogai nika ma yaku ve'ililibu a 'odu a lumata'afufu siwe i voneku i vo, Kebu 'u na 'odu 'waikuye. Yau Yaubada yana tofolova, 'omu wata bani'odi emwavo taiadi, kumanidiavo i lulu'ivona Iesu faifaina, ma fuedeye ta vetofolova faifaina. Yaubada 'aisena 'waineye 'u na 'odu'odu. Fai egavo Iesu valana i lulu'ivoneyeni, Yaubada 'Anu'anununa yana toketokena 'wainega.”   

Tomogo osi 'avu'avuna tabwaneye 
 

11 *Anelose i vona'a'ava, mulieta a 'isanago abama i sibaleni, osi 'avu'avuna a 'iseni kwavuneye tamu tomogo 'ana wagava YANA SAULUVA TONOVIDI MA 'ANA VETUMAGANA. Yana veimea tonovidi 'waidiega i lulugavia wata i vetovonayavuga.  
12 *Matana 'ai-'ala'alata bani'odi, we'e 'unu'ununeye kunabanaba 'ai'aiwabudi fuedi, toveimea bwaikidi 'adi vaigavu. Tamu 'ana wagava i kilumiga tomogoneye kebu tamu aitoi i da 'isa'inanaiga, taunina 'aisena i 'asetai.  
13 'Ana talauma i veageiga dayadayagina we'e 'ana 'eba 'ainana Yaubada yana Tosivemageta.  
14 Tosivemagetanina‡ i kumeta we'e tolugaviavo 'aila'a bwaikina abamayega osi 'avu'avudi kwavudie i dodoga mulineye i deli, 'adi talauma 'avu'avudi wata vunavunagidi.  
15 *Tosivemagetanina 'awaneye kefata kainumu nigonigona, 'wainega tomia fwayafwaya 'aila'a tulina tulina i na nikedi. Yana veimea toketokena 'wainega i na veveimeyedi wata Yaubada Toketokeotogina yana nuasako bwaikina 'wainega i na vematavulogidi.  
16 We'e 'ana talauma 'waineye wata 'ageneye tamu wagava i kilumi side bani'odi.  

   
 
KINI MATATABUDI 'AISENA YADI KINI,  

WATA TOVEIMEA BWAIKIDI 'AISENA 'ADI TOVEIMEA.   

   
 

17 *Wata a 'isanago tamu anelose a 'iseni i tovotovoi inala 'waineye. I toke i vegole manuga matatabudi i yaveyavega 'waidie i vo, 'Wa maia, 'wa na va'auta Yaubada yana sakali bwaikina faifaina.  
18 Sakalinina 'waineye tomotoga fuedi i wafaga tomogodi 'wa na 'anidi, kini, tolugaviavo ma yadi to'edakumetavo, osi wata 'adi tomotogavo. Wata tomia fwayafwaya matatabuna bwaikidi ma 'adi ve'ililibu wata tomotoga-'avo'avovo, tofolova-maimaiga wata tomotoganidi yavuyavudi, tomogodi 'wa na 'anidi.”   


19 I 'a'avana mulieta wata a 'isanago 'aisaya kasikasisina malavetayega a 'iseni. Tomia fwayafwaya yadi toveimeavo bwaikidi i vonedi i va'auta yadi tolugaviavo taiadi, bega kumanina osi kwavuneye ma yana tolugaviavo taiadi i na vetalaga.  
20 * Tomogonina osi tabwaneye 'aisaya kasikasisina i vetoketoke 'iaweni, wata yana tolu'ivona-vekavekali taiadi i 'ive'avinidi. Tolu'ivonanina kumanina 'eba nuavogana wata 'eba nua'ewa i 'idewadi 'aisaya kasikasisina 'ana wagavayega, bega tomotoga fuedi i vevekaliedi. Tomotoganidi i vekaliediga kumanidiavo 'aisaya kasikasisina yana tugusa debadie wata yana kumaea 'waineye i 'odu'odu. I 'ive'avinidiga ma yawaidi i tawedi i obu muna bwaikina 'waineye.  
21 We'e tomogonina osi kwavuneye 'awaneye kefata, yana kefatanina 'wainega 'ana gaviavo i luvewafadi, mulieta manuga fuedi i maia tomogodi i 'ani-wayogedi.    

Yaubada Seitani i yogoni i na miamia malamala 1,000 nagedie 
 

1 Vetalaga i 'a'ava, mulieta tamu anelose a 'iseni abamayega i obuobuma, nimaneye Ovu Dududubalina 'ana 'eba yavu wata bulava kainumu.  
2 *I obuma wayo'o yamoyamoina i 'ive'avini i yogoni bulava kainumu 'wainega bega malamala 1,000 nagedie yogoyogonina i na miamia. Wayo'o yamoyamoina* kumanina 'o'olo tuatuaina, taunina Seitani tamu 'ana wagava Diabolo, yaiaina yadi to'edakumeta.  
3 I 'ive'avini i taweni i obu Ovu Dududubalina nageneye, i sibodai bega kebu tamu aitoi 'ana fata i na yavuya. Bei i na miamia malamala 1,000 nagedie bega kebu 'ana fata tomia fwayafwaya i na vevekaliedi. Malamalanidi i na 'a'ava i lubwaineni i na yavuya i na souyeni tutuya 'ale'usana faifaina.   


4 *Wata a 'isanago didiga 'ai'aiwabudi a 'isedi, didiganidi 'waidie tomotoga ma yadi veimea Yaubada 'wainega bega i na vetovevonayavuga. Wata tomotoga 'ifwaidi 'anu'anunudi a 'isedi, kumanidiavo basenadi i luvewafadi Iesu Valana 'Atumaina wata Yaubada yana Vona 'adi lu'ivona faifaidi. Tomotoganidi kebu i da 'odu'oduga 'aisaya kasikasisina malavetayega yana kumaea 'alo taunina 'waidie wata 'ana tugusa kebu i da 'ewai nimadie 'alo debadie. I wafa siwe i yawasa bega Keliso taiadi i na veveimea malamala 1,000 nagedie.  
5 Yadi yawasa 'asa'aiana tovoi-vaitugana kumekumetana, we'e towafa 'ifwaidi malamala 1,000 i na 'a'ava, mulieta i na tovoi-vaitugana.  
6 Egavo nagami i tovoiga Yaubada yana tomotoga magemagetadi, ma yadi sosoana taiadi i na miamia, bega tutuyanina tosakona i na luku 'ai-'ala'alase i na wafaotoga, tomotoganidi kebu tamu vita i na veluagai. Malamala 1,000 nagedie i na vevetofolova Yaubada wata Keliso faifaidi, taunidi yadi tovelomu wata Keliso taiadi i na veveimea.   

Yaubada i vetoketoke Seitani ma yana 'aila'avo i leodi 
 

7 Malamala 1,000 i na 'a'ava, mulieta Yaubada i na tauyeni Seitani i na 'etoyavuya 'eba yogona Ovu Dududubalina 'wainega.  
8 *I na souyeni i na nago 'awalawa 'aitamogana 'aitamogana 'waidie, tomotoga 'aila'a tulina tulina, kumanidiavo i goledi Gogi wata Megogi i na vevekaliedi. Seitani yana veimea 'wainega, tomotoganidi 'awalawa matatabuna 'waidiega i na va'augidi vetalaga faifaina, 'adi 'aila'a lu'iawawa-wayoga wala'ai 'ana 'ilukulukuta bani'odi.  
9 A 'isanago tovetalaganidi a 'isedi, i souyedi i nago 'awalawa matatabuna fwayefwayeye Yaubada yana tomotoga wata 'atamananina i nuakalikalieniga i tovififinedi. Igodi i da leodi siwe abamayega 'ai-'ala'alata i 'anita'ia i obuma i 'alaogogodi.  
10 We'e Seitani kumanina tomotoga i vevekaliedi, Yaubada yana veimea 'wainega i 'ive'avini i taweni i obu muna bwaikina 'waineye, basenadi 'aisaya kasikasisina wata yana tolu'ivona-vekavekali bei i tawedi. 'Ainina 'waineye i na veveviga lovana wata 'aiata kebu tamu sai'afo i na 'a'ava, i na 'eno-vagata.   

Vonayavuga 'ana 'eba ve'a'ava 
 

11 *Mulieta a 'isanago tamu tomogo a 'iseni, 'ana didiga 'ai'aiwabuna bwaikina wata 'avu'avuna, 'waineye i miamia. Tomogonina bwaikaotogina wata magemagetana begaidi nani matatabuna abame wata fwayefwayeye i ve'aladegadega, i nagoi 'ani'ie siwe kebu tamu 'awasasa i da 'eno'eno bei i na giva tomogonina 'wainega.  
12 Didiganina manawaneye towafa fuedi i tovotovoi, 'ifwaidi tomotoga bwaikidi ma 'adi wagava we'e 'ifwaidi tomotoga-'avo'avovo. Mulieta buki 'ifwaidi i luyawagidi, tamu Buki i luyawagiga Miamia-vagaina 'ana Buki. Bukinina nageneye tomotoganidi mia 'atumaina wata miamia-vagaina i na veluagai bei 'adi wagava i 'eno'enovi. Towafa matatabuna i vonayavuga yadi sauluva faifaidi Yaubada 'waineye, sauluvanidi i lu'ivoneyediga bukinidi nagedie.  
13 Egavo basenadi i wafa malaveseye 'alo 'avale wata kumanidiavo towafa yadi 'eba mia† nageneye, matatabudi i souyedi i maia i vonayavuga yadi sauluva fwayefwayeye faifaidi.  
14 Yaubada wafa wata towafa yadi 'eba mia i tawedi muna 'ala'alaina 'waineye. Muna 'ala'alaina 'asa'aiana wafa 'ana veluga.  
15 Wata egavo 'adi wagava kebu i da kilumidiga Miamia-vagaina 'ana Buki 'waineye, Yaubada i veimea i tawedi muna 'ala'alaina 'waineye, wafa 'ana veluga i na veluagai.    

Abama wata fwayafwaya 'ivaudi 
 

1 *Mulieta a 'isanago abama wata fwayafwaya 'ivaudi a 'isedi, fai abama wata fwayafwaya kumekumetadi i savovola. We'e kebu tamu eyaga i da 'eno'eno.  
2 *Wata Yaubada yana 'atamana magemagetana a 'iseni, taunina Ielusalema 'Ivauna i obuobuma abamayega Yaubada 'wainega. 'Ana 'isa 'atumaiotogina 'wa da vo vavine i da 'ivivigavuya bega yana lamoga taiadi i na veluaga nagi faifaina.  
3 *Bona a nogai didiga 'ai'aiwabuna 'wainega i toke i vonavona i vo,  

   
 
'Wa ve'wada a na vonemi. Tutuya de'e 'waineye Yaubada i na miamia yana tomotoga 'awasasadie.  

I na miave'itubama bega taunidi yana tomotoga.  

Yaubada taunina 'adi 'weabu wata yadi Yaubada.   


4 *Kumanina nuadi i na 'iveoloolodi nika kebu tamu tutuya i na 'we'welaga,  

wata bei kebu wafa, nuavita, 'alo veviga.  

Naninidi i na 'a'avaotoga.”   

   
 

5 Tomogonina 'ana didiga 'ai'aiwabuna 'waineye i miamiaga i vona i vo, A na vonemu, nani matatabuna a 'i'ive'ivaudi.” Wata i vo, Ava'ai a vonevonemuga matatabuna 'u na kilumidi, fai vona mogitana wata vona tonovidi, tomotoga 'adi fata i na vetumagana vonanidi 'waidie.”   


6 *Wata i voneku i vo, Yaku nuanua matatabuna 'akonadi a ve'a'avadi. Yau kumaniku lamukwaikwaituna wata kaluna, kebu 'aku 'eba velamuga wata kebu 'aku 'eba ve'a'avaga. Egavo nuanuadi bwaikina mia 'ivauna wata 'atumaina bani'odi 'anigodi i lala, i lubwainedi i na maia 'waikuye ufa-luluvuala nonogina a na veledi i na yemu. Ufanina 'wainega mia 'ivauna wata 'atumaina i na veluagai, 'waidie i na 'eno-vagata.  
7 *Egavo i na vetoketokega faifaiku, naninidi 'atumaidi a na veledi, we'e yau yadi Yaubada wata taunidi natukwavo.  
8 We'e egavo kebu i da vetoketoke faifaiku, bani'odi fwa'ofwa'o'odi, vona'awaufaufa 'adi togeu, egavo i veve'avula-'avo'avovo, toluvewafa, egavo nuanuadi sakona-vebogi, tolu'afo'a, tobalau, tobwalata, egavo i 'odu'odu yaubada-vekavekali 'waidie wata tovekali matatabudi vita bwaikina i na veluagai. Vitanina i na tawedi muna 'ala'alaina 'waineye, bei wafa 'ana veluga i na veluagai.”   

'Atamana Ielusalema 'Ivauna 
 

9 Anelose 7, kumanidiavo nani vitadi sakoidi yadi 'aivoeyega i 'iveiwagediga fwayefwayeye, 'waidiega tamu i mai i voneku i vo, 'U mai ta na nago vavinenina Yaubada yana Sifi Siaina taiadi i na nagiga a na vemu.”  
10 *I vona'a'ava 'Anu'anunu Magemagetana i ageku mogitana bega anelosenina i naweku tamu 'oya manamanaweotogina tabwaneye. Bei 'Atamana Magemagetana i veku, 'atamananina 'asa'aiana Ielusalema, i obuobuma abamayega Yaubada 'wainega.  
11 'Atamananina i 'aninamanamali Yaubada yana mageta mataududulina 'wainega, 'ana 'isa'isa kileu 'atumaiotogina kilifou bani'odi, siwe 'ana tutula bwaikaotogina.  
12 *'Ana kali kileu 'waidiega i 'idewai bababana wata i laka manamanawena, 'ana 'eba luku matatabuna 12, 'waidie anelose 12 i tovotovoi i 'i'isave'avinidi. Saiboda 'aitamogana 'aitamogana 'waidie wagava 'aitamogana 'aitamogana i kilumidi, wagavanidi me Isileli wauma 12 'adi wagava.  
13 Inala yana 'eba lakayega 'awa 'aitonu wata yana 'eba inivayega 'aitonu, bolimanayega 'aitonu wata yavalatayega 'aitonu.  
14 Kalinina 'ana bawe'unu kileu bababadi 12, 'waidie bei Yaubada yana Sifi Siaina yana tomata'aulelevo 12 'adi wagava i kilumidi.   


15 *Anelosenina i vonaga 'waikuye ma yana 'eba 'etowava golida wautogana bani'odi, 'eba 'etowavanina 'wainega 'atamana wata 'ana kali, 'ana saiboda taiadi i na 'etowavadi.  
16 I 'etowavaiga, 'atamananina 'ana vemanawe, 'ana bababa, 'ana laka i vesala, me Kuliki yadi 'etowava 12,000 sitedia.*  
17 Wata 'ana kali 'ana bababa i 'etowavai me Diu yama 'etowavayega 144 kiubiti.†  
18 *Kalinina kileu 'atumaiotogidi 'waidiega i 'idewai, bani'odi kilifou, we'e 'atamananina golida 'wainega i 'idewai, 'aninamanamalina kelasi bani'odi.  
19-20 'Ana bawe'unu i 'ivivigavuya kileu 'adi tutula bwaikidi 'waidiega, kileunidi 'adi wagava side.  

Bawe'unu nagami Diasifa 'wainega i 'ivivigavuya, 'ana 'isa'isa kilifou bani'odi.  

'Ana veluga Safaia, 'ala'alawina tailikelike bani'odi,  

'ana vetonu Agate, 'ala'alawina mosomoso bani'odi,  

'ana ve-4 Emelodi, 'ala'alawina siwe sai'afo wayana.  

'Ana ve-5 Onikisi, yamoyamoina 'avu'avuna taiadi,  

'ana ve-6 Kaneliani, yamoyamoina,  

'ana ve-7 Kilisolaiti, 'ovu'ovuna,  

'ana ve-8 Beleli, 'ala'alawina malaveta bani'odi,  

'ana ve-9 Tofasi, 'ana 'ovu'ovu magemagetana,  

'ana ve-10 Kalisedoni, 'ana 'ala'alawa magemagetana,  

'ana ve-11 Tekoisi, bakabakana,  

'ana ve-12 Ametisi, bakabakana siwe sai'afo magemagetana.   


21 'Atamananina 'ana saiboda 12, saibodanidi 'aitamogana 'aitamogana 'waidie 'odo'odo 'aitamogana 'aitamogana i yatodi, 'odo'odonidi 'aninamanamalidi wata 'adi tutula bwaikidi. 'Atamananina 'ana 'eda i 'idewai golida 'wainega, 'ana 'isa 'atumaiotogina kelasi bani'odi.   


22 'Atamananina nageneye Vanuga 'Eba Velu'ui kebu a da 'iseniga, fai 'Auvea Yaubada Toketokeotogina wata yana Sifi Siaina 'asa'aiana taunidi tomotoga yadi Vanuga 'Eba Velu'ui.  
23 *Yaubada magetana 'wainega 'atamananina i magemageseni wata yana Sifi Siaina taunina 'asa'aiana 'atamananina 'ana mageta, begaidi inala wata weta'i kebu.  
24 *Magetanina wata tomia fwayafwaya matatabudi yadi mageta, 'waineye i na miamia wata yadi toveimeavo bwaikidi yadi 'ai'aiwabu i na mimaiedi 'atamananina 'waineye.  
25 *Tutuya matatabuna 'awa sisibala-vagaidi, kebu tamu tutuya i na sibodadi fai 'aiata luvedavedamanina.  
26 Tomotoga 'aila'a tulina tulina ma yadi ve'ililibu yadi 'ai'aiwabu i na mimaiedi 'atamananina 'waineye.  
27 *Kebu tamu sai'afo ava'ai sakoina i na luku 'atamananina 'waineye, sauluva 'eba bunumayaga 'adi to'idewadewa wata tovekali kebu 'adi tauya. Tomotoganidi 'adi wagava i kilumidiga Sifi Siaina yana buki nageneye, kumanidiavo 'aisedi 'adi fata i na luku Yaubada yana 'atamana magemagetana 'waineye, bukinina 'asa'aiana Miamia-vagaina 'ana Buki.    

Ufanina mia 'atumaina wata miamia-vagaina faifaina 
 

1-2 *Wata anelose tamu ufa i veku, matana lumasi'ataotogina i sousouyeni Yaubada wata yana Sifi Siaina 'adi didiga 'ai'aiwabuna 'wainega. Ufanina 'wainega tomotoga mia 'atumaina wata miamia-vagaina i veveluagai, i sousouyeni 'atamana 'ana 'eda kamwaneamo i ivoivo. Ufanina dolena ma vi'aina Mia-vagata 'ana Welavi i veve'alatovoi, weta'i 'aitamogana 'aitamogana 'waineye i vuavuaga, malamala 'aitamogana 'aitamogana nagedie. Egavo vuagidi i na 'anidiga mia 'atumaina wata miamia-vagaina i na veluagai, we'e lukudi tomotoga 'adi 'aila'a tulina tulina yadi yogoyogo, 'adi 'eba 'ive'atumai faifaina.  
3 *Kebu tamu nani Yaubada i awavesakoyediga i na 'eno'eno 'atamananina nageneye. 'Atamananina nageneye Yaubada wata yana Sifi Siaina 'adi didiga 'ai'aiwabuna 'waineye i miabui i miamia, we'e yana tofolovavo ma yadi subia i na 'odu'odu 'waineye.  
4 Maigina i na 'ise'iseni we'e debadie Yaubada 'ana wagava i na 'eno'eno.  
5 *'Auvea Yaubada taunina yadi mageta nonogina, bega lovana kebu, wata inala yana mageta 'alo dukala faifaidi kebu i na nuanua. Tomotoganidi 'atamananina nageneye Yaubada taiadi i na veveimea-vagata.   

Iesu yana mai faifaina 
 

6 Wata anelose i voneku i vo, Vonanidi 'akonadi 'u kilumidiga vona mogitana i na souyedi, 'amu fata 'u na vetumagana 'waidie. 'Auvea Yaubada, kumanina yana 'alavelevelena 'wainega yana tolu'ivonavo i lulu'ivona, yana anelose i vevetunei yana tofolovavo 'waidie, bega naninidi sai'afootoga i na souyediga i sisivemagesedi.”   


7 We'e Iesu i veifufu i vo,  

   
 
A na vonemi. Yau sai'afootoga a na wai. Ava'ai faifaidi 'ana vona-samula lubulubu de'e 'waineye 'awaie 'adi mogitana i na souyedi, begaidi egavo i na lu'iawawadi i na vematayakeyakedi 'eba sosoana 'waidie.”   

   
 

8 We'e yau Ioni, naninidi matatabuna a 'isedi wata a nogaidi i 'a'avana, nika ma yaku ve'ililibu anelose 'ageneye a lumata'afufu, kumanina nani matatabuna i vekuga, igodi a da 'odu 'waineye.  
9 Siwe i talabodeku i vo, Kebu 'u na 'odu 'waikuye. 'Ida 'ada 'ailuga Yaubada yana tofolovavo, wata bani'odi emwavo tolu'ivonavo, tomotoganidi lubulubu de'e yana vona i vevematayakeyakediga taiadi, matatabuda Yaubada yana tofolovavo. Yaubada 'aisena 'waineye 'u na 'odu'odu.”   


10 Wata i voneku i vo, Vona-samulanidi faifaidi lubulubu de'e 'waineye kebu 'u na givediga, 'u na lulu'ivona fai naninidi sai'afootoga i na souyedi.  
11 *Fai naninidi sai'afootoga i na souyedi, tovekali 'asa'aiana i na vevekali, tosakona i na sakosakona. We'e tomotoganidi yadi sauluva 'atumaidi 'asa'aiana i na vevesauluva 'atumaina, wata tomotoganidi yadi sauluva magemagetadi wata bani'odi i na vevesauluva.”   


12 *Wata Iesu i vo,  

   
 
A na vonemi, sai'afoga a na wai. Tutula a na viwedi, tomotoga 'aitamogana 'aitamogana 'adi tutula a na veledi yadi folova 'adi 'isa'isa bani'odi.  
13 *Yau kumaniku lamukwaikwaituna wata kaluna, kebu 'aku 'eba velamuga wata kebu 'aku 'eba ve'a'avaga.   

   
 

14 *Egavo Iesu yana wafa 'wainega yadi sakona i 'ewayavuledi, 'wa da vo 'adi talauma i da lekoadi dayaginega, 'eba sosoana 'waidie. Yaubada i tauyedi bega i na luku yana 'atamana 'waineye, wata 'adi fata Mia-vagata 'ana Welavi vuagina i na 'ania.  
15 We'e 'atamananina tanotanoge tosakona fuedi, bani'odi tobalau, tolu'afo'a, tobwalata, tove'avula-'avo'avovo, toluvewafa, egavo i 'odu'odu yaubada-vekavekali 'waidie wata tomotoga 'ifwaidi i vevekaliga yadi sauluvayega 'alo yadi vonayega.   

   
 

16 *Yau Iesu, yaku anelose a vetunei bega yaku vona i na lu'ivona 'waimuye tovetumagana 'adi 'aila'avo faifaidi. 'Waikuyega Kini Devida i souyeni, yana veimea i 'avalavedamani 'waikuye. Yau magemagetaku kumauloku bani'odi.”   

   
 

17 *'Anu'anunu Magemagetana wata Yaubada yana Sifi Siaina yana vavine* i vonavona i vo, 'U mai.”'Ai'edi aitoi vonanina i na nogaiga wata i na vo, 'U mai.”  

Egavo nuanuadi bwaikina mia 'ivauna wata 'atumaina bani'odi 'anigodi i lala, i lubwainedi i na maia ufa nonogina i na yemu, ufanina 'wainega mia 'atumaina wata miamia-vagaina i na veluagai.   

Ioni yana veifufu 'eba ve'a'ava 
 

18 *Yau Ioni a na vonemi. De'e vonanidi 'akonadi a lu'ivoneyediga Yaubada yana Vona i vona-samula ava'ai sai'afoga i na souyedi faifaidi. Begaidi a velu'ase'asemi, 'ai'edi aitoi yana nuanuayega vonanidi i na 'imoso'iedi, wata Yaubada 'ana vematavuloga i na 'imoso'iedi nani vitadi sakoidi a lu'ivoneyediga buki de'e 'wainega.  
19 Wata bani'odi 'ai'edi aitoi tamu vona-samula buki de'e nageneye i na 'ewayavuleniga, wata 'ana 'anivelena Yawai-vagata 'ana Welavi vuagina Yaubada i na ve'o'oleni, we'e yana 'eba mia 'atamananina magemagetana a voneyeniga buki de'e nageneye wata i na ve'o'oleni.   


20 Vonanidi buki de'e nageneye Iesu i ve'awamogitanedi i vo, Vona mogitana, sai'afootoga a na wai.”  

E'e Toveimea Iesu, 'u da mai.   


21 Nuanuaku 'ada Toveimea Iesu ma yana nuakalikali, i na vevesauluva 'atumaina 'omi Yaubada yana tomotoga matatabumi 'waimie.  

'Asa'aiana bani'odi,  

Ioni   

'ASETA 'ANA 'EBA VELUAGA  

Yaubada yana Vona 'ada 'eba 'aivaita. 'Ai'edi ta na nuavita 'alo nuanuada tamu nani yada mia yana ve'atumai faifaina, 'alo Yaubada 'ana 'aseta faifaina, yana Vonanidi ta na lu'iawawadi nika 'aivaita ta na veluagai. Siwe fai buki badubaduna 'ana lu'iawawa vitana, begaidi 'ai'edi nuanuada tamu vona ta na veluagai, nagami 'ana 'unubwala ta na 'iseni 'awasasa de'e 'waineye mulieta buki, daba, wata sai'afo ta na lualedi vonanidi bei i'eno'enovi.  

Tamu ta na venua'ivineni ta na luluyawayawaga nika ta na veluagai, mulieta vonanina ta na lu'iawawai.  

IESU YANA MIA FWAYEFWAYEYE  

Iesu tubunavo 

 
	Madiu 1:1-17 	Luke 3:23-38 



Iesu yana tubuga 
 
	Madiu 1:18-25, 2:1-23 	Luke 1:26-38, 2:1-40 



Ioni Iesu i bafitaisoi 
 
	Madiu 3:13-17 	Malika 1:9-11 	Luke 3:21-22 
	Ioni 1:29-34 



Iesu 'ana 'isa i vemaigisivilavila 
 
	Madiu 17:1-9 	Malika 9:2-9 	Luke 9:28-36 



Iesu 'ana 'ive'avina 
 
	Madiu 26:14-16,47-57 	Malika 14:10-11,43-53 	Luke 22:3-6,21-23 
	Luke 22:47-53 	Ioni 18:2-13 



Fita Iesu i ve'eweni 
 
	Madiu 26:69-75 	Malika 14:66-72 	Luke 22:54-62 
	Ioni 18:15-18,25-27 



Iesu i vonayavuga 
 
	Madiu 26:57-68, 27:1-2 	Madiu 27:11-31 	Malika 14:53-65, 15:1-20 
	Luke 22:63-71 	Luke 23:1-25 	Ioni 18:19-24 
	Ioni 18:28-40, 19:1-16 



Iesu yana wafa 'ai lagalagana 'waineye 
 
	Madiu 27:32-56 	Malika 15:21-41 	Luke 23:26-49 
	Ioni 19:17-37 



Iesu 'ana ve'ufa 
 
	Madiu 27:57-66 	Malika 15:42-47 	Luke 23:50-56 
	Ioni 19:38-42 



Iesu i tovoi-vaitugana 
 
	Madiu 28:1-20 	Malika 16:1-18 	Luke 24:1-49 
	Ioni 20:1-31, 21:1-23 	Folova 1:3-8 



Iesu i laka abame 
 
	Malika 16:19 	Luke 24:50-51 	Folova 1:9-11 



IESU 'ANA TOVETUMAGANAVO SIDE 
 BANI'ODI I NA VEVESAULUVA  

Nuavilana faifaina 
 
	Madiu 3:2-12, 4:17 	Madiu 12:31-32,41 	Madiu 21:32 
	Malika 1:4,14-15 	Malika 3:28-29, 6:12 	Luke 3:3,8-14, 13:3-5 
	Luke 15:1-32, 24:47 	Folova 2:37-40, 3:19-20 	Folova 5:31, 8:22 
	Folova 17:30, 20:21, 26:20 	2 Kolinita 7:10 	2 Fita 3:9 
	Ve 2:5,21-22, 3:19 	Ve 9:20-21, 16:9 



'Aivaita ta veveluagadi Yaubada yana Vona 'waidiega 
 
	Madiu 4:4, 7:24-27 	Madiu 22:29 	Luke 8:21, 11:28 
	Ioni 5:39, 6:63,68 	Ioni 8:31-32, 12:48 	Ioni 14:21, 15:3,7 
	Ioni 17:17 	Folova 2:38, 10:43 	Folova 17:11, 20:32 
	Loma 1:16, 10:17, 15:4 	Loma 16:25 	1 Kolinita 10:11, 15:1-4 
	Galetia 3:22 	Efeso 5:26, 6:17 	Kolose 3:16 
	2 Timoti 3:15-17 	Ibeliu 2:2-4, 4:12 	Iemesa 1:18,21 
	1 Fita 1:23, 2:2 	1 Ioni 5:13 



Tamadavo wata inadavo ta na vevematayakeyakedi 
 
	Madiu 15:3-6 	Luke 2:48-51 	Efeso 6:1-4 
	Kolose 3:20-21 	1 Fita 5:5 



Yaubada yana nuanua ta na vevematayakeyakeni 
 
	Madiu 5:19 	Madiu 7:21,24-27 	Madiu 12:50 
	Luke 8:21, 11:28 	Ioni 7:17, 12:26, 13:17 	Ioni 14:21, 15:10 
	Folova 4:19-20, 5:29 	Loma 13:1-7 	1 Kolinita 6:19 
	Efeso 6:1-3 	Filifai 4:9 	Kolose 3:18-20,22-24 
	Ibeliu 5:9 	Iemesa 1:25 	1 Fita 1:2,14, 2:13-18 

Yaubada yada velu'ui i noganogaidi 

	Luke 3:21-22, 5:16, 6:12 	Luke 9:18,28-30 	Luke 10:2,21, 11:1-13 
	Luke 21:36 	Luke 22:32,40-46 	Luke 23:34,46 
	Ioni 9:31, 11:41-44 	Ioni 14:13-14, 15:7 	Ioni 15:16, 16:23-24 
	Ioni 17:1-26 	Folova 4:23-31, 7:59-60 	Folova 12:5-17, 13:3 
	Folova 16:25-26 	Loma 8:26-27, 10:1 	Loma 10:13-14, 15:30-32 
	1 Kolinita 14:15-17 	2 Kolinita 1:11 	Efeso 1:15-19, 2:18 
	Efeso 3:14-18, 6:18-19 	Filifai 1:19, 4:6-7 	Kolose 1:9-12, 4:2 
	1 Tesalonaika 3:10, 5:17 	2 Tesalonaika 1:11-12 	2 Tesalonaika 3:1-2 
	1 Timoti 2:1-3,8, 5:5 	Ibeliu 4:16, 7:25, 13:18-19 	Iemesa 1:5-7, 4:3, 5:13-18 
	1 Fita 3:7, 4:7 	1 Ioni 3:22, 5:14-16 	Ve 8:3 



Ta na 'a'anivelena-maimaiga Yaubada 'waineye 
 
	Madiu 6:1-4, 10:8 	Madiu 26:7-8 	Malika 12:41-44 
	Luke 6:38, 21:1-4 	Folova 11:29-30, 20:33-35 	Loma 12:8 
	1 Kolinita 16:1-3 	2 Kolinita 8:1-15, 9:6-13 	Filifai 4:10-14 



'Ada toveimeavo ta na vevematayakeyakedi 
 
	Madiu 22:15-22 	Malika 12:13-17 	Luke 20:19-26 
	Folova 23:5 	Loma 13:1-7 	1 Timoti 2:1-3 
	Taito 3:1-2 	1 Fita 2:13-17 	2 Fita 2:10 



Takesi ta na yatoyato 
 
	Madiu 17:24-27, 22:15-22 	Malika 12:13-17 	Luke 20:19-26 
	Loma 13:6-7 



Iesu yana 'Aila'avo 'adi to'isave'avinavo side bani'odi i na vevesauluvedi 
 
	Madiu 10:16-20, 20:25-27 	Madiu 28:19-20 	Malika 16:15 
	Luke 22:25-26 	Ioni 21:15-17 	Folova 5:20-21, 6:4 
	Folova 14:21-23, 18:3-4 	Folova 20:19-28 	Folova 20:32-35 
	Folova 28:30-31 	Loma 15:30-31 	1 Kolinita 9:11-23, 10:33 
	2 Kolinita 2:14-17, 4:2 	2 Kolinita 4:5, 6:3-10 	2 Kolinita 12:19 
	Galetia 1:10 	Kolose 1:3,9, 4:12-13 	1 Tesalonaika 2:2-9 
	2 Tesalonaika 3:8-9 	1 Timoti 3:1-13, 4:6-7 	1 Timoti 4:12-16, 5:1-4 
	1 Timoti 5:17-20, 6:11-14 	2 Timoti 2:1-2,15 	2 Timoti 2:24-26, 3:14-17 
	2 Timoti 4:2-5 	Taito 1:6-9, 2:7-8 	Ibeliu 3:13, 13:2 
	Iemesa 5:14-16 	1 Fita 5:1-3 



Iesu yana 'Ani 
 
	Madiu 26:26-29 	Malika 14:22-25 	Luke 22:15-20 
	1 Kolinita 10:16-21, 11:20-34 



'Ani wata yemu faifaidi 
 
	Madiu 6:25-26,31-34 	Luke 12:22-24 	Ioni 4:13-14,31-38 
	Ioni 6:5-13,26-27 	Ioni 6:31-35,48-58 	Folova 10:9-15, 11:4-9 
	Loma 14:1-4,14-23 	1 Kolinita 8:7-13, 10:18-21 	1 Kolinita 10:25-31 
	Kolose 2:16 	1 Timoti 4:3-5 



Ve'udigana 'ani bega velu'ui i na vetoketoke 
 
	Madiu 4:2-5, 6:16-18 	Madiu 9:14-15, 17:19-21 	Malika 2:18-20 
	Luke 4:2-4, 5:33-35 	Luke 18:11-14 	Folova 9:4-9, 13:2-3 
	Folova 14:23 



Yada kukua 'eba vetalaga bega ta na vetoketoke Seitani wata yaiaina taiadi 'waidiega 
 
	Loma 6:6-7, 8:37 	Loma 13:12-14 	1 Kolinita 16:13 
	2 Kolinita 6:7, 10:3-5 	Efeso 6:10-18 	1 Tesalonaika 5:8 
	1 Timoti 1:18 	2 Timoti 2:1,3-4 	Ibeliu 4:12 
	1 Fita 1:5, 5:8 	1 Ioni 5:4-5 	Ve 12:11 



Yada toketokena lamuna 
 
	Madiu 17:19-21, 21:21-22 	Luke 10:19 	Ioni 3:2, 14:12-14 
	Loma 8:37, 15:19 	1 Kolinita 1:27, 16:13 	2 Kolinita 6:7, 10:4 
	2 Kolinita 12:7-10 	Efeso 3:16,20 	Efeso 6:10-17 
	Filifai 4:13 	Kolose 1:11 	2 Tesalonaika 3:3 
	2 Timoti 1:7-8, 2:1 	Ibeliu 2:4,18, 11:34 	1 Fita 1:5, 5:10 
	1 Ioni 4:4, 5:4 	Ve 12:11 



'Aseta mogitana lamuna 
 
	Madiu 7:24-27 	Ioni 3:19, 6:45, 7:17 	Ioni 8:12, 9:5 
	Ioni 14:26, 16:13 	Loma 11:33 	1 Kolinita 1:24-25, 2:6-7 
	1 Kolinita 2:12, 12:8 	2 Kolinita 4:6, 10:4 	Efeso 1:8,17-18 
	Efeso 3:10, 4:17-18 	Efeso 5:8-11, 6:12 	Kolose 1:9, 2:3 
	1 Tesalonaika 5:4-8 	2 Timoti 3:15-16 	Ibeliu 1:3, 4:12 
	Iemesa 1:5, 3:17 	1 Ioni 2:27, 5:20 



Nuatavuna ta na veluagai Yaubada 'wainega 
 
	Madiu 12:30-32, 18:35 	Madiu 26:28 	Malika 1:4, 3:28-29 
	Malika 11:25-26 	Luke 3:3, 6:37, 7:39-50 	Luke 17:3-4, 23:34 
	Folova 2:21,37-38 	Folova 13:38, 26:18 	Loma 3:25, 5:1,20 
	2 Kolinita 5:20-21 	Efeso 1:7, 2:14-17, 4:32 	Kolose 1:13-14,20 
	Kolose 2:13, 3:13 	Ibeliu 9:22, 10:17-18 	Iemesa 5:15 
	1 Fita 4:8 	Ve 1:5 



Nuanua bikana mia 'atumaina taiadi 
 
	Luke 2:14 	Folova 10:36 	Loma 8:6, 15:13 
	2 Kolinita 13:11 	Galetia 5:22 	Filifai 4:9 
	Kolose 3:12,15 	1 Tesalonaika 5:23 	2 Tesalonaika 3:16 
	1 Fita 4:8 



Kebu ta na vevenuafouviga 
 
	Madiu 11:28-30 	Luke 12:22-31, 21:25-28 	Ioni 14:1-3,27 
	Filifai 4:6-7 	1 Fita 3:14, 5:7 



Kebu ta na kololo 
 
	Madiu 10:28-31, 14:30-31 	Malika 4:37-41 	Luke 12:4-7,32 
	Luke 21:25-28 	Ioni 14:27, 16:33 	Folova 18:9-10 
	Loma 8:15 	1 Kolinita 16:13 	Filifai 1:28, 2:12 
	2 Tesalonaika 2:16-17 	2 Timoti 1:7-8 	Ibeliu 2:15, 4:16 
	Ibeliu 10:26-27, 12:28 	Ibeliu 13:5-6 	1 Fita 1:17, 2:17, 3:14 
	1 Ioni 4:18 	Ve 1:17-18, 2:10 	Ve 12:11, 14:7 
	Ve 15:3-4, 21:8 



Kebu ta na vebalau, 'alo ta na lu'afo'a, 'alo ta na bwalata 
 
	Folova 19:18-19 	Galetia 5:19-21 	Ve 9:20-21, 21:8, 22:15 



Kebu ta na vedumwe'ai'ai, ta na folofolova 
 
	Madiu 25:14-30 	Folova 20:33-35 	2 Kolinita 9:6 
	Efeso 4:28 	1 Tesalonaika 4:11-12, 5:14 	2 Tesalonaika 3:6-14 
	1 Timoti 4:14, 5:12-14 	2 Timoti 2:15 



Nuakalikali mogitana side bani'odi 
 
	Madiu 5:44-45, 22:38-39 	Madiu 25:34-40 	Luke 6:27-36 
	Ioni 13:34-35, 15:12-13 	Loma 12:14,20 	Loma 13:8-10 
	1 Kolinita 13:4-7 	Galetia 5:13-14 	Efeso 5:1-2 
	Kolose 3:12-14 	1 Tesalonaika 1:3-4 	1 Tesalonaika 3:12-13 
	1 Tesalonaika 4:9-10 	1 Fita 1:22, 3:8-9 	1 Ioni 2:10, 3:11,14 
	1 Ioni 3:16-18,23 	1 Ioni 4:10-12,19-21 



'Ada tovedumwe'ai'ai ta na nuakalikaliedi 
 
	Madiu 5:39,44 	Luke 1:71, 6:27,35 	Folova 7:59-60 
	Loma 12:17,20 	1 Kolinita 4:12 	1 Tesalonaika 5:15 
	1 Fita 3:9 



Kebu ta na vainago 
 
	Madiu 15:19-20 	Malika 7:20-23, 10:19 	Loma 13:13 
	1 Kolinita 6:9-10 	Efeso 4:28 	Iemesa 5:3-4 
	1 Fita 4:15 



Kebu ta na nuagiva tamu nani faifaina 
 
	Madiu 26:14-16 	Malika 7:20-22 	Luke 12:15 
	Folova 24:24-26 	Loma 1:28-29, 13:9,13 	Galetia 5:19-21 
	Efeso 5:3-5 	Kolose 3:5-6 	Ibeliu 13:5 
	Iemesa 4:2 	2 Fita 2:3,14 



Kebu ta na lauobu 
 
	Madiu 5:27-28, 15:18-19 	Madiu 19:3-9 	Malika 10:2-12 
	1 Kolinita 6:9-10,15-18 	Galetia 5:19-21 	Efeso 5:3-5 
	Kolose 3:5 	1 Tesalonaika 4:3-5 	Ibeliu 13:4 



Sa'ila faifaina 
 
	Madiu 5:31-32, 19:3-9 	Malika 10:2-12 	Luke 16:18 
	Loma 7:2-3 	1 Kolinita 7:39-40 



Nagi mogitana 'ana sauluva 
 
	Madiu 19:4-6 	1 Kolinita 7:1-16,39-40 	Efeso 5:22-33 
	Kolose 3:18-19 	1 Tesaolnaika 4:3-5 	1 Timoti 5:14 
	Taito 2:4-5 	Ibeliu 13:4 	1 Fita 3:1-7 
	Madiu 10:21, 15:19-20 	Madiu 19:18 	Malika 7:20-21, 10:19 
	Ioni 8:44 	Loma 1:28-29 	Iemesa 4:2 
	1 Fita 4:15 	1 Ioni 3:15 	Ve 22:15 



Kuba wata tutula kebu faifaidi ta na nuanua 
 
	Madiu 5:39 	Loma 12:14,19 	1 Kolinita 4:12-13 
	Galetia 5:22-23 	Efeso 4:31 	Kolose 3:12-13 
	1 Tesalonaika 5:15 	2 Timoti 2:23-26 	1 Fita 2:19-24, 3:9 



Kebu edavo ta na vedumwe'ai'aiedi 
 
	Madiu 10:22 	Malika 11:25-26 	Luke 6:22-23 
	Folova 7:51-60 	1 Kolinita 13:4 	Kolose 3:8 
	1 Ioni 2:9 	Madiu 23:5-12, 12:38-40 	Luke 18:9-14 
	Folova 12:21-23 	Loma 1:30-32, 12:3,16 	1 Kolinita 4:6-7, 8:2-3 
	1 Kolinita 10:12, 13:4-5 	Galetia 6:3 	1 Timoti 3:6 
	2 Timoti 3:1-5 	Iemesa 4:6,16 	1 Fita 5:5-6 



Kebu edavo ta na vekaliedi 
 
	Madiu 5:33, 6:16-18 	Madiu 24:4-5 	Malika 7:22-23 
	Loma 3:10-13, 16:17-18 	2 Kolinita 11:13-15 	Galetia 6:7 
	2 Tesalonaika 2:3 	2 Ioni 1:7 



Kebu ta na vona-vekavekali 
 
	Madiu 19:18, 26:74-75 	Malika 10:19 	Ioni 8:44-46 
	Folova 5:1-10 	Loma 1:28-29 	Efeso 4:25 
	Kolose 3:8-10 	2 Tesalonaika 2:9-12 	Taito 1:10-11 
	1 Fita 3:10 	1 Ioni 2:4 	Ve 21:8,27 
	Ve 22:15 



Kebu ta na vebonaivo 
 
	Madiu 5:11-12 	Malika 7:20-22 	Loma 1:28-30 
	1 Kolinita 6:10 	2 Kolinita 12:20 	Kolose 3:8 



Kebu ta na ve'ikwayekwayega 
 
	Loma 1:28-29 	1 Kolinita 1:10-11, 3:2-3 
	2 Kolinita 12:20 	Galetia 5:19-21 	1 Timoti 2:8, 6:3-5 
	2 Timoti 2:23-26 	Iemesa 3:16, 4:1-2 



Kebu ta na nunuasako 
 
	Madiu 5:22 	1 Kolinita 13:4 	2 Kolinita 12:20 
	Galetia 5:19-22 	Efeso 4:26-27,31 	Kolose 3:8 
	1 Tesalonaika 5:14 	1 Timoti 2:8 	2 Timoti 2:23-26 
	Taito 1:7 	Iemesa 1:19-20 



Kebu ta na manini-'avo'avovo 
 
	Madiu 15:4 	Malika 7:10 	Folova 23:2-5 	Efeso 4:29,31 
	Kolose 3:8 	Iemesa 3:9-10 	1 Fita 3:10 



'Eba sailubu ta na kekesedi 
 
	Madiu 4:1-10 	Malika 14:38 	Luke 22:40 
	Ioni 17:15 	1 Kolinita 10:13 	1 Tesalonaika 3:5 
	1 Timoti 6:9 	2 Timoti 1:7 	Ibeliu 2:18, 4:15 
	Iemesa 1:13-16, 4:7 	1 Fita 5:8-9 	2 Fita 2:9 
	1 Ioni 5:4-5 	Ve 3:21 



Ufa toketokena kebu ta na toke ta na yemu 
 
	Loma 13:13-14 	1 Kolinita 5:11, 6:9-10 	Galetia 5:19-21 
	Efeso 5:18 	1 Timoti 3:2-3 



Wafa faifaina 
 
	Madiu 9:23-25, 10:28 	Malika 5:35-43 	Luke 7:12-16, 8:49-55 
	Luke 12:16-21, 16:19-31 	Luke 20:36-38 	Ioni 5:24,28-29 
	Ioni 8:24, 10:17-18 	Ioni 11:17-44, 14:2-3 	Folova 5:1-11, 7:59-60 
	Folova 9:36-41, 12:21-33 	Folova 20:8-12, 24:15-16 	Loma 1:4, 5:12, 6:5-11 
	Loma 6:23, 8:20-21, 14:7-9 	2 Kolinita 4:14, 5:1-4 	Filifai 1:21-23 
	1 Tesalonaika 4:13-17 	2 Timoti 1:10 	Ibeliu 2:14-15, 9:27 
	2 Fita 1:13-15 	Ve 1:18, 2:10, 14:13 



'ADA VE YAUBADA YANA BUKI 'WAINEGA  

Bafitaiso faifaina 
 
	Madiu 3:5-6 	Malika 16:16 	Ioni 3:23 
	Folova 2:38, 8:36-38 	Folova 10:47-48, 22:16 	Loma 6:3-4 
	Galetia 3:27-28 	Kolose 2:12 



'Aseta mogitana 'enoneganega faifaidi 
 
	Madiu 1:20-21, 2:12-13 	Madiu 1:19-20, 2:19-20,22 	Madiu 27:19 
	Folova 10:3-6,9-20 	Folova 11:5-12, 16:9-10 	Folova 18:9-10, 22:17-21 
	2 Kolinita 12:1-4 



Tovetumaganavo 'ada 'eba 'aivaita 
 
	Madiu 16:24-28 	Luke 14:26-33 	Ioni 10:1-16, 12:20-26 
	Ioni 15:1-26, 16:1-4 	Ioni 17:6-26 	Loma 6:1-23, 8:12-17 
	1 Kolinita 12:27 	Galetia 3:28-29, 5:24-26 	Efeso 1:3-23, 2:1-22 
	Efeso 3:14-20, 4:22-32 	Efeso 5:15-33 	Kolose 3:1-25 
	1 Fita 1:2, 4:14 	2 Fita 1:3-10 	1 Ioni 3:1-10, 5:1-21 
	Ve 7:13-17 



Yaubada yana Vona'awaufaufa Nagami 'ana 'eba kiavemageta 
 
	Madiu 5:17-28,31-48 	Madiu 22:35-40 	Malika 12:28-31 
	Luke 10:25-28 	Ioni 13:34-35, 15:12-14 	Ioni 15:17 
	Loma 3:20, 7:7-14, 13:8-10 	Galetia 2:16, 5:14 	1 Timoti 1:9 
	Iemesa 1:22-27, 2:8, 4:17 	1 Ioni 3:15,22-24, 5:1-3 	2 Ioni 1:5-6 



'Ai'aiwabu wata kukua faifaidi 
 
	Madiu 6:19-21,24 	Madiu 13:22, 16:26 	Madiu 19:16-29 
	Malika 10:17-30 	Luke 6:24 	Luke 12:13-21,33-34 
	Luke 16:9-15,19-26, 18:18-30 	1 Timoti 6:9-10,17-19 	Ibeliu 13:5-6 
	Iemesa 5:1-4 	1 Fita 1:18 



'Ada 'aivaita ta veveluagadi Yaubada 'wainega 
 
	Madiu 6:25-34 	Malika 11:24 	Luke 1:37, 11:11-13 
	Luke 12:22-32 	Ioni 11:21-22, 14:11-14 	Ioni 15:5-7 
	Folova 20:32 	Efeso 3:20 	Filifai 4:11-13,19 
	Ibeliu 4:16 	Iemesa 1:5-7, 4:2-3 



Yaubada tutula i na veleda 
 
	Madiu 5:3-12, 6:3-4,16-18 	Madiu 10:40-42 	Madiu 13:41-43 
	Madiu 19:27-29 	Madiu 25:14-46 	Malika 8:34-38, 9:41 
	Malika 10:28-30 	Luke 6:20-26,32-36 	Luke 14:12-14, 18:28-30 
	Luke 22:28-30 	Ioni 4:36 	Loma 8:17 
	1 Kolinita 2:9 	1 Kolinita 9:7-14,25 	2 Kolinita 4:17 
	Efeso 6:8 	Kolose 1:12, 3:4,23-25 	1 Tesalonaika 4:17 
	2 Timoti 4:8 	Iemesa 1:12 	1 Fita 1:3-4, 5:4 
	2 Ioni 1:8 	Ve 2:10, 3:11,21 	Ve 5:10, 21:4,7 
	Ve 22:12,14 



Yaubada i 'ita'ita'ieda 
 
	Luke 10:19-20, 21:18 	Ioni 16:33 	Folova 5:18-19, 12:4-11 
	Folova 16:25-26, 18:9-10 	Loma 8:35-39 	2 Kolinita 1:10 
	2 Tesalonaika 3:3 	2 Timoti 1:12, 4:17-18 	Ibeliu 13:6 
	1 Fita 1:5, 3:13-14 	2 Fita 2:5-10 	1 Ioni 5:18 



Yaubada wata Iesu nani matatabuna i 'asetadi 
 
	Madiu 6:18, 9:3-4 	Madiu 12:24-28, 24:36 	Luke 5:21-22, 6:7-8 
	Luke 7:39-50, 11:17 	Luke 12:29-31, 16:15 	Luke 19:29-34, 22:8-13 
	Luke 22:21-22,31-34 	Luke 22:60-62 	Ioni 2:24-25, 4:16-19 
	Ioni 4:28-29, 6:64, 13:21 	Ioni 13:25-26, 16:30 	Folova 1:24-25, 15:8 
	Loma 11:33, 16:27 	1 Kolinita 2:10, 4:5 	Ibeliu 4:12-13 
	Ve 2:23 



Yaubada i na veimea vematavuloga faifaina 
 
	Madiu 5:22, 7:21-23 	Madiu 11:20-24 	Madiu 12:36-37,40-41 
	Madiu 25:31-46 	Luke 11:31-32 	Ioni 3:18,36 
	Ioni 5:22-30, 8:24 	Ioni 12:48 	Folova 2:38-40, 5:1-11 
	Folova 10:42, 17:31 	Loma 2:5-6, 3:19-31 	Loma 5:9-18, 6:23 
	Loma 8:1-2, 9:22-23 	Loma 14:10,22-23 	1 Kolinita 1:8, 4:5, 6:1-10 
	2 Kolinita 5:10,21 	Kolose 3:25 	1 Tesalonaika 1:10 
	2 Tesalonaika 1:8-9 	1 Timoti 4:1,8 	Ibeliu 9:27, 10:26-31, 12:25 
	Iemesa 2:12-13 	1 Fita 1:17, 4:17 	2 Fita 2:3-4, 3:7,10-12 
	1 Ioni 4:17 	Iuda 1:6,14-15 	Ve 6:12-17, 11:18 
	Ve 20:11-15 



Yaubada yana nuanua faifaida 
 
	Ioni 15:4-5 	Loma 3:23, 8:33,37 	Loma 12:3, 15:7 
	1 Kolinita 1:19-20,26-31 	1 Kolinita 4:6-7, 8:2-3 	1 Kolinita 10:12 
	2 Kolinita 3:4-5, 5:17 	2 Kolinita 10:12,17-18 	2 Kolinita 11:30, 12:9 
	Galetia 6:3-4 	Efeso 1:7-8, 2:10,13, 5:20,29-30 	Filifai 2:3-8, 4:13 
	Kolose 1:21-22, 3:3-4,12 	Ibeliu 4:15-16 	Iemesa 1:5, 4:16 
	1 Fita 2:9-10 	1 Ioni 1:7 



Tovi-vaitugana wata miamia-vagaina faifaidi 
 
	Luke 20:35-36 	Ioni 5:28-29, 6:39-40 	Folova 24:15 
	Loma 6:4-5 	1 Kolinita 15:12-23 	1 Kolinita 15:42-49 
	1 Kolinita 15:51-54 	Filifai 3:21 	1 Tesalonaika 4:13-17 
	1 Ioni 3:2 	Ve 20:5,13-14 



Tubuve'ivau wata mia 'ivauna faifaidi 
 
	Madiu 16:24-25, 18:11 	Madiu 25:31-46 	Malika 16:16 
	Luke 7:39-50 	Luke 13:23-29, 18:24-27 	Luke 19:8-10 
	Ioni 3:15-17, 4:42 	Ioni 5:24,28-29, 6:27 	Ioni 6:35-40,47-48 
	Ioni 6:57, 10:26-28 	Ioni 11:25, 12:25 	Ioni 14:6,19, 17:2-3 
	Folova 2:26-28 	Loma 1:16, 5:21 	Loma 6:4-5,8,22-23 
	Loma 8:6,11, 10:5 	1 Kolinita 15:51-54 	Galetia 6:8 
	Efeso 2:5 	Kolose 2:13 	2 Timoti 1:10 
	Taito 1:2-3, 3:7 	Ibeliu 5:9 	Iemesa 1:21 
	1 Fita 1:9,23 	1 Ioni 2:24-25, 3:14 	1 Ioni 5:10-13 
	Ve 22:17 



Yaubada tovetumagana i 'ive'atumaida 
 
	Madiu 26:28 	Folova 3:19-20 	Loma 3:30-31, 5:1-8 
	Loma 5:15-17, 5:20-21 	Loma 6:14-15, 8:28,30-32 
	Loma 10:10,13-14 	2 Kolinita 1:4 	Galetia 2:16, 3:22 
	Efeso 1:14, 6:18 	Filifai 1:6,19 	Filifai 2:13, 3:9 
	Kolose 1:22 	2 Tesalonaika 2:16 	2 Timoti 1:9 
	Taito 2:11-12, 3:5-7 	Ibeliu 9:15,28, 11:6 	1 Fita 1:20, 3:18 



Iesu i wafa yada sakona 'adi 'u'uma faifaidi 
 
	Loma 3:23-26 	Loma 5:20, 8:3 	1 Kolinita 1:30 
	2 Kolinita 5:21 	Galetia 3:13, 4:5-6 	Kolose 1:13-14 
	1 Tesalonaika 1:10 	Ibeliu 8:6, 9:12,28 	Ibeliu 12:24 
	1 Ioni 2:1-2 



Yaubada tovetumaganavo i nunuatavunida 
 
	Madiu 6:12,14-15 	Madiu 12:31-32 
	Malika 2:5,7 	Malika 3:28-29, 11:25-26 
	Luke 6:37, 7:48-49, 11:4 	Folova 2:38, 3:19, 5:31 
	Folova 10:43, 13:38 	Loma 3:25, 4:7-8, 5:20 
	2 Kolinita 5:19 	Efeso 1:7 
	Kolose 2:13 	Taito 2:14 
	Ibeliu 8:12, 9:22, 10:17-18 	Iemesa 5:15 
	1 Fita 2:24 	1 Ioni 1:9, 2:12 



Iesu dayagina yada sakona i lekoayavuledi 
 
	Ioni 15:3 	Folova 22:16 	1 Kolinita 6:11 	Efeso 5:25-26 
	Ibeliu 10:4 	1 Ioni 1:7 	Ve 7:14 



'Ada 'ita'ita'i faifaina 
 
	Madiu 1:21 	Luke 2:11 	Folova 5:31, 13:23 
	Loma 5:10, 10:13 	1 Kolinita 3:15 	2 Kolinita 6:2 
	Filifai 2:12 	Kolose 1:13-14 	1 Tesalonaika 1:10, 5:9 
	2 Timoti 1:9-10 	Taito 2:11, 3:4-6 	Ibeliu 2:3, 7:25, 9:28 
	2 Fita 3:15 	1 Ioni 4:14 



Ta ve'atumai Yaubada mataneye vetumagana'ava 'wainega 
 
	Folova 16:29-32 	Loma 1:16, 10:9 	1 Kolinita 1:21 
	2 Kolinita 7:10 	Efeso 1:13 	1 Timoti 1:15-16, 2:4 
	2 Timoti 3:15 	Iemesa 2:14 



Yaubada i 'i'isave'avinida yana 'Aila'a nageneye 
 
	Madiu 4:17, 18:3 	Madiu 19:23-26, 21:32 	Madiu 24:14 
	Madiu 25:1-13,31 	Malika 1:14-15, 10:23-27 	Luke 2:11, 11:20 
	Luke 12:7,24-29 	Luke 14:15-24 	Luke 18:17,24-27, 23:41-43 
	Ioni 10:26-28, 17:11 	Folova 2:25-26, 3:19-20 	Folova 5:31 
	Loma 8:38-39 	1 Kolinita 1:8-9 	Kolose 1:13 
	2 Tesalonaika 1:5 	1 Timoti 6:15 	Ibeliu 4:9-11,16 
	Ibeliu 9:28, 13:5 	1 Fita 1:5, 5:7 	1 Ioni 5:1,18 
	Ve 15:3 



Yaubada 'ada 'weabu 
 
	Madiu 18:20, 28:20 	Ioni 14:2-3,16-23 	Ioni 15:5, 17:21-23,26 
	Folova 18:9-10 	Loma 5:10, 6:3-5 	1 Kolinita 1:9 
	2 Kolinita 6:16 	Efeso 2:4-6,13, 3:17 	Kolose 2:13 
	2 Tesalonaika 2:14, 3:16 	1 Ioni 2:5-6,24 	1 Ioni 3:24, 4:12-13 
	Ve 3:20, 21:3 



Yaubada i fayayeda bega 'ida natunavo 
 
	Madiu 5:9, 6:9, 7:11 	Luke 6:35-36 	Ioni 1:12-13, 20:17 
	Loma 3:22-30 	Loma 5:1-2, 5:9-11 	Loma 5:16-21 
	Loma 8:10,14-17,29-30,33 	Loma 9:4,25-26 	Loma 10:4,9-10 
	2 Kolinita 6:17-18 	Galetia 2:16, 3:22 	Galetia 3:26, 4:5-6 
	Efeso 1:5,13-14 	Efeso 2:16-18 	Filifai 2:15, 3:9 
	Kolose 1:21-22 	1 Tesalonaika 1:4, 5:9 	1 Tesalonaika 5:23-24 
	Taito 2:14 	Ibeliu 12:5-9 	1 Fita 2:9 
	1 Ioni 3:1-2,9-10, 5:1-2 



Tovetumaganavo Iesu tatada 
 
	Madiu 12:48-50 	Malika 3:33-35 	Luke 8:21 
	Ioni 20:17 	Loma 8:29 	Ibeliu 2:11-12 



Tovetumaganavo 'asa'aiana Yaubada yana 'Aila'a 
 
	Loma 8:1,9 	Loma 12:5 	Galetia 4:4-6 
	Efeso 2:19-22 	Efeso 3:10,21 	Efeso 5:23-25,29-32 
	Efeso 6:12 	Kolose 3:12 	Ibeliu 3:1, 13:15 
	1 Fita 2:9 	Iuda 1:12 	Ve 1:5-6, 5:9-10 
	Ve 12:11, 19:7 	Ve 22:17 



Tovetumaganavo kebu i na veiana Iesu 'ana tovedumwe'ai'ai taiadi 
 
	Loma 16:17 	1 Kolinita 5:11, 10:20-21 	1 Kolinita 15:33 
	2 Kolinita 6:14-17 	Efeso 5:11 	2 Timoti 3:2-5 
	2 Fita 3:17 	2 Ioni 1:9-11 	Ve 18:4 



Yaubada yana mia wata yana sauluva side bani'odi 
 
	Madiu 5:45,48 	Madiu 6:32, 7:11 	Madiu 18:12-14, 23:9 
	Luke 1:37,50, 6:35-36 	Ioni 4:24, 14:6-11 	Ioni 16:27, 17:11 
	Folova 10:34-35, 17:30 	Loma 2:5-6, 3:29 	Loma 8:12-16,32-33 
	Loma 8:37-39, 11:33-36 	1 Kolinita 1:9,25 	1 Kolinita 3:21-23, 8:6 
	Efeso 2:9, 4:6 	Filifai 4:19-20 	2 Tesalonaika 2:16-17 
	1 Timoti 1:17, 6:15-16 	Taito 1:2 	Ibeliu 10:30-31, 11:3 
	Ibeliu 12:7-11,23,29, 13:5 	Iemesa 1:17, 5:4 	1 Fita 1:15-17, 3:12 
	1 Fita 4:19, 5:6-7 	1 Ioni 1:5, 3:1, 4:9 	Iuda 1:24-25 
	Ve 1:8, 4:9-11 	Ve 15:3-4, 18:8 	Ve 19:6, 20:12 



Iesu yana mia wata yana sauluva side bani'odi 
 
	Madiu 11:29-30 	Luke 1:35, 7:13-15 	Luke 19:41-42, 23:33-34 
	Ioni 1:14, 5:19-32 	Ioni 5:36-37, 6:35-38 	Ioni 6:51-57 
	Ioni 9:5-21, 11:25 	Ioni 14:1-14, 15:1-17 	Folova 3:14-15 
	1 Kolinita 3:11 	2 Kolinita 5:21 	Filifai 2:8 
	Kolose 1:15-23 	1 Timoti 1:16 	Ibeliu 1:2-13, 2:17-18 
	Ibeliu 3:1-6, 4:15, 7:26-28 	Ibeliu 8:1-6, 9:11-28 	1 Fita 2:22-23 
	2 Fita 3:9 	1 Ioni 2:1-2, 5:20 	Ve 1:4-7, 3:7-8 
	Ve 19:11-16 



'Anu'anunu Magemagetana yana mia wata yana sauluva side bani'odi 
 
	Madiu 3:11,16-17 	Madiu 10:19-20, 12:31-32 	Madiu 28:19 
	Malika 3:29 	Luke 1:13-15,35 	Luke 2:25-26, 4:1 
	Luke 4:14, 11:13 	Luke 12:10-12, 24:49 	Ioni 1:32-34, 3:5-8 
	Ioni 6:63, 14:15-17 	Ioni 14:26, 15:26 	Ioni 16:7-15 
	Folova 1:8,16, 2:4 	Folova 2:17-18,33 	Folova 2:37-39, 4:8 
	Folova 4:31, 5:3-5 	Folova 6:5-6, 7:51 	Folova 7:55-56, 8:14-24 
	Folova 9:17,31 	Folova 10:19-20,44-48 	Folova 13:2,9-11 
	Folova 16:6-7, 19:6 	Folova 20:28 	Loma 5:5, 7:6 
	Loma 8:2-6,9-16 	Loma 8:26-27, 14:17 	Loma 15:13,16,19 
	1 Kolinita 2:9-16, 3:16-17 	1 Kolinita 6:11,19 	1 Kolinita 12:1-13 
	2 Kolinita 1:22, 3:6, 13:13 	Galetia 3:14, 4:6 	Galetia 5:5,16-18,22-26 
	Efeso 1:13-14, 3:16 	Efeso 4:3-4,30 	1 Tesalonaika 1:6, 5:19 
	2 Tesalonaika 2:13 	Taito 3:5-6 	Ibeliu 9:14 
	1 Fita 1:2,11-12 	1 Fita 1:23 	2 Fita 1:20-21 
	1 Ioni 2:20,27, 3:24 	1 Ioni 4:1-6,13, 5:6-10 	Ve 2:7,11,29 
	Ve 14:13, 22:17 



Anelose yadi mia wata yadi sauluva side bani'odi 
 
	Madiu 1:20-21, 2:13 	Madiu 2:19-20, 13:37-43 	Madiu 16:27, 24:31 
	Madiu 25:31, 28:2-7 	Malika 8:38 	Luke 1:11-20,26-38 
	Luke 2:8-15, 15:10 	Luke 16:22, 20:36 	Luke 22:43, 24:4-7 
	Ioni 5:4 	Folova 1:10-11, 5:18-20 	Folova 7:53, 8:26 
	Folova 10:3-7, 12:7-11 	Folova 12:21-23 	Filifai 2:9-11 
	Kolose 1:16 	2 Tesalonaika 1:7-9 	Ibeliu 1:6-7,13-14 
	Ibeliu 2:2-3 	1 Fita 3:22 	Ve 1:1, 7:11-12 
	Ve 16:1 



Seitani yana sauluva side bani'odi 
 
	Madiu 4:1-11, 12:22-28 	Madiu 13:18-19,24-30 	Madiu 13:36-39, 25:41 
	Luke 4:1-13, 8:11-12 	Luke 10:17-20, 11:14-22 	Luke 13:16, 22:3-4,31 
	Ioni 8:44, 12:31, 13:2 	Ioni 14:30, 16:11 	Folova 5:3-4, 13:9-11 
	Folova 26:18 	Loma 16:20 	2 Kolinita 2:10-11, 4:3-4 
	2 Kolinita 6:14-15, 11:3 	2 Kolinita 11:14-15, 12:7 	Efeso 2:2, 4:26-27 
	Efeso 6:11-13 	1 Tesalonaika 2:18, 3:5 	2 Tesalonaika 2:9 
	1 Timoti 3:6-7, 5:14-15 	2 Timoti 2:26 	Ibeliu 2:14-15 
	Iemesa 4:7 	1 Fita 5:8-9 	1 Ioni 2:13, 3:8-10 
	Ve 2:10, 9:11 	Ve 12:7-12, 20:1-3,7-10 



Seitani wata yana 'aila'a yaiaina kebu 'adi fata i na vetoketoke Iesu yana 'Aila'a 'waideye 
 
	Madiu 4:8-10 	1 Kolinita 5:11, 6:9-10 	1 Kolinita 8:4, 10:14 
	1 Kolinita 10:19-21 	Galetia 4:8, 5:19-21 	1 Ioni 5:21 
	Ve 9:20-21, 21:8 



Yaiaina yadi sauluva side bani'odi 
 
	Madiu 8:28-32, 9:32-33 	Madiu 10:1, 12:22 
	Madiu 12:43-45, 15:22-28 	Madiu 17:14-21 
	Malika 1:23-27,34 	Malika 3:11-12, 5:2-13 
	Malika 6:7, 7:25-30 	Malika 9:17-29, 16:9 
	Luke 4:33-36,41, 8:2 	Luke 8:27-33, 9:38-42 
	Luke 10:17-20, 11:24-26 	Folova 5:16, 8:7 
	Folova 16:16-18, 19:12-16 	Loma 8:38-39 
	1 Kolinita 10:20-21 	Efeso 6:12-13 
	1 Timoti 4:1 	Iemesa 2:19 
	2 Fita 2:4 	1 Ioni 4:2-3 
	Ve 12:7-9, 16:14 



'Ada fata ta na 'asetai yaiaina i vonavona 'alo Yaubada 
 
	Madiu 7:15-23, 22:29 	Madiu 24:23-26 	Malika 13:21-23 
	Luke 6:43-45, 21:8 	Ioni 8:44 	Folova 17:11 
	Loma 16:17-18 	1 Kolinita 4:6, 12:3 	2 Kolinita 11:3-6,12-15 
	Galetia 1:6-9 	Kolose 2:8 	2 Tesalonaika 2:9 
	1 Timoti 1:3-11, 4:1-2 	1 Timoti 4:16, 6:3-4 	2 Timoti 2:18 
	Taito 1:14-16 	2 Fita 1:19-21 	1 Ioni 3:7-10, 4:1-3 
	Iuda 1:8-20 



Iesu i vona yaiaina i 'awa'a'idi 
 
	Madiu 8:16,28-32 	Madiu 9:32-33, 12:22 
	Madiu 15:22-28, 17:14-18 	Malika 1:23-26,32-34 
	Malika 5:2-13, 7:25-30 	Malika 9:17-27 
	Luke 4:33-35,41, 6:18 	Luke 7:21, 8:2 
	Luke 8:27-35, 9:38-42 	Luke 11:14, 13:11-13 



Tovetumaganavo i vona Iesu 'ana wagavayega yaiaina i 'awa'a'idi 
 
	Madiu 10:1,8 	Malika 6:7,13 
	Malika 9:28-29, 16:17 	Luke 9:1, 10:17,20 
	Folova 5:16, 8:7 	Folova 16:16-18, 19:11-16 



Iesu toviga i 'ive'atumaidi 
 
	Madiu 4:24, 8:2-3 	Madiu 8:5-17, 9:2-8 
	Madiu 9:20-22,27-30 	Madiu 11:4-5, 12:10-13 
	Madiu 15:30-31, 20:30-34 	Malika 1:30-34,40-41 
	Malika 2:3-12, 5:25-34 	Malika 7:32-35, 8:22-25 
	Malika 10:46-52 	Luke 4:38-40, 5:12-13 
	Luke 5:18-25, 6:6-10 	Luke 7:2-10,21-22 
	Luke 8:2,43-48 	Luke 14:2-4, 17:12-14 
	Luke 18:35-42, 22:50-51 	Ioni 4:46-53, 5:3-9, 9:1-7 



Tovetumaganavo 'ada fata toviga ta na 'ive'atumaidi Iesu 'ana wagavayega 
 
	Madiu 10:8 	Malika 6:13 	Luke 9:1,6 
	Folova 3:2-8, 4:30-31 	Folova 5:15-16, 8:7 	Folova 9:33-34, 14:8-10 
	Folova 19:11-12, 28:8 	1 Kolinita 12:9 	Filifai 2:25-27 
	Iemesa 5:14-16 



Tovetumaganavo vita ta na veveluagadi Iesu 'ana tovedumwe'ai'ai 'waidiega 
 
	Madiu 5:10-12, 10:16-23 	Madiu 10:34-39 	Luke 6:22-23 
	Ioni 15:20-21, 16:33 	Folova 5:40-41, 9:1-2 	Folova 9:15-16, 14:22 
	Folova 20:19,23-24 	Folova 22:4 	Loma 5:3-4, 8:35-39 
	1 Kolinita 4:11-12 	2 Kolinita 1:5,10-11 	2 Kolinita 4:8-11,17 
	2 Kolinita 12:7-9 	1 Tesalonaika 3:3-4 	2 Tesalonaika 1:4-7 
	2 Tesalonaika 3:2-3 	2 Timoti 1:8,11-12 	2 Timoti 2:12, 3:11-12 
	Ibeliu 5:8, 10:32-34 	Ibeliu 12:5-11 	Iemesa 5:10-11 
	1 Fita 1:6-7, 2:19-23 	1 Fita 3:13-17, 4:12-14 	1 Fita 4:19, 5:8 
	2 Fita 2:9 	Ve 2:10, 3:19-21 	Ve 7:13-17 



Iesu i na vila-vaitugana 
 
	Madiu 16:27, 24:3-51 	Madiu 25:31-46 	Malika 8:38, 13:4-37 
	Luke 9:26, 12:38-40 	Luke 13:35, 17:22-36 	Luke 21:25-31 
	Ioni 14:2-3 	Folova 1:10-11 	1 Kolinita 4:5 
	Filifai 1:6, 3:20-21 	Kolose 3:4 	1 Tesalonaika 1:10 
	1 Tesalonaika 4:13-17 	1 Tesalonaika 5:1-4,23 	2 Tesalonaika 1:7-10, 2:8 
	1 Timoti 6:14-15 	Taito 2:13 	Ibeliu 9:28 
	Iemesa 5:7-8 	1 Fita 1:7,13, 5:4 	2 Fita 3:3-12 
	1 Ioni 2:28, 3:2-3 	Iuda 1:14-15 	Ve 1:6-7, 16:15 
	Ve 22:12,20 



Abama 'ana 'aseta side bani'odi 
 
	Madiu 5:16 	Malika 10:21, 11:25 	Luke 6:23, 10:20 
	Luke 12:33-34, 15:10 	Ioni 1:51, 6:38, 14:1-3 	Folova 3:20-21, 7:48-49 
	Folova 7:55-56 	2 Kolinita 5:1-2, 12:2-4 	Efeso 6:9 
	Kolose 1:5, 3:1-2, 4:1 	Ibeliu 4:14, 8:1, 9:24 	Ibeliu 10:12, 12:22-24 
	1 Fita 1:4, 3:22 	2 Fita 1:10-11 	Ve 3:21, 4:1-3 
	Ve 7:9-12,15-17 	Ve 21:3-4,22-26 	Ve 22:1-5 



Ovu Dududubalina wata 'ai-'ala'alase Iesu 'ana tovedumwe'ai'ai yadi 'eba mia 
 
	Madiu 3:12, 5:22 	Madiu 5:29-30, 10:28 
	Madiu 13:41-42, 18:8-9 	Madiu 25:41-46 
	Malika 9:42-48 	Luke 12:4-5, 16:19-31 
	Folova 8:18-21 	Ve 14:9-11, 19:20 
	Ve 20:10,13-15 	Ve 21:8 

